
Skiriu mylimai sesei Tinai 


Pratarmė 


Pirmosiose dviejose trilogijos „Estetikos ir meno filosofijos idėjų istorija: Rytai-Vakarai“ 
knygose, aptaręs estetinės minties užuomazgų tapsmą civilizacijos lopšyje Artimuosiuose 
Rytuose (šumerų, egiptiečių, babiloniečių, senovės žydų, senovės iranėnų) ir estetinės minties 
raidą didžiosiose indų, kinų, japonų ir araby-musulmony civilizacijose, trečiojoje nuosekliai 
pereinu prie Vakarų estetikos ir meno filosofijos tradicijos analizės. Savo raidos viršūnę 
Vakarų estetikos ir meno tradicija pasiekė XVIII-XX a. kontinentinėje Europoje, pirmiau- 
sia vokiečių klasikinėje filosofijoje, iš kur šios idėjos išplito ir buvo savitai interpretuojamos 
daugelyje kitų šalių. Tačiau besiformuojančios dabartinės kokybiškai naujos postmodernios 
metacivilizacijos tapsme daugelis pastaraisiais šimtmečiais viešpatavusių eurocentrinių kla- 
sikinės estetikos ir meno filosofijos idėjų išgyvena gilią krizę ir patiria neeuropinių, ypač iš 
Rytų Azijos sklindančių, neklasikinių estetinių idėjų įtaką. Todėl vis aktualesnis tampa poreikis 
iš dabartinės postmodernios perspektyvos kritiškai pažvelgti į pagrindinius Vakarų estetikos ir 
meno filosofijos idėjų raidos etapus. 

Estetinės minties ir meno filosofijos idėjų istorija, būdama organiška dabartinės 
humanitarinių mokslų dalimi, konceptualiai tyrinėja estetinės minties ir meno filosofijos 
ištakas, pagrindinių kategorijų, metodų, idėjų funkcionavimo ypatumus skirtingų civiliza- 
cijų, istorinių epochų visuomeniniuose organizmuose, gilinasi į įsivyraujančių idėjų ryšius, 
tarpusavio įtakas, istorinės raidos dėsningumus. Autorius atsiriboja nuo gilias šaknis klasi- 
kinėje estetikoje ir meno filosofijoje suleidusių eurocentrinių nuostatų ir Vakarų estetikos 
bei meno filosofijos idėjų raidos istoriją analizuoja neatsiedamas jos nuo sąveikos su kitų 
neeuropinių civilizacijų estetinių ir menotyrinių idėjų raida. Tokia nuostata padeda geriau 
suvokti, kodėl konkrečioje civilizacinėje erdvėje skirtingais istoriniais tarpsniais įsitvirtina 
tos idėjos, teorijos, kryptys, kurios galiausiai suformavo Antikos ir iš jos išplaukiančios 
Vakarų estetikos bei meno filosofijos tradicijos savitumą. 

Vakarų estetikos ir meno filosofijos idėjų istorijoje į vientisą teorinės minties raidos 
liniją jungdami Antiką galime išskirti keturis pagrindinius su esminėmis teorinės minties 
slinktimis susijusius tarpsnius: 1) nuo Antikos iki XVIII a. vidurio estetikos mokslas pa- 
laipsniui brendo, klostėsi jo tyrinėjimo objektas, struktūra, pagrindinių kategorijų aparatas; 
2) nuo XVIII a. vidurio iki XIX a. antrosios pusės susiformavo klasikinės estetikos, meno 
filosofijos sistemos ir šių mokslų šalininkai teoriškai grindė šių filosofinio pažinimo sis- 
temos dalių savarankiškumo idėjas; 3) nuo XIX a. antrosios pusės iki XX a. pabaigos ir 

išryškėjo šių mokslų raidai būdingas stiprėjantis metodologinis pliuralizmas. Ir pagaliau 
4) nuo XX a. pabaigos iki dabarties postmodernioje metacivilizacinėje kultūroje intensyviai 
plėtojantis globalizacijos tendencijoms ir masinių komunikacijų sistemoms ryškėja Rytų 
ir Vakarų estetikos bei meno filosofijos tradicijų suartėjimas. 

Šios trilogijos pagrindinis tikslas — pateikti savitą visuotinės estetinės minties istorijos 
raidos viziją, kurioje senovės Antikos ir Vakarų estetinės minties tradicijos jjungiamos į 
bendrą Rytų ir Vakarų tautų estetinių idėjų sąveikos lauką. Skaitytojui siūlomas iš pagrindų 
autoriaus permąstytas daug metų rašytos Vakarų estetikos ir meno filosofijos tradicijai 
skirtas tekstas. Atliktas darbas - bemaž keturgubai viršija pirmos ir antros knygos Grožis 
ir menas. Estetika ir meno filosofijos idėjų istorija (Rytai- Vakarai) 1995 ir 1996 m. leidimų 
Vakarų estetikos ir meno filosofijos tradicijai skirtų tekstų apimtį. 

Atsižvelgdamas į naujausius mokslinius pasiekimus, autorius iš pagrindų peržiūrėjo 
knygos struktūrą, aptariamų krypčių bei personalijų lauką. Turiu prisipažinti, kad daugelis 
mano knygų kūrybos procese nepastebimai išsirutulioja iš anksčiau rašytuose tekstuose 
atsiradusių sumanymų embrionų, kurie natūraliai išauga ir plėtojasi įvairiomis kryptimis. 
Taip iš atskirų pamąstymų, ilgainiui šiame Vakarų estetikos ir meno filosofijos tradicijai 
skirtame tome atsirado daug naujų dalių ir poskyrių, pavyzdžiui, skirtų komparatyvizmui, 
formalizmui, psichologinei, eksperimentinei estetikai, meno psichologijai, meno sociologijai, 


Antanas Andrijauskas. VAKARŲ ESTETIKA IR MENO FILOSOFIJA 


psichoanalitinei, sociologinei, fenomenologinei, hermeneutinei, analitinei, struktūralisti- 
nei, postruktūralistinei, tradicionalistų estetikai, postmodernizmui ir pan., įvesta svarbių 
dabartinei humanistikai J. Lacano, M. Merleau-Ponty, P. Ricoeuro, P. Bourdieu, N. Heinich, 
R. Bartheso, M. Foucault, G. Deleuze, J. Derrida ir daugybės kitų koncepcijų aptarimas. Dar 
vienas svarbus pokytis - kai kurių esminių komparatyvistinės estetikos ir meno filosofijos 
leitmotyvų išryškinimas, kadangi jie dabartinėje metacivilizacinėje kultūroje įgavo ypatingą 
svarbą ir aktualumą. 

Nepaisant daug šimtmečių gyvuojančios Vakarų estetinės minties istorijos, netgi šian- 
dien tarp mokslininkų nėra vieningo sutarimo fundamentaliais klausimais: dėl estetikos ir 
meno filosofijos mokslų santykių, jų objekto, struktūros, tyrinėjimo laukų. Tiesa, aktualios 
dabartinės meno filosofijos ir jos santykių su estetika problemos pastaraisiais dešimtme- 
čiais intensyviai aptarinėjamos A. Danto (1981), J. Lacoste (1981), B. Meilacho (1983), 
R. Scrutono (1983), C. S. Nwodo (1984), E. Moutsopulos (1986), A. Scheppardo (1987), 
J.-M. Schaefferio (1992), G. Gordono (1997), R. Quilliot (1998), D. Chateau (2000), T. Novi- 
kovos (2006), J. Morizot ir R. Pouivet (2007, 2012), D. Boersmos (2012) bei kitose knygose. 

Dabartinėje technogeninėje masinių komunikacijų ir Interneto sklaidos epochoje kaip 
niekad anksčiau sparčiai augant estetinės informacijos kiekiui radikaliai keičiasi viešpataujan- 
čios estetinės patirties, žmogaus santykių su supančiu pasauliu formos, požiūriai į praeities 
kultūros, meno paveldą, gyvavusių idėjų istoriją. Dabartinė postmoderni estetika ir meno 
filosofija aktyviai skverbiasi į anksčiau neestetinėmis laikytas ir įvairias kasdienio gyvenimo 
sritis. Joje kaip ir daugelyje kitų mokslų išlieka susiformavusių tradicijų, vadinasi, ir inercijos 
poveikis. Tai suprantama, tačiau atsiranda aplinkybių, kai atsisakyti nuo klaidingų, nepa- 
teisinusių su jomis siejusių vilčių arba įsisėmusių tradicijų ir įvertinti dabartiniame moksle 
išryškėjusias slinktis iš tikrųjų yra verta. Tam ir yra skirta ši poleminio patoso kupina knyga. 

Reiškiu gilią pagarbą ir padėką profesoriams Aleksejui Losevui, Valentinui Asmusui, 
Viktorui Byčkovui, Mikele Dufrenne'ui, Marcui Le Bot, Hidemichi Tanakai, Ken-ichi 
Sasaki, Charles Ridoux už konsultacijas ir sudarytas sąlygas dirbti mokslinį darbą univer- 
sitetuose Paris-I (Sorbonne), Paris- VII (Diderot), Paris-X (Nanterre), Collėge de France, 
Sendai, Kioto, Berno ir kitų kraštų universitetinėse bibliotekose. Nepaprastai dėkingas 
Ridoux, Byčkovui, Maliavinui, Tanakai už daug metų besitęsiančius bičiuliškus ryšius, 
nuolatinį bendravimą laiškais ir dosnų dalijimąsi mintimis bei pastebėjimais. 

Nuoširdžiausiai dėkoju šios knygos mecenatui, įžvalgiam filosofui Žilvinui Svigariui 
ir visiems, prisidėjusiems prie šios knygos parengimo ir išleidimo, redaktorei Margaritai 
Dautartienei, dailininkei ir maketuotojai Skaistei Ašmenavičiūtei, Ernestai Pauplienei ir 
Komparatyvistinių kultūros tyrimų skyriaus darbuotojai Evelinai Tomonytei. 

Estetinės minties savitumas Antikoje 


Vakarų pasaulio estetikos ir meno filosofijos ištakas aptinkame pietinėse Viduržemio jū- 
ros pakrantėse susiformavusiuose svarbiuose Antikos civilizacijos židiniuose - Graikijos 
ir Romos kultūrose. Jose subrandinti estetikos ir meno principai esmiškai paveikė visos 
vėlesnės Vakarų kultūros raidą. Tarp senųjų civilizacinių tradicijų antikinė kultūra yra 
palyginti jauna, kadangi ankstyvieji jos epiniai Homero ir Heziodo paminklai datuojami 
tik VIII-VII a. pr. m. erą. 

Daugelį šimtmečių jauna graikų civilizacija plėtojosi veikiama senųjų Egipto ir 
Artimųjų Rytų civilizacijų sukurtų vertybių ir simbolių. Mesopotamija, Egiptas, Finikija, 
Persija - graikams gerai pažįstami kraštai, į kuriuos nuolatos krypsta jų žvilgsniai. Netgi 
graikų mitologija, literatūra ir menas orientuojasi į Rytus, kurie, skirtingai nei barbariški 
Vakarai, asocijuojasi su šviesa ir civilizuotumu. Tai, kad graikų filosofija ir estetika gimsta 
ne europinėje Graikijos dalyje - Peloponeso pusiasalyje, o Jonijoje, t. y. graikiškojo pasaulio 
pakraščiuose - Mažojoje Azijoje ir greta esančiose salose, nėra atsitiktinis faktas. Mažosios 
Azijos pakrantėje iškilusių Jonijos kultūros centrų Efeso, Mileto, Kolofonto dominavimą 
ankstyvuoju graikų estetikos raidos laikotarpiu galime paaiškinti tuo, kad jie buvo artimai 
susiję su pagrindiniais Senovės Artimųjų Rytų civilizacijų centrais. 

Irstant gimininiams santykiams ir formuojantis aristokratų valdomam antikiniam 
poliui, antikinė estetika įžengia į ankstyvosios klasikos laikotarpį, kuriame iškyla įtakingos 
kosmologinės Herakleito ir pitagoriečių estetinės teorijos, ženklinusios perėjimą nuo mitolo- 
ginio pasaulio suvokimo prie sąvokinio mąstymo. 

Kitas „viduriniosios klasikos“ periodas siejamas su V a. vidurio sofistų (Protagoras, 
Gorgijas, Hipijus, Antifontas ir jų oponento Sokrato) vardais. Šių mąstytojų pažiūros atspin- 
di graikų estetinės minties perėjimą nuo ankstyvosios klasikos natūrfilosofinio kosmologizmo 
prie antropologinės orientacijos estetikos. 

„Aukštosios klasikos“ periodas susijęs su objektyviai idealistinės Platono estetinės 
teorijos iškilimu, o jo mokinys Aristotelis tampa ryškiausiu „vėlyvosios klasikos“ atsto- 
vu, savo estetinėje koncepcijoje apibendrinusiu svarbiausius ankstesnės graikų estetinės 
minties laimėjimus. 

Po Aleksandro Makedoniečio užkariavimų prasideda helenizmo epocha, kurios 
reikšmingiausias estetikos reiškinys, greta išsiskleidusių Platono Akademijos, aristoteliš- 
kos peripatetikų, epikūriečių, skeptikų, stoikų mokyklų, yra neoplatonizmas. Jo žymiausi 
atstovai — Plotinas, Porfirijus, Jamblichas, Proklas. 

Prieš pereidami prie išsamesnio svarbiausių Antikos estetinių teorijų analizės ap- 
tarsime ir kelias pamatines estetikos kategorijas, kurios padės suvokti Antikos estetikos 

savitumą. Pagrindines originalias antikinės estetikos idėjas, nuostatas ir principus sufor- 
mavo graikų mąstytojai, kurių laimėjimus vėliau perėmė ir plėtojo senovės Romos estetikai. 
Tadir šiame skyriuje dėmesį sutelksime į graikų estetinių teorijų, idėjų ir sąvokų aptarimą. 

Priešingai stereotipinei pažiūrai, Vakarų estetikos tradicijoje daug šimtmečių viešpata- 
vusi sąvoka grožis senovės graikų estetikoje nebuvo išskirtinė. „Vienas didžiausių prietarų, - 
rašo Aleksejus Losevas, - yra tas, kad estetika yra mokymas apie grožį. <...> Estetiką reikia 
suprasti kaip mokymą apie išraišką ir išraiškos formas. Žvelgiant šiuo aspektu, „grožio“ 
terminas Antikoje netampa kažkuo pirmaeiliu“ (Losev, 1994, t. 2, p. 377). Iš tikrųjų grožio 
(kallos) sąvoka senovės Graikijoje reiškė visai ką kitą nei šiandien. Ji ženklino viską, kas 
patinka, kelia susižavėjimą ar dvasinį pasitenkinimą, suvokiant jutimo organais. 

Senovės graikų estetikoje įsivyravusi grožio samprata formuojasi veikiama ankstyvųjų 
organicistinių kosmogoninių koncepcijų. Jų išeities taškas regimas - girdimas ir jusliškai 
suvokiamas kosmosas, kuris aiškinamas panašiai kaip tobulas, gyvas ir gražus žmogaus 
kūnas. Todėl grožis bemaž visada yra aiškinamas fiziniu aspektu, mąstant ontologiškai ir 
priskiriant jam objektyvias „skulptūriškas“ savybes. 

Būtis ir antikinei pasaulėjautai svarbus kosmosas graikų estetikoje pirmiausia suvo- 
kiamas kaip harmonija, kuri laikoma esminiu kosminės pasaulio sandaros principu. Iš čia 
kyla išskirtinė kategorijos harmonija reikšmė graikų estetikoje. Ji dažniausiai aiškinama 

kaip tobuliausia estetiškumo raiškos forma, kuriai, nepaisant sudėtingų jos komponentų 
įvairovės, būdingas „vientisumas“. 

Išskirtinį vaidmenį harmonijos sąvoka įgauna ankstyvuoju graikų estetikos raidos 
laikotarpiu, kai nuo mitologinių, kosmogoninių teorijų pereinama į ankstyvosios klasikos 
periodą. Tuomet Herakleito ir pitagoriečių estetinės teorijose harmonijos kategorija pra- 
randa ankstyvosioms kosmogoninėms koncepcijoms būdingą antropomorfizmą ir tampa 
visus būties procesus siejančiu abstrakčiu visuotinu principu, aiškinamu jau ne mitologiš- 
kai, o filosofiškai. Iš čia kyla ankstyvajai graikų harmonijos sampratai būdingas priešybių 
vienybės (Herakleitas) ir matematinių santykių (pitagoriečiai) reikšmingumas. Ilgainiui 
ankstyvajame antikinės estetikos raidos etape kokybinę visa aprėpiančią kosmogoninę 
Herakleito harmonijos koncepciją užgožia pitagoriškoji kiekybinė, kurios pamatas - su- 
absoliutinta skaičiaus (arithmos) sąvoka. 

Vėlesnėse, aukštosios klasikos estetinėse teorijose harmonijos kategorija tarsi ištirpsta 
kitų iškilusių estetinių sąvokų kontekste. Sokrato estetikoje ji praranda ankstyvosioms 
estetinėms teorijoms būdingą kosmologizmą ir glaudų ryšį su fiziniais daiktų požymiais. 
Veikiant antropologinei Sokrato estetikai, ji palaipsniui perkeliama į dvasinių vertybių ir 
abstrakčių minties konstrukcijų plotmę. Sokrato pasekėjų Platono ir Aristotelio estetinėse 
teorijose ši kategorija tarsi pasitraukia į antrąjį planą ir jau vadovaujantis susiklosčiusia 
estetine tradicija aiškinama kaip „priešybių vienybė“. Taigi harmonijos sąvoka, ilgą laiką 
buvusi ankstyvųjų graikų mąstytojų refleksijos centre, išlieka ir vėliau vienu svarbiausių 
brandžios antikinės estetikos ir meno komponentu. 

Kita klasikinėje graikų estetikoje plačiai vartojama sąvoka „menas“ techne (gr. téxvn) 
artima analogiškoms egiptiečių, indų, kinų, estetikoje plėtojamoms kategorijoms. Ji atspin- 
dėjo daugelį žmogaus veiklos sričių. Menu graikai laikė viską, kas buvo susiję su darbu, 
išmanymu ir taisyklėmis. Graikų tekstuose sąvokos sophie (išmintis) ir techne (menas) iš 
esmės yra tapačios, kadangi išmintis buvo suvokiama kaip amatas, o menas graikų sąmonėje 
buvo neatsiejamas nuo išminties, žinojimo. 

Menu graikai laikė staliaus, kalvio, audėjo, architekto, skulptoriaus, filosofo veiklą, 
visada turėdami omenyje „žinojimą“, „mokėjimą“, „įgudimą“. Taip žvelgiant, menininko 
kūryba nesiskyrė nuo amatininko darbo. Taigi graikų estetikams dar tebebuvo svetimi 
tokie svarbūs meninės veiklos aspektai, kaip kūrybiškumas, individualumas ir origina- 
lumas. Graikams ir romėnams, kaip ir egiptiečiams, indams ir kinams, svarbiausias yra 
kanonas, kuriuo turi remtis menininkas. Todėl vienu svarbiausių gero menininko bruožų 
skelbiamas tobulas kanoninių taisyklių pažinimas ir sugebėjimas remtis jomis kūryboje, o ne 
menininko individualumas ar originalumas. Toks požiūris paaiškina, kodėl sąvoka menas 
siaurąja estetinė prasme antikiniuose tekstuose retai aptinkama. 

Antikinės meno sampratos savitumas pasireiškia tuo, kad Antikos, netgi klasikinės 
epochos mąstytojai aiškiai neskyrė meno nuo gamtos. Beveik visi jie meną traktuoja kaip 
gamtos pamėgdžiojimą, priešingai vėlesniems laikams būdingam mokymui apie aktyvią, 
produktyvią menininko kūrybinės fantazijos prigimtį. Kitaip negu hegeliškojoje estetikos 
tradicijoje, menas Antikoje suvokiamas esąs žemesnis už gamtą, kadangi nepajėgia išreikšti 
jos gyvybės ir dinamikos. Dar vienas specifinis antikinės meno sampratos bruožas susijęs 
su antikinėje estetikoje vyraujančiu utilitariniu požiūriu į meną. Šiuo požiūriu dailieji 
menai (muzika, poezija, tapyba, skulptūra) aiškinami kaip beprasmis laiko leidimas, pa- 
lyginti su vertingesniais staliaus, batsiuvio, kalvio ir kitais amatais, jjungiamais į antikinę 
meno sąvoką. 

Skirtingai nei tradicinėse indų ir japonų pažiūrose į estetines meno formas, ku- 
riose nuolatos pabrėžiama jausminė, psichologinė meno prigimtis, antikinėje meno 
sampratoje vyrauja erdvinis plastinis meno suvokimas. Jis tarsi priešinasi psichologi- 
zavimui, jausminio prado iškėlimui ir aukština intelektinių aspektų svarbą. Dar vienas 
specifinis antikinės meno sampratos bruožas, iš esmės skiriantis ją nuo tradicinės Rytų 
Azijos (Kinija, Japonija) estetikos, pabrėžiančios meno autonomiją tikrovės atžvilgiu, 
jo sąlygiškumą ir simbolinę prigimtį, susijęs su vyraujančia realistiškumo ir daiktišku- 
mo nuostata. Aukščiausiu meno kūrinio estetinės vertės kriterijumi antikinėje estetikoje 
skelbiamas meninio vaizdinio atitikimas originalui. Toks kūrinys laikomas tobuliausiu ir 
sukelia didžiausią susižavėjimą. 

Antikoje vyravusi menų hierarchija ir jų vaidmuo visuomenės gyvenime tolimas 
šiuolaikiniam. Į šio laikotarpio meno sampratą nepateko poezija, kuri, kaip ir Kinijoje, 
dėl savo akustinės dainuojamosios prigimties buvo tapatinama su muzika. Šie menai buvo 
laikomi vieninga meno rūšimi. Kita vertus, poezija netilpo į antikinę meno sampratą, 
kadangi ji buvo traktuojama ne kaip darbinė veikla, susijusi su ismokimu, žinojimu ir 
taisyklėmis, o kaip dieviškojo įkvėpimo vaisius. Poetai Graikijoje, kaip ir Egipte, Indijoje, 
buvo prilyginami pranašams, aiškiaregiams. 

Taigi, skirtingai nei skulptūra, tapyba, architektūra, kurie laikomi išmokstamais me- 
nais, poezija yra neišmokstama, kadangi ji negimsta be dieviškojo prado - t. y. įkvėpimo. 
Vadinasi, ji teikia aukščiausią būties pažinimą, o „menų“ tikslas - gaminti reikalingus 
daiktus. Toks požiūris paaiškina, kodėl graikai, neįžvelgdami bendrų bruožų, siejančių 
poeziją ir vaizduojamuosius menus bei architektūrą, išskyrė juos. Poezija kartu su jai 
artima muzika ir šokiu buvo priskiriama ekspresyviesiems menams, o skulptūra, tapyba 
ir architektūra erdviniams kontempliatyviesiems. 

Antikinėje menų hierarchijoje, kaip ir Egipte, ypatingos reikšmės įgijo plastiniai 
erdviniai menai. Šį plastinių menų iškilimą antikinėje menų hierarchijoje sąlygojo Egipto 

meninė kultūra, kurioje architektūra ir skulptūra vaidino išskirtinį vaidmenį. Graikai ne 
tik perėmė daugelį egiptiečių mene išsikristalizavusių architektūros ir skulptūros kanonų, 
architektūros elementų (kolonas, kolonadas, portikus), tačiau ir svarbiausią principą - 
plastinį tikrovės suvokimą. Netgi minėtajam graikiškam kosmoso kaip gyvo meno kūrinio 
suvokimui būdingas ryškus plastinis arba, tiksliau sakant, „skulptūrinis“ pobūdis. Skulptūra 
ne tik iškeliama menų hierarchijoje: „skulptūriškumas“ antikinėje estetinėje sąmonėje tampa 
bendru meninio vaizdinio konstravimo metodu visose graikų dailės, literatūros, filosofijos 
ir mokslo srityse. Šis plastinis „skulptūriškas“ antikinės kultūros dailės ir literatūros pobūdis 
iškart krinta į akis, lyginant antikinę kultūrą su Šumero, Babilono, Indijos, Kinijos, Japonijos 
kultūromis. Jis glaudžiai susijęs su mimesis (pamėgdžiojimo) principo iškilimu antikinėje 
estetikoje ir vaizduojamajame mene. Pamėgdžiojimo principo svarba ir organicistinių, 
besiorientuojančių į žmogaus kūną koncepcijų vyravimas antikinėje estetikoje sąlygojo 
plastinių menų iškilimą antikinėje menų hierarchijoje. 

Ilgainiui stiprėjanti klasinė ir darbinė veiklos diferenciacija antikinėje visuomenėje 
suformuoja ryškesnį dvasinės ir materialinės veiklos sričių išsiskyrimą. Valdančiųjų ir in- 
telektualiniame Antikos sluoksnyje, iš kurio buvo kilę žymiausi šio laikotarpio mąstytojai, 
formuojasi nepalankus požiūris į fizinio darbo reikalaujančias meno rūšis. Todėl vėlyvosios 
klasikos ir helenistinėje estetikoje ryškėja menų pasaulio išsiskyrimas į laisvuosius (arete) 
ir tarnybinius (arete technes), t. y. techninio meistriškumo konkrečioje meninės veiklos 
srityje reikalaujančius, menus. Taigi vieni dailieji menai, pavyzdžiui, muzika, buvo priskirti 
prie „laisvųjų“, o architektūra ir tapyba - prie „tarnybinių“. 

Pirmasis neigiamą požiūrį į „profesionalų“ laisvų žmonių meninį apmokymą teoriškai 
pagrindė Aristotelis, kuris tokį meninio išlaisvinimo tikslą aiškina kaip nevertą kilnių laisvų 
žmonių. Vėliau jo iškeltus argumentus perima ir toliau plėtoja stoikai: Seneka Laiškuose 
Liucijui ir Ciceronas traktate Apie pareigas. Pastarasis autorius teigia, kad bet koks apmo- 
kamas darbas nėra vertas laisvo žmogaus, kadangi apmokama vergiška žmogaus būsena. 
Žvelgiant šiuo aspektu, visi amatininkai atlieka niekingą darbą, kuriam svetima laisvė ir 
kilnumas. Menkiausios vertės Ciceronas skelbia tuos menus, kurie tenkina malonumo 
poreikius. 


Herakleitas, pitagoriečiai ir Demokritas 


Yrant patriarchaliniams gimininiams santykiams ir formuojantis aristokratiniam an- 
tikiniam poliui, prasideda ankstyvasis antikinės estetikos tapsmo etapas. Mitologinė 
pasaulėžiūra praranda vientisumą ir ryškėja filosofinio pasaulio pažinimo užuomazgos. 
Tačiau tradicija regėti poetuose išminties mokytojus Graikijoje buvo dar stipri ir gy- 

vybinga. Vienas pirmųjų, sukilusių prieš 
mythos hegemoniją ir siekusių įteisinti 
naujus logos principus, buvo Herakleitas 
(g. apie 544/540 m. pr. m. e.), jam priski- 
riamas 3 dalių veikalas Apie gamtą, iš kurio 
išliko tik fragmentai. 

Herakleito filosofijoje formuojasi 
antikinės dialektikos principai. Nors vi- 
suose pasaulio reiškiniuose jis pabrėžia 
dialektinės priešybių kovos, prieštaravimo 
ir kaitos idėjas, tačiau dar nuosekliau teigia 
priešybių vienybės ir harmonijos principą. 
Mokymas apie harmoniją, gimstančią iš 
priešybių kovos, sudaro Herakleito estetikos 
esmę. Kosmogoninė Herakleito filosofija iš 

fenomeno esmė. Ji gimsta susitaikant priešingoms jėgoms, elementams, garsams, spalvoms. 
Herakleitas išskiria dvi skirtingas harmonijos formas: aiškią ir pasléptgjg. Aukštesne jis 
skelbia paslėptąją harmoniją, kuri yra stipresnė nei „atvira“. „Paslėptoji harmonija, - teigia 
jis, - geriau nei atskleistoji“ (B. 54). 

Grožis Herakleito estetikoje - tai objektyvi pasaulio savybė, besireiškianti priešybių 
sutapimo arba harmonijos forma. Grožio ir harmonijos savybes jis pirmiausia priskiria 
kosmosui ir tik vėliau gamtos reiškiniams, daiktams, žmogiškos realybės formoms, vadi- 
nasi, ir menui. Kita vertus, Herakleitas pirmasis antikinės estetikos istorijoje iškelia grožio 
reliatyvumo problemą. „Pati gražiausia beždžionė, - teigia jis, - yra bjauri, palyginti su 
žmogumi“ (B. 82). Pagaliau „ir pats išmintingiausias žmogus savo išmintimi, grožiu bei 
visais kitais atžvilgiais prieš dievą pasirodys kaip beždžionė“ (B. 83). Taigi teoriškai grįs- 
damas grožio reliatyvumo idėją, Herakleitas išryškina vėlesnei antikinei estetikai būdingą 
antropocentrinę nuostatą, iškelia žmogų kaip grožio vertinimo išeities tašką ir pagrindinį 
kriterijų. 

Gvildendamas dramos meną Herakleitas pabrėžė tarpinę jo funkciją sugebėjimą at- 
palaiduoti nuo kamuojančių prieštaravimų ir harmonizuoti dvasią. „Štai kodėl, stebėdami 
tiek komedijoje, tiek ir tragedijoje svetimas aistras, mes slopiname savąsias, suderiname 

jas ir išgryniname, lygiai kaip ir išgyvenda- 
mi bjaurius dalykus šventųjų apeigų metu, 
išsivaduojame nuo žalos, kurią tie dalykai 
sukeltų iš tikro. Taip tokie dalykai (nepa- 
dorūs vaizdiniai bei pasakojimai) panau- 
dojami mūsų sieloms gydyti, prigimtiniams 
trūkumams išlyginti, o taip pat išlaisvinti iš 
grandinių bei jų nusikratyti“ (B. 698). Taigi 
čia regime catharsis, t. y. apsivalymo meno 
priemonėmis teorijos užuomazgas. 
Skirtingai nei Herakleito estetikoje, ku- 
rioje vyrauja stichinės dialektikos elementai, 
kitos įtakingos graikų estetinės tradicijos 
užuomazgos formuojasi pitagoriečių ben- 
drijoje. Jos įkūrėjas buvo graikų mąstyto- 
jas Pitagoras (apie 570-500 m. pr. m. e.). 


Pitagoro ir jo artimiausių mokinių veikalų 


Cornelis Cort. Demokritas. Senovinis raižinys. XVIa. neišliko. 

Nors pitagoriečiai nerašė estetinių trak- 
tatų, tačiau jų estetinės pažiūros tiesiogiai išsirutulioja iš kosmogoninių idėjų. Tyrinėjant 
astronominius kosmoso dėsningumus išryškėję matematiniai dėsningumai vėliau buvo 
pitagoriečių suabsoliutinti ir perkelti į visas gamtos, žmogaus gyvenimo, jo veiklos formas, 
meno sritį. Harmonijos, tikslingo struktūrinio organizavimo, matematinių santykių kultas 
pitagoriečių mokymuose suteikė pastarajai filosofijai estetinį pobūdį. 

Pitagoriečių estetinės teorijos esmę sudaro harmonijos, matematiškai pagrįstų 
proporcijų, taurinančios meno esmės (catharsis), estetinio auklėjimo, estetinės muzi- 
kos teorijos problemos. Visa aprėpiančią kokybinę kosmogoninę Herakleito kosminės 
harmonijos koncepciją pitagoriečių estetikoje keičia kiekybinė, kurios pamatas yra 
suabsoliutinta skaičiaus (arithmos) sąvoka. Pitagoriečiai rėmėsi Egipte susiklosčiusiais 
simetrijos, aukso pjūviui paklūstančių proporcijų principais, egiptiečiams būdingais 
harmoningų matematinių santykių ieškojimais. „Iš tikro visa, kas pažįstama, - sako Fi- 
lolajas, - turi savyje skaičių, nes be jo neįmanoma nieko nei suprasti, nei pažinti“ (B. 4). 
Skaičius ir tikslūs matematiniai santykiai, pitagoriečių nuomone, slypi visų reiškinių, 
daiktų esmėje ir nulemia jų harmoniją ir grožį. Pitagoriečių mokymas apie magišką 
skaičiaus reikšmę suauga su mokymu apie matematiniams santykiams paklūstančią 
kosminių sferų harmoniją. 

Taigi pagrindine pitagoriečių estetine kategorija tampa harmonija, kuri aiškinama 
kaip kiekybinė matematinė sistema ar ansamblis, apimantis skirtingų sudėtinių dalių visu- 
mą, kuriai būdinga santarvė. „Harmonija, - sako Filolajas, - tai marga įvairovės vienybė 
ir priešingų dalykų santarvė“ (B. 10). Mokymas apie priešybių santarvėje gimstančią har- 
moniją tiesiogiai susijęs su pitagoriečių grožio teorija. Grožis jiems yra objektyvi daiktų ir 
reiškinių savybė, kurios giluminis šaltinis slypi mistiniuose skaičių santykiuose. Pitagoriečių 
estetiškumo esmės apmąstymuose grožio, harmonijos ir tobulumo kategorijos suartėja. 

Iš pitagoriečių kosmologijos, mokymo apie „kosminių sferų harmoniją“ bei orfiškųjų 
religinių apeigų, kurių pagrindiniai elementai buvo muzika ir šokis, išsirutuliojo pitagorie- 
čių muzikos teorija. Muziką jie aiškina kaip aukščiausią ne žmogiškos, o dieviškos kilmės 
meną, atspindintį pačios būties ir gelminių kosminių ritmų harmoniją. Pitagoriečiai perėmė 
orfikų mokymą apie išskirtinę muzikos poveikio galią ir asmenybę taurinančią jos jėgą. Iš 
čia išsirutulioja artimas Konfucijaus estetikai mokymas apie išskirtinę muzikos auklėjamąją 
galią, jos sugebėjimą veikti žmonių dvasią, jų moralines nuostatas. Savo muzikos teorijoje 
pitagoriečiai pritaikė harmonijos sąvoką. Jie pirmieji atskleidė ryšį tarp muzikinio tono 
aukščio ir skambančios stygos ilgio ir, remdamiesi šiuo atradimu, išplėtojo mokymus apie 
muzikos intervalus: oktavą, kvartą, kvintą. 

Pitagoriečių estetinės pažiūros tvirtai įaugo į antikinės estetikos tradiciją, kurioje 
grožis dažniausiai aiškinamas kaip simetrijos, tvarkos, sudėtinių dalių harmonijos pasi- 
reiškimas. Matematiniai pitagoriečių estetikos principai, nuolatinis idealių, harmoningų 
santykių ieškojimas įsigalėjo vaizduojamojoje dailėje, ypač skulptūroje. Klasikiniu šios 
įtakos pavyzdžiu laikytina graikų skulptoriaus Polikleto kūryba. Rašytiniai šaltiniai teigia, 
kad kurdamas savo garsiąją skulptūrą „Kanonas“, jis įdėmiai studijavo pitagoriečių este- 
tikos principus, parašė specialų traktatą Kanonas, teoriškai pagrįsdamas kanono svarbą. 
„Šlovinamos Polikleto statulos „Kanonas“ pavadinimas, - rašo Galenas, - kilo iš jos kūno 
sudėtinių dalių simetrijos. <...> Įkūnijęs šiame kūrinyje visas žmogaus kūno proporcijas, 
Polikletas kartu atskleidė (savo) mokymą. Skulptūrą jis sukūrė remdamasis savo mokymu 
ir pavadino ją, kaip ir traktatą, „Kanonu“ ( De temper. 19). Formuluodamas idealių pro- 
porcijų kanoninius principus, jis daugiausia dėmesio kreipė į struktūrinius ir formalius 
elementus. Jo įsitikinimu, grožis slypi žmogaus kūno sudėtinių dalių simetrijoje ir jų 
harmoninguose santykiuose. 

Vienu reikšmingiausių tolesnės graikų estetikos kūrėjų buvo eruditas, atomistų mo- 
kyklos šalininkas Demokritas ( apie 460-371m. pr. m. e.). Šis ilgą gyvenimą nugyvenes ir 
dar ikisokratiniu laikotarpiu iškilęs mąstytojas pergyveno Protagorą, Sokratą ir aktyviai 
reiškėsi Platono idėjų sklaidos metu. Antikiniuose tekstuose rašoma, kad jis nuo vaikystės 
buvo mokomas magų ir chaldėjų, kuriuos persų valdovas Kserksas atsiuntė jo tėvui, kai 

pas jį viešėjo (DL. IX. 34). Vėliau jo mokytojai buvo Leukipas ir pitagoriečiai. Nepasiten- 
kindamas įgytomis tėvynėje žiniomis, jis daug metų klajojo po Egiptą, Etiopiją, Mažosios 
Azijos, Persijos, Indijos kultūros centrus ir tam išleido didžiulį tėvo palikimą. 

Demokritui priskiriama 70 įvairių sričių traktatų ir pirmieji specialūs estetikos veika- 
lai: Apie ritmus ir harmoniją, Apie poeziją, Apie Homerą, Apie žodžių grožį, Apie dainavimą, 
Apie spalvas, kurių skaičius ir temų įvairovė verčia abejoti šių liudijimų teisingumu. Nors 
visi Demokritui priskiriami veikalai žuvo, tačiau vėlesnių autorių darbuose išlikę apie 
300 fragmentų ir liudijimų sudaro galimybę rekonstruoti Demokrito estetinės teorijos 
pagrindus. 

Demokritas buvo vienas įtakingiausių atomistų empirikų. Jo filosofija glaudžiai 
susijusi su analogiška Indijos vaišašikų mokyklos atomistine teorija ir dar iki Trojos 
karo gyvenusio finikiečio Mocho mokymu, kurį stoikas Poseidonijas ir neoplatonikas 
Jamblichas skelbia atomistinės teorijos pradžia. Demokritas plėtojo atomistines idėjas, 
mokymą apie visišką mikro ir makrokosmo paralelizmą, organišką žmogaus susiliejimą 
su kosminių ritmų pasauliu, pažinimo teoriją apie žemesnį jausminį ir aukštesnį protu 
besiremiantį pažinimą. 

Demokritas pirmasis senąją, iki jo antikinėje estetikoje vyravusią Visatos grožio har- 
monijos sampratą pritaikė žemiškiems daiktams ir reiškiniams. Grožio sferą jis sieja su 
aukštesniuoju dievišku, dvasios pasauliu, malonumu. „Visada mąstyti ką nors gražaus yra 
dieviškos dvasios priedermė“ (B. 112). Taigi filosofas neapsiriboja kūniška grožio samprata, 
o kalba apie aukštesnį „dvasinį grožį. Kūniškasis grožis jam tik žemesnė grožio forma, kuri, 
nesant dvasinio grožio, praranda estetinę prasmę. „Gražus kūnas, - pabrėžia filosofas, - 
gyvuliškas, jei tik jame neslypi dvasia“ (B. 105). Kita vertus, grožis, pasak mąstytojo, bus 
nevisavertis, jei jis orientuosis vien į jausmus ar protą ir nepalies dvasios gelmių. Demokrito 
grožio teorija plėtojasi pitagoriečių estetinės tradicijos veikiama, kadangi grožio šaltinio 
jis ieško tikslingume, simetrijoje, teisinguose matematiniuose santykiuose, sudėtinių 
dalių harmonijoje. „Grožis, - sako filosofas, - visur atitikmuo; perteklius ir stygius man 
nepatinka“ (B. 102). 

Tačiau Demokrito originalumas labiausiai pasireiškia ne jo grožio, o meno teorijoje, 
kuri buvo nauja, kupina daugelio reikšmingų idėjų. Jai svetimas iracionalumas, misticizmas, 
o būdingas aiškumas ir nuoseklumas. Meno kilmę Demokritas sieja ne su dangiškųjų jėgų 
poveikiu, dievišku įkvėpimu, o aiškina kaip natūralų žmogaus poreikių ir kryptingos kū- 
rybinės veiklos rezultatą. Jis iškelia mintį apie visuomeninį meno sąlygotumą ir, skirtingai 
nei ankstesni mąstytojai, įtraukia į meno sferą muziką. Muzika, jo įsitikinimu, gimsta iš 
polinkio į ištaigą. Kalbėdamas apie meno kilmę, Demokritas vienas pirmųjų prabyla apie 
„pamėgdžiojamąjį“ meno pobūdį ir kuria įtakingą mimezės teoriją. „Pamėgdžiodami 

žmonės svarbiausiuose dalykuose pasidarė gyvūnų mokiniai; iš voro mokėsi verpti bei 
austi, iš kregždės - statyti, o iš giesmininkų, gulbės ir lakštingalos, - dainuoti“ (B. 154). 

Demokritas iškėlė jo mokinio Protagoro ir sofistų gvildenamą įgimto talento ir au- 
klėjimo problemą, kita vertus, pabrėžė nuoseklaus mokymosi svarbą. „Joks menas, jokia 
išmintis nepasiekiami be mokymosi“ (B. 59). Filosofo nuomone, tik visiškas asmenybės 
atsidavimas užsibrėžtam tikslui ir atkaklus įgimtų gabumų lavinimas tampa reikšmingos 
asmenybės gimimo prielaida. „Prigimtis ir auklėjimas panašūs: auklėjimas pertvarko 
žmogų ir sukuria naują prigimtį“ (B. 32). 

Savo meninės kūrybos koncepcijoje Demokritas pirmasis paneigė iki jo vyravusią 
mistinę meninės kūrybos teoriją, siejančią menininko kūrybinį įkvėpimą su viršjusliniu 
dieviškų jėgų, mūzų poveikiu. Meninį įkvėpimą jis laiko būtina ir reikšminga meno kūrinio 
gimimo prielaida. Nors samprotaudamas apie meninį įkvėpimą, jis kalba apie siautulin- 
gumą, artimą „savotiškai beprotybei“, tačiau patį įkvėpimą aiškina ne kaip antgamtišką, 
o kaip natūralų mechaniško daiktų poveikio jausmams rezultatą. „Tikrai gražu tai, ką 
poetas rašo Dievo ir švento įkvėpimo pakylėtas“ (B. 18). Būtina meninės kūrybos proceso 
prielaida, greta spontaniško „dvasios užsiplieskimo“, jis skelbia skaidrią, džiaugsmingą 
dvasios būseną, nepaliestą negandos, aistrų, nelaimių, kuri gimsta iš dvasios „simetrijos“. 
Aukštindamas saikingumą, nuosaikumo reikšmę kūrybos procese, Demokritas lieka 
įsitikinęs, kad harmoningai asmenybei būdingas tobulesnis pasaulio suvokimas. 


Sofistai ir Sokratas 


V a. antroje pusėje klasikinės Senovės Graikijos kultūra pasiekia klestėjimo laikotarpį. Po 
užsitęsusių pergalingų karų su persais graikai įsivyrauja Viduržemio jūros erdvėje, pakeitę 
anksčiau viešpatavusius persų vasalus finikiečius. Periklio epochoje išauga miestai, suklesti 
jūrų prekyba, amatai, filosofija, literatūra, įvairios architektūros ir dailės formos. 

V a. pr. m. e. viduryje graikų estetinės minties raidoje ryškėja kokybiškai nauji 
poslinkiai, susiję su sofistų ir Sokrato estetinių idėjų iškilimu. Jų mokymuose anksčiau 
vyravusi kosmogoninės natūrfilosofijos tradicija patiria esminių pokyčių, o naujos kar- 
tos mąstytojų dėmesys krypsta į antropologinę, etinę, estetinę problematiką, filosofų 
apmąstymų centre atsiduria žmogus ir humanitarinės kultūros problemos. Šios nau- 
jos filosofinės orientacijos pradininkas buvo Demokrito mokinys, žymiausias sofistų 
ideologas Protagoras, paskelbęs, kad „Žmogus - visų daiktų matas“ (B. 1). Sofistais 
gr. sophistes - „meistras“, „menininkas“ Graikijoje buvo vadinami mąstytojai, išminčiai, 
o vėliau apmokami išminties mokytojai, gerai besiorientuojantys įvairiose visuomeninio 
gyvenimo, kultūros, mokslo ir meno srityse. 

Sofistų estetinės minties raida skyla į kelis skirtingus periodus. Pirmasis susijęs su V a. 
pr. m. e. antroje pusėje iškilusių „vyresniųjų sofistų“ plejada (Protagoras, Gorgijas, Hipijus, 
Prodikas, Antifontas), antrasis - su „jaunesniųjų sofistų“, Gorgijo mokinių (Alkidamantas, 
Lihofronas, Polas), o taip pat Trasimacho veikla. Vėliau sofistų idėjos atgimsta Romoje 
„naujosios sofistikos“ sąjūdyje (Herodas Atikas, Elijus Aristidas, Dionas). 

Reikšmingiausių estetikos idėjų iškėlė „vyresniųjų sofistų“ kartos mąstytojai. Nepaisant 
griežtos ir neretai tendencingos Sokrato, Platono, ir Aristotelio kritikos, sofistai antikinės 
estetikos istorijoje atliko svarbų vaidmenį. Jų veikaluose išryškėja daug naujų estetinių 
idėjų, tiesiogiai susijusių su jų skelbiamų antropologinių požiūrių iškilimu. 

Šios įvairiapusiškai išsilavinusios asmenybės siekė kritiškai apmąstyti aktualias 
gyvenimo, kūrybos, meno problemas. Griaudami anksčiau vyravusias mitologines ir 
kosmogonines teorijas, senąją vientisą pasaulio regėjimo koncepciją, jie išplėtė estetinių 
problemų tyrinėjimo lauką. Puikiai ismanydami retorikos subtilybes, jie daug dėmesio 
kreipė į mokslinės polemikos efektyvumą, kategorijų aparatą, taisykles, kurių būtina laikytis 
polemikoje, teoriškai apibendrino daugybę sofistikoje išplitusių mokslinės polemikos prin- 
cipų. Kita vertus, sofistams būdingas intelektualinio lankstumo ir rafinuotos mąstysenos 
demonstravimas dažnai vesdavo prie dviprasmybių, ironiškų paradoksų. 

Vienu ryškiausių sofistų estetikos bruožų tampa reliatyvizmas, kuris išsirutuliojo iš jų 
pedagogikos principų, siekimo išmokyti savo mokinius teoriškai apginti bet kurį pasirinktą 
požiūrį į gvildenamus reiškinius. Tokia reliatyvistinė nuostata sąlygojo absoliučios tiesos 
ir grožio principų neigimą bei objektyvių vertybių atmetimą. Neabejotini jų nuopelnai 
grožio teorijos plėtotėje. Būtent sofistai pateikia pirmąjį Antikos ir plačiau žvelgiant Vakarų 
estetikos tradicijoje grožio apibūdinimą: „Gražu yra tai, kas malonu žvilgsniui ir klausai“. 
Jame aiškiai pastebimi sofisty estetikai būdingas sensualizmas ir hedonizmas. Tačiau sofistus 
labiau domino ne grožio prigimtis, o meno specifika, grožio raiška konkrečiuose meno 
kūriniuose, talento, meninio ugdymo ir kitos problemos. Kalbėdamas apie meninę kūrybą 
Gorgijas pabrėžia grožio slėpiningumą, tas sudėtingas problemas, kurios iškyla menininkui 
siekiant adekvačiai jį įprasminti meno kūrinyje. (B. 28), Gorgijas (B. 11) ir Hipijas (B. 4). 
Kita vertus, kalbėdami apie žmogaus (ypač moters) kūno grožį sofistai dažniausiai iškelia 
juslinio grožio suvokimo reikšmingumą. 

Gvildendami grožio apraiškas mene, sofistai mėgina apibrėžti patį meno fenomeną. 
Pavyzdžiui, Protagoras, kalbėdamas apie meno specifiką, apeliuoja į jo priešingumą 
gamtos ir atsitiktiniams reiškiniams. Sofistams pirmiausia menas yra žmogaus rankų 
kūrinys, o gamta egzistuoja nepriklausomai nuo žmogaus kūrybinio akto. Vadinasi, vienas 
esminių specifinių meno bruožų glūdi „kūrybinėje“ meno prigimtyje. Kita vertus, ne 
kiekvienas žmogaus rankų kūrinys gali būti laikomas menu, o tik sgmoningas, neatsitiktinis, 

kuriamas vadovaujantis ,,tikslingumu“ ir 
»Zinojimu’, kaip kurti. 

Dėl sofistų polinkio nuodugniai aiš- 
kintis daiktų ir sąvokų esmę antikinėje 
estetikoje palaipsniui ryškėja įvairios nevie- 
nalytės sąvokos menas (techne) konotacijos. 
Remdamiesi „malonumo“ ir „naudos“ 
sąvokų priešprieša, sofistai panaudoja jas 
aiškindamiesi meno specifiką. Alkidaman- 
tas, teigdamas, kad skulptūra ir poezija 
neteikia naudos, o džiugina žmones, skatino 
ryškėjantį „naudingųjų“ (amatų) ir „ma- 
lonumą teikiančių“ (dailiųjų) menų išsis- 
kyrimą. Siekdami „naudinguosius menus“ 
su meistriškumo panaudojimu praktinėje 
veikloje, sofistai kartu gilina properšą tarp jų 
ir „malonumą teikiančių“. Vieną ryškiausių 


specifinių meno bruožų sofistai siejo su jo 3: 
sugebéjimu kurti savajj iliuziju pasaulj. Taip, Sokratas. Romėniška kopija 
pavyzdžiui, Gorgijas laiko tragediją menu, 

sąmoningai kuriančiu iliuzijas ir apgaudinėjančiu žmones. [Poetas], sukūręs šią apgau- 
le, - rašo jis, - geriau atliko savo uždavinį nei tas, kuriam tai nepavyksta; ir apgautas (šios 
iliuzijos žiūrovas, išmintingesnis nei tas, kuris jai nepaklūsta“ (B. 23). Taigi šioje Gorgijo 
citatoje ryškėja ne tik meno dėsnių autonomiškumo suvokimas tikrovės atžvilgiu, tačiau 
ir užuomina apie auklėjamąją meno reikšmę. Kalbėdami apie vaizduojamąją dailę, sofistai 
pabrėžė jos juslinį hedonistinį pobūdį, sugebėjimą teikti žmonėms dvasinį pasigėrėjimą. 
Gorgijas teigė: „Tapytojai, iš daugelio spalvų ir daiktų meistriškai sukurdami vieną daiktą 
ir vieną formą, teikia pasitenkinimą mūsų regai“ (B. 11). 

Pedagoginės sofistų veiklos nuostatos lėmė tai, kad jie visada labiau domėjosi ir 
teikė prioritetą literatūrinėms formoms ir muzikai nei vaizduojamajai dailei. Jie pirmieji 
Antikoje pradėjo aiškintis skirtingų meno rūšių kompozicijos principus, įvairius meno 
poveikio žmonėms aspektus, siekė apibrėžti normines kūrybos nuostatas, taisykles, įvesti 
tikslesnius estetinio vertinimo kriterijus. Išskirtinis dėmesys pedagogikai paskatino sofistų 
susidomėjimą talentu ir jo ugdymo problemomis. Sokratas pabrėžė įgimto talento svarbą 
ir kvietė jį lavinti, o Protagoras teigė: „Išsilavinimą lemia ir prigimtis, ir pratybos“ (B. 3). 
Jis kviečia jau nuo jaunų dienų atkreipti dėmesį į mokslų teikiamo išsilavinimo svarbą. 

Pabrėždamas nuolatinio lavinimosi reikšmę, Protagoras sako: „Negalimas nei menas be 
lavinimosi, nei lavinimasis be meno“ (B.10). Žinios, sofistų nuomone, tik tuomet ir įsi- 
tvirtina žmogaus sąmonėje, kai pasiekia jo dvasios gelmes. 

Sofistų amžininkas ir įtakingas jų oponentas buvo atėniečio akmentašio Safonikso sū- 
nus Sokratas (469-399). Tai viena spalvingiausių antikinės estetikos asmenybių. Jaunystėje 
jis tampa Anaksagoro mokiniu, studijuoja muziką, literatūrą, mokosi skulptūros. Sokratas 
ilgainiui išgarsėja išmintimi, nenuolankiu charakteriu, ryškiu savigarbos jausmu. Jis esąs 
empatiškas, jame daug vidinio žavesio, dvasinės jėgos, kažko mįslingo, o tai traukia ir žavi 
ji pažįstančius žmones. Savo gyvenimo principais ir įvairiapuse filosofine veikla jis daro 
stiprų poveikį Atėnų jaunuomenei. 

Sokratas nesukuria vientisos estetinės sistemos. Jis ne tradicinis graikų filosofas, 
o greičiau naujo, nuolatos tiesos ieškančio išminčiaus-mąstytojo tipas. Sokratas nepalieka 
nė vieno savo ranka rašyto kūrinio, kadangi yra įsitikinęs, kad tikroji filosofavimo forma 
yra dialogas, tiesioginis pašnekovų kontaktas ieškant tiesos. Gyvenimą be dialogų jis laiko 
beprasmiu. 

Daugelį svarbių duomenų apie Sokrato asmenybę, skelbiamas idėjas, estetines pažiū- 
ras aptinkame jo mokinių Platono ir Ksenofonto veikaluose. Tačiau tai, ką Platonas savo 
veikaluose dėsto kaip Sokrato mintis, dažniausiai yra ne Sokrato, o paties Platono idėjos. 
Patikimesni yra Ksenofonto Atsiminimai apie Sokratą, kuriuose aptinkame daug vertingos 
medžiagos apie Sokrato estetines pažiūras. 

Sokrato, kaip ir sofistų apmąstymuose ryškus posūkis nuo kosmologijos, gamtos fi- 
losofijos link žmogaus ir jo kūrybinės veiklos problemų. Filosofą vilioja žmogus, jo sielos, 
kūrybinių polėkių pasaulis. Nepaisant nuolatinės Sokrato polemikos su sofistais ir kritiško 
požiūrio į juos, estetikos srityje skirtumai tarp jų skelbiamų idėjų nėra ryškūs. Sokrato, 
kaip ir sofistų dialogai kupini rafinuotos mąstymo dialektikos, juose ryški antropologinė 
ir reliatyvistinė estetinių kategorijų interpretacija. 

Estetiškumą ir grožį Sokratas aiškina apeliuodamas į tikslingumą, protą, funkcio- 
nalumą. Jis pirmasis antikinės estetikos istorijoje pasiekia tokio filosofinio abstrahavimosi 
lygmenį, kuriame empirinis gražių daiktų pasaulis atribojamas nuo abstrakčios grožio idėjos. 
Nubrėždamas takoskyrą tarp gausybės gražių daiktų ir grožio idėjos Sokratas kartu atveria 
kelią platoniškai objektyviai idealistinei grožio koncepcijai. Kitas svarbus Sokrato grožio 
sampratos aspektas susijęs su vėliau aristoteliškos estetikos tradicijai būdingu racionalu- 
mo, aiškumo, harmonijos principų aukštinimu. Ir pagaliau, filosofas prabyla apie grožio 
fenomeno reliatyvumą, sieja su konkretaus daikto prigimtimi. Kai jis atitinka savo paskirtį, 
tuomet yra gražus. Šis utilitarinis požiūris į grožį perteikiamas Ksenofonto užrašytame 
Sokrato pokalbyje su Aristipu, kuriame filosofas, apibūdindamas grožio esmę, sako, kad 

gražūs daiktai gali būti labai įvairūs ir nepanašūs vienas į kitą. Į Aristipo klausimą, ar 
mėšlinas krepšys yra gražus daiktas? „Žinoma, prisiekiu Dzeusu, - atsakė Sokratas. - Tuo 
tarpu auksinis skydas gali būti bjaurus daiktas, jei pirmasis savajai paskirčiai pritaikytas 
gerai, o antrasis - blogai“ (Xen III. 8, 6), ( Ksenofontas, 1993, p. 143). 

Kita vertus, kalbėdamas apie grožio ir gėrio santykius, Sokratas linksta suartinti šias 
sąvokas. Kreipdamasis į pašnekovą filosofas sako: „Tu tikriausiai manai, kad gėris yra viena, 
o grožis — visai kas kita? Nejaugi tu nežinai, kad tą pačią paskirtį turintys daiktai yra ir geri, 
ir gražūs; ta pačia prasme ir žmogaus kūnas gali būti vertinamas kaip gražus ir kaip gerai 
tinkantis veiklai“ (Xen, III. 8,5). Šis kalokagatijos, t. y. grožio ir gėrio vienovės principas, 
būdingas ir vėlesnei antikinei estetikai. Antropologinė Sokrato estetikos orientacija pa- 
sireiškia savaiminio daikto grožio atskyrimu nuo to, kaip daikto grožį suvokia subjektas. 
Nesitenkindamas formalia pitagorietiška grožio interpretacija, siejama su saiku, simetrija, 
idealiais matematiniais santykiais, Sokratas prabyla apie aukštesnį dvasinį grožį. 

Sokratas, Demokrito įtakojamas, grožį mene aiškina kaip tikrovės pamėgdžiojimą. 
Tačiau pamėgdžiojimas Sokrato meno teorijoje iškyla ne kaip tiesioginis tikrovės imitavi- 
mas ar paprastas daiktų kopijavimas, o kaip kūrybingas tikrovės atspindėjimas. Filosofas 
siekia apibrėžti skirtingų menų specifiką, jų vaidmenį žmonių gyvenime. Jis aiškinasi, kuo 
skiriasi tapyba ir skulptūra nuo kitų su nauda ir būtiniausiais žmonių poreikiais susijusių 
menų t. y., kalbant šiuolaikine terminija, kuo skiriasi „dailieji menai“ nuo amatų. Tokie 
menai, kaip kalvystė ir batsiuvystė, Sokrato nuomone, ypatingi tuo, kad kuria daiktus, 
kurių nesukūrė gamta, o štai tapyba ir skulptūra pamėgdžioja gamtą. Vadinasi, skiriamasis 
tapybos ir skulptūros bruožas yra „pamėgdžiojamasis“ pobūdis. Pokalbyje su garsiu tapytoju 
Parasiju Sokratas apibūdina tapybą kaip „regimojo pasaulio atvaizdą“ (Xen III. 10, 1). Jis 
kalba apie spalvų, reljefo, tamsos ir šviesos perteikimo problemas tapybinėmis meninės 
išraiškos priemonėmis. Pagrindinis meniškumo kriterijus jam, kaip ir kitiems Antikos 
mąstytojams, esąs meninio vaizdinio tapatumas tikrovei. 

Sokratas pirmasis antikinės estetikos istorijoje papildo pamėgdžiojimo koncepciją 
naujais idealizacijos teorijos aspektais. Dailininkas, norintis sukurti tobulą žmogaus 
vaizdinį, filosofo nuomone, turi perimti iš daugelio modelių tai, kas yra geriausia ir api- 
bendrindamas sukurti vientisą gražų vaizdinį. „Tačiau, - sako jis, - gražiausius bruožus iš 
kitų, ir taip jums pavyksta nupiešti kiekvieną Žmogų gražų“. 

Savo meno teorijoje Sokratas taip pat kalba apie tų vidinių žmogaus savybių, dvasios 
būsenų, kurioms svetimos proporcijos, spalvos, formos, perteikimo svarbą meno kūriniuo- 
se. „Kilnumas ir orumas, žemumas ir vergiškumas, nuosaikumas ir kuklumas, tuštybė, - 
pabrėžia jis, - taip pat prasimuša veide, išorėje nepriklausomai nuo to, ar žmogus stovi, ar 
juda“ (Xen III. 10,5). Pagrindinis vaizduojamosios dailės (tapybos, skulptūros) tikslas - ne 

išorinio, o būtent vidinio žmogaus grožio ir jautriausių dvasios būsenų perteikimas. Sokra- 
tas kviečia dailininkus vaizduoti kilnius ir dorybingus žmones. Vienu svarbiausių meno 
kūrinio estetinės vertės kriterijų jam tampa aukšti etiniai idealai. 

Sokrato dėmesys antropologinei, humanistinei problematikai, dialektinio mąstymo 
principai, subtilus estetinis skonis, idealizacijos bei dvasinio grožio perteikimo teorijos 
paveikė vėlesnę antikinės estetinės minties raidą. Šio originalaus mąstytojo estetikoje 
subrandintas idėjas perima ir savo veikaluose toliau plėtoja antikinės estetikos korifėjai — 
mokinys Platonas ir Aristotelis. Sokrato mokinys Aristipas, skelbdamas, kad „Žmogaus 
gyvenimo tikslas yra malonumo siekimas“, suformuluoja hedonistinės estetikos principus, 
kuri suklesti helenizmo epochoje. Kitas Sokrato mokinys Antistenas įkuria įtakingą kinikų 
mokyklą (Diogenas, Sinopietis, Kratetas), kuri turi įtakos asketiškos krikščioniškos esteti- 
kos, piligrimystės, vienuolynų kultūros ideologijos gimimui. Kinikai aukština natūralumą, 
paprastumą, kuklumą, asmenybės tyrumą, žvelgia į žmogų kaip organišką jį supančios 
gamtos dalį. 


Platono estetinė teorija 


Viena ryškiausių Antikos ir apskritai Vakarų estetikos figūrų tapo Sokrato mokinys Aristo- 
klis, plačiau žinomas Platono (427-347 m. pr. m. e.) vardu. Jis tapo objektyviojo idealizmo 
ir įtakingos platonizmo krypties pradininku. 407 m. pr. m. e. dvidešimtmetis jaunuolis 
susipažįsta su Sokratu ir ši pažintis nulemia lūžį Aristoklio gyvenime bei pasaulėžiūroje. 
Aštuonerius metus jis yra artimiausias Sokrato mokinys ir draugas. Po Sokrato nuteisimo 
ir mirties Platonas palieka Atėnus ir dvylika metų klajoja po pasaulį, aplanko Siciliją, 
Italiją, Artimuosius Rytus ir Euripido lydimas atvyksta į Egiptą, kur susidomi šios šalies 
kultūra ir menu, tradicijomis. 

Apie 387 m. Atėnuose Platonas įkuria savo filosofinę mokyklą, Akademiją, kurioje 
pradeda burtis jaunosios graikų filosofinės pajėgos. Platonas buvo pirmasis profesionalus 
graikų filosofas, mąstysenoje ir pedagoginėje veikloje išsaugojęs daug tradicinio graikų iš- 
minčiaus bruožų. Platono estetines idėjas, skirtingai nei daugelio mūsų anksčiau gvildentų 
antikinių autorių, pažįstame ne iš fragmentų ar antrinių vėlesnių autorių liudijimų, o iš 
autentiškų tekstų, parašytų gyva, žaisminga filosofinių dialogų forma. Šiame gausiame 
palikime svarbi vieta tenka estetinei problematikai, kuri išsirutulioja iš pagrindinių jo 
filosofijos principų ir sudaro organišką jo brandžios objektyviosios idealistinės filosofinės 
sistemos dalį. 

Platonas - didysis mąstytojas ir kartu įstabus žodžio meistras. Jo veikalai - tai ne tik 
antikinės filosofijos pasididžiavimas, tačiau ir literatūros šedevrai, išsiskiriantys stiliaus 

gaivumu ir laisva minties tėkme. Platonas nerašė estetinių traktatų, tačiau estetines pro- 
blemas gvildeno daugelyje kūrinių, iš kurių išskirtini Puota, Filebas, Hipijas didesnysis, 
Faidras, Įstatymai, Valstybė. Estetinės pažiūros juose dėstomos nesistemingai, jos skleidžiasi 
aistringų ginčų, pokalbių atmosferoje, apmąstomos kartu su kitomis Platoną dominan- 
čiomis problemomis. 

Platono estetikoje daugiausia aptariama grožio prigimties, meno vaidmens visuome- 
nėje ir estetinio auklėjimo problemos. Sekdamas ankstesne graikų estetikos tradicija, grožio 
sąvoką filosofas aiškino įtraukdamas ne tik estetines, tačiau ir moralines bei pažintines 
vertybes. Platoniškoji grožio samprata organiškai jungia gėrį ir išmintį. Nors Platono dia- 
loguose aptinkame daug beletristinių fragmentų, kuriuose apie grožį kalbama neapibrėžtai 
ir prieštaringai, tačiau juose galima išskirti dvi pagrindines grožio koncepcijas: pirmąją, 
originalią, glaudžiai susijusią su platoniškąja objektyviosios idealistinės filosofijos sistema 
(Hipijas Didysis, Puota, Valstybė ir antrąją, tradicinę pitagoriškąją, plėtojamą vėlyvuosiuose 
veikaluose Timajas, Įstatymai. 

Originalioji Platono grožio koncepcija formuojasi polemizuojant su sofistų estetinėmis 
idėjomis. Platonas atmeta juslinę sofistų grožio sampratą („gražu tai, kas patinka žvilgsniui 
ir klausai“), teigdamas, kad grožis yra objektyvi gražių daiktų savybė, o ne subjektyvus jų 
suvokimas. Kitas jo argumentas, pamėgdžiojantis sofistų aiškinimus, yra mintis, kad ne 
viskas, kas patinka, tikrovėje yra gražu. Taigi Platonas atskiria tikrąjį grožį nuo iliuzinio. 

Norint teisingai suprasti originalią Platono grožio koncepciją, būtina aiškintis jo 
objektyviosios idealistinės filosofijos principus, iš kurių išsirutulioja savita platoniškoji 
grožio koncepcija. Filosofas teigia, kad egzistuoja ne tik nepastovūs, kintantys, išnyks- 
tantys jusliškai suvokiami daiktai, tačiau ir dvasios bei dar aukštesnės amžinos, juslėmis 
nesuvokiamos nekintamos idėjos, kurios yra danguje. Šią filosofinio mokymo schemą jis 
perkelia ir į estetikos bei grožio sritį. Pripažindamas materialaus juslėmis suvokiamo kūno, 
daiktų grožį, jis, kaip ir Demokritas, Sokratas, laiko tokį grožį hierarchiškai žemesniu, 
palyginti su dvasiniu grožiu. Vis dėlto ir dvasinis grožis, sako Platonas, nėra aukščiausia 
grožio forma, kadangi į tokio grožio vaidmenį gali pretenduoti tik tai, kas gražu visiems 
ir visada, t. y. tai, ką galime pavadinti „absoliučiu grožiu“. 

Dialoge Hipijas Didysis Platonas siekia apibrėžti estetiškumo prigimtį, atskirti grožio 
sferą nuo kitų jai artimų sričių. „Juk, - sako jis, - nei gėris negali būti grožiu, nei grožis — 
gėriu, jei ir vienas, ir kitas iš jų yra skirtingi dalykai“ (Hipijas Didysis, p. 303). Išsiaiškinęs 
grožio fenomeno specifiką, Platonas iškelia svarbiausią savo grožio teorijos klausimą: kas 
yra absoliutus grožis kaip savitikslė ir vientisa estetinė vertybė, iš esmės besiskirianti nuo 
daugybės paskirų gražių daiktų? Mes priartėjame prie kulminacinio platoniškosios estetikos 
momento, filosofas atsako, kad „tas grožis, kuriuo pasipuošia visi kiti daiktai ir dėl kurio jie 

atrodo gražūs, — yra idėja, ir kai ji prisijungia 
prie ko nors, tai tampa gražia mergaite arba 
arkliu, arba lyra“ (Hipijas Didysis, p. 289). 
Taigi „absoliutųjį grožį“ Platonas aptin- 
ka anapusiniame idėjų pasaulyje. Asmenybė, 
pajėgianti pakilti iki idėjų pasaulio lygmens, 
filosofo nuomone, pirmiausia išvysta, kad 
tikrasis absoliutus grožis yra amžinas, jis 
nei gimsta, nei žūva, kadangi danguje esanti 
idėja nepavaldi žemiškiems kaitos ir irimo 
dėsniams. Absoliutaus grožio idėja yra trans- 
cendentali, todėl ji nepasiekiama įprastiniam 
jusliniam pažinimui. Filosofas kritiškai Zvel- 
gia j juslinj pažinimą, kadangi tasai nesutei- 
kia žinojimo. Viršjuslinį idėjų ir absoliutaus 
grožio pasaulį, jo įsitikinimu, galima pažinti 
tik aukštesniu sąvokiniu mąstymu. 
Vėlyvajame Platono veikale Įstatymai, 


kalbant apie grožio esmę ir pagrindinius jo 

Platonas. I a. vidurys marmuras požymius, suskamba tradicinės pitagorietiš- 

kos matematinės grožio sampratos motyvai. 

Grožis čia siejamas su idealiais matematiniais santykiais, saiko, proporcijos, simetrijos 
principais. Lemiamas vaidmuo platoniškajame grožio suvokime teikiamas formai. 

Nors Platonas buvo meniškos prigimties, rašė įvairių žanrų literatūrinius kūrinius, 
piešė, daug bendravo su įvairiais menininkais ir gerai orientavosi daugelyje meno sričių, 
savo veikaluose jis dažniausiai vartoja sinkretišką meno sąvoką, kurioje menas kaip estetinės 
veiklos forma neskiriamas nuo amato ir mokslo. Platonui, kaip ir daugeliui graikų mąstytojų, 
tobuliausias meno kūrinys yra kosmosas, kuriame jis regi aukščiausią grožį, o „pamėgdžio- 
jamas menas yra toli nuo tikrovės, todėl, man atrodo, jis ir gali atkurti viską - juk jis vos 
paliečia kiekvieną daiktą, bet ir tada išeina tik miglotas jos atvaizdas“ (Valstybė X. 598.b) 
(Platonas, 1981, p. 342). Vadinasi, dailusis arba pamėgdžiojamasis menas čia aiškinamas 
tik kaip mažiau reikšmingas iliuzinis kosminio grožio atspindys, arba idėjų „šešėlių šešėlis“. 

Platonas tampa pirmuoju Antikos mąstytoju, kuris atkreipė dėmesį į mįslingus me- 
ninės kūrybos aspektus ir suformulavo vientisą iracionalistinę meninės kūrybos proceso 
koncepciją. Plėtodamas Homero ir Heziodo požiūrius, jis prilygina poetus aiškiaregiams ir 
pranašams, įžvelgiantiems giluminę reiškinių esmę. Lemiamais meninės kūrybos proceso 

komponentais filosofas skelbia ne racionalius, o alogiškus, nepaklūstančius proto kontrolei 
veiksnius. Poetai, Platono nuomone, kuria poemas, remdamiesi ne žinojimu, mokėjimu, o 
vedami siautulingo „dieviškojo įkvėpimo“. Taigi menininko kūrybos procesas čia aiškina- 
mas kaip nesąmoningas, iracionalaus dvasios polėkis, nepasiekiamas racionaliam pažinimui, 
kadangi „poetas kuria tai, ko jis pats nesupranta“. 

Ši iracionali „dieviškojo įkvėpimo“ paženklinta poetinės kūrybos koncepcija prieš- 
tarauja Platono mokymui apie tobulą pasaulį, sukurtą ir valdomą amžinųjų harmonijos 
dėsnių. Iš čia kyla ir kita norminė griežtai reglamentuota meninės kūrybos koncepcija, 
reikalaujanti iš menininko atkurti vienintelę tobulą idealią formą, būdingą kiekvienam 
harmoningo pasaulio objektui. Platonas ne itin vertina poeziją: jis patalpina poetus tik 
šeštoje hierarchinėje pakopoje, žemiau kurios yra tik amatininkai, žemdirbiai, sofistai ir 
tironai. Atsainus Platono požiūris į poezijos meną tikriausiai nulemtas įsisenėjusio poezijos 
ir filosofijos konflikto, kadangi abiejų šių kūrybos sferų atstovai pretendavo atskleisti būties 
tiesą. „Tarp filosofijos ir poezijos, - prisipažįsta Platonas, - nuo seno buvo nesantaika“ 
(Valstybė, X. 607.b). Filosofinio pažinimo šalininkas Platonas, atmesdamas poetų preten- 
zijas, neigė poetinį tikrovės pažinimą, kaip ir sofistams būdingą pažintinį reliatyvizmą, 
kadangi buvo įsitikinęs, kad tiesa prieinama tik filosofiniam mąstymui. Vadinasi, Platono 
teorinėse konstrukcijos nėra nuoseklios. 

Meno ir estetinių vertybių neigimas čia dažniausiai kildavo iš socialinių ir etinių 
pažiūrų. Tačiau menas neretai įgaudavo savarankiškumą politinių ir socialinių Platono 
teorijų atžvilgiu, tuomet filosofas skelbdavo priešingas idėjas - pavyzdžiui, kad poetai yra 
„dievų valios perteikėjai“. 

Pagarbiau nei tapybą, skulptūrą, poeziją Platonas vertina muziką - ne tik dėl jos tei- 
kiamo malonumo, tačiau ir dėl asmenybę taurinančios auklėjamosios galios. „Aš sutinku 
su dauguma, bet tuo požiūriu, - rašo Įstatymuose Platonas, - kad reikia vertinti muzikos 
meną pagal jo teikiamą malonumą. Bet gražiausiu, ko gera, aš laikau tą muzikos meną, 
kuris džiugina ne atsitiktinius, bet geriausius ir išsilavinusius žmones, o ypač vertinu tą 
muzikos meną, kuris džiugina dorybingą bei išsimokslinusį žmogų“ (Įstatymai, 659 A). 

Taigi svarbiausia Platonui yra visuomenė ir auklėjamoji meno funkcijos, jo sugebėji- 
mas formuoti moralines žmonių savybes ir tobulą valstybinę organizaciją. Iš čia kyla mintis, 
kad tikrasis menas turi atitikti pasaulį valdančius dėsnius ir dieviškąjį kosminės sąrangos 
planą. Platonas plėtojo mokymą apie meną, kaip harmoningą kosmoso ir gamtos dėsnių 
pamėgdžiojimą, ne aiškindamasis meno esmę, o atskleisdamas jo galią įtvirtinti filosofijos 
keliamus socialinius tikslus. 

Tačiau „pamėgdžiojamasis menas“, filosofo požiūriu, nepateisina aukštų reikalavimų, 
kadangi net tobulesnė už dailiuosius menus poezija pažeidžia „dvasinę harmoniją“ ir gimdo 

„bjaurumą“. Vadinasi, menas yra „apgaulingas“, nes poetas išlieka vaiduoklių, o ne tikro- 
sios būties plotmėje, jis „vaizduoja tik atvaizdus, bet nepasiekia tiesos“ (Valstybė, 600 c). 

Neigiamai vertindamas daugelį vaizduojamojo meno formų ir neįsileisdamas į idealią 
valstybę, Platonas remiasi dviem pagrindiniais argumentais; 1) esq menas pateikia iškreip- 
tą, melagingą tikrovės vaizdą, pažeidžiantį kosminės harmonijos principus, 2) pažadina 
bjaurumą, žemąsias aistras, tvirkina žmones. 

Tačiau rūstus Platono negatyvumas buvo nukreiptas ne prieš meną apskritai, kadangi 
ne visi menai, jo požiūriu, iškreipia tikrovę ir gimdo bjaurumą, žemąsias aistras ir tvirkina 
žmones. Platono, kaip ir Konfucijaus, meninis skonis buvo orientuotas į didingą praeities 
meną. Jis siekia apginti meną nuo subjektyvizmo, savivalės ir įteisinti tradicijų ir aukštų 
etinių idealų svarbą. Platono idealai buvo archajinis graikų ir ypač Egipto menas, kuriame 
jis aukštino kanono, tradicijų, tvarkos ir saiko suvokimą. Egiptiečių menininkai, filosofo 
įsitikinimu, kūriniuose sugebėjo išreikšti amžinuosius būties dėsnius, tarnavo tiesai ir 
auklėjo žmones. Suradę tobulas kanonines meno formas, jie nuolatos rėmėsi jomis, todėl 
prieš tūkstančius metų sukurti kūriniai, pasak Platono, „nėra nei gražesni, nei bjauresni 
už tuos, kurie sukurti dabar, nes ir vieni, ir kiti sukurti meistriškai“ (Įstatymai, 656 c. e). 

Taigi, kaip galėjome įsitikinti, Platono estetinė teorija, mokymas apie meninės veiklos 
formas tiesiogiai susijęs su jo išplėtota etika, valstybės ir visuomenės teorija. Valstybę filosofas 
aiškina kaip socialinį darinį, kuris turi išauklėti dorovingus piliečius ir išsaugoti save. Menas 
ir estetinis auklėjimas čia traktuojami kaip priemonės, padedančios išpuoselėti idealios 
valstybės gyventojų socialinio bendrumo ir atsakomybės jausmus, suformuoti keturis pa- 
grindinius teigiamus piliečių bruožus, sąlygojančius dvasinę harmoniją: išmintį, vyriškumą, 
proto blaivumą ir teisingumą. Šie bruožai Platono koncepcijoje pagal jo hierarchiją siejami 
su trimis kastomis, kurios pasižymi skirtingais doroviniais ir estetiniais poreikiais. 

Nepaisant paskirų idėjų konservatyvumo, neretai prieštaringumo, Platono estetinė 
koncepcija turėjo milžinišką poveikį vėlesnės estetinės minties istorijoje. Aukščiausio 
absoliutaus grožio perkėlimas į dangaus sferą, įgyvendintas Platono objektyviojoje ide- 
alistinėje estetikoje, buvo savotiškas perversmas antikinės estetikos istorijoje, atskleidęs 
kelius kokybiškai naujų Plotino, neoplatonikų ir viduramžiais klestėjusių koncepcijų 
formavimuisi. Platonas išplėtė grožio sąvokos sritį, pateikė subtilių pastebėjimų apie 
meninės kūrybos procesą. 


Aristotelis apie grožį ir meninės kūrybos prigimtį 


Greta Platono, reikšmingiausiu antikinės estetikos atstovu tampa jo mokinys Aristotelis 
(384-322 m. pr. m. e. ). Tai universalių mokslinių interesų vėlyvosios klasikos periodo 

pabaigos mąstytojas, kurio estetika yra antikinės estetinės minties raidos kulminacija. Jis 
gimė Stagire, graikų kolonijoje Trakijoje, Makedonijos karaliaus rūmų gydytojo šeimoje. 
Gavęs įvairiapusį išsilavinimą ir pajutęs ryškių filosofinių polinkių, septyniolikmetis Aris- 
totelis atvyksta į Atėnus, įstoja į Platono vadovaujamą Akademiją, kurioje po ilgų mokslo 
metų pradeda atsiskleisti kaip dėstytojas ir originalus filosofas. 

Aristotelio filosofinių ir estetinių idėjų pasaulis, mąstymo ir literatūrinės raiškos stilius 
pastebimai skiriasi nuo jo mokytojo Platono veikalų. Platonas yra klasikinis „poetinio“ 
filosofavimo stiliaus atstovas. Jis ne tik filosofas, tačiau ir subtilus estetas, rašytojas, 
meistriškai manipuliuojantis meniniais įvaizdžiais, metaforomis. „Visa Platono filosofija, 
iš esmės yra estetika, - rašo Raymondas Bayeris, - o Aristotelis nėra meninė natūra. Jis 
yra gamtos tyrinėtojas, dėstantis savo idėjas su mokslininkui būdingu šaltumu ir tikslu- 
mu“ (Bayer, 1961, p. 36). Niekas anksčiau Antikoje negvildeno estetinių problemų taip 
nuosekliai ir sistemingai kaip Aristotelis. Taigi Aristotelis yra racionalus, enciklopedinių 
polinkių mąstytojas, siekiantis pateikti moksliškai pagrįstas, sistemingai suformuluotas, 
logiškai tikslias išvadas. Jo veikaluose vyrauja reali gyvenimo proza, griežtas racionalumas 
ir mokslinė analizė. Dėl polinkio skrupulingai gvildenti detales Aristotelio estetika yra 
analitinio pobūdžio. 

Kita vertus, Aristotelio mąstysenos ir estetikos savitumas, ypač jai būdingas encik- 
lopediškumas ir apibendrinamasis pobūdis, glaudžiai susijęs su Aristotelio vieta graikų 
estetinės minties istorijoje. Būdamas paskutinis didis vėlyvosios klasikos mąstytojas, jis 
susistemina ir nuosekliai išplėtoja, dalinai pakeičia savo pirmtakų veikaluose išryškėjusias 
idėjas. Daugeliui idėjų, kurios pitagoriečių, sofisty, Demokrito, Sokrato, Platono veikaluose 
skleidžiasi tik užuomazgų pavidalu Aristotelis suteikia aiškias išbaigtas formuluotes. Aris- 
totelio estetinė teorija išsirutulioja ne tik iš kritinio ankstesnės estetinės minties idėjų- 
apmastymo, tačiau ir iš naujų klasikiniame graikų kultūroje ir mene išryškėjusių tendencijų 
teorinio apibendrinimo. 

Estetinės idėjos plačiai gvildenamos daugelyje išlikusių Aristotelio veikalų, iš kurių 
svarbiausi - Retorika, Poetika. Diogenas Laertietis ir kiti Antikos autoriai liudija, kad 
Aristotelis parašė ir daugiau estetikos ir meno teorijos problemas gvildenančių neišlikusių 
veikalų: Apie poetus, Apie grožį, Apie menus, Menų rinktinė, Apie muziką, Apie tragediją. Iš 
išlikusių estetinių veikalų dažniausiai nekritiškai pervertinama ženkliai vėlesnių autorių 
redaguoto traktato Apie poezijos meną, plačiau žinomo Poetikos pavadinimu, reikšmė. 

Formuodamas savo filosofinės sistemos kontūrus subrendęs Aristotelis palaipsniui 
atsiriboja nuo daugelio platoniškosios estetikos principų, ypač nuo grožio sampratos 
dualizmo. Jis teigia, kad grožis ir jo būties formos yra vientisa, neatsiejama tarpusavyje, 
kadangi grožis skleidžiasi ne anapus esančioje idėjoje, o konkrečiuose juslėmis suvokiamuose 

žemiškuose gražiuose daiktuose ir reiški- 
niuose. Grožio raiškos sfera Aristoteliui yra 
plati. Ji aprėpia kosmoso, dievų, gamtos, 
žmogaus, visuomeninių santykių pasaulį. 
Tęsdamas antikinės estetikos tradicijas, 
Aristotelis tobuliausias grožio formas regi 
ne mene, o kosmose ir „pirmapradėje esy- 
bėje“. Kita vertus, jis atskiria aukštesnį „dva- 
sios grožį“ („kurį ne taip lengva išvysti“) 
nuo kūno grožio. Pagaliau skiria aukštąjį 
ir „malonų“ grožį. Iškeldamas „dvasios“ 
ir aukštojo grožio prioritetą, jis kartu su 
Platonu atskleidžia erdvę helenizme ir vi- 
duramžiuose plėtojamoms dvasinio grožio 
koncepcijoms. 

Skirtingai nei Platonas, kuris retai už- 
simena apie grožio ir gėrio skirtumus, Aris- 
totelis savo estetikoje šį atskyrimą grindžia 
nuosekliai ir aiškiai. Tiesa, Didžiosios etikos 


Anea Vico. Aristotelis. Raižinys. XVI a. antrojoje knygoje apibūdindamas didžiai 
dorovingus žmones, jis vartoja sintetinę 
kalokagatijos sąvoką. „Tam, kas didžiai dorovinga, - rašo filosofas, - yra neblogas vardas 
kalokagatija (dvasinis ir fizinis grožis). Gražiu ir geru vadinamas žmogus, kai jis didžiai 
dorovingas, nes gražus ir geras žmogus apibūdinamas dorovingumu. Pavyzdžiui, gražiu 
ir geru vadinamas teisingas, narsus, išmintingas ir apskritai pasižymintis dorybėmis 
žmogus. Dalindami į dvi dalis, mes teigiame vienus dalykus esant gražius, o kitus gerus“ 
(Didžioji etika, 1207 b). Esminis skirtumas tarp grožio ir gėrio kategorijų Aristoteliui 
tas, kad gėris siejasi su aukščiausiais tikrovės faktais ir skleidžiasi etiškai kryptinguose 
veiksmuose, o grožis susijęs su daiktų konstrukcija, kuriose esmę sudaro matematinės 
struktūros, harmoningi sudėtinių dalių santykiai. Gyvojoje gamtoje grožiui būdingas 
tikslingumas, o visuomeniniame gyvenime jis neatsiejamas nuo gėrio ir teisingumo. Vi- 
suomeniniame gyvenime ir žmonių veikloje, kaip galėjome įsitikinti iš cituoto Didžiosios 
etikos fragmento, grožio sąvoka sutampa su gėriu. Aristoteliui visos grožio formos siejasi 
su malonumu, tačiau ne bet koks malonumas yra gražus. Gražu yra tai, kas kartu yra gera 
ir malonu. Grožio fenomeno savitumą Aristotelis taip pat sieja su nesavanaudiškumu, 
nepriklausymu nuo egoistinių Žmogaus interesų. 

Tęsdamas pitagoriškos estetikos tradicijas Aristotelis įsitikinęs, kad „klysta tie, kurie 
teigia, kad matematikos mokslai nieko nebyloja apie gėrį ir grožį“ (Metafizika, 1078 a). 
Būdamas tikras matematinių principų galia, jis nuolatos pabrėžia estetinę simetrijos, pro- 
porcijy, tvarkos, saiko vertę. „Gražaus reiškinio, - ar tai būtų gyva būtybė, ar koks daiktas, 
susidedantis iš tam tikrų dalių, - rašo jis Poetikoje, - atskiros dalys turi būti ne tik tinka- 
mu būdu sutvarkytos, bet dar ir turėti neatsitiktinį dydį, nes grožis - tai dydis ir tvarka“ 
(Poetika, 1450 b), (Aristotelis,1990, p. 287). Vadinasi, nei pernelyg didelis, nei mažas, 
nei chaotiškas daiktas ar reiškinys netelpa į Aristotelio brėžiamus grožio sąvokos rėmus. 
Metafizikos tryliktoje knygoje filosofas pateikia grožio sampratos apibrėžimą: Svarbiausios 
grožio formos - tvarkingumas (erdvėje), simetriškumas, apibrėžtumas, kuriuos labiausiai 
išryškina matematikos mokslai (Metafizika, 1078 b). Šiame grožio apibrėžime regime 
kondensuotą klasikinės graikų estetikos idealų ir meno kanonų išraišką. 

Palyginti su Platonu, kurį labiau domina abstrakčios grožio esmės problemos, Aris- 
totelio estetikoje svarbesnis meno fenomeno savitumas ir vaidmuo visuomenės gyvenime. 
Aristotelio meno teorija tiesiogiai išsirutulioja iš filosofo mokymų apie būties esmę, formą 
ir materiją bei sąmoninga intelektualinę kūrybą. Sąvoka „menas“ čia išsaugo tradicinį anti- 
kinei estetikai būdingą sinkretizmą, suartinantį skulptorių, tapytojų, muzikų, poetų kūrybą 
su amatininkų ir mokslininkų veikla. Priešingai graikų estetikos tradicijai, filosofas atšaukia 
poezijos meno išskirtinumą ir aptaria poeziją greta kitų estetinės orientacijos menų. Kita 
vertus, tradiciškai apibrėždamas meną kaip tikslingą veiklą, mokėjimą, Aristotelis Meta- 
fizikoje pradeda aiškintis meno ir mokslo santykius. Iš tolesnių apmąstymų aiškėja, kad 
meną jis sieja su įvairiomis estetinės veiklos formomis. Menas ir mokslas, pasak filosofo, 
gimsta patyrimo pagrindu, „kai iš daugelio patyrimo sukeltų minčių susiformuoja vienas 
bendras požiūris į panašius dalykus“ (Metafizika, 981 a). Meną sieja su mokslu tai, kad 
jų siekių objektu tampa „pažinimas to, kas yra bendra“, o „patyrimas yra pažinimas to, 
kas atskiria, individualu“. Esminis skirtumas tarp mokslo ir meno kaip estetinės veiklos 
formos yra tas, kad mokslas aprėpia būtį, o menas - jos užgimimą. Skiriamuoju meno 
kaip estetinės veiklos bruožu Aristotelis skelbia tikrovės imitaciją, t. y. pamėgdžiojimą. 
Šalia meninei kūrybai būdingo polinkio pamėgdžioti, improvizuoti Aristotelis priskiria 
jai sugebėjimą sukelti žmonėms malonumą, netgi tuomet, kai „žiūrime į tiksliai nupieštus 
atvaizdus tokių dalykų, į kuriuos tikrovėje mums nemalonu žiūrėti“. 

Šio malonumo priežastį filosofas įžvelgė pažinime, kuris, nepaisant meno kūrinyje 
vaizduojamo bjaurumo, teikia suvokėjui estetinį pasitenkinimą. Vadinasi, menas yra ne 
tik tikrovės imitacija, tačiau ir savita jos pažinimo forma. „Žiūrovai, — rašo Aristotelis, - su 
malonumu žiūri į paveikslus, nes žiūrėdami jie gali pasimokyti ir pasvarstyti: kas tai yra, 
koks yra pavaizduotasis daiktas“ (Poetika, 1448 b). 

Aiškindamas meną, kaip su tikrovės pamėgdžiojimu susijusią pažinimo formą, Aris- 
totelis siekia apibrėžti meno fenomeną. Ši problema gvildenama IX Poetikos skyriuje, kur 
kalbama apie poezijos meno ir istorijos mokslo skirtumus. Esminis skirtumas filosofui 
atrodo ne tas, kad „pirmasis pasakoja apie įvykius, kurie tikrai buvo, o antrasis apie įvy- 
kius, kurie galėtų būti.“ Kita vertus, istorija pasakoja apie vieną kartą įvykusius įvykius, o 
poezija atskleidžia dėsningumus. Taigi, skirtingai nei istorijai, kurią Aristotelis traktuoja 
kaip metraštinį istorinių faktų fiksavimą, poezijai jis suteikia aukštesnę, šiuos empiri- 
nius faktus apibendrinančią filosofinę prasmę. Iš čia kyla principinė išvada: „poezija yra 
filosofiškesnė ir kilnesné už istoriją, nes ji labiau atskleidžia bendruosius dėsningumus, 
o istorija - pavienius įvykius“ (Poetika, 1451 b). 

Aristoteliui, kaip ir apskritai graikų klasikinio periodo teoretikams ir menininkams, 
svarbus plastinis tikrovės suvokimas. Plėtodama tradicinę graikų organicistinę pasaulio 
suvokimo koncepciją, Aristotelio estetika itin giliai išreiškė skulptūrišką, plastinį tikrovės 
suvokimą. Šis plastinis Aristotelio estetikos ir meno teorijos pobūdis nulėmė filosofo 
reikalavimus tapybai ir skulptūrai. Jis buvo įsitikinęs, kad piešiniu, spalvomis ir skulp- 
tūrinėmis formomis gali būti perteikiami tik išoriniai etinių savybių, Žmogaus dvasios 
būsenų atspindžiai. „Tai, ką mes juntame kitais pojūčiais ( pavyzdžiui, lytėjimo ir skonio), 
visai neatspindi dvasinių savybių. Labai menkai jas atspindi ir regos objektai, nes išorinė 
daikto forma išreiškia tik nežymius išgyvenimus, išryškėjančius susijaudinusio Žmogaus 
išorėje“ (Politika, 1340 a). Gvildendamas plastinių menų (tapybos, skulptūros) meninę 
išraišką, Aristotelis pirmenybę teikia tiems meistrams, kurie neapsiriboja paviršutiniu 
tikrovės pamėgdžiojimu, o perteikia dvasios savybes ir aukštesnį etinį turinį. Ši nuostata 
lemia filosofo simpatijos klasikinio periodo tapybos meistrams. Muzikai filosofas priskiria 
asmenybės moralinių savybių taurinimo galią, sugebėjimą ritmais ir melodijomis daug 
jautriau atspindėti žmogaus dvasios ir jausmų pasaulį. „Muzikos kūriniai, - sako jis, - patys 
atspindi dvasinius išgyvenimus, nes muzikinės tonacijos iš esmės labai skiriasi viena nuo 
kitos, todėl jos skirtingai veikia besiklausančius ir klausytojai nevienodai reaguoja į kie- 
kvieną iš jų“ (Politika, 1340 a,b). Didžiausias muzikos privalumas, Aristotelio nuomone, 
yra jos sugebėjimas perteikti moralines žmonių savybes ir efektingai auklėti juos. 

Tobuliausiu išraiškos priemonių ir galimybių menu Aristotelis skelbia tragediją. Jos 
analizei yra skirtas specialus traktatas Poetika. Jame tragedija yra kaip vertingiausias menas, 
savo teigiamybėmis pranokstantis kitus. „Tragedija - ne vien uZbaigto veiksmo imitacija, 
bet ir tokio, kuris sukelia baimę bei gailestį, o šios aistros suskyla ypač tada, kai įvykiai 
vyksta netikėtai, rutuliodamiesi vienas iš kito“ (Poetika, 1452 a). Tragedija Aristoteliui 
itin vertinga dėl sugebėjimo giliau nei kiti menai paveikti Žmonių sąmonę, jų poelgius, 
dvasinius orientyrus, sukelti dvasinio apsivalymo (catharsis) jausmą. 

Taigi, atmesdamas Platonui būdingą meno kaip nerūpestingo žaidimo traktavimą, 
Aristotelis skelbia jį didžiai rimtu užsiėmimu, įgaunančiu svarbų vaidmenį atskirų žmo- 
nių ir visuomenės gyvenime. Racionalistas Aristotelis priskiria menui gebėjimą pažinti 
reiškinių esmę. Šiuo aspektu menas kartu su filosofo aukštinamu mokslu įtraukiamas į 
aukščiausios išminties sferą. Šis kūrybinės meno prigimties įvertinimas, jam suteikiamas 
gebėjimas pažinti tiesą, doroviškai auklėti žmones ir teikti jiems dvasinį pasitenkinimą 
išskiria Aristotelio meno teoriją iš jo pirmtakų koncepcijų. 

Vienu svarbiausių Aristotelio estetinės teorijos komponentu tampa jo veikaluose 
išplėtota meninės kūrybos koncepcija. Priešingai Platonui - daugelio iracionalistinių 
meninės kūrybos koncepcijų šalininkui, Aristotelis yra racionalizmo atstovas. Jis kalba 
apie įgimtą talentą, kuris padeda menininkui natūraliai įsitraukti į meninę kūrybą, at- 
palaiduoti viduje slypinčias kūrybines galias bei sugebėjimus. „Dėl to, - aiškina filoso- 
fas, - kurti poeziją dera veikiau žmonėms, turintiems įgimtą talentą, o ne laukiantiems 
įkvėpimo; tik pirmieji sugeba lengvai persikūnyti [į savo veikėjus], o antrieji nesuvaldo 
savo aistrų“ (Poetika, 1455 a). 

Be įgimto talento, kitais svarbiais meninės kūrybos komponentais Aristotelis laiko 
žinojimą, apmąstymus, tikslingą kūrybinę veiklą. Tik meninei kūrybai būtinas žinojimas 
nėra nei grynai teorinis, nei praktinis. Iš čia kyla reikalavimas sistemingai gilintis į meninės 
kūrybos paslaptis, pažinti „galimus tikrovės imitacijos būdus“. 

Kalbėdamas apie meninės kūrybos proceso dėsningumus, Aristotelis įžvelgia intelek- 
tinės veiklos svarbą. Meno kūrinys, jo nuomone, pirmiausia gimsta menininko prote ir tik 
vėliau išreiškiamas konkrečiomis meninėmis formomis. „Poetas, norėdamas sukurti fabu- 
lą - vis tiek ar ji būtų jau anksčiau panaudota, ar paties poeto sumanyta, - turi pirmiausia 
sukurti bendrą planą, ir tik paskui įjungti atskirus epizodus ir [juos] išplėtoti“ (Poetika, 
1455 a,b). Meno kūriniai skiriasi nuo realios tikrovės vaizdų tuo, kad juose yra „apjungta 
tai, kas gamtoje yra išsiskaidę“. Aristotelis pirmasis antikinėje estetikos istorijoje prabyla 
apie meno (poezijos) teisę į autonomiją moralinių (gėrio) ir mokslinių (tiesa) vertybių 
atžvilgiu. Su pastaraisiais teiginiais tiesiogiai susijusi Aristotelio veikaluose išplėtota so- 
kratiškoji meninės idealizacijos teorija. 

Mėgindamas teoriškai pagrįsti idealizacijos svarbą mene, Aristotelis iškelia klausimą: 
ar gali dailininkas, siekdamas išraiškingumo, nusižengti tikrovei? Į šį klausimą jis atsako 
teigiamai, paaiškindamas, kad nusižengimas tikrovės dėsniams, simetrijos, proporcijų prin- 
cipams mene nepateisinamas tik tuomet, kai menininkas nepasiekia aukštesnės meninės 
išraiškos. Aristotelio idealizacijos koncepcijoje ir meno teorijoje ryškus klasikinei graikų 
estetikai būdingas normatyvizmas ir homocentrizmas, kuris pasireiškiantis tuo, kad meno 
ir gamtos grožis siejamas su jo suvokimu ar poveikiu žmonėms. 


35 


Antanas Andrijauskas. VAKARŲ ESTETIKA IR MENO FILOSOFIJA 


Svarbus Aristotelio estetinės teorijos aspektas yra jo veikaluose gvildenama estetinio 
auklėjimo teorija, kuri tiesiogiai susijusi su mokymu apie tris dvasios pakopas: augalinę, 
gyvūniškąją ir protingąją. Pirmoji pakopa siejasi su fiziniu, antroji - su moraliniu ir trečioji, 
aukščiausia, - su protiniu auklėjimu. Kadangi valstybė turi vieną bendrą tikslą, vadinasi, ji, 
pasak Aristotelio, turi suformuoti ir remtis vieninga auklėjimo sistema, kurios pagrindinis 
tikslas — išplėtoti aukščiausias žmogaus dvasios galias, išugdyti valią ir protą. Šiam tikslui 
pasiekti Aristotelis svarbų vaidmenį skiria estetiniam auklėjimui, kuris padeda išugdyti 
harmoningą pilietį. 

Aristotelio estetinė ir meno teorija vainikuoja klasikinį antikinės estetinės minties 
raidos etapą. Joje daug naujų idėjų, minčių, formuluočių, kurios išlieka ilgai gyvybingos. 
Šio mąstytojo iškeltos teorijos, ypač mokymas apie meną, turėjo milžinišką poveikį tolesnei 
minčiai. Aristotelio suformuota mano samprata su nežymiomis modifikacijomis gyvuoja 
Vakarų estetikos istorijoje iki Charleso Batteux laikų, kuris, įvedęs naują „dailiųjų menų“ 
(les beaux arts) sąvoką, galutinai atskiria estetinės orientacijos menus nuo amatų. 


Helenizmas ir Plotino estetinė teorija 


Vėlyvosios klasikos estetiką, užsibaigiančią Aristotelio estetinėmis teorijomis, IV a. pr. m. e. 
keičia ilgas ir prieštaringas helenistinės estetikos periodas, kuris siejasi su antikinio polio 
irimu ir naujos sintetinės kosmopolitinės kultūros formavimusi. Helenizmo pavadinimas 
kilo iš gr. hellenizo — kalbėti graikiškai ir kartu helenizuoti, t. y. paversti graikišku. Šis 
terminas yra sąlygiškas, kadangi siaurąja prasme žymėdamas graikų kultūros pasaulį po 
Aleksandro Makedoniečio užkariavimų, platesne kultūrologine prasme reiškia antikinės 
kultūros, mokslo, meno, mąstymo principų pasklidimą milžiniškoje Viduržemio jūros ba- 
seino teritorijoje, apimančioje Šiaurės Afrikos pakrantes ir visą Artimųjų Rytų teritoriją. 
Specifiniu helenistinės kultūros ir estetinės minties raidos bruožu tampa laipsniškas etni- 
nės Graikijos intelektualinio potencialo vaidmens menkėjimas. Karų nuniokota Graikija 
helenizmo epochos kultūros, estetinės minties ir meno raidoje atlieka menkesnį vaidmenį 
nei Artimuosiuose Rytuose esančios milžiniškos valstybės organizacijos: Egiptas su sostine 
Aleksandrija, Sirija ir Pergamas. Minėtieji poslinkiai sustiprėja iškilus galingai respubliko- 
niškai Romos valstybei, kuri 146 m. pr. m. e. užgrobia Makedoniją ir Graikiją, o vėliausiai, 
30 m. pr. m. e., - Ptolemajų Egiptą. Šių užkariavimų fone iškyla graikiškosios literatūros, 
filosofijos, estetikos paženklinta Romos kultūra, kurios įtakai stiprėjant helenistiniame 
pasaulyje vyravusią graikų kalbą palaipsniui išstumia lotyniškoji. 

Didžiulių teritorijų Rytuose užkariavimas ir įjungimas į antikinės kultūros pasaulį 
keičia kultūros, estetinės minties ir meno raidą. Prasideda intensyvus Rytų ir Vakarų 

kultury idéjy, vertybiy, simboliy, meno formy apykaitos ir sintezés procesas. Saveikaujant 
šioms skirtingoms kultūrinėms tradicijoms, ryškėja kokybiškai naujas helenistinės kul- 
tūros raidos etapas; pagrindiniuose helenistinės kultūros centruose sukuriami milžiniški 
architektūros ansambliai, suklesti vaizduojamosios dailės stilių įvairovė, atsiranda naujų 
filosofijos, estetikos mokyklų, literatūros formų. 

Per daugelį šimtmečių nuo IV a. pr. m. e. iki V a. helenistinės estetikos pobūdis keitėsi. 
Ši didžiulė antikinės graikų ir romėnų estetikos sklaidos epocha skyla į tris pagrindinius 
tarpsnius: 1) ankstyvąjį (IV-I a. pr. m. e. ), 2) vidurinįjį (I-II a.) ir 3) vėlyvąjį (III-V a.). 
Romos imperijos, o kartu ir vergovinės santvarkos žlugimas 476 m. žymi antikinės epochos 
pabaigą ir naujos - feodalinės viduramžių estetikos pradžią. Ankstyvuoju helenistinės es- 
tetikos laikotarpiu, greta senų ir visuotinai pripažintų Platono Akademijos ir aristoteliškos 
peripatetikų mokyklos, iškyla ir trys naujos įtakingos helenistinės mokyklos: epikūriečių, 
skeptikų, ir stoikų. Visos jos susiformuoja Atėnuose, o vėliau, viduriniuoju laikotarpiu, 
išplinta kituose helenistinės kultūros centruose. Pastarųjų trijų mokyklų šalininkai neigia- 
mai žvelgia į grožį ir meną. Šį požiūrį keičia helenizmo epochos pabaigoje susiformavusi 
reikšmingiausia helenistinės estetikos kryptis - neoplatonizmas. 

Visoms pagrindinėms helenistinės epochos estetikos kryptims būdingas individualiz- 
mo, subjektyvizmo, hermetizmo tendencijų stiprėjimas mažiausiai pastebimas epikūriečių 
estetinėse teorijose. Žymiausi šios mokyklos atstovai buvo jos įkūrėjas graikų filosofas 
Epikūras (342/41-271/70 m. pr. m. e. ), neišlikusių traktatų Apie muziką ir Apie retoriką 
autorius, ir Titas Lukrecijus Karas (99/95— 55 m. pr. m. e. ), sukūręs filosofinę poemą Apie 
daiktų prigimtį. Epikūras savo 306 m. pr. m. e. įkurtoje mokykloje, pavadintoje „Epikūro 
sodu“, skelbė hedonistinės estetikos principus. Žmogaus gyvenimo ir visų jo poelgių 
ištakose jis regėjo suabsoliutintą malonumo jausmą. Pro šio jausmo prizmę jis žvelgė į 
visus žmogų supančius reiškinius ir žmogaus veiklos formas. Grožis, gėris ir visos kitos 
vertybės, jo įsitikinimu, tik tuomet yra vertos pagarbos, kai jos teikia malonumą. Taigi 
žmogaus potraukį grožio ir meno pasauliui Epikūras ir jo mokyklos šalininkai tiesiogiai 
sieja su potraukiu malonumui. Epikūriečiai atkreipė žvilgsnį į gamtos grožį ir jos kūrybines 
galias. Lukrecijaus nuomone, grožis yra neatsiejama gamtos savybė, ir todėl grožis mene 
gimsta tik pamėgdžiojant šį pirmapradį grožio šaltinį. 

Skeptikų mokyklos šalininkai, remdamiesi Demokrito mokymu apie juslinio paži- 
nimo ribotumą, iškelia visų estetinių vertinimų visavertiškumo idėją. Diogeno Laertiečio 
liudijimu, šios mokyklos pradininkas graikų filosofas Pironas ( apie 360-270 m. pr. m. e.) 
nieko nelaikė nei gražiu, nei bjauriu, nei teisingu, nei neteisingu ir teigė, kad niekur [tikro- 
vėje] neregime teisingumo sklaidos, žmonės viską daro remdamiesi įstatymu ir papročiais 
(DL IX. 61). 

Kitas žymiausias skepticizmo šalininkas 
graikų filosofas Sekstas Empirikas (II a.) 
veikale Prieš mokslininkus, gvildendamas re- 
torikos ir muzikos principus, neigė, kad gali 
egzistuoti objektyvus mokslas apie meną. 
Minėtos knygos skyriuje „Prieš muzikus“, 
kritiškai apžvelgęs antikinėje estetikoje vy- 
ravusias muzikos teorijas, Sekstas Empirikas 
atmeta įvairius požiūrius siekiančius įrodyti 
muzikos meno naudą. Atmesdamas pažiūrą, 
kad muzika pagal poveikio galią yra tolygi 
poezijai, filosofijai, kad ji nutiesia kelią sielai 


, į išmintį, taurina žmogų, šis skepticizmo 
Plotinas ideologas iškelia priešingą tezę, kad „muzika 
trukdo siekti dorybės, skatindama jaunuolių 
polinkius į nesaikingumą ir ištvirkavimą“ (SE VI 3.34), (Sekstas Empirikas, 1976, t. 2, p.198). 
Stoikų mokyklos pavadinimas kilo nuo portiko (gr. stoa) Atėnuose, kur apie 
300 m. pr. m. e. jos pradininkas graikų filosofas Zenonas įkūrė savąją mokyklą. Estetikos 
atžvilgiu šios mokyklos istorijoje svarbiausias yra ankstyvasis (III-II a. pr. m. e.) periodas, 
kai aktyviai reiškėsi Zenonas Kitijietis (apie 336-264 m. pr. Kr.), Kleantas (apie 331- 
232 m. pr. m. e.), Chrisipas (apie 281-208/5 m. pr. m. e.) ir vėlyvasis (I-II a.), kai stoicizmo 
idėjos atgimsta Romoje Cicerono (106-43 m. pr. m. e. ), Senekos (4 m. - 65 m. pr. m. e.), 
Epikteto (apie 50-138 m. pr. m. e.) ir Marko Aurelijaus (121-180 m. pr. Kr.) veikaluose. 
Stoikai ir epikūriečiai žvelgia į gamtą kaip į gyvą organizmą. Traktuodami žmogaus 
dvasią kaip organišką protingos pasaulinės dvasios dalį, stoikai formuoja naują asketiško 
žmogaus-išminčiaus idealą. Visoje savo veikloje jis turi elgtis dorybingai, remtis gamtos 
dėsniais. Į asketizmą linkę stoikai kviečia šios krypties šalininkus pamiršti kasdienį gyve- 
nimo šurmulį ir pasinerti į savo vidinio pasaulio gelmes. Šis introspekcijos, savianalizės 
motyvas yra vienas būdingiausių stoikų pasaulėžiūros bruožų. Ašinė jų estetinių apmąsty- 
mų tema - gamtos grožis ir joje slypinti kūrybinė galia. Stoikai žvelgia į kosmoso, gamtos 
pasaulį kaip į vienintelį autentiško grožio šaltinį, iš kurio menininkai nuolatos turi semtis 
įkvėpimo. „Nė viena prigimtis, - rašo Markas Aurelijus, - nenusileidžia menui, nes me- 
nas tik mėgdžioja vieną ar kitą prigimtį. Jeigu taip, tai ta prigimtis, kuri yra tobuliausia 
ir apima visas kitas prigimtis, nenusileidžia meno išradingumui. Visi menai prastesnius 
dalykus kuria dėl tobulesnių; tai daro bendroji prigimtis. Taip atsiranda teisingumas, iš 
kurio kyla visos kitos dorybės“ (Markas Aurelijus, 1984, p. 139). Nors stoikai neretai skelbia 

savitikslio grožio idėją, tačiau jy pažiūroms būdingas estetinės problematikos pajungimas 
griežtiems etikos reikalavimams. Jų grožio sampratoje aiškiai pastebimi pitagoriškos 
estetikos elementai, kadangi grožio šaltinį jie taip pat įžvelgia proporcijose, simetrijoje, 
harmoninguose sudėtinių dalių santykiuose. 

Reikšmingiausiu helenistinės epochos estetikos reiškiniu tampa III a. susiformavusi 
įtakinga neoplatonizmo estetika, kurios pradininkas Plotinas ir jo sekėjai Porfirijus, Jam- 
blichas ir Proklas stiprėjančios krikščionybės idealų aplinkoje siekia atgaivinti klasikinės 
graikų estetikos principus. Žymiausias šios krypties atstovas buvo Plotinas (204/5-269/70). 
Jis gimė Likopolyje, Egipte, mokėsi Aleksandrijoje vadovaujamas Amonijaus Sako, beje, 
pastarojo mokinys buvo ankstyvosios krikščionybės ideologas Origenas. Svajodamas 
studijuoti persų ir indų filosofiją, Plotinas 242 m. prisišliejo prie imperatoriaus Gordiano 
žygio į Rytus, o 244 m. išvyko į Romą, kur įkūręs savąją neoplatoniky mokyklą, pradėjo 
filosofinę veiklą. Savo paskaitų tekstus Plotinas pradėjo užrašinėti tik sulaukęs 50 metų. 
Prieš mirtį visą kūrybinį palikimą jis perdavė mokiniui Porfirijui, kuris suredagavo ir 
išleido visus 54 mokytojo traktatus. Juos suskirstė į 6 pagrindinius skyrius, kiekvieną iš jų 
padalijo į 9 dalis, vėliau pavadintas „Eneadomis“ (devintinėmis). 

Visus pavadinimus Plotino veikalams suteikė Porfirijus. Estetinei problematikai skirti 
trys specialūs Plotino traktatai: Apie grožį („Apie tai, kas gražu“) (Ennead I. 6), Apie pro- 
tingąjį grožį (protu suvokiamą) (Ennead V.8) ir Apie Erosą (Ennead III. 5), nors daugelis 
svarbių estetikos problemų gvildenama ir kituose Plotino filosofiniuose traktatuose. 

Kitaip nei kitų helenizmo epochos mąstytojų, dažniausiai besidominčių lokalinėmis 
estetikos problemomis, Plotino mastai visai kiti; amžininkų idėjų kontekste jis išsiski- 
ria mąstysenos universalumu. Tai - vienas abstrakčiausių, labiausiai transcendentinių 
Antikos mąstytojų, sukūręs iš esmės naują, visapusiškai išplėtotą metafizinę sistemą, 
priešingai jos autoriaus normas „iš vidaus“ griovusig daugelį fundamentalių klasikinės 
estetikos principų. 

Plotino estetikoje keistai jungiasi Platono ir Aristotelio mokymai su daugybe neretai 
tik nužymėtų idėjų, perimtų iš helenizmo epochoje pasklidusių Rytų estetinių požiū- 
rių. Beje, Plotino teorinis palikimas ir jo vaidmuo estetikos istorijoje yra vertinamas 
labai prieštaringai. Daugelis Plotino estetikos tyrinėtojų atkreipia dėmesį į rytietiškus 
motyvus jo veikaluose. A. Losevas, priešingai, neigia daugeliui ankstesnių teoretikų 
įprastą Plotino kaip „rytietiško“ mąstytojo traktavimą. „Plotino estetika, - kategoriškai 
pareiškia Losevas, - yra ne kas kita, kaip sudėtingesnis platonizmas, arba, aiškiau sakant, 
aristoteliškai iki galo permąstytas Plotino platonizmas. Todėl filosofinė Plotino kryptis 
yra ne paprastas neoplatonizmas, bet aristoteliškai sudėtingiau pakeistas platonizmas 
(Losev, 1980, p. 327). Nors šis neabejotinai vienas autoritetingiausių antikinės estetikos 

žinovų savo Neoplatonizmo estetikai skirtame tome aiškina Plotiną kaip filosofą, „per- 
smelktą visos antikinės estetikos intuicijos“ (ten pat, p. 245), tačiau šių eilučių autorius 
paskutiniaisiais A. Losevo gyvenimo metais jo skaitytose Maskvoje paskaitose girdėjo 
ir priešingų motyvų. 

Lyginamoji Plotino, Platono, Aristotelio ir Artimųjų Rytų estetinių analizė atskleidžia 
būtent Artimųjų Rytų estetinių idėjų įtakos pažymėtus esminius Plotino estetinės koncepci- 
jos skirtumus, palyginti su jo pirmtakų koncepcijomis. Plotino estetinėje sistemoje ryškėja 
perėjimas nuo klasikinei graikų estetikai būdingo operavimo abstrakčiomis ontologinėmis, 
įvisuotinumą pretenduojančiomis kategorijomis prie jautresnio Rytų mąstytojams būdingo 
psichologinio jų traktavimo. Grožio teorijoje jis siekia pašalinti klasikinei Antikos esteti- 
kai būdingą idėjos ir materijos, daiktų išorės ir esmės dualizmą. Į šį plotiniškos estetikos 
aspektą atkreipia dėmesį Edmundas Krakowskis, kuris pabrėžia, kad „visos būties formos 
Plotino veikaluose yra paženklintos vieningos Idėjos, kurios valiai visa paklūsta ir kuri 
viską lemia“ ( Krakowski, 1929, p. 159). 

Plotino estetinės sistemos ašis - Vienio, Proto ir Dvasios idėjos, kurios jungiasi į 
dialektinę triadą. Iš čia kyla daugelis fundamentalių Plotino estetinių idėjų, tiesiogiai 
siejančių jo koncepciją su Artimųjų Rytų estetinėmis pažiūromis. Aukščiausiu šviesos ir 
spindesio šaltiniu čia kaip ir Egipto, Mesopotamijos ir hebrajų estetinėse pažiūrose skel- 
biama bekūnė, nenusakoma, beformė dvasinė substancija — Vienis. Ji skleidžia išmintį 
ir šviesą gėrio, tiesos ir grožio pasauliuose, gimdo antrinės harmonijos ir grožio formas. 
Vienis čia apibūdinamas kaip šviesos ir spindesio simbolis. Kita vertus, šviesa, sklisdama 
iš Vienio, tampa jo kūrybinės energijos simboliu (Ennead V. 3, 17, 28-37). 

Priešingai klasikinės graikų estetikos tradicijai, besiorientuojančiai į erdvinį 
skulptūrišką tikrovės suvokimą, Plotinas pirmasis iškelia ir plėtoja rytietiškas laiko ir 
amžinybės teorijas, kuriose jaučiama stipri Filono mokyklos ir hebrajiškos estetinės 
tradicijos įtaka. Jis perima rytietišką trejybės principą ir mitologinės kilmės ciklinę judė- 
jimo ratu koncepciją. Visos kitos formos Plotino mokyme jungiasi į vientisą herarchijos 
principams paklūstantį uždarą ciklą. Ankstesnės būties formos emanuoja žemesniąsias, 
pereina viena į kitą ir juda įvairiomis kryptimis. Tai skirtingų būties formų judėjimas 
nuo Vienio aukštumų „žemyn“ ir priešingai nuo vulgarios materijos „aukštyn“ susilieja 
į vieningą uždarą būties ratą. 

Plotino estetinėje sistemoje, kaip ir daugelyje Rytų koncepcijų, į pirmąją vietą iškyla 
išminčiaus figūra, kuri savo veiklą pažįsta ne iš veiksmų, o vidiniame pasaulyje, intros- 
pekcijoje, asmenybės gelminiame ryšyje su Vieniu. Čia graikiškąjį objektyvizmą, orien- 
tavimąsi į išorinį pasaulį, jo pažinimą keičia rytietiškasis subjektyvizmas, introspekcijos, 
vidinės kontempliacijos iškėlimas. Estetinė veikla ir muzika Plotino estetinėje koncepcijoje 

padeda asmenybei išsivaduoti nuo visa ko žemiška ir padeda apčiuopti gelminį ryšį su 
Vieniu. Plotino Vienio grožio suvokimo aprašinėjimuose aptinkame motyvų, tiesiogiai 
susijusių su Artimųjų Rytų, estetinėmis koncepcijomis. Šis ryšys ryškus mokyme apie 
keturias skirtingas grožio suvokimo pakopas: jausminę, blaivaus proto, dvasinę ir aukš- 
čiausią ekstaziškos palaimos, visiško sąmonės nuskaidrėjimo būseną, kurioje išnyksta 
skirtumai tarp subjekto ir objekto, ir suvokiančiojo dvasia susilieja su dieviškuoju pradu 
(Ennead I. 6. 4, 69, IV. 8. 8). 

Taigi Plotino estetinė teorija yra ne tik Platono Aristotelio, kitų klasikinio lai- 
kotarpio graikų mąstytojų, tačiau ir Filono Aleksandriečio bei daugelio helenizmo 
epochoje plačiai pasklidusių egiptiečių, hebrajų, persų, Mesopotamijos tautų estetinių 
idėjų sintezė. 

Traktate Apie protingąjį (protu suvokiamą) grožį Plotinas rašo: „Aš manau, kad 
egiptiečių išminčiai, pasirėmę arba tiksliaisiais mokslais, arba intuicija <...>, kai jie siekė 
atskleisti savo išmintį konkrečioje srityje, nesinaudojo rašmenimis, išreiškiančiais žodžius 
bei sakinius ir žyminčiais garsus, skelbiamus teiginius, tačiau piešė atvaizdus ir, kiekvieną 
daiktą pavaizdavę atskiru vaizdiniu, aiškino jį šventyklose taip, kad kiekvienas toks atvaiz- 
das yra ir mokslas, ir išmintis, ir pamatuotas, ir vieningas, o ne mąstymas ir ne svarstymas. 
Vėliau iš tos pačios bendros (išminties) iškilo vaizdas, jau išplėstas kitur, nusakantis save 
detaliai ir nurodantis priežastis, dėl kurių jis yra būtent toks. Vadinasi, tai, kas atsirado, 
gali stebinti savo tobula sandara“ (Ennead V. 8. 6). 

Čia Plotinas formuoja mokymą apie „išmintingais“ principais, pagal tikslingą planą 
organizuotą pasaulį, kurio niekas nekūrė. Jis gyvavo ir gyvuoja amžinai, paklusdamas savo 
imanentiniams dėsniams. Šio mokymo esmę sudaro platoniškoji objektyvioji idealistinė 
teorija apie idėjas (eidos), sudarančias danguje atskirą Protu suvokimą karalystę, o visas 
žmogų supantis juslinis pasaulis aiškinamas kaip eidos, arba idėjų pasaulio atspindys. Eidos 
kategorija Plotino veikaluose aiškinama labai plačiai: kaip idėja, prasmė, esmė, vaizdas, 
forma, organizuojanti pasaulinius procesus ir kurianti grožį. 

„Iš tikrųjų, - teigia Plotinas, - visa šitai kilo iš ten, o ten šitai yra dar gražiau, nes čia 
šitai sumišę, o kas yra ten - nesumišę, nes viskas nuo pradžios iki galo apimta eidų <...> 
Eidosas buvo ir pats pirmavaizdis. Jis kūrė tai be triukšmo, nes viskas, kas kūrė, yra būtis, 
ir eidosas“ (Ennead, V. 8. 7). Eidosas Plotino koncepcijoje aiškinamas kaip grožis, galintis 
įgauti koncentruotas ir išskaidytas Vienio, proto, dvasios, kosmoso, materialių jusliškai 
apčiuopiamų daiktų formas. Kosmosas čia kaip ir antikinėje tradicijoje aiškinamas kaip 
grožio pirmavaizdis, kurio suvokimas, sutapus subjektui ir objektui, gimdo sophia, arba 
pasaulinį viršprotą, kuris Plotino koncepcijoje sudievinamas ir paskelbiamas Vieniu, arba 
Absoliutu. 

Plotino estetinės sistemos ašis yra Absoliuto ir jo emanacijos idėjos. Absoliutas, 
arba Vienis, čia aiškinamas kaip universalus kūrybinis pradas, aukščiausio grožio šalti- 
nis, jo pirmavaizdis. Vadinasi, visų būties procesų, grožio formų išeities tašku Plotinas 
skelbia absoliutų dieviškąjį pradą, iš kurio pirmiausia išrutulioja subjektyvaus grožio 
suvokimo teorija. „Emocine reakcija į tai, kas gražu, - sako jis, - privalo tapti štai kas: 
nustebimas ir malonus sukrėtimas, ilgesys bei geismas, ir nerimas, lydimas palaimos 
jausmo“ (Ennead I. VI. 4). Aukščiausią grožio suvokimo formą, kaip minėjome, Plotinas 
sieja su ekstaziškos palaimos būsena, kuriančia suvokiančiojo subjekto identifikaciją su 
suvokimo objektu. 

Tradicinį antikinį grožio kaip sudėtinių dalių harmonijos, simetrijos apibūdinimą 
Plotinas mano esant pernelyg paviršutinišką. Grožio esmės pažinimas, pasak filosofo, 
negali būti siejamas su daikto sudėtinių dalių santykių apibūdinimu, kadangi žemiš- 
kame pasaulyje susiduriame su vieno elemento grožio formomis, kurios nepatenkina 
aukštesnių kriterijų. Todėl aukštesnes grožio formas, kurių nelemta suvokti pojūčiais, jis 
kviečia nagrinėti palaipsniui pasitelkiant tobulesnes pažinimo formas. Grožio esmės, jo 
giluminių ištakų filosofas ieško ne materialiose savybėse, formose, spalvose, o kokybiškai 
aukštesniuose grožio kriterijuose, dvasios ir idėjų pasaulyje. „Mes teigiame, - pareiš- 
kia Plotinas, - kad šitie daiktai yra gražūs dalyvavimo eiduose dėka (idėjų pasaulyje) 
(Ennead I. VI). 

Įsiliedama į materialius daiktus idėja, Plotino nuomone, sujungia ir suveda į vieningą 
visumą atskirus elementus ir šios sintezės būdu sudaro kokybiškai naują vienybę, gimdančią 
grožį. Ši grožio sklaida įmanoma tik dalyvaujant iš dievų atėjusiam protui. „Protingu- 
mas - tai mąstymas, atsiribojantis nuo to, kas žema, ir vedantis sielą aukštyn. Apsivaliusi 
siela tampa idėja ir protu (Jogos), pasidaro visiškai bekūnė, protinga ir pilna dieviškumo, 
kuris yra grožio ir visko, kas jam artima, šaltinis. Todėl teisingai manoma, kad sielai tapti 
gėriu ir grožiu reiškia tapti panašia į dievą“ (Ennead, 1.6.6). Čia Plotinas formuoja vėlesnei 
viduramžių epochos estetikai būdingos krikščioniškosios grožio koncepcijos kontūrus, 
kadangi visų būties reiškinių ir grožio šaltiniu skelbiama Visatos demiurgo Dievo idėja. 
Taigi grožis Plotinui yra grynos kontempliacijos sfera, viena iš pagrindinių Vienio charak- 
teristikų. Vienis ir grožis yra neatsiejami, kadangi Vienio giluminė esmė yra grožis. Juos 
sieja vientisumas ir nedalomumas. 

Vadinasi, realaus pasaulio formų ir spalvų grožį Plotinas aiškina kaip aukštesnio ir 
tobulesnio transcendentinio grožio atspindį. Juslinis materialusis pasaulis jam tampa gražus 
tik idėjos dėka. Skirtingai nei Platonas, kuris pripažino tik viršjutiminį idėjų pasaulio grožį, 
Plotinas kalba ir apie juslinio grožio vertę. Jis plėtoja hierarchinę grožio koncepciją, kurioje 
grožis apibūdinamas kaip „vidinis eidosas“, taip pat ryškėja esminis skirtumas tarp „grožio“ 

(calon) ir „gražumo“ (calone), kuris yra suvokiamas kaip žemesnė estetinė vertybė. Kita 
vertus, grožis Plotino veikaluose siejamas su plačia išminties (sophia) sąvoka, kuri graikų 
mąstysenoje apima ne tik idealius, bet ir utilitarinius, netgi techninius sugebėjimus. „Viską, 
ir meno, ir gamtos kūrinius, - sako Plotinas, - sukuria nežinia kokia išmintis, kuri visur 
vadovauja kūrybai, ir jeigu kas kuria remdamasis išmintimi, vadinasi, tokiais (išmintingais) 
tenka pripažinti ir menus“ (Ennead V.8.5). 

Menas Plotiną domina tik jo estetinių idėjų iliustravimo aspektu. Realioji meninės 
kultūros situacija Plotino gyventais laikais menkai skatino šio mąstytojo meno teorijos 
raidą, kadangi aukščiausi antikinės meninės kultūros pasiekimai jau buvo praeityje. Dau- 
gelyje meno rūšių jo gyvenimo laikais buvo aiškiai pastebimi krizės, kūrybinės energijos 
sekimo, degradacijos požymiai. Iš helenistinės kultūros centrų rafinuotomis formomis ir 
jų įvairove dar išsiskyrė gęstanti Aleksandrijos regiono meninė kultūra. 

Plotinas, kaip ir dauguma kitų Antikos mąstytojų, nematė esminio skirtumo tarp 
menininko ir gamtos kūrybos, kadangi meno kūrinius ir gamtos objektus aiškina kaip 
dieviškosios išminties kūrybinio poveikio pasekmę. „Viską, kas atsiranda, - ar tai būtų 
meno, ar gamtos kūriniai, - kuria nežinia kokia išmintis, o kūrybai visur vadovauja 
išmintis. Jei kas nors kuria remdamasis pačia išmintimi, tai šitokia išmintimi alsuoja 
menai. Betgi menininkas vėl eina link gamtos išminties, kurios dėka ir jis pats atsira- 
do“ (Ennead V 8. 5). Vadinasi, meną Plotinas vertina aukščiau nei Platonas, kadangi 
jo estetinėje koncepcijoje menas santykiuose su išmintinguoju pradu išlieka viename 
hierarchiniame lygmenyje su gamta. Vadinasi, pirmiausia jis atmeta Platonui būdingą 
meno kaip „šešėlių šešėlio“, tolinančio nuo idėjų esmės traktavimą ir aiškina jį kaip 
instrumentą padedantį priartėti prie idėjų pasaulio. Tačiau, kita vertus, Plotino kaip 
daugelio klasikos mąstytojų pažiūroms į estetines meninės kūrybos formas būdingi 
paniekos elementai, kadangi „menas kuria tik miglotus ir bejėgius pamėgdžiojimus, 
taigi nedaug vertus žaisliukus“ (Ennead IV 3, 17. 19). 

Vienas didžiausių Plotino meno teorijos paradoksų yra tas, kad šis klasikinis Antikos 
meno idealų pasaulyje esančio aukščiausio grožio įprasminimo būtinybę, klojo teorinius 
pamatus viduramžių epochoje įsivyravusiai krikščioniškajai meno teorijai. Šį Plotino meno 
teorijos bruožą taikliai pastebėjo teoretikas A. Grabaras. Jis parodo, kad Plotino teorijoje 
meno kūrinys tampa dieviškojo proto pažinimo instrumentu. Plotino koncepcija „visiškai 
nuvertina išorinio daiktų pavaizdavimo reikšmės ir skelbia ignoruojanti realius materialios 
tikrovės bruožus“ (Grabar, 1995, p. 18). 

Kalbėdamas apie meninę kūrybą Plotinas tiesiogiai sieja su išmintimi. Menas gimsta 
menininko sąmonėje idėjos, kurią subrandina išmintis, dėka. Ne taip kaip Platonas, kuris šią 
idėją aiškina kaip „amžiną“ ir „nekintamą“, Plotinas, pripažindamas jos transcendentaluma, 

į ją žvelgia kaip į dinamišką, nuolatos besikeičiančią menininko kūryboje. Menininkas 
Plotino veikaluose iškyla kaip kūrybinės dieviškosios energijos perteikėjas. O pats meninės 
kūrybos aktas įgauna viduramžių krikščioniškajai estetikai būdingą mistinį ir simbolinį 
atspalvį. Taigi Plotino meninės kūrybos koncepcijoje tiesiogiai atsispindi jo, o vėliau ir 
viduramžių estetinei teorijai būdingas tikrovės ignoravimas ir pasaulio procesus regu- 
liuojančios Absoliuto išmintingos kūrybinės galios iškėlimas. Rafinuota ir daugiabriaunė 
Plotino estetine teorija neabejotinai veikė viduramžių ir Renesanso estetinės minties 
raidą. Jos poveikį regime daugelio viduramžių estetikų ir garsiosios Florencijos „Platono 

akademijos“ šalininkų traktatuose. 

Prancūzijos valdovų karūnacija Reimso katedroje. XVIII a. Senovinis raižinys 

Ankstyvųjų viduramžių estetikos formavimasis 


Tikriausiai jokiame kitame Vakarų kultūros, estetikos ir meno raidos periode XX a. neaptik- 
sime tiek „amžinųjų tiesų“ paneigimų, atradimų kaip medievistikoje (viduramžių tyrinėji- 
muose). Kalbant apie šios dvasingos epochos „demitologizavimą“, jos užslėptųjų sluoksnių, 
estetinių bei meninių vertybių sistemos atskleidimą ypač minėtina prancūzų medievistų 
plejada: E. Male, H. Focillonas, E. Gilsonas, J. Maritainas, G. Duby, J. Le Goffas, taip pat austrai 
J. Schlosseris, M. Dvorakas, H. Sedlmayras, vokiečiai W. Worringeris, E. Panofsky, W. Per- 
peetas, italai R. Montano, U. Eco, belgai M. De Wulfas, E. de Bruyne, olandas J. Huizinga, 
indas A. K. Coomaraswamy, lenkas W. Tatarkiewiczius, rusai M. Bachtinas, S. Averincevas, 
A. Gurevičius, V. Byčkovas ir mūsų tautiečiai J. Baltrušaitis (sūnus), L. Karsavinas. 

Medium aevum („viduramžiai“) sąvoka, vos atsiradusi Renesanso epochoje, įgavo 
neigiamą atspalvį. Renesanso epochos humanistai, įtvirtindami savo idealus, siekė nuvai- 
nikuoti tūkstantmetį viduramžių kultūros, esančios tarp Antikos ir Naujųjų amžių, raidos 
periodą. Šį požiūrį nekritiškai perėmė ir vėlesnių kartų mąstytojai. F. Bekonas viduramžius 
traktavo kaip „specifinės proto epidemijos“, sukčių ir kvailių triumfo epochą. D. Hume'ui 
viduramžiai - skausmingas „protrūkis“ tarp dvasinių Antikos ir renesansinės kultūrų pali- 
kimų. Tokio požiūrio laikytąsi ir XVII-XVIII a. klasicizmo bei švietimo epochose įsivyravęs 
„helenomanijos kultas“, susijęs su vienpusiu graikų kultūros idealizavimu (N. Bualeau, 
J. Winckelmannas, G. E. Lessingas, J. Goethe, E Schellingas), stiprino Vakarų sąmonėje 
neigiamą požiūrį į viduramžius, kurie buvo traktuojami kaip po šviesaus Antikos pasaulio 
išsiliejusi tamsos ir barbariškumo triumfo epocha. Šį požiūrį „Istorijos filosofijoje“ ilgam 
įtvirtino Vakarų kultūroje G. Hegelis, kuris traktavo viduramžių epochą kaip „begalinio 
melagingo prieštaravimo, viešpataujančio ir sudarančio jo esmę ir dvasią“, periodą. Rene- 
sansą jis palygina su „ryto aušra“, kuri nušvinta „po ilgos, turiningos ir baisios viduramžių 
nakties“(Hegel, 1990, p. 387, 430). 

Tradicinis Vakarų Europos kultūros, estetikos ir meno istorijos dalijimas į antikinę, 
viduramžių ir Naujųjų laikų triadą jau tvirtai įaugo į daugelį veikalų ir tarsi tapo visuoti- 
nai pripažinta norma. Iškyla klausimas, kodėl viduramžiai „iškrinta“ iš šios triados ir taip 
atkakliai traktuojami su minus ženklu? Tikriausiai šio tendencingo požiūrio giluminių 
priežasčių reikia ieškoti paradigminėse Vakarų civilizacijos nuostatose, kuriose renesan- 
siškai orientuojantis į klasikinės Antikos pasaulėžiūrinių, filosofinių, meninių sistemų 
atgaivinimą buvo įtvirtinti pagrindiniai graikų pasaulio suvokimo principai. Renesansinis 
humanizmas ir universalizmas ilgainiui pajėgė „išstumti“ į periferiją ir iš Vakarų kultūros 
horizonto daugelį principų, netelpančių į stereotipines kultūros schemas. Todėl viduram- 
žiai, atsidūrę tarp Antikos ir Naujųjų amžių, tarsi tapo svetimkūniu šioje triadoje. 

Požiūris į viduramžių epochą kaip į „tamsos viešpatavimo epochą“, kurios skiriamasis 
bruožas - atsisakymas antikinio švietimo, išsilavinimo, filosofinės ir meninės kultūros prin- 
cipų, ne tik svetimas istorinei tiesai, bet ir iškreipia kultūros istorijos raidos logiką, liudija 
nepasitikėjimą žmogaus kūrybinėmis galiomis. Feodalizmas ir su juo glaudžiai susijusi vidu- 
ramžių kultūra, estetika, menas neabejotinai buvo pažangos reiškiniai. Ši epocha, pakeitusi 
Antiką, įtraukė į savo dvasinės kultūros orbitą kultūros periferijoje ir barbariškumo būsenoje 
esančias Vakarų ir Rytų Europos tautas, kurios, priėmusios antikinio pasaulio sukurtas ver- 
tybes, aktyviai įsijungė į pasaulinės kultūros kūrimo procesą ir pradėjo jame vaidinti svarų 
vaidmenį. Kai susiduriame su paviršutiniškais viduramžių „pasmerkimo“ faktais, tiesmuku 
jų neigimu, neturime pamiršti, kad kaip tik „niūriaisiais viduramžiais“ susiformavo visa 
aprėpiančios pasaulėžiūrinės religinės sistemos (budizmas, krikščionybė, islamas), daugelis 
šiuolaikinių Vakarų Europos valstybių, nacionalinių kalbų, tas kultūrinių, estetinių vertybių 
arsenalas, kuris sudaro šiuolaikinės Vakarų krikščioniškosios civilizacijos pagrindus. 

Lygindami Vakarų Europos, Bizantijos, Indijos ir Kinijos viduramžių kultūros ir esteti- 
nės minties raidą, nesunkiai įsitikinsime kiekviename iš šių regionų vykstančio peraugimo 
iš Antikos į viduramžius įvairialaikiškumu. Šis perėjimas iš vienos į kitą epochą yra ilgas 
procesas, kuris kiekviename minėtame regione vyko savarankiškai ir kurio ribas vargu ar 
galima tiksliai nubrėžti. 

Gvildendami Vakarų viduramžių estetinės minties istoriją, turime žinoti, kad šioje 
epochoje neegzistavo šiuolaikinės estetikos mokslo sampratos, vyravo kitoks požiūris į grožį 
(pluchrum), meną (ars) bei kitokia estetinių kategorijų hierarchija, paklūstanti specifiniams 
subordinacijos principams, orientuotiems į transcendentinį pasaulį. 

Viduramžių estetikos, kaip ir kultūros apskritai, savitumo neįmanoma teisingai suvokti 
vertinant iš nūdienos pozicijų. Šios epochos dvasines vertybes pažinti įmanoma tik žvel- 
giant į viduramžius pro tuo metu susiformavusių fundamentalių pasaulėžiūrinių nuostatų, 
kategorijų, idėjų bei idealų prizmę. Mūsų požiūrius į viduramžių estetiką „deformuoja“ 
šiuolaikinės estetikos sudėtingumas, neapibrėžtumas ir fragmentiškumas. Viduramžių este- 
tinę mintį formuoja vientisas pasaulėvaizdis, kuriame į vieningą visumą jungiasi vyraujantis 
dangiškasis ir mažiau reikšmingas žemiškasis pasaulis. Toks svarbus estetikai trečiasis meno 
pasaulis dar neįgauna šiuolaikinei kultūrai būdingo autonomiškumo ir neužima centrinės 
vietos estetinių požiūrių sistemoje kaip tai išryškėja Renesanso ir vėlesnių epochų estetikoje. 

J. Schlosseris, E. De Bruyne ir W.Tatarkiewiczius, gvildendami viduramžių ars sąvoką, 
teisingai pastebi, kad jai būdingas „žinojimo“ atspalvis. Terminas „ars“ siejasi su bet kuria 
žinojimo sritimi, o terminas artifex („menininkas“) buvo taikomas bet kurios profesijos 
žmogui, išmanančiam savo darbą ir sugebančiam meistriškai jį atlikti. Tai galėjo būti tapy- 
tojas, skulptorius, architektas, gydytojas, kalvis, puodžius. Taigi, aiškindamiesi viduramžių 

meno sampratą, pastebime jos glaudų ryšį su antikinėmis koncepcijomis, kadangi menas 
čia dažniausiai gvildenamas derinant tai, kas naudinga, su tuo, kas malonu, suteikiant jam 
kartu ir žinojimo atspalvį. Architektūra traktuojama kaip menas, turint omenyje, žinojimą, 
kaip statyti gražius ir naudingus pastatus, muzika ir poezija yra menai, kadangi jie sujungia 
žinojimą, kaip kurti gražią poeziją ir muzikos kūrinius. Vadinasi, estetikos ir meno teorijos 
ryšys viduramžiais nebuvo toks glaudus, koks yra šiandien. „Estetika viduramžiais buvo 
susijusi su meno teorija ne daugiau nei su dramaturgijos teorija ir simbolika. Poezija ir 
tapyba, mūsų supratimu, buvo menkai vertinamos; daug svarbesniais laikomi šarvų ga- 
minimas, šventovių ir pilių statyba. Žodis „menas“ jo tiesiogine prasme neturėjo nieko 
bendra su estetika. Tų laikų bendriausią meno koncepciją galime apibūdinti Kvintilijano 
teze „Menas - tai metodiškas meistriškumas“. Arba tiksliau: „menas - tai sugebėjimas 
dirbti remiantis tam tikrais principais ar metodika“ (Gilbert, Kuhn, 1960, p. 175). 

Taigi skirtingai nuo šiuolaikinės grožio sampratos, kuri nesąmoningai asocijuojasi su 
turtingu meninės kultūros pasauliu viduramžiais, grožis ne visada, netgi gan retai, buvo 
susijęs su „menu“ šiuolaikine prasme. Estetinės problemos viduramžiais dažniausiai buvo 
gvildenamos atsietai nuo meno. Grožis buvo labai plati ir abstrakti sąvoka, aprėpianti visus 
reiškinius, pradedant įvairiausiais dvasiniais ir materialiniais reiškiniais, darbo ir kūrybos 
formomis. Ši Dievo sukurtos „tvarkos“ idėja buvo visos viduramžių estetikos fundamen- 
talus nekintamas postulatas. 

Viduramžių estetikoje menų sistema konstruojama neatsiejamai nuo transcen- 
dentinio pasaulio. Hugo Sent- Viktorietis dėl šio požiūrio visus „menus“ aiškina kaip 
dieviškojo kūrybinio akto pamėgdžiojimą. Vadinasi, viduramžių estetika, perimdama 
antikinę meno sampratą, kartu suteikia jai naują atspalvį, kadangi perkelia „tikrojo“ 
meno pasaulį į dieviškosios kompetencijos sritį. Kuo meno rūšis yra arčiau dangiškojo 
pasaulio, tuo reikšmingesnis vaidmuo jai teikiamas menų hierarchijoje ir kuo arčiau 
ji yra prie žemiškojo, tuo ji mažiau vertinga. Aukščiausias menas, pasak viduramžių 
teoretikų, tai dieviškojo pasaulio kontempliacija, kurioje menininko dvasia išvysta Dievą 
savo dvasios veidrodyje. 

Pabrėždamas transcendentinę ir sakralinę viduramžių meno esmę, A. Malraux rašo: 
„Krikščionybė su jos pomirtiniu gyvenimu ir svajomis, nuolat atgimstančiomis viltimis 
maitina vaizdinį kūrėjo dialogą su Dievu, kuriam jis nori tarnauti ir su kuriuo siekia susieti“ 
(Malraux, 1952, p. 44). Todėl ir viduramžių estetikoje besiformuojančios menų sistemos 
sudėtinės dalys savitai išreiškia šią subjekto ir objekto vienybės idėją. 

Viduramžių menų sistemos esméje glūdi „septyni laisvieji menai, kurie savo ruož- 
tu skyla į triviumą: (gramatiką, retoriką, logiką) ir kvadrumą (geometriją, aritmetiką, 
astronomiją, muziką). Poezija čia dažniausiai traktuojama tik kaip logikos ar retorikos 

priedėlis, o vaizduojamieji menai (tapyba, skulptūra) ir architektūra dar nebuvo išsiskyrę 
į atskirą menų grupę ir buvo priskiriami prie žemesniųjų „mechaniškų“ menų. Pastarieji 
operuoja iš gamtos paimta medžiaga ir asocijuojasi su nelaisvų Žmonių, t. y. vergų, darbu, 
o „laisvieji menai“ remiasi laisvo Žmogaus proto galia ir todėl jų kūrimas yra garbingų 
žmonių prerogatyva. Ilgainiui viduramžių vienuolynų sistemoje, ypač benediktinų, 
formavosi kitoks požiūris į darbą, kuris paveikia ir viduramžių menų sistemos sampratą. 

Taigi hierarchinis menų sistemos pasidalijimas viduramžių estetikoje realiai atspindi 
socialinį menų statusą šios epochos kultūroje ir susiformavusių idealų bei vertybių siste- 
mą. Muzikai skiriama aukščiausia hierarchinė vieta, kadangi savo dvasinga nematerialia 
menine kalba ji artimiausia dieviškojo pasaulio kontempliacijai. Atlikdama svarbų vaid- 
menį bažnytinėje liturgijoje, ji kartu tarnauja išaukštintiems dangiškiems tikslams. Tuo 
paaiškinamas išskirtinis viduramžių estetikų dėmesys muzikos teorijos problemoms, 
o štai „mechaniškiems“ menams (tapybai, skulptūrai, architektūrai) skirtų teorinių veikalų 
faktiškai nėra. Toks požiūris į „mechaniškuosius“ menus glaudžiai siejasi su socialiniu jų 
statusu viduramžių visuomenėje, kur tapytojai, skulptoriai, architektai buvo traktuojami kaip 
amatininkai, tobulinantys savo profesines paslaptis, kurios dažniausiai buvo slepiamos nuo 
nepriklausančių šiam cechui atstovų ir perduodamas iš mokytojo mokiniui tiesiogine forma. 

Gana privilegijuota vieta „mechaniškųjų“ menų grupėje priklauso architektūrai. Toks 
požiūris paaiškinamas bažnytinės architektūros svarba ir jos kaip „dievo namų“ trakta- 
vimu. Čia ir slypi garbingo architekto statuso vėlyvųjų viduramžių visuomenėje šaknys. 
Architektas visada asocijuojasi su įvairiapuse intelektualia asmenybe, gerai išmanančia 
tiksliųjų mokslų, skulptūros, tapybos, vitražo, taikomosios dailės subtilybes. Todėl būtent 
architektūra pirmoji ir „mechaniškųjų“ menų brandžiais viduramžiais faktiškai įgauna 
„laisvųjų“ menų statusą. 

Pagrindinės viduramžių grožio sampratos ir kriterijai išsirutulioja iš pakeistų antikinės 
estetikos idėjų. Skirtingi teoretikai pabrėžia proporcijų, matematinių struktūrų ar abstrak- 
čiai paimtų malonių elementų santykį. Ilgainiui savo jtakingumu išryškėja grožio, kaip 
formalios harmonijos, apibūdinimas, tapęs vienu svarbiausių ne tik viduramžių estetikos, 
bet ir kosmologijos, pasaulio apskritai suvokimo principu. Principinį viduramžių grožio 
sampratos skirtumą, lyginant su antikinėmis koncepcijomis, sąlygojo krikščioniškojo spi- 
ritualizmo išaukštinimas, t. y. besąlygiškas estetinės sferos pajungimas teologijai, religinės 
sąmonės reikalavimams. Šis transcendentalaus „dvasinio“, „absoliutaus“ arba dangiškojo 
pasaulio prioriteto prieš žemiškąjį teigimas buvo grindžiamas sudėtingais filosofiniais 
išprotavimais. Kadangi besglygiškai realiu visa ko šaltiniu buvo laikomas Dievas, tai ma- 
terialiam žemiškajam pasauliui liko neautentiškos antrinės „iliuzinės“ būties raiškos sfera. 
Taip žemiškasis grožis tapo simboline ir alegorine tikrojo dangiškojo grožio atmaina. Taigi 

viduramžių kultūroje ir estetikoje mes susiduriame su „apverstu“ pasaulėvaizdžiu, kai 
idealiam, neregimam dieviškajam pasauliui aukščiausias „realumas“ ir, priešingai, jutimiški, 
materialiai apčiuopiami daiktai suvokiami kaip „nerealūs“. Pagrindinė viduramžių esteti- 
kos problema, pasak W. Perpeeto, - kaip reikia suvokti grožį, jeigu „jo ištakos turi slypėti 
transcendentiniame transcendentalume“ (Perpeet, 1977, p. 23). 

Tikrojo grožio projektavimas į nežemišką transcendentinį pasaulį keičia viduramžių 
epochoje ir estetinės kontempliacijos objektą. Žmogus, buvęs pagrindiniu antikinio meno 
siekiu ir aukščiausio grožio įsikūnijimu, viduramžių kultūroje užleidžia vietą Dievo, angelų, 
šventųjų pasauliui. Viduramžių pasaulėvaizdis, kaip parodo J. Baltrušaitis, pasižymi nepa- 
prastu pasaulėvaizdžio vientisumu, aiškiu išbaigtumu ir atskirų sferų nediferencijuotumu. 
„Viduramžių žmogaus mąstysenoje nėra giežtų jam ribų tarp idealumo ir realumo, čia viskas 
jungiama į vientisą pasaulėvaizdį, kuriame kartu su realia gamta taip pat realiai egzistuoja 
ir dangus, ne tik su žvaigždėmis, planetomis, bet ir su angelais. Visi šie skirtingi elementai 
glaudžiai susiję su kitu ir paklūsta tiems patiems principams“ (Baltrušaitis, 1939, p. 51). 

Viduramžių estetikos užuomazgos formuojasi pereinamuoju iš Antikos į feodalinę 
visuomenę periodu, kai daugelis tradicijų teorijų, stiprėjant naujos krikščioniškosios 
ideologijos įtakai, pamažu įgauna naują religinę prasmę. Romos imperijoje ekonomikos, 
kultūros krizės sąlygomis ryškėja esminis kultūrinių paradigmų lūžis, kuris siejasi su galinga 
orientalistinių idėjų įtaka. Ji itin sustiprėja, kai į Romos imperiją pakliūna daugelis senųjų 
helenistinės kultūros centrų. Tada aktyviai skverbiasi šiose šalyse susiklosčiusios religijos, 
misterijos, mistiniai-simboliniai kultai apie kenčiančius, mirštančius ir vėl atgimstančius 
dievus (Oziris, Izidė, Ats, Mitra, Adonis, Jahve), iš kurių svarbiausias vaidmuo tenka ju- 
daizme išplėtotiems kultams, kurie įgauna atgarsį nuskriaustųjų bei vargingųjų gyventojų 
sluoksniuose ir rengia galimybes naujos asketiškos krikščioniškosios ideologijos tapsmui. 

Formuojantis krikščionybei, pagrindinis vaidmuo tenka iš pietinės ir rytinės Vi- 
duržemio jūros dalies kilusiems mąstytojams bei idėjoms, kadangi ten buvo išsidėstę 
pagrindiniai Artimųjų Rytų ir helenistinės kultūros centrai. Juose kultūros, estetinės 
minties ir dvasinio gyvenimo lygis buvo aukštesnis nei vakarinėje Romos imperijos 
dalyje. Kita vertus, būtent rytiniuose imperijos pakraščiuose Romos imperijos ir admi- 
nistracinėms institucijoms griaunant šiame regione nusistovėjusias kultūrines sanklodas, 
stiprėja galinga reakcija prieš imperinę ideologiją, antikinį hedonizmą, parazituojančius 
visuomenės sluoksnius. 

Skirtingai nuo Atėnų, kurie buvo pagrindiniu graikų filosofijos centru, svarbiausiu 
religinės graikų minties ir besiformuojančios krikščioniškosios estetikos punktu tampa 
Aleksandrija, kurioje susiklosto įtakinga hebrajiškų sacra scriptum tekstų interpretacijos 
mokykla, šios pradininkas - žydų giminės palikuonis Filonas (apie 25 m. pr. m. e. - 

apie 50 m.). remdamasis platonizmo, pitagoriečių ir stoikų filosofija, jis pateikia alegorinę 
biblinių tekstų interpretaciją. Ankstyvosios krikščionybės estetikos užuomazgos formuojasi 
monoteistinės ir reveliacionistinės, t. y. netikėto dieviškosios tiesos atsiskleidimo tikinčia- 
jam pavidalu. Ji, kaip ir kitos monoteistinės religijos (budizmas, judaizmas, islamas), buvo 
sacra scriprum religija bei estetika, nuolat apeliuojanti į juose įkūnytą „dieviškąją išmintį ir 
aukščiausią grožį. Filono ir jo artimiausių sekėjų estetikoje susipina Vakarų ir Rytų estetiniai 
požiūriai, kuriuose ryškus anapusiškumas, jausminiai ir asmeniniai „Senojo Testamento“ 
leitmotyvai bei iš stoikų perimtas negatyvus požiūris į meną. Šie bruožai būdingi ir Filono 
pasekėjams - pirmiesiems graikakalbiams krikščionybės apologetams, tarp kurių žymiau- 
si buvo II a. gyvenę Marcianas Aristidas Konratas, iš Sirijos kilęs ir pasmerktas mirčiai 
Justinas (Kankinys) bei Mesapotamijoje gimęs jo mokinys Tatianas. Visi jie, mėgindami 
apginti ir filosofiškai pagrįsti krikščionybės mokymą, aukštino dieviškojo grožio reikšmę. 

Svarbų vaidmenį tolesnės krikščionybės ideologijos ir ankstyvųjų viduramžių es- 
tetikos formavimuisi turėjo II-III a. apologetikos arba patristikos, t. y. „bažnyčios tėvų“ 
Klemenso Aleksandriečio, Origeno Aleksandriečio, Kvinto Tertuliano ir Minucijaus 
Felikso, estetiniai požiūriai. Apologetikos centrai taip pat buvo Aleksandrija, Kartagina 
ir kiti Šiaurės Afrikos miestai, kuriuose stipri buvo Filono mokyklos įtaka. Patristikos 
dėka krikščionybė pastebimai išplečia savo įtakos sferą ir formuoja galingos bažnytinės 
hierarchinės struktūros užuomazgas, vientisą mokymą, aprėpiantį visas žmogiškojo gy- 
venimo ir veiklos sferas. Patristikos ideologija tarsi tampa krikščionybės ir jos estetinių 
principų įtvirtinimo istorijos posūkio tašku. Perimdami stoikų estetikos asketiškumą, 
patristikos atstovai teigia nepasiekiamo žmogui absoliutaus grožio idealą, o kai kurie jų, 
pavyzdžiui, Tertulianas, formuluoja neigiamą požiūrį į visas kitas ne transcendentines 
grožio formas. Šių mąstytojų veikaluose jau keliamos naujos krikščioniškosios religijos 
ir estetikos santykių su antikinio pasaulio kultūra, filosofija, estetika, menu problemos, 
ryškėja siekis suformuluoti universalius autentiškos krikščioniškosios būties kriterijus, 
krikščioniškosios sąmonės požiūrį į estetinių ir meninių vertybių visumą. Lotyniškosios 
patristikos atstovų estetinės pažiūros labai artimos I a. graikakalbių apologetų pažiūroms. 
Tačiau lotyniškosios patristikos atstovai labiau pabrėžia moralinius ir psichologinius krikš- 
čioniškosios estetikos aspektus. Būdami glaudžiai susiję su antikinės kultūros ir estetikos 
tradicija, lotyniškosios patristikos ideologai suvokia giluminį meno ryšį su Žmogaus jausmų 
pasauliu, o taip pat estetinių vertybių auklėjamąją galią. Iš čia išplaukė jų ambivalentiškas 
požiūris į antikinio pasaulio sukurtas estetines bei menines vertybes: baimė, kad jos gali 
atgaivinti senus pagoniškus tikėjimus ir siekimas panaudoti jų teikiamas galimybes krikš- 
čioniškiems idealams įtvirtinti. „Viduramžiais, - rašo K. Gilbert ir H. Kuhn'as, - estetikos 
nesugniuždė krikščioniška moralinė priešprieša, ji nebuvo galutinai supančiota teologijos. 

Tarp viduramžių minties ir estetikos vyko nepaprasta kova, o buvo formuluojami nauji 
apibrėžimai, nustatomi skirtumai ir ruošiami tokie kriterijai, kurie iš pradžių atrodė sveti- 
mi naujajai pasaulėžiūrai. Meno apologetai dėl savų tikslų sumaniai „apiplėšė priešus“, tai 
yra panaudojo saviems interesams antikinę pagoniškąją kultūrą ir kartu išsaugojo naujo 
pavidalo klasikinį meną Bažnyčios prieglobstyje. Virgilijus buvo išsaugotas todėl, kad, kaip 
paaiškėjo, jis numatė Kristaus atsiradimą, atskiri Homero personažai ir epizodai - kad teikė 
pavyzdžius ir vaizdines iliustracijas religinėms tiesoms, Vetruvijus - kad mokė žmones 
statyti naujas bažnyčias, Platonas ir Aristotelis - kad supažindino viduramžių mąstytojus 
su loginėmis kategorijomis ir kosmologija, kurios buvo panaudojamos religiniams tikslams 
pateisinti. Ciceronas mokė pamokslininkus oratorystės (Gilbert, Kuhn, 1960, p. 147). Taigi 
net priešiškai nusiteikę pagoniškosios kultūros atžvilgiu teoretikai surado nemažai svarių 
argumentų idėjinių priešų palikimui integruoti į naujos krikščioniškosios pasaulėžiūros 
ir estetikos sistemą. 

Lotynakalbės patristikos atstovų kova su antikine meno samprata buvo grindžiama 
krikščioniškąja Dievybės koncepcija. Plėtodami helenistines grožio koncepcijas apie 
būtišką daiktų tobulumą, jie aukščiausiu šio būtiškumo įsikūnijimu paskelbė pirmapradę 
esmę, t. y. Dievo idėją. Patristikos atstovai dar labiau sustiprino platonizme išryškėjusią 
tendenciją grožio idėją sieti su transcendentinėje sferoje esančios absoliučios „viršesnės“ 
tobulumu ir suteikė jos pažinimui subjektyvų gnoseologinį atspalvį. Dievas čia buvo trak- 
tuojamas kaip transcendentalus pradas, vadinasi, jis ne pažinus, neįsivaizduojamas, todėl 
negali būti ir autentiškai pavaizduotas meno priemonėmis. Tai sąlygojo neigiamą daugelio 
patristikos atstovų požiūrį į meną, kuris jų sąmonėje asocijavosi su antikinių skulptūrų, 
teatro, poezijos juslingumu, pagoniškųjų dievų, panteono atgaivinimu. Šioje antikinio 
meno tradicijų kritikoje ilgainiui išsikristalizuoja dvi skirtingos tendencijos. Pirmoji, kurios 
žymiausias atstovas buvo emocionalus ir fanatiškas stoicizmo sekėjas Tertulianas, ne tik 
aštriai puola Antikos menininkų išplėtotas meno formas, bet ir tvirtai tiki, kad pasauliui 
tapus krikščionišku, menas bus galutinai uždraustas. 

Kitos, nuosaikesnės pozicijos atstovai (Klemensas, Origenas), suprasdami, kad menas 
yra būtina žmogaus dvasinio gyvenimo dalis, ieško kompromisų ir siekia juos teoriškai 
pateisinti. Jie taip pat daug kalba apie antikinio pagoniško meno, ypač teatro, nuodė- 
mingumą, žemų aistrų jame propagavimą, kritikuoja antikinę skulptūrą, kaltindami ją 
nepadorumu, dvasingumo trūkumu, niekingos materijos aukštinimu. Šios pozicijos, vėliau 
įsivyravusios ortodoksinėje krikščionybėje, šalininkai, suvokę emocinę ir psichologinę 
estetinių vertybių bei meno poveikio jėgą, buvo įsitikinę, kad, kai tik krikščionybė laimės, 
ji neišvengiamai panaudos pakeistus antikinės kultūros, estetikos ir meno laimėjimus 
naujiems krikščionybės idealams įtvirtinti. Įtakingas krikščionybės ideologas Grigalius 

Didysis, pateisindamas tapybos įjungimą į bažnyčios interjerą, teigė, jog ikonos tam turi 
būti iškabinamos bažnyčiose, kad tie, kurie nemoka skaityti, žvelgdami į paveikslus, surastų 
tai, ko negali perskaityti knygose. 

Taigi graikų ir lotynų patristikos atstovai daug nuveikė panaikindami tautinės judaisti- 
nės religijos ribotumą, perkeldami jos estetinius idealus į krikščioniškosios kultūros plotmę. 
Jie žadėjo išsilaisvinimą iš kančių ir kelią į dieviškojo grožio pasaulį ne tik išrinktajai žydų 
tautai, bet ir visoms tautoms. Šis ankstyvosios krikščioniškosios ideologijos demokratiz- 
mas, orientavimasis į liaudies masių siekius, slapčiausias viltis, padėjo jai virsti įtakinga 
pasauline religija. Pirmosios krikščionybę priėmė ir pavertė ją oficialia valstybine religija 
buferinės su Romos imperija valstybės, t. y. Sirija su sostine Edesa (I a.). Vėliau, karaliaus 
Trdato valdymo laikais, persekiojimų taikinių tampa Armėnija, o netrukus ir Gruzija. 
Po ilgų kovos ir persekiojimų metų Romos imperatoriai Galezijus ir Konstantinas 311 ir 
313 m. legalizuoja krikščionybę, sulygindami jos teises su kitų valstybės religijų teisėmis. 
Tuomet prasideda naujas aktyvios krikščionybės ekspansijos periodas, siekiant paversti 
ją oficialigja Romos imperijos religija. 

Būdingiausiais ankstyvųjų viduramžių estetikos bruožais tampa retrospektyvumas, 
tradicionalizmas ir transcendentalizmas. Siekdami pagrįsti naująją estetiką, teoretikai ne 
tik nuolatos kreipiasi į senuosius sacra scriptum tekstus, praeities filosofines ir menines 
teorijas, tačiau ir, permąstydami praeities palikimą, formuoja naujas, specifiškai krikščio- 
niškas estetines idėjas. Viduramžių estetikos formavimasis vyko sugyvenant su graikų, 
romėnų, senovės žydų ir kitų Artimųjų Rytų tautų sukurtomis dvasinėmis vertybėmis. 
Žymiausiems ankstyvųjų viduramžių estetikams būdinga erudicija, mąstymo universalu- 
mas, enciklopediškumas, rafinuota loginės dedukcijos technika, plėtojama ankstyvesnės 
graikų ir romėnų estetinės tradicijos plotmėje. Kiekvienas mąstytojas mąsto ir kuria remda- 
masis konkrečia kanoniška tradicija, neiškelia savojo Aš, svarbiausias tezes siekia paremti 
autoritetų mintimis ar biblinių tekstų citatomis. Estetikos traktatuose gausu įvairiausių 
citatų, literatūrinių kompeliacijų, santraukų. Vyraujanti estetikos tendencija išplaukia iš 
teoretikų siekimo susieti estetines vertybes su religine pasaulėžiūra, priešpriešinti tobu- 
lam transcendentiniam grožiui žemiškąjį, kuris traktuojamas kaip simbolinė ar alegorinė 
dangiškojo grožio apraiška. 

„Viduramžių teoretikai, - rašo E. De Bruyne, - savo fundamentalias definicijas suranda 
keturiose raštų rūšyse: Biblijoje, filosofų traktatuose, įvairiuose techniniuose traktatuose, 
graikų ir lotynų kalbos rašytuose tėvų veikaluose. Iš tikrųjų filosofiniai, muzikos, tapybos, 
retorikos, metrikos traktatai, taip pat Bažnyčios tėvų raštai atspindi gan tiksliai apibrėžtos 
civilizacijos laimėjimus, kurie, vertinami iš estetikos ir meno filosofijos pozicijų, išreiškė 
bendriausius labiausiai paplitusius požiūrius“ (De Bruyne, 1947, p. 7). 

Pagrindinis sakralinis viduramžių estetikos šaltinis ir jos idėjinis fundamentas buvo 
Senasis ir Naujasis Testamentai, kurie sujungti sudarė vieningą Biblijos kanoną. Šio sa- 
cra sriptum teksto senumas viduramžių estetikams tampa svarbiausiu jo autentiškumo 
požymiu. Biblijos tekstas kartu yra ir pagrindinis tolesnių apmąstymų bei tyrinėjimų 
stimulas, kadangi jis daugiareikšmis, simbolinis, kupinas paslaptingumo. Atskleisti gel- 
minę ezoterinę sakraliniame tekste slypinčią prasmę ir yra viduramžių estetikų idealas. 
Ši prasmė pasiekiama ekstazės, dvasinio prašviesėjimo būsenoje, kai sąmonė „prasiver- 
žia į autentišką tiesos suvokimo plotmę. Analizuodami ankstyvųjų Bažnyčios tėvų ir 
žymiausių viduramžių estetikos atstovų veikalus, nesunkiai rasime daugybę fragmentų, 
įvaizdžių, pasakojančių apie biblinių herojų dvasingumą, vidinės dvasios būsenos grožį, 
formų, spalvų, šviesos spindesį. Itin raiškių estetinės pasaulio esmės apmąstymo elementų 
aptinkame nuostabiuose Giesmių giesmės tekstuose. Šis pasaulietinių meilės ir vestuvių 
giesmių rinkinys, įtrauktas i Senojo Testamento kanoną, nuolatos atgaivindavo viduramžių 
estetikos jausminius motyvus. 

Gerai suvokdami jausminio gyvenimo žavesį ir laikydami jį nuodémingu, ankstyvo- 
sios krikščionybės teoretikai siekė apriboti jausminių motyvų galią. Stiprėjant hierarchi- 
zuotai katalikų Bažnyčios struktūrai ir formuojantis vientisam kanonizuotam mokymui, 
bibliniams tekstams būdingas jausminis, metaforinis krikščionybės idealų traktavimas 
buvo pervedamas į graikų filosofinių bei estetinių kategorijų kalbą, kuri buvo papildoma 
specifiškai krikščioniškomis sąvokomis. Šiame etape svarbų vaidmenį vaidino ankstyvo- 
sios patristikos, vadinamųjų „Bažnyčios tėvų“ mokymas, siekiantis monopolizuoti visas 
intelektualinės veiklos sritis. Tai šio periodo estetikai suteikia ryškiai religinį atspalvį. 
Ilgainiui sakralinių tekstų prasmę įgauna ir žymiausių ankstyvosios krikščionybės apolo- 
getų veikalai, kurie kartu su Biblija sudaro tą teorinį pagrindą, kuriuo operuoja viduramžių 
estetika. Apologetų estetika dar labiau sustiprina viduramžių orientaciją į nepasiekiamo 
žmogui absoliutaus transcendentinio grožio idealą. 

Poslinkiai estetinėje sąmonėje atsispindi ir ankstyvosios krikščionybės mene, ypač 
katakombų tapyboje, kurioje labai ryškus transcendentalumas, išgrynintas dvasingumas, 
polinkis į simbolinį ir alegorinį mąstymą. Ne taip kaip Antikos mene, linkusiame į Ze- 
mišką juslingumą ir vaizduojamųjų objektų humanizavimą, ankstyvosios krikščionybės 
katakombų tapyboje netgi tada, kai „vaizduojami istoriniai įvykiai ir asmenys, jie tėra 
simboliai, kurių paskirties neatsveria turinys, pavaizduotas kūriniuose, kadangi simboliai 
turi perteikti žiūrovui „naujojo tikėjimo paslaptis ir tiesas“ (Dvorak, 1934, p. 54). 

Taigi jau ankstyvojoje krikščionybės tapyboje susiduria dvi skirtingos estetinio pasau- 
lio suvokimo sistemos. Kadangi senovės graikų erdvinei mąstysenai būdingi objektyvūs 
realistiniai vaizdiniai priešinosi „anapusinės“ prasmės išraiškai, jų galia ir įtakos sfera 


54 


VIDURAMZIAI 


pamažu apribojama, vėliau jie išstumiami iš ankstyvosios krikščioniškosios tapybos, 
linkstančios tikrovės formas dematerializuoti. „Meno kūrinio prasmė ir tikslas, - nurodo 
M. Dvorákas, - visiškai pasikeičia tam, kad išreikštų kitokį abstraktų išmąstomąjį turinį“ 
(Dvorak, 1934, p. 55), kuris reikalauja jau visai kitokios alegorinės meninės išraiškos. 
Taigi krikščioniškosios meninės kultūros ištakose, t.y. katakombų tapyboje, formuojasi 
estetiniai principai, kurie orientuojami į meno priklausomybę nuo konkrečių į transcen- 
dentinį pasaulį nukreiptų teologinių nuostatų. „Šventasis menas, — rašo J. Maritain'as, — yra 
absoliučiai priklausomas nuo teologinės išminties. Tuose ženkluose, kuriuos jis pateikia, 
atsiskleidžia kažkas, kas peržengia mūsų žmogiškąjį meną - pati dieviškoji Tiesa, šviesos 
lobynai, išpirkti mums Kristaus krauju“ (Maritain, 1947, p. 145). 

Po fundamentalių A. Harnacko tyrinėjimų, kruopščiai analizuojant ankstyvosios 
krikščionybės literatūrinius šaltinius, ankstyvųjų viduramžių estetika dažniausiai trak- 
tuojama kaip iš Senojo Testamento išplaukiančių biblinių-judėjiškųjų ir graikų pasaulyje 
susiformavusių mąstymo bei grožio suvokimo principų sintezė. Iš tiesų krikščioniškos 
estetikos ištakose susiduria du skirtingose kultūrinėse tradicijose išsikristalizavę pasau- 
lėžiūriniai modeliai: 1) graikiškasis erdvinis, kurio esmė — statiškas, ontologinis, žmogų 
supančio pasaulio suvokimas ir 2) senovės žydams būdingas laikinis psichologinis indivi- 
dualios būties „įtraukimo“ į dinamišką istorijos srautą suvokimas. Pirmasis indėlis sąlygoja 
erdvinį graikų meno pobūdį, aiškiai dominuojant plastiniams menams, o štai, judėjiškajai 
tradicijai būdingas dinamiškas procesinis tikrovės suvokimas, nuvertinantis bet kokių 
statiškų struktūrų reikšmę ir aukštinantis sąmonės dinamizmą, psichologinius tiesos ieš- 
kojimus, vidinius išgyvenimus. Iš čia kyla senovės žydams kaip, beje, ir konfucianistinei 
kinų tradicijai, būdingas knyginės kultūros kultas. 

Fundamentalios trijų tomų Viduramžių estetikos istorijos autorius, flamandų medievis- 
tas E. De Bruyneas atkreipia dėmesį į neįtikėtinas sąsajas „paralelizmą“ tarp daugelio he- 
brajiškų estetinių idėjų ir plačiai žinomų graikų koncepcijų, kurias ir mėgina harmonizuoti 
viduramžių estetika. „Filosofinė viduramžių simbolizmo ištaka, — rašo jis, - neabejotinai 
buvo neoplatonizmas, kuris išsirutuliojo iš dieviškojo Platono. Platoniškoji estetika jungė 
savyje skaičiaus, šviesos ir simbolio estetiką“ (De Bruyne, 1947, p. 12). Nors skaičiaus 
estetika senovės žydams taip pat yra svarbi, tačiau jų požiūriu itin reikšmingas vaidmuo 
tenka šviesos ir simbolio estetikai. Kita vertus, Platono ir neoplatonikų požiūriai yra labai 
artimi senovės žydų pasaulio suvokimui, kuris taip pat gražus, kadangi yra dieviškojo gro- 
žio atspindys. Neoplatonizmas paliko ryškų pėdsaką tuometinės estetinės minties raidoje, 
kadangi subtiliai pritaikė graikų mąstymo kategorijas naujai vidinio pasaulio patirties 
išraiškai. Kita vertus, jis sušvelnino graikiškojo ir biblinio pasaulio suvokimo skirtingumą 
ir priartėjo prie senovės žydų estetinių tradicijų. 

Augustinas ir Boecijus 


IV a. pabaigoje iki tol vyravusią neoplatonizmo estetiką keičia lotyniškoji Bažnyčios tėvų 
(Jeronimas, Ambrosijus, Augustinas) estetika, kurios šalininkai, veikiant antikinei kultūros, 
filosofijos ir meno tradicijoms, siekia sintezuoti antikinės ir krikščioniškosios kultūros 
elementus ir šios sintezės dėka suformuoti vientisos estetikos kontūrus. Įtakingiausiais 
šios orientacijos ir ankstyvųjų viduramžių estetikos atstovais tapo lotynakalbis Augusti- 
nas ir graikakalbis Pseudodionisijus Areopagitas. Knygos Estetika viduramžiais autorius 
W. Perpeetas, pagrindinį Augustino ir Pseudodionisijaus Areopagito nuopelną įžvelgia 
tą, kad jie „perkelia grožio esmės tyrinėjimą į transcendentinę sritį ir kartu atveria beveik 
tūkstantmetį aprėpiančios viduramžių estetikos epochą“ (Perpeet, 1977, p. 25). 

Augustino (354-430) estetinė doktrina iš jo amžininkų išsiskiria idėjų gausumu, 
pasaulėžiūros vientisumu ir mąstysenos universalumu. Besiformuodama dviejų epochų 
lūžyje, kai senasis antikinis pasaulis jau išgyveno agoniją, o naujasis, viduramžių, dar tik 
skleidėsi, ji neišvengiamai atspindėjo savo epochos dramatiškumą. 

Augustinas gimė šiuolaikinio Alžyro teritorijoje, mokėsi Tegaste, Medavroje ir Kartage- 
noje. Jo kelias į krikščionybę buvo ilgas ir sudėtingas. Jaunystėje jis studijavo graikų filosofiją, 
žavėjosi manicheizmo idėjomis ir tapo aistringu jų propaguotoju. Dualistinis manichėjų 
mokymas apie pasaulį ir žmogaus gyvenimą, kaip nuolatinę dviejų priešingų pradų „gėrio“ 
ir „blogio“ kovos areną, paliko ryškius pėdsakus Augustino pasaulėžiūroje. Jo dvasinėje 
evoliucijoje pastebimas nuolatinis asmeninės tiesos ieškojimas, nuoseklus aukštesnių idėjų 
paneigimas. Jau būdamas subrendęs, po dramatiškų dvasinių ieškojimų Augustinas tampa 
krikščioniu, o paskutiniais gyvenimo dešimtmečiais - vienu autoritetingiausių ir įtakingiau- 
sių vyskupų. Jau ankstyviausiuose savo krikščioniškojo periodo veikaluose Augustinas ypač 
dėmesį kreipia į krikščioniškąją sakralinių tekstų interpretaciją. Siekdamas apvalyti Šventojo 
Rašto interpretacijas nuo tiesmukų aiškinimų, jis skelbia, kad, norint autentiškai jį suprasti, 
būtina gerai išmanyti geografijos, istorijos, gamtos ir humanitarinius mokslus. Biblijos kanone 
jis išskiria tris pagrindines prasmes: tiesioginę, alegorinę ir ezoterinę (slaptąją), kaip arčiausią 
dieviškajai tiesai ir absoliučiam grožiui pažinti prasmę. Giliausia tiesa ir aukščiausias grožis, 
Augustino nuomone, yra perduodamas ne žodžiais, o sunkiai nusakomu asmeniniu, tiesiogi- 
niu būdu iš širdies į širdį. Ši principinio giliausios tiesos ir aukščiausio grožio neišsakomumo 
idėja artima Rytų Azijos tautų estetikoje (daoizmas, čan, dzen) plėtojamoms idėjoms. 

Skirtingai nuo daugelio ankstyvesnės lotyniškosios patristikos, ypač Tertuliano 
tradicijos, Augustinas jau nuosekliai pereina nuo konfrontacijos su antikine kultūra, 
estetika, menu prie jų asimiliavimo, pritaikymo aktualiems krikščionybės reikalavimams. 
Jis formuoja kokybiškai naujo universalizmo pamatus. Pagrindinis jo įkvėpimo šaltinis - 

neoplatonizmas (Plotinas, Porfirijus), 
Platono, Aristotelio, stoikų ir kinikų idėjos. 
Kritiškai apmąstydamas neoplatonikų idė- 
jas, Augustinas siekia platoniškojo transcen- 

niškosios estetikos sintezės. Pagrindiniais 
mąstysenos bruožais jis daug artimesnis 
romėniškajai kinikų ir stoikų moralistinei 
tradicijai ei ontologinei graikiškojo neopla- 
tonizmo orientacijai. Tuo Augustino estetika 
labiausiai skiriasi nuo rytinėje Romos impe- 
rijos dalyje besiformuojančios viduramžių 
estetikos, kuri orientavosi į graikų estetikos 
tradicijas. Netgi platonizmo idėjas Augus- 
tinas perima iš lotyniškosios literatūros: RES = 
Cicerono, Apulėjaus, Kipriono, Livijaus, ASS FIOI OY 


Plinijaus. Lotyniskosios tradicijos vyravi- Šv. Augustinas. Manuskripto iliustracija. XII a. 
mas Augustino veikaluose turéjo lemiamos 
įtakos vėlesnei viduramžių estetikai, kuri pasižymėjo šiai tradicijai būdingu polinkiu 
į subjektyvumą, moralizavimą, abstrakčius loginius išprotavimus, psichologinę refleksiją. 
Palyginti su kitais įtakingiausiais ankstyvųjų viduramžių estetikais Augustino veikaluose 
mažiau jaučiama judaizmo įtaka. „Augustinas, - rašo subtilius Augustino estetikos žinovas 
K. Svoboda, - beveik nieko neperėmė iš judėjiškų idėjų, išskyrus galbūt tuos atvejus, kai jis 
identifikavo Platono idėjas su Dievu, kai Dievą traktavo kaip visų grožio formų kūrėją, kai 
aukštino alegoriją ir nepasitikėjo teatru bei klasikiniais menais“ (Svoboda, 1933, p. 199). 
Norint suvokti savitas Augustino estetines pažiūras, būtina aiškintis jo požiūrį 
į „Dievo“ ir „dvasios“ idėjas. Tas aukščiausio grožio buveinės funkcijas, kurias Platonas ir 
neoplatonikai suteikia „idėjai“, jis perduoda Dievui, todėl grožis, su kuriuo susiduriame 
mus supančiame fenomenaliame pasaulyje, aiškinamas kaip „aukščiausiojo dieviškojo 
grožio atspindys“. Negyviems daiktams jo poveikis yra silpnesnis, augalams - ryškesnis, 
o gyvos esybės apjungia dar stipresnį dieviškojo grožio atspindį. Vadinasi, kuo aukš- 
tesnė dvasinės organizacijos forma, tuo ji imlesnė dieviškajam grožiui ir tobulumui. 
Šios teorijos pasekmės viduramžių estetikai yra labai svarbios, kadangi po Augustino 
visos žemiškojo grožio formos traktuojamos kaip aukščiausio transcendentinio grožio 
atspindys. Grožį Augustinas, kaip ir daugelis Antikos ir viduramžių estetikos atstovų, 
ne visąlaik sieja su menu. 

Dievą Augustinas traktuoja kaip aukščiausią menininko - kūrėjo prototipą, kuris, iškilęs 
viršum pasaulio, formuoja visas mus supančias grožio (pulchrum) formas. Būdamas visų 
grožio formų išeities taškas, Dievas įkūnija absoliutų grožį savyje, kurio spindesys skleidžiasi 
visuose daiktuose ir reiškiniuose. Vadinasi, netgi paprasti mus supantys daiktai gražūs, ka- 
dangi jie susiję su transcendentiniame pasaulyje esančia grožio pirmaprade idėja, o grožio 
nebuvimas - tai pirmiausia formos, sudėtinių dalių harmonijos nebuvimas, - Augustinas 
nuolatos pabrėžia grožio fenomeno reliatyvumą. „Grožis, — rašo jis, - yra gvildenamas ir 
pažįstamas pats savyje; jam priešingas gėdingumas ir bjaurumas“ (Estetikos istorija, 1962, 
t. 1, p. 266). Pabrėždamas vidinį grožio ir bjaurumo sąryšingumą, Augustinas aiškina, kad 
tikslingai Dievo sukurtame pasaulyje absoliutaus bjaurumo nėra, yra tik daiktai, gyvi padarai, 
reiškiniai, kurie, lyginant su kitais, tobulais, tiesiog stokoja vidinės formos organizacijos. 
Vadinasi, bjaurumas čia dialektiškai aiškinamas tik kaip reliatyvus netobulumas ar formos 
tobulumo trūkumas. 

Krikščioniškojo periodo Augustino estetinėje teorijoje išlieka daug jo pagoniškojo dva- 
sinės evoliucijos etapo pėdsakų. Kitaip negu ankstyvieji krikščionybės apologetai, jis aiškina 
grožį kaip jausminės žmogiškosios patirties fenomeną. Traktate „Apie tai, kas priimtina ir 
gražu“ jis grožį sieja su potraukiu maloniai išvaizdai, su meile viskam, kas „vientisa“, „harmo- 
ninga“, kas atitinka suvokiančiojo dvasios būseną. „Kas gi yra grožis? - klausia „Išpažintyje“ 
Augustinas, — Ir kas yra graZumas? Kuo mus traukia mums patinkantys daiktai, kas sieja 
mus su jais? Nepasižymėdami gražumu (decus) ir dailumu (specus), jie niekaip negalėtų 
mūsų traukti prie savęs“ (Ten pat, p. 265). Pasaulis yra Dievo kūrinys, spinduliuojantis 
dieviškąjį grožį kiekviena savo daugialypės būties forma. Šio grožio apraiškas Augustinas 
regi visuose mus supančiuose daiktuose, augaluose, gyvūnuose, žmogaus kūriniuose. Ta- 
čiau tam, kad suvoktum šį grožį, pasak Augustino, būtinas išlavintas skonis ir supratimas, 
jog tai, kas gražu, yra gera. Taigi Augustinas savo estetikoje išpažįsta antikinį kalokogatijos 
principą. Grožį jis sieja su tobulumu, vientisumu ir spalva. Traktate „Apie dieviškąjį miestą“ 
jis (Cicerono įtaka) rašo, kad „bet koks kūno grožis yra jo sudėtinių dalių atitinkamumas 
(partium congruentia) kartu su tam tikru spalvos malonumu“ (Ten pat, p. 276). Vadinasi, 
grožį Augustinas sieja su tobulumu, vientisumu ir kiekvieno konkretaus objekto sudėtinių 
dalių formaliąja harmonija. Iš čia kyla išskirtinė „vienybės“ sąvokos svarba apibūdinant 
grožį. Laiške Celestijui Augustinas rašo, kad „bet kokio grožio forma - vienybė“ (Ten pat, 
p. 266). Kiekvieno gražaus objekto bemaž matematinis sudėtinių dalių „vieningumas“ 
Augustinui tampa vienu svarbiausių tobulumo ir grožio kriterijų. Šis kriterijus grindžiamas 
platoniškąja ir pitagoriškąja formalios skaičių, piramidžių geometrinių struktūrų ir formų 
harmonijos samprata. Toks požiūris būdingas ir daugeliui vėlesnių viduramžių estetikos 
atstovų - Albertui Didžiajam, Bonaventurai, Hugo Sen Viktoriečiui. 

Augustinas, puikiai suvokdamas juslinio grožio zavuma, jo kerinčią galią, vėlesniuose 
veikaluose vis labiau kovoja su šia „velnio pagunda“, aukština dvasinio grožio reikšmin- 
gumą, introspekcijos, įsigilinimo į žmogaus vidinį pasaulį svarbą, plėtoja neoplatonikų 
idėjas apie kūniškojo grožio „menkavertiškumą“. Laiške Nebridijui jis mąsto: „Iš ko mes 
susidedame? Už ką aukštiname kūną? Aš nematau nieko kito, išskyrus grožį. Kas tai yra 
kūniškas grožis? Sudėtinių dalių atitikimas maloniai spalvai. Kur ši forma geresnė - ten, 
kur ji teisinga, ar ten, kur ji neteisinga? Taigi, kur ji yra teisinga? Dvasioje. Vadinasi, dvasią 
reikia mylėti labiau nei kūną. Tačiau kokioje dvasios dalyje yra ši tiesa? Prote ir intelek- 
te. Kas jam prieštarauja? Pojūčiai. Vadinasi, reikia visomis dvasios galiomis priešintis 
pojūčiams? Taip. Tačiau, ką reikia daryti, kai jusliniai daiktai reikia mums perdėm daug 
malonumo? Reikia, kad jie neteiktų jo. Kaip tai galima pasiekti? Įpročiais, padedančiais 
atsikratyti jų, ir siekimu aukštesnio. Kas jeigu miršta dvasia? Tuomet miršta tiesa“ (Ten 
pat, p. 276). Vadinasi, Augustinas teigia besąlygišką dvasinio grožio realybės prioritetą. 
Dvasia yra Dievo skurta substancija, ji kartu yra dieviškosios realybės dalis. Iš čia kyla 
jos nematerialumas. Tarp transcendentalaus nekintamo Dievo ir nepatvarios, nuolat 
besikeičiančios žmogiškosios prigimties driekiasi ištisa praraja. Nors suvokti dieviškąjį 
pradą protu, pasak Augustino, yra didi palaima, tačiau dėl kokybiškai kitos jo prigimties, 
nematerialumo, absoliučiai suprasti neįmanoma. Todėl racionalaus Dievo esmės pažini- 
mas gali būti tik dalinis, kadangi jis įmanomas tik siekiant save pažinti. Čia, kaip matome, 
Augustinas maksimaliai interiorizuoja religinį jausmą, kartu ir grožio suvokimą, kadangi 
Dievo jis ieško žmogiškosios sielos viduje. Todėl protas, mėgindamas pažinti dieviškąją 
prigimtį ir aukščiausią grožį, pirmiausia turi nueiti sudėtingą savęs pažinimo kelią. 

Augustino veikaluose susiduriame su plačiąja antikine meno samprata, kurios pa- 
grindinis požymis yra sugebėjimas tikslingai kurti. Toks „ars“ (meno) termino suvokimas 
aprėpia ne tik amatus, bet ir aritmetiką, logiką, astronomiją ir daugelį kitų mokslų, kuriuose 
buvo įžvelgiamas sugebėjimas kurti pagal tam tikras taisykles. Augustino meno teorijoje 
ryškūs daugelio Antikos mąstytojų Sokrato, Platono, Aristotelio, Plotino, Cicerono, Po- 
sidonijaus idėjų pėdsakai. Plėtodamas Posidonijaus mokymą Augustinas skirsto menus 
į tris pagrindines grupes: 1) amatus, 2) menus, teikiančius malonumą akiai ir klausai, ir 
pagaliau 3) menus, glaudžiai susijusius su doros principais. Meno prigimtį jis pirmiausia 
sieja su žinojimu ir išmintimi, padedančiais priartėti prie tiesos pažinimo ir dvasinio 
apsivalymo, o pagrindiniu specifiniu meno bruožu skelbia tikslingą kūrybą, kuri kartoja 
gamtos formas, orientuojasi į sąmoningą grožio kūrimą. 

Augustino veikaluose kristalizuojasi menų sistemos, tiksliau - jų subordinacijos, 
koncepcija, kurioje aukščiausiu menu skelbiama muzika. Šio muzikos iškėlimo kriterijumi 
tampa tai, kad ji remiasi griežtais muzikinių intervalų dėsningumais bei proporcijų jausmu. 

Toliau yra architektūra su jai būdingu formų 
; um tikslingumu ir aiškiu matematinių formų 

struktūravimu. Kita pakopa - tapyba ir 
à skulptūra, kadangi šiuose menuose svarbus 
E proporciju ir ritmo vaidmuo. Zemiausia vie- 
ta Sioje hierarchinéje koncepcijoje skiriama 
| poezijai ir teatrui. Augustino kritika labiau- 

siai nukreipta prieš teatro meną, kuriame jis 
įžvelgia pasidavimą „žemų“ ir „nuodėmin- 
gų“ aistrų stichijai, polinkių į veidmainiavi- 
ma ir melagingus sumanymus propagavimą, 
grožio ieškojimą anapus tikrojo dieviškojo 


pasaulio. Jis, kaip ir Platonas bei Tertulianas, 

apgavikas“, o skiria didelį dėmesį menininko 
Boecijus kalėjime. Manuskripto iliustracija. X a. vaizduotei. Pastarojoje jis įžvelgia svarbų 
kūrybišką vaizdinių atkūrimo mechanizmą, 

kurio prigimtį sieja su sapnais, haliucinacijomis ir regėjimais. 

Taigi Augustino, žymiausio ankstyvųjų viduramžių estetikos atstovo, veikaluose for- 
muluojama daugelis fundamentalių viduramžių estetikos ir meno teorijos postulatų. Jo 
suformuluoti požiūriai tarsi tampa savotišku orientyru, kanoniška tradicija visai vėlesnei 
viduramžių estetikai. Augustino idėjas perėmė ir toliau plėtojo kitų kartų enciklopedinės 
orientacijos mąstytojai, pozityvūs žinių rinkėjai ir sistemintojai, iš kurių reikšmingiausi 
buvo Boecijus ir Kasiodoras, jomis rėmėsi ir savitai jas pakeitė Žymiausi vėlyvųjų vidu- 
ramžių scholastinės estetikos atstovai Sugerijus Bonaventura, Tomas Akvinietis, Urlichas 
Strasburgietis. Artimiausų Augustino sekėjų darbuose dar labiau išryškėja Vakarų ir Rytų 
(bizantiškas) estetikos tradicijų išsiskyrimas. 

Nemenką poveikį viduramžių estetinės minties raidai turėjo V amžiuje parašyti keturi 
Pseudodionisijaus Areopagito traktatai: Apie dieviškuosius vardus, Slėpingoji teologija ir 
kt., kurie ilgą laiką buvo priskiriami I a. gyvenusiam pirmajam Atėnų vyskupui Dionisi- 
jui Areopagitui. Šiuose veikaluose iš Platono Puotos, Plotino ir Proklo veikalų perimtos 
idėjos nuosekliai pritaikomos naujai krikščioniškai viduramžių estetikai pagrįsti. Mus 
supančiame materialiame pasaulyje egzistuojančio grožio ir meno formas jis aiškina kaip 
dangiškame pasaulyje egzistuojančio dieviškojo grožio atspindį. Areopagetikų autoriui, 

ryžtingai atskyrusiam dangiškąjį absoliutų grožį nuo juslinio, žemiško, reliatyvaus, kintan- 
čio, Dievas yra giluminė visų grožio formų ištaka. Dievą jis aiškina kaip „transcendentalų 
transcendentalumą“, amžiną tikrojo grožio, būties, šviesos šaltinį, iš kurio nuolatos sklinda 
šviesa. Taigi grožis čia aiškinamas kaip „šviesos“, „švytėjimo“ ar „spindesio“ (resplenden- 
tia) pasireiškimas. Pseudodionisijus taip pat iškelia svarbią viduramžių estetikai grožio 
„emanacijos“ idėją. „dievas ir visame kame, ir niekur“, kadangi jis yra ne regima šviesa, o 
giluminė jos priežastis. Šviesa ir grožis ir jų nuolatinis spindesys čia suvokiamas kaip koks 
pirmapradis būties atspindys, kuris visiems mus supančio pasaulio daiktams ir reiškiniams 
suteikia konkrečią formą bei sudėtinių dalių santykius. Grožį Pseudodionisijus atskiria 
nuo gražumo. Pirmasis įkūnijąs visuotinumo principą, kadangi atspindi būties harmoniją, 
antrasis esąs dalinis, reliatyvus. Grožis čia glaudžiai siejamas su meilės jausmu, tiksliau - 
antikine eroso samprata, kadangi jis pažįstamas ne protu, o yra meilės objektas. 

Svarbų vaidmenį verčiant, sisteminant, saugojant ir perduodant antikinės estetikos 
palikimą barbariškos Vakarų Europos gyventojams suvaidino Boecijus (480-524). Ne- 
paisant glaudaus dvasinio ryšio su antikine kultūra, jis savo mąstysena, aktyvia vertėjo, 
kompiliatoriaus, senųjų tekstų komentatoriaus veikla yra daug artimesnis viduramžių 
eruditams nei Antikos mąstytojams. Anksti išgarsėjęs sugebėjimais, šis Romos patricijų 
palikuonis greit iškilo ostgotų karaliaus Teodoriko Didžiojo rūmuose, kur užėmė svarbius 
valstybinius postus. Boecijus siekė išversti į lotynų kalbą visu Aristotelio, Platono, kai ku- 
riuos Nikomacho, Euklido, Ptolomėjaus ir kitų graikų mąstytojų veikalus. Ši jo šviečiamoji 
veikla nutrūko, kai buvo apkaltintas sąmokslu ir 524 m. už tai karaliaus Teodoriko Didžiojo 
įsakymu jam buvo įvykdyta mirties bausmė. 

Boecijus, pasižymintis ypatinga humanitarine erudicija, parašė 17 traktatų, kuriuose 
svarbus vaidmuo skirtas estetikos problemoms. Jo estetines pažiūras veikė neoplatonizmo 
ir pitagoriečių muzikinė teorija. Boecijaus veikaluose galutinai įtvirtinama vadinamųjų 
„septynių laisvųjų menų“ sistema, prie anksčiau išsikristalizavusio triviumo (gramatika, 
retorika, dialektika) prijungus „kvadrumą“ (aritmetiką, geometriją, astronomiją, muziką). 
Šioje „laisvųjų menų“ hierarchijoje Boecijus garbingiausią vietą skiria muzikai, tačiau ne 
meniniams, o teoriniams, pasaulėžiūriniams, jos aspektams. Todėl stipriausią poveikį 
viduramžių estetinės minties istorijai turėjo jo muzikinės estetikos idėjos, ypač traktatas 
Apie muziką, kuriame kritiškai apmastomos, komentuojamos antikinės muzikos teorijos. 
Boecijus, kaip ir Platonas bei Konfucijus, pabrėžia giluminį muzikos ryšį su kiekvienos 
valstybės pobūdžiu, aukština jos kasandriškąją, auklėjamąją ir terapines funkcijas. Kiek- 
vieno žmogaus dvasios būseną jis tiesiogiai sieja su tam tikrų harmoningų moduliacijų 
visuma. Iš čia išplaukia jo įsitikinimas, kad konkrečiais muzikiniais garsais, jų sąskambiais 
galima veikti žmonių psichiką, jausmus, veiklos pobūdį. 

Boecijus išskyrė tris muzikos rūšis: „Pirmoji - tai pasaulinė (mundana) muzika, 
antroji - žmogiška (humana), trečioji remiasi vienokiais ar kitokiais muzikos instrumen- 
tais (instrumentalis) (Ten pat, p. 252). Svarbiausia jis laikė pasaulinę muziką, kuri neretai 
mūsų negirdimais garsais įprasmina pasaulinės harmonijos idėją. 

Boecijus taip pat subtiliai gvildena estetinio suvokimo problemas, emocinių ir 
intelektinių pradų reikšmę meno suvokimui. Šią problemą sprendžia iš, jis užima ra- 
cionalizmo poziciją. „Harmonijos jausmas (armonica facultas), - rašo Boecijus, - tai 
sugebėjimas jutimo organais ir protu vertinti aukštų ir žemų garsų skirtumus. Pojūčiai 
ir protas - tai tarsi harmonijos jausmo instrumentai: pojūčiai tik miglotai ir apytikriai 
fiksuoja daiktuose tai, kas yra šis suvokiamas daiktas tada, kai protas sprendžia apie vi- 
sumą ir prasiskverbia iki skirtybių gelmės. Taigi pojūčiai apčiuopia tik kažką neapibrėžtą 
ir artimą tiesai, o visumos suvokimą jie gauna iš proto“ (Ten pat, p. 256). Šis besąlygiškas 
proto prioriteto teigimas Boecijaus veikaluose siejasi su kitu svarbiu jo muzikinės este- 
tikos aspektu - teorinio muzikos pažinimu ir jos subtilybių suvokimu, taigi tam jis ir 
teikia pirmenybę, o ne praktiniam muzikavimui. Teorinis meno pažinimas, jo techninių 
subtilybių „žinojimas“ čia traktuojamas kaip dvasios, o praktinis muzikavimas - kaip 
kūno vaisius. Toks estetinės kontempliacijos, abstraktaus teorinio mąstymo iškėlimas 
virš konkrečios meninės praktikos apskritai yra būdingas viduramžių estetikai, ypač 
vėlyvajam scholastiniam jos raidos etapui. 

Taigi ankstyvųjų krikščionybės apologetų, ir ypač Augustino ir Pseudodionisijaus 
veikaluose, teoriškai pagrindžiami pamatiniai viduramžių estetikos principai, kurių esmė - 
teologinis Platono, neoplatonikų, pitagoriečių ir hebrajų estetinių idėjų traktavimas. Jie 
reabilituoja stoikų ir ankstyvųjų krikščionybės apologetų pasmerktą grožio problemą, kuri 
projektuojama į transcendentinį platoniškųjų idėjų pasaulį, išplėtoja mokymus apie grožio 
spindesį ir emanaciją iš dieviškojo šaltinio, formuoja grožio esmės suvokimo problemą. 
Ankstyvųjų viduramžių teoretikai daug nuveikia kūrybiškai transformuodami antikinės ir 
hebrajiškosios estetikos palikimą, pritaikydami jį naujiems viduramžių krikščioniškosios 
estetikos reikalavimams. 


Romaniškoji estetika ir menas 


VIII-X amžiaus viduramžių estetika įžengia į kokybiškai naują raidos fazę. Pakliuvus 
pagrindiniams helinistinės civilizacijos centrams rytinėje ir pietinėje buvusios Romos 
imperijos dalyse į Bizantijos ir arabų kalifato įtakos sferą, vis svarbesnis vaidmuo bran- 
džių ir vėlyvųjų viduramžių estetikoje tenka Vakarų Europai, t. y. galų, frankų, burgundų, 
normanų, germanų, saksų, keltų ir kitų genčių apgyventiems kraštams. 

Jau po paskutinio Romos imperatoriaus žlugimo 476 m., kai germany karvedys 
Odoakras nušalina mažametį imperatorių Romulą ir išsiunčia imperinės valdžios atributus į 
Konstantinopolį, faktiškai panaikindamas merdinčią ir nuniokotą imperiją, Vakarų Europoje 
pamažu prasideda barbariškų genčių kultūros susiliejimas su antikinės ir krikščioniškosios 
kultūros elementais. Netgi politinės valdžios perėjimas į barbarų pasaulį vyko palaipsniui, 
išsaugojant daugelį buvusios imperijos atributų. Labai svarbus vaidmuo evoliucionuojant 
iš barbarystės į krikščioniškos civilizacijos formavimą tenka šiuolaikinės Prancūzijos 
teritorijoje įsigalėjusiai Karolingų dinastijai, ypač Karoliui Didžiajam ir jo palikuonims, 
kurie ne tik tampa antrąja dieviškąja instancija tarp žemės valdovų ir dangaus viešpatijos 
(netgi popiežius lenkėsi prieš Karolį Didįjį), tačiau ir pradeda telkti į savo svitas žymiausius 
mokslininkus filosofus, menininkus, rūpintis kultūros ir švietimo plėtojimu. 

Taigi apie VIII-X a. dabartinės Prancūzijos teritorijoje pradeda formuotis Vakarų 
Europos lotyniškos krikščioniškos kultūros ir estetinės minties užuomazgos, kurios nuose- 
kliai tęsia anktyvųjų viduramžių tradiciją. „Estetinės katalikiškos valdžios misijos istorijoje 
lemiamas posūkis, - rašo J. Duby, - įvyksta VIII amžiaus viduryje. Tuomet galingiausias 
Vakarų valdovas frankų karalius, savo rankose sutelkęs beveik visą lotyniškąją krikščioniją, 
pašventindamas kaip ir Šiaurės Ispanijos karaliukai. Tai reiškia, kad jis nėra skolingas už 
malones savo mitinei giminystei su pagoniškojo panteono jėgomis. Jis jų semiasi tiesiai 
iš Biblijos, Dievo per sakramentą. <...> Šis ceremonialas įteisino dinastines struktūras ir į 
dvasininkų, pašventintų kaip ir jis, tarpą. Rex et sacerdos, jis gavo žiedą ir skeptrą, ganytojo 
misijos insignacijas“ (Duby, 1976, p. 22). 

Karolingų dinastijos valdovų karūnacija ir jų įvedimas į bažnytinės hierarchijos 
aukštumas simbolizavo naują pasaulietinės ir dvasinės valdžios viduramžių kultūroje jun- 
gimosi etapą. Ryškiausiais šios sąjungos simboliais tampa atgimusi Vakaruose garsiausio 
Karolingų dinastijos atstovo Karolio Didžiojo imperija ir vėliau ją pakeitusi Šventosios 
Romos imperija. Valdovų karūnacijos aktai įgauna vis ryškesnį estetinį pobūdį, kadangi 
siejasi su iškilminga liturgija ir ištaigingu meniniu dekoru, pabrėžiančiu Dievo įpėdinių 
galią žemėje. Kadangi didysis menas buvo susijęs su liturgija, karalius ne tik atsiduria 
bažnytinio ceremonialo centre, bet ir prie visų didžiųjų meninių užmojų ištakų. 

Valdant Karolingų dinastijai, Vakaruose sparčiai kuriasi vienuolynų sistema, kuri 
pradeda vaidinti svarbų vaidmenį kultūros, švietimo ir estetinės minties raidoje. Būtent 
šiuose religinės ir dvasinės kultūros židiniuose pradeda formuotis lotyniškoji rankraštinė 
„knyginė civilizacija“, kurios įtaka tolesnei Vakarų Europos kultūros raidai buvo milžiniš- 
ka. „Visuma to, ką mes vadiname Karolingų civilizacija, - rašo E. de Bruyne, - pirmiausia 
liudija apie glaudžius ryšius, susiklosčiusius tarp stambiausių kultūros centru, kuriuose 
pastebimas susirūpinimas bibliotekų steigimu, taip pat aistra seniems manuskriptams, 

Bažnyčios tėvų raštams, klasikiniams autoriams, knygų rašymui ir kompendiumų rinki- 
niams“ (De Bruyne, 1946, t. 1, p. 166). 

Vienuolynų kultūros rėmuose vyko laipsniškas antikinės, Bizantinės, islamo ir Rytų 
civilizacijų sukauptų dvasinių vertybių integravimas į lotyniškąją kultūrą. Ryškiausias šios 
epochos mąstytojas airis Johnas Scotas Eriugena, arba Johannesas Scotas Erigena (810- 
apie 877) išverčia iš graikų į lotynų kalbą Pseudodionisijaus Aeropagito veikalus ir nuo 
šiol Vakaruose prasideda Bizantijos estetinės minties įtaka, kuri itin išryškėja scholastinės 
estetikos klestėjimo periodu XIII amžiuje. Iki vienuolynų kultūros iškilimo Vakarų Europos 
kultūra, palyginti su to periodo didžiosiomis Rytų civilizacijomis, buvo tik užuomazgoje. 

Skirtingai negu arabų musulmoniškoje civilizacijoje ir ypač Tang ir Sung epochos 
Kinijoje, kur buvo aukštas meno, knyginės kultūros lygis, platus elito ir menininkų sluoks- 
nis, Vakarų Europoje, pasak G. Duby, kiekvienoje kartoje švietimu naudojosi po kelis 
šimtus, galbūt po kelis tūkstančius, o aukštesnį išsilavinimą gaudavo tik kelios dešimtys 
privilegijuotų po visą Europą išsibarsčiusių, milžiniškų atstumų atskirtų, tačiau vis dėlto 
pažįstančių vienas kitą ir rankraščiais pasikeičiančių žmonių. Mokykla - tai jie patys, ke- 
letas knygų, parašytų jų pačių arba pasiskolintų iš draugų, o aplink - visai nedidelis būrelis 
klausytojų, įvairaus amžiaus vyrų, apkeliavusių pasaulį, kad kelias akimirkas pabūtų šalia 
savo mokytojų ir pasiklausytų jų minčių“ (Duby, 1976, p. 32). 

Du įtakingesni medievistai E. Panofsky ir G. Duby, gvildendami specifinius bran- 
džiųjų viduramžių kultūros, estetikos ir meno bruožus, pagrindinį dėmesį koncentruoja į 
rekonstravimą to sociokultūrinio idėjų komplekso ir „humanitarinės atmosferos“, kurioje 
formuojasi pagrindinių šio laikmečio estetinių idealų visuma. Ne taip kaip Panofsky, 
kuris, siedamas meno kūrinių analizę su naujaisiais humanitarinių mokslų laimėjimais, 
pagrindinį dėmesį sutelkia į tipologinių ryšių tarp scholastinės filosofijos, estetikos ir go- 
tikinės architektūros tyrinėjimą, visuotinai pripažintas šiuolaikinės medievistikos metras 
G. Duby savo garsiosiose knygose Katedry epocha: menas ir visuomenė 980-1420 m. ir 
Šventasis Bernardas: cistercy menas nuosekliai rekonstruoja pagrindinius brandžiųjų ir 
vėlyvųjų viduramžių estetinės iniciatyvos etapus. Todėl jo veikaluose ši epocha skyla į 
tris savarankiškus etapus: 1) romaniškoji epocha, susijusi su vienuolynų kultūros iškili- 
mu (980-1130). 2) gotikinė katedrų epocha (1130-1280) ir, pagaliau, 3) rūmų kultūros 
(1280-1420) vyravimo laikotarpis. 

Pirmasis etapas siejasi su laipsnišku kūrybinės iniciatyvos perėjimu iš Karolingų 
dinastijos monarchų rūmų į vienuolynų pasaulį. Šis procesas itin akivaizdžių tampa po 
paskutinio šios dinastijos atstovo 987 m. mirties. „Karūna, - rašo G. Duby, - liko daugiau 
ženklu, vienu iš simbolių. Tikroji valdžia, aukščiausios valdžios atributai — ir tarp jy baz- 
nyčios globa, rūpinimasis jų puošimu, žodžiu, meninės kūrybos valdymas - nuo šiol išsi- 

skirsto tarp daugybės valdovų. Nuo XI a. vidurio karalius daugiau nebuvo didysis bažnyčių 
statytojas Šiaurės Prancūzijoje. Juo tapo Normandijos hercogas, jo vasalas“ (Ten pat, p. 41). 

Stiprėjant feodaliniam Vakarų Europos susiskaldymui ir silpnėjant imperatorių val- 
džiai, iškyla įtakingų šatelenų (pr. chatel - pilis) įtaka. Kadangi pastarieji nebuvo karūnuo- 
jami (kaip karaliai) ir negalėjo įgauti magiškos sakralinės tarpininkų tarp žmonių ir dievų 
pasaulio funkcijos, todėl ją perėmė „dievo tarnai žemėje“ vienuoliai ir vienuolynai. Jie tapo 
naujos romaniškosios estetikos ir meninės kultūros formavimosi židiniais. Vienuolynų 
kultūros įtakos didėjimas aiškinamas dvasiniu X a. pabaigos klimatu, eschatologinių ir 
apokaliptinių tendencijų stiprėjimu. 

Artėjant X amžiaus pabaigai viduramžių kultūroje ir estetikoje įsivyrauja iš „Senojo 
Testamento“ išplaukiančios laikinės kategorijos, stiprėja užaštrintas laiko tėkmės suvokimas 
ir įgyvendinimas. Krikščioniškoji žmogiškosios būties samprata visada siejasi su istorijos 
prasmės apmąstymu ir laiko problema. Žmogiškoji būtis, suvokiama kaip nenutrūks- 
tama laikinių kategorijų sklaida, iš kurių svarbiausia yra „amžinybė“, traktuojama kaip 
„aukščiausia“ ir „absoliuti“ realybė, tiesiogiai susijusi su žmogiškosios būties „laikinumu“. 
Žmogus, būdamas tobuliausiu Dievo kūriniu, krikščionių įsitikinimu, negali be pėdsakų 
išnykti, pragyvenęs savo žemiškąjį gyvenimą, vadinasi, jis gimsta aukštesnei lemčiai. Iš čia 
išplaukia krikščioniškas tikėjimas atgimimu. 

Skirtingai nuo „amžinybės“, pasižyminčios „bekraštybe“, Zemiskasis laikas krikščio- 
nybėje pradedamas skaičiuoti nuo pasaulio sutvėrimo. Ši „pradžios“ idėja glaudžiai siejasi 
su kita binarine pasaulio „pabaigos“ kategorija, kuri įgauna itin dramatišką atspalvį, kai 
laukiant artėjančios pasaulio pabaigos, tragiškai skamba melancholijos ir beviltiškumo 
kupini eschatologiniai ir apokaliptiniai leitmotyvai, fobijos, susijusios su Paskutiniojo 
teismo diena. Pasaulio pradžios idėja viduramžių kultūroje stabiliai siejama su Rytais, o 
Paskutiniojo teismo diena - su Vakarais. Taigi antikiniam pasauliui būdingą ciklinę laiko 
sampratą viduramžiais keičia nauja finalistinė. 

Žmonijos istorijos atomazgos laukimas X a. pabaigoje buvo suvokiamas kaip neiš- 
vengiama lemtis, Dievo bausmė už žmogaus nuodėmes. Šis kaltės jausmas, apokalipsės 
laukimas buvo aktyviai skelbiamas vienuoliams, o vėliau išplinta ir plačiuose visuome- 
nės sluoksniuose, kuriuose įgauna vos ne „kolektyvinės psichozės“ pobūdį. „Trys temos 
susiliejo nenumaldomoje gailių nusiskundimų melodijoje apie viso žemiškojo grožio ir 
iškilnumo pabaigą. Pirmiausia kur visa tai, kas anksčiau pasaulį užpildė šiuo iškilnumu? 
Toliau verčiantis sielą virpėti motyvas apie viso to irimą, kas anksčiau buvo žemiškuoju 
grožiu. Ir, pagaliau, mirties šokio motyvas, įjungiantis į savąjį lemtingąjį ratą visų amžių ir 
pareigybių žmones“ (Huizinga, 1980, p. 141-142). Apokaliptiniai mirties ir Paskutiniojo 
teismo įvaizdžiai tvirtai įauga į viduramžių estetiką, apokaliptinio raitelio, skriejančio 

viršum žemėje išblaškytų kūnų ir bausmės deivių erinijų, ar, pagaliau, skeleto su dalgiu 
įvaizdžiais. Finalistinių ir apokaliptinių tendencijų vyravimas X a. pabaigoje „pasaulio 
atomazgos“ laukimo atmosferą stiprina viduramžių kultūroje, estetikoje ir mene asketiškų 
idealų visumą, kuriems veikiant formuojasi Romaniškosios kultūros estetika ir menas. 

Tuo metu Vakarų dvasiniame gyvenime iškyla Burgundijos romaniškoji kultū- 
ra, kurios ideologine šerdimi tampa Cluny abatų rezidencija - įtakingos vienuolynų 
kongregacijos centras. Pagrindiniai šios kategorijos vienuolynai Burgundijoje ir glaudžiai 
suja susijusiuose Akivitanijoje ir Provanse tampa naujo X-XII a. romaniškojo meno stilias 
plitimo židiniais. Vėliau šis stilius išplinta Milane, Modenoje, Parmoje, Pizoje, Maince, 
Trire, Aviloje, Salamankoje ir kituose regionuose. 

Ė. Malis ir jo sekėjai H. Focillonas bei J. Baltrušaitis, apibendrinę milžinišką fakto- 
loginę medžiagą, reabilitavo ir nuosekliai atskleidė romaniškojo stiliaus estetinę vertę, 
parodė šio stiliaus architektūros, skulptūros ir tapybos giluminį ryšį su pagrindiniais tos 
epochos estetiniais principais. Romaniškosios epochos meninės kultūros estetiniai prin- 
cipai ryškiausiai atsiskleidė pilių, vienuolynų ansamblių ir ypač bažnyčių architektūroje, 
kurioje vyrauja formų asketiškumas, niūrus ekspresyvumas, griežtas konstrukcijų ir linijų 
aiškumas. Romaniškasis stilius tarsi sąmoningai orientuojasi į formų medžiagiškumą. Vi- 
sos garsiausios šio stiliaus šventovės buvo statomos ir dekoruojamos remiantis „bendrais“ 
Cluny vienuolyno šventovės statyboje susiformavusiais estetiniais kriterijais. 

Milžiniškos romaniškosios bažnyčios statomos orientuojantis į Romos imperijos 
saulėlydžio ankstyvosios krikščionybės bazilikas. Klajojančios profesionalių statybininkų, 
skulptorių, tapytojų ir taikomosios dailės specialistų artelės pagal vienuolynų ir bažnyčios 
hierarchų užsakymus svarbesnių kelių sandūroje formuoja naujos „dieviškosios Jeruzalės“ 
įvaizdį, kuris savo masyviu kompaktišku siluetu iškyla daugiausia aukštesnėse landšafto 
vietose. Romaniškose bažnyčiose svarbus vaidmuo tenka masyvioms geometrinėms kons- 
trukcijoms, formos išsiskiria rüstumu, hierarchiniu grieztumu, monumentalumu, glaudžių 
architektūros, skulptūros ir tapybos ryšiu. Didingo interjero erdvės pabrėžia intymaus 
tikinčiojo ir Dievo kontakto idėją. Interjere svarbus vaidmuo tenka sudėtingiems krikščio- 
niškiems simboliams, kurie turi įprasminti Šventojo Rašto tiesas. Ankstyvosiose X a. bažny- 
čiose vyrauja tapyba, o nuo XI a. vis svarbesnis vaidmuo tenka skulptūrai ir dekoratyvinei 
dailei. Į romaniškųjų šventyklų struktūrą organiškai įauga sudėtingos skulptūrinės grupės, 
dekoratyviniai reljefai, puošiantys portalus, fasadus, kolonas. Dekore vyrauja dangiškojo 
pasaulio personažai, tačiau greta regime iš Rytų Azijos pasaulio atėjusių stilizuotų gyvūnų, 
paukščių, augalų įvaizdžių. J. Baltrušaitis „Fantastiniuose viduramžiuose“ ir kitose studijose 
atskleidžia daugelį nežinomų kinų, indų ir islamiškojo pasaulio meno poveikio Romaniškajai 
dailei bruožų. Remdamasis gausia ikonografine medžiaga, jis pirmasis neginčijamai įrodo, 

kaip Kinijoje ir Indijoje gimusios zoomorfinés, augalinės formos, ornamentinés struktūros, 
fantastiškų gyvūnų, demonų, mirties šokio“ įvaizdžiai, pakitę del islamiškosios civilizacijos 
įtakos, pereina į Romaniškųjų bažnyčių eksterjerus. Itin daug šių įtakų jis aptinka apoka- 
liptiniuose pasaulio pabaigos simboliuose, „apversto pasaulio“ vaizdiniuose ir netikėtuose 
fantastinių būtybių vaizdiniuose (paukščiai su žuvų uodegomis, gyvūnai su žmogiškomis 
galvomis ir t. t.). Aktyvus „apversto pasaulio“ vaizdinių brovimasis į romaniškosios epochos 
būseną, su kuria Vakarų Europos kultūra įžengia į II tūkstantmetį po Kristaus. Šio fantastinio 
ir „apversto pasaulio“ (kai elnias medžioja liūtus, šunys bėga nuo zuikių, gyvuliai vaizduo- 
jami su žmogiškomis galvomis ar rankomis) motyvas ryškus ir vėlesnių epochų menininkų 
J. Boscho, P. Bruegl'io, E. Roterdamiečio, M. Servanteso kūriniuose. 

Ilgainiui romaniškasis stilius praranda jam būdingą asketiškumą. Išplėtę savo įtaką 
pasauliečiams, romaniškosios epochos vienuolynai ir šventovės greit turtėja. Tai tiesiogiai 
veikia ir romaniškųjų statinių interjerą, kuris darosi vis ištaigingesnis, gausiai dekoruotas 
brangiaisiais metalais. 

Kaip reakcija į romaniškųjų šventovių bereikalingą ištaigingumą ir stiprėjančią pasau- 
lietinę vienuolynų orientaciją į „žemišką gyvenimą“ formuojasi cistercų ordino judėjimas, 
kurio šalininkai atgaivina ankstyvosios krikščionybės asketiškus idealus ir neigia išorinį 
,nuodémingum?^ ištaigingumą. šventasis Bernardas Klervietis (1091-1153) sąmoningai 
atsisako bažnytinės hierarchijos karjeros. Naudodamasis ryšiais šventasis Bernardas apie 
1147 m. įkvepia katastrofiškai pasibaigusį II kryžiaus žygį į Siriją ir Palestiną. Jis aistringai 
kovoja su ortodoksinės teologijos priešininkais, skelbia asketiškos estetikos idealus, demas- 
kuoja Bažnyčios polinkį į išorinį spindesį, turtingą dekoravimą. „Spindi bažnyčios sienos, o 
vargšams ji neturi ką duoti. Akmeninės sienos išdabinamos auksu. Čia suranda sau pramogą 
smalsuoliai, tačiau neranda paguodos nelaimingieji" (Estetikos istorija, 1962, t. 1, p. 282). 

Tęsdamas asketiškas Augustino ir neoplatonikų estetines idėjas savo veikaluose, 
šventasis Bernardas plėtoja ekstazišką meilės Dievui teoriją. Jo veikalai pasižymi rafinuotu 
stiliumi, jausmingumu, aistra, įtaigiu asociatyvumu. Jis daug kalba apie dieviškojo grožio 
tobulumą ir žmogiškosios prigimties nuodėmingumą, kovoja su viskuo, kas trukdo tikrojo 
tikėjimo interiorizavimui. Šventojo Bernardo estetinėse pažiūrose, meno vertinimuose labai 
ryškus orientavimasis į nuosaikumą, paprastumą. Jis aiškiai pasisako prieš romaniškoje 
dailėje paplitusias dekoro formas, „apversto pasaulio“ ir fantastinių būtybių vaizdinius, 
kurie šventovėje atitraukia tikinčiuosius nuo tikrojo grožio suvokimo. „Kam gi vienuoly- 
nuose skaitančių brolių žvilgsniuose atsiveria šis juokingas laukiniškumas, šie keisti bjaurus 
vaizdiniai, netobulumo įsikūnijimai? Kam čia purvinos beždžionės? Kam laukiniai liūtai? 
Kam baisūs kentaurai? Kam pusiau žmonės? Kam tigrai? Kam dvikovoje susirėmę kariai? 
Kam trimituojantys medžiotojai? Čia neretai regi daugybę kūnų, sujungtų viena galva, tai, 

priešingai, viename kūne daug galvų. Čia matai keturkojus padarus su gyvates uodega, ten 
žuvis - su keturkojo galva. Čia priekyje arklys, o antroje dalyje pusė ožkos, ten raguotas 
gyvūnasir pan. Visur tokia nuostabi skirtingų vaizdinių įvairovė, kad žmonės mieliau skaitys 
marmurinius raštus, nei knygas“ (Ten pat, p. 282-283). Tačiau asketiškos cistercų estetikos 
vyravimas nebuvo ilgas - didėjant pasaulietinės miestų ir universitetinės kultūros įtakai, 
bažnyčioje vėl greit atgimsta puošnumas, formuojasi naujos gotikinės estetikos principai. 

Kartu su asketiškos cistercų estetikos stiprėjimu vienuolynų kultūros rėmuose XI a. 
Vakarų Europos pasaulinėje kultūroje ryškėja ir kiti procesai. Glaudžių ryšių su Viduržemio 
jūros pakrantėse išplitusia arabų musulmoniškojo pasaulio kultūra Vakarų Europa įžengia 
į naują raidos fazę. Ryškėja esminiai poslinkiai ekonomikos, kultūros, švietimo ir meno 
srityse. Natūralųjį ūkį keičia progresyvesnė ekonomika, klesti amatai, prekyba, stiprėja 
pasaulietinė miestų kultūra. XI a., pasak E. de Bruyneo, tai Karolingų tradicijos tęsinys. 

Svarbiausiuose Vakarų Europos kultūriniuose centruose besikuriantys pirmieji uni- 
versitetai ne tik apriboja, tačiau ilgainiui ir perima vienuolynų funkcijas mokslo, švietimo 
ir auklėjimo srityse. Taigi pirmą kartą Vakarų viduramžių kultūros istorijoje pažeidžiama 
besąlygiška Bažnyčios monopolija dvasinio gyvenimo srityse. Lotyniškajame pasaulyje 
stiprioje arabų, o per juos ir atgimstančių Antikos mąstytojų idėjų įtakoje pirmųjų uni- 
versitetų menų fakultetuose formuojasi pirmosios filosofijos ir estetikos mokyklos, kurių 
skelbiamos idėjos aktyviai plinta ir teologijos fakultetuose. Filosofijos ir estetikos mokslai 
traktuojami kaip natūralaus pažinimo keliu pasiekiamas racionalus žinojimas. Taip iškyla 
šių mokslų ir teologijos santykių problema. 

Filosofijoje ir estetikoje ryškėja siekis išsivaduoti iš „teologijos tarnaitės“ vaidmens. 
Išsikristalizuoja dvi polemizuojančios mokyklos: 1) realistų, teigiančių, kad visų reiškinių, 
kartu ir grožio esmę sudaro bendra idėja, Dievas ir 2) nominalistų, ieškančių reiškinių 
esmės ir grožio šaltinio konkrečiuose daiktuose, reiškiniuose. 

Žymiausiu šios estetinės minties atstovu tapo prancūzų nominalistinės pakraipos 
mąstytojas, teologas ir poetas P. Abeliard'as (1079-1142), kuris formuoja savąją „koncep- 
tualią“ teoriją, teigiančią, kad jokios universalios sąvokos nepasižymi savarankiška tikrove, 
o realūs tėra tik atskiri daiktai ir su jais susijusios konkrečios grožio formos. Šis „laisvųjų 
menų magistras“, 1113 m. įkūręs Paryžiuje įtakingą mokyklą, skelbia filosofijos bei este- 
tikos autonomiškumo idėjas, aukština logines priešingų teiginių analizes bei dialektinio 
mąstymo metodo reikšmę. 

Abeliard'as daug mąsto apie estetinių vertybių ir grožio prigimtį, puikiai suvokia 
jausminio grožio žavesį. Tuo mes įsitikiname skaitydami garsią jo knygą „Mano nelaimių 
istorija“. Būdamas geras antikinės estetikos ir poezijos žinovas, jis aukština jausminių 
motyvų, emocijų reikšmę menininko kūrybai. 

Abeliardo estetinése pažiūrose, kaip ir jo pagrindinio dvasinio oponento šventojo Ber- 
nardo, reiškiasi asketiškos nuostatos. Jis kovoja prieš besaikį bažnyčių puošnumą, turtingumą, 
kviečia įtvirtinti amžinuosius krikščioniškuosius grožio idealus: nuosaikumą, paprastumą, 
kuklumą. „Oratorijaus papuošimui, - rašo jis, - tebūnie tik būtini, o ne nereikalingi, daugiau 
tyri nei brangūs. Vadinasi, nieko neturi būti iš aukso ar sidabro, išskyrus vieną ar keletą tau- 
rių, jei tai būtina. Nereikalingi jokie šilkiniai apvalkalai, gal tik epitrachilio arba oracijų. Te 
nebūna drožtų skulptūrų. Tik medinis kryžius prie altoriaus <...>, jei būtina, galima altoriuje 
nutapyti Išganytojo atvaizdą. Jokie kiti vaizdiniai altoriuje nereikalingi“ (Estetikos istorija, 
1962, t. 1, p. 286). 

Šis Abeliardo istorinis asketizmas glaudžiai siejasi su jo reakcija į bažnytinės hierarchijos 
įtakos plitimą visose pasaulietinio gyvenimo srityse ir ryškėjančiais prieštaravimais tarp kai 
kurių bažnytinės dogmatikos principų ir sparčiai besivystančių mokslų. Kompromisiškai 
traktuodamas estetinių vertybių pasaulį ir meną kaip „žemesnes“ tačiau nepriklausomas sritis, 
jis kartu siekia išsaugoti jų savarankiškumą visagalės teologijos atžvilgiu. Abeliardo „Šventojo 
rašto“ ir ankstesnių estetinių idėjų kritiškas tyrinėjimas remiantis proto ir logikos principais, 
sukelia galingą oficialiųjų Bažnyčios hierarchų reakciją, pasmerkimą ir ilgalaikius persekiojimus. 

XIII a. pradžios Vakarų Europos kultūroje, estetikoje ir mene ryškėja nauji poslinkiai, 
kurie siejasi su pasaulietinės rūmų kultūros augimu ir stiprėjančia Bizantijos kultūros, 
estetinių idealų ekspansija. Didžiulė Bizantijos kultūros, jau seniai plitusios per bizantiečių 
valdomą Italiją įtaka, susilpnėjus religinės ideologijos bangai, natūraliai asimiliuojama 
Vakarų Europoje. Besiskverbiančios Bizantijos kultūrinės ir estetinės tradicijos turtina Va- 
karų krikščioniškojo pasaulio horizontus. Vyksta aktyvus šių tradicijų perėmimas. Griežtai 
reglamentuota Bizantijos estetika jungiasi su Vakarų krikščioniškosios estetikos elementais. 

1204 m., kai po ketvirto kryžiaus žygio užgrobiamas „amžinasis miestas“ Konstantinopo- 
lis, ir Vakarų Europoje pasklinda daugybė Bizantijos meno kūrinių, prasideda bizantiškosios 
estetikos ir meno epocha. Skirtingai negu arabiškoji estetika, kuri daugiau veikia teorines 
scholastinės estetikos konstrukcijas, teoretikų mentalitetą, Bizantijos įtaka daugiausia reiškiasi 
kokybiškai nauju požiūriu į meninius idealus. „Priešingai jau paplitusiems požiūriams, dar 
nevisiškai išnykusiems ir šiandiena, - teigia L. Venturi, - Bizantijos menas stokojo didingumo, 
o ženklino vieną įstabiausių abstrakčių meno raidos etapų, patį nuostabiausią po senovės 
graikų „geometrinio stiliaus“ (Venturi, 1950, p. 15). 

Bizantijoje susiformavusi savita estetika daro didelę įtaką visoms aukštą meninį lygį 
šioje šalyje pasiekusioms vaizduojamosios dailės kryptims, kurios nuo VI iki XIII a. vyrauja 
Bizantijos kultūros veikiamoje Europos dalyje. Estetinių šio meno principų poveikis itin stip- 
rus Ravenoje, Venecijoje, Romoje, Sicilijoje. Bizantijos vaizduojamoji dailė, kuri iš pradžių 
tęsdama antikinio meno tradicijas, linko į materialiai apčiuopiamas formas, siekė išryškinti 

jų medžiagiškumą ir realumą, ilgainiui vis labiau integruoja Artimųjų Rytų ir Egipto dailės 
laimėjimus. Veikiama bizantiškos estetikos, ji tolsta nuo kūniškumo, medžiagiškumo į dvasi- 
nių vertybių pasaulį. Bizantijos dailininkai savitai išplėtoja plokštuminį tikrovės traktavimą, 
iškelia ekspresyvaus linijinio piešinio svarbą, linksta į žmogiškųjų figūrų dematerializavimą. 
Jie sukuria didžiai įtaigių simbolių, sąlygiškumų pasaulį, subtilaus linijinio piešinio ir ara- 
beskinių geometrizuotų formų principus, kuriuos efektyviai panaudoja tapydami ikonas. 

Jautrus bizantiškosios tapybos psichlogiškumas, emocionalumas, meninių vaizdi- 
nių bekūniškumas sukrečia savo dvasingumu Italijos menininkus ir prasideda galingo 
bizantiškojo stiliaus plitimo Europoje laikotarpis. XIII a. italų tapyba, taikliu L. Venturi 
pastebėjimu, „faktiškai buvo bizantinio meno provincija“ (Venturi, 1950, p. 21). Bizantiš- 
kojo stiliaus ir estetikos poveikis ryškus Berlinghieri, Florencijos genijų Cimabue, Giotto 
ir puikios Sienos tapytojų plejados Duccio, Simone Martini, Pietro Lorencetti kūryboje. 
Bizantiškosios tapybos formų ir linijų minkštumas stipriai veikia vėlyvųjų viduramžių dailę, 
kuri pamažu kinta, įgaudama ypatingą poetiškumą ir intymumą. „Iokiuose paveiksluo- 
se, - rašo E. Gombrichas, - mes matome besiformuojantį naują viduramžių stilių, atvėrusį 
meno galimybes, anksčiau nežinomas nei senajam Artimųjų Rytų, nei klasikiniam menui: 
egiptiečiai daugiausia vaizdavo tai, ką žinojo esant, graikai tai, ką matė, o viduramžių 
menininkas išmoko išreikšti tai, ką jaučia“ (Gombrich, 1950, p. 74). 


Gotika ir scholastinės estetikos principai 


Bizantiškosios estetikos ir meninio stiliaus ekspansija į nykstančios romaniškosios kul- 
tūros pasaulį suteikia galingą impulsą formuotis gotikiniam stiliui. Šio stiliaus iškilimą 
sąlygoja XIII a. pradžioje pastebimai pagyvėjusi prekyba, ekonomikos ir miestų kultūros 
augimas. Pagrindiniu vėlyvųjų viduramžių epochos simboliu tampa gotikinė katedra, 
įstabios menų sąveikos įsikūnijimas. Garsiausios šios epochos katedros - tai dvasingumo, 
techninio meistriškumo ir augančios Vakarų civilizacijos galios simbolis. Didingas vir- 
šum viduramžių miestų iškylantis katedros siluetas simbolizuoja atgimstančią dvasinės ir 
pasaulietinės valdžios sąjungą, kurioje jau ryškėja naujų socialinių sluoksnių pretenzijos 
vyrauti kultūriniame ir dvasiniame gyvenime. Tapusi pagrindiniu miesto architektūriniu 
akcentu, gotikinė katedra kartu reprezentuoja jo ekonominę galią bei klestėjimą. 
Gotikos epochos kultūra ir menas ilgą laiką Vakaruose buvo traktuojamas kaip 
„barbarų kultūra“. Tik po entuziastingų romantikų kvietimų atsigręžti į spalvingą gotikos 
epochą, pirmasis ją detaliai pradėjo tyrinėti prancūzų mokslininkas E. Wiollet-le-Duc'as, 
kuris atkreipė į jų savitą konstruktyvią sistemą ir stebėtiną funkcionalumą. Daug nuveikė 
tyrinėdamas šios epochos ikonografinius elementus bei populiariausius motyvus Ė. Malis. 

Tesdami šių mokslininkų tyrinėjimus, kai 
kurie įtakingiausi XX a. estetikai ir meno te- 
oretikai labai gerai įvertino gotikos epochos 
estetikos, meno stiliaus vaidmenį Vakarų 
kultūros istorijoje. 

W. Worringeris knygoje Formos proble- 
mos gotikoje (19110), priešindamas gotikoje 
įprasmintą „šiaurietiško“ polinkio į formų 
abstraktumą Viduržemio jūros baseino kul- 
tūroje išryškėjusiai „įsijautimo“ tendencijai, 
gotikoje įžvelgia vieną svarbiausių posūkio 
taškų Vakarų kultūros istorijoje ir kokybiš- 
kai naujos estetikos bei meno užuomazgas, 
„padedančias išlaisvinti anksčiau užslopin- 
tas dvasines jėgas“ (Worringer, 1910, p. 21). 
Gotikinio stiliaus ištakas sieja su Senovės 
Graikijoje susiformavusios ornamentikos 
principais, o pagrindiniu šio stiliaus bruožu 
skelbia „valią abstrakcijai“. 


M. Dvorákas, gvildendamas šios epo- 
chos „meno istoriją kaip dvasios istoriją“ E 
(Kunstgeschichte als Geistgeschichte), siekia Saint-Denis katedra. Raižinys. 1780 
atskleisti gotikos estetinius principus. Jis 
aiskina gotikinj stiliy kaip viena turtingiausiy pasaulines dailés raidos periodu, pabrézia 
jo dvasingumą, siekimą įveikti meninių formų medžiagiškumą, orientavimąsi į kosmines 
erdves. Šioje epochoje jis aptinka visas tas vertingiausias tendencijas ir gyvybinguosius 
šaltinius, kurie maitina vėlesnę Vakarų kultūrą. Gotikoje M. Dvofäkas išskiria tris pagrin- 
dines paradigmines nuostatas: 1) idealistinę pasaulėžiūrą, 2) naują santykį su tikrove ir 
3) naują požiūrį į meno kūrinį. 

Pasaulinio garso meno filosofas A. Hauseris „gotikiniame natūralizme“ taip pat 
regi nepalyginti svarbesnį kultūrinių ciklų lūžį Vakarų Europos kultūros istorijoje nei 
Renesanse. Gotikoje jis įžvelgia tokį specifinį miestietiškosios kultūros produktą, gimusį 
pasaulietinės viduramžių kultūros stichijoje, kuris stimuliuoja individualistinių tendencijų 
sklaidą (Hauser, 1951, p. 252). Požiūrį į gotikos epochą, kaip vieną reikšmingiausių Vakarų 
kultūros, estetikos ir meno raidos periodą, galutinai savo fundamentaliuose tyrinėjimuose 
įtvirtina H. Focillonas, E. Panofsky, H. Sedlmayras ir G. Duby. 

Gotikinės estetikos architektūros ir meno stiliaus formavimas siejasi su žymaus XII a. 
krikščionybės ideologo Saint-Denis abato Sugerijaus (1088-1151) vardu. Jo estetiniai 
požiūriai išsiskiria humanistine orientacija, subtiliu skonio jausmu, plėtojamų tezių aišku- 
mu ir paprastumu. Polemizuodamas su šventojo Bernardo Klerviečio ir Abeliardo asketiš- 
kumu, jis teigia, kad bažnyčios ištaigingumas, architektūros, interjero, vitražo, tapybos ir 
skulptūrų grožis padeda tikinčiuosius pakylėti į autentiško kontakto su dieviškuoju pradu 
aukštumas. G. Duby knygoje Šventasis Bernardas: cistercy menas teigia, kad 1134 m. yra 
tas svarbus posūkio taškas, kai iš esmės keičiasi sakralinio meno koncepcija. Sugerijaus 
kūrybos dėka estetika, kurią istorikai vadina romaniškąja, užleidžia vietą kitai, įgavusiai 
gotikos vardą“ (Duby, 1979, p. 56). 

Sugerijus formuoja gotikinės estetikos ir meno stilistinius principus. 1135-1144 m., 
remdamasis Pseudodionisijaus Areopagito estetinėmis idėjomis, jis kuria tokį šventovės 
ansamblį, kuris įprasmintų pagrindines krikščionybės idėjas, remtųsi jos išplėtota simbo- 
lika ir ikonografinėmis sistemomis. Svarbiausiu šios idėjos realizavimo išeities tašku tapo 
krikščioniškajai estetikai būdingas dvasingumo prioritetas, dvasios vyravimas materijos 
atžvilgiu. Gotikinę katedrą Sugerijus traktuoja kaip dangiškojo miesto „dieviškosios Je- 
ruzalės“ įvaizdį. Tai sąlygoja ryškią katedros silueto vertikalę į dangiškąjį pasaulį, siekimą 
perteikti jos „sklendimo“ erdvėje iliuziją. Ji simboliškai buvo įprasminama visų gotikinės 
katedros linijų nukreiptumu į dangiškąjį pasaulį, architektūrinių elementų demateriali- 
zavimu glaudžia menų sinteze. Kita vertus, gotikos epochos estetikoje ir mene silpnėja 
ankstyvosios krikščionybės ir romaniškajai estetikai būdinga tiesmukiska priešprieša tarp 
„pereinančio“ žemiškojo, ir „amžinojo“, dieviškojo, grožio. 

Austrų meno teoretikas H. Sedlmaryas savo fundamentalioje studijoje Katedros 
gimimas pagrįstai atkreipia dėmesį į gotikos epochos estetikoje ir mene laipsnišką aske- 
tiškų simbolių, idealų atsisakymą ir augantį dėmesį jusliniam vaizdinio pasaulio ir grožio 
suvokimui. Juslingumo ir meno įtakos didėjimą jis regi visuose gotikos epochos menuose 
ir tai įvardija pagrindine šios epochos estetikos naujove. 

Kūniškasis fizinis grožis gotikinėje estetikoje aiškinamas kaip dieviškojo grožio 
atspindys ir toleruojamas kaip terpė, kurioje skleidžiasi dvasingumas, kaip pakopa, 
vedanti į dieviškojo grožio pasaulį. Todėl į gotikinės estetikos ir meno sistemą įjun- 
giama nauja estetinių išgyvenimų gama, vaizduojamojoje dailėje formuojasi žemiškos 
moters — Marijos dvasinio grožio kultas. Šie poslinkiai ryškiai atsispindi gotikos epo- 
chos riterių ideologijoje, trubadūrų lyrikoje ir ypač Provanso kurtuazinėje poezijoje. 
Taigi gotikos mene stiprėja humanistinės tendencijos, estetinio idealo įsikūnijimu vis 
dažniau tampa žemiško Žmogaus vaizdinys. Keičiasi netgi žmogaus vietos suvokimas 
būties verpetuose. Binarines sąmonės schemas, kaip teisingai parodo Le Goffas, gotikos 

epochoje pakeičia sudėtingesnės trinarės. Greta pragaro ir rojaus, atsiranda skaistykla 
(Le Goff, 1981, p. 233-237). 

Visi šie pasaulėžiūriniai pokyčiai simboline forma atspindi gotikinės katedros archi- 
tektūroje, interjere, sudėtingoje menų sąveikoje. H. Focillonas gotikinę katedrą taikliai 
pavadino „enciklopedija akmenyje“ (Focillon, 1955. p. 6). 

Saint-Denis katedros, vėliau ir kitų gotikinių šventovių konstrukcijoje iš esmės slypėjo 
kryžiaus simbolis, jų architektūriniai fasadai buvo tiksliai orientuojami į keturias pasaulio 
šalis. Katedrų eksterjeras ir interjeras buvo kuriamas remiantis vieninga sistema, kurioje 
didelis dėmesys teikiamas konstruktyvių principų aiškumui, raiškiam gotikiniam siluetui. 
Viskas, kas trukdė Dievo namų vientisumo įspūdžiui, buvo atmetama. Pabrėžtinai verti- 
kalus pagrindinių katedros linijų nukreiptumas į dangų, pasak Sugerijaus, turėjo padėti 
tikintiesiems, įžengusiems į Dievo namus, pasijusti kitame nežemiškame pasaulyje. Šiam 
tikslui įgyvendinti buvo pajungtas ir ritmiškai suskaidytas katedros interjeras, sudėtinga 
simbolių ir ikonografinių elementu visuma, kuri turėjo sukurti sakralizuotos erdvės, ,,Ze- 
miško“ ir „dieviško“ pasauliu tarpusavio ryšio iliuziją. 

Gotikinės katedros interjero ikonografija Sugerijus siekia įprasminti Dievo įsikūnijimo 
žmoguje idėją, pabrėžti žmogiškąją Kristaus prigimtį, jusliškai apčiuopiamą forma įkūnyti 
trejybės idėją. Tuo gotikinės katedros ikonografija iš esmės skiriasi nuo romaniškosios, be- 
siorientuojančios į iš Senojo Testamento išplaukiančią monoteistine Dievo-Tėvo koncepciją. 
Interjero meno kūriniai, kurie koncentruojasi prie altorių, ne tik buvo laikomi brangiau- 
siais objektais, tačiau ir savo emociniu poveikiu turėjo pakylėti juos suvokiančiojo dvasią 
į nematerialią dvasinę stichiją. Itin svarbus vaidmuo čia tenka „Absoliuto idėjos“ išraiškai, 
šviesos emanacijai, kuri, sklisdama iš viršaus ir atspindėdama vitražų spalvų harmonijoje, 
ne tik simbolizuoja Dievą, bet ir suteikia vieningumą visoms architektūrinėms interjero 
detalėms. „Liepsninga gotika, - rašo J. Huizinga, - tai tarsi nesibaigiantis muzikinių garsų 
pasaulis: formos iškyla nuolatiniame judėjime, kiekviena detalė nuosekliai išplėtota, kiek- 
vienai linijai priešpriešinama kontrlinija. Eorma nenumaldomai veržiasi už idėjos ribų, 
ornamentas susieja visas linijas ir visus paviršius. Šiame mene vyrauja ta tuštumos baimė, 
kuri tikriausiai yra kultūros, krypstančios į nuosmukį, požymis“ (Huizinga, 1980, p. 264). 

Skirtingi menai turėjo tarnauti liturgijos iškilmingumui ir savo funkcijomis bei vidinių 
ryšių logika atitikti vientiso pasaulėvaizdžio sistemą, įkūnytą to meto scholastinėje estetikoje. 

Lotyniškasis terminas „scholastika“ kilo iš graikiško žodžio „scholastikos“, reiškiančio 
mokslininką, mokymą, mokslinį pokalbį. Vėlyvaisiais viduramžiais šiuo terminu dažniau- 
siai buvo vadinami dominikonų ir pranciškonų ordinų dvasininkai, pašventę pagrindinę 
savo gyvenimo dalį moksliniams tyrinėjimams. Priešingai mistikams, linkstantiems į 
ekstazišką susiliejimą su Dievu, scholastai siekia analogiško tikslo loginių apmąstymų ir 

išprotavimų plotmėje. Pranciškonų ordino šalininkai daugiau orientuojasi į neoplatoniz- 
mo ir Augustino estetines tradicijas, o dominikonai - į Aristotelį. Abi šias scholastines 
estetikos tradicijas jungia didžiųjų arabų mąstytojų (ibn Rušdas, al Kindis, al Farabis, al 
Gazalis, Alhazenas, Avicena, Averojus) idėjų įtaka, kadangi antikinio pasaulio estetinės 
idėjos scholastikos epochoje dažniausiai suvokiamos per musulmoniškosios estetikos filtrą. 
Vakarų Europoje iki šiol neįvertinta milžiniška arabų kultūros, filosofijos, estetikos įtaka 
vėlyvųjų viduramžių ir Renesanso epochų Vakarų kultūrai. Pagrindinis istorinis islamiškojo 
pasaulio mąstytojų nuopelnas buvo tai, kad jie išsaugojo ir praturtino antikinės, o taip pat 
indų ir kinų civilizacijų laimėjimus, tačiau, kai tik atsirado jų poreikis, sugebėjo juos per- 
duoti Vakarams. Jau X amžiuje arabiškojoje Ispanijoje daugiausia žydų kilmės mąstytojų 
Aviceborno (Ibn Gabriolio) ir M. Maimonido, mokėjusių arabų ir lotynų kalbas, dėka sti- 
prėja arabizuotos graikų filosofijos, estetikos ir arabų mąstytojų idėjų difuzija lotyniškajame 
pasaulyje. Ji itin akivaizdi tampa Vakarų Europoje atsiradus pirmiesiems universitetams. 
Arabų, žydų ir arabiškų transformuotos senovės graikų estetikos skverbimasis į 
scholastinę itin ryškus apie 1260 m. pagrindiniame Vakarų Europos scholastinės filo- 
sofijos bei estetikos centre Paryžiaus universiteto menų ir teologijos fakultetuose, kur 
netrukus įsivyrauja arabiškosios tendencijos šalininkai. Tikriausiai arabiškosios tradici- 
jos poveikis scholastinės epochos estetikai sąlygojo XVIII-XIX a. susiformavusią teoriją 
apie arabiškąją gotikinio meno kilmę. Įtakingiausi šios teorijos šalininkai F. Blondelis ir 
A. Schopenhaueris buvo įsitikinę, kad pagrindinius estetinius, techninius ir kūrybinius 
metodus gotikos epochos menininkai bei architektai perėmė iš arabų pasaulio. 
Gotikos epochoje formuojasi savitas didžiulių teorinių traktatų žanras Summa theolo- 
giae, t. y. logiškai suręsti veikalai, siekiantys apibendrinti epochos dvasinius ieškojimus bei 
estetinius idealus. Žymiausiais šio naujo žanro kūriniais tampa Alberto Didžiojo ir Tomo 
Akviniečio veikalai. Vėlyvųjų viduramžių scholastinės estetikos sistemos, lyginant jas su anks- 
tesnėmis, įgauna iš esmės kitą pavidalą, jos tampa vientisesnėmis, nuoseklesnėmis, griežtai 
struktūruotomis. „Summose“ atsiskleidžia scholastinio mąstymo vidinis disciplinuotumas. 
Scholastinėje estetikoje itin svarbi vieta tenka iš arabų mąstytojų perimtam mąstymo 
disciplinuotumui, griežtam vidiniam traktatų struktūravimui, šviesos, spalvų ir spindesio 
estetikai (De Bruyne, 1947, p. 27). Šviesa, jos sklaida ir spindesys scholastinėje estetikoje 
traktuojami kaip pirmapradė substancija, kuri ne tik yra aukščiausiojo dieviškojo spindesio 
raiška, tačiau ir estetines formas organizuojanti esybė. Kitas išskirtinis scholastinės esteti- 
kos požymis - tai grožio ir gėrio suartinimas. Ir, pagaliau, trečiasis esminis bruožas siejasi 
su požiūriu į grožį kaip meilės ryšį su transcendentiniu pradu. Taigi scholastų pastangos 
pagrįsti grožį tikėjimu ir estetikai suteikti teologinės sistemos pavidalą užsibaigia. Estetika 
įgauna išbaigtos teologinės sistemos formą. 

Jau M. Dvorákas, mėgindamas atskleisti viduramžių kultūros specifiškumą, iškėlė 
hipotezę, kad kartu su tais poslinkiais, kuriuos regime šios epochos dvasiniame gyvenime, 
analogiški skleidžiasi estetinėje mintyje ir meniniuose stiliuose. Šią idėją toliau plėtoja savo 
veikale „Gotikinė architektūra ir scholastinė filosofija“ E. Panofsky, kuris atskleidžia ben- 
drus gotikos epochos abstrakčios filosofinės estetinės minties ir naujo opus Francigenum 
(pracūziškojo stiliaus) bruožus. Šie sutapimai „yra tokie ryškus, kad viduramžių filosofijos 
istorikai neretai yra priversti naudotis tomis pačiomis periodizacijos schemomis, kaip ir 
meno istorikai, nors ta medžiaga yra visai skirtinga“ (Panofsky, 1967, p. 69). 

Iš tiesų tiek scholastinė filosofinė estetinė mintis (Aleksandras Galietis, Albertas Didy- 
sis, Viljamas Oranietis, Šventasis Bonaventūra, Šventasis Tomas Akvinietis), tiek ir gotikinė 
architektūra gimsta ir skleidžiasi 1130-1270 m. Il de France regione, apibrėžiančiame 100 
mylių spindulio teritoriją, kurios centrai yra Paryžius ir netoliese išsidėstę tokie svarbūs 
gotikinės kultūros centrai kaip Šartras, Reimsas, Orleanas, Amienas, Suasonas, Ruanas. 

Ikischolastinę filosofiją, kurioje tikėjimas buvo atskirtas nuo proto neįveikiama 
pertvara, E. Panofsky vaizdžiai palygina su užsiskleidusia romaniškąja šventove, kadangi 
mistinė pasaulėžiūra čia pajungia savo protą. O scholastika, griežtai atskirdama tikėjimą 
nuo realaus žinojimo sferos, formuoja kokybiškai naujos estetikos principus. „Kaip ir 
aukštosios scholastikos Summa, taip ir aukštosios gotikos katedra siekia perteikti visa 
aprėpiančios „pilnumos“ vaizdinį ir slepia atkaklų universalumo ir galutinio sprendimo 
siekimą, kuris įgyvendinamas sintezės ir eliminacijos keliu (Panofsky, 1967, p. 130). Pa- 
nofsky fundamentaliuose scholastines teorijos nuostatuose ir gotikinėje architektūroje 
įžvelgia „ypatingą sistemą“, pagal kurią kiekvienas sudėtinis šios sistemos komponentas turi 
surasti konkrečią jam skirtą vietą. Iš čia išplaukia „konstravimo aiškumas“, kuris vienodai 
būdingas teoriniams scholastų traktatams ir gotikinės katedros architektūrai. Manifesta- 
tio - „nušvitimas“ arba „aiškumas“ - tai tarsi pirmas kertinis ankstyvos ir brandžios scho- 
lastikos principas. Šis principas gali tapti efektyviu tik aukščiausiame lygmenyje, ten, kur 
protas nušviečia tikėjimą... Mąstymo schematizmas ir formalizmas, būdingas šiam stiliui, 
pasiekia kulminaciją klasikinėje summa, kurioje keliami šie trys reikalavimai: 1) pilnumas 
(visa aprėpiantis išvardijimas), 2) planas, kuris remiasi atskirų dalių ir dalelių vientisumu 
ir 3) loginių išvadų aiškumas ir įtaigumas“ (Panofsky, 1967, p. 91-92). 


Tomo Akviniečio scholastinė estetika 
Kondensuotą scholastinės estetikos idėjų sintezę aptinkame realistinės orientacijos mąstytojo 


Tomo Akviniečio (1225-1274) veikaluose. Apibendrindamas Aristotelio, Platono, Augustino, 
Pseudodionisijaus Areopagito, Bizantijos, arabų ir savo artimiausių pirmtakų idėjas, jis tarsi 

mėgina susumuoti svarbiausius viduramžių estetinės minties laimėjimus. Šia sumuojan- 
čia, enciklopedine mąstysenos orientacija garsieji Akviniečio veikalai Summa theologicae 
(1261-1264) ir Summa contra gentiles (1265-1279) primena Aristotelio ir Hegelio veikalus. 
Juose ryškios sisteminio mąstymo nuostatos, siekimas nuosekliai išplėtoti svarbiausias pirm- 
takų idėjas, sujungti jas į vientisą racionaliai grindžiamą ir griežtai struktūruotą sistemą. 

Nors Akviniečio teorinių apmąstymų orbitoje yra beveik visos tradicinės viduramžių 
estetikoje gvildenamos problemos, pagrindinį dėmesį jis koncentruoja į teologinį estetinio 
pažinimo, grožio ir meno fenomenų specifiškumo pagrindimą. Plėtodamas Aristotelio 
ir arabų mąstytojų idėjas, jis iškelia „tobulumo“ kategorijos svarbą ir pabrėžia intelektinį 
estetinio pažinimo pobūdį. Kita vertus, jis, kaip ir Augustinas, siekia pateisinti jausminio 
pasaulio grožį ir išryškinti objektyvius grožio kriterijus bei išsiaiškinti grožio fenomeno 
specifiškumą. Tęsdamas graikų kalokogatijos tradiciją, jis kartu atskleidžia ir jų esminius 
skirtumus, t. y., kad estetinis aktas apsiriboja savitiksle estetine kontempliacija, o etiniam 
būdingas tam tikrų praktinių žmogaus norų ir tikslų įgyvendinimas. „...Grožis ir gėris, - 
rašo Akvinietis, — yra tas pats, kadangi remiasi tuo pačiu, o būtent forma ir gėrį aiškina 
kaip kažką gražaus. Tačiau jų sąvokos yra skirtingos. Gėris yra susijęs su norais, kadangi jis 
yra tai, ko visi nori. Todėl jis siejasi su tikslo sąvoka, kadangi noras - tai savotiškas judéji- 
mas prie daikto. O grožis siejasi su pažintiniu sugebėjimu, kadangi gražiais yra vadinami 
tie objektai, kurie mums patinka išore. Štai kodėl grožis slypi tam tikroje proporcijoje“ 
(Estetikos istorija, 1962, t. 1, p. 290). 

Aukščiausia grožio proporcija Akvinietis skelbia proporciją, išreiškiančią „visų daiktų 
esmėje slypintį dieviškąjį grožį . Taigi, nepasitenkindamas grožio specifiškumo apibūdinimu, 
jis siekia teoriškai įtvirtinti scholastinei estetikai būdingą transcendentinio-teologinio grožio 
sampratą. Dieviškasis grožis čia aiškinamas kaip visų grožio formų šaltinis, kadangi visa, kas 
egzistuoja mus supančiame pasaulyje, siekia panašumo su dieviškuoju pradu. Iš čia išplaukia 
ir trys pagrindinės grožio savybės: „Pirmiausia vientisumas arba tobulumas, kadangi netobuli 
daiktai yra bjaurūs. Antra, būtinos proporcijos arba sąskambis. Ir, pagaliau, aiškumas. Štai 
kodėl tai, kas pasižymi raiškia spalva, spindesiu, vadinama grožiu“ (Ten pat, p. 290). 

Taigi grožį Akvinietis apibūdina kaip tai, kas teikia suvokėjui malonumą, jusliškai su- 
vokiant gražų objektą. „Į grožio (pulchrum) ir gražumo (decorum) sąvokas įeina aiškumas 
ir būtina proporcija“ (Ten pat, p. 290), kadangi būtent dėl gražių proporcijų daiktai veikia 
mūsų jausmus ir protą. Remdamasis estetinio suvokimo principais, Akvinietis pateikia ir 
kitą grožio apibrėžimą: „kas pamačius patinka“. Pastarasis apibūdinimas yra dar platesnis, 
kadangi jis orientuojasi į regėjimą, klausą, suvokimą apskritai. Toks grožio suvokimas 
Akviniečiui, kaip ir Augustinui, yra neatsiejamas nuo suvokiamo objekto formos, kadangi 
dėl tobulos formos ir tikslingo organizuotumo jis tiesiogiai veikia suvokiančio jausmus. 

Panašias mintis aptinkame Ulricho Stras- 
burgiečio ir G. Bonaventuros veikaluose, 
kuriuose grožis siejamas su proporcijomis, 
harmoningu sudėtinių dalių ir spalvų spin- 
desiu. Grožis čia reiškia abstrakčiai paimtą 
malonų sudėtinių dalių ar elementų santykį, 
kuris gali būti taikomas visiems fiziniams 
ir dvasiniams reiškiniams. Toks abstraktus 
grožio traktavimas - tai bene vienas büdin- 
giausių viduramžių estetikos bruožų. 
Akvinietis veikaluose siekia apibendrinti 
viduramžių meno sampratą. Meną jis pagal 
scholastinės estetikos tradiciją aiškina kaip 
tikslingą veiklą, jungiančią amatus, mokslus 


ir menus šiuolaikine šio žodžio prasme. ^ 
Tačiau, kita vertus, jo veikaluose ryškėja S. THOMAS FE 


meno atribojimas nuo mokslo ir moralés, | Vi mae 2 FRET profi à 
kadangi mokslas, pasak Akviniečio, siejasi su Tu AA veluti de tot hydras | 
| Creditur, antidotis dira venena. tuis 


pažintine sfera, menas su kūrybine, o moralė 
orientuojasi į „bendrus“ žmogiškojo gyveni- Philipas Galle. Šv. Tomas Akvinietis. 

mo tikslus. Į meno sampratą įjungia rašymo Senovinis raižinys (1587) 

meną, tapybą ir skulptūrą. Pastarųjų menų grupei jis priskiria specifinį vaizduojamajj ir 
atspindimąjį pobūdį. 

Akviniečio aristotelizmas reiškiasi meno prigimties siejimu su pamėgdžiojimu. Tačiau 
šio pamėgdžiojimo pobūdis yra visai skirtingas, kadangi Aristoteliui mene pamėgdžiojimo 
šaltinis yra gamta, jos reiškiniai, konkretūs daiktai, o Akviniečiui pamėgdžiojimo objektu 
tampa ne materiali gamta, o joje slypinti ideali dvasia. Menas, pasak Akviniečio, įgauna tiek 
pažinimo, tiek ir veiklos pobūdį. Būdamas teologinės koncepcijos šalininku, jis pirmiausia 
meno tikslu skelbia transcendentalaus prado pažinimą ir išryškinimą kiekviename daikte 
ar reiškinyje. Iš čia išplaukia jo kvietimas nepastoviuose ir kintančiuose mus supančiuose 
reiškiniuose ieškoti „universalios“ ir „absoliučios“ dieviškosios esmės atspindžių, orientuotis 
ne j „išorines“, „pereinamas“, o į nepriklausomas nuo materijos amžinąsias dvasines vertybes. 

Kitas Akviniečio meno teorijos bruožas, iš esmės skiriantis jį nuo ankstyvesnės teorinės 
minties, tai meno sugebėjimo teikti žmonėms malonumą iškėlimas. Šis hedonistinių antiki- 
nės estetikos motyvų restauravimas ruošia dirvą naujai renesansinei meno sampratai. Pagal 
Akviniečio meninės kūrybos koncepciją menininkas kuria vaizdinių pasaulį tarsi Dievas, 

iš nieko. Menininko kūriniuose gimstantys vaizdiniai išplaukia iš pasąmonėje esančių 
transcendentalaus pasaulio idėjų, kurių jis semiasi iš dieviškojo proto ir valios. Nors bet 
kokio žinojimo ir kūrybos pirmaprade priežastimi Akvinietis skelbia Dievą, tačiau visiškai 
analogišką vaidmenį jis priskiria ir menininkui, kuriam giluminis ryšys su transcendencija 
suteikia galimybę kurti laisvai, tai, kas yra skirta dieviškosios lemties. Menininkas savąja 
kūryba yra atsakingas tik prieš savo kūrybos rezultatus ir prieš Dievą. Taigi čia Akvinietis iš 
esmės keičia vėlyvųjų viduramžių estetikos orientaciją, pereina nuo objektyviai idealistinės į 
subjektyviai idealistinę poziciją ir vis labiau linksta į meno kūrinio traktavimą kaip menininko 
„aš“ emanacijos rezultatą. Ši ryškėjanti menininko asmenybės kūrybinio aktyvumo iškėlimo 
tendencija Akviniečio estetikoje jau jungia galingo renesansinio individualizmo užuomazgas. 

Humanistinių, individualistinių ir hedonistinių tendencijų stiprėjimas scholastinėje 
estetikoje bei pastebimai augantis dėmesys žmogaus vidiniam pasauliui darė stiprų poveikį 
meninės kultūros raidai. Pereinamuoju iš vėlyvųjų viduramžių į Renesanso epochos kultūrą 
laikotarpiu savo meninių formų įvairove ir dvasingumu išsiskiria vidurio Italijos, Burgun- 
dijos ir Flandrijos kultūros. Kiekvieną kartą, kai mėginama nubrėžti aiškią ribą, skiriančią 
viduramžius ir Renesansą, ši demarkacijos linija vis pasislinkdavo. Viduramžių gelmėse 
aptinkame formas ir judėjimus, kurie, atrodo, jau buvo paženklinti Naujųjų laikų antspau- 
du ir pati „Renesanso“ sąvoka nuolatos platėjo, kol galutinai neprarado savo glaudumo. Ir, 
priešingai, Renesanso tyrinėjimas be jokių išankstinių schemų išryškina jame daug daugiau 
„viduramžiškų“ elementų nei tai leistina, žvelgiant teoriniu aspektu“ (Huizinga, 1980, p. 289). 

Taigi viduramžių epochos kultūra, estetika ir menas buvo naujas svarbus Vakarų este- 
tinės minties raidos etapas, kuris įjungė į pasaulinės kultūros orbitą įvairių Vakarų Europos 
tautų, suformavo kokybiškai naują dvasinių, estetinių idealų visumą, kuri tapo ne tik Rene- 
sanso, bet ir visos Vakarų krikščioniškosios civilizacijos pamatu. Ankstyvųjų viduramžių 
epochos estetinės teorijos rėmėsi dviem pagrindiniais šaltinais, t. y. iš Senojo Testamento 
išplaukiančia judaistine estetine tradicija ir veikiant teologijai pakitusia antikinio pasau- 
lio estetika, kuri savitai jungiasi ankstyvųjų viduramžių estetikų veikaluose. Viduramžių 
estetika, jau pradedant jos ištakomis, visada buvo teologine estetika, kadangi siekė Antikos, 
Bizantijos, Artimųjų Rytų, islamiškojo pasaulio mąstytojų idėjas pajungti krikščioniškųjų 
religinių postulatų įtakai. Tai sąlygojo jos dvasingą, abstraktų, o ilgainiui ir scholastinį 
pobūdį. Viduramžių estetinės minties savitumo neįmanoma teisingai suvokti, ignoruojant 
šioje epochoje suformuotas fundamentalias nuostatas, kategorijas, idėjas ir idealus. 

Sienos centrinės aikštės vaizdas. Senovinis raižinys. XVI a. 

Renesansas kaip pasaulinės kultūros reiškinys 


Po ilgos viduramžių religinės estetikos vyravimo epochos įvairiose Rytų ir Vakarų šalyse 
plėtojantis miestų kultūrai, ryškėja renesansiniai sąjūdžiai. Jie liudija laipsniškai besisklei- 
džiančius kitokius pasaulietinius, humanistinius estetinius idealus, kuriuos reiškia naujo 
tipo universalios kūrybingos asmenybės. Prancūzišką renaissance atgimimo sąvoką moksle 
įtvirtino prancūzų istorikas Jules Michelet ir šveicarų kultūrologas bei meno istorikas Ja- 
cobas Burckhardtas. Aiškindami XV-XVI a. italų kultūros ir meno pakilimą kaip antikinių 
idealų atgaivinimo epochą, jie itin pabrėžė jos idealų priešingumą viduramžiams. Iš čia kyla 
daugelis vėliau plačiai paplitusių vienpusių stereotipinių požiūrių, supaprastintų schemų, 
aiškinančių renesansą kaip „prabudimą“ (Michelet) po ilgos ir tamsios viduramžių nakties 
arba kaip išimtinai vakarietiškos kultūros, estetikos, meno fenomeną. 

Vėlesni J. Michelet ir J. Burckhardto kritikai, pateikdami daug naujų faktų, pastebė- 
jimų iš kitų Europos ir Rytų renesansinių sąjūdžių istorijos, parodė, kad Renesansas yra 
sudėtingesnis, įvairiapusiškesnis ir labiau kontroversiškas reiškinys, nei manė pirmieji 
jo tyrinėtojai. Išryškėjus esminiams poslinkiams antrosios XX a. pusės medievistikoje ir 
orientalistikoje, dabartinis mokslas jau atsisako tradicinės renesansinių sąjūdžių priešprie- 
šos viduramžiams. Įsivyrauja naujas požiūris į renesansinę kultūrą, estetiką, meną kaip 
svarbų „pereinamąjį“ laikotarpį nuo viduramžiais vyravusių religinių prie pasaulietinių 
kultūros formų. 

[takingi medievistai J. Huizinga, G. Duby, J. Le Goffas, F. Braudelis, pateikdami gausybę 
faktų teigia, kad renesansiniai sąjūdžiai nebuvo epochiniai perversmai, o tik organiška 
viduramžių civilizacijos dalis arba logiškas jos raidos rezultatas. Šį požiūrį su tam tikromis 
išlygomis paremia ir renesansinės estetikos tyrinėjimo autoritetai A. Losevas, E. Panofsky, 
E. Gombrichas, N. Konradas. „Pradedantį tyrinėti Renesanso epochos estetiką, - rašo 
A. Losevas, - nustebina netikėtas jos artumas viduramžių estetikai“ (Losev, 1978, p. 53.) 
E. Gombrichas teoriškai pagrindžia „epochos“ kategorijos principinį atsisakymą ir renesan- 
sinius reiškinius vadina „sąjūdžiais“ (Gombrich, 1974). Iš tikrųjų visose mums žinomose 
šalyse renesansiniai sąjūdžiai brendo lėtai ir buvo glaudžiai susiję su daugelį šimtmečių 
vyravusiomis vietinėmis kultūros, estetikos, meno tradicijomis. 

Kitas svarbus daugumos ankstesnių renesansinės estetikos tyrinėjimų trūkumas 
buvo tas, kad renesansinės kultūros, estetikos ir meno reiškiniai buvo traktuojami kaip 
išimtinai itališkos arba Vakarų Europos kultūros fenomenai. Žlungant europocentrinėms 
nuostatoms ir augant mūsų žinioms apie analogiškus, neretai stulbinančius savo kultūros, 
estetinės minties ir meno formų įvairove sąjūdžius Kinijoje, Japonijoje, Indijoje, gilėja 
Renesanso suvokimas. 

Tie kultūros, estetinės minties ir meno pagyvėjimo požymiai, kuriuos XIV-XVI a. 
regime Italijoje, kaip jau buvo sakyta, yra būdingi ne tik šiai, tačiau ir daugeliui kitų šalių, 
turinčių ilgą ir nenutrūkstamą kultūros istoriją, kur po senovės (Antikos) ir viduramžių 
ryškėja tolesnė, kultūrinių procesų raidos fazė, įvardijama „renesanso“ terminu. „Vienaip 
ar kitaip, nors ir su didelėmis išlygomis,- rašo A. Losevas,- vis dėlto į renesansinius 
procesus kitose, ne Vakarų kultūrose būtina atsižvelgti. Tiesa, visi senovės Rytų kultūros 
renesansai turėjo specifinių bruožų, kurių visai tiksliai suformuluoti mokslininkai dar 
nepajėgia“ (Losev, 1978, p.16). 

A. Losevas, A. Toynbee, K. P. Kirkwoodas, S. Hisamatsu, K. Akyama, A. Mezas, 
R. Schwabas, N. Konradas, Š. I. Nucubidzė, V. K. Čalojanas ir daugelis kitų, atmesdami 
europocentrines nuostatas ir gvildendami lokalinius renesansinius sąjūdžius, pagrįstai 
traktuoja Renesansą kaip pasaulinės kultūros reiškinį, būdingą daugeliui skirtingų šalių. 
Vartodami žodį „renesansas“ kaip tikrinį, pastebi A. Toynbee, mes klydome, kadangi tai 
buvo „ne unikalus istorijos įvykis, o pasikartojantis istorinis procesas, todėl reikia sakyti 
ne „Renesansas“, bet „renesansai“ (Toynbee, 1991, p. 600). 

Vienas autoritetingiausių orientalistų ir lyginamųjų civilizacijos studijų specialistų 
N. Konradas programiniame veikale Rytai ir Vakarai suformulavo vientisą pasaulinio 
renesanso ir glaudžiai su juo susijusių lokalinių Rytų renesansų teoriją. Pasaulinis rene- 
sansas N. Konrado knygoje iškyla kaip milžiniška kultūrinė banga, nuriedėjusi per visą 
Euraziją. Šis banguojantis naujų kultūrinių vertybių sklaidos procesas prasideda VIII a. 
prie Ramiojo vandenyno Kinijoje ir užsibaigia XVIla. prie Atlanto vandenyno Europoje. 

Skirtingi mokslininkai renesansinių procesų sklaidą lokalizuoja Kinijoje apie VIII- 
XIII a., Indijoje IX-XIV a., musulmoniškosios civilizacijos kultūrinėje erdvėje IX-XIV a., 
Vidurinėje Azijoje IX-XV a., Japonijoje XV-XVI a., Italijoje XIV-XVI a., kitose Vakarų 
Europos šalyse XIV-XVII a. Iš tikrųjų objektyvūs civilizacijų raidos dėsningumai atveda 
didžiąsias Rytų civilizacijas, turinčias turtingas senovės kultūros, estetinės minties ir meno 
tradicijas į savuosius renesansinius sąjūdžius anksčiau nei Italiją. Kultūros atžvilgiu pir- 
maujančios Vakarų Europos tautos į pasaulinės kultūros vertybių kūrimo istoriją aktyviai 
įsitraukia tik apie VIII-IX a., susikūrus šiuolaikinės Prancūzijos ir Vokietijos teritorijose 
Karolingų imperijai, o Kinija, Indija, Vidurinė Azija ir Arabų kalifatas tuomet jau išgyvena 
ryškų renesansinės kultūros ir įvairių humanistinės filosofijos, estetikos, meno krypčių 
pakilimą. Tačiau niokojantys čžurčženų (1127) ir mongolų (1215, 1279) antplūdžiai bei 
okupacijos Kinijoje, arabų, mongolų, tiurkų - Indijoje, mongolų, tiurkų, beduinų genčių 
įsiveržimai, sužlugdę Arabų kalifatą, ne tik pristabdė tolesnę renesansinių sąjūdžių sklaidą 
šiose kultūros atžvilgiu pirmaujančiose šalyse, tačiau ir atbloškė labiausiai sugriautus jų 
regionus atgal į viduramžiškų kultūros formų restauraciją. Nepaisant apokaliptinių kultūros 

sukrėtimų, daugelio pagrindinių Rytų kultūros centrų sugriovimo arba nuniokojimo, iš- 
skyrus Japoniją ir nedidelę išsaugojusią nepriklausomybę Pietų Indijos dalį, Rytų šalys dar 
apie tris šimtmečius kultūros atžvilgiu žengia Vakarų Europos priešakyje, kurios intensyviai 
besiplėtojanti kultūra pradeda lenkti Rytų šalis tik XVII amžiuje. 

Gvildendami renesansinių sąjūdžių genezę, nesunkiai pastebėsime dėsningumą: 
intensyvūs kultūriniai pokyčiai, kuriuos vadiname renesansiniais, pirmiausia prasideda 
šalyse, turinčiose seniausią ir turtingiausią kultūros istoriją, o vėliau persimeta į kitas kul- 
tūros istorijos atžvilgiu jaunesnes tautas. Pavyzdžiui, didysis kinų renesansas pagimdė ir 
skatino renesansinių procesų sklaidą Korėjoje ir Japonijoje. Vidurio Rytuose antrasis svar- 
bus indų-iranėnų- Vidurinės Azijos renesansinės kultūros židinys sąlygojo renesansinių 
sąjūdžių sklaidą Armėnijoje ir Gruzijoje. Pagaliau trečiasis renesansinės kultūros židinys 
Vakaruose - Italija paskatino analogiškus procesus Prancūzijoje, Flandrijoje, Vokietijoje, 
Ispanijoje ir kitose Vakarų Europos šalyse. 

Taigi siekdamas geriau paaiškinti renesansinių sąjūdžių sklaidos mechanizmą ir naciona- 
linių formų specifiką, N. Konradas kalba apie dvi skirtingas formas: 1) motininį, autonomišką, 
arba savarankišką renesansą, kuris gimsta kaip imanentinė savos kultūros raidos pasekmė, ir 
2) atneštąjį, arba „atspindimąjį“ renesansą, gimstantį kitos, senesnės kultūros įtakoje. Visiš- 
kai autonomiški renesansiniai sąjūdžiai buvo trys: Kinijos, indų-iranėnų - Vidurinės Azijos 
ir Italijos. Visose kitose šalyse renesansiniai procesai turėjo atspindimąjį pobūdį, skleidėsi 
įtakojami minėtųjų „motininių“ renesansų. Tačiau tai nereiškia, kad atspindimojo renesanso 
šalyse sukurtos kultūros, estetinės minties, meno formos yra mažiau vertingos. 

Ieškodamas sąsajų tarp renesansinių procesų Kinijoje ir Italijoje, Konradas atkreipia 
dėmesį į tai, kad šiose šalyse atsiranda ne tik prasmės, tačiau ir leksiniu atžvilgiu visiškai 
vienodos sąvokos, skirtos šiai epochai žymėti. Italai vadino savo epochą rinascimento, 
rinascenza, rinascita, t. y. „senovės atgaivinimas“, o kinai ją ženklina sąvoka fugu, kuri 
susideda iš dviejų hieroglifų: fu - grįžimas, gu - senovė. Vadinasi, šių dviejų komponentų 
sąveika, kaip ir italiskajame termine, reiškia „grįžimą į senovę“ arba „praeities idealų 
atgaivinimą, t. y. jos atkūrimą (Konrad, 1972, p. 212). 

Daugybė naujų faktų iš Kinijos, Indijos, Irano, Japonijos ir kitų šalių renesansinių 
sąjūdžių istorijos, įgavusių pripažinimą mokslo pasaulyje, šiandien paverčia „Rytų rene- 
sanso problema jau ne moksline hipoteze (kokia ji buvo prieš 30 metų), o visapusiškai 
pagrįsta moksline teorija, pagrindžiama daugybės neginčijamų istorinių šaltinių. 

Vadinasi, renesansas nebuvo unikalus, lokalinis, tik Italijai būdingas „epochinis per- 
versmas“ ar „kultūros sprogimas“, kaip teigė J. Michelet ir J. Burckhardtas, o daug platesnis, 
internacionalinis pasaulinės kultūros fenomenas, būdingas daugeliui nenutrūkstamas 
kultūros tradicijas turinčioms šalims. Renesansiniai sąjūdžiai iškyla kaip lokalinė bendrojo 

pasaulinės kultūros, estetinės minties ir meno raidos proceso dalis, įvairiuose pasaulio 
kraštuose renesansiniai sąjūdžiai prasidėdavo skirtingu laiku, brendo lėtai, pasižymėdavo 
nevienodu intensyvumu, trukme. Todėl šalia bendrų renesansinei kultūrai, estetikai, menui 
būdingų bruožų įgaudavo ir specifinių lokalinių, nacionalinių požymių, kuriuos sąlygojo 
ankstesnės kultūros tradicijos. 


Tipologiniai renesanso estetikos bruožai 


Siekiant teisingai suvokti renesansinės estetikos pobūdį, tikslinga apibrėžti pagrindinius 
specifinius jos bruožus. Pirmiausia renesanso epochos estetika ir menas visose Rytų ir 
Vakarų šalyse buvo išimtinai miestų kultūros padarinys, glaudžiai susijęs su ekonominio, 
socialinio gyvenimo intensyvėjimu, naujo humanitarinės inteligentijos sluoksnio, skelbusio 
humanistines idėjas, iškilimu. 

Visuose pagrindiniuose Kinijos, Indijos, Japonijos, Irano, Arabų kalifato ir kitų šalių 
miestų kultūros centruose greta oficialiosios kultūros, kad ir kaip griežtai ji būtų reglamentuo- 
ta, skleidėsi opozicinės, demokratinės, humanistinės pakraipos estetika, menas ir kitos rene- 
sansinės kultūros formos. Pavyzdžiui, kiniškojo renesanso židiniais tapusios Tang (618-906) 
ir Sung (960-1279) sostinės buvo milžiniški dinamiški milijoniniai miestai, kuriuose klestėjo 
humanitarinė inteligentija, humanistinės idėjos, mokslas, menas, gyveno didžiulės arabų ir 
kitų svetimšalių kolonijos. Panašių reiškinių regime ir IX-XII a. miestų kultūros pakilimo 
epochą išgyvenusioje Indijoje, Irane, Vidurinėje Azijoje, Arabų kalifate, Bizantijoje ir kituose 
Rytų kraštuose. Nors XIV-XVI a. Italijoje miestai respublikos buvo mažesni nei Rytų šalyse, 
tačiau ir čia pastebimi analogiški socialinio, ekonominio, dvasinio gyvenimo reiškiniai. 

Visoje Eurazijos teritorijoje nuo Kinijos iki Flandrijos pagrindiniuose lokalinių re- 
nesansinių sąjūdžių centruose regime humanistinių, racionalistinių estetikos tendencijų 
stiprėjimą, laisvamanybės įsigalėjimą, laipsnišką perėjimą nuo divina studia prie humana 
studia. Stiprėjančios humanistinės idėjos, laisvės aukštinimas, žmogaus proto išlaisvinimas 
iš scholastinės mąstysenos Kinijoje, Indijoje, Bizantijoje, arabų pasaulyje, Italijoje sukuria 
neregėtą gausybę pasaulietinių, antiortodoksinių tekstų, kurių įtakos dėka viduramžiais 
vyravusi teocentrinė estetikos tradicija išklibinama iš pagrindų. 

Kitas esminis renesansinių sąjūdžių bruožas, ženklinęs perėjimą nuo viduramžiškų 
prie naujų estetinių idealų Rytų ir Vakarų šalyse, susijęs su „atsigręžimu į praeitį, ankstes- 
nės kultūros, estetikos, meno tradicijų atgaivinimu, siekimu apmąstyti klasikinio periodo 
kultūros laimėjimus ir juos įtraukti į epochos aktualijų kontekstą. Atgimstanti Antikos 
kultūra, estetika, menas neabejotinai buvo viena svarbiausių kiniškojo, indiškojo, japo- 
niškojo, iranietiškojo, itališkojo renesanso ištaka. 

Jau ankstyvųjų renesanso kultūros tyrinėtojų veikaluose ypatingas dėmesys kreipiamas 
į „pasaulio ir žmogaus atradimą“ (J. Michelet) ir ,zmogaus ir gamtos atradimą“ (J. Burc- 
khardtas). Iš tiesų tiek Rytų, tiek Vakarų estetikams, menininkams būdinga panteistinė 
pasaulėžiūra, itin stiprus menininko kontakto su jį supančiu gamtos pasauliu išgyvenimas. 
Šis dominuojantis Rytų Azijos (Kinijos, Korėjos, Japonijos) renesansinės estetikos ir meno 
bruožas labai ryškus Dūrerio ir Leonardo da Vinci estetinėse pažiūrose. 

Kalbant apie „gamtos ir žmogaus atradimą“ renesansinėje estetikoje, galima pastebėti, 
kad Rytų, ypač Rytų Azijos estetinės teorijos šioje formulėje pabrėžia „gamtos atradimą“, 
kadangi žmogus visada suvokiamas kaip organiška jį supančios gamtos dalis. Šią panteistinę 
estetinę koncepciją puikiai iliustruoja didžiųjų kinų ir japonų renesanso tapybos meistrų 
(Wang Wei (699-756), Ma Lin, Ma Yuan, Shubun, Su Shi) kūriniai, kuriuose žmonės 
ištirpsta juos supančioje gamtos stichijoje. Vakarų estetinėse koncepcijose daug ryškesnis 
individualizmas, siekimas žmogų traktuoti kaip gamtos valdovą. 

Šis kokybiškai naujas renesansinės estetikos aspektas neatsiejamas nuo individo, 
homo singolare, atradimo ir jo personalistinių kūrybinių savybių įtvirtinimo. Iš čia kyla 
renesansinei pasaulėžiūrai ir estetikai būdingas individualizmo, titanizmo, kūrybingos 
asmenybės universalizmo aukštinimas. Renesansiniai sąjūdžiai iš tiesų buvo genijų ir ti- 
taniškų asmenybių raiškos laikotarpiai, kai skleidėsi daugybė genialių reiškinių poezijoje, 
tapyboje, skulptūroje, architektūroje, įvairiuose moksluose, estetikoje bei meno teorijoje. 
Renesansinės estetikos kūrėjai Wang Wei, Han Yui, Mi Fu, Su Shi, Sankara, Abhinavagupta, 
Avicena, Averojus, Navoji, Rustavelis, Petrarca, Leonardo, Diireris buvo įvairiapusiškos 
homo universale asmenybės, aktyviai pasireiškusios daugelyje kultūros sferų. Tačiau šias 
asmenybes sieja ne tik universalizmas, titanizmas, stichinis, neapsakomas savo kūrybinių 
galių suvokimas, bet ir vidinis prieštaringumas, tragizmas, savojo titanizmo, individualizmo 
ribotumo, izoliacijos suvokimas. Renesansinės kultūros korifėjus - nepriklausomai nuo jų 
tautybės — vienija tai, kad, nepaisant siekių perimti dieviškąsias funkcijas ir iškelti savąjį 
Aš, jie tragiškai pajunta žmogiškųjų siekių ribotumą ir laikinumą. 

Renesansinės pasaulėžiūros ir estetikos vidinį prieštaringumą savo geriausioje šiam 
reiškiniui skirtoje knygoje Renesanso estetika atskleidė A. Losevas. „Renesanso epochos 
svyravimai,- rašo jis, - istorikui nėra kažkas netikėta ar keista. Visos istorinės epochos yra 
pereinamosios (tarpinės) ir amžinai banguojančios; joks išorinis principinis jų stabilumas 
negali sutrukdyti istorikui surasti juose nuolatinį kintamumą“ (Losev, 1978, p. 450.). A. Lo- 
sevas apnuogina „tamsiąją“ renesansinio titanizmo pusę, kuri Italijoje Borgia'ų, Machiavellio 
gyvenimo metais siejosi su neregėtu žiaurumu, išdavystėmis, smurtu, aistrų siautėjimu, 
inkvizicijos medžioklėmis. Per 150 metų (nuo 1484 iki 1589) Ispanijoje, Italijoje ir Vokie- 
tijoje inkvizicijos laužuose buvo sudeginta bemaž 30 000 žmonių, apkaltintų raganavimu. 

Dėka naujų humanistinių idealų įtakos Kinijoje, Indijoje, Irane, arabų pasaulyje, 
Italijoje ir kitose Vakarų Europos šalyse estetinė mintis palaipsniui išsivaduoja iš religinės 
pasaulėžiūros, viduramžiais vyravusių grožio idealų. Renesansinės estetikos kūrėjai atsiriboja 
nuo viduramžių estetikai būdingo visa aprėpiančio teocentrinio grožio suvokimo, kuriame 
ištirpsta ir meno pasaulis. Renesanso ideologų sukurtoje estetikoje, siekiančioje spontaniškai 
atspindėti galingą meno pakilimą ir naujo tipo universalių menininkų genijų įsiveržimą į 
kultūros gyvenimą, visa jėga atsiskleidžia ir naujomis spalvomis sušvinta meno pasaulis. Jis 
pradedamas suvokti kaip didžiai reikšminga, autonomiška žmogaus kūrybinės veiklos sritis. 

Įvykus minėtiems poslinkiams, estetika kaip mokslas apie grožį transformuojasi į 
mokymą apie meną. Taigi renesansinių idėjų klestėjimo laikotarpiu viduramžiais vieš- 
patavusią religinę scholastinę „estetiką iš viršaus“ palaipsniui išstumia nauja menotyrinės 
orientacijos „estetika iš apačios“, kurios kūrėjais tampa patys menininkai, siekiantys teoriškai 
apibendrinti savo meninę praktiką. 

Kaip vieną ryškiausių specifinių renesansinės pasaulėžiūros bruožų subtilus šios 
epochos estetikos ir meno žinovas A. Chastelis nurodė ne paprasto žmogaus, o būtent 
menininko asmenybės iškėlimą, menininko, kuris savo kūrybinėmis galiomis prilyginamas 
Dievui kūrėjui (Deus artifex). Iš čia kyla humanistams būdingas siekimas vadinti Dievą 
didžiuoju architektu, arba summus artifex (didžiuoju meistru), kadangi pasaulio Kūrėjas yra 
Didysis menininkas (Chastel, 1969, p. 10). Su tuo susijęs kinų, indų ir Vakarų estetikams 
bei menininkams būdingas meninės kūrybos palyginimas su dieviškąja užuomina į tai, 
kad menininkas turi kurti laisvai kaip ir Dievas. 

Esminis skirtumas tarp Rytų Azijoje ir Vakaruose įsivyravusių estetinių koncepcijų 
yra tas, kas Vakarų renesansinės estetikos kūrėjai, perimdami antikinį mimezės principą, 
pamėgdžiojimo objektu paverčia ne išorinį, žmogų supantį gamtos pasaulį, o patį meninin- 
ką, jo subjektyvius išgyvenimus, nepakartojamą individualybę, stichinį siekimą įtvirtinti 
ir adekvačiai išreikšti savo prigimtines kūrybines galias. 

Vakarų renesanso tapytojų paveiksluose peizažas, palyginti su kinų ir japonų paveiks- 
lais, įgauna gan menką pagalbinį vaidmenį, kadangi užgožiamas paveiksle dominuojan- 
čių žmonių figūrų. Rytų Azijos renesansinėje tapybinėje estetikoje dievybės, Absoliuto 
įsikūnijimu skelbiama pati gamta, kurios nepaliestos pirmapradės didybės niekuomet 
nenustelbia žmonių figūros. 

Tiek Rytų Azijos renesansinėje tapybos estetikoje, tiek ir Vakarų naujausių mokslinių 
pasiekimų sustiprinti ryškėja nauji perspektyvos principai, kuriuos Kinijoje pagrindė 
genialus Tang epochos meno teoretikas, poetas, tapytojas Wang Wei (699—756), o Italijo- 
je - Filippo Brunelleschi (1377-1446), Paolo Ucello (1396-1475), Pietro della Francesca 
(1420-1492). Rytų Azijoje buvo rašomi portreto žanrui skirti estetiniai traktatai, kuriuose 

buvo detaliai apibrėžiamos įvairios portreto detalės, tačiau pats portreto žanras dėl 
vyravusių estetinių koncepcijų neįgavo populiarumo, Indijoje jis buvo labiau išplėtotas. 

Kinų ir indų portretai buvo tapomi iš įvairių regėjimo taškų, o Vakaruose iki XV a. 
beveik išimtinai — iš profilio ir dažniausiai vaizduoja portretuojamą žmogų tik iki liemens. 
Šios konvencionalios nuostatos pažeidžiamos XV-XVI a. sandūroje, kai Leonardo da 
Vinci ir Rafaelis pradeda vaizduoti žmonių figūras en face arba pasisukusias ketvirčiu. Ir 
pagaliau, Rytų Azijos dailininkų paveiksluose daug daugiau dėmesio kreipiama į vidinį 
vaizduojamųjų žmonių figūrų ir gamtos sąryšingumą: žmogus ir gamta aiškinama kaip 
vienas nuo kito neatsiejami visa aprėpiančio Dao elementai. 


Italų renesansinė estetika 


Vakarų Europos renesansinės kultūros, estetikos ir meno sklaidos židiniu tapo senas 
antikinės kultūros tradicijas turinti Italija. XIII a. pabaigoje ir XIV a. svarbių tarp- 
tautinių prekybos kelių tarp Rytų ir Vakarų kryžkelėje esančioje Italijoje pastebimas 
ryškus prekybos, manufaktūrų, bankininkystės, miestų kultūros augimas. Tai suteikia 
postūmį šios šalies estetinės minties ir meno raidai. Nuo šiol iki XVI a. pradžios italų 
estetika ir menas įsivyrauja Vakarų kultūroje, nors šios šalies ekonominį bei kultūrinį 
klestėjimą 1453 m. pristabdo Konstantinopolio atitekimas turkams, sužlugdęs Italijos 
miestų prekybos monopolį su Rytais. Po Amerikos (1492) ir naujo kelio į Indiją (1498) 
bei kitų didžiųjų geografinių atradimų atsidūrusi nuošalyje nuo pagrindinių tarptau- 
tinės prekybos kelių, susiskaldžiusi, draskomi vidinių prieštaravimų Italijos miestai jau 
nebepajėgia konkuruoti su centralizuotomis Ispanijos ir Prancūzijos monarchijomis. 

Neabejotinai viena iš XIV a. pabaigos ir XV a. italų kultūrinio pakilimo priežasčių 
buvo atgimstanti Antikos kultūra, estetika, menas. Ryškėjančią naują humanizmo ideo- 
logiją stipriai veikia galingi iš Bizantijos imperijos ir arabų musulmoniškųjų kraštų sklin- 
dantys kultūros srautai. Šių civilizacijų įtakos pėdsakai aiškiai pastebimi ne tik naujuose 
estetiniuose ir meniniuose idealuose, tačiau ir tarptautinės prekybos su Rytų šalimis 
dėka iškilusių miestų - Sienos, Florencijos, Venecijos, Bolonijos, Feraros, Ravenos, Pizos 
ir kitų visuomeninių pastatų konstrukcijose, dekore, kur apstu orientalistinių motyvų. 

Bizantijos įtaka sustiprėja po 1205 m., kai kryžiuočiams užkariavus Konstantinopolį, 
Italijos miestuose pasklinda Bizantijos mokslininkų, menininkų, kūrinių. Kita vertus, 
besiformuojančią renesansinę ideologiją, estetiką, meną veikia ir aukštesnio lygio, suleidusi 
gilias šaknis Sicilijoje ir Pietų Italijoje, rafinuota arabų-musulmoniškoji kultūra. Dėl arabų 
filosofijos, estetikos, laisvamanybės, „gražaus gyvenimo stiliaus“ Italijos miestuose silpnėja 
religinės pasaulėžiūros įtaka, intensyviai plėtojasi pasaulietinės kultūros, estetikos, meno 

Florencijos vaizdas. Senovinis raižinys. XVI a. 


formos, ryškėja naujas požiūris į žemiškas vertybes, žmogų ir jį supantį gamtos pasaulį. 
Šis kultūrinis sąjūdis, ženklinantis laipsnišką perėjimą iš vėlyvųjų viduramžių į renesansą, 
vėliau gauna protorenesanso vardą. 

Panofsky fundamentaliame veikale Renesansas ir renesansai Vakarų mene (1960) 
pabrėžia Vakarų renesansinių sąjūdžių periodizacijos sudėtingumą. Jis nurodo, kad iki 
Medici'ų renesanso Italijoje būta kitų reikšmingų renesansinių sąjūdžių. Gvildendamas 
renesansinės estetikos, meno teorijas ir meno genezės problemas, Panofsky atkreipia dėmesį 
į komplikuotą vėlyvųjų viduramžių ir renesansinės kultūros santykį su Antikos kultūra, kuri 
viduramžiais buvo dar gyvas prisiminimas, o Renesansui - jau istorinis faktas, į kurį galima 
buvo jau nešališkai žvelgti. „Joks viduramžių žmogus,- pabrėžia Panofsky, - negalėjo žvelgti 
į antikinę civilizaciją kaip į baigtinį, užsisklendusį savyje, priklausantį praeičiai ir istoriškai 
nuo dabarties nutolusį fenomeną, kultūrinį kosmosą, kurį galima tyrinėti ir prireikus 
įsisavinti“ (Panofsky, 1962, p. 27). Būtent istorinės distancijos atsiradimas ir dėl arabų 
laisvamanybės įtakos ryškėjanti reakcija prieš viduramžių estetinių ir meninių idealų įtaką 
sąlygoja italų humanistų atsigręžimą į idealizuojamos Antikos estetikos ir meno tradicijas. 

Šiuolaikiniame moksle, gvildenant renesansinių idėjų sklaidą Italijoje, paprastai išski- 
riami tokie pagrindiniai periodai: 1) protorenesansas, vadinamasis trecentas (it. trecento — 
XIV a.), 2) ankstyvasis renesansas, arba kvatročentas (it. quattrocento — XV a.) ir 3) vėlyvasis 
renesansas, arba činkvečentas (it. cinquecento XVI a.). Priešingai J. Burckhardtui, teigusiam, 
kad renesansas yra specifinis italų kultūros fenomenas, svetimas kitoms Vakarų Europos 
šalims, Renesansinius sąjūdžius regime Prancūzijoje, Flandrijoje, Vokietijoje, Anglijoje, 
Ispanijoje, Portugalijoje bei kitose šalyse. Renesansiniai sąjūdžiai, besiskleidžiantys į šiaurę 
nuo Alpių kalnų, mokslinėje literatūroje dažniausiai įvardijami bendra „Šiaurės renesanso“ 
sąvoka, išskiriant du pagrindinius periodus: 1) ankstyvąjį ir 2) brandyjį. 

Pagrindiniu Vakarų renesansinės estetikos, meno, humanistinių idėjų sklaidos židi- 
niu tampa Italijos centre esanti Florencija, kur jau XIII a. pabaigoje palaipsniui telkiasi 
šalies intelektualinis ir meninis elitas, vėliau atsiranda M. Ficino įsteigta Platono akade- 
mija, susikerta daugelio italų renesansinės kultūros korifėjų gyvenimo keliai. Viduram- 
žiais vyravusios scholastinės estetikos principų irimas, teologijos įtakos apribojimas 
ir laipsniškas perėjimas prie naujų humanistinių idealų ryškėja „lūžio“ poeto Dante's 
Aligieri, kuris teigė, kad tikras menininkas kurdamas turi orientuotis į nepasiekiamo 
dieviškojo tobulumo atspindėjimą. Kitas įtakingas ankstyvojo protorenesansinio hu- 
manizmo ideologas, „vienas pirmųjų tikrai modernių žmonių“ (pasak J. Burckhardto), 
Francesco Petrarca, sieja savo estetinius idealus su Antikos kultūros principų atgaivinimu 
ir neslepia nepakantumo teologijai bei scholastinės estetikos principams. Scholastus jis 
paniekinamai vadina „sulaukėjusiais“ nuo nemigo naktų žmonėmis, „Žudančiais savo 
gyvenimą įvairiose dialektinėse sofistinėse įmantrybėse“ (Kasd.). 

Tolesnėje renesansinės estetikos ir humanistinių idealų sklaidoje svarbus vaidmuo 
tenka italų tapytojui, architektui Leonui Battistai Alberti, traktatų Apie architektūrą, Trys 
knygos apie tapybą ir daugelio kitų veikalų autoriui. Tęsdamas pitagorietiškos estetikos 
tradicijas, Alberti ypatingą dėmesį teikia matematiniais principais paremtos harmonijos 
sąvokai, kurią aiškina kaip pagrindinį grožio šaltinį. Harmoniją jis apibūdina kaip sugebė- 
jimą sujungti į vientisą visumą skirtingas dalis, kad jos atitiktų viena kitą ir sukurtų grožį. 
Mėgindamas apibūdinti grožio esmę, Alberti sugretina jį su „pagražinimo“ (ornamentum) 
sąvoka. Pagražinimai čia aiškinami kaip antrinis, pagalbinis grožio požymis, nesusijęs su 
gražaus daikto ar reiškinio esme. Kalbėdamas apie grožio raiškos formas mene, Alberti 
nuolatos apeliuoja į matematinius principus, kalba apie sudėtinių dalių harmoniją. 

Alberti veikaluose aptinkame daug vertingų apmąstymų apie menininką, jo kūrybinį 
potencialą, meninės kūrybos prigimtį, vaizduotės vaidmenį meninės kūrybos eigoje. Jis, 
kaip ir daugelis jaunesniųjų amžininkų, kalba apie universalaus humanitarinio išsilavinimo 
svarbą. „Man norisi, - sako jis,- kad tapytojas, kiek tai įmanoma, orientuotųsi visuose lais- 
vuosiuose menuose, tačiau pirmiausia aš noriu, kas jis išmanytų geometriją.“ (Ten pat, 1981, 
p. 334.) Šis geometrijos, matematinių principų iškėlimas tiesiogiai siejasi ne tik su Alberti 
architekto profesija, tačiau ir su minėta pitagorietiškąja harmonijos ir grožio samprata. 


Florencijos humanistų M. Eicino ir P. della Mirandolos estetika 
Naujas italų filosofinės estetikos ir humanizmo idėjų sklaidos etapas siejasi su pagrindinių 


XV a. humanizmo ideologų Lorenco Vallos, Marsiglio Ficino ir Pico della Mirandolos 
idėjomis. Terminas „humanistas“ gimė tuometinėje universitetinėje aplinkoje ir reiškė hu- 

manitarinių akademinių disciplinų (studia 


IOAN: PICVS eMIRANDVLA- 


humanitatis), į kurias įėjo gramatika, reto- 
rika, poezija, etika ir istorija, jungtį. Būtinas 
humanistinio išsilavinimo komponentas 
buvo graikų, lotynų, Rytų kalbų - hebra- 
jų, arabų studijavimas. Vėliau humanisto 
vardas taikomas ne tik universitetų hu- 
manitarinių disciplinų dėstytojams, tačiau 
apskritai humanitarinės kultūros filosofams, 
estetikams, poetams, dailininkams. 
Humanistai buvo įsitikinę, kad jie 
gyvena didžiojo kultūrinio „atsinaujinimo“ 
(renovatio) epochą. Iš čia kilo jų estetinių 
teorijų sintetiškumas ir universalumas. 
Remdamiesi Antikos estetiniu palikimu 


ir arabų humanistų idėjomis, jie siekia 
nuvainikuoti viduramžiais viešpatavusius Pico della Mirandolla 

estetinius idealus, transcendentinę grožio 

sampratą. Nepaisant reakcijos prieš viduramžių estetikos principus, L. Valia, M. Ficino, 
P. della Mirandola siekia suderinti Platono ir neoplatonikų idėjas su arabų humanizmo ele- 
mentais, surasti harmoniją tarp kūno ir dvasios, tikėjimo ir laisvamanybės, homocentrizmo 
ir panteizmo. Jie nukreipia savo žvilgsnius nuo Dievo į jo kūrinių, gamtos ir artistiškos 
asmenybės kūrybinės saviraiškos pasaulį. 

Įtakingas humanizmo ideologas M. Ficino, orientuodamasis į Antikos tradicijas, 
Florencijoje įkuria Platono akademiją, arba Platoniškąją bendriją (Platonica familia), kuri 
nebuvo griežtai reglamentuota akademinė įstaiga, o dvasiškai artimų žmonių bendrija, 
kurios nariai nuolatos diskutuoja, keičiasi nuomonėmis, gilinasi į įvairias humanitari- 
nių mokslų sritis. Joje rado prieglobstį iš Bizantijos pabėgę mokslininkai, kurie atsivežė 
Vakaruose nežinomus Platono tekstus. Nuo šiol Vakaruose prasideda Platono estetikos 
atgimimas. Taigi humanistų estetikos ir meninės pasaulėžiūros centre atsiduria huma- 
nizmo idealų transformuotas platonizmas ir neoplatonizmas, kuris savo universalumu, 
humanistine orientacija artimas kinų ir japonų renesansiniuose sąjūdžiuose iškilusiam 
neokonfucianistiniam humanizmui. 

Renesansinio neoplatonizmo estetika pastebimai skiriasi nuo Antikos neoplatoniz- 
mo. Tai sudėtingesnis dvasinis reiškinys, ženklintas arabų, žydų, bizantiečių estetinių 
idėjų įtakos. Florencijos neoplatonizmo estetiką itin veikia iš arabizuotos estetikos 

centrų - Paryžiaus ir Padujos universi- 
tetų - sklindančios arabų humanizmo 
idėjos. Neatsitiktinai Platono akademijos 
šalininkų skelbiamą religinį pakantumą 
amžininkai priskyrė ibn Sinos (Avicenos), 
ibn Rušdo (Averojaus), Ibn Khalduno 
ir kitų arabų mąstytojų humanistinių 


idėjų poveikiui. Ryškiausi Florencijos 
neoplatonizmo bruožai - platonizmui 


būdingas idėjos prioritetas, humanizmas, 
universalizmas, individualizmas, Žmogaus 
kūrybinių galių, asmenybės artistiškumo 
ir subjektyvumo iškėlimas. Neoplatonikai 
M. Ficino ir P. della Mirandola plėtoja 
mokymus apie dievišką Žmogaus prigimtį, 


universalų žmogaus pažintinių galių 


Marsillio Ficino pobūdį. Grožis neoplatonizmo ir arabų 
estetikos įtakoje siejamas su harmonija, 
proporcijomis, griežtai struktūruotais matematiniais santykiais. 

„Platono akademijos“ įkūrėjas ir pagrindinis ideologas M. Ficino mokėsi Bolonijos 
universitete, vėliau apsigyvenęs Florencijoje atsidėjo antikinės filosofijos studijoms, išvertė 
Homero, Platono, Plotino, Porfirijaus, Jamblicho, Proklo ir kitų antikinių autorių knygas. 
Stipriausią poveikį jo estetinės koncepcijos formavimuisi turėjo „dieviškasis“ Platonas ir 
jo pasekėjai neoplatonikai, neopitagoriečiai, arabų ir žydų mąstytojai. Savo veikaluose jis 
aukština žmogaus asmenybės vertę, jos dievišką prigimtį. Platono Puotos komentaruose, 
atsiribodamas nuo viduramžių estetikai būdingo visa aprėpiančio grožio traktavimo, ku- 
riame išnyksta meno pasaulis, Ficino plėtoja neoplatonizmui būdingą požiūrį į grožį kaip 
bekūnį pradą. Žmogų supančių daiktų grožį neoplatonizmo estetikos įtakoje jis aiškina 
kaip visuotinės dieviškos formos atspindį. „Grožis, - rašo M. Ficino, - yra labai tolimas 
kūniškumui: ne tik tas grožis, kuris skleidžiasi dvasios dorybėse, tačiau ir tas, kuris slypi 
daiktuose ir garsuose, kūniškas negali būti. Nors mes ir sakome, kad daiktai yra dailūs, 
tačiau jų dailumas nesusijęs su materialumu“ (Istorija estetiki, t. 1, 1962, p. 500). Sugre- 
tindamas grožį su meilės jausmu, pagrindiniais išoriniais grožio požymiais jis skelbia 
tvarką (ordo), saiką (modus) ir išvaizdą (species). 

Kitas įtakingas filosofinės estetikos atstovas yra prie Platono akademijos prisišliejęs 
P. della Mirandola. Šis plačios erudicijos ir reto talento žmogus gauna puikų humanitarinį 

ir kalbinį išsilavinimą Bolonijos, Feraros, Padujos, Pavijos ir Paryžiaus universitetuose. 
Teigiama, kad jis mokėjo apie 30 kalbų ir buvo puikus senųjų arabų, hebrajų, chaldėjų, 
persų, graikų, lotyniškųjų raštų žinovas. Mirandola - originalus neoplatoniškos orientacijos 
estetikas. Paryžiaus universitete susipažinęs su scholastinės estetikos principais, atmeta jos 
dogmatiškumą. Savo estetinėje teorijoje jis siekia sintezuoti neoplatonizmo, zoroastrizmo, 
arabų, egiptiečių, žydų estetinių teorijų elementus. 

Mirandola yra tipiškas humanizmo ideologas, persiėmęs al Farabio, ibn Sinos, ibn 
Rušdo ir platoniškosios estetinės tradicijos idėjomis. Jis aukština kūrybinę žmogaus pri- 
gimtį, asmenybės artististiškumą, kviečia tikėjimą pajungti racionalaus proto kontrolei. 
Žmogus Mirandolos veikaluose iškyla kaip laisvas, pasižymintis dieviškąja prigimtimi 
menininkas, kūrėjas. Savo Kalbą apie žmogaus orumą jis pradeda aliuzijomis į arabų 
mąstytojų idėjas ir humanistams būdingu žmogaus vertės iškėlimu. „Skaičiau, gerbiamieji 
tėvai, arabų raštuose, kad Abdala Saracėnas, paklaustas, kas šiame pasaulyje jam atrodo 
nuostabiausia, atsakė: „Nėra nieko nuostabiau už žmogų“ (Filosofijos istorijos chrestomatija. 
Renesansas, 1984, t. 1, p. 123). Perkeldamas žmogų į Visatos centrą, Mirandola teoriškai 
pagrindžia renesansinį titanizmą, menininko genijaus iškėlimą. Jo estetika atveria kelią 
didžiųjų Renesanso menininkų estetinių teorijų sklaidai. 


Posūkis į empirizmą Leonardo da Vinci estetinėje teorijoje 


Skirtingai nei Ficino ir Mirandola, kurie filosofiškai sprendžia renesansinés estetikos princi- 
pus ir daugiausia dėmesio skiria abstrakčioms grožio, harmonijos problemoms, žymiausiais 
menotyrinės estetikos šalininkais tampa didieji dailininkai Leonardo da Vinci, Michelangelo, 
A. Dūreris. Ryškiausiu šios pakraipos atstovu, tobulu renesansinio universalizmo (homo univer- 
sale) įsikūnijimu tampa Leonardas. Nors jis demonstratyviai atsiriboja nuo humanistų filosofinės 
ir filologinės erudicijos ir savikritiškai vadina save „žmogumi be knyginio išsilavinimo“ 
(homo sanze lettere), kartu pabrėždamas savo ryšį su menininkų ir amatininkų cechų 
pasauliu, tačiau jam nesvetimas iškiliausiems savo meto eruditams būdingas smalsumas 
ir išsilavinimo fundamentalumas. Jo praktinių, meninių ir teorinių interesų sferos labai 
plačios. Savo daugiabriaune kūrybine veikla Leonardo primena didžiuosius Rytų Azijos 
humanistinės pakraipos intelektualus Wang Wei, Mi Fu, Su Shi, Ikkyū. 

Leonardo reiškiasi tapyboje, skulptūroje, architektūroje, fortifikacijoje, domisi inžine- 
rija, matematika, medicina, palieka didžiulį literatūrinį palikimą, iš kurio estetikos aspektu 
svarbiausias yra Traktatas apie tapybą. Impulsyvus, nuolatos ieškantis ir nepasitenkinantis 
pasiektais rezultatais Leonardo keičia interesų sferas, neužbaigia daugybės pradėtų darbų, 
kadangi abejoja, ar pavyks pasiekti trokštamo idealo tobulybės. „Pasižymėdamas plačiomis 

žiniomis ir įsisavinęs mokslų pagrindus, - 
rašo Giorgo Vasari, - jis būtų pasiekęs labai 
daug, jei nebūtų buvęs toks nepastovus ir 
nebūtų nuolatos keitęs savo interesų“ (Va- 
sari, 1992, p. 197). 

Kvatročento meno teorijos raidą vaini- 
kuojanti Leonardo koncepcija yra klasikinis 
„estetikos iš apačios“ pavyzdys, kai teorija 
konstruojama apmąstant meno praktikos 
dėsningumus. Skirtingai nei daugelis anks- 
tesnių mąstytojų, neoplatonizmo estetikos 
įtakoje aukštinančių idėjos, bekūnio dva- 


sinio prado prioritetą, Leonardo atsisuka į 

Leonardo da Vinci materialų, žmogų supantį gamtos pasaulį ir 

tampa naujos „empirinės“ estetikos skelbė- 

ju. Perėmęs Antikos estetikoje sureikšmintą gamtos pamėgdžiojimo principą, Leonardo 

teigia, kad būtent gamta yra pagrindinis menininko kūrybinio įkvėpimo šaltinis. Tikra 

kūryba prasideda nuo įdėmaus gamtos stebėjimo, studijavimo. Visose meno rūšyse pa- 

grindinis pažinimo instrumentas jam atrodo esą pojūčiai, kadangi „išmąstomi“ daiktai, 

nepaliesti pojūčių, „negimdo jokios tiesos, be apgaulingos“ (Leonardo, 1955, p. 14). Iš čia 

kyla jo įsitikinimas, kad tiesioginė patirtis niekuomet neklysta, o klaidina tik žmogaus 
sprendimai. 

Vadinasi, patirtis Leonardo estetikoje aiškinama kaip „geriausias mokytojas“, kurio 
nepakeis joks knyginis išsilavinimas. „Išmintis, - sako jis,- yra patirties duktė“ (Leonardo, 
1935, t. 1, p. 49). Tobuliausiu žmogų supančios pasaulio įvairovės pažinimo instrumentu čia 
skelbiama žmogaus akis. Vadinasi, Leonardo iškyla kaip empirizmo šalininkas, teigiantis, kad 
akis - žmogaus kūno langas, pro kurį „žvelgiama į savo kelią ir jaučiamas pasitenkinimas 
grožiu“. Tačiau Leonardo nesiriboja vien empiriniu pažinimu, o nuolatos kalba apie teorinio, 
filosofinio, mokslinio pažinimo reikšmę. „Praktika, - pabrėžia jis, - visada turi remtis gera 
teorija“ (Estetika renesansa, 1981, t. 2, p. 367). Leonardo kviečia netikėti tais autoritetais, 
kurie, remdamiesi vien vaizduote, ignoruoja mokslinio pažinimo svarbą. „Tas, kas pamilsta 
praktiką be mokslo, - sako Leonardo, - panašus į kapitoną, išplaukiantį į plaukiojimą be vairo 
ir kompaso“ (Ten pat, p. 367.) Sulygindamas tapybą su filosofija, Leonardo aukština harmo- 
nijos ir matematinių principų svarbą. Šis matematinių harmonijos principų sureikšminimas 
Leonardo estetikoje tiesiogiai susijęs su jo tapybos koncepcija, kurioje ypatingą vaidmenį 
įgauna griežtais matematiniais principais paremtos idealios kompozicinės „schemos“. 

Taigi svarbiausia Leonardo, kaip ir Alberti, estetikos kategorija yra „harmonija“, kuri 
gvildenama pasitelkiant tapybos, poezijos, muzikos principus. Iškeldamas tapybą menų 
hierarchijoje ir skelbdamas ją aukščiausiu ir tobuliausiu menu, pajėgiančiu aprėpti vaizduo- 
jamąjį objektą jo sudėtinių dalių visumoje, Leonardo kartu aiškinasi jos savitumą. „Tapyba,- 
sako jis, - tai nebyli poezija, o poezija - tai akla tapyba, ir viena, ir kita pagal išgales siekia 
pamėgdžioti gamtą“ (Ten pat, p. 363). Esminis skirtumas tarp tapybos ir poezijos yra tas, 
kad poezija kalba parašytais verbalizuotais vaizdiniais, o tapyba savuosius perteikia realiai, 
tiesiogiai, tad akis „gauna jų vaizdus lygiai taip, tarsi jie būtų natūralūs“ (Ten pat, p. 360). 

Toliau Leonardo tapybą lygina su muzika, kurią jis vadina tapybos sese, suvokiama 
klausos organais. „Tapyba, - sako jis, - yra aukštesnė nei muzika ir vyrauja jos atžvilgiu, 
kadangi ji nenumiršta po savo gimimo kaip nelaiminga muzika, priešingai, ji lieka buityje, 
ir kas tikrovėje yra tik paviršutiniška, čia atsiskleidžia tarsi gyva“ (Ten pat, p. 363-364). 
Taigi tapyba Leonardo estetikoje iškeliama kaip tobuliausia pasaulio esmės, gamtos ir pla- 
čios grožio sferos pažinimo priemonė, pasižyminti „subtiliais filosofiniais apmąstymais“. 
Ji aiškinama ne tik kaip visų menų ir amatų šaltinis, tačiau ir kaip visų mokslų ištaka. Šis 
kosminės tapybos galios iškėlimas ir požiūris į ją kaip į tobuliausią pasaulio esmės pažinimo 
instrumentą suartina Leonardo estetiką su kinų Tang ir Sung epochų tapybine estetika. 

Būdamas vienu iškiliausių Vakarų menininkų, aktyviai besireiškusių įvairiose kūry- 
bos srityse, Leonardo itin subtiliai gvildena pamatines menininko kūrybinio potencialo, 
kūrybos proceso, emocinių ir racionaliųjų pradų sąveikos, vaizduotės, eksperimentavimo 
ir daugelį kitų estetikos ir meno filosofijos problemų. Tikrasis menininkas jam pirmiau- 
sia neatsiejamas nuo valios tvirtumo, nuolatinio darbo, ieškojimo, begalinio atsidavimo 
kūrybai, prioriteto teikimo šlovei, o ne turtams. Jis labai aukštai vertina savo pasirinktos 
meno srities techninių subtilybių įvaldymą. 

Kita vertus, Leonardas puikiai suvokia ne tik gamtos, tačiau ir geriausių praeities 
meno pavyzdžių studijavimo, kopijavimo, tobulo meninės išraiškos priemonių įvaldymo 
reikšmę. Kalbėdamas apie jaunų dailininkų ugdymą, jis nurodo, kad „jaunuolis pirmiausia 
turi mokytis perspektyvos, paskui kiekvieno daikto proporcijų perteikimo, vėliau studi- 
juoti gero meistro piešinius tam, kas priprastų prie gerų kūno proporcijų, paskui kurį 
laiką studijuoti skirtingų meistrų nupieštas rankas, pagaliau - priprasti prie praktinio 
iškilusių uždavinių įgyvendinimo ir darbingumo mene“ (Ten pat, p. 367). Leonardo įspėja 
neprityrusius dailininkus, kad įžengdami į savarankišką kūrybos kelią nepiktnaudžiautų 
ieškodami įkvėpimo išimtinai praeities meistrų kūriniuose, o nuolatos kreiptųsi į gamtą ir 
įdėmiai studijuotų ją. „Tapytojo paveikslas, - pabrėžia jis, - bus netobulas, jei jis įkvėpimo 
šaltiniu laikys kitų paveikslus. Jei jis mokysis remdamasis gamtos objektais, tuomet bus 
pasiekti geri rezultatai“ (Ten pat, p. 366). 

Gvildendamas meninės kūrybos proceso subtilybes, Leonardo pabrėžia apmąstymų, 
spontaniškų kūrybinių ieškojimų, eksperimentų svarbą. Amžininkai pasakoja, kad daili- 
ninkas pykinęs užsakovus, kai ištisas dienas stovėdavo prieš savąją „Paskutinę vakarienę“ 
ir, vos prisilietęs ar padaręs kelis štrichus, grįždavo į namus. Jis mėgo sakyti, kad didžios 
dvasios žmonės kartais daugiau sukuria mažiau dirbdami ir protu ieškodami autentiškos 
idėjos išraiškos. Leonardo nekyla abejonių, kad tikras menas pirmiausia „gimsta menininko 
galvoje“ ir tik vėliau įgyvendinamas kūrinyje. „Pasigailėtinas yra tas meistras, kurio kūriniai 
aplenkia jo apmąstymus. Link meninės tobulybės juda toks meistras, kurio kūriniai gimsta 
apmąstymuose“ (Ten pat, p. 367). 

Pripažindamas moksliškumo, racionalių pradų svarbą, Leonardo kartu prabyla 
ir apie intuityvius emocinius pradus, iškelia menininko vaizduotės galią, sugebėjimą 
eksperimentuoti, improvizuoti, apčiuopti naujus, dar nepramintus kūrybos kelius. 
Kalbėdamas apie šį Leonardo estetikos ir kūrybos aspektą, E. Gombrichas pastebėjo, 
kad potraukis gamtos stebėjimui, jos studijavimui ir eksperimentavimui buvo antroji šio 
dailininko prigimtis. „Nuolatinio naujumo ieškojimo, improvizacijos ir eksperimentų 
pėdsakus regime daugybėje neužbaigtų Leonardo projektų, piešinių, etiudų, kuriuose 
regimas skverbimasis į nežinomybės pasaulį, pažįstamų tradicinių metodų atmetimas“ 
(Gombrich, 1983, p. 157). Leonardo tezėje, kad „tapytojas pirmiausia tapo save“, slypi po- 
renesansinio vakarietiškosios estetikos individualizmo ir menininko asmenybės iškėlimo 
užuomazgos. Leonardo estetikoje iškelti pitagorietiški idealios formų „schemos“, tobulos 
harmonijos ir kompozicijos ieškojimo idealai pakoreguoja tolesnės Vakarų tapybinės 
estetikos raidą, kadangi šio menininko estetinės pažiūros ir kūryba veikė amžininkus 
ir vėlesnių kartų kūrėjus. 


Michelangelo meno teorija 


Kitas italų renesanso korifėjus, jaunesnysis Leonardo amžininkas Michelangelo Buonarotti, 
nepaisant jam būdingo verZlumo, pasaulėjautos tragizmo, vidinės įtampos, savo estetinėmis 
pažiūromis ir kūrybos principais buvo daug artimesnis neoplatonizmui. Šis gaivališkas 
maksimalistiškas genijus, visą savo gyvenimą aktyviai reiškęsis skulptūroje, tapyboje, 
architektūroje, fortifikacijoje, poezijoje, meno teorijoje, sulaukęs 89 metų apgailestauja, 
kad miršta „vos pramokęs meno abėcėlę“. 

Michelangelo nedėsto savo estetinių pažiūrų sistemingai. Jo estetinės idėjos fra- 
gmentiškai išblaškytos įvairiuose proginiuose pasisakymuose, dialoguose, laiškuose, 
eilėse, užrašuose. Tai dažniausiai reakcija į tą dieną jį dominančias estetines problemas, 
meno raidos, gyvenimo aktualijas. Michelangelą labiausiai domina menininko asmenybės 

santykis su pasauliu ir meninės kūrybos 
proceso problemos. Gindamas menininkus 
nuo visuomenėje paplitusių nuomonių apie 
kūrėjų keistumą, jis siekia parodyti, kad 
tikrovėje jie pasižymi „paprasta žmogiška 
prigimtimi“. Menininkų „išskirtinumą“, 
jų polinkį atsiriboti nuo išorinio pasaulio 
šurmulio jis pirmiausia sieja su aštriu savo 
kūrybinės misijos suvokimu, siekimu tar- 
nauti pašaukimui, o ne pataikauti minios 


ir mecenatų skoniams. Jei menininkas 


užsisklendė, prarado draugus ar pavertė 


juos priešais, sako Michelangelo, nereikia jo 
kaltinti, kadangi, jei jis „savąja prigimtimi ar Michelangelo Buonarotti 

auklėjimo išdavoje nepakenčia ceremonijų 

ir niekina veidmainiškumą, argi ne beprasmiška trukdyti jam gyventi kaip jis nori? Ir jei 
jis toks kuklus, kad neieško jūsų bendrijos, tai kam ieškoti jo bendrijos? Kodėl jūs norite 
jį pritraukti prie tų smulkmenų, kurios jam svetimos ir diktuojamos jo pasibodėjimo vi- 
suomeniniu gyvenimu?“ (Istorija estetiki, 1962, t.1, p. 558). Michelangelo daug ir įtaigiai 
kalba apie visišką tikrojo menininko atsidavimą menui, kuris jį įgalina sukurti autentiškus 
ir meniškai įtaigius kūrinius. 

Savo kuriamaja galia tikrą menininką Michelangelo lygina su Dievu ir aiškina jo 
kūrybos procesą kaip dieviškų kūrybinių galių atspindį ir pamėgdžiojimą. Kalbėdamas 
apie skulptoriaus meninės kūrybos procesą, tikrojo meistro požymiais jis skelbia sugebė- 
jimą įžvelgti vientisame marmuro luite kitiems neregimą meninį vaizdinį ir meistriškai 
„išlaisvinti“ jį iš amorfiško apvalkalo. Teigdamas, kad „piešiama protu, o ne rankomis“, 
Michelangelo siekia pabrėžti ne tiek racionalaus mąstymo, kiek išsilavinimo, plačios 
humanitarinės kultūros, įdėmaus menininką supančio pasaulio stebėjimo, nuolatinio 
tobulybės siekimo svarbą. 

Nepaisant daugybės italų Renesanso genijams būdingų bendrų bruožų (titanizmo, 
individualizmo, universalizmo, nuolatinio tobulybės siekimo ir pan.), Michelangelo ir 
Leonardo estetinėse pažiūrose ir kūryboje regime daug principinių skirtumų. Leonardas, 
atmetęs neoplatonizmo principus, savo estetinėje teorijoje ir kūryboje nuosekliai orientuo- 
jasi į natūrą, o ne į abstrakčius neoplatonizmo estetikos skelbiamus idealus, jis yra laisvesnis, 
intymesnis. Jame susipina kontempliacija, mąslumas, jautrus psichologizmas, dėmesys 
gamtai, analizė, eksperimentavimas, vos ne patologiškas noras skverbtis į reiškinių esmę. 

Michelangelo yra kitoks, tarp jo išpažįstamų estetinių principų, asmenybės ir kūrybos re- 
gime didesnę properšą, ryškius vidinius prieštaravimus. Nors šiam dailininkui būdingas 
kūrybinės dvasios polėkis, impulsyvumas, tačiau patirdama neoplatonizmo estetinių idealų 
įtaką jo kūryba linksta į sintezę, „schemos“ reikšmės iškėlimą, paklusimą kanoniškiems 
kompozicijos principams. Leonardo tapomos figūros tarsi ištirpsta jas supančioje erdvėje, 
»iSslysta“ iš jas apribojančių kompozicinių schemų, priešingai Michelangelo figūroms, bū- 
dingas „išplėštumas“ iš konteksto, „susikaustymas“ ir užsisklendimas savyje. Sumuodamas 
norėčiau pastebėti, kad nepaisant Leonardo ir Michelangelo kūrybos genialumo, meninės 
formos tobulumo jų kūryboje užuomazgų pavidalu pastebima klasicizmui ir akademizmui 
būdingo sąstingio ir schematizmo bruožų. Jų kūriniuose išnyksta ankstyvojo renesanso 
genijams Cimabue, Giotto būdingas pasaulio suvokimo ekstatiškumas, tiesioginis Zavéji- 
masis supančio pasaulio grožiu. 


Diirerio absoliutaus grožio formulės ieškojimai 


Menotyrinės pakraipos italų Renesanso estetikams, ypač Leonardui, artimas reikšmingiau- 
sias vokiečių Renesanso dailininkas ir meno teoretikas Albrechtas Dūreris. Tai įvairiapusė 
asmenybė: genialus tapytojas, graveris, architektas, meno teoretikas, puikus fortifikacijos, 
optikos žinovas. Dūreris gimė ir dvasiškai brendo pagrindiniame vokiškojo humanizmo 
idėjų lopšyje - Niurnberge, kur gavo profesinį pasirengimą vietinėje meistrų dirbtuvėje ir 
tęsė mokslus kituose Vokietijos kultūros centruose, vyko į Italiją, norėdamas susipažinti 
su italų kultūros ir meno pasiekimais. 

Dūreris nepretenduoja į vientisos estetinės teorijos kūrėjus. Jo estetika gimsta iš aktu- 
alių poreikių ir teorinės stebimų meninio proceso dėsningumų refleksijos. Jo apmąstymai 
apie grožį, harmoniją, menininką ir meninės kūrybos proceso dėsningumus savo pakraipa, 
dėstymo maniera panašesni į norminius praktinius menininkų vadovus nei į tradicinius 
menotyrinius estetinius traktatus. Iš gausaus Dūrerio rašytinio palikimo estetiniu aspek- 
tu svarbiausia Keturių knygų apie proporcijas trečioji knyga ir išlikę užrašai iš nebaigtos 
Knygos apie tapybą. 

Veikale, skirtame Dūrerio meno teorijos analizei, E. Panofsky išskiria dvi pagrindines 
jo koncepcijas: 1) teisingo tikrovės atspindėjimo bei perspektyvos ir 2) grožio tyrinėjimus 
pasiremiant simetrijos, proporcijų ir žmogaus figūros proporcingo skaidymo principais. 
Savo ankstyvojoje grožio teorijoje Dūreris siekia surasti absoliutaus grožio formulę. Kalbė- 
damas apie tobulo grožio ir harmonijos įprasminimą meno kūriniuose, kaip ir Leonardo, 
jis plėtoja idealizacijos teoriją ir kviečia dailininkus perimti iš skirtingų žmonių ir daiktų 
tai, kas gražiausia, ir sujungti į vieningą visumą. „Kas yra grožis, - sako jis, - aš nežinau, 

nors jis slypi daugelyje daiktų. Jei norime 
įnešti jį į kūrinį, ypač į žmogaus figūrą, visų 
kūno dalių proporcijas tiek iš priekio, tiek iš 
kitos pusės, tai mums sekasi sunkiai, kadangi 
turime viską surinkti iš įvairių vietų. Neretai 
tenka peržiūrėti du ar tris šimtus žmonių, 
kol surandi juose dvi ar tris gražias detales, 
kurias gali panaudoti.<...> grožis susideda 
iš daugelio gražių daiktų, panašiai kaip iš 
daugelio žiedų surenkamas medus“ (Dūrer, 
1957, t. 2, p. 28-29). 

Vėliau, atsisakęs absoliutaus grožio 
formulės ieškojimo, Düreris pereina prie 
sąlyginio grožio koncepcijos ir vis daugiau 
dėmesio skiria idealioms proporcijoms ir 
normos problemoms gvildenti. Jam, kaip 
ir Leonardui, būdingas begalinis tikėjimas 


mokslo, racionalaus pasaulio, gamtos dėsnių 
pažinimo visagalybe. Jis nuolatos pabrėžia Albrecht Dūrer 

racionalaus pažinimo, matematinių principų 

svarbą idealioms proporcijoms, harmonijai, grožio esmei pažinti. Centrine Dūrerio, kaip ir 
daugelio Antikos ir Renesanso estetikos atstovų kategorija yra harmonija, kuri aiškinama kaip 
pagrindinis grožio kriterijus. Tobuliausią harmoniją, Dūrerio nuomone, padeda suvokti pats 
gyvenimas ir įdėmus gamtos studijavimas, kuris jam, kaip ir Leonardui, yra patikimiausias 
kelias į meninio tobulumo aukštumas. „Reiškinių esmę, - sako Dūreris, - padeda suvokti 
gyvenimas ir gamta. Todėl žvelk į juos įdėmiai, sek jais, nenukrypk nuo gamtos, tikėdamasis, 
kad gali surasti ką nors geresnio, nes apsigausi, - meno paslaptys slypi gamtoje. Kas sugeba 
jas atskleisti, jas įvaldo“ (Estetika renesansa, 1981, t. 2, p. 547). 

Dürerio apmastymuose apie tikrąjį meną ir jo suvokimą skamba elitiniai motyvai, 
kadangi geriausiais meno suvokėjais jis skelbia pačius menininkus, pajėgiančius suvokti 
įvairiausias subtilybes. Subrendęs Dūreris prabyla apie tobulo grožio nepasiekiamumą, 
neišsakomumą, menininko genijaus nepaaiškinamumą. „Aš sutinku, - rašo jis, - kad vienas 
dailininkas, kontempliuodamas vis gražesnę figūrą, gali labiau priartinti protui gamtoje sly- 
pintį grožį nei kitas. Tačiau jis negali išsemti jo iki galo taip, kad negalima būtų sukurti nieko 
gražesnio. Žmogaus proto tam nepakanka“ (Ten pat, p. 547). Dievas, pasak Dūrerio, suteikė 
žmonėms didžius sugebėjimus, kurie gali paslaptingai atsiskleisti žmoguje, pasižyminčiame 

išskirtiniu talentu, peržengiančiu epochos ribas ir sukuriančiu kūrinius, kurie nepraranda 
svarbos net praslinkus daugybei amžių. Dūrerio, kaip ir Leonardo, Michelangelo estetinėse 
pažiūrose ir kūryboje ryškus Renesanso genijams būdingas prieštaravimas tarp stichinio 
siekimo įtvirtinti neišmatuojamas artistiškos asmenybės kūrybines galias ir tragiško zmo- 
giškosios būties laikinumo, nesugebėjimo iki galo įgyvendinti savo kūrybinius siekius. 

Taigi italų ir vokiečių Renesanso atstovų estetinėse koncepcijose išryškėja daug naujų, 
būdingų visai vėlesnės Vakarų estetinės minties raidai bruožų, iš kurių pirmiausia reikėtų 
išskirti istorinį optimizmą, racionalizmą, antropologizmą, kuriuos jungia begalinis tikėjimas 
žmogaus proto galia ir skaidriomis būties perspektyvomis. Renesanse jau regime vėlesnėje Vaka- 
ry estetikoje suvešėjusio natūralizmo, gnoseologizmo, natūrfilosofinės orientacijos užuomazgas. 
Vienu reikšmingiausių renesansinės estetikos laimėjimų buvo stiprėjantis meno autonomijos 
ir meninės kūrybos svarbos suvokimas, paties menininko socialinio statuso ir jo kūrybinės 
veiklos produktų reikšmės augimas. Tačiau netrukus, jau XVI a. viduryje, dėl renesansinei 
estetikai būdingo prieštaringumo išryškėja daugelio jos skelbiamų idealų utopiškumas, 
krizės simptomai, o mene gyvas formas vis labiau išstumia šaltas akademizmas. 

Prancūzų enciklopedistai. Senovinis raižinys 

Apšvietos ideologijos tapsmas 


Apšvietos epochoje prasideda kokybiškai naujas estetikos ir meno filosofijos idėjų raidos 
etapas. To meto estetinės minties pakilimas susijęs su XVI-XVII a. išryškėjusia nauja meno 
samprata. Nuo V a. pr. Kr. iki XVI a. Vakarų Europoje vyravo antikinis požiūris: menas 
buvo suvokiamas kaip sugebėjimas kurti pagal tam tikras taisykles. Be menų šiuolaikine šio 
žodžio prasme (skulptūra, tapyba), menais buvo vadinami ir įvairūs amatai. 

Tačiau XVII a. pabaigoje - XVIII a. pirmoje pusėje dėl intensyvios meninės veiklos vis 
labiau pastebimas meno ir amatų sferų išsiskyrimas. Meno savitumu laikoma kūryba pagal 
grožio dėsnius, meno sferai taikoma naudingųjų (les arts utiles) ir aukščiausiųjų, arba vadi- 
namų dailiųjų menų (les beaux arts, fine art, die Schone Kunst) sąvoka. Ši nauja, siauresnė 
dailiųjų menų sąvoka gimsta Prancūzijoje 1657 m. J. La Fontaineo veikaluose. XVII-XVIII a. 
meno teoretikai dailiųjų menų grupei priskyrė skulptūrą, tapybą, muziką, literatūrą ir teatrą. 
Galutiniam meno sąvokos įteisinimui reikėjo rasti tai, kas yra bendra visoms dailiųjų menų 
rūšims. Iš daugelio šios problemos sprendimų ilgainiui buvo visuotinai pripažintas Charles 
Batteux iškeltas „gamtos pamėgdžiojimo pagal grožio dėsnius“ principas. 

Taip nauja siauresnė meno sąvoka gavo teorinį pagrindą ir suteikė postūmį tolesnės 
estetinės minties raidai. Tačiau meno fenomenas ne iš karto buvo pradėtas analizuoti fi- 
losofiškai. Iki tol Apšvietos epochos estetika dar turėjo nueiti ilgą kelią, kol buvo suvoktas 
meno socialinis vaidmuo ir vieta tarp svarbiausių dvasinių žmogaus poreikių. Švietėjų 
estetika išreiškė revoliucingų socialinių jėgų, pakilusių į kovą su feodalizmu, ideologiją. 
Švietėjai tikėjo istorine pažanga, proto jėga ir šviesiomis žmogaus būties perspektyvomis. 
Ši pozicija nulėmė ir naują tuometinės meno teorijos pažintinę orientaciją. Mokslas apie 
meną pamažu prarado ontologinį statusą (kaip sudėtinė filosofinės būties teorijos dalis) ir 
įgavo gnoseologinį pobūdį. 

Svajodami apie harmoningą ir visapusiškai išsivysčiusią asmenybę, gebančią įgyven- 
dinti kūrybines potencijas, švietėjai vis labiau kreipia žvilgsnį į meno sferą, norėdami, kad 
ji taptų savarankiško mokslinio tyrimo objektu. Taip mokslas apie meną, ilgą laiką neturėjęs 
aiškios struktūros, apibrėžtų terminų ir problematikos, XVIII a. beveik vienu metu keliose 
šalyse ėmė skirtis į dvi pagrindines sroves: filosofinę ir menotyrinę. Pirmajai būdinga meno 
apmąstymas, neperžengiant filosofinio pažinimo ribų, o antrajai - ėjimas nuo konkrečių 
meno kūrinių analizės prie platesnių menotyrinių apibendrinimų. Švietėjai estetinei sferai 
ir su ja siejamam meno pasauliui teikė savotiško derintojo funkciją, manydami, kad ji pa- 
deda įveikti žmogaus ir jį supančio pasaulio disharmoniją. Iš čia kyla jų tikėjimas, jog menu, 
estetiniu auklėjimu ir skonio ugdymu įmanoma pertvarkyti pasaulį, išspręsti svarbiausius 
socialinius prieštaravimus. 

Anglų „skonio kritika“ 


Ankstyvoji švietėjų estetika, įgavusi „skonio 
kritikos“ pavidalą, didžiausią dėmesį skyrė 
estetinio žmonių auklėjimo ir jų skonio 
ugdymo klausimams. Švietėjai manė, kad, 
nesuvokus skonio savitumo, neįmanoma 
teoriškai pagrįsti meno vertinimų. Jie teigė, 
jog isugdytas meninis skonis yra svarbiausias 
meno esmės pažinimo instrumentas, kuris 
traktuojamas nevienodai: ginčijamasi dėl jo 
racionalizmo ir iracionalumo, svarstoma, ar 
jis turi universalią, ar individualią reikšmę, 
ar tai įgimtas, ar išugdomas sugebėjimas, ar 
jis paremtas protu, ar jausmais ir pan. 
Prancūzų švietėjai (Voltaireas, J.-J. Rous- 
seau) aiškino, kad skonis yra jausmų išraiška 
ir proto priešybė. Italas L. Muratori priskyrė 
jį proto sferai. Anglų teoretikas E. Burce'as 


sujungė abu požiūrius ir skonį traktavo E. Shaftesbury 

kaip jausmo ir proto vienybę. Jo tėvynainis 

D. Hume'as žengė dar toliau - iškėlė skonio objektyvumo klausimą ir nurodė, jog, nepai- 
sant visos skonio sprendimų įvairovės bei keistumų, gyvuoja tokie principai, kurie remiasi 
pirmapradėmis kūrinio struktūros formomis ir savybėmis. 

Anglų mokslininkai skonį vertina kaip specifinę grožio gamtoje ir mene pažinimo prie- 
mone. Kitaip negu Lockeas, kuris teigia, jog estetinė sfera yra tik sudėtinė pažinimo teorijos, 
etikos ir religijos dalis, jo sekėjai (E. Shaftesbury, F. Hutchesonas, E. Burceas), svajojantys 
apie harmoningą asmenybę, iškelia ją kaip pagrindinę savo filosofinių apmąstymų dalį. 

Ryškiausiai ši tendencija išreikšta Lockeo mokinio lordo E. Shaftesburyo koncepcijoje. 
Savo literatūriniuose filosofiniuose esė, parašytuose gyvų platoniškųjų dialogų forma, jis 
itin daug dėmesio skiria estetikos sferai, teigdamas, kad ji yra visuomenės dorovės principų 
įprasminimo priemonė. Shaftesbury savitai traktuoja išplėstinę jutimo sąvoką, kurią perkelia 
iš gnoseologijos į etinę estetinę sritį. Jis įsitikinęs, jog pasaulyje egzistuoja estetinė tvarka 
(harmonija), kurią pažinusi asmenybė tobulėja, atsisako išorinių veiklos formų ir linksta 
į moralinių vertybių bei „dieviškosios grožio esmės“ pažinimą. Mokslininkas siekia kelti 
meno lygį ir tobulinti savo amžininkų skonį. Skonio ugdymą jis laiko moralinio auklėjimo 

dalimi, kartu nurodė, jog skonis gali būti ir netikęs. Todėl, Shaftesburyo nuomone, skonį 
būtinai reikia tobulinti bei koreguoti. Geras skonis, subtilus grožio pajutimas, mokėjimas 
šiomis savybėmis pasinaudoti kuriant ir vertinant meną Shaftesburyo koncepcijoje aiški- 
nami kaip būtinos tikro menininko ir meno vertintojo savybės. 

Tikrasis grožis čia siejamas ne su materialiu daiktų aspektu, o tik su sąmoningu me- 
ninio sumanymo įgyvendinimu. Iš to išplaukia trys skirtingos grožio formos: 1) negyvos 
formos, 2) formos, kuriančios kitas formas, kurioms būdingas protingumas, veiklumas ir 
kūrybinis pradas, 3) tobuliausia grožio atmaina, kada kuriamos ne tik paprastos formos, 
bet ir modeliuojančios kitas formas (Shaftesbury, 1975, p. 214-215). Ši hierarchinė grožio 
koncepcija liudija, kad, mąstydamas apie grožio esmę, Shaftesbury eina nuo fizinio prie 
mentalinio grožio ir kartu išaukština moralinį jo pradą. 

Taigi Shaftesburyo koncepcijoje mokslai, gvildenantys meną ir moralę, tarsi susilieja 
vienas su kitu. Pažymėtina, kad tokia moralinė meniškumo interpretacija būdinga daugu- 
mai anglų „skonio kritikos“ atstovų. Tačiau Shaftesburyo koncepcijos savitumas ir istorinė 
reikšmė ne ta, kad meninę sferą jis verčia tarnauti „aukščiausiems“ etiniams tikslams. Svarbu, 
kad išaukštindamas grožio ir meno reikšmę jis toliau plėtoja meno autonomijos tendencijas. 


Menotyrinės problematikos iškilimas prancūzų švietėjų teorijose 


Kitaip negu anglų „skonio kritika“, kuri, išskyrus Shaftesbury koncepciją, yra sausa estetikos 
teorija, prancūzų švietėjų teorinė mintis yra arčiau meno. J. B. Dubos, Ch. Batteux, D. Diderot 
anglų sensualistinės meno teorijos idėjas perkelia į socialinių problemų sritį. Šį socialinių ten- 
dencijų stiprėjimą galima paaiškinti prancūzų apšvietos ideologijos radikalumu. Jos šalininkai 
estetines ir menines vertybes siekia panaudoti kovai prieš absoliutizmą. Estetiką ir meną jie 
laiko galingu ginklu savo siekių įgyvendinimui. Kitas svarbus jos bruožas - menotyrinės minties 
raida nuo konkrečių meno kūrinių tyrinėjimo iki platesnių teorinių apibendrinimų. Tipiškas 
tokios metodologinės orientacijos pavyzdys - Dubos (1670-1742) traktatas „Kritiniai poezijos 
ir tapybos apmąstymai“ (1719). Šis veikalas išsiskiria aukštu teorinių problemų gvildenimo 
lygiu, autoriaus erudicija, operavimu daugybe konkrečių pavyzdžių iš skirtingų šalių ir epochų 
meno istorijos. Dubos daug nuveikia, mėgindamas moksliškai paaiškinti istorinius meno raidos 
dėsningumus, atskirų epochų, šalių, nacionalinių meno formų savitumą. Tiesa, jis neatskleidžia 
prieštaringos meno raidos, nacionalinių ir istorinių meno plėtros formų savitumo. Tačiau jo 
veikale jau ryškėja noras nagrinėti meną drauge kaip veikiančių aplinkybių visumą. 
Teigdamas, kad konkretaus meno pobūdis priklauso ne tik nuo klimato sąlygų, 
geografinės aplinkos, epochos, bet ir nuo daugelio socialinių veiksnių, Dubos kartu for- 
muoja tą sociologizmą, kuris vėliau plėtojamas H. Taineo ir gausių jo pasekėjų koncepcijose. 

Dubos idėjos taip pat turi poveikį Ch. Batteux, J. Winckelmannui, I. Kantui, F Schilleriui, 
G. E. Lessingui ir daugeliui kitų mąstytojų. Winckelmannas perima iš Dubos mokymą apie 
aplinkos veiksnių poveikį menui ir meninių stilių raidos teorijos užuomazgas, Schilleris — 
mokymo elementus apie socialinį pertvarkomąjį meno vaidmenį formuojant vientisą 
asmenybę. Atskiras Dubos idėjas aptinkame kantiškoje ir šileriškoje meno kaip žaidimo 
teorijoje. Dubos įkvepia vėlesnių kartų mąstytojus atskirų meno rūšių lyginamajai analizei. 
Tokie traktatai tampa populiarūs XVIII amžiuje. Jie inspiruoja kokybiškai naujo, visas meno 
rūšis aprėpiančio požiūrio gimimą. 

Veikiamas Dubos idėjų, Ch. Batteux (1713-1780) bando suvienyti visas meno rūšis 
vienu „gamtos pamėgdžiojimo pagal grožio dėsnius“ principu. Batteux buvo vienas reikšmin- 
giausių to meto meno teoretikų. Jo iškeltos idėjos inspiravo tolesnę meno filosofijos idėjų 
ir metodologinių principų sklaidą. Pažymėtina, kad Batteux traktatas Bendrasis dailiųjų 
menų principas (1746) pasirodė ketveriais metais anksčiau už pirmąjį A. Baumgarteno 
„Estetikos“ tomą. Nagrinėdamas daugelį svarbiausių meno filosofijos problemų, jis nenusi- 
leidžia vokiečių filosofui, ir jo įtaka vėlesnei teorinės minties raidai aiškiai pastebima, nors 
tiesioginių savo idėjų tęsėjų, kokie sekė Baumgarteną (I. Kantas ir kiti vokiečių klasikinio 
idealizmo korifėjai), jis neturėjo. 

Tačiau Batteux ir Baumgarteno koncepcijų konstravimo principai skiriasi. Baumgarte- 
nas, būdamas tikras filosofas metafizikas, savąją teoriją konstravo, remdamasis vien filosofi- 
niais principais. Batteux to paties tikslo siekė menotyrinio pažinimo sistemoje, atitrūkdamas 
nuo atskirų meno rūšių specifinių bruožų ir mėgindamas išryškinti tai, kas meną skiria nuo 
kitokios žmogaus veiklos. Jo koncepcijai būdingas ėjimas nuo konkrečių faktų analizės prie 
jų teorinio apibendrinimo. 

Savo traktatą Batteux pradeda himnais menui, visokeriopai aukštindamas jo vaidmenį. 
Menai, pasak jo, padėję sukurti miestus, suvienijo pakrikusius žmones ir išmokė juos ben- 
drauti. Mėgindamas atskleisti svarbiausias meninės veiklos paskatas, Batteux iškėlė idėją, 
kad menas gimsta žmogui traukiantis nuo stereotipinių kūrybinės veiklos formų. Menas 
čia suprantamas kaip specifinė žmogaus veikla, susijusi su grožio kūrimu. Dėl tokios meno 
specifikos interpretacijos (menas yra grožio kūrimas) meno fenomenas pirmą kartą Vakarų 
Europoje galutinai atskiriamas nuo amato, mokslo ir suvokiamas kaip visiškai unikali ir 
specifinė žmogaus kūrybinės veiklos forma. 

Apžvelgdamas meno pasaulį, Batteux išskyrė tris pagrindines meno grupes: 1) techniniai 
menai (amatai) - tai išradingumo ir darbo vaisius, jie turi teikti naudą; 2) dailieji menai (muzi- 
ka, poezija, tapyba, skulptūra, šokis) teikiantys malonumą; 3) ir naudą, ir malonumą teikiantys 
menai (iškalbos menas, architektūra). Tarnaudami žmonėms ir tobulėdami, bręstant žmogaus 
skoniui, jie tarsi užima tarpinę vietą tarp pirmųjų dviejų grupių, nes čia susilieja techniniams 

menams būdingas naudingumas su dailiesiems priskiriamu malonumu. Visas meno pasaulis 
konstruojamas atsižvelgiant į skirtingą santykį su gamta. Antai techniniai menai utilitariniams 
tikslams naudojasi gamta tokia, kokia ji yra. Trečiosios grupės menai dėl naudos ir malonumo 
tobulina gamtą, o dailieji menai tik mėgdžioja gamtą pagal grožio dėsnius. 

Batteux buvo daugeliui XVIII a. mąstytojų būdingos dualistinės metafizinės gamtos 
interpretacijos šalininkas. Gamtą jis vertina pirmiausia kaip natūralųjį pradą, o paskui kaip 
dieviškos kūrybos vaisių su jam būdingu idealiu grožiu. Iš čia kyla įsitikinimas, jog grožį 
mene nulemia ne paprastos, o tik gražios gamtos pamėgdžiojimas. 

Meno ir gamtos santykius Batteux plėtoja mokyme apie genijų ir skonį. Švietėjiškai 
aiškindamas šių sąvokų turinį, jis teigia, jog mene genijus ir skonis yra tiesiogiai susiję. Todėl 
kūrybinių genijaus polėkių negalima teisingai suprasti nesusipažinus su menininko kūrybos 
pobūdį nulėmusiu skoniu. Genijaus kuria, o skonis įvertina ir kreipia kūrybinę menininko 
fantaziją reikiama kryptimi. Ši skonio ir genijaus tarpusavio sąveika Batteux koncepcijoje 
yra principinė. Skonis padeda sukurti meno kūrinius, suteikia jiems įmantrumo, laisvumo ir 
natūralumo. Jis yra tarsi savotiškas teisėjas, kuriam svarbiau pojūčiai, o ne loginiai įrodymai. 
Skonis susijęs su asmenybe, su jos dvasiniu bei meniniu išprusimu. Šia prasme jį galime 
vertinti kaip žmogaus sugebėjimą spręsti apie grožį. Skonio kriterijus Batteux koncepcijoje 
yra gamta, kurią ir turi atspindėti tobulas meno kūrinys. Batteux pernelyg įžvalgus, jog 
skelbtų apie egzistuojantį visuotinį gerą skonį. 

Racionalistinės Batteux nuostatos aiškiai išreikštos jo meninės kūrybos koncepcijoje. 
Batteux teigia, kad net keisčiausias meninis vaizdinys akumuliuoja tikrovės atspindį, kuris 
žadina menininko vaizduotę ir pastarasis pagal grožio dėsnius kuria jau naują tikrovę. Taigi 
gamta genijui yra tas pagrindas, be kurio neįmanoma sukurti ką nors reikšminga. Suvokda- 
mas gamtos pasaulį, menininkas ne tik jį mėgdžioja, bet ir atskleidžia savąjį požiūrį. Todėl 
menas yra tik „panašus į tiesą“ vaizduotės kūrinys. 

Nustatęs ryšį tarp meno ir gamtos, Batteux toliau aiškinasi meninės kūrybos dėsningu- 
mus. Imituojančiam gamtą menininkui reikia ne skrupulingai ją kopijuoti, o remtis „šviesiu 
protu“ t. y. imti iš tikrovės tik būtinus daiktus, bruožus ir juos tobulai vaizduoti. Apraši- 
nėdamas meninės kūrybos procesą, jis nuolat pabrėžia idealizacijos ir kūrybinį mąstymo 
vaidmenį. Tik protas menininkui padeda išryškinti gamtoje patraukliausius elementus, 
galinčius daryti kūrinį įtaigų ir tikrovišką. Protingai jungdamas daugelį atskirai tikrovėje 
egzistuojančių bruožų į ventisą vaizdinių sistemą, menininkas sukuria meno realybę, to- 
bulesnę už gamtą. Todėl, pasak Batteux, menas grynai estetine prasme yra tokia gamtos 
imitacija, kurios tikslas — ne tiesa, o tikroviškumas. 

Labai svarbus vėlesnei meno filosofijos raidai buvo Batteux mėginimas susieti į vientisą 
sistemą menotyrinę septynių menų teoriją su mokymu apie genijų ir skonio koncepciją. 

Geriau negu daugelis jo amžininkų ir artimiausių sekėjų jis suvokia problemas, iškilusias 
mokslo apie meną raidoje, ir supranta, jog svarbiausia - šio mokslo „turtingumas“, gausy- 
bė atskirų empirinių pastebėjimų, kurių kasdien vis daugėja. Jis atskleidžia pagrindinį to 
meto mokslo apie meną raidos paradoksą, kad beformė atskirų pastebėjimų masė, užuot 
stimuliavusi varžo mokslą. Mėgindamas susisteminti daugybę nesusijusių empirinių duo- 
menų, Batteux savo meno teorijoje vadovaujasi griežtomis metodologinėmis nuostatomis. 
Jo koncepcijos esmė - aristoteliškoji mimezės teorija, kuri yra svarbiausias leitmotyvas, 
jungiantis atskiras meno rūšis pagal vieną gamtos pamėgdžiojimo principą. 

Visų dailiųjų menų jungimas pagal vieną principą leidžia mokslininkui, išskyrus specifines, 
kiekvienai meno rūšiai būdingas savybes, išryškinti tai, kas yra būdinga visoms meno rūšims, 
t. y. meno fenomenui apskritai. Ši iš esmės nauja nuostata turi labai didelę reikšmę tolesnei 
mokslo apie meną raidai. Priartindamas menotyrinę meno analizę prie filosofinės problema- 
tikos, jis atveria kelią iš pagrindų naujam meno fenomeno studijavimui. Batteux pastangomis 
pirmą kartą buvo suformuotas mokslinis pamatas, į kurį remdamiesi teoretikai galėjo konstruoti 
sisteminę meno filosofiją. Šio mąstytojo iškeltos idėjos veikė vėlesnės teorinės minties raidą. Jas 
ištisą šimtmetį rutuliojo ir gilino mokslininkai J. G. Sultzeris, M. Mendelssonnas, J. J. Winc- 
kelmannas, G. E. Lessingas, I. Kantas, E Schilleris, J. W. Goethe, taip pat Jenos romantikai. 


Specifiniai vokiečių Apšvietos estetikos bruožai 


Kitaip negu Anglijoje ir Prancūzijoje, kur daugelis žymiausių mąstytojų buvo aktyvūs 
visuomenės veikėjai, drįstantys paprieštarauti ir oficialiajai ideologijai, Vokietijoje estetinė 
mintis daugiausia plėtojosi universitetuose. Netgi Vokietijos aukštosioms mokykloms bū- 
dingas liberalumas negalėjo apsaugoti estetinės minties nuo niūrios dvasinės atmosferos, 
vyravusios daugelyje kunigaikščių dvarų ir laisvųjų Vokietijos miestų. Todėl nenuostabu, 
kad Vokietijos universitetų filosofai, kaip sarkastiškai yra pasakęs A. Schopenhaueris, būda- 
mi „valstybės iždo apmokami mąstytojai“, neteko anglų ir prancūzų mąstytojams būdingo 
laisvamaniškumo. Griežtas socialinis ir ekonominis priklausymas nuo šio pasaulio stipriųjų 
formavo universitetų filosofijos katedrose disciplinuotą teorinį mąstymą ir sąlygojo abstrak- 
čią, netiesioginę idėjų dėstymo formą. Minėtus filosofinės minties raidos ypatumus stiprino 
nuoseklus idėjų perimamumas - beveik visi filosofai, atvirai remdamiesi savo pirmtakų 
iškeltais principais, juos griaudami, teoriškai permastydami, stengėsi įtvirtinti savuosius. 
Sis imanentinis idėjų perimamumas palankiai veikia sisteminio mąstymo principus, 
stiprina tradicijas, nuosekliai kelia filosofinės kultūros lygį. Tačiau universiteto aplinka ir jai 
būdingas akademinio gyvenimo ritmas skatina mąstytojus atsiriboti nuo gyvenimo proble- 
mų. Tuo galima paaiškinti kabinetinį daugelio vokiečių klasikinės filosofijos atstovų estetikos 

ir meno filosofijos koncepcijų pobūdį, kai ilgainiui jose įsivyravo abstrakčios metafizinės 
konstrukcijos. Tačiau palikime nuošalyje klausimus dėl nacionalinių vokiečių estetinės 
minties formavimosi ypatumų ir išsiaiškinkime jos istorinį vaidmenį. Jis pasireiškia nauju 
sisteminiu ir sintetiniu požiūriu į ankstesnes estetines ir meno teorijas. Vokiečių teoretikai 
pakylėja anglų ir prancūzų mokslininkų veikaluose suformuotus principus į aukštesnį moks- 
linės minties lygį. Jie linksta į dialektiką, konceptualumą ir sudėtingas teorines konstrukcijas, 
mėgina susisteminti svarbiausias savo pirmtakų idėjas. 

Geriau suvokus meno autonomiją, atsiranda ir savita teorinės minties sritis - meno 
filosofija, kuri ilgą laiką buvo tapatinama su tuo pat metu besivystančiu estetikos mokslu. 
Sis estetikos transformavimasis į meno filosofiją paaiškinamas tuo, kad menas išsiskiria į 
savarankišką estetinės veiklos sritį ir atsiduria filosofinių apmąstymų centre. 

XVIII a. teoretikų veikaluose (daugiausia vokiečių) ryškėja dvi pagrindinės meno 
filosofijos tendencijos: filosofinė (pradininkai A. Baumgartenas, Kantas), ir menotyrinė 
(atstovai — J. J. Winckelmannas, J. W. Goethe, F. Schilleris ir Jenos romantikai). Šios dvi 
tendencijos susilieja vokiečių klasikinės filosofijos korifėjų ESchellingo ir G. W. E. Hegelio 
meno filosofijos koncepcijose ir dar kurį laiką reiškiasi kaip viena. Tačiau vėliau jos išsiskiria 
ir vis labiau tolsta viena nuo kitos. Pradedant Schopenhaueriu, teorinėje tendencijoje vis 
labiau sustiprėja filosofinės problematikos suartėjimas su menine, plėtojasi iracionalistiniai 
ir voliuntaristiniai motyvai (S. Kierkegaardas, F Nietzsche, W. Dilthey'us, H. Bergsonas), 
oistorinėje - aprašomieji ir formalistiniai elementai (J. Burckhardtas, H. Taineas, A. Rieglis, 
J. Strzygowski, A. Warburgas, H. Wolfflinas, W. Worringeris, H. Focillonas, E. Panofsky). 
Suprantama, kad tai tik sąlygiškas pohegelinės meno filosofijos tendencijų apibūdinimas, jis 
žymi vyraujantį koncepcijų pradą. Kai kuriose koncepcijose galima rasti tiek formalistinių, 
tiek voliuntarizmo, tiek ir daugybę kitų elementų. 


Estetikos mokslo išsiskyrimas A. Baumgarteno filosofijoje 


Svarbų vaidmenį estetinės minties raidoje atliko estetikos kaip savarankiško filosofijos 
mokslo krikštatėvis, vokiečių filosofas Aleksandras Baumgartenas (1714-1762). Moksli- 
ninkų domėjimąsi kelia šie jo veikalai: Filosofiniai apmąstymai kai kuriais poetinio kūrinio 
klausimais (1735), Metafizika (1739) ir lotynų kalba išleistas Estetikos (1750) pirmasis tomas. 
Juose ryšku racionalistinės filosofo nuostatos, polinkis į sisteminį mąstymą, sudėtingas te- 
orines konstrukcijas, argumentuojamas tezes. Pastarieji Baumgarteno mąstysenos bruožai 
paveikia vėlesnės vokiečių estetikos ir meno filosofijos stilių. 

Kai kurių pagrindinių Baumgarteno estetikos idėjų užuomazgų randame veikale 
Filosofiniai apmąstymai kai kuriais poetinio kūrinio klausimais. Jame filosofai kviečiami 

rimtai susidomėti filosofiniais meninės kūrybos problemų tyrinėjimais. Apibūdindamas 
naująjį mokslą, Baumgartenas kartais naudojasi „poezijos filosofijos“ sąvoka, kurią sieja 
su žemesniąja juslinio pažinimo pakopa. Pastarąją jis priskiria logikai, nes, pasak filosofo, 
juslinio pažinimo metu subjektas privalo vadovautis bendraisiais logikos dėsniais. Mokslą 
apie juslinį dailiųjų menų pažinimą Baumgartenas čia pirmą kartą pavadina miglotu „es- 
tetikos“ (gr. aisthetikos - jutiminis) vardu. 

Plétodamas Leibnitzo ir Ch.Wolfo idėjas, Baumgartenas atskiria estetinę pažinimo 
teoriją nuo kitų filosofijos sričių. Estetiką jis suvokia kaip sudėtinę gnoseologijos, t. y. paži- 
nimo teorijos dalį. Todėl Baumgarteno pažinimo teorija suskyla į dvi dalis: žemesnę, juslinio 
pažinimo teoriją, tiriancig meną, meninę kūrybą ir grožio pasaulį, ir aukštesniąją, intelektualig 
loginę tiesos pažinimo teoriją. Tobulas juslinis pažinimas interpretuojamas kaip grožis pla- 
čiąja prasme, o menas - kaip veikla, orientuojama į grožio kūrimą. Apibūdindamas juslinį 
grožio pažinimą kaip savotišką „proto analogą“ ir meninės kūrybos filosofiją, Baumgartenas 
estetikai kartu skiria sudėtinės pažinimo teorijos dalies funkcijas. Taip estetika jo filosofinėje 
sistemoje išsiskiria į sąlygiškai savarankišką mokslą apie grožį ir meninės kūrybos filosofiją. 

Baumgarteno veikaluose pagrindinės ankstesniojo mokslo apie meną ir grožį tendenci- 
jos jungiasi su vokiečių nacionalinės filosofijos, Leibnitzo-Wolfo tradicija. Vadovaudamasi 
šia originalia idėjų sinteze, vokiečių teorinė mintis ne tik pasisavina daugelį pagrindinių 
užsienio mokslininkų idėjų, bet ir sukuria filosofinį teorinį bei metodologinį pamatą, kuris 
jai padėjo įsivyrauti Vakarų estetikos ir meno filosofijos istorijoje. 

Kitaip negu ankstesnės meno teorijos, kuriose meno, būties klausimai dažniausiai 
gvildenami bendrame filosofinių bei menotyrinių koncepcijų kontekste, t. y. kaip sudėtinės 
„skonio kritikos“ arba „dailiųjų menų teorijos“ dalys, estetika pamažu vis labiau išsiskiria 
į savarankišką filosofinę discipliną su specifine struktūra ir pagrindinėmis problemomis. 
Tačiau šis mokslas jau iš pradžių pasižymi tyrimo objekto dvilypumu. Dvilypumas kyla iš 
estetikos apibūdinimo ne tik kaip „žemesniosios gnoseologijos“ sudėtinės dalies, bet ir, o tai 
itin svarbu, kaip „laisvyjų menų teorijos“. 

Suteikdamas „laisvųjų menų teorijai“ solidų filosofinį pagrindą, Baumgartenas transfor- 
muoja ją į filosofinę meno teoriją arba meno filosofiją, kuri ir sudaro svarbiausią jo estetikos 
tyrinėjimo objekto dalį. Taigi nuosekliai perėjęs nuo gnoseologinių prie estetinių klausimų 
gvildenimo, mąstytojas išskiria specifinę estetinę problematiką, į kurią pirmiausia sujungia 
didžiulį grožio bei menų pasaulį, mokymus apie skonį, genijų, meninę kūrybą, meno san- 
tykį su tikrove, estetinį suvokimą ir kt. Vadinasi, Baumgartenas pirmasis iš vokiečių filosofų 
pagrindines estetikos problemas sujugia į vieną sistemą ir pradeda jas gvildenti filosofiškai. 

Polemizuodamas su mokslininkais, teigiančiais, jog estetika nesanti verta filosofų 
dėmesio ir kad vaizduotės bei fantazijos kūriniai yra gerokai žemiau už filosofinį mąstymą, 

A. Baumgarteno Estetikos viršelis, Frankfurtas prie 


Oderio, 1750 


Baumgartenas aiškina, jog filosofas yra toks 
pat žmogus kaip ir kiti, todėl jis negali atsi- 
riboti nuo grožio ir meno. Pripažinęs, jog 
estetikos mokslas reikalingas, jis mėgina 
tiksliau apibrėžti šio mokslo tyrinėjimo 
sferą ir santykius su kitais jam artimais 
mokslais. Pirmiausia Baumgartenas pradeda 
aiškintis, kuo estetikos tyrinėjimai skiriasi 
nuo retorikos, poetikos ir meno kritikos. 
Jis pabrėžia estetikos savitumą, lygindamas 
ją su retorika ir poetika, nes ji aprėpia ne 
tik šiuos du mokslus, bet ir visus menus. 
O meno kritika čia interpretuojama kaip 
sudėtinė estetikos dalis. Pasak filosofo, 
estetikai būdingi bendriausi („aukštesnieji“) 
dėsningumai visada yra svarbesni už jiems 
paklūstančius smulkesnius. Nuo pastarųjų 
būtina atsiriboti, nes detalės gali atitraukti 
dėmesį nuo tyrinėjamų reiškinių esmės. 
Baumgarteno nuomone, vyraudama grožio 
ir meno pasaulio dėsningumų atžvilgiu, es- 
tetika visada turėtų išsaugoti metodologinį 
pobūdį, nes tai padeda jai nuosekliau negu 


kitiems mokslams iš filosofijos pozicijų atskleisti tyrinėjamų reiškinių esmę. 
Polemizuodamas su anglų sensualistinės estetikos atstovais, jis atriboja meną nuo 
moralės ir suteikia jam autonomiją. Baumgarteno nuomone, menui netinka būti moralės 
tarnu, nes jis gali ir privalo auklėti žmones pasitelkdamas grožį. Ši estetikos ir meno sferos 
atribojimo nuo moralės tendencija yra daugiareikšmė: pirmiausiąjį griauna anksčiau vyra- 
vusį antikinį kalokagatijos, t. y. grožio ir gėrio vienybės principą, antra vertus, ji neabejotinai 
atlieka pažangų istorinį vaidmenį. Mat kreipdama teorinę mintį meno esmės apmąstymo 
linkme, kartu ji padeda apvalyti meną nuo priemaišų ir apsaugoti, kad jo neužgožtų mora- 
linis pradas. Ryžtingas teigimas, kad estetinė ir meninė veikla yra autonomiška ir išsiskiria iš 
kitų žmogaus veiklos sričių, davė pradžią naujam filosofiniam požiūriui į meną. Baumgar- 
tenas, kreipdamas teorinę mintį į filosofinį meno specifikos apmąstymą, klojo vėlesnės meno 
filosofijos pamatus. Išsivaduodamos iš pažinimo teorijos įtakos, estetikos ir meno filosofijos 
problematika sparčiai rutuliojosi, atskleisdamos savo galimybes. Daugeliui XVIII ir XIX a. 

pradžios vokiečių estetikos ir meno teoretikų Baumgarteno idėjos darė didelę įtaką. Jo sekėjų 
veikaluose jau svarstoma estetinė ir meninė sfera, jai teikiamas vis didesnis autoritetas ir 
autonomija, ji vis dažniau suvokiama ne tik kaip sudėtinė filosofinės sistemos dalis. Mąstančios 
inteligentijos akyse ji tampa savotiška tikrojo dvasingumo ir grožio oaze merkantilinių vertybių 
pasaulyje. Griežtas, racionalus, metodiškas Baumgarteno filosofavimo stilius, sistemingo 
mąstymo principai buvo reikšmingi tolesnei vokiečių estetikos ir meno filosofijos raidai. 


Istorinės meno filosofijos tendencijos sklaida 
J. Winckelmanno veikaluose 


J. J. Winckelmannas (1717-1768), Baumgarteno mokinys, savo meno filosofijoje remiasi 
ne abstrakčiais teoriniais principais, o konkrečiais meno apmąstymais. Kaip nurodo A. Ni- 
velle, Baumgartenas savo teorines konstrukcijas kuria abstrakčiai apibūdindamas grožį, 
ir tai būdinga visai jo sistemai, o štai Winckelmannas viename savo paskutiniųjų veikalų 
skelbia, kad grožio esmės negalima apibūdinti. Tai yra svarbiausias šių mąstytojų skirtumas 
(Nivelle, 1955, p. 113). 

Istorinės vokiečių meno filosofijos pradininkas ir meno istorikas bei teoretikas Winc- 
kelmannas netapo dėstytoju kaip daugelis jo garsių vienminčių. Tai turėjo įtakos ir jo mąs- 
tysenai, kuriai svetimas akademinis teorizavimo stilius. Jo meno filosofija grynai asmeninė, 
impulsyvi, labai priklausoma nuo intuicijos, tiesioginio meno kūrinių apmąstymo. 

Winckelmanno pasaulėžiūra ir meninis skonis formuojasi tuomet, kai Prancūzijoje 
ir kitose Europos šalyse plūsteli nauja žavėjimosi Antikos menu banga. Tai turėjo įtakos ir 
jaunajam mastytojui, kuris meną suvokia kaip tautų aukštųjų siekių pasireiškimą. Senovės 
graikų meną Winckelmannas skelbia absoliučiu idealu, aukščiausių par excellence laisvo 
žmogaus siekių pasireiškimu. Jis mano, jog neregėto meno klestėjimo priežastis yra laisvė, 
kuri egzistavo senovės graikų visuomenėje, ir menininkų nepriklausomybė nuo šio pasau- 
lio stipriųjų skonio. Idealizuodamas graikų kultūros demokratiškumą, Winckelmannas 
kartu polemizuoja su vokiečių absoliutizmo ideologais, kurie orientavosi į senovės Romos 
imperijos meną. 

Nevengdamas kompromisų, Winckelmannas pasiekia savo tikslą ir apsigyvena Ita- 
lijoje, kur tęsia sistemingus antikinio meno tyrinėjimus. Čia jis susipažįsta su Romoje 
gyvenančiu vokiečių dailininku A. R. Mengsu, traktato Mintys apie grožį ir skonį tapyboje 
(1762) autoriumi. Ši draugystė turėjo įtakos Winckelmanno požiūriui į meno filosofijos 
problemas. 1758 m. gegužės 15 d. laiške K. Echeriui Winckelmannas rašo: „Štai jau pusantrų 
metų, kai pagrindiniu mano uždaviniu tapo senovės meno istorijos rašymas. Aš tikiuosi, 
kad šis kūrinys atneš man šlovę. Rašau jį labai stropiai, naudodamasis daugybe šaltinių ir 

vadovaudamasis savo apmąstymais, kad suteikčiau jam didesnį veiksmingumą ir jėgą, ir 
taip glaustai, kad nebūtų galima iš jo išmesti nė vieno žodžio“ (Winckelmann, 1935, p. 561). 

1764 m. pasirodo Winckelmanno veikalas Senovės meno istorija. Jis atkreipė mokslininkų 
Vokietijoje ir kitose Vakarų Europos šalyse dėmesį. Šios mokslinės meno istorijos Įžangoje 
autorius aiškina, jog ši knyga - ne atskirų menininkų gyvenimo faktų atpasakojimas, o moks- 
linė sistema, turinti padėti pažinti meno esmę. „Meno istorija, — rašo jis, - turi gvildenti meno 
kilmę, raidą, pakitimus, taip pat ir įvairių tautų, epochų bei menininkų stilius ir visa tai, ką 
įmanoma pagrįsti iki mūsų laikų išlikusiais senovės pavyzdžiais“ (Winckelmann, 1933, p. 3). 

Winckelmannas yra pirmasis meno teoretikas, atsisakęs tradicinio menininkų biografijų 
atpasakojimo ir meno tyrinėjimams panaudojęs naują istorinį genetinį metodą. Jis suvokia 
meną kaip vientisą reiškinį, nuo sukūrimo iki sunykimo glaudžiai susijusį su socialiniais, 
geografiniais veiksniais. Teigdamas, kad kiekvienos konkrečios epochos meną galima iš 
esmės pažinti tik žinant jo istoriją, Winckelmannas kartu istoriškai aiškina ir meno raidos 
dėsningumus. Jis rašo tokią meno istoriją, kuri ne tik pasitarnautų pažinimui, bet ir taptų 
praktiniu vadovu. 

Senovės meno istoriją sudaro du klodai: filosofinis estetinis ir menotyrinis. Pirmojo 
esmė - mokymas apie grožį, meninės kūrybos procesą, meno santykius su tikrove, ideali- 
zaciją, o antrojo - meninių stilių teorija. 

Winckelmannas polemizuoja su L. Bernini ir jo šalininkais, kurie tikruoju grožiu laiko 
kiekvieną atskirai paimtą gražiai pavaizduotą daiktą. Manydamas, kad toks požiūris yra 
klaidingas, Winckelmannas, kaip ir Batteux, reikalauja iš menininko ne tiesiog pamėgdžioti 
gamtą, o panaudoti neišsemiamas idealizacijos galimybes. Šitaip vertindamas meninę kūrybą, 
menininkas gali į vieną vaizdinį sujungti pavienius elementus ir sukurti ne gamtos kopiją, 
oidealų grožį. Taigi pakeldamas idealizavimą į aukštesnę apibendrinto grožio pakopą, Winc- 
kelmannas suranda naujų galimybių menininko kūrybiniam individualumui atsiskleisti. 
Idealus grožis esą sukuriamas organiškai siejant originalią idėją ir tobulą meninę formą. 
Menininkas, pasirinkęs gražios gamtos imitavimo kelią, pasak Winckelmanno, eina daug 
ilgesniu ir painesniu idealaus grožio įkūnijimo keliu negu tas, kuris pamėgdžioja tobuliausius 
antikinio meno pavyzdžius. Vadinasi, graikų dailės kūriniai Winckelmannui yra tobulesni už 
gražią gamtą. Menas jam vertingesnis už gamtą, nes menininkas ne aklai kopijuoja, o tarsi 
pataiso ją, išplečia jos grožio ribas. Pakartodamas J. La Bruyero tezę, Winckelmannas skelbia, 
jog „vienintelis kelias, leidžiantis mums tapti didžiais ir, jei tai įmanoma, netgi nepakartoja- 
mais, - tai senųjų menininkų pamėgdžiojimas“ (Ten pat, p. 86). Jo meninis idealas - „kilnus 
paprastumas ir ramus didingumas“, įkūnytas Laokoono skulptūrinėje grupėje. 

Istorinės meno filosofijos raidoje gilų rėžį paliko Winckelmanno meninių stilių teorija. 
Jam stilius - svarbi meno raidos dėsningumų pažinimo priemonė. Winckelmanno dėmesys 

meninio stiliaus pažinimui liudija, jog meną 
tyrinėjantis mokslas jau yra pasiekęs tokią 
pakopą, kada atsiranda būtinybė susisteminti 
sukauptą faktinę medžiagą. Šis meninio 
stiliaus teorinio apmąstymo etapas artimai 
susijęs su meno istorijos mokslo išsiskyri- 
mu į savarankišką discipliną. Jam būdingas 
nuoseklus menotyrinės minties ėjimas nuo 
empirinio stilistinių procesų aprašinėjimo, 
klasifikacijos, sisteminimo prie teorinio už- 
fiksuotų dėsningumų apibendrinimo. 
Winckelmanno nepatenkino renesanso 
laikais atsiradusi stiliaus kaip tiesioginės 
menininko kūrybinės individualybės išraiš- 
kos samprata (klasikinę formą jai suteikia 
sparnuota G. L. Buffono frazė: „Stilius — tai 


žmogus“). Jį domina globalinės istorinės 
meno raidos problemos. Winckelmannas Johann Joachim Winckelmann 

pirmasis istorinį meno raidos procesą pra- 

deda tyrinėti kaip skirtingų meninių stilių raidą. Darydamas teorinius apibendrinimus, jis 
remiasi senovės graikų menu, kurio raidoje išskiria keturis pagrindinius meninius stilius: 
seniausiąjį, aukštąjį, dailųjį ir mėgdžiojamąjį. 

Winckelmanno plėtojamoje antikinio meno stilių tyrinėjimo metodologijoje išryš- 
kėja jo meninių stilių teorijos pagrįstumas ir ribotumas. Šiai teorijai būdinga nuolatinė 
orientacija į konkrečius meno faktus, pastabumas ir nepasitikėjimas spekuliatyviomis 
konstrukcijomis, o ją menkina intuicija paremta išorinė apra$omoji metodologija. Pa- 
grindinis jos tikslas — tipologinis stilistinių meno bruožų aprašymas. Winckelmannas 
meninį stilių daugiausia aiškina kaip istoriškai kintančių formalių ir turiningų požymių 
sistemą, būdingą atskiram meniniam reiškiniui arba ištisai jų grupei. Be abejo, vertinga 
tai, kad jo teorijoje randame istorizmo užuomazgų ir siekimą tyrinėti meninių stilių 
raidą siejant ją su geografiniais, socialiniais veiksniais. Tirdamas senovės graikų meną, 
Winckelmannas naudojasi istoriniu-genetiniu metodu, o stilių raidą tiria atsižvelgda- 
mas į konkrečias istorines sąlygas. Tačiau kitų senovės tautų meno raida jo veikaluose 
labai schematiška. Winckelmanno požiūris į stiliaus vaidmenį istorinėje meno raidoje 
ir jo kaip tam tikros formalių ir turtingų struktūrų visumos tyrimas tampa vėlesnių 
tyrinėtojų išeities tašku. 

Pabrėžtina, kad Winckelmannas nebuvo eilinis klasicizmo sekėjas. Nepaisant daugybės 
prieštaravimų, jo meno filosofija išreiškė svarbias demokratines savo meto idėjas. Viena 
svarbiausių jo koncepcijos idėjų buvo laisvės aukštinimas, be kurio negali būti tikrojo 
meno. Šį demokratinį Winckelmanno idėjų patosą perėmė daugelis pažangių vokiečių 
kūrybinės inteligentijos atstovų ir Prancūzijos didžiosios revoliucijos ideologai. Kita vertus, 
Winckelmanno kvietimas grįžti į idealizuojamą Antikos pasaulį turi ir neigiamą atspalvį. 
Ji iškreipia tikrąją vergvaldinės visuomenės ir jos kultūros esmę, kartu išreiškia atsisakymą 
nuo radikalaus visuomenės pertvarkymo idėjos. 

Priešpriešindamas geriausius antikinio meno pavyzdžius inertiškai ir bedvasei gamtai, 
Winckelmannas nebeleidžia jai išlikti meninių ieškojimų modeliu. Negatyvų poveikį vėlesnei 
teorinės minties raidai turi tezė apie didingai „ramų“ graikų meną. Žodžio „ramus“ turinys 
gali būti interpretuojamas įvairiai. Jis gali reikšti pagrįstą demokratinės orientacijos meni- 
ninkų bei teoretikų reakciją į absoliutizmo epochos meno prašmatnumą, saiko trūkumą. 
Antra vertus, jis atspindi ne tiek stoišką senovės graikų meno dvasią, kiek paties Winckel- 
manno užimamą kompromisinę poziciją, būdingą daugeliui vokiečių inteligentijos atstovų. 

Svarbiausiu Winckelmanno nuopelnu R. Haymas pagrįstai laiko tai, kad jis įvedė išsila- 
vinusius vokiečius į meninį senovės Graikijos pasaulį, kuriame jie susirado prieglobstį nuo 
žemiško gyvenimo. Iš tiesų Winckelmanno meno filosofija ir ypač helenomanija gaivino 
daugelį pažangių Vokietijos protų. Ryškų jo idėjų pėdsaką randame J. Herderio, parašiusio 
savo mokytojo atminimui straipsnį „Paminklas Johanui Winckelmannui“, veikaluose, 
Įkvėptas Winckelmanno požiūrio į Antiką, W. fon Humboldtas parašė Apmąstymus apie 
senųjų menininkų tyrinėjimą, o Jenos romantikų lyderis E Schlegelis, ilgą laiką veikiamas 
šių idėjų, pagrindiniu jo nuopelnu laikė istorinį požiūrį į meną. 

Taigi Apšvietos epocha suteikė galingą impulsą estetikos ir meno filosofijos raidai, o šios 
raidos rezultatas - pradėjęs ryškėti dviejų naujų, sąlygiškai savarankiškų mokslų - estetikos 
ir jos viduje besikristalizuojančios meno filosofijos - kontūrai. Pamatinės problemos, kurias 
nagrinėja šie mokslai, tuo pačiu metu kilo skirtingose Vakarų Europos šalyse. Svarbiausias 
švietėjų laimėjimas - anksčiau vyravusios atskiros meno rūšies ar kelių meno rūšių lyginamo- 
sios analizės atsisakymas ir perėjimas prie visiškai naujo meno fenomeno pažinimo metodo, 
aptariant visoms meno rūšims būdingus dėsningumus. Tokia vientisa Batteux ir Baumgarteno 
veikaluose suformuluota meno samprata ir su ja susijęs mokymas apie grožį, skonį, meninės 
kūrybos subjektą ir jo veiklos rezultatus paakino tolesnę meno filosofijos raidą. Kitaip negu 
istorinės meno filosofijos tendencijos pradininkai Batteux, Winckelmannas, kurie įkvėpė 
J. W. Goetheę, E Schillerį, Jenos romantikus ir gausius jų šalininkus kurti savo koncepcijas, 
teorinės meno filosofijos ir filosofinės estetikos pradininkas Baumgartenas davė impulsą 
atsirasti Kanto veikalui Sprendimo galios kritika (1790), kuris vainikavo XVIII a. teorinę mintį. 

Klasikinės vokiečių meno filosofijos savitumas 


Paveikti Apšvietos ideologų optimizmo vokiečių klasikinės filosofijos korifėjai, tvirtai 
tikėdami neišsenkamomis racionalaus mokslinio pažinimo galimybėmis, siekia paversti 
filosofiją mokslinio pažinimo sistema. Taigi visuotinumas ir būtinumas - loginiai tikrojo 
žinojimo principai - negali būti išrutulioti iš tiesioginio patyrimo bei jo apibendrinimy. 
Jie gali būti paimti tik iš proto arba jam būdingų įgimtų sąvokų (R. Descarteso įgimtų 
idėjų teorija) arba iš sąvokų, gyvuojančių tik įgimtų gabumų, proto polinkių pavidalu. 

XVIII a. - XIX a. pirmojoje pusėje Vakaruose vis tvirtesnes pozicijas įgaunanti ra- 
cionalistinė filosofija ir su ja glaudžiai susijusi estetika bei meno filosofija atspindėjo su- 
dėtingėjantį intelektinį, kultūrinį ir meninį gyvenimą, kuriame iš pradžių vyravo prancū- 
ziškosios filosofijos tradicija (netgi vokietis Leibnitzas savo tekstus rašė lotynų ir prancūzų 
kalbomis), tačiau, paskelbus Kanto kritinio periodo veikalus, įsiviešpatavo dialektinius 
mąstymo principus plėtojanti racionalistinė vokiečių klasikinė filosofija. Įsigalėti racio- 
nalizmą ir dialektinio mąstymo tendencijas skatino intensyvi mokslinio pažinimo plėtotė 
(kadangi mokslo ir su juo susijusi mašininė gamyba bei socialinio gyvenimo racionalizacija 
vis labiau veikė filosofiją) ir stiprėjantis nepasitenkinimas tradiciniu metafiziniu mąstymu 
politikoje, ekonomikoje, socialiniame gyvenime. 

Todėl XVIII a. pabaigoje prasidėjusią metafizikos krizę mėgino įveikti Kantas, kuris, 
praturtinęs dialektinio mąstymo principais, metafiziką traktavo kaip svarbiausią mokslinio 
pažinimo ir žmogaus proto rezultatą. Jo požiūriu, tikroji metafizika yra gryno proto išrutu- 
liotas sisteminis pažinimas. Metafiziką Kantas atribojo ir nuo gamtos, filosofijos, o bendroje 
metafizikos sistemoje atskyrė gamtos ir papročių metafiziką. Sistemines ir dialektines Kan- 
to filosofijos nuostatas toliau rutuliojo vokiečių klasikinės filosofijos atstovai J. G. Fichte, 
F. Schellingas ir G. Hegelis. Pavadinimai vokiečių klasikinė filosofija arba vokiečių klasikinis 
idealizmas liudija, kad, nepaisant paskirų skirtumų (Kantas - dualistas ir subjektyvus ide- 
alistas, Fichte artimas solipsizmui, nenuoseklus ir nuolatos besikeičiantis Schellingas nuo 
romantinio panestetizmo pereina į racionalistinę tapatybės, laisvės filosofiją, o vėliau — 
į apreiškimo ir mistinę filosofiją, Hegelis yra pedantiškas racionalistas), šiuos mąstytojus 
sieja daug svarbesni konceptualūs ryšiai, leidžiantys jungti jų sistemas į vieną racionalistinės 
klasikinės filosofinės minties srautą, kurio šalininkams būdinga artima galvosena, pasaulio 
suvokimo būdas, mąstymo stilius, panašus gvildenamų problemų interpretavimas. 

Vokiečių klasikinė filosofija rėmėsi natūralios tvarkos, priežastinių pasaulyje veikian- 
čių ryšių idėjomis, persmelkianciomis visus racionaliai pažįstamus būties reiškinius. Tai 
nepriklausomai nuo Žmogaus gyvuojantis natūralių gamtos dėsnių valdomas pasaulis. 
Pagrindinius tipologinius jo bruožus geriausiai atskleidė vokiečių klasikinę filosofiją bai- 

giantis mąstytojas Hegelis, kuris, tęsdamas ankstesnę tradiciją, savo filosofiją įvardijo kaip 
„vienintelę tikrąją vainikuojančią Vakarų mąstymą metafiziką“. Kanto tradicijoje pastarąją 
jis aiškino kaip „visų mokslų valdovę“. Kita vertus, Hegelis pirmasis aiškiai išskyrė princi- 
pinius metafizinio ir dialektinio mąstymo skirtumus bei metafiziką ir dialektiką traktavo 
kaip du esmiškai skirtingus filosofinio pasaulio pažinimo būdus, arba metodus, plačiąja šio 
žodžio prasme. Iš čia plaukia pagrindinės Vakarų klasikinės racionalistinės meno filosofijos 
paradigminės nuostatos. 

Pirma, racionalistinei Naujaisiais amžiais susiformavusiai metafizikos tradicijai ir iš 
jos išsirutuliojusiai vokiečių klasikinei meno filosofijai būdingas filosofinės problematikos 
gnoseologizavimas, t. y. vienpusiškas teorinės pažintinės veiklos sureikšminimas. Netgi Zmo- 
gaus problemos joje dažniausiai gvildenamos pažintiniu požiūriu. Epistemologija yra šios 
mąstymo tradicijos pagrindas, o kiti filosofijos aspektai šios tradicijos įsigalėjimo pradžioje 
tarsi nustumiami į teorinio diskurso pakraštį. Todėl vokiečių klasikinės filosofijos pradinin- 
ką Kantą pirmiausia domina, „ką“ ir „kaip“ galima pažinti racionaliu protu, o ne klausimas, 
kaip apskritai įmanoma sugebėti mąstyti. Ši epistemologinė nuostata įsivyravo vėlesnėje 
klasikinėje vokiečių filosofijoje ir sudarė pagrindinį hegeliškojo racionalizmo patosą. 

Antra, klasikinės meno filosofijos šalininkams buvo priimtinas sisteminis vientisumas, 
išbaigtumas, monizmas, harmoningas sudedamųjų sistemos dalių santykis. Čia daugybę 
skirtingų sistemos elementų sieja konkretūs santykiai ir ryšiai, sudarantys tam tikrą vie- 
nybę. Pažinimo sistemiškumą itin pabrėžė vokiečių klasikinės filosofijos šalininkai, kurie 
daug nuveikė praktiškai taikydami sisteminio tyrimo metodus filosofijoje. 

Trečia, klasikinės vokiečių meno filosofijos racionalizmas tiesiogiai siejosi su švie- 
tėjų pasaulėžiūrai būdingu religinės sąmonės ir tikėjimo įtakos srities apribojimu, istoriniu 
optimizmu, begaliniu tikėjimu laiminga žmogaus būties ateitimi. Šis racionalaus proto su- 
reikšminimas buvo neatsiejamas nuo tikėjimo pažanga, tuo, kad įsivyraus „amžino proto 
karalystė“, gėris nugalės blogį, teisingumas - neteisybę, vadinasi, ateitis bus šviesesnė ir 
harmoningesnė nei dabartis. Šias idėjas Vakarų klasikinėje filosofijoje skleidė ir įtvirtino 
Leibnitzas, kuris manė, kad esantis pasaulis yra geriausias iš visų galimų pasaulių. 

Ketvirta esminė klasikinės racionalistinės meno filosofijos nuostata - atgaivinti an- 
tikos dialektinio mąstymo principus; klasikinėje vokiečių meno filosofijoje ši idėja patyrė 
esminius pokyčius. Skirtingai nei Kanto filosofijoje, kuri dialektiką atsainiai vertina kaip 
grynojo proto „sofistiką“ jo sekėjų - Schellingo ir ypač Hegelio - ji visapusiškai išplėtoja- 
ma ir skelbiama universaliu filosofinio pažinimo instrumentu. 

Ir pagaliau penktas, dažniausiai nepastebimas, tačiau mus dominančiu aspektu 
svarbus bruožas - besglygiskas unikalaus vienetinio prado pajungimas visuotiniams, t. y. 
universaliems, principams. Šią nuostatą iškėlė Naujųjų amžių mąstytojai, būtent mokslinės 

pasaulėžiūros šalininkai, filosofiją siekę paversti mokslinio pažinimo sistema. Dėl to fi- 
losofija traktuota kaip mokslas, savo sandara ir tikslais panašus į kitus pozityvų tikrovės 
pažinimą teikiančius mokslus. Jei filosofija yra mokslas, nukreiptas į objektyvių supančio 
pasaulio dėsningumų pažinimą, vadinasi, ji pirmiausia domisi visuotiniais dėsningumais ir 
operuoja universaliomis kategorijomis: žmonija apskritai, epochomis, sistema, dialektika, 
prieštaravimais, sinteze, neigimu ir pan. Ši universali nuostata itin sureikšminta Kanto, 
Fichteės, Schellingo ir Hegelio veikaluose. Tačiau greta jų buvo daug mąstytojų, kurių 
idėjos plėtojosi viešpatavusios racionalistinės filosofijos nuošalyje. 


Estetika ir meno filosofija I. Kanto sistemoje 


Naujas svarbus estetikos ir meno filosofijos mokslų brandžios raidos etapas - klasikinė 
vokiečių filosofija, kurios idėjos neatsiejamos nuo Immanuelio Kanto (1724-1804). Jo 
idėjos atvėrė naują Vakarų mąstymo tradicijos epochą, kurioje įsivyravo vokiškoji filoso- 
fija. Svarbiausiame Kanto estetikos veikale Kritik der Urteilskraft (Sprendimo galios kritika, 
1790) nerasime Charlesui Batteux, Johannui Joachimui Winckelmannui, Friedrichui 
Schilleriui, Arthurui Schopenhaueriui ir kitiems mąstytojams, rašiusiems apie estetiką ir 
meno filosofiją, būdingo meninės formos grakštumo, minties raiškumo. Tai itin akivaizdu, 
kai Kanto estetika pradedama studijuoti, jau susipažinus su J. J. Winckelmanno idėjomis, 
kurios vienaip ar kitaip susijusios su konkrečių meno kūrinių teoriniu apmąstymu. Kantui, 
nuosekliam racionalizmo ideologui, būdingos sudėtingos loginės konstrukcijos, griežti 
išprotavimai, abstraktūs giliamintiški sprendimai apie grožio ir meno esmę iš pradžių 
skaitytoją veikiau apstulbina negu sužavi. Tik labiau įsigilinus į jo minties eigą ima ryškėti 
griežta pateiktų apibrėžimų logika, jų tarpusavio ryšys. 

Estetikos ir meno filosofijos problemos Kantą domino tiek, kiek jų reikėjo sukurti 
vientisai filosofinei sistemai. Jis nesiekė konceptualiai įprasminti meno (tuo paaiškinamas ir 
jo atitrūkimas nuo savo epochos meno). Kanto estetiniams traktatams nebūdinga ir subtili 
konkrečių meno kūrinių analizė, jų kritika. Iki Sprendimo galios kritikos Kantui apskritai 
mažai rūpėjo estetika, kurią jis laikė svetima tikram filosofiniam mąstymui. 

Ilgainiui Kanto pažiūros pasikeitė. Sukūrus Grynojo proto kritiką (1781) ir Praktinio 
proto kritiką (1788), jo filosofija tarsi suskilo į dvi dalis: gamtos mokslo tyrimą ir moralės 
filosofijos analizę. Kurdamas visa apimančią filosofinę sistemą, Kantas mėgina rasti grandį, 
kuri sujungtų abi jo filosofijos dalis į vientisą sistemą. „Šiuo metu,- rašė jis 1787 m. gruodžio 
28-31 d. laiškė K. L. Reinholdui,- aš įnikęs į Skonio kritiką, kuri atskleidžia naują visai kitokių, 
palyginti su ankstesniaisiais, principų rūšį a priori. Tai susiję su trimis dvasiai būdingomis 
(Gemiit) savybėmis: pažinimo, malonumo ir nemalonumo jausmo, o taip pat ir norėjimo 

savybe. Pirmajai aš radau a priori principus 
Grynojo proto kritikoje, o trečiajai - Praktinio 
proto kritikoje. Aš jų ieškojau ir antrajai, nors 
anksčiau maniau, kad tokių principų rasti 
neįmanoma. Vis dėlto sistema, kuria naudo- 
damasis žmogaus sieloje išskyriau anksčiau 
nagrinėtus sugebėjimus, suteikia man peno 
įvairiausiems tyrinėjimams iki gyvenimo 
pabaigos“ (Kant, 1980, p. 560-561). 
Rašydamas pagrindinį estetikos veikalą 
Sprendimo galios kritika, Kantas radikaliai 
pakeitė požiūrį į estetikos mokslą, o gy- 
venimo pabaigoje paskelbė estetiką sudė- 
tingiausia ir sunkiausiai pažįstama. Toks 
estetikos svarbos supratimas savaip paveikė 


Kantą. Pirma, jis išskyrė kaip specifines ir 
nesutampančias viena su kita gnoseologinę, Immanuel Kant 

etinę ir estetinę filosofijos sferas. Antra vertus, 

estetika Kanto filosofinei sistemai suteikė baigtinumo. Ji sujungė teorinę ir praktinę sistemos 
dalis. Ši spekuliatyvi sistemos konstravimo procedūra paaiškina, kodėl Kanto „estetika 
iš viršaus“ meninės veiklos savitumo atžvilgiu yra grynai teorinio deduktyvaus pobūdžio. 

Taigi estetiškumo prigimties specifika tampa Kanto filosofinių apmąstymų ašimi. 
Sprendimo galios kritikoje pateikiama estetinės sferos raiškos analizė, atskleidžiami skirtu- 
mai tarp grožio, tiesos ir gėrio pasaulių. Ankstesnis šio veikalo pavadinimas Skonio kritika 
liudija glaudų filosofo minties ryšį su angliškąja skonio kritika. Tačiau žodis „kritika“ 
reiškia ir kritinį praeities palikimo įvertinimą, t. y. skiriamąją ribą tarp praeities palikimo 
ir naujo estetinių reiškinių pažinimo etapo, kurį pradėjo Kantas. Šį lūžinį kantiškosios 
mąstysenos pobūdį pastebėjo B. Croce, kuris įžvelgė esminį skirtumą tarp ikikantinės ir 
Kanto sukurtos estetikos. Pirmasis etapas reiškė tik estetiškumo paiešką. Tuo tarpu Kanto 
pradėtasis etapas jau nuosekliai apibrėžė estetiškumo vietą tarp kitų Žmogaus dvasinių 
sugebėjimų (Croce,1923, p. 152). 

Kantas originalus tuo, kad savo pirmtakų nagrinėtas problemas sujungė koncep- 
tualiai į vientisą sistemą. Dėl sistemingumo, metodologinio nuoseklumo ir logiškumo 
Kantas yra vienas svarbiausių estetinės minties ir meno filosofijos kūrėjų. Gilindamasis į 
filosofinio pažinimo pasaulį ir atskleidęs jame vieną po kitos tris pagrindines filosofinio 
pažinimo rūšis, jis suvokė, kokia ribota yra mechanistinė sistemos samprata. Ji negali 

atskleisti filosofinės sistemos sudedamųjų dalių vidinės sąveikos bei natūralios tolesnės 
raidos ypatumų. Tiktai vientisa mokslinė filosofinė sistema, pasak Kanto, turi sugebėjimą 
lyg koks gyvas organizmas augti, ugdyti naujas, anksčiau buvusias nepastebimas organizmo 
dalis. Tokioje sistemoje visuma priklauso nuo vidinės dedamyjų sąveikos, o universalios 
sistemos ir juose spontaniškai veikiančios jėgos sąlygoja kitų mažesnės apimties pagrindinės 
sistemos viduje besiformuojanciy sąlygiškai savarankiškų sistemų formavimosi ypatumus. 
Taigi į Kanto filosofiją telpa sąlygiškai uždara, pagal imanentinius dėsnius besiplėtojanti 
estetikos sistema, o į šią - dar siauresnė meno filosofijos sistema. 

Atidžiau patyrinėję ikikantinės ir Kanto sukurtosios estetikos ryšį, pirmiausia matysi- 
me, kad Sprendimo galios kritikoje estetinį sprendimą Kantas mato įsiterpusį tarp mąstymo 
ir valios sugebėjimų. Tai jo duoklė ikikantinei racionalizmo tradicijai, kuri pripažino dve- 
jopą estetiškumo sampratą, kuriai būdingas žinojimo, o kita vertus - moralumo aspektas. 
Ko gero, estetiškumo specifikai nusakyti jam padėjo aiškus skonio ir grožio prigimties 
specifiškumo apibrėžimas. Ankstesnėje anglų „skonio kritikoje“ir prancūzų Apšvietos 
estetikoje šie fenomenai nebuvo išskirti. Laikydamasis tradicijos, Kantas apibrėžė skonį 
kaip sugebėjimą vertinti grožį. 

Principinis skirtumas tarp pažintinio ir estetinio skonio sprendimų, kurį pastebė- 
jo Kantas, yra pastarojo nesavanaudiškumas. Estetinis sprendimas visada yra skonio 
sprendimas. Tuo jis skiriasi nuo loginio, kurio tikslas yra tiesa. Vadinasi, skonis yra viena 
svarbiausių meninės veiklos sąlygų, nuo kurios priklauso intelekto ir jausmo harmonija. 
Parodydamas skirtumą tarp individualaus ir visuomeninio skonio, Kantas mano, kad 
skonio sprendimai yra neobjektyvūs, todėl jų negalima moksliškai įrodyti ar ištirti. Taigi 
skonio savitumą Kantas siejo ne su objektyviuoju, o su subjektyviuoju pradu, nes „skonio 
vertinimas visuomet priklauso nuo subjekto“. 

Laikydamas meną skonio paralele, maloniu laisvos vaizduotės žaismu, tikslinga veikla, 
kuri remiasi protu, Kantas stengėsi teoriškai pagrįsti meninės veiklos autonomiją. Nors jo 
meno filosofijoje, gimusioje iš bendrųjų filosofinių problemų sprendimo, meno pasaulio 
dėsningumams skiriama nedaug vietos, tačiau šie tyrimai neabejotinai reikšmingi. Beveik 
nepateikdamas konkrečių meno kūrinių analizės, Kantas savo meno filosofijos turinį, pro- 
blemas ir struktūrą dedukcijos būdu išveda iš ankstesnių teorinių savo filosofinės sistemos 
konstrukcijų. Šia prasme Kanto meninės veiklos teoriją galime laikyti klasikiniu pavyzdžiu, 
kaip meno filosofija konstruojama „iš viršaus“, t. y. remiantis bendraisiais filosofinės siste- 
mos teoriniais principais. Kanto veikaluose tik pačiais bendriausiais štrichais nužymimi 
meno filosofijos kontūrai, išryškinamos tos temos, kurios, vėliau praturtintos F. Schillerio, 
J. W. Goethe's, romantikų samprotavimų, F. Schellingo veikaluose pirmą kartą įgavo bemaž 
vientisos meno filosofijos sistemos pavidalą. 

Meną Kantas laikė viena estetiškumo apraiškų. Tai aukščiausia dvasinės ir praktinės 
veiklos forma, išreiškianti estetinę žmogaus prigimtį. Ji pašaukta sutaikyti žmogaus būties 
prieštaravimus ir ugdyti harmoningą asmenybę ir visuomenę. Schilleris, o po jo Jenos ro- 
mantikai išplėtojo šią Kanto meno filosofijoje iškeltą mintį. 

Kantas skyrė dvi meno formas: mechaninę ir estetinę. Estetinis menas skyląs į malo- 
niuosius ir dailiuosius menus. Malonieji sukelia mėgavimąsi. O štai dailieji, kaip tam tikras 
gamtos mėgdžiojimas, iš anksto siūlo malonumą, o tai kuria tikrovės iliuziją. „Vadinasi, 
nors dailiojo meno kūrinio tikslingumas iš anksto sumanytas, - rašė Kantas, - vis dėlto jis 
neturi toks atrodyti, t. y. į dailųjį meną reikia žiūrėti kaip į gamtą, nors ir žinoma, kad tai 
yra menas. Bet meno kūrinys dėl to atrodo esąs gamta, kad jis tiksliausiai atitinka taisykles, 
pagal kurias šis kūrinys tik ir gali tapti tuo, kuo jis turi būti, - tačiau be pedantizmo ir kad 
neprasikištų akademinė forma, t. y., kad nesimatytų nė žymės, jog taisyklė menininkui 
pleveno prieš akis ir buvo supančiojusi jo sielos galias“ (Kantas,1991, p. 162). 

Kanto koncepcijoje dailiesiems menams priskiriama ne tik estetinė, bet ir socialinė 
funkcija. Filosofas nepritarė tiems švietėjams, kurie, siekdami socialinės harmonijos, dai- 
lųjį meną laikė negatyvių žmogaus savybių tramdymo priemone. Iš čia kyla įsitikinimas, 
kad dailusis menas yra doros simbolis, padedantis įtvirtinti žemėje proto viešpatiją. Nors 
visuotinis dailiųjų menų suprantamumas ir nepaverčia žmonių doresniais, bet daro juos 
subtilesnius ir labiau civilizuotus. Šitaip žmogus paruošiamas tokios santvarkos sukūrimui, 
kurioje „viešpatautų tik protas“. Vadinasi, Kantas yra nuoseklus racionalizmo adeptas, 
kuriam būdingas tikėjimas neišsemiamomis galimybėmis. 

Polemizuodamas su klasicistais, Kantas parodo, kad menas yra ne paprastas gamtos 
mėgdžiojimas, o laisvos genijaus kūrybinės vaizduotės rezultatas, nes genialaus meninin- 
ko paskirtis yra ne vergiškai kopijuoti gamtą, o kūrybiškai perteikti jos dvasią. Kita vertus, 
gamtos grožis atskleidžiamas tik kaip meno grožis. Vadinasi, Kantas suteikia atvirkštinę 
prasmę tradicinei klasicistų tezei, jog „menas yra gamtos kopija“. Meną jis skelbia savotišku 
pirmapradžiu gamtos idealu. 

Dailusis menas, pasak Kanto (taip manė ir Ch. Batteux), turįs įkūnyti grožį. Tačiau 
grožis mene tiriamas tik kaip subjektyvi dovana, kaip prieštaringų pradų derinimas ne 
tikrovėje, o estetinėje sąmonėje. Šis subjektyvistinis požiūris slypi kantiškosios estetikos 
ir meno filosofijos ištakose. Sprendimo galios kritikoje keliamas ne grožio objektyvumo 
klausimas, o kaip tas grožis atsispindi, išsisklaido subjekto sąmonėje ir kokią estetinių iš- 
gyvenimų įvairovę jis sukelia suvokimo procese. Toks požiūris estetiniam pažinimui atveria 
naują sudėtingiausių subjektyvių emocinių išgyvenimų pasaulį, kurio svarbą estetikos ir 
meno filosofijos raidai pirmiausia suvokia J. G. Fichte, Jenos romantikai ir neklasikinės 
meno filosofijos šalininkai. 


119 


Antanas Andrijauskas. VAKARŲ ESTETIKA IR MENO FILOSOFIJA 


Vadinasi, Kantas įsitikinęs, jog mus supantys daiktai ir reiškiniai gražūs ne patys savai- 
me, o tokie tampa tik todėl, kad taip juos suvokia žmogaus sąmonė. Iš čia plaukia kantiškąjį 
subjektyvizmą grindžianti išvada, kad objektyviai gražaus tikrovėje nieko nėra. Estetinės 
savybės ir meniškumas čia interpretuojamas tik kaip mūsų subjektyvaus vaizdinio pasaulio 
suvokimo rezultatas (vėliau šis motyvas tampa fundamentalaus A. Schopenhauerio veikalo 
„Pasaulis kaip valia ir vaizdinys“ išeities tašku). Taigi mėginimą surasti objektyvų grožio 
kriterijų Kantas laikė bevaise pastanga. Jo estetikoje subjektyvaus prado prioritetas, kaip 
taikliai pažymi S. H. Begenau, pradeda naują „subjektyvistinį psichologinį estetinės minties 
raidos etapą (Begenau, 1955, p. 73). 

Vertinant Kanto meno filosofijos poveikį tolesnei teorinės minties raidai, ypač svar- 
bus mokymas apie genijų ir kūrybinį procesą. Šiose artimai susijusiose teorijose aiškiai 
išsiskiria Kanto intuityvaus mąstymo galia, sugebėjimas išryškinti menininko mastą 
apsprendžiančius įvairius išorinius ir vidinius veiksnius, apibrėžti jo įgimtus gabumus 
bei užslėptus meno atsiradimo mechanizmus. Meninės kūrybos pasaulis, prekybininkų 
mieste Karaliaučiuje gyvenusiam Kantui buvo palyginti tolimas, todėl stebina išsamus 
ir įvairiapusis šių problemų gvildenimas. Matyt, meninės kūrybos subjekto bei meninio 
talento problemas filosofas tyrė remdamasis jam gerai pažįstama moksline kūryba, kuri 
padėjo geriau atskleisti tiek bendruosius, tiek specifinius kūrybos proceso ypatumus. 

Menas Kanto koncepcijoje glaudžiai siejamas su skoniu. Geras skonis sąlygoja dvasiš- 
kai prasmingą meną, sukuria intelekto ir jutimo harmoniją, nubrėžia pagrindinius būsimo 
meno kūrinio kontūrus, kryptį, suteikia jam estetinę vertę. Menas suvokiamas kaip jokių 
taisyklių nevaržomos genijaus vaizduotės praktinis įgyvendinimas, kuris teikia kūrėjui ir 
suvokėjui estetinį pasitenkinimą. Tai vienintelė laisva asmenybės kūrybinio prado apraiška, 
įgyvendinama veikiau laisvu vaizduotės žaismu nei tikslingu darbu. 

Iškeldamas meną iki lygio, kuris nebūdingas jokiai kitai žmogaus veiklai, Kantas 
pradėjo naują visapusišką genijaus ir meninės kūrybos procesų problemų tyrimą, kartu 
skatindamas romantikų ir neklasikinės meno filosofijos šalininkų išskirtinį dėmesį šiai 
problematikai. Jis teigė, jog menas skiriasi nuo mokslo kaip praktinis sugebėjimas nuo 
teorinio. Todėl ir tobuliausios idėjos nepadės sukurti vertingų meno kūrinių, jeigu 
tam nebus reikiamų meninių sugebėjimų. Taigi, Kanto nuomone, turiningą meną 
sukurti padeda talentingai asmenybei būdinga turtinga, kūrybiškai aktyvi fantazija ir 
žaisminga mintis. 

Iš tikrųjų sukurtas laisvo, malonumą teikiančio žaismo ir kūrybingos fantazijos pa- 
grindu, menas iš esmės skiriasi nuo mechaniško ir utilitarinės prigimties amato. Palyginti 
su amatininku, menininkas neina kieno nors anksčiau pramintu keliu. Jis vartoja kitas, 
anksčiau nežinotas tikrovės meninio įprasminimo priemones. Tai jo indėlis į žmonijos 

dvasinės kultūros raidą. Taigi žmogaus pastangos atitrūkti nuo stereotipinių praktinės veik- 
los formų, kaip teigė Kantas, yra viena pagrindinių priežasčių, padėjusių atsirasti menui. 

Meno prigimties ieškojimai atvedė Kantą prie meninio genijaus problemos, kurią 
jis gvildeno veikiamas Apšvietos meno filosofijos. Jam genijus - tai talentas, „prigimtinė 
dvasios savybė“, sugebėjimas kurti tai, ko iš anksto nenumatė taisyklės. Įgimtas originalu- 
mas, sugebėjimas laisvai panaudoti savo pažintines galias yra skiriamoji genijaus savybė. 
Atsiribodamas nuo beprasmiško originalumo, genijaus originalumą Kantas vadina pavyz- 
diniu sekėjų matu ir taisykle. Įgimtų genijaus savybių filosofas nemistifikavo. Jis pabrėžė, 
jog kūrybiškumas privalo pasireikšti ir aspektais, sąlygojančiais genialių kūrinių gimimą. 
Pirmiausia tam reikia mokyklos išugdyto talento, padedančio rasti tokią meninę išraišką, 
kuri atlaikytų kritinio skonio sprendimo teismą. Kantas daug svarsto apie mokyklos ir 
būtinų kūrybos taisyklių reikšmę autentiškai meninei kūrybai. Tačiau ne mažiau svarbūs 
ir tokie komponentai, kaip įkvėpimas, skonis, intelektas, vaizduotė, t. y. visa, kas gali 
kūrinį sudvasinti, kas priartina menininką prie mokslui neprieinamo gyvenimo prasmės 
pažinimo. Reziumuodami išsakytas mintis galime teigti, kad didžiausias Kanto genijaus 
koncepcijos nuopelnas, kad ji įveikė tradicinę klasicistinę pasyvaus tikrovės mėgdžiojimo 
teoriją ir išaukštino vaizduotę bei kūrybines žmogaus galias. 

Kantui genijus - tai pirmiausia absoliutus kūrybinis pradas, originalus mąstymas, 
aktyvus savo individualios valios mene reiškimas. Suvokdamas, kokios gali būti destruk- 
tyvios pasekmės išlaisvinus genijaus originalumą ir jo valią, Kantas į savo genijaus teoriją 
sumaniai įvedė skonio sąvoką. Reikšdamas visuotinį principą, skonis sėkmingai saugo meną 
nuo negatyvių genijaus voliuntarizmo ir individualizmo apraiškų, jis veikia kaip socialinė ir 
dorovinė jėga, neleidžianti genijui sauvaliauti, švelninanti audringus jo kūrybinius polėkius ir 
jam vadovaujanti. Skonis taip pat suteikia aiškumą ir tvarką menininko galvosenai, nukrei- 
pia jo talentą pažangios kultūros plėtojimo keliu. Kanto nuomone, iškilus laisvos genijaus 
vaizduotės ir skonio konfliktui, tikslingiau apriboti laisvę ir vaizduotę (t. y. veikiau paaukoti 
įgimtą genialumą) negu intelektą. 

Gvildendamas skonio vaidmenį meno kūrinyje, Kantas palietė emocinių ir intelek- 
tualinių pradų sąveikos problemą meninės kūrybos procese. Aiškindamas meno kūrinio 
atsiradimą kaip nesąmoningą veiksmą, jis pabrėžė ir intelekto kontrolės bei skonio vaidmenį. 
Kaip tik skonis sąlygoja kūrėjo norus atitinkančią meninę formą. Konstruojant meninę 
formą pagal skonio dėsnius, svarbu remtis spontanišku dvasinių jėgų protrūkiu, nors kita 
vertus, kūrinys gali būti ir lėtų bei skausmingy, proto diktuojamų ieškojimų rezultatas. 

Kanto meno filosofijoje jau ryškėja romantikų ir Schellingo leitmotyvas apie tikrajam 
menui būdingą begalybės siekimą ir principinį neišsakomumą. Reiškiama mintis, kad 
meninės kūrybinos proceso įvairovės ir turtingumo kūrėjo požiūriu aprašyti iš principo 

neįmanoma. „Genialumas, - teigė filosofas, - pats negali aprašyti arba moksliškai parodyti, 
kaip jis sukuria savo kurinį“ (Kantas, 1991, p. 162). Tokia interpretacija vėliau rėmėsi ro- 
mantikų ir neklasikinės meno filosofijos šalininkų meninės kūrybos proceso aiškinimai. 

Kanto meno filosofija užsibaigia morfologine meno rūšių klasifikacija. Ji grindžiama 
įvairiomis išraiškos formomis: žodžiu, gestu, tonu. Kanto nuomone, egzistuoja trys pa- 
grindinės meno rūšių grupės: 1) žodinis (iškalbos menas ir poezija), 2) vaizduojamasis, 
arba plastinis (plastika ir tapyba), 3) subtilaus jausmų žaismo menas (muzika ir spalvų 
menas). Skirtingos meno rūšys atspindi tam tikrą žmogaus dvasios sritį. Pavyzdžiui, 
poezija glaudžiausiai susijusi su protu (mąstymu), vaizduojamieji, arba plastiniai menai 
artimiausi intelektui, o subtilaus jausmų žaismo menas tiesiogiai veikia mūsų jausmus. 
Aukščiausia meno rūšimi filosofas skelbia poeziją, nes joje skamba vaizduotės ir minčių 
laisvės vienovė. 

Kanto estetikoje (mokymas apie skonį, grožio teorija) ir tam tikra prasme meno fi- 
losofijoje ryškėja formalistinės tendencijos. Vertindamas objekto siluetą grožio aspektu, 
filosofas daugiausia dėmesio skyrė formai, kurioje įžvelgė grožio pagrindą. Apibrėždamas 
grožio esmę grynųjų formų samprata, Kantas siekė atskirti estetinį išgyvenimą nuo jam 
svetimų elementų. Ryškiausias laisvo grožio įsikūnijimas esąs stilizuotas ornamentas, mu- 
zika be teksto, t. y. formos, nesusijusios su konkrečiu turiniu. Tačiau, be šio formalaus grožio, 
filosofas pripažino šalia egzistuojantį grožį, „kuris išreiškia ir idėjas“. Tai įrodo, jog Kantui 
buvo svetimas grynasis formalizmas. Filosofo atsiribojimas nuo supaprastintos formalistinės 
meno sampratos aiškus dar ir todėl, kad jis grožį laikė gėrio ir dorovės simboliu. Formalistinės 
Kanto estetikos ir meno filosofijos tendencijos turėjo didžiulę įtaką vėlesnei estetikos, meno 
filosofijos ir menotyros raidai. Johannas Friedrichas Herbartas, Robertas Zimmermannas ir 
gausūs jų šalininkai (Eduardas Hanslickas, Conradas Fiedleris, Adolfas von Hildebrandas, 
Alois Rieglis) rėmėsi kantiškuoju formalizmu. 

Kanto koncepcija, atitrūkusi nuo realios meninės praktikos, atrodo tolima aktualioms 
estetikos ir meno filosofijos problemoms. Nepaisant šios koncepcijos abstraktumo, polinkio 
į subjektyvizmą ir spekuliatyvaus racionalistinio mąstymo principus, Kantas buvo didis 
originalus mąstytojas, ne tik siekęs ankstesnių estetikos bei meno filosofijos koncepcijų 
sintezės, bet ir papildęs jų kritinį apmąstymą daugybe reikšmingų idėjų. 

Iš turtingo Kanto palikimo tikslinga išskirti šiuos tolesnei estetikos ir meno filosofijos 
raidai svarbius laimėjimus: 1) jis suformavo „atviros“ filosofinės sistemos, sugebančios tarsi 
gyvas organizmas gimdyti naujas dalis, sampratą; nubrėžė aiškias ribas tarp gnoseologijos 
[epistemeologijos], etikos, estetikos, įrodė, kad sąlygiškai uždaros estetikos ir jos viduje besi- 
formuojančios meno filosofijos probleminės sritys yra svarbios sudėtinės filosofinio mokymo 
dalys; 2) numatė tolesnes estetikos ir meno filosofijos raidos tendencijas, metodiškai sujungęs 

skirtingas šių mokslinio pažinimo sferų grandis į vientisas sistemas ir kiekvienai jų suradęs 
struktūrą, turinį, uždavinius ir specifines problemas; 3) įveikė vienpusišką racionalizmą ir 
empirizmą, vyravusį Apšvietos „skonio kritikoje“; 4) susiejo estetinio sprendimo savitumą 
su subjekto kūrybiniu aktyvumu ir jo jausmais; 5) iškėlė skonio visuotinumo ir jo ryšio su 
individualiu sprendimu problemą; 6) atskleidė meninės veiklos prigimtį ir apibūdino meną 
kaip specifinę žmogaus veiklos formą, gebančią išreikšti idėjas; 7) suformulavo meno, kaip 
žaidimo teorijos, pradmenis; 8) pagrindė požiūrį į meninę veiklą kaip į dorovės simbolį ir 
rutuliojo estetinio auklėjimo teorijos, siekiančios harmonijos tarp gamtos ir laisvės pasaulių, 
idėjas; 9) paklojo pamatus formalizmui estetikoje; 10) visapusiškai pabrėžė žmogaus kūrybinį 
aktyvumą bei gebėjimą vertinti meninę kultūrą; 11) sukūrė sistemingo estetinės ir meno 
filosofijos problematikos tyrimo principus, kurie itin išryškėjo E Schellingo, G. W. F. Hegelio, 
A. Schopenhauerio veikaluose. 

W. Windelbandas rašė, kad Sprendimo galios kritika yra baigiamoji Kanto minties 
statinio plyta, o kartu ir galingas kertinis akmuo vėlesnėms statyboms, kurias plėtojo jo 
šalininkai, nes „visa, ką atskleidė Kantas, dėl laimingo atsitiktinumo pasirodė esą gyvybiškai 
aktyvūs tikrovės pradmenys. XVIII a. pabaigoje Vokietijos kultūros gyvenime nebuvo kito 
tokio reikšmingo veikalo. Jis atspindėjo svarbiausią ir reikšmingiausią vokiečių kultūros 
gyvenimo momentą“ (Windelband, 1905, t. 2, p. 142). 

Kanto estetika ir meno filosofija turėjo didelę įtaką tiek XVIII a. Vokietijos dvasiniam 
gyvenimui, tiek ir XIX a. estetikos ir meno filosofijos raidai. Ji pažadino estetinio mąstymo 
poreikį įvairiuose švietimo ir kultūros centruose. Tarp kitų mokslų estetika ir meno filo- 
sofija įgauna vis didesnę autonomiją. Šiomis disciplinomis ima domėtis daugelis žymių to 
meto vokiečių kultūros atstovų. Tolesnei Kanto idėjų raidai, be abejo, didelę įtaką turėjo 
E Schillerio, J. W. Goethes bei Jenos romantikų veikla. E. Schellingo nuomone, Kanto 
Sprendimo galios kritika, greta kitų mąstytojų veikalų, yra išminties viršūnė. Šis kūrinys 
visą gyvenimą buvo parankinė G. W. J. Hegelio knyga. 

Veikiant Kanto idėjoms, Vokietijoje gimė daugelis koncepcijų, pretenduojančių į šio 
mąstytojo darbų interpretavimą, plėtojimą ir permąstymą. Artimiausi Kanto šalininkai 
(J. G. Fichte, E Schilleris, E Schellingas, Jenos romantikai) estetinę veiklą vertino kaip 
galimybę įveikti supančio pasaulio prieštaravimus bei išreikšti būtinybės ir laisvės idealus, 
idealiųjų ir realiųjų pradų vienovę, visiškai neįmanomą kitose veiklos srityse. Toks požiūris 
išplėtė estetinės sferos ir meno įtaką spekuliatyviosioms klasikinio vokiečių idealizmo kon- 
cepcijoms. Būtinybę teoriškai pagrįsti meno kūrybą giliau ir filosofiškiau ėmė suvokti įvairių 
meno sričių atstovai, nuolat stiprėjo filosofinės problematikos estetinimas. Šiame procese tiek 
estetika, tiek jos viduje intensyviai besiplėtojanti meno filosofijos problematika pripažįstama 
didžiųjų Kanto pėdomis ėjusių mąstytojų kaip svarbi filosofinio pažinimo dalis. 

E Schillerio filosofinio ir meninio mąstymo sintezės ieškojimai 


Pokantinės meno filosofijos kryptį nulėmė noras įveikti kantiškos meno filosofijos speku- 
liatyvumą ir teorinę mintį glaudžiau susieti su realia menine kūryba. Svarbų žingsnį šia 
linkme žengė Kanto amžininkai F. Schilleris ir J.W. Goethe, kurie jaunystėje aktyviai įsijungė 
į J.-J. Rousseau, J. G. Hamano ir J. Herderio idėjų inspiruotą įtakingą Sturm und Drang 
(„Audros ir veržimosi“) sąjūdį, kuris 1770-1780 metais tapo svarbiu vokiečių estetikos ir 
literatūros raidos periodu. Atsiribodami nuo detalesnio jo dalyvių ir estetinės platformos 
aptarimo tik pažymėsime, kad „Audros ir veržimosi“ sąjūdis yra tiesiogiai susijęs su atsisa- 
kymu nuo klasicizmo estetikai būdingo racionalaus proto kulto. Iš vadinamojo štiurmerių 
sąjūdžio (vok. Stiirmer - maištautojas) mus labiausiai domina jaunystėje į jo įtakos erdvę 
pakliuvę Schilleris ir Goethee. 

Perėmę humanistinius Apšvietos ideologijos aspektus, jie siekė maksimalios kūrybi- 
nės saviraiškos, intuityvumo ir emocionalumo išaukštinimo. Paneigę griežtas klasicizmo 
estetikos racionalistines nuostatas ir norminius kanonus, Schilleris ir Goethe aukštino 
šiam prieromantiniam sąjūdžiui būdingą emocionalumą bei individualizmą. Iš čia plaukia 
jiems, kaip ir vėliau Jenos romantikams, būdingas individualizmas, genialios asmenybės 
kultas, intuityvaus emocinio prado aukštinimas meninės kūrybos procese. Šis galingas 
ikiromantinis Schillerio ir Goethe's užtaisas vėliau padėjo jiems sušvelninti Kanto Spren- 
dimo galios kritikos rigorizmą ir polinkį į abstraktų meno problemų gvildenimą. Jie siekė 
tvirtos filosofinio ir meninio mąstymo sintezės, teorijos ir praktikos jungties ir tai padėjo 
jiems, pasitelkus istorizmo principus, įveikti kantiškos estetikos ir meno filosofijos spekulia- 
tyvumą ir antinomijas. 

Friedricho Schillerio (1759-1805) estetika ir meno filosofija, kitaip negu kantiškoji, 
neturi sudėtingų teorinių konstrukcijų, ir yra geriau suprantama vokiečių humanitarinei 
inteligentijai. Kūrybiškai panaudodamas savo kūriniuose Kanto idėjas, Schilleris joms 
įkvėpė subtilaus meniškumo dvasią. W. Windelbandas pagrįstai svarbiausiu Schillerio 
nuopelnu laikė tai, kad jis pirmasis nurodė kelią, kuriuo visą dešimtmetį lygiagrečiai žengia 
poetinė ir filosofinė vokiečių liaudies kūryba. Schilleris sugebėjo įžvelgti Kanto ir Goethes 
idėjų esmę, jas sujungė, nepaisydamas jų prieštaravimų, ir šios sintezės pagrindu sukūrė 
naują tobulumo idealą (Windelband, t. 2, p. 214). Iš tiesų dvasinė Schillerio evoliucija 
steigėsi tarp dviejų traukos polių - filosofiško Kanto ir poetiško Goethes. Kantas jam 
teikė galingus teorinio mąstymo impulsus, griežtas teorines pareigas, moralės nuostatas, 
o Goethe, atvirkščiai, veikė jį savo meniniu pasaulio suvokimu. 

Įveikdamas juos skiriančias properšas, Schilleris sujungė kantiškąjį moralės kultą su 
šviesia Goethe’s pasaulėžiūra. Ši kompromisiné jaunojo Schillerio pozicija neretai kėlė 


124 


KLASIKINE VOKIEČIŲ FILOSOFIJA 


abipusį nepasitenkinimą. Tačiau logiška vokiečių meno filosofijos raida šiame etape nulė- 
mé, kad įsivyravo Goethes idėjos, o kantiškas moralizavimas romantinio estetizmo idėjų 
sklaidos fone prarado reikšmingumą. 

Rašydamas apie kantiškos estetikos prieštaravimų „panaikinimą“, Hegelis pastebėjo, 
jog Schillerio įžvalgaus ir filosofinio proto meninis pajautimas anksčiau už filosofiją su- 
kilo prieš abstrakčios minties ir beformio intelekto sudievinimą (Hegel, 1968, t. 1, p. 66). 
Schillerio asmenybė bei jo veikalai iš tikrųjų suvaidino išskirtinį vaidmenį formuojantis 
vėlesnei meno filosofijai, kurioje vis silpnesnė darėsi spekuliatyvaus mąstymo konstrukcijų 
įtaka ir ryškėjo glaudus teorinės minties ryšys su realia meno praktika. Schilleris pirma- 
sis reikšmingas Kanto meno filosofijos šalininkas, todėl ir jo kantiškų idėjų suvokimas 
bei interpretacija turėjo didžiulį poveikį meno filosofijos idėjų raidai. Schillerio meno 
filosofija buvo Vokietijoje pirmasis, nors ir iki galo neįgyvendintas, mėginimas sujungti į 
vieningą sistemą meno filosofijos menotyrinę ir filosofinę pakraipas. Jo siekimas išsiveržti iš 
kantiškų antinomijų pasaulio, subjektyvaus idealizmo transformavimas į objektyvų, ryškūs 
istorizmo elementai meno raidos formų tyrimuose turėjo didelę įtaką Jenos romantikams, 
Schellingui ir Hegeliui. 

Schillerio idėjų raida kupina netikėtų posūkių. Nors svarbiausi jo veikalai, gvilde- 
nantys estetikos ir meno filosofijos problemas (Apie tragiškumą mene, 1791-1793, Laiškai 
apie estetinį auklėjimą, 1793-1794, ir Apie naiviąją ir sentimentaligjg poeziją, 1795), buvo 
sukurti per trumpą laiką, tačiau skaitytoją stebina jo dvasinės evoliucijos nuoseklumas, 
glaudus gvildenamų problemų ryšys su to meto aktualijomis. Mat Schillerio koncepcija 
formavosi Prancūzijos didžiosios revoliucijos pakilimo ir triumfo dienomis. 

Ankstyvuosiuose Schillerio veikaluose ryški Apšvietos epochos moralistų (D. Lockeo, 
A. Schafstbury, J. J. Rousseau) įtaka. Tai nulėmė dualistinę idealaus ir realaus dvasios ir kūno, 
meninių vertybių priklausomybės nuo etinių sampratą. Tačiau kitaip negu jo pirmtakai, 
kurie įveikdavo šias antinomijas, suvesdami jas į harmoningos visatos tobulumą (A. Schaft- 
sbury), Schilleris suvokė išorinio pasaulio prieštaringumą kaip neišvengiamą tragišką 
likimą. Vidinis protestas ir nepasitenkinimas likimu pastūmėjo jį į „Audros ir veržimosi“ 
sąjūdį, kurio šalininkai, perėmę humanistinį Apšvietos epochos patosą, polemizavo su 
klasicizmo estetikos normatyvumu ir racionalumu. „Audros ir veržimosi“ judėjimas buvo 
stichinis genijų maištas prieš kasdienybę ir prieš visus kūrybinės asmenybės apribojimus. 
G. A. Korffo žodžiais tariant, tai pirmasis to subjektyvumo prasiveržimas, kuris savo gry- 
nu pavidalu pasireiškia tik rormantizme (Korff, 1964, t. 1, p. 45). Tačiau Schilleris iki pat 
gyvenimo pabaigos taip ir nepajėgė įveikti šio jau ankstyvojoje jaunystėje išryškėjusio savo 
sąmonės „skilimo“ ir todėl vientisumo suvokimas jam visada asocijavosi su prieštaringų 
jėgų pusiausvyra. 

1787 m. Schilleris susipažįsta su Kanto 
kūriniais. Tada ir prasideda naujas jo dvasinės 
evoliucijos etapas - jis atitolsta nuo maištingų 
jaunystės idėjų ir savaip perima kantiškos 
filosofijos idėjas. Kiek vėliau, išėjus Kanto 
Sprendimo galios kritikai, jis tapo aistringu 
šių idėjų propaguotoju. Jam artimas požiūris 
į meną kaip veiklą, galinčią pakilti iki idėjų 


išraiškos, estetinio sprendimo nesuintere- 
suotumo principas, grožio kaip jungiančios 
grandies tarp proto ir jausmų samprata, 
mokymas apie genijų ir „Žaidimo“ teoriją. 
Estetinėje veikloje jis regi galingą jėgą, ap- 
jungti išsiskyrusias žmogaus veiklos teorinę 
ir praktinę puses. Jis plėtoja kantišką tezę apie 
estetinį santykį su pasauliu, padedantį įveikti 
gamtos ir dvasios, laisvės ir būtinybės, jausmo 


Friedrich Schiller ir intelekto antagonizmą, kaip kelią, vedantį į 
vientisos ir harmoningos asmenybės ugdymą. 

Tačiau Schilleris buvo ne tik aistringas kantiškų idėjų šalininkas, bet ir originalus 
mąstytojas. Jis labiau už mokytoją išaukštino „atperkamąją“ meno paskirtį. Menas, kaip 
teisingai, yra pasakęs G. Lukacsas, Schillerio kūriniuose įgauna šelingišką pavidalą - 
„virsta tokiu tiesos pažinimo instrumentu, kuris yra nepasiekiamas paprastam žmogiš- 
kam pažinimui“ (Lucacs, 1938, p. XIX). Laiškai apie estetinį žmogaus auklėjimą, paties 
jų autoriaus pripažinimu „remiasi kantiškais principais“. Neabejodami šio prisipažinimo 
nuoširdumu, turime patikslinti: įgyvendindamas savo siekius, Schilleris mėgino įveikti 
Kanto mąstysenai būdingą atotrūkį tarp idealo ir tikrovės. Jungiamaja grandimi tarp 
šių dviejų sferų jis skelbia meną, kuriam suteikia galimybę harmonizuoti visa tai, kas 
egzistuoja atskirai visose gyvenimo srityse. Toks požiūris daro meną centrine Schillerio 
filosofinės koncepcijos grandimi. 

Sekdamas Kantu, Schilleris išskyrė žmoguje du pradus: jausmus ir protą. Pirmasis 
reiškiasi „jausminio polėkio“ o antrasis — „polėkio kurti formas“ pavidalu. Šie du skirtingi 
polėkiai tarsi susilieja „žaidimo polėkyje“, kuris virsta giliuoju meninės veiklos šaltiniu, 
stimuliuojančiu visapusišką asmenybės plėtotę. Žaidimo polėkio objektu tampa „gyvas 
vaizdinys“ - sąvoka, atspindinti tas estetines daiktų ir reiškinių savybes, kurias organiškai 
jungia „grožis“. Schillerio nuomone, iš visų žmogaus būsenų tik žaidimas padaro Žmogų 

tobulą ir atskleidžia jo dvilypę prigimtį, nes „malonumo, gėrio ir tobulybės siekimu žmogus 
parodo tik savo rimtumą, o grožiu jis žaidžia“ (Schiller, 1957, t. 6, p. 325). 

Taigi Schillerio koncepcijoje „Žaidimas“ aiškinamas kaip priešprieša utilitarinės veiklos 
formoms. Jis suvokiamas kaip laisva betikslė kūrybinių žmogaus jėgų sklaida, iš kurios 
gimsta grožis, realizuodamas skirtingomis meno formomis. „Žmogus, - aiškina Schille- 
ris, - žaidžia tik tuomet, kai jis yra žmogus tikrąja šio žodžio prasme, o žmogumi jis būna 
tik tuomet, kai žaidžia“ (Ten pat, p. 335). Vadinasi, Zaizdamas žmogus kuria aukščiausią 
estetinę tikrovę ir patį save kaip visapusiškai išsivysčiusią harmoningą asmenybę. 

Meninėje kūryboje Schilleris, kaip ir Kantas, pabrėžia ne pasyvų gamtos pamėg- 
džiojimą, o aktyvų, kūrybišką tikrovės interpretavimą. Šis aktyvaus meninės sąmonės 
vaidmens iškėlimas Schillerio veikaluose dar nėra individualizmas ir voliuntarizmas, nors 
tie keliai, kuriais, aukštindamas genialumą, vėliau pasuko Jenos romantikai, Schellingas, 
Schopenhaueris, čia jau nužymimi. Schilleris skelbė besąlygišką menininko laisvę ir jo 
teisę transformuoti tikrovę meno kūrinyje. Mene jis pripažino besąlygišką formos prio- 
ritetą ir meninės formos išlaisvinimą siejo su „grožio pasaulio ribų išplėtimu“. „Tikrai 
tobulame meno kūrinyje, - rašė Schilleris, - viską sąlygoja forma ir niekas nepriklauso 
nuo turinio<...> tikros estetinės laisvės galima tikėtis tik iš formos <...> tikroje meno 
paslaptis - menininko sugebėjimas pasitelktus formą panaikinti turinį“ (Ten pat, p. 326). 
Tačiau šis retoriškas Schillerio formalizmas blėsta, kada jis samprotauja apie „didingą“ tu- 
rinį, kurs dėl savo svarbumo pajungia savo tikslams meninę formą. Grožis čia suvokiamas 
kaip „objektyvus“ laisvos žmogaus kūrybinės veiklos rezultatas, gimstantis iš turinio ir 
formos harmonijos. Schillerio žaidimo teorija ir artimai susijusi meninės kūrybos kon- 
cepcija pirmiausia siekė įveikti žmogaus sąmonės skilimą, atkurti asmenybės vientisumą. 

Laiškuose apie estetinį žmogaus auklėjimą Schilleris atskleidžia kapitalistinių santykių 
priešiškumą kūrybiniams asmenybės polėkiams ir menui. Lygindamas antikinę ir savo 
meto kultūras, jis svarsto apie asmenybės dvilypumo priežastis. Schilleris, kuriam įtakos 
turėjo Winckelmanno „helenomanijos“ kultas, taip pat idealizavo Antikos meną. Jo nuo- 
mone, Antikos menininko pasaulėjautai būdinga jausmo ir proto harmonija, padedanti 
jam natūraliai atskleisti savo kūrybines galimybes. Merkatilumu užsikrėtusioje savo meto 
kultūroje Schilleris įžvelgė šios žmogaus asmenybės pirmapradės harmonijos irimą. 

Jaunystėje Žmogaus sąmonės vientisumo atkūrimo viltis Schilleris siejo su Prancūzijos 
didžiąja revoliucija, kuri, kaip jam tuomet atrodė, turėjo sugriauti seną valstybinį žmo- 
gaus išnaudojimo mechanizmą, ir suteikti galimybę kūrybinei laisvei. Tačiau dramatiška, 
pareikalavusi daugybės aukų šios revoliucijos eiga, pakeitė jo pasaulėžiūrą. Sukrėstas 
jakobinų teroro, Schilleris išsižadėjo revoliucinio būdo spręsti socialinius prieštaravimus 
ir nusprendė, jog šiuolaikinis žmogus dar nėra doroviškai subrendęs ir negali pateisinti į jį 

dedamų vilčių. Jis skelbė, kad revoliucinis valstybės pertvarkymo kelias yra „nesavalaikis“, 
o kiekviena su juo susijusi viltis - „chimeriška“, todėl ieškojo kitų žmogaus ir visuomenės 
pertvarkymo kelių. 

Esamoms problemoms spręsti kelio Schilleris ieškojo savo pirmtakų idėjose. Antai iš 
anglų švietėjų jis perėmė estetinio auklėjimo koncepciją, o iš prancūzų švietėjų - tikėjimą 
meno galia pertvarkyti pasaulį. Šios idėjos susiliejo su kantišku žmogaus kūrybinio prado 
išaukštinimu ir požiūriu į estetinę veiklą kaip į tokią ypatingą žmogaus veiklą, kuri sugeba 
įveikti atotrūkį tarp proto ir jausmų, pakilti iki idėjų raiškos lygio. Kita vertus, savarankiškos 
Schillerio koncepcijos formavimasis neatsiejamas ir nuo išsilaisvinimo iš Kanto idėjų įtakos. 

Schillerio mąstysenoje ryškėja naujas požiūris į estetikos ir etikos santykius. Jis laiko 
meną dorovingumo mokykla, galinčia švelninti žmonių papročius ir panaudoti juos visuo- 
meniniame gyvenime. Toks požiūris į meno ir moralės santykius daug artimesnis anglų 
švietėjams ir Fichtei negu Kantui. Pastarasis interpretuoja teorinę (mokslas) ir estetinę (menas, 
skonis) sferas kaip neutralias etinės (gėrio) sferos atžvilgiu. Šis estetinės sferos atskyrimas 
nuo moralės nepatenkino Schillerio, kuriam estetiškumas neatskiriamas nuo kilnių etinių 
principų. Tačiau parturtinus estetinę sferą moraliniu turiniu ir suteikus jai savarankiškumo, 
„etinis principas“ sukyla prieš estetinės sferos valdžią ir apriboja pastarosios galią. Skelbęs 
absoliutų estetinės sferos pirmumą, Schilleris negali sutikti su tokia moralinio principo „sa- 
vivale“. Todėl pripažinęs, jog Kanto estetinės sferos atribojimas nuo etinės yra teisingas, jis 
mėgino pašalinti šį prieštaravimą, išaukštindamas visuomeninę meno paskirtį. 

Čia mes palietėme jautriausią šileriškos estetikos vietą, priartėjome prie jėgos, kuri, 
anot Schillerio, gali pakeisti prieštaravimų draskomą pasaulį. Vienintelė revoliucinio vi- 
suomenės pertvarkymo alternatyva - ne religinis ar moralinis pradas, o menas ir estetinis 
auklėjimas. Kitaip negu Kantas, kuris tiki, jog siekimas realius prieštaravimus tarp „mora- 
lumo“ ir „natūralumo“ įveikti meno keliu yra „iliuzinis“, Schilleris, įtvirtindamas kosminę 
meno galią, žengė toliau už savo mokytoją. Jis skelbė panestetinę tezę, kad „grožis atveria 
vienintelį kelią į laisvę“. Šis teiginys rodo šileriškos minties utopiškumą, nes suteikia me- 
nui pernelyg didelę jėgą, kuri turinti įveikti realius prieštaravimus tarp žmogaus siekimų 
harmoningai vystytis ir tikrovės. 

1794 m. užsimezgė artima Schillerio draugystė su Goethe. Prasidėjo naujas, vadinama- 
sis „Veimaro klasicizmo“ laikotarpis, per kurį Schilleris išsivadavo iš Kanto įtakos. Svarbiau- 
siame savo veikale „Apie naiviaja ir sentimentaląją poeziją“ jis siekė išryškinti specifinius 
savo epochos meno, kurį, priešpriešindamas antikiniam „naiviajam“ menui, kvalifikavo kaip 
„sentimentalųjį“, bruožus. Šiuo siekimu atskleisti istorinį atskirų epochų meno savitumą 
Schilleris artėja prie Winckelmano stilių teorijos, klojančios kokybiškai naują savarankiškam 
meno istorijos mokslui pamatą. Tačiau kitaip negu pastarasis, Schilleris savo požiūriu daug 

nuoseklesnis. Jis tarsi susumuoja šimtmetį trukusias diskusijas apie du skirtingus meninės 
kultūros tipus, t. y. antikinės ir šiuolaikinės, rezultatus. Istorinę „naiviojo“ (antikinio) poeto 
savitumą jis mato „santaikoje su savimi“. Tai ir nulėmė jo santykių su pasauliu harmoniją, 
emocionalumo vengimą ir objektyvumo siekimą. Šiuolaikinis „sentimentalus“ poetas pra- 
randa antikinei sąmonei būdingą idealo ir tikrovės vienovę. Jo kūriniuose vyrauja dramatiška 
vidinio pasaulio refleksija, siekis subjekte matyti objektą. 

Pabrėždamas šiuolaikinio pasaulio prieštaringumą, Schilleris pagrįstai sieja su juo 
naujųjų poetų „subjektyvumą“. Tų poetų, kurie pasinėrę į savo vidinį pasaulį nuolatos 
blaškosi tarp skurdžios realybės ir nepasiekiamo idealo. „Gamta, - rašė Schilleris, - suteikia 
žmogui vidujinį vientisumą, menas jį tik suskaldo, sudvejina, ir vientisumą jis sugrąžina 
padedamas idealo“ (Ten pat, p. 410). Vadinasi, antikinėje epochoje, kuri pasižymėjo zmo- 
gaus santykių su išoriniu pasauliu harmonija, poetas, vadovaudamasis savo „natūraliais 
jausmais“, nesąmoningai siekė atspindėti tikrovę, o šiuolaikiniai poetai, kreipdami akis į 
idėjų pasaulį, vis aiškiau suvokė, kad jų siekių įgyvendinimas įmanomas tik vaizduojant 
„idealą“. Čia Schilleris su dideliu įžvalgumu pažymi to meto visuomenės svetimumą menui 
ir naujųjų menininkų idealų įgyvendinimo utopiškumą. 

Taigi, išskirdamas meną į „naivųjį (vaizduojantį pasaulį tokį, koks jis yra) ir „senti- 
mentalųjį“ (įkūnijantį subjektyvius geidžiamus idealus - „tai, kas turėtų būti“), Schilleris 
teigė, kad tai lemia meno santykis su gamta ir idealu. Šio meno formų apibūdinimui jis 
pirmą kartą panaudojo „realizmo“ terminą ta prasme, kaip mes jį šiandien suprantame. 
Schilleris manė, kad turės atsirasti naujas, tobulesnis meninis metodas, kuriame realūs ir 
idealūs pradai, forma ir turinys susilies į viena. Kartu jis iškėlė istorinio kiekvienos epochos 
meno savitumo idėją, pabrėždamas jo glaudų ryšį su socialiniais ir dvasiniais epochos 
bruožais, parengė dirvą gilesniam istorinių meno raidos dėsningumų suvokimui. 

Schilleris ne tik aukštino meną, tyrinėjo istorinius jo raidos formų savitumus ir svarstė 
mokslines meno filosofijos funkcijas, bet ir skelbė meninio bei teorinio pažinimo vienybės 
idėją, tikėjo, jog tik meno filosofija gali atskleisti menininkui meno pasaulio paslaptis ir 
padėti jam įgyvendinti savo kūrybinius siekius. Šis susižavėjimas paliko ženklų pėdsaką 
Schillerio pasaulėžiūroje ir kūryboje. Tačiau ilgainiui tikėjimas absoliučia meno filosofijos 
galia ėmė blėsti. Jau Laiškuose apie estetinį žmogaus auklėjimą jis ima abejoti, ar remiantis 
meninės veiklos rezultatais galima konstruoti mokslo kriterijus atitinkančią meno filosofiją. 
Schilleris vis giliau suvokia, jog stebėtojiška spekuliatyvi meno filosofija dar nepajėgi pakilti 
aukščiau paviršutiniško atskirų meno reiškinių gvildenimo. Dar daugiau ji yra nepajėgi 
teoriškai aprėpti bendriausių meno dėsningumų ir pateikti jų griežtam „visuotinių“ moks- 
linių kriterijų teismui. Nenuostabu, kad praslinkus dar keleriems metams, laiške V. Hum- 
boldtui Schilleris jau atvirai išreiškia abejones dėl spekuliatyvios meno filosofijos gebėjimo 

ko nors išmokyti menininką. „Nesistebėkite, mielas drauge, - rašė jis, - kad aš dabar matau 
atotrūkį, negi prieštaringumą tarp mokslo ir meno - kitaip negu buvau linkęs manyti prieš 
kelerius metus. Kaip tik dabar, kai visa mano veikla krypsta į kūrybą, aš kasdien jaučiu, kaip 
mažai poeto kūrybai padeda bendros abstrakčios sąvokos, ir šitaip nusiteikęs retkarčiais 
visai išsižadu filosofijos, net esu pasirengęs atiduoti visa, ką žinau aš ir ką Žino kiti apie este- 
tikos pagrindus, už vienintelį empirinį laimėjimą, už vieną kokį nors amatinišką išradimą“ 
(Schiller, 1957, t. 7, p. 503). Suvokimas, koks nevaisingas spekuliatyvus teoretizavimas, kad 
jis nutolęs nuo aktualaus meno proceso, uždavinių sprendimo, kėlė Schilleriui nusivylimą 
abstrakčiomis teorijomis ir artino jį prie Goethes. 


J. W. Goethe's estetinis universalizmas 


Johano Wolfgango Goethe's (1749-1832) fenomenas - vienas iš mįslingiausių meno 
raidos ir teorinio apmąstymo reiškinių. Tai unikalaus ir įvairiapusio talento figūra, kuri 
nuolatos atsiskleidžianti vis naujomis kūrybingos asmenybės pusėmis. Nors ir būdamas 
kiek nuošaliau nuo svarbiausio filosofinės minties apie meną srauto, jis ilgą laiką vaidi- 
no svarbų vaidmenį dvasinės vokiečių kultūros raidoje. Būdingas akylumas padėjo jam 
objektyviai vertinti svarbiausius vokiečių meno filosofijos posūkius. Jo blaivūs meninio 
proceso ir teorinės minties raidos vertinimai, neretai išsakomi sparnuota fraze ar ironiška 
pastaba, padėjo amžininkams išvengti kraštutinumų ir kartu kreipė meno filosofijos raidą 
perspektyvia linkme. 

Tikraja Goethes ir jo iškeltų idėjų reikšmę galime suvokti tik geriau įsigilinę į po- 
kantinės vokiečių meno filosofijos raidą. Jos analizė padeda mums suprasti, kad daugelis 
svarbiausių idėjinių gijų, vedančių nuo Baumgarteno-Kanto ir su jais polemizuojančių 
Winckelmanno-Lessingo tradicijų, susipina Goethe's veikaluose. „Goethe's reikšmės 
savitumas, - nurodo K. Gillbert'as ir H. Kunas, - yra tas, kad estetikos istorijoje jis atliko 
dvejopą vaidmenį, būdamas tuo pat metu šio mokslo raidos ir subjektu, ir veiksniu. Poe- 
tiniai Goethes kūriniai ir pati jo asmenybė pateikia mums daug aiškesnę meno sampratą, 
negu jo teoriniai apmąstymai“ (Gilbert, Kunn, 1960, p. 366). 

Palikę nuošalyje K. Gilberto ir H. Kunno pastabą dėl teoorinių Goethes tyrinėjimų 
reikšmės, pamatysime, jog didysis vokiečių mąstytojas ir poetas sugebėjo itin nuodugniai 
ištirti meno pasaulio paslaptis, gerai suvokė šio pasaulio esmę ir prasmę. Jis kartais ir pats 
prisipažįsta, jog iš daugybės jo interesų sferų būtent meninis pasaulio pažinimas labiausiai 
atitinka jo polinkius. Trokštantis žinių ir niekuomet nenurimstantis didžiojo poeto mąs- 
tytojo protas nuolat krypo į esminių meno filosofijos problemų sprendimą. Jis nemėgino 
susisteminti, sujungti į vientisą meno filosofiją, daugybės apmąstymų, fragmentiškai 

išblaškytų jo menotyriniuose, literatūros ir 
kritikos darbuose, dienoraščiuose, laiškuose 
ir meno kūriniuose, Goethe neslėpė savo 
ironiško požiūrio į tuos mąstytojus, kurie 
vargsta kurdami itin mįslingas sistemas, 
mėgina išreikšti abstrakčiomis sąvokomis 
tai, kas vadinama „grožiu“. Filosofinių 
sistemų kūrimas jo nedomino. Grožis jam 
neišsakomas ir daugialypis kaip ir pati gam- 
ta - „pirmapradis fenomenas“. „Menas, - 
rašė Goethe, - nenusakomo prado išraiška, 
todėl ir paikas atrodo bet koks mėginimas 
jį išreikšti žodžiais. Tačiau, kai mes visgi 
mėginame tai padaryti, protas mūsų tiek 
daug laiko, jog visos mūsų pastangos visiškai 
pasiteisina“ (Goethe, 1937, t. 10, p. 718). 
Kitaip negu Schilleris, kuris, aukštin- 
damas didingą meno misiją atitrūko nuo 
tikrovės ir nutolo į idėjų pasaulį, Goethe 


visada jaučia potraukį tiesioginiam kontak- 
tui su tikrove. Jo racionali mąstysena tarsi Johann Wolfgang von Goethe 
evoliucionuoja Kanto idėjų plėtotės linkme. 

Gyvenimo pabaigoje, peržvelgdamas savo veiklą, Goethe prisipažįsta, kad jaunystėje jį veikė 
Winckelmanno ir Lessingo idėjos, o subrendęs domėjosi Kanto meno filosofija, kurioje 
jį žavėjo požiūris į meną kaip veiklą, pagrįstą tikslingumo principais, pažintinio meno 
vaidmens ir kūrybinio prado žmoguje išaukštinimas. Šis meno sutapatinimas su tikslinga 
veikla sąlygoja objektyvų tikrovės suvokimą ir padeda Goethei įvertinti realistines meno 
tendencijas. Jei Kantas ir juo sekęs Schilleris, gvildendami meninės veiklos specifiką, pa- 
brėžė idealų, „žaidybinį“ meno pobūdį, Goethe jį vertino kaip svarbų visuomeninį reiškinį. 
Taip gimė getiškoji mintis: jeigu menas „žaidimas“, vadinasi, jis gali būti tik „aukščiausių“ 
dvasinių jėgų žaidimas. Mene jis įžvelgė galingą jėgą, iš pagrindų keičiančią žmogų, iš- 
aukštinančią jo būtį. 

Suvokęs ankstesniųjų Apšvietos ir romantikų teorijų neapibrėžtumą, vokiečių klasi- 
kinio idealizmo atstovų meno filosofijų metafiziškumą ir spekuliatyvumą, Goethe stengėsi 
atsikratyti pirmtakų ir amžininkų koncepcijoms būdingų trūkumų. Iš išorės nesisteminga 
ir fragmentiška Goethes mąstysena apima gan vientisą meno filosofiją, kuri gvildena 

daugelį tradicinių problemų, meno santykį su tikrove, socialinio meno apsprendžiamumo, 
genijaus, kūrybinio proceso, meninio stiliaus daugelį kitų problemų, nors poeto požiūris 
į ju sprendimą neretai keičiasi. Apskritai „Goethe’s epochos“ vokiečių kultūra pasižymi 
daugybės prieštaringų idėjų, ryškių asmenybių, skirtingų teorinių pakraipų kova. Todėl ir 
Goethes meno filosofija nuolat papildoma naujausiais vokiečių teorinės minties laimėjimais 
ir atspindi svarbiausius vokiečių meninės sąmonės raidos kelius. Kai aštuoniasdešimtme- 
čiui Goethei kas nors primindavo, kad jis kartais išsako mintis, visiškai priešingas toms, 
kurios užfiksuotos jo ankstyvuosiuose kūriniuose, jau vien todėl, kad nebūtų nuobodus. 
Tik nuolatinis atsinaujinimas ir kitimas, pasak jo, yra tikrosios išminties pasireiškimas ir 
vienintelis kelias į tiesą. „Tapsmas“ Goethei visada svarbiau už nusistovėjusias vertybes. 

Jaunystėje studijuodamas Strasburgo universitete Goethe gerai susipažino su pran- 
cūzų kultūra. Veikiamas savo vyresniojo draugo J. Herderio štrumeriškų idėjų, propagavo 
rusoistinį gamtos, jausmingumo ir natūralumo kultą. „Audros ir veržimosi“ judėjimas, 
kurio šalininkais tapo jaunieji Goethe ir Schilleris, siekė išsilaisvinti iš feodalinių atsilikusios 
Vokietijos varžtų ir įtvirtinti laisvės idealus. Štrumeriškų Goethe‘ siekių savitumas reiškėsi 
tuo, kad jis ignoravo klasikos idealus ir gilinosi į gamtos paslaptis. Šiuo metu pagrindinis 
Goethes mąstysenos bruožas yra materialistinis panteizmas. Kitaip negu vokiečių klasi- 
kinio idealizmo atstovams, Goethei gamta, realus pasaulis yra teorinių apmąstymų apie 
meną išeities taškas. 

Vėliau Goethę veikė Winckelmanno ir Lessingo idėjos, ir jis pasuko naujų idealų ieško- 
jimo linkme. „Veimaro klasicizmo“ laikotarpiu buvo susižavėjęs antikiniu menu, propagavo 
jo principus ir siekė teoriškai įteisinti naujus meninius principus. Senovės graikų mene, 
kaip ir Schilleris, aukštino to meto pasaulyje prarastą vientisos ir harmoningos asmeny- 
bės idealą. Perskaitęs Schillerio Laiškus apie estetinį žmogaus auklėjimą, viename iš savo 
laiškų draugui Goethe pripažįsta, kad juose yra daug artimų minčių. „Antrą kartą, - rašo 
jis, - aš skaičiau juos, turėdamas praktinį tikslą ir ieškojau, ar surasiu ką nors, kas galėtų 
mane, veiklos žmogų, išmušti iš pasirinkto kelio, tačiau perskaitęs pajutau, kad čia tarsi 
patvirtinamos mano mintys“ (Goethe, Schiller, 1957, t. 1, p. 25). 

Iš tiesų abu jie, siekdami įveikti šviečiamosios ideologijos ribotumą, pastebėjo gims- 
tančių jų akyse kapitalistinių gamybinių santykių priešingumą kūrybinei asmenybei. Vis 
dėlto tarp jų yra ir skirtumų. Schillerio išeities taškas - subjektyvus, jam būdingas jausmo 
vyravimas. Goethe nuosekliai laikėsi objektyvumo ir rėmėsi protu. Tačiau šie skirtumai 
gan sąlygiški, nes Schillerio „subjektyvumas“ daug artimesnis Goethes „objektyvumui“ 
negu Jenos romantikų „subjektyvumo kultui“. 

Goethe domėjosi ir Jenos romantikų teorijomis bei kūryba. Jo santykiai su romantizmu 
gana sudėtingi. Jų negalima paaiškinti dažnai cituojamais poeto aforizmais: „Klasikinis“ — 

sveika, o romantinis — „liguista“, arba „Romantizmas jau nusirito į bedugnę, negalima 
įsivaizduoti nieko bjauresnio už jo naujuosius kūrinius“ (Goethe, 1975, p. 591). Klasikinių 
idealų veikiamam ir visur vertinusiam saikingumą Goethei iš tiesų svetimas romantikų 
jausmingumas, misticizmas, sentimentalumas, jų bėgimas nuo tikrovės. Nepaisant esmi- 
nių skirtumų, tarp jų yra ir daug bendro, pavyzdžiui, polinkis į universalumą, žavėjimasis 
gamta, požiūris į meną kaip į jėgą, galinčią įveikti asmenybės skilimą. Juos sieja dėmesys 
vidiniam, dvasiniam Žmogaus gyvenimui, siekimas geriau pažinti skirtingas kultūrines 
tradicijas, domėjimasis nacionalinėmis meno formomis, „praeities“ kultūrų palikimo 
ir fantastinių elementų naudojimas kūryboje. Romantikų idėjų paveiktas, Goethe ne tik 
atidžiai studijavo nacionalines folkloro ir muzikos tradicijas, bet ir vertė bei propagavo 
kitų tautų (lietuvių, serbų, graikų ir kt.) liaudies dainas. 

Goethes meno filosofija bene artimiausiai yra susijusi su Kanto Sprendimo galios 
kritikoje iškeltomis mintimis. Kaip prisipažįsta „Fausto“ autorius, jis „savarankiškai įveikė“ 
tą patį kelią, kuriuo ėjo Kantas. Kas gi sieja šiuos du skirtingus mąstytojus? Goethe rašė: 
„Štai į mano rankas pakliuvo Sprendimo galios kritika, ir aš jai dėkingas už džiaugsmin- 
giausią mano gyvenimo laikotarpį. Čia išvydau greta įvairius reiškinius, meno ir gamtos 
kūriniai aiškinami vienodai, estetiniai ir teologiniai sprendimai nušviečia vienas kitą<...> 
didžiausios ir pagrindinės šio kūrinio mintys visiškai sutampa su mano ankstesniąja kū- 
ryba, veikla ir mąstysena, vidinis meno ir gamtos gyvenimas, jų tarpusavio sąveika tiek 
iš išorės, tiek iš vidaus buvo aiškiai išreikšta šioje knygoje“ (Lihtenstadt, 1920, p. 480). 
Iš tiesų Goethes estetinio auklėjimo teorija, siekianti harmonijos tarp gamtos ir laisvės 
pasaulių, žmogaus aktyvaus kūrybinio prado išaukštinimas ir kai kurios kitos idėjos yra 
artimos Sprendimo galios kritikoje gvildenamoms problemoms. Ir vis dėlto, nors Goethe 
labai vertino Kantą, laikė, kad iš to meto mąstytojų jis geriausiai sugebėjo paveikti vokie- 
čių kultūrą, neslėpė savo antipatijos kantiškam sausam spekuliatyvinio mąstymo stiliui. 

Brandžioje Goethe’s meno filosofijoje svarbiausios yra santykio su tikrove, socialinio 
meninės kūrybos sąlygotumo, meno vietos dvasinių vertybių sistemoje, estetinio auklė- 
jimo ir meninio metodo problemos. Kitaip negu vokiečių klasikinio idealizmo atstovai 
(Kantas, Fichte, Schelingas, Hegelis), pradedantys savo teorijas konstruoti nuo subjek- 
tyvaus „aš“, objektyvios „idėjos“, „dvasios“ ir t. t., Goethe nuolatos remiasi tikrove, laiko 
ją tikruoju meninės veiklos šaltiniu. Goethes meno esmės apmąstymų išeities taškas yra 
tikrovės vientisumo idėja. Jis aiškina, jog visas žmogų supantis pasaulis yra universalaus 
poliariškumo dėsnio pasireiškimas. Pasak jo, priešybių vienybė leidžia atsirasti kokybiškai 
aukštesnėms sintetinėms realybėms, kurios tampa meno šaltiniu. Į tikrovę Goethe žvelgė 
kaip į neišsenkamą menininko kūrybos šaltinį. „Gamtoje mes matome jėgą, jungiančią 
savyje kitas jėgas; čia nieko nėra pastovaus, viskas kinta; čia kiekvieną akimirką išnyksta 


133 


Antanas Andrijauskas. VAKARŲ ESTETIKA IR MENO FILOSOFIJA 


ir gimsta tūkstančiai naujų ryšių; ši jėga - didinga ir daugiareikšmė, graži ir bjauri, gera ir 
pikta, viskas joje egzistuoja lygiomis teisėmis. Menas jau yra visiška gamtos priešingybė; 
jis gimsta iš individo pastangų“ (Goethe, 1975, p. 75-76). 

Ankstesniuose kūriniuose Goethe genijaus kūrybinį aktyvumą priešpriešino inertiškai 
gamtai. Vėliau ši subjekto ir objekto priešprieša silpnėjo, ir meno gimimą jis aiškino kaip 
menininko „įsiskverbimą“ į didingos gamtos paslaptis ir kūrybinį tikrovės atspindéjima. 
Polemizuodamas su D. Diderot, kuris savo veikale Esė apie tapybą skelbė „absoliučiai“ 
teisingomis gražias ir bjaurias gamtines formas, Goethe griežtai pasisakė prieš siekimą 
panaikinti skirtumus tarp meno ir gamtos. Gamta jam visada netaisyklinga, jai svetimas 
tas tikslingumas, kurį gimdo patirtis, įsitikinimai, skonis. Gamta kuria gyvus ir negyvus 
kūrinius, o menininkas - „įsivaizduojamus“. Apibendrinamas menininko kūrybinį pro- 
cesą, Goethe ignoravo skrupulingą atskirų tikrovės detalių vaizdavimą ir didelį dėmesį 
skyrė kūrybiniam tikrovės interpretavimui. Šią savo poziciją jis paaiškino kalbėdamas su 
J. Eckermanu apie P. Rubenso paveikslą, kuriame dailininkas, ignoruodamas tikrovę, yra 
nutapęs dvipusį apšvietimą. Pastebėjęs šį menininko prieštaravimą, jis teigė, kad toks di- 
džiojo meistro tikrovės pateikimas meniniu požiūriu pateisinamas, nes parodo, jog menas 
anaiptol ne besąlygiškai paklūsta būtinybei, o vadovaujasi specifiniais dėsniais. 

Straipsnyje „Paprastas gamtos pamėgdžiojimas, maniera ir stilius“ (1789) Goethe 
plėtojo švietėjų „gamtos mėgdžiojimo“ koncepcijas. Jis išskyrė tris skirtingas meninio 
tikrovės apmąstymo formas. Pirmoji „paprastas gamtos mėgdžiojimas“, tada menininkas, 
skrupulingai atkurdamas gamtą, tarsi sukuria jos antrininką. Tokį požiūrį Goethe vertino 
santūriai, nes nepajėgė atskleisti gilių meninės kūrybos impulsų. Antroji tobulesnė meninės 
kūrybos forma, - „maniera“, kuri atsiranda, kai menininkas sukuria savąją individualią 
meninės raiškos „kalbą“ ir dėl detalių atsisako visumos. Tačiau ir maniera nepajėgia išreikšti 
tikrosios vaizduojamųjų reiškinių esmės. Aukščiausia meninio tikrovės apmąstymo forma 
Goethe laikė „stilių“, kuris išplaukia iš „to daiktų esmės pažinimo, kuris yra įmanomas 
tik regimų ir apčiuopiamų vaizdinių forma“. Ši meninės tikrovės apmąstymų forma tarsi 
sujungia kilniausius žmogaus kūrybinius polėkius. Taip Goethe pirmą kartą mokslo apie 
meną istorijoje nuo išorinio empirinio aprašinėjimo pereina prie naujos teorinės unikalių 
meninės išraiškos priemonių, būdingų atskiram menininkui. Ši getiškojo stiliaus, kaip 
aukščiausios meninio tikrovės apmąstymo stiliaus, samprata artima meniniam metodui. 
Mene, kuris gali pakilti iki stiliaus, Goethe matė jėgą, įtvirtinančią gyvenime tiesos, gėrio bei 
grožio idėjas, galinčią pertvarkyti žmogaus gyvenimą ir pasaulį. Goethes iškelta manieros 
ir stiliaus santykio problema, mėginimu suvokti stiliaus vaidmenį meno istorijos raidoje 
vėliau domėjosi daugelis žymių meno teoretikų (F. Schilleris, E. Schellingas, G. Hegelis, 
J. Burckhardtas, A. Rieglis, H. Wólfllinas). 

Genialus poetas, mąstytojas, puikus atskirų meno rūšių kūrybos technologijos žinovas, 
Goethe subtiliai atskleidė vidinius meninės kūrybos mechanizmus. Skaitant jo kūrinius, 
kuriuose aukštinamas kūrybinio akto spontaniškumas, asmenybės vaidmuo, pavyzdžiui, 
„Mene ir poezijoje asmenybė - viskas“, gali atrodyti, jog vieninteliu meninės kūrybos 
šaltiniu jis laiko įgimtas subjektyvias menininko savybes. Tokį požiūrį, atrodo, turėtų pa- 
tvirtinti ir jo mintys apie įgimtų menininko savybių, įkvėpimo vaidmenį kūryboje. Galime 
prisiminti Goethes pokalbį su J. Eckermanu, kur jis pareiškė, kad „bet koks didžiausias 
produktyvumas, svarbi idėja, atradimas, vaisinga ir rezultatyvi mintis nepaklūsta niekam 
ir nepripažįsta jokios valdžios žemėje. Štai kodėl į tokius reiškinius žmogus turi žvelgti 
kaip į netikėtas dovanas iš aukščiau“ (Eckerman, 1934, p. 760). Tačiau pabrėždamas įgimtų 
menininko savybių svarbą, vidinių nesąmoningų jo dvasios potraukių reikšmę, Goethe jų 
nesuabsoliutina, o vertina jas kaip pirmapradę, „būtiną“ sąlygą meno šedevrams sukurti. 
Tarsi polemizuodamas pats su savimi, jis mąsto apie „nereikšmingumą“ to, ką menininkas 
gali laikyti savo nuosavybe, nes ir didžiausias genijus nedaug pasieks, jeigu jis norės viską 
sukurti pats iš savęs. 

Goethe suprato, kokią didžiulę reikšmę talento atsiskleidimui turi „objektyvioji“ pusė, 
paklūstanti žemiškoms jtakoms. Jis daug kalba apie kultūrinę tradiciją, mokymo, auklėjimo, 
sistemingo ir tikslingo meninių įgūdžių plėtojimo reikšmę. Būtent šie veiksniai padėjo 
menininkui sėkmingai realizuoti savo uždavinius, sukurti reikšmingus meninius kūrinius. 
Viename laiške W. Humboldtui aštuoniasdešimt dviejų metų Goethe rašo: „Kuo anksčiau 
žmogus suvoks, kad egzistuoja įgūdžiai, kad egzistuoja menas, pradedantis jam nuosekliai 
tobulinti savo įgūdžius, tuo jis taps laimingesnis... Samoningumas ir nesamoningumas čia 
santykiaus vienas su kitu, kaip laiškas su voku, - palyginimas, kuriuo aš dažnai naudojuosi. 
Žmogaus protas, veikiamas pratybų, mokslo, apmąstymų, sėkmių ir nesėkmių, potraukių 
ir iškylančių sunkumų, ir vėlgi apmąstymų, nesąmoningai, laisva valia susies įgūdžius su 
įgimtais į tokią visumą, kad sukels pasauliui nuostabą“ (Goethe, t. 13, p. 521-522). Mąs- 
tydamas apie gyvybingąsias meninės kūrybos ištakas, Goethe pabrėžė geriausių pasaulio 
meno pavyzdžių reikšmę ir kvietė menininkus atidžiau įsižiūrėti į didžiųjų meistrų kūrinius, 
ieškoti juose įkvėpimo ir pamokymų savajai kūrybai. 

Jau prancūzų švietėjų (B. Dubos, D. Diderot, Ch. L. Montesguieu) veikaluose ryš- 
kus siekimas gvildenti meną, siejant jį su visuomenine veikla, vyraujančiais politiniais, 
etiniais ir estetiniais idealais. Vadovaudamasis pirmtakų idėjomis, Goethe straipsnyje 
„Literatūrinis sankiuliotizmas“ (1795) nuosekliai gina meno socialinio sąlygotumo idėją. 
Kiekvieną reikšmingą meno kūrinį jis vertina kaip „gyvenimo aplinkybių rezultatą“, kartu 
pabrėždamas, kad net didžiausias genijus tiesiogiai priklauso nuo savo amžiaus, naciona- 
linės kultūros lygio, nuo tų konkrečių sąlygų, kuriomis formuojasi ir tobulėja jo talentas. 

Didžios tautos menininko gimimą Goethe siejo su reikšmingais istoriniais įvykiais, kurie 
jaudina žmones, kelia didžius jausmus, mintis, valios ir dvasios jėgas. Fiksuodamas daugybę 
ryšių tarp meno ir jį veikiančio pasaulio, Goethe teisingai nurodė, kad menas gali klestėti 
tik tokiomis socialinėmis sąlygomis, kurios padeda menininkui natūraliai išreikšti savo 
kūrybinius polėkius. Kiekviena epocha dovanoja nuostabių talentų, - teigė Goethe, - ta- 
čiau ne kiekviena iš jų suteikia jiems galimybę visiškai atsiskleisti“ (Goethe, 1975, p. 305). 
Pagrindinė menininko misija, poeto nuomone, yra jo tarnavimas savo liaudžiai, dvasinis 
asmenybės tobulinimas, kilnių tiesos, grožio ir gėrio idealų įtvirtinimas. Dėl to, kad kėlė 
humanistinius idealus, nuolat kovojo už aukštą meninę bei filosofinę kultūrą, Goethe buvo 
laikomas viena iš labiausiai gerbiamy to meto asmenybių. Neatsitiktinai ir A. G. Korffui 
bei G. Lukacsui jis tapo turtingiausios vokiečių kultūrai „Goethes epochos“, aprėpiančios 
paskutinįjį XVIII a. ketvirtį ir tris pirmuosius XIX a. dešimtmečius simboliu (Žr. „Goethes 
epochos“ apibūdinimus). Jis bendravo beveik su visais to meto žymiausiais vokiečių kultū- 
ros atstovais, buvo daugelio meno krypčių propaguotojas arba liudininkas. Jo akyse išaugo 
vokiečių barokas, rokoko, klasicizmas, kilo „Audros ir veržimosi“ sąjūdis, romantizmas 
ir atsirado realistinio meno užuomazgos. Šie skirtingi meniniai judėjimai išplėtė Goethe's 
interesų ribas ir suformulavo unikalų jo meninio universalumo fenomeną. Šia savo asme- 
nybės puse, taip pat polinkiu į racionalizmą Goethe nubrėžė didingų Shelingo ir Hegelio 
meno filosofijos sistemų kontūrus. Tačiau kitaip negu jo jaunesnieji amžininkai, mėgstantys 
filosofines abstrakcijas, poetas visada buvo linkęs į realumą, konkretaus meno apmąstymą. 

Taigi teoriniai Goethes ir Schillerio filosofiniai ieškojimai turėjo tikslą įveikti ankstes- 
nių meno esmės aiškinimų vienpusiškumą. Jų veikaluose išryškėjo dviejų ankstesnės meno 
filosofijos pakraipų - filosofinės ir menotyrinės - vienovė. Jie priartino teorinę mintį prie 
konkretaus meno, tvirtai susiejo jį su „kūrybišku“ tikrovės atspindėjimu ir kartu padėjo teo- 
rinius realistinio meno pamatus. Goethes ir Schillerio kūriniuose pirmą kartą suformuluota 
mintis, kad meninės sąmonės „skilimą“ galima įveikti estetiniu auklėjimu ir menu. 


Jenos romantikų meno filosofija 


Adekvatus meninis pasaulio suvokimas išreikštas ir Jenos romantikų meno filosofijoje, 
kuri turėjo daug didesnį poveikį vėlesnei europinei mąstymo tradicijai nei tai pateikiama 
įvairiose Vakarų filosofijos istorijai skirtose studijose. Šiame romantikų ratelyje susibūrusios 
talentingos asmenybės skelbė meną aukščiausia vertybe ir tobula žmogaus dvasiškumo 
pasireiškimo forma. Glaudžiai bendradarbiaudami Jenos romantikai akumuliavo daugelį 
panestetinių to meto idėjų, pavertusių romantikų sąjūdį reikšmingu europinės kultūros 
reiškiniu, ir sulydė jas į palyginti vientisą meno filosofiją. Šie subtilūs, jautrūs grožiui 


136 


KLASIKINE VOKIEČIŲ FILOSOFIJA 


Friedrich Schlegel Novalis Ludwig Tieck 


menininkai teoretikai siekė suabsoliutinti dievinamos meninės sferos reikšmę ir pateikė 
naują grožio prigimties ir meno esmės aiškinimą. 

Prie Jenos romantikų ratelio idėjų visumos suformavimo daug prisidėjo Friedrichas 
Leopoldas von Hardenbergas (1772-1801), plačiau žinomas Novalio pseudonimu, ir bro- 
liai Augustas (1767-1845) bei Friedrichas (1772-1829) Schlegeliai. Novalis buvo linkęs 
į meditaciją ir vengė visuomeninio gyvenimo šurmulio, todėl negalėjo atlikti romantikų 
judėjimo katalizatoriaus vaidmens, tačiau šiai misijai idealiai tiko E Schlegelis, kuris tapo 
Jenos romantikų būrelio intelektualiniu vadu ir teoretiku. Jis ir vyresnis brolis Augustas 
suteikė romantikų sąjūdžiui vientisos, turinčios konkrečių filosofinių-estetinių principų 
mokyklos veidą. Broliai Schlegeliai, kaip tiksliai yra pasakęs Hegelis, užsidegę naujumo 
aistra, perėmė iš filosofijos tiek, kiek pajėgė pasisavinti jų ne filosofinės, o „kritinės“ natūros. 
Tačiau dėl savo kritinio talento jie užėmė idėjai artimą poziciją ir daug atviriau, naujau, 
nors ir turėdami nedidelį filosofinį patyrimą, pradėjo šmaikščią polemiką su senais požiū- 
riais į meną. Jie papildė įvairias meno sritis naujais vertinimo matais, naujais požiūriais, 
svarbesniais už tuos, kuriuos jie kritikavo (Hegel, t.1, 1968, p. 69). 

1796 m. broliai Schlegeliai apsigyveno Jenoje, kur po dviejų metų pradėjo leisti žurnalą 
„Athenaum,“, kuris skelbė ankstyvojo vokiečių romantizmo idėjas. Šis žurnalas suvaidino 
svarbų vaidmenį idėjiškai konsoliduojant romantikų judėjimą, prie kurio netrukus pri- 
tapo W. Wackenroderis, L. Tieckas, Novalis. Kiek nuošalyje nuo Jenos romantikų būrelio 
branduolio buvo jaunasis E Schellingas, E Hólderlynas, F. Schleiermacheris, K. Solgeris, 
Jean Paul (Johanas Paulis Friedrichas Richteris, 1763-1825). Šiam būreliui priklausė ir dvi 
talentingos, subtilaus skonio ir turinčios humoro jausmą moterys. Viena iš jų - Karolina 

Michaelis, įėjusi į vokiečių kultūros istoriją „Karolinos“ vardu, buvo žymaus vokiečių 
orientalisto duktė, A. Schlegelio, o vėliau - E Schellingo žmona. Kita - Dorotėja Fait, 
filosofo M. Mendelsono duktė ir E Schlegelio žmona. 

Netoli universitetų miesto Jenos yra mažos Viurtembergo kunigaikštystės sostinė — 
Veimaras, kuriame gyveno ir kūrė Goethe, Schilleris, Herderis. Šie du nedideli miestai 
XVIII-XIX a. sandūroje buvo svarbūs Vokietijos dvasinio gyvenimo centrai, kuriuose gimė 
idėjos, turėjusios didelės įtakos XIX a. pirmosios pusės meno filosofijos raidai. 

H. A. Korffas fundamentalioje to meto vokiečių kultūros studijoje Goethes epochos 
dvasia suskirstė šią epochą į tris stadijas. Pirmąją iš jų realizavo „Audros ir veržimosi“ 
sąjūdis, antrąją - klasika, o trečiąją - ankstyvasis vokiečių romantizmas. Goethes ir Schil- 
lerio kartai Korffas pripažįsta svarbiausią vaidmenį, realizuojant dviejų pirmųjų „Goethe’s 
epochos“ stadijų idėjas. Jenos romantikų judėjimą jis pagrįstai laiko užbaigiančia šią epochą 
stadija (Korff, 1966, Bd. 5, p. 42). 

Didelę įtaką Jenos romantikų meno filosofijai, kaip Apšvietos idėjų antitezei, turėjo 
Schilleris ir Goethe, kurie, kaip minėjome, pirmieji Vokietijoje mėgino susieti filosofiją su 
menu ir gyvenimu, bet ilgainiui atsisakė šių sintetinių siekių. Šio tikslo ėmė siekti jaunieji jų 
amžininkai maksimalistai. Šis meninio pasaulio suvokimo skverbimasis į filosofinio mąsty- 
mo ir estetinės būties stichiją yra vienas būdingiausių romantikų meno filosofijos bruožų. 
Romantikams svetimas ankstyvesnės racionalistinės meno filosofijos spekuliatyvumas. Jie 
ironizuoja ir sausą „proto“ vergų teoretizavimą, ir paviršutiniškus miesčioniškus postringavi- 
mus apie meną. Tam, kas dažnai vadinama meno filosofija, E Schlegelio nuomone, paprastai 
stinga arba filosofijos, arba meno, o sprendimai apie meną yra pernelyg bendri arba per daug 
detalūs. E Schlegelis kviečia meno tyrinėtojus ieškoti „aukso vidurio“, nes tai esąs vienintelis 
pozityvus kelias sukurti universalią meno filosofiją. Dar griežčiau prieš spekuliatyvios meno 
filosofijos nutolimą nuo konkrečios meninės praktikos pasisako Jeanas Paulis. Jo manymu, 
filosofas šiuo atveju gauna ne daugiau už menininką, o būtent „nieko pusiau“. Šiuolai- 
kiniame moksle apie meną jis mato du vienodai bevaisius teorinės minties plėtotės kelius. 
Pirmasis-„paralelinis“, kuriuo eidami K. L. Reinholdas, Schilleris ir kiti meno tyrinėtojai 
nori sukonkretinti absoliutų reiškinį ir užsiima nenatūraliais daiktų gretinimais, todėl daro 
neteisingas išvadas. Antrasis - tai naujausias lengvabūdiškumas, kuris pasireiškia tuo, kad 
net stabiliausi objektai rekonstruojami ištirpsta „bekraščiuose kaip jūra“ terminuose (Jean 
Paul, 1981, p. 57). Tikrąją meno filosofiją, Jeano Paulio įsitikinimu, gali sukurti tik tokia 
asmenybė, kurioje natūraliai gyvuoja poetas (t. y. menininkas) ir filosofas. 

Spekuliatyvaus teoretizavimo vengimas nulėmė ir dvejopą Jenos romantikų santykį 
su vokiečių klasikinio idealizmo sisteminio mąstymo principais. Vieni iš jų, pirmiausia 
Schellingas, Solgeris ir iš dalies F. Schlegelis, kuriems buvo artimos vokiečių klasikinio 

idealizmo, filosofinės tradicijos, siekė išsaugoti sistemines nuostatas. Kiti, kaip W. Wacken- 
roderis, Novalis, A. Schlegelis, Jeanas Paulis, įžvelgė jose stagnacijos pavojų, kuris jiems 
asocijavosi su dogmatiškomis, kaustančiomis gyvą meno dvasią klasicistų nuostatomis. 

Gimusi karštoje polemikoje su estetiniais klasicistų ir švietėjų teoriniais principais, 
Jenos romantikų meno filosofija buvo plėtojama ne akademiniuose moksliniuose veika- 
luose (romantikai vengė abstrakčiai teoretizuoti), o įvairiuose tiesiogiai su meno praktika 
susijusiuose kritikos žanruose, meno kūriniuose, filosofiniuose fragmentuose, aforistinėse 
pastabose, memuaruose ir laiškuose. Šios romantikų pamėgtos minčių dėstymo formos 
nebuvo palankios sisteminio mąstymo principų itvirtinimui. Pabrėžtinas mąstysenos 
laisvumas ir fragmentiškumas sąlygojo romantikų meilę viskam, kas neapibrėžta, nepri- 
pažįsta išankstinės reglamentacijos. Šis neapibrėžtumas jiems atrodė ypatinga poetika, 
kūrybinės asmenybės laisvės pasireiškimas. 

Jenos romantikų meno filosofija formavosi veikiama vokiečių klasikinio idealizmo. 
Ši įtaka reiškėsi įvairiai, todėl ne visada ji aiškiai matoma. Beje, ilgainiui keitėsi ir Jenos 
romantikų požiūris į pirmtakų palikimą. Iš vokiečių klasikinio idealizmo meno filosofi- 
jos jie perėmė istorizmo ir dialektinės mąstysenos užuomazgas, atskirus mokymus apie 
genijų, kūrybinį procesą, meno santykius su tikrove ir kai kurias kitas idėjas. Daugelį šių 
problemų romantikai sprendė naujai. 

Daug neaiškumų iškyla gvildenant Jenos romantikų požiūrį į Kanto filosofinį paliki- 
mą, kurio kūrybinio asmenybės aktyvumo idėja romantikų veikaluose suabsoliutinama ir 
laikoma didžiule kūrybine potencija. Ji transformuojama į romantinę genijaus koncepciją. 
Geniali asmenybė čia suvokiama kaip savotiško dievo, pasaulio kūrėjo, analogas. Tačiau, 
perėmę kantišką kūrybinio prado žmoguje išaukštinimą, mokymą apie genijų, kūry- 
binį procesą ir išryškinę elitines šių mokymų tendencijas, Jenos romantikai išsaugojo ir 
tam tikrą distanciją Kanto atžvilgiu. Jų netenkina pernelyg racionalistinė Kanto meno 
filosofijos forma, abstraktumas. nutolimas nuo realių meno reiškinių. Laiške broliui 
E Schlegelis išsako būdingą daugumai Jenos romantikų dvejopą požiūrį į Kantą. „Kanto 
mokyme, - rašo jis, - aš pirmą kartą iš tiesų kažką reikšmingo supratau ir tik jame aš 
tikiuosi surasti daug pamokančio. Tačiau negaliu priimti to, kas glūdi jo esmėje, - in- 
telekto laisvės apskritai, tvarkingo idėjų panaudojimo ir to, kad pagrindinė bet kokios 
valios varomoji jėga yra grynas dėsningumas“ (Literaturnyje manifesty, 1980, p. 149). 

Stipresnę įtaką Jenos romantikų meno filosofijai turėjo Fichtes idėjos, ypač jo individu- 
alizmas, valios kultas, ironijos koncepcija, mokymas apie laisvę ir kūrybinę vaizduotės galią. 
Romantikai vertina jį geriau už Kantą, nes tai mąstytojas, turintis „burtininko galią“, kuri 
„prikausto dėmesį“ (Novalis). Jo populiarumas aiškinamas „filosofijos priartinimu prie hu- 
maniskumo tikrąja šio žodžio prasme (F. Schlegelis). Fichtes poveikį romantikų pasaulėžiūrai 

nurodo daugelis mokslininkų, tarp jų ir tokie autoritetingi kaip W. Windelbandas, Korffas, 
B. Croce. Windelbando nuomone, filosofiniu požiūriu romantikai „visiškai pasidavė Fichte's 
įtakai“ ir kad viena iš svarbiausių šios įtakos krypčių yra tai, jog Fichte’s mokymas apie kū- 
rybinę vaizduotės laisvę idealiai atitinka poetizuojančių filosofų romantikų siekius, nes jie 
įžvelgia jame „visišką filosofijos ir poezijos sutapatinimą“(Windelband, 1905, t. 2, p. 77). Iš 
tiesų Fichtei būdingos produktyvios vaizduotės reikšmės pabrėžimas, „aš“ išaukštinimas ati- 
tinka kūrybinius romantikų siekius. Ankstyvajį romantizmą autoritetingas Jenos romantikų 
ideologijos tyrinėtojas Korffas vertina kaip „ryškią“ dvasios liepsną, išsižiebusią iš fichtiškosios 
filosofijos žiežirbų“ (Korff, 1966, t.2, p. 246), o Croce pabrėžia fichtiškojo subjektyvizmo vai- 
dmenį romantiško individualizmo ir ironijos koncepcijos formavimuisi“ (Croce, 1928, p. 340). 

Su Schilleriu ir Goethe romantikus siejo skeptiškas požiūris į spekuliatyvios meno 
filosofijos galimybes. Jie, kaip ir Schilleris, tiki pertvarkančia pasaulį meno jėga, jo vos ne 
stebuklinga galia išgelbėti visuomenę nuo ydų ir nelaimių. Svarbiausią Schillerio Laiškų 
apie estetinį auklėjimą tezę „kelias į laisvę pasiekiamas tik per grožį - romantikai paskel- 
bė savo sąjūdžio credo. Tačiau asmeniški romantikų santykiai su Schilleriu ne visuomet 
draugiški. Neretai jis iš savo jaunesniųjų amžininkų susilaukia smarkių išpuolių. Goethe, 
tikriausiai, yra vienintelis romantikų pirmtakas, kuris dar gyvas būdamas susilaukė iš jų 
didžios pagarbos. Tai iš dalies paaiškinama glaudžiu ankstyvosios Goethe's kūrybos ryšiu 
su romantikų pasaulėjauta ir meniniais idealais. 

Jenos romantikai nuosekliai plėtojo meninės sferos autonomizavimo teorijas, išreikštas 
jų pirmtakų veikaluose. Jie laikė meną visiškai unikalia žmogaus dvasinių siekių realizavimo 
sfera. „Meną,- rašė Wackenroderis,- galima pavadinti įstabių žmogaus jausmų žiedu, nes 
jis mums atskleidžia aukščiausią tobulybę“ (Literaturnyje manifesty, 1980, p. 77). Toks me- 
no išaukštinimas romantikų koncepcijose stiprina meno priešpriešą mokslui ir kasdienių 
vertybių pasauliui. Romantikai meninį tikrovės suvokimą vertino aukščiau už mokslinį. 
Pavyzdžiui, Novalis teigė, jog poetas suvokia gamtą geriau negu mokslininkas, nes tikras 
poetas yra visažinis, jis - detalėje įkūnyta visa Visata (Ten pat, p. 96). 

Polemizuodami su klasicistais, kurie griežtai skyrė meno rūšis ir žanrus, romantikai 
manė, kad jų misija yra išaukštinti atskirų meno rūšių bei formų visuotinės sintezės idėją. 
Neigdami esamus meno ir filosofijos skirtumus, jie mėgino susintetinti šias dvi žmogaus 
veiklos sferas. „Visa šiuolaikinės poezijos istorija,- teigė F. Schlegelis,- tai nesibaigiantis 
trumpo filosofijos teksto komentaras, menas turi tapti mokslu; mokslas turi tapti menu; 
poezija ir filosofija turi susilieti“ (Ten pat, p. 54). Tačiau jiems maža šio meno ir filosofijos 
susiliejimo, todėl baigiamaja šio didingos sintezės grandimi jie laiko patį gyvenimą, kurį 
interpretuoja kaip savitą meną. Romantikų pasaulėjautoje susilieja visi būties aspektai, 
gyvenimas virsta mitu ir laikomas ypatinga meno forma. „Nėra nieko romantiškesnio už 

tai, kas dažnai vadinamas mitu ir likimu,- teigė Novalis.- Mes gyvename milžiniškame 
(vientisumo ir detalumo prasme) romane. Romanas - tai gyvenimas, gavęs knygos pavi- 
dalą“ (Literaturnaja teorija, 1934, p. 137). 

N. Hartmannas savo programiniame veikale Vokiškojo idealizmo filosofija užsiminė, 
kad romantizme aiškiai vyrauja mintis apie filosofinio ir meninio mąstymo susiliejimą, 
kai filosofija užgožia simboliką, o poeziją užvaldo metafizika. Toks specifinis romantinis 
filosofavimas iš esmės keičia ir pačią filosofijos sąvoką, kuri vis akivaizdžiau virsta „poetine 
filosofija“ arba „filosofuojančia poezija“ (Hartmann, 1923, t. 1, p. 189-190). Vis dėlto šioje 
romantinėje filosofinio ir meninio prado sąveikoje lemiamas vaidmuo tenka meniniam 
pradui. Jenos romantikai tikėjo pertvarkomąja meno jėga. Toks požiūris į meną iš dalies 
paaiškinamas tuo, kad romantikai buvo atitrūkę nuo tikrovės ir ignoravo primityvias ver- 
tybes. Nematydami realių kelių neapkenčiamo pasaulio pertvarkymui, jausdami tragišką 
idealo atotrūkį nuo tikrovės, jie kreipėsi į dievinamą meną, nes tik meninėje sferoje regėjo 
vienintelę „tikrąją“ dvasingumo tvirtovę. „Kas nelaimingas šiuolaikiniame pasaulyje, kas 
nesuranda to, ko ieško, -rašė Novalis,- tegu pasineria į knygų, meno ir gamtos pasaulį, nes 
tai amžina senovės ir šiuolaikiškumo vienovė <...>. Jie čia suras mylimąją ir draugą, tėvynę 
ir Dievą. Netgi Zavéjimasi Antikos pasauliu, kuris buvo apėmęs romantizmo epochos 
išsilavinusius žmones, F. Schlegelis pirmiausia kvalifikavo kaip „bėgimą nuo pasibaisėtinų 
amžiaus negerovių“ (Literaturnaja teorija, 1934, p. 127). 

Taip romantinės pasaulėžiūros gelmėse, kaip priešprieša pažangaus meno koncep- 
cijai, formavosi „menas menui“ teorija, kuri tarsi papildė romantizme plintantį meno 
atitrūkimą nuo tikrovės. Neigdami meno ryšius su visuomene, racionalistines nuostatas, 
romantikai skelbė absoliutų meninės veiklos autonomiškumą ir savitiksliškumą, propa- 
gavo meno iškėlimo virš gyvenimiškos prozos idėją. Protui jie priešpriešino jausmus, 
visuomeniškam - individualų, objektyviam - subjektyvų, stabilumui- amžiną judėjimą, 
reglamentacijai - laisvę. Jenos romantikų judėjime ypač išryškėjo romantinei pasaulėžiūrai 
būdingas atitrūkimas tarp aukštinamų meninių idealų ir tikrovės. 

Jenos romantikų meno filosofijos privalumai ir abejonės ryškiai atsispindi E Schlegelio 
koncepcijoje. Nors savo mąstysenos jėga šis filosofas negalėjo konkuruoti su žymiausiais 
vokiečių klasikinio idealizmo atstovais, tačiau amžininkai jį gerbė už pasaulinės kultūros 
išmanymą, sugebėjimą analizuoti aktualius meno reiškinius, kaip originalių ir svarbių idėjų 
inspiratorių. Galima teigti, kad E Schlegelis buvo klasikinis romantikams būdingo atitrūkimo 
nuo realaus gyvenimo, universalumo pavyzdys. Kaip tiksliai yra pasakęs R. Haymas, šis uni- 
versalumas yra ne tiek individualaus proto, kiek bendros „epochos dvasios“ išraiška (Haym, 
1981, p. 753). Jaunam E Schlegeliui, kaip ir daugeliui kitų Jenos romantikų, būdinga miglota 
aforistinė filosofavimo forma. Jaunystėje didelę įtaką jam darė J. Winckelmano, Schillerio ir 

Fichtes idėjos. Iš pirmųjų dviejų jis perėmė grožio, meno kultą, žavėjimąsi Antikos kultūra, 
iš trečiojo-individualistinę „aš“ filosofiją, iš kurios gimė šlegeliškos ironijos koncepcija. 
Winckelmano ir Schillerio veikalai E Schlegeliui įdomūs dėmesiu meninės kultūros raidai, 
kurioje jis išskiria dvi pagrindines pakraipas: „natūralią“ simbolizuojančią objektyviai gražų 
antikinį meną, ir „nenatūralią“, išryškėjusią šiuolaikiniame mene. 

Straipsnyje „Apie graikų poezijos tyrinėjimą“ (1795) E. Schlegelis kritiškai vertino 
svarbiausias savo laikotarpio meno tendencijas, nes jose daug vidinio nepasitenkinimo ir 
anarchijos simptomų. Naujausiose meno formose jis jau nemato Antikos menui būdingo 
„tobulo grožio“, nes ribos tarp mokslų ir menų, tiesos ir grožio tokios neaiškios, jog net 
„susvyruoja tikėjimas šių amžinų rėmų nepajudinamumu. Filosofija poetizuoja, o poezija 
filosofuoja, istorija suvokiama kaip poezija, o poezija — kaip istorija. Ši anarchija nesiten- 
kina išoriniais rėmais, o plinta visose skonio ir meno srityse“ (Schlegel, 1983, t. 1, p. 93). 
Nors ir labai paradoksalu, bet šiuolaikinės meninės kultūros raidą romantikas E Schlegelis 
vertina iš Winckelmano, t. y. klasicizmo, estetikos pozicijų, akivaizdžiai ginančios antikos 
meno prioritetą ir kovojančios dėl meninių kanonų įtvirtinimo. Jį jaudina tai, kad šiame 
„begaliniame kintamume“ ir pati teorija praranda savo atsparos tašką. Visuomeninio 
skonio egzistavimą jis laiko neįmanomu ten, kur nėra visuomeninės dorovės normų ir 
kur mada, ši visuomeninio skonio karikatūra, nuolatos susikuria naują stabą. Vadinasi, 
jaunojo F. Schlegelio kūriniuose, kaip, beje, ir tarp daugumos jo amžininkų, „skonio“ 
sąvoka yra praradusi tradicinę švietėjišką prasmę, nes meninis vertinimas suvokiamas 
kaip meno kūrinys. 

F. Schlegelio meno filosofijoje mes susiduriame su būdingu romantinei pasaulėžiūrai 
intuityvaus meninio pasaulio pažinimo išaukštinimu, kuris laikomas nepalyginamai tobu- 
lesniu už filosofinį. Ši intuityvistinė meninė nuostata- vienas iš pagrindinių romantinės 
meno filosofijos principų. Išpažįstančiam meno kultą E Schlegeliui siekimas daugiau suži- 
noti apie meną filosofijos keliu atrodo neperspektyvus. Filosofija, jo nuomone, negali turėti 
jokio kito tikslo, išskyrus siekimą paversti mokslu tai, kas yra pasiekta meninio pažinimu 
keliu, taip pat išplėsti meno pažiūrų diapazoną pasitelkus meno istoriją. Pažymėdamas, kad 
tarp teorijos ir meninės praktikos yra didžiulis atotrūkis, F. Schlegelis griežtai kritikuoja 
metafizinę meno filosofiją, kuri esanti „absoliučiai bevaisė“ ir negali turėti jokio poveikio 
skoniui bei menui. F. Schlegelis prieina tokią išvadą: „jeigu teorija prarado savo poveikį 
genialiam menininkui ir publikai, tai dėl to kaltinti jai reikia save“ (Ten pat, p. 94). 
XVIII a. metais, F. Schlegelis teoriškai pagrindė romantinio universalumo pažangumą, 
mėgindamas susivokti vidiniuose meno raidos dėsningumuose. Ši koncepcija siejasi su 
nauja romantinio „viršmeno“ kūrimo programa, kurios tikslas parodyti vientisą poezijos 

ir filosofijos pradą. Keičiasi ir F. Schlegelio požiūris į teorinės minties apie meną vaidmenį, 
kuris, jo manymu, yra svarbi sudėtinė meninio proceso dalis. Svarbiausias jos tikslas — 
visapusiškai pažinti meninio gyvenimo reiškinius, konkrečiai paveikti svarbiausias meno 
kryptis, atskleisti užslėptus sumanymus ir nerealizuotas kūrybos tendencijas, formuoti 
to idealo kontūrus, kurį turėtų realizuoti tikras menas. Šios tendencijos itin sustiprėjo 
vėlesniuose veikaluose. 

Tolesnei E Schlegelio dvasinei evoliucijai didelę įtaką turėjo meno istorijos ir teorijos 
bei rytų kalbų studijos Paryžiuje. Paskaitose apie „Iranscendentinę filosofiją“, skaitytose 
1800-1801 m. Jenos universitete, ir pokalbių apie europinės literatūros istoriją, vykusių 
uždaruose salonuose 1803-1804 m. Paryžiuje, cikle išryškėjo naujas požiūris į meno vai- 
dmenį žmonijos dvasinei kultūrai, jaučiamas gilesnis istorinių meninės kultūros raidos 
dėsningumų supratimas. Platesnis darosi ir dvasinių interesų ratas, fragmentiškumas 
pamažu užleidžia vietą sistemingam mąstymui. Sujungęs visuotinę meno istoriją su meno 
teorija, F. Schlegelis iškėlė tezę apie istorinį meninės kultūros raidos pobūdį ir jos dialek- 
tinę sąveiką su kitais kultūriniais veiksniais. Paveiktas Herderio istoriniuose veikaluose 
keliamų minčių, jis mėgino teoriškai pagrįsti požiūrį į meną kaip į gyvą, nuolatos kintantį 
reiškinį, kurio raidą lemia konkrečios istorinės epochos bei šalies savitumai. E. Schlegelio 
veikaluose jaučiamas siekimas vertinti meną kaip vieną iš svarbiausių skirtingų kartų su- 
kauptų dvasinių vertybių transliatorių. Čia pravartu prisiminti F. Schlegelio tezę apie tai, 
kad tik menininkų dėka žmonija formuojasi kaip vientisa individualybė, nes menininkas, 
išreikšdamas nūdieną, sujungia praeitį su ateitimi. Šios istorizmo užuomazgos meninės 
kultūros raidos dėsningumų požiūriu yra vieni iš svarbiausių romantinės meno filosofijos 
pasiekimų. 

Sulaukęs brandaus amžiaus, F. Schlegelis į antikinio ir šiuolaikinio meno santykius 
žvelgia jau dialektiškai. Plėtodamas Schillerio idėjas, jis ima vis aiškiau suvokti išorinio 
pasaulio disharmoniją, daugiau dramatizuoja asmenybės konfliktą su ją supančiu pasauliu. 
Jis kalba apie romantinės sąmonės svetimumą asmenybės ir harmonijos idealams. Iš čia 
išplaukia ir mintis, kad romantinis menas atspindi iš principo nerealizuojamo idealo sie- 
kimą. Kitaip negu harmoningame Antikos mene, romantiniame mene E Schlegelis mato 
tik „užslėptą chaoso siekimą, kuris prieštaraujančių jėgų kovoje kuria naujus ir nuostabius 
kūrinius,- chaoso, kuris slypi kiekviename organizuotame kūrinyje, jo gelmėse“ (Litera- 
turnaja teorija, 1934, p. 256). 

Priešpriešindamas antikiniam, harmoningam idealui šiuolaikinį, visiškai praradusį 
harmoniją, F. Schlegelis kartu apnuogina civilizacijos prieštaravimus ir jos priešiškumą 
kūrybiniams asmenybės siekiams. Tradiciniame senųjų ir naujųjų menininkų ginče jis 
peikia abu kraštutinumus, t. y. senųjų dievinimą nesiskaitant su naujaisiais ir atsisakymą 

nuo senosios kultūros dėl naujosios. F. Schlegelis neabejojo, kad, norint teisingai suvokti 
šiuolaikinės kultūros reiškinius, būtina žinoti šiuolaikinės kultūros istoriją. Jis pripažįsta, 
kad visi meno raidos istoriniai laikotarpiai yra savaip reikšmingi. Analogišką mintį yra iš- 
sakęs ir Wackenroderis, kuris teigė, kad romantikui tokia pat graži ir „gotikinė bažnyčia, ir 
graikų šventovė, o grubi, karinga laukinių muzika taip pat maloni, kaip ir tobulas chorinis 
dainavimas“ (Ten pat, p. 154). Šie romantikų teiginiai nėra siekimas niveliuoti objektyvius 
meniškumo kriterijus. Tai greičiau noras įteisinti meno raidos kiekvieno etapo istorinį ir 
regioninį unikalumą. Romantikai reabilitavo viduramžių ir gotikos meną, žengė pirmuosius 
svarbius žingsnius, atskleidžiant nepakartojamą Rytų meno savitumą. 

Ypatingą fundamentalumą Jenos romantikų meno filosofijai suteikė pritapęs prie 
šio judėjimo Schellingas, kurio Transcendentalaus idealizmo sistema (1800) tapo Jenos 
romantikų mokyklos filosofijos manifestu. Svarbiausias šio filosofo nuopelnas, kad jis su- 
sistemino romantikų meno filosofiją. Schellingo romantizme, teisingiau pasakius, filosofo 
santykiuose su Jenos romantikų judėjimu, išskiriami du etapai. Pirmasis - tai veikalas 
Transcendentalaus idealizmo sistema, kurio pabaigoje aiškiai pastebima autoriaus, kaip 
aistringo romantikų gerbėjo ir tikro romantikų sąjūdžio filosofo, pozicija. Antrasis etapas — 
tai pastangos suvokti silpnąsias romantikų meno filosofijos puses ir jas kritiškai įvertinti. 
Šiuos siekius Schellingas įgyvendina savo „Meno filosofijoje“. Tačiau būtų per daug drąsu 
teigti, jog Schellingas, suvokęs silpnąsias romantizmo puses, atsiribojo nuo šio judėjimo 
skelbiamų idėjų. Kai kuriuos gana esminius romantinės pasaulėjautos ir meno filosofijos 
bruožus jis išsaugojo iki savo gyvenimo pabaigos. Pirmiausia tai jo panestetizmas, poetinė 
filosofavimo maniera, intuicijos išaukštinimas, polinkis į iracionalumą. 

Ankstyvajame romantinės meno filosofijos raidos etape dvasiniai F. Schellingo ryšiai 
su broliais Schlegeliais, Tiecku, Novaliu yra gana glaudūs. Kartais netgi sunku pasakyti, 
kuris iš jų buvo tikrasis iniciatorius tų idėjų, kurios nulėmė daugelį esminių romantikų 
meno filosofijos sampratų. Schellingui didelę įtaką darė panestetizmo idėjos, kartu jo 
natūrfilosofija paveikė daugelio Jenos romantikų pasaulėžiūrą. Su Jenos būrelio branduo- 
liu Schellingą siejo grožio, meno ir meilės kultas, neribotos asmeninės laisvės skelbimas, 
intuicijos, meninio pasaulio pažinimo aukštinimas ir daugelis kitų bendrų požiūrių. Tai 
nė kiek nekeista, nes būrelio nariams, artimai bendraujant ir gyvai diskutuojant, ne viena 
meno filosofijos idėja tuo pat metu gimdavo keleto teoretikų galvose. Tačiau tos idėjos, 
kurių užuominos nuskambėdavo sąmojinguose Tiecko, Novalio, brolių Schlegelių arba 
Karolinos Michaelis pokalbiuose, Schellingo veikaluose dažniausiai įgaudavo vientisos 
teorijos pavidalą. 

Kalbėdami apie Schellingo ankstyvosios meno filosofijos ryšius su Jenos romantikų 
teorijomis, turėtume prisiminti ir skirtumus. Kaip jau minéjome, ilgainiui Schellingas 

suvokė romantikų meno filosofijos trūkumus. Jam buvo svetimas Novalio misticizmas, 
Tiecko epatažas, jį erzino brolių Schlegelių „filosofinis diletantizmas“. Linkęs į sisteminį 
mąstymą, Schellingas matė, jog romantikų fragmentiškumui trūksta „substancionalumo“ 
ir pernelyg žavimasi poetinėmis fantazijomis. 

Schellingo ir E Schlegelio nesutarimų priežastys buvo ne tik asmeninės, bet ir moks- 
linės. Nors E Schlegelis pritarė pagrindiniams Schellingo meno filosofijos principams, 
bet jų požiūriai į meno funkcijas nesutapo. Antai Schellingas priskyrė menui filosofines 
funkcijas, o meninę veiklą laikė universaliu instrumentu, įrodančiu filosofijos teisingu- 
mą. E Schlegelis teigė, kad teorija turi įrodyti meno būties teisingumą. Vadinasi, kitaip 
negu Jenos romantikai, kurių meno filosofijai būdinga metodologinis neapibrėžtumas ir 
fragmentiškumas, Schellingas, kaip „spekuliatyvus“ mąstytojas, savo veikaluose linksta į 
sistemingą išeities principų plėtojimą. Tokia mąstysena neišvengiamai tolino Schellingą 
nuo romantikų koncepcijų ir artino prie klasikinio vokiečių idealizmo idėjų. 

Romantizmo epochoje atgimė Renesanso menininkams būdingas tikėjimas ne- 
išsemiamomis žmogaus kūrybinėmis galimybėmis. Šį tikėjimą skatino ir Prancūzijos 
didžiosios revoliucijos pakilimo banga, kuri daugeliui pažangių Vokietijos mąstytojų 
siejosi su praktiniu žmogaus laisvės idėjų įgyvendinimu. Didėjantis dėmesys asmeny- 
bės laisvės problemoms buvo būdingas beveik visiems to meto mąstytojams. Savitai šią 
problemą interpretavo romantikai. Jie laikė menininkus „aukščiausios kastos“ atstovais, 
kurių mintys ir gyvenimo būdas skiriasi nuo kitų. Jų giliu įsitikinimu, tikrasis menininkas 
yra kartu ir išminčius, ir pranašas. Jis atlieka mediumo vaidmenį tarp vulgarios ir aukš- 
čiausios būties formų, savo kūryba padėdamas paprastiems mirtingiems suvokti tikrųjų 
vertybių esmę. Taip romantinės pasaulėžiūros gelmėse ėmė formuotis naujas požiūris 
į menininką genijų kaip unikalią asmenybę, dvasios aristokratą, aiškiaregį, iškilusį virš 
filisterinės sąmonės. 

Nors Jenos romantikų ideologas F. Schlegelis teigė, kad „genialumas - ne savivalės, 
o laisvės aktas“, visgi romantizmas evoliucionavo priešinga šiai tezei kryptimi. Roman- 
tinėje meno filosofijoje visa jėga atsiskleidė antrasis kantiškosios skonio antinomijos 
momentas - subjektyvumo principas. Įtvirtindami subjektyvius Kanto ir Fichte's filoso- 
fijos teiginius romantikai vidinį menininko pasaulį vertino kaip „aukščiausią realybę“. 
Ryžtingai atsisakę šviečiamosios epochos „gamtos mėgdžiojimo“ koncepcijos, pagrindinį 
meno tikslą jie matė menininko vidinio pasaulio išraiškoje. Dėmesį jie sutelkė į savo vidinį 
pasaulį, kurį visokeriopai estetinio, pripažino jo nepakartojamumą. Romantikai trakta- 
vo asmenybę kaip kažką unikalaus, turinčio neįkainojamą vertę. „Pats nuostabiausias 
ir amžinas fenomenas, - rašė Novalis,- tai mūsų asmeninė būtis. Didžiausia paslaptis 
žmogui yra jis pats“ (Literaturnyje manifesty, 1980, p. 107). Todėl ir išorinio pasaulio 

pažinimas Jenos romantikų meno filosofijoje pirmiausia aiškinamas kaip savęs pažinimas. 
Jau minėjome, kad romantinė pasaulėjauta pasižymi universalumu, prieštaringais pradais 
ir skirtingomis būties formomis. Visas supantis pasaulis čia suvokiamas kaip menininko 
vidinio „aš“ pasireiškimas. Apibūdindamas šiuos romantinės pasaulėjautos bruožus He- 
gelis taikliai pažymėjo, kad tikrasis jos turinys „yra vidinis gyvenimas, o forma - dvasinis 
subjektyvumas, pripažįstantis savarankiškumą ir laisvę“ (Hegel, 1969, t. 2, p. 233). 

Romantikų subjektyvizmas, jų žavėjimasis paradoksu, žaidimu prieštaravimais nu- 
lėmė romantinės ironijos savitumą. Aprėpdama visas būties formas ir tapusi pagrindine 
artistiškumo bei individualumo pasireiškimo forma, ji įgavo estetinį turinį. Romantinei 
ironijai atsirasti padėjo talentingos, bet nesugebėjusios save išreikšti asmenybės krizė. Ro- 
mantinei sąmonei būdinga individualizmas, skatinantis didesnį asmenybės susvetimėjimą 
su ją supančiu pasauliu, formuoja absoliučios laisvės iliuziją. Romantikui svarbiausia jo 
suabsoliutintas vidinis pasaulis, kuris visgi nepajėgus išvengti tikrovės prieštaravimų. Dėl 
jų didėja nusivylimas gyvenimu, kyla vidinis nepasitenkinimas, prarandamas tikėjimas 
tikrosiomis vertybėmis. Šis konfliktas tarp „aš“ ir abstraktaus „netikrų“ vertybių pasaulio 
ir randa adekvačią saviraiškos formą romantinės ironijos koncepcijoje. 

E Schlegelio nuomone, ironijoje „viskas turi būti juokinga ir rimta, viskas nuoširdžiai 
atvira ir giliai užslėpta. Ji atsiranda, kada jungiasi gyvenimo, meno supratimas ir mokslinė 
dvasia, kai sutampa išbaigta gamtos filosofija su išbaigta meno filosofija. Ji slepia savyje 
ir kartu atskleidžia neišsprendžiamą prieštaravimą tarp besąlygiško ir apsprendžiamo, 
tarp neįmanomumo ir būtinybės išsisakyti. Ji įgyvendina aukščiausią laisvės pasireiškimo 
formą, nes ją pasitelkus galima iškilti virš paties savęs. Kartu ir didžiausias dėsningumas, 
nes yra besąlygiškai būtina“ (Schlegel, 1983, t. 1, p. 286-287). 

Manydami, kad ironija yra svarbiausias prieštaravimų tarp asmenybės ir pasaulio 
sprendimo būdas, E Schlegelis, Tieckas, Novalis, Solgeris suabsoliutino jos reikšmę, 
laikė ją „absoliutine neigiama stichija“ (Hegelis). Romantikams ironija ne tik pamėgta 
paradoksalaus mąstymo forma, savitikslio žaidimo prieštaravimais instrumentas (formali 
romantinės ironijos išorė), bet ir destrukcinė „suirusios“ romantinės sąmonės išraiška, tos 
sąmonės, kuri stichiškai maištauja prieš visuomenės normas ir vertelgiškų vertybių sistemą. 

Jenos romantikai buvo talentingi poetai ir rašytojai, todėl daug dėmesio skyrė meninės 
kūrybos problemoms. Jie nepritarė Apšvietos mėgdžiojimo teorijai ir kvietė menininkus 
semtis įkvėpimo iš tikrovės, realius vaizdus sieti su jusliniais idealais, begalybe, o svarbiausia, 
papildyti juos savo nepakartojamo individualumo dvasia. Romantikams, nurodo Korffas, 
menas atspindėjo ne tik „idealią gamtą“, bet ir antgamtinio, transcendentalaus, dieviško 
prado pasireiškimą (Korff, 1966, t. 3, p. 56). Originalumo išaukštinimas nulėmė romantikų 
dėmesį fantazijai, kurios tikslas padėti menininkui iškilti virš tikrovės ir įžvelgti tikruosius 

meno šaltinius „dvasinės kontempliacijos keliu“ (A. Schlegelis). Tačiau romantikai kūrybą 
suvokia ne tik kaip tiesioginę menininko vidinio pasaulio išraišką (A. Schlegelis, E Schle- 
gelis, Novalis), bet ir kaip pusiau mistinj pasaulio esmės ir būties „numatymą“. „Kiekvienas 
naujas genijus, — teigė Jeanas Paulis, - nutraukdamas nuo senos gamtos dar vieną skraistę, 
parodo mums naują gamtą“ (Jean Paul, 1981, p. 65). Ši mintis yra tarsi šopenhaueriškosios 
meninės kūrybos koncepcijos užuomazga. Aprašinėdami menininko kūrybos procesą, 
Jenos romantikai sutelkė dėmesį į dialektinę intelektualių ir emocinių pradų sąveiką. Jie 
aukština kūrybinio įkvėpimo, nesąmoningų potraukių, stichinio vaizduotės žaismo reikšmę, 
kartu neužmiršta ir sąmonės vaidmens galutinėje meno kūrinio gimimo fazėje. F. Schlegelio 
nuomone, gerame poetiniame kūrinyje viskas turi būti „ir iš anksto numatyta, ir instinkty- 
vu“. Tačiau kiti romantikai, pavyzdžiui, Novalis, neigė sąmonės vaidmenį ir kūrybos procesą 
laikė išimtinai spontanisku menininko „aš“ pasireiškimu, kažkokių nesąmoningų jėgų 
veikimo rezultatu. „Poetas,- rašė jis,- kuria nesąmoningai. Jis įkūnija subjekto ir objekto, 
dvasios ir išorinio pasaulio vienovę <...>, Poetinis jausmas yra giminiškas pranašiškam ir 
religiniam nuojautos jausmui. Poetas sutvarko, susieja, pasirenka, kuria, pats nesuvokdamas, 
kodėl šitaip, o ne kitaip“ (Literaturnyje manifesty, 1980, p. 95). Žavėdamiesi nesuvokiamu, 
nerealiu, nesąmoningu pradais, neretai romantikai psichinę patologiją laiko svarbiausiu 
kūrybos akstinu. Antiracionalistines nuostatas jie išreiškia besąlygiškai aukštindami meninę 
intuiciją, vertindami ją kaip tobuliausią būdą būties paslaptims pažinti. 

Menotyrinė Jenos romantikų veikla - tai daugiausia literatūros kritikos veikalai, 
kuriuose analizuojami ir vertinami tiek romantikų, tiek jų amžininkų kūriniai. Tačiau 
ilgainiui jų kritinė veikla peržengė literatūros ribas ir apėmė muziką bei tapybą. Romantikų 
plėtojamame moksle apie meną faktiškai nelieka skirtumo tarp menotyrinės ir filosofinės 
meno analizės, formuojasi gana neapibrėžta meno filosofija, kuri nagrinėja bendriausius 
meno būties, genijaus, kūrybinio proceso, taip pat ir kitus, kartais tik fragmentiškai su- 
sijusius klausimus. Būdami jautrūs įvairioms meno formoms, romantikai giliau suvokia 
meninės kultūros raidos dėsningumus. Jie nepripažįsta klasicistams ir švietėjams būdingos 
„klasikinių“ ir „ne klasikinių“ meno formų bei stilių priešpriešos. Romantinėje meno fi- 
losofijoje ypatingą reikšmę įgauna originalumo kategorija, pagal kurią naujai įvertinami 
skirtingi meno raidos etapai (pirmykštis, viduramžių, Renesanso menas, olandų žanrinė 
tapyba, Rytų dailė), išryškinamas jų nacionalinis ir istorinis savitumas. Jenos romantikų 
būrelyje formuojasi dialektinė mintis apie pažangų neigimo dėsnio vaidmenį istorinių 
meno raidos formų kitimo procese. Menas čia suvokiamas kaip vientisas, nuolat kintantis 
skirtingų meno rūšių, formų bei žanrų procesas. 

Jenos romantikų meno filosofijoje esama daug reikšmingų požiūrių į meno esmę, 
jo vaidmenį dvasiniams žmogaus poreikiams, į istorinius meno raidos dėsningumus, 

meninės kūrybos subjektą, kūrybinį procesą ir daugelį kitų meno filosofijos problemų. Pri- 
pažindami pažangias teigiamas romantikų meno filosofijos nuostatas, negalime užmiršti ir 
jos trūkumų, t. y. subjektyvumo ir metodologinio neapibrėžtumo. Linke į fragmentiskuma 
ir poetinę saviraiškos formą, romantikai nepajėgė sukurti vientisos ir sistemingos meno 
filosofijos, neatsakė į daugelį jų pačių iškeltų klausimų. Mėgindami sujungti meną ir 
filosofiją, sukurti „absoliučią kūrybos teoriją“, jie nepripažino ribų tarp mokslo ir meno, 
padėjo stiprėti A. Schopenhaurio ir E. Nietzsche's nubrėžtoms voliuntaristinéms ir intui- 
tyvistinėms H. Bergsono idėjų suponuotoms tendencijoms vėlyvesnėje meno filosofijoje. 


F. Schellingo meno filosofijos idėjų evoliucija 


Kanto sekėjas, pirmosios sistemingai sukonstruotos meno filosofijos autorius Friedrichas 
Wilhelmas Josephas von Schellingas (1775-1854) net trejais metais anksčiau už savo ben- 
draamžius pradėjo studijuoti Tiubingeno teologijos institute, kuriame susibičiuliavo su 
Hegeliu ir Friedrichu Hėlderlinu. Trys būsimieji vokiečių kultūros korifėjai brendo veikiami 
Prancūzijos didžiosios revoliucijos ir klasikinės vokiečių filosofijos idėjų. Septyniolikmetis 
Schellingas, baigęs institutą, gavo filosofijos magistro diplomą, o būdamas dvidešimt trejų 
metų, padedamas Fichtes ir Goethes, tapo Jenos universiteto profesoriumi. 

Schellingas ankstyvuosiuose veikaluose daugiausia dėmesio skyrė gamtotyros moks- 
lams. Tačiau, bendraudamas su Schilleriu, Goethe ir Hólderlinu, vis labiau ėmė domėtis 
Jenos romantikų skelbiamomis idėjomis. Tam įtakos turėjo ir pažintis su broliais Augustu 
Wilhelmu ir Friedrichu von Schlegeliais, Ludwigu Tiecku, Novaliu. Schellingas žavėjosi 
romantikų kultūrinių ir meninių interesų įvairumu, artistizmu, mąstysenos laisvumu, 
meno, grožio, gamtos kultu, siekimu pakilti virš kasdienybės. 

Jau ankstyvieji Schellingo veikalai System des transcendentalen Idealismus (,Transcen- 
dentinio idealizmo sistema“, 1800) ir Darstellung meines Systems der Philosophie („Mano 
filosofinė sistema“, 1800-1802) pelnė autoriui akademinį pripažinimą. Daugelis idėjų, 
aukštinančių estetinės ir meninės sferų reikšmę, Schellingo veikaluose pirmą kartą buvo 
pateiktos sistemingai, o kalbant apie didėjančią jo panestetinių idėjų įtaką, būtina pami- 
nėti ir didelį filosofo iškalbos talentą. Jis mokėjo paveikti klausytojus emocionalia kalba. 

Nors filosofinis Schellingo palikimas nemažas (keturiolika tomų), tačiau jo vei- 
kalai nepasižymi idėjų vientisumu ir nuoseklumu. Filosofo teoriniai interesai neretai 
keičiasi - pradėjęs gvildenti vienas problemas, paveiktas kitų mąstytojų idėjų, netikėtai 
pasuka kita linkme. E. Hartmannas Schellingo filosofavimo stilių yra vaizdžiai palyginęs 
su lanksčia liana, kuri apsivijusi kitų mąstytojų idėjų kamienais kyla į viršų (Hartmann, 
1897, p. 3). Kitaip sakant, Schellingas savo mintis plėtojo tiek analizuodamas kitų 

mąstytojų idėjas, tiek jas praturtindamas, 
transformuodamas ir sulydydamas su sava 
turtinga vaizduote. 

Schellingo kūrybinėje evoliucijoje gali- 
ma išskirti šiuos pagrindinius laikotarpius: 
1) panteistinė gamtos filosofija, arba natūr- 
filosofija; kai jis kuria sąvają gamtos raidos 
teoriją (1797-1800); 2) romantinis paneste- 
tizmas; kai suartėjęs su Jenos romantikų 
grupe plėtoja ir sistemina romantinės meno 
filosofijos principus (1800-1801); 3) tapaty- 
bės filosofija (palinksta į į klasikinio vokiečių 
idealizmo racionalistinę filosofiją ir tampa 
vienu ryškiausių jos atstovų); šiuo laikotarpiu 
rašo savo garsiąsias paskaitas, kurios buvo 


išleistos jau po autoriaus mirties Philosophie 
der Kunst („Meno filosofijos“) pavadinimu Friedrich Wilhelm Joseph Schelling 
(1802-1803); 4) vadinamoji laisvės filosofija 

(1804-1813); 5) iracionalistinė apreiškimo ir mitologijos filosofija, arba vadinamoji pozityvioji 
filosofija (1815-1854), tuo metu Schellingas galutinai pasuka į iracionalizmą. 

Mus labiausiai domina pirmosios sistemingos Schellingo meno filosofijos atsiradimo 
prielaidos ir joje išskleistų mokymų bei idėjų pažinimo savitumas. Pirmiausia akivaizdu, kad 
Schellingo sistemingos meno filosofijos kūrimo projektas tiesiogiai siejosi su tolesne Kanto 
sisteminių nuostatų plėtote ir tais estetinės ir meninės sferos aktualėjimo procesais, kurie išryš- 
kėjo Goethes ir Jenos romantikų panestetinių idėjų iškilimo epochoje. Nors Schellingo meno 
filosofijos koncepcija, ko gero, artimiau susijusi su realia meninės kūrybos praktika negu Kanto, 
tačiau ir jo meno filosofijos kūriniuose iš tradicijos dar daug schematizmo ir metafiziškumo. 

Kalbant apie Schellingo meno filosofijos idėjų raidą, tikslinga aiškiai atskirti tris skir- 
tingus idėjinės evoliucijos etapus: pirmąjį romantinį, paveiktą Jenos romantikų panestetiz- 
mo, kuris atsispindi Transcendentalinio idealizmo sistemoje (1800), antrąjį - racionalistinės 
meno filosofijos, įkūnytos jo Meno filosofijoje ir trečiąjį vėlyvąjį, susijusi su religinių ir 
mistinių idėjų įtaka. Iš jų idėjų istorijos aspektu svarbiausi yra du pirmieji etapai, taigi į jų 
analizę ir sutelksime pagrindinį dėmesį. 

Ankstyvuosius Schellingo požiūrius į meno filosofijos problemas akivaizdžiai paveikė 
glaudus filosofo bendravimas su Jenos romantikų rateliu. Tarp jų Schellingas išsiskyrė kaip 
tikras filosofas“, nors žymiausi klasikinio vokiečių idealizmo atstovai jo mąstyseną laikė 

perdėm „poetiška“ ir „romantiška“. Tačiau šio poetiškumo negalima pervertinti, nes, kaip 
teisingai yra patebėjęs K. Jaspersas, svarbiausi Schellingo kūriniai yra „persmelkti siste- 
mos kūrimo idėjos“ (Jaspers, 1955, p. 110). Beje, tenka pripažinti, kad meno filosofijos 
idėjų raidos plotmėje Schellingo „sisteminė nuostata“ buvo itin savalaikė ir atliko svarbų 
vaidmenį plėtojant teorinę meno filosofijos tendenciją. 

Schellingo Transcendentinio idealizmo sistema (1800) buvo reikšmingiausia idealizmo 
sistema pokantinėje klasikinėje vokiečių filosofijoje. Ji padėjo sistemingai sukonstruotai 
meno filosofijai išaugti į savarankišką mokslą. Jau Hegelis teigė, kad mokslas apie meną 
Schellingo filosofijoje pasiekė absoliutų lygmenį; esą „anksčiau menas gynė savo specifinę 
prigimtį ir vertę tarp aukščiausių Žmogiškųjų interesų, o dabar apibrėžiama mokslinė meno 
sąvoka ir vieta“ (Hegel, 1968, t. I, p. 68). 

Savarankišką meno filosofijos sistemą Schellingas kūrė permąstydamas Kanto ir 
Fichte’s idėjas. Kitaip negu Kantas ir Fichte, kurių samprotavimams būdingi prieštaravimai 
tarp teorinės ir praktinės filosofijos, Schellingas suabsoliutino meną, todėl neliko prieš- 
taravimų. Jis teigė, kad meninei veiklai prieinama didinga sąmoningo ir nesąmoningo, 
subjektyvaus ir objektyvaus prado, gamtos ir dvasios, laisvės ir būtinybės sintezė, todėl 
mene galima absoliuti priešingų pradų harmonija. Taigi menas iškyla kaip tobuliausia 
dvasinės raiškos forma ir filosofijos idealas. 

„Idealusis meno pasaulis ir realusis daiktų, — rašė Schellingas, — yra tos pačios veiklos 
rezultatas: abiejų jos pusių (sąmoningos ir nesąmoningos) tapsmas įvyksta tada, kai iš ne- 
sąmoningo prado gimsta realus pasaulis, o iš sąmoningo - estetinis. Objektyvusis pasaulis 
mūsų vaizduotėje iškyla pirmapradės, nesąmoningos dvasios poezijos pavidalu, bendru 
filosofijos organonu, o baigiamuoju jos architektonikos akordu tampa meno filosofija“ 
(Schelling, 1936, p. 23-24). Vadinasi, Schellingo filosofinėje sistemoje tarp praktinės ir te- 
orinės filosofijos įterpiama trečioji, aukščiausia apibendrinamoji grandis - meno filosofija, 
kuri suteikia jo filosofinei sistemai išbaigtą ir vientisą pavidalą. Ši filosofinės sistemos kons- 
travimo procedūra panaši į Kanto. Esminis skirtumas tarp Kanto ir Schellingo yra tas, kad 
pastarasis susiaurino kantiškosios estetikos funkcijas ir perdavė jas meno filosofijai. Pasitelkęs 
meno filosofiją, užimančią centrinę vietą jo teorinėse konstrukcijose, jaunasis filosofas gali 
spręsti aktualias būties, genijaus, kūrybos, meno, pažinimo, meno pasaulio sandaros, meninės 
kūrybos proceso problemas. 

Menas Schellingui - absoliuti ir aukščiausia vertybė. Tik dėl jo pasiekiama „begaly- 
bė“, t. y. idealas. „Be abejo, - rašė Schellingas, - filosofija pakyla į didžiausias aukštumas, 
tačiau į jas ji iškelia tik žmogaus dalelę. Menas apskritai padeda žmogui priartėti prie šių 
aukštumų, iki aukščiausiojo prado pažinimo, o tai ir yra amžinas meno savitumas ir jam 
būdingas žavumas“ (Ten pat, p. 396). Todėl menas privalo tapti pavyzdžiu mokslui, o šis 

turi siekti to, ką yra pasiekęs menas. Kaip ir Hólderlinas „Hiperione“, Schellingas teigė, 
jog filosofija ir mokslas gimė iš poezijos ir ateityje grįš prie savo ištakų bei ištirps naujoje 
poezijoje. Pripažindamas meno prioritetą pasaulio pažinime, Schellingas pažintines meno 
galimybes siejo ne su protu, o su ypatinga pažinimo forma, estetine intuicija. Kitaip negu 
filosofinis pažinimas, kuris atskleidžia tiesą per daugelį tarpinių grandžių, meninis pažinimas, 
remdamasis estetine intuicija, užčiuopia tiesą iškart. Jis įveikia teorinės ir praktinės veiklos 
prieštarą ir pasiekia sąmoningo ir nesgmoningo pradų vienovę. Didžiausias filosofinio pa- 
žinimo trūkumas esąs subjektyvumas. 

„Transcendentalinio idealizmo sistemos“ pabaigoje Schellingas mėgina išsiaiškinti, 
koks meno filosofijos santykis su apskritai filosofijos sistema. Tačiau šis klausimas tik 
formuluojamas ateičiai, nes sėkmingai spręsti šią problemą trukdo panestetinė autoriaus 
nuostata ir atsiribojimas nuo detalesnio meno filosofijos struktūros, objekto, pagrindinių 
tyrinėjimo laukų aptarimo. 

Naujas Schellingo kūrybinės evoliucijos etapas buvo jo paskaitos, vėliau išleistos 
„Meno filosofijos“ pavadinimu. Tai neabejotinai vienas reikšmingiausių kūrinių meno 
filosofijos idėjų istorijoje. Jame pirmą kartą meno pasaulis sistemingai nagrinėjamas 
kaip vientisas dialektiškai besivystantis organizmas. 1802 m. laiške Augustui Wilhelmui 
Schlegeliui Schellingas dėstė pasikeitusį savo požiūrį į meną: „Aš visai neketinu kurti meno 
teorijos, nes ji tik šiek tiek susijusi su filosofija. <...> Meno filosofija priklauso aukščiausiai 
meno refleksijos sričiai, jos visiškai nedomina empirinis meno tyrinėjimas, nes ji domisi 
tik absoliučiąja meno esme“ (Aus Schellings Leben in Briefen, 1869, t. 1, p. 397). 

Pagrindinis Schellingo keliamas meno filosofijos tikslas yra ne empirinis meno tyri- 
nėjimas, atskirų jo raidos faktų kaupimas, aprašinėjimas, o abstrakčios vientisos filosofinės 
sistemos kūrimas. Ši sistema panaši į gyvą organizmą, kuriame kiekviena sudėtinė grandis 
turi savo vietą stambesnėje struktūroje ir paklūsta visuotiniams dėsniams. „Konstruoti 
meną, - aiškina Schellingas, - vadinasi, apibrėžti jo vietą universume. Šios vietos api- 
brėžimas ir yra vienintelis meno apibrėžimas“ (Schelling, 1966, p. 72). Schellingas meno 
filosofijai kelia reikalavimą ne tik gvildenti meną filosofiniu požiūriu, bet ir konkrečiam 
meno faktui rasti tinkamą vietą vieningos meno filosofijos sistemos organizme. 

Nusivylęs meninio pasaulio pažinimo galimybėmis, vėliau Schellingas viltis deda 
į racionalistinę filosofiją. „Tik filosofija, - sako jis, - gali naujai atskleisti refleksinius 
gyvybinguosius meno šaltinius, ganėtinai kūrybos išsekintus. Tik per filosofiją mes galime 
tikėtis pasiekti tikrąjį mokslą apie meną“ (Ten pat, p. 58-59). 

Svarbiausiu meno filosofijos pažinimo objektu Schellingas laiko bendriausius meno 
būties, konstravimo, funkcionavimo dėsningumus, genijaus, meno kūrybos proceso, 
meno morfologijos problemas. Visos meno rūšys, žanrai, pasak Schellingo, artimai susiję 

ir sudaro vientisą organizmą, nes visos meno pasaulio dedamosios skirtingais aspektais 
atspindi tą patį absoliutųjį pradą. Filosofinis šio uždaro meno problemų rato pažinimas, 
anot Schellingo, turi vykti esant visiškai harmonijai su pačia filosofija. 

Tęsdamas romantinį leitmotyvą apie filosofijos ir meno sugebėjimą išreikšti begalybę, 
Schellingas teigia, kad meno filosofija privalo gvildenti tas meno problemas, kurias filosofija 
svarsto visuotinio pažinimo sferoje. Nereikia užmiršti ir skirtingos šių mokslų pakraipos. 
Filosofijos tikslas — tiesa, o meno filosofijos - grožis. Paskelbęs, kad tiesa ir grožis yra du 
skirtingi vientiso absoliutaus prado suvokimo aspektai, filosofas kartu teoriškai pagrindžia 
meno filosofijos tyrinėjimo objekto savitumą. 

Schellingas nesitenkino filosofijos ir meno filosofijos santykių tyrinėjimu, jų objektų 
ir tyrinėjimo laukų atskyrimu. Jis mėgino paaiškinti, kuo meno filosofija skiriasi nuo meno 
teorijos. Jo apmąstymų logika pagrįsta esminiu teorinių filosofinių ir empirinių mokslų nuos- 
tatų skirtumu. Todėl kai mokslas apie meną filosofiškai išryškina absoliutųjį savo objekto 
pradą, tada, Schellingo požiūriu, jis yra meno filosofija, o jeigu tik teoriškai gvildena meninę 
veiklą siauru empiriniu aspektu, tuomet virsta meno teorija. Iš čia plaukia principinė išvada: 
ši teorija gali remtis filosofiniais principais, bet ji netaps meno filosofija. 

Meno filosofijoje skirtingai nei ankstyvojo romantinio periodo kūriniuose jau aki- 
vaizdžiai pastebima didėjanti racionalizmo įtaka Schellingo pažinimo teorijai. Jo tezė, kad 
meno gelmes geriausiai pažinti gali tik filosofas, nes jis meno esmę suvokia aiškiau už patį 
menininką, prieštarauja ankstesniuose veikaluose keltoms panestetinėms romantinėms 
idėjoms. Vadinasi, čia Schelingas yra jau mokslinio meno pažinimo šalininkas, jis nori 
išaukštinti sumenkusį filosofijos autoritetą. Filosofinis meno pažinimas turi būti absoliutus, 
analitinis, gebantis atskleisti meninį procesą kaip organišką visumą. Nuoseklus filosofinę 
brandą pasiekusio Schellingo reikalavimas, kad meno pažinimas būtų mokslinis bei filoso- 
fiskai pagrįstas, išskiria jį iš romantikų. „Meno filosofijoje“ estetinės intuicijos sąvoką keičia 
jai artima intelektinės intuicijos kategorija, kuri aiškinama kaip nuo nieko nepriklausomas 
absoliutus tikrovės pažinimo instrumentas. Šios pažinimo formos subjektas gali būti tik 
filosofinis arba meninis genijus. 

Teorinėse Schellingo konstrukcijose genijaus teorija užima vieną svarbiausių vietų. Ji 
plėtojama veikiant romantinei meno filosofijai. Genialumas čia priešpriešinamas filisterinei 
sąmonei ir suvokiamas kaip išskirtinė dvasios savybė, būdinga tik nedaugeliui išrinktųjų. 
Genialumu jis vadina tą žodžiais nenusakomą kūrybinį pradą, kuris suteikia objektyvu- 
mo suvoktiems reiškiniams ir tai atlieka be jokios savivalės. O genijaus kūrybinės veiklos 
rezultatą - meną - jaunystėje Schellingas vadino stebuklu, kuris įtikina mus, kad realiai 
egzistuoja aukščiausioji absoliuti būtis. Nors vėliau šis romantinis svaigulys blėsta, vis dėlto 
Meno filosofijoje Schellingas lieka ištikimas romantiniam aristokratiniam genijaus kultui. 

Tačiau jei genialumas yra Dievo dovana, o genijus - laisviausia Visatos būtybė, tuo- 
met romantinio genijaus savivalė gali sugriauti sistemingas Schellingo meno filosofijos 
konstrukcijas. Suvokdamas šį pavojų ir norėdamas jo išvengti, filosofas koreguoja filosofas 
ir meno pasaulių santykius. Pavyzdžiui, Transcendentinio idealizmo sistemoje iškeldamas 
meninį genialumą virš mokslinio ir norėdamas išvengti prieštaravimų, jis buvo priverstas 
bendroje vertybių hierarchijoje meną pakylėti ir virš mokslo bei filosofijos. Tačiau toks 
besaikis meno aukštinimas prieštaravo jo moksliniais principais grindžiamoms sistemi- 
nėms racionalistinės meno filosofijos nuostatoms. Tai ilgainiui suvokia ir pats Schellingas. 

Siekimas sukurti neprieštaringą, sistemingai sukonstruotą racionalistinę meno filo- 
sofiją vertė Schellingą ryžtingai pervertinti savo pažiūras, nubrėžti romantinio genialumo 
ribas, keisti meno ir filosofijos santykį. Atkreipdamas dėmesį, kad filosofija geba pasinerti į 
užslėptus meninės veiklos klodus, Schellingas nurodė, kad genijus kaip autonomiška esybė 
yra pajėgus ignoruoti daug ką, tik ne savo dvasios impulsus. Jis genijus tik todėl, kad yra 
„įsikūnijęs dėsingumas. Tačiau šį dėsningumą pripažįsta ir filosofija, kuri taip pat yra ne tik 
autonomiška, bet gebanti pažinti kiekvieną autonomišką reiškinį“ (Schelling, 1966, p. 52). 
Vadinasi, nuo romantinei pasaulėjautai būdingo besąlygiško meno prioriteto išpažinimo 
Schellingas eina prie filosofijos ir meno suartinimo ir pagaliau prie teorinio filosofijos visa- 
galybės įteisinimo. Tačiau kuo nuosekliau jis siekia moksliškai apibrėžti meno vietą filosofinio 
pasaulio pažinimo sistemoje, tuo labiau jam tenka, net pačiam ir nenorint, apriboti meno ir 
genijaus laisvės galią. Genijaus koncepcijoje ši meno filosofijos idėjų transformacija reiškiasi 
kaip individualizmo tendencijų silpnėjimas ir norminių skonio reikalavimų stiprėjimas. 

Schellingo meninės kūrybos koncepcijoje jaučiama daugelio meninės kūrybos proceso 
dėsningumus aukštinančių tradicijų įtaka. Ankstesniuose veikaluose didžiausią dėmesį jis 
kreipė į prieštaringų pradų kovą, jų vidinį konfliktą, vėliau - į harmonizuojamąją kūrybinės 
menininko vaizduotės funkciją, kuri sulydo į vieną sąmoningus ir nesąmoningus pradus, 
turinį ir formą. Meno kūrinio gimimas aiškinamas kaip dviejų veiklos rūšių - sąmoningos 
ir nesąmoningos - rezultatas. Pirmoji veikla susijusi su apmąstymais, su tuo, ko išmokstama 
remiantis tradicija. Antroji apima visa, ko neįmanoma racionaliai paaiškinti, išmokti, kas 
gimsta kaip laisvos menininko kūrybinės dvasios polėkis. Šį nesamoninga meninės kūrybos 
pradą Schellingas skelbė esant svarbesnį. Jį aiškino kaip objektyvią spontanišką kūrybos 
prielaidą, kuri nukreipia menininko kūrybą konkrečia linkme, visiškai nepaisydama jo 
subjektyvios valios. Taigi nesgmoningam pradui Schellingo meninės kūrybos teorijoje tenka 
toks pat vaidmuo, kaip ir kantiškajam įgimtam sugebėjimui. 

Kita vertus, „Meno filosofijoje“ Schellingas nužymėjo ir meno morfologijos, arba 
vadinamosios meno rūšių sistemos kontūrus. Ši sistema nebaigta, jai trūksta teorinio 
nuoseklumo. Visas menų pasaulis čia gvildenamas sistemingai, vadovaujantis vientisa 

metodologija, vidiniais menų diferenciacijos dėsniais, nuosekliai einant nuo bendriausių 
struktūrų iki konkrečių meno formų. Schellingo menų sistemos pagrindas - idealiyjy ir 
realiųjų menų priešprieša. Pirmajai grupei priskiriama muzika, tapyba ir plastiniai menai, 
antrajai - lyrika, epas ir drama. 

Daugiausia dėmesio meno rūšių sistemoje Schellingas skyrė poezijai, kurios balsu, 
pasak filosofo, prabyla giliausia pasaulio esmė. Šiuose poezijos apmąstymuose jaučiama 
Hėlderlino ir Novalio įtaka, kurių požiūriu, poezija yra aukščiausias menas. Schellingui 
svarbiausias poezijos pranašumas - jos „absoliutus nuoširdumas“ ir beribis sugebėjimas 
tiesiogiai pažinti aukščiausią realybę (idėjas, Absoliutą). Dėl šio pranašumo „jai suteiktas 
poezijos, t. y. kūrybos vardas, nes jos kūriniai iškyla prieš mus ne būties, o būties gimimo, 
jos sklaidos pavidalu. Todėl į poeziją galima žiūrėti kaip į bet kurio meno esmę, panašiai 
kaip dvasioje galima įžiūrėti kūno esmę“ (Ten pat, p. 337). 

Schellingo muzikos vertinimai nėra originalūs, nes su šios meno rūšies specifika jis 
buvo blogiau susipažinęs. To negalima prikišti jo tapybos ir literatūros vertinimams, tačiau 
svariausi Schellingo meno morfologijos pasiekimai susiję su kokybiškai nauju sisteminiu 
požiūriu į meną kaip į vientisą organizmą, siekimą pateikti pirminę jo istorinių ir mor- 
fologinių formų analizę. 

Tyrinėdamas istorinius meno raidos dėsningumus nuo Senovės Rytų iki Naujųjų amžių 
Europos, Schellingas nuosekliau negu jo pirmtakai remiasi istorizmo principais. Visose isto- 
rinėse meno raidos formose jis išskyrė universalų mitologinį sluoksnį, kurį laikė substancialia 
meno esme. Tęsdamas Schillerio ir romantikų tradicijas, jis priešpriešina Antikos ir Naujųjų 
amžių meną. Antikos meno skiriamuoju bruožu skelbia kanonus, o naujojo meno savybe - 
originalumo aukštinimą. Tolesnės meno raidos prielaidų jis ieško naujai apibendrintoje 
mitologijoje. Visą istorinę meno formų raidą Schellingas vaizduoja kaip laipsnišką judėjimą: 
nuo jusliškumo į dvasingumą ir nuo plastiškumo į tapybiškumą. Vadinasi, pradeda ryškėti 
autoriaus kokybiškai naujos morfologinės meno formų analizės užuomazgos. 

1809 m. Schellingas paskelbė Filosofinius žmogaus laisvės tyrinėjimus. Šis veikalas, 
išspausdintas praslinkus dvejiem metams nuo programinės Hegelio knygos Dvasios 
fenomenologija pasirodymo, ne tik atspindi stiprėjančią dviejų jaunystės draugų idéjine 
konfrontaciją, bet ir liudija apie naują Schellingo evoliucijos posūkį ir atsiribojimą nuo 
racionalistinės filosofijos principų. 

Filosofo posūkis į artimą iracionalizmui meno filosofijos problemų interpretaciją 
nebuvo nei staigus, nei netikėtas. Tokios mintys jam buvo nesvetimos dar tada, kai žavėjosi 
romantizmu, nes Jenos romantikų meno filosofijoje iracionalizmo motyvai atliko svarbų 
vaidmenį. Apie 1815 m. Schellingas perėjo prie „mitologijos ir apreiškimo filosofijos“ arba 
vadinamosios „pozityviosios filosofijos“. Jo veikaluose Pasaulinė evoliucija bei Mitologijos 

ir apreiškimo filosofija vis labiau ryškėja siekis išsiveržti už racionalaus proto ribų ir pa- 
teikti simbolinę mito interpretaciją. Lyginant su mūsų aptartais ankstyvaisiais veikalais 
vėlyvieji iš esmės nepasiūlo nieko naujo meno filosofijos problematikos tyrinėjimuose. 

Vadinasi, nepaisant sudėtingų dvasinės evoliucijos peripetijų, Schellingas yra viena 
centrinių figūrų meno filosofijos raidoje. Ankstyvuoju savo dvasinės evoliucijos laikotarpiu 
jis buvo Jenos romantikų idėjų sistemintojas. Tačiau svariausias jo indėlis į meno filosofijos 
idėjų istoriją susijęs su klasikinės vokiečių filosofijos idėjų plėtojimu. Remdamasis pirmtakais, 
jis suvienijo dvi pagrindines Vakarų meno filosofijos raidos tendencijas - filosofinę ir menotyri- 
nę, sujungė atskirų meno filosofijos idėjų į vientisą sistemą. Nuosekliai laikydamasis filosofijos 
nedalumo principo, jis konceptualiai apmgsté meno vietą filosofiniame pažinime ir paklojo 
sistemingos meno filosofijos pamatus. Gili meno pajauta, aukšta filosofinės mąstysenos kultūra 
padėjo jam istoriškai ir morfologiškai aprėpti meno pasaulį kaip vientisą daugiasluoksnį darinį. 

Schellingo meno filosofijos prieštaringumas ir nebaigtumas, nuolatinė mokslinių 
interesų kaita turėjo įtakos skirtingų krypčių sekėjams, kurie neretai sureikšmindavo vieną 
ar kitą Schellingo meno filosofijos aspektą. Antai jo nesąmoningumo iškėlimą, estetizmą, 
individualizmą, intuicijos, genijaus kultą, mito reikšmės aukštinimą, egzistencialistinius 
motyvus panaudojo ir suabsoliutino skirtingų neklasikinės meno filosofijos pakraipų at- 
stovai. Schellingo idėjos veikė ankstyvojo iracionalizmo meno filosofiją (Arthurą Schopen- 
hauerj, Serena Kierkegaard’a, Friedricha Nietzscheę), intuityvizma (Henri Bergsona, 
Benedetto Croceę), egzistencializmą (Martiną Heideggerį, Karlą Jaspersą), kultūrologiją 
(Jacoba Burckhardta, Oswaldą Spenglerį), teorinę vokiečių ir austrų menotyra (Alois Rieglį, 
Heinricha Wėlfiliną, Maxa Dvoraka). Schellingo išryškintą apoloniškojo ir dionisiškojo 
pradų meninėje kultūroje matymą perėmė ir išplėtojo F. Nietzsche. 


G. W. F. Hegelio meno filosofijos sistema ir metodas 


Georgo Wilhelmo Friedricho Hegelio (1770-1831) filosofinė sistema ir jos dedamoji - 
meno filosofija - yra paskutinioji didinga enciklopedinė Vakarų klasikinės filosofinės 
minties apraiška. Savo objektyvaus idealizmo sistemoje Hegelis pateikė ankstesnės racio- 
nalistinės filosofijos sintezę. „Būdama labiausiai sintetinė iš visų klasikinių sistemų, - rašė 
V. Asmusas, - Hegelio filosofija yra griežtai monistinė pagal metodą ir konstrukcijos prin- 
cipus“ (Asmus, 1971, t. 2, p. 120). Hegelis teigė, kad filosofija yra sistema, kuriai būdingas 
sudedamųjų dalių vientisumas. Jo požiūriu, „filosofavimas be sistemos negali turėti nieko 
moksliška“. Ši tezė - klasikinės Vakarų filosofijos pagrindas. 

Vadinasi, sudėtingas ir prieštaringas klasikinės Vakarų metafizikos raidos kelias 
tarsi logiškai iškeliamas griežtai racionalizuotoje Hegelio sistemoje, kurioje teigiama, kad 

metafizikoje ji tampa svarbiausia. Viena vertus, jis, atskleisdamas ankstesnio metafizinio 
mąstymo trūkumus, eina metafizikos ir dialektikos, kaip dviejų pasaulio pažinimo būdų, 
supriešinimo keliu, kita vertus - tęsdamas tradicinę metafizikos, kaip „mokslų valdovės“, 
interpretaciją, griežtai racionalizuotą dogmatišką filosofijos sistemą skelbia „vienintele 
tikrąja metafizika“, kurios neatsiejamomis dalimis yra ir jo estetika bei meno filosofija. 

Savo meno filosofijos koncepcijoje Hegelis sujungė ir susistemino svarbiausias pirm- 
takų idėjas. Kaip ir Aristotelis Antikos laikais, jis ne tik užbaigė vieną vaisingiausių teorinės 
minties plėtros etapų, bet savo koncepcijoje apibendrino daugelį pamatinių epochos idėjų. 
Šis Hegelio ir Aristotelio istorinio vaidmens palyginimas, suprantama, gana sąlygiškas, nes 
objektyvioji idealistinė hegeliškos filosofijos orientacija, ko gero, artimesnė platoniškajai 
sistemai. Aristotelį jis primena sisteminėmis nuostatomis, enciklopediškumu, racionalizmu, 
žinių troškimu, interesų įvairiapusiškumu, siekimu moksliškai pagrįsti tyrinėjimų išvadas. 

Su Kantu ir Schellingu Hegelį sieja bendra klasikinės vokiečių filosofijos sistemi- 
nė nuostata. Sistemingumo principas klasikinėje vokiečių filosofijoje yra neatsiejama 
absoliutaus pažinimo dalis. Polinkį į sisteminį mąstymą sąlygoja racionalistinės filoso- 
fijos aukštinamas proto prioritetas, moksliškumo kultas, nuoseklaus pažinimo ir loginio 
išbaigtumo siekis. 

Sistema Hegeliui yra tiesos simbolis, nes susieja daugybę elementų, sudėtinių dalių 
į visumą. Jo giliu įsitikinimu, „be sistemos nėra mokslo, o be mokslo nėra sistemos“ (Ein 
Philosophieren ohne System kann nichts Wissenschaftliches sein), paklūstančios griežtam 
moksliniam metodui. Kita vertus, didėjant filosofo įsitikinimui, kad sukurta sistema yra 
aukščiausias ir galutinis filosofinės minties raidos rezultatas, ji ilgainiui tampa dogma. Šiuo 
atžvilgiu, kaip taikliai pastebėjo B. Croce, Kanto sistema „yra šiuolaikiškesnė ir aktualesnė 
už Hegelio“ (Croce, 1939, p. 223), nes Karaliaučiaus mąstytojas tik atskleidė sistemingo 
estetinės sferos ir menų pasaulio apmąstymo horizontus, bet nesiekė savo įžvalgų įsprausti 
į išankstinių dogmatiškų schemų rėmus. Nuo klaidų, atsiradusių dėl sureikšmintų siste- 
minių nuostatų, Hegelio negalėjo apsaugoti net daugeliui talentingiausių jo amžininkų 
nepasiekiama istoriškumo ir dialektikos pajauta. 

Jaunojo Hegelio estetikos ir meno filosofijos idėjos neretai primena jaunystės bičiulių 
Schellingo ir Hólderlino traktuotę. Tai suprantama. Kartu mokydamiesi Tiubingeno teolo- 
gijos institute, jie perėmė tuo metu vyravusias panestetines idėjas. Viename ankstyvųjų vei- 
kalų - Das ūlteste Systemprogramm des deutschen Idealismus („Pirmoji vokiečių idealizmo 
sistemos programa“, 1796). Hegelis skelbia panestetizmo idėjas. „Aš tvirtai įsitikinęs, - rašė 
jaunasis Hegelis, - kad aukščiausias proto pasireiškimas, aprėpiantis visas idėjas, yra este- 
tinis aktas, o tiesa ir gėris suartėja tik per grožį. Filosofui, kaip ir poetui, būtinas estetinis 
jausmas, kuris, deja, nebūdingas mūsų filosofams. Dvasios filosofija — tai estetinė filosofija. 

Be estetinio jausmo dvasingumas neįmanomas jokioje srityje, be jo negalima rimtai kalbėti 
net apie istoriją (Hegel, 1970, t. 1, p. 212). Panašios panestetinės tendencijos Hegelį veikė 
ir Frankfurte, kai jis aktyviai dalyvavo Hėlderlino vadovaujamame poetiniame ratelyje. 
Holderlinas darė didelę įtaką Hegeliui, skatino jį domėtis senovės graikų kultūra ir menu, 
formavo estetinį skonį, požiūrį į poeziją kaip į aukščiausios tiesos pajautą. 

1801 m. Schellingo rūpesčiu Hegelis pradėjo akademinę karjerą Jenos universitete. Je- 
nos laikotarpiu (1801-1806) jis artimai bendradarbiavo su Schellingu, kurio veikiamas ėmė 
plėtoti racionalistinės „tapatybės filosofijos“ (Identitūtsphilosophie) principus. Tačiau ilgainiui 
jo ryšiai su Hėlderlinu ir Schellingu susilpnėjo. Suradęs savo kelią, Hegelis pradėjo formuoti 
savo objektyviai idealistinės filosofijos sistemą ir palaipsniui tolo nuo jaunystės draugų. 

Jo pasaulėžiūroje ima ryškėti racionalistiniai ir panlogistiniai motyvai, todėl ankstyvasis 
romantinis meno kaip aukščiausios tiesos aiškinimas jam netenka svarbos. Kartu pastebimas 
ir filosofo abejingumas Hėlderlino ir Schellingo idealams. Hegelio išsivadavimas iš Schellingo 
įtakos akivaizdus Phänomenologie des Geistes („Dvasios fenomenologijoje“, 1807), kurį pats 
autorius vertino kaip įvadą į savarankišką sistemą ir netgi kaip filosofinę sistemą. Deja, šios 
sistemos tęsinys neišvydo dienos šviesos. Tikriausiai, kad filosofas pervertino savo ankstesnes 
sisteminės nuostatas. Svarbiausias mąstytojo tikslas - sukurti tokį mokymą apie sąmonės reiški- 
nius, kuris atvertų mokslui kelią į filosofinį požiūrį, t. y. grynąjį žinojimą. Menas iškyla kaip pirmoji 
netobula Absoliuto savęs pažinimo forma, kurią vėliau pakeičia religija ir filosofija (mokslas). 

1817 m. paskelbtoje Enczklopūdie der philosophischen Wissenschaften im Grundrisse 
(„Filosofijos mokslų enciklopedijos“) dalyje „Dvasios filosofija“ Hegelis sukonkretina anks- 
tesnes idėjas. Menas čia kartu su religija ir filosofija gvildenamas kaip savarankiška visuome- 
ninės sąmonės forma. Minėtos visuomeninės sąmonės formos turi tą patį turinį, o skiriasi 
tik specifiniu pavidalu. Absoliuti dvasia mene reiškiasi intuicija, religijoje - vaizdais, o filo- 
sofijoje - sąvokomis. Naujojoje Hegelio filosofinėje sistemoje dar glaudesnis tampa sistemos 
ir dialektinio metodo ryšys, pastebimos stiprėjančios istorizmo ir dialektikos tendencijos. 

Brandi Hegelio meno filosofija nuosekliai išdėstyta Heidelbergo ir Berlyno uni- 
versitetuose skaitytose Vorlesungen iiber die Asthetik („Estetikos paskaitose“), kurias 
1835-38 m. išleido jo mokinys G. Hothas. Šios paskaitos sudaro didžiausios apimties ke- 
turių tomų hegeliškos filosofinės sistemos dalį. Jose estetikos ir meno filosofijos problemų 
analizei nuosekliai pritaikomi mąstytojo išplėtoti objektyviojo idealizmo principai. Taigi 
adekvatus estetinių ir meno fenomenų pažinimas įmanomas tik remiantis meno filosofija 
ir tiesiogiai su ja susijusiomis grožio ir meno idėjomis. Pastarąsias jis laiko būtinomis 
prielaidomis, kurias pateikia meno filosofijos analizės sistema. 

Hegelio meno filosofija - tarsi sumažintas jo filosofinės sistemos modelis. Todėl 
nenuostabu, kad ir meno filosofijoje ryškus prieštaravimas tarp dogmatiškos sistemos ir 

dialektikos metodo. Pažymėtina, kad brandi Hegelio meno filosofijos koncepcija susifor- 
mavo tada, kai filosofo skelbiamos idėjos jau buvo pripažintos. 

Pirmaisiais XIX a. dešimtmečiais A. Baumgarteno įvestas „estetikos“ terminas vis aki- 
vaizdžiau tolo nuo tradiciškai apibrėžiamo šio mokslo tyrinėjimo objekto. Į šį faktą atkreipė 
dėmesį ir Hegelis, kuris nurodė, jog estetika, užgimusi Christiano Wolffo mokykloje kaip 
filosofijos mokslas, pirmiausia siejasi su malonumo, susižavėjimo ir pan. jausmais, kurie 
atsiranda suvokiant meno kūrinį. Nors tradicinę estetikos objekto sampratą Hegelis laikė 
pasenusia ir neatitinkančia tikrojo šio mokslo turinio, vis dėlto, išsaugojęs senąjį mokslo 
pavadinimą, siekė tiksliau apibrėžti jo tyrinėjimų sritį. 

Palyginti su problemomis, sprendžiamomis Kanto filosofijoje, kur mėginama apibrėžti 
estetiškumo vietą filosofijos sistemoje, Hegelio koncepcijoje pastebimai siaurėja tyrinėjimų 
objektas. Hegelis sgmoningai pašalina iš estetinių tyrinėjimų grožio apraiškas gamtoje. Savo 
dėmesį jis sutelkia į meno pasaulio tyrinėjimą, meninės sąmonės specifiką ir istorinių jos 
raidos formų apibūdinimą, o grožio pasireiškimą gamtoje jis laiko netobula grožio atmaina. 
Mene, pasak filosofo, mes susiduriame su grožiu, „pagimdytu ir išpuoselėtu dvasios; dvasia 
ir jos kūriniai yra tiek aukštesni už gamtą ir jos reiškinius, kiek grožis mene aukštesnis 
už natūralų grožį“ (Hegel, 1968, t. I, p. 9). Remdamasis Schellingo išplėtota subjekto ir 
objekto tapatybės idėja, Hegelis apibūdina grožį pagal platoniškąją tradiciją kaip juslinę 
idėjos regimybe (Das Schone bestimmt sich dadurch als das sinnliche Scheinen der Idee). 

Aptare hegelišką grožio sampratą, galime grįžti prie meno filosofijos tyrinėjimo 
objekto problematikos. Juk tai, ką Hegelis savo veikaluose vadina „estetika“, negali būti 
laikoma mokslu apie grožį apskritai, nes jis gvildena tik grožio pasireiškimą mene. Pa- 
grindinis jo tyrinėjimų objektas yra grožio idėja mene, arba idealas. Todėl tampa aišku, 
kodėl estetikos paskaitų įvade jis pareiškia, kad „vienintelis pasakymas, atitinkantis mūsų 
mokslo turinį,- tai meno filosofija, arba tiksliau pasakius, meninės kūrybos filosofija“ 
(Der eigentliche Ausdruck jedoch fiir unsere Wissenschaft ist »Philosophie der Kunst« und 
bestimmter »Philosophie der schónen Kunst“) (Ten pat, p. 7). Įdėmiau skaitydami Hegelio 
estetikos paskaitas pamatysime, kad juose daugiausia gvildenamos ne estetikos proble- 
mos apskritai, o gilinamasi būtent į meno filosofijos problematiką. Svarbiausios teorinės 
problemos grindžiamos tik meno pavyzdžiais. Ir vis dėlto Hegelis, tarsi atiduodamas 
duoklę ankstesnei estetikos mokslo tradicijai, kartais peržengia pasižymėtas šio mokslo 
ribas ir nagrinėja įvairias grožio pasireiškimo formas gamtoje ir darbinėje veikloje. 

Sekdamas Schellingu Hegelis ne tik „susiaurina“ estetiką iki meno filosofijos, bet ir 
mėgina romantikų veikaluose poetiniais simboliais prisodrintą discipliną paversti griežtai 
moksline, sistemingai sukonstruota, racionalizuota meno filosofija. Nors šelingiškoji ir 
hegeliškoji šio mokslo uždavinių, struktūros, tyrinėjimo objekto samprata gana artima, 

vis dėlto, konstatuodami dvasinę giminystę, 
pastebime, kad Hegelio koncepcija praranda 
romantikams ir jaunajam Schellingui bū- 
dingą kosminį universalumą, poetiškumą 
ir transcendentalumą. Hegelis neslepia anti- 
patijos romantiniam poetiniam filosofavimo 
stiliui, nepripažįstančiam griežtų mokslinių 
sąvokų. Romantikai idealizuoja meną, gieda 
himnus jam, genijaus kūrybos vaisiams o He- 
gelis pedantiškai tyrinėja meną kaip socialinį 
reiškinį, įvairias istorines jo raidos formas, 
dėsningumus. 

Kritiškai vertindamas savo pirmtakų 
laimėjimus ir iškeldamas jų metodologines 
klaidas, Hegelis kartu siekė nuosekliau pa- 
žinti meninės sąmonės raidos dėsningumus, 
sujungti į sistemą teorinius ir empirinius 


meno analizės principus, išplėtoti ankstes- 
nes istorines ir dialektines pirmtakų idėjas. Georg Friedrich Hegel 

Kurdamas meno filosofijos sistemą jis nuolat 

tikrindavo ją intelektu ir logika. Sisteminga Hegelio mąstysena rado adekvačią formą nuo- 
seklioje konstruojamos meno filosofijos struktūroje. Jo meno filosofijos paskaitų turinys 
paklūsta sistemingos racionalistinės analizės, t. y. visumos, ypatumų ir atskirybės santykių 
principams. Taip atsiranda trys svarbiausios hegeliškos meno filosofijos sistemos dalys: 1) 
grožio idėja mene, arba idealas; gvildenamos meninio grožio kaip idealo, idealo santykio 
su gamta ir menine kūryba problemos; 2) visuotinių istorinių meno raidos formų dialek- 
tika; tyrinėjama simbolinė, klasikinė ir romantinė meno formos; 3) atskirų meno rūšių 
dialektika; apžvelgiami meno rūšių, žanrų sistemos formavimosi ypatumai. 

Svarbiausias Hegelio meno filosofijos tikslas - pažinti meno prigimtį, jo istorinės 
raidos dėsningumus bei visuomeninę paskirtį. Menas Hegelio koncepcijoje iškyla kaip 
įvairiaspalvis reiškinys. Pirmiausia jis yra lengvas žaidimas, malonumas, aplinkos ir buities 
papuošimas. Šiam menui svetima tikroji laisvė, savarankiškumas, todėl Hegelis jį vadina 
„taikomuoju menu“. Tokiam menui jis nekelia didelių reikalavimų. Tačiau yra ir menas 
kaip laisvas reiškinys su jam būdingais tikslais ir sugebėjimu pažinti tiesą. Jis pajėgus spręsti 
didžius uždavinius tik tada, kai eina kartu su religija, filosofija ir iškyla mūsų akyse kaip 
vienas būdų, padedančių geriau suvokti ir išreikšti „dieviškąjį pradą, slapčiausius žmogaus 

interesus, visuotinės dvasios jėgas“. Pastarąją mintį mes galime interpretuoti kaip svarbios 
socialinės meno reikšmės pripažinimą. „Meno kūriniuose, - teigė Hegelis, - tautos įkūnijo 
turtingiausius vidinius savo vaizdinius, todėl menai neretai tampa raktu, o kai kurių tautų - 
vieninteliu raktu, atveriančiu jų išmintį ir religiją. Menas šiuo atžvilgiu atlieka analogišką 
vaidmenį kaip religija bei filosofija, tačiau meno savitumas pasireiškia tuo, kad jis netgi labai 
aukštus dalykus realizuoja jusline forma ir daro juos artimesnius gamtai, jos charakteriui, 
jausmams ir suvokimui“ (Hegel, 1968, t. 1, p. 13-14.) 

Taigi Hegelis menui, kaip ir religijai bei filosofijai, priskiria pažintinį sugebėjimą ir verti- 
najį kaip vieną būdų pažinti pasaulį. Aukštindamas pažintinę meno reikšmę, jis kalbėjo apie 
grožio ir tiesos vienovę („Grožio ir tiesos esmė yra ta pati, nes pats grožis turi būti teisingas“), 
bet nesutapatino šių sąvokų. Tiesa yra idėja, o grožis — juslinė idėjos regimybė. Šia prasme 
tiesa iš principo skiriasi nuo grožio, nes meninis pažinimas visada įgyvendinamas tik menui 
būdingais jusliniais meniniais vaizdiniais. Nurodydamas tiesos visuotinumą, Hegelis pareiškė, 
kad tiesai nereikia išorinės, juslinės saviraiškos, be kurios grožis neįmanomas. 

Meninio ir mokslinio pažinimo santykio analizė Hegelio filosofijoje akivaizdžiai 
liudija, kad filosofui, skirtingai nei romantikams, menas nėra aukščiausias tiesos paži- 
nimas. „Auksinę“ meno klestėjimo epochą jis regėjo praeityje. Pagal hegeliškąją schemą 
menas kaip pirmoji pažangaus dvasios judėjimo pakopa neišvengiamai užleidžia vietą 
kitoms, aukštesnėms visuomeninės sąmonės formoms, t. y. religijai ir filosofijai. Tuo 
pagrįstas ir Hegelio tikėjimas, kad šiuolaikinis menas „nustoja buvęs aukščiausias dvasios 
poreikis“. Savąją epochą filosofas laikė refleksijos, minties, mokslinės analizės epocha. 

Tokiomis sąlygomis, kai menas yra praradęs ankstesnį gyvybingumą ir visuomeninę 
reikšmę, anot Hegelio, mokslas apie meną tampa didesne būtinybe negu tada, kai menas 
klestėjo. „Menas, - yra pareiškęs filosofas, - kviečia mus mintimis pasinerti į jį, tačiau ne 
tam, kad atgaivintume meninę kūrybą, o kad moksliškai pazintume, kas yra menas“ (Ten 
pat, p. 17.) Šį racionalizmo adeptą vis labiau jaudina klausimas, kokiais principais turi 
remtis mokslinė meno filosofija. Mėgindamas rasti į jį atsakymą, Hegelis kritiškai vertina 
svarbiausius ankstesniojo mokslo apie meną privalumus ir iškelia trūkumus. Jis griežtai 
kritikuoja ilgai vyravusią empirizmo tradiciją. Svarbiausias jo kritikos objektas yra kupina 
pamokymų antikinė meno teorija (Aristotelis, Longinas, Horacijus) ir ypač Apšvietos 
epochos teorijos su joms būdingais abstrakčiais norminiais reikalavimais. Hegelis aiškiai 
suvokė, kad senos teorinės abstrakcijos nebegali patenkinti naujų meno analizės poreikių. 
Norint teisingai įvertinti kiekvienos epochos meninę kultūrą ir raidos kryptis, būtina turėti 
tobulesnius meno pažinimo kriterijus, negu tai leidžia Apšvietos teorijos. Kritikuodamas 
šviečiamąją skonio sampratą, Hegelis atskleidė jos išorinį ir vienpusišką pobūdį, perdėtą 
dėmesį nereikšmingiems kūrinio aspektams. Apšvietos mokslo apie meną principus He- 

gelis pagrįstai laikė miglotais, nes jie nepadeda vertinti meno kūrinių (tam dar nepakanka 
jėgų), o tik ugdo vertintojų skonį. Tai trukdo švietėjams suvokti tikrąją meno kūrinio 
esmę. Hegelio XVIII a. skonio sampratos kritika iš esmės pakerta pozityvų požiūrį į skonio 
kategoriją, ir pohegelinėje meno filosofijoje ši kategorija netenka aktualumo. 

Naujausiose meno teorijose Hegelis regi nutolimą nuo pamatinių racionalaus teori- 
nio mąstymo principų ir kritikuoja pasenusias praktinių kūrybos taisyklių formulavimo 
tendencijas. Jis pastebi didėjančią romantinių menotyrinių teorijų įtaką, jų glaudų ryšį 
su meno praktika, kovą su klasicistų skelbiamais kanonais, mėginimą įteisinti genijaus 
laisvę. Nors Hegelis nuosekliai kovojo su romantiniu subjektyvumu ir reliatyvumu, dėl 
kurių prarandamas objektyvus tikrovės suvokimas, vis dėlto jis pripažįsta ir romantikų 
nuopelnus meno filosofijai, ypač jų istoriškumą ir subtilų grožio jausmą. 

Romantikai iš tiesų ugdė Vakarų visuomenės meninį imlumą, jos skonį, vertino 
įvairius stilius bei nacionalines tradicijas. Jų menotyriniuose darbuose ryškėja istorinis 
požiūris į meną. Būtent romantikai Hegelio laikais įtvirtino meno istorijos autoritetą. 
Netgi hegelišką meno istorijos tikslų sampratą suformulavo daugiausia Winckelmanno 
ir Jenos romantikų veikalai. Iš čia kyla ir šio mokslo siejimas su empirinių meno kūrinių 
tyrinėjimu. Tai sąlygojo ir filosofo keliamus reikalavimus meno istorikui (geras daugelio 
senovės ir Naujųjų laikų meno kūrinių ir istorijos žinojimas, išlavinta atmintis, turtinga 
vaizduotė, sugebėjimas vertinti įvairius požiūrius). 

Kitaip negu istorinė meno analizė, daugiausia dėmesio skirianti konkretiems meno 
kūriniams pažinti, teorinė meno analizė, pasak Hegelio, pirmiausia „remiasi grožiu, siekia 
pažinti jo esmę, idėją“. Vadinasi, teorinis pažinimas tyrinėja, kaip visuotiniu požiūriu 
grožis reiškiasi meno kūriniuose. Gvildendamas meną mokslininkas remiasi bendromis 
teorinėmis prielaidomis. Jį domina ne konkrečių meno kūrinių savitumas, o platesni 
meno raidos ir būties klausimai. 

Vadinasi, Hegelio koncepcijoje išryškėja du skirtingi meno pažinimo keliai. Pirmasis — 
istorinis: mokslas apie meną, funkcionuodamas žemesniajame empiriniame lygmenyje, tik 
priartėja prie meno kūrinių esmės ir skirsto juos pagal meno istorijos reikalavimus, išsako 
sprendimus apie meno kūrinius arba kitas teorijas, nustatančias bendruosius požiūrius meno 
kūriniams vertinti ir kurti. Antrasis — teorinis, kai mokslas apie meną linksta į savarankiškus 
grožio apmąstymus ir kuria bendrus mokymus, abstrakčią grožio filosofiją, visai neliečiančią 
meno kūrinio savitumo. Iš tokio dviejų mokslo sričių tyrinėjimo objektų ir uždavinių api- 
būdinimo matyti, kad meno istorija ir meno teorija Hegelio laikais jau buvo savarankiškos ir 
atsiskyrė viena nuo kitos. Tačiau dialektikas Hegelis nesitenkino šių mokslų atskyrimu ir mė- 
gino rasti veiksmingą būdą pažinti meno pasaulį, kurį įžvelgė Kanto, romantikų ir Schellingo 
išpuoselėtoje mokslinėje meno filosofijoje, kuri, pasak Hegelio, turi apibendrinti filosofijos ir 

menotyros laimėjimus ir išlikti visuotinės filosofijos dalimi. Hegelis, kaip ir Schellingas „Meno 
filosofijoje“, yra filosofinio meno esmės pažinimo šalininkas ir remdamasis mokslinės meno filo- 
sofijos principais, tikisi pažinti gelminius meno reiškinius, kurie nepažinūs empirinei menotyrai. 

Meno savitumą ir kitų visuomenės sąmonės formų skirtumą Hegelis atskleidžia pa- 
sitelkęs idealo sąvoką. Idealas yra viena svarbiausių hegeliškos meno filosofijos kategorijų. 
Pagal idėjos ir jutiminės išraiškos santykį Hegelis pateikė idealo atsiradimo koncepciją, arba 
vadinamąjį mokymą apie tris visuotines meno raidos formas. Tačiau Hegelis nesitenkino vien 
istoriniu požiūriu į meną. Sekdamas Schellingu jis mėgino sujungti į vientisą sistemą istorinę 
ir morfologinę meno analizę. Šiuos du meno tyrinėjimo aspektus Hegelis pateikė kaip vieną 
problemą. Hegelis apsunkino savo uždavinį, į meno raidos tyrinėjimą įvesdamas horizontalųjį 
pjūvį (rūšis, žanrus). Šiuos du meno pažinimo aspektus jis susiejo ne mechaniškai, o pasitelkęs 
istorizmo ir dialektikos principus. Toks dviejų meno pasaulio tyrimo aspektų sujungimas 
padėjo Hegeliui prasiskverbti į užslėptus vidinius meno pasaulio funkcionavimo dėsnius. 

Hegelio mokymas apie tris visuotines meno raidos formas gimė ne iškart. 1808 m. 
parašytoje Philosophische Propūdeutik („Filosofinėje propedeutikoje“) tęsdamas Schillerio 
ir Jenos romantikų idėjas, jis kalba tik apie dvi istorines meno formas: antikinę (klasikinė, 
objektyvi) ir šiuolaikinę (romantinė, subjektyvi). Vėliau jo mokymas tampa sudėtingesniu, 
ir išskiriamos jau trys visuotinės meno raidos pakopos: simbolinė, klasikinė ir romantinė. 
Visos pakopos artimai susijusios, nes kiekviena jų, dialektiškai panaikindama ankstesniąją, 
perauga į naują. Meno istorijos skirstymo į tris skirtingas epochas kriterijumi Hegelio 
koncepcijoje tampa idėjos ir formos santykis. 

Istorinė meno raida Hegelio koncepcijoje įgauna stiprėjančio meno humanizavimo pavi- 
dala. Tai rodo nuolat didėjantis žmogaus vaizdinio, jo jautriausių vidinių išgyvenimų vaidmuo 
mene. Antai pirmojoje, simbolinėje meno raidos pakopoje idėja, įkūnyta architektūroje, dar 
neaiški, abstrakti, nepasižymi tuo individualumu, kurio reikia idealui. Ši ankstyvoji meno 
raidos pakopa negali būti laikoma tobula, nes menininkas dar nesušildė jos savo idėja. Joje 
vyrauja ne dvasinis, žmogiškasis pradas (idėja), o didingos architektūrinės formos. Tipišku 
simbolinio meno pavyzdžiu Hegelis laikė Senovės Egipto ir Artimųjų Rytų architektūrą. 

Pažangi meno raida ilgainiui pasiekia antrąją klasikinę pakopą, kai meninė forma jau 
visiškai atitinka savo idėją ir sukuria išbaigtą idealą, kurį, Hegelio manymu, regime senovės 
graikų klasikinėse skulptūrose. „Klasikinis menas, - teigia Hegelis, - tampa sąvoką atitin- 
kančio idealo įsikūnijimu, grožio viršūne. Nėra ir negali būti nieko už jį gražesnio“ (Hegel, 
1969, t. 2, p. 231). Taigi plėtodamas Winckelmanno „helenomanijos“ tradiciją, Hegelis ilgam 
įtvirtina Vakarų meno filosofijoje ir menotyroje tendencinga neistorinį europocentrinj po- 
žiūrį į senovės graikų klasikinį meną kaip absoliučią ir neprilygstamą meno raidos viršūnę. 

Tačiau idėjos ir formos pusiausvyra meno istorijoje išsilaiko neilgai, ir trečiojoje, ro- 

mantinėje meno raidos pakopoje idėja, įveikusi formos ribotumą, pradeda vyrauti. Meno 
kūriniuose išryškėja menininko subjektyvumas. Menininkas nukreipia žvilgsnį į save ir 
savo esybe suvokia išorinio pasaulio įvairovę. Vyraujant subjektyviam dvasiniam pradui, 
pažeidžiama klasikiniam menui būdinga turinio ir formos vienovė. Šioje trečiojoje vaini- 
kuojančioje Hegelio istorinių meno formų raidą pakopoje, padedama romantinių meno 
rūšių (tapyba, muzika, poezija), dvasia išsivaduoja iš juslinio vaizdinio pasaulio pažinimo 
ir pereina į kokybiškai naują dvasinę savęs pažinimo formą - religiją, o vėliau - į filosofiją. 

Kita vertus, kaip minėjome, gvildendamas visuotines meno raidos formas, Hegelis kartu 
įveda ir hierarchinį morfologinį (rūšys, žanrai) menų pasaulio pažinimo pjūvį. Jis dialektiškai 
atskleidžia atskirų meno rūšių ir žanrų sąveiką su kiekviena iš trijų visuotinių meno raidos pa- 
kopų. Architektūrą jis sieja su simboline meno raidos pakopa, skulptūrą — su klasikine, tapybą, 
muziką, poeziją - su romantine. Tačiau negalima teigti, kad atskiros meno rūšys neperzengia 
joms paskirtos visuotinės meno raidos pakopos rėmų. Tai tik liudija, kad Hegelio koncepcijoje 
kiekvienos meno rūšies klestėjimas susijęs su tam tikru konkrečiu meno raidos etapu. 

Priklausomai nuo konkrečios grožio idėjos įprasminimo formos Hegelis išskyrė pen- 
kias pagrindines menų rūšis: architektūrą, skulptūrą, tapybą, muziką, poeziją. Kiekviena 
jų randa adekvačią formą konkretaus meno naudojamoje medžiagoje. Svarbiausias menų 
sistemos konstravimo principas yra dialektinis meno rutuliojimasis nuo abstraktumo į 
konkretumą ir nuo materialiojo juslinio prado į dvasinį. Taigi pirmoji, žemiausia, simbolinė 
meno rūšis yra architektūra, kurioje dvasinis pradas (idėja) dar tik bunda. Iš čia plaukia 
architektūrai būdingas formos vyravimas ir miglotas, sunkiai suprantamas turinys. 

Kita, aukštesnė meno rūšis - skulptūra, kurią ženklina organiška jutiminio vaizdinio 
ir materialios formos vienybė. Skulptūra pasiekia aukščiausią tobulumą klasikinėje meno 
raidos epochoje. Tačiau vėliau ryškėja jos ribotos galimybės, t. y. sugebėjimas išreikšti idėjos 
ir formos vienovę tik materialiu pavidalu. Todėl aukštesnėse meno raidos pakopose skulp- 
tūrą užgožia tapyba, muzika, poezija. Jos atspindi subtilesnes dvasines nuotaikas, jausmus. 

Pirmoji romantinių menų rūšis - tapyba. Pasitelkdama plokštuminės erdvės teikiamas 
galimybes, ji įveda į meno pasaulį spalvų ir šviesos bei šešėlių magiją ir kartu atitrūksta nuo 
materialių formų modeliavimo, kadangi išreiškia plačią žmogaus jausmų gamą. Ši dvasingu- 
mo ekspansija dar ryškesnė muzikoje, kuri, nors ir jausminė, pasineria į jautriausių subjekty- 
vių asmenybės išgyvenimų sritį. Ji įveikia tapybai būdingą erdvinį vienpusiškumą ir išreiškia 
tuos intymius dvasios poslinkius, kurie padeda širdžiai atsiskleisti garsais, suskambėti visa 
jausmų ir aistrų jėga. Skleisdama savo kerus, muzika lyg ir nubrėžia meno raidai naujus kelius, 
perėjimus nuo abstraktaus erdvinio tapybos jusliškumo prie abstraktaus poezijos dvasingumo. 

Poeziją Hegelis skelbė aukščiausia savo menų hierarchijos sistemos rūšimi, suteikda- 
mas jai galią pajungti dvasiai ir jos vaizdiniams visą gyvenimo įvairovę. Būdamas ypatingas 

menas, savo pasaulio atspindėjimo adekvatumu priartėjantis prie tiesos, poezija tarsi 
absorbuoja kitų meno rūšių privalumus. Tobuliausiomis formomis poetinis menas, pasak 
Hegelio, tarsi peržengia meno galimybes ir, apleidęs jusliško dvasios įprasminimo stichiją, 
tampa nebe „vaizduotės poezija“, o „minties proza“. Šis poetinio meno išaukštinimas ne- 
abejotinai atspindi ne tik Hélderlino ir Schellingo idėjų įtaką, bet ir vyraujantį poezijos ir 
literatūros vaidmenį XVIII a. pabaigos ir XIX a. pradžios Vokietijos dvasiniame gyvenime. 

Gvildendamas vidinius meno rūšių sistemos santykius, Hegelis, kaip ir Schellingas, 
užsimena apie netolygią įvairių meno rūšių ir žanrų raidą. Hegeliškoje meno rūšių sistemoje 
kiekvienas meno raidos etapas turi savo vyraujančias meno rūšis ir žanrus, kurie plėtojasi 
pagal tam tikrą schemą. Atlikę jiems skirtą vaidmenį Pasaulinės dvasios pažangos link, jie pasi- 
traukia į antrąją vietą. Vadinasi, realūs meno raidos dėsningumai Hegelio meno filosofijoje yra 
nenatūralūs. Čia daug dirbtinių teorinių schemų, tiesiogiai priklausomų nuo jo sukonstruotos 
sistemos reikalavimų. Štai kodėl ir meno rūšių raida yra savitikslė, uždara, priklausoma nuo 
savų imanentinių prieštaravimų. Kita vertus, apibūdindamas įvairių meno rūšių ir žanrų sąvei- 
ką, Hegelis kartais nepaiso savo sukurtų schemų. Jis gvildena įvairialypius meno ryšius su tais 
socialiniais, istoriniais, geografiniais veiksniais, nuo kurių priklauso konkretūs meno ypatumai. 
Dėl šio konkretaus istorinio fono „laiko dvasios“ alsavimo Hegelio išvados yra įtikinamos. 

Pavyzdžiui, savo meto meno rūšių bei žanrų ypatumus Hegelis siejo su besivystančia 
biurgeriška visuomene, kurioje matė priešišką menui gyvenimo standartizavimą, didėjantį 
menininko nutolimą nuo savo veiklos produktų. Iš čia seka išvada apie neišvengiamą toles- 
nį meno nuosmukį. Pažymėtina, kad ši išvada yra ne tik teisingos socialinių ekonominių 
santykių analizės rezultatas. Ji logiškai išplaukia iš hegeliškos sistemos nuostatų. Pagal He- 
gelio sukurtąją schemą tam tikrame „mąstančios dvasios“ sklaidos etape menas praranda 
„aukščiausios dvasios raiškos“ funkciją, todėl jam būdingas kontempliatyvus pasaulio 
pažinimas virsta nuosmukiu. Vėliau hegeliškoji koncepcija darosi neaiški, nes kartu su teze 
apie neišvengiamą meno smukimą pranašaujamas didingų meno formų ir žanrų gimimas. 

Taigi polemizuodamas su romantikais apie jų koncepcijų subjektyvumą ir neapi- 
brėžtumą, Hegelis orientuojasi į griežtus racionalios filosofinės sistemos reikalavimus ir 
sukuria uždarą menų istorinės ir morfologinės raidos schemą. Taigi dėl minėto hegeliškos 
sistemos uždarumo išryškėjo neišvengiamas dialektikos metodo, neigiančio bet kokius 
apribojimus ir matančio visur tik begalinį kūrimąsi, konfliktas su dogmatiška sistema. Norė- 
damas išsaugoti savo filosofinę sistemą, Hegelis buvo priverstas apriboti dialektinį metodą, 
nes nuosekliai plėtojant dialektinės metodologijos principus turėjo iškilti neišsprendžiamas 
konfliktas tarp sistemos ir ją griaunančio iš vidaus dialektinio metodo, kuris nuolatos kėsina- 
si į taip kruopščiai kurta sistemą. Tai suprasdamas Hegelis sąmoningai apriboja dialektinių 
dėsnių raiškos sritį. Hegelio meno filosofijoje ima vyrauti dogmatinė schema. 

Neklasikinės mąstymo tradicijos iššūkis 


Klasikinės ir neklasikinės mąstymo tradicijų santykiai - painūs ir nevienareikšmiai. Klasi- 
kinės filosofijos šalininkai, sureikšminę racionalų protą ir sisteminio mąstymo principus, 
nepajėgė perprasti tų naujų krizinių reiškinių, kurie spontaniškai brendo Vakarų civiliza- 
cijos gelmėse ir aktyviai veikė estetinės sąmonės pokyčius. Neatsitiktinai į spekuliatyvumą 
linkstančioje klasikinėje racionalistinėje metafizikoje ryškėja nuosmukio ir irimo požymiai. 
Stiprėjant asmenybės krizei tradiciniai humanistiniai idealai jau nebepatenkina naujų dvasi- 
nių epochos poreikių, daugėja prieštaravimų tarp abstrakčių humanistinių idealų ir niūrios 
tikrovės. Gilėjantį asmenybės susvetimėjimą naujos „neklasikinės“ filosofijos pradininkai 
(Schopenhaueris, Kierkegaardas, Nietzsche) interpretuoja kaip sąmonės krizę ir šio reiš- 
kinio ištakų ieško dvasiniuose reiškiniuose. Taigi stiprėja klasikinėje Vakarų metafizikoje 
viešpatavusių racionalistinių pasaulio ir žmogaus būties interpretacijos principų neigimas 
bei estetinių ir meno problemų svarbos iškėlimas. 

Ko gero, kalbama apie naują konceptualią filosofinę poziciją, atmetančią ankstesnes 
sistemines racionalistinės filosofijos nuostatas. „Neklasikinės“ pakraipos mąstytojai pa- 
grįstai abejoja, jog Žmogaus būties ir jo kūrybinės sklaidos unikalumas iš principo gali būti 
įspraustas į klasikinę akademinę filosofiją ir matuojamas jos masteliais. Todėl ir jų klasikinės 
racionalistinės metafizikos sisteminių mąstymo principų kritika nėra atsieta nuo tikrovės. 
XVII a. - XIX a. pradžios Vakarų mąstytojui idealas ir siekiamybė yra klasikinės filosofijos 
(Descartesas, Leibnitzas, Kantas, Hegelis ir kiti) tekstuose išplėtoti racionalūs sisteminiai 
mąstymo principai, „neklasikinės“ - neigiamas požiūris į juos ir pagrindinius klasikinio 
mąstymo principus bei estetinio santykio su tikrove svarbos pabrėžimas. Akivaizdu, kad 
Schopenhauerio, Kierkegaardo ir Nietzscheės jau nepatenkina Descarteso—Hegelio tradicijos 
suformuluota radikaliai racionalistinė filosofijos, jos tikslų bei pamatinių principų samprata. 

Juk klasikinės racionalistinės metafizikos paradigmai būdingame Descarteso teiginyje 
cogito ergo sum (,,mastau, vadinasi, egzistuoju“) klasikinės filosofijos šalininkai pabrėžia 
pirmąją jos dalį cogito, t. y. „mąstau“, o „neklasikinė“ filosofinio mąstymo akcentus per- 
kelia į antrąją - sum ir traktuoja „egzistenciją“, kaip bet kokios žmogaus veiklos pagrindą. 

Pagrindinė jungiamoji įvairių neklasikinės estetikos ir meno filosofijos koncepcijų grandis 
yra reakcija į Naujųjų amžių racionalistinę kartezijinę tradiciją, Apšvietos ideologiją ir nusis- 
tatymas prieš Vakarų klasikinėje filosofijoje viešpatavusius racionalistinius bei metafizinius 
principus, mąstymo schematiškumą bei prasmės neapibrėžtumą. Kaip priešprieša klasikinio 
mąstymo teiginiams esą jie - neginčijama tiesa, iškeliamas estetinis reliatyvizmas, mąstymas 
praranda aiškumą, tai, kas klasikoje buvo svarbiausia, tampa marginalijomis, proto kultą keičia 
spontaniškos valios ir įvairių egzistencijos (gyvenimo) apraiškų fliuktuacijos. 

Ši naujai „neklasikinei“ mąstymo tradicijai būdinga estetikos ir meno filosofijos pro- 
blematikos suabsoliutinimo tendencija išryškėja ankstyvojo Schellingo ir Jenos romanti- 
kų veikaluose, kurie turi įtakos Schopenhauerio, Kierkegaardo, Nietzscheės nuostatoms. 
Pastarieji estetinę sritį, ypač meno svarbą kultūrai ir žmogui nekritiškai sureikšmina ir 
vertina kaip nepriklausomą nuo tikrovės. Menas aiškinamas ne kaip supančio realaus 
pasaulio imitacija, o kaip absoliuti vertybė, nepaklūstanti neestetinių sprendimų poveikiui. 
Filosofinės problematikos estetinimo tendencijų stiprėjimas Vakarų filosofinėje sąmonė- 
je tiesiogiai siejasi su gilėjančia kultūros ir asmenybės krize, vienišumo protrūkiais, kai 
intelektualai ir menininkai prasmės ieško romantikų idealizuojamame estetinių bei meno 
vertybių pasaulyje. 

Kita vertus, klasikinės metafizikos kūrėjų noras paversti filosofiją tobula mokslinio 
pažinimo sistema, pretenzijos į griežtą moksliškumą bei objektyvumą tikrovėje virsta, kaip 
parodė „neklasikinės“ filosofijos šalininkai, tik regimybe, kadangi abstraktybės užgožia realų 
individualų žmogų ir jo unikalios būties bei kūrybos problemas. Todėl užgimstančią „neklasi- 
kinę“ mąstymo tradiciją galima traktuoti kaip pamatinių racionalistinių klasikinio mąstymo 
nuostatų griovimą iš individualaus mąstančio estetiškai orientuoto subjekto pozicijų. 

Schopenhaueris, pabrėžęs „valios gyvenimui“ svarbą, pradėjo pirmąją filosofinės Va- 
karų sąmonės perorientavimo į naują, ,neklasikine , mąstymo fazę. Aršiai kritikuodamas 
klasikinės filosofijos korifėjų idėjas, jis silpnino racionalistinio filosofavimo principus, 
atskleidė jo dekonstravimo perspektyvas, keitė tradicinio filosofinio mąstymo schema- 
tiką. Klasikinio mąstymo nuostatų neigimo instrumentas - pamatinė iracionalios valios 
koncepcijos sąvoka „valia“, kurią filosofas traktavo kaip intuityviai suvokiamą vientisą pir- 
mapradę realybę. Gyvenimo ir žmogaus sąlyčio vieta, jo nuomone, yra ne teorinė mintis, 
o praktinis būties, arba gyvenimo patirties („valios gyvenimui“), išgyvenimas. Pradėti kurti 
naujo „neklasikinei“ gyvenimo filosofijos tradicijai būdingo intuityvaus didžiai asmeni- 
nio filosofavimo principai, kurie palaipsniui įsitvirtino vėlesnių mąstytojų koncepcijose. 

Taigi Schopenhauerio pradėtą radikalų klasikinės racionalistinės metafizikos ir 
Apšvietos optimizmo nuvertinimo procesą kiekvienas individualiai tęsia du artimiau- 
si jo bendražygiai Kierkegaardas ir Nietzsche, kurie pasuka Vakarų filosofiją nauja 
intravertiškėjimo, ontologizacijos ir estetinimo linkme, suartinančia Vakarų filosofiją su 
Rytų tautų mąstymo tradicijomis. 

Danų mąstytojas Kierkegaardas į filosofiją atėjo praslinkus daugiau nei dviem dešimt- 
mečiams po programinio Schopenhauerio veikalo Pasaulis kaip valia ir vaizdinys pirmojo 
tomo paskelbimo. Jis nepriklausomai nuo pirmtako kritikavo viešpatavusius klasikinės 
metafizikos principus ir plėtojo naujo su žmogaus būtimi ir kūrybiniais polėkiais susiju- 
sio egzistencinio mąstymo idėją. Vis dėlto Kierkegaardo, kuris buvo 30 metų vyresnis nei 

Nietzsche ir gyveno izoliuotoje kultūrinėje Danijos erdvėje, estetizmo dvasia persmelktos 
egzistencinės idėjos už jo tėvynės ribų praktiškai nebuvo žinomos. 

Tiesa, susipažinęs su Kierkegaardo kūryba, jo tautietis garsus literatūros kritikas Georgas 
Brandesas (jis intensyviai susirašinėjo su Nietzsche) dėjo daug pastangų skleisdamas savo 
žemiečio idėjas, tačiau jos, nesant vertimų į pagrindines Europos kalbas, deramo dėmesio 
filosofinėje sąmonėje tuomet nesusilaukė. Nietzsche su Kierkegaardo kūryba šiek tiek susipa- 
žino tik paskutiniais sąmoningo gyvenimo metais, todėl apie galimą danų mąstytojo poveikį 
jo pasaulėžiūrai pagrindo kalbėti nėra. Viename paskutinių - 1888 m. vasario 19 d. - laiš- 
kų, adresuotų Brandesui, Nietzsche užsiminė apie ketinimą susidomėti „psichologinėmis 
Kierkegaardo problemomis“, tačiau užgriuvusi liga sukliudė šio sumanymo įgyvendinimą. 

Iš tikrųjų šie mąstytojai sukyla prieš Naujaisiais amžiais užsimezgusią ir vėliau kelis 
šimtmečius Vakaruose viešpatavusią racionalaus proto kulto persmelktą metafizinę mąstymo 
tradiciją, siekia pakeisti pagrindines jos nuostatas. Optimistinis tikėjimas racionalaus proto 
galia, ateitimi jiems atrodė neatitinkas tikrovės, kadangi klasikinės filosofijos šalininkai savo 
teorines nuostatas nekorektiškai grindė judėdami aplinkkeliu, t. y. „vienintelę tikrą pasaulėžiū- 
rą“ jie motyvavo ne argumentais, o naiviu tikėjimu protu, pažanga, šviesia žmonijos ateitimi. 

Neklasikinės estetikos ir meno filosofijos raidoje keitėsi paskirų bazinių principų 
interpretacija, išorinė mokymų ir kategorijų forma, tačiau iracionali voliuntaristinė su 
egzistenciniais leitmotyvais teiginių esmė išliko nepakitusi. Todėl nepaisant skirtumų tarp 
Schopenhauerio „valios gyvenimui, Kierkegaardo individualaus pasirinkimo ir „egzisten- 
cijos“, Nietzscheės „gyvenimo“ ir „valios galiai“ kategorijų sureikšminimo šiuos mąstytojus 
siejo atsiribojimas nuo klasikinės racionalistinės Vakarų mąstymo tradicijos: atsisakymas 
sisteminio mąstymo principų, tradicinės filosofinės problematikos, įprasto filosofinio žargono, 
dualizmo, universalumo, normatyvumo, hierarchijos, klasikinės filosofijos kategorijų apa- 
rato nuolatos keliant klausimą: ką reiškia „gyvenimas“ (egzistencija) ir kokia jo prasmė? 

Taigi klasikinės metafizikos ir jos problemų lauko irimo sąlygomis išsirutulioja nauja 
neklasikinė mąstymo tradicija, kuri remiasi netradiciniais subjektyvios ontologijos princi- 
pais. Filosofijos akcentus perkeldami iš epidemiologinés (gnoseologinės) į ontologinę ir este- 
tinę problematiką šios naujos pakraipos šalininkai neigia tradicinės sistematikos principus, 
keičia jos mąstymo kategorijas, dinamiškiau traktuoja žmogaus būtį, tuometinės estetinės 
sąmonės komplikuotumą. Iš čia plaukia neklasikinės filosofijos šalininkų išskirtinis dėmesys 
aktualiems tragiškiems Žmogaus individualios būties aspektams: pasaulėžiūros tragizmas 
suvokiamas kaip pagrindinė pasaulio suvokimo intonacija, formuojasi subjektyvus filo- 
sofavimo stilius, glaudus aptariamų problemų ryšys su intelektinės biografijos peripetijo- 
mis. Tai sąlygoja neklasikinės pakraipos mąstytojams būdingą „atvirumą“ pasauliui, tikro 
autentiško mąstymo siejimą su asmenine egzistencine patirtimi. 

Kita vertus, minėtus neklasikinės pakraipos mąstytojus vienija elitarizmas, rafinuotas 
estetizmas, minios skonių vengimas ir vienatvės poetizavimas. Schopenhaueris save vadina 
„Kasparu Hauseriu“ filosofijoje, t. y. žmogumi, visiškai atsiribojusiu nuo visuomenės. Vienatvė 
yra vienas pagrindinių Kierkegaardo ir Nietzscheés estetikos ir meno filosofijos leitmotyvu; 
jiems ji yra itin artima dvasinė būsena, be kurios neįmanomas kūrybiškumas. Viename laiškų 
Nietzsche prisipažįsta, kad „nepažįsta nieko, kas šiandien išliktų mano bendramintis“. 1880 m. 
spalio 31 d. rašytame laiške draugui jis konstatuoja: „Vienatvė man vis labiau atrodo palaima 
ir natūralus poreikis, ir būtent visiška vienatvė. Nelengva pasiekti tokią būseną, kurioje gali- 
me sukurti geriausia, ką sugebame, ir reikia tam paaukoti daug“ (Lou Salomė, 2000, p. 301). 

Abstrakčias nuasmenintas kategorijas traktuodami kaip negrįžtamos karteziškos pra- 
eities reliktus Kierkegaardas ir Nietzsche šaiposi ir radikaliau nei Schopenhaueris atmeta 
klasikinei metafizikai būdingus sisteminio mąstymo principus: griežtą architektoniką, 
aiškų struktūriškumą, pagrįstą tobulais simetrijos principais, teiginių nuoseklumą, vidinį 
ryšį, įtobulo išbaigtumo siekį. Visi išvardyti principai „neklasikinėje“ estetikoje ir meno 
filosofijoje atsiduria antroje vietoje. 

Sistemos neigimas Kierkegaardo ir Nietzscheės tekstuose pakylėjamas iki pamati- 
nio neklasikinio mąstymo principo lygmens, kadangi sistema šiems mąstytojams siejasi 
su mąstymo uždarumu, apsiribojimu tam tikrais mąstymo laisvę varžančiais kanonais. Jie 
skelbia principinį mąstymo „atvirumą, atsiribojimą nuo bet kokių išorinių jam netinkamų 
dogmų ar normatyvinių nuostatų. Nietzscheės požiūris į sistemą, pasak taiklios Heideggerio 
įžvalgos, yra esmiškai kitoks nei Kierkegaardo, kuris neabejotinai atmeta sistemas, tačiau 
1) „sistema“ čia siejasi tik su Hegeliu, kurio sistemą jis suprato neadekvačiai; 2) sistemos 
atmetimas Kierkegaardo veikaluose nėra filosofinis atmetimas. Tikslas čia ne filosofinis, 
bet religinis (Heidegger, 1971, p. 29). 

Sistemą Kierkegaardas vaizdžiai palygina su žalčio išnara, o Nietzsche tiesiai kalba 
apie nepasitikėjimą visais sistematikais. Valią sistemai jis traktuoja kaip elementaraus są- 
žiningumo stoką. „Sistematikas, — tai toks filosofas, kuris nenori daugiau pripažinti, kad 
jo dvasia gyvena, jis tarsi medis galingai skleidžiasi platyn ir užvaldo visą aplinką, filosofas, 
kuris ryžtingai nežino rimties, kol iš savo dvasios nesukurps kažko negyvybinga, kažko 
medinio, keturių kampų kvailystę, „sistemą“ (Nietzsche, 1995b, p. 21). 

Tiesą sakant, nevertėtų pamiršti, kad bet koks filosofinis mąstymas neišvengiamai 
grindžiamas sąvokų sistema, kurios dedamosios įvairiais hierarchiniais ar asociatyviniais 
ryšiais siejasi tarpusavyje. Siekiant suvokti „neklasikinio“ mąstymo savitumą, itin svarbu 
adekvačiai suvokti pamatines jo kategorijas. Skaitytojo neturėtų gluminti terminologinė 
įvairovė, t. y. tos skirtingai įvardijamos kategorijos, kurioms prioritetą teikia konkretus 
aptariamos pakraipos mąstytojas. Juk kalbama apie vieną idėjų srautą, kuris, paneigdamas 

senąją klasikinės metafizikos racionalistinio pasaulio suvokimo paradigmą, formuoja 
naują spontaniškai gimstančių ir dar amorfisky „neklasikinių“ idėjų ir kategorijų visumą. 

Šios idėjos atsiranda įvairiu laiku ir skirtinguose Vakarų Europos geografiniuose taškuose 
gyvenusių mąstytojų veikaluose. Todėl suprantamas nevienodas terminologinis analizuojamų 
koncepcijų, sistemiškai jas organizuojančių principų bei pamatinių kategorijų įvardijimas. Nors 
jos ir skiriasi leksiniu pavidalu, tačiau neabejotinai artimos savo iracionalistine ir voliuntaris- 
tine dvasia. Schopenhaueriui tai — „valia“, „gyvenimas“ ir iš jų sąveikos išsirutuliojusi „valia 
gyvenimui“, Kierkegaardui - „pasirinkimas“ (kuris yra individualios valios akto apraiška) ir 
„egzistencija“, o Nietzscheei - „gyvenimas“ ir su juo susijusi „valia galiai“. Visomis šiomis pa- 
matinėmis „neklasikinės“ filosofijos pradininkų sąvokomis iškeliama spontaniška priešinga 
racionaliam protui, valinga, susijusi su konkretaus žmogaus gyvenimu, substancija. 

Taigi atsiribodami nuo pamatinių klasikinės metafizikos principų šie mąstytojai 1) at- 
skleidžia perspektyvas naujai „neklasikinei“ ontologiškai ir estetiškai orientuotai mąstymo 
paradigmai; 2) kloja pamatą Vakarų ir Rytų tautų mąstymo tradicijų suartėjimui. „Nekla- 
sikinės“ filosofijos raidą neabejotinai veikia „romantinio orientalizmo“ idėjų klestėjimo 
epochoje išryškėję Vakarų mąstymo tradicijos pokyčiai. Tuomet Rytų tautų kultūros, 
filosofijos, literatūros, meno formos skverbėsi į vakarietiškąją sąmonę. Tai vertė filosofus 
peržiūrėti daugelį Vakaruose susiklosčiusių stereotipinių nuostatų ir vertinimo kriterijų. 

Netgi Hegelis, paveiktas švietėjų ir romantikų orientalizmo, kėlė sau uždavinį sukurti 
įspūdingą ir įvairiapusę pasaulinės, t. y. visuotinės filosofinės, minties raidos vaizdą. Ta- 
čiau siekiant įgyvendinti šį grandiozinį sumanymą, atsiskleidžia jo mąstymo horizontų 
siaurumas, filosofinės sistemos dogmatiškumas bei uždarumas, kadangi viskas, kas netil- 
po i jo išankstines apriorines eurocentrinės filosofijos istorijos vizijos schemas, atsidūrė 
už jo tyrinėjimo ir „filosofijos istorijos“ koncepcijos ribų, vienintelio „tikrojo“ mąstymo 
periferijoje. Hegelis, neturėdamas pakankamai žinių, išsamiau nenagrinėjo Rytų tautų filo- 
sofijos. Visi Rytai jam tebuvo pilkuma, tarsi nepastebėjo regioninių jų skirtumų ir įstabius 
pakilimo tarpsnių. Tiesa, paskutiniais gyvenimo metais jo požiūris į Rytų filosofiją pasikeitė, 
tačiau pagrindinius eurocentrizmo manifestus jau buvo parašęs. 

Dvasinis Hegelio antipodas Schopenhaueris ir jo sekėjas Nietzsche šiuo atžvilgiu 
buvo daug atviresni Rytų tautų mąstymo tradicijomis, kadangi nuo jaunystės jomis ak- 
tyviai domėjosi. Todėl nenuostabu, kad savo filosofijos koncepcijose jie pasuka kitu Rytų 
ir Vakarų mąstymo tradicijų suartinimo keliu. Iš tikrųjų daug sąsajų galima įžvelgti šių 
„neklasikinės“ filosofijos kūrėjų ir budizmo, daoizmo (Laozi, Zhuangzi) tekstuose, kurie 
yra puiki komparatyvistinės analizės medžiaga požiūrių panašumams ir skirtumams iš- 
ryškinti. Minėtas mąstymo tradicijas sieja antiracionalistinės nuostatos, racionalaus proto 
sumenkinimas, kritinis požiūris į viešpataujančius to meto socialinius, etinius gyvenimo 

principus, filosofines teorijas, religines tiesas ir siekimas jtvirtinti naujus idealus bei mas- 
tymo principus. Jie negatyviai vertina ir aršiai kritikuoja visa tai, kas jų gyvenamuoju metu 
buvo labiausiai gerbiama ir vertinama, o dabarties kritika jie tarsi siekia išklibinti visas 
viešpataujančias institucijas, atskleisti jų iškreiptą vertybių sistemą, kurią jie ne tik neigia, 
bet ir deda daugybę pastangų siekdami iš esmės pertvarkyti. Jie supranta, kad perdėtas 
pasitikėjimas racionalaus proto galimybėmis jų siūlomose daugiau ar mažiau radikaliose 
vertybių perkainojimo programose yra nereikšmingas ir pasmerktas nesėkmei. 

Todėl tiek budizmo, klasikinio daoizmo, čan (dzen), tiek „neklasikinės“ filosofijos 
šalininkai atmeta racionalistinei filosofijai būdingą abstrakčiai spekuliatyvią idėjų dėsty- 
mo formą ir dėmesį sutelkė į pamatines žmogaus būties problemas, pabrėžė principinį 
individo būties neišsakomumą, asmenybės dvasinio tobulėjimo svarbą, būtinybę suvokti 
giluminę reiškinių ir daiktų esmę. Netgi argumentai, kuriuos pasitelkia Laozi ir Zhuangzi 
kritikuodami Konfucijaus racionalizmo principus, yra labai panašūs į Schopenhauerio, 
Kierkegaardo ir Nietzscheės Vakarų racionalistinės filosofijos kritikos. Vadinasi, filoso- 
fijos istorijoje netgi labai skirtingais istoriniais tarpsniais įvairiuose pasaulio regionuose 
nevienodoms mąstymo tradicijoms priklausančių mąstytojų veikaluose galime įžvelgti 
artimas, tarsi banguojančiu ritmu periodiškai pasikartojančias, panašias amžinąsias idėjas 
ir priešpriešas, kurios tampa parankia komparatyvistinės filosofijos medžiaga. 

Daug „neklasikinės“ filosofijos ir daoizmo, čan (dzen) mąstymo tradicijų sąsajų išryš- 
kėja ontologinėje ir estetinėje problematikoje, kadangi šių pakraipų šalininkai, atmesdami 
viešpataujančius racionalaus mąstymo principus, linko į žmogaus būties ir kūrybos problemų 
sureikšminimą. Daoizmo ir čan (dzen) adeptai siekė paneigti konfucianistinį, o „neklasikinės“ 
filosofijos — vokiečių klasikinės filosofijos - racionalizmą. Dėl to atsirado panašus filosofijos 
atribojimas nuo mokslo ir intuityvaus pažinimo svarbos iškėlimas. Mokslas ir objektyvi tikrovės 
refleksija, pasak „neklasikinės“ filosofijos šalininkų, leidžia pažinti tikišorinį fenomenaly pasaulį, 
o giliausioji žmogaus būties (gyvenimo, egzistencijos) prasmė skleidžiasi už šio „išorinio“ paži- 
nimo ribų ir reikalauja gilintis į vidinį žmogaus pasaulį. Šiais motyvais „neklasikinė“ filosofija, 
nepaisant didelio istorinio ir kultūrinio atotrūkio, siejasi su daoizmo ir čan (dzen) koncepcijomis. 

Vadinasi, minėtas kryptis sieja dėmesys ontologinei problematikai, žmogaus būties, 
jo vietos pasaulyje apmąstymams, kančios svarbos iškėlimas. Tokia nuostata lemia jų 
intuityvią meninę-vaizdinę tikrovės apmąstymo formą, psichologinių motyvų ir intro- 
spekcijos vaidmens sureikšminimą. Linkdamos į situacines filosofines kategorijas, šios 
kryptys iškelia emocionalaus prado, minčių, jausmų ir jautriausių žmogaus išgyvenimų, 
dvasios poslinkių, nuotaikų svarbą. 

Rytų Azijoje dėl budizmo įtakos pastebima daoizmo idėjų transformacija į čan (dzen) 
pasaulėžiūrą ir pastarojoje estetinės problematikos įtakos augimas. „Neklasikinės“ filosofijos 

šalininkai taip pat, palyginti su klasikinės Vakarų filosofijos tradicija, evoliucionavo ana- 
logiška kryptimi; suformavo savitas, bet gana artimas Rytų Azijos estetikai kūrybingos 
asmenybės koncepcijas, kuriose pastebimos paradoksalios „neklasikinio“ mąstymo užuo- 
mazgos su jam būdingu individualizmu, iracionalizmu, polinkiu į esmingiausių tradicinės 
kultūros, moralės ir estetinių vertybių neigimą, mąstymo „atvirumą“, non finito principo 
išaukštinimą. Dėl to tiek, Rytų Azijos, tiek ir „neklasikinės“ filosofijos šalininkai sureikš- 
mina introspekciją, filosofiją artina su menu, jiems taip pat svarbus estetinis pažinimas. 

Estetiškumo principas abiejose lyginamose mąstymo tradicijose maksimaliai plečia savo 
įtakos sritį. Daoistinei ir čan pasaulėjautai būdingas panestetizmo principas viešpatauja ir ro- 
mantinio panestetizmo paveiktų Schopenhauerio, Kierkegaardo ir Nietzscheės koncepcijose. 
Estetika čia iškyla ne tik kaip jų filosofijos dedamoji, tačiau ir kaip sistemiškai organizuojantis 
jų pasaulėjautos principas. Taigi „neklasikinė“ filosofija remiasi estetinės kontempliacijos 
principu, o menas čia skelbiamas aukščiausia ir tobuliausia tikrovės pažinimo forma. 

Vadinasi, „neklasikinės“ filosofijos šalininkai, iškeldami introspekcijos ir intuityvaus 
estetinio pažinimo svarbą, pasuka Vakarų mąstymą suartėjimo su Rytų tautų mąstymo 
tradicijomis kryptimi. Šitai lėmė nusivylimas klasikinės Vakarų metafizikos principais, 
reakcija j jos racionalizmą ir istorinį optimizmą. Maksimaliai universalus „neklasikinėje“ 
filosofijoje valios, arba vidinio apsisprendimo (taip pat voliuntaristinis) principas iš esmės 
siejasi su daoizmo ir čan filosofijos propaguojamu dao principu, kuris neigia uždaras ir 
perdėm racionalizuotas mąstymo schemas bei aukština principinį mąstymo ir būties 
atvirumą, iškelia spontaniškos būties svarbą. 

Šis dvasinis Schopenhauerio, Kierkegaardo ir Nietzscheės artimumas žmogiškosios bü- 
ties dramatiškumą apmąstančioms budistinėms ir daoistinėms koncepcijoms paaiškinamas 
ir intelektualinės jų biografijos ypatumais. Šių mąstytojų gyvenime bei kūryboje netrūko 
dramatiškų išgyvenimų, psichologinių problemų, jautrumo santykiuose su kitais žmonėmis. 
AmdZininkai bei daugelis jų aplinkos žmonių dėl pabrėžtinai asmeninio tikrovės suvokimo, 
glaudaus mąstymo ir būties susipynimo, desperatiškų išpuolių prieš visuotinai priimtas 
nuostatas ir kt. jų idėjas neretai traktavo kaip psichinių ligonių kliedesius. Neneigsime, tai — 
psichologinių depresijų, savianalizės priepuolių kamuojamos asmenybės, kurios kankinamai 
ieškojo gyvenimo prasmės, stengėsi perprasti giluminius, esančius už racionalaus pažinimo 
ir besiribojančius su psichinėmis patologijomis, reiškinius. Ribinės situacijos jiems buvo pa- 
galbinis savianalizės motyvas ir būdas iškilti virš įprastinio kasdienio mąstymo konvencijų. 

Ariš tikrųjų, kaip teigia paskiri Schopenhauerio, Kierkegaardo ir Nietzscheės kūrybos 
tyrinėtojai, daugelis netradicinių klasikinės filosofijos problemų interpretacijų buvo nulemtos 
šių mąstytojų psichikos ypatumų ir tiesiogiai siejosi su konkrečiais amžininkų aprašytais jų 
psichikos sutrikimais? Šią poziciją tarsi paremia ir jų elgesyje bei gyvenime išryškėję nu- 

krypimai nuo „normos“ (objektyvumo dėlei reikia pripažinti, kad minėtus mąstytojus tyrė 
psichiatrai arba jie gydėsi psichiatrijos klinikose). Charakterio ypatumai, netradicinės gyve- 
nimo nuostatos, uždaras gyvenimo būdas irgi padėjo išstumti šiuos mąstytojus ir jų idėjas į 
visuomeninės sąmonės užkampį. Todėl nenuostabu, kad jie buvo vienišiai, psichologiškai itin 
jautrūs, vos ne psichiškai patologiški. Tačiau, ar to pakanka, kad būtų galima daryti radika- 
lias išvadas apie jų kūrybą, nulemtą psichopatologinių nukrypimų? Jautrumas ir šioks toks 
nukrypimas nuo vadinamosios „normos“ yra neišvengiama daugelio išskirtinių asmenybių 
kūrybinės raiškos sąlyga, kadangi atsidavimas idėjai, kūrybiniam dvasios polėkiui reikalauja 
ypatingo darbštumo, fizinių bei dvasinių jėgų, stiprina intuiciją, jusles. 

Nenuostabu, kad tai, kas yra jautriausia ir subtiliausia, pažeidžiama ir lemia reiškinius, 
besiribojančius su psichinėmis anomalijomis. Tačiau svarbiausia, ar šie mąstytojai kontro- 
liavo savo mintis ir išliko jų valdovais, ar paskendo tamsios racionalaus proto nevaldomos 
magmos stichijoje? Į šį klausimą, kalbėdami apie Schopenhauerj, Kierkegaardą, Nietzschee, 
nepaisydami daugybės išlygų, galime atsakyti, kad pagrindiniuose mūsų aptariamuose 
tekstuose išlieka blaivūs ir atsakingi už savo idėjas mąstytojai. 

Schopenhauerio atvejis, nepaisant daugelio bemaž paranojiškų išpuolių prieš klasi- 
kinės vokiečių filosofijos korifėjus, megalomanijos ir totalinio pesimizmo apraiškų, nėra 
toks dramatiškas, kaip jo dviejų jaunesnių bendražygių. Kierkegaardo likimas ir gyvenimo 
drama jam gyvam esant buvo panaši į Schopenhauerio ir Nietzsche's. Nors daugybę savo 
knygų skelbė įvairiais vardais, gyvas būdamas liko nesuprastas. Amžininkai Kierkegaardą 
neretai suvokė kaip Don Kichotą arba psichinį ligonį, kovojantį su vėjo malūnais, o jo idėjas 
vadino šizofreniko kliedesiais. Iš tikrųjų šio mąstytojo gyvenimą ir kūrybą slėgė silpna jo 
sveikata, per didelis psichologinis jautrumas (P. Heibergas, H. Helwegas). 

Daugelis tyrinėtojų jo kūrybos ir vyraujančios problematikos savitumą siejo su peri- 
odiškai kamavusiais epilepsijos ir melancholijos priepuoliais, kurie buvo aiškinami ir psi- 
chopatologiniu aspektu. Helwegas, šios problemos tyrinėjimams paskyręs solidžios apimties 
knygą, Kierkegaardo melancholiją siejo su maniakine depresine psichoze. Jo nuomone, norint 
adekvačiai suvokti danų mąstytojo mintis, terminus estetika ir etika reikia pakeisti sąvokomis 
hipomanija ir depresija. M.-T. Couchot teigia, kad Kierkegaardas yra psichiškai nestabilus 
tipas, J.-P. Sartre'as remiasi seksualinėmis problemomis, t. y. homoseksualiniais rašytojo po- 
linkiais, P. Mesnard’as ir H. Ostenfeldas kalba apie neurozę bei konfliktą tarp kūno ir dvasios. 

Nietzscheės gyvenimas tragiškai užsibaigė visišku proto uztemimu. „Ryto aušroje“ filosofas 
pranašiškai užrašė maldą, kuriai buvo lemta užsipildyti. „Ak, tad suteikit man beprotybę, jūs, 
danguj esantieji, beprotybę, kad galiausiai patikėčiau pats savimi. Tegu ateina kliedesiai ir trau- 
kuliai, staigūs nušvitimai ir užtemimai, gąsdinkit mane šalčiu ir kaitra, kokių dar nepatyrė joks 
mirtingasis, kankinimu ir visokiausiais vaiduokliais, įsakykite man staugti ir inkšti, šliaužioti 

kaip gyvuliui: kad tik rasčiau tikėjimą pačiu savimi“ (Nigg, 2001, p. 132). 1902 m. M. Mebius 
išsamioje Nietzscheės kūrybai skirtoje studijoje gvildeno proto patologijos požymius filosofo 
veikaluose. Vėliau jie buvo aptarinėjami kitų autorių publikacijose. Norėtume atkreipti dėmesį, 
kad netgi pats Nietzsche savo veikaluose nuolatos grįžta prie jį itin jaudinusios ligos ir filoso- 
fijos santykių problemos. Jis teigė, kad mokslininko knyga visada atspindi ir luošą sielą, be to, 
visos reikalaujančios išskirtinio atsidavimo kūrybos sritys žeidžia. Tokiame požiūryje yra daug 
tiesos, nes bet koks meistriškumas, imlus įtempto sistemingo darbo ir atkaklaus užsibrėžto 
tikslo įgyvendinimas brangiai kainuoja pačiam kūrėjui. Ilgainiui jį paverčia savo profesijos 
auka, kadangi asmenybėje įtvirtina tam tikrą vienpusiškumą. „Vienų asmenybių filosofuoja 
trūkumai, kitų — jų lobiai ir jėgos. Pirmiesiems jų filosofija tokia pat būtina, kaip, sakysim, pa- 
laikymas, nuraminimas, vaistai, paguoda, paskatinimas, užsisklendimas savyje; antriesiems ji 
tėra puiki prabanga, geriausiu atveju - malonumas, teikiamas triumfuojančio dėkingumo, kuris 
galiausiai dar turi išbrėžti savo vardą kosminiais raumenimis sąvokų dangaus skliaute. O trečiu, 
paprastesniu, atveju, kai filosofiją ima varyti į priekį bėdos ir vargai, taip būna visuomet, kai 
mąstytojas suserga - nesveiki mąstytojai, manding, filosofijos istorijoje sudaro daugumą, - kuo 
tada pavirsta pati mintis, ant kurios visu svoriu užgriūva liga?“ (Nietzsche, 1995, p. 22-23). 

Vadinasi, Nietzsche tarsi siekia teoriškai pagrįsti kiekvienos giliai mąstančios asme- 
nybės nukrypimo nuo normos, proto aberacijos neišvengiamumą ir pozityvią vertę. Iš čia 
kyla jo teiginys, kad „beveik visur kelią naujoms mintims klojo beprotybė; o ji naikino ir 
gerbiamus papročius, ir prietarus“. Liga, kaip ir didis skausmas ar lėta kančia, Nietzscheės 
filosofijoje traktuojama kaip pagalbinis filosofo instrumentas, padedantis jam pasinerti 
į „pačią mūsų gelmę“. „Retkarčiais, — rašė jis, - ir pati mūsų beprotybė virsta kauke, už 
kurios slepiasi lemtingas ir perdėm patikimas žinojimas“. 


Iracionalios valios metafizikos sklaida 
A. Schopenhauerio meno filosofijoje 


Neklasikinės estetikos ir meno filosofijos pradininkas Arthuras Schopenhaueris (1788- 
1860) buvo unikalus XIX a. mąstytojas, prabilęs nauja, vokiečių estetikoje menkai vartota 
intymiai psichologizuota ir įtaigia kalba. Daugelis pradžioje amžininkus šokiravusių šio 
tragiško pesimizmo šauklio idėjų paveikė pastarųjų dviejų šimtmečių Vakarų estetikos, 
meno filosofijos ir kitų humanistikos sričių raidą. Jo koncepcijoje susiliejo daug įvairiausių 
įtakų, iš kurių pirmiausia reikėtų išskirti platonizmo, romantikų ir klasikinės estetikos 
idėjas, susipynusias su senovės indų mokymais. 

Priešingai įsigalėjusiai nuomonei apie aforistinį, nesistemingą Schopenhauerio kon- 
cepcijos pobūdį, jis buvo sistemingas mąstytojas. Tokie mąstymo principai, siejantys jį su 

vokiečių klasikinės estetikos tradicija, aiškiai 
matyti iš veikalų sandaros, plėtojamų tezių 
argumentacijos. Konfrontacija su tradicija 
čia atsiskleidžia daugiau bendra neklasikine 
mąstysenos orientacija, filosofinės proble- 
matikos akcentų perkėlimu iš gnoseolo- 
gijos į ontologines ir estetines problemas. 
Programiniame veikale „Pasaulis kaip valia 
ir vaizdinys“ jis paneigė švietėjams bei kla- 
sikiniam vokiečių idealizmui būdingą tikė- 
jimą žmogaus proto galia, istorijos procesų 
prasmingumu. Svarbiausiu ir visa lemiančiu 


savo filosofinės sistemos principu jis skelbia 
iracionalią valią, kurią traktuoja kaip vienin- 
telę tikrą realybę, viską lemiantį būties, isto- 
rijos, bet kokios kūrybinės veiklos veiksnį. 


Vadinasi, valia Schopenhauerio esteti- Arthur Schopenhauer 
koje ir meno filosofijoje - giliausia ir pagrin- 
dinė visų būties procesų šerdis, pirmapradė substancija, skirtingais pavidalais pasireiškianti 
visomis savo apraiškų formomis nuo aukščiausių iki žemiausių. Ji kupina verZlumo, vitališ- 
kos energijos, nors ir neturi galutinių tikslų, jos gelminė ir vienintelė esmė atsiskleidžia per 
siautulinga veržlumą, siekius ir troškimus; joks pasiektas tikslas jos negali nei pasotinti, nei 
sustabdyti, todėl projektuoja save į begalybę. 

Nuolatos pabrėždamas savo voliuntaristinės estetinės koncepcijos originalumą Schopen- 
haueris jos ištakas sąmoningai nutyli. Kalbant apie Schopenhauerio meno filosofijos ištakas, 
svarbus ir nedeklaruojamas santykis su Jenos romantikais, kurių meno filosofijoje yra daugelis 
šio pesimizmo ideologo pasaulėjautos elementų ir idėjų. Jis perima tragišką Jenos romantikų 
pesimizmą, melancholiją, gelminės metafizinės reiškinių esmės ieškojimą, Rytų pasaulio, kuris 
siejosi su autentiškomis vertybėmis, nostalgiją, elitiškumą, estetizmą, meilę ironijai, genijaus 
ir psichinio ligonio suartinimo leitmotyvus, išskirtinį dėmesį vidiniam asmenybės pasauliui, 
gyvenimo filosofijos elementus, literatūrinę idėjų išraiškos formą, pagrindines savo muzikos 
filosofijos idėjas ir daugybę kitų dalykų, kurie jį tiesiogiai sieja su romantikais. Kita vertus, 
jį Žavi iracionali Schellingo mąstysenos orientacija, voliuntaristiniai, egzistenciniai, laisvės 
filosofiją ir intuityvaus pažinimo galią aukštinantys jo filosofijos leitmotyvai. 

Arthuras Schopenhaueris gimė 1788 m. „laisvajame mieste“ Dancige (Gdanske) 
niūraus būdo olandų kilmės prekeivio Heinrio Florio Schopenhauerio šeimoje. Tėvas 

išsilavinimą įgijo Bordo mieste Prancūzijoje, daug keliavo po Prancūziją ir Angliją, ku- 
rias laikė pažangiausiomis Vakarų Europos šalimis. Aštuoniolika metų jaunesnė už tėvą 
Arthuro motina Johanna Henriette Trosiener-Schopenhauer - tikra vyro priešingybė. 
Tai subtilaus skonio, linksma, mėgstanti visuomenę žavinga moteris. Ji piešė, muzikavo ir 
turėjo neabejotiną literatūrinį talentą; ilgainiui tapo garsia rašytoja, daugybės populiarių 
romanų autore. Jau vaikystėje jautrus Arthuras jautė nesantarvę ir nuolatos stiprėjančią 
įtampą tarp priešingų polinkių ir gyvenimo principų tėvų. 

Tėvas daug vilčių siejo su unikalių gabumų sūnumi, todėl ir nukreipė mokytis į privačią 
elitinę mokyklą, o vėliau norėdamas suteikti geresnį išsilavinimą išsiuntė mokytis į Prancūziją, 
kur Havro jaunuolis licėjuje gavo klasikinių kalbų ir įvairiapusio humanitarinio išsilavinimo 
pradmenis. Čia visam gyvenimui jam įdiegė pagarbą prancūzų kultūrai, filosofijai, menui. Tai, 
kad vaikystėje prancūzų kalbą mokėjo geriau nei gimtąją ir visą gyvenimą skaitė daug prancū- 
zy autorius. Tai paveikė jo filosofavimo stilių, kuris elegantiškumu ir psichologiniu jtaigumu 
ženkliai skyrėsi viešpatavusio nuo vokiečių klasikinėje filosofijoje. 

Jaunystėje Arthuras nemažai keliavo po įvairius Europos miestus. Sugrįžęs iš Prancūzijos 
humanitarinių polinkių turintis jaunuolis, tėvo verčiamas, įstojo į Hamburgo komercinę 
mokyklą, o 1805 m. kartu su tėvais leidosi į antrą ilgą kelionę po įvairias Vakarų Europos 
šalis. Aplankė daugybę Vokietijos, Olandijos, Anglijos, Prancūzijos, Šveicarijos, Bavarijos, 
Austrijos ir kitų šalių miestų. Apie šią gilų pėdsaką jo pasaulėžiūroje palikusią kelionę liudija 
Kelionių dienoraštis, kuriame jau skamba jam būdingi melancholijos motyvai. 

Stiprėjantys tėvų konfliktai baigėsi ištuoka; praslinkus dvejiems metams, 1806 m. 
pavasarį, melancholijos apimtas tėvas nusižudė. Po tėvo mirties Arthuras paliko neap- 
kenčiamą komercinę mokyklą ir su motina tų pačių metų rudenį persikėlė į Veimara, kur 
pirmą kartą jaunasis Arthuras susidūrė su Jenos romantikų ideologu Friedrichu Schlegeliu, 
rašytoju Christopu Martinu Wielandu ir didžiuoju Goethe, kuris įžvelgė jame išskirtinio 
talento asmenybę ir pranašavo šlovingą ateitį. 

Su samdomais dėstytojais Arthuras mokslus tęsė Gotoje ir Veimare, kur susižavėjo 
Johanno Georgo Sulzerio meno teorija ir Wilhelmo Heinricho Wackenroderio muzikos 
filosofija, kurios įtakojo jo meno filosofijos tapsmą. 1809 m. spalį Schopenhaueris įstojo į 
Getingeno universitetą, iš pradžių studijavo mediciną ir gamtos mokslus, vėliau po metų 
užsirašė į Filosofijos fakultetą, skaitė Platoną, Kantą, Aristotelį, Spinozą. 1811-1813 m. 
filosofijos studijas tęsė Berlyno universitete. Čia klausė Fichteës ir Schleiermacherio pa- 
skaitų, domėjosi Platono, Meisterio Eckharto, Jakobo Bhémeés, Kanto, Lockeo, Pascalio, 
Montaigne'io, Jenos romantikų, Schellingo idėjomis. Baigęs studijas 1813 m. lapkritį grįžo 
į Jeną, kur apgynė filosofijos mokslų daktaro disertaciją. Ją vėliau kaip filosofinį traktatą 
paskelbė pavadinimu Apie ketveriopg pakankamo pagrindo dėsnio šaltinį. 

Dėl stiprėjančių nesutarimų su motina 1814 m. Arthuras išvyko iš Veimaro ir įsikūrė 
Dresdene. Čia į jo rankas pakliuvo 2 tomai iš tarpinės persų į lotynų kalbą išverstos indų 
upanišados, kurios turėjo didžiulį poveikį jo pasaulėžiūrai. Schopenhaueris pasineria į Rytų 
filosofijos studijas, gilinasi į europines kalbas išverstų upanišadų, budistinių, Sankhyos 
mokyklos tekstų ir orientalistinės literatūros studijas. Indų filosofijos idėjos nuo šiol daro 
įtaką mąstytojo pasaulėžiūrai. Užsisklendęs Dresdene 1814-1818 m. Schopenhaueris rašė 
programinį veikalą Pasaulis kaip valia ir vaizdinys. 1818 m. išvyko į savo pirmąją kelionę po 
Italiją. Grižęs iš jos 1819 m. pradžioje paskelbė pirmą savo veikalo tomą. Teksto poleminis 
patosas buvo nukreiptas prieš vyraujančias Vokietijoje racionalistines vokiečių klasikinio 
idealizmo idėjas. Savo voliuntaristinėje filosofijoje Schopenhaueris racionaliam protui 
priešpriešino aklą ir iracionalią valią, kurią aiškino kaip galingiausią visus būties procesus 
reguliuojančią jėgą. Nepaisant jauno filosofo vilčių, šis voliuntarizmo manifestas liko ne- 
pastebėtas, o didžiąją neišparduoto tiražo dalį leidėjas Friedrichas Arnoldas Brockhausas 
nurašė ir šaltą žiemą knygos sunaudojamos kaip kuras, o vėliau- kaip makulatūra. 

1820 m. Schopenhaueris gavo privatdocento vietą Berlyno universitete, kuris tuo me- 
tu buvo laikomas Vakarų filosofijos sostine ir kuriame, pasiekęs savo šlovės zenitą, dėstė 
pagrindinis dvasinis jo oponentas Georgas Hegelis. Čia ir įvyko lemtingas jų susidūrimas. 
Ambicingas Schopenhaueris savo paskaitoms pasirinko tas pačias valandas, kada Hegelis 
didžiojoje auditorijoje dėstė racionalistinę objektyviojo idealizmo sistemą gausiai klausytojų 
auditorijai. Schopenhauerio klausėsi tik nedaugelis, todėl paskaitų ciklo filosofas neužbaigė. 
1825 m. grįžo į Berlyną, dar keletą kartų 1826-1831 m. universitete jis nesėkmingai mėgino 
paskaitas atnaujinti, kol pagaliau dėstytojo darbo atsisakė. 

Išgyvendamas dėl nenusisekusios dėstytojo karjeros Schopenhaueris po 1931 m. 
choleros epidemijos paliko Prūsijos sostinę ir persikėlė į Frankfurtą prie Maino, kur visų 
pamirštas ilgam atsiribojo nuo išorinio pasaulio. Jo gausybe įvairių mokslo sričių knygų 
prikimštame bute vyravo trys akcentai, įrodantys šeimininko simpatijas: Kanto biustas, 
Goetheės portretas ir tibetiška Buddhos statula. Vienam iš savo jaunystės draugų, su kuriuo 
susipažino gyvendamas Havre, 1833 m. filosofas rašė: „Taigi gyvenu vienatvėje su baltu 
spanieliu, tyliu ir labai inteligentišku gyvūnu, kartu su savo biblioteka <...> Aš dar groju 
fleita kaip kadaise; kalbu prancūziškai taip pat laisvai ir tuo pačiu akcentu kaip anksčiau 
(nors dabar gilinuosi į septynias kalbas ir jas tobulinu; kartais tarpusavyje jos maišosi), 
tačiau rašyti neturiu įgūdžių: tik vokiečių ir lotynų yra tos kalbos, kuriomis rašau neprie- 
kaištingai“ (Schopenhauer, 1996, p. 103). 

Nors jo filosofija ignoruojama, Schopenhaueris įtemptai dirba, toliau plėtoja minėtame 
veikale iškeltas idėjas. Daug energijos filosofas skiria kovai su vokiečių klasikinio idealizmo 
įžymybių (Fichtees, Schellingo, Hegelio) idėjomis, jų socialinio optimizmo ir proto kulto 

nuvainikavimui. „Mano amžius ir aš, - konstatavo jis, - svetimi vienas kitam - tai akivaizdu. 
Tačiau kas iš mūsų laimės procesą būsimųjų kartų teisme?“ (Schopenhauer, 1997c, p. 396). 
1851 m. pasirodo paskutinis Schopenhauerio dvitomis veikalas — Parergi und Paralipomena, 
kuris iki tol beveik nežinomą mąstytoją išgarsina. Ši žaisminga ir aiškiai suprantama kalba 
parašyta knyga greitai paplito tarp intelektualų. Požiūris į Schopenhauerio skelbiamas idėjas 
keičiasi, didėjančio socialinio pesimizmo sąlygomis pastebimas neįtikėtinas šio mąstytojo 
idėjų renesansas. 

Neklasikinėje Schopenhauerio filosofijoje išryškėjo dvi itin svarbios visai vėlesnei 
Vakarų mąstymo tradicijai tendencijos: pirmoji - radikali konfrontacija su vyravusia klasi- 
kine racionalistine filosofija, ypač klasikiniu vokiečių idealizmu, konceptualus atsiribojimas 
nuo pamatinių jo principų, antroji - Rytų ir Vakarų kultūros tradicijų dialogo skatinimas ir 
rėmimasis rytietiškais mąstymo principais filosofijoje. Atvirumas neeuropinėms mąstymo 
tradicijoms ir siekimas jas integruoti į Vakarų mąstymo tradiciją buvo vienas ryškiausių jo 
filosofijos bruožų. Neatsitiktinai kaip būtiną savo filosofijos autentiško suvokimo prielaidą 
įvardijo pamatinių indų filosofijos idėjų suvokimą. 

Nuolatos pabrėždamas filosofijos originalumą Schopenhaueris jos ištakas sąmoningai 
nutyli. Skaitant mąstytojo veikalus, gali susidaryti įspūdis, kad vienintelis iš vokiečių filoso- 
fų, dariusių jam tiesioginę įtaką, buvo „įstabusis Kantas“, kuriam kartu su „dieviškuoju Pla- 
tonu“ bei senovės Indijos mąstytojais buvo lemta prisidėti prie „aukščiausio originalumo“ 
naujos iracionalios valios metafizikos atsiradimo. Iš čia nuolatos knygose pasikartojantys 
teiginiai, kad filosofas pasuko į klasikinei racionalistinei Vakarų filosofijai priešingą pusę, 
ir jo mokymas nesiremia Fichteės, Schellingo ir Hegelio idėjomis. 

Schopenhauerio iracionalios valios metafizikoje akivaizdžiai regimi sureikšminti 
voliuntaristiniai Fichteės filosofijos ir panestetiniai jaunojo Schellingo motyvai. Schopen- 
haueris perima panestetinę elitinę ir iracionalią nuolatos keitusio savo pozicijas Schellingo 
mąstysenos orientaciją, voliuntaristinius, egzistencinius, laisvės filosofiją ir intuityvaus 
pažinimo galią aukštinančius jo filosofijos motyvus. Tačiau skirtingai nei Schellingas, ira- 
cionalios valios būtinybei jis pajungia ne tik romantikų ir jaunojo Schellingo sureikšmintą 
subjektyvią sferą, tačiau ir visą žmogų supantį pasaulį. Schopenhaueris taip pat išplėtoja 
ir atskirus Schellingo estetinės kontempliacijos, intuicijos teorijų aspektus, kurie įgauna 
daug ryškesnį konceptualų pavidalą jo grožio metafizikoje ir meno filosofijoje. 

Kalbant apie Schopenhauerio filosofijos ištakas nepaprastai svarbus garsiai nedeklaruoja- 
mas santykis su Jenos romantikais, kurių meno filosofijoje yra daugelis šio pesimizmo ideologo 
pasaulėjautos elementų ir idėjų. Jis perima tragišką Jenos romantikų pesimizmą, melancholiją, 
gelminės metafizinės reiškinių esmės ieškojimą, Rytų pasaulio, kuris siejosi su autentiškomis 
vertybėmis, nostalgiją, elitiškumą, estetizmą, meilę ironijai, genijaus ir psichinio ligonio su- 

artinimo leitmotyvus, išskirtinį dėmesį vidiniam asmenybės pasauliui, gyvenimo filosofijos 
elementus, literatūrinę idėjų išraiškos formą, pagrindines savo muzikos filosofijos idėjas ir 
daugybę kitų dalykų, kurie jį tiesiogiai sieja su romantikais. Neatsitiktinai Richardas Moritzas 
Meyeris savo studijoje Die Deutsche Literatur des XIX Jahrhunderts („XIX amžiaus vokiečių 
literatūra“) Schopenhauerį traktuoja kaip „tikrą romantizmo filosofą“ (Meyer, 1900, p. 53). 

Schopenhaueris veikale Pasaulis kaip valia ir vaizdinys paneigė švietėjams bei kla- 
sikiniam vokiečių idealizmui būdingą tikėjimą Žmogaus proto galia, istorijos procesų 
prasmingumu. Svarbiausiu ir visa lemiančiu savo filosofinės sistemos principu jis skelbė 
aklą iracionalią valią, kurią traktavo kaip vienintelę tikrą realybę, viską lemiančiu būties ir 
istorijos veiksniu. Jo voliuntaristinis idealizmas (voliuntarizmas) tampa viena iš ankstyvojo 
iracionalizmo formų. Perėmęs Kanto „daikto savaime“ sąvoką Schopenhaueris transfor- 
muoja ją į iracionalią „pasaulinę valią“, kurią įvardija kaip pirmapradį būties principą, 
nesąmoningai veikiančią visa apimančią kosminę jėgą, pirminį gyvenimo impulsą, kuris 
aktyviai reiškiasi gamtoje, visuomenėje ir konkretaus žmogaus gyvenime. 

Valia Schopenhauerio filosofijoje - giliausia ir pagrindinė visų būties procesų šer- 
dis, pirmapradė substancija, skirtingais pavidalais ir įvairiomis formomis pasireiškianti 
gamtoje, veikloje. Visose savo apraiškų formose nuo aukščiausių iki žemiausių ji kupina 
veržlumo, vitališkos energijos, nors ir neturi galutinių tikslų, jos gelminė ir vienintelė esmė 
atsiskleidžia per siautulingą ir nesuvaldomą veržlumą, siekius ir troškimus; joks pasiektas 
tikslas jos negali nei pasotinti, nei sustabdyti, todėl projektuoja save į begalybę. „Visą mano 
filosofiją, — rašė jis, - galima suformuluoti taip: „Pasaulis - tai valios savęs pažinimas“ 
(Schopenhaueris, 1997 c, p. 378). 

Skirtingai nei vokiečių klasikinės filosofijos kūrėjai, kurie teigė besąlygišką intelekto 
prioritetą, Schopenhauerio filosofija paremta aklos ir iracionalios valios kaip viešpatau- 
jančio pasaulyje principo apologija. Valia čia traktuojama kaip pirminis pradas, o intelek- 
tas - kaip antrinis, valiai suteikiamas aukščiausias metafizinis rangas, intelektui - žemesnis 
fizinis. Įvardydamas valią kaip „vienintelę tikrą realybę“ jis visuose būties reiškiniuose 
įžvelgia skirtingas jos raidos pakopas. Iracionalios Schopenhauerio valios metafizikoje 
žmogus- pasaulio šerdis ir kartu esybė, kaupianti prieštaringus valios impulsus. 

Nors Schopenhauerio filosofija peržengė romantinės pasaulėjautos horizontus, tačiau 
jo koncepcijoje vis dėlto buvo daug romantinės simbolikos ir nemažai iki logiškos pabai- 
gos išplėtotų konservatyviojo romantizmo idėjų. Jis nuvainikavo du didžiuosius Vakarų 
civilizacijos stabus - Dievą ir su juo susijusį racionalaus proto kultą. Pasaulis nesakralus ir 
neprotingas- jis yra aklos iracionalios alogiškos valios objektyvizacija, arba vaizdinys. Kai 
1848 m. revoliucijų barikadose švietėjų iliuzijos apie racionaliu protu paremtos visuomenės 
kūrimą dar kartą žlugo ir epocha tapo kupina nevilties, pesimistinių būties beprasmiškumo 

nuotaikų, tuomet racionalistinės filosofijos sistemos nuo Descarteso iki Hegelio su joms 
būdingu optimizmu, tikėjimu civilizacijos procesų prasmingumu, žmogaus proto galia jau 
nepajėgė tenkinti dvasinių visuomenės poreikių. Daugiau nei prieš 30 metų išleistos knygos 
Pasaulis kaip valia ir vaizdinys nuotaikos dabar atitiko po 1848 m. revoliucijų pralaimėjimų 
Vakarų Europoje įsivyraujančias pesimistines nuotaikas. „Optimizmas, - rašė jis, - jei tik 
jis nėra beprasmiški plepalai tokių žmonių, už kurių lėkštų kaktų nesama nieko, išskyrus 
žodžius, yra ne tik absurdiška, bet iš teisybės ir niekšiška mąstysena, žiaurus pasijuokimas 
iš nenusakomų žmonijos kančių“ (Schopenhauer, 1995, p. 453-454). 

Schopenhauerio filosofijoje savitai jungiasi subjektyvistinės Fichteės ir upanišadų idėjos. 
Teigdamas subjektyvių asmenybės išgyvenimų, subjektyvios refleksijos pirmenybę, filosofas 
cituoja upanišadas: „Aš esu nedalomoje visumoje kartu su visais šiais kūriniais ir, be manęs, 
nieko nėra“. Vadinasi, žmogus, pasak Schopenhauerio, šiame pasaulyje susiduria tik su asme- 
niniais vaizdiniais, pojūčiais, valios pokyčiais ir todėl išorinio pasaulio reiškiniai jį veikia tik 
tiek, kiek tai siejasi su vidiniu jo pasauliu. „Kadangi visa, kas žmogui egzistuoja ir vyksta visada 
tiesiogiai, egzistuoja ir vyksta tik jo sąmonėje, tai, matyt, pats sąmonės pobūdis yra svarbesnis 
ir jis dažniausiai reikšmingesnis, negu tai, ką jinai atvaizduoja. Visa ištaiga ir malonumai, at- 
sispindėję miglotoje bukagalvio sąmonėje, tiesiog apverktini, lyginant su sąmone Cervanteso, 
tuščioje kalėjimo kameroje rašiusio savo Don Kichotą“ (Schopenhaueris, 1994, p. 10). 

Plėtodamas upanišadų ir budistinės filosofijos motyvus Schopenhaueris iškelia vienat- 
vės ir asmenybės sąmoningo atsiribojimo nuo socialinių santykių ir išorinių būties formų 
reikšmingumą. Perėmęs indų filosofijai būdingą introvertiškumo, savistabos aukštinimą, jis 
tvirtina, kad tik ta filosofija yra teisinga, kuri nukreipta ne į objektyvaus žmogų supančio pa- 
saulio pažinimą, o į būties, jo vidinio pasaulio problemas, jautriausius dvasinius išgyvenimus. 
Racionalistinei Descarteso tezei „mąstau, vadinasi, egzistuoju“ jis priešpriešina tezę „kenčiu- 
vadinasi, egzistuoju“. Taigi filosofijoje jam svarbiausia ne „nuostaba“ ar „mąstymas“, o „kančia“. 

Taigi vienatvė Schopenhauerio filosofijoje poetizuojama ir traktuojama kaip aukščiau- 
sia vertybė, neišvengiamas visų didžių žmonių likimas, kaip mažesnės blogybės iš dviejų 
galimų pasirinkimas. Visiškos harmonijos būseną Žmogus gali pasiekti ne su draugais ar 
mylimąja, o tik su savimi, užsisklendęs, savo išgyvenimų pasaulyje. Visuomenė čia aiš- 
kinama kaip priešinga asmenybei neautentiškos būties stichija. ,Turtingos dvasios žmo- 
gus, - rašo Gyvenimo išminties aforizmuose Schopenhaueris,- pirmiausia kratysis visokių 
kankinančių rūpesčių bei nemalonumų, norėdamas ramybės ir laiko sau; kitaip sakant, jis 
ieškos tylaus ir kuklaus gyvenimo, kur kuo mažiau jį tampytų, ir pagal tai, pasižmonėjęs 
šiek tiek vadinamojoje visuomenėje, rinksis uždarą gyvenimo būdą, o jeigu jisai tikras 
intelektualas- net vienatvę“ (Ten pat, p. 54). 

Schopenhaueris Rytų šalyse regėjo ne tik didžiules praeities kultūros, filosofijos, 

meno tradicijas, tačiau ir suvokė šio per tūkstantmečius kaupto kultūrinio potencialo 
svarbą žmonijos ateičiai. „Kai mums atsivers Kinijos ir Indijos istorija, - patetiškai rašė jis 
Naujuose paralipomenuose,- ta neišsenkama medžiagos gausa atskleis mūsų klystkelius, 
ir siekiantys žinių žmonės bus priversti suvokti, kad reikia ne vardyti iki begalybės faktus, 
o įžvelgti vienybėje daug ką, detalėje įžvelgti taisyklę ir, pažinus žmoniją, naudotis tautų 
veiklos rezultatais“ (Schopenhauer, 1997c, p. 97). Stebėdamas romantinio orientalizmo 
ideologijos sklaidą Schopenhaueris pranašavo, „kad sanskrito literatūros įtaka bus ne ma- 
žesnė, nei XV a. buvo graikiškosios literatūros atgaivinimas“ (Schopenhauer, 1995, p. 23). 

Nusivylęs Vakarų filosofija Schopenhaueris ėmė studijuoti Vedas, upanišadas, puranas, 
brahmanizmo, budizmo, Bhagavadgytos, Sankhjos mokyklos, konfucianistų, daoistų tekstus, 
įdėmiai sekė naujausią įvairiomis Vakarų kalbomis pasirodžiusią indologinę ir sinologinę 
literatūrą. Savo lyginamuosiuose Rytų ir Vakarų kultūros, religijos, filosofijos tradicijų tyri- 
nėjimuose plačiai rėmėsi Anguetil Duperrono, Joneso, Henryo Thomas Colebrookeo, Jeano 
Pierreo Abel Rėmusat, Eugene Burnoufo, Barthélemy Saint-Hilaireo, Stanislavo Julieno, 
Heinricho Klaprotho ir kity zymiy orientalisty Ryty teksty vertimais ir tyrinéjimais, Journal 
Asiatique, Asiatic Researches ir kituose orientalisty periodiniuose leidiniuose paskelbtomis 
publikacijomis. Antrame savo programinio veikalo tome aptardamas budizmui skirtą lite- 
ratūrą jis mini beveik visus įvairiomis Europos kalbomis pasirodžiusius tyrinėjimus. 

Schopenhaueris, kaip ir Anguetil Duperronas, filosofinėje komparatyvistikoje stengėsi 
atskleisti tipologinius Rytų ir Vakarų mąstymo tradicijų ryšius, lygino pamatines indų 
ir Kanto filosofijos nuostatas. Schopenhaueriui tikroji filosofija yra nepriklausoma nuo 
konkrečios geografinės erdvės ir laiko, kadangi tikrojo mąstymo užuomazgų yra įvairiose 
epochose ir Žemės rutulio dalyse. Todėl jis atsiriboja nuo Joneso ir kitų pirmųjų indolo- 
gų iškeltų „migracinių“ teorijų, kurių šalininkai, ieškodami „rytietiškų Vakarų filosofijos 
ištakų“, iškėlė idėjų difuzijos iš Indijos filosofijos į graikų svarbą. 

Difuzinėms teorijoms prieštarauja principinė Schopenhauerio nuostata- „visų laikų 
mąstytojai teigė tą patį“. Šiuo požiūriu Rytų ir Vakarų mąstymo tradicijos yra reikšmingos 
vienodai, nes tos pačios tiesos nepriklausomai kyla indų, kinų ir Vakarų mąstytojų galvose. 
Todėl siekiant suvokti žmonijos mąstymo įvairovę, reikia kruopščiai lyginamuoju būdu ty- 
rinėti Rytų ir Vakarų mąstymo tradicijas. Remdamasis šiomis prielaidomis Schopenhaueris 
perėjo prie lyginamosios indų ir Vakarų mąstymo tradicijų analizės, nors jo veikaluose, 
ypač vėlyvuosiuose, esama aliuzijų ir į kinų mąstymo tradiciją. 

Iš senovės indų mąstytojų jis perėmė daug pamatinių idėjų, iš kurių pirmiausia vertėtų 
išskirti teiginį, kad pasaulis subjektui yra tik vaizdinys, tikrosios būties ir regimybės pa- 
saulio (maya) priešprieša, apmąstymas apie žmogaus būties laikinumą, kančios vyravimą 
pasaulyje. Stiprų poveikį jo pasaulėžiūrai turėjo budistinis kviteizmas, nirvanos mokymas 

apie sąmonės nušvitimą, „aš“ perėjimą į „ne aš“ būsenai būdingą dvasinę rimtį. 

1820-1821 m. žiemą Berlyno universitete skaitytame „Įvade į filosofiją“ Schopenhaueris 
nusako esmines savo estetinės koncepcijos nuostatas. Paskaitų kurso dalyje „Grožio metafi- 
zika“ jis atsiriboja nuo tradicinės estetikos sampratos ir pareiškia, kad nereikia laukti jokių 
atskirų menų taisyklių aptarimo, nes jis dėstys ne estetiką, o grožio metafiziką. „Estetika,- 
teigė jis,- santykiauja su grožio metafizika kaip fizika- su gamtos metafizika. Estetika atveria 
tuos kelius, kuriuose galima suvokti grožio poveikį; ji kuria meninės kūrybos taisykles. 
Grožio metafizika tyrinėja vidinio gražumo esmę ir santykyje su subjektu, suvokiančiu 
gražumą, ir su objektu, kuris iššaukia jį subjekte. Turėdami tai omenyje, čia tyrinėsime, 
koks visų menų tikslas, meno tikslas apskritai ir pagaliau kokiu būdu kiekvienas iš atskirų 
menų pasiekia šį tikslą savo specifiniame kelyje“ (Schopenhauer, 1997, p. 409). 

Schopenhaueris principiniu savo filosofijos originalumu laikė jos priartėjimą ne prie 
mokslo, o prie meno. „Mano filosofija, - rašė jis Naujausiuose paralipomenuose,- skiriasi 
nuo visų gyvuojančių (išskyrus tam tikru atžvilgiu platonišką) tuo, kad ji nėra kaip visos 
kitos, paprastas pakankamo pagrindo dėsnis, neseka juo, tarsi paskui kelrodę žvaigždę, 
kaip tai yra neišvengiama visuose moksluose; todėl ji ir turi būti ne mokslas, o menas“ (Ten 
pat, p. 76). Čia išryškinami esminiai mokslinio ir meninio mąstymo skirtumai. Racionalus 
mąstymas, Schopenhauerio nuomone, pasiremdamas jausmų ir sveiko proto duomenimis, 
prisitaiko prie objektyvaus tikrovės suvokimo, jis nuosekliai išdėsto, grupuoja suvokiamus 
daiktus, reiškinius, įvykius ir kartu artėja prie akivaizdžių priežasčių suvokimo. Tačiau 
mokslas, turintis tikslą atskleisti priežasties ir padarinio ryšius, yra apribotas jau savo 
tyrinėjimo objekto, kadangi tikroji daiktų esmė yra iracionali ir gali būti suvokiama tik 
filosofinės ar meninės intuicijos būdu. „Menininką, o vadinasi, ir filosofą,- aiškina jis,- 
sukuria dvi savybės: 1) genijus, tai yra, be pakankamo pagrindo dėsnio, idėjų pažinimas; 
2) dedant pastangas, mokantis ir darant pratimus įgytu sugebėjimu atkurti šias idėjas 
kokioje nors medžiagoje, beje, filosofui ši medžiaga yra sąvokos“ (Ten pat, p. 109). 

Meną Schopenhaueris laikė aukščiausiu Žmogaus būties įsikūnijimu, galinga jėga, 
sugebančia išaukštinti visa, kas žmogiška. Gvildendamas mokslo ir meno santykius, fi- 
losofas išliko romantizmo epochos atstovu. Meninį („tikrąjį ) pažinimą jis atribojo nuo 
mokslinio (praktinio), nes pirmasis, būdamas „genialus“, nepriklauso nuo logikos dėsnių, o 
antrasis - „protingas“, besąlygiškai jiems paklūsta. Menas Schopenhauerio koncepcijoje yra 
nuostabiausias fleur de vie (pranc. gyvenimo žiedas), išskirtinis reiškinys, lemiantis žmogaus 
būties prasmę. Jo meno filosofija pateikia naujas romantizmo panestetinių temų variacijas. 

Stiprią įtaką Schopenhaueriui padarė subjektyvusis ankstyvojo vokiečių romantizmo 
ideologo Wackenroderio antropocentrizmas, Rytų adoracija, abstrakčių nežemiškų idealų 
ilgesys, subjektyvios kūrėjo dvasios išsiliejimai ir muzikai skirti traktatai. Schopenhauerio 

tekstų skaitytojas juose nesunkiai atpažins daugelį iracionalios valios metafizikos lei- 
tmotyvų. Schopenhauerį taip pat veikė ir Bettinos von Arnim muzikos filosofija, kurioje 
sakoma, kad muzika yra visų menų esmė ir geriausiai atskleidžia jausmų bei kūrybinių 
dvasios polėkių neišsakomumą. 

Schopenhaueris, jaunystėje paveiktas romantizmo idėjų, vos nesutapatino filosofijos su 
menu. Vėliau jis teigė, jog filosofija yra „pusiaukelėje“ tarp meno ir mokslo. Filosofija, nu- 
rodė jis, savo esme taip pat menas, mokslas ji yra tiek, kiek savo meninį pasaulio pažinimą 
gali susisteminti, išreikšti sąvokomis. Kitaip negu Kantas, Fichte ir Hegelis, kurie aukštino 
mokslą, Schopenhaueris skelbė neginčijamą meno prioritetą. Jis nurodė, jog menas gali 
pateikti daugiau atradimų, negu visi mokslai kartu. Tačiau toks pažintinės meno funkcijos 
išaukštinimas jo meno filosofijoje pasirodė esąs apgaulingas, nes meninio pažinimo sferą 
apribojo tik nematerialia, identiška platoniškai idėjai, forma. 

Schopenhaueris rėmėsi tomis pačiomis analogijomis tarp filosofinės ir meninės kū- 
rybos kaip ir romantikai. Jo siekimas sukurti meninę-kontempliatyvią filosofiją, Windel- 
bando žodžiais tariant, „buvo pagrįstas epochai būdingu siekiu susieti poeziją ir filosofiją“ 
(Windelband, 1905, t. 1, p. 300). Todėl nė vienas jam nebuvo toks svetimas, kaip Hegelis, 
kurio absoliutusis idealizmas siekė šį susiliejimą panaikinti ir pertvarkyti filosofiją į gryną 
mokslą, besiremiantį sąvokomis. Įžvalgus Hegelis jautė tuos pavojus, kurie glūdi romantikų 
filosofijoje. Romantizmas, nurodė jis, ir jam būdingas kraštutinis subjektyvizmas bei indi- 
vidualizmas jau panaikino „apibrėžtumą“. Šis subjektyvizmas ir individualizmas, Hegelio 
įsitikinimu, simbolizuoja žmogaus užsisklendimą suabsoliutintame vidiniame pasaulyje. 

Introversiškas filosofijos subjektyvėjimo procesas, įgavęs plačius mastus romantikų kon- 
cepcijose, veikė ir Schopenhauerį, kuris savo filosofijoje ir toliau plėtojo romantikų idėjas, 
todėl suprantama, kodėl savo veikaluose retai užsimena apie meno susiliejimą su filosofija. 
Pirma, jis pavydulingai gina abejotiną savo filosofijos originalumą bei kartu nori atsiriboti 
nuo amžininkams per daug aiškių sąsajų su romantikų pasaulėžiūra ir ypač nuo Schellingo, 
laikiusio meną privilegijuotu Absoliuto pažinimo instrumentu. Kita vertus, norėdamas įveikti 
subjektyvųjį romantinės filosofijos neapibrėžtumą, Schopenhaueris, nepaisydamas antipati- 
jos Hegeliui, buvo priverstas išsaugoti sistemingą metafizinį-spekuliatyvinį savo filosofijos 
pobūdį. Čia ir atsiskleidžia kebli Schopenhauerio pozicija romantikų atžvilgiu: jį erzino ir 
nebetenkino laisva romantikų filosofavimo forma, kita vertus, jam imponavo sintetiniai ro- 
mantikų siekiai, jų intuityvizmas ir ypač estetizmas, kuris jo koncepcijoje tapo suabsoliutintas. 

Svarbiausiu meno tikslu Schopenhaueris laikė grožio idėjos įprasminimą. Vadinasi, 
jis liko ištikimas humanistinei klasikinės meno filosofijos tradicijai, nes iracionalios valios 
valdomame pasaulyje įteisino grožio egzistavimą. Jeigu visas pasaulis kaip vaizdinys yra 
tik valios regimybė, menas - šios regimybės sklaida camera obscura, kuri parodo daik- 

tus šviesesnius, suteikia mums galimybę geriau pamatyti visumą. Taigi menas (genijaus 
kūrinys) Schopenhauerio koncepcijoje tampa adekvačiu grožio idėjų esmės pažinimo 
„instrumentu“. Išvaduodamas iš kasdienybės, menas suteikia žmogui galimybę pažinti 
tikrąją metafizinę pasaulio reiškinių ir žmogaus dvasios esmę. 

Kitaip negu Goethe, Schilleris ir vokiečių klasikinio idealizmo atstovai, kurie grožio 
ir meno vertę siejo su gebėjimu sutaikyti Žmogaus prigimties prieštaravimus ir iškilti virš 
jų, Schopenhaueris menininko susvetimėjime (jį supančiame pasaulyje) matė gyvybingąjį 
meno šaltinį. Jo nuomone, tikrasis menas gali atsirasti tik iš didžios kančios ir nusivylimo. 
Ši mintis, kuri formavosi jau romantizmo meno filosofijos gelmėse, Schopenhauerio vei- 
kaluose suaktualinama, paliekant ją plėtoti Kierkegaardui, Nietzscheei, egzistencialistams 
bei intuityvistinės meno filosofijos kūrėjams. 

Remdamasis skirtingų valios objektyvacijos formų koncepcija, Schopenhaueris su- 
formulavo meno rūšių teorijos principus. Kai kurie jo koncepcijos bruožai yra panašūs į 
analogiškas Schellingo, Hegelio ir senovės indų tekstuose plėtojamas mintis. Schopenhauerio 
meno rūšių teorijoje hegeliškos idėjos vaidmenį atlieka kosminė valia, kuri įvairiose meno 
rūšyse pasireiškia skirtinga objektyvacijos forma. Ši teorija siejasi ir su indų mąstymo tra- 
dicijoje plėtojamomis gamtos formų raidos bei hierarchijos teorijomis. Senuosiuose vedų 
epochos tekstuose ir upanišadose aprašoma tolydi mineralų, augalų, gyvūnijos formų ir jų 
viršūnės žmogaus raida, į kurią įvedami pakopų principai. Meno rūšys Schopenhauerio 
koncepcijoje irgi paklūsta hierarchijos principams, jos skiriasi tik meninės kalbos specifi- 
ka, nes jų visų galutinis tikslas vienas- iškelti idėją. Mintis apie idėjos įkūnijimą mene yra 
neabejotinai perspektyvi. Ji filosofui pelnė vietą greta šviesiausių jo epochos protų. 

Schopenhauerio meno rūšių sistemoje kiekviena atitinka tam tikrą iracionalios valios 
raidos pakopą, nuo inertiškų materialių formų iki rafinuotai dvasingų. Pačiu žemiausiu iš 
menų tampa architektūra, toliau eina dirbtinių kaskadų, tvenkinių ir fontanų komponavimo 
menas, sodų architektūra, skulptūra, tapyba, poezija. Tačiau Schopenhauerio meno rūšių te- 
orijos centre yra muzika. Jos aukštinimas- tai vienas iš įtaigiausių jo metafizikos leitmotyvų. 
Filosofas pagilino ir susistemino kai kuriuos romantikų (Tieckeo, Novalio, Wackenróderio) 
požiūrius į muzikos esmę, suteikė jiems universalesnę filosofinę prasmę. Schopenhauerio 
meno filosofiją, bemaž nenusižengdami tiesai, galime interpretuoti kaip muzikos filosofiją. 
Daugeliui romantikų muzika artima dėl jos subjektyvizmo. Aukštindami muziką, ją laikė 
adekvačia tikrojo meno egzistavimo forma. Remdamiesi pitagoriečių mokymu Tieckeas 
ir Novalis muziką suvokė ne tik kaip tiesioginę Visatos harmonijos, bet ir kaip tikriausią 
„Žmogaus“ būties išraišką. Veikiamas romantikų meno filosofijos, Schopenhaueris muziką 
interpretavo kaip paslaptingą pasaulinės valios balsą. Anot filosofo, ji susintetino visų kitų 
menų laimėjimus. „<...> Jei pavyktų surasti visiškai teisingą, tobulą ir į detales įsismelkiantį 

muzikos paaiškinimą, kitaip sakant, jei pavyktų sąvokomis išsamiai pakartoti tai, ką ji iš- 
reiškia, visa tai būtų pakankamas pasaulio pakartojimas ir paaiškinimas sąvokomis, arba 
visiškas pasaulio atitikmuo, t. y. būtų tikroji filosofija“ (Schopenhauer, 1995, p. 373). 

Svarbų vaidmenį vėlyvesnės meno filosofijos, ypač modernistinio meno, raidoje su- 
vaidino Schopenhauerio mokymas apie genijų ir meninės kūrybos procesą. Visą žmonijos 
kultūrą filosofas vertino kaip dvasios genijaus veiklos rezultatą. Schopenhauerio vaizduotės 
sukurtame iracionaliame pasaulyje genijai, iškilę virš masių, įgauna metafizinę prasmę. Jų 
misija - suteikti žmogui trumpalaikį laimės ir gyvenimo prasmės jausmą. Genijaus büty- 
je, kiek tai įmanoma pesimistinėje Schopenhauerio koncepcijoje, savotišką pateisinimą 
įgauna „kančiose ir beprasmybėje paskendęs pasaulis“. Menininkas genijus- tai tarsi būties 
žaizdų gydytojas, kuris savo nemirtingais kūriniais padeda juos suvokiantiems žmonėms 
iš asmenybės virsti amžinuoju subjektu. 

Schopenhaueris įteisino romantikų skelbtą genijaus priešpriešą paprastam žmogui ir 
iškėlė jį į aukštumas. Eilinis individas, pasak filosofo, nors ir mato supančio pasaulio daik- 
tus, reiškinius, tačiau, sutrikęs gyvenimo sukūryje, nesugeba suvokti svarbiausios jų esmės. 
Jo intelektas yra nuolatinis valios vergas. Jis susirūpinęs tik nauda. O genijus savo intelektu 
sugeba išsivaduoti iš valios įtakos, atsiriboti nuo naudos ir išvysti tikrąją pasaulio esmę. Kitas 
esminis genialios asmenybės bruožas- turtinga fantazija; ji iš esmės praplečia asmeninės 
patirties ribas ir suteikia galimybę iš nereikšmingos detalės sukurti gyvenimo reiškinių įvai- 
rovę. Nepripažindamas išorinės veiklos formų, genialumas sukelia neišvengiamą menininko 
konfrontaciją su vyraujančiomis politinėmis bei ideologinėmis normomis. 

Kalbėdamas apie genijaus ir masių poliarizaciją, Schopenhaueris teigė, jog pasaulyje 
yra ir tokių talentingų žmonių, kurie, nors ir ne genijai, yra kupini jo nuotaikos. Tai talen- 
tai, kurie visada gimsta laiku, gerai žino savo poreikius ir jaučia epochą. Kurdami tai, kas 
neišeina už jų epochos ribų, jie nesunkiai susilaukia oficialaus pripažinimo, materialinės 
gerovės, bet jų kūryba greit netenka aktualumo. Esminis skirtumas tarp genijaus ir talento, 
filosofo manymu, kad genijuje regima didesnė nei intuityvaus pažinimo, diskursyvaus mąs- 
tymo drąsa ir aštrumas. Talentu apdovanotas žmogus mąsto greičiau ir teisingiau nei kiti; o 
genijus regi kitokį pasaulį nei kiti, tačiau tik todėl, kad giliau pasineria į esantį, nes jam šis yra 
objektyvesnis, švaresnis ir aiškesnis. Genialumas čia traktuojamas kaip intelekto perteklius. 

Schopenhauerio koncepcijoje tarp genijaus ir aplinkos negali būti prasmingo ryšio, 
nes genijus kurdamas ir veikdamas vadovaujasi visiškai kitais principais negu dauguma. 
Išskirdamas genijų iš socialinio epochos konteksto, filosofas kategoriškai neigia genijaus ryšio 
su jį supančiu pasauliu galimybę, tarsi matytų tokiame ryšyje pavojų išskirtinumui. Taigi 
Schopenhauerio koncepcijoje keičiasi tas harmoningas santykis tarp talento ir genijaus, kuris 
vyravo Kanto meno filosofijoje. Pastarojo veikaluose šios kategorijos buvo organiškai įjungtos 

įvientisą organizmą. Schopenhaueris, paskelbęs genijų metafiziniu pasaulio branduoliu, griau- 
na Kanto sąsajas tarp genijaus ir talento, kartu visapusiškai plėtodamas elitarinius motyvus. 

Schopenhauerio genijaus koncepcija tiesiogiai siejasi su mokymu apie meninės kū- 
rybos procesą. Menas, filosofo įsitikinimu, gimsta iš nevaldomy žmogaus instinktų, kurių 
užuomazgų galima matyti nesąmoningame vaikų arba sergančių psichinėmis ligomis 
elgesyje. Psichologijos požiūriu, toks aktyvus smegenų veiklos pasireiškimas, Schopen- 
hauerio žodžiais tariant, gali būti interpretuojamas kaip monstris per excessum, t. y., kaip 
tam tikra išsigimimo ar psichinės anomalijos forma. Ten, kur hipertrofuota intelekto jėga 
pasireiškia taip galingai, kad sugeba sukurti aiškų ir objektyvų išorinio pasaulio vaizdą, 
prieštaraujantį nepaklusnios valios tikslams, ten atsiranda to nenormalumo užuomazgų, 
kurios įtraukiamos į genialumo sąvoką. Vadinasi, analogijos su vaikų psichika filosofo 
daugiau nebepatenkina, ir jis žengia toliau romantikų nužymėta kryptimi, mėgindamas 
rasti naujų sąsajų tarp genijaus unikalumo ir psichinių anomalijų. 

Kaip žinome, jau romantikai beprotybę laikė meninės kūrybos šaltiniu. Jos išaukštinimas 
romantikų veikaluose visų pirma išreiškė begalinę žmogaus kančią bei kraštutinį sąmonės skili- 
mą (Ernstas Theodoras Amadeusas Hoffmannas, Friedrichas Hólderlinas) ir buvo sąlygojamas 
jų eskapizmo, t. y. bėgimo nuo tikrovės prieštaravimų į idealizuotą dvasinį pasaulį (Georges'as 
Byronas, Gėrrard'as de Nervalis). Pritardamas romantikų požiūriui, Schopenhaueris mėgino 
aiškinti genijų kaip nukrypimą nuo normos, kaip savotišką paradoksą ar gamtos klaidą. Jo 
nuomone, genijaus veikla ir poelgiai panašūs į psichinio ligonio, nes tiek vienas, tiek kitas yra 
netekę įprastinių socialinių ryšių, tai tarsi ateiviai iš kitos planetos. Jie yra ypač jautrūs, aštriau 
suvokia pasaulį. „Genialumas ir beprotybė,- yra pareiškęs filosofas,- turi tokią ribą, ties kuria jie 
susiliečia ir net pereina vienas į kitą“ (Schopenhauer, 1995, p. 373). Ši tezė padėjo atsirasti psi- 
chopatologinėms koncepcijoms (Moreau de Tours, Lambroso, Nordau). Gvildendamas meninės 
kūrybos problemas, Schopenhaueris linko į intuityvizmą. Jis teigė, kad racionaliu protu galima 
pažinti tik paviršutiniškus supančio pasaulio santykius. Tačiau toks pažinimo būdas svetimas 
genijui, siekiančiam intuityviai parodyti daiktų esmę. Taip Schopenhauerio meno filosofijoje 
teoriškai grindžiamas atsisakymas atskleisti realistinį pasaulį, nuvertinama racionalaus proto 
svarba ir plėtojama teorija apie paslaptingą menininko nuojautos galią. Šis mokymas apie me- 
ninę intuiciją artimai susijęs su ankstesnėmis tiesioginio (intuityvaus) pažinimo koncepcijomis. 

Intuityvaus prado išaukštinimas Schopenhauerio veikaluose tiesiogiai siejasi su fizio- 
loginių instinktų ir nesąmoningos žmogaus psichikos vaidmens sureikšminimu. Genialiam 
menininkui, jo nuomone, būdinga stipri biologinė energija, aistringas temperamentas. Taip 
vertinant, meninė kūryba yra tolygi fiziologiniams reiškiniams. Menininko instinktai ir tem- 
peramentas yra svarbiausi meninės kūrybos motyvai, nuo jų priklauso bendra gimstančio 
meno kūrinio kryptis, tik vėliau intelektas formuoja bei koreguoja atskiras detales. 

Nuvertindamas racionalaus mąstymo ir abstrakčių sąvokų svarbą kūrybai, Schopen- 
haueris teigė, jog genialiu gali būti laikomas tik spontaniškas be jokių minčių meno kūrinys. 
Aukščiausioje kūrybinio proceso stadijoje sąvokos praranda reikšmę, nes „kompozitorius 
(menininkas plačiausia prasme - A. A.) atveria vidinę pasaulio esmę ir išreiškia giliausią 
išmintį vartodamas kalbą, nesuprantamą jo protui, panašiai kaip somnambulas, veikiamas 
magnetizmo, pasakoja apie dalykus, apie kuriuos bendraudamas neturi jokio supratimo“ 
(Schopenhauer, 1995, p. 368). Tokie kūriniai įkūnija laisvą genijaus kūrybinio įkvėpimo polė- 
kį. Geriausiais Schopenhaueris laikė eskiziškus, iš principo neišsakytus kūrinius, atsiradusius 
kaip laisvos improvizacijos išraiška. Taigi meninės kūrybos koncepcijoje Schopenhaueris 
gvildeno ir svarbią non finito, arba meninio kūrinio neužbaigtumo, problemą. Čia jo idėjos 
artimai siejasi su Rytų Azijos ir šiuolaikinė meno filosofija. 

Schopenhauerio meno filosofijoje ryškus blaškymasis tarp gnoseologijos ir psicholo- 
gijos, tarp meninio ir mokslinio pasaulio pažinimo, tarp intuicijos ir intelekto, tarp metafi- 
zinio viršjuslinio idėjų pasaulio ir konkrečios juslinės idėjos. Filosofas mechaniškai atskiria 
meną nuo subjektyvaus asmeninio prado (kurį aiškino kaip „nesubstancionalų“) ir „tikrojo“ 
meno sričiai palieka tik metafizinės pasaulio esmės („objektyvių būties tikslų“) pažinimą. Jis 
ragina menininkus atsisakyti savo individualybės ir pavirsti bevaliais pažinimo subjektais. 
Sprendžiant meno ryšių su tikrove problemas, jam trūko nuoseklumo, nes čia pasireiškė 
vienas iš daugelio jo meno filosofijai būdingų prieštaravimų tarp meninės kontempliacijos 
teorijos ir asketiško kvietizmo (budizmo) idealo. Norėdamas būti nuoseklus, jis pasinaudojo 
filosofijoje neleistinu būdu - visiškai nemotyvuotai išvadavo kontempliaciją iš prieštaravimų. 

Rašydamas apie žmogų, jis pabrėžė „tamsiąsias“ jo psichikos puses. Toks sąmonės 
nuvertinimas Schopenhauerio voliuntarizme yra principinis. Genijų vaizduodamas kaip 
„metafizinio pasaulio branduolį“, kuriame slypi visas mikrokosmosas, Schopenhaueris 
pataikavo menininkų ir prie jų prisišliejusių liumpeny ambicijoms. Toks požiūris skatino 
menininkus manyti, kad jiems visai nebūtina gilintis į tikrovę, nes, pasinėrę į „neišmatuo- 
jamas, kaip ir pats pasaulis“ savo sielos gelmes, jie pažins būties esmę. 

Plėtodamas formalistines Kanto estetikos tendencijas, Schopenhaueris sumenkino 
turinio reikšmę mene. Jis atskyrė meninio kūrinio formą nuo materialaus pagrindo ir 
priartino prie abstrakčios idėjos. Taip atsirado mintis, kad „svarbiausia formos esmė 
suvokiama abstrakčiai ir intelektualiai“, kad būdingiausios genialaus kūrinio savybės yra 
„nesuinteresuotumas“ ir „formos grožis“. Ieškodamas meninės kūrybos ištakų dvasinėse 
anomalijose, fiziologiniuose instinktuose ir mistiniuose praregėjimuose, Schopenhaueris 
iškreipė tikrąją kūrybos esmę. 

Pesimistinių motyvų prisodrintos Frankfurto atsiskyrėlio Schopenhauerio mintys 
atsiduria daugelio vėlesnių neklasikinės pakraipos filosofijos mokyklų ir koncepcijų ištakose. 

Ryški asmenybė, pasižyminti aštria kultūros fenomeny pajauta bei minties raiškumu, da- 
rė didžiulį poveikį daugeliui iškilių mąstytojų, kurie savitai interpretavo šio neklasikinės 
filosofijos pradininko idėjas. Jo įtakos pėdsakus regime Eduardo von Hartmmano, siekusio 
apjungti Hegelio idėjas su Schopenhauerio, Nietzscheės, jo draugo garsaus indologo Paulio 
Deusseno veikaluose, amerikinio pragmatizmo pradininko Williamo Jameso, intuityvizmo 
pradininko Bergsono, neohegeliecio Benedetto Croceės, analitinės filosofijos pradininko 
Ludwico Wittgensteino, psichoanalizės šalininkų Sigmundo Freudo ir Carlo Gustavo Jungo, 
egzistencialisto Karlo Jasperso, Frankfurto mokyklos šalininkų publikacijose. 

Aistringas jo sekėjas, gyvenimo filosofijos (Lebensphilosophie) grindėjas Nietzsche iš 
Schopenhauerio perėmė svarbiausią kategoriją — valią, kuri jo estetinėje koncepcijoje virto 
aktyvia valia galiai. Bergsonas iš jo pasisavino mokymus apie intuiciją, trukmę (durée), gyve- 
nimo polėkį (élan vitale), taip pat polinkį į alogizmą, rafinuotą antiintelektualizmą, filosofinių 
problemų estetinimą ir psichologizavimą. Psichoanalitinės krypties šalininkams buvo artimas 
Schopenhauerio dėmesys fiziologijai, nesamoningiems Žmogaus psichikos aspektams, požiūris 
iseksualinius instinktus, kaip svarbiausią kūrybos šaltinį, sublimacijos teorijos uzuomazgomis. 

Egzistencializmo estetikos šalininkai Schopenhauerio veikaluose rado egzistencinio 
mąstymo užuomazgų. Šis filosofas jiems buvo artimas gyvenimo prasmės ieškojimais, teze 
apie neįveikiamą žmogaus būties krizę, tragiškumo išaukštinimu, pesimistiniais būties ap- 
mąstymais „mirties akivaizdoje“, filosofinės ir meninės problematikos suartinimu, išskirtiniu 
dėmesiu savo idėjų kalbinės išraiškos formai. Schopenhauerio estetinių idėjų įtakos pėdsakų 
aptinkama Jacobo Burckhardto, Hypolitte Taineo ir Jean-Marie Guyau koncepcijose, Conrado 
Fiedlerio ir Aloiso Rieglio „meno imanentiškumo“ teorijose. Radikalia eurocentrizmo, švie- 
čiamojo racionalizmo, logos kultūros kritika, orientacija į Rytų mąstymo principus, siekimu 
suartinti filosofiją su menu, polinkiu į asmeninių situatyvinių kategorijų pasaulio kūrimą 
Schopenhauerio idėjos akivaizdžiai paveikė komparatyvistinės estetikos ir meno filosofijos 
raidą, per gausius sekėjus padėjo įsigalėti šiandien vyraujančiai postmodernistinei estetikai. 

Schopenhauerio estetika ir meno filosofija taip pat didelį poveikį turėjo antrosios XIX a. 
pusės-XX a. pradžios literatūrai bei vaizduojamajai dailei. Be vokiškai kalbančių šalių, ši 
filosofija rado platų atgarsį tarp Prancūzijos rašytojų ir menininkų. Eilosofo populiarumą 
šioje šalyje galima paaiškinti stiliaus elegantiškumu, sugebėjimu aiškia ir prieinama forma 
gvildenti aktualius žmogaus būties ir kūrybos klausimus. Puikus Žodžio meistras, mégs- 
tantis moralizuoti, organiškai pritapo prie prancūzų egzistencialistinės pakraipos moralistų 
(B. Pascalio, M. Montaigne’io, Maineo de Birano). Kita vertus, Schopenhauerio estetizmas, 
minties raiškumas, kupinas intuityvizmo bei ironijos idėjų dėstymo būdas, vaizdingas ir 
pabrėžtinai intymus asmeniškas filosofavimo stilius siejosi su darnia psichologine seka, 
kuri netgi prieštaringiausias jo idėjas dėstė išbaigtai ir nuosekliai. 

Rašytojai avangardistai A. Gideas, M. Proustas, H. Hesse, poetai T. S. Eliotas, E. O'Neil, 
R.-M. Rilke, J. L. Borgesas, dramaturgai A. Strindbergas, L. Pirandello, S. Becketas ir dau- 
gelis kitų rėmėsi novatoriškomis šio pesimizmo ideologo mintimis. Tačiau ne mažesnis jo 
idėjų poveikis regimas ir dailininkų bei muzikų manifestuose, kūrybos teorinių principų 
pagrindimuose. Įvairių neoromantinių (A. Bėcklinas, M. Klingeris, G. Moreau, E. Munchas, 
G. Klimtas, G. Mahleris) ir ypač modernistinės pakraipos krypčių lyderiai (A. Schónbergas, 
A. Bergas, A. von Webernas, E. Heckelis, W. Kandinsky's, P. Klee, E. Marcas, K. Malevičius, 
E. Schiele, E Kupka, A. Kubinas, G. de Chirico ir kiti), siekiantys teoriškai pagrįsti savo 
poetiką ir meninę praktiką, Schopenhauerio meno filosofijoje rado artimų idėjų. Moder- 
nizmas iš šio filosofo perėmė tragiškąją pasaulėžiūrą, voliuntarizmą, elitarizmą, instinktų 
ir pasąmonės aukštinimą, tikrovės reikšmės ignoravimą, siekimą atskleisti metafizinę 
pasaulio esmę, meninės formos sureikšminimą ir daugybę kitų idėjų bei nuostatų. 


Egzistencinės krizės atspindžiai 
S. Kierkegaardo estetinėje koncepcijoje 


Danų mąstytojo Sereno Kierkegaardo (1813-1855) „egzistencinės krizės“ koncepcija yra 
unikalus filosofijos idėjų istorijos reiškinys. Jai būdingi saviti, vėliau išplitę, egzistencinės 
pasaulėjautos motyvai, atspindintys apokaliptines neišvengiamos katastrofos nuotaikas, sti- 
prėjantį žmogaus susvetimėjimą, jo bešaknę būtį, nusivylimą socialine pažanga ir klasikinėje 
Vakarų filosofijoje viešpatavusiais racionalistinės filosofijos principais. Šis, M. Unamuno 
žodžiais tariant, „Šiaurės Pascalis“ tęsė Schopenhauerio pradėtą Vakarų estetinės sąmonės 
perorientavimo procesą. Jis įtvirtino egzistencinio mąstymo tradiciją, kurioje daugelis kla- 
sikinės Vakarų estetikos mokymų, idėjų ir kategorijų įgavo naują neklasikinę interpretaciją. 
Kierkegaardas, kaip ir jį neabejotinai paveikęs Schellingas, pagrindines idėjas iškėlė 
ankstyvuosiuose veikaluose, todėl pirmiausia remsimės jais. Kita vertus, plačiai pasitelksime 
vertingą daugelio jo kūrybos tyrinėtojų nepagrįstai ignoruojamą palikimo dalį - Dienoraščius ir 
kitą įvairialypį epistoliarinį palikimą, kuriame galima rasti daug atsakymų į jo knygose glūdin- 
čias mįsles arba paremti esmines Kierkegaardo estetinio palikimo interpretacijas. Intymiuose 
dienoraščiuose jis dažnai nejučiomis prasitaria apie svarbiausias egzistencines ir estetines jį 
kamavusias problemas, kurias rūpestingai slėpė nuo skaitytojų savo paskelbtose tekstuose. 
Kartu su Schopenhaueriu Kierkegaardas tapo įtakingu naujos neklasikinės pakraipos 
mąstytoju, pasukusiu egzistencinės ir estetinės problematikos sureikšminimo kryptimi. 
Kaip taikliai pastebėjo J. Hohlenbergas, daugelis slapčiausių Schopenhauerio minčių bu- 
vo savarankiškai suformuluotos ir įtvirtintos Kierkegaardo veikaluose (Hohlenberg, 1960, 
p. 300). Dienoraščiai liudija, kad su Schopenhauerio idėjomis danų filosofas susipažino tik 

gyvenimo pabaigoje, kai svarbiausi jo veikalai buvo sukurti. Šio mąstytojo idėjos, sprendžiant 
pagal pagarbius žodžius dienoraštyje, Kierkegaardui padarė didžiulį įspūdį. 1854 m. jis rašė: 
„Buvau nustebęs, kai aptikau rašytoją (Schopenhauerj — A. A.), kurio idėjos, nors kai kuo 
skyrėsi, tačiau buvo artimos mano skelbiamoms“ (Kierkegaard, 1949, p. 572). Jį „labiausiai 
žavi Schopenhauerio kova su Hegeliu“ ir „aršūs išpuoliai prieš profesorių filosofą“ (Ten pat, 
p. 573). Schopenhauerį Kierkegaardas laikė „didžiai reikšmingu autoriumi“- liudija dieno- 
raščiuose užrašytos mintys, skirtos kritinei jo asmenybės ir filosofijos refleksijai. 

Skirtingai nei Schopenhaueris, kuris artimai buvo susijęs su klasikine vokiečių filosofija, 
nuo kurios, nepaisant kritinio patoso, jis taip ir nesugebėjo atsiriboti, kadangi gyveno jos idėjų 
klestėjimo metu, vėliau polemiką su Schellingu ir Hegeliu pradėjęs Kierkegaardas jau turėjo di- 
desneistorine perspektyvą. Kita vertus, jo kūrybinio pakilimo metu vokiečių klasikinės filosofijos 
korifėjų idėjos jau buvo praradusios pirmapradį gyvybingumą. Ir galiausiai Kierkegaardas radi- 
kaliau nei Schopenhauris kritikavo klasikinius Vakarų racionalistinės estetikos ir meno filosofijos 
principus. Norėčiau priminti ir į kitą reikšmingą filosofijos idėjų istorijos faktą - Schopenhaueris 
buvo pripažintas tik paskutiniais savo gyvenimo metais, o Kierkegaardui to teko laukti ilgiau — iki 
pirmųjų XX a. dešimtmečių. Būtent tada Vakarų Europoje gilėjant klasikinių mąstymo principų 
krizei jo idėjos atgimė gyvenimo prasmės ieškančių mąstytojų aplinkoje. Tuomet daugelį šoki- 
ravęs ir visų pamirštas egzistencializmo estetikos ir meno filosofijos pirmtakas Kierkegaardas 
palaipsniui tapo vis labiau filosofų, menininkų bei intelektinio elito skaitomu autoriumi. 

Siekiant suvokti pamatinius Kierkegaardo estetikos bei meno filosofijos principus, šio 
mąstytojo kūrybos fenomeną ir jo idėjų jtaigumo priežastis, nevertėtų pamiršti, kad tai 
buvo ne tik didis mąstytojas, bet ir poromantinės literatūros genijus. Jo veikaluose savitai 
susipynė filosofinės mąstysenos gelmė, rafinuotas literatūrinis stilius, subtilaus psichologo 
nuojauta ir taikli estetinių ir meninių reiškinių analizė. Psichologiniu požiūriu - tai vienas 
įžvalgiausių Vakarų mąstymo tradicijos atstovų, artimas savo egzistenciniais motyvais 
ir emocionaliu tragišku pasaulio suvokimu Pascale'iui, Montaigne'iui, Schopenhaueriui, 
Dostojevskiui, Nietzscheei, Bergsonui, Unamunui, Kafkai ir Proustui. 

Kierkegaardui nepriimtinas Apšvietos ideologų optimizmas, tikėjimas viltinga Žmogaus 
būtimi. Visa jo kūryba kupina melancholijos, neišvengiamos tragiškos lemties nuojautos. 
Jis nuolatos rašo apie nusivylimą, susvetimėjimą, mirties baimę, kuri persekioja pasmerktą 
kančiai žmogų jam priešiškame pasaulyje. Savąjį gyvenimą mąstytojas vaizdžiai palygina su 
„amžina naktimi“. 1837 m. dienoraštyje Kierkegaardas užrašo: „Man kartais atrodo, kad esu 
vergas, prikaustytas grandinėmis prie galeros, pasmerktos žūti“ (Kierkegaard, 1949, p. 558). 

Tarp Vakarų filosofų surasime nedaug mąstytojų, kurių idėjos būtų taip glaudžiai 
susijusios su asmeninio gyvenimo faktais, paskatinusiais atsirasti svarbius egzistencinius 
mokymus ir estetines idėjas. Jo tekstuose vyraujantys tragiškumo egzistenciniai leitmoty- 

vai daznai yra nesuprantami be tiesioginiy 
sąsajų su konkrečiais biografijos faktais. 
Išoriškai atrodantis skurdus įvykių Kierke- 
gaardo gyvenimas (visą gyvenimą, išskyrus 
keturias keliones į Berlyną, jis užsisklendęs 
nugyveno savo bute Kopenhagoje) netu- 
rėtų klaidinti: tokios jautrios asmenybės, 
gyvenančios intensyvų dvasinį gyvenimą, 
biografijoje buvo įvykių, kurie paveikė jo 
pasaulėžiūrą, kūrybą ir estetinius požiūrius. 
Kierkegaardo knygose nuolatos kartojasi ke- 
li leitmotyvai. Tai - tėvo nuodėmės, griežtas 
protestantiškas auklėjimas vaikystėje, pažin- 


tis su mylimąja Regina Olsen, sužadėtuvės ir 
santykių nutraukimas, ryšys su Schellingu, 


maištas prieš Hegelio racionalistinės filo- 
sofijos principus, miesčioniškos filisterinės Soren Kierkegaard 
visuomenės vertybių neigimas, užsisklendi- 
mas savyje, pasišventimas kūrybai... Šie intelektinės biografijos motyvai nuolatos išnyra jo 
tekstuose, skatina analizuoti amžinąsias žmogaus būties ir kūrybinės saviraiškos problemas, 
todėl nenuostabu, kad savitai atsispindėjo jo egzistencinės krizės filosofijoje. 
Bręstančiam Kopenhagoje neeilinio talento mąstytojui Danija buvo perdėm maža ša- 
lis, todėl jis veržėsi į tuometinės Vakarų filosofijos centrą - Berlyno universitetą, kuriame 
ieškojo įkvėpimo ir bendraminčių. Tarp Berlyno universiteto filosofų tuomet viešpatavo į 
paskutinę dvasinės evoliucijos pakopą įžengęs Schellingas, kuris dėstė vėlyvosios mitolo- 
gijos ir apreiškimo filosofijos principus. Iš Danijos į Berlyno universitetą atvykusį jaunuolį 
labiausiai domino antihegeliški ir egzistenciniai vėlyvojo Schellingo paskaitų motyvai. 
Išgirdęs paskaitoje grynojo egzistavimo (das blosse Existieren) sąvoką, jis pajunta sunkiai 
apibūdinamą naujos filosofinės saviraiškos atradimo jausmą. Praslinkus keletui savaičių 
po atvykimo į Berlyną, dienoraštyje Kierkegaardas rašo: „Aš nepaprastai laimingas, kad 
galėjau išklausyti antrą Schellingo paskaitą. Kaip ilgai kankinausi ir kaip ilgai mano mintys 
blaškėsi manyje; kai tik jis, kalbėdamas apie filosofijos ir tikrovės ryšius, ištarė „tikrovė“, 
džiaugsmingas minties polėkio vaisius suspurdėjo manyje tarsi Elžbietos įsčiose. Nuo šios 
akimirkos prisiminiau beveik kiekvieną jo žodį“ (Kierkegaard, 1941, t. 1, p. 242). 
Gaivališko kūrybinio proveržio skatinamas Kierkegaardas rašo disertaciją, apie Sokrato 
ironiją, o 1843 m. pradžioje paskelbia pirmąjį dviejų tomų programinį veikalą Enten — Eller 

(„Arba - arba“), kurį daugelis filosofijos istorikų pagrįstai vertina kaip jo opus magnum - nau- 
jos - egzistencinės krizės - filosofijos atsiradimą. Anksti subrendusj mąstytoją užplūsta galingas 
kūrybinių jėgų antplūdis; prasideda svaigaus atsidavimo kūrybiniam polėkiui tarpsnis. Atsiribo- 
jes nuo išorinio pasaulio, įnikęs į vertingas knygas, jis nenuilstamai rašo. 1843-1855 m. - pro- 
duktyviausias mąstytojo kūrybinės evoliucijos tarpsnis: viena po kitos pasirodančių dešimtys 
įvairiais slapyvardžiais pasirašytų pamokomy kalbų, filosofinių, etinių, estetinių, religinių vei- 
kalų. Jis tarsi išskleidžia savo gyvenimą daugybės polemizuojančių tarpusavyje, įvairiais stiliais 
parašytų tekstų erdvėje. Kuriamoji tikrovė užvaldo ir tampa svarbesnė už realiąją. „Laimingas 
tik tuomet, kai kuriu. Tuomet užmirštu visas gyvenimo kančias ir nemalonumus, visiškai pa- 
skęstu mintyse. Tereikia padaryti nors kelių dienų pertrauką, ir sergu, dvasia prislėgta, galva 
sunkėja. Kuo paaiškinti tokį nenugalimą potraukį minties darbui?“ (Rohde, 1998, p. 350). 

Viena po kitos įvairiais slapyvardžiais (Johannes Climacus, Anti-Climacus, Constan- 
tin Constantinus, Johannes de Silentio, Victor Eremita, Vigilius Haufniensis, Nicolaus No- 
tabene, Frater Taciturnus, Intere et Intere, Hilarius Knygrišys, Ponas A, Teisėjas Viljamas ir 
kitais) skelbiamos knygos sukuria ypatingą egzistencinės pakraipos filosofinių idėjų lauką, 
kuriame autorius tarsi išsiskaido skirtingais pavidalais. Aptariamos Kierkegaardo knygos - 
tarsi įstabus marionečių teatras. Autorius, būdamas vienu metu neregimu režisieriumi, 
komentatoriumi, kritiku ir nusišalinusiu stebėtoju, tarsi iškyla virš savo kontroversiškų 
estetinių idėjų ir imasi varijuoti tas pačias, jį labiausiai dominančias egzistencines temas 
bei teatralizuotas situacijas. Šiuo aspektu žvelgiant, filosofo tekstai — tai nuolatinis dialogas 
su besiskaidančia savastimi, t. y. nesibaigiantis dialogas su savimi. 

Realiame gyvenime neturėdamas savęs vertų oponentų, jausdamas besiplečiančią dva- 
sinę erdvę (jis buvo ambicingas ir talentas jau buvo žinomas Danijoje) Kierkegaardas kūrė 
virtualius savęs vertus oponentus. Tuo galima paaiškinti jo tekstų dialogiškumą, polifoniškumą, 
nuolatinę polemiką su anksčiau iškeltomis idėjomis. Tai byloja apie jo tekstų dialogiškumą, 
nuolatinę polemiką su išsakytomis idėjomis. Čia susiduria įvairios gyvenimiškos pozicijos, 
simboliniai personažai, kurie - kaip ir polifoniškuose Dostojevskio romanuose - skaidosi, 
dvejinasi. Autoriaus Aš šiame kaukių maskarade tarsi išnyksta; rašytojas perauga į filosofą, 
subtilų estetą, teologą, literatūros kritiką ir atvirkščiai. Ribos tarp filosofinio mąstymo ir me- 
ninės raiškos formų nyksta, filosofija tarsi siekia pajungti sau grožinės literatūros teikiamas 
meninės išraiškos galimybes. Kierkegaardo veikaluose daug savianalizės protrūkių, apmąs- 
tymų apie žmogaus būties skaudulius. Tekstuose nuolatos keičiasi, sluoksniuojasi skirtingi 
laiko pjūviai: tiesioginis dabarties suvokimas susipina su ateities ir praeities gyvenimo faktais. 

Klasikiniu tokios saviraiškos, pavyzdžiu laikyčiau paskirus fragmentus iš Gyvenimo 
kelio etapy. Šios 1845 m. paskelbtos knygos pasakotojo dienoraštyje praeitis narpliojasi su 
dabartimi. Minėtas fragmentas tarsi muzikos kūrinys skleidžiasi dviem registrais - susilie- 

dami vienas su kitu, sukuria polifoniskos melodijos įspūdį. Pasakotojas rašo: „Eilutės, rašy- 
tos rytais, liudija praeitį ir byloja apie praėjusius metus, o kurias rašau dabar- tai „nakties 
apmąstymai“, mano nūdienos dienoraštis“. Dėl to atsiranda Kierkegaardo mąstyme dviejų 
laiko struktūrų įtampa. Skaitant knygas pavergia jautrus psichologizmas, introspekcija, 
intensyvus vidinio gyvenimo pulsavimas. Šie tekstų bruožai tiesiogiai siejasi su subjekty- 
vizmo tendencijų stiprėjimu poromantinėje egzistencinėje literatūroje. 

Nekreipiant dėmesio į išpuolius prieš romantikų idėjas, Kierkegaardas, kaip ir Scho- 
penhaueris bei Nietzsche, iš tikrųjų yra neatsiejamas nuo romantikų skleidžiamas estetikos 
ir meno programos bei idealų. Ankstyvojo Kierkegaardo pasaulėjautą neabejotinai veikė 
jaunojo Schellingo ir romantikų panestetizmas. Savo tragiška pasaulėjauta danų mąsty- 
tojas artimiausias Novaliui, E. Hólderlinui, R. Chateaubriand'ui, A. Vigny, kiti jam yra 
„perdėm romantiški“. Ankstyvieji Kierkegaardo veikalai, ypač Arba-arba, glaudžiai siejasi 
su romantinio individualizmo, dendizmo, ironiško požiūrio į pasaulį bei visuomenę plė- 
tote. Kierkegaardo mąstymo stilių, subjektyvią dialektiką skatina romantikams būdingas 
nepasitenkinimas tikrove ir individualios sąmonės krizės suvokimas. 

Iš romantikų veikalų Kierkegaardas jaunystėje perima žaismingo gyvenimo nuosta- 
tas, estetinės būties aukštinimą, ironišką estetizmą, požiūrį į asmenybę, kaip į aukščiausią 
vertybę, meno kultą, meilę paradoksui, siekimą reikšti savo idėjas prisidengiant įvairiomis 
kaukėmis, pseudonimais. Dėl to jo veikalams būdingas skirtingų požiūrių ir gyvenimiškų 
pozicijų nesutaikomumas, jų nuolatinė polemika. Danų mąstytojui taip pat artima roman- 
tikų neautentiško filisterių pasaulio kritika, elitarizmas (daugelio savo knygų įvaduose 
filosofas aiškina, kad „jo veikalai skirti ne visiems“), kritinis požiūris į socialines, žmogaus 
išsigelbėjimo koncepcijas ir grįžimas prie judėjų krikščioniškųjų koncepcijų, iškeliančių 
kokybinių pokyčių svarbą, siekiant rasti išeitį. 

Kierkegaardui, kaip ir romantikams, svarbus svajų ir prisiminimų pasaulis. „Gyventi 
prisiminimais... Neįmanoma netgi įsivaizduoti nieko aukštesnio nei šis gyvenimas, - rašė 
jis, - jokia tikrovė negali taip patenkinti, užpildyti žmogų, kaip prisiminimai; prisiminimai 
yra tokia „tikrovė“, kokios niekada neturi pati tikrovė. Kai prisimenu kokius nors gyveni- 
miškus ryšius, jie jau tampa amžinybės savastimi, ir visi gyvenimiški santykiai praranda 
prasmę“ (Kierkegaard, 1908, p. 18). Tačiau, skirtingai nei daugumai romantikų (išimtimi 
galime laikyti linkusį į košmariškas fantasmagorijas Amadeus'ą Hoffmaną), šis pasaulis 
daug pesimistiškesnis ir baugesnis. Kierkegaardas prisipažįsta, kad jam nėra nieko baises- 
nio nei prisiminimai. Dėl to savo gyvenimą aiškina kaip „amžinąją naktį, o liūdesį - kaip 
savo „pilį“, kurioje galima pasislėpti nuo išorinio pasaulio baisybių. Todėl jo egzistencinės 
krizės estetiką nenusižengiant tiesai galima traktuoti kaip romantizmą, apvilktą šiurkščiais 
raminamaisiais asketiškos protestantizmo ideologijos marškiniais. 

Priešpriešindamas iracionalią asmenybės valią abstrakčiajam mąstymui, subjektyvius 
vidinius pokyčius - objektyviems veiksmams, Kierkegaardas kuria savąją „egzistencinės 
krizės“ filosofiją. Egzistencinė Kierkegaardo filosofija - tai asmenybės įsigilinimo į savo vidinį 
pasaulį ir laisvo vidinio apsisprendimo filosofija. Tikraja egzistencijos prasmę filosofas sieja 
su nuolatiniu tobulėjimu, sugebėjimu rinktis gyvenimo nuostatas, plėtoti savo galimybes, 
kurios paprastai atsiskleidžia kraštutinėmis aplinkybėmis. Šios filosofijos esmė — vidinio 
pasirinkimo problema. „Šis reikalavimas (vidinio pasirinkimo - A. A.)- mano šūkis, mano 
pasaulėžiūros nervas, kurį įvardijau, nors ir nesukūriau jokios filosofinės sistemos, į kurią, 
tarp kitko, niekuomet nepretendavau“ (Kierkegaard, 1894, p. 290). 

Racionalizmo ideologo Descarteso posakiui Cogito, ergo sum (mąstau - vadinasi, 
egzistuoju), Kierkegaardas priešpriešina savąją tezę: „Aš esu čia ir mąstau todėl, kad eg- 
zistuoju čia“. Egzistenciją jis vadina pamatine kategorija, savo estetinės teorijos pagrindu. 
Pagrindinės jo apmąstymų temos - asmens egzistencija, likimas, būties ir kūrybos per- 
spektyvos. Kadangi asmenybės tapsmas vyksta kiekvieną gyvenimo akimirką, sugebėjimas 
egzistuoti aiškinamas kaip didis menas. 

Egzistencija čia aiškinama kaip pamatinė jo neklasikinės estetikos kategorija, filo- 
sofinių apmąstymų pradmuo. Pagrindiniu spekuliatyviosios mąstysenos, ypač Hegelio 
estetikos ir objektyviojo mąstymo apskritai, trūkumu Kierkegaardas įvardija jo objekty- 
vumą ir inpersonališkumą. Kierkegaardo egzistencinės krizės estetikos pagrindas - masės 
priešpriešinimas vieninteliam, unikaliam žmogui, kuris jam yra pirmapradė ir aukščiausia 
vertybė. Vienetinis žmogus ir jo egzistencija - tai tos pamatinės kategorijos, kurios Kier- 
kegaardui lemia dabarties, istorijos, žmonijos būties ir kūrybos prasmę. Savo uždavinį 
jis sieja su padėjimu žmonėms suprasti vieneto svarbą. „Jei šios kategorijos reikšmės dar 
nesuprato, - pranašauja jis, - tai laikui einant supras. Epochoje, kai mūsuose pasklido Zo- 
dis „sistema“ (čia Kierkegaardas tikriausiai turi omenyje Hegelį - A. A.) pažvelgiau į ją iš 
„vieneto“ požiūrio taško, na, ir kas? Nuo šiol apie sistemą - nei žodžio. Jei apskritai įgausiu 
kokią nors istorinę reikšmę, tai, be abejo, bus susiję tik su vieneto kategorija. Mano, kaip 
ir daugelio kitų, kūriniai galbūt užsimirš, tačiau, jei ši kategorija buvo taikli, jei teisingai 
mąsčiau, jos įtvirtinimą laikydamas savo uždaviniu (visai nelinksmu ar kilniu), jei man 
buvo duota ją įtvirtinti, nors ir patyriau sunkių išbandymų ir sudėjau aukų, tuomet liksiu 
gyventi, o kartu su manimi- ir mano kūriniai“ (Rohde, 1998, p. 354). 

Vadinasi, filosofinė sistema, kuri gali būti konstruojama tik remiantis abstrakčiais 
amžinybės principais, nepaiso svarbiausio - „konkrečios individualios egzistencijos“ pa- 
tirties, kuriai (t. y. žmogaus gyvenimui) būdingas laikinumas. Kierkegaardo veikaluose 
akivaizdus priešiškumas spekuliatyviojo mąstymo principams ir siekimas priartinti filoso- 
fiją prie aktualių žmogaus būties problemų. „Aš, - rašė jis, - nelaikau savęs filosofu, nesu 

įgudęs, kaip kiti, manipuliuoti filosofinėmis kategorijomis, tačiau tikroji gyvenimo prasmė 
turi būti prieinama netgi paprasčiausio žmogaus supratimui“ (Kierkegaard, 1894, p. 290). 
Subtiliai kritikuodamas pamatinius racionalistinės Hegelio filosofijos principus jis tarsi 
sako: kas man iš tos kupinos kosminių ambicijų abstrakčios filosofijos, kuri bendriausiais 
žodžiais kalba apie viską pasaulyje, tačiau nieko negali man padėti šią konkrečią būties 
akimirką. Vadinasi, jis reikalauja naujos filosofijos ir kuria ją, nukreiptą spręsti svarbias 
žmogaus būties (Kierkegaardo terminijoje - egzistencijos) problemas. 

Programiniame Kierkegaardo veikale Arba - arba bendriausiais bruožais atskleidžiama 
daugelis pamatinių jo egzistencinės krizės estetikos principų. Dvasiniame asmenybės tobulė- 
jime išskiriamos tris tarpusavyje susijusios pakopos: estetinė, etinė ir etinė religinė. Vyraujanti 
estetinės pakopos kategorija yra malonumas, etinės - pareiga, o etinės religinės - kančia. 
Pirmąją, estetinę, žmogaus dvasinės evoliucijos pakopą Kierkegaardo veikaluose apibūdina 
estetinės būties simboliai Don Žuanas, Faustas ir Amžinasis Žydas. Kiekvienas jų yra tik 
tam tikra pereinamoji sudėtingo estetinio santykio su pasauliu fazė. Kierkegaardo mokymas 
apie estetinį žmogaus santykį su pasauliu, kaip ir polifoniškuose Dostojevskio idėjų roma- 
nuose, yra perteikiamas daugeliu polemizuojančių vaizdinių - simbolių, kurių „kiekvienas 
iškyla kaip ištisas pasaulis, pasižymintis savitu dvasingumu“ (Kierkegaard, 1949, p. 511). 

Kierkegaardo požiūris į estetinę žmogaus būties pakopą yra paveiktas romantinių 
idėjų, kurios pateikiamos kaip vientisa gyvenimo pozicija ir pasaulio suvokimo būdas. 
Sunkiai aptinkama asmeninė mąstytojo nuostata dažniausiai sutampa su estetine, ka- 
dangi ankstyvuosiuose jo kūriniuose viešpatauja romantinis estetinės būties kultas. Šiai 
gyvenimo pasaulėjautai būdingas nesubstancialumas, asmenybės atitrūkimas nuo realios 
tikrovės ir orientavimasis į idealų pasaulį. Kierkegaardo įkvėpėjai Chateaubriand'as ir Jenos 
romantikai estetinę būties formą sieja su menine kūryba, kadangi menas jiems yra aukš- 
čiausia absoliuti vertybė. Kierkegaardas pastebimai apriboja romantinio meno kulto sritį. 
Jo koncepcijoje estetiku tampa ne tik menininkas, tačiau ir kiti žmonės, kurių gyvenimo 
nuostatos nukreiptos į grožį, meną ir malonumus. 

Vadinasi, estetinėje egzistencijos pakopoje žmogaus gyvenimo tikslas yra malonumas, 
aukščiausias siekis - romantinis grožio ir meno kultas, aukščiausias dvasios sugebėjimas — 
vaizduotės, fantazijos žaismas, pagrindinė gyvenimo nuostata - žaidimas ir ironiškas požiūris 
į pasaulį. Estetikas nieko, be malonumo, nevertina rimtai. Estetiko gyvenimą Kierkegaardas 
suartina su menu. Kūrybinis aktas, ypač meno kūrimas ir jo suvokimas, - estetiniu požiū- 
riu tapatūs reiškiniai. Estetinė būtis neatsiejama nuo siekimo gyventi artistiškai, nepaisant 
etinių visuomenės normų, ir remtis savo egoistiniais norais, savo jėgomis ir galimybėmis. 

Estetinės dvasinės žmogaus evoliucijos pakopos aptarimą Kierkegaardas pradeda 
nuo betarpiško estetiko simbolio - Don Žuano. Tai yra tokios asmenybės tipas, kuriame 

estetinis pasaulio suvokimas reiškiasi sureikšmintu malonumu: ji siekia patirti visus 
malonumus - nuo šiurkštaus juslinio iki beveik intelektualaus. Muzika, teatras, dailė ir 
moterys - Don Žuano būties aplinka. Vadinasi, šio tipo žmogus vadovaujasi malonumu 
ir jausminėmis erotinėmis aistromis. „Priežastis, kodėl šis estetiko tipas negali paaiškinti 
estetinio gyvenimo prasmės, yra ta, kad jis gyvena akimirka, todėl ir jo kompetencija ri- 
bojama akimirkos“ (Kierkegaard, 1894, p. 250). 

Juslingos ir lakios Don Žuano idėjos, Kierkegaardo nuomone, neįmanoma autentiškai 
perteikti statiškomis plastinių menų formomis, o tik laikiniems menams pavaldžiomis iš- 
raiškos priemonėmis. Absoliučiai adekvačia erotinės Don Žuano idėjos perteikimo forma 
jis įvardija muziką, tiksliau- garsiąją Mozarto operą, kurioje genialiai išreiškiama aistringa 
erotinio juslingumo dvasia. Tačiau kuo labiau estetiko tipo asmenybė skęsta jausminių 
malonumų stichijoje, tuo stipresnis nepasitenkinimas ir nusivylimas. 

Estetiko tipas, įprasmintas Don Žuano simboliu, Kierkegaardo koncepcijoje yra trak- 
tuojamas tik kaip momentas nuoseklioje estetinės sąmonės evoliucijoje į sudėtingesnę gy- 
venimo nuostatą. Skirtingai nei Don Žuanas, kuris pasirinko akimirkos gyvenimą, tačiau 
dar nesuvokė pasirinkimo prasmės ir pasekmių, kitas estetinės būties simbolis, Faustas, yra 
sudėtingesnė asmenybė. Tai Don Žuanas, jau pažinęs neviltį ir nusivylimą, nepasitenkinimą 
savimi, pajutęs tragišką sąmonės skilimą ir kartu pakilęs į aukštesnę estetinio santykio su 
tikrove pakopą. „Fausto juslingumas, - rašė Kierkegaardas, - yra netiesioginis, jį skatina 
nusivylimas“ (Kierkegaard, 1949, p. 604). 

Kai juslinio erotinio malonumo ieškojimas, kaip estetinės egzistencijos pagrindas, 
praranda „skaidrią“ donžuanišką prasmę, tada prasideda sudėtingesnė pasaulio refleksija, 
kurioje tiesioginis estetinis pasaulio suvokimas užleidžia vietą Fausto estetizmo antinomi- 
joms. Faustas simbolizuoja naują, aukštesnį estetinio pasaulio suvokimo lygmenį, t. y. 
krikščioniškojo demoniškojo estetizmo, kai asmenybė, valdoma kerinčios meilės galios, 
sąmoningai meta iššūkį visuomenės moralės normoms. Neigdamas moralės normas, 
faustiškojo tipo žmogus suranda jau ne juslinio (kaip Don Žuanas), o aukštesnio dvasi- 
nio pasitenkinimo šaltinį. 

Fausto tipas - tai pirmiausia galinga intelektinė energija ir valia. Jam būdingas bode- 
jimasis vidutinybėmis. Jį traukia visa, kas kilnu, dailu, harmoninga. Faustas gali pamilti 
tik gryną, nekaltą sielą, tobulą moters grožį, kuris jį atjaunina, užlieja nežemiška šviesa, 
suteikia palaimą. Tačiau pasiilgtosios harmonijos jis taip ir nesuranda. Iš čia kyla faus- 
tiškosios estetinės būties tragizmas. Fausto būtį ir meilę grindžia nusivylimas ir tragiškas 
sąmonės skilimas. „Neseniai supratau, - rašė dienoraštyje Kierkegaardas, - kad visa, ką 
rašiau (apie Faustą — A. A.), - tai mano paties portretas. Kai tik susimąstau apie šią ligą, 
pradedu suvokti, kad tapau jos auka“ (Ten pat, 474). 

Amžinojo Zydo Ahasvero vaizdinys simbolizuoja krizinę estetinės būties fazę, kai 
bėgama nuo nepakeliamo nusivylimo gyvenimu ir leidžiamasi į amžinas keliones. Keisda- 
mas išorinį kontekstą, Ahasvero tipo žmogus susikuria iliuzijas, kuriomis remdamasis, dar 
gali kovoti su būties beprasmiškumu, mirtina nusivylimo liga. Taigi Novalio mintis, kad 
„kiekviena reikšminga idėja turi daug vardų“, savitai įprasminama Kierkegaardo estetinės 
būties koncepcijoje. „Trys didžiosios idėjos, - rašė jis, - Don Žuanas, Faustas ir Amžinasis 
Žydas, simbolizuoja gyvenimą, kuriam svetimas tikėjimas. Tik tada, kai šios idėjos apima 
visą individo vidinį pasaulį, paliesdamos slapčiausias sritis, tada imame remtis morale ir 
religija“. Kierkegaardas taip pat pastebi: „Šių trijų idėjų koncepcija tiesiogiai susijusi su 
mano dogmatiškais požiūriais“ (Ten pat, p. 473). 

Vadinasi, visos minėtosios estetinės būties fazės, kurias įprasmina Don Žuano, Fausto 
ir krizinis Ahasvero tipas, yra tragiškos, trumpalaikės, pasitenkinimo maža, reikia daugy- 
bės pastangų, nepriklausymas nuo tikrovės - iliuzinis. Todėl estetinėje dvasinės evoliucijos 
pakopoje esančio žmogaus iššūkis tikrovei pasmerkia jį neišvengiamai pralaimėti. Be vidinės 
pilnatvės atsiranda nepasitenkinimas ir nusivylimas. Jei žmogus sąmoningai suvokia būties 
ribotumą ir būtinybę dvasiškai tobulėti, tuomet jis pasirenka aukštesnę būties formą. Kierke- 
gaardas nuolatos pabrėžia, kad netgi gamtos apdovanota asmenybė yra niekas, kol nesirenka. 
Tik pasirinkęs „arba-arba“, žmogus suvokia savo amžinąją prasmę, formuoja save ir kartu 
pakyla į aukštesnę, artimesnę Absoliutui pakopą. „Pagrindinis žmogaus būties tikslas, — 
pabrėžia Kierkegaardas, - tai ne praturtinti savo protą įvairiomis žiniomis, o ugdyti savo 
individualybę, savąjį Aš“ (Kierkegaard, 1894, p. 228). Kadangi estetinėje dvasinės evoliucijos 
pakopoje esantis žmogus pirmiausia ieško malonumų ir gyvena akimirkos jausmu, vadinasi, 
tai nėra visavertė asmenybė. Todėl ji privalo ieškoti aukštesnės būties. 

Siekis įveikti tragišką sąmonės skilimą ir nusivylimą reikalauja atsisakyti romantinio 
estetinio svaigulio, rinktis save, sustabdyti vaizduotės žaismą, malonumų troškulį ir virsti 
moralia asmenybe. Tačiau ir antroji, etinė, pakopa, asmenybės vadovavimasis dorovės ir 
pareigos nuostatomis dar labai tolima tikrajai egzistencijai. Nuosekli asmenybės dvasinio 
tobulėjimo logika neišvengiamai, pasak Kierkegaardo, atveria tikėjimo svarbos ir etinės 
pakopos ribotumo suvokimą, jos įveikimą ir Absoliutų pasirinkimą, vedantį į aukščiausią, 
trečiąją, žmogaus dvasinės evoliucijos pakopą. „Absoliutus pasirinkimas, - 1839-1840 m. 
Kierkegaardas rašė dienoraštyje,- yra tik tuomet, kai jis yra pasirinkimas tavo gyvenimo 
kelio ir tiesos, esančios tau viskuo arba niekuo“ (Kierkegaard, 1949, p. 525). 

Kaip aukščiausia aistra, tikėjimas Kierkegaardo filosofijoje paneigia racionalų protą 
ir įprastinės etikos principus, kadangi įtvirtina save per absurdą. Slėpiningoji tikėjimo 
patirtis ne nusakoma žodžiais, o tik išgyvenama. Šią idėją jis pagrindžia tragišku biblinio 
herojaus „tikėjimo riterio“ Abraomo vaizdiniu. Vadinasi, pakilusi į trečiąją, etinę religinę 

pakopą, asmenybė suvokia savo būties baigtinumą, Dievo amžinumą ir savo kaltę. Šiame 
kelyje asmenybė pagaliau suvokia giluminę būties prasmę: svarbiausia tiesa - tikėjimas. Čia 
danų mąstytojas reiškiasi kaip nuoseklus religinės krikščioniškos pasaulėžiūros adeptas. 
Tačiau Kierkegaardas kaip didis mąstytojas atsiskleidžia būtent tuomet, kai išsivaduoja 
iš religinės pasaulėjautos įtakos ir pasineria į filosofinių problemų aptarimą. Tikraja didžiai 
asmeninę filosofiją dėl jos subjektyvios kilmės, autentiškumo, glaudaus ryšio su žmogaus 
išgyvenimais Kierkegaardas suartina su menu. Jis ilgai blaškėsi tarp meilės poezijai ir 
muzikai. Nepasiekiamos kitiems menams poezijos galios aukštinimą čia keičia himnai 
muzikai, kuri, kaip ir poezija, yra menų valdovė, jautriai išreiškianti vidinius asmenybės 
išgyvenimus ir iškelianti ją virš gyvenimiškos prozos. Muziką filosofas vadina krikščioniš- 
kuoju menu, tiksliausiai išreiškiančiu juslinį demoniškąjį asmenybės pradą. 
Subjektyvusis mąstytojas, anot Kierkegaardo, nėra nei poetas, nei etikas, nei dialek- 
tikas, nors ir gali jais būti. Savo esme jis yra egzistuojantis individas, o poeto egzistencija 
yra neesminė jo kūrybos atžvilgiu, — tik egzistencija ir etika, pagal jo doktriną. Kita ver- 
tus, subjektyvusis mąstytojas taip pat ne mokslo žmogus, o menininkas, kadangi sugebėti 
prasmingai egzistuoti kiekvieną sudėtingą žmogaus gyvenimo akimirką yra didis menas. 
Kierkegaardo pasaulėžiūrai stipriausią poveikį turėjo egzistenciniai Schellingo motyvai, 
romantikų (Schlegel, Novalis, Chateaubriand, Vigny), prancūzų moralistų (Montaigne, 
Pascale, Rousseau), vokiečių religinių mąstytojų (Hamann, Schleiermacher, Baader) idėjos. 
Jo estetikos ir meno filosofijos pagrindinės nuostatos artimiausios romantizmo ir neklasi- 
kinės meno filosofijos tradicijoms. Šis artimumas pirmiausia išryškėja elitinėse nuostatose, 
meno, menininko genijaus iškėlime. „Genijus,- rašė 1839 m. rugpjūčio 8 d. dienoraštyje 
Kierkegaardas, - kaip perkūnija eina prieš vėją“ (Kierkegaard, t. 1, 1941, p. 175). 
Kalbėdamas apie išskirtinį estetinio pasaulio suvokimo ir meno vaidmenį intelektualaus 
žmogaus gyvenime, mąstytojas pabrėžia meno atskleidžiamas amžinąsias vertybes ir kartu 
meno autonomiją. „Menas turi išreikšti amžinus vaizdinius. Tačiau tikrai amžini dalykai 
negali būti adekvačiai įprasminami, kadangi tuomet jie taps amžini“ (Kierkegaard, 1949, 
p. 686). Emocinės meninio pažinimo prigimties iškėlimas Kierkegaardo veikaluose svetimas 
sensualistinėms koncepcijoms ir artimesnis romantinėms ir intuityvioms teorijoms, juk menas 
siejamas ne su empiriniu, o su intuityviuoju psichologiniu pasaulio pažinimu. 
Kierkegaardo estetikai büdingas ne tik démesys turiningiems, taciau ir formaliems 
stilistiniams meno aspektams. Jo mastymo büdui ir filologinei kultürai poveikj turi melan- 
cholijos kupinas prancūzų moralistų ir romantikų niuansuotas ir pabrėžtinai subjektyvus 
rašymo stilius. Autentiška filosofinė kūryba Kierkegaardui, kaip ir Schopenhaueriui, 
Nietzscheei, neatsiejama nuo puikaus literatūrinio stiliaus. „Rašytojo veikla, - prisipažįsta 
jis, - ugdo mano mąstyseną ir išprusimą“ (Kierkegaard, 1949, p. 48). Iš tikrųjų šio masty- 

tojo tekstams būdingas stebétinas poetiškumas, kalbinės raiškos laisvumas, atsiribojimas 
nuo racionalistinę estetiką kaustančių schemų. Jis sąmoningai atsiriboja nuo teiginių 
visuotinumo, neretai išsako savo mintis trečiojo asmens lūpomis. Jo poezijos, muzikos, 
literatūros kūrinių vertinimai stebina pastebėjimų taiklumu, gelme ir originaliomis inter- 
pretacijomis. 1849 m. Kierkegaardas dienoraštyje rašo: „Tai, kad esu poetas, liudija, jog 
nemėginu identifikuotis su idealu“ (Kierkegaard, 1949, p. 682). Praslinkus keletui metų 
jis konstatuoja: „Aš tapau kažkuo daugiau nei poetu“ (ten pat, p. 683). 

Kalbant apie Kierkegaardo estetikos savitumą, būtina paminėti išskirtinę tragiškumo 
kategorijos svarbą, kuri, kaip ir kitų neklasikinės estetikos šalininkų veikaluose, tiesiogiai 
susijusi su romantinės pasaulėžiūros krize. Danų mąstytojo santykis su romantikų koncep- 
cijomis yra sudėtingesnis, nei tai pateikiama daugelyje šiai problematikai skirtų studijų. Jam 
dvasiškai artimas ne tik romantikų panestetizmas, elitarizmas, žaidimas prieštaravimais, 
ironiškas požiūris į pasaulį, tačiau ir tragiškajam romantizmo sparnui (Chateaubriandas, 
Novalis, Hėlderlinas) būdingi vidinės asmenybės disharmonijos, sąmonės krizės, pasau- 
lėžiūros tragizmo, egzistencinės gyvenimo prasmės ieškojimo leitmotyvai. 

Ilgainiui šis tragiškas romantinės pasaulėžiūros aspektas įsiviešpatauja Kierkegaardo 
veikaluose ir iškelia tragiškumo kategorijos svarbą jo estetinių kategorijų pasaulyje. Nors 
nerūpestingomis romantinio herojaus kaukėmis besidangstantis filosofas mėgina bėgti 
nuo vis aštriau suvokiamo jį supančio filisterinio pasaulio svetimumo, absurdiškumo, 
tačiau būtent stiprėjantis pasaulėžiūros tragizmas jį logiškai pastūmėja link egzistencinių 
Schellingo filosofijos motyvų sureikšminimo ir jų pavertimo pagrindinių savo apmąstymų 
apie gyvenimą, kūrybą ir meną išeities tašku. 

Tragiškumo kategorija įvairiais aspektais išnyra daugelyje mąstytojo veikalų. Tiesa, 
jos interpretacijoje romantinį estetinį turinį neretai išstumia religinei sąmonei būdingas 
krikščioniškasis etinis ir religinis. Specialioje esė „Tragiško antikinio motyvo atspindys 
šiuolaikinėje tragedijoje“ Kierkegaardas, tęsdamas Schillerio ir romantikų tradicijas, pra- 
deda savo apmąstymus antikinės ir šiuolaikinės tragedijos specifinių bruožų išryškinimu. 
Jis pagrindinį dėmesį atkreipia į kaltės problemą, tragiškąjį motyvą ir žmogaus vietos šiuo- 
laikiniame pasaulyje atspindėjimą. Charakteringiausiais šiuolaikinės tragedijos bruožais 
čia skelbiamas stiprėjantis subjektyvizmas, melancholija, susvetimėjimas, nusivylimas, 
augantis etinės kaltės jausmas, tragiškas vientisos estetinės sąmonės skilimas. 

Su Kierkegaardo veikaluose plėtojama tragiškumo teorija tiesiogiai siejasi ir indivi- 
dualistine meninės kūrybos koncepcija, kadangi menininko būtyje ir kūryboje, jo įsitiki- 
nimu, ryškiausiai atsiskleidžia būties tragizmas, jautriausių asmenybės dvasios poslinkių 
ir išgyvenimų gama. Priešingai objektyvistinei Hegelio meno filosofijos koncepcijai, 
Kierkegaardas yra subjektyvistinės romantinės meninės kūrybos teorijos šalininkas. Jis 

orientuojasi į Novalio meno filosofiją, kurioje vyrauja poetinio meno universalumas, jo 
sugebėjimas vientisai atspindėti gyvenimo apraiškų įvairovę. Autentiška meninė kūryba, 
natūrali menininko dvasios polėkių sklaida, Novalio nuomone, įmanoma tik tada, kai jis 
pasineria į savo vidinio pasaulio, jautriausių išgyvenimų gelmes. Šiose meninės kūrybos 
ištakose ir gimsta įstabiausi meno kūriniai. 

Kierkegaardas perima daugelį Novalio meno filosofijos idėjų, bendrąją jo meninės 
kūrybos sampratą, kai ką joje pakeisdamas. Pirmiausia jo plėtojamoje koncepcijoje paste- 
bimai išauga tragiškumo ir egzistencinių motyvų vaidmuo. Kita vertus, jis nuosekliau nei 
Novalis apsiriboja racionalaus proto ir sisteminio mąstymo principų reikšmę. Iš čia plaukia 
jo įsitikinimas, kad nors menininkas kurdamas gali susieti, rikiuoti tam tikrus vaizdinius, 
herojus, jų poelgius, tačiau tai jis daro visiškai nesąmoningai, remdamasis išimtinai savo 
intuicija. Toks požiūris tiesiogiai susijęs su jo plėtojama intuityvios egzistencinės autentiško 
kūrėjo pozicijos priešprieša objektyvizuotam racionaliam mąstymui. Iš čia kyla ir kitas 
neklasikinei meno filosofijai būdingas požiūris į meninės kūrybos procesą kaip į visiškai 
iracionalų, nepaaiškinamą aktą, kurio nei struktūra, nei eiga nežinoma. Todėl genijaus 
kūrybą Kierkegaardas traktuoja kaip iracionalų aktą ar kraštutinę demonizmo formą, 
pasireiškiančią naujų idėjų ir meninių vaizdinių atradimu. 

Vadinasi, meninė kūryba Kierkegaardo meno filosofijoje yra aiškinama Jenos ir 
prancūzų romantikų idėjų poveikyje kaip jokiais racionaliais motyvais nepaaiškinama 
mus supančio pasaulio ir egzistencinė savęs pažinimo forma. Tikrasis menas gimsta ne 
iš šalies veikiant dievams ar mūzoms, o iš menininko vidaus, jo dvasios polėkių gelmių, 
vidinės disharmonijos jausmo, savo širdį draskančio būties tragizmo suvokimo. Todėl ir 
menininkas čia traktuojamas kaip nelaimingas žmogus, kurio širdyje - gili kančia, tačiau 
„kai jis klykia, jo klyksmas skamba tarsi įstabi muzika“. Tokio gilaus tragiškumo jausmo 
kupino meninės kūrybos proceso metu ir gimsta nauja autentiška iš tragiškos kūrėjo 
sąmonės išplaukianti estetinė tikrovė - spalvingas grožio ir meno kūrinių pasaulis, kurio 
prasmė - suvokéjo Zavéjimasis juo. 

Subjektyvüs menininko išgyvenimai, drastiškas jo kenčiančios sielos klyksmas meno 
kūriniuose, Kierkegaardo nuomone, pasireiškia netiesiogiai. Čia danų mąstytojo požiūris 
skiriasi nuo Novalio ir kitų romantikų, kadangi, jo įsitikinimu, subjektyvūs išgyvenimai 
meno kūriniuose yra taip objektyvuojami, kad juose nelieka jokių kūrėjo asmeninių mo- 
tyvų pėdsakų. Meninė kūryba ir paties meno kūrinio gimimas čia yra neatsiejamas nuo 
subjektyvių emocijų, išgyvenimų transformacijos į tam tikras formalias struktūras. 

Analizuodamas Mozarto operos „Don Žuanas“ muziką, Kierkegaardas iškelia klausi- 
mą: kas lemia klasikinio meno kūrinio dievišką tobulumą ir estetinę vertę? Ir atsako, kad 
pagrindinis jo skiriamasis bruožas yra absoliuti turinio ir formos harmonija. Klasikiniame 

kūrinyje ji pasiekia tokią tobulybės pakopą, kad vargu ar vėlesnių analitinių amžių meno 
suvokėjai pajėgs išskirti šiuos du organiškai susiliejusius elementus. 

Siekiant išryškinti Kierkegaardo estetinės teorijos ir meno filosofijos savitumą, taip 
pat tikslinga pažvelgti į jo veikaluose išplėtotą originalią estetinės ironijos koncepciją. 
Subjektyvaus mąstytojo dėmesys ironijai nėra atsitiktinis, kadangi ironijos jausmas, jo 
įsitikinimu, padeda suvokti estetinės būties esmę, atsiskleisti asmenybės artistiškumui, 
sugebėjimui dvasiškai tobulėti. Kita vertus, ironija čia suvokiama kaip subtilus asmenybės 
intelektinės galios pasireiškimas. Neatsitiktinai Kierkegaardo filosofinis kelias prasideda 
disertacija „Apie ironijos sąvoką kreipiantis į Sokratą“. Vėliau ironijos problema įvairiais 
aspektais iškyla daugelyje jo veikalų ir tiesiogiai siejasi su jo estetinės teorijos plėtote. 

Kierkegaardui dvasiškai artimiausia yra Sokrato ironija, kuri žavi kritiniu požiūriu į 
pasaulį, siekimu pakeisti vyraujančių vertybių sistemą. Filosofas apibūdina Sokrato ironiją 
kaip „subjektyvumo paskatą“, „absoliutų tikrovės neigimą“. Apnuogindamas savitikslį 
romantinės ironijos nihilizmą, nesugebėjimą išsivaduoti iš sureikšminto asmeninio vidi- 
nio pasaulio tuštumos, Kierkegaardas ne tik atsiriboja nuo narsicizmo kupinų Friedricho 
Schlegelio, Tiecko koncepcijų, tačiau ir iškelia kitokios, substancialesnės egzistencinės 
ironijos estetinę vertę. 

Ironijos stichija lyginant su humoro čia aiškinama kaip Zaismingesnio, lengvesnio turinio, 
kadangi joje subtiliai susipina pajuoka ir rimtumas. Minėtoje disertacijoje Kierkegaardas įvai- 
riapusiškai gvildendamas ironijos fenomeną, atskleidžia antikinės, ypač Sokrato, romantinės 
(Schlehelis, Tieckas, Fr. Solgeris), Fichtes, Hegelio ironijos koncepciją savitumą ir remdamasis 
jomis išsako savo požiūrį į šią svarbią estetinę kategoriją, artimą estetinėms modifikacijoms. 
Kierkegaardui dvasiškai artimiausia yra Sokrato ironijos koncepcija, nukreipta į tiesos paieškas. 
Jos tikslas padėti žmonėms tapti laisvesniais. Įsitikinęs jį supančio pasaulio neteisingumu, So- 
kratas nukreipia savo naikinančios kritikos strėles į Atėnų valdžios vyrus, šios graikų valstybės 
gyvenimo pamatus ir neišvengiamai susilaukia tragiškos lemties. Ignoruodamas nepriimtiną 
dabartį ir nežinantis ateities, nuteistas mirties bausme Sokratas žvelgia į savo ironiją rimtai. 
Nenorėdamas pasiduoti kompromisams ir išduoti idealų, jis sąmoningai pasirenka nuodų 
taurę. „Ironija šioje asmenybėje, - rašo Kierkegaardas, - nėra instrumentas, pavaldus idėjai; 
ironija yra jo pasaulio regėjimo išeities taškas: jam nelieka nieko daugiau. Jei jis remtųsi idėja, 
niekuomet jo griaunanti veikla neiššauktų tokių radikalių pokyčių“ (Kierkegaard, 1975, 194). 
Sokrato žuvimas Kierkegaardo interpretacijoje yra logiškas tuometinio graikų polio Atėnų 
tikrovės paneigimo padarinys. Filosofo mirties faktas tarsi patvirtino jo gyvenimiškosios 
pozicijos autentiškumą, kurioje ironija yra tragiškas lemties obalsis. 

Danų mąstytojas demaskuoja romantikų ironijos polinkį į narcisizmą, ezoterinį 
žaismą prieštaravimais, siekimą iškilti virš tikrovės ir sukurti išsivadavimo iš jos iliuzijų. 

Jis jautriai „iš vidaus“ atskleidžia savimi patenkintos romantinės ironijos bešakniškumą, 
jos paskendimą „vaizduotės žaisme“, nesugebėjimą atskirti jos egzistenciniy tikslų nuo 
žaidybinių ir meninių kūrybinių. Paties Kierkegaardo plėtojama ironijos koncepcija 
artima sokratiškajai ir priešinga romantinei. Ji nėra begalinis tikrovės neigimas, kadangi 
atskleidžia tikrovėje naujas egzistencijos galimybių erdves. Kūryba ir egzistencija čia 
nesusilieja, greičiau išryškėja jų skirtingumas. 

Tikrai žmogiškas gyvenimas ir laisvės pojūtis, anot Kierkegaardo, neįmanomas be 
ironijos. Iš čia jo siekimas maksimaliai išplėsti estetinio ironiško santykio su tikrove ribas. 
Ironijos vaidmuo iš tikrųjų šio egzistencinės krizės aktualumą apnuoginančio mąstytojo 
pasaulėžiūroje ir kūryboje didžiai reikšmingas. Daugeliui jo veikalų būdinga subtili au- 
toironija, savęs parodijavimas, nuolatinė iškeltų idėjų polemika. Prisidengdamas įvairiais 
pseudonimais, įvesdamas „daugiabalsius“, atskirtus skirtingų laikotarpių pasakojimus, 
Kierkegaardas tarsi siekia nusitolinti nuo knygose skelbiamų idėjų ir likti anonimisku 
marionečių teatro režisieriumi. 

Atsiribodamas nuo romantinės ironijos savitiksliškumo, Kierkegaardas autentišką iro- 
niją sieja su vidiniu asmenybės apsisprendimu, savo vietos pasaulyje ieškojimu, suvereniteto 
įteisinimu. Jam labai artimas Sokrato sąžiningumas, gyvenimo ir filosofijos vientisumas, 
tiesos ieškojimas, naujų asmenybės aspektų atskleidimas. „Pirmiausia, - teigia Kierkegaar- 
das, - ironija turi universalią istorinę vertę; kita vertus, manoji ironijos koncepcija iškelia 
Sokrato asmenybės reikšmingumą, kadangi ji įgauna vertę ir tampa tuo, kuo yra tik dėka 
šios herojiškos asmenybės“ (Kierkegaard, 1975, t. 2, p. 191). 

Kierkegaardo ironikas, kaip ir Sokratas, ieškodamas asmeninės tiesos, pirmiausia 
siekia išryškinti savo unikalumą, kurti save, tobulėti, atskleisti netikėtas savybes. Ironiškas 
požiūris į pasaulį ir save padeda apsivalyti nuo neesminių, išorinių dalykų ir, koreguodamas 
gyvenimą, atveria kelią į laisvę ir į save. Taigi ironija Kierkegaardui nėra mokslas, kadangi jis 
remiasi protu, ir ne menas, kadangi šis per daug atitrūksta nuo tikrovės, o gelminis žmogaus 
egzistencinės patirties pasireiškimas, padedantis formuoti jo būties perspektyvas. 

Vadinasi, Kierkegaardas greta Schopenhauerio, Nietzsche's tapo vienu įtakingiausiu 
Vakarų estetinės tradicijos reformatorių, sukilusių prieš racionalizuotus klasikinės metafi- 
zinės estetikos principus. Danų mąstytojas savo egzistencinės krizės koncepcijoje paneigė 
klasikinėje Vakarų estetikoje viešpatavusias totalumo, visuotinumo nuostatas, griežtą 
vertybių hierarchiją, absoliučios tiesos siekimo postulatą, aukštino unikalios asmeninės 
patirties ir atviro poetinio mąstymo stiliaus aktualumą. Jo estetikos pagrindinis tikslas ne 
išorinio žmogų supančio pasaulio pažinimas, o atsisukimas į jautriausių Žmogaus vidinių 
išgyvenimų ir jo kūrybinės raiškos pasaulį. Šia prasme neklasikinę Kierkegaardo estetiką 
galime traktuoti kaip vieną radikaliausių posūkių Vakarų estetinės minties istorijoje, kur 

aukščiausia vertybė — individualios egzistencinės patirties ir kūrybos akto unikalumas. 
Tai sąlygoja išskirtinį dėmesį autentiškai komunikacijai, situacinėms ir kontekstualioms 
kategorijoms: egzistencijai, gyvenimui, kūrybai, menui, vidiniam pasirinkimui ir pan. 
Mąstymas nukreipiamas į subjektyvią tikrovę, į sąmonės tekamumo apmastyma, nepa- 
kartojamą; tai iš esmės kitoks, netradicinis, subjektyvumo bei subjekto interpretavimas, 
priminimas tos primirštos chrestomatinės tiesos, kad turtingas estetinių vertybių ir meno 
pasaulis kuriamas ir funkcionuoja subjektui. Vadinasi, pagrindiniai klasikinės estetikos 
klausimai perkeliami į subjektyviosios ontologijos plotmę. 

Kierkegaardo estetinės idėjos, nors dažnai netiesiogiai, suformavo daugelį XX a. koncep- 
cijų. Jo teigta neįveikiama sąmonės krizė, pasaulėvokos tragizmas, siūlymas ieškoti kūrybinio 
įkvėpimo ne išoriniame, o vidiniame asmens pasaulyje veikė K. Jaspersą, M. Heideggerį, 
G. Marcelį, R. M. Rilkę, E Kafką, T. Manną, J. Ortega y Gassetą, L. Šestovą, K. Barthesą, 
A. Malraux, J.-P. Sartreą, A. Camus, J. Wahlį ir daugelį kitų XX a. kultūros korifėjų. Rilke 
netgi išmoko danų kalbą, kad galėtų skaityti Kierkegaardo tekstus originalo kalba, Kafka 
buvo sukrėstas, kai perskaitė „Arba-arba“: jam rodės, kad jis su autorium - dvasiniai dvyniai. 


E Nietzsche ir reliatyvistinės meno filosofijos metmenys 


Pastarųjų šimtmečių Vakarų mąstymo tradicijos intelektualiniame peizaže vokiečių 
mąstytojas Friedrichas Nietzsche (1844-1900) yra neabejotinai viena reikšmingiausių ir 
kontroversiškiausių figūrų, jo tekstai sudaro estetikos ir meno filosofijos istorijos aukso 
fonda. Nietzsche's žodžių ir minties žavesys slypi jy universalioje prigimtyje, „atvirume“ 
gyviems Žmogų supančio pasaulio įspūdžiams, klasikinės Vakarų filosofijos dogmatiškų 
mąstymo schemų atsisakyme. Pagrindines žmogaus gyvenimo problemas jis paverčia 
autentišku mąstymu. 

Pasaulinėje estetikos ir meno filosofijos istorijoje surasime nedaug tekstų, kurie įtaigia 
kalba, giliamintiškumu ir magiška įtaigos jėga taip veiktų skaitytoją. Jo mįslingi, kupini 
sumanių įžvalgų, drąsių kūrybingos minties polėkių, hiperbolių ir paradoksų raštai jau 
daugiau nei šimtmetis audrina vėlesnių kartų protus. Tai rodo neįtikėtina jo idėjų recep- 
cijos įvairovė. Gausus ir įvairialypis Nietzsche's kūrybinis palikimas savitai atsiskleidžia 
per kiekvieną dramatišką istorijos posūkį ir sušvinta naujomis spalvomis. 

Nietzsche - paskutinis XIX a. europinio lygio vokiečių mąstytojas- tapo naujos, 
neklasikinės filosofijos ir „atviro“ mąstymo simboliu, atspindinčiu esminius pastarojo 
šimtmečio Vakarų filosofinės sąmonės pokyčius. Pranašiški šio genijaus žodžiai, jog „kai 
kurie žmonės gimsta tik po mirties“, pirmiausia taikytini būtent jam, nes niekas iš didžiųjų 
XIX a. pabaigos mąstytojų taip nepaveikė postmoderniosios mąstysenos, kaip šis klasikinės 

filosofijos mitologemų naikintojas. Filosofo mąs- 
tysena išsiskyrė poetiškumu, kritiniu požiūriu į 
tradicines kultūros vertybes, dramatiška aktualių 
žmogaus gyvenimo ir kūrybos problemų formu- 
luote bei netradiciniu jų sprendimu. Tekstai pa- 
trauklūs, universalūs, turi sprogstamosios galios, 
„atvirumo“ pasauliui, sugebėjimo išsivaduoti nuo 
dirbtinių mąstymą varžančių apribojimų. „Niet- 
zsche,- rašė Foucault,- pagausino filosofinių 
polėkių skaičių. Jis domėjosi viskuo - literatūra, 
istorija, politika ir pan. Jis ieškojo filosofijos visur. 
Kas iš to, kad kai kuriose srityse jis liko XIX a. 
žmogumi, tačiau apskritai jis pralenkė mūsų epo- 
cha“ (Foucault, 1994, t. 1, p. 552). Jo mjslinguose 
raštuose poetiniai, eseistiniai ir, glaudžiai susiję su 


Friedrich Nietzsche asmeniniais išgyvenimais, egzistenciniai motyvai 
slepia radikalių filosofinių idėjų turinį. 

Nietzsche išgyveno kelis ypatingo kūrybinio pakilimo tarpsnius. Lemtingasis prasidėjo 
1888 m. rugsėjį Turine, kai vienu metu spaudai rengė penkias knygas. Tai buvo intensyvus, 
sekinantis dvasines jėgas kūrybos periodas, jis galutinai pakirto jo sveikatą. Liga progresa- 
vo, kol 1889 m. sausio mėnesį Turine vos 45 metus sulaukusiam filosofui po psichologinės 
depresijos išryškėjo sąmonės užtemimo požymiai. Netrukus po bendro kūno paralyžiaus jo 
draugas Overbeckas pervežė Nietzscheę į Bazelį (šio miesto psichiatrijos ligoninės gydytojų 
diagnozė - paralysis progressia), o vėliau į Jenos psichiatrinę kliniką, kur jis buvo globojamas 
motinos ir sesers. Laikinai atsigavęs jis grįžo į Naumburgą, o vėliau ištikus psichikos krizei 
buvo nugabentas į Veimarą, kur padedamas sesers, nesąmoningos būsenos nugyveno iki 
1900 m. rudens. Išsipildė eilinė jo „Wagnerio byloje“ išsakyta pranašystė: „Kartais tam, kad 
taptum nemirtingu, reikia sumokėti gyvenimo kaina“. 

Turint omenyje trumpą sąmoningą jo gyvenimą ir kamavusias negalias, Nietzsche buvo 
labai produktyvus mąstytojas - kūrė įvairaus žanro ir stiliaus tekstų. „Kiekviena knyga,- au- 
toriaus prisipažinimu, - buvo užkariavimas, susirėmimas - tempo lento (ilgą laiką. - A. A.) - 
iki pat galo dramatiška proza, pagaliau katastrofa ir netikėta atgaila“ (Nietzsche, 1995b, p. 
23-24). Nietzsche's kūrybinę evoliuciją galima suskirstyti į tris susijusius etapus. Pirmasis, 
romantinis, apima 1872-1876 metus. Tai laikotarpis, kai jis žavėjosi Schopenhauerio, Wag- 
nerio ir Jenos romantikų idėjomis. Svarbiausi to meto veikalai - Die Geburt der Tragódie aus 
Geist der Musik („Tragedijos gimimas iš muzikos dvasios“, 1872) ir Unzeitgemūssen Betrach- 

tungen („Apmąstymai ne laiku“, 1873-1876). Pirmojoje herojiškai pesimistiškai pateikiama 
nauja Antikos kultūros traktuotė, o antrojoje kritiškai vertinama to meto vokiečių kultūra. 

Antrajam laikotarpiui (1876-1882) būdinga didėjanti Rytų kultūros ir švietimo epo- 
chos bei klasikinio idealizmo įtaka, kuri jungiasi su pozityvizmo tendencijomis, domėjimu- 
si vadinamaisiais „pozityviaisiais“ mokslais- gamtos, fiziologija, matematika, ekonomika. 
Svarbiausi šio meto veikalai - Menschliches, Allzumenschliches („Žmogiška, pernelyg žmo- 
giška, 1876), Morgenrėte („Ryto aušra“, 1881), Die frôchliche Wissenschaft („Linksmasis 
mokslas“, 1882). Pirmoji knyga, autoriaus prisipažinimu, buvo išgyvenamos dvasinės kri- 
zės paminklas, kurį rašydamas jis „išsivadavo nuo viso, kas nebūdinga jo prigimčiai“. Šio 
periodo veikaluose Nietzsche atsiskleidžia kaip įvairių epochų meninės kultūros žinovas. 

Alegorišku poetiniu filosofiniu kūriniu Also sprach Zaratustra („Štai taip Zaratustra 
kalbėjo“, (1883-1885) Nietzsche įžengė į paskutinį, trečiąjį (1883-1889), dvasinės evoliu- 
cijos tarpsnį, kuris sietinas su galutiniu akademinės karjeros atsisakymu, gyvenimo būdo 
pasikeitimu. Šį simbolinį kūrinį, kurį pats autorius laikė kūrybos viršūne, sunku logiškai 
paaiškinti. „Nietzsche's „Zaratustra“ - rašė E. Finkas, - yra egzistencijos filosofija, skel- 
bianti idėjas, kurios atmeta tradicines koncepcijas“ (Fink, 1968, p. 151). Šis intymiausias 
ir poetiškiausias filosofo kūrinys išsiskiria stilistine branda. Tai - svaiginančio įkvėpimo 
vaisius. Jis sukurtas per trumpą laiką. Pirmąją dalį parašė per dešimt dienų, kitas dvi irgi 
labai greitai, tik ketvirtąją- ilgai su pertraukomis. Čia poetine forma pateikta daugelis Niet- 
zscheės vėlyvosios filosofijos idėjų, kurios tarsi reikalavo išsamesnio teorinio filosofinio 
aptarimo proza. Kituose svarbiausiuose to meto kūriniuose -Jenseits von Gut und Böse 
(„Anapus gėrio ir blogio“, 1886), Zur Genealogie der Moral („Apie moralės genealogiją“, 
1887), Gotzen-Dūmmerung („Stabų saulėlydis“, 1895), Ecce Homo (1895) ir neuZbaigtame 
Wille zur Macht („Valia galiai“) stiprėjant poetinio simbolizmo ir mitologijos įtakai, galuti- 
nai susiformuoja antžmogio ir „valios galiai“ teorijos. Veikiant šioms teorijoms, susiklostė 
ir brandžioji Nietzsche’ filosofijos koncepcija. 

Būdamas tiesioginis Schopenhauerio sekėjas, Nietzsche plėtojo pagrindinius voliun- 
taristinės estetikos principus. Tačiau pasyvus Schopenhauerio koncepcijos pobūdis jau 
neatitiko naujos kultūrinės Vokietijos padėties po 1870 metų. Todėl ją keičia reliatyvistinė 
Nietzscheės estetika, atspindinti to meto kultūros, estetinės minties, meno raidos priešta- 
ringumą, iracionalių jėgų visuomenėje stiprėjimą, žmogaus būties ir asmenybės kūrybinės 
saviraiškos problemų aktualėjimą. Jo mąstysena išsiskiria rafinuotu intelektualumu, po- 
etiškumu, kritiniu požiūriu į tradicines vertybes, dramatiška aktualių žmogaus gyvenimo 
ir kūrybos problemų formuluote bei netradiciniu sprendimu. 

Nietzsche nesistengė kurti vientisos teorinės sistemos. Svarbiausias jo tikslas — su- 
jungti į vieną naują meniškai interpretuojamą „gyvenimo filosofiją“, glaudžiai susijusią su 

individualios būties problemomis. Puikiu stiliumi parašytose knygose Nietzsche gvildeno 
Vakarų kultūros istorijoje prarastą žmogaus mąstymo ir būties vientisumo idėją, teoriškai 
grindė kūrybišką asmenybės prigimtį, aiškino įvairių kultūros ir meno sričių įtaką dvasi- 
niams Žmogaus poreikiams. 

Nepaisant aršių išpuolių prieš sistemingas teorines Vakarų metafizikos konstrukcijas ir 
išorinio mąstysenos nesistemingumo, fragmentiškumo, pernelyg laisvai vartojamų terminų, 
Nietzsches koncepcijos negalima laikyti atsitiktinių aforizmų ir pakrikų idėjų visuma. Jis yra 
linkęs į gan vientisą voliuntaristinį mokymą, kuriame aktualios žmogaus būties ir kūrybos 
problemos pinasi su meniniais vaizdiniais. Mus supantis pasaulis aiškinamas kaip nuolat kin- 
tantis chaotiškas būties srautas, kuriam svetimas organizuojantis tikslas. Būtis - tai nuolatos 
kintantys valios impulsai, kuriems būdinga energija, aktyvumas, instinktyvus gyvenimo tei- 
gimas ir kova už būvį. Šie valios impulsai protu nesuvokiami; jie yra skirtingos iracionalios ir 
viską apimančios valios raiškos formos. Taigi substancine pasaulio esme Nietzsche paskelbė 
sinkretišką valios sąvoką, kurią laikė svarbiausia kūrybine būties ir meninės kultūros jėga. 

Perėmęs iracionalias ankstesnės romantinės ir voliuntaristinės filosofijos nuostatas, 
metafizinę ir biologinę Schopenhauerio valios interpretaciją, Nietzsche suteikė jai naują 
aktyvią „valios gyventi“ prasmę. Subtilus Nietzsche's filosofijos interpretatorius Deleuzeas 
knygoje Nietzsche et la philosophie („Nietzsche ir filosofija“, 1962) aiškiai atskiria Wille zur 
Macht („valią galiai“) nuo Wille der Macht („valios valdyti“, arba „valingojo noro viešpa- 
tauti^), kuriai svarbiausi antžmogiui būdingi viešpatavimo instinktai. Deleuze'as pabrėžia 
kūrybinę Nietzscheės valios galiai koncepcijos kilmę, altruizmą, atvirumą pasauliui, atsiri- 
bojimą nuo merkantilių egoistinių tikslų. Todėl „valios galiai“ teorijos savitumą pirmiausia 
lemia siekis kurti ir dalytis, o ne imti neigiant. 

Valią galiai Nietzsche traktuoja kaip aukščiausią gėrį ir jėgą, padedančią veiksmingai 
kovoti su destruktyviomis amžiaus tendencijomis. Jo filosofijoje, kaip ir daoizme, išskiriami 
du besivaržantys pradai: dionisiškasis ir apoloniškasis. Pirmasis įkūnija aklą iracionalią gai- 
vališką valią, kuri atspindi amžiną ratu besisukantį betikslį judėjimą. Ši valia simbolizuoja už 
bet kokio pažinimo ribų esančią metafiziką. Į šį betikslį pasaulį tragizmą įneša apoloniškąjį 
pradą įkūnijantis žmogaus intelektas. Žmogus čia — „intelektuali valia“, t. y. prislopinta ir su- 
varžyta intelekto galia valiai, kuri reiškiasi viešpatavimo instinktu apsprendžiančiu visus būties 
aspektus. Vietoj tradicinės būties, kaip viso egzistuojančio pagrindo sampratos, Nietzsche, 
apibūdindamas kitą pamatinę gyvenimo sąvoką, pabrėžia joje vyraujančius Rytų koncepcijoms 
būdingus pesimistinius, kančios, amžino tapsmo, atsinaujinimo ir metamorfozių aspektus. 

Sąvoka gyvenimas Nietzsche's filosofijoje yra nevienareikšmė. Ji apibūdinama kaip 
„sunki našta‘, „vien kančia didžiulė“, „savęs deginimas“, nuolatinis atsiribojimas nuo to, kas 
pasiduoda pasyvumui, kam laikas mirti. Gyvenimas Nietzsches filosofijoje - tai spontaniška, 

besikeičianti, patirianti įvairius virsmus, žodžiais neapsakoma substancija, visa ko pradžios 
taškas, vienintelis ir galutinis Žmogaus siekių, giluminių valios impulsų tikslas. Jis - amžinas 
srautas, kuriam svetima logika, tikslas, nes gyvenimo formų įvairovę nulemia atsitiktinių 
impulsų ir kombinacijų žaismas. Šių kovojančių valios impulsų veikiami gyvenimo sklai- 
dos procesai iš esmės yra iracionalūs, nepažįstami ir nepaklūsta racionaliai interpretacijai. 

Stiprėjantis žmogaus būties nesvarumo ir egzistencinės krizės jausmas skatina veržių 
Nietzsche protestą prieš išorinio pasaulio absurdiškumą ir užsisklendimą vidinių ontologi- 
nių problemų pasaulyje. Jis taip pat sukyla prieš pasaulį pateisinančias panlogistines vokiečių 
klasikinės filosofijos konstrukcijas, jos abstraktų stebimąjį racionalizmą, šaltai konstatuojantį 
esamą padėtį. Todėl jis metė iššūkį pamatiniams viešpatavusios racionalistinės filosofijos 
principams ir jos traktavimą įvardijo kaip istoriškai neatitinkantį tikrovės reiškinį. 

Turėdamas įgimtą mistifikatoriaus talentą, Nietzsche mėgo šokiruoti filisterio sąmonę 
dygia ironija, pabrėžtinu vertinimų paradoksalumu, hiperbolėmis, aršiais išpuoliais prieš 
nusistovėjusias kultūros, meno, moralės normas, visuotinį pripažinimą įgavusius autori- 
tetus ir idealus. Jis šaipėsi iš savo pernelyg patiklių skaitytojų, teikdamas jiems dviprasmes 
išvadas, miglotas ir nerealias idėjas, kurių pats niekada rimtai nevertino. Kaip ne kartą yra 
pats prisipažinęs, rimčiausiems reiškiniams mėgo „prisegti juokdario uodegą“ Šis ironiškas 
aristokratiškumas, romantinis ezoterinis žaidimas prieštaravimais sudarė vieną svarbiausių 
Nietzscheės mąstysenos bruožų. „Skaityti Nietzschee, - aiškino subtilus jo kūrybos žinovas 
T. Mannas, - yra savotiškas menas, kur visiškai neleistinas tiesmukumas, grubumas, kur, 
atvirkščiai, būtinas nepaprastas proto lankstumas, ironijos jausmas, įsigilinimas. Kas suvo- 
kia Nietzscheę tiesmukai, priima tai, ką jis sako „kaip galutinę tiesą“, kas tuo patiki - tam 
geriau jo neskaityti“ (Mann, 1986, p. 192). Neretai jis netgi užsidėdavo, vėliau jam tapusią 
lemtingą bepročio kaukę, kuri slėpė kitokį požiūrį į pasaulį ir žinojimą. 

Kalbėdamas apie autentiško mąstymo tikslus, jis kelia filosofams būtinybę atsiriboti 
nuo knyginės patirties ir remtis tiesioginiu asmeniniu patyrimu. Autentišką mąstymą jis 
sieja su kančia, kurią traktuoja kaip „greičiausią būdą pažinti tiesą“, vidiniais išgyvenimais, 
išpažintimi ir spontaniškais kūrybinės dvasios polėkiais. „Pamažu man išaiškėjo, - prisipa- 
Zista jis, - kas iki šiol buvo kiekviena didžioji filosofija, - tai jos kūrėjo išpažintis, savotiški 
memuarai, parašyti be valios pastangų ir nejučia“ (Nietzsche, 1991, p. 332). 

Jo kritika krypsta į klasikinei vokiečių filosofijai būdingą miglotą metafizinį mąstymo 
stilių, kurio logika kupina prieštaravimų. Įkvėptas Schopenhauerio maišto prieš klasiki- 
nėje vokiečių filosofijoje viešpatavusio metafizinės filosofijos mokslinio žargono standar- 
tus, Nietzsche drąsiai keičia kalbines vokiškos racionalistinės metafizikos terminų klišes, 
sintaksės schemas, siekdamas suteikti tekstams didesnį išraiškingumą. Nietzsche' idealas 
buvo prancūzų filosofinės kalbos elegantiškumas ir įtaigumas. 

Nietzsche, kaip teisingai yra pažymėjęs B. Russelas, nors ir profesorius, buvo veikiau 
„literatūrinės nei akademinės prigimties filosofas“ (Russel, 1979, p. 729). Aukščiausiu 
pagyrimu filosofui šis klasikinės filologijos studijų išpuoselėtas genijus laikė lyginimą 
su menininku. Tuo paaiškinamas nuolatinis jo siekimas suteikti savo filosofijai poetinį 
arba meninį pavidalą. Jis prisipažįsta, kad labiau vertina menininkų požiūrį negu visų 
ankstesnių filosofų mintis; menininkai neišklydo iš to plataus kelio, kuriuo žengia gyveni- 
mas, jie mylėjo visa, kas priklauso šiam pasauliui,- brangino savo pojūčius. Todėl filosofas 
turi būti geras rašytojas ir visą laiką lavinti savo stilių. Stiliaus tobulinimą suvokdamas 
ir kaip mąstymo kultūros kėlimą, jis daug dėmesio skyrė meninei savo kūrinių formai. 
Nietzsche's veikaluose ilgainiui įsitvirtinusi sujungtų bendros temos aforistinė idėjų dės- 
tymo forma buvo nulemta ne tiek impulsyvaus mąstytojo charakterio ar susižavėjimo 
prancūzų eseistika, bet jo negalavimų. Kovodamas su progresuojančia trumparegyste 
ir kentėdamas dėl nuolatinių migrenos priepuolių, jis ilgai negalėjo dirbti prie rašo- 
mojo stalo. Ši nuolatinė kova su proto aptemimu vertė jį ugdyti valią ir pasirinkti tokią 
glaustą minčių dėstymo formą, kuri, nepaisant atskirų dalių savarankiškumo, išsaugotų 
minties vientisumą. 

Glausta idėjų dėstymo forma ir sklandi kalba derinasi su impresionistiniu stiliumi, 
perimtu iš naujausios prancūzų literatūros. Čia filosofija susipina su įstabiais filosofinės 
lyrikos ir intelektinės eseistikos elementais. Minčiai išryškinti meistriškai naudojami im- 
provizacijos elementai, neužbaigtumas, simboliai, netikėti sugretinimai ir žodžių žaismas. 
„Mano stilius - šokis, žaismas įvairiausių simetrijų, peršokimų ir šių simetrijų pašiepimas“ 
(Nietzsche in seinen Briefen, 1932, p. 333) Šokio metafora kalbant apie mąstytojo stilių iš 
tikrųjų turi didžiulę prasmę, kadangi šokis yra menas, kuriam būdingas ypatingas lanks- 
tumas, įtaigumas, plastiškumas, elegancija. Grakštūs ir išdailinti aforizmai brandžiuose 
Nietzsches kūriniuose virsta tikrais meno kūriniais. Iš tiesų vienas svarbiausių specifinių 
jo stiliaus bruožų yra intymumas ir ekspresyvumas, kuris lemia jo tekstų įtaigumą, orien- 
taciją į skaitytojo pasąmonės gelmes. 

Gilinantis į ankstyvuosius filosofo tekstus aiškėja, kad didžiausią poveikį jo meno 
filosofijai turėjo Schopenhauerio ir romantikų panestetizmas. Iš neklasikinės filosofijos 
pradininko Nietzsche pirmiausia perėmė pasaulėžiūros tragizmą, valios metafiziką ir 
bendrą iracionalią mąstysenos orientaciją. Romantinės simbolikos kupino Schopenhauerio 
poveikis Nietzsches sąmonėje jungėsi su prancūzų ir vokiečių romantikų skelbiamomis 
idėjomis. Tai liudija užrašų knygutėse ir juodraščiuose likę užrašai iš Jenos romantikų vei- 
kalų. Šiais išrašais jis naudojosi rašydamas ankstyvuosius kūrinius — „Tragedijos gimimas“ 
ir „Nesavalaikiai apmąstymai“. Nors juose daug dirbtinio tragiško pesimizmo, bet aiškiai 
jaučiamas romantiškai egzaltuoto jaunuolio tikėjimas kosmine meno galia. Nietzsche 

prisipažįsta, kad tuo gyvenimo laikotarpiu, kai žmogų jaudina visai kitos aistros, jis buvo 
„pamilęs meną ir būties įvairovėje nematė nieko reikšmingesnio už jį“. 

Romantikai filosofui artimi kritiniu požiūriu į to meto kultūrą, ikikapitalistinių forma- 
cijų kultūros ir meno idealizavimu, estetizmu, intuityvizmu, proto nuvainikavimu, meile 
ironijai ir paradoksui. Iš Jenos romantikų ideologo Schlegelio veikalų jis perėmė genijaus- 
antžmogio, „valios viešpatauti“ ir naujos „gyvenimo filosofijos“ mokymų elementus. 

Vadinasi, Schopenhauerio ir romantikų idėjų paveiktas, Nietzsche suvokia meną kaip 
absoliučių vertybių simbolį, aukščiausią tiesą, gyvenimo prasmę. Tobuliausia gyvenimo for- 
ma jis laikė meninę būtį, arba meninį gyvenimą. Jame, tvirtina Nietzsche, susiduriame su 
skaidriausia ir galingiausia iš visų mums pažįstamų valios viešpatauti instinkto raiškos formų. 
Adekvatus būties esmės pažinimas įmanomas tik iš tų apmąstymų apie meną, kuriuos teikia 
meno filosofija. Kalbant apie Nietzsches meno filosofiją, būtina pažymėti, kad jos objektą, 
struktūrą ir pagrindinius tikslus jis traktavo veikiamas romantikų, Schelingo ir Schopenhauerio, 
todėl estetiką sutapatino su meno filosofija, nes estetiškumas jam pirmiausia asocijavosi su 
menu. Tuo paaiškinamas jo išskirtinis dėmesys svarbiausioms meno būties, funkcionavimo 
visuomenėje, genijaus, menininko kūrybinio potencialo, meninės kūrybos proceso problemoms. 

Taigi galime teigti, kad būtent Schopenhauerio, Jenos romantikų ir Wagnerio idėjų 
elementai sudarė Nietzsche's ankstyvosios „meno metafizikos“ (paties filosofo apibūdi- 
nimas) esmę. Savo pirmojo veikalo „Tragedijos gimimas iš muzikos dvasios“ svarbiausią 
tikslą jis suformulavo taip: „Pažvelgti į mokslą iš menininko, o į meną - iš gyvenimo pozi- 
cijų“. Aiškindamas senovės graikų tragediją, Nietzsche susieja du didžiuosius mitologinius 
visokios meninės veiklos principus su graikų dievų Apolono ir Dioniso vardais, kurie, jo 
nuomone, simbolizuoja visą su meninių iliuzijų pagalba kuriamą įvairovę. Apibūdindamas 
apoloniškojo ir dionisiškojo prado sąveiką, Nietzsche teigė, kad vienoje pusėje - sapnams 
būdingų vaizdinių pasaulis, kurio tobulumas nepriklauso nuo atskiro žmogaus intelekto ir 
meninio išsilavinimo, o kitoje - svaigulio sritis, kur taip pat nekreipiamas dėmesys į atskirą 
žmogų, veikiau netgi siekiama panaikinti individualumą, išgelbėti ir išlaisvinti jį mistiniame 
vientisumo suvokime. Šis prieštaravimas tarp intelektualizmo (pasiekusio savo apogėjų 
hegeliškajame proto kulte) ir voliuntarizmo (šopenhaueriškojo iracionalumo išaukštinimo), 
Nietzsche's nuomone, glūdi kiekvienos autentiškos kultūros ir meno esmėje. 

Apoloniškąjį pasaulio regėjimą Nietzsche prilygino „sapnui“, „svajonei“ (Traum). Jo 
esmė- erdvinis pasaulio suvokimas. Tobuliausiais šio „išorinio“, iliuzinio grožio simboliais 
laikomi didingi antikinių dievų ir didvyrių vaizdiniai. Dionisiškas pasaulio suvokimas 
atskleidžia „tikrąją, tragiškąją, grožio esmę. Jis neatsiejamas nuo kūrybinio „svaigulio“ 
(Rausch), kuriame nesąmoningai gimsta „tikrasis“ menas. Vadinasi, ankstyvasis Nie- 
tzsche’s mokymas apie dvisluoksne kultūrinių ir meninių fenomeny esmę jungia „tikrąjį“, 


209 


Antanas Andrijauskas. VAKARŲ ESTETIKA IR MENO FILOSOFIJA 


tragišką- dionisiškąjį meną, kurį valdo nežabotos iracionalios instancijos, ir „netikrąjį — 
apoloniškąjį, kuriam būdinga rimtis, aiškumas, racionalumas, harmonija. Čia apoloniškasis 
pradas vertinamas tik kaip viena universalesnio, kupino muzikos ir mitologijos dvasios, 
dionisiško meno pasireiškimo formų. 

Kalbėti apie meną ir aukščiausias jo formas Nietzsche'i, reiškia kalbėti apie muziką. Jis, 
kaip ir Schopenhaueris, muziką laikė „visų menų motina“, ne tik aukščiausia meno viršūne, 
bet ir ypatinga metafizine substancija, kuri gali prasiskverbti į būties gelmes. Šį susižavėjimą 
muzika Nietzsche paveldėjo iš tėvo, kuris aistringai ją mylėjo ir mėgdavo vakarais, likęs 
bažnyčioje, improvizuoti vargonais. Jaunystėje gavęs gerą muzikinį išsilavinimą, Nietzsche 
ne tik gyvai domėjosi muzikiniu gyvenimu, buvo puikiai susipažinęs su klasikine muzika, 
bet ir pats ją kūrė. Vėliau muzikos prioritetui jo sąmonėje galutinai įsitvirtinti padėjo Jenos 
romantikų ir Schopenhauerio veikalai. Laiškuose draugams Nietzsche prisipažįsta, jog sun- 
kiomis gyvenimo akimirkomis tik muzika teikdavo jam paguodą ir padėdavo išreikšti save. 
Kita vertus, tiesioginis sąlytis su muzika įkvėpdavo filosofinei ir poetinei kūrybai. Jis buvo 
įsitikinęs, kad muzikalumas yra vienas iš svarbiausių kūrybingos asmenybės komponentų. 
Iš čia išplaukia tezė: „Kuo žmogus muzikalesnis, tuo jis didesnis filosofas.“ 

„Muzikalumo“ kategorija įgauna išskirtinį vaidmenį Nietzsche’s kultūros bei meno 
filosofijoje, ji yra pagrindinis vertės bei autentiškumo sinonimas. Kultūros, besiremiančios 
„muzikos dvasia“, idealu jaunasis Nietzsche laikė senovės graikų kultūrą, o jos antipodu 
„nemuzikinę“ savo epochos dekadentinę kultūrą (jos smukimo priežastis siejo su dioni- 
siškos tragiškos muzikos dvasios praradimu). Senovės graikų kultūros ir meno esmė, jo 
nuomone, išsakyta antikinėje tragedijoje, gimusioje iš muzikos dvasios. Ši kultūra jam 
didinga ir kilni tik tada, kai esti tragiška. Vėliau filosofas išplėtojo šią tezę ir skelbė, kad 
kiekvienos „tikros“ kūrybos išskirtinis požymis yra jos tragiškumas. Ši pantragiška kūry- 
bos interpretacija tapo itin populiari Nietzsche’s sekėjų veikaluose. XX a. modernistinės 
pakraipos menininkai ir meno teoretikai meno vertę ir autentiškumą jau tiesiogiai siejo 
su kūrėjo „pasaulėžiūros tragiškumu“. 

„Tragiškumas“ iš tikrųjų yra viena iš tų fundamentalių ankstyvosios Nietzsche's meno 
filosofijos kategorijų, kurią pasitelkęs jis plėtojo Schopenhauerio idėjas, pritardamas savo 
mokytojui, kad tragizmas gimsta iš suvokimo, jog gyvenimas ir mirtis sudaro vientisą 
žmogaus būties ciklą. Šis reiškinių esmės ir būties beprasmiškumo pažinimas neretai pa- 
ralyžiuoja žmogaus veiksmus, sukelia neviltį dėl supratimo, kad jis nieko negali pakeisti. 
Tikėjimas žmogaus protu, mokslo galia, Nietzsche's nuomone, įmanomas tik tol, kol 
žmogus lieka regimybės ribose. 

Vienintelė išeitis tragiškame mene, kuris teikia grožio iliuziją ir padeda žmogui įveikti 
būties beprasmiškumo jausmą, grąžinti jam valią aktyviai veikti. Kitaip negu Schopen- 

haueris, Nietzsche nesitenkina pasyviu žmogaus būties tragiškumo konstatavimu. Jis siūlo 
ir išeitį. „Šio didžiausio pavojaus valiai akivaizdoje,- patetiškai skelbia Nietzsche,- lyg 
stebukladaris iškyla gaivinančiu grožiu Zavintis menas, kuris vienintelis gali šias neviltį 
keliančias mintis apie egzistencijos siaubingumą ir beprasmiškumą transformuoti į vaiz- 
dinius, su kuriais dar galima gyventi“ (Nietzsche, 1912, t. 1, p. 69). Taip ankstyvojoje 
Nietzsche's meno filosofijoje menas virsta „išganinga iliuzija“, padedančia pabėgti nuo 
žmogaus būties absurdiškumo. 

Teigdamas, kad menas siekia iliuzijos, kuri yra vertingesnė už tiesą, kartu Nietzsche 
meną priešpriešina mokslui. Tačiau tai nereiškia, kad tiesa paklūsta menui. Priešingai, 
teigia filosofas, jis sukurtas tam, kad mes nepražūtume nuo tiesos. Kadangi nenugalimas 
pažinimo siekimas, pasak Nietzsche's, neišvengiamai veda į tuštumą, bjaurumo stichiją, 
todėl jis kviečia amžininkus išmokti tenkintis meniniu požiūriu į pasaulį. Vadinasi, menas, 
orientuodamasis į iliuziją, pasuka sąmoningo melo keliu, o štai mokslui būdingas nesąmo- 
ningas melas. Tačiau tas melas arba žaidimas iliuzijomis Nietzsche'i yra didesnė tiesa, negu 
ją gali pasiekti mokslas. Kadangi mąstančiam žmogui neįmanoma gyventi tiesos siekimu, 
nes pastaroji „paralyžiuoja“ jo veiksmus, mąstytojas žengia ir kitą žingsnį- skelbia, kad 
„valia tiesai“ yra išsigimimo simptomas. Tokia atvirai iracionali filosofo apmąstymų logika 
diskreditavo racionalistinę pasaulėžiūrą ir iškėlė meną virš mokslo ir gyvenimo. 

Antruoju Nietzsche's dvasinės raidos laikotarpiu išryškėjo naujas požiūris į daugelį 
svarbiausių meno filosofijos problemų. Kitaip nei ankstyvuose romantizmo ideologijos 
įkvėptuose veikaluose, kuriuose jis meną ir grožį iškėlė į dangiškas sferas ir tuo remdama- 
sis skelbė jų savitiksliškumo idėją, dabar Nietzsche's požiūriai realistiškesni. Šioje naujoje 
Nietzsche's mąstysenos orientacijoje svarbus vaidmuo tenka naujiems klasikinės meninės 
kultūros idealams. Įveikdamas metafizinį Schopenhauerio pesimizmą ir savo „vagneriškąjį 
kompleksą“, jis vis labiau domisi humanistinėmis vokiečių meno filosofijos tradicijomis, 
klasikine muzika, realistine literatūra (Stendhalis, G. Kelleris, kiek vėliau Dostojevskis) ir 
Rytų kultūra, menu, filosofinėmis estetinėmis idėjomis. Rytietiškų idėjų poveikis Nietzsche's 
mastysenoje susilieja su Goethes universalizmu. Sis poetas mąstytojas jam tapo didingiausios 
vokiečių kultūros epochos ir aukščiausio apoloniškojo prado simboliu. Epochoje, kuri neigė 
realumo apraiškas gyvenime, vienintelis Goethe jam buvo nuoseklus realistas. Mąstytojas, 
kamuojamas prieštaringų minčių, jautė nenumaldomą potraukį blaiviam getiškajam rea- 
lizmui, siekė jo kūrybai būdingos olimpinės rimties vientisumo. 

Burckhardto idėjų veikiamo Nietzsches meno filosofijoje galima pastebėti stiprėjančias 
kultūrologines tendencijas. Svarbiausiomis meno funkcijomis filosofas skelbia kultūrinę, miti- 
neir ontologine. Meną jis tyrinėja kartu su kultūra, o jo lygį suvokia kaip pagrindinį kultūros 
klestėjimą ar jos nuosmukį. Kita vertus, kaip ir ankstyvuosiuose veikaluose, kultūros ir meno 

gyvybingumas čia siejamas su mitologija, suteikiančia kultūriniams reiškiniams „gyvybingą 
gamtinę jėgą. Pabrėždamas universalų sinkretišką mito pobūdį, Nietzsche traktuoja jį kaip 
„Iišaukštintą alegoriją, „kondensuotą pasaulėvaizdį“, kaip visuotinumo ir pirmapradės tiesos 
pasireiškimą. Dvasingos kultūros atgimimo viltis mąstytojas sieja su naujos mitologijos ir ati- 
tinkamos meninės kalbos sukūrimu. Mitologijoje jis regi neišsenkamą jėgą, kuri maitindama 
vaizduotę stimuliuoja gyvenimą ir kūrybą, taip apsaugo žmogų nuo betikslio blaškymosi. 

Greta kultūrologinių idėjų, brandus Nietzsche patiria vis stiprėjančią Rytų įtaką. Pir- 
mieji Nietzsches susidomėjimo Rytais požymiai išryškėjo dar mokantis Pfortos mokykloje, 
kur kartu su vaikystės draugu P. Deussenu, būsimu garsiu indologu, studijavo indų epus 
Mahabharata ir Ramayaną. Vėliau stipri Schopenhauerio, romantikų ir, galiausiai, Goethes 
įtaka pastūmėjo Nietzscheę išsamiau domėtis Rytų tautų kultūros laimėjimais. Studijų metais 
jo artimu bičiuliu buvo sanskritologas E.Windischas, kuris Nietzscheę, Leipcigo universi- 
teto studentą, ragino studijuoti sanskritą. 1886 m. birželio 6 d. laiške Rohdeei jis susiža- 
vėjęs rašė apie „nuostabųjį Windischą, jo išskirtinę asmenybę, gyvybingą mūsų gyvenimo 
Leipcige praeities prisiminimą“ (Nietzsche, 1986, p. 568). Būtent Windischo pastangomis 
įvyko Nietzsche's pažintis su R.Wagneriu kompozitoriaus uošvio indologo H. Brockhauso 
namuose. Lankydamasis Miunchene, barono Seidlitzo rūmuose, jis susibičiuliavo su jo 
žmona, aistringai kolekcionavusia Rytų Azijos dailės dirbinius. Ir galiausiai jaunystės bičiulio 
Deusseno knyga Das System der Vedanta („Vedantos sistema“, 1883) buvo paskutinis moks- 
linis veikalas, kurį filosofas kruopščiai studijavo. Filosofo mylimoji Lou Salomė liudija apie 
neabejotiną vedantos filosofijos įtaką vėlyvajam Nietzscheei (Andreas-Salomė, 1911, 242). 

Nietzsche, domėjęsis lyginamaisiais Rytų ir Vakarų kultūrų tyrinėjimais, 1888 m. 
sausio 3 d. laiške Deussenui itin aukštai vertina lyginamąsias Rytų ir Vakarų kultūrų stu- 
dijas teigdamas, kad jos „skatina išsivaduoti nuo išankstinių nuostatų“. Savo metą filoso- 
fas vadino Zeitalter der Vergleichung („palyginimų amžiumi“). Lygindamas europiečių ir 
indų civilizacijas, jis priėjo prie išvados, jog iki dvasinės Rytų kultūros Europai dar toli. 
Filosofas itin vertino Rytų šalių gyventojams būdingą atsiribojimą nuo neesminių dalykų 
ir išorinio gyvenimo šurmulio. „Azijiečiai, matyt, tuo ir skiriasi nuo europiečių, kad jie 
geba pasinerti į ramybės būseną ilgiau ir labiau negu mūsų žemyno žmonės“ (Nietzsche, 
1995, p. 85). Jį žavėjo Rytų kultūroms būdingas žmogaus ir gamtos vientisumo teigimas, 
jo veikaluose nuolatos skamba svajos apie grįžimą į gamtos prieglobstį. 

Lygindamas Rytų ir Vakarų tautų mentaliteto ypatumus, Nietzsche teigė, kad vakariečiai 
fantazijos galimybes apriboja labiau nei rytiečiai. Europietis kūrėjas pasaulį suvokia nuosekliau 
ir blaiviau, nes atsitraukia nuo tiesioginio gamtos suvokimo ir į kūrybos procesą žvelgia lyg iš 
šalies, o rytietis jį pajunta ir išgyvena tarsi iš vidaus. Nietzscheę su Rytų mąstytojais suartina 
asketizmo, savitvardos idealai, nuolat tylinčio ir siekiančio suvokti būties pilnatvę bežadis 

žmogaus tylėjimas. Iš čia kyla vienatvės, introspekcijos svarbos iškėlimas bei jos poetizavimas. 
Gyvenimo vienatvės privalumą jis regi tada, kai nekalbama perdėm garsiai, nerašoma per- 
dėm garsiai, nes bijoma tuščio atgarsio. O kita vertus, ir visi garsai vienatvėje skamba kitaip. 

Nietzsche, kaip ir Rytų Azijos mąstytojai mintis mėgo reikšti netiesiogiai, plačiai pa- 
sitelkdamas neišsakymo, estetinės užuominos galimybes. Todėl glaustos alegorijos ir vaiz- 
dingos poetinės metaforos tokios svarbios. Filosofas vengia nuoseklaus minties plėtojimo ir 
skaido ją į susietus bendros temos fragmentus - tezes. Dvasinis Nietzsches filosofijos artu- 
mas daoizmo ir čan koncepcijoms išryškėja, kai jis peikia liguistą, išsigimstantį ankstesnės 
kultūrinės tradicijos intelektualizmą, griaunantį mąstymo ir būties vientisumą. Tai nulėmė 
analogišką „natūralumo“ kultą, siekimą išlaisvinti instinktus. Nietzsche, kaip ir daoizmo, čan 
tradicijų mąstytojai, teigia, kad, norint pažinti gelminę reiškinių esmę ir pakeisti melagingą 
vyraujančią vertybių sistemą, būtina sugriauti stabus, netgi užmušti Dievą, kurio mirtis 
atveria kitokio, gilesnio, pasaulio ir žmogaus būties pažinimo galimybę. 

Ryšys su Rytų teorijomis išryškėjo siekiant pateikti ontologinę meno interpretaciją 
per požiūrį į meninę kūrybą, kaip aukščiausią žmogaus būties raiškos formą. Todėl žmo- 
gaus gyvenimą lygina su menu. Nietzsche's menininko koncepcija artima daoizmo ir čan 
teorijoms dėl to dėmesio, kuris skiriamas iracionalioms jėgoms, glūdinčioms žmoguje, ir 
instinktyviu jų išlaisvinimu. Kūrybinį menininko polėkį, jis panašiai kaip ir čan teoretikai, 
Nietzsche apibūdina lyg dvasinį apsvaigimą, kai išnyksta ribos tarp subjekto ir objekto, 
kūrybos ir paprasto veiksmo, realumo ir irealumo, grožio ir bjaurumo, priešybė tarp gėrio 
ir blogio, kūniško ir dvasinio pradų, nes visa tai suvokiama, kaip glaudžiai susiję reiški- 
niai. Menininkas yra lyg antžmogis virš pasaulio ir teikiantis kuriamoms formoms norimą 
pavidalą, o meninis kūrybos procesas suvokiamas kaip instinktyvių Žmogaus potraukių 
išraiška. Aukščiausias meistriškumas pasiekiamas be mokslinių pastangų, tiesiog žaidžiant. 
Kūryboje viską nulemia spontaniškas improvizacinis pradas. 

Nietzsche'i artimos daoizmo ir čan išpažinėjų skelbiamos meninės tiesos išsakymo ir 
kūrinio neišbaigtumo koncepcijos. „Filosofas, — teigė jis, - tik tuomet lieka filosofu, kai jis 
tyli“. Nietzsche's nuomone, tiesos esmės neįmanoma autentiškai perteikti paprastais žodžiais, 
ji visada liks neišsakyta. Todėl jis, kaip ir Rytų mąstytojai bei menininkai, ypatingai vertina 
simbolį, metaforą, paradoksalaus mąstymo principus, neišbaigtumą, estetinę užuominą. Neiš- 
sakyta iki galo mintis, Nietzsches nuomone, sukelia didesnį įspūdį negu nuosekliai plėtojama. 

Pagaliau, prilygindamas meną filosofijai, Nietzsche suteikė jam ontologinę prasmę. 
Jo nuomone, tik menine veikla galima pateisinti pasaulio egzistavimą ir suteikti prasmę 
žmogaus būčiai. Jau Tragedijos gimime iškeltoje tezėje, kad „būtis ir pasaulis pateisinami 
amžinybėje tik kaip estetinis fenomenas“, faktiškai išryškėjo pagrindinė vėlesnės Nietzsches 
meno filosofijos kryptis. 

Nietzsche skiria tris kokybiškai skirtingas meno formas: 1) aukščiausias monologi- 
nis menas arba „pokalbis su dievais“; jis pajėgus išreikšti tikrąją meninės veiklos esmę; 
2) visuomeninis- orientuotas į subtilių žmonių dvasinius poreikius ir 3) demagogiškas, 
arba vulgarus, kuris stengiasi patenkinti primityvų masių skonį. „Tikrasis“, dvasingas 
menas visada yra elitinis, prieinamas tik nedaugeliui subtiliai meną jaučiančių žmonių. 
Specifinį „tikrojo“ meno bruožą Nietzsche įžvelgė „didingame stiliuje“, kuriam būdinga 
griežtai loginė formų organizacija, aiškių ir griežtų linijų poetika, t. y. visa tai, kas svetima 
filisterio sąmonei. 

Susipažinęs su naujausiomis europinės kultūros ir meno tendencijomis, Nietzsche daro 
išvadą, kad dėl didėjančio intelekto vaidmens ir silpnėjančių natūralių gyvenimiškų instinktų 
jos palaipsniui išsigimsta. Visas brangiausias vertybes jis laikė išsigimimo arba dekadentiz- 
mo simboliais. Visur jis regi smukimo požymius, gyvenimo menkėjimą, pabaigos artėjimą, 
„baisų nuovargį“. Prisimindamas didžių praeities meno meistrų Schützo, Bacho, Handelio, 
Dantes, Raffaelio „dvasios polėkius“, Nietzsche priešpriešina jiems savo epochos meną, kuris 
,nusmukes iki karikatūros lygio“. Gyvo kūrybinio prado silpnėjimą mene jis laiko svarbiausiu 
dekadentinio stiliaus bruožu. Kiti jo skiriamieji požymiai yra nuovargis, valios bejėgiškumas. 

Brandžioje Nietzsche's filosofijoje pagrindinė jėga, padedanti žmogui išlaikyti jį su- 
pančio „svetimo“ pasaulio spaudimą ir įprasminti žmogaus gyvenimą (egzistenciją), yra 
kūrybinė veikla arba, tiksliau, tobuliausia jos forma- menas. Kitaip negu Schopenhaueris, 
kuris manė, jog svarbiausia meno paskirtis- tai bėgimas nuo gyvenimo sunkumų ir žmo- 
gaus būties niekingumo pateisinimas, brandusis Nietzsche laikė meną „skaidriausia“ ir 
„galingiausia“ valios viešpatauti raiškos forma, „svarbiausiu gyvenimo stimuliatoriumi', 
atskleidžiančiu būties prasmę. Menas galutinai praranda bet kokį „nesuinteresuotumo“ 
atspalvį, kuris būdingas Kanto ir Schopenhauerio meno filosofijos koncepcijoms. „Menas- 
menui principas dabar aiškinamas kaip „pavojingas principas“, nes jis „atplėšia idealą nuo 
tikrovės ir kartu nuskurdina tikrovę, šmeižia ją“ (Nietzsche, t. 9, 1901, p. 112-113). Tačiau 
šių filosofo žodžių negalima laikyti jo prieraišumu realistiniam menui. Diskredituodamas 
meno „nesuinteresuotumą“, jis siekė suteikti menui naują, fiziologinę funkciją. 

Pagrindine meno ir estetinės veiklos egzistavimo sąlyga Nietzsche skelbia išankstinę 
fiziologinę prielaidą, kurią pavadina svaiguliu, sudirginančiu meninės kūrybos subjekto ir 
suvokėjo dvasią. Svaigulio esmė yra kūrybinių jėgų pakilimo ir pilnatvės jausmas, kuris atsi- 
randa iš perpildytos ir besiliejančios per kraštus valios impulsų stimuliuojamos fiziologinės 
energijos. Seniausia ir pirmapradiškiausia svaigulio forma jis skelbia lytinį susijaudinimą. 

Brandžioje Nietzsche's meno filosofijoje menas nei ramina, nei gydo nuo būties 
žaizdų, jis yra svarbiausias kūrybinės veiklos stimuliatorius. Biologizuodamas tradicinę 
meno filosofiją, Nietzsche tarsi paverčia ją savotiška „taikomąja fiziologija“. Menas čia 

vertinamas jo poveikio asmenybei aspektu, nes jo paskirtis - plėtoti kūrybines žmogaus 
jėgas, suteikti impulsus kovoti su kultūros masiškumu, siekiant įtvirtinti naujų vertybių 
sistemą bei naujo tipo žmogų. 

Suvokęs, kokie pavojingi masinės sąmonės stereotipų formavimosi padariniai, 
Nietzsche mėgino atskirti „tikrąją“ dvasinio elito kuriamą kultūrą nuo „netikrosios“, 
filisterinės, kurią jis paniekinamai vadina „masės“, „daugumos“ kvazikultūra. Kultūros 
ir meno išsigimimą jis siejo su destruktyviu, tironizuojanciu masinės sąmonės poveikiu 
individualybei. Kad išsaugotų standartinį vulgaraus kultūros vartotojo tipą, masinė kultūra 
priversta gintis ir pulti dviem frontais: tiek prieš išsigimstančius visuomenės tipus, tiek 
prieš tuos, kurie iškyla savo individualybe virš jos. Kadangi svarbiausia masinės kultūros 
tendencija reiškiasi „nepaslankumu“, „stagnacija“ ir „savisauga“, filosofas nemato joje 
jokių kūrybiškumo užuomazgų, pati mintis apie „kūrybingą masę“ jam atrodo absurdiška. 

Nietzsche's elitarizmas, kilęs iš negatyvaus požiūrio į masinės kultūros recidyvus, 
ilgainiui pasiekė tai, kad buvo pervertinti tam tikri klasikinės filosofijos principai. Filoso- 
fas kvietė atsisakyti „melagingų“ lygybės principų. Šitai norėta teoriškai pateisinti dvasios 
genijų moralės ir elgesio normų išskirtinumą. Jis teisingai nurodė svarbiausią vokiečių 
klasikinės filosofijos humanizmo trūkumą- polinkį į „ramų, stebėtojišką tikrovės suvo- 
kimą“. Iki Nietzsche's vyravęs klasikinis humanizmas rėmėsi daugelio kartų suformuotu 
kultūriniu istoriniu humanistinių idėjų kompleksu, kuris pasižymėjo antropologiskumu. 
Nietzsche, remdamasis svarbiausių to meto kultūros ir meno raidos tendencijų kritika, 
paneigė tradicinę antropologiją ir suformavo naujos mitologinės, „antžmogio“ antropo- 
logijos kontūrus, išaukštino individualizmą ir estetizmą. 

Nietzsche's meno filosofijos centre yra genijaus, arba meninės kūrybos subjekto, 
problema. Tiesiogiai susijusi su žmogaus laisvės, gyvenimo prasmės problemomis, ji 
gvildenama ontologiniu požiūriu. Meninė veikla mąstytojui yra tobuliausia asmenybės 
unikalumo išraiška. Iš čia kyla ir požiūris į žmogų kaip į aukščiausių vertybių kūrėją. 
Meninės kūrybos subjekto problema Nietzsche's meno filosofijoje leidžia nuspėti meni- 
ninko asmenybės išaukštinimą XX a. pradžios Vakarų Europos mene. Heideggeris yra 
taikliai pastebėjęs, kad Nietzsche's koncepcijoje meno pasaulis vertinamas menininko, o 
ne stebėtojo požiūriu. 

Jau ankstyvuosiuose kūriniuose filosofas genialią asmenybę traktavo kaip išskirtinį 
reiškinį, kurio negalima paprastai paaiškinti. Šiai savotiškai dievybei būdingas nerūpes- 
tingumas ir amoralumas. Pagautas meninės kūrybos polėkio, pirmiausia nori pajusti 
džiaugsmą, didybę, išsivaduoti iš viduje glūdinčių prieštaravimų kančios. Taigi genijaus 
koncepcijoje romantinis išskirtinės asmenybės kultas susilieja su švietėjams būdinga na- 
tūralaus Žmogaus nostalgija. 

Vaizduodamas istorinę genijaus misiją, santykius su pasauliu, Nietzsche daugiau- 
sia sekė Schopenhaueriu. Tačiau tarp jų buvo ir esminių skirtumų, kuriuos nulėmė 
nuoseklesnis Nietzsche's istorizmas. Kitaip negu Schopenhaueris, kuris tiek filosofą, 
tiek menininką genijų laikė neistoriniu kultūros subjektu, Nietzsche griežtai atribojo jų 
tikslus ir veiklos sritis. Genijus filosofas, teigė jis, orientuojasi į amžinąsias, neistorines 
vertybes, o genijus menininkas visada jaučia tiesioginę kūrybos priklausomybę nuo 
epochos dvasios. 

Tačiau šis istorizmas apibūdinant meninį genijų nenuoseklus, nes jį nuolat deformuoja 
voliuntaristinės idėjos. Kita vertus, jei filosofijos genijui tiesos siekimas neatsiejamas nuo jo 
istorinės misijos įgyvendinimo, meno genijui kreipimasis į tiesą nebūtinas, nes menininkas 
nenori atsisakyti tų galimybių, kuriomis pasinaudodamas menas gali pasiekti didžiausią 
išraiškingumą, t. y. fantastinio, mitologinio, potraukio simboliams, asmenybės galimybių 
pervertinimo, tikėjimo stebuklinga genijaus prigimtimi. Vadinasi, „menininkui svarbiau 
išsaugoti savo kūrybos manierą nei ištikimybę mokslinei tiesai“. 

Ankstyvąją Nietzsches genijaus menininko koncepciją galima traktuoti kaip Zara- 
tustros ir antžmogio prototipą. Ši kūrybinio subjekto transformacija paaiškinama tais 
poslinkiais, kurie vyko filosofo pasaulėžiūroje. Genijų jis laiko tam tikru tiltu tarp istorinio 
žmogaus ir to aukščiausio žmogaus tipo, kuris išreiškiamas antžmogio arba Zaratustros 
įvaizdžiu. Būsimasis žmogaus išaukštinimas, Nietzsche's nuomone, įvyks ne iškeliant 
šiuolaikinę gležną ir liguistai reflektuojančią asmenybę, o atskleidžiant natūralius žmogaus 
instinktus, išryškinant tai, kas jame dar liko pirmapradiška, neliesta. 

Ankstyvoji Nietzsches meno filosofija rėmėsi platoniškuoju ir romantiniu meninės 
kūrybos dėsningumų aiškinimu. Meninės kūrybos subjektas čia virtęs nesąmoningu 
mediumu, dionisiškųjų pasaulį valdančių jėgų perteikėju. Tarsi ne jis kuria, o pats kūri- 
nys objektyviai gimsta iš būties gelmių. Toks požiūris į meninės kūrybos procesą neigia 
subjektyvumą. „Mes pažįstame subjektyvų menininką, tik kaip blogą menininką. Todėl 
pirmiausia reikalaujame iš visų meno apraiškų pašalinti subjektyvumą, išlaisvinti iš „aš“ 
priespaudos, visokios individualios valios bei potraukių galios apribojimo. Be objektyvu- 
mo, be grynos nesuinteresuotos kontempliacijos neįmanoma netgi menkiausia meniška 
kūryba“ (Nietzsche, 1912, t. 1, p. 55). 

Nors Nietzsche svarsto apie principinę apoloniškojo ir dionisiškojo principų harmo- 
niją, jo ankstyvuosiuose kūriniuose vyrauja dionisiškasis pradas, kurį jis laiko stichinių 
kūrybinių jėgų, atskleidžiančių tikrąją pasaulio prigimtį, simboliu. Svarbiausia meninės 
kūrybos prielaida - ypatinga dvasios būsena, svaigulys, įkvėpimas, kūrybinių jėgų paki- 
limas, stiprus susijaudinimas, aistringumas. Iš čia plaukia įsitikinimas, kad autentiškas 
menas gali gimti tik iš didžių aistrų, galingų dvasios potraukių. Pagautas kūrybinio polėkio 

menininkas pasaulio esmę suvokia mistinės intuicijos keliu. Tai jstumia jį į emocinį transą 
ir leidžia susilieti su jo suvokiamais reiškiniais. 

Šioje nesąmoningoje dvasinio praregéjimo būsenoje menininkas, pasak Nietzsche’, 
tampa labai panašus į pasakų pabaisą, kuri mato save tarsi iš vidaus, būdama kartu ir 
subjektas, ir objektas, poetas, aktorius ir žiūrovas. Norėdamas įkūnyti savo kūrybinės 
valios polėkius, menininkas griauna meninius principus bei visokias normines nuostatas. 
Jis vadovaujasi stipriausiais pasąmonės gelmėse glūdinčiais meninės valios (Kunstwollen) 
impulsais, savo neabejotinai teisinga intuicija. Šis menininko kūrybinių nuostatų autentiš- 
kumas ir spontaniškumas nulemia meno kūrinio vertę. Kadangi meninė kūryba aiškinama 
kaip nesąmoninga veikla, ji laikoma svetima mokslui ir pažinimui. 

Kita vertus, menininko sukurtoms grožio formoms netinka jokie vertinimo kriterijai, 
nes meną ir tikrovę skiria praraja, o meninio grožio prigimtis laikoma svetima tiesai. (Ši Nie- 
tzsches veikaluose teoriškai grindžiama grožio ir tiesos priešprieša vėliau įsivyravo daugelio 
modernistinio meno teoretikų veikaluose.) Meninės kūrybos ištakos siejamos su biologinė- 
mis prielaidomis, iš kurių reikšmingiausia- lytinio instinkto sublimacija (pastaroji tezė yra 
svarbiausias psichoanalitinės meno teorijos elementas). Iš čia išplaukia siekimas grįsti meno 
filosofiją naujausiais fiziologijos mokslo laimėjimais. Lygindamas kūrėją su besiliejančia per 
kraštus upe, filosofas aiškino, jog kūryba - tai gyvybinės jėgos perteklius, pražydusio kūnišku- 
mo išsiliejimas, afektų įtampos iškrova. Meninės kūrybos vertės kriterijumi laikoma ne tikrovė, 
praktika (tiesa - iliuzija), o nepaklüstanti kontrolei intuicija. Kita vertus, menininko meilė 
formai vardan jos pačios taip pat nulemia meninio kūrinio vertę. Taip ankstyvojoje Nietzsches 
meninės kūrybos koncepcijoje įsivyrauja iracionalios, biologinės, reliatyvistinės tendencijos. 

Brandžiojoje Nietzsches meninės kūrybos koncepcijoje Goethes įtakos dėka didesnis 
vaidmuo skiriamas racionaliems motyvams. Tuo laikotarpiu filosofas kritiškai vertina plato- 
niškąją dieviško įkvėpimo teoriją ir kaltina menininkus už skleidžiamus mitus apie dieviškąją 
kūrybinio praregėjimo bei įkvėpimo prigimtį. Jis teigia, jog menininko ir mąstytojo vaizduotė 
nuolatos kuria skirtingos vertės vaizdinius, kuriuos jo akylas žvilgsnis ir didelė patirtis vertina 
kritiškai, atmeta, atrenka, derina, ir tik per šiuos kūrybinius ieškojimus gimsta reikšmingi 
meno kūriniai. Netgi talentingiausias menines improvizacijas subrendęs mąstytojas vertina 
santūriai, lygindamas jas su nuoseklia ir rimta, meninės minties patikrinta kūryba. Neneig- 
damas įgimto talento, Nietzsche vis dažniau kalba apie darbo, amato paslapčių įvaldymo, 
nuolatinių ieškojimų ir klaidų taisymo reikšmę. Jis teigia, jog ne tik genijaus, bet ir kitų žmonių 
veikla yra nepaprastai sudėtinga. Ar galima manyti, kad tik menininkai, oratoriai, filosofai yra 
genialūs, turintys ypatingą intuiciją, leidžiančią išvysti reiškinių esmę. 

Šios idėjos yra priešingos toms, kurias anksčiau skelbė filosofas. Tada vyravusį ira- 
cionalų dionisiškąjį pradą vėlesnėje Nietzsche's meninės kūrybos koncepcijoje pakeitė 

racionalus apoloniškasis. „Kurti, — teigė jis, - vadinasi, rinktis ir suteikti meno kūriniui 
išbaigtą formą (visuose valios raiškos srityse svarbu kaip tik tai)“ (Nietzsche, 1901, t. 9, 
p. 317). Harmoningame apoloniškajame mene kūrybinis aktas, galutinai praradęs anksčiau 
jam priskirtą nerimastingumą ir siautulingumą, įgauna naujų bruožų. Menininkas tarsi 
slysta reiškinių paviršiumi, žaisdamas rimties nedrumsčiančiomis skaidriomis ir šviesiomis 
meninėmis formomis. Ši racionalistinė apoloniškoji meninės kūrybos koncepcija sunkiai 
įsikomponuoja į bendrą Nietzsche's iracionalios meno filosofijos kontekstą (ypač į indi- 
vidualistinę meninės kūrybos subjekto teoriją ir valios galiai sampratą). Todėl vėlesnėje 
teorinėje mintyje filosofas vertinamas kaip iracionalių idėjų šalininkas. 

Nors Nietzsche buvo klasikinio meno gerbėjas ir jo kūriniuose beveik nerasime tie- 
sioginės meno filosofijos idėjų projekcijos į savo laikotarpio meno praktiką, tačiau jo idėjos 
atliko lemiamą vaidmenį formuojantis teorinei modernistinio meno platformai. Radikalioji 
meninė inteligentija ir bohema, nepajėgdama suvokti tikrosios Nietzsche's idėjų prasmės, 
apkvaito nuo jose slypinčio vitališkumo ir dionisiškųjų instinktų šėlsmo. Įkvėpti vulgarizuoto 
maištingų Nietzsche's idėjų patoso, naujos kartos menininkai sukilo prieš meno tradicijas. 
Taip klasikinės kultūros vertybių perkainojimo idėjos, subrendusios Nietzsches meno filo- 
sofijoje, tarsi pereina iš teorinių idėjų sferos į modernistinio meno praktiką. Nietzsche ne tik 
apnuogino tamsiuosius iracionalius menininko prigimties klodus, bet ir įrodė, kad, užvaldę 
kiekvieną asmenybę, jie nulemia galutinius kūrybinės veiklos rezultatus. Jis išvadavo meną iš 
tikrovės pančių, iškėlė pasąmonės reikšmę, paskelbė meno kuriamą iliuziją aukščiausia tiesa. 
Kreipimasis į iracionalias vitališkas jėgas, į natūralius žmogaus instinktus griovė objektyvius 
meninės kūrybos rezultatų vertinimo kriterijus, teoriškai įteisino reliatyvizmą. Modernistai 
perėmė iš Nietzsches įsitikinimą apie neišvengiamą žmogaus būties tragiškumą ir iš meno 
filosofijos į konkrečią meno praktiką perkėlė teiginį, kad tikrojo meno tikslas - ne realaus 
pasaulio vaizdavimas, o asmenybės vidinio pasaulio išraiška. Suradę jo meno filosofijoje 
glūdinčias potencijas, modernistinio sąjūdžio vadai (Kirchner, Kandinsky, Marc, P. Deren, 
Vlaminck, Marinetti, de Chirico, Dali ir kt.) daugelį šių idėjų perėmė kaip meninį credo ir 
panaudojo kaip savo kūrybos principų teorinį pagrindą. 

XX a. pradžioje kilo galinga Nietzsche's idėjų įtakos banga, kuri peržengė visas ribas. 
Mastytojas tapo intelektualų ir meninės inteligentijos dievaičiu. Egzaltuotą susižavėjimą 
Nietzsches idėjomis kėlė jo mąstysenos metaforiškumas ir universalumas, galimybė pri- 
taikyti jas įvairioms kultūros sritims. Nietzsche idėjos veikė tolesnę gyvenimo filosofijos 
raidą, egzistencializmo, psichoanalizės, masinės kultūros ir postmodernizmo teoretikus. 
Filosofinės ir poetinės kūrybos susipynimas Nietzsche's veikaluose darė poveikį intelek- 
tinei egzistencinės pakraipos eseistikai - Foucault, Derrida, Deleuzeo ir Guattari ir kitų 
postmodernizmo teoretikų estetinėms teorijoms. 

Neklasikinė estetika ir pamatiniai 
„subjektyviosios ontologijos“ principai 


Schopenhaueris, Kierkegaardas ir Nietzsche neabejotinai yra ryškiausios neklasikinės 
mąstymo tradicijos figūros, kurios turėjo didžiulį poveikį daugybei XIX ir XX a. sandū- 
roje užgimusių ir galingai XX a. išsiskleidusių Vakaruose jau su kita modernizmo epocha 
tiesiogiai susijusių šiuolaikinės estetikos, meno filosofijos ir modernistinio meno krypčių. 
Šio proceso pradžioje, pavyzdžiui, intuityvizmo, psichoanalizės, įvairių neoromantinių, 
dekadentinių ir ankstyvojo modernizmo krypčių estetinių ir meno platformų tapsme dar 
regimas akivaizdus Schopenhauerio idėjų poveikis. Tik vėliau augant subjektyvizmo ir 
individualizmo tendencijų įtakai vis svarbesnis vaidmuo tenka Kierkegaardo ir Nietzsche's 
subjektyviosios ontologijos koncepcijoms. 

Kai Vakarų visuomenę apėmė socialinis pesimizmas, stiprėjo Žmogaus standartizacija ir 
susvetimėjimas, imta nepasitikėti pagrindiniais klasikinio mąstymo principais ir kartu norėta 
grįžti prie jų, remtis jau žinomais problemų sprendimo būdais. Deja, klasikinis mąstymo 
aparatas intelektinį patrauklumą jau prarado, buvo matyti jo neveiksmingumas aptariant 
aktualėjančius žmogaus individualios būties klausimus, jo nesugebėjimas perteikti naujos, 
„skilusios“, sąmonės tipo, jos stichinės tiesiogiai funkcionuojancios prigimties, individualiz- 
mo apraiškų, spontaniško asmenybės subjektyvių išgyvenimų srauto. Todėl reikėjo ieškoti 
naujų iš esmės pasikeitusio individo ontologinio statuso įtvirtinimo būdų. Čia kalbama apie 
naujo, neklasikinio, pasaulio regėjimo būdo ir jo aprašymo kitokia filosofine kalba galimybes. 

Nei vienas didžiųjų neklasikinės filosofijos atstovų nebuvo akademinės pakraipos 
mąstytojas. Būtent ir tai lėmė didesnį mąstymo laisvumą, atsiribojimą nuo daugelio klasi- 
kinei racionalistinei metafizikai būdingų nuostatų. Vėliau įžengę į filosofinių idėjų pasaulį 
Kierkegaardas ir Nietzsche radikaliau nei Schopenhaueris kritikavo racionalaus mąstymo 
principus ir ieškojo saviraiškai kitokių svetimų akademiniam žargonui asmeninių kategorijų ir 
glaudžiai susijusių su menine raiška filosofinės minties perteikimo būdų. Jie jau aiškiai suvokė 
Apšvietos iliuzijų apie proto karalystės sukūrimą naivumą. Iš čia plaukia jų niūrus, glaudžiai 
su asmenine egzistencine patirtimi susijęs tragiškas požiūris į pasaulį: aštrus susvetimėjimo 
jausmas, nervingumas, egzaltacija, pabrėžtinas subjektyvumas, kuris iš principo negali būti 
autentiškai perteiktas kartezijietiškam filosofavimui būdingomis sąvokomis. 

Vadinasi, klasikinės estetikos ir meno filosofijos šalininkai, sureikšminę racionalų 
protą ir sisteminio mąstymo principus, nepajėgė perprasti tų naujų krizinių reiškinių, 
kurie brendo Vakarų kultūros gelmėse ir veikė estetinės bei meninės sąmonės pokyčius. 
Štai kodėl klasikinės metafizinės estetikos irimo sąlygomis ilgainiui išsirutuliojo nauja ne- 
klasikinė estetika, kurios šalininkai sukilo prieš kelis šimtmečius Vakaruose viešpatavusią 

racionalistinę estetiką, siekė pakeisti pamatines jos nuostatas. Iš čia kilo reakcija į švie- 
čiamąjį racionalizmą, optimizmą, stiprėjo nusivylimas tradicinėmis vertybėmis, pradėta 
kelti introspekcijos ir subjektyvumo svarba. 

Nepaisant paskirų neesminių skirtumų, neklasikinės pakraipos mąstytojus sieja 
keletas principinių konceptualių nuostatų: pirmiausia - ryžtingas posūkis nuo žmogų 
supančio išorinio pasaulio pažinimo į individualias žmogaus gyvenimo, arba egzistencijos, 
problemas. Klasikinėje filosofijoje viešpatavusiam racionalizmui, tikėjimui žmogaus proto 
galia, istoriniam optimizmui, sisteminio ir dialektinio mąstymo principams jie priešprie- 
šino radikalią racionalaus mąstymo, abstrakčių metafizinių konstrukcijų kritiką, proto 
visagalybės sumenkinima, iracionalizma, subjektyvią dialektiką, vidinį būties išgyvenimą 
ir naujas plačiai traktuojamas gyvenimo ir egzistencijos sąvokas. 

Jie nesiekė sukurti filosofinę sistemą, sistemingumo principų apskritai, jie pakeičia 
pagrindinę Vakarų filosofijos raidos kryptį ir nepriklausomai vienas nuo kito pasuka nauja 
subjektyvistinės meninės pasaulėžiūros įtvirtinimo linkme. Žmogaus sąmonę tyrinėjo jos, 
sąsajų su įvairiomis asmeninio „gyvenimo“, „egzistencijos“ apraiškomis požiūriu. Pastarojo 
sureikšminimas grindžiamas socialinio pesimizmo, netikėjimo istorinių procesų tikslin- 
gumu, gėrio ir teisingumo pergale. 

Kalbėdami apie žmogaus būties tragiškumą ir susvetimėjimą, savo viltis jie siejo su 
individualia asmenybės valia, jos sugebėjimu atskleisti savo požiūrį į gyvenimą, įgyvendinti 
kūrybines potencijas. Skiriamasis šios mąstysenos bruožas yra atsisakymas filosofinių siste- 
mų kūrimo, sistemingumo principo, nes žmogaus būties sklaida nesuderinama su sistemos 
uždarumu. Tikrasis filosofijos pašaukimas, jų manymu, „atvirumas“, nuolatinis egzistenci- 
nės tiesos ieškojimas. Nietzsche nevartojo egzistencijos sąvokos taip, kaip Kierkegaardas. 
Savo „gyvenimo filosofijoje“ jis irgi siekė konkretizuoti vidinę asmenybės „gyvenimo“ 
esmę, išmąstyti jos būties perspektyvas. Formuodamas egzistencinės mąstymo dialektikos 
principus, jis rėmėsi mitologinėmis (kvazimitologinėmis) konstrukcijomis, aukščiausią 
realybę stengėsi apibūdinti iracionaliais metodais: simbolizmu, mistika, „neskaidriu“ 
aprašinėjimu. 

Savo intelektinę energiją „neklasikinės“ filosofijos kūrėjai nukreipė į subjektyvia tik- 
rovę, į sąmonės tekamumo apmąstymą, nepakartojamą, besikeičiantį žmogaus subjekty- 
vumą, pasąmonės struktūras, asmenybės psichologijos, kalbinės raiškos subtilybes, kurios 
neišreiškiamos sisteminio mąstymo principais ir racionalistinės filosofijos kategorijomis. 
Tai iš esmės kitoks, netradicinis, subjektyvumo bei subjekto interpretavimas, priminimas 
filosofams kūrybinės subjektyvios tikrovės kilmės ir tos primirštos chrestomatinės tiesos, 
kad turtingas kultūros pasaulis kuriamas ir funkcionuoja subjektui. Vadinasi, pagrindiniai 
neklasikinės filosofijos klausimai perkeliami į subjektyviosios ontologijos plotmę. 

Neklasikinés filosofijos pradininkai sieké perprasti prarastg Vakary filosofijos istorijoje 
žmogaus būties prasmę. Todėl jie nagrinėjo individualią sąmonę, jiems svarbiausia - unika- 
lios mąstančio individo egzistencinės, arba, kitais žodžiais tariant, gyvenimo patirties, kuri 
iš principo negali būti paversta į logiškai aiškias konstrukcijas, savo dirbtinumu svetimas 
unikaliai egzistencinei patirčiai, skleidimas. 

Gvildendami individualios žmogaus būties problemas Kierkegaardas ir Nietzsche rė- 
mėsi ne substancine būties samprata (asmenybė - ne kažkas duota, o nuolat atsirandančių 
galimybių visuma) ir kartu subjektyvino ontologinę problematiką. Taigi subjektyvistinių 
tendencijų stiprėjimas pohegelinėje filosofijoje pasiekė kulminacinį tašką. „Subjektyvioji 
ontologija“, arba ontologija siaurąja prasme, yra tai, ką galime vadinti spontaniskuoju „aš“, 
kas lemia nesgmoningg žmogaus „egzistencijos“ (Kierkegaardas) arba „gyvenimo“ (Nietzsche) 
funkcionavimą konkrečioje individualioje sąmonėje. Visa individo būtis tarsi užsklęsta sub- 
jektyvioje aplinkoje, tačiau negalime teigti, kad ji - būtis - yra subjektyvi. 

Subjektyvioji ontologija siekia panaikinti ribas, skiriančias meną ir gyvenimą, sujungti 
juos į vientisą suabsoliutintą estetinį reiškinį. Ne taip, kaip vokiečių klasikinio idealizmo 
filosofija, kurios idealas buvo mokslas, siekiantis pažinti objektyvią tiesą, neklasikinės filoso- 
fijos, iškeliančios subjektyvios ontologijos svarbą - iracionalia intuicija besiremiantis menas. 
Šios įtakingos filosofinės problematikos estetinimo tendencijos, siekiančios panaikinti 
ribas tarp filosofijos ir meno, ištakos - romantikų ir ankstyvojo Schellingo veikaluose, 
kurie neabejotinai paveikė Schopenhauerį ir jo sekėjus. 

Laikydami sąmonę pirmine, jie suformavo tokią neklasikinę ontologiškai orientuo- 
tą meninę filosofiją, kuriai svarbu ne pažinti išorinį objektyvų pasaulį, o gilintis į atskiros 
asmenybės vidaus pasaulį (netgi Žmogaus gyvenimas suvokiamas ir traktuojamas kaip 
menas). Šis naujas filosofinis mąstymas, buvęs daugybės vėlesnių filosofijos krypčių pagrin- 
du, objektyviai rodė didėjančią asmenybės krizę, jos pastangas įprasminti nepakartojamą 
individualios sąmonės vertę, atskleisti naujus asmenybės bruožus ir numatyti būdus jos 
kūrybiškumui atsiskleisti. Sprendžiant šias problemas, estetinės vertybės ir menas turėjo 
atlikti dvasinių vertybių saugotojo funkciją. 

Individualią žmogaus egzistenciją (gyvenimą) priešpriešindami abstrakčioms sis- 
teminėms klasikinės filosofijos nuostatoms, Kierkegaardas ir Nietzsche siekė įrodyti, jog 
žmogaus būtis, būdama aukščiausia ir intymiausia realybė, nepaklūsta racionaliam paži- 
nimui, klasikinės filosofijos bei tradicinės metafizikos kategorijoms. Gilėjančios klasikinės 
filosofijos krizės sąlygomis asmenybės būties ir kūrybinės raiškos problemos darėsi itin 
aktualios. Vis aiškiau suvokta, jog, norint pažinti individualios būties ir kūrybos unikalumą, 
negalima vadovautis išsekusiomis tradicinėmis idealistinėmis filosofijos sąvokomis, kurios, 
susidūrusios su „neklasikinėmis“ situacijomis, darėsi ribotos. 

Tradicinėms gnoseologizuotos klasikinės metafizikos sistemoms svarbios būvio abst- 
rakčios metafizinės konstrukcijos. Jose dažniausiai kalbama tik apie išorinius žmogaus bū- 
ties aspektus, todėl tarp abstrakčiai gvildenamų gnoseologinių problemų išnyksta konkrečios 
asmenybės būties problemos. Pavyzdžiui, Hegelio objektyvaus idealizmo sistemos subjektu 
tampa gnoseologizuota „žmonijos“ idėja, kaip neesmines naikinanti visas ontologines 
konkrečios subjektyvios būties pasireiškimo formas. 

Aptariami pokyčiai yra susiję su Vakarų filosofijos istorijoje vykstančiu perėjimu nuo 
„klasikos“ į „neklasikinį“ jos raidos etapą, kuriam būdingas išorinio pasaulio pažinimo 
atsisakymas ir naujas individualus ir istoriškas aktualiausių žmogaus būties problemų trak- 
tavimas, „egzistencijos“ (Kierkegaardas) ir „gyvenimo“ (Nietzsche) sąvokų aiškinimas. Šie 
mąstytojai, pasak Jasperso, sukūrė naują dvasinę aplinką. Jų maištas prieš racionalizmą buvo 
ne proto puolimas, o mėginimas jį išrutulioti tiesiogiai iš egzistencijos (Jaspers, 1935, p. 6). 

Neklasikinės filosofijos kūrėjams svarbiausia - pažinti ne išorinį objektyvų pasaulį, 
o gvildenti vidinį žmogaus gyvenimą. Jie, kaip ir daoistinės, čan tradicijos mąstytojai ar 
garsiosios Rytų Azijos peizažo tapybos meistrai, tarsi kviečia į klajones po neaprėpiamą 
žmogaus dvasios pasaulį. Kierkegaardą ir Nietzsche sieja pirmiausia dvasinis artumas. Jie 
kritiškai vertino to meto kultūrą, filosofiją, meną. Abu daug kalba apie nusivylimą tradi- 
cinėmis vertybėmis, žmogaus susvetimėjimą, neišvengiamą mirtį ir nebūtį. Šiose idėjose 
glūdi juos suartinantis šviečiamojo optimizmo ir klasikinių mąstymo principų neigimas, 
nepasitenkinimas tikrove, naujos „atviros“ nukreiptos į svarbias žmogaus būties problemas 
filosofijos reikalavimas, pastarosios suartinimas su menu, asmenybės vidinių išgyvenimų 
sureikšminimas. Juos taip pat sieja „ribinių situacijų“, vidinio pasirinkimo, laisvės, niekio, 
egzistencijos laikinumo, susvetimėjimo, nusivylimo, baimės, pareigos, susirūpinimo gyvenimu, 
etinės atsakomybės ir pan. subjektyviai psichologinių ypatybių turinčių problemų nagrinėjimas. 

Abu šie mąstytojai garsėjo kaip puikūs žodžio meistrai — rašytojai. Jų kūryba išsiskyrė 
bekompromisiskumu, neretai agresyviu pobūdžiu. Kierkegaardas ir Nietzsche dramatiškai 
kėlė klausimą apie žmogaus būties prasmę. Pirmasis klasikinį mąstymą kritikavo iš religi- 
nės sąmonės pozicijų ir apeliavo į krikščioniškąjį absurdą, o antrasis istorinę savo epochos 
padėtį apibūdino pabrėžtinai lakoniškai - „Dievas mirė“. Vadinasi, tradicinė „Žmogaus 
mirtis“, arba „gyvenimo mirtis“, jo koncepcijoje virto „Dievo mirtimi“, o kai Dievas miršta, 
tuomet, pasak Nietzsche’s (ir Dostojevskio), jo vietą užima žmogus. Kita vertus, maištingas 
bedievio Nietzsche ateizmas ir „valios galiai“ kultas jo veikaluose buvo lydimas prarastojo 
galingo Dievo nostalgijos. Tačiau Dievo mirtis dar nereiškia, kad žmogus paveldėjo visas 
Dievui būdingas savybes ir visažinystę. 

Neturėtų stebinti išskirtinis Kierkegaardo ir Nietzsche's dėmesys Sokrato asmenybės 
ir filosofijos fenomenui, skaudus savo išstūmimo iš pasaulio, susvetimėjimo, nusivylimo 

tradicinėmis vertybėmis jausmas, mintis apie pasaulio absurdiskuma, žmogaus būties 
tragizmą, neišvengiamą „sąmonės skilimą“, savęs traktavimas kaip jau „negyvenančių“ 
arba esančių kelyje į mirtį. 

Neklasikinės filosofijos kūrėjai, ypač Kierkegaardas ir Nietzsche, tarsi gyvena savo su- 
sikurtoje atribotoje nuo išorinio pasaulio tikrovėje, kuri virsta jų tekstų erdve. Ši vaizduotės 
sukurta erdvė, kaip susidaro įspūdis, skaitant jų tekstus, neretai virsta realesne nei tikrovė. 
Jos regėjimo aprašymo formos labai subjektyvios, individualios, iš esmės neperkeliamos į 
jokią kitą kalbą dėl joms būdingo, artimo Rytų Azijos filosofijai, situacinių ir kontekstinių 
sąvokų aparato. Čia senojo klasikinio filosofavimo būdas panaikinamas, praranda aiškius 
kontūrus, keičiasi, žmogaus vidinio pasaulio reikšmingumo suvokimas užgožia ir nustu- 
mia į antrąją eilę išorinį, išorinis atsiveria vidiniam, ir atvirkščiai. 

Kierkegaardas ir Nietzsche sukyla prieš perdėm logišką, fizikalistinį klasikinės metafizikos 
pasaulio ir žmogaus jame interpretavimą, siekia į filosofinių apmąstymų centrą iškelti indivi- 
dualios egzistencijos ir gyvenimo svarbą. Gvildendami šias problemas neklasikinės estetikos 
kūrėjai rėmėsi nesubstancine būties samprata (asmenybė - ne duotybė, o nuolat atsirandančių 
naujų galimybių visuma) ir kartu subjektyvina estetinę problematiką. Jie siekia panaikinti ribas, 
skiriančias meną ir gyvenimą, sujungti juos į vientisą suabsoliutintą estetinį reiškinį. 

Suvokę savo būties nepriklausomumą ir unikalios egzistencinės (gyvenimiškosios) 
patirties vertę, jie jau nebenorėjo likti abstrakčiais anonimiškais visumos elementais, 
o atveria naujas individualios būties perspektyvas, įtvirtina principinį Žmogaus būties 
atvirumą, jos nepaklusnumą dogmatiškoms iš išorės, abstrakčių teorinių nuostatų pri- 
metamoms schemoms. Mąstantis individas maištavo prieš pažemintą Žmogaus vietą pa- 
saulyje, o neklasikinės pakraipos pradininkai tapo naujos koordinačių sistemos ir tikrojo 
mąstymo grindėjais; mąstymo, kuris paverčia unikalaus individo egzistenciją, jo slapčiausius 
išgyvenimus, gyvenimą (egzistenciją) Visatos centru, t. y. visa ko pradžia. 

„Melagingo“ ir „beasmenio“ racionalizmo kritika, kurią rutuliojo neklasikinės estetikos 
pradininkai, reiškė ne tik atsisakymą tradicinių klasikinės metafizikos principų, bet ir rodė 
jų siekimą estetikos ir meno filosofijos pamatu padaryti meniškai interpretuojamą individu- 
aly žmogaus gyvenimą, arba, kitais žodžiais tariant, asmenybės egzistenciją su jos nepakar- 
tojamu vidiniu pasauliu ir autentiškos kūrybinės raiškos problemomis. Sulyg šių mąstytojų 
pasirodžiusiais veikalais prasideda Vakarų estetikos ir meno filosofijos raidos etapas, kurį 
galima pavadinti „kriziniu“ arba „neklasikiniu“. Svarbia tampa pasaulio disharmonijos 
samprata, kurios subjektyvus atspindys yra „suskilusi“ tragizmo kupina estetinė sąmonė, 
praradusi ryšį su tradicinėmis harmonijos, humanizmo, gėrio ir grožio sąvokomis. Šie 
pokyčiai yra susiję su Vakarų estetinės minties istorijoje vykstančiu perėjimu nuo klasikos į 
neklasikinį jos raidos tarpsnį. Savo intelektinę energiją naujos pakraipos mąstytojai nukreipė 

įsubjektyvią tikrovę, į estetinio pasaulio suvokimo, meninės kūrybos problemas, nepakartoja- 
mą, nuolatos besikeičiantį žmogaus subjektyvumą, pasąmonės struktūras, meninės kūrybos 
procesų psichologijos, kalbinės ir plastinės raiškos subtilybes, kurios neišreiškiamos sisteminio 
mąstymo principais ir racionalistinės estetikos kategorijomis. 

Kita vertus, klasikinei estetikai ir meno filosofijai būdingą sistemingą nuoseklų minties 
plėtojimą, monologiškumą keičia impulsyvi netiesioginė minčių raiškos forma, laisvas rašy- 
mas. Mąstymas siekia užfiksuoti ir autentiškai perteikti spontaniškų fliuktuojančių žmogaus 
mąstymo procesų simultaniškumą, daugiamatiškumą, įvairovę. Todėl šių ypatingą dėmesį 
teikiančių meninės raiškos stiliui mąstytojų tekstinė erdvė sudėtingėja, įgauna pliuralistinį 
ir neišbaigtą pavidalą. Mažiau išprususį skaitytoją daugelis pabrėžtinai subjektyvių, pul- 
suojančių aistra, neslepiamu temperamentu Kierkegaardo ir Nietzsche's tekstų glumina. 
Klasikinei filosofijai būdingą sistemingą nuoseklų minties plėtojimą, monologiškumą čia 
keičia impulsyvi minčių raiškos forma, išsivadavimas iš akademinių kanonų, laisva rašymo 
maniera, daugybės skirtingų balsų ir regos taškų polemika. Skaitydamas tokius tekstus jauti 
pasipriešinimą, kuris kyla iš daugybės spontaniškos literatūrinės raiškos formos ypatumų; 
akivaizdžiai regimas klasikinėje filosofijoje įsiviešpatavusio klampaus filosofavimo stiliaus, 
nuvalkioto ir praradusio gyvybingumą filosofinio žargono vengimas. Tekstams būdingas 
daug laisvesnis, asmeninis filosofavimo stilius, tiesioginės sąsajos su subjektyviais išgy- 
venimais. Palyginti su klasikiniu akademiniu zargonu parašytais veikalais, šių mąstytojų 
tekstai išsiskiria stilistinių formų įvairove, daugybe simbolių, alegorijų, aliuzijų į įvairius 
kultūros sluoksnius; rašiniai neretai atrodo kaip darbiniai, neišbaigti juodraščiai, netvar- 
kingos pagalbinės medžiagos sankaupos. Tačiau tai tik regimybė, kadangi po išorine jų 
netvarka slypi savita rafinuota stilistinė logika, pulsuoja nerimstanti mintis. Tiesą sakant, 
šie tekstą jautriau perteikia unikalią egzistencinę mąstančio intelektualaus individo patirtį, 
atsiskleidžiančią asmenybės virsmuose ir jos santykiuose su išorinio pasaulio įspūdžiais. 
Ypatingą svarbą kalboje įgauna fragmentiškumas, neišbaigtumas, metaforiškumas. 

Kierkegaardas ir Nietzsche ilgainiui išplėtoja savitą aforistinės ir impulsyvios kalbos rašy- 
mo techniką bei stilių. Jo iškilimas tiesiogiai siejasi su antisisteminėmis mąstytojų nuostatomis, 
kadangi teksto skaidymas į skirtingo kalbinio ir prasminio intensyvumo dalis griauna vientisą 
teksto erdvę. Tekstas praranda monolitiškumą, prasminį centrą, pagrindines jį sistemiškai 
organizuojančias linijas. Mąstymą vientisais aiškiai artikuliuojamais blokais čia keičia frag- 
mentiškumas, t. y. glausti kupini didžios filosofinės prasmės ir kruopščiai nudailinti aforizmai 
arba atrodantys atsitiktinėmis reakcijomis į gyvenimo įvykius impresionistiniai savarankiški 
fragmentai, kurie suardo klasikiniam filosofiniam tekstui būdingą vientisumą, skatina įsigalėti 
naujas neklasikines stilistines formas. Tokie nauji meninės išraiškos ir kompozicijos principai 
filosofiniuose tekstuose plečia tradicinės komunikacijos galimybes. Toli gražu ne visiems nekla- 

sikinės filosofijos tekstams būdingas prasmės vienareikšmiškumas, formos išbaigtumas. Daug 
kas čia priklauso nuo situacijos, nulemiančios konkretaus teksto ir jo kompozicijos savitumą, 
sandų sąveiką, energetinę įtampą, ritmų, minties pulsaciją, jos šuolius ar nuoseklią plėtotę. 

Aforistiniuose Kierkegaardo ir Nietzsches tekstuose tarp atskirų skirtingo inten- 
syvumo dalių neretai atsiranda tarsi tuščios baltos erdvės, kurios kaip peizažinėje Rytų 
Azijos tapyboje ar poezijoje veikia savo emocine galia. Aforistinis minčių dėstymas leidžia 
mąstytojui laisvai komponuoti teksto fragmentų seką, keisti tekstūros pobūdį, tuščių ir 
užpildytų plotų intensyvumo ritmiką, paversti tekstą gyvybingu, prisodrintu daugybės 
įtampų organizmu. Vidinio žmogaus gyvenimo pilnatvė, jautriausių išgyvenimų fragmentai 
perteikiami asmeninėmis, kontekstualiomis ir situacinėmis sąvokomis. 

Kaip ir Rytų Azijos mąstytojai, Kierkegaardas bei Nietzsche išryškina ir kartu panaikina 
poliarines kategorijas; čia išnyksta ribos tarp tiesos ir paklydimo, gyvenimo ir mirties, gėrio ir 
blogio, grožio ir bjaurumo, viskas susilieja viename vitališkame būties sraute. Jie išplėtoja savitą 
aforistinės, banguojančio intensyvumo kalbos stilių, kuriame klasikiniam tekstui būdinga 
filosofinė kalba praranda objektyvumą, loginį aiškumą, schematiškumą: tampa svarbiausio- 
mis vos ne ezoterinio lygmens subjektyvios komunikacijos problemos. Klasikinės filosofijos 
objektyvumą įveikiančiuose „neklasikinės“ filosofijos tekstuose prasmė perteikiama jaut- 
riausiais kalbiniais atspalviais, ekspresyviais sąmonės srauto protrükiais, kuriuose filosofinė 
kalba virsta poetine ir spinduliuoja intelekto galią, žaismingumą, energiją bei temperamentą. 

Kita vertus, Kierkegaardą ir Nietzscheę sieja sąmoninga įvairių pasirenkamų kaukių 
kaita, žaismas neretai priešingomis gyvenimo pozicijomis, noras pažeisti stabilią pasaulį 
struktūruojančią ašį ir per skirtingus persikūnijimus bei su jais susijusius regos taškus 
įvairiapusiškiau atskleisti dominančių reiškinių esmę. Todėl abu savo tekstuose taikė 
netiesioginę idėjų išraiškos formą, pasitelkdavo įvairių slapyvardžių, kaukių, alegorijų ir 
metaforų teikiamas galimybes. (Į tai atkreipė dėmesį ir Jaspersas: „Regime, kad Nietzsche 
kėlė tą pačią problemą, kaip ir Kierkegaardas, mėgino ją išspręsti prisidengdamas slapy- 
vardžiais ir netiesioginėmis išraiškos formomis“ (Jaspers, 1936, p. 359).) 

Kierkegaardas, kaip minėjome, skelbė savo knygas prisidengdamas įvairių išmanytų 
autorių slapyvardžiais, padedančiais jam išsakyti įvairius požiūrius į jį dominusias žmogaus 
būties problemas. Skirtingais slapyvardžiais įvardyti menami Kierkegaardo parašytų knygų 
autoriai sukuria ypatingą psichologinę vidinės idėjų įtampos, polemikos nuotaiką, tei- 
kia tekstams daugiabalsiškumo įspūdį. Kierkegaardo polinkį į pseudonomiškumą, norą 
išsaugoti incognito skatino ne tik mėginimas paslėpti savąjį Aš, bet ir polemikos poreikis. 
Potraukį į pseudonimiškumą taip pat lėmė sudėtingėjantys santykiai su aplinka, kolego- 
mis, stiprėjantis susvetimėjimo, gilėjančio būties tragizmo suvokimas, kuris buvo pagrįstas 
sunkiu charakteriu, uždaru gyvenimo būdu. 

Lou Salomė atkreipė dėmesį į Nietzscheės tekstų stilistinę įvairovę, potraukį įvairių 
teatralizuotų kaukių maskaradui. Jos požiūriu, neverta perdėm rimtai žvelgti į filosofo 
užsidedamas kaukes ir sureikšminti pasirenkamus požiūrio taškus, kuriais jis tarsi Žai- 
džia. Neatsitiktinai filosofas apie save yra pasakęs: „Viena - tai aš, o kita - mano raštai. 
„Nietzsche'je, - pasak G. Deleuzeo, - viskas yra kaukė“. Filosofas buvo įsitikinęs, kad 
kiekvieno gilaus proto saviraiškai būtina užsimaskuoti, pasirinkti įvairias savo požiūrių 
išsakymo pozicijas. Knygoje Žmogiška perdėm žmogiška filosofas giliai mąstančius žmones 
santykiuose su kitais lygina su aktoriais, kadangi tam, kad juos suprastų, jie turi dėvėti 
išorinį apvalkalą. „Viskas, kas gilu, - pabrėžia jis, - mėgsta kaukes“. 

Šis depersonalizacijos siekis pirmiausia atsirado dėl marginalizmo, respektabilios 
visuomenės, universitetinės akademinės bendruomenės atsiribojimo nuo jų, savo nešiuo- 
laikiškumo, autsaideriškumo, netgi patologiškų nukrypimų nuo normos suvokimo. Kita 
vertus, iliuzinis kaukių ar persikūnijimų paradas jiems buvo paranki priedanga nuo biog- 
rafiškumo, niūrios tikrovės. Pasirinkti naują kaukę ar pseudonimą, vadinasi, atsiriboti nuo 
savojo intymaus asmeninio „aš“, savo vardo ir griežtai reglamentuoto socialinio vaidmens 
bei per „kitą“ prisiliesti prie kitokių viliojančių, geidžiamų ir kartu neprieinamų gyvenimo 
apraiškų. Įvairūs jo knygų personažai ne tik įkūnija skirtingus gyvenimiškus požiūrius, tačiau 
ir įgauna kitokias kalbinės raiškos formas, reiškiasi įvairiais literatūriniais stiliais. Tikriausiai 
tai turėjo omenyje Nietzsche, kai 1885 m. laiške seseriai rašė: „Nemanyk, kad mano kūry- 
bos vaisius Zaratustra rutulioja mano mintis. Jis yra tik viena galimų mano intermedijų“. 

Vadinasi, kaukė ir pseudonomiškumas neklasikinėje filosofijoje buvo universalūs 
nukrypimų nuo normos, visuotinai socialiai priimtų konvencijų maskavimo būdai. Tai 
matyti Kierkegaardo ir Nietzsche's intelektinėse biografijose bei tekstuose. Juose siekta ne 
tik įtvirtinti savo unikalią padėtį visuomenėje, tačiau norėta ir daugybės kitų geidžiamų 
potencialių vaidmenų, kurie atskleidžiami žaidžiant kaukėmis ir persikūnijimais. Šis po- 
traukis viešpatavo ir paskutiniame Nietzsche’s gyvenimo tarpsnyje, kai jis pasirašinėdamas 
įvairiais vardais siuntė laiškus artimiausiems draugams. 

Neklasikinės filosofijos kūrėjams būdingą racionalistinės metafizikos kritiką, filo- 
sofinės problematikos ontologizavimą ir estetinimą, naują požiūrį į estetinės analizės 
objektą, dėmesį kūrėjo asmenybei, atvirkštiniams dažnai nedemonstruojamiems kūrybos 
aspektams, nesistemingą poetinį mąstymo stilių, bei daugelį kitų bruožų perima ir savitai 
išplėtoja XX a., ypač postmoderniosios, estetikos ir meno filosofijos šalininkai. 

XIX a. antrojoje pusėje klasikinės vokiečių estetikos ir meno filosofijos idėjos išseko, He- 
gelio epigonų veikaluose abstraktaus spekuliatyviojo mąstymo principai diskreditavosi. 
Štai kodėl pohegelinėje epochoje įsivyravo negatyvi reakcija į „estetiką iš viršaus“. Naujų 
besiformuojančių krypčių šalininkai siekė pakeisti susikompromitavusias metafizines kons- 
trukcijas empirinių faktų rinkimu, jų aprašymu, sisteminimu, struktūrinių ir formaliųjų 
meno principų tyrimu. Jie stengėsi estetiką ir meno filosofiją paversti pozityviais tiksliais 
mokslais, kuriuose neliktų vietos neaiškiems skonio vertinimams. Šis noras išsivaduoti iš 
metafizinio mąstymo priespaudos ir mėginimas mokslą apie meną susieti su empiriniais, 
paremtais stebėjimu, eksperimentu faktų tyrimais, atspindi pozityvistinę epochos dvasią. 
Tačiau pohegelinėje meno filosofijoje, be dominuojančios pozityvistinės orientacijos 
į konkrečių meno faktų analizę, būtina išskirti tendenciją - gvildenti istorinės meno raidos 
problemas. Daugelis mokslininkų vėl ima domėtis meninių stilių teorija, o meno filosofija 
nepastebimai transformuojasi į meno istorijos filosofiją. Tam turėjo įtakos Winckelmanno, 
Schellingo ir Hegelio istorinių meno raidos formų koncepcijos. 

Taip prasidėjo naujas estetikos ir meno filosofijos idėjų raidos etapas, susijęs su vokiečių 
klasikinio idealizmo idėjų nykimu ir naujų meno filosofijos metodologinių orientacijų forma- 
vimusi. Iš jų reikia išskirti įtakingas pozityvistines, marksistines, sociologines, formalistines, 
psichologines, intuityvistines ir kitas tendencijas. Ryškėjantį mokslo apie meną metodologinį 
pliuralizmą sąlygojo bendras teorinio meno filosofijos lygio pohegelinėje epochoje smukimas. 
Kita vertus, intensyvėjantys meniniai procesai skatino teorinės minties plėtotę. Šie dialektiškai 
prieštaringi veiksniai suaktualino metodologinės orientacijos problemas. 


Kultūrologinė J. Burckhardto koncepcija 


Vienas žymiausių XIX a. antrosios pusės istorinės meno filosofijos atšakos atstovų buvo 
šveicarų kultūrologas ir meno teoretikas Jacobas Burckhardtas (1818-1897). Nors praslinko 
daugiau nei šimtas metų, kai dienos šviesą išvydo svarbiausi jo veikalai, o mokslas apie meną 
nužengė toli į priekį, daugelis šio mąstytojo idėjų aktualios iki šiolei. Jo veikaluose išreikštas 
nepasitikėjimas spekuliatyviu požiūriu į meną, pastebimos pozityvistinės (istoriografinės 
aprašomosios) ir kultūrologinės metodologijos užuomazgos. 

Burckhardtas mokėsi Berlyno universitete, kur vyravo Hegelio ir Schellingo idėjos, 
tačiau jo nežavėjo hegeliškoji filosofija, o Schellingo paskaitas, kurių klausė, laikė „pasibaisė- 
tinomis“. Jam imponavo stiprėjančios pozityvistinės filosofijos idėjos ir šopenhaueriškas 
individualizmas. Burckhardtas griežtai kritikavo mokslininkus, kurie abstrakčiai kalba apie 
meną, ignoruoja realų meno raidos procesą, konkretaus meno kūrinio ypatumus. Siejo 
kaltinimai, kaip teisingai yra pažymėjęs B. Croce, turi realų pagrindą. Jie nukreipti prieš me- 

tafizinės „estetikos iš viršaus“ savivalę ir pa- 
deda atlikti meno tyrinėjimus neatitrūkstant 
nuo konkrečių meno reiškinių (Croce, 1938, 
Nr. 45, p. 86). Tačiau Burckhardtui nepavyko 
iki galo įveikti savo pirmtakų metodologijos 
nenuoseklumo, išvengti ankstesnės meno 
filosofijos trūkumų. 

Meno filosofijos problematika Burck- 
hardtą partraukė susižavėjus visuotine 
istorija ir kultūrologija. Savo veikaluose jis 
daug dėmesio skyrė istoriniams ir kultūro- 


loginiams meno filosofijos aspektams, meno 
raidos istoriją laikė sudėtine kultūros ir civi- 


lizacijos istorijos dalimi. Visuomenės raidoje 
jis išskyrė tris glaudžiai susijusius veiksnius: Jacob Burckhardt 

valstybę, religiją ir kultūrą. Valstybė ir religi- 

ja, įkūnydamos metafizinius ir politinius žmonių idealus, Burckhardto nuomone, yra stabilių 
visuomenės jėgų saugotojos. Trečiasis veiksnys, kultūra, kaip lanksčiausia ir dinamiškiausia 
žmogaus veiklos sfera turi spontanišką pradą. Kultūros sferai Burckhardtas priskyrė naują 
triadą: materialiąsias vertybes, techniką ir meną. Menas - kultūros dalis, geriausiai atspin- 
dinti dvasinį žmogaus pasaulį. Taigi ir meno lygis Burckhardto koncepcijoje yra svarbiausias 
kultūros lygio kriterijus. 

Pradedant kultūrine istorine Burckhardto koncepcija, Vakaruose palaipsniui atsisa- 
koma gilintis į aktualaus meninio proceso uždavinius ir linkstama į retrospekcinį istorinį 
globalinių meno stilių raidos dėsningumų pažinimą. Kita vertus, atskirų praeities meno 
istorijos raidos etapų analizė Burckhardto veikaluose neretai virsta netiesiogine XIX a. 
antrosios pusės kultūros ir meno raidos procesų kritika. Burckhardtas priešpriešina savo 
meto meninei kultūrai didingus antikos ir renesanso epochos meno kūrinius, įžvelgdamas 
juose ieškomus idealus. Šie didingi praeities meninės kultūros etapai jam yra įstabaus grožio 
oazės šalia to meto Vakarų kultūros. Jam atrodo, jog praeities meninė kultūra ne tik įkūnija 
šį tą amžina, didinga, bet ir tampa bedvasio jo laikotarpio meno antipodu. 

Vienas svarbiausių Burckhardto nuopelnų - požiūris į meną kaip į savarankišką dva- 
sinės kultūros sferą. Jis stengėsi teoriškai pagrįsti meno autonomiją ekonominių, socialinių 
ir politinių reiškinių atžvilgiu, tyrinėti meno kūrinį tik dėl jo paties. Šis mokslo apie meną 
objekto apribojimas vien menine problematika ir nulėmė Burckhardto vietą meno filoso- 
fijos istorijoje. Jis atsisakė tradicinio meno tyrinėjimo, kai pažinimo aspektu tampa atskirų 

menininkų, mokyklų, krypčių laimėjimai, ir sutelkė dėmesį į konkrečias istorines meno raidos 
problemas, į skirtumus tarp atskirų meno rūšių bei stilių. 

Burckhardto veikaluose stilius suvokiamas kaip vienas esmingiausių meno parametrų. 
Todėl meno raidos istorija virsta stilių raidos istorija. Meninį stilių Burckhardtas kildino iš 
būtinybės menininkui išreikšti save meniniais vaizdiniais. Suprasdamas, kad stilius atspindi 
realų kultūros sluoksnį, mokslininkas stengėsi jį panaudoti svarbiausiems tyrinėjamos epo- 
chos bruožams pažinti. Kitaip negu daugelis pirmtakų, gvildendamas stilistinius konkrečios 
epochos bruožus, jis nelaikė šių bruožų universaliais, būdingais visai epochai, o mėgino 
išryškinti kiekvienos meno rūšies, kiekvieno meno raidos etapo stilistinius ypatumus. Iš 
epochinių stilių jis išskyrė daugybę smulkesnių, skirtingai atspindinčių epochos charakterį. 

Apibūdindamas stilių raidos varomąsias jėgas, Burckhardtas rėmėsi Sopenhaueriskuoju 
individualizmu. Jis sureikšmino genialios asmenybės vaidmenį, o stilių kaitą aiškino kaip 
genialios sąmonės ekspansiją į meno sferą. Kartą sukurtos stilistinės formos gyvuoja tol, kol 
kitas genijus, jas atmetęs, įteisina naujas. Todėl nuosekli meninių stilių raida tarsi nutrūksta ir 
įgauna naują kryptį. Stilius čia suvokiamas daugiausia kaip kūrybinės menininko asmenybės 
saviraiškos rezultatas, o socialinio stilių sąlygotumo problema tampa antraeilė. Tačiau greta 
svarbiausios individualistinės stiliaus interpretacijos, Burckhardto veikaluose ryškėja mintis 
apie materialių kultūros veiksnių įtaką meno stilių raidai. Tai viena svarbiausių Burckhardto 
stilių teorijos tezių. Kai kultūrinis istorinis meno tyrinėjimo metodas papildomas stilistinių 
elementų analize, jis efektyviai padeda pažinti tyrinėjamus meno reiškinius. Akivaizdu, kad 
brandieji Burckhardto veikalai buvo vertingas indėlis į meno filosofijos metodologiją ir 
sustiprino meno istorijos autoritetą. XIX a. antrojoje pusėje meno istorija tampa visateisiu 
mokslu su savo specifiniu tyrinėjimo objektu, struktūra, tikslais ir metodologija. 

Tačiau Burckhardto idėjų svarba meną tyrinėjančių mokslų plėtotei nevienareikšmė. 
Jo veikaluose nemaža prieštaravimų, klaidų, kurios išryškėjo vėlesnėje teorinės minties 
raidoje. Mastytojo tyrinėjimams neretai stinga vientisy metodologiniy principų bei verti- 
nimo kriterijų. Geriausiems jo veikalams, kaip taikliai pastebėjo Lionello Venturi, „būdingas 
estetinio diletantizmo ir gilaus meno reiškinių pajautimo derinys“ (Venturi, 1968, p. 221). 

Bene ryškiausia Burckhardto antinomija, kurios jis nesugebėjo įveikti, yra menininko ir 
civilizacijos supriešinimas. Jis pervertino asmenybės vaidmenį, laikė ją svarbiausiu kultūros 
ir istorijos varikliu. Nors Burckhardtas įsivaizduoja menininką esant vieninteliu istorijos 
kūrėju, analizuodamas meno raidos procesą, žanrų bei stilių kaitą, tarytum užmiršta die- 
vinamą asmenybę ir konstruoja anoniminę „meno istoriją be vardų“. Tokį požiūrį vėliau 
savo koncepcijose plėtojo jo sekėjai Rieglis ir Wólfflinas. 

Istorikas Burckhardtas, beje, net ištisus meno raidos etapus ir atskirus meno kūrinius 
analizavo kaip kažką užbaigta. Jis beveik netyrinėjo konkrečių istorinių meno raidos formų 

plėtotės dėsningumų, jų vidinių mechanizmų ir tai yra didžiausias jo veikalų metodologinis 
trūkumas. Kita šio mąstytojo metodologijos spraga - abstraktus formalizmas. Jis vartoja 
daugybę abstrakcijų, neapibrėždamas jų turinio. Viena gyvybingiausiy - erdvinio stiliaus 
sąvoka, kurią jis priešpriešina kitai, plastinio konstruktyvaus stiliaus kategorijai. Pastaroji 
ypač buvo populiari tarp formalistinės „gryno meno“ teorijos šalininkų (K. Fiedleris, 
H. von Marėes, A. Hildebrandas). Šis polinkis manipuliuoti abstrakčiomis sąvokomis nei- 
giamai veikė teorines Burckhardto konstrukcijas, nes formalieji elementai užgožė turinį ir 
griovė teorinių konstrukcijų visumos vieningumą. 


Sociologinė H. Taineo meno filosofija 


Kitos ypatingą populiarumą įgavusios sociologinės metodologijos principus gvildeno popu- 
liarus kultūrinės istorinės mokyklos atstovas, prancūzų meno teoretikas Hipolitas Taineas 
(1828-1893). Jo požiūrį į meną formavo A. Comteo pozityvizmas, vokiečių meno filosofija 
(Schellingas, Hegelis, Schopenhaueris) ir prancūzų švietėjai. Tai buvo vienas pirmųjų pran- 
cūzų meno teoretikų, kurie nuosekliai gynė visuomeninį meninės kūrybos sąlygotumą. 

Pagrindiniame savo veikale Philosophie de lart („Meno filosofija“) Taineas stengėsi 
atsiskirti nuo metafizikos ir įtvirtino pozityvistinę sociologinę metodologiją, kurios tikslas — 
kelti konkrečius faktus, aiškinti bei teoriškai pagrįsti meno visuomeninio sąlygotumo idėjas. 
„Naujasis metodas, - rašė Taineas, - kuriuo pasiryžęs esu naudotis ir kuris pradeda skverbtis 
į visus dvasios mokslus, yra toks, jog žmogaus dvasios kūrinius, ypač meno kūrinius reikia 
imti kaip tam tikrus reiškinius ir faktus, kurių charakteringus bruožus reikia nustatyti ir 
priežastis surasti. Štai ir viskas. Taip suprantamas mokslas nei pasmerkia, nei atleidžia - jis 
tik konstatuoja ir aiškina“ (Taine, 1938, t. 1, p. 12). 

Svarbiausias meno filosofijos tikslas, pasak Taineo, suvokti meno esmę plačiąja šio žodžio 
prasme ir pažinti konkretų meno kūrinį. Jis išskyrė du esminius pažinimo būdus: mokslinį 
ir meninį. Kitaip negu mokslininkai, operuojantys abstrakčiomis sąvokomis, menininkas 
tas pačias tiesas išreiškia meniniais vaizdiniais. Taigi tarp mokslo ir meno nėra principinio 
skirtumo. Šios dvi žmogaus veiklos sferos skiriasi tik forma, nes,Tainéo nuomone, „meni- 
ninkas iš esmės yra filosofas“. Dėl pastarojo teiginio gali susidaryti klaidingas įspūdis, jog 
Taineas yra linkstančios į iracionalumą panestetinés meno filosofijos šalininkas. Tačiau taip 
nėra. Nors jį ir veikė kai kurios Schellingo ir Schopenhauerio idėjos (tai matyti iš jo meninės 
kūrybos sampratos), jo meno filosofijoje vyrauja XIX a. antrajai pusei būdingos pozityvistinės 
moksliškumo nuostatos. Meną jis laikė Žmogaus ir jį supančio pasaulio tyrinėjimu, kuris 
skrupulingumu ir metodais prilygsta mokslui. Meno kūrinio esą negalima vertinti tik kaip 
vaizduotės žaismo rezultato, nes jis atspindi tam tikrų papročių ir visuomenės sąmonės lygį. 

Taineo meno filosofijos esmė ir jos įtaka 
vėlesnei teorinės minties raidai išryškėjo 
mokslininko pateiktoje meno tyrinėjimo 
metodologijoje. Jo teorinių apmąstymų 
centre - meno socialinio sąlygotumo idėja. 
Taine'as išplėtojo iš J. Dubos ir Ch. Mon- 
tesguieu perimtą aplinkos (milieu) sąvoką, 
įtraukdamas į ją geografinius, klimatinius, 
rasinius, tautinius veiksnius, taip pat ir 
visuomenėje vyraujančius etinius ir esteti- 
nius idealus. Pozityvųjį meno pažinimą jis 
siejo su konkrečių meno faktų tyrinėjimu, jų 
kilmės nustatymu. Toks faktas yra kiekvienas 
Hippolyte Taine meno kūrinys. Norėdami jį pažinti, meno 


teoretikai turi išsižadėti savo temperamento, 
polinkių, interesų ir pamėginti įsigilinti į kūrėjo jausmus, mintis, sielos būseną, iki smulk- 
iausių detalių įsivaizduoti jo gyvenamąją aplinką. Taine'as čia palaiko O. Ch. Saint-Beuvo 
biografinį metodą, kuriuo remiantis menininko biografijos faktai derinami su socialiniais 
istoriniais duomenimis, jo vidinio pasaulio psichologinių mechanizmų analize. Tačiau 
Taineo metodologijos esmė - ne psichologizmo įteisinimas, o visuomeninės meno prigimties 
teigimas. Taine'as meno kūrinį laiko visuomeninių santykių rezultatu. Todėl jo metodologija 
pagrįsta teiginiu, kad meno kūrinys - tai ne kažkas atskira, o ieškojimas visumos, kuri jį 
sąlygoja ir kuri jį paaiškina (Ten pat, p. 3). Konkretų meno kūrinį jis aiškina ne kaip izoliuotą 
reiškinį, o kaip organišką menininko kūrybos dalį, išsiskiriančią specifiniu stiliumi, koloritu, 
kompozicija, meninės išraiškos priemonių giminingumu. Kadangi menininkas yra tam tikros 
mokyklos, krypties atstovas, vadinasi, egzistuoja ir kita, dar platesnė visuma, kuri padeda 
meno tyrinėtojui pažinti meno kūrinį. 

Nesitenkindamas šios antrosios visumos samprata, Taine'as žengė dar toliau. Meninę 
kryptį jis kvietė nagrinėti atsižvelgiant į konkrečios epochos kultūrą. Kiekvienas amžius turi 
vyraujančią meno raidos kryptį. Tarsi tęsdamas Dubos ir Goethe's apmąstymus apie socialinį 
menininko kūrybos sąlygotumą, Taineas teigė, jog „talentai, kurie kitokia kryptimi stengiasi 
pasireikšti, rastų kelią užtvertą, viešosios opinijos spaudimas ir aplinkos papročiai nustelbia 
juos arba nukreipia kitu keliu ir jie vis tiek tepražysta tam tikru primestu jiems būdu“ (Ten 
pat, p. 51). Šis Taineo noras susieti meno raidos dėsningumus su įvairioms epochoms bū- 
dingu skirtingu aplinkos poveikiu yra neabejotinai pažangus. Tačiau šią įtaką jis dažniausiai 
vertina labai mechaniškai. Tai ypač ryšku jo istorinėje meno raidos formų koncepcijoje. 


232 


NAUJŲ METODOLOGINIŲ 


Europos civilizacijos istorijoje Taine'as išskyrė keturis svarbiausius laikotarpius: 
1) senovės graikų ir romėnų, arba antikos kultūros, 2) krikščioniškuosius feodalinius 
viduramžius, 3) XVII a. absoliutizmo įsigalėjimo epochą ir 4) šiuolaikinę industrinės de- 
mokratijos, arba tiksliųjų mokslų viešpatavimo epochą. Kiekvienu laikotarpiu vyrauja tam 
tikra meno rūšis ar žanras. 

Kiek kitaip negu dialektikas Hegelis, Taineas meno pakilimą ir sunykimą siejo su 
bendra epochos dvasia ir papročiais. Tačiau jis per daug paprastai traktavo meno raidos 
istoriją, laikė ją nuolat pasikartojančiu bangavimu, kai po meno pakilimo būtinai prasideda 
nykimo laikotarpis. Taigi savo istorinių meno raidos formų koncepcijoje mokslininkas tarsi 
išsižada hegeliškos dialektikos ir grįžta prie Winckelmanno epochos idėjų. Pavyzdžiui, jis 
manė, kad senovės graikų kultūros ir meno klestėjimas tiesiogiai susijęs su politinėmis 
laisvėmis ir karine galia, o sunykimas - su Makedonijos užkariavimu. Analogiškų sąsajų 
jis randa gvildendamas viduramžių olandų ir prancūzų meno raidos dėsningumus. 

Nustatęs meno ir jį pagimdžiusios epochos ryšius, Taine'as pereina prie „vyraujančio 
epochos tipo’, kurį apibūdina kaip rasės, aplinkos ir momento sąveikos rezultatą. Rasė - 
tai paveldimi, iš kartos į kartą perduodami tam tikri polinkiai ir savybės. Aplinka - geo- 
grafinės, politinės bei socialinės sąlygos. Momentas - konkreti istorinė epocha. Veikiant 
proporcingų įtakų dėsniui, šie trys veiksniai formuoja kiekvienos epochos meninę sąmonę 
ir „vyraujantį epochos tipą“, atitinkantį jos pobūdį. Senovės Graikijoje - tai nuogas grakštus 
jaunuolis, viduramžiais - egzaltuotas vienuolis ir įsimylėjęs riteris, XVII amžiuje - rafi- 
nuotas dvariškis, o Taineo gyvenamuoju laikotarpiu - Faustas arba Verteris. Taigi Taineo 
koncepcijoje menas pasyviai atspindi jau nusistojusius gyvenimo bruožus. Tai suteikia jo 
išvadoms fatališkumo, nes atmeta kūrybinio menininko aktyvumo ir jo nepakartojamos 
individualybės reikšmę. 

Kitas svarbus Taineo koncepcijos trūkumas yra meno biologizavimas. Meno 
kūriniuose jis ieško paralelių su augalų ir gyvūnų pasauliu, remiasi botanikos ir zoo- 
logijos klasifikacijos principais. Jo manymu, menas ir visuomenė susiję kaip augalas ir 
dirva. Šios paralelės tarp meno raidos ir augalų pasaulio paverčia mąstytojo koncepciją 
savotiška estetine botanika, kurioje menas praranda autonomiją ir laisvę. Nepaisant 
psichologizmo, biologizmo, meno ir visuomenės santykių supaprastinimo bei kitų 
trūkumų, Taineo meno filosofija buvo svarbus etapas sociologinės metodologijos 
raidoje. Jo idėjos, kaip yra nurodęs P. Francastelis, skatino meno teoretikus ir kritikus 
objektyviai analizuoti ryšius tarp meno kūrinio ir istorinės bei socialinės aplinkos, 
kurioje jis buvo sukurtas. 

Taineo šalininkų veikaluose universalios meno filosofijos problematika palaipsniui 
virsta specifiniu sociologiniu daugialypių meno ir visuomenės ryšių tyrinėjimu. Toks 

procesas itin nuoseklus, vyko ir Prancūzijoje, turinčioje tvirtas sociologinės minties 
tradicijas. Atsisakymas konstruoti globalines meno filosofijos koncepcijas ir didėjantis 
mokslininkų dėmesys meno funkcionavimui visuomenėje vadinamąją sociologinę 
estetiką išskyrė iš kitų mokslų, tyrinėjančių meno fenomeną, ir pagaliau ją transformavo 
į meno sociologiją. 


Formaliosios metodologijos ištakos 


Formaliosios teorijos Vakarų estetikoje, meno filosofijoje ir menotyroje - sudėtingas ir 
įvairiapusis, ilgą laiką supaprastintai traktuotas reiškinys. Ši įtakinga kryptis formavosi 
taip pat kaip reakcija į vokiečių klasikinės spekuliatyvinės meno filosofijos abstraktumą 
ir aprašomosios menotyros eklektiškumą bei metodologinį bejėgiškumą. Formaliosios 
metodologijos šalininkai, pasisakydami prieš meno paslapčių fetišizavimą, meno fenomeno 
savitumo panaikinimą socialiniuose, psichologiniuose, etiniuose ir kituose veiksniuose, 
vienpusį siužeto, temos, idėjos reikšmės pervertinimą, atkreipė dėmesį į imanentinius 
(vidinius) meno dėsningumus, kurie dažniausiai buvo aiškinami kaip formalūs, struktū- 
riniai dėsningumai. Taip vaizduojamojo meno analizėje pagrindinis mokslininkų dėmesys 
nuo klausimo „kas“ yra pavaizduota kūrinio siužete nukrypo į klausimą „kaip“. Tai yra šios 
pakraipos mokslininkų dėmesio centru tapo formalios, plastinės, kompozicinės paveikslo 
struktūros ir jėgos, glaustai tariant, vidinė meno kūrinio architektonika. 

XIX a. pabaigoje ir XX a. pradžioje Vakaruose išsikristalizavo trys pagrindinės 
formaliųjų koncepcijų kryptys: 1) vokiškai kalbančių šalių (austrų, vokiečių, šveicarų), 
kurios ryškiausiais atstovais tapo K. Fiedleris, A. Rieglis ir H. Wolfflinas, 2) prancūzų - 
H. Focillonas ir artimi jam J. Baltrušaitis, Ch. Sterlingas, A. Malraux ir menkiau paveikusi 
akademinį diskursą 3) anglosaksiškoji - C. Bellas, R. Fray'us. 

Formaliosios meno filosofijos pradininkas buvo I. Kanto idėjų tęsėjas J. E. Herbartas. 
Suvokdamas grynai empirinių meno tyrinėjimų ribotumą, jis kritikavo Hegelio meno fi- 
losofijos metafiziškumą ir tikėjosi rasiąs trečiąjį kelią. Jis norėjo išlaisvinti meno mokslą iš 
filosofinės metafizikos priespaudos, suteikti jam autonomiją. Remdamasis Kanto estetinio 
nesuinteresuotumo teorija ir „asociatyvinės psichologijos“ principais, svarbiausiu meninio 
vertinimo kriterijumi Herbartas laikė savitikslį, spontaniskg pasitenkinimą, kurį sužadina 
meno kūrinio forma, jo sudėtinių formalių elementų santykiai. Jau kantinėje grožio teori- 
joje, kaip yra pažymėjęs V. Sezemanas, glūdi tam tikras „dvilypumas“, suskaldęs ją į dvi 
savarankiškas dalis, besiremiančias skirtingais principais bei kriterijais: į grynos formos 
teoriją ir dalykinio turinio teoriją. Schellingas, romantikai, Hegelis lemiamą vaidmenį 
priskyrė dalykinei reikšmei, o jutiminę formą laikė tik išorinio realizavimo priemone. 

O štai Herbartas ir jo sekėjai buvo įsitiki- 
nę, jog grožį „sąlygoja“ tik objekto dalių 
arba elementų santykis“ (Sezemanas, 1970, 
p. 273). Formalių tyrinėjimų kryptį plėtojo 
R. Zimermanas, kuris analizavo meno kūri- 
nių formas, struktūras, ritmus, proporcijas 
ir jų santykius. Formaliosios mokyklos 
šalininkų požiūriu, metafizinių spekuliaci- 
jų neslegiama formalių struktūrinių meno 
principų analizė turi padaryti meno tyrimus 
efektyvius ir moksliškus. 

Įtakingiausi formalaus metodo šali- 
ninkai Fiedleris ir Rieglis neretai skelbiami 
tikraisiais kokybiškai naujo meno mokslo 
pranašais, reikšmingiausiais XX a. menoty- 
rininkais. Iš tikrųjų pastaraisiais dešimtme- 


čiais stiprėjantis dėmesys Fiedlerio ir Rieglio 
teoriniam palikimui siejasi su užsimezgusia Johann Friedrich Herbart 

polemika apie galutinį estetikos ir meno 

filosofijos kompetencijos sferų atribojimą. Šių teoretikų koncepcijas ir jų metodologines 
nuostatas detaliau aptarsime specialiame formaliajai mokyklai skirtame skyriuje. 


Psichologinės estetikos ir meno psichologijos užuomazgos 


XIX a. paskutiniaisiais dešimtmečiais kartu su neklasikinėmis (iracionalistinėmis), sociolo- 
ginėmis, formalistinėmis ir kitomis srovėmis Vakarų mąstymo tradicijoje aiškiai pastebima 
didėjanti psichologinės metodologijos įtaka. Iš plataus filosofinių žinių lauko, stiprėjant 
mokslinių žinių diferenciacijai, išsiskiria psichologija, kuri universitetinio ir akademinio 
mokslo sistemose skleidžiasi tiek siauro eksperimentinio, tiek plataus humanitarinio 
mokslinio pažinimo srautais. Psichologinių tyrinėjimų intensyvėjimas akivaizdus esteti- 
kos ir meno filosofijos srityse. Psichologinės estetikos arba, kitaip sakant, „psichologinės 
mokyklos“ iškilimas tuomet tiesiogiai siejosi su gilėjančia metafizinės estetikos ir meno 
filosofijos krize. Ernstas Grosse, aptardamas anksčiau vyravusių metafizinių filosofinių 
sistemų griuvimą, taikliai pastebėjo: „jei pritaikytume joms griežtus mokslinius maste- 
lius, tuomet tektų pripažinti, kad jos nusipelnė tokios lemties. Galima stebėtis jų drąsa, 
tačiau nekyla abejonių, kad faktinis jų pamatas menkai grindė šias abstrakčias teorines 

konstrukcijas. <...> Hegelininkų ir herbartininkų meno filosofija dabar galima domėtis tik 
kaip istoriniu reiškiniu (Grosse, E. Die Anfūnge der Kunst, 1894, p. 3). 

Įtakingiausi minėtos psichologinės reakcijos į metafizinės estetikos ir meno filosofijos 
principus atstovai buvo Gustavas Theodoras Fechneris, Theodoras Lippsas, Wilhelmas 
Wundfas, Johannesas Volkeltas, Karlas Grossas - Vokietijoje, Eugène Véronas, Gabrielis 
de Tarde, Thėodule-Armandas Ribot'as, Viktoras Bachas, Henri Delacroix - Prancūzijoje 
ir Vernonas Lee, Edwardas Bulloughas - Didžiojoje Britanijoje. Psichologinės mokyklos 
šalininkai pagrindinį dėmesį sutelkė ne į pamatines estetikos ir meno filosofijos mokslų 
objekto, struktūros, morfologinės sandaros, meno esmės problemas, o pirmiausia į tas psi- 
chines menininko ir suvokėjo reakcijas, asociacijas, kurias meno kūriniai sukelia žiūrovui 
ar kurios skleidžiasi meninės kūrybos procese. Minėti akivaizdūs poslinkiai mokslinių 
tyrinėjimų srityje liudijo apie subjektyvizmo ir psichologizmo tendencijų stiprėjimą po- 
klasikinėje Vakarų estetikos ir meno filosofijos tradicijoje. Iš čia — išskirtinis psichologinės 
mokyklos šalininkų susidomėjimas įvairiais subjektyviais veiksniais, siejamais su menininko 
kūrybiniu potencialu, meninės kūrybos procesų mechanizmų pažinimu, intuicija, įsijau- 
timu, vaizduote, suvokimu, emociniais išgyvenimais, t. y. su esminiais estetikos ir meno 
filosofijos aspektais. Daugelis šios mokyklos šalininkų skelbiamų idėjų susipynė su įvairių 
pozityvizmo pakraipų, „grynojo meno“ ir formalizmo šalininkų idėjomis. 

Psichologinio požiūrio į estetines ir meno problemas poreikis, nors ne taip akivaizdžiai, 
kaip indų ar japonų estetikos tradicijose, Vakaruose buvo jaučiamas seniai. Tačiau tik XIX a. 
antrojoje pusėje, kai pradedami nuosekliau taikyti griežtesni moksliniai tyrimo metodai, 
estetikai ir meno filosofijai atsiveria naujos eksperimentinio pažinimo perspektyvos. Todėl 
naujų psichologinių tyrinėjimo strategijų ir metodų atsiradimas bei laipsniškas įsigalėji- 
mas pirmiausia sietinas su spekuliatyviosios estetikos ir meno filosofijos krize bei su naujų 
probleminių tyrinėjimo laukų, pavyzdžiui, eksperimentinės psichologijos, estetinio suvokimo 
psichologijos, meno psichologijos sklaida. 

Akivaizdu, kad estetinės problematikos transformacijos procesą XIX a. antrojoje pusėje 
paveikė pozityvizmo pradininko Augusteo Comteo darbų paskatinta reakcija į spekuliatyvaus 
metafizinio „iš viršaus“ mąstymo principus ir empiriškai orientuotos psichologinės atšakos ša- 
lininkų posūkis į konkrečių estetinių ir meno faktų analizę. A. Comteas savo programiniame 
daugiatomiame veikale Cours de philosophie positive (Pozityvios filosofijos kryptis, 1830-1842) 
pasisakė prieš filosofinės problematikos psichologizavimo tendenciją, kurią aiškino kaip pa- 
skutinę psichologijos transformacijos ir mėginimo reanimuoti mistikos elementus apraišką. 
Tačiau šie prieš psichologiją nukreipti išpuoliai netrukdė pohegelinės estetikos ir meno filo- 
sofijos atstovams perimti įtaigiau reiškiamas pozityvistines A. Comteo nuostatas, kurios tapo 
naujos estetikos ir meno filosofijos epochos teorinių ir metodologinių ieškojimų kelrodžiu. 

Į šį estetikos ir meno filosofijos idėjų konceptualaus „perorientavimo“ procesą aktyviausiai 
įsijungė vokiečiakalbių kraštų tyrėjai, nes jiems svarbu buvo atsiriboti nuo spekuliatyvaus 
metafizinio mąstymo principų, vyravusių šių šalių estetikos ir meno teorijose. 

Neatsitiktinai žymiausi vokiškos psichologinės reakcijos į metafizinį spekuliatyvumą 
atstovai Johanesas Friedrichas Herbartas, Gustavas Theodoras Fechneris, Theodoras Lipp- 
sas, Wilhelmas Wundt'as, Osvaldas Kūlpe ir Johannes Volkeltas estetinių ir meno reiškinių 
pažinimui pasitelkia sparčiai besiplėtojančio empirinio mokslo laimėjimus. Pirmasis vo- 
kiečių autorius, mėginęs sukurti mokslinę psichologiją, buvo Kanto sekėjas J. E Herbartas. 
Šis Johanno Gottliebo Fichte’s mokinys Jenos universitete vėliau paveldėjo I. Kanto katedrą 
Karaliaučiuje. Veikale Psychologie als Wissenschaft („Psichologija kaip mokslas“, 1824-1825) 
jis teigia, kad psichologija gali pretenduoti į objektyvaus mokslo statusą tik tiek, kiek ji gali 
būti paremta materialiais ir matematiniais principais. 

Empiriniais metodais tyrinėdami regos, klausos, suvokimo fizinius pagrindus, eks- 
perimentuodami su jutimo procesais, anksčiau minėti J. F. Herbarto sekėjai kloja naujus 
pagrindus ne tiek bendrajai psichologijai, fiziologijai, kiek psichologinei estetikai bei joje 
besikristalizuojančiai naujai mokslinio pažinimo sričiai - meno psichologijai. 

Estetinės ir psichologinės problematikos sandūroje ryškėjančios naujos mokslinio 
pažinimo sritys ir probleminiai laukai iš pradžių formavosi stichiškai, mokslininkams tik 
apčiuopiant psichologinio pažinimo tyrinėjimo strategijų ir metodų svarbą bei potencialias 
jų galimybes. Todėl psichologinės problematikos tapsmo pradžioje buvo sunku vientisame 
mokslinio pažinimo sraute atskirti skirtingas estetikos, meno, meno psichologijos problemas 
gvildenančias disciplinas. Tačiau estetikos ir meno filosofijos problematikos psichologiza- 
vimo tendencijos ilgainiui tapo tokios stiprios, kad formavosi požiūris, kurio šalininkai 
naują pozityvizmo paveiktą estetiką skirstė į dvi pagrindines šakas: meno filosofiją ir meno 
psichologiją, paskui išskyrę dar ir vadinamąją psichologinę estetiką. Šis procesas pirmiausia 
išsiskleidė G. T. Fechnerio ir jo artimiausių sekėjų veikaluose. 

Kalbant apie XX a. psichologinės estetikos transformaciją į meno psichologiją, būtina 
prisiminti ir litvakų kilmės rusų psichologą Levą Vygotskį (1896-1934), kuris puikiai su- 
vokdamas šio mokslo perspektyvas, siekė atverti jam naujus horizontus. Trečiąjį dešimtmetį 
apie 1922-1925 m. rašytame, tačiau tik praslinkus keturiems dešimtmečiams paskelbtame 
savo veikale IIcuxozoeus uckyccmea („Meno psichologija), kritiškai apžvelgęs pagrindinius 
šio mokslo raidos etapus, jis nubrėžė savo koncepcijos kontūrus. Meno psichologija jo 
veikaluose iškyla kaip perspektyvi tarpdisciplininė mokslo sritis, besiplėtojanti objektyvio- 
sios psichologijos ir naujosios menotyros sandūroje. „Mes, - sako jis,- išpažįstame Utitzo 
požiūrį, kad menas peržengia estetikos ribas ir netgi turi esmiškai skirtingų nei estetinės 
vertybės bruožų. Jis gimsta estetinėje stichijoje, tačiau neištirpdamas joje iki galo. Todėl 

mums aišku, kad meno psichologija turi sąveikauti ir su estetika, tačiau neturi pamiršti 
ribų, skiriančių vieną sritį nuo kitos“ (Vygotskij, 1968, p. 16). Atgimus Vygotskio idėjoms, 
svariai jo tyrinėjimų nubrėžtas teorinės meno psichologijos ir meninės kūrybos procesų 
psichologijos problemas analizavo Sankt Peterburgo (buv.Leningrado) ir gruzinų psicho- 
logijos mokyklos atstovai. 

Taigi nuo pat pradžių psichologinėje estetikoje išryškėjo visoms pozityvistinės orienta- 
cijos tendencijoms būdingi trūkumai. Didėjanti meno pažinimo koncepcijų diferenciacija ir 
stiprėjantis pliuralizmas sukėlė sisteminės meno analizės principų krizę. Praradę sistemin- 
gumą, empiriniai meno tyrinėjimai neteko aiškaus metodologinio pagrindo. Vietoj klasikinių 
visa aprėpiančių meno filosofijos sistemų ėmė formuotis daugybė viena kitai prieštaraujančių 
metateorijų, koncepcijų. Atskiros, daugiausia eklektinės mokyklos, grupuotės, koncepcijos 
teaprėpė siaurų specifinių problemų ratą, skendo empirinių tyrinėjimų jūroje. Nepasitikėji- 
mas metafizinėmis konstrukcijomis ir abstraktaus teorinio mąstymo principais atvedė 
mokslą į kitą kraštutinumą - empirizmą, skatino psichologinių, sociologinių, iracionalistinių, 
intuityvistinių, psichoanalitinių, formalistinių tendencijų metodologinius ieškojimus. 


Naujų XX a. krypčių iškilimas ir jų sisteminimo problema 


Glaustas mūsų ekskursas į kai kurias pohegelinėje epochoje užsimezgusias naujas metodo- 
logines orientacijas parodo, kad XIX ir XX a. sandūroje Vakaruose ryškėja naujas esminis 
lūžis estetikos ir meno filosofijos idėjų raidoje. Tuomet išsisemiančias klasikines koncepcijas 
dėl neklasikinių, pozityvistinių, marksistinių, sociologinių, psichologinių ir kitų metodo- 
loginių nuostatų įsigalėjimo palaipsniui keičia labiau konceptualizuotos XX a. pirmaisiais 
dešimtmečiais išsiskleidusios naujos estetinės ir meno teorijos. 

Šių naujų beveik lygiagrečiai su klasikinio modernistinio meno raida besiskleidžiančių 
estetikos ir meno teorijų išeities tašku galima laikyti XIX ir XX a. sandūrą. Tuo metu įvairių 
reakcijų į klasikinę metafizinę estetiką pavidalu pastebimai stiprėjo subjektyvistinės, voliun- 
taristinės, intuityvistinės, psichoanalitinės, psichologinės, sociologinės, fenomenologinės, 
formalistinės, hermeneutinės, personalistinės, egzistencinės ir kitos didesnę ar mažesnę įtaką 
įgaunančios tendencijos, kurios liudijo apie į universalumą pretenduojančių teorijų nuosmukį. 

Daugelio šių krypčių ištakas, kaip jau galėjome įsitikinti, aptinkame netgi XIX a. pasku- 
tiniajame dešimtmetyje. Jos užgimė ir formavosi įvairiu laiku lemiamos skirtingų tendencijų 
bei idėjų. Vienos jų nuosekliai konceptualizuodamos pirmtakų idėjas ir metodologines 
nuostatas plėtojo neklasikinėje, pozityvistinėje, sociologinėje, psichologinėje, formalistinėje 
ir kitose pakraipose išryškėjusias tendencijas, kitos aktyviai sąveikaudamos tarpusavyje for- 
mavo naujas neretai eklektiškumo elementais ženklintas idėjas. Daugumai jų prireikė kelių 

dešimtmečių, kad subręstų ir galutinai išsikristalizuotų į savarankiškas kryptis. Šis naujų 
krypčių, mokyklų, teorijų tapsmo procesas buvo ilgas ir prieštaringas. Todėl aptariamojo 
„pereinamojo“ tarpsnio tarp senų metafizinių sistemų pasitraukimo iš aktualiausių idėjų 
lauko ir naujų estetikos ir meno filosofijos idėjų margos ir prieštaringos panoramos atsira- 
dimo istorines chronologines ribas skirtingose šalyse nelengva. Niekuomet anksčiau Vakarų 
filosofijos istorijoje neregėjome tokio įvairiausių krypčių, mokyklų susipynimo. Vienu ir tuo 
pačiu metu skleidėsi naujos perspektyvios novatoriškos ir su mąstymo galios nuosmukiu 
susijusios akivaizdžiai dekadentinės, eklektiškos, epigoniškos idėjos. 

Aptariamose kryptyse tradicinių estetikos ir meno filosofijos problemų vietą užima 
anksčiau periferijoje buvusios, tačiau dabar į mokslinio diskurso centrą iškilusios dažniau- 
siai suabsoliutintos problemos. Štai, pavyzdžiui, estetinės sąmonės struktūros (fenome- 
nologija, egzistencializmas), meninės kūrybos prigimties (intuityvizmas, freudizmas, 
įvairios psichoanalitinės koncepcijos), meno kalbos klausimai (skirtingos neopozityvizmo 
apraiškos, semantinė, struktūralistinė, semiotinė) estetika ir meno filosofija, istoriniai 
meno raidos dėsningumai ir globalinių stilių raidos problemos (meno istorijos filosofija). 

Šį teorinės ir metodologinės dezintegracijos procesą mėgino sustabdyti M. Dessoiras 
ir E. Utitzas, bandydami nutiesti tiltus tarp meną tyrinėjančių mokslų ir sujungti skirtingas 
estetinių orientacijų ir meno analizės metodologines orientacijas į vientisą sistemą. Jų pas- 
tangy rezultatas - Estetikos ir visuotinės menotyros koncepcija, išsakyta to paties pavadinimo 
šių mokslininkų programiniame veikale. Dessoiro ir Utitzo koncepcijose estetika ir visuo- 
tinė menotyra iškyla kaip dvi savarankiškos, viena kitą papildančios mokslinės disciplinos. 

Estetikos tyrinėjimo objektu Utitzas laikė apskritai estetinius reiškinius ir grožio pro- 
blemą, o visuotinės menotyros - specifinius atskirų meno šakų dėsningumus ir meninės 
kūrybos technologijos problemas. Dessoiras teigė, jog „estetiškumo“ sritis tik iš dalies 
sutampa su meniškumu. Plėtodamas Fiedlerio idėjas, jis kvietė mokslininkus atskirti grožio 
ir jo suvokimo problemų tyrinėjimą nuo meninės veiklos pažinimo klausimų. Gindamas 
savo požiūrį, Dessoiras pateikė tezę, jog meno sfera nėra vien tik grožis, tai daug platesnė 
įvairių kategorijų (tragiškumo, komiškumo, didingumo, bjaurumo ir pan.) visuma. Kita 
vertus, pažvelgus į šių sferų santykius tikrovės atspindėjimo aspektu, estetiškumo sfera 
yra platesnė už meniškumo, nes, be meno, ji aprėpia ir daugybę kitų tikrovės reiškinių 
(Dessoir, 1906, p. 6). Jo nuomone, meninės veiklos sferą būtina atriboti nuo estetinės 
dar ir todėl, kad ją sąlygoja ne tik estetiniai impulsai, motyvai ir kad ji orientuojasi ne į 
estetinį suvokimą, o turi savo specifines ištakas, tikslus ir problemas, kurios ir turi būti 
specialaus mokslo -visuotinės menotyros tyrinėjimo objektas. Pažymėtina, kad atskirdamas 
visuotinę menotyrą nuo estetikos, Dessoiras ragino problemas gvildenti tiek dėl atskirų 
mokslo poreikių, tiek bendrų meno fenomeną pažįstančių mokslų požiūriu. Svarstydamas 

visuotinio mokslo apie meną, arba visuotinės menotyros uždavinius, jis ne tik traktavo šį 
mokslą kaip meno filosofiją, tačiau ir vartojo meno filosofijos terminą. 

Nors Utitzas ir Dessoiras nepajėgė sustabdyti mokslo apie meną metodologinės 
dezintegracijos proceso, kuris pirmaisiais XX a. dešimtmečiais perėjo į naują fazę, tačiau 
visuotinės menotyros atskyrimas nuo estetinės problematikos turėjo teigiamo poveikio 
tolesnei estetikos ir meno filosofijos raidai. 

Vadinasi, XX a. pirmaisiais dešimtmečiais išryškėjo naujas spektras įtakingų este- 
tikos ir meno filosofijos krypčių. Neatsitiktinai mėginant įvertinti skirtingų krypčių bei 
koncepcijų vietą XX a. Vakarų mąstymo tradicijos idėjų istorijos raidoje, iškyla aktuali jų 
sisteminimo problema. Sprendžiant pagal tai, kaip šių krypčių šalininkai gvildena pagrin- 
dines į jų dėmesio lauką pakliuvusias problemas galime išskirti įvairius jų tipologinio 
sisteminimo principus arba būdus: 

Pirmiausia remdamiesi pamatinėmis teorinėmis ir metodologinėmis jų nuostatomis 
galime išskirti 2 pagrindines oponuojančias tarpusavyje XX a. estetikos ir meno filosofi- 
jos krypčių ir koncepcijų grupes: 1) personalistines (subjektyvistines) — intuityvizmas, 
psichoanalizė, fenomenologija, egzistencializmas, hermeneutika, personalizmas, neo- 
ničejietiškoji (tiesiogiai susijusi su „gyvenimo filosofijos“ tradicija) ir kitos, kurios labiau 
pabrėžia emocinį estetinės prigimties ir meno pobūdį ir turi neabejotinai didesnį poveikį 
meno praktikai; 2) neopozityvistinės - lingvistinė, analitinė, struktūralistinė, semiotinė, 
informacinė ir kitos, kurios yra glaudžiau susijusios su racionalistinėmis ir analitinėmis 
ankstesnės estetikos bei meno filosofijos tendencijomis. 

Šiam XX a. estetikos ir meno filosofijos krypčių sisteminimui pagal jų teorinį ir 
metodologinį pagrindą pageidautinas ir papildomas tipologinių problemų apibūdinimas 
tiesiogiai susijęs su konkrečių teorinių ir metodologinių problemų visumos sprendimu. 
Priklausomai nuo to, kaip konkrečios kryptys sprendžia, pavyzdžiui, meninės kūrybos 
prigimties problemas, galime išskirti: intuityvistines, psichoanalitines, fenomenologines, 
egzistencialistines, personalistines, pragmatistines ir kitas kryptis. Galima taip pat XX a. 
estetikos ir meno filosofijos kryptis grupuoti pagal jy ryšį su skirtingomis XX a. modernis- 
tinio meno kryptimis. Tačiau toks sisteminimo būdas prasmingas tik judant „iš apačios“, 
tai yra nuo konkrečios modernaus meno praktikos. Jo esminis trūkumas, kad daugelis 
svarbių krypčių, vadovaujantis tokiomis teorinėmis ir metodologinėmis prieigomis, lieka 
nuošalyje nuo aktualių dabartinės estetikos ir meno filosofijos aptariamų problemų lauko. 
Taigi pereikime prie konkrečių įtakingiausių krypčių ir joms geriausiai atstovaujančių 
koncepcijų analizės. Šioje knygos dalyje pagrindinį dėmesį sutelksime tik į svarbiausių, 
autoriaus akimis žvelgiant, estetikos ir meno filosofijos idėjų istorijai analizę, kurią pradė- 
sime nuo estetinės sferos psichologizavimo įtaką patyrusių krypčių gvildenimo. 

Paryžiaus vaizdas. XIX a. pabaigos litografija 

Komparatyvistinės metodologijos tapsmas 


Komparatyvistiniai estetikos, meno filosofijos ir meno tradicijų tyrinėjimai pastaraisiais 
dešimtmečiais Žmonijai sparčiai žengiant į kokybiškai naują universalios metacivilizaci- 
nės kultūros raidos etapą išgyvena neregėtą pakilimą. Akivaizdų šios srities monografi- 
jų, straipsnių srauto didėjimą lėmė nemažai objektyvių globalėjančio pasaulio veiksnių, 
pirmiausia — universaliųjų tendencijų stiprėjimas, medijų įtakos augimas, tarpciviliza- 
cinio informacinio diskurso susikūrimas. Gilėjant mokslinio pažinimo diferenciacijai, 
augant fragmentiškų žinių apie įvairias estetikos, meno filosofijos ir meno sritis lavinai, 
kaip niekuomet anksčiau darosi aktualus patikimomis mokslinėmis prieigomis pagrįstas 
lyginamasis požiūris į skirtingų civilizacinių pasaulių estetikos ir meno filosofijos idėjų 
istoriją. Lanksčiai taikomos komparatyvistinės tyrinėjimo strategijos ir metodai padeda 
mokslininkams išsivaduoti iš eurocentristinių, aziocentristinių ir kitų etnocentrinių 
mąstymo stereotipų, geriau suprasti „kitas“ estetinės minties, meno filosofijos ir meno 
tradicijas. Neatsitiktinai kasmet skirtinguose kraštuose pasirodo vis daugiau lyginamųjų 
neeuropinių ir Vakarų kultūrų, estetikos, meno filosofijos bei meno tradicijų tyrinėjimui 
skirtų įvairaus lygio veikalų. Šiame gausėjančiame literatūros sraute neretai regime ter- 
minologinę sumaištį, kurią skatina prieštaringi humanitarinių ir socialinių mokslų raidos 
procesai, spontaniškas naujų probleminių mokslinio pažinimo sričių atsiradimas, mokslų 
diferenciacijos bei integracijos procesai, disciplinas skiriančių ribų nykimas. Ryškius po- 
kyčius patiria metodologinis lyginamyjy studijų pagrindas, keičiasi tyrinėjimo strategijos, 
metodologinės prieigos, metodai, atsiranda naujų sąvokų, lanksčių tarpdalykinių pažini- 
mo instrumentų. 

Idėjų ir mokslo istorijoje visada buvo svarbūs vos ne mistine aukščiausios išminties 
aureole apgaubti autoritetai ir išskirtiniai į universalumą pretenduojantys pažinimo in- 
strumentai. Nuolat susiduriame su tokiomis mesianistinėmis idėjomis, metodologijomis, 
kurios, išsprendusios kelias fundamentalias pažinimo problemas, tampa konceptualus vie- 
noar kito meto mokslinio pažinimo raidos branduolys. Idėjų istorijoje žinomais būdais jos 
greit pasklinda mokslinio elito ir kvaziintelektinėje terpėje, kuri suteikia joms populiarų, 
o neretai ir suprimityvintą pavidalą. 

Toks likimas, atrodo, ištiko ir komparatyvistinę metodologiją. Etimologine prasme 
tiesiogiai su tradiciniu lyginamuoju (pranc. comparatif - lyginamasis, comparer - lyginti) 
analizės metodu susijęs terminas komparatyvistika (pranc. comparatisme - komparatyvis- 
tika, comparatiste - komparatyvistas) pirmiausia įsitvirtino lyginamosiose Rytų ir Vakarų 
civilizacijų studijose, o vėliau perėjo ir į estetikos, meno filosofijos bei meno tyrinėjimus. 
Dabartinėje humanistikoje komparatyvistinės prieigos įgavo platesnę reikšmę. Jos apibū- 

dina poeurocentriniame moksliniame diskurse ryškėjantį daugiamatį tarpdalykinių studijų 
lauką, kuriame iškyla naujos kompleksinių tyrinėjimų strategijos, metateorijos ir metodo- 
loginės prieigos, siejančios įvairiose civilizacijose bei kultūrose susiformavusias mąstymo, 
kūrybos, estetinės minties bei meno apraiškas. Šiandien komparatyvistika tampa vyrau- 
jančia nūdienos humanistikos tendencija, kuri rodo esminius minėtos naujos ryškėjančios 
universalios metacivilizacinės kultūros laipsnišką įsigalėjimą. 

Nejtikétinas komparatyvistinės metodologijos populiarumas, kurį rodo daugybė 
tarptautinių kongresų, simpoziumų, leidinių,publikacijų sukuria iliuziją, kad komparaty- 
vizmas pajėgs išspręsti visas dabartinės humanistikos problemas. Dėl to komparatyvistinės 
metodologijos principus perima įvairių sričių mokslininkai, regintys joje savotišką uni- 
versalų „viršmetodį“, atveriantį kelią kokybiškai naujam pažinimui. Ši protus sužavėjusi 
panacėja tarsi nustumia į šalį kitas metodologines priemones. Naujausios postmodernios 
filosofijos tendencijos taip pat tiesiogiai siejasi ne tik su komparatyvistinės problematikos 
aktualėjimu, tačiau ir su atsisakymu nuo klasikinei Vakarų metafizikai būdingo unifikavi- 
mo, pasaulio pertvarkymo pagal savo europinį modelį, projekto. 

Nepaisant radikalių poslinkių, per pastaruosius kelis dešimtmečius išryškėjusių 
komparatyvistinių studijų, neeuropinių estetikos ir meno filosofijos tradicijų tyrinėjimo 
srityse, ženkliai pagausėjusio Rytų tautų šaltinių vertimų į europinės kalbas Vakaruose ir 
jų įtakoje esančiose šalyse, daugelio Vakarų universitetų akademinėse programose, gvil- 
denant visuotinės estetikos ir meno filosofijos idėjų istorijos problemas, iki šiol neretai iš 
inercijos vadovaujamasi senomis vakarietiško europocentrinio mentaliteto įtakos sferoje 
susiformavusiomis senomis aptariamų mokslų raidos schemomis. Juose vyrauja iš Antikos 
ir Vakarų estetikos, meno filosofijos ir meno istorijos pasisemtos žinios, faktai, pamatinės 
kategorijos, teoriniai analizės principai ir vertinimo kriterijai, o europinių tautų laimėjimai 
šiose srityse dažniausiai ignoruojami arba minimi tik epizodiškai. 

Nieko iš esmės nelemia tai, kad autoriai remiasi pozityvizmo, istorizmo, struktūraliz- 
mo ar kokiais nors kitais principais, eurocentriškai orientuota minties eiga, jos pagrindiniai 
vektoriai, vertybinės nuostatos, pamatinės sąvokos dėl to iš esmės nesikeičia. Čia ir išryškėja 
komparatyvistams sudėtingos visuotinės estetikos ir meno filosofijos istorijos tikrojo, o 
ne tendencingai iš vieno požiūrio taško regimo, atkūrimo paveikslo metodologinės pro- 
blemos, kadangi neeuropinių estetikos ir meno filosofijos tradicijų atstovai remiasi visai 
kitais pasaulėžiūriniais principais, operuoja kitokiomis estetinių kategorijų sistemomis, 
kitokia yra menų hierarchija, požiūris į pamatines meninės kūrybos proceso problemas. 
Kyla natūralus klausimas, kaip nenusižengiant moksliniam korektiškumui lyginti tokias 
skirtingas estetikos ir meno filosofijos tradicijas? Šias aktualias problemas remdamiesi 
skirtingais išeities taškais ėmėsi spręsti įtakingiausi komparatyvistinės metodologijos 

šalininkai, kurie pateikia mums visai kitokią visuotinės estetikos, meno filosofijos ir meno 
istorijos viziją. 

Etnocentristinių tiek eurocentristinių, tiek ir aziocentristinių nuostatų šalininkai, 
vienpusiškai pabrėždami skirtingų Rytų ir Vakarų estetikos tradicijų skirtingumą, dažniau- 
siai kryptingai juda jų supriešinimo kryptimi. Todėl tarp skirtingų pasaulio tautų kultūrų, 
žmonių, religijų, estetikos, meno tradicijų visai nepagrįstai sukuriama daugybė dirbtinių 
kultūrinių, psichologinių barjerų. Tačiau įdėmiau žvelgdami į skirtingų Rytų ir Vakarų tautų 
kultūros, estetikos, meno filosofijos ir meno tradicijas ir lygindami jas pamatysime, kad tarp jų 
yra daug daugiau ne skirtumų, o priešingai, panašumų, akivaizdžių sąlyčio taškų, kurie tampa 
visiškai natūraliu lyginamųjų studijų teoriniu ir metodologiniu pagrindu. Šiuos sąlyčius ir 
panašumus išryškina sparčiai mūsų technogeninėje metacivilizacijoje besiskleidžiantys glo- 
balizacijos procesai, kurie apima vis įvairesnius ir gilesnius kultūros, estetinės minties, meno 
filosofijos ir meno sluoksnius. Kita vertus, šie procesai skatina ne tik kultūrų niveliaciją, jų 
suartėjimą, tačiau pagarbą kitų tautų kultūros, estetinės minties ir meno laimėjimams. Todėl 
stiprėjant skirtingų estetikos tendencijų suartėjimui įvairių kraštų mokslininkų veikaluose 
ryškėja ir universalios metaeastetikos konstravimo ir meninės kūrybos principų paieškos. Šį 
procesą atspindi ir unikalaus Afrikos, Azijos, Okeanijos ir Amerikos tautų muziejaus Musėe 
du Ouai Branly atidarymas 2006 m. vasarą, kurio eksponatai, greta stulbinančios skirtingų 
estetikos ir meno tradicijų įvairovės, atspindi ir būdingus universalius estetinius principus, 
kurie natūraliai tampa ir komparatyvistinių tyrinėjimų objektu. 

Visų filosofinių disciplinų, vadinasi, ir estetikos, meno filosofijos šalininkai, jau nuo 
jų ištakų rėmėsi išorinio pasaulio reiškinių bei faktų refleksija ir lyginimu. Žmonijos 
istorijoje įvairiose mąstymo tradicijose mokslininkų ir mokyklų buvo gausiai kuriamos 
bei perkuriamos idėjos, tačiau jų vertė ryškėjo gretinant ir lyginant. Historisches Worter- 
buch der Philosophie („Istorinis filosofijos žodynas“) straipsnyje Komparatistik teigiama, 
kad šis terminas „plačiąja prasme įvardija mokslinį lyginimą dviejų ar daugelio objektų, 
kurie turi vieną bendrą tertium comparationis" (Historisches Wörterbuch der Philosophie. 
Herausgegeben von Joachim Ritter. Band IV. Basel und Stuttgart, 1971, S. 908). 

Šis lyginimo svarbos suvokimas, išsiskleidus Vakarų ir Rytų civilizacijų estetikos ir 
meno filosofijos tyrinėjimų plėtotei ir skirtingų požiūrių opozicijai, paskatino lyginamųjų 
studijų sklaidą. Jų išsiskyrimą į įtakingą komparatyvistinių studijų sritį Vakaruose lėmė 
skirtingi veiksniai: 1) grynai akademinės paskatos geriau perprasti neeuropinių tautų mąs- 
tymo, estetinių, meno tradicijų savitumą; 2) imperinis Vakarų tautų nusistatymas įrodyti 
savų idėjų pranašumą prieš svetimas, rytietiškas, ir kartu teoriškai pagrįsti vakarietiškąjį 
ekspansionizmą bei kolonializmo ideologiją, kurią XX a. antroje pusėje pakeitė „partne- 
rystės“ ir „bendradarbiavimo“ idėjos; 3) klasikinės Vakarų metafizikos mąstymo principų 


244 


KOMPARATYVIZMAS 


krizės suvokimas ir naujų alternatyvių neklasikiniy ir „atvirų“ mąstymo, estetinio pasaulio 
suvokimo ir meninės kūrybos modelių bei principų paieškos. Vadinasi, lyginamasis me- 
todas palaipsniui tampa įvairių komparatyvistinių tyrinėjimo strategijų ir metodologinių 
prieigų šerdimi, nes priklausomai nuo konkretaus pažinimo aspekto, tikslų jis įgalina savo 
tikslams veikti kitus pagalbinius instrumentines funkcijas įgaunančius metodus. 
Terminus la philosophie comparėe ir esthétique comparėe į mokslinę apyvartą tvirtai įve- 
dė ir aptarė svarbiausius metodologinius komparatyvistinės filosofijos ir estetikos principus 
žinomas prancūzų indologas, komparatyvistas, estetikos žinovas Paulis Masson-Ourselis, 
kuris ryžtingai atsiribojo nuo eurocentrinių hegeliškųjų schemų. Programiniame veikale 
La philosophie comparée („Lyginamoji filosofija“, 1923), lygindamas tris didžiąsias - indų, 
kinų ir Vakarų - filosofinės ir estetinės minties tradicijas, mokslininkas teigė, kad jokia 
i$ jų negali būti visos žmonijos mąstymo išraiška, nors kiekviena turi savitų bruožų ir 
neabejotiną vertę. Iš čia plaukė principinė metodologinė nuostata, kad savo teiginių ir 
išvadų filosofijos mokslas negali laikyti reikšmingais visoms civilizacijoms tol, kol jo objektas 
tiriamas apsiribojus tik Vakarų mąstymo tradicijos iškeltomis idėjomis, požiūriais į pamatines 
žmogaus būties ir jį supančio pasaulio problemas (Masson-Oursel, 1923, p. 17). 
Komparatyvistinės metodologijos šalininkams svarbus ne pats lyginimas, o toks lygi- 
nimas, kuris išryškintų kultūrų istorinį, regioninį estetikos ir meno filosofijos tradicijų ypa- 
tingumą ir sykiu padėtų nusakyti jų panašumus ir skirtumus. Todėl lyginamojoje analizėje 
privalu aiškiai nubrėžti pagrindinius tikslus, teisingai formuluoti problemas ir bendrą jų 
gvildenimo strategiją, kadangi aiškus tikslų ir problemų formulavimas, taiklus strategijos ir 
metodologinio instrumentarijaus pasirinkimas yra pirmas svarbus žingsnis, tikintis jas išspręs- 
ti sėkmingai. Svarbu atsiriboti nuo atsitiktinių lyginamosios analizės objektų. Lyginamosios 
analizės objektais gali būti du arba daugiau vienas nuo kito nepriklausomi objektai. Lyginimo 
procedūra prasideda nuo jų sugretinimo siekiant nustatyti tapatybę, panašumą ar skirtumus. 
Kultūros, estetikos, meno reiškiniai, jų bruožai ar elementai gali būti lyginami 1) ta- 
me pačiame aiškiai fiksuotame laiko tarpsnyje ir 2) jų tapsmo atžvilgiu. Vadinasi, galima 
apsiriboti vien sociokultūrinių organizmų pavienių rezultatų lyginimu, bet galima lyginti 
ir pačių procesų sklaidą. Tačiau ir palyginimas gali turėti visiškai skirtingus tikslus, nes 
tiesiogiai priklauso nuo regėjimo kampo, tyrinėjimų aspekto, keliamų uždavinių. Pavyz- 
džiui, lyginamojoje sociologijoje lyginimo tikslas - sociologinių aspektų tyrinėjimas, lygi- 
namojoje istorijoje - istorinių, komparatyvistinėje kultūrologijoje - kultūrologinių aspektų 
gvildenimas, komparatyvistinėje estetikoje - estetinių, o ne kitų aspektų tyrinėjimas. 
Kita vertus, komparatyvistinė estetika ir meno filosofija niekuomet nebuvo ho- 
mogeniškomis pažinimo sritimis. Jų tyrinėjimų strategijos ir metodai istorijos eigoje 
evoliucionavo, keitėsi. Metodologinių nuostatų įvairovę, netgi hibridiškumą, lėmė istoriniai 

lyginamųjų studijų raidos ypatumai, kadangi vienu metu ji formavosi įvairiomis kryptimis: 
pirmiausia kaip istorinis, filologinis ir kritinis Rytų mąstymo tradicijų pažinimas Vakarų 
filosofijos problemų kontekste. Ankstyvajame tapsmo etape vyravusį istorinį lyginamąjį 
metodą veikė evoliucionizmo teorijos ir lyginamosios gamtos mokslų studijos (lyginamuju 
anatomijos, fiziologijos, embriologijos, paleontologijos ir pan.), kurios, suvokus sanskri- 
tiškųjų tekstų svarbą, tapo humanitarinių mokslų naujovių pagrindu. 

Ankstyvajame komparatyvistikos etape tiesmuko Rytų ir Vakarų civilizacijų kultūros, 
filosofijos, estetikos, meno tradicijų priešinimo laikais šių megakultūrinių regionų, arba 
subkontinentų, sąveika paprastai buvo aiškinama kaip visumos santykis su visuma, kitaip 
tariant, tikrovėje neegzistuojantis monolitinis Rytų pasaulis stojo prieš homogeniškus Va- 
karus. Šio požiūrio nepagristumas neabejotinas, juk šiuo atveju į vieną daiktą suplakami 
tokie autonomiški ir tipologiškai skirtingi civilizaciniai pasauliai, kaip, pavyzdžiui, indų, 
kinų, arabų musulmonų, ir visi jie apibūdinami unifikuota Rytų sąvoka. 

Kita vertus, sąvokų „Rytai“ ir „Vakarai“ reliatyvumą lemia ne tik konkrečių visuomenių 
tam tikrame istoriniame laike saviidentifikacijos paslankumas, bet ir erdvinės klasifikacijos 
sistemos išeities taškas. Priklausomai nuo to, kur yra erdvinių koordinačių centras, tai yra 
konkretus atskaitos taškas Žemės rutulyje, keičiasi ir Rytų bei Vakarų sąvokų turinys, civi- 
lizacinių organizmų ar geografinių plotų įvardijimas šiomis sąvokomis. Senovės graikams 
Rytai buvo Egiptas, Finikija, Babilonas, Persija, o Vakarai- neįžengiamų Vakarų Europos 
miškų, tamsos ir barbarų pasaulis, senovės ir viduramžių kinams Vakarai - Rytų Turkesta- 
nas, Vidurinė Azija, Indija, o Rytai - Tekančios Saulės šalis Japonija. Tačiau XIX a. sąvokos 
„Vakarai“ turinys, pavyzdžiui, Kinijoje keitėsi ir ji jau sieta su geografiniu ir kultūriniu 
Vakarų Europos civilizacijos arealu. Šis pavyzdys akivaizdžiai rodo, kad vienareikšmis 
civilizacinių pasaulių priskyrimas Rytams ar Vakarams arba tiesioginis jų prišliejimas prie 
konkretaus žemyno yra sąlyginis ir kelia pagrįstų abejonių. 

Paskirose civilizacinės komparatyvistikos studijose suvokiant šį sąvokų „Rytai“ ir 
„Vakarai“ reliatyvumą, ir neapibrėžtumą, jos keičiamos „Azijos“ ir „Europos“ civilizaciniais 
terminais, aiškiau rodančiais jų žemyninį apibrėžtumą. Tačiau kai lyginamos konkrečios 
civilizacijos iškart matyti ir šių kategorijų trūkumai, nes tai daugiau geografinės nei kul- 
tūrologinės sąvokos. Vartojant Azijos civilizacijų apibrėžimą, iš senųjų Rytų civilizacijų 
visumos iškrinta Afrikos žemyne klestėjusi Egipto civilizacija ir kyla problemų dėl šio 
termino antitezės -Europos civilizacijos - vartojimo tikslumo, kadangi graikų ir Romos 
civilizacijos skleidžiasi ne tik Europos, bet ir Azijos vakarinėje bei Afrikos šiaurinėje dalyse. 
Todėl, kylant abejonėms dėl Azijos civilizacijų antitezės - Europos civilizacijų - termino 
pagrįstumo, ir pirmoji sąvoka be antrosios praranda pamatinės kultūrologinės kategorijos 
statusą. Kita vertus, daug problemų ir painiavos kelia Azijos skirstymo į geografines ir 

civilizacines teritorijas netapatumas. Joje dažniausiai išskiriami Artimųjų Rytų, Vidurio 
Rytų, Vidurinės ir Šiaurės Azijos bei Rytų Azijos geografiniai regionai. Civilizacijos arealų 
išsidėstymo zona apima tik palankiausią gyventi pietinę Azijos dalį, kurią galime dalyti 
į tris civilizacines teritorijas: 1) Artimųjų Rytų, kuri vėliau transformuojasi į islamiškąją; 
2) Vidurio Rytų, arba hindustinę-budistinę, aprėpiančią Hindustano pusiasalio regioną, 
3) Rytų Azijos, arba metakonfucianistinę (Kinija, Japonija, Korėja, Vietnamas). 
Vakaruosje įsigalėjęs stereotipinis Azijos ir Europos civilizacijų priešpriešinimo ir 
jų laikymas skirtingais civilizacijos raidos modeliais nepagrįstumas pastebimas pradėjus 
lyginti Viduržemio jūros regione susiformavusias civilizacijas. Lygindami tipologinius 
„ašinio laiko“ ir vėliau šiame regione atsiradusių graikų, Romos, Bizantijos, Vakarų krikš- 
čioniškosios, arabų musulmonų civilizacijų tipologinius bruožus iškart pastebime jų gimi- 
niškumą. Minėtų civilizacijų ištakos, mitologija, religija, pamatinės mąstymo kategorijos, 
vaizduojamosios dailės, architektūros ir literatūros tradicijos yra tiesiogiai susijusios su 
ankstesnėmis ikiašinio laiko - Egipto, Levanto, Mesopotamijos regionų - civilizacijomis 
tai yra su Senojo Testamento ir Irano persiškosios kultūros tradicijos teritorija. 
Dabartinės komparatyvistikos šalininkai suvokia metodologinį tokių plačių apibendri- 
nimų nekorektiškumą. Jie atsisako globalizmo, išankstinių apriorinių nuostatų, abstrakčių 
pamąstymų apie lyginamųjų civilizacijų panašumus ir skirtumus, siekia išryškinti savitus 
regėjimo kampus, linksta į „diptikus“. Pagrindinis dėmesys sutelkiamas į aiškiai apibrėžtų, 
kruopščiai pasirinktų ir gerai dokumentuotų lyginamosios analizės objektų, konkrečių 
„simetriškų“ problemų, morfologinių struktūrų, ištisų jų blokų tyrinėjimus. 
Komparatyvistinių estetikos ir meno filosofijos studijų plėtotę modernioje epochoje 
neabejotinai veikė ryšių tarp Rytų ir Vakarų kultūros, estetikos ir meno tradicijų glau- 
dėjimas, romantinio orientalizmo sklaida, kuri skatino lyginamuosius Rytų tyrinėjimus. 
Orientalistikos kaip sąlyginai savarankiškos mokslinio pažinimo srities atsiradimas ne tik 
sąlygojo pamatinių neeuropinių tautų tekstų vertimus į Europoje išplitusias kalbas, tačiau 
ir laipsniškai keitė Vakaruose viešpatavusias eurocentrines nuostatas. Eurocentrizmo 
ribotumo suvokimas ir komparatyvistinės metodologijos užuomazgos humanitariniuose 
moksluose ryškėja pirmųjų Vakarų orientalistų ir intelektualų Abrahamo Hyacintheo 
Anquetil-Duperrono, Wilhelmo von Humboldto, Johanno Goethes, prancūzų ir vokie- 
čių romantikų, Schopenhauerio, Nietzsche's veikaluose, kurie prabilo apie Rytų ir Vakarų 
kultūrų, mąstymo, estetinės minties, meno tradicijų dialogo būtinybę. Tai pasitarnavo 
papildomu postūmiu komparatyvistinių studijų plėtotei. 
Požiūriai į komparatyvistinių tyrinėjimų uždavinius keitėsi. Iš pradžių švietimo ir 
romantinio orientalizmo ideologijos viešpatavimo metu Vakarų mąstytojai (A.H. Anguetil 
Duperroneas, W. Jonesas, H. T. Colebrookeas, A. Schopenhaueris, A. Schlegelis) nekėlė 

abstrakčių uždavinių, o dažniausiai lygino lakios vaizduotės sukurtus neretai išorinius Rytų 
ir Vakarų mąstymo, estetikos, meno tradicijų aspektus, idėjas, koncepcijas. 

XIX a. Vakaruose besiplėtojančiuose lyginamuosiuose filosofijos, estetikos, meno 
filosofijos ir meno istorijos tyrinėjimuose vyravo eurocentrizmo ideologo Georgo Hege- 
lio veikaluose Istorijos filosofija ir Estetika teoriškai grindžiama Rytų ir Vakarų kultūros, 
filosofijos, estetikos, meno filosofijos, meno tradicijų principinio skirtingumo idėja. Būtent 
eurocentrinės nuostatos nulėmė rasistinių teorijų, pasak kurių, tik vakariečiai sugeba kurti 
autentišką ir originalią filosofiją, estetiką, meną, o kitos neeuropinės tautos tai daryti nepa- 
jėgia. Toks tendencingas, menkinantis kitų neeuropinių civilizacijų kūrėjų kūrybines galias, 
požiūris atsirado nekritiškai sureikšminus graikų ir jų tradicijas perėmusių Vakarų mąstytojų 
sukurtus mąstymo principus, estetinius idealus, meno formas. Vėlesnėje Schopenhauerio 
idėjų paveiktoje komparatyvistikoje toks nekritiškas vienos europietiškos kultūros, mąstymo 
ir meno tradicijos sureikšminimas ir jos aiškinimas kaip vienintelio tikro traktuojamas kaip 
neatitinkanti tikrovės abstrakti ideologinė schema. Nuo XIX a. antrosios komparatyvistinės 
estetikos idėjos intensyviausiai skleidėsi civilizacinės komparatyvistikos, orientalistikos, 
estetikos, meno filosofijos ir meno istorijos srityse. Svarbiausi šio tarpsnio ir XX a. pradžios 
estetikos, meno filosofijos ir meno istorijos raidai buvo Eugėneo Emmanuelio Viollet-le-Du- 
co, Josefo Strzygowskio, Aby Warburgo, Henri Focillono, Jurgio Baltrušaičio tyrinėjimai. 


E.-E. Viollet-le-Duco indėlis į lyginamasias Rytų ir 
Vakarų estetikos bei meno studijas 


Lyginamųjų Rytų ir Vakarų estetikos bei meno tradicijų studijų istorijoje gilų rėžį pali- 
ko meno praktikai ir istorikai. Jautrumas autentiškiems meno reiškiniams padėjo jiems 
suvokti eurocentrinių nuostatų ribotumą, neeuropinių civilizacijų estetikos ir meno tra- 
dicijų vertę, išryškinti pagrindines tarpcivilizacinių įtakų, įvairių meno stilių bei formų 
migracijos kryptis. Kita vertus, remdamiesi konkrečios menotyrinės medžiagos analize, 
meno tyrinėtojai pirmieji perprato išskirtinę stiliaus svarbą civilizacijos raidai. Pasak jų, 
stilius atskleidžia gelminius kiekvienos konkrečios civilizacijos sluoksnius, formuoja jos 
genotipą, pagrindinių požymių rinkinį, charakterį, brėžia tolesnės raidos perspektyvas. Nuo 
konkrečių meno problemų tyrinėjimų universalių humanitarinių interesų menotyrininkai 
nuolatos pereidavo prie platesnių civilizacinių apibendrinimų. 

Vienas komparatyvistinės estetikos ir menotyros pirmtakų Vakaruose - žymus prancūzų 
estetikas, meno istorikas ir architektas, reabilitavęs gotikos meno svarbą, Eugéneas Emma- 
nuelis Viollet-le-Ducas (1814-1879). Gilinantis į Vakarų meno ištakas ir jį veikusias įtakas 
mokslininko dėmesys vis labiau krypo į Artimuosius Rytus, o vėliau ir į Irano, Indijos, Kinijos, 

araby musulmonisko pasaulio, Bizantijos ir 
rusų meno tyrinėjimus. Nuo 1855 m. jis dėjo 
daug pastangų siekdamas įkurti Paryžiuje 
Musée de sculpture comparėe (lyginamosios 
skulptūros muziejų), kuriame lankytojai vie- 
noje vietoje susipažintų su įvairių civilizacijų 
ir epochų skulptūros šedevrais. 

E.-E. Viollet-le-Ducas buvo pirmasis 
europinio masto menotyrininkas, kuris siekė 
nuosekliai atsiriboti nuo eurocentrinių nuos- 
tatų. Apeliuodamas į lyginamosios filologijos 
(pranc. la philologie comparėe) laimėjimus, jis 
prabilo apie būtinybę plačiai, be ideologinių Eugėne Emmanuel Viollet-le-Duc 


stereotipų tyrinėti ne tik Europos, bet ir pa- 

saulinés meno raidos istoriją. 1864 m. Paryžiaus dailės mokykloje (L'École des beaux-arts) 
skaityto visuotinės meno istorijos kurso paskaitose, išleistose pavadinimu Esthétique aplique a 
l'histoire de lart („Estetika, pritaikyta meno istorijai“, 1864), žurnale Revue des cours littéraires 
mokslininkas pareiškė, kad jo tikslas - glaustai „apžvelgti visuotinės meno istorijos kontūrus“ 
ir pagrindines jos raiškos formas (piešinį, architektūrą, tapybą, skulptūrą) apimant visas 
žmonijos istorijai žinomas civilizacijas ir tautas (Viollet-le-Duc E.-E., 1994, p. 11). 

Ir iš tiesų daugiau nei trečdalį paskaitų kurso E.-E. Viollet-le-Ducas skyrė lyginama- 
jai Rytų šalių meno istorijos analizei. Visuotinės meno istorijos tyrinėjimus jis pradėjo 
išsamia Indijos, Egipto, Mesopotamijos, Persijos regiono ir kitų tautų meno istorijos 
apžvalga, nuolatos lygindamas jas tarpusavyje ir su Vakarų meno tradicijomis. Išryškėjo 
platus civilizacinis požiūris į meno problemas, griežtai stilistinė meno analizė. Jis puikiai 
suvokė senųjų Artimųjų Rytų ir Mesopotamijos regiono estetikos ir meno tradicijų poveikį 
daugeliui vėliau tiek Rytuose, tiek ir Vakaruose išsiskleidusių estetikos ir meno tradicijų 
raidai. Būdamas puikus architektūros formų ir konstruktyvių sprendimų žinovas jis taip 
pat suprato, kokią milžinišką įtaką senovės graikų architektūros ir vaizduojamosios dai- 
lės tradicijai turėjo Egipte susiformavę estetiniai kanonai ir meno formos. Iš čia plaukia 
vėlesnei prancūzų estetikos ir menotyros tradicijai būdingas išskirtinis dėmesys Artimųjų 
Rytų, Mesopotamijos ir Vidurio Rytų estetikos ir meno tradicijoms. 

Kita vertus, savo pasaulinės estetikos ir meno istorijos analizę aukščiau minėtoje kny- 
goje jis tęsia plačiais ekskursais į indų civilizacijos architektūros ir vaizduojamosios dailės iš- 
takas. Palyginti su Hegeliu, jo požiūriai yra jau įvairiapusiškesni, juose neregima išankstinių 
eurocentrinių nuostatų, daug mažiau ideologinių stereotipų. E.-E. Viollet-le-Ducas yra 

atviras ir kitų Vidurinės Azijos ir Rytų Azijos estetikos, meno filosofijos ir meno tradicijų 
laimėjimais. Indų civilizacijos erdvėje jis iškart pastebėjo vietinių estetikos ir meno tradicijų 
įvairovę, jos panašumus ir skirtumus su kitomis Artimųjų Rytų, Mesopotamijos regiono, 
Vidurio Rytų ir Antikos tradicijomis. 

Mokslininkas aptaria Brahmos, Višnu, Šivos kultų specifiškumą, vedų kultūros ištakas, 
arijų vaidmenį indų meno istorijoje, tapybinių ir skulptūrinių vaizdinių refleksiją vedų 
poetiniuose tekstuose. Čia aptinkame taiklius pastebėjimus apie stilistinius Eloros, Mala- 
puramo septynių šventyklų ansamblio bruožus. Indų menininkai, pasak jo, savo kūriniuose 
siekė išreikšti „aukščiausios dievybės emanacija" (Ten pat, p. 25). Analizuodamas stilistinius 
indų skulptūros bruožus, jis įžvalgiai pastebi dramos meno poveikį vaizduojamajai dailei. 
Jį domina egiptietiškų architektūros ir skulptūros formų savitumas, semitiškų elementų 
atsiradimas Egipto mene. Lygindamas indų ir egiptiečių skulptūros tradicijas, jis pabrėžia 
Egipto skulptūrai būdingą ryškesnį išsivadavimą iš architektūros įtakos (Ten pat, p. 46). 

Lyginamieji Viollet-le-Duco ekskursai į įvairias Rytų civilizacijų estetikos ir meno tradi- 
cijas liudija apie kitokį estetinės kompetencijos, žinių iš įvairių civilizacinių pasaulių estetinės 
minties ir meno istorijos lygį nei tai regėjome Hegelio ir jo sekėjų veikaluose. Čia neaptiksime 
abstrakčių rasistinių, nukreiptų prieš kitoniškus estetinius ir meninius principus, teiginių, 
į akis krinta mokslininko estetinis imlumas, nuoširdus noras įsiskverbti ir perprasti kitų 
civilizacinių pasaulių estetikos ir meno tradicijų savitumą. Tenka tik apgailestauti, kad ap- 
tariamas veikalas, kuris gerokai lenkė visus tuo metu gyvavusius komparatyvistinius Rytų 
ir Vakarų estetikos ir meno tyrinėjimus, nebuvo paskelbtas tuomet, kai jis buvo parašytas. 
Tačiau Viollet-le-Duco paskaitų medžiaga, jo pagarbus požiūris į Rytų estetikos ir meno 
tradicijas, lyginamųjų Rytų ir Vakarų estetikos ir meno tradicijų svarbos pabrėžimas niekur 
neišnyko ir pamažu suleido šaknis prancūziškoje estetikos ir meno tradicijoje. 

E.-E. Viollet-le-Ducas buvo neabejotinai vienas įtakingiausių komparatyvistinės es- 
tetikos ir menotyros pirmtakų, nuodugniai tyrinėjęs bei lyginęs Rytų ir Vakarų estetikos 
ir meno tradicijas, pateikęs savo tekstuose daugybę įžvalgių ir estetiškai prasmingų paste- 
bėjimų. Jo veikalai - tai metodologinių L. Courajodo, É. Malio, M. Brehiero, J. Strzygo- 
wskio, H. Focillono, J. Baltrušaičio, R. Wittkowerio ir kitų mokslininkų komparatyvistinės 
estetikos, meno filosofijos ir meno istorijos problemų pamatas. 


J. Strzygowskio komparatyvistinės idėjos 


Lenkų kilmės austrų meno istorikas ir meno filosofas Josefas Strzygowskis (1862-1941) 
yra legendinė ir kartu prieštaringa asmenybė. Šis įtakingas komparatyvistinės meto- 
dologijos šalinininkas daug nuveikė aktyvindamas XX a. pirmosios pusės akademinio 

meno tyrinéjimus. Strzygowskio veikalai im- 
ponuoja universaliomis ambicijomis, stebina 
naujų idėjų, teorijų, terminų gausa, menkai 
žinomais ir unikaliais iš neeuropinių civiliza- 
cijų meno istorijos paimtais faktais, vardais. 
Netgi reiklus progermanistinių Strzygowskio 
idėjų kritikas P. Francastelis pripažįsta ypa- 
tingą jo veikalų, kuriuose aprėpta gausybė 
aktualių menotyros problemų, reikšmingumą 
(Francastel, 1945, p. 235). 

J. Strzygowskio, kaip ir E. Nietzsche's, 
M. Heideggerio, idėjų likimas paradoksalus ir 
didžiai pamokomas. Pasaulinę šlovę turintis 
mokslininkas, gyvenimo pabaigoje įstojęs 


į nacių partiją, pokario metais ilgam buvo 
išbrauktas iš menotyros idėjų istorijai skirtų Josef Strzygowsk 

veikalų. Pastaraisiais dešimtmečiais įsigalint 

kamparatyvistinės metodologijos principams, vis dažniau prisimenamos daug polemikos 
paskatinusios ir šiandieną aktualumo nepraradusios Strzygowskio idėjos. 

Spalvinga, kontroversiška Strzygowskio asmenybė - tai klasikinis maištautojo, po- 
lemisto, fanatiškai savo profesijai atsidavusio mokslininko tipas, kuris nuolatos pabrėžė 
būtinybę keisti iš J. Winckelmanno laikų paveldėtus ribotus graikocentrinius požiūrius. 
Kaip ir dauguma vokiškai rašančių didžiųjų austrų, šveicarų ir vokiečių meno filosofų ir 
menotyrininkų studijas pradėjęs Renesanso tyrinėjimais, mokslininkas nukrypo į Vakarų 
krikščioniškųjų viduramžių ir Bizantijos meno istoriją. Kelionės į Artimuosius Rytus ir 
Bizantijos dailės ikonografijos tyrinėjimai paskatino studijuoti Azijos tautų meninę kultūrą. 

1901 m. mokslininkas paskelbė mokslinių diskusijų bangą sukėlusį programinį veikalą 
Orient oder Rom („Rytai ar Roma“), kurio poleminis patosas buvo nukreiptas prieš akademi- 
nėje menotyroje įsigalėjusias eurocentrines pažiūras. Šioje knygoje, remdamasis lyginamo- 
sios analizės principais, jis paskelbė tezę apie lemiamą Artimųjų Rytų kultūros centrų įtaką 
vėlyvosios Antikos ir ankstyvosios krikščionybės architektūros bei vaizduojamosios dailės 
raidai. Toks požiūris prieštaravo oficialiojoje menotyroje plėtojamoms teorijoms apie visuo- 
tinį Antikos ir Romos meno tradicijų poveikį Italijos ir Artimųjų bei Vidurio Rytų menui. 

Savo teiginius kruopščiai argumentuodamas lyginamosios analizės ir stilistinių formų 
difuzijos faktais, Strzygowskis paneigė sureikšmintą Antikos meno įtaką visuotinei meno 
istorijai. Jis įrodė daugelio vėlyvojoje Antikoje ir ankstyvaisiais viduramžiais išplitusių 

architektūros, vaizduojamosios dailės formų, motyvų, architektūros tipų, statinių kom- 
ponavimo principų, jų sudėtinių dalių, dekoro elementų rytietišką (Sirijos, Armėnijos, 
Gruzijos, Irano, Vidurinės Azijos ir t. t.) kilmę. Šias idėjas mokslininkas plėtojo vienas po 
kito skelbiamuose veikaluose: Byzantinische Denkmūler („Bizantijos paminklai“, t. 1-3, 
1891-1903), Kleinasien, ein Neuland der Kunstgeschichte („Mažoji Azija - nežinoma meno 
istorijos žemė“, 1903), Die Zukunft der Kunstwissenschaft („Meno istorijos ateitis“, 1903), 
Koptische Kunst („Koptų menas“, 1904), Mschatta („Mschata“, 1904), Die Miniaturen des 
serbischen Psalters („Serbų psalmynų miniatiūros“, 1906). 

Strzygowskis vienas pirmųjų suvokė turiningą pamatinių dekoratyvinių ir kons- 
truktyvių architektūros bei dailės principų (ornamento, arkų, kupolų) reikšmę tyrinėjant 
tarpkultūrines įtakas, difuzijos, akultūracijos ir simbolių migracijos dėsningumus. Jis ne 
tik nuvainikuoja imperinio Romos meno kultą, bet ir tiesiogiai polemizuoja su Vienos 
menotyros mokyklos korifėjų E. Wickhofo ir A. Rieglio idėjomis. 

1909 m. mirus E Wickhofui, po ilgų derybų bei karštų ginčų jo įpėdiniu buvo išrink- 
tas nuo 1897 m. katedroje dirbęs čekų kilmės menotyrininkas M. Dvorakas (1879-1921). 
Vienoje kilo nepasitenkinimo ir debatų šurmulys. Sprendžiant nesutarimus, universiteto 
vadovybė kaip išlygą įsteigia kitą meno istorijos katedrą, kurią užima iš Graco universiteto 
pakviestas jau tarptautinį pripažinimą pelnęs Strzygowskis. Taip Vienos universiteto me- 
notyros gildija skilo į dvi skirtingų metodologinių nuostatų katedras, kurios vėliau išaugo 
į savarankiškus meno istorijos institutus. Vienam, nuosekliai tęsiančiam susiklosčiusias 
Vienos menotyros mokyklos tradicijas, vadovavo M. Dvofrakas ir vėliau jį pakeitęs J. von 
Schlósseris, o antram - Strzygowskis. Konkuruojančiose katedrose tvyrojo abipusio ne- 
pakantumo, netgi slepiamos neapykantos atmosfera. 

Vienos universitete užsiplieskęs intriguojantis ir ryškius pėdsakus estetikos, meno 
filosofijos ir menotyros idėjų bei metodologinių principų raidoje palikęs konfliktas buvo 
ne tik asmenybių nesantarvė. Jo esmė - tai skirtingi požiūriai į meno istoriją, ypač į Rytų 
ir Vakarų meno tradicijų vaidmenį pereinamuoju laikotarpiu iš vėlyvosios Antikos į 
brandžius viduramžius Europoje. Skirtingai nei Vienos menotyros mokyklos pradininkai 
Wickhofas ir Rieglis, kurie susitelkė į Romos dailę ir pabrėžė jos meninius pasiekimus (jie 
iškėlė ir visapusiškai pagrindė teiginį, kad Romos menas yra savitas Vakarų dailės reiški- 
nys, išsirutuliojęs ne iš graikų, o iš etruskų dailės tradicijų), Strzygowskis atsainiai žvelgė į 
reprezentacines Romos imperijos meno formas ir labiau domėjosi lyginamaja Rytų tautų 
kultūrų ir dailės analize. 

Strzygowskis, remdamasis lyginamosios metodologijos galimybėmis, užsimojo 
atskleisti pagrindines meno raidos tendencijas nuo ikiistorinių laikų iki nūdienos ir ap- 
rėpti visų svarbiausių civilizacijų meno raidos pakraipas. Mokslininko nuomone, taikant 

visuotinés meno istorijos tyrinéjimams lyginamosios metodologijos principus, jmanoma 
geriau pažinti istorinės meno raidos dėsningumus nei tai prieinama racionalistinei filo- 
sofijai ir estetikai. Iš čia kyla išskirtinis dėmesys lyginamosioms tyrinėjimo strategijoms 
ir metodams, kurie Strzygowskiui yra universalus pagrindinių kultūros ir meno raidos 
problemų sprendimo raktas - neišsemiamos gausybės žmogaus dvasios apraiškų, ryšių, 
santykių, priežasčių pažinimo instrumentas, „be kurio šiame kelyje esame priversti vado- 
vautis savavališkais ir klaidingais požiūriais“ (Strzygowski, 1932, p.144). 

Gilinantis į Bizantijos meninę kultūrą (Byzantinische Denkmäler („Bizantijos pa- 
minklai“, t. 1-3, 1891-1903), Strzygowskio žvilgsnis nukrypo į Sirijos regioną, kur jis 
aptiko senesnių Bizantijos menui būdingų formų. Taip prasidėjo naujas Senojo pasaulio 
meninės kūrybos ištakų ieškojimo etapas, jame mokslininkas išplėtė savo tyrinėjimų 
lauką - apėmė Vakarų Azijos teritoriją nuo rytinės Viduržemio jūros pakrantės iki 
Pamyro aukštumų. Mokslininko akiratyje atsidūrė tolimesni Azijos žemyno regionai, 
kurių meninės kultūros tradicijas jis detaliai aprašė trijuose veikaluose: Kleinasien - ein 
Neuland der Kunstgeschichte („Mažoji Azija - nežinoma meno istorijos žemė“, 1903), 
Mschatta („Mschata“, 1904) ir Amida („Amida“, 1910). Šioje geografinėje erdvėje šim- 
tmečius viešpatavo viena kitą pakeitusios Achmenidų, helenistinė Aleksandro Make- 
doniečio ir arabų musulmonų imperijos. Jų paskleistuose meno stiliuose Strzygowskis 
aptiko daug pažįstamų bruožų iš Anatolijos ir Mažosios Azijos plokštikalnėse gyvavusių 
meno formų, kurioms, greta plytinės architektūros, būdingas toks pat kaip ir gotikos 
architektūrai statybinio akmens naudojimas. Artimų Vakarų menui ypatumų jis rado 
ir šio regiono bazilikų architektūroje. 

Vėlesnis meninės kūrybos ištakų ieškojimo etapas siejasi su Irano ir gretimų regio- 
nų - Armėnijos, Turkestano - meninės kultūros tradicijų tyrinėjimais. Irano teritorijoje 
Strzygowskis regėjo „įstabiausias civilizacijos istorijos verpetuose išnykusias meno formas“. 
Jis buvo pirmasis meno istorikas, kuris suvokė, nors ir nekritiškai perdėjo Armėnijos archi- 
tektūros ir dailės reikšmę tarpkultūrinių įtakų tyrinėjimuose. Ilgus šimtmečius Armėnija 
ir kinų valdomas Turkestanas, per kurių teritorijas ėjo Didysis šilko kelias, buvo svarbūs 
Rytų ir Vakarų įtakų susidūrimo centrai: juose susipynė didžiųjų indų, kinų civilizacijų 
meno stiliai su įtakomis, sklindančiomis iš Irano, Edesos aramėjų ir Antiochijos graikų. 

Strzygowskis, kaip ir J. Baltrušaitis, iškėlė vėliau patvirtintą pastarojo lyginamaisiais 
tyrinėjimais hipotezę, kad Armėnijos ir Gruzijos aukštikalnėse susiformavęs menas pa- 
skatino ankstyvosios Vakarų krikščioniškosios architektūros ir dailės tapsmą. Pagrindinis 
Užkaukazėje paplitusios bažnytinės architektūros konstrukcijos elementas yra kupolas, iški- 
lęs virš kvadratinės pastato konstrukcijos su keturiomis apsidėmis. Kita vertus, Armėnija ir 
Gruzija buvo vienintelės šalys, kuriose krikščioniškosios eros pradžioje atsirado šventyklų 

su slypinčiomis architektūrinės koncepcijos esmėje radialinėmis formomis, o išilginėms 
konstrukcijoms liko antraeilis vaidmuo (Strzygowski, 1936, p. 31). 

Visas Azijos kultūros ir meno tradicijas Strzygowskis suskirstė į tris pagrindines civiliza- 
cines erdves: šiaurėje - miskingaja, centre - stepių ir pietuose - įvairaus landšafto. Ryškiausią 
pėdsaką senojo pasaulio kultūros ir meno istorijoje paliko regionai, išsidėstę tarp kraštutinių 
erdvių. Juose išsiskleidė įvairios meno formos, kurių „geriausi pavyzdžiai sukurti graikų ir 
indų“ (Strzygowski J. Recherche scientifigue et ėducation, 1932, p. 52). Azijoje nustatęs tris 
skirtingas civilizacines erdves, mokslininkas įrodinėjo, kad jų meno formas nulėmė tos 
medžiagos, su kuriomis šių regionų gyventojai susidūrė kasdieniame gyvenime. Pirmoje, 
šiaurinėje miškų, zonoje įsivyravo medžio konstrukcijos statiniai, antroji, stepių zona, skilo 
į du iš esmės skirtingus regionus: a) Irano plokštikalnę ir b) platesnį, nusidriekusį iki Alta- 
jaus, kuriame klajoklių tautos naudojo greit surenkamas įvairių tipų palapines, dekoruotas 
puošniais kilimais ir ginklais. O trečioji aprėpė pietinius Azijos kraštus, kuriuose įsivyravo iš 
akmens konstruojamos architektūros formos, čia seniausiu epicentru buvo senosios Mesopo- 
tamijos regiono vieną kitą istoriškai keičiančios kultūros. Iš jų svarbiausiomis Vakarų civiliza- 
cijos raidai jis laiko Iraną ir artimai su juo susijusią Armėniją, iš kur Vakarų krikščioniškasis 
pasaulis, jo įsitikinimu, perėmė pagrindinius akmeninės architektūros ir dailės principus. 

Įsitvirtinęs Vienos universitete ir vis plačiau pripažįstamas Strzygowskis siekė įkurti 
tarptautinę lyginamosios menotyros draugiją, kuri sujungtų įvairių šalių menotyrininkus 
ir įgyvendintų pribrendusius tarptautinių lyginamųjų meno istorijos studijų projektus. 
Itin daug energijos Strzygowskis skyrė naujo modernaus meno istorijos instituto įkūrimui. 
Pagrindiniai tokio instituto tikslai būtų išplėsti meno istorijos tyrinėjimų horizontus ir 
įtvirtinti lyginamąsias Rytų ir Vakarų tautų meno istorijos studijas. Jau 1913 m. jis numatė 
tris būsimo instituto darbo kryptis: 1) pradedant nuo Europos nuosekliai tyrinėti Azijos 
žemyne ir kituose planetos regionuose išsiskleidusias meno formas; 2) meno istoriją lai- 
kyti sudėtine kultūros istorijos dalimi; 3) konkrečius meno reiškinius tyrinėti sistemiškai, 
pasitelkus tarpdalykinių mokslų ir kultūros teorijos laimėjimus. Toks įžvalgus uždavinių 
formulavimas ir šiandieną neprarado aktualumo. 

Pirmasis pasaulinis karas sujaukė mokslininko įprastą darbo ritmą, apsunkino tarp- 
tautinius ryšius, daugelis jo planuotų tarptautinių lyginamųjų studijų ir menotyros ins- 
titucijų bei darbo principų reorganizavimo projektų liko neįgyvendinti arba buvo atidėti 
vėlesniam laikui. Tačiau karo pabaigoje prasidėjo naujas kūrybinis pakilimas. Mokslininko 
darbštumas tiesiog stulbina. Jis vieną po kito skelbia naujus veikalus, iš kurių svarbiausi: 
Altai-Iran und Völkerwanderung (,,Altajus—Iranas ir didysis tautų persikraustymas“, 1917); 
Die Baukunst der Armenien und Europa, 2 Bd. („Armėnijos ir Europos statybos menas“, 
1918); Die bildende Kunst des Ostens („Rytų vaizduojamasis menas“, 1918); Ursprung der 

christlichen Kirchenkunst („Krikščioniškojo bažnytinio meno kilmė“, 1920); Plan und Ver- 
fahren der Kunstbetrachtung („Meno tyrinėjimo planas ir metodas“, 1922); Asiens bildende 
Kunst („Azijos vaizduojamasis menas“, 1930). 

Strzygowskis dirbo greit, impulsyviai, ne visada spėdamas kruopščiai dokumentuoti 
savo teorines konstrukcijas ir teiginius. Jo kritikų pabrėžiamas menkas atskirų tezių 
pagrįstumas, šaltinių netikslumai dažniausiai buvo atsiradę ne vien dėl rašymo tempų, 
bet ir sąlygoti darbo stiliaus, nors šio reiškinio priežastys galėjo būti ir patys mokslinių 
tyrimų objektai: jis gretino daugybę tuometiniam mokslui menkai žinomų faktų, todėl 
buvo sunku išvengti klaidų. 

Komparatyvistiniuose tyrinėjimuose Strzygowskis pabrėžė empirijos ir teorijos 
jungties, nuoseklių tyrinėjimo strategijų padedančių pereiti nuo žemesnio į aukštesnį 
patikimumą svarbą. Palyginimas ir su juo susijusi metodologija jo įsitikinimu turi remtis 
analogijos principu ir konkrečių faktų gretinimu. Tačiau tik tokia lyginamoji metodologija 
gali turėti tvirtą mokslinę bazę, kuri metodiškai ir nuosekliai analizuoja faktus, „griežtai 
laikydamasi skirtingų tyrinėjimo pakopų hierarchijos“. Kita vertus, siekiantis patikimų 
rezultatų mokslininkas privalo domėtis konkrečiais kultūros ir meno istorijos faktais, 
nuosekliai žengti mokslinio pažinimo pakopomis, tyrinėjimo strategijai taikyti subjektyvias 
interpretacijas. Visas tyrinėjimo procedūras turi lydėti lyginimas, besiremiantis konkrečių 
faktų grupėmis, patikrintais menotyrinės analizės metodais. 

Aptardamas komparatyvistinės metodologijos praktinio pritaikymo estetikoje ir 
menotyroje principus, Strzygowskis priminė, kad pirmiausia būtina nuosekliai apibrėžti 
vienų lyginamųjų meno istorijos faktų santykį su kitais, pasirinktais lyginamosios anali- 
zės objektu, nes kiekvienu atveju yra lyginami ne mažiau kaip du faktai. Tačiau sugretinti 
panašius ar skirtingus faktus, jų bruožus tėra pirmoji grupių klasifikavimo pakopa. Visur 
ir visuose tyrinėjimo pakopose, morfologiniuose lygmenyse gretinimas turi būti taikomas 
nenutrūkstamai, nuosekliai pereinant nuo žemesnės pakopos į aukštesnę. Faktas po fakto 
lyginant atskiras jų grupes, „įveikiamas santykių panašumo ir skirtumų lygmuo, o vėliau 
pereinama į apibendrinimų pakopą, kuri remiasi bendrais rezultatais, įgytais kiekvienoje 
iš pagrindinių tyrinėjimo krypčių“ (Strzygowski, 1932, p. 145-146). 

Vadinasi, paprastas lyginimas ir grupių lyginimas komparatyvistinėje Strzygowskio 
metodologijoje interpretuojami kaip du kokybiškai skirtingi morfologinės analizės 
lygmenys. Lyginamuosius tyrinėjimus apribojant atskirų faktų lyginimu ir pradiniame 
etape vengiant aukštesnio teorinio lygmens, klasifikacijų ir apibendrinimy, jo įsitikinimu, 
sukuriama protą stimuliuojanti kūrybiškumą ir įžvalgas įtampa. Kita vertus, pereidama 
nuo paprastų prie sudėtingesnių lyginimo procedūrų, mokslininko sąmonė turi nuolatos 
išlikti budri ir sudaryti prielaidas kokybiškai brandesnei istorinei bei teorinei sintezei. 


255 


Antanas Andrijauskas. VAKARŲ ESTETIKA IR MENO FILOSOFIJA 


Skirtingų Rytų ir Vakarų tautų estetikos ir meno tradicijų lyginamoji analizė tiesiogiai 
siejosi su Strzygowskio požiūriu į pamatines meno filosofijos problemas. Jis nagrinėjo 
meninės kūrybos ištakas, meno kilmę, menininko potencialą, meninės kūrybos procesų, 
meno formų, stilių genezės, raidos ir kitas problemas. Meno ištakas, remdamasis lyginamaja 
Azijos ir Šiaurės tautų analize, mokslininkas kildino iš naudojamos pirmapradės medžia- 
gos, technikos ir paskirties. Vėliau šį glaustą apibrėžimą jis papildė esminiu teiginiu, kad 
menui atsirasti padeda „gelminiai dvasios polėkiai, kurie transformuojasi į konkrečius 
simbolius ir formas. Į sistemą juos suvienija originali laisvo menininko dvasios polėkio 
sukurta kompozicija. Jos kaip kokio nors pažįstamo motyvo negalima pasyviai perimti iš 
tradicijos ar gamtos - menininkas turi kurti pats. Taigi Strzygowskis, kaip ir Nietzsche, 
Fiedleris, Rieglis, išaukštino kūrybinį menininko dvasios polėkį. 

Gvildendamas meno fenomeno savitumą, Strzygowskis pirmiausia savitai aiškino 
daugelį tradicinių meno filosofijos kategorijų, iš kurių svarbiausios - geštaltas, forma, 
stilius, gelmė ir kompozicija. Geštaltas (Gestalt - forma, pavidalas, motyvas, išvaizda, 
figūra) slypi formoje, panašiai kaip žodis atsiskleidžia frazėje. Tai ženklas, padedantis 
žmonėms bendrauti ir suprasti vieniems kitus. Šis ženklas tiesiogiai ar netiesiogiai at- 
spindi konkretų reiškinį arba daiktą. Kita vertus, jis skyrė: 1) natūralias, nuolatos meną 
veikiančias jėgas, priklausomas nuo konkrečios situacijos, žmonių prigimties, 2) dirbtines, 
kurias lemia valios galia, valstybės, bažnytinių institucijų, propagandos, įvairių mokymų 
poveikis. Natūralios, nuolatos veikiančios jėgos suteikia pirmapradį impulsą sponta- 
niškam ir originaliam menui atsirasti. Liaudžiai jos yra tas pat, kas menininkui laisvė. 
Liaudis gerbia menininko valios jėgą, kuri savo kryptinga energija išryškina kūrybos 
vertę ir menininko individualumą. Siekdamas įsiskverbti į dominančių reiškinių esmę, 
menininkas atsiriboja nuo išorinių veiksnių ir kuria originalias konkrečiai civilizacijai, 
tautai, epochai būdingas meno formas. 

Tyrinėtojas, norėdamas pažinti meno esmę, įvairias jo istorines metamorfozes bei 
regioninius ypatumus, Strzygowskio nuomone, pirmiausia turi sumaniai pritaikyti plačias 
kryptinga strategija paremtos komparatyvistinės metodologijos galimybes. Įvairiuose 
veikaluose mokslininkas siekė įtvirtinti pamatinius jos principus. Itin svarbiais laikė 
parengiamuosius istorinių meno raidos dėsningumų tyrinėjimus, vėliau skatino pereiti 
prie fundamentalių tyrimų, kuriuose pagal lyginamosios metodologijos principus detaliai 
analizuojami visi pagrindiniai ir šalutiniai veiksniai, vertybinės nuostatos, nulemiančios 
tyrinėjamo reiškinio esmę. Pagrindiniai veiksniai — tai pastangos pažinti tų motyvų meninės 
raiškos būdus, meno simbolius, formas, kuriais menininkas išreiškia gelminius dvasios 
polėkius, tiesiogiai atspindinčius tam tikroje civilizacijoje, tautoje, epochoje vyraujančius 
meno stilius. 

Reziumuodami galime teigti, kad Strzygowskio veikalams būdingas platus kultūrolo- 
ginis ir lyginamasis požiūris į Senojo pasaulio meno istoriją. Siekdamas atkurti vientisą jos 
paveikslą mokslininkas nuosekliai išplėtojo komparatyvistinės metodologijos principus, 
padėjusius jam Afroeurazijos erdvėje atrasti sudėtingą skirtingų civilizacinių meno tradicijų 
sąveikos kompleksą, kuriam nebūdingas vieningumas. Seniausių meninės kūrybos ištakų 
jis ėmė ieškoti gvildendamas Romos kultūrą, vėliau aptiko helenistinius Viduržiemio jūros 
regiono centrus Bizantijoje, Anatolijos plokštikalnėse, Armėnijoje, Gruzijoje, Mesopota- 
mijoje ir pagaliau -Irano plokštikalnėje klestėjusius didingus, vėliau išnykusius kultūros 
centrus, kuriuos jis laikė svarbiausia Senojo pasaulio meninės kūrybos ištaka. Remdamasis 
lyginamųjų studijų rezultatais, mokslininkas nustatė šiuos su pamatiniais konkretaus tipo 
civilizacijų bruožais susijusius meninės kūrybos tipus: 1) seniausių pagrindines Rytų civi- 
lizacijas sukūrusių tautų; 2) Šiaurės tautų, kurioms priskyrė graikus; 3) Viduržemio jūros 
regiono tautų, kurių kultūra ir menas rutuliojosi veikiami Romos imperijos ir jos bažny- 
čios. Neigdamas hierarchinį civilizacijų ir kultūrų skirtumą, Strzygowskis daug nuveikė, 
kad būtų pakirstas eurocentrinių klasikinės kultūros teorijos ir akademinės menotyros 
nuostatų viešpatavimas. 


Komparatyvistinės A. Warburgo metodologinės prieigos 


Kita išskirtinės svarbos komparatyvistinės metodologijos principus estetikoje, meno filoso- 
fijoje ir empirinėje menotyroje plėtojusi figūra yra vokiečių mokslininkas Aby Warburgas 
(1866-1929). Tai novatorius, sukūręs aktualius kompleksinės komparatyvistinės meto- 
dologijos ir tekstinės dokumentacijos principus, padedančius tirti meno kūrinius ne tik 
formaliu, sociologiniu, estetiniu, lyginamuoju, kultūrologiniu aspektais, bet ir jų prasmės 
bei funkcijos atžvilgiu. Šis meno fenomenų analizės daugiaaspektiškumas, tarpdalykinės 
nuostatos paaiškina, kodėl šį mokslininką vieni tyrinėtojai priskiria ikonologinės (E. Gom- 
brichas, J. Bialostockis, G. Bazinas), kiti - socialinės meno istorijos tradicijai (E. Pinto), 
treti - kultūrologinės (E. Cassireris), ketvirti - komparatyvistinės (J.-L. Chalumeau) ir 
pan. Visa tai rasime jo veikaluose ir po mirties paskelbtuose tekstuose. 

Warburgas yra vienas svarbiausių pasibaigusio šimtmečio komparatyvistinės metodolo- 
gijos atstovų, iškėlusių daug naujų idėjų ir sukūrusių metodologinių prieigų, kurios visaverčiai 
išsiskleidė praslinkus daug dešimtmečių po jo mirties. Mokslininko nubrėžtos ikonologinė, 
kultūrinė-filosofinė ir komparatyvistinė meno tyrinėjimo programos ypač išpopuliarėjo 
antrojoje XX a. pusėje. Nelabai pritampantį prie akademinės Vakarų menotyros istorijos ir 
kurį laiką jos ignoruojamą Warburgą į Vakarų menotyrą tik antrojoje XX a. pusėje tvirtai 
įtraukė talentingi jo mokiniai ir sekėjai (E. Panofsky, E. Gombrichas, E. Cassireris, E. Saxlis, 

E. Windas, R. Wittkoweris, Ch. de Tolnay, 
M. Schapiro ir kiti). Jie ne tik įtvirtino vieną 
galingiausių Vakarų menotyros tradicijų, bet 
ir, praslinkus daugeliui dešimtmečių, privertė 
naujai pažvelgti į tuo laiku nesuprasto ir 
nejvertinto mokslininko kūrybinį palikimą. 

Warburgas atsakingai vertino meno tyrė- 
jo profesiją, ypač tiriant autentiškus šaltinius. 
Meno kūrinys pirmiausia jam buvo žmogiškos 
kultūros istorijos dokumentas, kurį galima 
autentiškai suvokti tik atkūrus konkrečią 
socialinę ir kultūrinę terpę psichologinės 
intencijos ir interpretacijos būdu. Moksli- 
ninkas parašė nedaug: Antikos, viduramžių 
ir renesanso meno istorijai, kosmologinėms 


à ir mitologinéms sistemoms skirty nedideles 
Aby Warburg apimties veikalu, kurie savo struktüra primena 
paskaitas su komentarais. Jo rašytinį palikimą 
sudaro du po mirties 1932 m. Leipcige paskelbti tomai Gesammelte Schriften („Raštų rinkinys“). 
Gilindamasis į Renesanso kultūrą, šis mokslininkas geriau nei pirmtakai suvokė 
genetinį jos ryšį su tūkstantmetėmis viduramžių kultūros tradicijomis. Gausybė ištirtų 
autentiškų šaltinių padėjo meno istorikui geriau perprasti tyrinėjamą epochą ir įsitikinti, 
kad Renesanso menininkus mažiau veikė graikų-romėnų Antika, negu viduramžių krikš- 
čioniškosios kultūros palikimas ir Pietų Italijoje, Sicilijoje, giliai šaknis suleidusi arabų 
musulmonų kultūra, per kurią į Renesansą sklido ir kitų Rytų civilizacijų motyvai, meno 
formos bei idėjos. „Savo tyrinėjimuose, - rašė G. Bazinas, - jis rėmėsi įsitikinimu, kad di- 
onisinė Antikos kultūros prigimtis, atėjusi iki nūdienos įvairiais netiesioginiais keliais (per 
magiją, astrologiją, hermetizmą, arabų filosofijos tradiciją), nors ir netiesioginiu pavidalu, 
tačiau puoselėjo Vakaruose Antikos mitologinius vaizdinius; itin veržlus šis procesas buvo 
Renesanso laikotarpiu (Bazin G., 1986, p. 215). 

Tuo paaiškinamas Warburgo dėmesys įvairiems mįslingiems Renesanso meninės 
kultūros aspektams, jos sąsajomis su Antikos ir Artimųjų Rytų civilizacijų pasauliais, iš 
kitų kultūrų į italų dailininkų kūrinius įsiskverbusiais motyvais ir simboliais. Tarpkultū- 
rinės įtakos buvo jo mokslinių interesų objektas; Renesanso dailininkų kūrinių neaiškios 
kilmės ir prasmės motyvus jis lygino su analogiškais kitų kultūrų tapybos, skulptūros, 
taikomosios dailės kūriniais. 

1912 m. X tarptautinj meno istoriky kongrese Romoje Warburgas perskaité savo 
garsųjį pranešimą Italienische Kunst und Internationale Astrologie in Palazzo Schifanoia zu 
Ferrara („Italų menas ir tarptautinė astrologija Feraros Palacio Schifanojoje“), parodžiusį 
didžias ikonologinės ir komparatyvistinės menotyros metodologijų galimybes. Šiame 
mislingy Skifanojos rūmų freskų Feraroje interpretacijai skirtame pranešime ikonologija 
aiškinama kaip naujas plačios kultūrologinės pakraipos vaizdinių ištakų tyrimas ir jų sim- 
bolinė bei lyginamoji interpretacija. 

Warburgo koncepcijos esmė: 1) simbolinės meno prigimties teigimas; 2) meno tyrinė- 
jimas kultūros sistemoje - tai jo siejimas su jo atsiradimą nulėmusia socialine psichologija 
ir kultūrine aplinka (prancūziškoji sociologinė milieu teorija); 3) „atminties motyvo“ ir 
„inercijos dėsnio“ iškėlimas; 4) dėmesys tarpkultūrinėms įtakoms; 5) kruopšti kompara- 
tyvistinė įvairių magiškų tikėjimų, motyvų, meno kūrinių analizė; 6) įvairių socialinių ir 
humanitarinių dalykų vidinio sąryšingumo teigimas. 

Meno tyrinėjimų išeities taškas Warburgui visada buvo kultūros istorija. Todėl ir jo 
suformuluotos metodologinės prieigos reikalavo aprėpti daugiau nei meno istorija kul- 
tūrologinių problemų, taip pat išmanyti humanitarinius mokslus. Jo sudaryta kultūrinės- 
filosofinės menotyros programa, priešingai stereotipiniams požiūriams, gerokai skyrėsi 
nuo tradicinės ikonografinės ir ikonologinės menotyros ir aprėpė universalų iškiliausiems 
amžiaus pradžios eruditams būdingą išsilavinimą, daugybę kultūrologinių ir menotyrinių 
problemų, kuriose slypėjo istoriosofinės nuojautos, fobijos, abejonės, nusivylimai, būdingi 
jo gyvenimo metui. Universali Warburgo asmenybė siekė suartinti įvairias kultūros reiš- 
kinius tyrinėjančias disciplinas ir panaudoti jų metodologines prieigas lyginamiesiems 
tyrinėjimams. 

Ilgainiui Warburgas ėmėsi nagrinėti platesnes kultūros, estetikos, meno filosofijos ir 
meno psichologijos problemas. Pagrindinį savo tyrinėjimų lauką mokslininkas pavadi- 
no istorine žmogiškos išraiškos psichologija. Pagal jo pasirinktą kompleksinę lyginamąją 
metodologiją jis negalėjo griežtai atskirti kultūros formų ir funkcijų tyrimų, todėl rėmėsi 
prielaida, kad lyginamoji meno kūrinio ir jį lėmusių socialinių veiksnių analizė yra neatsie- 
jami dalykai. Išskirtinis dėmesys lyginamiesiems tyrinėjimo instrumentams ir nuosekliai 
metodologijai čia nėra savitikslis: tai yra kelio ieškojimas, kuriuo reikia judėti. Jis siekė 
išplėtoti ir įtvirtinti kompleksinę komparatyvistinę simbolinių meno kūrinio prasmių 
pažinimo metodologiją, leidžiančią suvokti vidinę kūrinio prasmę, remiantis kruopščia 
lyginamąja meno kūrinių, sociokultūrinio konteksto ir tyrinėjamo meto šaltinių analize. 

Ši pamatinė konceptuali lyginamoji metodologinė nuostata glaudžiai siejasi su savitu 
požiūriu į Renesansą, kurį aiškina kaip tarpusavyje konfliktuojančių poliarinių viduram- 
žiškos, Antikos ir rytietiškos kilmės kultūros ir meno tendencijų sąveikos rezultatą. Praeityje 

sukaupta žmonijos dionisinių ir apoloniškųjų pradų energija kiekviename civilizacijos 
istorijos tarpsnyje kaupiasi į konkrečius simbolius. Iš simbolių išsilaisvinusi energija gali 
būti pozityvi arba negatyvi, tačiau patys simboliai - neutralūs. Tik istoriškai apibrėžta 
konkrečiai epochai būdinga atranka modeliuoja ir jungia simbolius į konkrečias tam 
metui būdingas daugmaž stabilias jų struktūras, kurias, praslinkus šimtmečiams, meno 
istorikas gali iššifruoti lyginamuoju aspektu interpretuodamas simbolines kūrinio prasmes. 

Siekdamas sukurti vientisą kultūrologinę žmonijos atvaizdinės atminties istoriją, arba 
mokslą apie meninę išraišką, Warburgas visą gyvenimą komplektavo biblioteką, kurioje 
atsispindėjo pagrindiniai dvasiniai žmogiškųjų jausmų poslinkiai. Jos komplektavimo 
strategija apėmė šiam eruditui būdingų mokslinių interesų bei metodologinių nuostatų 
įvairovę. Pasak F Saxlio, filosofijos studijos jam „buvo ne mažiau reikšmingos, kaip ir 
vadinamojo primityvaus mentaliteto: nė vienos studijų rūšies nebuvo galima atskirti nuo 
religijos, literatūros ir meno vaizdinių formų. Šių idėjų išraiška slypėjo neįprastame knygų 
išdėstyme lentynose“ (Kultermann, 1996, p. 20). 

Warburgas norėjo, kad biblioteka pirmiausia būtu plastiška, padėtų tyrėjui natūraliai 
pereiti nuo vienos mokslo srities prie kitos, vėliau prie dar platesnių problemų visumos. 
Antra vertus, jis stengėsi, kad biblioteka būtų skatinančios kūrybingumą, mokslinius ty- 
rinėjimus sistemos dalis, mokslininko intelektinių paieškų pėdsakas, panaikintų properšą 
tarp skirtingų mokslų, meninės kūrybos ir jos pažinimo instrumentų bei kuo išsamiau 
atspindėtų įvairius žmogaus ir civilizacijos istorijos aspektus. Taigi asmeninė biblioteka 
įgyvendino labai aktualią nūdienai įvairių intelektinės istorijos ir humanitarinių mokslo 
sričių metodologinės vienybės idėją. 

Dėl šio erudito maksimalizmo knygų išdėstymo sistemos nuolatos keitėsi, tobulėjo, 
darėsi funkcionalesnės, transformacijos neretai priklausė nuo problemų, kurios labiausiai 
jaudino jos kūrėją konkrečiu dvasinės evoliucijos tarpsniu. Svarbiausias, be Warburgo, 
bibliotekos transformacijų dalyvis E. Saxlis teigė, kad kiekvienas poslinkis Warburgo mąs- 
tymo sistemoje, kiekviena nauja idėja kreipė faktus susieti naujai ir vertė naujai sisteminti 
tarpusavyje susijusias knygas. Bibliotekos pavidalas keitėsi kartu su kiekvienu fundatoriaus 
tyrinėjimo metodo ir interesų pokyčiu. (Saxl, 1992, p. 336). 

Prie šios bibliotekos skaitinių netrukus susibūrė Hamburgo universiteto profesoriai 
ir miesto intelektualai: įvairių humanistikos sričių specialistai, sudarę mokslinio instituto 
branduolį. Tai buvo ne menotyrinis, o būtent kultūrologinis institutas, kurio nariai grupavosi 
aplink asmenybę, siekiančią paskatinti įvairių sričių mokslininkus glaudžiau bendradarbiauti 
mokslinėje veikloje. Žymiausi čia buvo filosofas E. Cassireris, menotyrininkai E. Saxlis, 
G. Pauli, E. Windas, E. Panofsky, Ch. de Tolnay, R. Wittkoweris, K. Bergeris, Bizantijos 
istorikas R. Salomonas, orientalistai H. Ritteris, W. Prinzas, G. Bing, klasikinių kalbų spe- 

cialistas K. Reinhardtas. Reguliariai vyko mokslinés diskusijos, seminarai, buvo skaitomi 
teoriniai pranešimai, kuriuose ypatingas dėmesys buvo skiriamas tarpdalykinėms studijoms. 

Komparatyvistinės idėjos Warburgo metodologinėje Vakarų menotyros reformavimo 
programoje skleidėsi glaudZioje sąveikoje su ikonologija suprantama kaip vaizdinės israis- 
kos mokslas, arba mokslas apie atvaizdus. Plačiau šį metodą galima aiškinti kaip sintetinį 
kultūrologinį metodą, kompleksiškai tiriantį atvaizdinę Žmonijos atmintį, pasineriant į 
sociokultūrinę meno kūrinio terpę. Dėl plačios kultūrologinės lyginamosios pakraipos 
Warburgo metodas dažnai vadinamas kultūros mokslu (Kulturwissenschaft), priešprieši- 
nant tradiciniam meno mokslui (Kunstwissenschaft). Iš tiesų meno kūrinį mokslininkas 
pirmiausia aiškino kaip konkrečių kultūrinių ir istorinių aplinkybių reiškinį. „Šiuo metodu 
siekiama rūpestingai apšviesti kiekvieną tamsos tašką, ypač išryškinti didžiuosius evoliu- 
cijos procesus. Kalbama ne apie elegantiško mažiau man svarbaus sprendimo suradimą 
o apie mane dominančių naujų problemų formulavimą“ (Warburg, 1990, p. 216). 

Savo ikonologinės metodologijos programoje Warburgas kėlė du pagrindinius tikslus: 
1) įvertinti įvairių kultūros universumo formų: mitologijos, religijos, mokslo, poezijos, ritua- 
ly, astrologinių vaizdinių ir pan., svarbą žmonijos vaizduotės ir sociokultūrinės atvaizdinės 
atminties raidai; 2) „atskleisti praeities kultūros nuosėdų“, turinčių vaizdinių simbolinę 
prasmę. Jį taip pat domino ryšiai tarp menininko pasirinktos meninės kūrybos technikos 
ir medžiagos, ir tai jis siekė perteikti. Remdamasis R. Vischerio psichologinės estetikos 
ir įsijautimo (Einfühlung) teorijos principais, Warburgas sureikšmino simbolio ir nuola- 
tos pasikartojančio kultūros istorijoje atminties motyvo sąvokas. Atminties motyvas čia 
suprantamas kaip tam tikrų archetipinių psichologinių struktūrų, jausmų, nesąmoningų 
jėgų, instinktyvių dvasios polėkių iškrova ir simbolinis kodavimas. 

Atsiribojęs nuo tuo metu itin populiarių visuotinių stilių raidos problemų, Warbur- 
gas ėmėsi kruopščių lyginamųjų, atrodančių nereikšmingų meno kūrinių detalių, sim- 
bolių, metaforų, motyvų, vaizduojamų figūrų povyzų tyrinėjimų. Jis juos laikė daugelio 
esmingiausių epochos ir menininko kūrybinių nuostatų pažinimo pagrindu. Warburgo 
ikonologinės metodologijos tapsmo savitumas apibūdintinas taip: mokslininkas, būda- 
mas aistringas italų renesanso dailės mylėtojas, natūraliai „judėjo atgal“ nuo jam geriau 
pažįstamo renesanso per krikščioniškuosius viduramžius į pagoniškosios Antikos meno 
vaizdinių pasaulį. Pagrindinis Warburgo pranašumas palyginti su amžininkais yra tas, 
kad jis, kaip ir A. Rieglis bei J. Strzygowskis, suprato, jog, norint nepriekaištingai suprasti 
vėlyvosios Antikos, viduramžių ir ankstyvojo renesanso kultūros bei meno formų raidos logiką 
ir vaizdinių struktūrą, būtina gvildenti ir Rytų civilizacijų įtakas. Iš pradžių menotyrininkas 
daugiausia rėmėsi jam žinomais italų renesanso meno istorijos faktais, kurie savo ruožtu 
kreipė į viduramžiškas ir pagoniškas tyrinėjamų Antikos atvaizdų ir motyvų ištakas. 

Lygindamas skirtingas Vakarų meno istorijoje ne vieną šimtmetį išryškėjančias tų 
pačių „atminties motyvų“ ir analogiškų meno formų apraiškas, Warburgas išsiaiškino, 
kaip Antikoje sukurtos stabilios meninės išraiškos formos, motyvai, žmonių figūros tipiš- 
koms ir dažnai pasikartojančioms situacijoms apibūdinti meno istorijos raidoje tarsi virto 
sustingusiomis klišėmis. Jis matė, kad paskiri formalūs meninės išraiškos būdai pasidarė 
tokie stabilūs, jog atrodė, kad kai kurios temos tiesiog suaugo su konkrečiomis meninės 
išraiškos formomis. Nelygu, kokios buvo sociokultūrinės aplinkos, savo istorinėje raidoje 
jos daugiau ar mažiau modifikavosi, tačiau išliko atpažįstamos. Vadinasi, meno formos tapo 
stabilios struktūros, perduodamos iš kartos į kartą ir iš amžiaus į amžių. Todėl vėlesnėje 
Vakarų meno istorijoje, kai reiškėsi viena ar kita juslinio suvokimo forma, kartu atgydavo 
ir ta daugmaž stabili vaizdinė struktūra. Psichologinius, istorinius ir sociokultūrinius šio 
meno istorijos motyvų „inercijos“, arba „pasikartojimo dėsnio“, aspektus aiškinosi War- 
burgas. Taip atsirado vadinamosios patetinės išgyvenimų formulės (Pathosformeln), tai 
yra instinktyvios energijos, motyvai, ekspresyvių patetiškų jausmų blykstelėjimai, kurie 
nuolatos pasikartodavo kultūros bei meno istorijoje ir įsitvirtino Žmonijos atmintyje. 

Ieškodamas patetinių išgyvenimų formulių ir nuolatos pasikartojančių simbolinių 
meno formų ištakų, mokslininkas lyginamuoju aspektu tyrinėjo pirmapradžius sinkretiš- 
kus „neklasikinės“ Antikos, viduramžių ir Renesanso kultūros sluoksnius, domėjosi mitu, 
magija, astrologija, kosmologija ir kitomis kultūros sritimis. Šie tyrinėjimai paskatino jį 
plačiau aptarti kultūros istorijos problemas. Taigi nuo konkretaus meno kūrinio analizės 
Warburgas perėjo prie plataus istorinio kultūros konteksto pažinimo ir stengėsi perprasti 
tas archetipines meno formas, kurios transformavosi į „atminties motyvą“ ir vėlesnius 
meno raidos etapus papildė archajinės sąmonės bei anksčiau vyravusios dvasinės kultūros 
elementais. Taip atsirado pamatinė ikonologinės metodologijos nuostata, teigianti, jog 
meno kūrinys yra jį sukūrusios kultūrinės bei istorinės aplinkos padarinys. Vadinasi, tam 
tikrų „atminties motyvų“, simbolių, metaforų atsiradimą konkretaus istorinio meto meno 
kūrinyje lėmė ta dvasinė bei kultūrinė aplinka, kuri suformavo būtinybę iš gausių zmo- 
nijos sukurtų kultūrinių vertybių iškilti kaip tik tokiai, geriausiai atitinkančiai dvasinius 
laikotarpio poreikius, vaizdinei struktūrai (čia Warburgo idėjos tiesiogiai siejosi su Rieglio 
meninės valios teorijoje plėtojamomis „istorinės būtinybės“ ir „neišvengiamumo“ idėjomis). 

Akivaizdu, kad Warburgas ieškodamas patikimos metodologijos principų, rėmėsi 
tvirtu kultūrologiniu pamatu ir, išgvildenęs jį dominusias meno istorijos problemas, ėmėsi 
kultūrologinių. Iškėlęs tezę apie simbolinę meno kūrinio kilmę ir jo ryšį su sociokultūrinė 
aplinka, mokslininkas menotyrą artino su lyginamąja kultūrologija. Ši nuostata ir tapo 
vyraujančia jo sukurtos ikonologinės metodologijos idėja. Autentišką meno kūrinyje užko- 
duotų simbolių, metaforų, detalių bei stilistinių bruožų iššifravimą jis siejo su konkrečios 


262 


KOMPARATYVIZMAS 


istorinės, kultūrinės bei dvasinės aplinka, kurioje atsiranda meno kūrinys, supratimu. 
Vadinasi, meno kūrinyje slypinčių mįslių įminimas glūdi konkretaus laikotarpio kultūros 
ir mokslo srityse, vyraujančiuose filosofiniuose požiūriuose, kosmogoninėse sistemose, 
literatūros kūriniuose, papročiuose, ekonominėse sanklodose ir pan. Warburgas savo vei- 
kaluose suformulavo esminius ikonologinės metodologijos principus, kurie buvo plačiai 
pripažinti po to, kai 1912 m. tarptautiniame meno istorikų kongrese Romoje mokslinin- 
kas, remdamasis ptolemėjiška, arabų ir indų astrologija, iššifravo mįslingas Francesco del 
Cossaos freskas, nutapytas Skifanojos rūmuose Feraroje. 

Antrame Feraros freskų plane Warburgas įžvelgė analogišką antikinės kilmės vaiz- 
dinį, kurio atsiradimą aiškino kultūriniais Rytų ir Vakarų tautų mainais. Gilinimasis į 
simbolinius ir alegorinius freskos motyvus, skatino nuodugniau rekonstruoti renesanso 
pasaulėžvalgai svarbią astrologiją, kuri išskirtinį dėmesį skyrė vos ne magiškai, o kartu pa- 
radoksaliai skaičiaus reikšmei, nes astrologinių požiūrių sistemose matematinis mąstysenos 
tikslumas netikėtai susipynė su fideizmu ir mistika. „Neginčijamas faktas yra tai, — rašė 
Warburgas, - kad astrologijos ,metode' į visumą susiliejo dvi dvasios jėgos, kurios turėtų 
tarpusavyje konfliktuoti: matematika, subtiliausias abstraktaus mąstymo instrumentas, ir 
demonų baimė, primityviausia religinio jaudulio forma. Tuomet, kai remdamasis linijine 
sistema, reikalaujančia šaltakraujiško apskaičiavimo, astrologas siekia suvokti Visatą, kaip 
kažką aiškų bei harmoningą, aiškindamasis nejudrių žvaigždžių ir planetų išsidėstymą 
viena kitos ir Žemės atžvilgiu, susikaupusio ties savo matematinėmis lentelėmis astrologo 
dvasią išjudina prietaringa atavistinė baimė, susidūrus su šių planetų vardais, nes jos nors 
jis ir bendrauja su jomis per skaičių ženklus vis tiek savo esme yra demonai, kurių reikia 
bijoti“ (Warburg, 1919, p. 24). 

Netrukus Warburgas pasinėrė į lyginamąsias įvairių astrologinių simbolių ir alegori- 
nių mitologinių personažų istorinių metamorfozių studijas. Skifanojos rūmų freskose jis 
įžvelgė atgimusios pagoniškos antikos deivės Veneros vaizdinį, kurį renesanso menininkas 
vaizdavo kaip gyvą esybę. Šis vaizdinys išreiškė renesansinei pasaulėžiūrai būdingus dėl 
antikos ir Rytų civilizacijų poveikio atsiradusius astrologinius požiūrius bei jiems būdingą 
tikėjimą žvaigždžių galia, jų sugebėjimą veikti žmonių likimus. Viduramžiais astrologija 
buvo taip giliai įsišaknijusi į šiaurę nuo Alpių, kad ten netgi atsirado savitas astrologinės 
mitologijos vadovėlių žanras. Jose pieštos iliustracijos buvo skirtos dviem pagrindinėms 
vartotojų grupėms - tapytojams ir astrologams. Mokslininkas prisipažįsta, kad, įdėmiai 
tyrinėdamas šiaurės šalių knygos mene „išvydo labai pakeistus pagoniškus vaizdinius, kad 
tarsi neregimi tapo jų ryšiai su Antika“ (Warburg, 1990, p. 200). 

Mokslininkas priminė, kad būtent šiaurės Europoje lotynų kalba apie XIII a. pasi- 
rodė pagrindinis astrologinės mitologijos personažų traktatas, turėjęs didžiulį poveikį 

vaizduojamajai dailei. Jame buvo dvidešimt trijų pagoniškų mitologinių dievybių aprašymai 
su įspūdingais piešiniais. Priešingai helenistinėms ir arabų kosmogoninėms bei astrologi- 
nėms sistemoms, šioje knygoje buvo septynių planetų alegoriniai vaizdiniai. Šioje Gotikos 
ir Renesanso menininkų vaizduotes audrinusioje knygoje buvo graikų, egiptiečių, indų, 
arabų, žydų ir kitų tautų astrologinės mitologijos elementų. Warburgas kėlė klausimą: Koks 
buvo Antikos poveikis besiformuojančiam ankstyvojo renesanso menui?, tačiau netikėtai 
atsivėręs tyrinėjamų tarpkultūrinių įtakų laukas peržengė Antikos kultūros ribas. Tai vertė 
mokslininką koreguoti savo pirmines nuostatas ir plėsti komparatyvistinės analizės lauką, 
įtraukiant į jį ir kitas Renesanso menininkų pasaulėžvalgą veikusias civilizacines tradicijas. 

Vadinasi, iššifruoti simbolinę Skifanojos rūmų Feraroje freskų prasmę Warburgas 
sugebėjo tik pasitelkęs išsamesnius komparatyvistinius ir kultūrologinius tyrimus. Prireikė 
atmesti J. Winckelmanno tradicinę, perdėm sureikšminusią Antikos motyvus, Italijos rene- 
sanso kultūros viziją, įprastinę menotyrinę problematiką. Nauja Warburgo metodologija, 
pasitelkus arabų ir indų astrologiją, padėjo atskleisti seniai Vakarų pamirštus astrologinius 
renesansinės kultūros požiūrius ir kartu suvokti alegorinę freskos vaizdinių prasmę. Šis 
Warburgo metodologijos triumfas neatsiejamas nuo kryptingos komparatyvistinio tyrinė- 
jimo strategijos, sudėtingų daugiapakopių metodologinių procedūrų, patikslinimų, kurie 
šalino iškylančias kliūtis ir padėjo suvokti tikrąją gvildenamy siužetų prasmę. 

Norėdamas tiksliau apibūdinti savąjį simbolinių meno kūrinio prasmių interpretacijos 
metodą, Warburgas įvedė į menotyros mokslą naujus terminus - ikonologija, ikonologinė 
analizė ir kritinė ikonologija (Ten pat, p. 205, 215-216). Jo ikonologinės interpretacijos 
metodo pakopos yra artimos vėliau E. Panofsky suformuluotoms, tačiau ne tapačios, nes 
Warburgas daugiau dėmesio skiria lyginamajai analizei. „Jo metodas, - rašė P. - A. Mi- 
chaud, - yra neįprastas, nes derina simbolines procedūras ir formalų komparatyvizmą 
(comparativisme formelle) (Michaux, 1998, p. 43). 

Taigi Warburgas - vienas reikšmingiausių XX a. kultūros ir meno tyrėjų savo darbuose 
atskleidusių plačias komparatyvistinės metodologijos galimybes. Tolesnei komparatyvis- 
tinės metodologijos raidai poveikį turėjo jo asmenybė, veikalai, mokslinė ir organizacinė 
veikla, jo įkurtas institutas ir unikali specializuota kultūros, mitologijos ir meno istorijos 
problemoms skirta biblioteka. Svariausi Warburgo nuopelnai yra šie: 1) savo netradiciniais 
tyrinėjimais įvedė daug naujų temų, originalių tyrinėjimo aspektų, komparatyvistinių me- 
todologinių prieigų, ragino meno istorikus imtis užmestų temų; 2) nustatė simbolinę meno 
prigimtį; 3) žmonijos kultūros ir meno istorijoje atrado inercijos, arba pasikartojimo dėsnį, 
kai stabilios meno formos, motyvai perduodami iš vienos istorinės epochos į kitą; 4) pabrėžė 
autentiškos dokumentacijos svarbą menotyrinei analizei; 5) akcentavo vizualinės meno isto- 
rijos kūrimo aktualumą; 6) meno kūrinio pažinimą glaudžiai susiejo su socialine ir kultūrine 

aplinka; 7) nuodugniai ištyrė meno formų ir motyvų dinamikos procesus, išskyrė įvairius 
meno elementų morfologinės sąveikos aspektus; 8) suaktualino komparatyvistinės metodolo- 
gijos svarbą ir tarpkultūrinių įtakų tyrinėjimus; 9) suformulavo aktualius interdisciplininės 
kompleksinės analizės principus; 10) klasikinio meno kūrinių tyrinėjimui praktiškai pritaikė 
su komparatyvistinėmis tyrinėjimo strategijomis tiesiogiai susijusios vientisos trinarės iko- 
nologinės metodologijos principus. Taigi Warburgas suteikė komparatyvistiniams kultūros, 
estetikos, meno tyrinėjimams naują metodologinį pavidalą ir nurodė kitus orientyrus. 
Specifiniai jo meno istorijos tyrinėjimai įsiskverbė į kultūrologinę problematiką. 

Vadinasi, kompleksinį daugiaaspektį meno kūrinio tyrinėjimą, dėmesį jo raidos 
dinamikai, atsakingą požiūrį į šaltinius, dokumentaciją Warburgas papildė vientisa 
komparatyvistine ir ikonologine meno kūrinio simbolinės interpretacijos metodologija. 
Warburgo išplėtotas ikonologinis metodas turėjo tvirtą kultūrologinį pamatą. Remdamasis 
ikonologinės ir komparatyvistinės metodologijos principais, Skifanojos rūmų freskas jis 
interpretavo kaip italų humanistų alegorinį astrologinių požiūrių perteikimą, pasitelkęs 
šiandien Vakarų jau užmirštos arabų, Ptolomėjaus ir indų astrologijos elementus. Per- 
žengęs menotyros ir Renesanso kultūros konteksto ribas astrologiniuose E Cossa freskų 
vaizdiniuose įžvelgė Rytų ir Vakarų tautų simbolizmo paveiktus motyvus, kurie įgavo kla- 
sikinį pavidalą renesanso metu pradėjus domėtis Antika. Būtent Warburgo suformuluota 
daugiapakopė simbolinė meno kūrinio vidinės prasmės interpretacijos metodologinė 
programa tvirtai susiejo meno kūrinį su jo socialine ir kultūrine aplinka bei atvėrė naujas 
ikonologinės ir komparatyvistinės meno tyrinėjimo perspektyvas. 


P. Masson-Ourselio teorinis komparatyvistinės estetikos pagrindimas 


Komparatyvistinė estetika ir meno filosofija palaipsniui įgauna naują respektabilų akade- 
minį pavidalą tuomet, kai mokslinis pažinimas pradeda remtis nuoseklia ir veiksminga 
metodologija, padedančia lyginamuoju aspektu nagrinėti savosios ir kitos estetikos ir meno 
filosofijos tradicijos reiškinius. Šias etapo ištakas galime aptikti Lucieno Lėvy-Brūhlio mo- 
kinio garsaus prancūzų indologo ir komparatyvisto Paulio Masson-Ourselio (1882-1956) 
komparatyvistinės filosofijos ir estetikos metodologijos studijose. Jo programinis veikalas 
La philosophie comparėe („Lyginamoji filosofija“, 1923) ir estetikai skirti tyrinėjimai at- 
skleidė Vakarų mokslininkams naujas komparatyvizmo filosofijoje ir estetikoje teikiamas 
galimybes ir išryškino žmonijos dvasinės evoliucijos bendrumo idėją. Didžiulę įtaką kom- 
paratyvistinės metodologijos raidai turėjo ir keliais metais vėliau pasirodęs Antoine Meillet 
veikalas La méthode comparative en linguistique historique („Lyginamasis metodas istorinėje 
lingvistikoje“), kuriame buvo pateikta daug metodologinių nuostatų, greitai perėjusių į 

kultūros, filosofijos ir estetinės minties tyrinėjimus. Masson-Ourselis ypač vertino Meillet 
veikale išryškėjusias metodologines prieigas ir tyrinėjimo strategijas. 

Jis nuosekliai kritikavo primityvų Vakarų moksle vyravusį eurocentrizmą, ragino 
filosofijos, estetikos ir meno istoriją nagrinėti plačiau, suvokti, kad įvairių humanistikos 
sričių istorija - tai ne išimtinai antikinės ir Vakarų krikščioniškosios tradicijos istorija, o 
kolektyvinis daugelio skirtingų didingas kultūros tradicijas turinčių civilizacijų ir tautų at- 
stovų kūrinys. Jis pagrįstai kritikavo Vakaruose itin sureikšmintą graikų kultūros, filosofijos, 
estetikos ir meno svarbą, požiūrį į graikų tradiciją kaip į neginčijamą mąstymo ir kūrybos 
etaloną. Įvairioms žmonijos civilizacijos kultūros formoms pažinti jis taikė lyginamosios 
analizės, daugiataškio regėjimo ir blaivaus reliatyvizmo principus. Mokslininkas priminė, 
kad tūkstantmetes kultūros ir mąstymo tradicijas turinčių indų bei kinų mąstytojų po- 
žiūriu, graikų filosofija neretai buvo traktuojama kaip nesuvokiantis esmingiausių būties 
problemų „barbarų mąstymas“. 

XX a. pradžioje Prancūzijoje suklestėjus orientalizmui ir atskleidus daugybę anksčiau 
mokslui nežinomų faktų, Masson-Ourselio nuomone, jau nebegalima ignoruoti didžiųjų 
Rytų civilizacijų laimėjimų ir rašyti netikroviškų eurocentrinių humanitarinių mokslų isto- 
rijų. Pasak mokslininko, įvairias žmonijos dvasinės kultūros sritis pozityviai galima pažinti 
tik atsiribojant nuo pasenusių eurocentrinių mitų ir pereinant prie lyginamosios Rytų bei 
Vakarų civilizacijų filosofijos, estetikos ir meno analizės. Jis sąmoningai vengė Rytų (pranc. 
Orient) ir orientalizmo (pranc. orientalisme) terminų, nes laikė juos pernelyg abstrakčiais 
ir reikalaujančiais patikslinimo. Šie terminai yra eurocentrinės pasaulėžiūros produktas, 
kadangi žmonijos civilizacijos istoriją modeliuoja iš fiksuoto europinio regos taško. 

„Tikroji lyginamosios filosofijos problema,- pabrėžė dar 1911 m. Masson-Ourselis, - 
yra ne sąvokos apibrėžimas, bet griežto ir tikslaus metodo sukūrimas“ (Masson-Oursel, 
1911, p. 543). Prancūzų mokslininkas šią problemą sprendė remdamasis pozityvistine 
metodologija ir ragino inventorizuoti svarbiausius pagrindinių pasaulio civilizacijų filo- 
sofinių tradicijų faktus, analizuoti ir atskleisti periodiškai pasikartojančius dėsningumus, 
nuolatines sąsajas, glaustai sakant, dėsnius. Pagrindiniu pozityvios, filosofijos metodu 
jis laikė lyginamąjį. Šis metodas, plačiai taikomas kitoms gamtos mokslų disciplinoms - 
anatomijai ir zoologijai, jo nuomone, turi būti kūrybiškai perkeltas į indų, kinų ir Vakarų 
filosofijos tradicijų studijas. 

Pasitelkęs Augusteo Comteo ir L. Lévy-Brühlio pozityvistinės lyginamosios metodo- 
logijos principus Masson-Ourselis lygino skirtingų civilizacijų filosofines, estetines idėjas, 
analogiškus problemų kėlimo ir sprendimo būdus įvairiuose civilizaciniuose pasauliuose. 
„Šis skirtingų [kultūros] bruožų lyginimas yra labai svarbus ir įdomus uždavinys, drąsų 
istoriką gali klaidinti paskirų antraeilių detalių žavesys, tačiau kiekviena jų yra tik vienos 

vientisos melodijos variacija. Neverta ignoruoti to, ką jos turi bendra, padedančio apibū- 
dinti visą žmoniją“ (Masson-Oursel, 1923, p. 16). 

Teigdamas jungiančios įvairius civilizacijos istorijos sukurtus mąstymo principus 
visuotinės lyginamosios filosofijos ir estetikos idėjas, mokslininkas manė esant tikslinga 
taikyti naujus mokslinius gamtos mokslų metodus lyginant genetiškai nesusijusias mąstymo 
tradicijas. Pozityvistinei metodologijai būdingą objektyvią faktų analizę jis papildė reika- 
lavimais remtis lyginamaisiais indų, kinų, Vakarų filosofinės ir estetinės minties istorijos 
faktų tyrinėjimais ir atsiriboti nuo nekritiško menamai universalių savajai civilizacijai 
būdingų mąstymo principų pervertinimo. Lygindami graikų, Vakarų Europos, indų, kinų, 
japonų, arabų ir kitų tautų estetikos ir meno tradicijas, mokslininkai vis aiškiau suvokė, kad 
tikrovėje nėra nei absoliučių skirtumų, nei panašumų, ir daug kas priklauso nuo konkretaus 
tyrinėtojo tikslo, pasirinktos lyginamosios analizės strategijos, kadangi mokslininkas yra 
savo programos kūrėjas ir tyrinėjamų reiškinių interpretatorius. 

Siekdamas rekonstruoti visuotinę estetikos istoriją mokslininkas pasitelkia filologi- 
joje įsitvirtinusį lyginamąjį metodą, besiremiantį prielaida apie daugelio indoeuropiečių 
kalbų giminiškumą. Mokslininkas pripažino, kad filologai ne klaidžioja ieškodami, o 
suranda tvirtą teorinį ir metodologinį pamatą, padedantį jiems aptikti ne tik Rytų ir 
Vakarų civilizacijų skirtumus, tačiau ir išryškinti bendrybes, todėl įvairių humanitarinių 
mokslų specialistai raginami plėsti kultūrų tyrimus ir plačiau, be ideologinių rėmų, nagri- 
nėti pasaulinės kultūros, estetinės minties raidos istoriją remiantis lyginamuoju metodu. 
Svarbiausią žmonijos ir įvairių humanistikos sričių istorijos pažinimo instrumentą jis regi 
lyginamosiose studijose. Vadinasi, tik įtraukiant į regos lauką įvairių civilizacijų dvasinės 
kultūros tradicijas, kaupiant ir lyginant pozityvias jų žinias galima naujai ir objektyviai 
rekonstruoti visuotinę filosofijos, estetikos ir kitų mokslų istoriją. 

Lyginamosios Masson-Ourselio estetikos tikslas — lyginti tris didžiąsias - indų, kinų ir 
Vakarų - estetinės minties tradicijas. Glaustai apžvelgęs kiekvienos minėtų tradicijų ypatu- 
mus mokslininkas teigė, kad jokia iš jų negali pretenduoti į visos žmonijos mąstymo išraišką, 
nors kiekviena turi specifinių bruožų ir neabejotiną vertę. Tai suformavo metodologinę 
nuostatą, jog savo teiginių ir išvadų estetikos mokslas negali laikyti reikšmingais visoms 
civilizacijoms tol, kol jo objektas tiriamas apsiribojus tik vakarietiško mąstymo tradicijos 
iškeltomis idėjomis. Todėl, atsiribojusi nuo eurocentrinės mąstymo tradicijos, kokybiškai 
nauja, pozityvi estetika lyginamiesiems tyrinėjimams turi pritaikyti svarius žmonijos istori- 
joje sukurtus mąstymo modelius. Toliau ignoruoti neeuropinių tautų mąstymo ir estetinio 
pasaulio suvokimo tradicijų savitumo ir kalbėti apie „estetiką apskritai“ jau neleistina. 

Masson-Ourselis pabrėžė, kad pagrindinis jo tikslas - aptarti ne indų meno tradi- 
ciją, o būtent estetinę. Svarbiausiu indų estetinės kultūros pakilimo tarpsniu jis įvardijo 

Vakarų viduramžius atitinkančią epochą nuo III iki XI a. (Masson-Oursel, 1936, p. 453), 
kai Indijoje išsiskleidė daugybė tarpusavyje polemizuojančių krypčių ir mokyklų. Vaka- 
riečiai analizuodami indų estetikos ir meno istoriją beveik visada nesąmoningai perkelia į 
ją modernioje Vakarų estetikoje viešpataujančius mąstymo modelius, estetinius vertinimo 
kriterijus, todėl, užmirštant anoniminę Vakarų viduramžių meno tradiciją, atsiranda no- 
ras vienpusiškai sureikšminti menininko kūrėjo originalumą. Tikrovėje indų tradicinėje 
kultūroje sąvoka menininkas buvo neatsiejama nuo sąvokos amatininkas, o grožis buvo 
neatsiejamas nuo naudingumo. Kita vertus, sanskrito kalboje nesurasime jokio termino, 
kuris atitiktų mūsiškąją grožio sampratą. Visas indoarijų pasaulis „Žavisi šviesa ir neaukš- 
tina nieko taip, kaip šviesos, spindesio“ (Ten pat, p. 455). 

Jis atkreipia dėmesį, kad tradicinei indų estetikai ir menui svetimas gamtos pa- 
mėgdžiojimas ir tai, ką vakariečiai dažniausiai paviršutiniškai laiko menas - menui 
principo įgyvendinimu, tikrovėje kyla iš tradicinės indų scholastinės estetikos reika- 
lavimų. Todėl tai, ką tradicinėje indų tapyboje ar reljefinėje skulptūroje Vakarų kul- 
tūros atstovas perdėm sureikšmindamas suvokia kaip tiesmuką tikrovės vaizdavimą, 
tikrovėje dažniausiai tai yra grynas atsitiktinumas, kadangi indų estetika, iškeldama 
kūrybiškumo svarbą, tikrovės imitavimą traktuoja kaip primityviausią ir mažiausiai 
vertingą kūrybos principą. 

Teigdamas jungiančios įvairias civilizacijos istorijoje susiformavusias mąstymo tradi- 
cijas, visuotinės lyginamosios filosofijos ir jos sudedamosios dalies estetikos būtinybės idėją 
mokslininkas kartu ypatingą dėmesį skyrė naujų moksliškumą garantuojančių metodų 
kūrimui, kurie lyginamuoju aspektu tyrinėtų genetiškai nesusijusias mąstymo tradicijas. 
Pozityvistinei metodologijai būdingą orientaciją į objektyvią faktų analizę jis papildė rei- 
kalavimais remtis lyginamaisiais indų, kinų, Vakarų filosofijos ir estetikos istorijos faktų 
tyrinėjimais ir atsiriboti nuo nekritiško menamai universalių savajai civilizacijai būdingų 
mąstymo principų pervertinimo. 

Pagrindinis lyginamosios metodologijos principas - analogija, skirtingų mąstymo 
tradicijų gretinimas ir lyginimas. Lyginamoji analizė gali atskleisti ir gretinamų mąs- 
tymo modelių panašumus, ir skirtumus, tačiau svarbiausias jos uždavinys - nustatyti 
bendrus visoms mąstymo tradicijoms principus. Šią idėją mokslininkas įvairiapusiškai 
pagrindė lygindamas indy ir Vakarų Europos viduramžių estetikos principus - jis kaip 
ir A. Coomaraswamy aptiko pamatinių pozicijų giminiškumą. Mokslininkas įrodinėjo, 
kad abiem tradicijoms svetima meno menui idėja, juose „amatininkas“ ir „menininkas“, 
„grožis“ ir „naudingumas“ yra neatsiejami vienas nuo kito (Ten pat, p. 454). Kita vertus, 
jis nurodė ir šių tradicijų skirtumus, pirmiausia tai, kad joks sanskrito terminas neatitinka 
vakarietiškos grožio sąvokos. Visai indų-iraniečių estetikos tradicijai ypač svarbi šviesa, 

spindesys. Didžiausias lyginamojo metodo pranašumas ir vertė - kad „jis išplečia, patiks- 
lina, pakeičia ir koreguoja mūsų pažinimą“ (Masson-Oursel, 1923, p. 100). 

Masson-Ourselis, įrodęs Vakarų filosofinės ir estetinės tradicijos pretenzijų į univer- 
salumą nepagrįstumą, pirmasis Vakarų komparatyvistikoje nuosekliai pagrindė kokybiškai 
naujos lyginamosios filosofijos ir estetikos idėją. Jos tikslas - įtvirtinti reliatyvizmo prin- 
cipus ir be ideologinių apribojimų įvertinti kitų neeuropinių civilizacijų suformuotus ne 
mažiau vertingus nei Vakarų mąstymo modelius. Nuoseklus eurocentrizmo paneigimas 
ir filosofinio reliatyvizmo principų įtvirtinimas bei lyginamosios pozityvistinės metodo- 
logijos taikymas Masson-Ourselio koncepcijoje tapo patikimu realios visuotinės filoso- 
fijos ir estetikos istorijos rekonstravimo pagrindu. Jo idėjos ir metodologinės nuostatos 
turėjo didžiulį poveikį tolesnės komparatyvistinės filosofijos ir estetikos raidai. Jos buvo 
perimtos ir savitai transformuotos Honolulu komparatyvizmo sąjūdyje ir daugelio kitų 
šalių tyrinėtojų veikaluose. 


L. Morgenstern Rytų ir Vakarų estetikos ir 
meno tradicijų lyginamieji tyrinėjimai 


Lyginant su Masson-Ourseliu ir lygiagrečiai besiskleidžiančiu Baltrušaičiu sūnumi kiek 
kitokiu keliu į komparatyvistinės estetikos, meno filosofijos problemų lauką pasuko jų amži- 
ninkė Laura Morgenstern, kuri pradžioje judėjo XX a. pradžios prancūzų, austrų ir vokie- 
čių menotyros šulų Malio, Courajodo, Focillono, Baltrušaičio, Rieglio, Wolfflino, Panofsky, 
pramintais keliais. Jos ambicinga knyga Esthėtigues d'Orient et d'Occident („Rytų ir Vakarų 
estetikos“, 1937) yra aiškiai artikuliuotas prieškariui būdingas komparatyvistinės estetikos 
problematikai skirtas veikalas, kuris pagal pavadinimą tarsi turėjo sisteminti ankstesniame 
komparatyvistinės minties raidos etape išryškėjusias idėjas ir metodologines prieigas. 
Tačiau, kaip parodysime vėliau, autorė, įgyvendindama šį uždavinio susidūrė su daugybę 
sunkumų, siekiant spręsti laikotarpio iškeltas komparatyvistinės teorijos ir metodologijos 
problemas. 

Šios išryškėjusios Morgenstern veikale krizinės komparatyvistinės estetikos ir meno 
filosofijos tendencijos buvo paveiktos objektyvių komparatyvistikos raidos veiksnių, pir- 
miausia tuomet menko paskirų Azijos, Amerikos, Okeanijos estetikos ir meno tradicijų 
pažinimo, tiek ir subjektyvių, tiesiogiai susijusių su aptariamos mokslininkės asmenybe, jos 
kūrybiniu potencialu veiksnių. Ši artistiškoje aplinkoje nuo jaunystės įvairiuose kraštuose 
augusi mokslininkė gavo humanitarinį pirmiausia filologinį ir menotyrinį išsilavinimą, 
kalbėjo prancūzų, italų, vokiečių, anglų, rusų ir lenkų kalbomis. Tai suteikė jai galimybę 
tiesiogiai bendrauti su įvairių kraštų estetikos, meno filosofijos, menotyros ir orientalistikos 

srityse plušančiais mokslininkais, taip pat ir studijuoti naujausią komparatyvistinės este- 
tikos ir menotyros literatūrą. 

Nuo 1905 m. Morgenstern mokėsi Lozanoje, vėliau Ciuriche, Berne, o 1921 m. apgy- 
nusi Strasburge tuometinei menotyrai būdinga tema disertaciją Le geste comme expression 
de la douleur dans lart chrétien jusqua la Renaissance („Gestas, kaip skausmo išraiška 
krikščioniškame ikirenesansiniame mene“) penkeris metus iki 1926 m. praleido Romoje, 
kur vis labiau blėso jos susidomėjimas klasikiniu menu ir susižavėjimas į Antiką, viduram- 
žius ir Renesanso problemas orientuotą klasikinę Vakarų menotyros tradiciją, kurioje ji 
įžvelgė užsisklendimo ir stagnacijos požymius. Tačiau, kita vertus, kokybiniam proveržiui 
tuometinės komparatyvistinės estetikos ir meno filosofijos srityje mokslininkei stigo pla- 
tesnio filosofinio ir teorinio pasirengimo, tai aiškėja iš šios mokslininkės parašytų tekstų. 

Naujų estetinių paskatų ir meninių interesų genama Morgenstern įsikuria Paryžiuje, 
kur pasineria į vietos naujomis idėjomis prisodrintą intelektualinį ir muziejinį gyvenimą. 
Lankantis Luvro, Guimet, Chernuchi ir kituose Paryžiaus muziejuose jos dėmesys vis labiau 
krypsta į Rytų tautų estetikos ir meno tradicijas. Ji daug laiko praleidžia puikias Rytų meno 
kolekcijas turinčiame Guimet ir Chernuchi muziejuose; vis labiau domisi lyginamieji Rytų 
ir Vakarų estetikos ir meno tradicijų tyrinėjimais, į kuriuos pasineria beatodairiškai. Šių 
studijų, darbo muziejuose rezultatas - 1937 m. programinis mokslininkės komparatyvis- 
tinis veikalas Rytų ir Vakarų estetikos. Žymus prancūzų orientalistas Renė Grousset, gerai 
pažinojęs autorę ir daug metų užėmęs atsakingus postus minėtuose Rytų menui skirtuose 
Cernuschi and Guimet muziejuose, įvade pabrėžė, kad autorės pateikiamas lyginamasis tyri- 
nėjimas nėra tik formalus, nes jame apjungiami į vieningą visumą skirtingų temų tyrinėjimai, 
kurių „pirmoje dalyje vyrauja meno filosofijos problematika“ (Morgenstern, 1937, p. 2-3). 

Iš tikrųjų pirmoji šios knygos dalis yra konceptualiausia, kadangi joje išskleidžiami 
pagrindiniai Morgenstern meno filosofijos principai, aptarinėjami psichologiniai meno 
aspektai, simbolizacijos būdai Vakarų ikirenesansiniame mene, Vakarų viduramžių meno 
sąsajos su Artimųjų Rytų meno tradicijomis ir jose išryškėjusiomis meninės erdvės kon- 
cepcijomis. Vadinasi, čia regime tą estetinių ir menotyrinių problemų lauką, kuris buvo 
prancūziškos tradicijos dėmesio centre ir domino Focillono mokyklą, ypač Baltrušaitį, kurį 
pastūmėjo toliau gilintis į įvairias tarpkultürines įtakas, nuvedusias jj per visą Eurazijos 
kontinentą į kinų civilizacijos erdves. Būtent Kinijoje jis aptiko daugelio simbolių ir motyvų 
ištakas, kurie vėliau migruodami per visą Aziją pasiekė Vakarų kultūrą ir įtakojo roma- 
niškos bei gotikos epochų meninių vaizdinių sistemas. Morgenstern Baltrušaičiui būdingo 
tyrinėjimų pedantiškumo, nuoseklumo ir nevengiant šių žodžių „fanatizmo“ ir kūrybinės 
dvasios diktuojamo siekio judėti „neklasikiniais“ keliais įgyvendinant savo užsibrėžtas 
komparatyvistines nuostatas, pristigo. 

Antroje aptariamos knygos dalyje mokslininkés dėmesys perkeliamas į koptų, stepių 
tautų ir Irano regiono estetikos ir meno tradicijų tyrinėjimus. Tai yra į tą regioną ir civi- 
lizacinę erdvę, kurios išskirtinę svarbą senojo pasaulio meno istorijai nuolatos akcentavo 
maištingasis Strzygowskis. Objektyvumo dėlei tenka pripažinti, kad nors Morgenstern 
šioje dalyje juda savo pirmtako nužymėtais keliais, tačiau iš esmės nieko naujo, lyginant su 
Srzygowskio idėjomis, šioje srityje nepasako, kadangi paskęsta daugybėje mažiau reikšmingų 
menotyrinių detalių. 

Trečioje knygos dalyje pagrindinis dėmesys sutelkiamas į graikų - budistinės, Afga- 
nistano, indų, kinų, Velykų salų ir net priekolumbinio Peru ir Meksikos meno estetinius 
principus. Tiesą sakant, knygos konceptualiai struktūrai ir turinyje pateiktam pagrindinių 
jos problemų lauko aptarimui galima priekaištauti dėl medžiagos dėstymo nenuoseklu- 
mo, proporcijų nesilaikymo, daugelio svarbių problemų fragmentiško tyrinėjimo. Kiek 
išsamiau ji aptaria indų meno tradicijos estetinius principus, ypač įvairias architektūros ir 
skulptūros tradicijas, pateikdama daug taiklių įžvalgų. Morgenstern koncepcijos privalumai 
ir konkrečių meno fenomeny lyginamosios analizės subtilumas išryškėja, kai ji aptarinėja, 
pavyzdžiui, davidiškos indy architektūros ir skulptūros stilistinių bruožų ir meninių formų 
savitumus (Morgenstern, 1937, p. 74). Tačiau kai tik tekste iškyla būtinybė pereiti prie pla- 
tesnių komparatyvistinių teorinių ir metodologinių apibendrinimų, jai, ko gero, pristinga 
sintetinio mąstymo galios. Tuo tikriausiai galima paaiškinti, kad knygos skyriuje, ambicingai 
pavadintame „Indų estetika“ beveik nėra indų estetinių teorijų principų analizės. 

Tiesą sakant, aptariamos knygos autorės sumanymas ir siekis įvesti į mokslinę apyvartą 
daugelį anksčiau komparatyvistinės estetikos, meno filosofijos ir menotyros marginalijose 
buvusių dalykų neabejotinai yra pagirtinas, tačiau jai akivaizdžiai pristigo ne tik konceptu- 
alumo, teorinės sintezės galios, bet ir Strzygowskiui, Warburgui, Focillonui, Baltrušaičiui 
būdingo enciklopedizmo, nuoseklaus darbo su įvairiais šaltiniais, savo teiginių išsamesnio 
dokumentavimo. Taip pat galima išsakyti priekaištus dėl drąsesnių teorinių apibendrinimų 
bei nuoseklesnių lyginamosios analizės principų dėstymo vengimo, išsamesnio daugelio 
Azijos, ikikolumbinės Amerikos, Okeanijos estetikos ir meno tradicijų gilesnio pažinimo 
bei detalesnės lyginamosios analizės. 

Pagrindinės minėtame veikale plėtojamos komparatyvistinės estetikos, meno filoso- 
fijos idėjos bei teorinės nuostatos pirmiausia rėmėsi Paryžiaus muziejuose regėtų Vakarų 
ir Rytų meno kūrinių teorine recepcija. Toks intelektinis judesys - neabejotinai svarbus, 
tačiau jo nepakako nuosekliam uždavinių įgyvendinimui, patikimų komparatyvistinių 
teorinių ir metodologinių išvadų formulavimui. Todėl galime teigti, kad ši Morgenstern 
knyga objektyviai atspindėjo tas krizines tendencijas, kurios išryškėjo komparatyvistinėje 
estetikoje, meno filosofijoje ir menotyroje pereinamajame etape nuo tapusių įprastais 

lyginamųjų Vakarų ir Rytų estetikos principų bei istorinių meno raidos etapų stilistinių 
bruožų, konkrečių problemų empirinių tyrinėjimų prie ryškėjančios mokslininkams 
būtinybės ryžtis jau pribrendusiai gausybės empirinių faktų besiskleidžiančių iš skirtingų 
neeuropinių estetikos ir meno tradicijų teorinei sintezei ir konceptualių tolesnės kompa- 
ratyvistikos raidos teorinių ir metodologinių programų formulavimui. 


J. Baltrušaičio komparatyvistinės menotyros principai 


Žymaus lietuvių poeto sūnus ir Henri Focillono mokinys Jurgis Baltrušaitis (1903-1988) yra 
vienas įtakingiausių komparatyvistinės estetikos ir menotyros atstovų. Didžiąją gyvenimo 
dalį jis praleido Prancūzijoje ir daugumą veikalų paskelbė prancūzų kalba, tačiau nuolatos 
pabrėždavo savo priklausomybę lietuvių kultūrai. Pasižymintį stulbinama humanitarine 
erudicija Baltrušaitį, kaip ir Strzygowski, Warburga, labiausiai domina netelpantys į įpras- 
tines estetikos ir menotyros schemas, „neklasikiniai“ Rytų ir Vakarų meno tradicijų sąveikos 
aspektai, marginalinės estetikos ir menotyros problemos, dažniausiai liekančios oficialaus 
akademinio mokslo periferijoje. Jis meta iššūkį akademiniame moksle nusistojusioms 
„amžinosioms tiesoms’, įsisenėjusiems eurocentristiniams mitams, skverbiasi pro išorinius 
reiškinius, iškelia į dienos šviesą gelminius, dažnai nepastebimus problemų aspektus, keistus, 
mįslingus meno reiškinius, „išvirkštines“ jų puses. 

Ši santūri, užsisklendusi asmenybė yra kupina nedemonstruojamo išdidumo ir savo 
veikalų indėlio į menotyros idėjų istoriją vertės suvokimo. Ji visuomet ėjo savais keliais ir 
todėl išsikovojo išskirtinę vietą XX a. lyginamuosiuose meno tyrinėjimuose. Kalbėdamas 
apie Baltrušaičio nuopelnus mokslui, įtakingas prancūzų meno istorikas L. Grodeckis pa- 
brėžia, kad „Baltrušaitis atnaujino mūsų viduramžių meno viziją ir pažinimą: jis turėjo retas 
savybes - griežčiausią mokslinį skrupulinguma ir lakią vaizduotę, išskirtinį dėmesį faktams 
ir mąstymo originalumą, kuris iškelia aikštėn gelmines tyrinéjamy reiškinių prasmes. 
Europoje jis yra tikras Henri Focillono sekėjas“ (Bibliographie Henri Focillon, 1963, p. 5). 

Pradėjęs menotyrininko karjerą romaninės ornamentinės stilistikos, ankstyvosios 
krikščioniškosios architektūros ir skulptūros ikonografijos, viduramžių dailės ištakų ir evo- 
liucijos dėsningumų studijomis, Baltrušaitis pasineria į lyginamuosius Rytų ir Vakarų dailės 
tyrinėjimus. Į jo akiratį patenka Vakarų Europos viduramžių dailės rytietiškos šaknys, tie 
vaizdiniai, kurie šimtmečiais maitino viduramžių menininkų fantaziją. Ypatingą dėmesį jis 
skiria fantastiškumo apraiškų romanikos ir gotikos mene tyrinėjimui; analizuoja rytietiškos 
kilmės bestiarijus, zoomorfines figūras, mitologinius vaizdinius, išplitusius viduramžių 
kapitelių reljefuose, katedrų languose, auksakalystės dirbiniuose, vitražuose, iliuminacijose 
ir tapybos kūriniuose. Vėliau interesai persikelia į paslaptingų optinių iliuzijų, anamorfozių, 

t. y. tokių iškrypusių perspektyvų, kurios 
tik iš neįprasto, netikėto regėjimo taško 
„atveria“ vaizduojamus meno kūrinyje 
objektus tyrinėjimus, Baltrušaitį žavi tai, 
kas netradiciška, kas apeliuoja į nukrypimą 
nuo vyraujančios tradicijos, normos, kame 
skleidžiasi perkrovos, konvulsijos, neklasi- 
kiniai kūrybinės minties polėkiai, ribinės 
situacijos. Be Vakarų Europos viduramžių ir 
Rytų šalių dailės tradicijų, jis domisi Rene- 
sanso, manierizmo, Apšvietos, romantizmo 
epochų menu ir estetinėmis teorijomis. 
Praslinkus beveik pusei šimtmečio nuo 
mokslinės veiklos pradžios, žvelgdamas į 
nueitą kelią, Baltrušaitis pripažįsta, kad jo 
mokslinė karjera išsiskyrė ekscentriškumu, 
nes interesų ir tyrinėjimų lauke atsidūrė 
mįslingi reiškiniai. Tačiau šiandien, tai jau 


„nebėra marginalinės mokslo temos, kokios 
buvo tuomet, kai aš jomis domėjausi“. Jurgis Baltrušaitis sūnus 

Solidžia komparatyvistinės metodolo- 
gijos strategija ir gausiais lyginamosios ikonografijos pavyzdžiais paremtomis išvadomis 
Baltrušaitis griauna daugelį akademiniame moksle nusistojusių pažiūrų, atmeta banalias 
vadovėlines tiesas ir kviečia be išankstinių nuostatų pažvelgti į realią senojo pasaulio civi- 
lizacijos, estetikos ir meno istoriją, kurioje tradicinis Rytų ir Vakarų meno supriešinimas 
tampa svetima istorinei tikrovei teorine abstrakcija. 

Operuodamas daugybės įvairių tautų meno pavyzdžių lyginamąja analize, pasitelkęs 
kruopščiai dokumentuotus ikonografinius elementus, šaltinius, žinias iš įvairių huma- 
nitarinių, tiksliųjų ir netradicinių mokslų Baltrušaitis preciziškai įrodo Rytų šalių meno 
poveikį Vakarams. Gretindamas ir lygindamas įvairiose Rytų ir Vakarų civilizacijose ap- 
tiktus architektūros ir dailės motyvus, charakteringas stilistines detales menotyrininkas 
atskleidžia vidinę jų raidos logiką skirtinguose kultūros arealuose. Jis pirmasis remdamasis 
konparatyvistinės metodologijos principais neginčijamai parodo, kur slypi romaniniame, 
gotikos, Renesanso mene dekoro elementų, „apversto pasaulio“ vaizdinių, fantastinių mi- 
tologinių personažų, monstrų, floralinių ir zoomorfinių struktūrų ištakos. „Fantastiškuo- 
siuose viduramžiuose“ bei „Atbudime ir stebukluose“, - sako jis, - aš pagrindžiau savo tezę 

ir atlikau tikslius palyginimus. Iki manęs to niekas nedarė. Teisybė, mano darbai gadina 
kraują ne vienam meno istorikui. Jie norėtų, kad Vakarai būtų „gryni“, tik „vakarietiški“ 
(Šiaurės Atėnai, 1990.X.10, Nr. 36, p. 1). 

Siekdamas išplėtoti ir teoriškai pagrįsti iškilusias hipotezes, Baltrušaitis 1927-1928 m. 
tėvo padedamas (kuris tuo metu buvo Lietuvos pasiuntiniu Maskvoje) gauna leidimą 
archeologiniams ir menotyriniams tyrinėjimams Armėnijoje ir Gruzijoje. Ši kelionė ir 
joje surinkta ir apibendrinta medžiaga, beveik nežinoma Vakaruose, pranoksta visus 
lūkesčius. Menotyrininkas Užkaukazėje aptinka daugybę ankstyvosios krikščioniškosios 
architektūros ir skulptūros formų, kuriose tarsi skleidžiasi romanikos ir gotikos stiliaus 
užuomazgos. „Mane, - sako Baltrušaitis, - pritrenkė nepaprastas gruzinų ir romaninių 
skulptūrų panašumas. Tai buvo viduriniai Rytai, savotiškas šarnyras tarp Rytų ir Vakarų. 
Šiuos išoriškai nepanašius pasaulius jungė tos pačios išraiškos formos. Tūkstančių metų 
senumo detalėse buvo žymu kai kurie abstraktūs romaninio stiliaus dariniai. O gotikos 
mene, kurį „oficialioji“ istorija laiko „triumfuojančių Vakarų išraiška“, iš tiesų apstu 
orientalizmų. Prasidėjus gotikos dekadansui, vėl pasirodė romaniniam stiliui būdingos 
fantazijos. Bet dabar kelias vedė ne tik į Vidurinius Rytus, o net į Kiniją“ (Ten pat, p. 1). 

Remdamasis lyginamąja daugybės architektūros ir dailės paminklų analize, Baltrušaitis 
įrodinėja, kad „krikščioniškosios eros pradžioje Viduržiemio jūros regiono architektūra 
plėtojasi veikiama dviejų pagrindinių įtakos srautų: pirmiausia helenistinio pasaulio, 
išsaugojusio savo vieningumą, o kita vertus, prabundančios Azijos“ (Baltrušaitis, 1941, 
p. 7). Taigi krikščioniškosios eros pradžioje išryškėja ne tik didžiosios Achemenidų, bet ir 
apskritai daug platesnis ir įvairiapusiškesnis skirtingų Rytų civilizacijų meno tradicijų atgi- 
mimas. Prieš klasikinės Antikos kultūrą iškilęs senesnes tradicijas turintis Rytų civilizacijų 
pasaulis suvaidino lemiamą vaidmenį formuojantis krikščioniškajai Vakarų civilizacijai, 
kurios bažnytinės architektūros ir meno formose „pastebimas azijietiškos kilmės elementų 
vyravimas“ (Ten pat, p. 7). 

Gilindamasis į romaninio meno ištakas, plačiai paplitusius floralinius, zoomorfinius 
vaizdinius, mokslininkas aptinka juose stebėtinai daug rytietiškos kilmės elementų. Už- 
kaukazėje (Gruzijoje ir Armėnijoje), Ispanijoje tyrinėtuose romaniniuose skulptūriniuose 
reljefuose ir ornamentuose aptikęs gausybę antikinių motyvų, jis pasineria į lyginamąsias 
Vakarų ir Rytų šalių dailės studijas. Jo pagrindinis tikslas - Vakarų Europos viduramžių ir 
Rytų šalių dailės sąsajų tyrinėjimas, romaninės, o vėliau ir gotikinės dailės genezės, įtakų, 
atgimimų, apskritai istorinių metamorfozių išryškinimas. Apčiuopęs gijas, siejančias Vaka- 
rų ir Rytų meno formas, jis pradeda kryptingai formuoti kompleksinės komparatyvistinés 
metodologijos principus. Stiprėja jo įsitikinimas, kad akademinėje estetikoje ir menotyroje 
vyraujantis Rytų ir Vakarų dailės tradicijų atskyrimas ir supriešinimas tėra tik ideologiškai 

ydinga teoriné konstrukcija, svetima tikrovei. Taip subrandinamas jsitikinimas, kad Ryty 
ir Vakarų meno istorija, nepaisant išorinio daugelio meno formų bei stilių skirtingumo, 
įvairių istorinių transformacijų, yra vientisa ir nedaloma. 

Lyginamieji stabiliausių ornamentinių struktūrų tyrinėjimai Užkaukazėje, įvairiuo- 
se Prancūzijos viduramžių dailės židiniuose ir Ispanijoje (kur aptinkami labai panašūs 
archajiški rytietiškos kilmės motyvai) tarsi patvirtina hipotezę apie vieningą jų rytietišką 
kilmę. Amžiaus pradžioje plintant difuzionistinėms „kultūros ratų“ teorijoms, pradedama 
ieškoti pirmapradžių senojo pasaulio civilizacijos židinių. Tuomet civilizacijos teoretikų 
ir meno istorikų žvilgsniai nukrypo į šumerų civilizaciją - jie aiškino ją kaip pagrindinį 
židinį, iš kurio bangomis į įvairias puses sklido žmogiškosios kultūros ir meno laimėjimai. 

Paskirų ikonografinių elementų ir siužetų giminiškumas, pastebėtas romaniniame, 
užkaukazės, Sasanidų, bizantiečių, koptų, islamiškajame mene, Baltrušaičiui tarsi liudijo 
apie „vieningo dailės raidos srauto tęstinumą, kurio ištakos galėjo slypėti pirmapradėje 
šumerų civilizacijoje“ (Baltrušaitis J. Art sumėrien, art roman. Paris, 1934. p. 5). Todėl 
1933 m. Baltrušaitis vyksta į Artimuosius Rytus, kur kruopščiai tyrinėdamas Persijos ir 
Mesopotamijos regione išlikusius architektūros ir skulptūros fragmentus patikrina iški- 
lusias hipotezes apie įvairiose srityse skirtingu metu klestėjusių floralinių ir zoomorfinių 
vaizdinių ištakas. Jau Strzygowskis ir Ė. Male'is pastebėjo paskirų viduramžių dailės 
ikonografinių elementų artimumą Artimųjų Rytų dailės tradicijoms. Strzygowskis netgi 
spėliojo, kad jų ištakos slypi Sirijoje ir Anatolijoje. 

Lygindamas daugybės skirtingų Persijos ir Mesopotamijos regiono civilizacijų ir kultū- 
rų architektūros ir skulptūros fragmentus, jis archajiškiausiuose šumerų meno motyvuose, 
floraliniuose ir zoomorfiniuose vaizdiniuose, ornamentinėse struktūrose, geometrizuotose 
figūrinėse kompozicijose įžvelgia tas pirmaprades formas ir motyvų užuomazgas, iš kurių 
vėliau išsirutulioja įvairios jų kombinacijos, atpažįstamos Rytų ir Vakarų tautų mene. 
Gretindamas analogiškus Rytų ir Vakarų dailės motyvus, menotyrininkas įrodinėja, kad 
romaninėje ir Azijos šalių skulptūroje gyvūnus vaizduojančios kompozicijos pasižymi 
analogišku piešiniu. Keturkojai paukščiai, fantastiniai gyvūnai, jų kūnų kontūrai perteikia- 
mi tokiomis pačiomis lenktomis linijomis. Vakaruose ir Rytuose regimos ne tik bendros 
jų vaizdavimo schemos, bet dažnai ir vienodos anatominės detalės, analogiški gyvūnai. 
Pavyzdžiui, mitinis pusiau žuvies ir pusiau Žmogaus vaizdinys aptinkamas tuo pačiu metu 
daugelyje rytietiškų antspaudų ir Saint-Jacgues de Compastelle Ripoll dekore. Iš minėtos 
lyginamosios analizės plaukia išvada, kad romaninio meno ornamentinis stilius yra arti- 
mesnis paskiriems šumerų meno motyvams nei persų Sasanidų dinastijos valdomų Rytų 
krikščionių arba islamiškajam menui, tarsi atliekančiam tarpininko funkciją tarp meno 
formų, kurias kultivuoja Rytų ir Vakarų tautos. 

Vadinasi, pirmapradžiai šumerų civilizacijos mene susiformavę motyvai, perėję 
per persų, koptų, bizantiečių, arabų ir kitų tautų kultūros įtakas bei išgyvenę sudėtingas 
metamorfozes, ilgainiui atkeliauja į Vakarų Europos romaninę dailę. Čia iš svetur atėjusios 
formos, mitologinių ir realių gyvūnų vaizdiniai jungiasi su vietiniais ir sukuria savitą roma- 
ninės dailės vaizdinių sistemą, kuri amžiams bėgant keičiasi. Senos formos perkuriamos, 
įtvirtinamos, ir taip randasi naujas romaninis meno stilius su jam būdingu naujų meno 
vaizdinių repertuaru. Šis kruopščiai dokumentuotas lyginamosios Rytų ir romaninės dailės 
ikonografinės analizės veikalas tarsi sumuoja pirmąjį menotyrininko dvasinės evoliucijos 
etapą, kuriame ryškėja komparatyvistinės metodologijos principai. Jame, remiantis lygi- 
namąja konkrečių meno pavyzdžių analize, nuosekliai atskleidžiamas romaninio stiliaus 
evoliucijos paraleliškumas archajiškoms šumerų meno raidos fazėms. 

1955 m. išėjusi programinė knyga Le Moyen Age fantastigue, antiguitės et exotismes 
dans lart gothique („Fantastiškieji viduramžiai, antikos mažmožiai ir egzotizmai gotikos 
mene“) atveria naują brandų Baltrušaičio kūrybinės evoliucijos etapą, kuriame per penkme- 
tį iki 1960 m. jis paskelbia keturius fundamentalius veikalus iš kurių svarbiausias Rėveils et 
prodiges, le gothigue fantastigue („Atbudimai ir stebuklai“, 1960). Jis tęsia ankstyvuosiuose 
romaniniam menui skirtuose veikaluose ir Focillono LArt d'Occident („Vakarų menas“, 
1938) išryškėjusias tendencijas, o du kiti svarbūs veikalai Anamorphoses ou perspectives 
curveuses („Anamorfozės, arba Iškreiptos perspektyvos“, 1955) ir Aberrations, guatre 
essais sur la legende des formes („Aberacijos, keturios esė apie formų legendą“, 1957) - tai 
originalios studijos, neturinčios tiesioginio ryšio su Focillono darbais. 

Neabejotinai vienas svarbiausių Baltrušaičio indėlių į menotyros istoriją siejasi su 
„Fantastiškaisiais viduramžiais“, kurie ne tik stulbina naujų idėjų gausumu, netikėtais 
lyginamaisiais sugretinimais, bet ir užpildo Vakarų dailės ištakų tyrinėjimų spragas. Šioje 
knygoje Baltrušaitis aiškinasi gotikos mene išvešėjusių egzotizmų ir fantastinių vaizdinių 
ištakas. Komparatyvistiniu aspektu gvildendamas sudėtingas tarpkultūrinių įtakų, skolinių, 
meno stilių ir formų difuzijos problemas, jis atskiria „indėlio“ ir „integracijos“ sąvokas. 
Pavyzdžiui, nagrinėdamas fantastinių gotikos meno formų repertuarą, menotyrininkas 
pripažįsta, kad, nepriklausomai nuo to, ar jos yra helenistinės, islamiškos, indiškos ar 
kiniškos kilmės, visi šie skirtingi įtakų ir skolinių srautai susipina tame pačiame meno 
formų raidos kelyje ir būtent jų skirtingos metamorfozės sudaro gotikos vaizdinių pasaulį. 

Remdamasis lyginamąja fantastinių vaizdinių, slibinų, velnių, pabaisų, monstrų, 
sudarytų iš gyvūnų ir žmonių jungčių, analize kinų, indų civilizacijose ir Vakarų Europos 
gotikos mene, Baltrušaitis įrodinėja, kad gotikos fantastinių vaizdinių repertuaro ištakos 
peržengia Antikos pasaulio ribas. „Viduramžių menininkai, - rašo jis, - niekuomet neatsisa- 
ko fantastiškumo. Jie nuolatos grįžta prie fantastiškumo galimybių - tai atgaivindami anks- 

tesnes fromas, tai praturtindami jas naujomis vaizdiniy sistemomis. Jie neatmeta plataus 
antikinio ir egzotiško pasaulio vaizdinių spektro, ilgą laiką maitinusio jų vaizduotę. <...> 
Į šį pasaulį įsijungia islamiškasis pasaulis, kuris plėtodamasis nuo XI amžiaus pateikdavo 
vis kitus motyvus. Galiausiai Rytai, netikėtai atsivėrę iki Kinijos, nuo šiol ženklina keleto 
didžiųjų civilizacijų raidą“ (Baltrušaitis J., 1981, p. 7). 

Fantastinių gotikos vizijų ištakas menotyrininkas įžvelgia trijuose susipynusiuose 
skirtingų dailės tradicijų indėliuose, kurie kryžiuodamiesi ir susipindami tarpusavyje su- 
kuria vientisą spalvingą viduramžių meno vaizdinių repertuarą. Pirmiausia tai helenistinis 
graikų ir romėnų dailės palikimas, kuris, nepaisant asketiškos ankstyvosios krikščionybės 
ideologijos reakcijos prieš pagoniškąją Antikos kultūrą, buvo stropiai išsaugotas branga- 
kmeniuose, monetose, medaliuose ir vėliau transformuotu pavidalu įjungtas į viduramžių 
meno vaizdinių sistemas. 

Antrasis, daug svarbesnis, yra islamiškosios civilizacijos, žavėjusios krikščioniškąją 
kultūrą savo rafinuotumu, spindesiu ir didybe, palikimas. Arabų musulmoniškosios civi- 
lizacijos meno įnašas yra daug gausesnis ir įvairiapusiškesnis. Iš jos krikščioniškoji Europa 
perima abstrakčios ornamentikos principus ir gausybę fanatastinių gyvūnų vaizdinių. 
Islamiški įnašai išsiskiria ornamentiškumu, ypatingų meno formų komplikuotumu, sti- 
liaus rafinuotumu ir aštrumu. Per arabų musulmoniškąją civilizaciją, atlikusią savotiško 
„tarpininko“ tarp Rytų ir Vakarų civilizacijų funkciją ir aprėpusią milžinišką teritoriją nuo 
Ispanijos ir Pietų Prancūzijos iki Kinijos, Vakaruose pasklido indiškų ir kiniškų meno for- 
mų srautas. Iš Kinijos ir Indijos per arabų, o vėliau mongolų imperijas sklindančios įtakos 
atneša į Vakarus naujas hibridiškas mitologinių gyvūnų formas, nakties ir tamsos stichijų 
pasaulį, užpildytą daugybės keistų monstrų, slibinų demonų, kurie papildo krikščioniškas 
pragaro vizijas. Taigi netikėtai iki Kinijos atsivėrę Rytai užtvindo gotikos meną pragaro 
ratų personažais, deformuotomis būtybėmis, fantastiniais padarais, keistai sudarytais iš 
žmonių ir įvairių žvėrių ar žuvų kūnų dalių. 

„Gotikos mene, kurią „oficialioji“ istorija laiko „triumfuojančių Vakarų išraiška“, — 
sako Baltrušaitis, — iš tiesų apstu orientalizmų. Prasidėjus gotikos dekadansui, vėl pasirodė 
romaniniam stiliui būdingos fantazijos. Bet dabar kelias vedė ne tik į Vidurinius Rytus, o 
netį Kiniją. Vėl grįžo nerami, bjauri fantastinė egzotika, kupina keistybių romaninė dvasia. 
Grįžta Rytai, ateina maištinga „Tolimųjų Rytų galybė“. Vėl pasirodo demonai šikšnosparnių 
sparnais, žvėrys su pusiau Žmonių, pusiau gyvūnų galvų kaukėmis, iš kriauklių žengiantys 
dvikojai padarai“ (Peltonen, 1990, p. 1). 

Vadinasi, Antikos, arabų, indų ir kinų civilizacijų įnašų sluoksniai, susiliedami su 
romaniniais įvaizdžiais, formuoja vientisą fantastinių gotikos vaizdinių pasaulį, versda- 
mi vėlesnių amžių žmones visiškai užmiršti jų kilmę. „Kontaktuodami ir plėsdami savo 

ribas, viduramžiai stiprėja. Jiems būdingas gebėjimas asimiliuoti kitas įtakas neprarandant 
ištikimybės saviesiems idealams. Perimdami ir apjungdami daugelį nevienarūšių formų, 
jie kartu tampa vis paslaptingesni ir tobulesni. Vakaruose gotikos menas skleidžiasi nenu- 
traukdamas ryšio su tuo, kas vyksta išoriniame pasaulyje. Jis kartu atgaivina senąsias meno 
versmes“ (Baltrušaitis J., 1981, p. 8). Todėl gotikos stiliaus originalumas ir vientisumas vė- 
lesnių amžių kultūros ir meno teoretikams atrodė organiškas ir nediskutuotinas. Vadinasi, 
Fantastiškuosiuose viduramžiuose, preciziškai lygindamas Rytų ir gotikos meno įvaizdžius, 
Baltrušaitis nuosekliai atskleidžia vidinę stilistinių formų metamorfozių ir kaitos logiką. 

1960 m. paskelbtame veikale Atbudimai ir stebuklai Baltrušaitis toliau plėtoja Fan- 
tastiškuosiuose viduramžiuose išryškėjusias idėjas ir leitmotyvus. Tai neabejotinai vienas 
konceptualiausių veikalų, pasižymintis preciziška komparatyvistine metodologija. Neat- 
sitiktinai A. Chastelis teigia, kad jame „stulbinamas Baltrušaičio lankstumas ir erudicija 
pasiekia apogėjų sprendžiant sudėtingas problemas. Derindamas ikonografijos subtilybes 
ir formalius aspektus, jis vadovaujasi metodu, kuris dabar pasiekia įstabią brandą“ (Chastel 
A., 1992, p. 124). Iš tikrųjų lygindamas daugybę gotikos meno pavyzdžių architektūri- 
niuose reljefuose, katedrų languose rožėse, taikomosios dailės kūriniuose, iliuminacijose, 
tapyboje su ankstesnėmis romaninio stiliaus ir Rytų meno formomis, jis siekia iš esmės 
pakeisti tradicinę menotyros gotikos meno viziją. 

Kita vertus, priešingai nei daugelis ankstesniųjų meno istorikų, pabrėžusių gotikos 
meno formų stabilumą ir nepaslankumą, Baltrušaitis nuolatos kalba apie nerimastingą go- 
tikos dvasią, jos meninių formų „paslankumą“ ir „dinamizmą“ Remdamasis ankstesnėmis 
Vakarų ir Rytų dailės tradicijomis, gotikos stilius plėtojosi, periodiškai atnaujindamas savo 
sudėtinius elementus, kurie nuolatos susipina, gimdo netikėtas hibridines formas. Gotikos 
stiliaus tapsme Baltrušaitis įžvelgia ankstesnių stilistinių formų „atbudimo“ mechanizmus, 
kurie susideda iš dviejų pagrindinių procesų: 1) ciklinių revoliucijų, kurios pagrindžia 
formų biologiją, ir 2) istorinių ritmų kaitos, dėl kurios tam tikri formų uždelsimai susipina 
su visuotinių atgimimų fazėmis. Šios dvi viena kitą keičiančios ir tarpusavyje kovojančios 
sistemos amžiams bėgant ne tik išsaugo tradicinių meno formų tęstinumą, bet ir sukuria 
naujas jų modifikacijas. „Antikos imperijų laikų meno laimėjimų išsaugojimas Rytų ir 
Šiaurė Rytų Europos meno židiniuose perdavė Ile-de-France provincijai viduramžių hu- 
manizmo daigus, kurie, pasodinti tinkamu metu ir derlioje žemėje, pakeitė raidos kryptį 
ir Vakarų veidą. Romaninių laimėjimų išlaikymas periferijoje iki XIII amžiaus neliko be 
pėdsakų, Antikos grynumo susilpnėjimas sudaro sąlygas gausiam romaninių elementų 
integravimui“ (Baltrušaitis J., 1988, p. 333). 

Gotikos dailės, paženklintos daugybės atgimstančių meno formų raiška, specifišku- 
mas, Baltrušaičio nuomone, yra tas, kad joje įvairios praeities meno formos susilieja į vie- 

ningą organizmą, kuriame gausūs rytietiški elementai įgauna organišką pobūdį. Atgimusios 
romaninės, karolingiškos ir rytietiškos formos čia jau nebe romaninio, karolingiško ar rytie- 
tiškojo meno stiliaus apraiškos, o naujo, iškilusio iš giliausių Vakarų kultūros klodų, gotikos 
stiliaus elementai. „Atgimusios romaniškos formos - tai ne romaninis menas. Atgimusios 
karolingiškos formos - tai ne karolingiškasis menas. Judančio pasaulio fone besiskleidžian- 
čios ciklinės revoliucijos pasireiškia kaskart vis naujuose registruose. Fikcijos įsibrovimas 
į tikrovę ir tikrovės į fikciją apibūdino vainikuojantį viduramžių periodą. Atsinaujinusios 
toje pačioje žemėje, abidvi autonomiškos sistemos galų gale susilieja, užkariaudamos naujus 
irealius pasaulius. Aiškiaregių karalystėje atbudimas - ne gyvenimo sapno pertrauka, o jo 
tąsa“ (Ten pat, p. 8).Gvildendamas stabiliausių ornamentinių struktūrų, floralinių, zoomor- 
finių vaizdinių migracijos iš Rytų į Vakarų Europos dailę dėsningumus, Baltrušaitis savo 
komparatyvistinėje metodologijoje iškelia stiliaus formaliųjų elementų „perimamumo, 
„atgimimo“ ir „kaitos“ svarbą. Šios kategorijos padeda jam ne tik naujai erudito žvilgsniu 
pažvelgti į Rytų ir Vakarų meno tradicijų sąveiką, bet ir atskleisti keisčiausių meno formų 
metamorfozių mechanizmus ir kelius skirtingose civilizacijose ir epochose. Tyrinėdamas 
įvairius Rytų ir Vakarų tautų meno sąveikos aspektus, Baltrušaitis atmeta aprašomąsias sti- 
liaus sampratas dėl naujo požiūrio į stilių kaip į „morfologinių formų sistema". Jis teoriškai 
grindžia tezę apie pirmapradžių ornamentinių, floralinių, zoomorfinių struktūrų stebėtiną 
„stabilumą“ ir specifinius jų mutacijos bei kaitos dėsningumus kiekvienoje civilizacijoje 
ir kultūros raidos cikle. Šių struktūrų stabilumo priežastimi jis laiko „glaudžią temos ir 
formos sąveiką“ (Baltrušaitis J., 1939, p. 59). 

Kompleksinis lyginamasis požiūris į meno formų ir stilių dėsningumus padeda 
Baltrušaičiui Fantastiškuosiuose viduramžiuose ir veikale Atbudimas ir stebuklai pasitelkti 
archeologijos, etnologijos, civilizacijos istorijos, estetikos, geometrijos ir daugelio kitų 
humanitarinių ir tiksliųjų mokslų laimėjimus ir atskleisti daugelio Rytų civilizacijose 
susiformavusių mitologinių ir fantastinių įvaizdžių migracijos į Vakarų Europos dailės 
kelius. Išryškindamas meno formų ir stilistinių struktūrų metamorfozes, mokslininkas 
siekia maksimalaus efektyvumo ir atsiribojimo nuo subjektyvių, dokumentaliai neparemtų 
išvadų. „Aš neskelbiu galutinio nuosprendžio, - pareiškia jis, - aš nesu nei filosofas, nei 
meno kritikas. Skyrius, gvildenančius modernųjį meną, aš rašau taip pat kaip ir tuos, kurie 
skirti XVI amžiui, t. y. žvelgiu į medžiagą iš istoriko pozicijų (du point de vue de l'historien)". 

Taigi Jurgis Baltrušaitis sūnus tapo vienu didžiųjų XX a. išsiskleidusios komparatyvis- 
tinės metodologijos šalininkų, sukilusių prieš tradicinėje Vakarų estetikoje ir menotyroje 
vyravusias eurocentristines nuostatas. Jo tyrinėjimams būdingas skvarbus erudito žvilgs- 
nis; veikalai išsiskiria kompetencija gvildenant skirtingų civilizacijų raidos dėsningumus. 
Pagrindinį šio mokslininko pranašumą, palyginti su kitais komparatyvistinės menotyros 

autoritetais, nulemia griežta metodologija, puiki tezių dokumentacija, nepamatuotų 
teorinių išvadų vengimas. Savo kruopščiai dokumentuotuose veikaluose jis nuosekliai 
žingsnis po žingsnio rekonstruoja daugelį anksčiau beveik nežinomų pasaulinės kultūros 
ir meno istorijos puslapių, atskleisdamas praeityje gyvavusius glaudžius Rytų ir Vakarų 
šalių meno tradicijų ryšius, tarpusavio įtakas. Pasitelkdamas įvairias komparatyvistinės 
metodologijos strategijas, instrumentus, jis lyginamuoju aspektu tyrinėja įvairias Šumere, 
Egipte, Armėnijoje, Gruzijoje, arabų musulmoniškoje civilizacijoje, antikoje, Vakarų 
Europos viduramžiuose ir vėlesniais laikais išsiskleidusias meno formas, išryškindamas 
ne tik jų regioninį specifiškumą, bet ir meno formų giminiškumą, analogiškų problemų 
sprendimo variantus. 

Pradėjęs menotyrininko karjerą romaninės dailės ornamentinės stilistikos studijomis, 
Baltrušaitis nepasitenkina aprašomosios ir ikonografinės menotyros teikiamomis galimy- 
bémis. Jis juda Focillono, Courajodo ir Strzygowskio nužymėtais keliais, pabrėžiančiais 
konkrečių meno formų vidinės raidos dėsningumų pažinimo svarbą. Tačiau pasinėręs į 
morfologinę meno formų analizę, menotyrininkas pirmiausia regi ne biologinio formų 
gyvenimo apraiškas (kaip teigė jo mokytojas Focillonas), o jose slypinčių „prasmių“ istorinę 
ir morfologinę kaitą, kuri nėra atsitiktinė, o paklūsta griežtiems formų raidos dėsniams. 
Jos konkretų turinį nulemia civilizacijos pobūdis ir unikali kultūrinė istorinė situacija. 
Todėl tarp skirtingų civilizacijų, epochų pagimdytų pasaulėvaizdžių ir jiems veikiant 
besiskleidžiančių meno stilių visuomet yra tiesioginis ryšys. 

Romaninės ornamentinės stilistikos ištakų tyrinėjimas netikėtai atskleidžia beveik 
nepažįstamą Rytų civilizacijų „indėlių“ repertuarą. Tai pirmiausia išplečia mokslininko 
tyrinėjimų amplitudę laikiniu ir geografiniu aspektais, akina gilintis į sudėtingas trarpci- 
vilizacinių įtakų, skolinių, difuzijų problemas. Kita vertus, skatina ieškoti naujų istorinės 
kultūrinės lyginamosios metodologijos principų, pažinimo instrumentų, galinčių padėti 
perprasti sudėtingas skirtingų meninių tradicijų sąveikos problemas, meno stilių formavi- 
mosi ištakas, kaitos priežastis ir dėsningumus. Taigi Baltrušaitis atsiriboja nuo biologinės 
Focillono „formų gyvenimo“ koncepcijos ir linksta į kompleksinį tarpdalykinj stiliaus 
problemų tyrinėjimą ne tik formaliu, tačiau pirmiausia lyginamuoju kultūriniu istoriniu 
aspektu. 


Tradicionalistų (R. Guėnonas, A. Coomaraswamy, 
S. H. Nasras, T. Burckhardtas) indėlis 


Lyginamiesiems Rytų ir Vakarų estetikos ir meno tradicijų tyrinėjimams išskirtinį dė- 
mesį teikė vadinamosios tradicionalistų mokyklos šalininkai Renė Guėnonas, Ananda 

Coomaraswamy, Frithjofas Schuonas, Seydas Husseinas Nasras, Titus Burckhardtas, kurių 
komparatyvistinės nuostatos glaudžiai siejosi su tradicijos iškėlimo tendencijomis kompa- 
ratyvistinėje estetikoje. Tradicionalizmo mokyklos šalininkų posūkis į lyginamąsias Rytų 
ir Vakarų estetikos ir meno studijas paaiškinamas stiprėjančia Vakarų civilizacijos krize 
bei autentiškų tradicinių vertybių sistemos paieška Rytų civilizacijose. Sakralinius kultū- 
ros aspektus kildindami iš tradicijos gelmių tradicionalizmo ideologai išskirtinį dėmesį 
teikė estetikai ir menui, kuriuose ieškojo tradicinėse Rytų civilizacijose sukurtų vertybių 
išskirtinės svarbos Vakarų kultūrai patvirtinimo, todėl jų dėmesio centras nukrypo ne į 
formalių struktūrinių Rytų ir Vakarų civilizacijų meno elementų, o būtent į vienpusiškai 
sureikšmintų dvasinių aspektų tyrinėjimą, tad estetinėms tradicionalistų teorijoms bū- 
dingas apologiškumas, o neretai ir teiginių spekuliatyvumas. Tačiau, kita vertus, negali- 
ma paneigti, kad jie buvo subtilūs Rytų tautų estetikos ir meno tradicijų žinovai, neretai 
taikliai išryškinę svarbius jų aspektus. Tradicinės estetikos ir meno formas aukštinančiose 
šios mokyklos šalininkų koncepcijose išskiriami trys tipologiškai skirtingi subkultūriniai 
geografiniai Rytų regionai: islamiškasis Artimųjų Rytų, Indijos ir Rytų Azijos. 

Pagrindinis tradicionalistų mokyklos įkvėpėjas ir ideologas Guėnonas suformavo 
tradicionalistams būdingus lyginamosios analizės principus. Coomaraswamy išgarsėjo 
lyginamosiomis indų ir Vakarų viduramžių kultūros, religijos, estetikos, meno studijomis. 
T. Burckhardtas pateikė išsamią indų, kinų, japonų, islamo ir Vakarų civilizacijų tradicinio 
religinio meno lyginamąją formų analizę. F. Schuonas ir S. H. Nasras nuodugniai lygina- 
muoju aspektu tyrinėjo islamo ir krikščioniškąją religiją, estetiką bei meną. 

Renė Guėnonas (1886-1951) programiniame veikale Orient et Occident („Rytai ir 
Vakarai“) taikliai pastebėjo, kad ikirenesansinio laikotarpio Rytų ir Vakarų civilizacijoms 
būdinga svetima moderniems laikams kontempliacijos ir veiksmo priešprieša, todėl ikire- 
nesansiniu laikotarpiu jose regime panašias tradicines kultūros formas. Kita vertus, didžio- 
sioms Rytų civilizacijoms būdingi esminiai regioniniai skirtumai. Savitam Tolimųjų Rytų 
civilizacijos tipui atstovauja kinų, Vidurinių Rytų - indų, o Artimųjų Rytų - islamiškoji. 
Pastaroji R. Guėnono koncepcijoje iškyla kaip tarpinis civilizacijos tipas, artimas Vakarų 
Europos viduramžių civilizacijai. Tačiau, lyginant su moderniąja Vakarų civilizacija, ji yra 
opoziciška pastarajai kaip ir kitos tradicinės Rytų civilizacijos. Vadinasi, Rytų ir Vakarų 
moderniosios civilizacijų takoskyros esmė - fundamentalūs tradicinės ir moderniosios 
pasaulėžiūros, estetinių ir meninių vertybių sistemos skirtumai. 

Tradicinių civilizacijų esmė - intelektinė intuicija, kuri tiesiogiai siejasi su metafizinės 
doktrinos, griežtos hierarchijos, Aukščiausių Principų svarbos iškėlimu, iš kurių išvedami 
visi kiti būties principai, žinojimas ir idėjos, todėl hierarchijos principas persmelkia visas 
tradicinės civilizacijos poras, socialinius institutus, žmonių santykius, estetines ir meno 


281 


Antanas Andrijauskas. VAKARŲ ESTETIKA IR MENO FILOSOFIJA 


vertybes. Tokie principai svetimi moder- 
niajai Vakarų civilizacijai, kurioje nuo 
renesanso laikų įsivyrauja individualizmas, 
kuris neigia intelektualią intuiciją, metafizinį 
žinojimą bei kitus pamatinius tradicinės 
civilizacijos principus ir, iškeldamas atskiros 
sureikšmintos asmenybės svarbą, suveda 
visus pagrindinius civilizacijos elementus į 
žmogiškuosius. Individualizmas, glaudžiai 
susijęs su renesanso mąstytojų skelbiama hu- 
manizmo ideologija, sukūrė profaniškąją pa- 
saulėžiūrą, mokslą ir į mokslinius principus 
orientuotą estetiką ir meną. Individualizmą, 
humanizmą ir profaniškumą R. Guėnonas 


aiškina kaip skirtingus to paties reiškinio, 
Renė Guénon atvedusio Vakarų civilizaciją, jos estetinę ir 
meninę kultūrą į krizę, pavadinimus. 

Iš mokslininko žodyno į vėlesnę humanistiką perėjo sąvokos Viduržemio kultūros 
tradicija, tradicinė visuomenė, alcheminė tradicija, antitezė, tradicinis-antitradicinis ir 
daugelis kitų. Jo tradicionalistinės doktrinos šalininkai ėmėsi lyginamosios įvairių Rytų 
ir Vakarų civilizacijų religijos, estetikos bei sakralinio meno analizės. 

Daug artimų Guėnonui idėjų plėtojo kitas tradicionalizmo šalininkas šrilankietis 
Ananda K. Coomaraswamy (1877-1947), vienas žymiausių XX a. lyginamosios filosofijos, 
estetikos ir menotyros specialistų, kurio knygose subtiliai pritaikyti komparatyvistinės 
metodologijos principai. Jis, kaip ir J. Strzygowskis, atsiribojo nuo Vakarų estetikoje 
bei menotyroje įsigalėjusio primityvių ir civilizuotų meno formų atskyrimo. Perėmęs 
Strzygowskio teiginį, kad vadinamųjų primityvių žmonių mąstymas yra dvasingesnis 
nei civilizuotųjų, mokslininkas įrodinėjo, jog visi meno ciklai tikrovėje išsirutulioja iš 
primityviųjų pasiekto lygmens. 

Coomaraswamy kritiškai vertino savo pirmtakų lyginamąsias Rytų tautų ir Vakarų 
meno studijas, perdėtą Rytų meno mistifikavimą. „Šnekame apie „paslaptingus Rytus“, 
vadiname juos „mistiškais“ kadangi tiesiog nesame pripratę prie jų kalbos, techninio 
žodyno kategorijų. Atvirai kalbant, joks specialistas neįstengs profesionaliai išsiaiškinti 
Europos viduramžių ar Rytų meno reiškinių, jei jis nebus susipažinęs bent jau su lotynų 
ir sanskrito literatūros kūrinių vertimais“ (Coomaraswamy, 1989, p. 45). Jo lyginamosiose 
Rytų ir Vakarų civilizacijų estetikos bei meno studijose vengta globalizmo, nepagrįstų 

teiginių; Rytų estetikos ir meno apibendrinimai dažniausiai remiasi tradicinėmis indy 
estetikos bei meno teorijomis; kiek mažiau - kinų, japonų ir arabų. 

Knygoje Krikščioniškoji ir Rytų meno filosofija mokslininkas, išsamiai argumentuoda- 
mas savo požiūrius, plėtojo teoriją, kad tradicinis krikščioniškasis ir tradicinis Rytų tautų 
menas atsirado bei subrendo toje pačioje dirvoje. Vakarų krikščioniškojo meno raidos 
etapui iki Rafaelio ir Rytų civilizacijos tradiciniam menui nebūdingas paviršutiniškas 
išorinės fizinės tikrovės imitavimas, kadangi menininkai savo kūryboje pirmiausia siekė 
perteikti vidines dvasines vertybes. Nuolatos pabrėždamas dvasinį viduramžių krikščio- 
niškosios Europos ir tradicinio indų meno giminiškumą, mokslininkas ne tik išryškina 
bendražmogišką tradicinės indų estetikos ir meno prasmę, tačiau ir atskleidžia jų gilumines 
sąsajas su krikščioniškąja Vakarų Europos estetika ir menu. 

Coomaraswamy atkreipė dėmesį, kad viduramžiais tiek Rytų šalyse, tiek krikščio- 
niškoje Europoje vyravusi meniškumo samprata buvo svetima šiuolaikinei. Menas buvo 
neatsiejamas nuo amato subtilybių įvaldymo, todėl į menininko kūrybą žvelgiama ne kaip 
į gamtos dovaną, o kaip į žinias, kurias būtina įgyti ir sugebėti praktiškai pritaikyti. Tad 
tradicinėje kultūroje besiskleidžiantis amatininko darbas buvo gaminimas tokių daiktų, 
kurie pirmiausia turėjo praktinio pritaikymo reikšmę, o ne buvo vien malonūs juslėms ir 
protui. Vadinasi, tradicinis menas orientavosi tiek į praktinius, tiek į estetinius visuomenės 
poreikius. Akivaizdu, kad tokioje požiūrių sistemoje meno kūrinių grožis ir meniškumas 
priklausė nuo jų tobulumo, o ne tobulumas nuo grožio. Mokslininkas pabrėžė žaidybinę 
tradicinio indų meno kilmę, tai, jog žaidimas ir darbas aukštesniame suvokimo lygmenyje 
sutampa. Palyginęs indų ir kinų religinės dailės kūrinius jis teigė, kad jie pažeidžia tik 
islamiškosios doktrinos raidę, bet ne dvasią. Kita vertus, indų ir Tolimųjų Rytų estetikoje 
ryškėja Vakarų menui būdingo iliustratyvumo ir iliuzoriškumo neigimas. 

Todėl norint autentiškai suvokti tradicinio meno kūrinį, anot Coomaraswamy, nepa- 
kanka apeliuoti į jausmus, o būtina įsiskaityti ir susimąstyti, t. y. remtis mąstymo teikia- 
momis galimybėmis, kadangi tradicinės Rytų bei Vakarų meno formos peržengia juslinio 
pasaulio suvokimo ribas ir turi daugelį kanoniškoms meno formoms būdingų bruožų. 

Siekdamas tiksliau apibrėžti savitus tradicinio Rytų meno bruožus, „filosofinį Azijos 
meno pjūvį Coomaraswamy daugiausia remiasi indų ir Rytų Azijos estetika bei menu. 
Skulptūriniai ar tapybiniai šių civilizacijų dievybių vaizdiniai jam yra ne tik atminties sukur- 
ti idealizuoti vaizdiniai, tačiau ir vizualinis simbolizmas, kurio esmė - matematinė idealo 
išraiška. Antropomorfinius skulptūrinius ar tapybinius dievybės vaizdinius mokslininkas 
prilygina jantrai, t. y. geometriniam dieviškumo atspindžiui, arba mantrai, klausa suvo- 
kiamam dievybės įsikūnijimui, todėl indų dievybių vaizdiniai užpildo visą regimąjį lauką, 
suvokiami iškart vientisu žvilgsniu, viskas čia yra aišku ir esmiška. Vadinasi, suvokiamas 

sakralinio Rytų civilizacijų meno vaizdinys 
pirmiausia tarsi atsiranda sąmonėje kaip 
mentalinės kūrybos produktas ir tik vėliau 
praktiškai sukuriamas iš tam tikros skulp- 
tūrinės ar tapybinės medžiagos. 

Vakarų mene šis suvokimo vientisumas 
ne toks ryškus. Čia dažniausiai susiduriame 
ne su vientisu vaizdiniu, o su jo fragmentais. 
Jie atsiranda iš fiksuoto regėjimo taško, re- 
miantis optikos dėsniais arba žiūrovo pro 
langą regimais vaizdais. Vakarų meno tra- 
dicijoje ypatingą svarbą įgauna tikroviškas 
pasaulio atspindėjimas, kuris matyti tiek 
portretuojamųjų vaizdiniuose, tiek peizažo 
detalėse. Tuo Vakarų dailė esmiškai skiriasi 


nuo Tolimųjų Rytų dailės tradicijos, kurioje 

Ananda K. Coomaraswamy tapomas peizažas yra ne realaus, (0) išmąsto- 

mo konvencionalaus vaizdinio įsikūnijimas. 

Jo esmė slypi ne jtikinamume, bet aiškume, nes daoizmo, čan ir dzen estetikoje peizažas 
yra dievybės įsikūnijimas. 

Nors lyginamosioms studijoms Coomaraswamy daugiausia naudojo indy ir mažiau 
kinų šaltinius, tačiau neretai rėmėsi ir islamo estetika bei menu. Islamo civilizaciją jis 
traktavo kaip tarpinę kultūrinę didžiųjų Rytų ir Vakarų civilizacijų erdvę, kuri daugeliu 
pamatinių bruožų artima Rytų ir Vakarų kultūros tradicijoms ir kartu jas tarsi sieja. Nuo 
Vakarų tradicijos ji skiriasi ne svarbiausiais principais, o daugiau literatūrine jų interpre- 
tacija. „Musulmonų menas tikraja šio žodžio prasme yra azijinis. Akivaizdu, sufijų idėjos 
glaudžiai siejasi su dzen ir vaišnavų misticizmu, todėl galėjo lemti ir panašų vaizduojamojo 
meno pobūdį, tačiau istorija patvirtina, jog sufijų pasaulėžiūra išsiskleidė tik poezijoje, 
muzikoje bei persų meilėje sodų menui. Tokia refleksija primena neikoninj ir ikonoklastinj 
musulmonų meno pobūdį“ (Coomaraswamy, 1977, t. 1, p. 102). 

Coomaraswamy nuopelnai lyginamųjų Rytų ir Vakarų civilizacijų estetikos bei meno 
studijų srityse yra neginčijami. Pirmiausia jis aiškiai įrodė tradicinės indų estetikos ir meno 
savitumą, atskleidė jos panašumus ir skirtumus lyginant su Vakarų, Rytų Azijos ir arabų 
estetikos bei dailės tradicijomis, filosofinę indų estetinių idealų prasmę, indų ir Vakarų 
krikščioniškosios estetikos bei meno raidos paralelizmą, tipologinių bruožų panašumą, 
daug nuveikė lyginamosios ikonografijos srityje. 

Panašia kryptimi skleidėsi lyginamieji 
ir kito tradicionalizmo šalininko - Titaus 
Burckhardto (1908-1984) tyrinėjimai. Šis 
garsioje Bazelio patricijų šeimoje išaugęs 
mąstytojas tarsi sugėrė jį supusios kultūri- 
nės aplinkos rafinuotumą ir subtilų estetinį 
skonį. Jo tėvas - žinomas skulptorius Carlas 
Burckhardtas, senelio brolis - pasaulinio 
garso civilizacijos ir meno istorikas Jacobas 
Burckhardtas. Sudėtingas skirtingų kul- 
tūrų, religijos, estetikos ir meno tradicijų 
sąveikos problemas lyginamuoju aspektu 
mokslininkas tyrinėjo knygoje Sacred Art 
in East and West („Šventasis menas Rytuose 
ir Vakaruose“). 


Lygindamas įvairių didžiųjų civilizacijų 
(indų, kinų, arabų musulmonų, Vakarų Seyed Hossein Nasr 
krikščioniškosios) religinio meno formas 
Burckhardtas įrodinėjo, kad jokioje kitoje tradicinėje doktrinoje dieviškojo meno idėja 
nėra tokia svarbi, kaip hinduistinio meno tradicijoje. Maya joje - ne tik slėpiningoji 
Dievo galia, verčianti pasaulį egzistuoti tikrovės išorėje: Maya sukūrė visą grožio ir iliu- 
zijų pasaulį (Burckhardt, 1995, p. 12). Burckhardtas atskleidė sudėtingą racionaliosios ir 
intuityviosios estetikos tendencijų susikryžiavimą hinduistinėje religinėje architektūroje. 
Pirmiausia apeliavo į esminius griežtus geometrinius Vastu-mandala tradicijos estetinių 
traktatų principus, kuriais remiantis į geometrinj mandalos kvadratų tinklą senovės ir 
viduramžių Indijos architektai įpiešdavo kompozicinę statomos hinduistinės šventyklos 
struktūrą. „Analogija tarp kosmoso ir šventyklos plano matyti iki pat vidinės organiza- 
cijos kiekvieno smulkesnio mandalos kvadrato, atitinkančio vieną iš daugelio kosminio 
ciklo fazių ir ją valdančių dievybių“ (Ten pat, p. 88). Kita vertus, hinduistinio religinio 
meno tradicijai būdingas iš liaudies kultūros atėjęs gaivališkumas, žemiškumas, begalybės 
nostalgija, todėl nuolat ieškoma pusiausvyros tarp visumos ir dalies, žmogaus galimybių 
neišsenkamumo ir turtingumo. 

Hinduistinis religinis menas, skirtingai nei kitos asketiškesnės indų meno tradicijos, 
hedonistiškai aukština moters grožį, neretai suteikia jam vos ne dievišką prasmę. Iš tikrųjų 
gražaus moters kūno ir dvasios vaizdinys hinduistinėse šventyklose išsiskleidžia kaip spon- 
taniškas Visatos ritmo pasireiškimas ar mitologinio Pasaulio medžio žiedas. Burckhardtas 

taikliai pastebėjo, kad moters grožį hinduistinis menas aukštino daug nuosekliau nei graikų, 
kurio dvasinis idealas tolydžio menkėjo ir virto grynai žmogaus idealu. Kita vertus, graikų 
civilizacijoje kosmosas - tai priešprieša chaoso neapibrėžtumui. Vyro kūno grožio su jam 
būdingomis kūno proporcijomis aukštinimas čia tarsi užgesina hinduistiniame mene 
šlovinamo lankstaus ir tobulo moters kūno grožį. 

Skiriamąjį islamiškojo religinio meno tradicijos bruožą Burckhardtas regėjo holistiš- 
kume. Religinis menas laikomas dievu. Dievas - tobuliausias „menininkas“ (mucawwir), 
kuriantis Kosmoso tvarką, viso mus supančio pasaulio grožį ir harmoniją. Vienybė čia 
reiškiasi įvairovės pusiausvyra, o grožis apima visus būties harmonijos aspektus. Pajungti 
mus supančio pasaulio grožį Vienybės principu yra išmintis, todėl islamo estetikos tradicija, 
tęsdama hebrajišką Senojo Testamento tradiciją, meną siejo su išmintimi arba mokslu, 
„kurie traktuojami kaip išminties saugyklos“ (Ten pat, p. 12). 

Islamo civilizacijos kultūroje susilieja pasaulietinė ir religinė valdžia, paklūstama 
Korano tiesoms - tai lemia islamo civilizacijos išugdyto religinio meno sugebėjimą išsau- 
goti vientisumą ir sąlytį su Dievo žodžiu. Neatsitiktinai T. Burckhardtas iškėlė tiesiogiai 
su Dievo žodžiu susijusio „kilniausio“ tarp islamo menų - kaligrafijos - autentiškumą ir 
meniškumą, lygindamas jo svarbą krikščioniškojo meno ikonai, kuri taip pat „atspindi 
Dievo žodžio regimybe". 

Gvildendamas Tolimųjų Rytų sakralinio meno tradiciją Burckhardtas itin išskyrė 
daoistine dailę, labai paveiktą Permainų knygos idėjų. Ši dailė - transformacijų menas, 
kuriame gamtos grožis yra pagrindinis sudievinimo šaltinis. Visa gamta, pasak daoistų, 
keičiasi be atvangos - paklūsta ciklinės kaitos dėsniams; jos priešybės evoliucionuoja suk- 
damos apie vieną neregimą ir neapčiuopiamą centrą. Todėl pagrindinis daoistinio meno 
tikslas — įsiklausyti ir prisiderinti prie gamtos bei kosminių ritmų kaitos. Taip suprastą 
sakralinę dailę tikriausiai ir meniškiausiai atskleidžia rafinuota daoistų peizažinė tapyba, 
kurioje išryškinama žmogaus ir jį supančio gamtos pasaulio vienovė. 

Vadinasi, palyginti su tradicinėmis Rytų civilizacijomis, kurių sakralinį ir profaniškąjį 
meną paskatino atsirasti religijos, krikščioniškojoje Vakarų civilizacijoje kartu su religi- 
nių idealų įkvėptu menu atsirado ir pasaulietinis menas. Tai, ką krikščioniškasis požiūris 
perteikia kaip susikaupimą žodyje, įkūnytame Kristaus vaizdinyje, daugelis Rytų meno 
tradicijų, ypač daoistinė, išreiškia universaliai, vengdama asmeniškumo. Todėl Vakarų 
krikščioniškojo meno tradicijos savitumą lemia glaudaus asmeninio ryšio su Dievu ieško- 
jimas ir išryškinimas žmoguje dieviškosios prigimties, o tradicinėse Rytų - universalaus 
kosminio ar gamtinio prado iškėlimas. 

Skirtingai nei T. Burckhardtas, kuris lygino tradicines krikščioniškąsias indų ir Vakarų 
estetikos ir meno tradicijas, kitas įtakingas tradicionalizmo ideologas iranietis Seyedas 

Hosseinas Nasras (g. 1933) išgarsėjo lyginamaisiais islamo ir Vakarų estetikos bei meno 
tyrinėjimais. Jis yra tipiškas tradicionalizmo ideologas, puikus islamo bei kitų tradicinių 
civilizacijų sakralinių šaltinių, religijos, filosofijos, estetikos, literatūros, architektūros ir 
vaizduojamosios dailės žinovas. Siekdamas teoriškai pagrįsti islamo civilizacijos sukurtų 
estetinių ir meno vertybių svarbą, mokslininkas savo veikaluose lygino įvairius jos aspektus 
su analogiškais indų, kinų, japonų, graikų, Vakarų krikščioniškosios civilizacijos laimė- 
jimais. Islamo civilizacijos specifiškumą jis siejo su ypatingu tradicionalistinių doktrinų 
gyvybingumu, jų sugebėjimu įsiskverbti į pagrindines socialinio gyvenimo, kultūros, 
estetikos ir meno sritis. 

Kiekvienoje integralioje tradicinio tipo civilizacijoje, kurios dvasinio gyvenimo šerdis 
yra religija, skleidžiasi daugybė skirtingų religinės sąmonės apraiškų, srautų, atliekančių 
žemiškojo tradicijos laidininko funkciją. Tačiau jų įvairovę Nasras apibūdina dviem 
pagrindinėmis dimensijomis: egzoterine, prieinama plačiajai visuomenei, ir ezoterine, 
kuri yra vidinis užslaptintas tradicijos matmuo, prieinamas tik išrinktiesiems. Šias dvi 
dimensijas judaizme atskleidžia talmudizmo ir kabalistikos, islame - shariah ir tarigah 
tradicijos. Tiesa, kitoje abraomiskoje religijoje - krikščionybėje, ezoterizmo tendencija yra 
daug silpnesnė nei judaizme ir islame. Nors Indijos bei Tolimųjų Rytų tradicinės kultūros 
sanklodos ir skiriasi nuo abraomiškos religijos kraštų, tačiau ir ten yra tokių reiškinių, 
kaip Manu įstatymus papildanti Advaita- Vedanta, konfucianizmą papildantis daoizmas 
ir budizmo Theravados bei Mahajanos mokyklos, savo turiniu atitinkančių egzoterinę ir 
ezoterinę dimensijas. 

Tačiau tradicinėse civilizacijose, net tokiose, kaip islamo, kur religija aprėpė visas 
žmogaus gyvenimo bei veiklos sritis, tikroji tradicijos prasmė buvo daug platesnė - ji ap- 
ėmė ir įvairias filosofijos, estetikos, dailės, architektūros bei literatūros formas. Skirtingų 
civilizacijų religijos darė nevienodą poveikį dvasinei jos kultūrai, estetikos formoms. Be 
religijos, kitas labai svarbus tradicijos įtvirtinimo veiksnys - menas, kuris dažniausiai su- 
klesti anksčiau nei teologinės, filosofinės, estetinės sistemos. Siekdamas šį teiginį pagrįsti 
teoriškai, Nasras priminė, kad krikščioniškasis katakombų menas atsirado anksčiau nei 
krikščioniškoji teologija, budistinė architektūra ir skulptūra - anksčiau nei Nagardžuna 
sukūrė savo neprarandantį vertės traktatą, o įstabi islamo architektūra išsiskleidė anksčiau 
nei rafinuota arabų estetika ir metafizika. Kiekviena tradicija pirmiausia sukūrė vietą tradi- 
ciniam menui. Šį teiginį vaizdžiai liudijo religinis menas, kuris atsirado dar prieš klostantis 
tradicijai, nes buvo sudedamoji iš apreiškimo tiesiogiai atsirandančio šios liturginės ir 
kultinės veiklos dalis. 

Tradicinis menas, mokslininko nuomone, spontaniškai kyla iš žmogaus dvasios 
gelmių. Jis neatskiriamas nuo sakralumo, polinkio į transcendenciją, dvasinių vertybių 

pasaulį. Nors tradicinis menas glaudžiai siejasi su religine sąmone, tačiau jis nėra tapatus 
religinio meno sąvokai. Ši takoskyra iškart paaiškėjo lyginant islamiškąjį arba hinduistinį 
meną su religiniu Vakarų menu. Islamo ir hinduizmo civilizacijose plėtojosi ir tradicinis, 
ir religinis menas, o Vakaruose, stiprėjant sekuliarizacijos tendencijoms, kurios buvo itin 
stiprios porenesansinėje kultūroje, tradicinis menas žlugo, o religinis, patyręs esmines 
metamorfozes, tebegyvavo, nors ryškėjo tradicionalizmui priešiškas antitradicionalizmas 
ir kultūros modernéjimas bei sekuliarizacija. Jų analogų būta jau Antikos laikais, kai, sil- 
pnėjant iš Egipto civilizacijos perimtam dvasiniam religinės pasaulėjautos užtaisui, graikų 
menas pamažu atsisuko į šiapusybę ir prarado religiniam menui būdingą pasaulėžiūros 
gelmę. Analogiškus, tačiau dar ryškesnius sekuliarėjimo procesus Nasras pagrįstai regi 
Vakarų krikščioniškosios civilizacijos renesanso ir porenesansiniame mene. 

Meno autonomiškumą mokslininkas tiesiogiai susiejo su sakralumu, tai yra su reli- 
gine jo kilme. Tradicinis menas, simboliais išreiškiantis religinius idealus, yra religinis ir 
galėjo perteikti aukščiausių religinių tiesų vaizdinį. „Tradicija apėmė sakralumą, amžinybę 
ir nekintamą tiesą“. Sakralumas čia suvokiamas kaip versmė, iš kurios tradicinis menas 
nuolatos gauna giluminių impulsų. Tačiau tradicionalizmo kupinas religinis menas ne 
tik simboliniais vaizdais teigė amžinąsias religijos tiesas, etikos principus, bet ir padėjo į 
tradicines vertybes linkstančiam žmogui kontempliuoti anapusybę. 

Tačiau tradiciniam menui būdingas ne tik išaukštintas dvasingas sakralumas, bet ir 
žemiškas funkcionalumas. Šį teiginį Nasras įrodinėjo lygindamas skirtingų civilizacijų tra- 
dicinio meno funkcijas, kur jis - architektūra, skulptūra, tapyba, taikomoji dailė, literatūra, 
muzika - dažniausiai buvo kuriamas liturginiais, kultiniais tikslais, veikiamas religinių 
idealų. Jo esmė - grožio ir naudingumo darnos principas. Iš čia atsirado glaudus religinio 
meno ryšys su tradicinių visuomenių iš kartos į kartą perduodamų profesinių paslapčių 
ir amato subtilybių mokymo metodų perpratimu, kurį amžiais puoselėjo visų tradicinių 
civilizacijų amatininkų cechai ir gildijos. Viduramžių Europos cechai, islamiškos gildijos 
(asnaf ir futuwatt), kurių keletas išliko iki šių dienų, dzen meistrų įgūdžių perteikimo 
puodžiams specifika ir metalurgijos žinios, įgytos kiekvienos pirmykštės bendruomenės 
augimo stadijose, - visa tai liudija, kad techninių dalykų ismokimas tradiciniuose menuose 
ir amatuose, kurie tradicinėje pasaulėžiūroje niekuo nesiskiria nuo menų, yra glaudžiai 
susijęs su kosmogeninės, o neretai ir metafizinės tvarkos žinojimo perėmimu. Todėl tra- 
dicinėse Rytų civilizacijose rengiant religinio meno kūrėjus buvo itin raginama perprasti 
religinius, kosmogeninius, filosofinius mokymus, o grynai techniniai amatininko meis- 
triškumo įgūdžiai derintini su dvasinėmis meditacinėmis psichologinėmis nuostatomis. 

Kaip priešpriešą sekuliarizmo pažeistai chaotiškai moderniajai Vakarų meno tradicijai 
Nasras iškėlė tradicinio islamiškojo meno harmoningumą, ornamentinį struktūriškumą, 


288 


KOMPARATYVIZMAS 


formų aiškumą, dvasios kondensuotuma, siedamas su islamo religinės pasaulėžiūros 
poveikiu. „Tradicinis islamo menas primygtinai reikalauja „islamiškumo“, jo korekcijos į 
vidinę islamiškojo apreiškimo erdvę“ (Nasr, 1993, p. 19). Ši autentiška islamiškojo tradi- 
cinio religinio meno kilmė gryniausiu pavidalu išreikšta įstabioje islamo architektūroje ir 
intymiausiame mene - kaligrafijoje. 

Vadinasi, tradicijos apologetai tradicionalistai iš esmės pakoregavo daugelį kompa- 
ratyvistinių Rytų ir Vakarų tautų estetikos ir meno tradicijų tyrinėjimo schemų. Visa- 
pusiškai tyrinėdami Rytų civilizacijas, jie neigė stereotipinius požiūrius ir įrodinėjo, kad 
tradicinių civilizacijų estetikos ir meno raida nebūtinai paklūsta represyvioms stagnacinėms 
kultūros raidos tendencijoms, kadangi nors tradicinių vertybių prioritetas skatina domėtis 
„praeitimi“ „stabiliomis vertybėmis“, tačiau jis gali ugdyti spontaniškumą, toleranciją, 
alternatyvas, savireguliaciją, improvizaciją, lankstumą įveikiant įvairius prieštaravimus ar 
nukrypimus nuo pagrindinių raidos kelių. Kita vertus, tradicinių civilizacijų estetikos ir 
meno raidą veikia ne tik vidinė kultūros raidos logika, kuria remiasi tradicijos apibrėžtas 
estetinių vertybių pasaulis, bet ir išorinės įtakos, kurios, pasikeitus varomųjų civilizacijos 
jėgų sąveikai, istorinei aplinkai, lemia raidos orientyrų pasikeitimą ir netikėtą raidos ten- 
dencijų suintensyvėjimą arba sąstingį. Tradicinis kultūros tipas remiasi ne tik praeityje 
susiformavusia kanoniška vertybių sistema, bet ir giluminiu konkrečiu mentalitetu, kuris, 
būdamas stabilus ir konservatyvus, keičiasi lėtai. Tai matyti estetikoje ir meninėje kūryboje: 
kanoniški siužetai, vaizdiniai, motyvai nuolat atgaivinami ir perkuriami. 


Dabartinės komparatyvistinės estetikos ir 
meno filosofijos metodologiniai virsmai 


Perėjimas prie bendresnių pagrindinėms Rytų estetikos tradicijoms būdingų teorinių prin- 
cipų išskyrimo ir jų sugretinimo su Antikos ir Vakarų išryškėjo amerikiečių mokslininko 
Thomo Munro veikale Oriental Aesthetics („Rytų estetika“, 1965). Tai viena pirmųjų spe- 
cializuotų vieno autoriaus parašytų komparatyvistinės estetikos knygų, kurioje, remiantis 
komparatyvistinės metodologijos principais, ne tik kvalifikuotai ir problemiškai gvildena- 
ma tradicinė indų, kinų ir japonų estetika, tačiau ji nuolatos sugretinima su vakarietiškais. 

Žurnalo „Journal of Aesthetics and Art Criticism“ vyriausiojo redaktoriaus, Munro 
mokslinių interesų sritys pastebimai plėtėsi, ryškėjo domėjimasis Rytų šalių estetikos ir 
meno problematika. Daugelio metų indų, kinų, japonų tradicinės estetikos tyrinėjimus 
apvainikavo minėtas veikalas, kuriame, remiantis išsamia estetikos tekstų, meno pamin- 
klų analize ir naujausiais orientalistikos pasiekimais, išryškinamas indų, kinų, japonų 
estetinių idėjų ir idealų savitumas. Išskirdamas savitus tipologinius Rytų ir Vakarų šalių 

estetinių teorijų bei meno bruožus, mokslininkas neignoruoja ir šiuose megakultūriniuose 
regionuose besiskleidžiančių estetinių idėjų savitumo bei paralelizmo, kuris sąlygojamas 
analogiškų kultūrinės ir socialinės raidos dėsningumų bei tų pačių žmogaus ir jį supančio 
pasaulio santykių problemų visumos. 

Veikiamas komparatyvistinių idėjų, savąją knygą Munro vertino kaip dar vieną žingsnį į 
glaudesnį tarptautinį bendradarbiavimą estetikos srityje tarp Rytų ir Vakarų mokslininkų. Jis 
ragina estetikus atsisakyti įsitvirtinusių mąstymo stereotipų, siaurų nacionalinių, regioninių 
tikslų ir savo pažiūras grįsti visuose didžiuosiuose kultūros regionuose susiklosčiusiomis 
estetinėmis įžvalgomis ir idėjomis. Į vieną svarbiausių šioje knygoje keliamų klausimų, ko 
galime tikėtis, gilindamiesi į Rytų šalių estetikos ir meno pasaulį, jis atsako: „Pirma, savo 
idėjomis jos papildytų mūsų istorines žinias apie estetinės minties raidą bei jos įvairovę ir 
praplėstų bendrą kultūros istorijos akiratį. <...> Antra, Rytų estetikos teorijos galėtų pratur- 
tinti Vakarų kultūrą ir tuo, kad padėtų suprasti Rytų meną, ypač tradicinius jo stilius. <...> 
Trečia, Rytų estetika turėtų būti vertinga, nes ji suteikia mums galimybę pažvelgti į meną, 
sykiu ir į mūsų šiuolaikinį, pasaulinės kultūros požiūriu“ (Munro, 1965, p. 10-12). 

Daugelį Masson-Ourselio ir Munro idėjų perima kitų šalių komparatyvistinės esteti- 
kos šalininkai, kurių idėjos formuojasi kaip anksčiau vyravusios eurocentrinės ideologijos 
paneigimas. Šios įtakingos tendencijos puoselėtojai stengiasi atidžiau, be išankstinių nuos- 
tatų pažvelgti į pasaulinės kultūros, filosofijos, estetikos, meno istoriją, nutiesti savitarpio 
supratimo tiltus tarp Rytų ir Vakarų kultūrų, jų skelbiamų idėjų bei idealų. Nuo septintojo 
XX a. dešimtmečio išryškėjęs naujas komparatyvistinio sąjūdžio pakilimas, kurio įkvė- 
pėjais estetikos srityje tapo Thomas Munro, Eliotas Deutschas, Francois Jullienas, Grazia 
Marciano, Raffaele Milani, K. Ch. Pandey, Anantha Ch. Sukla, Tomonobu Imamichi, Hi- 
demichi Tanaka, Ken-ichi Sasaki ir kiti mokslininkai, daug nuveikė Rytų ir Vakarų tautų 
estetikos tradicijų dialogui. 

Anglosaksiškųjų tautų komparatyvistinio sąjūdžio centru tapo Honolulu universitetas 
Havajų salose, kuriame 1969 m. vyko programinė estetikos konferencija „Rytų ir Vakarų 
estetika: simbolizmo kilmė ir funkcijos Rytų ir Vakarų mene“. Jos įkvėpėjas buvo Deutschas. 
Vėliau šios konferencijos idėjų inspiruota pasirodė pastarojo knyga Studies in Comparative 
Aestethics („Komparatyvistinės estetikos tyrinėjimai“, 1975) ir daugelis kitų daugiausia 
periodiniuose leidiniuose skelbtų tekstų. Produktyviai Rytų ir Vakarų estetikos lyginamųjų 
studijų srityje dirbo geriausiai organizuoti japonų, taip pat indų, prancūzų, italų, JAV, SSRS, 
o pastaruoju metu ir kinų specialistai. Kolektyvinius leidinius rengia skirtingų Rytų ir 
Vakarų tautų specialistai — jie iš skirtingų požiūrio taškų aiškinasi abiem pusėms svarbias 
komparatyvistinės estetikos problemas. Naujausias šios pakraipos leidinys - 2006 m. britų 
estetiko Roberto Wilkinsono ir indo Mazharo Hussaino parengtas straipsnių rinkinys 

„Ihe Pursuit of Comparative Aesthetics. An Interface between the East and West“ Tokie 
tyrinėjimai padeda geriau suvokti įvairių civilizacijų estetikos tradicijų savitumą. 

Sparčiai besirutuliojančios komparatyvistinės estetikos ir meno filosofijos šalininkai, 
vis aiškiau išskiria savo pažinimo objektą, įvaldo rafinuotas tyrinėjimo strategijas bei meto- 
dologines prieigas. Vienų jos šalininkų požiūriu, per intensyviausią pastarųjų dešimtmečių 
raidos etapą komparatyvistinė estetika ir meno filosofija jau įgavo moksliškai pagrįstos 
disciplinos statusą, kitų - ji dar ieško efektyvių tyrinėjimų strategijų ir griežtos mokslinės 
analizės principų. Tačiau jau akivaizdu, kad lyginamoji įvairių mąstymo tradicijų analizė 
yra labai perspektyvus ir būtinas dalykas. 

Vienas įtakingiausių dabartinių sinologų bei komparatyvistų F. Jullienas pabrėžia 
sąmoningą ir radikalų Rytų, taip pat Vakarų tautų mąstytojų užsisklendimą savoje kul- 
tūros tradicijoje. Jo lyginamieji graikų ir kinų mąstymo tradicijas gvildenantys veikalai 
remiasi vadinamojo kontrastinio lyginimo principu. Jis atidžiai tiria ne tik lyginamuosius 
objektus, įvairius jų aspektus, tačiau ir kultūrinį kontekstą bei pokyčius, tarsi jie būtų 
užslėptoji analizuojamos mąstymo tradicijos pusė. Atlikęs komparatyvistinę analizę jis 
atskleidžia lyginamųjų tradicijų savitumą, paaiškina, kodėl kinų mąstymo tradicija su- 
randa kitus analogiškų problemų kėlimo ir sprendimo būdus bei pažinimo instrumentus. 
Iš čia kyla kontrastinio lyginimo metodologinė nuostata „mokydamiesi geriau pažinti 
kitą, mes geriau pažįstame pačius save“ (Jullien, 1995, p. 9-10). Deutschas, išpažįstantis 
artimus Jullienui požiūrius, siūlo komparatyvistinės filosofijos terminą pakeisti sąvoka 
kontrastų filosofija, kuri išryškintų pamatinius Rytų ir Vakarų mąstymo tradicijų skirtu- 
mus (Deutsch, 1970, p. 320). 

Remdamiesi komparatyvistinės estetikos ir meno filosofijos istorinių raidos dėsnin- 
gumų apibendrinimu, galime teigti, kad pagrindinis komparatyvistinės metodologijos 
uždavinys - lyginamuoju aspektu, pasitelkiant įvairias strategijas ir metodus (istorinį, 
filologinį, kritinį, hermeneutinj, fenomenologinj, sociologinį ir pan.) nagrinėti Vakarų ir 
nepriklausančias Vakarų kultūros arealui mąstymo tradicijas, atskleisti esminius jų skirtu- 
mus bei panašumus, išlieka. Vadinasi, šių filosofinio pažinimo sričių šalininkai pirmiausia 
lygina, gvildena Rytų ir Vakarų tautų konkrečių autorių filosofines, estetines koncepcijas, 
doktrinas, problemas bei problemų gvildenimo būdus. Dauguma šių tyrinėjimų apsi- 
riboja konkrečia empirine lyginamąja analize ir vengia įsipainioti į plačius teorinius ar 
metafizinius apibendrinimus. Tačiau dabartinė komparatyvistinė estetika ir meno filoso- 
fija neapsiriboja vien lyginamųjų mąstymo tradicijų panašumų ir skirtumų išryškinimu, 
o siekia sukurti prielaidas universalios pasaulinės estetikos, meno filosofijos, atitinkančios 
metacivilizacinės kultūros poreikius ir padedančios įveikti mąstymo provincionalizmą bei 
rekonstruoti realią pasaulinės estetikos, meno filosofijos ir meno raidos istoriją. 

Dabartinėje komparatyvistinėje estetikoje ir meno filosofijoje ypač svarbios metodo- 
loginės, t. y. tyrinėjimo strategijų ir metodų, problemos. Siekiant tiksliau apibrėžti Rytų ir 
Vakarų mąstymo, estetikos ir meno filosofijos tradicijų santykius, atsirado keletas koncep- 
cijų. Vienos iškelia konvergencijos, t. y. jų suartėjimo, siekiant vieno tikslo, kitos— papil- 
dymo, trečios - subordinacijos, ketvirtos - „ašinio laiko“ mitologemą, penktos - pokyčių, 
šeštos — kontrastų, septintos - metafilosofijos ir pan. Vienų komparatyvistinės filosofijos 
šalininkų akimis žvelgiant, Rytų ir Vakarų mąstymo tradicijų opozicija yra principinė ir 
neįveikiama, o kiti mano būsiant jų sintezės perspektyvas ir neišvengiamai netgi kokybiškai 
naują universalią metafilosofiją. 

Postmoderno epochoje komparatyvistinės estetikos ir meno filosofijos šalininkai 
patyrė radikalius pokyčius, joje įsitvirtino daugybė skirtingų metodologinių nuostatų, 
todėl vienareikšmis jos apibūdinimas šiandien yra neįmanomas. Nepaisant koncepcijų ir 
metodologinių prieigų įvairovės, dabartinė komparatyvistinė estetika ir meno filosofija 
skleidžiasi tarp dviejų pagrindinių polių. Viena vertus, jos šalininkai siekia apsiriboti 
objektyvia konkrečių Rytų ir Vakarų mąstymo tradicijų lyginamąja analize, o kita vertus, 
nori surasti kokybiškai naują metacivilizacinės kultūros reikalavimus atitinkančią meta- 
filosofijos formą, kuri leistų susikalbėti skirtingų mąstymo tradicijų atstovams. 

Naujausia komparatyvistinė estetika ir meno filosofija vaduojasi iš perdėm raciona- 
lių klasikinėje Vakarų humanistikoje susiklosčiusių binarinių opozicijų (protas-intuicija, 
centras-periferija, racionalizmas-iracionalizmas, analitiškumas-sintetiškumas, determi- 
nizmas-voliuntarizmas, vystymasis-sąstingis) priespaudos ir pereina prie naujos pliuralis- 
tinės metodologijos, pripažįstančios daugybės skirtingų regos taškų koegzistavimą ir vertę. 
Į kiekvieną analizuojamą reiškinį žvelgiama kaip į gyvą organizmą, laikant jį ne „uždara“, o 
„atvira“ pokyčiams sistema. Postmoderno mastytojai atsiriboja nuo klasikinėje filosofinėje 
komparatyvistikoje įsigalėjusių dichotominių schemų ir iškelia kultūrinio reliatyvizmo, bei 
filosofinių požiūrių įvairovės svarbą įvairiuose mąstymo tradicijose. Kaip tvirtina C. Rėgamey, 
„Kad ir ką teigtumėte apie rytietiškas ar vakarietiškas mąstymo tradicijas, visuomet galima 
pacituoti tiksliai priešingą teiginį“ (Régamey, 1968, p. 503). Taigi tradicinį kvaziuniversalizmą 
šiuolaikinėje komparatyvistinėje metodologijoje keičia postmodernistinis policentrizmas ir jam 
būdingas išskirtinis dėmesys neklasikiniams reiškiniams, unikalioms kultūrinėms idiomoms. 
Postmodernistinė ideologija, iškelianti tradicinių, marginalinių, egzotiškų estetikos ir meno 
tradicijų svarbą, taip pat padeda komparatyvistikoje įtvirtinti reliatyvizmą. 

Metodologinj komparatyvistinės analizės korektiškumą lemia ne nešališkumas, ku- 
rio išvengti neįmanoma, o rūpinimasis, kad savas požiūrio taškas, prielaidos neturėtų 
esminės įtakos, įgyvendinant lyginamosios analizės strategiją, formuluojant apibendri- 
nimus ir galutines išvadas. Tačiau jei daug kas priklauso nuo konkretaus tyrinėtojo ar 

vertintojo pozicijos, jo patirties ir siekiamų tikslų, tuomet kyla pagrįstų abejonių dėl visų 
universalių teiginių prasmingumo. Dėl to šiuolaikinėje komparatyvistinėje estetikoje ir 
meno filosofijoje pradeda įsigalėti reliatyvizmas. Svarbiausias jo teiginys, kad tie mąsty- 
mo, kūrybos principai, simboliai, meno kanonai, normos, estetinio vertinimo kriterijai, 
kurie susiformavo Antikos ar klasikinėje Vakarų estetikoje ir meno filosofijoje, negali būti 
laikomi vieninteliais teisingais ir universaliais ar apskritai atitinkančiais Žmogaus estetinę 
prigimtį. Iš čia kyla pagrindinis kultūrinio ir estetinio reliatyvizmo reikalavimas - atsisakyti 
išankstinių nuostatų, pretenzijų į galutinę tiesą, neskelbti nuosprendžio kitiems mąstymo 
principams, kanonams, normoms, estetinių vertybių sistemoms. Vadinasi, susidūrus su 
kitų civilizacijų estetikos ir meno filosofijos vertybių sistemomis, jų mąstymo kategorijo- 
mis, pamatiniais estetiniais principais bei meniniais idealais reikia stengtis atsiriboti nuo 
įsigalėjusių mąstymo stereotipų. 

Dabartinės komparatyvistinės metodologijos esmė - trys pamatinės prielaidos. Pir- 
miausia ji remiasi įsitikinimu, kad visos gana įvairios žmonijos civilizacijos ir kultūros turi 
daugybę bendrų mokslinei analizei prieinamų pamatinių struktūrų ir bruožų. Antra, ji 
pripažįsta principinį skirtingų civilizacijų, kultūrų, tautų, etninių grupių, istorinių epochų, 
joms būdingų mąstymo principų, pamatinių kategorijų ir vertybių sistemų nevienodumą. 
Trečia, - teigia minėtų sociokultūrinių organizmų sugretinimo ir palyginimo galimybę. 

Policentrizmo ir reliatyvizmo plitimas dabartinėje komparatyvistinėje estetikoje ir 
meno filosofijoje kelia daugybę naujų sudėtingų metodologinių problemų, verčiančių: 
1) atsižvelgti į universalias ir unikalias lyginamųjų fenomeny struktūras, pasireiškiančias 
konkrečiais bruožais, simboliais, vertybėmis; 2) kruopščiai apibrėžti tyrinėtojo poziciją, 
tikslus ir nuolatos, atsižvelgiant į tyrinėjimo objektą, tikslinti pasirinktas lyginamosios 
analizės prieigas ir metodus. 

Komparatyvistinėje analizėje turime aiškiai išskirti du pagrindinius tyrinėjimo aspek- 
tus: diachroninį (skirtingų laikotarpių) ir sinchroninį (to paties laikotarpio). Diachroninis 
aspektas - kai kultūros reiškiniai, elementai, jų kombinacijos ir kompleksai lyginami jų 
evoliucinėje sekoje, o sinchroninis, kai jie būdami vienalaikiais, koegzistuoja tuo pačiu 
metu. Kita vertus, priklausomai nuo lyginamųjų objektų mastelio galime išskirti du 
hierarchiškai skirtingus lygmenis makro ir mikrokomparatyvistikos. Pirmojo objektas — 
plataus mąsto sociokultūriniai organizmai (civilizacijos, valstybės, tautos, etninės grupės) 
o antrojo - atskiri kultūros elementai, jų kombinacijos ir kompleksai. Abu šie lygmenys 
konkrečioje komparatyvistinėje analizėje naudoja tekstualinę, funkcionalinę, vertybinę, 
kompleksinę ir kitas prieigas. 

Gvildenant komparatyvistinės metodologijos principus, iškyla klausimas, ar gali- 
me rasti patikimą, moksliškai pagrįstą lyginamosios analizės pamatą, kuriuo galėtume 

pasiremti, tirdami genetiškai nesusijusius, skirtingose civilizacinėse tradicijose susiklos- 
čiusius reiškinius? Šį klausimą būtina pabrėžti dėl to, kad komparatyvistinėse studijose 
dažnai galima įžvelgti atsainų požiūrį į lyginamosios analizės išeities taškus, kai nepaisoma 
metodologinio nuoseklumo, tendencingai pasitelkiamas vadinamasis „žirklių ir klijų“ 
principas, ir lyginamosios analizės objektais tampa atsitiktiniai reiškiniai, išplėšti iš tipo- 
logiškai nesuderinamų sociokultūrinių kontekstų. 

Daugybėje lyginamųjų studijų nevakarietiškų šalių filosofijos, estetikos, menotyros, 
religijos, literatūros tekstai, dailės kūriniai lyginami su vakarietiškais, remiantis vien išori- 
nio panašumo požymiais. Šitaip kitoms kultūroms primetami savi vertybiniai kriterijai, 
į lyginamąsias studijas mechaniškai perkeliant vakarietiškus mąstymo modelius. Tai yra 
esminė klasikinės kultūros filosofijos yda, kurią lemia apriorinė vakarietiškos patirties 
pranašumo ir universalumo prielaida. Todėl reiškinių, neturinčių analogų Vakaruose, 
dažniausiai nepastebima arba jie sąmoningai, kiek įmanoma, apeinami. 

Klasikinėje komparatyvistinėje filosofijoje, estetikoje, meno filosofijoje viešpatavusių 
dviejų pagrindinių strategijų - visa aprėpiančio sinkretizmo ir siauro empirizmo - vien- 
pusiškumų bei trūkumų suvokimas skatino įsigalėti naujų metodologinių nuostatų paieš- 
kas. Todėl anksčiau vyravę požiūriai ilgainiui patyrė esminius metodologinius pokyčius, 
įsigalėjo naujos alternatyvios kompleksinės tyrinėjimo strategijos, stiprėjo pliuralizmo ir 
reliatyvizmo tendencijos. Daugelis naujos postmodernistinės kartos mąstytojų, tiesiogiai 
siedami dabartinės komparatyvistinės estetikos ir meno filosofijos uždavinius su radikaliais 
metacivilizacinės kultūros pokyčiais, suvokė eurocentriniais modeliais paremtų koncep- 
cijų ribotumą, jų nesugebėjimą išspręsti naujų šiai mokslinio pažinimo sričiai kylančių 
problemų. Todėl postmoderni komparatyvistinė estetika ir meno filosofija skatina paieš- 
kas kokybiškai naujos universalios metafilosofijos, kurioje siekta įtvirtinti kompleksines 
skirtingų Rytų ir Vakarų mąstymo tradicijų tyrinėjimo strategijas. 

Dabartiniame metacivilizacijos tapsmo procese kultūrų ir mąstymo tradicijų vieno- 
vės problema neatsiejama nuo principinio jų skirtingumo pripažinimo. Todėl įsivyrauja 
postmodernistinis diffėrent (pranc. skirtingas, kitoks) - vienovės be unifikacijos principas, 
kuris iškelia decentralizacijos, autonomiškumo, savitumo, kitoniškumo viršenybę. Šiuo po- 
žiūriu dabartinė filosofinė, estetinė komparatyvistika artima postmoderniojo mąstymo 
(M. Foucault, J. Derrida, G. Deleuze, R. Rorthy) nuostatoms, atskleidžiančioms įvairių 
civilizacijų estetikos ir meno filosofijos tradicijų vertę. Tai yra esmiškai naujas postmoder- 
nistinis skirtybiy vienovės projektas. Reali dabartinio pasaulio kultūros, estetinės minties ir 
meno tradicijų įvairovė daro itin svarbią komparatyvistinę problematiką, verčia aiškintis, 
kaip „kertasi“ įvairių civilizacijų estetikos ir meno filosofijos idėjos dabartiniame tarpcivi- 
lizaciniame diskurse ir formuoja artimiausias jo sklaidos perspektyvas. Komparatyvistinės 

estetikos ir meno filosofijos metodologija yra pagrindas, kaip remiantis postmoderniuoju 
skirtybių vienovės principu, naujai pažvelgti į universalių ir lokalinių estetikos ir meno 
tendencijų sąveiką tiek konkrečios, tiek metacivilizacinės kultūros, estetikos, meno filo- 
sofijos ir meno formų įvairovės sklaidoje. 

Ir galiausiai lyginamosios neeuropinių civilizacijose susiformavusių mąstymo prin- 
cipų, estetinių bei meno vertybių sistemų studijos dabartinės komparatyvistinės metodo- 
logijos šalininkus privertė suabejoti bet kokių pretenzijų į universalias tiesas, neginčijamą 
objektyvumą pagrįstumu. Universalumas ar objektyvumas - vis dažniau suvokiamas kaip 
nepasiekiamas idealas, nes kiekvienas konkretus mokslininkas ir vertintojas, netgi tas, kurio 
metodologija pretenduoja į griežtą moksliškumą, yra veikiamas savo patirties, išankstinių 
nuostatų, susijusių su rase, pamatinėmis savosios civilizacijos vertybėmis, mąstymo kate- 
gorijomis, tautybe, etnine grupe. 

Dabartinėje humanistikoje, o kartu ir meno fenomenus tyrinėjančiuose moksluose 
postmodernistinės ideologijos veikiamas auga dėmesys neklasikiniams požiūriams, nau- 
jiems tyrimo objektams, tyrinėjimo strategijoms, metodams, anksčiau akademinio mokslo 
ignoruotiems probleminiams laukams ir svarbiausių praeities estetikos, meno filosofijos, meno 
istorijos puslapių reinterpretacijai. Vertybių hierarhijai ir visuotinai pripazintoms meno 
istorijos schemoms vis dažniau priešpriešinamas marginalizmas, unikalios meno ideomos 
ir jų komparatyvistinė analizė. Šios naujos estetinės nuostatos sugrąžina į mokslo fokusą 
tuos meno reiškinius, kurie dėl įvairių priežasčių buvo išstumti į oficialaus akademinio ir 
universitetinio mokslo marginalijas, kadangi, nepaisant stiprėjančių pasaulėžiūrinio pliu- 
ralizmo tendencijų, eurocentrinio mąstymo ir vakarietiško etnocentrizmo (eurocentrizmo) 
ir kultūrinio imperializmo apraiškos neretai dar išlieka gyvybingos. 

Ryškėjant perėjimui nuo tradicinės akademinės estetikos, meno filosofijos ir ypač 
menotyros (pagrindinį dėmesį telkusios į meno kūrinio formą, ikonografinių elementų 
aprašinėjimą, stiliaus morfologiją ir besilaikančios meno autonomiškumo nuostatų) prie 
vadinamųjų „naujosios menotyros“, „kritinės menotyros“, radikaliosios menotyros“, „kon- 
tekstinės menotyros“ ir kitaip vadinamos postmodernios menotyrinés minties, keičiasi ne 
tik analizės objektai, tačiau ir kai kurios pamatinės neseniai viešpatavusios akademinės 
menotyros nuostatos, tyrinėjimo strategijos bei metodai. 

Įtakingas „naujosios menotyros“ idėjų skelbėjas Jonathanas Harris savo knygos 
The New Art History („Nauja meno istorija“ 2001) įžangoje pastebi, kad jo naudojami 
pastaraisiais dešimtmečiais vėliausiai nuo 1982 m. išplitę terminai „naujoji meno istorija“, 
„radikalioji meno istorija“ ar „kritinė meno istorija“ yra „negatyvūs; lyg prieš, kuriuo jie gali 
būti išmatuojami ir parodomi. „Naujas“, modernus, šiuolaikiškas - priešpriešinama „se- 
nam, reiškiančiam senamadiska, pasenusį. „Kritinis“, ginčijamas, aiškinantis - naudojamas 

kontrastas „nemąstymui“, „pasyviam“ ar „pritariamam“. „Radikalus“, „fundamentalus, 
svarbiausias yra opozicija „antraeiliam“, „paviršutiniam“ ar „pagalbiniam“. Beje, politinis 
terminas „radikalus“ taip pat naudojamas kaip „ekstremalus“ ir tai tinka ir dešiniojo ir 
kairiojo sparno idėjoms ir organizacijoms <...> Visais šiais atvejais ankstesnius terminus 
„naujas“, „kritinis“, „radikalus“ - apibūdina reikšmė geresnis ir į klausimus kodėl, kada ir 
kam jie turėtų įgauti šią reikšmę, reikės atsakyti“ (Harris, 2001, p. 6). 

Tačiau greta anglosaksų šalyse išsiskleidusios neomarksizmo ideologijos, įkvėptos 
„naujos“, „kritinės“, „radikalios“ ir kitais skambiais epitetais įvardijamos menotyros ir 
literatūrologijos, Prancūzijoje ir jos kultūrinės įtakos zonoje esančiose šalyse išryškėjo 
kitokia reakcija į klasikines akademines nuostatas. Šioje didžiomis humanitarinės kultū- 
ros, estetinės minties ir meno tradicijomis pasižyminčioje kultūrinėje erdvėje į pirmą eilę 
estetikoje, meno filosofijoje ir menotyroje vis akivaizdžiau iškyla plataus humanitarinės 
kultūros konteksto ir įvairių postruktūralistinių, komparatyvistinių, egzistencinių, feno- 
menologinių, hermeneutinių tendencijų susipynimas, naujų postmodernizmo ideologijos 
įtakos ženklintų kontekstinių ir komparatyvistinių tyrinėjimo strategijų įtakos augimas. 
Visa tai regime Chalumeau, Rechto, Michaud, Didi-Hubermano ir kitų įtakingiausių meno 
fenomeną tyrinėjančių mokslininkų veikaluose. 

Naujojoje postmodernioje estetikoje, meno filosofijoje, menotyroje, besiremiančioje 
tarpdisciplininėmis nuostatomis ir sudėtingų tyrinėjimo strategijų bei metodologinių 
prieigų visuma, esmiškai keičiasi ir mokslininko santykis su tyrinėjama medžiaga. Meno 
kūrinys dažniau traktuojamas ne kaip stabili ir nekintanti monada, o atvira suvokimui dau- 
geliu potenciniy interpretacijos reikšmių pasižyminti struktūra, įvairių numatomų aspektų, 
simbolinių prasmių reprezentacija. Todėl naujos postmodernios estetikos, meno filosofijos 
ir menotyros šalininkai žvelgia į meno kūrinį kaip iš principo nevienareikšmį fenomeną, 
priklausomai nuo interaktyvios kūrinio- suvokėjo pozicijos ar nuoseklios jį suformavusio 
kultūros konteksto, pamatinių mąstymo ir kūrybos kategorijų analizės, galintį įgauti visiškai 
skirtingas simbolines prasmes. 

Dabartiniai tyrinėtojai, įtraukdami į mokslinės analizės lauką naujas modernias 
tarpdalykines ir komparatyvistines humanitarinių, socialinių ir tiksliųjų mokslų tyrinėji- 
mo strategijas bei metodus, kurie atsirado šalia klasikinio akademinio mokslo tradicijos 
instrumentarijaus, siekia įsiskverbti į tyrinėjamų meno reiškinių hermeneutines prasmes. 
Juos labiausiai domina ne meno kūrinių turiningyjy, formaliyjy aspektų ar stilių raidos 
aprašinėjimas, faktų registravimas, konstatavimas, o jų gelminių priežasčių, motyvų, užslėptų 
tendencijų atskleidimas, aiškinimasis, kodėl „atsitinka būtent taip, o ne kitaip“, hermeneutinis 
skverbimasis į gelmines meno kūrinio prasmes, siekiant pažinti kūrinį iš jo konteksto, sukūri- 
mo aplinkybių, pamatinių tyrinėjamojo laikotarpio mąstymo ir pasaulio suvokimo kategorijų. 

Įsivyraujant metodologiniam pliuralizmui vis labiau akivaizdžia tampa aksioma, kad 
kiekvienas konkretus kontekstinės ar komparatyvistinės analizės objektas, siužetas, moty- 
vas, priklausomai nuo mokslininko pasirinkto analizės aspekto, tikslų, išeitinės tyrinėjimo 
strategijos, metodologinių nuostatų ir gvildenamų problemų lauko formulavimo gali pa- 
siūlyti tyrėjui skirtingus jį dominančių problemų pažinimo būdus, metodologines prieigas 
ir instrumentus. Tai sąlygoja mokslininko metodologinių nuostatų skirtingų strategijų ir 
jų įgyvendinimui skirtų pagalbinių instrumentų rinkinių atsiradimą, įvairius tyrėjo judé- 
jimo į savo tikslą kelius. Taigi sukuriamos skirtingos estetikos, meno filosofijos ir meno 
istorijos pamatinių kategorijų ir sąvokų sistemos, atsiranda metodologinis pliuralizmas, 
t. y. galimybė mokslininkui kalbėti skirtingomis neretai individualiomis estetinėmis, meno- 
tyrinėms „kalbomis“, jų pamatinėms metodologinėms nuostatoms būdingomis problemų 
artikuliacijos ir jų pažinimo formomis, būdais ir pagalbiniais instrumentais. 

Kita vertus, ši dėl postmodernizmo ideologijos susiformavusi daugybės naujų tyrinėji- 
mo strategijų ir metodologinių prieigų įvairovė padeda mokslininkui analizuoti pasirinktą 
reiškinį skirtingais tikrovėje vienas kitam neprieštaraujančiais aspektais. Tai sąlygojo 
dabartinėje estetikoje, meno filosofijoje ir meno istorijoje anksčiau neregėtą daugybės 
tarpdalykinių, kontekstinių ir komparatyvistinių prieigų suklestėjimą, kitokį požiūrį į patį 
tyrinėjimo procesą ir skirtinguose jo etapuose gaunamas išvadas. Reikia aiškiai suprasti, kad 
išryškėjus tokioms radikalioms metodologinėms slinktims mokslininko gaunamų išvadų 
nevienareikšmiškumą apsprendžia ne tik metodologinio instrumentarijaus netobulumas, 
tačiau ir daugelio dabartinių meno reiškinių komplikuotumas, tai yra netikėtos, tyrinėjamo 
objekto — postmodernios epochos meno kūrinių „neklasikinės“ reprezentacijos, simbolinio 
įženklinimo formos, kurios reikalauja naujos metakalbos, naujo aprašymo ir neklasikinių 
kylančių problemų analizės būdų. 

Kita vertus, naujausių neklasikinių postmodernaus meno reiškinių pažinimas da- 
bartinėje menotyroje susiduria su daugybe sunkumų, įsisavinant naujas literatūros ir 
meno užkariaujamas anksčiau tyrinėjimų marginalijose buvusias erdves, ypač meno ir 
kasdienybės sąlyčio teritorijas. Todėl daugeliui naujausios postmodernistinės humanistikos 
šalininkų būdingas sporadiškas judėjimas į priekį, mėginimas apčiuopti ir įvertinti naujau- 
sius meno reiškinius susiduria su daugybe objektyvių sparčiai besikeičiančių iš skirtingų 
civilizacinių pasaulių pasisemtų estetikos ir meno praktikos idėjų bei formų vertinimuose. 
Iš čia natūraliai plaukia daugelio naujausius estetikos ir meno reiškinius vertinančių tekstų 
nenuoseklumas, artikuliacijos chaotiškumas, gilesnės ir nuoseklesnės analitinės analizės 
trūkumai, estetikos ir menotyros pasaulyje atsiranda gausybė kvazimenotyrinių tekstų, 
kuriuos galima metaforiškai pavadinti „neoliteratūra“. Šiuose į dabartinio meno teorinę 
refleksiją pretenduojančiuose tekstuose labai stinga konceptualumo, minties ir teiginių 

dėstymo nuoseklumo, todėl skaitovui sunku atskirti hipotezes nuo faktų o klasikinėms 
sistemingoms teorinėms konstrukcijoms apskritai nebelieka vietos. 

Daugiataškės kontekstinės analizės perspektyvos įvedimas, regos taškų kaitaliojimas, 
principinis pasaulėžiūrinis pliuralizmas, vertybinis reliatyvizmas, išvadų vienareikšmiš- 
kumo vengimas yra vieni svariausių dabartinės kontekstinės menotyros metodologijos 
laimėjimų. Esminiai poslinkiai ir neretai labai prieštaringos idėjos, ryškėjančios dabartinės 
estetikos, meno filosofijos, menotyros metodologijoje, verčia įdėmiau analizuoti praeities 
idėjų ir metodų istoriją ir padeda geriau suvokti naujausius kelius ir klystkelius. 

G. T. Fechnerio posūkis į eksperimentinę estetiką 


Pirmas konceptualiai teoriškai pagrįstas posūkis į psichologinės estetikos ir meno psicho- 
logijos tapsmą išryškėjo G. T. Fechnerio fundamentiniame dviejų tomų veikale Vorschule 
der Aesthetik („Estetikos paruošiamoji mokykla“, 1876). Šis eksperimentinės psichologijos 
pradininkas, paneigdamas metafizinės „estetikos iš viršaus“ principus, aukštino mokslinį 
pažinimą, grindžiamą empiriniais faktais, stebėjimu ir eksperimentu. Jo estetinė teorija 
Vakarų estetinės minties tradicijoje buvo savotiška jungtis tarp A. Comteo klasikinio 
pozityvizmo, J. F. Herbarto formalizmo bei vėlesnių psichologinės estetikos, įsijautimo 
teorijos ir meno psichologijos atšakų. 

Fechneris neabejotinai buvo vienas reikšmingiausių pohegelinės epochos mąstytojų, 
kurio idėjos paskatino kitą greta įtakingiausios neklasikinės tradicijos antihegelišką empiri- 
nės psichologizuotos pakraipos mokslininkų sąjūdį. Jo atstovai griovė spekuliatyvines kla- 
sikinės metafizinės estetikos ir meno filosofijos nuostatas. Fechnerio pagrindinės kritikos 
strėlės buvo nukreiptos į metafizinę estetikos ir meno filosofijos tradiciją, jos spekuliatyvias 
nuostatas. Mokslininkas, kaltindamas pastarąją mokslinių principų ignoravimu, atkreipė 
dėmesį į empirinių ir eksperimentinių tyrinėjimų teikiamas galimybes. Fechnerio santykis 
su klasikine vokiečių meno filosofija ir pozityvizmu yra sudėtingesnis, nei tai pateikiama 
daugelyje tyrinėjimų. 

Pirmiausia, jis laikė save E Schellingo, iš kurio perėmė dvasios ir materijos tapaty- 
bės idėją, sekéju; be to, niekuomet savęs nelaikė nuosekliu pozityvistinės metodologijos 
šalininku. Mokslininkas supriešino spekuliatyvaus metafizinio ir mokslinio tyrinėjimo 
principus. Bet kurios spekuliatyvios estetikos sistemoje, Fechnerio nuomone, glūdi sa- 
vitas grožio suvokimas, kuris persmelkia visą konkretaus autoriaus estetikos sistemą. Jo 
įsitikinimu, mokslinio požiūrio į estetiką šalininkai neturi ieškoti universalių estetinių 
formulių (tam laiką švaistė daugybės anksčiau gyvavusių spekuliatyvių estetikos mokyklų 
šalininkai), o privalo remtis analizėje objektyviais kriterijais ir griežtais matematiniais 
moksliniais principais. Todėl ir pagrindinę klasikinės metafizinės estetikos kategoriją - 
grožį - jis aiškina tik kaip sąlyginį, apytikriai apibrėžiantį konkrečios estetinės koncepcijos 
turinį terminą, kurį galima susieti su viskuo, kas „pajėgia suteikti tiesiogiai ir Žaibiškai pa- 
sitenkinimą, o ne tik mąstant ar dėl kokių nors kitų priežasčių“ (Fechner, t. 1, 1876, p. 15). 

Rudolfas Arnheimas Fechnerį pagrįstai laikė „viena didžiųjų praeities figūrų“, kurios 
idėjos liko nesuprastos. „Aplinka, kurioje užgimė ir skleidėsi šios idėjos,- rašė jis, - išnyko 
be pėdsakų, o kartu su ja išnyko ir tikrasis šių idėjų reikšmingumas. Visiems laikams išėjo 
išėjo turtingos ir originalios vaizduotės žmogus ir mokslininkas. Tai būdinga tikram mąs- 
tytojui „be kurio sunku įsivaizduoti dabartinį mokslą“ (Arnheim, 1994, p. 51). Tiesioginė 

juslinė patirtis ir įdėmus pasaulio reiškinių 
stebėjimas, empirinis, psichologiniais me- 
todais pagrįstas jų tyrinėjimas šiam griežto 
moksliškumo adeptui buvo aukščiausias 
tiesos paliudijimas. Jis buvo įsitikinęs, kad 
psichologija, vadinasi, ir sudėtinės psicho- 
loginio pažinimo dalys -„psichologinė 
estetika“ bei meno psichologija - paklūsta 
tiksliems matematiniams principams. 
Fechnerio dėka iš fiziologijoje plačiai 
paplitusių jutimo organų ir nervų sistemos 
tyrimo būdų pereita prie empirinių metodų 
taikymo psichologinėje estetikoje ir meno 


psichologijoje. Tuo paaiškinamas Fechnerio 
ir jo šalininkų „eksperimentinei psicholo- 
gijai“ neretai taikomas kitas - „fiziologinės 
psichologijos“ - pavadinimas. Mokslinin- 
kas estetikos orientacijoje į fiziologiją regėjo 
patikimą, jau pripažintų tyrinėjimo metodų G. T. Fechner 

pasitelkimo būdą kokybiškai naujai estetinių 

ir meno reiškinių analizei. Pozityvizmo įtakos zenklinta psichologinė estetinių reiškinių 


tyrinėjimo metodologija čia nukreipta į pažinimą viso to, kas pasiekiama pasitelkiant po- 
jūčius, kas suvokėjui sukelia arba ne estetinio pasitenkinimo jausmus. 

Todėl spekuliatyviai filosofinei „estetikai iš viršaus“ (von Oben) mokslininkas prieš- 
priešino empiriniais faktais ir eksperimentu besiremiančią „estetiką iš apačios“ (von 
Unten). Iš čia - kvietimas mokslininkams pradėti tyrinėjimus nuo faktų ir judant nuo jų 
palaipsniui, artėti prie platesnių apibendrinimų (Fechner, t. 1, 1876, p. 5-6). Fechnerio 
psichologinės estetikos centre yra su psichikos veikla susijusios ir plėtojamos suvokimo, 
estetinio pasitenkinimo ir įvairių kitų emocinių reakcijų bei skirtingų estetinių objektų 
mokslinio pažinimo problemos. 

Šis eksperimentinio mokslo pradininkas pirmiausia rėmėsi vizualiniu suvokimu, 
domėjosi matymo ir šviesos problemomis; buvo įsitikinęs, kad šviesos bei spalvų grožis 
gyvuoja tik suvokiančiam protui. „Fechneriui, kaip ir Goethe'i, aukščiausia tiesa slypėjo 
tiesioginėje juslinėje patirtyje. Toks požiūris į pasaulį, be abejo, yra bet kokio meno aksioma 
ir credo, ir tai, kad Fechneris žvelgė į pasaulį menininko akimis, - sako Arnheimas, - sudaro, 
kaip man atrodo, pagrindinį jo indėlį į estetikos raidą“ (Arnheim, 1994, p. 56). 

Fechneris programiniame veikale Estetikos paruošiamoji mokykla teoriškai grindė 
požiūrį, kad estetinis suvokiamo objekto poveikis suvokėjo sąmonei tiesiogiai siejasi su tuo 
estetinio pasitenkinimo laipsniu, kurį jis pajėgia sukelti įvairiais jį sudarančių sudėtingiau- 
sių formalių elementų santykiais, kuriems būdinga harmonija (Fechner, t. 2, 1876, p. 266). 
Į griežtus matematinius estetikos mokslo principus orientuotas eksperimentinės estetikos 
pradininkas harmoniją paskelbia pagrindine estetine kategorija. Toks požiūris neturėtų ste- 
binti, kadangi būtent harmonijoje geriausiai atsiskleidžia idealūs mokslininką dominančių 
formalių, konkrečių estetinės kontempliacijos objektų elementų ir sudėtinių dalių santykiai. 
Kita vertus, harmonija visada išreiškia sistemos pusiausvyros ir stabilumo siekio dėsnį. Todėl 
remdamasis įvairiais eksperimentais Fechneris ieškojo geriausių stačiakampio formų, kraš- 
tinių, plokštumų proporcijų, spalvų derinių. Jis įrodinėjo, kad aukso stačiakampio pjūvio 
proporcijų pasirinkimas yra išlavinto estetinio skonio rodiklis, padedantis klasifikuoti as- 
menis, besiskiriančius kultūros ir estetinio imlumo arba jautrumo grožiui savybėmis, ir pan. 

Fechnerio įsitikinimu, į patikimas išvadas pretenduojantis mokslas turi remtis griežtais 
matematiniais principais ir patikimais moksliniais eksperimentais pagrįstais duomenimis. 
Lyginant scientistines Fechnerio metodologines nuostatas su klasikinės metafizinės esteti- 
kos ir meno filosofijos šalininkų pozicija, aiškėja, kodėl į griežtą moksliškumą orientuotos 
empiriniais eksperimentais paremtos Fechnerio tyrinėjimo strategijos ir metodologinės 
prieigos taip šokiravo amžininkus ir sukėlė akademinės bendrijos reakciją. Tai buvo iššūkis 
pamatinėms tuometės humanistikos nuostatoms, orientuotoms į besąlygišką abstrakčių 
„dvasinių“ vertybių aukštinimą. Juk patikimiausiu moksliškai pagrįstu estetikos ir meno 
pasaulio reiškinių pažinimo būdu jis skelbė eksperimentines metodologines prieigas, ku- 
rios privalo surinkinėti, sisteminti ir klasifikuoti estetines psichikos reakcijas. Tai lėmė trijų 
pagrindinių eksperimentinių metodų išskyrimą: 1) atrankos, arba selekcijos, kai atrenkami 
estetiškai teigiami ir estetiškai neigiami objektai, reiškiniai; 2) kūrimo, arba konstrukcijos 
(Methode der Herstellung), kada pats eksperimento subjektas kuria estetiškas ir neestetiškas 
formas; 3) pritaikomumo, kurio tikslas - padėti atrinkti iš daugybės galimų variantų pa- 
lankiausius, eksperimentais patikrintus santykius (proporcijos, formos, masteliai, kontūrai, 
spalviniai santykiai, ritmai ir pan.). Dažniausiai savo estetikos ir meno reiškinių tyrinėji- 
muose mokslininkas rėmėsi atrankos metodu. 

Pavyzdžiui, Fechnerį domino klasikinės estetikos šalininkų požiūriu keistas ir neesmi- 
nis klausimas: kokiems stačiakampių išmatavimams ir kraštinių, plokštumų proporcijoms 
žmonės teikia prioritetą? Mokslininkas, pasitelkęs vadinamąjį pritaikomumo metodą, ma- 
tavo vizitines korteles, atsitiktinai iš lentynų paimtas skirtingų formatų knygas ir nustatė, 
kad didžioji jų dalis paklūsta „aukso pjūvio“ proporcijoms (tiesa, mokslinės knygos turėjo 
kiek pailgesnį pavidalą, vaikiškos — platesnį). Šie neįprasti klasikinei metafizinei estetikos 

ir meno filosofijos tyrinėjimai klojo pamatus kokybiškai naujai eksperimentinei estetikai, 
kuri rėmėsi jau ne spekuliatyviais, o matematinės statistikos metodais. Mokslininkas buvo 
įsitikinęs kad augant stebėjimų skaičiui, auga ir eksperimentais gautų rezultatų patikimu- 
mas. Iš čia plaukė programinis teiginys: kol estetika netaps tokiu pat tiksliu mokslu, kaip 
fizika, tol ji liks tokia pat netobula, kaip ir fiziologija. 

Fechneris, remdamasis daugybės eksperimentų rezultatais ir estetinio suvokimo pro- 
cese patirtais malonumo (pasitenkinimo) ir nemalonumo pojūčiais, išrutuliojo konkrečius 
suvokiamo objekto estetinio poveikio subjektui dėsningumus. Pirmąjį ir svarbiausią vadina- 
mojo „estetinio slenksčio“ dėsnį jis tiesiogiai siejo su suvokiamo objekto emocinio poveikio 
suvokėjui intensyvumu ir galia. Tai reiškia, kad estetinio suvokimo objektas turi išsiskirti 
ypatinga emocinio poveikio galia. Taigi pagal šią teoriją neryškios monotoniškos spalvos 
ir tylūs, neišraiškingi garsai yra nepajėgūs atlikti šio uždavinio. Antrasis „estetinės gradaci- 
jos“ dėsnis teigia, kad tikras estetinis pasitenkinimas kyla tik iš skirtingų malonių pojūčių 
harmoningos sąveikos ir gimdo „vienybės įvairovėje“ reiškinį, kuriam būdinga turininga 
įvairių formų vienybė, o ne jų chaotiška kaita. Paskutinysis „aiškumo“ dėsnis tarsi patvirtina, 
kad visi anksčiau aptarti estetinio slenksčio, estetinės gradacijos, vienybės įvairovėje dėsniai 
atliko savo funkcijas ir tiesiogiai veikia savo emocine galia suvokėją. Mūsų aptarti dėsniai 
apsprendžia kategorijos „grožis“, kuris skleidžiasi išgrynintų estetiniam suvokimui malonių 
formų pavidalu, savitumą. Čia psichologinė Fechnerio estetika savo išvadomis suartėja su 
J. E Herbarto formalizmu. Tačiau skirtingai, nei formalistinės estetikos šalininkai, grynos 
formos grožio jis nesureikšmino, o papildė savo koncepciją asociatyvumo teorija. 

Toks lyg ir netikėtas intelektinis judesys psichologijos srities link paaiškina ir kitą es- 
minį fechneriškos psichologinės estetikos bruožą - požiūrį į asociatyvumą kaip pagrindinį 
estetinio suvokimo principą. Tai paaiškina ir dėmesį ne siužetiniams turiningiems meno 
kūrinio aspektams, o toms subjektyvioms asociacijoms (tai ne objektyvūs dėsningumai), 
kurios gimsta ir vaizdinių pavidalu skleidžiasi suvokėjo sąmonėje. Vadinasi, Fechnerio 
„asociatyvinėje“ teorijoje rutuliojama mintis, kad estetiniame pažinime svarbiausia yra 
ne tai, ką meno kūrinys vaizduoja, o tos subjektyvios asociacijos, emociniai išgyvenimai, 
prisiminimai, kurie suvokėjo dvasioje gimsta meno kūrinį suvokiant. 

Nepaisant neabejotinų Fechnerio nuopelnų, nuvainikuojant vokiečių klasikinės 
metafizinės estetikos ir meno filosofijos spekuliatyvius principus, jo teorijai buvo būdingi 
ir objektyvūs trūkumai. Viena vertus, joje regimi akivaizdūs eklektiškumo ir stiprėjančio 
subjektyvizmo elementai, kita vertus, estetinio išgyvenimo savitumo negalima buvo aiš- 
kiai atskirti nuo kitų kasdienio išgyvenimo formų. Tačiau nepaisant daugybės atkaklaus 
triūso metų, įvairiausių eksperimentų, atkaklių pastangų įrodyti, kad estetinė analizė pa- 
klūsta griežtiems matematinės analizės principams, po daugelio metų mokslininkas buvo 

priverstas pripažinti, kad eksperimentinių metodų taikymas estetikoje, meno filosofijoje ir 
meno praktikoje dėl šioms sritims būdingų subjektyvių veiksnių poveikio negali pasiekti 
tokio patikimumo laipsnio, kuris yra įprastas tiksliuosiuose moksluose. Vadinasi, ekspe- 
rimentinėms psichologinės estetikos ir jos viduje besiformuojančios meno psichologijos 
metodologinėms prieigoms ir tyrinėjimo strategijoms svetimas duomenų tikslumas, 
būtinas tiksliesiems ir gamtos mokslams. 


T. Lippso įsijautimo teorija 


Nors Teodoras Lippsas (1851-1914) estetikos ir meno filosofijos idėjų istorijos tyrinė- 
jimuose pateikiamas kaip tiesioginis Fechnerio sekėjas, tačiau iš tikrųjų pagrindiniai jų 
tyrinėjimo laukai skyrėsi. Lyginant su savo pirmtaku, Lippsas nuosaikiau vertino eksperi- 
mentinės metodologijos galimybes. Jo veikaluose Fechnerio suformuluota „asociatyvinė 
teorija“ plėtojama kita - subjektyvizmo tendencijų įtvirtinimo ir gilinimosi į „kuriančios 
tikrovę“ sąmonės procesų tyrinėjimo - kryptimi. Lippso estetinių idėjų raidos analizė 
rodo, kad, nepaisant garsiai šio mokslininko skelbiamų „griežto moksliškumo“ nuostatų, jo 
pažiūros ilgainiui transformavosi į naują subjektyvistinės teorijos variantą. Be to, jį menkai 
tedomino kitiems psichologinės estetikos šalininkams būdingas pedantiškas konkrečių 
estetinių reakcijų tyrinėjimas. 

Norint geriau suvokti Lippso estetinių požiūrių savitumą, tikslinga priminti, kad jis 
buvo originalaus mąstytojo Fr. Brentano mokinys (taip pat kaip Freudas ir Husserlis), kuris 
iš savo mokytojo perėmė pamatinę „kuriančios tikrovę“ sąmonės idėja. „Grynąją sąmonę“ 
Brentanas aiškino ne kaip juslinį o grynai dvasinį reiškinį. Pastarąją nuostatą perėmė ir savitai 
išplėtojo Husserlis ir Lippsas. Pasitelkdamas kitą esminę savo estetinei teorijai Einfülung (jsi- 
jautimas) sąvoką, Lippsas siekė teoriškai pagrįsti tokią metodologiją, kuri apibendrindama 
psichologinių eksperimentų duomenis, kartu remtųsi indukcijos teikiamomis galimybė- 
mis. Ši tendencija išreikšta i$ Fichtes „Aš“ subjektyvizmo ir J. E. Herbarto „sielos“ sąvokų 
išplaukiančioje ir Lippso deduktyviai išplėtotoje apercepcinėje, t. y. savęs suvokimo, kon- 
cepcijoje. Ji išryškėjo dviejuose amžiaus pradžioje Lippso paskelbtuose programinio veikalo 
Ästhetik („Estetika“, 1903-1906) tomuose. Juose, konfrontuojant su klasikine spekuliatyvios 
metafizinės estetikos tradicija, psichologinės estetikos tyrinėjimai jau paremiami įvairiais 
eksperimentais, kurių tikslas — pagrįsti teorines išvadas. „Šios krypties metodas,- pastebi 
Wundtas, - kaip rodo naujausi Lippso veikalai, aiškiau suformuluojamas, jis yra iš esmės 
spekuliatyvus ir dialektinis, o eksperimentas pasitelkiamas daugiau traktuotės patvirti- 
nimui. Su tokia induktyvia nuostata paprastai siejasi psichologinis voliuntarizmas (kaip 
priešingybė įvairioms intelektualizmo formoms). Beje, šis psichologinis voliuntarizmas 

turi būti aiškiai skiriamas nuo metafizinio 
voliuntarizmo, plėtoto Schopenhauerio“ 
(Wundt, 2004, p. 36-37). 

Visų filosofinių disciplinų, vadinasi, ir 
estetikos bei meno filosofijos, išeities tašku 
Lippsas skelbė psichologiją bei jai būdingą 
pamatinį tiesioginės psichinės patirties 
principą. Šis neginčijamas psichologijos 
prioriteto pripažinimas buvo perkeltas į 
estetinių problemų tyrinėjimus, kuriuose 
kartu su Fechnerio ir Volkelto pastangomis 
įsitvirtino „psichologinės estetikos“ termi- 
nas. Kita vertus, Lippsas išplėtojo jau minėtą 
Einfiilung teoriją, įvardijančią ypatingą 
psichinį aktą, kuriame subjektas, suvokda- Teodor Lipps 
mas konkretų tikrovės objektą, projektuoja 
į ji savo asmeninius jausmus, asociacijas, išgyvenimus. Įsijautimas čia iškyla kaip „savitas 


aktas, visiškai nepriklausomas nuo idėjų asociacijų ir giliai įsišaknijęs žmogiškos psichikos 
struktūroje“ (Lipps, 1903, p. 112). 

„Įsijautimo“ (vok. Einfülung, angl. Empathy) teorijos ištakos siejamos su 1887 m. pa- 
skelbtais neohegelininko Friedricho Theodoro Vischerio veikalais. Šį terminą jis perėmė 
iš sūnaus, meno istoriko ir teoretiko Roberto Vischerio, kuris juo žymėjo subjekto minčių 
ir jausmų priskyrimą objektyviojo pasaulio daiktams ir reiškiniams. Vischeris buvo įsitiki- 
nęs, kad tuomet, kai mes suvokiame įstabų kraštovaizdį ar klausomės muzikos, dieviška 
negyvosios gamtos simbolika dėl reflektyvaus palyginimo akto mumyse skleidžiasi ne 
kaip šalutinė vaizdinio ir idėjos jungtis, o tiesiogiai kaip kažkas sudvasinto. Todėl peizažo 
spalvos ir garsai tampa „nuotaikų vaizdiniais“, ir mumyse gimsta iliuzija, „tarsi priešais 
mus iš objekto skleidžiasi tai, ka mes įdedame“ (Vischer, 1922, p. 332-333). Įsijautimas čia 
yra aiškinamas kaip nesąmoningas, instinktyvus simbolizacijos procesas, kuriame į vieningą 
visumą susilieja suvokiama forma ir esmė. 

Pagrindines Vischerio įsijautimo teorijos nuostatas perėmė ir toliau plėtojo Lippsas, 
kurio veikaluose įsijautimas tampa pagrindiniu jo estetikos, meno filosofijos ir meno psi- 
chologijos teorijos išeities tašku. Įsijautimas plačiausia prasme yra aiškinamas kaip gyve- 
nimiškas procesas, priklausantis nuo valios aktyvumo. Jis gali reikštis keturiais skirtingais 
pavidalais: 1) „visuotinis aperceptyvus įsijautimas“, kuris skleidžiasi suvokiant paprastas 
geometrines formas; 2) „empirinis įsijautimas“, kuris siejasi su gamtos formų suvokimu; 

3) „nuotaikų įsijautimas“, kai suvokiamos spalvos ir garsai pasitinka mus įvairių nuotaikų 
pavidalu; 4) „įsijautimas ir išgyvenimas santykių su gyvomis būtybėmis“, kada mūsų jaus- 
mų jau negalima paaiškinti paprastais išgyvenimais, kadangi tokio įsijautimo esmė jau yra 
gilesnis savos vertės suvokimo jausmas, suteikiantis galimybę mėgautis „savo veiklos vidine 
laisve“ (Lipps, t. 2. 1906, p. 97). 

Vadinasi, bendriausia prasme jsijautimas aiškinamas kaip kuriančiojo ir suvokiančiojo 
subjekto pojūčių, įvairiausių asociacijų, emocijų, išgyvenimų projektavimas į meninės kūrybos 
objektus. Pasak Lippso, pagrindinis bet kokios psichologijos ir estetikos faktas yra tai, kad 
tikrovėje, griežtai tariant, objektai neegzistuoja, todėl jy negalima nei pažinti, nei pavaizduoti. 
Tai, ką mes suvokiame kaip tikrovės vaizdinius, yra ne kas kita, kaip mūsų minčių ir jausmų 
perkėlimas, tiksliau, „įnešimas“ (Hineintragen) į mus supančio išorinio pasaulio reiškinius. 
Gyvuodamas kaip įsijautimo pasekmė tik man (ir tik apie tokį objektą mes galime kalbėti), 
jis visada yra persmelkiamas mano veikla, mano vidiniu gyvenimu. Vadinasi, subjektyvizmo 
tendencijų įtvirtinimo keliu jis žengia toliau ir nuosekliau, nei Fechneris. 

Lippso nuomone, įsijautimas įvardija identiškumo jausmo su meno kūriniais, gamtos 
formomis, kraštovaizdžiais ir pan. objektyvizavimą, kuris spontaniškai užplūdus įvairioms 
asociacijoms, sukelia subjektui ypatingo estetinio pasitenkinimo jausmus. Jei meno kūrinys 
suvokiamas kaip, pavyzdžiui, didinga gotikos katedra, įtaigus operos spektaklis ar tragizmo 
dvasios persmelkta drama, tuomet į vyksmą įsijautęs suvokėjas, nesunkiai veikiamas įvairių 
asociacijų, gali įsivaizduoti save kaip akyse besiskleidžiančio meninio proceso dalyvį. Todėl 
suvokėjo psichika peržengia realios tikrovės ribas ir, veikiama įsijautimo efekto, įžengia į kitą 
vaizduotės sukurtą stichiją; joje jau vadovaujamasi ne realaus gyvenimo, o vaizduotės, asoci- 
acijy sukurtomis žaidybinėmis nuostatomis. Šioje įsijautimo būsenoje suaktyvėja pasąmonės 
veikla, kuri įsijautusiam į akyse besiskleidžiančio žaidimo taisykles suvokėjui, padeda jau 
mentaliniame lygmenyje projektuoti kai kuriuos savo potyrius, asociacijas, emocinius iš- 
gyvenimus į suvokiamus meno kūrinius ar jų herojus. Šis mįslingas įsijautimo fenomenas 
buvo žinomas ir anksčiau, tačiau tik XIX-XX a. sandūroje jis buvo taip įtaigiai ir detaliai 
aprašytas, o svarbiausia, atskleistas išskirtinis įsijautimo vaidmuo, fiksuojant suvokėjo estetines 
reakcijas į jį sudominusius meno kūrinius ar gamtos reiškinius. 

Subjektas asociacijas ir estetinius išgyvenimus, kylančius įsijautimo metu, identifikuo- 
jantis su „kitu“ suvokiamu daiktu ar reiškiniu, norom nenorom projektuoja į meno kūrinius. 
Todėl, anot šios teorijos, pavyzdžiui, architektūros, vaizduojamosios dailės, muzikos ar kitos 
meno rūšies kūrinio suvokimo metu suvokiančiojo subjekto asociacijos ir estetiniai išgy- 
venimai netrukus perkeliami į patį kūrinį. Tuomet dėl estetinio išgyvenimo ir užplūdusių 
asociacijų meno kūrinys tarsi sudvasinamas. Todėl iš marmuro ar kito akmens iškaltos ma- 
terialios formos ir konstrukcijos subtiliausių psichologinių asociatyvinės pasąmonės veiklos 


306 


PSICHOLOGINES ESTETIKOS 


mechanizmų yra „sudvasinamos“ ir suvokėjo sąmonėje įgauna ypatingą turinį bei prasmę, nes 
jos suvokiamos ne tik kaip materialios, tačiau ir dvasinės, estetinės prasmės prisipildančios 
unikalios vertybės. Šios estetinės transformacijos priežastis Lippsas sieja su įsijautimu, kuris 
asociatyviai projektuoja suvokiamus estetinius didingumo, grožio, harmonijos išaukštintus 
ir dvasingus jausmus į estetinės kontempliacijos objekto formą. Meno kūrinys turi ne vien 
formą, bet ir įdvasintą turinį, kuris suvokiamas objektyvacijos arba įsijautimo būdu. „Ši 
objektyvacija, — rašė T. Lippsas, - gali reikštis įvairiausiais būdais ir suteikti objektui skirtingą 
turinį, tačiau tai visada bus mano paties dvasiniai išgyvenimai“ (Lipps, 1909, p. 377). Vadinasi, 
meno kūrinys čia iškyla tarsi estetinis simbolis, kuris aiškinamas kaip įsijautimo rezultatas. 
Iš čia - siūlymas analizuoti meno kūrinį atskirai nuo realiojo pasaulio, neliečiant nieko, kas 
yra už nagrinėjamo kūrinio ribų. Laikantis tokios nuostatos, meno kūrinys virsta bekūniu 
simboliu, kuris aiškinamas kaip tiesioginio įsijautimo pasekmė. 

Išskirtinis psichologinės estetikos šalininkų dėmesys suvokiamų kūrinių formos 
aspektams neturi vesti prie klaidingų išvadų, suartinančių jų požiūrius su formaliosios 
mokyklos šalininkais. Ši teorija iš esmės skiriasi nuo formaliosios mokyklos, kurios at- 
stovai grožį įžvelgia formaliose suvokiamose meno kūrinio struktūrose. Pažymėtina, kad 
psichologinės estetikos atstovų pagrindinis dėmesys kryptingai perkeliamas į subjektyvius 
psichologinius estetinio suvokimo aspektus arba, kitaip tariant, į tuos asmeninius isgyve- 
nimus, įvairiausias asociacijas, kurios lemia / veikia estetinio suvokimo proceso pasekmes. 
Pastarasis Lippso teorijos aspektas vėliau turėjo didžiulį poveikį E. Husserlio fenomeno- 
loginės mokyklos plėtotei. Neatsitiktinai daugelis Miuncheno regione gyvenusių Lippso 
mokinių ir bendražygių vėliau įsiliejo į fenomenologinj sąjūdį. Šioje aplinkoje gimusios 
idėjos reikšmingai paveikė fenomenologijos plėtotę. Lippso idėjomis taip pat rėmėsi Maxas 
Dessoiras, Edwardas Bullough'as, Wilhelmas Worringeris, Heinrichas Wolfflinas, Herbertas 
Readas ir kiti XX a. menotyrinės minties atstovai. 


W. Wundto posūkis į meno psichologijos problematiką 


Kai kurias T. Lippso veikaluose išryškėjusias psichologinės estetikos transformacijos į meno 
psichologiją nuostatas toliau plėtojo Wilhelmas Wundt'as (1832-1920). Tyrinėdamas meno 
psichologijos problemas, jis atmetė dvi anksčiau vyravusias pagrindines psichologijos sam- 
pratas: kaip „mokslo apie sielą“ ir kaip „vidinio patyrimo mokslo“. Nei viena jų, mokslininko 
požiūriu, jau netenkino tuometinės mokslinio pažinimo metodologijos reikalavimų. Pirmoji 
ilgai vyravusi metafizinė psichologijos samprata diskreditavosi dar tuomet, kai psichologija 
pasidarė savo specifinius tyrinėjimo metodus naudojančia disciplina, o antroji buvo tiesiog 
nepakankama, kadangi pernelyg tiesmukai siejosi su objektais, visais požiūriais skirtingais 

nuo vadinamojo „išorinio patyrimo“. Iš čia 
sekė išvada, kad „išorinio ir vidinio patyri- 
mo terminai reiškia ne skirtingus objektus, 
o skirtingus požiūrius, kuriais naudojamės, 
įgydami ir moksliškai apdorodami savaime 


vientisą patyrimą. Tačiau šiuos požiūrius 
mums įperša tai, kad kiekviename patyrime 
betarpiškai išsiskiria du veiksniai: mums 
duodamas turinys ir mums priklausanti 
šio turinio pagava. Pirmąjį veiksnį mes 
vadiname patyrimo objektais, antrąjį - pa- 
tiriančiuoju subjektu. Todėl atsiranda dvi 
aptariamo patyrimo apdorojimo kryptys. 
Viena yra gamtos mokslo kryptis: šis mokslas 
patyrimo objektus aiškina pagal jų savybes, 
kurios suprantamos kaip nepriklausančios 


nuo subjekto. Kita yra psichologijos kryptis: 
Wilhelm Wundt psichologija bendrą patyrimo turinį anali- 
zuoja, matydama jo santykį su subjektu ir su 

jam subjekto betarpiškai pridėtomis savybėmis“ (Wundt, 2004, p. 20-21). 

Suvokęs, jog vienpusis empirizmas, fiziologinė ir metafizinė psichologija nebėra 
perspektyvūs, juoba kad estetiniame eksperimente praktiškai neįmanoma įgyvendinti 
svarbiausios į moksliškumą pretenduojančios sąlygos - visiškos tyrinėjimo objekto (arba 
subjekto) izoliacijos nuo natūralios aplinkos, ką galima padaryti fizikoje, chemijoje, fizi- 
ologijoje, Wundtas atsisakė savo „paklydimų“ ir pasinėrė į meno pasaulio prigimties bei 
jo dėsnių savitumo tyrinėjimus. Iškėlęs meno svarbą psichologinei dvasinio gyvenimo ir 
bendrųjų sąmonės procesų eigai pažinti, jis kvietė mokslininkus remtis induktyviu meto- 
du ir pereiti nuo siaurų empirinių problemų prie platesnių meno psichologijai pavaldžių 
apibendrinimų. Psichologiniuose tyrinėjimuose, jo požiūriu, menas yra greta kalbos ir 
mito. Tačiau kuomet mene kūrybiškumas kreipiasi į kitus svarbesnius gyvenimo reiškinius, 
tuomet „menas, kaip patikima priemonė, perteikianti tiesioginius vidinius išgyvenimus, 
iškyla daug aukščiau įprastinės kalbos“ (Wundt, 1914, p. 5). 

Wundto veikaluose ryškėjančios meno psichologijos pagrindas - kūrybinė fantazijos 
prigimtis. Atsiribojęs nuo aristoteliškosios tradicijos šalininkų, teigiančių, kad menas yra 
gamtos pamėgdžiojimas, ir savo tikslu laikančių objektyvią kūrinių analizę, Wundtas, aiš- 
kindamas meno kūrinius, ėmė juos tiesiogiai sieti su dvasinėmis menininkų savybėmis ir 

bendrais bei specifiniais meninės fantazijos désningumais. „Kadangi jai (fantazijai - A. A.) 
paklūsta visos žmonių kūrybos apraiškos, vadinasi, visiškai išnyksta ribos, skiriančios 
meninę kūrybą ir kitas teorinės bei praktinės veiklos formas“ (Ten pat, p. 26). Fantazija čia 
suvokiama ne kaip ypatinga dvasinių procesų apraiška, papildanti kitus dvasinius proce- 
sus, o kaip esminė visų kūrybinių procesų, sykiu ir meninės kūrybos, jėga. Iš čia randasi 
psichoanalizei artimi apmąstymai apie didžiulį pasąmonės vaidmenį, vaikų žaidybinio ir 
meninio kūrybinio fantazavimo giminingumą, žaidybinę meninės kūrybos prigimtį. Šis 
platesnės, nei mūsų aptarti pirmtakai, humanitarinės orientacijos mąstytojas, glaudžiau 
susijęs su neklasikinės meno filosofijos tradicija, puikiai suvokė, kad estetiniuose ekspe- 
rimentuose praktiškai neįmanoma nuosekliai įgyvendinti griežto moksliškumo nuostatų, 
tai yra visiškai izoliuoti objektą (ar subjektą) nuo supančios aplinkos poveikio. 


J. Volkelto indėlis į meno psichologijos tapsma 


Reikšmingą indėlį į meno psichologijos tapsmą padarė ir kitas įtakingas psichologizmo 
šalininkas Johannesas Volkeltas (1848-1930), kuris savitai išplėtojo pirmtakų idėjas. Jis 
visą gyvenimą aktyviai domėjosi estetikos ir meno problematika, paskelbė daug šios sri- 
ties veikalų, iš kurių pirmiausia reikėtų išskirti fundamentaly 3 tomų veikalą System der 
Aesthetik („Estetikos sistema“, 1903-1914), Aesthetik des Tragishen („Tragiškumo estetika“, 
1917), Das ūsthetische Bewusstsein. Prinzipienfragen der Asthetik („Sąmonės estetika. 
Principiniai estetikos klausimai“, 1920). 

Jo įsitikinimu, grožio ir estetinių vertybių pasaulis gyvuoja tik santykyje su jį kurian- 
čiu ir suvokiančiu subjektu. Pasinerdamas į estetinio suvokimo problemų lauką, Volkeltas 
plėtoja subjekto ir objekto principinės vienybės teoriją. Estetinio suvokimo procese jis iš- 
skiria 4 suvokimo subjekto ir objekto sąveikos lygmenis: 1) emocinio turinio; 2)asmeniškai 
reikšmingo turinio atsiradimo; 3) nevalingo ir nemotyvuoto estetinio suvokimo objekto ir 
4) vientiso objekto organiško skilimo. Pastarajam būdingas siekimas estetinio suvokimo 
procese išskaidyti įvairias psichologines būsenas į skirtingus sudėtinius elementus. Suvo- 
kiamo objekto grožis, Volkelto įsitikinimu, gyvuoja tik todėl, kad jo prielaidos priklauso 
nuo specifinių estetinio suvokimo dėsnių. 

Vadinasi, ir estetikos mokslo objektas, skirtingai nuo gamtos mokslų, orientuotų 
į išorinio pasaulio pažinimą, pirmiausia siejasi su vidine subjekto patirtimi. Taigi visi 
pagrindiniai estetiniais laikomi bruožai - grožis, harmonija, didingumas, tragiškumas ir 
pan. - remiasi skirtingais suvokimo procese gimstančiais vaizduotės, asociacijų, jausmų, 
vaizdinių santykiais. Todėl ir skirtingų menų meninės išraiškos priemonės čia aiškinamos 
kaip skirtingi mūsų proto, vaizduotės, jausmų dirginimo būdai. 

Volkeltas perima ir toliau savitai plėtoja psichologinėje estetikoje vis didesnę įtaką įgau- 
nančios įsijautimo teorijos principus. Įsijautimo teorijos pagrindu jis, skirtingai nei T. Lipp- 
sas, skelbia išmąstomas asociacijas. Tai pagrįsdamas jis pateikia pavyzdžiu sultingus vaisius 
vaizduojantį Rubenso paveikslą. Kontempliuodami šio paveikslo spalvas, pasak mokslininko, 
mes prijungiame ir šių vaisių skonio suvokimą. Norėdamas pagrįsti savo požiūrius, Volkeltas 
pasitelkia ir kitą vaizdingą pavyzdį - tikrovėje neegzistuojančių perspektyvos ir sudvasinimo 
reiškinių, kurie: 1) suteikia vaizduojamiesiems objektams gelmės, tūrio ir kitus iliuzinius 
bruožus; 2) sudvasina įsijautimo dėka vaizduojamuosius objektus, jjungdami į juos mūsų 
dvasinio gyvenimo elementus. Tačiau pats estetinių įspūdžių papildymo procesas, pasak 
Volkelto, dar negali būti laikomas įsijautimo aktu, kadangi „čia kalbame tik apie mūsų este- 
tinių pojūčių jjungima, o pastarieji dar neperzengia vaizdinių ribų“ (Volkelt, J., 1927, p. 117). 

Šie vaizdingi pavyzdžiai, Volkelto įsitikinimu, turi mums įrodyti, kad estetikos ir 
meno filosofijos mokslų pagrindas turi būti psichologija, taigi ir su ja tiesiogiai susijusios 
psichologinį atspalvį turinčios problemos, visų pirma jausminio suvokimo savitumų ir 
vaizduotės bei įsijautimo mechanizmų analizė. Tačiau estetinė analizė aprėpia ne tik juslinę 
sferą, bet ir plačią estetinių vertinimų sritį. Todėl estetikoje psichologinė analizė nuolatos 
turi glaudžiai sąveikauti su meniniu vertinimu. 

Analizuodamas realiai gyvuojančių meno formų ir stilių įvairovę, Volkeltas įveda 
vėlesnei meno psichologijos raidai itin svarbią „estetinės antinomijos“ sąvoką. Ji padeda 
mokslininkui išskleisti meno kūriniuose įkūnijamas pozityvias, žmonių dvasinius polėkius 
skatinančias, ir negatyvias, susijusias su giliais nepasitenkinimo jausmais, išgyvenimais, 
savybes, kurios turi apsaugoti estetikos ir meno pasaulį nuo siaurumo ir vienpusiškumo. Iš 
čia plaukia Volkeltui būdingas sureikšminimas „įsijautimo“, kurį jis suvokia kaip universalų 
psichologinį procesą, lydintį kiekvieną žmogaus gyvenimo ir kūrybinės veiklos žingsnį. 
Nes viskas, ką mes regime, suvokdami žmogų, yra jo vidinių psichologinių būsenų išraiška. 

Lyginant su Fechnerio ir Lippso teorijomis, Volkeltas sumenkina vaizdinių asocia- 
cijų poveikį įsijautimui, teigdamas, kad jų buvimas negali paaiškinti įsijautimo procesų 
mechanizmų. Jo įsitikinimu, įsijautimas yra apsprendžiamas ne suvokėją užplūdusių 
jausmų, emocinių išgyvenimų ir vaizdinių, asociacijų srauto sąveikos su suvokiamu me- 
niniu kūriniu, bet jo esmėje glūdinčio tiesioginio emocinio proceso, kuris išskaido skirtingus 
įsijautimo komponentus, formuojantis įvairiems estetinių įspūdžių srautams. Tai lemia 
ypatingą intensyvumą įsijautimo, kuris esmiškai skiria specifinį estetinį santykį įtaigaus 
meno kūrinio su kitais pilkos kasdienybės įspūdžių srautais. Tai formuoja įsitikinimą, 
kad pagrindinis įsijautimo tikslas visada yra tas pats - jausminio suvokimo su nuotaika, 
aistra, afekto būsena atskleidimas. Volkeltas, daug atsargiau, nei pirmtakai, žvelgdamas į 
klasikinės estetikos ir meno filosofijos tradiciją, neneigia metafizinės meno reikšmės, tačiau 

svarbiausiu minėtų disciplinų tikslu skelbia |“ l : | 
tokią subtilią psichologinę įvairiausių meno 
aspektų analizę, kuri padėtų tyrėjams geriau 
atskleisti visuotinius meno dėsnius. 
Vadinasi, Fechnerio, Lippso, Volkelto, 
Wundto ir jų šalininkų koncepcijose išryš- 


kėja psichologizmo šalininkams būdingas 
tradicinės estetikos ir meno filosofijos 
problematikos psichologizavimas, jos siau- 
rinimas ir pagrindinių problemų koncen- 
travimas į sparčiai besiformuojančios meno 
psichologijos kompetencijos sritį. 

Vokiškai kalbančiuose kraštuose plė- 
tojant vis didesnę įtaką įgaunančią įsijau- 
timo teoriją aiškėjo, kad trys pagrindiniai 
įsijautimo aspektai — psicholognis, etinis ir 
estetinis - sudaro nedalomą visumą, kurios 


estetinio suvokimo ir meninės kūrybos akte Johannes Volkelt 

praktiškai neįmanoma išskirti. Tai lėmė 

meno psichologijos kūrėjų požiūrį į įsijautimą kaip savarankiškos meno psichologijos 
teorijos formavimo metodologinį pagrindą arba, kitaip tariant, kaip pirminės svarbos 
veiksnį, gvildenant psichologines meno kūrinio atsiradimo, jo suvokimo ir pažinimo 
problemas. Vadinasi, įsijautimo teorija meno psichologijos kūrėjams pateikė vieną svarbų 
bazinį pagrindą, kuriuo remiantis jau buvo galima žengti kitus teorijos plotmėje pribrendusius 
žingsnius tyrinėjant sudėtingas menininko psichologijos, jo kūrybinio potencialo, meninės 
kūrybos proceso, meno kūrinio atsiradimo, jo suvokimo, pažinimo ir kitas estetikos bei meno 
sferoms aktualias problemas. Tokio specifinio probleminio mazgo formavimasis estetinio ir 
menotyrinio pažinimo sistemoje liudijo meno psichologijos formavimąsi, dar vieną naują 
estetikos kryptį, pretenduojančią į autonomiškumą meną tyrinėjančių mokslų sistemoje; ši 
kryptis vis aiškiau suvokė savo specifinį tyrinėjimo objektą ir uždavinius. 

Kita vertus, „posūkis“ nuo spekuliatyvios metafizikos į empirinį pažinimą, pagrįstą 
laboratoriniais eksperimentais ir statistine analize, nepateikė jo iniciatoriams laukiamų 
rezultatų, kadangi nesukūrė tvirtos mokslinės bazės kokybiškai naujiems meno psicho- 
logijos tyrinėjimams. Todėl ilgainiui augantis nusivylimas nepasiteisinusiomis viltimis 
nevienareikšmiškai veikė tolesnės estetikos ir meno psichologijos metodologinių prieigų 
raidą. Vėlesnėje pozityvistinės pakraipos estetikoje ir meno psichologijoje regime laipsnišką 

įsigalėjimą dviejų pagrindinių plačiai vartojamų gamtos moksluose vadinamųjų tiksliųjų 
metodų: 1) eksperimentinio, kuris buvo pasitelkiamas paprastų psichinių procesų analizei, 
ir 2) stebėjimo, kuris buvo taikomas aukštesniųjų psichinių procesų tyrimui. Tai vėlesnėje 
estetikoje ir meno psichologijoje pagimdė kelias naujas slūgstančias empirinių tyrinėjimų 
bangas, - suvešėjo idealių formų, erdvinių vaizdinių pojūčių, spalvos pojūčių, pagrindinių 
spalvų, garsų, jų harmonijos ir pan. eksperimentiniai tyrinėjimai. Jie atskleidė žmonių, 
priklausiusių vienos civilizacijos erdvėje skirtingiems socialiniams sluoksniams ir išsilavi- 
nimo lygio grupėms, tuomet atrodžiusį neįtikėtiną vieningumą požiūrių į formas, spalvas, 
muzikines reikšmes ir pan. Minėtus duomenis vėliau patvirtino ir moderniomis kompa- 
ratyvistinės metodologijos nuostatomis pagrįsti skirtingoms civilizacijoms priklausančių 
mokslininkų lyginamieji tyrimai. 

Vadinasi, eksperimentiniai tyrinėjimai estetikoje ir meno psichologijoje, kaip parodė 
jų tolesnė plėtotė, dėl šių disciplinų tyrinėjimo objektų sudėtingumo pasirodė mažiau efek- 
tyvūs, nei kitose mokslinio pažinimo srityse. Iš pradžių kai kurių pozityvistinės pakraipos 
mokslininkų entuziastingai perimti naujos, pernelyg siaurai instrumentiškai suvoktos, 
empirinės metodologijos principai nepateikė ir negalėjo duoti laukiamų revoliucingų re- 
zultatų. Priežastis buvo ta, kad estetikos ir meno pasauliai, ypač tos jy sferos, kurios siejasi su 
besiformuojančios meno psichologijos specifiniais probleminiais uždaviniais ir su jais susijusiais 
laukais, yra ne tos mokslinio pažinimo sritys, kurios besąlygiškai paklūsta kiekybinių analizės 
principų galiai. Taigi susidūrus su vis akivaizdesniais sunkumais ir siekiant užsibrėžtų tikslų, 
ilgainiui eksperimentinės estetikos ir meno psichologijos šalininkų entuziazmas išblėso, ir 
po kelių dešimtmečių intensyvių eksperimentų įvairiose šalyse ši pakraipa sunyko. 

Nepaisant gausėjančių kritikų atsainaus požiūrio ir eksperimentinių tyrinėjimų 
akivaizdaus nuosmukio, jie, tenka pripažinti, ir vėliau turėjo šalininkų. Aukštai vertinęs 
šiuos tyrinėjimus buvo autoritetingas prancūzų meno psichologas Robertas Francės, kuris 
teigė, kad „kūrinio ar objektyvaus elemento (formos, garso, spalvos) santykio su subjektu 
studijos turi esminę reikšmę visoje estetikoje, nes jos pagrindžia ir įrodo kitas šio mokslo 
keliamas problemas. Be to, jos yra vienintelės, leidžiančios sąmoningai panaudoti estetiko 
veiklą, išnaudojant to paties pobūdžio santykių visumą, kurioje vis dėlto būtų numanomi 
kiti subjektai ir kiti kūriniai“ (Francés, 1968, p. 4-5). 

Akivaizdu, kad mūsų glaustai aptartos platesnės humanitarinės orientacijos psicho- 
loginės estetikos idėjos inspiravo lemiamą postūmį modernios meno psichologijos proble- 
minių laukų ir tyrinėjimo strategijų formavimuisi. Lippso, Wundto ir Volkelto veikaluose 
išryškėjusį psichologinį estetikos ir meno filosofijos problemų aiškinimą, grindžiamą 
įsijautimo teorija, toliau plėtojo jų sekėjai, kurie vis nuosekliau meno reiškinių analizę 
siejo ne tik su psichologinių meno aspektų, bet ir sa menininko kūrybinio potencialo bei 

meninės kūrybos procesų problemų tyrinėjimu. Todėl psichologinė estetika, vis nuosekliau 
atsisukanti į menininko sąmonės, jo kūrybinio potencialo, kūrybos procesų ir kūrybinės 
veiklos produktų analizę, pamažu virto visaverte moksline disciplina - meno psichologija. 

Be jau aptartų autorių, pasirodė ir kitų vokiečių psichologų - Ernsto Meumanno ir Ri- 
chardo Müller-Freienfelso - bei geštaltinės psichologijos šalininkų veikalų. Retrospektyviai 
žvelgiant į meno psichologijos genezę, vokiškai kalbančiuose šalyse, deja, tėvynainiai 
nesugebėjo išplėtoti Wundto ir Volkelto veikaluose suformuluotų perspektyvių meno 
psichologijos idėjų. E. Meumannui ir Müller-Freienfelsui pritrūko konceptualumo, Wil- 
helmas Dilthey'us nukrypo į aprašomąją meno psichologiją, ėmėsi gvildenti psichopato- 
logines meninės kūrybos problemas, Wilhelmas Worringeris plėtojo „įsijautimo“ teoriją, 
psichoanalitinės meno psichologijos pradininkai Sigmundas Freudas, Otto Rankas, Carlas 
Gustavas Jungas atsiribojo nuo pamatinių metodologinių meno psichologijos problemų, 
Ernstas Kurthas susitelkė į muzikos psichologijos klausimus. Domėtis metodologinėmis 
meno psichologijos problemomis Vokietijoje vėl imta tik 1935 m. P. Planto studijose, tačiau 
ir jam trūksta konceptualumo bei metodologinio nuoseklumo. 


Geštaltpsichologijos indėlis 


Tolesnei vokiečių meno psichologijos idėjų sklaidai stiprų poveikį turėjo įtakinga geštaltpsi- 
chologija (vok. Gestalt - „pavidalas“, „forma“, „figūra“ + psichologija - psichologijos kryptis, 
kurios šalininkai visus psichinius procesus laiko vientisais ir kokybiškai savitais), kuri susi- 
formavo XX a. antrajame dešimtmetyje. Jos pradininkais tapo Maxas Vertheimeris, Wolf- 
gangas Kohleris ir Kurtas Koffka, kurie pamatine savo teorijos kategorija paskelbė geštaltą. 
Tai imli daugiareikšmė psichologinė kategorija, kurią į lietuvių kalbą galime versti sąvokomis 
„vientisas vaizdinys“, „pavidalas“, „struktūra“, „forma“. Įvairių kraštų mokslinėje literatūroje 
ji dažniausiai yra neverčiama, tačiau bendriausia prasme reiškia vientisą psichinio gyvenimo 
elementų junginį, kurio neįmanoma suvesti į jį sudarančių elementų visumą. Geštalt teorijos 
šalininkai gvildeno daug svarbių tolesnei meno psichologijos raidai problemų. M. Verthei- 
meris skaitė dailės ir muzikos psichologijos paskaitų ciklus (nepaskelbtus), kuriuose, pasak 
klausytojų, detaliai analizavo įvairius specifinius su vizualumu ir klausa susijusius kūrybinės 
veiklos pavyzdžius; K. Koffka parašė specialų darbą apie vizualinio suvokimo problemas 
architektūroje ir vaizduojamojoje dailėje. W. Kóhleris aiškinosi gelmines meninės veiklos 
genezės ir menininko kūrybinės motyvacijos priežastis. Visi jie išskirtinį dėmesį teikė vienai 
esminių besiformuojančios meno psichologijos problemų - „vientisam suvokimui“. 

Jie pirmiausia atsiribojo nuo XIX a. antrojoje pusėje psichologiniuose tyrinėjimuose 
viešpatavusios asociatyvinės suvokimo teorijos, siekdami įrodyti, kad suvokimo procesui 

būdingas vientisas pobūdis, kuris remiasi suvokimo metu vientisų struktūrų, kitaip sakant, 
geštaltų, kūrimu. Jie buvo įsitikinę, kad žmonių prote gyvuoja saviti suvokimo mecha- 
nizmai, kurie tarsi kopijuoja suvokiamų objektų formą. „Maxo Vertheimerio, Volfgango 
Kėhlerio, Kurto Koffkos darbai yra tiesiog persmelkti meno psichologijos problemų. Vi- 
suose jų kūriniuose meno klausimai analizuojami detaliai. Tačiau didžiausią reikšmę turi 
tas faktas, kad pats jų teiginių įrodymo pobūdis sudaro galimybes dailininkui jaustis tarsi 
namuose. Kažką panašaus į meninį pasaulio suvokimą derėtų priminti ir mokslininkams, 
nes daugelio gamtos reiškinių negalima adekvačiai aprašyti, jei jų nesuvoki dalimis. Suvo- 
kimas to, kad visuma negali būti pasiekta, sudėjus atskiras dalis, nebuvo ypatinga naujovė 
dailininkams“ (Arnheim, 1994, p. 20). 

Pasak geštaltpsichologijos šalininkų, meninė veikla atsiranda kaip atsakas į įvairias 
asmeninės patirties paskatas, kurios trikdo sąmonės pusiausvyrą. Tai, savo ruožtu, skatina 
kūrybingą asmenybę „išsaugoti pusiausvyrą, subalansuoti sąmonės lygsvarą trikdančius 
veiksnius. Taip natūraliai gimsta vidinis poreikis kūrybai, kadangi meninės kūrybos procese 
subjektui atsiveria naujos galimybės aiškintis nesuprantančius sąmonę trikdančius dalykus, 
surasti tvarką chaotiškoje maišatyje, paprastumą sudėtingose nepažįstamose situacijose, 
parodyti tikruosius priežasties ir pasekmės santykius, atskleisti jėgas, skatinančias tolesnę 
kūrybinę veiklą, pabėgti nuo tikrovės spaudimo ir harmonizuoti save. Pusiausvyros prin- 
cipas taip pat gali atlikti ir kitą svarbią meninei kūrybai funkciją -tapti patikimu estetinio 
tobulumo kriterijumi, kadangi jis tiesiogiai siejasi su universalia kategorija „harmonija“ 
ir harmoningais visumos struktūrinių dalių santykiais. 

Priminsime, kad „pusiausvyros“ principui ir harmoningai struktūrai, kaip meninės 
vertės matui, didžiulį dėmesį skyrė dar eksperimentinės estetikos pradininkas Fechneris, 
o prie „pusiausvyros“ principo svarbos apmąstymo nuolatos savo darbuose sugrįždavo ir 
psichoanalitikas Freudas. Balanso, harmonijos svarbą, siekiant geriau pažinti gelminius 
kūrybinės veiklos mechanizmus, puikiai suprato ir eksperimentines Fechnerio nuostatas 
perėmė geštaltpsichologijos kūrėjai. Pavyzdžiui, V. Kėhleris aiškino, kad žmogaus organiz- 
mas ir jo psichinė struktūra yra unikalios organinės sistemos, kurių komponentams bū- 
dingas dinamiškumas, judėjimas, energijos transformacijos, skatinamos įvairių gyvybinių 
troškimų. Todėl bet kokia kūrybinės veiklos forma yra lydima ne tik įvairių proveržių, bet 
ir siekiu juos apvaldyti, subalansuoti, harmonizuoti. Šis siekis lemia visas žmogaus meninės 
veiklos formas ir tampa ta baze, ant kurios pamato formuojasi meno psichologijos ir jos 
sudėtinės dalies - meninės kūrybos - procesų psichologijos probleminiai laukai. 

Geštaltpsichologijos šalininkų veikaluose analizuojant meno psichologijos problemas 
išskirtinis dėmesys kreipiamas į jiems itin svarbias meninio suvokimo, ypač vizualinio 
meno, problemas, suteikiant pirmenybę tiems meno aspektams, kurie gali būti patikrinti 

eksperimentiniais duomenimis, tiksliai 
išmatuoti. Geštaltpsichologijos šalininkai, 
analizuodami meninės kūrybos proceso 
problemas, nuolat pabrėžė, kaip meninės 
kūrybos procese išorinės paskatos veiks- 
mingai veikia ir kontroliuoja jutiminę kūrėjo 
patirtį. Remdamiesi pusiausvyros principo 
teorija, jie pabrėžė įvairių kompensacijos 
mechanizmų svarbą, kad meninės kūrybos 
procese emocionių ar racionalių pradų siekį 
besąlygiškai įsivyrauti natūraliai trokšta 
atsverti priešingos - pusiausvyros principo — 
veikiamos jėgos. Tačiau protas geba konkre- 
čioje situacijoje harmonizuoti perlenkimus 
ir atstatyti gyvybingumą struktūrų, siekiant 
aiškaus menininko užsibrėžto tikslo. Vadina- 
si, konkrečių problemų sprendimas meninės 


kūrybos pradžioje natūraliai skatina sąmonę 
suprasti apibrėžtoje situacijoje iškylančių Rudolf Arnheim 
problemų esmę, reikalauja uždavinių ir 
veiklos strategijų lankstaus performulavimo, todėl ir pats meninės kūrybos procesas neat- 
siejamas nuo vis naujų konkrečioje situacijoje kylančių problemų sprendimo, kraštutinių 
pozicijų subalansavimo. Didžiulis vaidmuo, efektyviai sprendžiant meninės kūrybos pro- 
cese iškylančias problemas, tenka menininko patirčiai ir įvairiems jo kūrybinio potencialo 
elementams, būtent: vaizduotei, intuicijai, metaforiniam mąstymui, improvizacijai ir pan. 
Geštaltpsichologijos idėjas įvairių meno psichologijos problemų tyrinėjimui kū- 
rybiškai pritaikė M. Vertheimerio ir V. Kohlerio mokinys, vienas įtakingiausių XX a. 
antrosios pusės meno psichologijos atstovų Rudolfas Arnheimas (1904-2007), kuris prieš 
pat Antrąjį pasaulinį karą emigravo iš nacistinės Vokietijos ir antrąją gyvenimo dalį pra- 
leido JAV. Savo darbuose jis aptarinėjo įvairias istorines ir teorines meno problemas, rašė 
architektūros, skulptūros, tapybos, poezijos, kino, fotografijos, choreografijos ir kitoms 
meno rūšims skirtus tekstus. Tačiau nuo jaunystės jį labiausiai domino psichologinė pro- 
blematika. Tai tikriausiai galima paaiškinti jaunystėje studijų metais patirta stipria savo 
mokytojų įtaka. Arnheimo orientacija į vokiškos geštaltpsichologijos nuostatas paveikė 
anglakalbių šalių meno psichologijos raidą. Savo meno psichologijos problematikai skir- 
tais veikalais, svarbiausi kurių yra Toward a Psychology of Art („Apie meno psichologiją“, 

1949), Art and Visual Perception („Menas ir vizualinis suvokimas“, 1954), Visual Thinking 
(„Vizualinis mąstymas“, 1969), Entropy and Art („Entropija ir menas“,1971) ir New Essays 
on the Psychology of Art („Nauji meno psichologijos tyrinėjimai“, 1986), jis įtvirtino meno 
psichologijos statusą anglakalbėse šalyse. Knygos Nauji meno psichologijos tyrinėjimai 
įvade, retrospektyviai apžvelgdamas nueitą kelią, Arnheimas rašė: „Šiek tiek daugiau 
nei prieš du dešimtmečius mano ištikimi ir kantrūs leidėjai išleido į pasaulį pirmą mano 
apybraižų rinkinį „Apie meno psichologiją“. Dabar tai, kas tuomet buvo laikoma nauja 
specialybe, gali būti vertinama kaip daugiau ar mažiau įteisintas mokslas. Tarp kitko, 
be sistemingo meno psichologijos, kaip vientiso darinio, tyrinėjimų aš ir toliau dariau 
antpuolius į jos mįslingiausias sritis, kurios kurstė mano smalsumą. Siekdamas kiekvienu 
konkrečiu atveju praplėsti atskirus tyrinėjamos problemos aspektus, aš privalėjau detaliai 
išanalizuoti pamatinius šio mokslo principus ir ištirti jų pritaikomumo sritį" (Arnheim, 
1974, p. 8). Tiek Arnheimo, tiek ir G. T. Fechnerio tradicijos šalininkams bei jos moky- 
tojams būdingas išskirtinis dėmesys eksperimentais grindžiamiems meno psichologijos 
tyrinėjimams. Jo knygos prisodrintos faktografinių duomenų iš vizualinio suvokimo 
psichologijos, meno istorijos, fiziologijos, psichologinės estetikos, pedagogikos ir kitų 
mokslinio pažinimo sričių. Ši orientacija į empirinius tyrinėjimus ir skirtingų mokslinio 
pažinimo sričių duomenų pasitelkimas suteikia mokslininko hipotezėms, teiginiams ir 
išvadoms patikimumą. Savo tyrinėjimuose jis nuolatos pabrėžia orientaciją į specifinę 
meno psichologijos problematiką. 

Arnheimas, plėtodamas savo mokytojų idėjas viename svarbiausių meno psichologi- 
jos problematikai skirtų veikalų Menas ir vizualinis suvokimas, prieina prie išvados, kad 
suvokimo metu kiekvienas mąstantis žmogus išsiskiria potraukiu vienybei ir tvarkai, todėl 
ir suvokimo proceso negalime laikyti vien registracija sensorinių elementų, kadangi tai 
yra ypatingas kūrybinis sugebėjimas. Jam būdingas žaibiškas įžvalgus, išrankus vaizdinis 
tikrovės suvokimas. Tos savybės, kurios taip įtaigiai atsiskleidžia menininko kūrybiniuose 
polėkiuose, būdingos ne tik išrinktiesiems, tačiau visoms proto raiškos formoms. Visur, 
nesvarbu, kaip konkrečiu atveju bebūtų išplėtoti šie sugebėjimai, jie skleidžiasi pagal tuos 
pačius bendruosius principus, kadangi protas veikia kaip visuma. Todėl bet koks suvokimas 
kartu yra ir mąstymas, bet koks samprotavimas yra tuo pačiu intuicija, bet koks stebėjimas — 
taip pat kūryba“ (Arnheim, 1974, p. 21). 

Taigi jau nuo pat pradžių psichologinėje estetikoje ir iš jos besirutuliojančioje meno 
psichologijoje išryškėjo visoms pozityvistinės orientacijos tendencijoms būdingi trū- 
kumai. Didėjanti meno pažinimo koncepcijų diferenciacija ir stiprėjantis pliuralizmas 
sukėlė sisteminės meno analizės principų krizę. Praradę sistemiškumą, empiriniai meno 
tyrinėjimai neteko aiškaus metodologinio pagrindo. Vietoj klasikinių visa aprėpiančių 

meno filosofijos sistemų ėmė formuotis daugybė viena kitai prieštaraujančių metateorijų, 
koncepcijų. Atskiros, daugiausia eklektinės, mokyklos, grupuotės, koncepcijos lindėjo 
siaurų specifinių problemų kiaute, skendo empirinių tyrinėjimų jūroje. Nepasitikėjimas 
metafizinėmis konstrukcijomis ir abstraktaus teorinio mąstymo principais atvedė mokslą 
į kitą kraštutinumą - empirizma, skatino psichologinių, sociologinių, iracionalistiniy, 
intuityvistinių, psichoanalitinių, formalistinių tendencijų metodologinius ieškojimus. 

Vadinasi, meno psichologija yra tarpdalykinė pažinimo sritis, kuri formavosi filoso- 
fijos, estetikos, meno filosofijos, meno istorijos, psichologijos, literatūros teorijos ir kitų 
mokslų probleminių laukų susikirtimo erdvėje. Daugelis XX a. humanistikos ir meno 
tendencijų, didėjant subjektyvizmo, kūrėjo asmenybės įtakai, yra persmelktos psicholo- 
gizmo, kitaip tariant, įvairių psichologinių požiūrių, elementų įtakos, ypač siekiant paro- 
dyti, kaip konkretūs kūrėjai, jų tipai, mintys, veiksmai yra veikiami įvairių pasąmoninių 
ir sąmoningų motyvų. 

Meno psichologijos genezės sklaidoje pirmiausia nesunkiai aptiksime nemažai faktų, 
liudijančių apie šios disciplinos ištakas daugelyje anksčiau minėtų mokslinio pažinimo sri- 
čių. Mūsų aptartos meno psichologijos, kaip sąlygiškai savarankiškos mokslinio pažinimo 
srities, formavimosi sunkumai paaiškina, kodėl iki šiol šis mokslas dar nėra „išvalytas“ 
nuo daugybės iš praeities išlikusių svetimų priemaišų, kodėl iki šiol vyrauja tokia požiū- 
rių įvairovė, apibrėžiant jo tyrinėjimo objektą, pagrindinių problemų lauką, kategorijų 
aparatą, kompetencijos sritis, tyrinėjimo strategijas, metodus ir daugybę kitų problemų. 
Tačiau šie sunkumai yra suprantami, kadangi ta medžiaga, su kuria nuolatos susiduria 
meno psichologijos šalininkai, yra subtilesnės psichologinės prigimties, nei ta, su kuria, 
pavyzdžiui, pluša daug tvirtesnį mokslinį, loginį pamatą, aiškiai organizuotas struktūras 
ir turtingas tradicijas turintys matematikai ar fizikai. 

Meno psichologijos baruose triūsiantys mokslininkai ne visuomet gali remtis griež- 
ta logika, patikimais eksperimentais, - čia išskirtinės svarbos turi įvairios hipotezės, jų 
sukeltos diskusijos, esminiai poslinkiai gretimose mokslinio pažinimo srityse. Mokslinis 
pažinimas neretai remiasi intuityviomis įžvalgomis, kurios vėliau ilgai koreguojamos, 
tikslinamos, tačiau mažai kas iš to patvirtinama vien eksperimentų, teorinės sintezės ar 
nuoseklaus loginio įrodymo keliu. 

Tad kur slypi meno psichologiją, kaip savitą discipliną, styguojanti šerdis? Kokiai 
dabartinės humanistikos sričiai meno psichologija savo ambicijomis, mokslinio tyrinėjimo 
tikslais ir uždaviniais, objektu, struktūra, tyrinėjimo laukais, pažinimo instrumentais yra 
artimiausia? Tai sudėtingi klausimai, į kuriuos nėra ir negali būti vienareikšmio atsakymo. 

Ieškodami atsakymų į šiuos klausimus turime aiškiai suvokti, kad meno psicholo- 
gijos tyrinėjimo objektas yra daugiasluoksnis, tam tikra prasme dar amorfiškas, kadangi 

ši disciplina yra pakankamai jauna. Jos tyrimų centre - sudėtingas žmogaus emocinių 
išgyvenimų, susijusių su meno pasaulio recepcija, menininko asmenybe, kūryba ir meno 
kūrinių suvokimo problemų laukas. Meno sąvoka taip pat yra nevienareikšmė, įvairias 
formas ir pavidalus įgaunanti savo ontologinėje būtyje, skirtingose meno rūšyse, pagaliau, 
istoriškai ir pagal kontekstą kintanti. Meno psichologija į savo lauką įtraukia ir įvairias 
tiek suvokėjo nuostatų, tiek ir menininko kūrybinio potencialo, jo psichofizinių funkcijų, 
sugebėjimų, kūrybos proceso individualumo, kūrėją veikiančių vidinių ir išorinės aplinkos 
veiksnių problemas. Svarbu, kokie veiksniai veikia meno kūrėją, jo kūrybos procesą, kaip 
jo patyrimas susijęs su epocha, ideologijomis, įvairiomis meno rūšimis, stiliais. Reikšmingą 
šios disciplinos problemų bloką sudaro su suvokėju ir meno suvokimo procesu susijusios 
problemos. Meno psichologijos tyrinėjimų laukas dėl šios mokslinio pažinimo srities jau- 
numo ir intensyvios plėtros yra dar nenusistovėjęs, paslankus, nuolatos keičiasi, kadangi 
ši disciplina dabartinio mokslo struktūroje turi dar nepakankamai aiškų, neapibrėžtą 
statusą. Tai šios mokslinio pažinimo srities šalininkams kelia daug sudėtingų problemų. 

Požiūriai į dabartinės meno psichologijos pobūdį, uždavinius, funkcijas dabartinėje 
humanistikoje skirtingų autorių veikaluose ryškiai skiriasi. Vieni ją traktuoja kaip plataus 
humanitarinio profilio su metafizika ir etika suaugusią discipliną, kuri tyrinėja esmines 
menininko, jo kūrybinio potencialo problemas, gilinasi į simbolinio mąstymo procesus, 
emocines psichikos struktūras, vaizduotę, jusles, meninės kūrybos proceso ir suvokimo 
dėsningumus, analizuoja kūrybinės veiklos produktų sritį. Toks požiūris būdingesnis 
prancūzakalbei, rusakalbei, gruzinų meno psichologijos tradicijai. Kiti ją laiko daugiau 
empirinės ir taikomosios psichologijos šaka, kuri pagrindinį dėmesį sutelkia į psichofi- 
ziologines funkcijas, sugebėjimus, orientuotus į meninės veiklos procesų, juose išryškėjusių 
psichofiziologinių dėsningumų ir kūrybinės veiklos rezultatų pažinimą. Ernesto Cassirerio 
pasekėjos Susanne Langer tyrinėjimuose į meno psichologijos esminių problemų lauką 
pakliūna simbolių problemos. Į analitinės ir pozityvistinės pakraipos meno psichologų 
tyrinėjimų lauką dar pakliūna semantikos, simbolių, ženklų kilmės, reikšmės, funkcijų 
ir vaidmens meninėje kūryboje bei meno kūriniuose problemos. Taip interpretuojama 
meno psichologija patalpinama į vieną gretą su religijos, švietimo, politikos psichologija. 
Šie požiūriai, susiję su eksperimentinės biheviorizmo, geštaltpsichologijos laimėjimais, 
daugiau būdingi anglakalbei meno psichologijos tradicijai. Abiejų išskirtų tendencijų 
apraiškas regime vokiškai kalbančiuose kraštuose. 

Meno psichologija kartais siejama ne tik su individualiais „vidiniais“, bet ir platesniais 
„išoriniais“ kūrėją ir jo kūrybinės veiklos rezultatus veikiančiais socialiniais meno porei- 
kiais, technikos, medžiagų, meno produkcijos formų funkcionavimo sociume problemo- 
mis. Šioje savo plėtotės pakraipoje ji suartėja su platesne sociologine ir meno sociologijos 

problematika. Tačiau šie ekskursai ir sąlyčiai su „išorėje“ gyvuojančia „socialine“ tikrove 
yra gan reti ir epizodiški, kadangi dabartinė meno psichologija tradiciškai daugiausia 
susitelkia ties vidiniais, individualiais menininko kūrybinio potencialo, meninės kūrybos 
proceso ir meninio suvokimo klausimais. 

Atskirą ir labai įtakingą meno psichologijos problemų tyrinėjimų kryptį sudaro iš 
S. Freudo idėjų išplaukianti psichoanalitinė meno psichologija. Pagrindinis jos idėjų laukas 
suformuotas psichologizuotos romantikų, ypač neklasikinės meno psichologijos, tradici- 
jos (A. Schopenhaueris, S. Kierkegaardas, F. Nietzsche, H. Bergsonas), kurios šalininkai 
pabrėžė iracionalumo ir pasąmonės įtaką menininko asmenybei ir jo kūrybinės veiklos 
rezultatams. Ši tradicija atvėrė kelius psichoanalizei, gelminei, analitinei psichologijai ir 
kitoms su neklasikine ir psichoanalitine meno psichologija susijusioms kryptims, koncep- 
cijoms, kurių šalininkų dėmesio centre - pasąmonės, seksualinių motyvų, sapnų, fantazijos 
ir kiti psichoanalitinėms teorijoms svarbūs meno psichologijos aspektai. 


Meno psichologijos sklaida Prancūzijoje 


XIX a. paskutiniaisiais dešimtmečiais ir XX a. pirmoje pusėje buvo bandoma naujai 
interpretuoti kūrybos procesą, eksplikuojant empirinės psichologijos duomenis. Naujai 
gimstantis Vakarų meno psichologijos mokslas atmetė spekuliatyvius metafizinės estetikos 
ir meno filosofijos principus, pagrindinį dėmesį skirdamas suvokimo, jausmų, vaizduo- 
tės, intuicijos, menininko individualybės, jo raiškos problemų analizei. Įtakingiausi to 
laikotarpio meno psichologijos atstovai Vokietijoje buvo Gustavas Theodoras Fechneris, 
Theodoras Lippsas, Wilhelmas Wundtas, Johannesas Volkeltas, Prancūzijoje - Eugène 
Vėronas, Victoras Bachas, Henri Delacroix, Andrė Malraux, Jean Weberis, Denis Huisman, 
Robert Francés, Didžiojoje Britanijoje - Vernon Lee, Edwardas Bullough. 

Prancūziškoji meno psichologijos tradicija, dėl stipresnės ne spekuliatyvių teorijų, o 
sparčiai besiplėtojančios meno praktikos įtakos, pasuko kitu keliu, nei vokiškoji, kurioje 
meno psichologijos tapsmas daugiausia skleidėsi estetikos, meno filosofijos, bendrosios 
psichologijos, psichologinės estetikos idėjų aplinkoje. 

Septintąjį XIX a. dešimtmetį Prancūzijoje iškilo antroji psichologinio pozityvizmo 
banga (Eugėne Vėronas, Gabrielis de Tarde, Théodule Ribot, Victoras Bachas), kurios 
šalininkai siekė pritaikyti empirinės psichologijos principus meno analizei. Estetikos ir 
meno teorijos, meno psichologijos problematika tuomet skleidėsi eksperimentinių meto- 
dologinių prieigų erdvėje. Psichologizmo įtakoje estetikos ir meno filosofijos specialistai 
pradėjo didelį dėmesį skirti estetinio suvokimo, jausmų, vaizduotės, psichologinių meninės 
kūrybos problemų tyrinėjimui. Tačiau Prancūzijoje dėl tradiciškai stiprios humanitarinės 

orientacijos eksperimentinių tyrinėjimų ir 
tiksliųjų metodų banga meno filosofijoje 
neįgavo tokio masto kaip Vokietijoje. 

Kita vertus, aiškinantis prancūzų este- 
tikos, meno filosofijos ir ypač meno psicho- 
logijos raidos ypatumus, pastebima keletas 
esminių teorinės minties raidos bruožų, ski- 
riančių prancūziškąją tradiciją nuo vokiškos 
ir britiškos. Prancūzijoje, be profesionalių 
universitetinėje sistemoje dirbusių filosofų, 
psichologų, menotyrininkų, išskirtinis vai- 
dmuo teko meno praktikams - rašytojams, 
poetams, dailininkams, kurie užsiėmė ne 
tik kūryba, bet ir studijavo, skelbė teorinius 
darbus. Kūrėjai išskirtinį dėmesį skyrė meno 
Henri Delacroix psichologijos problematikai, menininkui, 


jo kūrybos procesui, vaizduotei, fantazijai, 
įkvėpimui, intencijai, intuicijai, improvizacijai, sumanymo gimimo prielaidoms, emocionalių 
ir racionalių veiksnių vaidmeniui kūrybos procese, darbingumui ir pan. Galime paminėti 
"Theophileį Gauthier, Gustaveą Flaubertą, Charlesą Baudelaire, Arthurą Rimbaud, Paulį 
Verlaineą, Paulį Cėzanneą, Alberta Gleizes, Paulį Valéry, Paulį Claudelj, Paulį Eluard’g, Guil- 
laume’a Apollinaireą, Blaiseį Cendraresą, Marcelj Proustą, Pablo Picasso ir kitus autorius, 
kurių idėjos ir teoriniai darbai formavo pagrindinių meno psichologijos problemų lauką. 
Naujai atgimstanti pozityvizmo banga nenutraukė ryšių su prancūziškąja spiritu- 
alistinės estetikos ir meno psichologijos tradicija. Jungiamąja grandimi buvo tuomet 
populiarus meno kritikas ir filosofas elitinės l'École Normale Supérieure auklėtinis Eugène 
Vėronas, kuris estetikos ir meno filosofijos problematiką pasuko psichologizavimo kryp- 
timi. Jo veikalas Lesthėtigue (Estetika), pasirodęs 1878 m., sukėlė didžiulį susidomėjimą ir 
buvo išverstas ne tik į pagrindines Vakarų, bet ir japonų kalbą. Plėtodamas romantikams 
ir neklasikinės meno filosofijos šalininkams būdingas individualistines tendencijas, jis 
išskirtinį dėmesį sutelkė į menininką ir jo kūrybinį potencialą, plėtodamas „menininko 
individualybės arba, kitais žodžiais tariant, meninio genijaus filosofinių apraiškų tyrinė- 
jimą“ (Vėron, 2007, p. 132). 
Kita vertus, atmesdamas klasikinės estetikos ir meno filosofijos tradicijai būdingą 
grožio sureikšminimą, Vėronas perkėlė tyrimų akcentus į estetinių išgyvenimų pažini- 
mą. Taigi, mokslininkas pasineria į asociatyvinei psichologijai būdingą problemų lauką 

ir estetiškumo fenomeno savitumą tiesiogiai susieja su meno kūrinių suvokimo procese 
patiriamais malonumo ar nemalonumo jausmais. Regėjimo ir klausos malonumus jis laikė 
itin svarbiais, kadangi jie tiesiogiai siejasi su jausmų ir idėjų gimimo centrais smegenyse. 
Iš čia plaukia dvi pagrindinės meno orientacijos galimybės į atminties ir regos bei klausos 
organų sukeliamus jausminius malonumus, įvairias optines ir garsines vibracijas, kurios 
savo ruoštu sąlygoja polinkį į skirtingas meninės saviraiškos formas: ekspresyvias, kurios 
perteikia intelektualias emocijas, ir dekoratyvias, žavinčias pirmiausia regą ir klausą. 

Įvairūs išoriniai dirgikliai, Vėrono nuomone, per jusles veikia žmogaus smegenis ir 
kartu intelektinę, moralinę ir kūrybinę jo veiklą. Mokslininkas ieškojo objektyvių fizio- 
loginių estetinės ir meninės veiklos ištakų. Poeziją jis aukštino kaip vienintelę meno rūšį, 
pajėgiančią tiesiogiai reikšti jausmus ir idėjas. Poetinis menas, remdamasis muzikalumu, 
kalbos atspalviais, veikia suvokėjų sąmonę garsinėmis vibracijomis. 

Kita vertus, Vėrono meno psichologijos samprata buvo veikiama estetinės ir meno 
filosofijos sociologizavimo tradicijos. Intelektinius menininko kūrybinio potencialo ir 
meninės kūrybos proceso aspektus jis susiejo su socialumo ir simpatijos jausmais, kuriems 
priskiriamas išskirtinis vaidmuo Žmonijos intelektualinės brandos ir meno raidos procesuo- 
se (Ten pat, p. 108). Istorinė meno raida čia tiesiogiai siejama su minėtų reiškinių plėtote. 

Posūkis nuo pozityvizmo į humanitarinės pakraipos meno psichologijos koncepcijas 
išryškėjo XIX ir XX a. sandūros prancūzų mąstytojo Victoro Baschas veikaluose. Jis išgar- 
sėjo vokiečių fundamentalių estetinių veikalų analize. 1896 m. Bascho publikavo pirmąją 
keturių tomų estetikos istorijos knygą ( BaschKant, 1896), kurioje didelis dėmesys skiriamas 
psichologinei įsijautimo teorijos problemai. Atskirus įsijautimo teorijos elementus jis anali- 
zavo ir publikavo estetikai, individualizmui, intelektiniam gyvenimui skirtuose kūriniuose. 
Įsijautimą Baschas susiejo su simboliškumu, aiškindamas simbolinio įsijautimo terminą, 
kaip suvokimo procese suteikiančiam kontempliuojamiems reiškiniams simbolinę prasmę. 
Remdamasis įsijautimo teorija jis tyrinėjo įvairius estetinio suvokimo, menininko kūrybinio 
potencialo, kūrybos proceso ir meno kūrinių aspektus. Jis bandė išspręsti estetikos ir meno 
psichologijos probleminių laukų specifiškumo problemą, remdamasis vokiečių tradicija. 
Vis dėlto, pagrindinėmis teorinėmis ir metodologinėmis nuostatomis bei išskirtiniu dė- 
mesiu meno praktikos teoriniam apibendrinimui, jis buvo tipiškas prancūziškos kultūros 
reiškinys, kuris daugybe gijų siejosi su savo amžininkų ir sekėjų E. Souriau, H. Delacroix 
ir A. Malraux plėtojamomis meno psichologijos koncepcijomis. 

Aptardami ankstyvojo prancūziškosios meno psichologijos tapsmo etapą ir palygin- 
dami jį su vokiška tradicija, galime konstatuoti, kad prancūzų psichologinėje estetikoje 
neprigijo susidomėjimas empiriniais eksperimentiniais tyrimais. Empirizmas Prancūzijoje 
ilgainiui buvo nustelbtas tyrimais kokią vietą humanitarinių mokslų sistemoje užima meno 

psichologija, jos teorinių prieigų savitumas, psichologiniai ir socialiniai-psichologiniai 
meno kūrinio aspektai, meno kūrinių poveikis suvokėjui (E. Souriau, H. Delacroix, 
A. Malraux, J. Weber, D. Huisman, R. Francės, R. Huyghe ir kt.). 

Naujas prancūzų meno psichologijos raidos etapas, kuriame jau pereinama prie sis- 
temingos ir kompleksinės specifinių meno psichologijos problemų analizės, siejamas su 
1927 m. paskelbta programine Henri Delacroix knyga Psychologie de lart. Essai sur lactivité 
artistigue (Meno psichologija. Esė apie menininko kūrybinį aktyvumą). Knygos pradžioje 
autorius atsiriboja nuo pretenzijų pateikti vientisą meno filosofijos ar meno psichologijos 
koncepciją (Delacroix, 1927, p. 1). Vis dėlto, greta L. Vygotskio darbo Meno psichologija, 
Delacroix knyga, neabejotinai yra vienas giliausių ir išsamiausių Vakarų mąstymo tra- 
dicijos iki Antrojo pasaulinio karo, atitinkančių meno psichologijos kūrinių. Knygoje 
išryškėjo autoriaus dėmesys C. Fiedlerio plėtojamoms menininko kūrybinį aktyvumą 
aukštinančioms idėjoms, socialinei psichologinei meninės kūrybos subjekto, jo kūrybinės 
veiklos produktų - meno kūrinio analizei ir įvairiems psichologiniams meninio suvokimo 
ir meninių vertybių kūrimo aspektams. Šį užsibrėžtos programos daugiasluoksniškumą 
atspindi ir minėtos Delacroix knygos pavadinimas. 

Pagrindiniu savo tyrinėjimo objektu Delacroix skelbia ne meną, o kūrybinį mąstymą 
ir tuos išaukštintus jausmus, kurie yra būtini autentiškam meninės kūrybos proceso ir 
jo produkto meno kūrinio supratimui. Knygą sudaro dvi pagrindinės dalys. Pirmoje - 
dėmesys sutelkiamas į žaidimo fenomeno svarbą meninėje kūryboje, žaidimo ir meninės 
kūrybos santykių aptarimą, toliau pereinama prie estetinių ir psichologinių meninės 
kūrybos aspektų, įvairių kūrėjo būsenų analizės, idėjų kontempliacijos problemų ir, 
pagaliau, menininko ir kūrinio santykių aptarimo. Antroje - jau daugelis konkrečių 
muzikos, poezijos ir tapybos kūrybos problemų analizuojamos estetiniu ir psichologiniu 
požiūriais. 

Remdamasis konkrečiais muzikos, poezijos, tapybos istorijos pavyzdžiais, jis susitelkia 
į žaidybinės meno prigimties, meninio suvokimo, psichologinės menininko asmenybės ir 
jo meninės kūrybos proceso problemas. Delacroix ne tik pasižymėjo ypatingu subtilumu, 
tačiau neabejotinai buvo, vienas įžvalgiausių mąstytojų, tuometinės dar tik besikristali- 
zuojančios meno psichologijos plotmėje klojusių naujo probleminio tyrinėjimo lauko 
psichologijos problematikos pamatus. 

Pasinerdamas į meno psichologijos problemų visumą Delacroix taikliai pastebi, kad 
„Žvelgiant psichologiniu aspektu, panašumai neretai ištrina, nustelbia skirtumus“ (Dela- 
croix, 1927, p. 43). Meninės kūrybos esmėje jis įžvelgia nepaprastai svarbią žaidybinės 
prigimties kūrybinę nuostatą: „Žinoma, - pabrėžia jis, - žaidimas yra taip pat kaip ir menas 
laisvas nuo tikrovės“ (Delacroix, 1927, p. 43-44). 

Meng Delacroix aiškina kaip kūrybą, kaip giliausių dvasios polėkių įgyvendinimą. 
Menininkas - stebėtojas ar kūrėjas (lartiste-contemplateur ou crėateur) yra apdovanojamas 
ypatingais sugebėjimais: išsiskiria konkrečiam regionui būdinga vienokiais ar kitokiais 
jausmų, įspūdžių sklaidos bruožais. Menininkas yra tarsi nulemtas konkrečių jausminių 
pojūčių sklaidos formoms. Kita vertus, meno kūrinys skleidžiasi tarsi paskutinis meno 
žodis ir kartu yra menininko paslaptingumo pabaiga. Iš čia plaukia ir savitas požiūris į 
menininko kūrybos procesą ir kūrybinės veiklos rezultatus. Visas menininko kūrėjo darbas 
yra nukreiptas į konkrečios darnios visumos, sudėtinių elementų harmonijos įprasminimą 
konkrečiame meno kūrinyje, kuriame harmoningose formose tarsi užsisklendžia konkretus 
žmogaus gyvenimo aspektas. 

Remdamasis Etienne Souriau estetinėmis nuostatomis Delacroix taip pat aiškinasi 
santykius su vokiečių estetikos, meno filosofijos ir meno psichologijos tyrinėjimuose di- 
džiulę įtaką įgavusia Einfühlung (įsijautimo) teorija. Jis kelia probleminius klausimus: Ar 
įsijautimo teorija iki šiol išsaugoja mokslinę vertę? Kiek yra pagrįstas jos šalininkų teigi- 
mas, jog estetiniame meninės kūrybos ar jos rezultatų suvokimo akte mes susitapatiname 
su suvokiamais objektais? Į šiuos klausimus jis neduoda vienareikšmio atsakymo, tačiau 
pripažįsta, kad realiame gyvenime ir ypač kūrybinėje veikloje neretai tarsi įkvėpiame gy- 
vybę daiktams, tai yra sudvasiname juos ir palaikydami ryšį tarp daiktų suteikiame mūsų 
santykiams su jais tam tikrą įtaigumą. Tai yra tarsi žaismas tarp manęs ir ne manęs, tarp 
suvaržymui būdingos įtampos ir svaigaus laisvės pojūčio. 

Delacroix taikliai pastebi, kad įsijautimo ir simpatijos sklaidos procesai analizuojant 
juos psichologiniu aspektu išsiskiria asmenybės kūrybinio potencialo sudėtinių komponentų 
turtingumu, iš kurių jis išskiria mįslingą reiškinį intuiciją, jos raiškos formų įvairovę. Būtent 
intuicija Delacroix meno psichologijos koncepcijoje tampa svarbiu daugybės meninės kū- 
rybos procesų aspektų pažinimo instrumentu, kadangi padeda suvokėjui pažinti skirtingų 
meninės kūrybos etapų ir jų raidoje gimusių meno kūrinių gelminius sluoksnius. 

Delacroix domina įsijautimo teorijos šalininkų apmąstymai, kuriuose išskirtinis dėme- 
sys buvo teikiamas įvairių intuicijos apraiškų psichologiniam tyrinėjimui. Įsijautimo teorijos 
šalininkus Delacroix traktuoja kaip postkantiškojo romantizmo, tai yra Fr. Schellingo ir 
A. Schopenhauerio meno filosofijos idėjų sklaidos, rezultatą. Jis pripažįsta neabejotinus 
Schopenhauerio nuopelnus šioje srityje, tačiau daug nuosaikiau vertina T. Lippso, Volkelto, 
E. Grosseo, R. Miiller-Freienfelso teorijas. 

Meninės kūrybos procese ir estetinio suvokimo akte mus emocionaliai veikia įvairios 
įtaigios ritmingos formos, spalvos, garsai ir jos tarsi tampa neatsiejama mūsų savasties 
dalimi. Netgi spalvose ir garsuose skleidžiasi ne tik įvairūs formos elementai, tačiau ir ypa- 
tingos vibracijos, kurios veikia suvokėjo sąmonę ir iššaukia harmoningais ar struktūriniais 

įvairių meno formų santykiais konkrečius simpatijos jausmus, skatinančius giliau įsijausti 
į suvokiamų struktūrų esmę, nejučiom tarpusavyje lyginti jų vitališką sklaidą. 
Delacroix kritiškai aptaria Lippso įsijautimo teoriją, jos esmėje slypintį simpatijos 
jausmą. Jis Lippso ir kitų vokiečių įsijautimo teorijos šalininkų nuostatuose įžvelgia moksliš- 
kumui pavojingą neapibrėžtumą ir teigia, kad reikėtų tiksliau apibrėžti estetinį šio principo 
pobūdį, antraip tokios pamatinės šios teorijos sąvokos kaip pamėgdžiojimas, simpatija, 
gyvybės įkvėpimas tampa perdėm banaliomis. „Lippsui,- pabrėžia jis, - estetinė simpatija 
pašalina tuos tikrovės elementus, kurie būdingi įprastiniam kasdieniam gyvenimui; ji su- 
ponuoja atsiribojimą nuo objekto“ (Delacroix, 1927, p. 53). Problemos esmė glūdi aiškiai 
apibrėžtame ir tiksliame nusakyme sąlygų, tų subjektyvių ir objektyvių jausmų žaismų ir 
sprendimų, kuriuos kai kurie daiktai sukelia mumyse. Taip atsiranda nauji santykiai tarp 
daiktų ir mūsų, kurie yra esminis estetinis faktas; daiktų medžiaga, jų forma, turinys, tai 
yra idėja, kuri atspindi tai, kas atsiranda iš kitur. Mes patiriame estetinės simpatijos jausmą 
su suvokiamais daiktais priklausomai nuo jų vertės, dydžio ar jų sandaros, mus suvaržo 
jų konstravimas kaip meno objektų“ (Delacroix, 1927, p. 53). Štai iš kur ir kodėl atsiranda 
priekaištai Lippso ir jo sekėjo Volkelto koncepcijai dėl simpatijos jausmo suvulgarinimo. 
Meno psichologijos problemų aspektu bene įdomiausi yra Delacroix apmąstymai 
apie meno prigimtį, menininko kūrybinį potencialą ir ypač meninės kūrybos proceso 
ypatumus. Šiose srityse jis atsiskleidžia kaip itin įžvalgus mąstytojas, subtiliai gvildenantis 
sudėtingiausias problemas ir kritiškai žvelgiantis į ankstesnės psichologinės estetikos ir meno 
psichologijos laimėjimus. Jis primena apie klasikinei meno filosofijai būdingą kalbėjimo 
apie menininką apskritai ir jo kūrybinės raiškos formas neapibrėžtumą. Menininkas jam 
pirmiausia yra tai, kas reiškiasi konkrečiu muziko, poeto, tapytojo pavidalu, visų šių kon- 
krečių be galo individualių apraiškų įvairovėje. Todėl ir jo kūrybos produktas, meno kūrinys 
neišvengiamai atspindi konkrečios asmenybės kūrybinio potencialo, gyvenimiškos patirties, 
profesinių įgūdžių, estetinių idealų, prioritetų ir daugybės kitų savybių individualumą. 
Kita vertus, kiekvienas menininkas siekia meninės kūrybos procese, remdamasis 
savo unikaliomis kūrybinėmis galiomis išreikšti jį konkrečią būties akimirką jaudinančias 
idėjas. Įkvėpimas Delacroix meno psichologijos koncepcijoje tampa išskirtinės svarbos 
menininko kūrybinio potencialo ir paties kūrybos proceso komponentu. Jis aiškinamas 
kaip kūrybos proceso versmė, gaivinanti kūrėjo dvasią, suteikianti postūmius daugybės 
kitų meninės kūrybos proceso komponentų spontaniškai sklaidai. „Įkvėpimas, - pabrėžia 
jis,- yra savotiškas šokas, lyg kaip emocijų antplūdis, tarsi ūmus kerintis dėmesys. Tai sa- 
votiškas pusiausvyros pažeidimas ir naujas prisitaikymas, naujas sisteminimas. Gyvenimo 
ritmas skleidžiasi be pertraukos. Nauji ritmai atsiranda. Mentalinių veiksmų eiga sustoja; 
veiksmų procese atsiranda kai kurie nauji dalykai“ (Delacroix, 1927, p. 184). Neatsitikti- 

nai įkvėpimo ir su juo susijusių kitų spontaniškai besiskleidžiančių menininko kūrybinio 
potencialo elementų aptarimui Delacroix savo knygoje skiria daug vietos. 

Įkvėpimas suteikia kūrėjui pradinį impulsą, tačiau vėliau kūrybos eigoje skleidžiasi 
daugybė kitų emocionalių ir racionalių meninės kūrybos proceso komponentų, kurie 
kūrėjui kelia daug papildomų sunkumų siekiant išsaugoti pirmapradį kūrybinių nuostatų 
švarumą. Todėl, Delacroix nuomone, labai svarbu kūrėjui kūrybos eigoje „naujai sugrįžti 
prie kuriamo kūrinio detaliu visumos atitikimo pirminėms nuostatoms“ (Delacroix, 1927, 
p. 210). Kalbėdamas apie meno prigimtį ir meninės kūrybos procese spontaniškai veikian- 
čius įvairius menininko kūrybinio potencialo elementus jis nuolatos pabrėžia iš anksto 
neprogramuojamą sudėtingiausią spontaniškų sunkiai fiksuojamų intuityvių, emocionalių, 
žaidybinių ir jiems oponuojančių daugybės racionalių apoloniškos prigimties veiksnių 
sąveiką. „Menas, vadinasi, yra daug sudėtingesnė nei žaidimas veikla <...> Menas, kaip 
ir žaidimas, yra kūrybinis žaismas, tačiau jis kuria harmoningą tikrovę, jis kuria pasaulį, 
kuris įsipareigoja prasmei savo tvarka ir dėsniais“ (Delacroix, 1927, p. 45). 

Taigi šioje srityje Delacroix iškyla kaip vienas įžvalgiausių savo meto mąstytojų nu- 
brėžusių perspektyviausias meno psichologijos ir iš jos vėliau išsirutuliojusias meninės 
kūrybos procesų psichologijos koncepcijas. Šių idėjų poveikis jaučiamas dviejų kitų mąs- 
tytojų A. Malraux ir D. Huismano veikaluose. 

XX a. antrosios pusės vienas įtakingiausių prancūzų meno filosofų Andrė Malraux 
išplėtojo savitą meno psichologijos koncepciją. Pirmąsias meno psichologijos idėjas jis 
pradėjo skelbti 1937 m. Fundamentaly veikalą La psychologie de lart (Meno psichologi- 
ja,1947-1953) trimis skirtingomis knygomis jis publikavo vėliau. Malraux menkai domino 
meno psichologijos objekto, teorinių ištakų, santykių su giminiškomis disciplinomis, 
tyrinėjimo metodų, kategorijų sistemos ir kitos panašios problemos. Jis žvelgė į meno 
psichologiją kaip neatsiejamą universalios humanistinės prigimties meno filosofijos 
dalį, kurios dėmesio centre psichologiniai meninės kūrybos ir meno kūrinių suvokimo 
aspektai. Pasitelkęs platų pasaulinės meninės kultūros kontekstą, Malraux pirmiausia 
analizuoja autentiškos meninės kūrybos skiriamuosius bruožus ir įvairius skirtingose ci- 
vilizacijose sukurtus aukštus autentiškumo kriterijus. Malraux meno psichologijoje savitai 
transformuojasi vokiškosios įsijautimo teorijos idėjos, kurios persipina su programinėmis 
komparatyvistinės meno filosofijos ir menotyros nuostatomis. Malraux meno filosofijos ir 
meno psichologijos idėjos aptartos ankščiau skelbtuose tekstuose (Andrijauskas A. Andrė 
Malraux meno filosofija. Filosofija, sociologija, 1993, Nr. 1, p. 55-62). 

V. Bascho sekėjas ir E. Souriau mokinys D. Huismanas, skirtingai nei Malraux, prade- 
da savo meno psichologijos problematikos tyrinėjimus nuo aiškesnio tyrinėjimo objekto 
ir pagrindinių problemų lauko apibrėžimo. Jo manymu, meno psichologija yra sudėtinė 

platesnio estetinio pažinimo dalis, kurios dėmesio lauke yra psichologinių meninio su- 
vokimo ir kūrybos problemų tyrinėjimas. Iš čia kyla trys pagrindinės meno psichologijos 
probleminės sritys: suvokimas, meninė kūryba ir meninis atlikimas. Veikiamas V. Bascho 
idėjų, meninio suvokimo problemas Huismanas glaudžiai sieja su estetinio pasitenkinimo 
problemomis, tačiau jam labiausiai rūpi meninės kūrybos procesų psichologijos problemos. 
Kūrybą jis aiškina kaip džiaugsmingą gimdymo procesą, artimą religinei ekstazei. Iškėlęs 
meninio įkvėpimo svarbą, pagrindiniais kūrybinio proceso veiksniais Huismanas laiko 
originalumą, spontaniškumą ir kokybinį produktyvumą. 

Huismanas yra nuoseklus intuityvistinės meno psichologijos šalininkas, apribojan- 
tis proto ir racionalių veiksnių vaidmenį meninės kūrybos eigoje. „Apmąstymai, - rašo 
jis, - kaip pagalbinis veiksnys skleidžiasi mene. <...> Meninės kūrybos psichologija gali 
aprėpti kūrėjo sąmone tik vientisu žvilgsniu, neskaidydama į dalis kūrybos ištakų ir pro- 
ceso“ (Huisman, 1954, p. 83). Sutelkęs pagrindinį dėmesį į ganėtinai siauras psichologines 
muzikos ir aktorinio meno kūrinių atlikimo bei interpretacijos problemas, meno psicholo- 
gijos koncepcijoje Huismanas atriboja meninės kūrybos ir meno kūrinių kontempliacijos 
problematiką. Šis, priešingas universalioms Malraux intencijoms, sąmoningas tyrimų 
lauko susiaurinimas tikriausiai ir buvo pagrindinė Huismano menkesnio poveikio meno 
psichologijos idėjų istorijai pagrindinė priežastis. 

Šiuo požiūriu perspektyvesnį kelią pasirinko du kiti meno psichologijos kūrėjai J. We- 
beris ir R. Francės, kurie daugiau dėmesio skyrė aktualių teorinių ir metodologinių meno psi- 
chologijos problemų sprendimui. Knygą Meno psichologija, psichoanalizės adeptas J. Weberis 
pradeda meno psichologijos objekto ir metodų specifiškumo, jos santykių su estetika, meno 
filosofija, menotyra ir meno kritika, aiškinimu. Weberis pabrėžia, jog meno psichologijos 
problemos glaudžiai siejasi su minėtais giminingais mokslais ir jų metodologiniais principais. 
„Meno psichologija, - rašo Weberis, - mes laikome sąmoningų ir nesąmoningų būsenų, 
susijusių su meno kūrinių kūrimu ir kontempliacija, tyrimą“ (Weber, Paris, 1961, p. 1). 

Pagrindinis meno psichologijos tyrinėjimo objektas prancūzų teoretikui yra suvokėjas, 
menininkas ir meno kūrinys, todėl ir meno psichologijoje jis tiria tris pagrindines problemų 
grupes: suvokimo psichologiją, meninės kūrybos procesų psichologiją ir meno kūrinio 
psichologiją, kuri gvildenama tiek psichologiniu, tiek ir ontologiniu aspektais. Remdamasis 
psichoanalizės laimėjimais, Weberis introspekciją, psichoanalitinį ir psichofenomenologinį 
tyrimus skelbia pagrindiniais meno psichologijos metodais. Jo veikaluose jaučiamas stiprus 
psichoanalitinių tyrinėjimo strategijų ir metodų poveikis, kuris neretai mokslininką nu- 
kreipia į mažiau reikšmingų meno psichologijos raidai periferinių problemų tyrinėjimus. 

Robertas Francės teorinių ir metodologinių nuostatų požiūriu buvo nuoseklesnis 
mąstytojas, išdėstęs savo koncepciją monografijoje Psychologie de lesthétique (Estetikos 

psichologija). Meno psichologijos tyrinėjimo sritį jis atribojo nuo kitos artimos probleminės 
srities, pavadintos psychologie de lesthétique (estetikos psichologija). „Estetikos psicholo- 
gija, - rašo jis, - nėra meno psichologija. Šis termino pakeitimas padarytas, atsižvelgiant 
į srities, su kuria tai susiję, išplėtimą. Iš atsargumo ir kartu norėdama pasipriešinti grožio 
filosofijos kraštutinėms spekuliacijoms nūdienos pozityvioji estetika po truputėlį liaujasi 
buvusi mokslu apie grožį, siekdama likti tik mokslu apie meną arba, dar geriau, - mąstymu 
apie meną. Tačiau kiek šis ribotas atsargumas galėjo atrodyti pateisinamas, kai trūko išban- 
dytų tyrinėjimo metodų, tiek jis nenaudingas ir fatališkas dabar, kai humanitariniai mokslai 
įvaldė priemones, leidžiančias nustatyti faktus ir santykius, kurie suklaidina individualų 
stebėjimą, atrodo palikti likimo valiai ir chaotiški <...> Taigi čia kalbama apie estetiką, 
bendresnę nei mokslas apie meną, o jos išplėtimas sutampa su plėtote tokių tyrinėjimų, 
kurių griežtą metodologine kontrolę galima įvertinti“ (Francés, Paris, 1968, p. 1-2). 

Be tradicinėmis tapusių meno psichologijos problemų, mokslininką domino ir iš meno 
psichologijos vėliau išsirutuliojusios subdisciplinos - meninės kūrybos procesų psicholo- 
gijos problemos, kurių tarpdalykiniam tyrinėjimui jis įvairiuose darbuose skyrė didžiulį 
dėmesį. Ypatingu Erancės susidomėjimo objektu buvo meninės kūrybos ir komunikacijos 
problemų laukas, kuriame jis išskyrė meninės kūrybos, meninių elementų, meno kūrinių 
suvokimo, vertinimo, įvairių menų formalios kalbos ir semantinių struktūrų problemas. 
Meno psichologija čia susipina su estetika, estetikos psichologija, psichosociologija, meni- 
nės kūrybos procesų psichologija ir kitomis psichologinius meno aspektus tyrinėjančiomis 
subdiciplinomis. „Visi šie klausimai, - rašo Francès,- svarstomi vienu metu ir pagal bendrus 
požymius be ypatingų nuorodų į sociokultūrinius ir istorinius pokyčius, ar ypač stengiantis 
išryškinti pakitimus, lyginant kultūras arba civilizacijas. Kiekvienas iš šių dviejų kelių yra 
savaip svarbus ir negali pakeisti vienas kito. Prasminga lyginti tik tai, kas giliai pažįstama. 
Mechanizmų supratimas palengvina detalizuotą jų funkcionavimo konkrečios kultūros 
rėmuose analizę. Tarpkultūriniai palyginimai pagaliau parodo tai, kas iš šio mechanizmo 
lieka, kinta ar išnyksta kitoje aplinkoje“ (Francės, 1968, p. 14-15). 

Vėliau meno psichologijos teorines ir metodologines nuostatas mokslininkas apiben- 
drino straipsnyje, paskelbtame kolektyviniame veikale Psychologie de lart et de lesthétique 
(Meno ir estetikos psichologija), kurio įvadinėje dalyje jis pabrėžė: „Šis kolektyvinis veikalas 
pirmiausia yra įvairiuose humanitariniuose moksluose atliktų tyrinėjimų rezultatų sinte- 
zė — ir specialiai psichologijoje - meno srityje, plačiau žvelgiant estetikos“ (Psychologie de 
lart et de lesthétique, 1979, p. 7). 

A. Malraux, J. Weberio, R. Francés ir kitų prancūzų meno psichologijos šalininkų 
siekimas išplėsti meno psichologijos įtakos lauką ir sustiprinti jos teorinį bei metodologinį 
pagrindą neliko be pėdsakų. Paskutiniaisiais XX a. dešimtmečiais prancūzų meno 

psichologijoje pastebimai sustiprėjo fenomenologinės, hermeneutinės, psichoanalitinės 
ir semiotinės metodologijos poveikis ir randasi vis daugiau tarpdalykinių ir specializuotų 
konkrečių problemų tyrinėjimų. 


Britiškoji psichologinė estetika ir meno psichologija 


Greta vyravusių vokiškos ir prancūziškos tradicijų, kuklesnį indėlį į meno psichologijos, 
kaip savarankiškos mokslinio pažinimo srities tapsmą, padarė britų mokslininkai, kurių 
veikaluose savitai išsiskleidė kontinentinėje Europoje subrendusios idėjos. Kalbant apie 
britų mokslininkų įnašą, reikėtų išskirti dvi pagrindines figūras, atspindinčias skirtingus 
meno psichologijos tapsmo scenarijus. 

Pirmiausia, tai meno psichologijos pirmtakė anglakalbėje tradicijoje daugybės me- 
nui skirtų tekstų autorė žinoma pseudonimu Vernon Lee (tikroji pavardė Violet Paget, 
1856-1936). Ji plėtojo ir paskleidė įsijautimo teorijos idėjas besiformuojančioje britų meno 
psichologijos tradicijoje. Antroji, nemažiau reikšminga figūra, tai šveicarų kilmės britų 
psichologas ir meno filosofas Edwardas Bulloughas (1880-1934), kuris daug nuveikė britų 
akademinio mokslo sistemoje, keldamas meno psichologijos statusą. 

Vernon Lee Didžiojoje Britanijoje įtaigiais tekstais sužadino humanitarinės ir meninės 
aplinkos atstovų dėmesį meno psichologijos problematikai, kadangi organizuodavo bei daly- 
vaudavo estetikos ir meno filosofijos mokslininkų diskursuose. Dar 1913 m. paskelbtoje knygoje 
The Beautiful: A Introduction to Psychological Aesthetics („Grožis: Įvadas į psichologinę estetiką“), 
remdamasi vokiečių ir prancūzų meno psichologijos šalininkų laimėjimais, Lee ženkliai išplėtė 
įsijautimo teorijos poveikio ribas, aukštino jos universalumą, sugebėjimą aprėpti platų psichinio 
gyvenimo, meninės sąmonės, meninės kūrybos procesų ir kūrybos produktų suvokimo lauką. 
Minėtos knygos išeities taškas yra iš Lippso ir Franzo Brentano perimtos grynos sąmonės ir 
įsijautimo teorijos idėjos, kurias papildžiusi fiziologiniais aspektais, ji siekė pritaikyti konkrečios 
meno praktikos analizei. 

Įsijautimą Lee aiškina pirmiausia, kaip vieną paprasčiausių (nors toli gražu ne 
elementarų) psichologinių procesų, kuris, remdamasis kūrybine vaizduotės galia ir 
asmenybės vidinės patirties sudėtingiausiais psichologiniais mechanizmais, formuoja 
mus supančio pasaulio suvokimą. Įsijautimo sklaidos sfera siejasi su meninių formų 
kontempliacijos procesais, kuriuose į pirmą planą iškyla formos sąsajų su emocija ir, 
atvirkščiai, emocijų santykio su kontempliuojamomis formomis, psichologiniai pro- 
cesai. Taigi jos eksperimentinei praktikai būdingas išskirtinis dėmesys introspekcijai 
arba, kitais žodžiais tariant, savistabos procesams, jautriausioms emocinėms reakcijoms, 
sąmonės poslinkiams, aprašinėjant konkrečių meno kūrinių suvokimą muziejuose. 

Toks požiūris liudijo tik apie eilinį subjektyvizmo tendencijų iškilimą meno psicho- 
logijos idėjų ir metodologinių prieigų evoliucijoje, kadangi suvokėjo išvados negalėjo būti 
patvirtintos jokiais į objektyvumą pretenduojančiais rodikliais. Introspekcijos tendencijos 
įsigalėjimas Lee koncepcijoje negali būti aiškinamas kaip esminis žingsnis į priekį, lyginant 
su Fechnerio ir jo vokiškųjų šalininkų eksperimentinėmis procedūromis ir jų rezultatų 
teorinio apibendrinimo tradicija. 

Kita vertus, įsijautimas Lee koncepcijoje virsta ir vienu svarbiausių meninės kūrybos 
sferos pažinimo instrumentu, persmelkiančiu kūrėjo ir suvokėjo būtį. Įsijautimas tiesiogiai 
siejasi su tokiais psichologiniais procesais kaip vaizduotė, užuojauta, kurie suteikdami 
supančio pasaulio reiškiniams konkrečius pavidalus, suteikia menininko ar suvokėjo 
sąmonėje spontaniškai gimstantiems pojūčiams tokį pastovumą ir vieningumą, kurie 
sistemiškai organizuoja asmenybės tikslus ir veiklą. 

1912 m. Edwardas Bulloughas British Journal of Psychology paskelbė psichinės distancijos 
teoriją, skirdamas daug dėmesio meno psichologijai. Jis buvo akademinio išsilavinimo, uni- 
versalių interesų asmenybė, kuri vienu metu reiškėsi psichologijos, estetikos, meno filosofijos, 
meno psichologijos ir empirinių eksperimentinių tyrinėjimų srityse. Puikiai susipažinęs su 
vokiečių ir prancūzų tyrinėtojų psichologinės estetikos ir meno psichologijos srityse laimėji- 
mais, Bullough’as buvo pirmasis psichologas, pradėjęs Kembridžo universitete dėstyti išsamų 
estetikos kursą. 1906-1921m. jis paskelbė darbus, skirtus eksperimentinės estetikos problemai. 

Plėtodamas vokiškos eksperimentinės psichologijos principus, jis nuosekliai estetišku- 
mo problemą išrutuliojo iš savo pamatinės psichinio nuotolio sampratos, kurią aiškino kaip 
nuasmenintą, atitrūkusią nuo praktiškumo, nesuinteresuoto reiškinio, besiskleidžiančią 
būseną suvokimo procese. 

Bullough’as meno psichologijos problematiką formaliai tapatino su estetine, tačiau 
faktiškai brėžė jų objektų ir tyrinėjimo laukų išsiskyrimo kelius. Estetika jo požiūriu 
sistemingai tyrinėja estetinę sąmonę, taip pat tas estetinės sąmonės formas, kurios yra 
sutelktos tiesiogiai į estetinių objektų kūrybą arba į kūrybinės veiklos rezultatus, tai yra 
meno kūrinius. Estetikos mokslo objekto dalis sgmonė - mėgaujasi ar aiškina sukurtus 
meno kurinius, įvairius gamtos reiškinius, tikrovės objektus, pasitelkdama estetinės kon- 
templiacijos teikiamas galimybes. 

Į estetikos mokslo objektą įeina ir platus estetinės kultūros pasaulis, būtent ta estetinės 
sąmonės sritis, kuri tiesiogiai siejasi su kitomis bendresnėmis gyvenimo sferomis. Tokį 
estetikos tyrinėjimo objekto apibūdinimą Bulloughas iš dalies perkelia ir į meno psicho- 
logijos tyrinėjimo srities apibrėžimą. Meno psichologijos tyrinėjimo objektas aiškinamas 
ambivalentiškai: pirmiausia per menininką ir meną suvokiančio subjekto psichologiją, 
kita vertus, per kontempliacijos metu pažįstamus skirtingų meno rūšių kūrinius. 

Estetinę problematiką Bullough'as 
skirstė į du pagrindinius meno filosofijos 
ir meno psichologijos probleminius laukus. 
Pirmosios subdisciplinos tyrinėjimo objek- 
tas yra konceptualių teorinių meno būties, 
socialinių ir etinių problemų pažinimas, o 
antrosios — sistemingas estetinio suvokimo 
problemų tyrinėjimas. Estetinės meno kū- 


rinio vertės problemos šioje klasifikacijoje 
priskiriamos priklausomai nuo tyrinėjimo 
aspekto tiek meno filosofijos, tiek ir meno 
psichologijos problematikai. 

Bullougho veikalams būdingas išskir- 
tinis dėmesys tiems estetiniams kūrybinės 
veiklos aspektams, kurie yra nukreipti į 


meno kūrinio kūrimo procesą ir baigiasi jo 

Vernon Lee kaip savarankiško estetinio objekto sukū- 

rimu. Antras esminis jo tyrinėjimų laukas 

aprėpia estetinės kontempliacijos sritį arba, kitais žodžiais tariant, suvokimo procesą, tą 

estetinio išgyvenimo jausmų gamą, kuri gimsta suvokėjuje, kontempliuojant meno kūri- 

nius, gamtos ir tikrovės objektus. Kita svarbi jo mokslinių interesų sfera siejasi su meninės 

kūrybos išdavoje gimstančio turtingo meno kūrinių pasaulio, jo rūšių ir formų įvairovės 

tyrinėjimu. Ir trečioji - gvildena plačią vadinamosios estetinės kultūros sritį, apimančia 

estetinį suvokimą ir daugybę kitų kultūros sferų, turinčių tiesioginį ryšį su gyvenimu ir 
įvairiomis žmogaus kūrybinės veiklos formomis. 

Bulloughas teigia, kad visąlaik yra konkreti pozicija, kuria remdamasis kūrėjas ar 
suvokėjas patiria estetinį išgyvenimą. Šis išgyvenimas - estetinis nuotolis skleidžiasi tarp 
suvokėjo ir jo potyrių šaltinio arba kitais žodžiais tariant to, kas jį liečia dvasinio juslinio 
suvokimo proceso metu ir iššaukia įvairias emocines būsenas bei idėjas. Kasdieniame 
mums įprastame patyrime suvokiamieji objektai sąmonėje yra aprašinėjami pagal apibū- 
dinimus, kurie charakterizuoja objektą, referuojant į fenomenaliojo ego tikslus. Fiziškai 
nutolusioje arba estetinėje būsenoje objektai jau yra suvokiami, panaikinant sąmonėje 
nuorodas į fenomenalaus ego tikslus. 

Suvokiančiai meno kūrinius sąmonei atsiranda galimybė laisvai kreiptį dėmesį į po- 
tyrio objektus iš neutralumo perspektyvos. „Ši distancija, - pabrėžia Bullough, - tarytum 
tvyro tarp mūsų pačių aš ir to, kas mus veikia pačia plačiausia prasme, turint omeny visą, 

kas veikia mus fiziškai ir dvasiškai, t.y. pojūčius, suvokimą, emocinę būseną arba idėją. 
Paprastai, nors ne visada, tai reiškia tą patį, kaip pasakyti, kad egzistuoja distancija tarp 
mūsų pačių aš ir tų objektų, kurie yra šių poveikių šaltiniai ir skleidėjai“ (Bullough, 1980, 
p. 99). Tačiau tai visai nereiškia, kad santykis su potyrio objektais yra grynai intelektinis, 
nepersonalus ir neturintis emocijų; jis kaip tik skatina suvokimo procese natūralią spon- 
tanišką emocijų sklaidą. Šios emocijos suvokimo akte skleidžiasi ne įprastu kasdieniam 
suvokimui, o specifiniu, tik estetiniam suvokimo aktui būdingu isfiltruotu, išvalytu nuo 
praktinių aspektų, bet nepraradusių savo originalios sandaros, aspektu. 

Meno kūrinio suvokimo metu suvokėjas išgyvena platų spektrą jį užplūstančių emocinių 
išgyvenimų, gimstančių santykyje su kontempliacijos objektu. Esminis šio estetinio išgyve- 
nimo akto skirtumas, lyginant su kitais, yra tas, jog emocijos yra fiziškai tolimos nuo mūsų 
pačių, nes dėl estetinio nuotolio poveikio vyksta atsiribojimas nuo mūsų praktinio realaus 
aš ir estetinės kontempliacijos akte suvokiamas reiškinys pasilieka už mūsų asmeninių po- 
reikių bei tikslų sferos. „Distancijas, kaip esu sakęs anksčiau, pasiekiama, atskiriant objektą 
ir jo poveikio galią nuo mūsų pačių aš, atribojant jį nuo praktinių poreikių ir tikslų. Tik taip 
įmanoma kontempliuoti objektą. Bet tai nereiškia, kad ryšys tarp mūsų pačių aš ir objekto 
taip susilpnėja, jog pasidaro visiškai beasmenis“ ( Bullough, 1980, p. 101). 

Kita vertus, estetiniame santykyje su meno kūriniu emocijos yra manyje, bet kartu 
ir mano paties sąmonės nėra nuspėjamos. Vadinasi, sąmonės būsena estetinio nuotolio 
būsenoje čia aiškinama ne kaip standartinė ar įprastinė, o ypatinga proto atostogų nuo 
įprastinio racionalių pradų vyravimo būsenų. Iš čia plaukia ir kita esminė meno psi- 
chologijos problematikai svarbi Boullougho išvada, kad kuo meno kūrinys pasižymi 
stipresne estetinio poveikio jėga, tuo giliau šį santykį išgyvena suvokėjas ir geriau yra 
pasiruošęs tokio pobūdžio išgyvenimui. Ir pagaliau atitikimas tarp pavaizduotų, su- 
vokimo procese regimų, girdimų, jaučiamų ir savo paties asmeninių emocijų taip pat 
gali sudaryti palankias prielaidas nutolusio estetinio patyrimo atsiradimui. Pavyzdžiui, 
vyras, turintis pagrindą pavyduliauti savo Žmonai, visai kitaip įsijaučia žiūrėdamas 
„Otelą“, nes vaizduojamos siužetinės linijos ir herojų išgyvenimai yra panašūs į jo 
paties išgyvenimus. 

Atitinkamai, jei meninis objektas yra labai nutolęs nuo mūsų įprastinio patyrimo bei 
supratimo, kitais žodžiais tariant, jei jame nerandame, kas patrauktų mūsų dėmesį, tuomet 
atsiranda būsena, kurią Bullough'as pavadina per dideliu nutolimu. Tai yra ta būsena, kai 
meninio suvokimo objektas menkai ar visiškai emocionaliai neveikia suvokėjo. Idealia 
estetiniam santykiui su meno objektu Bullough'ui meno psichologijoje būkle tampa tokia, 
kurioje nutolimas yra sumažintas tiek, kiek jis gali būti sumažintas iki minimumo, bet 
nepanaikintas, nes toks santykis yra intensyviausios ir vertingiausios kokybės. 

Be abejonės, Bullougho estetinio išgyvenimo teorija tapo viena įtakingiausių šios 
pakraipos teorijų Didžiojoje Britanijoje ir JAV. Ši teorija nukreipė daugelį meno psicholo- 
gijos problematika susidomėjusių mokslininkų suvokimo problemų tyrinėjimui, o meno 
pasaulis ir su juo susijusi psichologinių meno problemų erdvė joje buvo traktuojama kaip 
pagalbinė. Tuo britų tradicija iš esmės skiriasi nuo prancūziškos ir filosofinio spekuliaty- 
vumo elementus išsaugojusios vokiškosios. 

Iš empatijos svarbą aukštinančios Lee teorijos ir E. Cassirerio simbolinės filosofijos, iš- 
sirutuliojo Susanne Langerio simbolinio diskurso teorija. Britų estetikos ir meno psichologijos 
tradicijoje ši teorija meną aiškino kaip vieną iš simbolinio mąstymo raiškos formų, įtraukdama 
į savo dėmesio lauką vis platesnius humanitarinės kultūros ir meno pasaulio sluoksnius. Tuo 
būdu ji suartėja su prancūziškąja tradicija, kuriai visada buvo būdingas kritinis požiūris į 
vienpusišką griežto moksliškumo kultą ir siauro empirizmo sureikšminimą. 

Kalbant apie vėlesnį empatijos teorijos atgimimą ir plėtotę anglų kalbą vartojančiose 
šalyse, tikslinga paminėti G. W. Allporto, H. Ruggo ir A. Kaestlerio vieną po kito pasirodžiu- 
sius veikalus. Juose ryškėja vėlesnei meno psichologijos raidai būdingas empatijos sąvokos 
universalėjimas, tai yra akivaizdus jos prasmių lauko platėjimas ir tyrinėtojų dėmesio 
centro perkėlimas į vis aktualėjančias meninės kūrybos procesų psichologijos problemas. 

Glaustai aptarę XIX a. pabaigoje ir XX a pirmojoje pusėje Vokietijoje, Prancūzijoje ir 
Didžiojoje Britanijoje išryškėjusias pagrindines psichologinės estetikos transformacijos į 
meno psichologiją tendencijas, galime konstatuoti, kad šiose šalyse meno psichologijos 
kaip savarankiškos mokslinių tyrimų srities tapsmo procesas buvo skirtingas. Jo ypatumus 
apsprendė anksčiau vyravusios psichologijos, estetikos, meno filosofijos ir kitų human- 
itarinių mokslų raidos tradicijos. Vokietijoje psichologinės estetikos peraugimas į meno 
psichologiją daug ryškiau buvo ženklintas jau gyvavusių filosofijos tradicijų, o vėliau 
neabejotinai paveiktas įsijautimo teorijos ir įvairių psichoanalitinių koncepcijų įtakos. 
Žymiausių prancūzų meno psichologijos kūrėjų veikaluose išryškėjo teorijos ir empirijos 
jungtis, stipresnis besiplėtojančios meno praktikos poveikis, sąlygojantis naujų ir originalių 
meno psichologijos koncepcijų atsiradimą. 

Britų meno psichologijos tradicija plėtojosi dviem kryptimis: įsijautimo ir analitinio 
tyrimo. Vernon Lee pakreipė įsijautimo teorijos raidą menotyrine empirine linkme, būdinga 
meninės kūrybos procesų ir meno suvokimo dėsningumų tyrėjams. Edvardas Bullough'as, 
teorinės refleksijos metodu analizavęs meninės kūrybos procesą, britų meno psichologijos 
tradiciją pasuko analitinio tyrimo keliu. 

Ištakos ir savitumas 


XIX a. pabaigoje stiprėjant reakcijai į spekuliatyvųjį racionalistinį mąstymą ir jiems 
oponuojančias empirinio pozityvizmo apraiškas estetikoje ir meno filosofijoje auga 
intuityvistinių idėjų įtaka. Jų šalininkai atgaivina periodiškai filosofijos idėjų istorijoje 
atgimstančias intuicijos pažintinių galimybių sureikšminimo leitmotyvus. Intuityvistinės 
teorijos priešistorės ir idėjų raidos analizė padeda geriau suprasti šios įtakingos krypties 
ištakas, pagrindines iškilimo priežastis ir žymiausių jos atstovų plėtojamų idėjų ryšius su 
ankstesnėmis intuityvaus pažinimo svarbą aukštinančiomis koncepcijomis. 

Intuityvizmo estetikos ir meno filosofijos idėjų iškilimui tiesioginį poveikį turėjo Vakarų 
racionalistinėje pohegelinėje metafizikoje išryškėjusios krizinės tendencijos, kurios tiesiogiai 
siejosi su irstančiu vokiečių klasikinei estetikai ir meno filosofijai būdingu mąstymo vientisu- 
mu, jo fragmentacija, racionalizmo potencinių tolesnės raidos galimybių išsisėmimu ir bendru 
pohegelinės teorinės minties lygio nuosmukiu. Racionalistinių, evoliucionistinių, pozityvisti- 
nių, biologistinių ir kitų scientistinės pakraipos teorijų krizė XIX a. pabaigoje skatina estetikos 
ir meno filosofijos šalininkų atsisukimą į įvairias spontaniškumą, intuityvumą aukštinančias 
neoromantinės ir neklasikines iracionalistines teorijas. Visa tai tiesiogiai siejasi su augančia 
Vakarų filosofinės sąmonės reakcija į įvairių racionalistinių ir pozityvistinių tendencijų įsiga- 
lėjimą, nekritišką empirinių pozityvistinių tyrinėjimų pažintinių galimybių sureikšminimą. 
Ne mažiau svarbų poveikį intuityvizmo įtakos augimui turėjo ir Vakarų mąstymo tradicijoje 
išryškėjęs posūkis nuo epistemologijos į ontologinę problematiką, sudėtingiausių žmogaus būties 
ir kūrybos, sąmonės funkcionavimo, sąmonės ir pasąmonės santykių problemų pažinimą. 

Sparti naujų mokslinių atradimų plėtra XIX a. antroje pusėje, eksperimentinio ir 
techninio mokslo laimėjimai, pozityvizmo ir evoliucionizmo idėjų pakilimas dar kurį laiką 
padėjo išsaugoti klasikinės vokiečių metafizikos išpuoselėtą racionalistinio intelektualizmo 
visuomeninį prestižą. Vis dėlto blėstant klasikinės metafizikos įtakai, ryškėja priešingos 
didžiulį populiarumą įgavusio Schopenhauerio paskleistos iracionalistinės ir intuityvistinės 
nuostatos, kurių šalininkai Kierkegaardas, Nietzsche, Bergsonas, nuvainikuodami anksčiau 
poklasikinėje filosofijoje vyravusias metodologines prieigas, racionalumą traktuoja kaip 
supaprastintą „iškreiptą“ ir vienpusį pažinimą, pajėgiantį pažinti tik išorinius daiktų ir 
reiškinių aspektus, todėl svetimą sudėtingiausių filosofinės ir meninės kūrybos formų paži- 
nimui. Štai iš kur plaukia besiskleidžiančių intuityvistinių teorijų vidinis prieštaringumas: 
susižavėjimas neįtikėtinais amžiaus sandūroje išryškėjusiais įvairių mokslinio pažinimo 
sričių laimėjimais, jų svarbos visuomenės raidai pripažinimas ir kartu racionalaus proto 
pažintinių galimybių ribotumo konstatavimas, jo sugebėjimo pasinerti į sudėtingų gyve- 
nimo, kūrybos, meno procesų pažinimą neigimas. 

Kita vertus, racionalizmui oponuojančiose teorijose regimas susidomėjimas daž- 
niausiai iš romantikų, Schopenhauerio iracionalizmo ir intuityvizmo išplaukiančioms 
vis didesnę įtaką įgaunančioms indų ir kitų Rytų mąstymo tradicijų idėjomis. Tai XIX a. 
pabaigoje tiesiogiai siejasi su Jenos romantikų ir Schopenhauerio meno filosofijos idėjų 
atgimimu bei Nietzsche's, P. Deusseno ir E. Hartmanno koncepcijų augančia įtaka. Glaustai 
tariant, vieni minėti mąstytojai jausminę, kiti intelektualinę intuiciją priešpriešino tikrovę 
dirbtinai skaidančiam racionaliam mąstymui ir empiriniam pozityvistiniam pasaulio paži- 
nimui. Tai ir suponavo jiems būdingą požiūrį į intuiciją kaip pagrindinį patikimą pažinimo 
instrumentą, padedantį vientisu nesuskaidytu į daugybę fragmentiškų detalių, aspektų pažinti 
tikrovę ir gelminius estetinių bei meno reiškinių sluoksnius. 

Šie intuityvaus pažinimo sureikšminimo leitmotyvai periodiškai Vakarų mąstymo 
tradicijos istorijoje išnirdavo ir anksčiau, tačiau į kokybiškai naują teorinės sintezės lygmenį 
jie įžengia romantizmo ideologijos iškilimo metu. Tada panašius intuicijos pažintinių galių 
sureikšminimo variantus pateikė du romantikų meno filosofijos idėjų sistemintojai Schellin- 
gas ir Schopenhaueris. Abu jie, plėtodami romantinį intuityvizmą ir panestetizmą, apribojo 
racionalaus pažinimo galimybes ir savo meno filosofijos koncepcijose atgaivino racionaliai 
nepaaiškinamų pasąmonės veiksnių, kūrybinio įkvėpimo, intuityvaus reiškinių gelminės 
esmės pažinimo svarbą. Tačiau Schellingo transcendentalinio idealizmo sistemos kūrimo 
ir Meno filosofijos veikalo gimimo metu jaučiamas stipresnis dekartiškos intelektualinės 
intuicijos teorijos poveikis, kuri susipina su Jenos romantikų meno filosofijos idėjomis. In- 
telektualinė intuicija, veikiama šios idėjų sintezės, iškyla kaip aukščiausia genijams būdinga 
pažinimo forma filosofijos ir meno srityse. Panašias mintis plėtoja ne tik stiprią Jenos roman- 
tikų meno filosofijos, tačiau ir indy upanišadų idėjų įtaką išgyvenęs Schopenhaueris, kuris 
skelbė besąlygišką intuityvaus meninio pažinimo prioritetą racionalaus mokslinio atžvilgiu. 

Vis dėlto vėlesni intuityvizmo estetikos ir meno filosofijos kūrėjai savo teorijose rė- 
mėsi ne tik didžiausią poveikį jiems turėjusiomis aptartomis Jenos romantikų, Schellingo, 
Schopenhauerio idėjomis, bet ir Descarteso, Spinozos mokymais apie intelektualinę intui- 
ciją, suprantamą kaip aukščiausią racionalaus pažinimo pakopą, kurioje racionalus loginis 
mąstymas tarsi išslysta iš diskursyvaus mąstymo prieštaravimų ir pateikia iš racionalių pa- 
žintinių nuostatų išplaukiantį analizuojamų daiktų ir reiškinių pažinimą. Šie racionalistiniai 
leitmotyvai, prislopinti Jenos romantikų, Schellingo, Schopenhauerio, vėliau, nors ir intuicija 
traktuojama kaip iracionalus pažinimo aktas, su įvairiomis išlygomis atgimsta naujos kartos 
savarankiškos intuityvizmo krypties kūrėjų Bergsono, Croces ir fenomenologijos pradininko 
Husserlio bei jų gausių sekėjų koncepcijose. 

Kita vertus, XIX ir XX a. sandūroje formuojantis įtakingai intuityvizmo estetikai ir meno 
filosofijai, Vakarų mąstymo tradicijoje stiprėja dėmesys toms žmogiškos būties ir kūrybinės 

veiklos sritims, kuriose išnyksta tradicinė subjekto ir objekto priešprieša ir atsiveria tradi- 
cinėms indų ir kinų filosofinėms sistemoms būdingi holistiniai požiūriai į žmogaus būtį ir 
kūrybą, liudijantys ryškėjantį Vakarų ir Rytų mąstymo tradicijų suartėjimą. Tam neabejotiną 
poveikį turėjo neklasikinės filosofijos atstovų Schopenhauerio ir Nietzsche’s orientalistinių 
idėjų įtaka. 

Ir galiausiai būtent išryškėjusi pozityvistinių teorijų krizė paskatino naujų ontologinių ir 
psichologinių tyrinėjimo prieigų skverbimąsi į įvairias estetikos ir meno filosofijos sritis. Tai 
liudija augantis filosofų susidomėjimas subjekto sąmonės funkcionavimo problemomis ir iš 
Kierkegaardo, Nietzsche’ filosofijos išplaukiančių subjektyviosios ontologijos sąvokų: „egzis- 
tencija“, „gyvenimas“, „gyvybinis polėkis“, „būtis-sąmonė“ ir pan. sklaida. Vadinasi, estetinė 
sąmonė, ieškodama naujų savo galimybių pritaikymo būdų, pasuka filosofinės problematikos 
ontologizavimo ir psichologizavimo, sąmonės ir būties sąveikos problemų sureikšminimo 
keliu. Iš neklasikinės („gyvenimo filosofijos“) pradininkų idėjų lauko vėliau išsirutuliojusias 
antropologinės egzistencinės pakraipos koncepcijas taip pat galima traktuoti kaip reakciją į 
racionalistinio intelektualizmo suklestėjimą pohegelinėje filosofijoje. 

Minėtas esmines filosofinės sąmonės slinktis patvirtina intuityvistinės filosofijos kūrėjams 
būdingos universalistinės ambicijos ir siekis įveikti priešpriešą tarp subjekto ir objekto, pažinimo 
ir būties, racionalizmo ir iracionalizmo, analitinio ir emocionalaus jausminio, materialistinio ir 
idealistinio, apriorizmo ir empirizmo, proto ir tikėjimo. Ko gero, tai ir suponuoja intuityvizmo 
šalininkams būdingą racionalaus mąstymo ir jo sąvokinio aparato ribotumo kritiką. Taip pat 
Bergsonas ir Croce akcentuoja tezę apie racionalaus proto nesugebėjimą pažinti sudėtingiau- 
sius mus supančio pasaulio, kūrybos proceso, meno reiškinius ir iškelia intuiciją kaip tobu- 
liausią slėpiningos sudėtingiausių pasaulio reiškinių gelminės esmės pažinimo instrumentą. 

Kartu neklasikinės filosofijos nubrėžtų problemų lauke, ypač jo sandūroje su įvairiomis 
pasąmonės teorijomis ir terapinėmis praktikomis, XIX a. pabaigoje ženkliai auga mokslininkų 
dėmesys pasąmonės vaidmeniui pažinimo eigoje ir slėpiningų psichinės veiklos mechaniz- 
mų psichologinei interpretacijai. Tai savo ruožtu taip pat skatina susidomėti psichologine 
problematika ir pirmiausia slėpiningais subjekto psichikos pasąmoniniuose sluoksniuose 
besiskleidžiančiais intuityvaus pažinimo mechanizmais. Iš intuityvizmo estetikos raidą pa- 
veikusių psichologinių teorijų tikslinga išskirti šias pagrindines: pirma - psichinės tikrovės 
turinio, antra — psichikos santykių su sąmone ir pasąmone, trečia — intuityvaus pažinimo 
mechanizmų ir galiausiai metodų, padedančių juos pažinti. Iš čia išsirutulioja įvairiabriaunis 
psichologinės estetikos, intuityvizmo, psichoanalitinių teorijų ir meno psichologijos šalininkų 
gvildenamų intuicijos problemų laukas. 

Intuityvizmo estetikos ir meno filosofijos teorinėse nuostatuose taip pat atsispindi kriti- 
nis požiūris į Taineo „estetinėje botanikoje“ išryškėjusį kultūros ir meno istorijos suartinimą 

su natūralios gamtos, gyvūnijos ir augalijos raidos dėsniais. Vis dėlto XX a. pradžioje 
skleidžiantis Bergsono ir Croces intuityvistinėms teorijoms, visa tai jau prarado ankstes- 
nį aktualumą. Todėl pagrindinės kritikų strėlės tuomet krypo į Taineo meno filosofijoje 
supaprastintą „pozityvų“ požiūrį į mokslininką kaip botaniką arba anatomą, skrupulingai 
tyrinėjantį menininko kūrybos proceso ir jo sukurtų meno kūrinių empirines problemas, 
taikant gyvūnijos ir augalijos tyrinėjimuose įsigalėjusiais pozityvistinės analizės principais. 
Tokie požiūriai jau nepatenkino naujos kartos į sudėtingas psichologines ir pasąmonines 
intuicijos tyrinėjimo problemas pasinėrusių mokslininkų. Pasak jų, iš gamtos mokslų perimti 
pozityvistiniai fiziologiniai ir biologiniai tyrimo instrumentai bei metodai jau neatitinka 
naujų hierarchiškai aukštesniems „dvasios“ mokslams keliamų reikalavimų. 

Kita vertus, naujos kartos psichologijos laimėjimais susižavėję mokslininkai kritiškai 
žvelgė į pozityvistinės metodologijos šalininkų veikaluose išryškėjusį atsiribojimą nuo pa- 
matinių teorinių estetikos ir meno filosofijos problemų sprendimo ir perdėto pasitikėjimo 
eksperimentinių mokslų duomenimis. Taigi XX a. pradžios humanistikoje įsivyrauja požiūris 
į empirines pozityvistines metodologines prieigas kaip svetimas humanitarinei estetikos ir 
meno filosofijos sferos prigimčiai, kadangi, kritikų įsitikinimu, kultūrinio ir socialinio gy- 
venimo ir ypač meninės kultūros raidos procesai nepaklūsta gamtotyros dėsnių pažinimui 
ir reikalauja subtilesnių subjektyvios ontologijos ir psichologinių prieigų. Tiesą sakant, dau- 
gelyje tuometinio pozityvizmo pakraipų iš tikrųjų įsigalėjo subjektyvizmo ir supaprastinto 
empirizmo apraiškos, kurios buvo svetimos pretendavusiems į įvairias humanistikos sritis 
aprėpiančių universalių teorijų kūrimą Bergsonui ir Croce'i. 

Apie intuityvizmo pradininko Bergsono filosofijos ištakas kalbėti labai sudėtinga, 
kadangi į pirmtakų idėjas jis žvelgė kaip į pagalbinę žaliavą, reikalingą savo intuityvistinės 
filosofijos statiniui kurti; laisvai periminėjo idėjas, sąvokas, keitė jų prasmę, nardino į kitą 
jautrių asmenybės psichologinių išgyvenimų kontekstą. Dar vienas svarbus aptariamos 
problemos aspektas, kad intuityvizmo pradininkas maskuoja tikrąsias savo intuityvistinės 
filosofijos ištakas, nes apie labiausiai paveikusius mąstytojus, tikriausiai norėdamas išryškinti 
teorijų originalumą, jis kalba mažiausiai. Trečia, gvildenant įtakų problemą, vertėtų priminti 
specifinį Bergsono požiūrių į filosofinę kūrybą ir su ja susijusią filosofijos idėjų istoriją 
bruožą. Visi praeities mąstytojai, Bergsono įsitikinimu, klydo vertindami kūrybos tikslus 
ir indėlį į filosofijos idėjų istoriją, kadangi buvo įsitikinę, kad aiškina juos supantį univer- 
sumą, įmina paslaptis. Bergsono nuomone, tai iliuzija, nes tikrovėje filosofai pirmiausia 
siekė išreikšti save, išryškinti svetimą objektyviam pažinimui asmeninį santykį su tikrove, 
jos daiktais, reiškiniais. Filosofinio pažinimo istorija Bergsono interpretacijoje artimesnė 
meno istorijai, kurioje dailininkas pateikia savo pasaulio viziją, nei nuosekliai objektyvumo 
principų siekiančiai mokslo istorijai. Ketvirta, akivaizdu, kad Bergsono veikaluose išdėstyta 

filosofinių požiūrių sistema yra suausta iš gausybės idėjų, perimtų iš kitų filosofinių sistemų 
(kuo mažiau Bergsonas knygose ir laiškuose kalba apie jų autorius, tuo daugiau rasime iš jų 
perimtų statybinių detalių). 

Bergsono „pozityvioje metafizikoje“, kaip ir Kanto sistemoje, iš filosofinių mokyklų, tra- 
dicijų bei paskirų mąstytojų išplaukiančios idėjos susiliejo į vientisą intuityvistinės filosofijos 
sistemą. Svarbios čia yra ne paskiros perimtos idėjos, o nepriekaištingai kruopščiai kuriamas 
filosofinis statinys, jo sudėtinių komponentų vidinis struktūrinis ryšys, jungiantis gausybę skir- 
tingų detalių į prasmingą visumą. Aptariant bergsoniškos metafizikos konstravimo principus, 
vertėtų prisiminti ir metodologiškai svarbią filosofo mintį, išsakytą programiniame Bolonijos 
konferencijai parengtame pranešime „Filosofinė intuicija“, kuriame kalbama apie nereikšmingu- 
mą vertės požiūriu tos medžiagos, iš kurios mąstytojas sukuria sistemos statinį, lyginant su jo kūrėjo 
kūrybiniu polėkiu. Kūrybiškumas jam, kaip ir Nietzsche'i, buvo išskirtinės svarbos kategorija. 

Bergsono intuityvistinė filosofija - tai savitas Schopenhauerio, Nietzsches, neoplatoniz- 
mo, Pascalio, Rousseau, romantinės, prancūziškojo spiritualizmo ir Rytų filosofijos sąskambis, 
atsiradęs sujungus subtilias psichologines ir mokslines sąvokas. XIX a. pabaigoje ryškėjanti 
pozityvizmo ir mechaniškojo materializmo krizė paveikė Bergsoną. Nusivylęs pozityvisti- 
nėmis griežto moksliškumo nuostatomis, jis pasuko gyvenimo filosofijos pirmtakų keliais. 
Didžiausią įtaką Bergsono nepasitikėjimui racionalaus proto galimybėmis, mokslu, teorija, 
praktine veikla turėjo romantinis panestetizmas, Schopenhauerio ir Nietzsches „gyvenimo 
filosofijos“ leitmotyvai. Bergsonas vertino praktinius mokslo laimėjimus, kartu neigdamas 
mokslo sugebėjimą teoriškai pažinti tiesą. 

Nors Bergsonas neigė savo priklausomybę konkrečiai filosofinei tradicijai ar krypčiai, 
jo intuityvistinės filosofijos pagrindinės nuostatos, intonacijos yra artimiausios iš Schopen- 
hauerio idėjų išplaukiančiai neklasikinei „gyvenimo filosofijos“ tradicijai, kurios žymiausi 
atstovai buvo Nietzsche, Wilhelmas Dilthey'us, Georgas Simmelis. Bergsonas siekė sukurti 
naują šiuolaikišką „pozityvią metafiziką“, kuri paneigtų Vakarų klasikinėje filosofijoje viešpa- 
tavusias dogmatiško racionalizmo nuostatas ir įtvirtintų naują požiūrį į žmogaus gyvenimą, 
jo misiją pasaulyje, elgesio nuostatas, moralės principus bei pagrindines kūrybinės raiškos 
formas. Štai kodėl buvo siekiama perorientuoti Vakarų mąstymo tradiciją nuo klasikinėje filo- 
sofijoje viešpatavusių racionalių loginių sąvokinių sistemų ir joms būdingų tikrovės pažinimo 
formų prie neklasikinei gyvenimo filosofijos tradicijai artimų personalistinių, intuityvistinių 
koncepcijų. Būtent šios orientavosi į unikalią asmenybės patirtį ir įvairias estetines bei menines 
tikrovės suvokimo formas. Tai suartino neklasikinės filosofijos tradicijai būdingas filosofinės 
ir literatūrinės saviraiškos formas. 

Bergsono naujos metafizikos kūrimas vyko ieškant, gilinantis į mąstymo tradicijas: 
graikų, judėjų - krikščionišką misticizmą, prancūzų moralistus (Pascalis, Montaigne’as), 

vokiečių klasikinę filosofiją, romantizma, evoliucionizma, prancūziškąjį spiritualizmą 
(Francois Pierre Maine de Biran, Jules Lachelier, Emile Boutroux) neklasikinę ir Rytų tautų 
filosofiją. Jo pasaulėžiūra formavosi revoliucingų technikos ir mokslo laimėjimų fone ir tai, 
sąlygojo gausybės techninės civilizacijos pavyzdžių, terminų skverbimąsi į tekstus. Tiesa, 
vėlyvuosiuose Bergsono tekstuose ryškėjo naujas santykis su technikos triumfo pagimdytais 
prieštaringais padariniais kultūrai. 

Skirtingai nei Schopenhaueris ir Nietzsche, Bergsonas buvo jautresnis naujausiems 
tiksliųjų ir gamtos mokslų laimėjimams. Jį žavėjo prielaidos, būtinybė tyrinėjant remtis 
nuosekliomis analizės procedūromis, kurios turėjo garantuoti objektyvius ir tikslius rezul- 
tatus. Šios nuostatos iš esmės skyrė Bergsoną nuo gyvenimo filosofijos tradicijos šalininkų. 
Susižavėjimas naujausiais matematikos, fizikos, biologijos, psichologijos, sociologijos ir kitų 
disciplinų laimėjimais paliko ryškius pėdsakus mąstytojo dvasinėje evoliucijoje. 

Pereinant prie savarankiškos intuityvistinės teorijos kūrimo Bergsono filosofijai vis didesnį 
poveikį turėjo Schopenhauerio nubrėžta neklasikinės filosofijos tradicija, kuri formavo pagrindi- 
nę, su gyvenimo filosofijos tradicija suartėjančią mąstymo kryptį. Tai, kad įvairiuose Bergsono 
tekstuose, laiškuose labai retai išnyra Schopenhauerio ir Nietzscheės pavardės (pavyzdžiui, di- 
džiulėje jo Raštų rinktinėje Oeuvres Nietzsche’ vardas aptinkamas tik kartą) neturėtų klaidinti, 
kadangi šios negausios nuorodos ir lyginamoji jo ir šių neklasikinės filosofijos korifėjų idėjų 
analizė liudija, kad jis žinojo šių mąstytojų tekstus. Tačiau yra ir kitų netiesioginių liudijimų, 
kad Bergsonas domėjosi ir jam buvo žinomos Schopenhauerio ir Nietzscheės idėjos. 1910 m. 
kovo 18 d. rašytame Estijoje gimusiam vokiečių filosofui Hermannui von Kayserlingui laiške 
Bergsono detalus pastarojo Schopenhaueriui skirtos knygos aptarimas liudija, kad filosofas 
yra susipažinęs su neklasikinės filosofijos pradininko idėjomis ir pats prabėgomis prisipažįsta, 
kad šioje knygoje aptariamos problemos „jį labai domina“ (Bergson, 2002, p. 342). 

Į Bergsono veikaluose plėtojamų idėjų sąsajas su Schopenhauerio filosofija iškart at- 
kreipė dėmesį net jo bičiuliai ir kolegos, pavyzdžiui, amerikiečių idėjų istorikas Arthuras 
Onckenas Lovejoy ir S. Evansas, kuris 1913 m. žurnale Le renaissance contemporaine pa- 
skelbė straipsnį „Bergson et Schopenhauer“. Tačiau Bergsonas, nepaisant akivaizdžių sąsajų 
su Schopenhauerio idėjomis, atkakliai gynė pamatinių savo intuityvistinės filosofijos idėjų 
originalumą. Atliepdamas į Lovejoy'aus straipsniuose išsakytas mintis apie jo filosofijos 
sąsajas su Schopenhaueriu, 1911 m. gegužės 10 d. laiške kolegai jis rašė: „Analogijos, kurias 
jūs parodote tarp kai kurių mano požiūrių ir Schopenhauerio, mane ypač stebina: aš su jais 
nepažįstamas, nors retkarčiais skaitau Schopenhauerį. Man atrodo, kad Schopenhaueris lieka 
užhipnotizuotas Kanto „daikto savyje“ ir kad jo Valia, yra belaikė“ (Bergson, 2002, p. 410). 

Dėl Schopenhauerio idėjų įtakos Bergsonas vos nebuvo apkaltintas plagijavimu. Iš tik- 
rųjų daugelis pagrindinių šio mąstytojo idėjų (pasaulio gimimo teorija, gyvenimo samprata, 

intuityvizmas, kontempliacijos teorija, dviejų kontempliacijos formų - erdvinės ir laikinės 
priešprieša, racionalaus ir intuityvaus pažinimo kelių išskyrimas, elitiškumas), nenurodant 
šaltinio, yra perimtos iš Schopenhauerio. Intuityvizmo pradininkui artima „pasaulio kaip 
valios ir vaizdinio“ interpretacija, egzistenciniai Schopenhauerio filosofijos motyvai, moky- 
mas apie tikrosios ir netikrosios būties sklaidą, metafizinis voliuntarizmas, orientalistiniai 
motyvai, daug sąsajų galime įžvelgti ir juoko ir komiškumo teorijose, apmąstymuose apie 
intuityvaus ir abstraktaus teorinio pažinimo santykius, požiūryje į sąvokas - tik kaip etiketes, 
kurias paskubomis klijuojame konkretiems objektams. 

Jis, kaip ir Schopenhaueris, būtina autentiškos kūrybos sąlyga laiko atsiribojimą nuo 
išorinio pasaulio, kitą nei paprastiems žmonėms gyvenimiškųjų vertybių sistemą, ypatingą, 
lyginant su įprastiniu, pasaulio regėjimo būdą. Įprastinis pasaulio regėjimas Bergsono ir 
Schopenhauerio veikaluose siejamas su paviršutiniškais vartotojiškais poreikiais, o išskirtinių 
ir genialių asmenybių - su tarnavimu idėjai ir gilesniu požiūriu į supančio pasaulio daiktus 
bei reiškinius. Bergsonas beveik pažodžiui persako Schopenhauerio mintis, kad gamta ret- 
karčiais gimdo žmones, mintimis ir jausmais menkai susietus su pragmatiškomis gyvenimo 
nuostatomis ir todėl, kai jie žvelgia į daiktus, juos regi ne sau, o vardan jų pačių. 

Svarbiausia Schopenhauerio filosofijos kategorija valia, veikiant Nietzsches idėjoms, 
Bergsono veikaluose transformavosi į egzaltuotą nerimastingą „gyvybinį polėkį“ (ėlan vital) 
ir „trukmę“ (durėe). Teigdamas, kad tikroji būtis būdinga gyvybingam polėkiui, kūrybai, 
trukmei, žmogų supantį pasaulį Bergsonas aiškina kaip vaizdinių visumą. Tikrovė jam 
neatsiejama nuo suvokiančios sąmonės. Intuityvizmo pradininko koncepcijai būdinga są- 
monės ribų išplėtimo tendencija, jos radikalus atskyrimas nuo materijos, autonomizavimas 
ir psichologizavimas. Kruopščiai įvairių sąmonės procesų aprašinėjimui ir analizei teikiamas 
išskirtinis dėmesys. 

Kartais atrodo, jog Schopenhauerio filosofijos leitmotyvai Bergsono veikaluose yra labiau 
pritaikyti epochos dvasiniams poreikiams. Neklasikinei filosofijos tradicijai Bergsonas suteikė 
didesnį nerimo jausmą, negu tai darė Schopenhaueris, Kierkegaardas, Nietzsche. Jo mąstysenai 
būdingas tam tikras liguistas mėgavimasis viskuo, kas nuolat keičia savo pavidalą, beveik ne- 
fiksuojama. Netgi jo požiūris į pažinimą nuolat susipina su kupinais intuityvumo estetiniais 
elementais, kurie akimirksniu griauna nuoseklią loginės minties sklaidą. Schopenhaueriui 
artimas ir literatūrinis Bergsono filosofijos aspektas, minties jtaigumas, įvaizdžių vaizdin- 
gumas ir jautrus psichologizmas. 

Schopenhauerio įtakos Bergsono filosofijoje susilieja su Jenos romantikų meno filosofijos 
idėjomis, iš kurių jis pasisavina daugelį pamatinių savo filosofijos principų. Jį žavi Novalio 
„universalumas“, Schlegelio apmąstymai apie „gyvenimo filosofiją“, meno iškėlimas virš 
tikrovės ir suartinimas su gyvenimu, meno ir filosofijos susiliejimo leitmotyvas, meninis 

kosmoso sandaros aiškinimas. Bergsonas perima romantikams būdingą susižavėjimą Plotino 
filosofija, poeto intuicijos svarbos iškėlimą, filosofijos ir meno suartinimą, meno sureikšmi- 
nimą mokslo atžvilgiu, filosofijos susiaurinimo į meno filosofijos problematiką tendenciją, 
išpuolius prieš abstraktų racionalistinį filosofavimo būdą, kuris nutolina žmogų nuo gyvybin- 
guju „gyvenimo“ versmių pažinimo, gamtos kontempliacijos, kvietimą glaudžiau bendrauti 
su universalia gyvenimo stichija. Jis plėtoja romantinę meninio genijaus išskirtinumo idėją, 
atplėšia meninį pasaulio pažinimą nuo mokslinio ir sureikšmina jo svarbą. 

Bergsono epistoliariniame palikime taip pat aptinkame beveik tuo pačiu metu panašių 
užuominų ir apie Nietzschee, kurio tam tikrų idėjų poveikis taip pat buvo svarbus. Jei įdė- 
miau analizuotume Bergsono santykius su vokiečių filosofija, pirmiausia turėtume išskirti 
negatyvų Kanto ir pozityvų romantikų, Schellingo, Schopenhauerio ir vėlesnės „gyvenimo 
filosofijos“ tradicijos su Nietzsche priešakyje, poveikį. Tai, ką Nietzsche dažniausiai išsakydavo 
glausta aforistine forma, Bergsonas išplėtojo ir įjungė į savo filosofinę sistemą. Kalbant apie 
Nietzsche's idėjų įsiliejimo į bergsoniškos metafizikos sistemą organiškumą nevertėtų pa- 
miršti, kad tiek Nietzsche, tiek Bergsonas turėjo bendrą išeities tašką, tai yra Schopenhauerio 
iracionalios valios metafiziką. Tačiau ženklintas prancūziškos racionalistinės ir pozityvistinės 
tradicijos įtakos, Bergsonas siekė suteikti iš Schopenhauerio ir Nietzsches perimtoms idėjoms 
kiek kitokį, „moksliškesnį, pavidalą. 

1910 m. birželio 19 d. laiške Isaacui Benrubi Bergsonas rašo: „Aš taip pat su didžiuliu 
dėmesiu perskaičiau jūsų straipsnį apie Nietzscheę ir Rousseau. Jis mums atskleidžia ne 
tokio negatyvaus ir mažiau paradoksalaus Nietzsches veidą, daug artimesnį Rousseau nei 
tai dažniausiai yra vaizduojama“ (Bergson, 1972, p. 832). Po penkerių metų straipsnyje „La 
philosophie francaise“ rašydamas apie prancūzų filosofą Marie Jean Guyau, Bergsonas vadina 
Nietzscheę „garsiu“ mąstytoju (Ten pat, 1180). 

Su Nietzsche Bergsoną sieja tragiškojo optimizmo ir orientalistiniai leitmotyvai, pagar- 
bus požiūris į budizmą, stoiška gyvenimo pozicija, jausmingas emocionalus ir užšifruotas 
sunkiai paklūstantis vienareikšmei interpretacijai mąstymo būdas, išskirtinis dėmesys stiliui, 
frazės muzikalumui. Juos suartina aistringas vitalizmas, gyvenimo adoracija, mąstymo būdo 
aiškiai išreikšta personalistinė orientacija, jautrus psichologizmas, potraukis simboliniam 
mąstymui, moralinėms, estetinėms, nihilistinėms, egzistencinėms ir tragiškoms žmogaus 
būties problemoms. Į Bergsoną ir Nietzscheę siejančius panašumus atkreipia dėmesį Jeanne 
Delhomme, kuri rašo: „Ši Bergsono ir Nietzsche idėjų analogija ir giminystė gyvuoja, tačiau 
ji neatskleidžia nei jų sąlyčių, nei jų nuostatų neįveikiamumo: sąvokos, temos, problemos ir 
tam tikras jiems būdingas būdas judėti priešinga kryptimi suartina jų antinomiškas sistemas, 
atsisakymas remtis žodžiais daiktų esmės išraiškai ir tiesa, vaizduojant save, yra būdingi 
tiek Nietzscheei, tiek ir Bergsonui, tačiau vis dėlto pagrindinis jų mąstymo skirtumas, kuris 

taip pat gerai regimas formoje kaip ir turinyje, negali čia nieko nei pakeisti, nei sumažinti“ 
(Delhomme, 1992, p. 63-64). 

Apibendrinant Bergsono santykių su neklasikinės estetikos ir meno filosofijos tradiciją 
aptarimą, norėtųsi pabrėžti, kad skurdžios ir neretai netiesioginės santykių su kolegomis 
išprovokuotos arba nesąmoningos aliuzijos į Schopenhauerį ir Nietzscheę, man regis, yra 
didžiai reikšmingos, kadangi jos liudija, jog Bergsonas siekia užmaskuoti ar bent jau nede- 
monstruoti akivaizdžių intuityvistinės filosofijos sąsajų su įtakingais jį paveikusiais neklasikinės 
filosofijos šalininkais. 

Nors filosofinėje lektūroje Bergsonas, greta Schopenhauerio ir Nietzsche’s, dažniausiai 
traktuojamas kaip iracionalizmo atstovas, tačiau toks požiūris nėra visiškai teisingas, kadangi 
programinėse intuityvistinės filosofijos nuostatose jis pirmiausia siekė apriboti nepagrįstas 
dogmatiško racionalizmo pretenzijas. Iš čia plaukė atsisakymas apriboti tikrovės įvairovės 
pažinimą klasikinėje racionalistinėje metafizikoje sureikšmintomis abstrakčiomis koncep- 
tualaus pažinimo schemomis. Pažymėtina, kad Bergsono filosofijoje iškeliamas pagrindinis 
pažinimo instrumentas intuicija neatsiriboja nuo logikos ir dialektikos, o papildo juos iš 
Kanto perimta vaizduotės kuriamąja galia, pabrėždamas jos sugebėjimą vientisai suvokti 
pasaulį. Kita vertus, vaizduotė Bergsono intuityvaus tikrovės pažinimo koncepcijoje ne 
prieštarauja protui, o yra pagrindinė pagalbinė jo veiklos dalis. 


Intuityvistinė Bergsono meno filosofija 


Prancūzų mąstytojas intuityvizmo pradininkas Henri Bergsonas (1859-1941) - vienas iš- 
kiliausių XX a. pirmosios pusės Vakarų mąstytojų, kurio elegantiško stiliaus, egzistencinių 
ir estetinių motyvų prisodrinti veikalai jautriai perteikė naujos modernizmo idėjų iškilimo 
epochos pasaulėjautą. Jo idėjų įtaka buvo milžiniška, jos žavėjo amžininkus dėl įžvalgų gau- 
sos, mąstysenos turtingumo. Kiekvienos naujos knygos pasirodymas buvo suvokiamas kaip 
gaivaus vėjo dvelksmas, jos buvo plačiai komentuojamos įvairių kraštų filosofinėje, estetinėje 
ir menotyrinėje literatūroje. 

Šio mąstytojo tekstai - daugiasluoksniai, jungiantys įvairias filosofinio mąstymo tradicijas. 
Juose Platono, neoplatonizmo, judėjo krikščioniškos, klasikinės, neklasikinės, prancūziškojo 
spiritualizmo, Rytų ir daugybės kitų mąstymo tradicijų elementai susilieja į tik šiam mąstyto- 
jui būdingas idėjų ir vaizdinių sistemas. Filosofinis mąstymas čia neatsiejamas nuo rafinuoto 
estetizmo, metaforiškumo ir grakščios literatūrinės formos. Bergsonas buvo reto talento mąsty- 
tojas, įstabus žodžio meistras, todėl tarp kūrėjo ir jo kūrinių formos skleidžiasi gelminis ryšys. 

Net keičiantis intelektualiniams poreikiams intuityvistinės Bergsono idėjos išsaugojo 
stebėtiną aktualumą, jos nuolatos atsiskleidžia naujai, netikėtai, skatina sugrįžti prie jų, vėl 

interpretuoti. Tai, pavyzdžiui, pasakytina apie 
dabartinėje humanistikoje ypatingą populia- 
rumą įgavusius Bergsono plėtotus egzisten- 
cinius motyvus, etines, estetines, socialines 
teorijas, vadinamąsias kibernetinio procesu- 
alinio pasaulio supratimo, „kinematografinio 
mąstymo“ ir daugybės kitų plėtotų idėjų. 
Jų aktualumą lėmė mąstytojo įžvalgumas, 
aukšta intelektinė kultūra, subtilus estetinių 
ir meno fenomenų jausmas, mąstymo lanks- 
tumas, nuolatinis išlygų ieškojimas, teiginių 
ambivalentiškumas, kuris suteikia jo tekstų 


interpretatoriams galimybę įvairiai aiškinti 


filosofo idėjas. Spontaniškas mąstymas ir 
muzikalios vaizdingos frazės yra aptakios, Henri Bergson 

simbolių ir metaforų kupina rafinuota kalba 

su daugybe sunkiai fiksuojamų konotacijų sunkina jo tekstų skaitymą ir supratimą. 

Bergsonas, prisidengdamas žavinga gyvenimo tekamumo ir intuityvaus pasaulio pa- 
žinimo skraiste, plėtojo ankstesnės neklasikinės estetikos ir meno filosofijos principus. Jo 
veikaluose išryškėjo ir reakcija į racionalistinių tendencijų įsigalėjimą, ir siekimas atgaivinti 
metafizikos principus. Gilindamasis į tikrovę filosofas sureikšmino intuityvų pažinimą ir 
tapo įtakingos intuityvizmo estetikos ir meno filosofijos pradininku. Prancūziškojo inte- 
lektualizmo simbolis Paulis Valėry Bergsoną vertino kaip „paskutinį didįjį vardą europinės 
inteligencijos istorijoje“ (la derniėre grand nome de histoire de Vintelligence europienne) 
(Etudes bergsonnienes, 1942, p. 4). 

Sklandžiai reiškiamos filosofinės mintys, orientacija į dvasinius epochos poreikius padarė 
Bergsoną tikruoju XX a. Vakarų kūrybinės ir meninės inteligentijos mesiju. Filosofo skelbia- 
mas kūrybinės evoliucijos principas buvo traktuojamas kaip universalus istorijos, kultūros ir 
meno raidos dėsnis, pajégiantis išlaisvinti žmogų iš vartotojiškos tikrovės prieštaravimų, o 
intuityvaus prado prioriteto prieš intelektinį, „gyvenimo“ pirmumo ir absoliučios individo 
laisvės teigimas imponavo kūrybinei bei meninei inteligentijai. Bergsono veikalai ir didelį 
susidomėjimą sukėlusios paskaitos Collėge de France, kur jis profesoriavo 1900-1914 m., tapo 
svarbiu Paryžiaus dvasinio gyvenimo įvykiu. Etienne Gilsono nuomone, Bergsono šlovės 
viršūnėje „Prancūzija visam pasauliui buvo tarsi pačios filosofijos balsas“ (Gilson, 1967, p. 6). 

Paties Bergsono prisipažinimu, jis turėjo „vienintelį tikslą suartinti metafiziką su mokslu, 
konsoliduoti šias sritis, neaukojant nei vienos iš jų, tačiau aiškiai atskiriant vieną nuo kitos“ 

(Bergson, t. 2, 1959, p. 278). Savo filosofinės evoliucijos pradžioje intuityvizmo pradininkas 
nuėjo kelią nuo susižavėjimo Antikos mąstytojais, vokiečių klasikine filosofija, prancūziškuoju 
spiritualizmu, pozityvizmu, mokslo filosofija, evoliucionizmu ir kitomis madingomis kryp- 
timis iki pasinėrimo į neklasikinės filosofijos tradiciją jos „gyvenimo filosofijos“ pavidalu. 
Bergsonas praturtino neklasikinės filosofijos tradiciją jautriu psichologizmu, suaktualino 
filosofinės problematikos psichologizavimo, estetinimo, sąmonės ir laikinių struktūrų su- 
reikšminimo tendencijas. 

Tęsdamas Schopenhauerio tradiciją, Bergsonas plėtojo naują „pozityvią metafiziką“, 
kurioje teigė, kad racionalus protas gali pažinti tik surambėjusius neorganiškos negyvos 
gamtos reiškinius, pažįstant gyvenimo procesus racionalus sąvokinis pažinimas yra bejėgis. 
Sudėtingas žmogaus su psichinėmis realybėmis susijęs nuolatos kintantis dvasinis pasaulis, 
filosofo įsitikinimu, gali būti pažįstamas tik jautriausiais vidiniais dvasiniais išgyvenimais ir 
tobulu pažinimo instrumentu - intuicija, kuri nesupriešina subjekto ir objekto, o yra tiesio- 
ginis gyvenimo pažinimas. Kitas įtakingas italų intuityvistinės estetikos ir meno filosofijos 
idėjų skleidėjas Benedetto Croce įžvalgiai pastebėjo: „Bergsonas tiksliai nusako naują meta- 
fiziką, kuri turi visiškai priešingą prasmę simboliniam mąstymui ir apibendrintai, abstrakčiai 
patirčiai. Tai metafizika, kuri pretenduoja peržengti simbolius, mokslas, kupinas visuminės 
patirties, priešingos kantiškam „universalios matematikos“ idealui, tai konceptualus pla- 
tonizmas, kuris remiasi intuicija vieninteliu tikru organu, pajėgiančiu pažinti Absoliutą“ 
(Croce, 1909, p. 381). 

Išintuicijos sureikšminimo plaukia išskirtinis filosofo dėmesys laike besiskleidžiančioms 
sąmonės struktūroms, tokioms psichinio gyvenimo apraiškoms, kurios atspindi nuolatinius 
psichinių būsenų pokyčius, jų persismelkimus ir netikėčiausias metamorfozes. Pamatinė 
Bergsono intuityvistinės filosofijos kategorija „trukmė“ (durée), kurios pavidalu skleidžiasi 
gyvenimas, turi ne erdvinį, o pabrėžtinai laikinį pobūdį. Kūrybinis laike besiskleidžiančio „gy- 
venimo“ srautas persmelkia ir žmogų, kuris Bergsono filosofijoje traktuojamas kaip kūrybinga 
esybė, o geriausi žmogiškos giminės atstovai apdovanoti išskirtinės intuicijos sugebėjimais. 

Savo intuityvistinės filosofijos išeities tašku Bergsonas skelbė plačiai interpretuojamą 
„gyvenimą“, kurį traktavo kaip pirmapradę ir svarbiausią realybę. Gyvenimas iškyla kaip 
sunkiai sąvokomis apibrėžiamas metafizinis „gyvybinio polėkio“ procesas, kuris reiškiasi 
kaip galingas ir universalus kūrybinio tapsmo srautas. Analogiškiems kaitos ir metamorfo- 
zių procesams paklūsta ir žmogų supantis universumas, kuris gyvena, plėtojasi stumiamas 
jo esmėje slypinčios iracionalios valios gyvenimui arba pasitelkiant bergsonišką terminą 
„gyvybinio polėkio“ (élan vital). Jo esmė ir pagrindinis tikslas - laisvė, kūryba ir inertiškos 
materijos pasipriešinimo įveikimas. Ankstyvajame biologinės evoliucijos lygmenyje kūrybi- 
nė gyvenimo srauto sklaida reiškiasi paprastu augalų augimu, o sudėtingesnėje biologinėje 

evoliucijoje, ypač aukščiausios gyvūnų formos žmogaus gyvenime vis didesnį vaidmenį 
įgauna veiksmų laisvė ir naujos nenumatytos kūrybinės veiklos galimybės. „Lyginamoji 
psichologija, - rašė Bergsonas, - mus moko, kad juo protingesnis yra gyvūnas, juo labiau jis 
linkęs apmąstyti veiksmus, kurie jam padeda naudotis daiktais, ir todėl artėja prie žmogaus“ 
(Bergson, 2004, p. 210). 

Bergsono nuomone, Visatoje nuolatos grumiasi dvi tarpusavyje sąveikaujančios ten- 
dencijos: galingos gyvybinės energijos kupino gyvenimo srauto arba „gyvybinio polėkio“ 
ir inertiškos materijos, kurių skirtingi junginiai sudaro kiekvieną gyvą organizmą. Abu šie 
srautai skleidžiasi skirtingomis, tiksliau išsireiškus, netgi priešingomis kryptimis ir tarp jų 
atsirandantis modus vivendi [pažod. „gyvenimo būdas“ (sąlygos, kurios daro normalius, kad 
ir laikinus, taikius santykius] įkūnijamas įvairiuose organizmuose. 

Tenka tik apgailestauti, kad neišliko Bergsono dienoraščiai ir darbiniai užrašai, nes visi 
dar nepaskelbti tekstai pagal testamente išsakytą valią buvo po filosofo mirties sunaikinti. 
Todėl svarbiausi jo filosofijos ir intelektinės biografijos pažinimo šaltiniai yra parašytos 
knygos, straipsniai bei amžininkų, bičiulių, mokinių liudijimai, prisiminimai. Vertingiausia 
išlikusi Bergsono epistoliarinio palikimo dalis yra skaitytų paskaitų konspektai ir laiškai, kurių 
2002 m. išleistame smulkiu šriftu per 1700 p. tome Correspondances patalpinta per 1800. Šie 
šaltiniai yra labai svarbūs siekiant geriau pažinti mąstytojo interesus ir ypač patirtas įtakas, 
kurių jis neafišavo ar netgi sąmoningai slėpė. 

Skirtingai nei klasikinės racionalistinės filosofijos atstovai, tarp kurių asmeninio gy- 
venimo peripetijų ir skelbiamų teorinių principų dažnai nėra tiesioginio ryšio, daugeliui 
neklasikinės pakraipos mąstytojų idėjų geresniam supratimui „biografinė dimensija“ turi 
neabejotiną vertę, kadangi nuo jos neretai tiesiog neįmanoma atplėšti daugelio jų pabrėžtinai 
personalistinių filosofavimo bruožų. Čia asmeninio gyvenimo įvykiai susipina ir netgi suauga 
su pagrindiniais jų estetikos ir meno filosofijos principais, pasaulėžiūrinėmis nuostatomis, 
vyraujančiomis filosofinės saviraiškos intonacijomis. Šio akivaizdaus fakto neįmanoma 
ignoruoti kalbant apie Schopenhauerį, Kierkegaarda, Nietzscheę ir, žinoma, Bergsoną. 

Klasikinės filosofijos kritika. Bergsono veikaluose ryškėja neklasikinės filosofijos šali- 
ninkams būdinga reakcija prieš klasikinės tradicijos mokslinio pažinimo sureikšminimą ir 
visuotinumą. Jis atsiriboja nuo hegeliško filosofijos istorijos kaip mokslo traktavimo ir kalba 
apie būtinybę vadovautis ne išorinėmis pseudomokslinėmis klasikinio mąstymo schemomis, 
oišvidaus pažinti konkrečios filosofinės sistemos santykius su ankstesnėmis ar savo epochos 
koncepcijomis, vadinasi, analizuoti filosofijos idėjų istoriją ne kaip abstrakčią sistemų istoriją, 
o kaip gyvą mąstymo istorijos srautą. 

Kritikuodamas racionalistinės filosofijos principus Bergsonas įrodinėjo, kad šios sche- 
matiškos teorijos gali būti pritaikomos tik inertiškos materijos lygmenyje, o sudėtingesni 

(gyvybiniai) reiškiniai iš esmės nepaklūsta išankstinėms minties konstrukcijoms. Bet koks 
gyvenimo skaidymas, analizavimas abstrakčiomis proto kategorijomis čia aiškinamas kaip 
sąmoningas jo iškraipymas ir nuskurdinimas. Iš čia plaukia kvietimas kurti kokybiškai naują 
filosofiją, kurioje pažinimo teorija susijungtų su gyvenimo teorija ir toks susijungimas padėtų 
išspręsti didžiąsias filosofijos problemas tikresniu ir artimesniu tiesioginiam patyrimui metodu. 

Tikrasis autentiško filosofavimo tikslas Bergsonui yra unikalus, nepakartojamas dvasinis 
turinys, kuris visada buvo ne perdėm racionalizuotos filosofijos, o būtent meno objektas. Iš čia 
kyla neoromantinei pasaulėjautai būdingas nuolatinis filosofijos ir meno suartinimas ir požiūris 
į meną kaip savotišką autentiškos filosofijos idealą. Šis giminiškumas pirmiausia atsiskleidžia 
jau Schopenhauerio išryškintame esminiame filosofinio ir meninio pažinimo nenaudingume, 
nutolime nuo praktinių gyvenimo aspektų ir orientacijoje į moksliniam pažinimui svetimą 
kontempliatyvų požiūrį į pasaulį, kuris padeda atskleisti gelminius gyvenimo aspektus. 
Neabejotinas filosofinio ir meninio pažinimo artimumas rodo, kad pagrindinis jų pažinimo 
instrumentas yra intuicija, pažįstanti suvokiamus daiktus ir reiškinius iškart bei jų visumoje. 

Skirtingai nuo mokslo, pretenduojančio į „visuotinę“ ir „beasmenę“ tiesą, filosofijos 
tikslu Bergsonas laiko individualaus prado išryškinimą. Taip atsiskleidžia filosofijos gimi- 
ningumas menui. Šis ryšys pasireiškia praktinių gyvenimo aspektų ignoravimu, t. y. nesu- 
interesuotumo nuostata, kontempliatyviu požiūriu į pasaulį, siekimu vientisai pažvelgti į 
dinamišką giluminę būtį. 

Aiškėja, kodėl konkreti filosofinė koncepcija Bergsono veikaluose traktuojama ne kaip 
objektyvaus pasaulio aprašinėjimas, o asmenybės jautriausių dvasios polėkių, vidinių išgyve- 
nimų išraiška, t. y. ne kaip sistemingo akademinio mokslinio darbo vaisius, o tarsi unikalus, 
nuo kūrėjo dvasios neatsiejamas, meno kūrinys. Vadinasi, Bergsonas, kaip ir romantikai bei 
ankstesnė neklasikinės filosofijos tradicija, skelbia meną autentiškos filosofijos idealu. Todėl ir 
kiekviena filosofinė teorija ar sistema čia vaizduojama kaip unikalus išbaigtas meno kūrinys, 
o ne vieningos idėjų istorijos raidos momentas, kokia yra mokslinė koncepcija. 

„Filosofija, kaip aš ją suprantu, - rašė Bergsonas, - yra artimesnė menui negu mokslui. 
Ji pernelyg ilgai buvo vertinama kaip aukščiausias mokslas. Tačiau mokslas pateikia tik ne- 
baigtą arba fragmentišką tikrovės paveikslą, suvokdamas jį per dirbtinius simbolius. Menas 
ir filosofija, priešingai, susilieja intuicijoje, išreiškiančioje jų esmę. Aš netgi sakyčiau, kad 
filosofija yra žanras, kur įvairūs menai reiškia skirtingas jo rūšis“ (Bergson, 1959, t. 2, p. 354). 
Teigdamas, kad filosofinės intuicijos pavyzdžiai gan reti ir sunkiai apčiuopiami, Bergsonas 
nuolatos kreipiasi į meną, kuriame intuicija turi neribotas raiškos galimybes. Kadangi filoso- 
fija kaip ir menas daugiausia dėmesio skiria individualiam pradui, tai savo tikrovės pažinimo 
forma ji priartėja prie meno ar netgi su juo susilieja. Taip Jenos romantikų leitmotyvas apie 
filosofinio ir meninio mąstymo susiliejimą tampa fundamentalia Bergsono mąstysenos idėja. 

Bergsono „pozityviosios metafizikos“ koncepcijoje savitai susipina senosios metafizikos 
paneigimo ir naujos, kupinos romantinio panestetizmo dvasios neklasikinės neometafizi- 
kos kūrimas. Būtent romantikų (Novalis, E. Schlegelis) ir Schopenhauerio panestetizmas, 
egzistenciniai motyvai nulėmė daugelį bergsoniškos intuityvistinės neometafizikos bruožų 
ir suteikė jai artimą gyvenimo filosofijos tradicijai estetizuotą pavidalą. 

Gyvenimo filosofiją Bergsonas traktuoja kaip organizuotą harmoningą pasaulio inter- 
pretaciją. Pamatinė sąvoka gyvenimas mąstytojo veikaluose įgauna ypatingą paslankumą, 
egzistencinį nerimą ir daugiaprasmiškumą. Plačiausia prasme ji tapati kosminiam vitališ- 
kam, nuolatos atsinaujinančiam „gyvenimo polėkiui“, kuris įkūnija kūrybinį gamtinį pradą, 
skatinantį įvairius natūraliai besiskleidžiančius evoliucijos procesus. Gyvenimas pasižyminti 
imanentiniu aktyvumu substancija, kuriai nereikalingi išoriniai stimulai. Tai pirmapradė ma- 
terija, sutapatinama su būties sąvoka ir svetima mirčiai ir nebūčiai. „Filosofai, - konstatuoja 
Bergsonas, - beveik nesidomėjo nebūties idėja. O vis dėlto ji dažnai būna užslėpta filosofinės 
minties spyruoklė, nematomas jos variklis“ (Bergsonas, 2004, p. 300). 

Bergsonas tikriausiai nepriklausomai nuo Kierkegaardo įtakos ir anksčiau nei prancūzų 
bei vokiečių egzistencialistai pradėjo plėtoti artimus egzistencializmo filosofijai motyvus. Jo 
tekstuose aptinkame ontologiniu aspektu vartojamą sąvoką existence ir jos vedinius. „Vos 
pradėjęs filosofuoti, — rašė jis, - iškart klausiu savęs, kodėl aš egzistuoju; o kai tik suvokiu ryšį, 
siejantį mane su visa Visata, keblumas tik atitolinamas, nes aš noriu žinoti, kodėl egzistuoja 
pasaulis; o jei susieju Visatą su imanentiniu arba transcendentiniu Principu, palaikančiu 
arba kuriančiu ją, mano mintis sustoja prie to principo tik keletą akimirkų; iškyla ta pati 
problema, šįsyk visu savo mastu ir visuotinumu“ (ten pat). Čia egzistencijos sąvoka tiesiogiai 
siejasi su kitomis pagrindinėmis jo ontologinėmis kategorijomis „gyvenimas“, „gyvybinis 
polėkis“, „būtis“ ir pan. 

Kita vertus, žmogaus egzistencija, būdama tiesiogiai susijusi su gyvybinius procesus 
formuojančia kosmine vitališka jėga, Bergsono filosofijoje apibrėžia intuityviai suvokiamą 
„gyvenimiškojo pasaulio“ ir būties pilnatvę. Todėl egzistencijos sąvoka Bergsono tekstuose 
neretai vartojama kaip sąvokos „gyvenimas“ sinonimas. Individualios sąmonės lygmenyje 
ji iškyla kaip unikalaus turinio dvasinis komunikacinis išgyvenimas. 

Gyvenimas Bergsono, kaip ir Nietzsches, koncepcijoje siekia didėti, praturtinti save, 
išplėsti įtakos sritį erdvėje ir laike. Vis dėlto gyvenimo srautas nuolatos susiduria su įvairių 
išorinių jėgų poveikiu ir pasipriešinimu, kuris itin ryškus individualios egzistencijoje. Įvairūs 
evoliucijos subjektai praktiniame gyvenime neretai praranda pirmapradžius kūrybinės evoliu- 
cijos impulsus, gęsta, sukasi ratu, todėl atsiranda įvairios fliuktacijos, grįžimai atgal. Vis dėlto 
vitališkas, nenutrūkstantis gyvenimo srautas išsaugoja vientisumą ir jungia savyje, nepaisant 
jokių trukdžių, neišvengiamą tolesnės raidos potenciją. „Žvelgiant šiuo aspektu, gyvenimas 

atrodo kaip srautas, judantis iš vienos užuomazgos į kitą, tarpininkaujant išsivysčiusiam 
organizmui. Viskas vyksta taip, tarsi pats organizmas yra tik pumpuras, išskleidžiantis anks- 
tesnę užuomazgą, kuris siekia prasitęsti naujoje užuomazgoje. Sio proceso esmė - nuolatos 
besiskleidžiantis neregimas pažangos procesas, kuris susideda iš regimų vienas kitą keičiančių 
organizmų pastangų per trumpą jų gyvenimo laiką“ (Bergson, 1981, p. 27). 

Esminis Bergsono gyvenimo metafizikos skirtumas, lyginant su ankstesne neklasikinės 
filosofijos tradicija, pirmiausia išryškėja žvelgiant į žmogaus paskirtį, kaip metafizinį reiškinį, 
kadangi jis turi atlikti kažką, kas įmanoma tik kryptingais subrendusios asmenybės veiksmais. 
Kitas svarbus bruožas - akivaizdus subjektyvizmo ir psichologizmo tendencijų stiprėjimas. 
Todėl „gyvybinio polėkio“ filosofija nuolatos gravituoja į subjektyviosios ontologijos ir arti- 
mos egzistencializmui gyvenimo filosofijos problemų plotmę. 

Trečiasis — siejasi su dar nuoseklesne nei Schopenhauerio, Nietzscheės panestetizmo 
tendencijų plėtote ir filosofijos suartinimu su literatūra. Šiuo aspektu jis itin artimas romanti- 
kams ir Kierkegaardui. Bergsonas buvo įsitikinęs, ir tai akivaizdžiai liudija jo priklausomybę 
būtent neklasikinei filosofijos tradicijai, kad racionali filosofinė pasaulėžiūra iš principo 
neatspindi tikrovės, atsietos nuo mąstytojo ir gyvuojančios nepriklausomai, o atspindi kon- 
kretaus mąstytojo didžiai individualų santykį su šia tikrove arba, tiksliau išsireiškus, atspindi 
šio mąstytojo sąmonėje užsklęstą tikrovę, kuri jam adekvačiai atsiskleidžia tik „iš vidaus“, kaip 
neatsiejama jo „vidinės tikrovės“ dalis. 

Vadinasi, skirtingai nei klasikinėje filosofijos tradicijoje, kurios šalininkai siekia objekty- 
viai pažinti pasaulį ir savąjį tikrovės suvokimą visomis įmanomomis priemonėmis „apvalyti“ 
nuo įvairių subjektyvių, psichologinių priemaišų, individualios egzistencinės patirties, nekla- 
sikinės filosofijos šalininkas Bergsonas šią vidinę individualią didžiai asmeninę patirtį skelbia 
patikima tikrovės ir tiesos intuityvaus pažinimo priemone. Šiame posūkyje nuo išorės į vidų 
ir glūdi vienas svarbiausių, Bergsono naujosios metafizikos bruožų. Skirtingai nei klasikinės 
pakraipos mąstytojams, jo intuityvistinei filosofijai svetimas reikalavimas atriboti save kaip 
mąstantįjį nuo išmąstomo ir išgyvenamo objekto, tiesos. Tikrovės tiesa čia neatsiejama nuo 
ją suvokiančios, pažįstančios sąmonės, jos unikalaus, nepakartojamo santykio su ja. 

Kita vertus, Bergsonas tęsia Kierkegaardo, Nietzsche's nubrėžtą subjektyviosios ontologi- 
jos liniją praturtindamas daugybe naujų subtilių psichologizuotų atspalvių. Filosofas taipogi 
perima jai būdingą filosofinių ir literatūrinių formų susiliejimą ir artėja prie intelektualinei 
eseistikai artimų saviraiškos formų. Jis įjungia į savo filosofinius tekstus įvairias literatūrines 
minčių išsakymo formas, skirtingus estetinės ir meninės išraiškos modelius, priemones. 
Toks neklasikinio mąstymo posūkis visiškai suprantamas, kadangi, išsisėmus klasikiniams 
spekuliatyvaus mąstymo principams, nauji ne išradinėjami, o natūraliai perimami iš kitų 
dvasinės kultūros sričių, kuriose jau buvo vartojamos ir išplėtotos su žmogaus vidiniu 

dvasiniu gyvenimu, jo psichologinėmis reakcijomis susijusios tikrovės pažinimo formos. 
Jos beje jau seniai buvo žinomos Platono, Augustino, Pascalio, Montaigne'io, romantikų ir 
neklasikinės filosofijos šalininkų veikaluose. Todėl Bergsono filosofija artimai sąveikauja su 
literatūra ir psichologija, suteikiančiomis jo filosofijai savitą psichologizuotos intelektualios 
filosofinės eseistikos pavidalą. 

„Gyvybinis polėkis“ ir trukmė. Bergsonas, suvokdamas gyvenimą kaip iracionalaus vi- 
tališko „gyvybinio polėkio“ nenutrūkstamą fliuktaciją ir nesąmoningą pasaulinių procesų 
pagrindą, atskiria jį nuo materialių reiškinių ir apibūdina kaip trukmę (durėe) arba konkretų 
laiką. Skirtingomis šio iracionalaus prado pasireiškimo formomis Bergsono filosofijoje tampa 
instinktas, sąmonė, atmintis, laisvė, dvasia. Šių gelminių gyvenimo sluoksnių, jo užslėptųjų 
aspektų pažinimo instrumentą filosofas regi intuicijoje, kurią traktuoja kaip betikslį instinktą, 
siekiantį suvokti save, gyvenimiskyjy procesų įvairovę, mąstyti apie gyvenimo tikslus, plėsti jo 
erdves iki begalybės. 

Bergsonas perima Plotino emanacijos teoriją ir „gyvenimo filosofijos“ pradininko 
Nietzsche’ aistringą vitalizmą, siekimą atskleisti individualios būties perspektyvas. Jis paskel- 
bia „gyvybinio polėkio“ arba „Trukmės“ pažinimą pagrindiniu filosofijos tikslu. Trukmė - tai 
maksimaliai išplėsta gyvenimo sąvokos metafora, daugiamatės sąmonės modelis, savotiškas 
mistinis tikrovės valdovas, subjektyviai interpretuojamų gyvenimiškųjų procesų substancija. 
Ji aprėpia visus būties reiškinius ir sudėtingiausius žmogaus egzistencinės patirties aspek- 
tus, reiškia išradingumą, nepaliaujamą naujo kūrimą. Viename laiškų filosofas prisipažįsta: 
„Trukmės intuiciją aš vertinu kaip savosios doktrinos šerdį“ (Bergson, t. III, 1959, p. 456). 
Dialoge su Benrubi jis sako, kad būtent trukmės sąvoka buvo nepalyginamai svarbesnė, nei 
intuicijos teorija jo filosofinių apmąstymų pradžioje. Todėl savo pirmojoje disertacijoje „jis 
praktiškai nekalbėjo apie intuiciją“ (Benrubi, 1943, p. 367-368). 

Trukmės kategorija iš tikrųjų čia iškyla kaip sistemiškai organizuojanti Bergsono „kūry- 
binės evoliucijos“ neometafizikos šerdis. Ankstyvuosiuose veikaluose ši sąvoka buvo siejama 
su individualios sąmonės raiška, rodė individo psichikos tėkmę. Vėliau filosofas gerokai 
išplėtė jos prasmę, priskirdamas jai ne tik subjektyvius, bet ir visus objektyvius reiškinius, 
pabrėždamas, kad ir Visata turi trukmę. Taip pirmapradės gyvenimo, gyvybinio polėkio ir 
jo pažinimo instrumento intuicijos idėjos Bergsono koncepcijoje transformuojasi į trukmės 
kaip psichologinio subjektyvaus laiko sampratą. Aiškinantis trukmės teorijos ištakas iškart 
iškyla sąsajos su Fichtes subjektyvizmu ir „grynos veiklos“ kategorija, kuri semantinémis 
prasmėmis artima bergsoniškai „grynajai trukmei“ Bergsonas kalba apie esminį skirtumą 
tarp intuicijos, pajėgiančios pažinti nuolatinio judėjimo ir kaitos procesuose besiskleidžian- 
čią „grynąją trukmę“, taip pat intelektą, pajėgų pažinti tik statiškus materialius objektus ir 
reiškinius. Ši schema yra panaši į Fichtes sąmonės skirstymą į „gryną sąmonę“, pajėgiančią 

laisvai įgyvendinti laisvą savęs pažinimą, ir „empirinę sąmonę“, veikiančią „ne-aš“ lygmenyje 
ir nukreiptą į „materiją“ ir „objektyvumą“. 

Bergsoniškoji trukmė svetima statiškam mokslinio pažinimo laikui ir išsiskiria dinamišku- 
mu, paslankumu, skatinančiu įvairių sąmonės būsenų, praeities, dabarties susipynimus ir naujų 
vidinio gyvenimo formų sklaidą. „Juk mūsų trukmė - tai ne viena kitą keičiančios akimirkos: 
tada būtų tik dabartis, nebūtų nei praeities tąsos dabartyje, nei evoliucijos, nei konkrečios tru- 
kmės. Trukmė - tai nepaliaujama praeities, kuri graužia ateitį ir auga, judėdama į priekį, raida. 
Jei praeitis be perstojo auga, ji ir kaupiasi be paliovos. Atmintis, kaip mes bandėme parodyti, 
nėra gebėjimas sudėlioti atsiminimus į stalčius ir sudaryti registrą“ (Bergson, 2004, p. 18-19). 
Vadinasi, trukmė, būdama Bergsono subjektyviosios ontologijos pagrindas, sudaro pagrindinį 
„gyvenimo psichologijos audinį“ ir lemia konkretaus individo gyvenimo bei sąmonės savitumą. 
Iš to, kaip aiškinama trukmės intuicija, matyti sąvokos giminystė su metafizine Schopenhaue- 
rio valios interpretacija. Kaip ir Schopenhauerio valia, Bergsono trukmės intuicija nusakoma 
muzikos ypatybėmis: muzika yra adekvati, apčiuopiama begalinio judėjimo ir tėkmės forma. 
Trukmės intuityvume (kaip ir muzikoje) yra įvairių užslėptų galimybių. 

Remdamasis Plotino emanacijos teorija, Bergsonas iškelia gyvenimo tėkmės srautą, kuris 
užgimsta konkrečiu momentu ir konkrečiame erdvės taške, o vėliau skverbiasi per įvairius 
kūnus, skaidosi į rūšis, individus, neprarasdamas gyvybinės energijos įgauna vis didesnį 

intensyvumą. „Gyvybinis polėkis“ tarsi po granatos sprogimo skleidžiasi pulsuodamas jvai- 
riomis evoliucijos kryptimis, pradžioje skildamas į dideles, o vėliau į vis mažesnes dalelytes. 
Žmonės yra menkutė mikroskopinė sudėtinė šio galingo gyvybinio srauto dalis, galinti tik 
intuityviai suvokti šio gyvybės pirminio potencialo sprogimo ištakas (Bergson, 2004, p. 117). 

Gyvybinio polėkio ištaka, pasak Bergsono, yra sąmonė arba viršsąmonė („taip supran- 
tamas Dievas neturi nieko išbaigto; jis yra nesibaigiantis gyvenimas, veiksmas, laisvė“). 
Gyvenimo ir materijos sąveika sąlygoja evoliucijos procesus; šių procesų istorija tai — tai 
organiško gyvenimo siekimas išsivaduoti iš pasyvaus materijos inertiškumo (fotosintezės 
procesai augalų pasaulyje, nuolatinės maisto paieškos gyvūnų pasaulyje, intelekto aktyvumas 
žmoguje). Nepaisant nuolatinio energijos eikvojimo, irimo, transformacijų, ji neišnyksta ir 
skatina naujus sudėtingesnius kūrybinės evoliucijos procesus. 

Daugiamačiuose praradusiuose vieningumą evoliucijos procesuose ilgainiui, greta 
augalinės ir gyvūnų pasaulio atsišakojimų, išryškėja naujos instinktyvaus ir intelektinio 
pažinimo linijos. Intelektinių pažinimo formų sklaida čia traktuojama kaip viena pasaulio 
evoliucijos linija, inicijuojama kūrybiško gyvenimo polėkio. Todėl žmogus kūrybinės evoliu- 
cijos koncepcijoje traktuojamas kaip instinktyvių skruzdžių ar bičių gyvenimo formų logiška 
tąsa. Instinktas ir intelektas čia iškyla kaip du išsiskiriantys tos pačios gyvenimo problemos 
sprendimo keliai, kurie niekuomet nesusilieja grynu pavidalu. 

Vadinasi, gyvybinis polėkis ir trukmė čia traktuojami kaip daugybę užslėptų potencijų 
ir tūkstančius įvairiausių gyvenimo apraiškų bei tendencijų jungiantys kūrybiniai pradai. 
Siekdamas atskleisti šių kategorijų esmę ir veiklos principus Bergsonas nuolatos apeliuoja 
į muziką, jai būdingą lakumą, lankstumą, paslankumą, geriausiai perteikiantį iracionalių į 
tapsmą ir įvairias laike besiskleidžiamas organinio bei subjektyvaus gyvenimo metamor- 
fozes, orientuotą durėe prigimtį. Paslaptinga intuityvaus pažinimo galia padeda įvairioms 
apmirusioms gyvenimo formoms įgauti naują gyvybingumą, pasinerti į pasaulio, reiškinių, 
žmogiškosios būties ir sąmonės procesus giliau ir išvysti gyvenimiškuose procesuose srautą, 
susidedantį iš daugybės kombinacijų, ritmų žaismo, perteikiančio gyvenimo procesų dina- 
mizmą ir įvairovę. Todėl mąstytojas, siekiantis perteikti konkrečią trukmės prigimtį, jau 
nebegali remtis tradicinės klasikinės filosofijos kategorijoms, jis priverstas ieškoti autentiškos 
išraiškos instrumentų gretimoje literatūros stichijoje; apsiginkluoti rašytojui būdinga stilis- 
tine, sąvokų įvairove, sugebėjimu žodžiams suteikti paslankumą, išnaudojant ir muzikalios 
frazės vibracijos, ir žodžių skambesio, t. y. vaizdinių ir ritmų kaitos, galimybes. 

Intelekto ir intuicijos dichotomija. Bergsonas bet kokį racionalų sudėtingiausių są- 
monės tėkmės bei su ja susijusių pojūčių, norų, jausmų ir pan. sferos pažinimą traktuoja 
kaip itin sudėtingą. Intelektualus pažinimas įgyvendinamas nejudriomis bendromis 
sąvokomis. „Mes pamatysime, - rašė Bergsonas, - kad žmogaus intelektas jaučiasi laisvai 

tik susidurdamas su inertiškais daiktais, teisingiau sakant, su kietaisiais kūnais, kurie 
mūsų veiklai teikia atramos tašką, o mūsų darbui - įrankius“ (Bergson, 2004, p. 7). Taigi 
intelektas, remdamasis jo sukurto mokslo galimybėmis, padeda žmogui atskleisti fizinių 
procesų paslaptis, tai yra atveria realaus fizinio pasaulio įvairovę, o gyvenimo kaip gyvo ir 
nuolatos besikeičiančio reiškinio esmė jam yra nepasiekiama. Pirmasis intelektinio paži- 
nimo aspektas yra jo simboliškumas - požiūris į tikrovę kaip tam tikrų simbolių visumą, 
o antrasis — siekimas išreikšti judėjimą. Intelektinio pasaulio pažinimo ribotumą įveikia 
praktinių interesų neturintis tiesioginis išgyvenimas - intuicija, atskleidžianti suvokiamą 
objektą iškart ir visumoje. 

Vadinasi, intelektas ir intuicija - du išsiskiriantys, tačiau vienodai vertingi vienos ir 
tos pačios problemos sprendimo sprendimai arba, kitais žodžiais tariant, priešingi sąmo- 
ningos veiklos keliai (ten pat, 292). Savo intuicijos koncepcijoje Bergsonas pirmiausia tęsė 
romantinę ir iracionalią intuicijos fenomeno interpretacijos tradiciją. Pažymėtina, kad 
Vakarų filosofijos istorijoje intuicijos fenomenas buvo įvairiai suprantamas ir interpretuo- 
jamas. Dažniausiai ji buvo interpretuojama kaip tiesioginio intelektualaus pažinimo forma 
(intelektuali intuicija) arba bet kokio pažinimo šaltinis. Tačiau romantikai ir ankstyvasis 
Schellingas iškėlė aristokratinę genialios menininko intuicijos teoriją. Schopenhaueris ją 
perėmė ir susiejo su savo pažinimo teorija, gyvenimo ir kūrybos koncepcija. Čia norėtųsi 
iškart atkreipti dėmesį, kad Schopenhauerio, skirtingai nei Bergsono, veikaluose intuicija 
priešpriešinama ne racionaliam pažinimui apskritai, o tik kasdieniam, paklūstančiam prak- 
tiniams intelekto poreikiams. Plėtodamas romantikų ir Schellingo idėjas, Schopenhaueris 
intuiciją suartino su genialiu subjektu ir priešpriešino jį vulgarios masės nekūrybiškoms, 
praktinėms nuostatoms. Iš čia plaukia peržengiančio praktinius masės poreikius išskirtinės 
genijaus asmenybės intuicijos sugebėjimas atskleisti paslėptą pasaulio reiškinių bei daiktų 
esmę. Šį intuicijos teorijos bruožą perėmė ir išplėtojo Bergsonas. 

Bergsonas, kitaip negu Schellingas ir Schopenhaueris, kurie, būdami artimai susiję 
su vokiečių klasikinio idealizmo tradicija, teigė intelektinį intuicijos pobūdį, veikiamas 
Nietzscheės, rutuliojo iracionalios alogiškos intuicijos teoriją. Intuicijos sąvokai jis suteikė 
meninį turinį ir priskyrė jai priešingas racionalumui savybes. „Intuicija, - rašė Deleuze, - yra 
bergsonizmo metodas. Intuicija nėra nei jausmas, nei įteigimas miglotos simpatijos, bet išplė- 
totas metodas ir vienas labiausiai išplėtotų filosofijos metodų. Jis turi savo griežtas taisykles, 
kurias sudaro tai, ką Bergsonas pavadina „aiškumu“ filosofijoje. Neabejotina, kad Bergsonas 
pabrėžia, kad intuicija tokia, kaip jis ją metodiškai įsivaizduoja, yra jau trukmė“ (Deleuze, 
1966, p. 1). Vadinasi, intuicija Bergsono tekstuose ne tik iškyla kaip pagrindinis nepraktinio 
„autentiško“ pažinimo instrumentas, tačiau netgi sąvokos „pažinimas“ sinonimas, nuolatos 
metodologiniu požiūriu pabrėžiant jos neintelektualią prigimtį. 

Bergsonas perémé pagrindines Schopenhauerio iracionalios valios metafizikos ir in- 
tuicijos teorijos nuostatas, kurias apjungé su kitais jo intuicijos teorijos mokymais. Intuicija 
čia išsirutuliojama iš vitališko gyvenimo srauto, pradžioje ji reiškiasi kaip natūralus biolo- 
ginis instinktas, padedantis gyvam padarui išlikti ir pratęsti gyvenimą. Ši šopenhaueriškos 
kilmės idėja tapo Bergsono kūrybinės evoliucijos koncepcijos išeities tašku. Intuicija joje 
priešpriešinama protui, mokslui, kaip gyvybinio polėkio sudarančio būties esmę raiškos 
forma ir kartu tobuliausias pažinimo instrumentas. Iš čia plaukia intuicijos kaip juslinės su- 
vokimo ir pasaulio pažinimo formos priešpriešinimas intelektui, tai yra racionaliam protui. 
Bergsonas traktavo intuiciją kaip instinktą, ištobulintą iki tokio lygmens, kai jis tampa visai 
nesavanaudišku, pažįstančiu save ir pajėgiančiu ne tik mąstyti apie dėmesio objektą, tačiau 
ir plėsti jį iki begalybės. 

Bergsonas suprato, kad vientisas tikrovės pažinimas yra įmanomas tik „iš vidaus“, tada, 
kai „išorinis“, mokslui būdingas pažinimas yra vien santykinis. Vadinasi, patikimą absoliutų 
žinojimą mums gali suteikti tik intuicija ir su ja neatsiejamai susijusi vaizduotė, kuri gali 
nušviesti suvokiamą objektą ar reiškinį iš vidaus. Vaizduotė, kaip minėjome, Bergsono kon- 
cepcijoje yra neatsiejama proto dalis, kuri padeda suvokėjui pažinti jį dominančius daiktus 
ir reiškinius visumoje. 

Glaustai tariant, intuicija - tiesioginio kontakto su daiktais, gyvenimo esme, kaip trukme, 
instrumentas. „Intuicija, — rašė jis, — tai regėjimas, vos atskiriantis save nuo suvokiamo objek- 
to, kartu tai yra ir žinojimas, kontaktas ir netgi sutapimas, kuris objekto pavidalu gali turėti 
mūsų pačių esmę, būti panašus į mus subjektas ir netgi įgauti materialų pasaulį atitinkantį 
mūsų trukmės suvokimą“ (Bergson, 1934, p. 35-36). IV tarptautiniame filosofų kongrese 
Bolonijoje perskaitytame pranešime „Filosofinė intuicija“ mėgindamas išsamiau apibūdinti 
intuicijos fenomeną jis pasitelkia Sokrato daimono metaforą, kuris didžiajam Antikos išmin- 
ties simboliui nepatardavo nieko pozityvaus, neaiškindavo, kaip spręsti iškilusias problemas, 
kokiu keliu eiti, tik išsakydavo įvairius neigiamus patarimus, siekdamas apsaugoti, sulaikyti 
nuo neapgalvotų žingsnių, įspėdavo ar drausdavo. Visiškai analogišką funkciją Bergsono 
filosofijoje atlieka intuicija. Tai akivaizdu aprašinėjant meninės intuicijos charakterius, kur 
nuolatos pabrėžiamas negatyvus aspektas, aiškinama, kuo ji nėra. 

Bergsonas išskyrė dvi skirtingas intuicijos formas: meninę ir filosofinę. Abi jos atlieka 
pažintines funkcijas, tačiau pirmoji daugiau pažįsta išorinius daiktų ir reiškinių bruožus, an- 
troji nukreipta į jų vidinę esmę. „Filosofinė intuicija, - rašė Raimondas Bayeris, - juda toliau 
nei menas tikrovės atskleidime. Bergsono subjektyvizmas atveda į sumišimą tarp objekto 
ir suvokėjo ir tampa mistinės estetikos išeities tašku, kuri ne tik pašalina estetinio metodo 
veiksmingumą, tačiau netgi panaikina jo gyvavimo galimybę: tai negatyvi estetika, kuri gali 
atvesti tik prie poeto tylėjimo ir meno nebūties“ (Bayer, 1961, p. 82). 

Vadinasi, filosofinė intuicija Bergsonui yra hierarchiškai aukštesnė - tai prisilietimas 
prie žmogaus gyvenimo, kūrybos esmės. Laiške danų filosofui Haraldui Hóffdingui jis teigė: 
„Filosofinė intuicija, skleisdamasi ta pačia kryptimi kaip ir meninė intuicija, juda daug to- 
liau: ji ima gyvenimiškuosius reiškinius iki jų išsiskaidymo vaizdiniuose, tuomet, kai menas 
orientuojasi į vaizdinius“ (Brincourt A. et Brincourt J., 1955, p. 41). Pažindama tikrovės 
dėsningumus, meninė intuicija juda ta pačia linkme kaip ir filosofinė, tik ji lengviau prasi- 
skverbia pro fenomenalaus pasaulio skraistę ir pateikia vientisai suvoktą vaizdinį pasaulį. 
Ji siekia individualiai suvoktame pasaulyje atskleisti visuotinius reiškinių dėsnius ir kartu 
alogiškomis meno priemonėmis įteigti juos suvokėjui. Bergsono intuicija visada orientuojasi 
į autentišką svarbiausių gyvenimo ir sąmonės procesų pažinimą: kūrybą, laisvę, meną ir pan. 

Kūrybos teorija. Bergsono kaip ir jo pirmtakų koncepcijose kūrybos problemos įgauna 
universalią prasmę. Filosofas pasaulį traktuoja kaip milžinišką kosminį, kupiną vitališko 
polėkio meno kūrinį, o daugelį savo kategorijų (trukmė, gyvybinis polėkis, menas) aiškina 
kaip skirtingas viską aprėpiančio kūrybinio prado raiškos formas. Bergsono veikaluose netgi 
ryškėja savotiškas kūrybinio akto, dvasios dinamizmo kultas. „Bergsono filosofijoje, - rašė 
Latvijoje gimęs garsus intuityvistinės filosofijos atstovas Nikolajus Loskis, - vertinga tai, kad 
jo intuicija visada yra nukreipta į aukščiausią - kūrybą, pažangą, laisvę, ir tai suteikia jo kūri- 
niams šviežumo, žvalumo ir gyvybingumo atspalvį“ (Loski, 1922, p. 108). Kūrybinis pradas iš 
tikrųjų atitraukia žmogų nuo kasdienių rūpesčių, perkelia jį į kitą, „tikrąją“ dvasinės tikrovės 
suvokimo plotmę. Čia tarsi išnyksta mūsų asmeninio „aš“ dirbtinis santykis su „netikruoju“ 
pasauliu ir atsiskleidžia dramatiška vidinio gyvenimo tėkmė, padedanti mąstančiam žmogui 
pažinti tikrovę, suvokti jos esmę ir kartu tobulėti. 

Neatsitiktinai Bergsonas kūrybinį pradą žmoguje vertino kaip aukščiausią vertybę. 
Pats filosofas buvo labai emocionalus, vientisas, įsijaučiantis į kūrybos procesą Žmogus ir 
autentišką kūrybą traktavo kaip visišką kūrėjo įsijungimą į kūrybos procesą, kai, pavyzdžiui, 
knygą rašančiam jau nebėra kada rūpintis laiko tėkme, planu, kompozicijos subtilybėmis. Visa 
tai kūrybingai asmenybei ateina savaime, jei ji įsigyvena į temą, seka jos ašį ir pagrindinę jį 
užvaldžiusios idėjos plėtojimosi kryptį. Čia itin svarbu pagrindinės idėjos ir visumos jausmas, 
be ko labai sunku netgi menkiausius dalykus prasmingai kurti. „Kiekvienoje reikšmingoje 
filosofijoje, - sakė jis 1926 m. pirmajame dialoge su Pierre Teillhard de Chardinu, - yra kažkas 
nežinomo, gelminio, ką būtina užvaldyti. Svarbiausia apčiuopti šį vidinį gyvenimą ir judėti 
į priekį, būti sąžiningu ir nepasiduoti madingų teorijų poveikiui“ (Guiton, 1970, p. 407). 

Kūrybos sfera - tai kūrėjo akistata su veiklos formų begalybe, ir galimybė sukurti kažką 
naujo, neregėto, originalaus. Nauja čia neatsiejama nuo nenuspėjamumo, todėl praktiškai 
neįmanoma nuspėti kūrybinės veiklos procesų rezultatų jokioje kūrybinės veiklos plotmėje, 
nei Visatoje, nei mūsų sąmonėje, nei jokioje meninės kūrybos formoje. Todėl aktualios kū- 


354 


INTUITYVIZMAS 


Bergson skaito pranešimą Collėge de France 1913 m. gruodžio 30 d. 


rybos sferoje nėra vietos sąvokai „galimybė“, kuri yra retrospektyvi sąvoka, įgaunanti prasmę 
tik kalbant apie jau aktualizuotus kūrybinės veiklos rezultatus. 

Taigi kūrybinis aktas Bergsono filosofijoje iškyla kaip visiškai unikalus, iš principo ne- 
programuojamas reiškinys, kurio tikslas - priartinti suvokėją prie meninės tiesos ir įteigti ją. 
Kadangi intelektas, besiremiantis racionaliais principais, yra svetima nežinomybės ir įtaigos 
sričiai, todėl kūrybinis pradas reiškiasi nesąmoningoje iracionalioje menininko prigimtyje, 
jo vidinių dvasios jėgų sklaidoje. Vadinasi, kūrybos prigimtis iš esmės yra ne intelektuali, o 
iracionali ir sunkiai paklūstanti sąvokiniam aprašinėjimui. Autentiškos kūrybos rezultatas 
čia siejamas su visiškai naujo, neregėto sukūrimu. 

Menas - tiesioginis intuityvus tikrovės regėjimas. Estetinė sfera Bergsonui buvo ne tik 
dvasiškai artima, tačiau ir gerai pažįstama. Jo pasaulėžiūrai būdinga romantinė filosofijos ir 
meno (poezijos, muzikos) suartinimo arba, kitais žodžiais tariant, filosofinės problematikos 
estetinimo tendencija. Estetiškumas sudaro giliausią Bergsono intuityvistinės filosofijos 
savastį, kadangi čia iškyla vaizdiniais mąstančio menininko pasaulio vizija, o gyvenimo fi- 
losofijos idėjos nuolatos susipina ir persismelkia su estetikos bei meno filosofijos. Įvairiuose 
Bergsono tekstuose kalbama apie estetinę pasaulio ir jo struktūrinių pagrindų prigimtį bei 
galimybę pažinti šį pasaulį estetiniais instrumentais. 

Kita vertus, Bergsono pasaulio suvokimo ir mąstymo būdas stipriai paveiktas estetinių 
tekstų skaitymo, nuo vaikystės supusio meno pasaulio. Jis augo tuometiniame Vakarų meno 
centre Paryžiuje, artistiškoje aplinkoje, ir nuo vaikystės daug bendravo su įvairių meno 
sričių ir literatūros atstovų. Jo akyse skleidėsi naujojo meno kryptys: postimpresionizmas, 
simbolizmas, Art nouveau, fovizmas, kubizmas, futurizmas, surrealizmas, abstraktus menas 
ir pan., tačiau jis buvo tradicinių estetinių pažiūrų ir žavėjosi ne modernizmu, o klasikinio 
meno korifėjais Rafaeliu, Rembrandtu, Diego Velasquezu, Williamu Shakespeareu, Ludwi- 
gu van Bethovenu, Camille Corot, Josephu Maillordu, Williamu Turneriu. Vienas didžiųjų 
Bergsono estetikos ir meno filosofijos paradoksų, kad šis konservatyvių estetinių pažiūrų 
mąstytojas teoriškai grindė daugelį pagrindinių besiskleidžiančios modernistinės dailės ir 
literatūros principų, stiprindamas introvertiškų, subjektyvių, iracionalių, psichologizuotų 
motyvų sklaidą modernistinėje literatūroje ir mene. 

Bergsono estetinės pažiūros patyrė esminę evoliuciją. Ankstyvuosiuose veikaluose 
(Tiesioginiai sgmonės duomenys ir Juokas) jis plėtojo Schellingui ir romantikams būdingą 
genijaus išskirtinumą aukštinančią „genialios intuicijos estetiką“, kuri teigia, kad estetinė 
kontempliacija ir menas padeda pažinti slėpiningą tikrovės esmę. Vėliau Bergsonas dalinai 
išsižada romantinio panestetizmo iliuzijų ir plėtoja naują Schopenhauerio ir Nietzsche's 
idėjų įkvėptą gyvybinio polėkio estetiką, kuri teigia, kad svarbiausias estetinio suvokimo ir 
meno ypatumas glūdi ne intuicijoje, o žmogaus sugebėjime įveikti save ir pakilti virš tikrovės 
prieštaravimų (akivaizdžiai iš Nietzscheės perimtas jo tragiško nusivylimo ir iššūkio lemčiai 
leitmotyvas). 

Kita vertus, skirtingai nei ankstyvuosiuose veikaluose, kuriuose, aptariant estetines 
problemas veikiant romantizmui, beveik ignoruojami moraliniai principai, po Kūrybinės 
evoliucijos pasirodžiusiuose darbuose Bergsonui vis artimesnis tampa iš konfucianizmo ir 
Antikos filosofijos gerai žinomas estetinės ir etinės sferų suartinimo principas. 1909 m. spalio 
24 d., kalbėdamas su Benrubi apie savo kūrybinius planus, Bergsonas užsiminė, kad ruošiasi 
visiškai atsidėti naujo veikalo rašymui, tačiau „dar nežino, kas jame nusvers, estetika ar mo- 
ralė, arba galbūt bus viena ir kita kartu“ (Benrubi, 1942, p. 32). Kitame pokalbyje prisipažįsta: 
„estetika mane taip pat traukia, aš dirbu daug. Estetika, moralė yra artimos, jos turi daug 
sąlyčio taškų. Tačiau tai labai miglota, perdėm miglota...“ (Bergson, 1972, p. 881). Jis jautė 
išskirtinį potraukį estetinei problematikai, kuri skleidėsi beveik visose mąstytojo knygose, 
tačiau netgi pradėjęs rinkti medžiagą, jis šio sumanymo taip ir neįgyvendino. Apie estetikai 
skirtos knygos parašymą gyvenimo saulėlydyje sako: „Šios problemos mane labai domina, 
tačiau esu perdėm senas, kad galėčiau imtis ir deramai ją dokumentuoti kaip kad darydavau, 
kai rašydavau kitas savo knygas ir traktuodavau jas giliai. Jei aš kitą kartą sugrįšiu į žemę, aš 
jas būtinai gvildensiu“ (Benrubi, 1943, p. 368). 

Kaip ir ankstyvasis Schellingas, Bergsonas meno filosofija laiko tobuliausia filosofijos 
forma. Jis rutulioja teoriją apie kūrybinę ir meninę pasaulio prigimtį. „Argi pasaulis nėra, - 
klausia jis, - nepalyginti turtingesnis meno kūrinys nei didingiausias menininko kūrinys“ 
(Bergson, 1934, p. 113). Netgi vienu svarbiausiu metafizikos uždaviniu ankstyvuosiuose dar- 
buose filosofas skelbia meno esmės apmąstymą, kadangi tikrovės esmė pažįstama remiantis 
estetiniais principais. Būtent menas Tiesioginiuose sąmonės duomenyse ir Juoke tai - patikimas 
tikrovės ir gyvenimo esmės pažinimo instrumentas. Meno pagrindinis uždavinys pirmiausia 
pašalinti visus praktinius su nauda susijusius simbolius, bendrybes, viską, kas slepia nuo 
mūsų tikrovę. Iš čia plaukia ir kitas meno tikslas - prislopinti aktyvias asmenybės jėgas ir 
sukurti tokią nuolankios dvasios būseną, kurioje isgyvenama meno kūrinių teigiama idėja. 
Bergsono aprašoma būsena primena hipnozę, kadangi menas ne tiek išreiškia kiek užkrečia 
suvokėją savo turiniu. 

Kadangi pasaulis sukurtas remiantis estetiniais principais, vadinasi, ir menas neabejo- 
tinai geriau nei mokslas gali atskleisti jo vidinę prasmę. Menas suartinamas su filosofija ir 
aiškinamas, kaip tobuliausias tiesioginis (intuityvus) tikrovės suvokimo ir pažinimo būdas. 
Įprastinis tikrovės suvokimas išskiria iš supančio pasaulio įvairovės pirmiausia praktinio 
intereso objektus, todėl neišvengiamai deformuoja tikrąjį pasaulio veidą. O meninis tikrovės 
pažinimas Bergsono filosofijoje pajėgia išsivaduoti iš šių apribojimų, kadangi menininkas 
suvokia pasaulį ne vardan praktinės veiklos, o stumiamas malonumo principo. Meninį ir 
filosofinį pažinimą sieja tai, kad abi šios romantikų ir neklasikinės filosofijos kūrėjų sureikš- 
mintos sritys pirmiausia nutolsta nuo praktinių gyvenimo aspektų, išryškina tikrąjį nesu- 
interesuotą kontempliatyvų santykį su „gyvenimo“ srauto gelminiais sluoksniais. Juos sieja 
bendras universalus pažinimo instrumentas intuicija, kuri pateikia ne dalinį fragmentišką, o 
visuminį suvokiamų daiktų ir reiškinių vaizdinį. Trys principiniai meną ir filosofiją siejantys 
dalykai šias dvi dvasinės veiklos sritis skiria nuo į „paviršutinišką“ tikrovės suvokimą orien- 
tuoto mokslo. Vadinasi, Bergsono filosofijoje plėtojant romantikų ir neklasikinės filosofijos 
pirmtakų idėjas teoriškai grindžiamas meno ir filosofijos pirmumas mokslo atžvilgiu. 

Bergsonas, tęsdamas minėtą tradiciją, menamą teorinį mokslo nevisavertiškumą sieja su 
tariamai tik analitiniu mokslinio pažinimo pobūdžiu, nesugebėjimu pateikti suvokiamo daikto 
ar reiškinio įvairių pusių, savybių sintezę. Mokslas, Bergsono požiūriu, skaido tikrovę į atski- 
rus inertiškus reiškinius, kuriuos simbolizuoja sąvokomis, o menas, pasitelkdamas vaizdinio 
pasaulio suvokimo bei meninės intuicijos teikiamas galimybes, suvokia pasaulį per nuolatinių 
pokyčių įvairovę, unikalius vienetinius reiškinius. Priminsime, kad būtent mene suranda teorinį 
pagrindimą ir savo prasmės pateisinimą vienas svarbiausių bergsoniškos intuityvistinės filoso- 
fijos instrumentų - intuicija. Kita vertus, filosofas teigia neabejotiną vaizdinio pasaulio suvo- 
kimo pranašumą lyginant su sąvokiniu, kadangi vaizdiniam būdingas vientisas, o sąvokiniam 

fragmentiškas pažinimas. Sąvokos, filosofo požiūriu, suteikia mums ne tik nepilną, tačiau ir 
iškreiptą tikrovės suvokimą, apibūdina objektą ne turininguoju, o tik jo apimties aspektu. Ka- 
dangi joms būdingas nejudrumas, todėl nepasiekiamas daiktų esmės pažinimas. Pažinti gyvus 
reiškinius įmanoma tik pasitelkiant kinematografinį metodą. Šio metodo esmė „yra reguliuoti 
bendrą pažinimo eigą atsižvelgiant į veiksmo eigą ir laukiant, kad kiekvieno veiksmo detalė, 
savo ruožtu, prisiderins prie pažinimo detalių. Kad veiksmas visada būtų apšviestas, jame visada 
turi dalyvauti intelektas; bet, kad intelektas šitokiu būdu lydėtų veiklos eigą ir užtikrintų jos 
kryptį, iš pradžių jis turi priimti jos ritmą“ (Bergson, 2004, p. 332). Kinematografinis metodas 
suteikia galimybę numatyti įvykių eigą ir tam tikra prasme juos reguliuoti. 

Nuolatos gretindamas filosofiją su menu, Bergsonas ne tik neigia mokslui būdingą 
objektyvumą, bet ir filosofijos autentiškumą pabrėžtinai sieja su asmeniškumu. Kiekvieną 
mokslininko sukurtą filosofinę sistemą ar koncepciją jis traktuoja ne kaip objektyvių būties 
dėsnių ar pažinimo sričių apibendrinimą, o tik kaip jų kūrėjo asmenybės išraišką ar indi- 
vidualy meno kūrinį. Tuo galima paaiškinti, kodėl Bergsonas yra abejingas vienos ar kitos 
filosofinės teorijos pretenzijoms į tiesą. 

Remdamasis pirmykščių mąstymo formų tyrinėtojų ir psichoanalitikų teze apie įgimtas 
žmogaus sąmonės struktūras, meno ištakas vėlyvuosiuose veikaluose pradedant 1932 m. 
paskelbtu veikalu Du moralės ir religijos šaltiniai Bergsonas vis dažniau sieja su mitolo- 
gijoje slypinčiu kūrybiniu pradu. Čia tikriausiai reiškiasi Schellingo, Nietzsche's, Lucieno 
Lévi-Brihlio, Jungo tyrinėjimų įtaka. Menas vėlyvojoje Bergsono koncepcijoje - savotiškas 
universalios mitinės kūrybos priedėlis. Jis yra tobuliausia kūrybinės veiklos autentiško kon- 
takto su būtimi ir gyvenimo polėkio raiškos forma, padedanti praskleisti gyvenimo esmę 
slepiantį šydą ir pabėgti nuo pesimistinių proto apmąstymų apie mirties neišvengiamybę. 
Vadinasi, iš archajiškos praeities paveldėta mitų kūryba ne tik padeda žmogui išgyventi, 
tačiau ir yra tikroji meno ištaka, kadangi „romanas, drama, mitologija ir visa tai, kas buvo 
ankščiau, išplaukia iš mitinės kūrybos funkcijos“ (Bergson, 1932, p. 112). 

Žvelgdami į supantį pasaulį, Bergsono nuomone, mes nematome pačių daiktų, o daž- 
niausiai apsiribojame tik prie jy priklijuotų etikečių skaitymu. Šį paviršutinį tikrovės suvokimą 
dar labiau sustiprina kalba, kuri atskleidžia Žmonijai išorinio pasaulio objektyvumą ir kartu 
tarnauja praktiniams tikslams. Tačiau giluminė būties esmė, trukmės pasaulis, aprėpiantis 
ne tik objektyvius reiškinius, bet ir subtilias psichines realybes (žmogaus gyvenimą, įvairius 
sąmonės pasireiškimus), nepaklūsta išankstinėms nuostatoms. Tai, ką kalba pajėgia išreikš- 
ti sąvokų konstrukcijomis, nuslysta tik daiktų ir reiškinių paviršiumi, virsta neapibrėžtu 
tikrovės šešėliu. 

O štai tikrasis menas atitrūksta nuo bendrų pažiūrų. Siekdamas išryškinti tai, kas ne- 
pakartojama, jis geriau negu filosofija ar psichologija fiksuoja jautriausius žmogaus vidinio 

gyvenimo poslinkius, atgaivina tūkstančius asociacijų, siejančių jį su išoriniu pasauliu, 
pašalina visa, kas slepia tikrovę, trukdo stoti akistaton su ja. „Menas, - sako Bergsonas, - 
yra tiesioginis tikrovės regėjimas. Bet šis percepcijos grynumas implikuoja visišką naudos 
principo atsisakymą, ypatingą įgimtą pojūčių ir sąmonės nesuinteresuotumą, tam tikrą 
gyvenimo numaterialinimą, žodžiu, tai, kas visada buvo vadinama idealizmu. Nesileidžiant 
i žodžių Zaisma, galima pasakyti, jog kūrinio realizmas - tai dvasinis idealizmas ir kad tiktai 
per idealumą surandamas kontaktas su tikrove“ (Bergson, 1981, p. 120). 

Bergsonas toliau plėtojo elitarinius romantikų, Schellingo, Schopenhauerio ir Nie- 
tzscheės meno filosofijos motyvus, aukštinančius genijaus išskirtinumą. Jo pirmtakų mo- 
kymai apie genijų, anot Asmuso, išsirutulioja Bergsono filosofijoje į teoriją, „besąlygiškai 
skelbiančią kūrybą elito ir nedaugelio dvasios išrinktųjų privilegija“ (Asmus, 1963, p. 197). 
Laikydamas estetinę intuiciją tik dvasios išrinktiesiems būdingu sugebėjimu, jis iškelia kūry- 
bingą asmenybę virš paprastųjų mirtingųjų, kaip ir Nietzsche formuluoja jo veiklai visiškai 
kitus vertinimo kriterijus. Iš aristokratiškojo individualizmo pozicijų aukštindamas išrinktąją 
menininkų, filosofų kastą jis kalba ir apie būtinybę atlaidžiau vertinti žmogiškąsias silpnybes. 

Žmogus, paskendęs smulkių kasdieniškų gyvenimo įvykių ir rūpesčių sraute, anot 
Bergsono, nepajėgia adekvačiai vertinti pasaulio reiškinių, įvairių žmogaus kūrybinio darbo 
apraiškų, suvokti jų estetinę vertę ir grožį. Todėl tik praslinkus laikui, gamta sukuria išskirtines 
asmenybes, pajėgiančias pakylėti virš vulgaraus „gyvenimo“ stichijos. Ši genijaus gyvenimo 
samprata priešinga įprastiniam pragmatiškam jo aspektui, kuris siejasi su smulkmeniškais 
„praktinio žmogaus“ gyvenimo interesais, blaškymusi drumzliname ir paviršutiniškame kas- 
dienio gyvenimo atliekų sraute. Nutolimas nuo tikrojo gyvenimo neišvengiamai pastūmėja 
asmenybę į kitą banalų polių, kuriame nebėra vietos autentiškos tiesos, gėrio, grožio sklaidai. 

Menininkui būdingą tiesioginį pasaulio suvokimą Bergsonas kaip ir Schopenhaueris 
sieja su unikalia menininko asmenybe, jos atitrūkimu nuo įprastų gyvenimo ryšių. Žvelgda- 
mas į daiktą, menininkas mato jį „ne naudos požiūriu, o dėl jo paties, tai yra suvokia jį dėl 
suvokimo vien tik savo malonumui“ (Bergson, 1934, p. 149). Menininko asmenybėje gamta 
įprasmina tokį kontempliatyvų žmogaus tipą, kuriam svetimi smulkmeniški pragmatiškumo 
principai. Išsilaisvinęs iš stereotipinių mąstymo formų, nuo naudos ir įprastų socialinių ryšių, 
jis yra pajėgus išvysti daugybę nematomų daiktų bei reiškinių. Jei menininkas, anot Bergsono, 
galėtų visiškai atsiriboti nuo neesminio išorinio pasaulio poveikio ir išplėtoti visas jusles, 
tuomet gimtų universalus menininkas, kokio pasaulis dar neregėjo. Jis sėkmingai skleistųsi 
visose meno srityse ir gimdytų visuotinumo vertą meną, kuris atskleistų pirmapradžių formų, 
spalvų, garsų ir pan. grožį, jautriausius menininko vidinės dvasios virpesius. Tačiau kūrybinė 
menininko prigimtis, pasak Bergsono, dažniausiai reiškiasi tik vienu pojūčiu ir jį atitinkančia 
meno rūšimi, tai yra ta linkme, kuria gamta užmiršo susieti percepciją su poreikiu. Tai lemia 

skirtingus menininkų polinkius; todėl dažniausiai iki tobulumo išplėtojamos tik tam tikros 
kūrybingos asmenybės juslės, sugebėjimai, paverčiantys juos tapytojais, skulptoriais, poetais, 
muzikantais ar kitos konkrečios meno srities iškiliais atstovais. 

Kiekvienos meno srities atstovas siekia atskleisti gamtą skirtingomis priemonėmis: 
tapyboje - vaizdiniais, poezijoje - žodžiais ir asociacijomis, muzikoje - ritmu, architektūro- 
je - formų kalba ir pan. Aukščiausiu menu, galinčiu tobulai pasiekti tikslą, Bergsonas skelbia 
muziką, kurios iracionalią, nuolatos besikeičiančią prigimtį prilygina trukmei. Muzikalumą, 
ritmo jausmą filosofas laiko būtinu visoms kitoms meno rūšims. Jis kviečia netgi rašytojus taip 
įsijausti į savo kūrybos procesą, kad pamirštų sąmonę kaustančius žodžius ir justų vientisą 
ritmingą minčių srautą (Bergson, 1925, p. 49). 

Menininko kūrybinis aktas Bergsono intuityvistinėje filosofijoje aiškinamas kaip nuo- 
latinis sąmonės ribų, kūrybinės erdvės plėtimasis, atskleidžiant nauja, dar nežinoma, nenu- 
matyta. „To, ką pamatė menininkas, - rašo Bergsonas, - mes, be abejo, nematysime, bent jau 
visai to paties, bet jeigu jis matė teisingai, jo pastangos praskleisti uždangą verčia mus sekti 
juo. Jo kūrinys - tai pamokomas pavyzdys. Pamokymo efektyvumas tiksliai matuojamas 
kūrinio tiesa“ (Bergson, 1981, p. 124-125). 

Vadinasi, tiesoje glūdi įtikinimo galia, ji netgi verčia pakeisti nuomonę - tai ir yra jos 
atpažinimo ženklas. Kuo reikšmingesnis kūrinys ir gilesnė jame įžvelgiama tiesa, tuo stipres- 
nio poveikio galima iš jo tikėtis ir kartu šis turės akivaizdesnę tendenciją tapti universaliu. 
Taigi universalumas yra poveikis, o ne priežastis. 

Meninės kūrybos eigoje Bergsonas pirmiausia įžiūri iracionalios kūrėjo dvasios pa- 
sireiškimą. Jo sukurtas menas nepriklauso nei nuo epochos, nei nuo gimimo vietos, nes 
jis išsako tik tai, kas užkoduota menininko sieloje. „Menas visada yra tai, kas individualu. 
Tai, kas nutapyta drobėje, dailininkas yra matęs tam tikroje vietoje, tam tikrą dieną, tam 
tikrą valandą, jis yra matęs spalvas, kurių nebematys. Ką dainuoja poetas - tai jo ir tiktai 
jo dvasios būsena, kuri niekados nepasikartos... Šie jausmai individualizuoti. Kaip tik dėl 
to jie būdingi menui, nes bendrybės, simboliai, netgi tipai, jei norite, yra nuvalkioti mūsų 
kasdienio suvokimo dalykai“ (Bergson, 1981, p. 123-124). 

Pagal šią individualistinę, bet kokį determinizmą neigiančią koncepciją, kurdamas me- 
nininkas ignoruoja visuomenės vertybines nuostatas, epochai būdingus stilistinius bruožus, 
požymius. Veikiamas vidinių dvasios impulsų, jis, negalvodamas nei apie kūrybos planus, 
nei apie technikos subtilybes, atskleidžia unikalią dvasią. Tačiau meninės kūrybos proce- 
sas — ne vien intuityvių veiksnių, bet ir intelekto veiklos rezultatas. Visą sudėtingą meninės 
medžiagos atrinkimo, grupavimo ir kūrybinio pertvarkymo darbą menininkas vėliau kreipia 
kita linkme. Intuityviai apčiuopdamas naują dvasios sklaidos kryptį, jis paklūsta vientisai 
emocijai, kuriai intelektas neabejotinai padeda surasti savitas adekvačias muzikinės savi- 

raiškos priemones. Aprašinėdamas mylimo kompozitoriaus Bethoveno meninės kūrybos 
procesą jis, greta gaivališkos kūrybinės prigimties, kaip ir vėlyvasis Nietzsche, kalba apie 
išskirtinę intelektinės veiklos svarbą. „Visą savo ilgą medžiagos sutvarkymo, perdarymo ir 
atrinkimo darbą, kuris skleidžiasi intelektualinėje plotmėje,muzikantas, nukreipia į už jo 
ribų esantį tašką, tam, kad čia surastų priėmimo ar atmetimo galimybes, kryptis, įkvėpimą. 
Šiame taške slypi nedaloma emocija, kuriai neabejotinai intelektas padeda surasti išraiškos 
formas muzikoje“ (Bergson, 1932, p. 270). 

Šį dialektišką meninės kūrybos proceso interpretavimą tikriausiai galima paaiškinti 
tuo, kad jaunystėje Bergsonas žavėjosi pozityvistiniu racionalumo kultu, kuris paženklino ir 
vėlesnę pasaulėžiūrą. Netgi brėždamas intuityvios filosofijos kontūrus, plėtodamas meninės 
kūrybos subjekto, meninio pasaulio pažinimo, intuicijos teorijas, jis stengėsi, kiek tai leido jo 
išankstinės iracionalios nuostatos, išsaugoti savo koncepcijos ryšius su to meto „pozityviųjų 
mokslų“ laimėjimais. Filosofas tikėjo, kad griežtų metodologinių principų taikymas turi ga- 
rantuoti patikimus rezultatus. Šis pažintinis optimizmas yra specifinis Bergsono mąstysenos 
bruožas, išskiriantis jį iš kitų neklasikinės filosofijos šalininkų. 

Menas Bergsono veikaluose aiškinamas ir kaip ypatinga dvasios būsena, kuri reiškiasi 
aktyvių asmenybėje slypinčių jėgų prislopinimu ir dvasinės rimties ugdymu. „Meno povei- 
kyje, - aiškino Bergsonas, - galima aptikti daug subtilesniu pavidalu ir dvasingesne forma tas 
pačias priemones, kuriomis pasiekiama hipnozės būsena“ (Bergson, 1982, p. 11). Vadinasi, 
menas - tai ne menininko vidinės dvasios išraiška, bet savotiška įtaiga, „užkrėtimas“. Šiuo 
aktu mums įteigiama ne objektyvus reiškinių turinys, tik subjektyvi emocija. 

Bergsono kūrybinės evoliucijos idėjos, mokymas apie sąmonę kaip daugiasluoksnį įvai- 
rių pojūčių, jausmų, norų, išgyvenimų ir prisiminimų srautą, išsiskiriantį daugybe atspalvių 
turėjo didžiulę įtaką filosofinės, estetinės minties, literatūros ir meno raidai. Jo idėjų įtakos 
pėdsakai jaučiami psichoanalizėje, pragmatizme, fenomenologijoje, egzistencializme, neo- 
tomizme ir kitose kryptyse. W. Jamesas prisipažįsta, kad jo išsivadavimui iš intelektualizmo 
įtakos didžiausią poveikį turėjo Bergsono idėjos, kurios galutinai ir negrįžtamai numarino 
tiesmuką racionalaus proto kultą. „Aš, — rašė jis, - dėkingas Bergsono filosofijai, kadangi 
savo ruožtu atsisakiau nuo intelektualinio metodo ir įprasto metodo, kad logika pateikia 
adekvatų mastelį, kas gali būti ir kas negali būti“ (Ganjan, 1914, p. 121). 

Fenomenologijos pradininkas E. Husserlis perėmė iš Bergsono psichofiziologinio pa- 
ralelizmo idėją, t. y. griežtą laiko kaip fizinio tikrovės aprašinėjimo atskyrimą nuo vidinio 
žmogaus gyvenimo procesų. Jis teigė, kad būtent fenomenologinés mokyklos šalininkai „buvo 
tikrieji bergsonizmo sekėjai“. M. Scheleris jo svarbą įžvelgė kaip naujo žmogaus santykio į 
pasaulį ir dvasią įtvirtinimą, M. Merleau-Ponty jame regėjo „naują Herakleitą, kuris manė, 
kad laikas teka jame pačiame“. Egzistencialistus stebino Bergsono veikaluose randamų ribinių 

egzistencijos būsenų aprašinėjimo artimumas jų pasaulėjautai. Neotomizmo atstovai J. Ma- 
ritainas ir E. Gilsonas neslėpė susižavėjimo religinėmis Bergsono idėjomis. O. Spengleris ir 
A. Toynbee rėmėsi Bergsono spontaniškų evoliucijos procesų aprašinėjimais idėjomis savo 
civilizacijos istorijos tyrinėjimuose, H. Focillonas, A. Malraux, H. Readas plačiai pasitelkė 
Bergsono kūrybos ir meninės kūrybos procesų interpretacijas menotyrinėse studijose, 
jo kontroversiškų idėjų poveikį regime įtakingų postmodernizmo filosofų G. Deleuze ir 
J. Derrida veikaluose. 

Itin stiprus Bergsono estetikos ir meno filosofijos idėjų poveikis buvo filosofinės eseis- 
tikos ir literatūros srityje. Pasak šios srities žinovo R. Arbouro, Prancūzijoje netgi galime 
kalbėti apie aiškiai regimos literatūrinio bergsonizmo krypties gyvavimą, kuri, viena vertus, 
plėtojasi lygiagrečiai Bergsono intuicijoms ir remiasi panašiomis nuostatomis, o kita vertus, 
tiesiogiai išplaukia iš jo kūrinių. „Nuo Bergsono laikų, - rašė jis, - pasikeitė aplinka; rašyto- 
jai tapo itin jautrūs vidinio gyvenimo poslinkiams ir „trukmės“ sklaidai, o ypač todėl, kad 
dabar skaito ne taip, kaip ankščiau; skaitytojas susigyveno su simpatijos jausmu, gelminiu 
gyvenimo „Aš“, vaizdiniu, kūryba. Pagaliau, prancūzų literatūroje Bergsono įtaka lenkia 
rašytojus ir jo balsas pasiekia mus visus kaip kvietimas pajusti tikrąjį dvasios džiaugsmą“ 
(Arbour, 1955, p. 422-423). 

Menininko asmenybės unikalumas, izoliacija nuo aplinkos, kūrybinio maksimalizmo 
sureikšminimas, neregimos vidinės reiškinių esmės intuityvaus pažinimo svarbos iškėlimas, 
intuicijos, dvasinio prado iškėlimo tendencijos, meninės erdvės ir laiko koncepcijos stipriai 
veikė skirtingų modernistinio meno krypčių kubizmo, futurizmo, dadaizmo, siurrealizmo, 
abstrakcijos, konstruktyvizmo estetikos ir įvairių literatūrinio bei muzikinio modernizmo 
krypčių sklaidą. Jo idėjomis žavėjosi E. Wercharnas, M. Meterlinckas, C. Debussy, Ch. Pė- 
guy, P. Claudelis, P. Valéry, M. Proustas, R. Rolland'as, A. Thibaudet, M. Barrès, G. Bataille, 
B. Shaw, J. Joyceas, T. Sternsas Eliotas, W. Woolf, A. Robbe-Grillet, M. Butoras, C. Simonas, 
N. Sarraute, V. Kandinskis, G. Braque, J. Gris ir daugelis kity menininky. 

Vadinasi, Bergsonas buvo vienas jtakingiausiy neklasikinés filosofijos atstovu, kuris 
plétodamas pirmtaky gyvenimo filosofijos idéjas, stiprino Vakary mastymo tradicijoje filo- 
sofinés problematikos psichologizavimo ir estetinimo tendencijas. Jo „pozityvioji metafizika“ 
oponavo XIX a. pabaigoje didžiulį populiarumą įgavusioms dogmatiško racionalizmo ir 
pozityvistinėms bei mechanicistinėms teorijoms. Neabejotinas jo nuopelnas atskleidžiant šių 
teorijų ribotuma. Priešingai jų determinizmui, Bergsonas savo intuityvistinėje filosofijoje iškėlė 
trukmės (durėe), spontaniško „gyvybinio polėkio“ (ėlan vital), laisvės ir intuityvaus pažinimo 
principus. Pasaulyje besirutuliojantys procesai čia aiškinami kaip laisvės raiška, o gyvenimas, 
besiskleidžiantis materialiame pasaulyje, yra tiesiogiai susijęs su šia laisve. Bergsonas sustiprino 
intuityvistinę filosofiją galingu vitalizmo užtaisu, privertė įdėmiau pažvelgti į žmogaus sąmonę, 

joje vykstančius sudėtingiausius, su vidiniais išgyvenimais susijusius, procesus, nuosekliai 
rėmėsi jusliniais vaizdiniais, kuriuose regėjo daiktų ir reiškinių esmės atspindžius. 

Bergsonas išsaugojo tradicinį neklasikinės mąstymo tradicijos neapibrėžtumą, polinkį 
sureikšminti „gyvenimo“ ir estetinę problematiką, poetinį mąstymo stilių. Pagrindine 
filosofijos kategorija ir būties substancija Bergsonas skelbė išplėstą gyvenimo sąvoką, 
įvardytą kaip trukmė, gyvybinis polėkis. Kitas svarbus jo koncepcijos bruožas - meninės 
intuicijos, meninio pažinimo, kūrybinės fantazijos sureikšminimas. Iš čia gimė du tikrovės 
pažinimo keliai: pirmasis - mokslinis, praktinis, schematizuojantis ir iškraipantis tikrovę, 
antrasis - meninis, būdingas tik išskirtinėms asmenybėms, pajėgiančioms intuityviai su- 
vokti tikrąją reiškinių esmę. Intuicija Bergsono koncepcijoje - tai priešingas diskursyviam 
loginiam absoliutus žinojimas apie supantį pasaulį, gyvenimą, trukmę. Jai būdingas visiškas 
subjekto ir objekto susiliejimas ir vientisas tiesioginis pasaulio esmės pažinimas. Su šiuo 
principiniu intuicijos pranašumo prieš intelektą teiginiu tiesiogiai siejasi ir kitas esminis 
jo mokymo bruožas - meno pranašumas „pozityvaus“ mokslo atžvilgiu. Menas iškyla kaip 
patikimiausias ir tikras „gyvenimo“ („gyvybinio polėkio“) pažinimo būdas, visai kitoks 
nei mokslas, kuriam autentiškas pažinimas yra nepasiekiamas. Kita vertus, jis aiškinamas 
kaip patikimas būdas nutolti nuo būties beprasmybės ribotame pasaulyje. 


Lyrinės intuicijos iškėlimas B. Croce's koncepcijoje 


Italų mąstytojas Benedetto Croce (1866-1952), kitaip negu Bergsonas, kuris meno filo- 
sofijos koncepciją rutuliojo vadovaudamasis subjektyvistinių romantinių ir neklasiki- 
nių koncepcijų nužymėtomis gairėmis ir išsaugojo joms būdingą neapibrėžtumą, siekė 

intuityvistinei meno filosofijai suteikti sistemingą išplėtotos koncepcijos pavidalą. Jis 
sukūrė vieną tvirčiausių moksliškai pagrįstų XX a. meno filosofijos koncepcijų. Nepaisant 
tarptautinio autoriteto, Croce’s įtaka labiausiai reiškėsi tėvynėje, kur filosofas darė didelę 
įtaką humanitarinei kultūrai. 

Skelbiamų idėjų galia Italijoje jis atliko netgi svarbesnį vaidmenį negu Bergsonas 
Prancūzijos kultūroje. Aistringa Croce’ kova prieš italų kultūros provincializmą, dekadanso 
apraiškas, atsiribojimą nuo geriausių pasaulinės kultūros tradicijų primena „ispanų estetikos 
grando“ Ortegos y Gasseto pastangas dėl ispanų kultūros atgimimo. Iš tiesų Croce, kaip ir 
Ortega, savo tėvynės kultūrai padėjo ne tik įveikti atsilikimą nuo pirmaujančių Vakarų Eu- 
ropos šalių (XIX a. italų kultūra dažniausiai su tam tikru vėlavimu provincialiai pakartodavo 
dvasinius sąjūdžius, subrendusius Prancūzijoje, Vokietijoje), bet ir suteikė postūmį XX a. 
italų kultūros atsinaujinimą, paskatinusį estetikos, meno filosofijos, menotyros ir įvairių 
meno sričių suklestėjimą. 

Šis senos kilmingos giminės palikuonis studijavo teisę Romos universitete, bet daugiau 
domėjosi filosofija, literatūra. Jau pirmieji filosofiniai veikalai pelnė jam pripažinimą. 1892 m. 
tapo Academia Pontaniana nariu. Vėliau buvo apdovanotas didžiuoju aukso medaliu už 
filosofinę veiklą, išrinktas Freiburgo, Kolumbijos, Oksfordo ir Marburgo universitetų garbės 
daktaru (honoris causa). Kaip liberalų lyderis Croce aktyviai kovojo prieš fašizmo ideologiją. 

Didžiulį Croces kūrybinį palikimą sudaro per 60 tomų. Filosofas rašė veikalus, kuriuose 
gilinosi į beveik visas dvasinės kultūros sferas. Jis nubrėžė vientisos dvasios filosofijos (la filo- 
sofia come scienza dello spirito) kontūrus ir apibūdino ją kaip absoliutų idealizmą. Jos centre 
yra dvasios sąvoka, aiškinama kaip universalus kūrybinis, veiklus pradas, sudarantis pasau- 
linių procesų esmę. Filosofas neneigia objektyvios tikrovės, bet laiko ją negyva, amorfiška, 
statiška, visiškai svetima dvasiniam žmogaus pasauliui ir filosofiniam tikrovės pažinimui. 
Dvasia Crocei - tai žmonijos gyvenimas, jos istorija, tiksliau, jos dvasinio gyvenimo istori- 
ja. Šis vientisas dvasinis pradas reiškiasi dviem skirtingomis formomis: teorine ir praktine. 
Remdamasis teorine forma, žmogus pažįsta pasaulį, o praktine jį keičia. Teorinė forma skyla 
į intuityviąją (estetinę) ir konceptualigjg (filosofinę), o praktinė - į ekonominę ir etine. 

Pirmoji teorinio pažinimo pakopa - estetinė. Būdama autonomiška antrosios loginės 
sąvokinės pakopos požiūriu, ji leidžia intuityviai pažinti pasaulį juslinio konkretumo ir 
nepakartojamos individualybės požiūriu. Antroji pakopa - filosofinė. Ji atskleidžia pasaulį 
visuotiniu požiūriu. Svarbiausias vaidmuo pažįstant tikrovę tenka intuicijai, kuri tobuliausią 
saviraiškos formą randa meno kūrinių įvairovėje. Todėl intuicijos filosofija ir yra meno filosofija. 

Croce’s meno filosofijoje yra susipynę daug skirtingų tradicijų: klasikinio vokiečių 
idealizmo atstovų išplėtoti „dvasios filosofijos“ principai, Jenos romantikų, Schopenhauerio, 
Bergsono intuityvizmas, Fiedlerio formalizmas, G. Vico, J. B. Dubos, E De Sanctis ir kitų 

mąstytojų idėjos. Itin svarbų vaidmenį jo 
teorinėse konstrukcijose turi Schellingo ir 
Hegelio sisteminės nuostatos. Iš pastarojo 
mąstytojo jis perėmė bendrąją savo dvasios 
filosofijos konstravimo schemą, siekimą 
susiaurinti estetikos tyrimo objektą, apsi- 
ribojant tik meno filosofijos problematika. 
Didelę įtaką jam turėjo ir Schellingo meno 
fenomeno reikšmės suabsoliutinimas bei 
kosminis jo traktavimas, intuityvaus meninio 
pažinimo koncepcija, teiginys, jog menas yra 
aukščiausia dvasios išraiška, kad jo esmei 
suvokti reikalinga aukščiausia filosofijos for- 
ma - meno filosofija. Į Italijos kultūrą Croce 
taip pat įvedė formalistines Fiedlerio meno 
imanetiškumo teorijos idėjas. Jis perėmė 


meno autonomijos, menininko kūrybinio ak- 
tyvumo, meninės išraiškos teorijų elementus, Benedetto Croce 

mokymus apie formos ir turinio, sąmonės ir 

materijos dialektiką. Jo, kaip ir Fiedlerio, veikaluose galima rasti daugybę fragmentų, kurie 
pabrėžia išskirtinį meno vaidmenį dvasiniam žmonių gyvenimui, o meninė veikla aiškinama 
kaip menininko kūrybinio aktyvumo išraiška ar grynojo meninio regėjimo rezultatas. Mąsty- 
tojas neretai nutolsta nuo jam būdingo ryškaus literatūrocentrizmo ir savo veikaluose skelbia 
formalistinės Fiedlerio plastinių menų filosofijos principus. Taigi meniškumas susiejamas 
su formaliomis meno kūrinio struktūromis. 

Croces meno filosofijos kontūrai išryškėjo palaipsniui. Nors svarbiausios jos idėjos jau 
buvo suformuluotos ankstesniuose veikaluose, tačiau mokslininkas ir toliau jas rutuliojo, 
nes norėjo savo meno filosofijai suteikti vientisą pavidalą. Iki 1887 m. jaunojo Croces meno 
filosofija formavosi daugiausia veikiama hegeliškos mąstysenos. Vėliau jo filosofijoje įsigali 
antipozityvistinės tendencijos, išryškėja siekimas įteisinti ir išsaugoti meno dvasingumo 
prioritetą. 1900 m. Academia Pontaniana moksliniuose užrašuose filosofas paskelbė pirmąjį 
būsimosios Estetikos variantą, kurį pataisęs, 1902 m. išleido atskira knyga „Estetika kaip 
išraiškos mokslas ir bendroji lingvistika“ (Estetica come scienza dellespressione e Iinguistica 
generale). Tai pirmasis grynai filosofinis Croces veikalas, kuriame jis išdėstė savo meno 
filosofijos principus ir kurį laikė savotišku filosofijos sistemos įvadu. 1908 m. išėjusiame 
veikale Grynoji intuicija ir lyrinis meno pobūdis Croce jau teoriškai pagrindė juslinę meninės 

intuicijos specifiką visų kitų intuicijos rūšių atžvilgiu. Jis skelbė, kad svarbiausias ir univer- 
salus tikrojo meno požymis yra intuicijos lyriškumas. Šias intuicines meno filosofijos idėjas 
toliau plėtojo Estetikos problemose (Problemi di estetica, 1910) ir Trumpame estetikos vadove 
(Breviario di estetica, 1913). Pastarąjį veikalą sudaro keturios paskaitos, parašytos 1912 m. ir 
perskaitytos Hiustono universitete (JAV ). Jose plačiau aiškinamas ir naujai interpretuojamas 
menas kaip ypatinga dvasios būsena, jungianti intuiciją, jausmus ir išraišką. Meno autentiš- 
kumas siejamas su jausmine lyrinės intuicijos sklaida. Trumpame estetikos vadove Croces 
meno filosofijos koncepcija jau įgauna vientisą pavidalą ir iš esmės tokia liko iki jo gyveni- 
mo pabaigos. Vėlesniuose veikaluose tik patikslinamos šios koncepcijos detalės, mėginama 
suteikti meno filosofijai universalumo. Penktojo savo pirmosios Estetikos leidimo įžangoje 
Croce paaiškina, jog vėlesni veikalai tik plėtoja, komentuoja, patikslina tas idėjas, kurios jo 
pirmojoje Estetikoje liko nepakankamai apibrėžtos arba klaidingos. Tačiau svarbiausia šio 
veikalo tezė apie meng kaip specifinę teorinę išraišką arba intuiciją - tai tas tvirtas pagrindas, 
kuris nepakito ir buvo tikslinamas dviem kryptim: išryškinant lyrinę grynosios intuicijos prigimtį 
ir jos universalyjj arba kosminį pobūdį. Šių idėjų užuomazgos jau glūdėjo Estetikoje (Croce, 
1928, p. XI-XII). 1928 m. Croce parašė Britų enciklopedijai programinį straipsnį Estetika, 
kurį vėliau Italijoje išleido atskira knyga Estetikos esmė (Estetica in nuce). Glaustai išdėstęs 
pagrindines savo idėjas, jis dar ryškiau pabrėžė pažintinį meno universalumą, o prilyginęs 
moralumą saulės spindesiui, suteikė menui etinę prasmę. 

Croces meno filosofijos koncepcija formavosi dviem kryptimis. Kaip ir klasikinio 
vokiečių idealizmo atstovai, jis konstravo savo meno filosofiją „iš viršaus“, t. y. siedamas jos 
struktūrą, problematiką, tikslus ir pagrindinius principus su sisteminėmis dvasios filosofi- 
jos nuostatomis. Kita vertus, šias konstrukcijas jis nuolat tikslino bei koregavo „iš apačios“, 
t. y. judėdamas nuo konkrečių meno raidos faktų kritinio apmąstymo prie jų filosofinio 
apibendrinimo. Toks dvipusis meno filosofijos konstravimo būdas ir nuolatinis orientavimasis 
į konkrečių meno kūrinių analizę suteikia Croces koncepcijai ypatingo fundamentalumo. 

Vienintelę autentišką intuityvaus kūrybinio aktyvumo išraišką, pasižyminčią grožiu ir 
turinčią estetinės vertės, Croce mato mene. Grožis čia aiškinamas kaip vertybė, kuri pasireiš- 
kia tik menui būdingais vaizdiniais. Vadinasi, Croce, kaip ir Hegelis, iš estetikos išgina gamtos 
grožį. „Susipažindami su estetinių mokymų istorija mes negalime nepastebėti šių koncepcijų 
savitumo, kuris reiškiasi estetikos transformavimu į meno filosofiją ir vadinamųjų grožio 
teorijų pašalinimu iš jos tyrimų sferos“ (Croce, 1926, p. 289). Veikiamas hegeliškos tradicijos, 
Croce estetiką sutapatino su meno filosofija, todėl neretai, ypač ankstyvuosiuose veikaluose, 
lygiagrečiai vartojo estetikos ir meno filosofijos terminus. Estetiką jis laiko meno mokslu, 
arba „meninės kūrybos kaip intuityvaus tikrovės pažinimo būdo filosofija“. Toks estetikos 
apibūdinimas yra adekvatus meno filosofijai, nes neišeina iš pastarosios kompetencijos ribų. 

Pažymėtina, kad grožio teorijos Croce neskiria nuo meno teorijos, nes, jo manymu, 
už meno ribų tikrasis grožis neegzistuoja. Polemizuodamas su „Estetikos ir visuotinės me- 
notyros“ koncepcijos pradininkais E. Utitzu ir M. Dessoiru, Croce teigia, jog „grožis, kaip 
estetinis fenomenas, yra tapatus menui, todėl laikyti jį estetikos, o meną - meno teorijos 
objektu yra klaida“ (ten pat, p. 24). 

Grožis Croces koncepcijoje organiškai skleidžiasi ne tik mene, bet ir žodyje, kuris taip 
pat laikomas meniniu faktu. Visa, kas yra filosofiška žodyje, tapatu tam, kas filosofiška mene. 
Todėl ir ta bendrosios lingvistikos dalis, kuri priartėja prie filosofinės problematikos, aiški- 
nama kaip poezijos filosofija. Kadangi tikruoju žodžiu Croce laiko meninį žodį, vadinasi, 
ir kalbos (poezijos) filosofija traktuojama kaip mokslas apie objektyvios dvasios saviraišką 
ir virsta meno filosofija. Iš čia kyla ir neįprastas programinio veikalo pavadinimas Estetika 
kaip išraiškos mokslas ir bendroji lingvistika. 

Siekdamas filosofiškai pažinti meną, Croce teigia, kad analizuojant netikslinga jį skai- 
dyti į atskiras meno rūšis: tapybą, muziką, poeziją ir pan., nes toks meno dalijimas prarandą 
filosofinį pamatą. „Meno rūšis galima atskirti, ir jos viena nuo kitos skiriasi tik iš išorės, 
fiziniu požiūriu, ženklais (linijomis, spalvomis, tonais, artikuliuotais garsais ir pan.) <...> 
Šitoks menų skirstymas neturi nei estetinės, nei filosofinės prasmės, jie ko nors verti tik kaip 
empirinės sąvokos, kurių negalima paversti nei griežtu mokslu, nei filosofija“ (Ties grožio 
vertybėmis, 1944, p. 459). Vadinasi, filosofiniam meno esmės pažinimui reikia, kad meno 
filosofijos šalininkas nuosekliai judėtų pažinimo eigoje nuo atskirų dėsningumų prie tų meno 
aspektų, kurie būdingi visoms meno rūšims. 

Griežtai atskirdamas empirinį meno pažinimą nuo universalesnio filosofinio, Croce 
pabrėžia svarbų metodologinį meno filosofijos vaidmenį kitų meno fenomeną tyrinėjančių 
disciplinų atžvilgiu, aukština jos gebėjimą filosofiniu požiūriu pažinti bendriausius meno 
būties ir funkcionavimo dėsningumus. Jis daug dėmesio skiria meno filosofijos santykiams 
su poetika, meno kritika, meno istorija. Beveik visą gyvenimą mokslininkas dėmesį kreipė į 
meno kritiką, kurią vertino dėl tiesioginio poveikio skaitytojams ir tvirtų ryšių su aktualiais 
meno reiškiniais. ,Croce', - kaip taikliai yra pasakęs E. Souriau, - būtent kritika tampa tikrąja 
meno filosofija“ (Souriau, 1953, p. 290). 

Intuityvistinėje Croces meno filosofijoje itin svarbus vaidmuo tenka daugiareikšmei 
intuicijos (d'intuizione) sąvokai. Pirmojoje „Estetikoje“ rašoma: „Yra dvi pažinimo formos; 
pažinimas būna arba intuityvus, arba loginis: pažinimas arba vaizduote, arba protu; pažini- 
mas to, kas individualu, arba to, kas universalu; paskirų dalykų arba jų santykių pažinimas; 
pažinimas, kuriantis vaizdus arba sąvokas“ (Croce, 1928, p. 3). Intuityvyjį pažinimą filosofas 
vertina kaip universalią nepriklausomą nuo sąvokinės mąstysenos pažinimo formą. Nors 
dauguma intuicijos rūšių susijusios su sąvokomis, tačiau pastarosios, sumisusios su intuicija, 

netenka nepriklausomybės ir ištirpsta universalioje intuityvaus suvokimo stichijoje. „Meno 
kūrinys, - aiškina filosofas, - gali būti pripildytas filosofinių sąvokų; jų gali būti daugiau ir 
platesnių negu filosofinėje disertacijoje, o pastaroji savo ruožtu gali būti kupina aprašymų 
ir intuityvių išvadų. Bet meno kūrinys, nors ir apgaubtas daugybės sąvokų, yra paremtas 
intuicija, o filosofinė disertacija, kad ir kažin kiek joje būtų intuicijos remiasi jomis“ (Croce, 
1928, p. 9). 

Vadinasi, Croces koncepcijoje intuityvus pažinimas greta intelektinio reiškiasi kaip 
lygiavertis, universalus ir reikšmingas pažinimo būdas. Meninė intuicija čia iškyla kaip 
alogiška, nes skleidžiasi kaip nerefleksinė būties intuicija. Jos alogiškumas sąlygojamas spe- 
cifinės loginio prado transformacijos į meninių vaizdinių sistemą, kurioje sąvokinis pasaulis 
užleidžia vietą vaizdiniam. 

Sutapatinęs intuityvųjį pažinimą su menine veikla, Croce mėgino aiškintis meno feno- 
meno savitumą. Meno esmę jis sieja su intuityviajam pažinimui būdingu vaizdiniu tikrovės 
suvokimu, nepriklausomu nuo kitų pažinimo formų. Į klausimą, kas yra menas, filosofas 
Trumpame estetikos vadove neapibrėžtai atsako, jog „menas yra tai, kas yra“. Vėliau, mė- 
gindamas paryškinti savo mintį, jis pateikė kitą apibrėžimą: „Menas - tai vizija arba intuicija“ 
(Croce, 1954, p. 12). Tą menininko sukurtą vaizdinių visumą, kuri įgauna meno kūrinio 
pavidalą, filosofas apibūdina bendriausiomis meno esmę nusakančiomis kategorijomis: 
intuicija, vizija, kontempliacija, fantazija, vaizdavimo būdas, vaizdinys ir pan. 

„Mokslas, - tarsi atliepdamas Bergsono mintims rašo Croce, - vaizdinius pakeičia sąvo- 
komis, atrasdamas vis naujų santykių, prie skurdžių ir ribotų sąvokų prideda kitas, platesnes 
ir daugiau apimančias, bet jo metodas nesiskiria nuo to, kuriuo primityviausio Žmogaus 
galvoje susiformuoja mažiausiai universali sąvoka. Menas, kurį mes, įsakmiai pabrėždami, 
gyvenime vadiname menu, naudojasi platesne ir sudėtingesne intuicija negu ta, kuria papras- 
tai remiamés. Jis visada intuityviai pagauna pojūčius ir įspūdžius, - tai įspūdžių išraiška, o ne 
išraiškos išraiška“ (Croce, 1928, p. 16). Taigi mokslo ir meno raiškos sferos Croces koncepcijoje 
griežtai skiriamos viena nuo kitos, nes, kai tik mėginame suvokti substancialią dvasinę meno 
prigimtį ir jo paslaptingą poveikį, aiškėja, kad jo apibūdinti neįmanoma. 

Kita vertus, jeigu menas yra intuicija, o intuicija adekvati teorijai, vadinasi, menas negali 
būti suvoktas ir paaiškintas kaip utilitarinės veiklos aktas, nes jis visada siekia malonumo, 
vengia kančios ir kitų negatyvių emocijų. Remdamasis šia teze, Croce teigia, jog tikram 
menui svetima nauda, nes jis skirtas įprasminti daug aukštesnėms dvasinėms vertybėms. 

Traktuodamas meną kaip intuiciją, fantaziją, vaizdinį, formą, Croce kartu nagrinėja 
meninės veiklos prigimtį ir meninės kūrybos proceso dėsningumus. Ankstyvieji jo požiūriai į 
šias problemas rutuliojasi daugiausia veikiant Dubos kūrybiškos tikrovės imitacijos teorijai ir 
racionalistinei Kanto bei Goethes tradicijai. Iš čia plaukia teiginys apie visų žmonių meninių 

sugebėjimų prigimties identiškumą. Todėl kaip ir minėti pirmtakai, jis tarp paprasto žmogaus 
ir meninio genijaus matė kokybinį skirtumą, kuris daugiausia pasireiškia pastarojo vaizduotės 
ir fantazijos polėkiu, sugebėjimu įžvelgti ir sustabdyti nepakartojamą būties momentą, kurį 
nuolat užgožia kasdienybė. 

Vélesnio periodo darbuose sureikšmindamas menininko individualumą, Croce paskel- 
bė menininką neistoriniu subjektu, kuriančiu visiškai nepriklausomai nuo bet kokių jo laisvę 
kaustančių meninių tradicijų. Stiprėjantis intuicijos ir išraiškos vienybės principas brandžioje 
Croces meno filosofijoje kelia mintį, jog svarbiausias menininko uždavinys - tiesioginė vidinių 
sąmonės būsenų išraiška. Todėl meno kūrinio gimimas suvokiamas kaip ypatingos svarbos 
dvasinis aktas - tarsi maža revoliucija arba nepakartojamas stebuklas. Šiame akte pasireiškia 
menininko vaizduotė su jai būdingu unikaliu pasaulio regėjimu, kuris nulemia amorfiškos 
tikrovės srauto susiformavimą į savitas formalias menines struktūras. 

Croces pažiūros, kurioms didelę įtaką darė Fiedleris, rutuliojasi nuo kūrybiško tikrovės 
pamėgdžiojimo idėjos iki grynosios formos teorijos, aiškinančios kūrybos aktą kaip visiškai 
laisvą, aktyviai formą modeliuojančią menininko saviraišką. Iš čia plaukia požiūris į meninę 
kūrybą kaip nuolatos užplūstančių nepasotinamų aistrų, potraukių, jausmų išraišką. Būtent 
jausmai, įkvėpimas, Croces įsitikinimu, suteikia meno kūriniui lengvumo, sąlygoja meninių 
vaizdinių ir formalių struktūrų harmoniją. Šiame juslinės ekspresijos akte ypatingas vaidmuo 
tenka ritminėms struktūroms, kurios suteikia kūriniui lyriškumo ir muzikinio formų teka- 
mumo. Lyriškumas čia išreiškia giliausią muzikinę kiekvienos meno rūšies prigimti. Jis atspindi 
visuotinę menininko dvasios būseną. Gryna, arba lyrinė intuicija, visiškai išlaisvina menininko 
ir suvokėjo sąmonę nuo išankstinių loginių ir moralinių nuostatų. Ji reiškiasi kaip spontaniska 
nesuinteresuotos dvasinės kontempliacijos priešprieša bet kokiai gyvenimo prozai, reglamen- 
tacijai, naudai, filisterinėms kvazivertybėms. „Meninė intuicija, - teigia Croce, - visada yra 
lyrinė intuicija“ (Croce, 1954, p. 35). Lyriškumas jam yra tas žodis, sinonimas, padedantis 
apibūdinti tikrąją muzikinę meninės kūrybos prigimtį. 

Meninės kūrybos akte pasireiškiantis lyriškumas Croces koncepcijoje skleidžiasi meni- 
nėmis formomis. Todėl menas kaip išraiškos padarinys virsta formų kalba. Tik išraiška, tai 
yra forma, tvirtina Croce, paverčia menininką menininku. Iš čia plaukia ir kitas programinis 
jo meno filosofijos teiginys, suartinantis jį su formaliosios mokyklos šalininkais: meninin- 
kui, „kuriam trūksta formos, trūksta visko, nes trūksta savęs“ (Croce, 1928, p. 30). Tačiau ta 
forma, kurią menininkas suteikia savo meno kūriniams, negali būti laikoma melu ar netie- 
sa, kadangi ji yra meninė forma ir gyvuoja pagal savo imanentinius, nepriklausomus nuo 
tikrovės, meninius dėsnius. Perėmęs svarbiausius Fiedlerio meno imanentiškumo teorijos 
principus, Croce aiškina meno kūrinį jo dvasioje kaip visiškai nepriklausomą nuo išorinių 
nemeninių veiksnių įtakos formalų meninį atradimą. 

Kita vertus, iškeldamas menininko asmenybės ir jo sukurtų grynųjų meninių formų 
unikalumo idėją, Croce, kaip ir Rieglis, siekia teoriškai pagrįsti nepakartojamą skirtingų 
epochų meno stilių vertę. Jis ryžtingai neigia nenutrūkstamos linijinės meno pažangos idėją. 
Jeigu kiekvieno tikro meno kūrinio išskirtinis bruožas yra nepakartojama individualybė, 
kuri reiškiasi unikalia menine forma, vadinasi, ir meno raidos kaip linijinio judėjimo nuo 
žemesnės į aukštesnės pakopą traktavimas yra beprasmis. Meno istorijoje egzistuoja tik 
atskiri, visiškai autonomiški meno pakilimo ciklai ar periodai, iš kurių kiekviename iškyla 
savų specifinių meno problemų visuma. Todėl apie pažangą galima kalbėti tik šio ciklo viduje 
gimstančių problemų atžvilgiu. Croce pripažįsta, kad kiekviena nauja karta gali gauti daugiau 
žinių apie pasaulį, jo kultūrines bei menines vertybes. Tos žinios gali būti enciklopedinės, 
daug gilesnės ir subtilesnės. Tačiau šis gilumas siejasi su empirine gyvenimo, o ne meno 
pažanga, kuri paklūsta savo imanentiniams dėsniams. 

Taigi plėtodamas intuityvizmo, Schellingo, Hegelio ir formalizmo idėjas, Croce sukūrė 
vientisą meno filosofijos sistemą, kurios esmę sudaro intuityvus tikrovės suvokimas. Išsky- 
ręs intuityvias viršsąmonines struktūras, Croce laikė jas patikimomis tikrovės ir gyvenimo 
pažinimo priemonėmis. Iš čia kyla paslaptingas kūrybinis meninės intuicijos pobūdis, jos 
sugebėjimas apčiuopti suvokiamų reiškinių unikalumą, nepasiekiamas racionaliam pažinimui 
giluminės prasmes. Šis intuicijos kaip aktyvaus tiesiogiai pulsuojančio kūrybiškumo, priešingo 
inertiškai materijai, traktavimas, absoliučios kūrybinės laisvės priešpriešinimas gamtiniam 
determinizmui ir daugelis kitų idėjų italų filosofą suartina su Bergsonu. 

Nepaisant ryškaus Bergsono ir Croces koncepcijų individualumo, jų teoriškai pagrįsta 
intuityvistinė meno filosofijos pakraipa skleidžiasi XX a. pradžioje kaip galingas dvasingumo 
ir gaivališkos žmogaus kūrybinės prigimties maištas prieš racionalumą ir technokratinės 
pozityvistinės epochos nuostatas. Čia išryškėja svarbiausi intuityvistinės mąstysenos princi- 
pai - subjektyvizmas, intuityvizmas, estetizmas. Intuityvistinėje meno filosofijos pakraipoje 
skleidžiasi tragiškas pozityvizmo idėjų valdomos epochos kultūros paradoksas: greta nuo- 
širdžios Bergsono ir Croces pagarbos mokslui (tai liudija visa jų kūrybinė veikla), susidu- 
riame su visišku nusivylimu suvešėjusiomis pozityvistinémis nuostatomis. Iš čia išplaukia 
toks ryškus jų mąstysenoje motyvas apie mokslo nesugebėjimą pasinerti į esminius būties 
reiškinius, dramatiška dvasinės veiklos nostalgija, asmenybės kūrybinės laisvės ir meniniam 
pažinimui būdingo būties suvokimo universalumo aukštinimas. Intuityvistinė meno filo- 
sofijos pakraipa sudavė smūgį pozityvistinėms meno teorijoms ir paskatino egzistencinių, 
ontologinių, plačios kultūrinės orientacijos koncepcijų atsiradimą. 

Vienos panorama nuo Belvederio 

S. Freudo meninės kūrybos koncepcija 


Intuityvistinėms koncepcijoms artima viena įtakingiausių XX a. krypčių - psichoanalitinė, 
suformuota S. Freudo, A. Adlerio, C. G. Jungo, J. Lacano, išplėtojus neklasikines Schopen- 
hauerio, Nietzsches ir įvairių psichologinių koncepcijų idėjas. Kaip bezvelgtume į austrų 
neuropatologo, psichiatro, psichologo, psichoanalizės pradininko Sigmundo Freudo iš- 
plėtotas teorijas jis neabejotinai buvo vienas didžiųjų XX a. mąstytojų. Jo idėjos, nepaisant 
kontroversiškumo ir neretai skandalingos reakcijos, pakeitė viešpatavusį požiūrį į Žmogaus 
psichikos sandarą. Freudas vadino psichoanalizę savo sunkiai pagimdytu ir išpuoselėtu „kū- 
dikiu“. Mokslininkas atkakliai kovojo su praeities vaiduokliais, siekė nuvainikuoti veidmai- 
niškas respektabilios biurgeriškos visuomenės etines normas, jos moralines konvencijas, 
mitus, parodyti užslėptą „tamsiąją“ su galingu nesamoningumu ir žmogaus kaip gyvūnijos 
pasaulio atstovo su biologiniais instinktais susijusią žmogaus psichikos ir gyvenimo pusę. Iš 
čia plaukia siekimas ištraukti į dienos šviesą tuos tamsius nesąmoningumo herojus, kurie 
žemina, aukštyn kojom apverčia nusistojusias filisterių moralės normas, šokiruoja visuo- 
menę įvairiomis menamomis nešvankybėmis ir detalėmis, kuriomis, pasak psichoanalizės 
oponentų, turėtų užsiiminėti kriminalistai ar panašių profesijų atstovai. 

Psichoanalizė [nuo gr. psychė - dvasia ir analysis - skaidymas] yra ganėtinai neapibrėž- 
tas terminas, kuris dabartinėje humanistikoje dažniausiai vartojamas trimis pagrindinėmis 
prasmėmis. Pirmiausia kaip ypatinga prieiga, kuri, pasak jos kūrėjo, suteikia galimybę 
pažinti kitoms prieigoms nepasiekiamus nesąmoningus žmogaus psichikos procesus. Antra 
vertus, šiuo terminu įvardijamas neurotinių susirgimų gydymo metodas, padedantis išvilkti 
iš nesąmoningumo sferos į paciento sąmonę ligą sukėlusius pasąmoninius veiksnius. Ir 
pagaliau, trečioji mus labiausiai dominanti šios sąvokos konotacija ženklina plačią ir mar- 
gaspalvę teorinę kryptį, gvildenančią žmogaus psichinės struktūros, dvasinio gyvenimo, 
kūrybos problemas, pirmiausia išsikristalizavusią psichologijoje, o vėliau įsiskverbusią į 
daugybę kitų dabartinės humanistikos sričių. 

Psichoanalitinė estetika nuo pat užgimimo buvo aršios kritikos ir audringų diskusijų 
objektas. Tačiau šiandien psichoanalizė tapo respektabili pripažinimą pasaulyje įgavusi 
disciplina. Lygindamas psichoanalizę su ankstesnėmis akademinės estetikos ir meno filo- 
sofijos doktrinomis, A. Hauseris aiškina ją kaip pirmąją konstruktyvią kryptį, atskleidusią 
užslėptus meninės kūrybos šaltinius. „Psichoanalizė gali gerai interpretuoti meno kūrinį 
tarsi asmeninį dokumentą ar net paaiškinti meninį stilių kaip ypatingą psichologinių po- 
linkių vyravimą dviejose kartose, tačiau, neturėdama jokių ryšių su esminiais formaliais 
stiliaus bruožais, ji siekia apčiuopti stiliaus pobūdį, remdamasi labiau antrinėmis, detalėmis 
nei būdingais požymiais“ (Hauser, 1959, p. 109). 

Estetikos ir meno filosofijos terminai 
psichoanalitiniy koncepcijy atzvilgiu varto- 
tini tik su tam tikromis islygomis, kadangi 
šios krypties šalininkai nesidomi kertinémis 
teorinėmis estetikos ir meno filosofijos pro- 
blemomis. Jų dėmesys daugiausia krypsta 
į psichologines meninės kūrybos ištakas 
ir meno kūrinių simboliuose užkoduotus 
slapčiausius menininko siekius. Psichoana- 
litinių koncepcijų išeities taškas - pasąmo- 
nės, fantazijos ir erotinės (libido) energijos 
sublimacijos teorijos. 


Simboliška, kad psichoanalitinė es- 
tetika ir meno filosofija gimsta išryškėjus 
galingai Schopenhauerio ir Nietzsches idėjų 
įtakai. Psichoanalitinės estetikos gimimas 
siejamas su austrų mokslininko Sigmundo 
Freudo (1853-1939) vardu. Jis Vienoje stu- 
dijavo mediciną, psichologiją, vėliau dirbo 
gydytoju. 1885 m. išvyko stažuotis į Paryžių, Sigmund Freud 
kur, vadovaujamas žymaus psichoneurologo 


J. M. Charcot, tyrė pasąmonės pasaulį, seksualumo poveikį žmonių gyvenimui ir kūrybai. 
Pasižymėdamas stebėtinu jzvalgumu ir puikiu literatūriniu talentu (1930 m. jam paskirta 
Goethes literatūrinė premija), jis iškylo kaip psichoanalitinės krypties pradininkas. Freudas 
yra racionalaus proto mąstytojas, linkstantis į kruopščią mokslinę analizę. 

Plėtodamas Schopenhauerio idėjas, Freudas ieškojo gelminių estetinės veiklos paskatų 
biologiniuose instinktuose. „Lytinis potraukis yra neįveikiamas ir galingiausias iš visų norų. 
Jis nėra kaip kiti norai skonio ar kaprizo apraiška, tačiau mūsų prigimties esmė. Kovoje su 
juo jokie protingi motyvai negali laimėti“ (Schopenhauer, 1884, p. 20). Freudas sureikš- 
mino Schopenhauerio pastebėtą seksualumo reikšmę ir išplėtė erotinės (libido) energijos 
įtakos sritį iki visų socialinio gyvenimo ir kūrybos sričių. „Schopenhaueris, stulbinančio 
įtaigumo filosofas, - pabrėžia Freudas, - išryškino neprilygstamą seksualinio gyvenimo 
svarbą, tačiau tai, kas psichoanalizėje vadinama seksualumu, visai nereiškia skirtingų lyčių 
susijungimo... o yra arčiau visa aprėpiančio Platono Eroso“ (Freud, 1926, p. 17). 

Nors Freudas teigė, kad iki 1908 m. nebuvo skaitęs Nietzsche's veikalų, tačiau istoriniai 
faktai verčia tuo abejoti. Vienas artimiausių Freudo bičiulių J. Panethas jau nuo 1885 m. 

aktyviai domėjosi Nietzsche idėjomis, kurios XX a. pradžioje buvo plačiai diskutuojamos 
specialiuose pranešimuose Freudo vadovaujamame psichoanalitikų ratelyje (Assoun, 
1980, p. 13-35). 

Freudą su didžiaisiais neklasikinės estetikos kūrėjais sieja panašios universalios 
ambicijos, siekimas iš esmės radikaliai peržiūrėti klasikinius Vakarų akademiniame 
moksle įsivyravusius požiūrius. Todėl senosios metafizikos universalias nuostatas jis siekia 
iš esmės reformuoti arba, kitais žodžiais tariant, radikaliai permąstyti kaip psichologinį 
pažinimą. Štai iš kur atsiranda daugelio neklasikinės estetikos ir psichoanalitinės metap- 
sichologijos programinių nuostatų tipologinis artimumas. Kalbant apie psichologijos ir 
estetikos problematikos suartėjimą Ereudo metapsichologijoje, negalima pamiršti ir apie 
jos ryšį su empiriniais medicininės terapijos aspektais. Pažymėtina, kad nukrypimus į 
platesnes kultūrologines, estetines ir pan. problemas psichoanalizės pradininkas aiškina 
kaip neatsiejamą įvairių humanistikos sričių laimėjimus integruojančios savo metapsi- 
chologijos koncepcijos dalį. Vadinasi, nepaisant formalių atsiribojimų nuo abstrakčių 
teorinių principų, jo metapsichologijos koncepcija tikrovėje yra konstruojama remiantis 
kitų humanistikos sričių laimėjimais. Ir pagaliau, nepaisant universalių metateorinių 
kūrėjo ambicijų, jo metapsichologija buvo susijusi ir įvairiais gamtos ir žmogaus esmės, 
jo psichinės sandaros mokslais. 

Su neklasikinės estetikos tradicija Freudą sieja nusivylimas klasikiniais racionalistinio 
mąstymo principais, nesamoningumo psichiniame gyvenime svarbos iškėlimas, dėmesys as- 
menybės psichologijai, įvairioms ribinėms, užaštrintoms egzistencinių asmenybės konfliktų 
situacijoms, biologizmas, iracionalių instinktų galios sureikšminimas. Iracionalus alogiškas 
dionisinis nesąmoningas pradas Freudo, kaip ir Schopenhauerio, Nietzsche's veikaluose 
yra aiškinamas kaip pirmapradis visa lemiantis būties ir psichinio gyvenimo principas, 
pajungiantis savo valiai skaidrų apoloniškąjį racionalumą. „Mes nuolatos pabrėžiame, kad 
žmogaus protas yra bejėgis, palyginti su potraukiais, ir tai yra tiesa“ (Freud, 1930, p. 56.) 

Neklasikinės estetikos pradininkų idėjų poveikis akivaizdus ir daugelyje kitų progra- 
minių Freudo nuostatų, ypač tragiškojo romantizmo ir Schopenhauerio išplaukiančiame 
socialiniame pesimizme. Su neklasikinės estetikos pradininkais jį suartina žmogaus 
savijauta priešiškame pasaulyje ir būtinybė išgyventi individui priešiškoje visuomenėje. 
Taigi sureikšminami socialinių procesų iracionalumo, destruktyvių visuomenės ir žmonių 
gyvenimo aspektai, suaktyvėja dėmesys Žmogaus vidiniam pasauliui, jautriausiems psicho- 
loginiams jo išgyvenimams, potraukiams (Triebe), potraukio gyvenimui (Lebenstriebe), 
potraukio mirčiai (Todestriebe) savitas interpretavimas. Schopenhaueris, veikiamas Rytų 
filosofinių teorijų, mirtį traktavo ir kaip natūralią būties ciklo sudėtinę dalį, ir kaip savo- 
tišką „slenkstį“. Jį turi peržengti neišvengiamą žmogiškosios būties laikinumą suvokiantis 

mąstytojas, kuris linksta į kitos pamatinės psichoanalizės problemos mirties, jo tekstuose 
modifikuotos į „mirties instinktą“ analizę. Išgyvenęs romantinių teorijų poveikį Freudas 
pradžioje mirtį traktuoja kaip gyvenimo tikslą, vėliau įjungia šią problemą į sudėtingą 
savo metapsichologijos problemų tinklą. Šis išskirtinis dėmesys mirties problematikai 
paaiškinamas ir subjektyviais jo intelektualinės biografijos ir psichikos sandaros ypatu- 
mais. Jis nuo vaikystės buvo labai jautrus ir turėjo padidintą mirties baimę; įvairių fobijų 
persekiojamas Freudas, kaip ir neklasikinės estetikos pradininkai nuolatos bijojo, kad pats 
taps psichiatrinių institucijų pacientu. Taigi daugybę metų itin daug dėmesio skyrė savo 
išgyvenimų, sapnų, psichologinių kompleksų savianalizei, jų raidos dinamikai. 

Freudas kasdieniame gyvenime buvo didis teatro gerbėjas, puikus publikos manipu- 
liatorius; jis netgi savo psichoanalizės seansus neretai traktavo kaip unikalius vaizdingus 
spektaklius, kuriuose pats viešpatavo kaip svarbiausias nuolatos kaukęs keičiančiantis 
atlikėjas. Būdamas jautrus nesėkmėms jis dažniausiai užsidėdavo neutralią neperregimos 
asmenybės ir objektyvaus stebėtojo kaukę, kurią priklausomai nuo aplinkybių ir aplinkos 
artistiškai keisdavo į įžvalgaus mąstytojo, menininko. Visos šios kaukės buvo patikimi 
būdai amortizuoti sudėtingo gyvenimo teikiamas traumas. Gyvenimo pabaigoje, kaip ir 
Schopenhaueris, Kierkegaardas, Nietzsche, mokslininkas nuolatos kalbėjo apie vienatvės 
svarbą, abejingumą išorinio pasaulio beprasmybei ir tuštybei. Netgi šlovės viršūnėje jis 
aštriai jautė savo vienatvę ir nuolatos apie tai rašė laiškuose artimiems žmonėms. 

Psichoanalizės pradininko meninės kūrybos teoriją su Schopenhaueriu ir Nietzsche 
sieja biologizmas, pabrėžtinas dėmesys fiziologijai, užslėptajam „aš“, dionisinės energijos, 
iracionalių instinktų, sapnų sureikšminimas. Iškeldamas vaizduotės, fantazijos svarbą, jis 
aiškina meninę kūrybą kaip erotinės energijos sublimaciją, biologinių instinktų iškrovą, 
lengvą narkozę, atotrūkį nuo tikrovės rūpesčių ir skaudulių. Kita vertus, meninė kūryba 
čia, kaip ir iracionalistų teorijose, siejama su žmogaus būties tragizmu, kančia, dvasiniu 
nepasitenkinimu, psichinėmis patologijomis, sudėtingų emocinių išgyvenimų kompleksu. 

„Psichoanalitikas labai retai jaučia potraukį estetiniams tyrinėjimams, ir ne tik tuomet, 
kai estetika susiaurėja iki mokymo apie grožį, o ir tada, kai ji iškyla kaip mokymas apie mūsų 
pojūčių kokybes. Ji reiškiasi ir kitose dvasinio gyvenimo srityse <...>, tačiau ilgainiui taip atsi- 
tinka, kad psichoanalitikui tenka domėtis tam tikromis estetikos sritimis, kurias dažniausiai 
ignoruoja profesionali estetinė literatūra“ (Freud, 1924, p. 99). Ereudas nuolatos primindavo, 
kad psichoanalizė gali pažinti tik tam tikras marginalines estetikos ir meno filosofijos pro- 
blemas ir kad jai yra nepavaldžios meninio talento prigimties pažinimo problemos. 

Marginalines estetikos sritis psichoanalizės pradininkas gvildena kūriniuose: „Sąmojis 
ir jo ryšiai su nesąmoninga psichine veikla“, (Der Witz und seine Beziehungen zum Unbe- 
wussten, 1905), „Kliedesys ir sapnai W. Jenseno „Gradivoje“ (Der Wahn und die Traume 

in W. Jensens „Gradiva, 1907), „Totemas ir tabu“ (Totem und Tabu, 1913), „Psichoanalizės 
įvadas“ (Vorlesungen zur Einfuhrung in die Psychoana-lyse,1917), „Nepasitenkinimas 
kultūra“ (Das Unbehagen in der Kultur,1930). Įvairiais psichoanalitinės estetikos aspektais 
jis atskirose studijose analizuoja Leonardo da Vinci, Shakespeareo, Goethes, Hoffmano, 
Dostojevskio ir kitų garsių menininkų kūrybą. 

Freudo estetinė teorija yra sudėtinė psichoanalitinės antropologijos dalis. Iš čia kyla 
mokymas apie pasąmonę, jos ištakas, specifiškumą ir raiškos formas. Freudas gvildena 
šias problemas savo metapsichologijoje, arba teorijoje apie struktūrinius žmogaus psichi- 
kos lygmenis. Psichikos pasaulį, pasak Freudo, sudaro šie pagrindiniai komponentai: id 
(instinktyvūs potraukiai), ego (šių potraukių kontrolė ir derinimas su aplinka) ir superego 
(moralės normos ir idealai). 

Žmogaus psichinis gyvenimas Freudo veikaluose aiškinamas kaip trapios sąmonės ir 
galingos, valdomos ypatingų instinktyvių jėgų pasąmonės sąveikos rezultatas. Pasąmonė 
čia iškyla kaip gelminis žmogaus psichikos lygmuo, lemiantis žmogaus gyvenimo, veiklos 
ir kūrybos pakraipą. Freudas įrodinėja, kad pasąmonė yra objektyvi ontologinė ir psicho- 
loginė realybė, paklūstanti griežtiems psichoanalitinės mokslinės analizės principams. Jos 
esmę sudaro iracionalūs biologiniai instinktai, kurie reiškiasi agresijos, asocialių poelgių 
pavidalu. 

Iracionalus alogiškas dionisinis pradas Freudo, kaip ir Schopenhauerio, Nietzsche's 
veikaluose yra aiškinamas kaip pirmapradis visa lemiantis būties ir psichinio gyvenimo 
principas, pajungiantis savo valiai skaidrų apoloniškąjį racionalumą. „Mes nuolatos pa- 
brėžiame, kad žmogaus protas yra bejėgis, palyginti su potraukiais, ir tai yra tiesa“ (Freud, 
1930, p. 56). 

Iracionalių pasąmoninių struktūrų sureikšminimas Freudo veikaluose tiesiogiai siejasi 
su erotinių instinktų iškėlimu. Ypač menininkų psichinis gyvenimas, jų veiksmai, poelgiai, 
kūrybiniai polėkiai yra valdomi galingo seksualinio libido instinkto. Freudas pabrėžia: 
„Mes apsiribosime nurodydami tą beveik neabejotiną faktą, kad menininko kūryba leidžia 
reikštis jo seksualiniams potraukiams“ (Freud, 1912, p. 111). 

Visą žmonijos dvasinę kultūrą, moralės, mokslo, meno reiškinius Freudas aiškina kaip 
pasąmonėje slypinčios seksualinės libido energijos sublimaciją, t. y. instinktų energijos 
suvaldymą ir pozityvią iškrovą. Sublimacija yra pamatinė psichoanalitinės meno filosofijos 
kategorija, reiškianti konflikto tarp iracionalių biologinių potroškių ir kiekvieno individo 
psichikoje užkoduotų visuotinių gyvenimo normų (kurios išnyra kaip represyvus, asme- 
nybę slegiantis pradas) sprendimą. 

E. Gombrichas savo esė „Freudo estetika“ psichoanalizės pradininko pažiūrą į estetines 
problemas ir meną glaudžiai sieja su turtingomis klasikinio vokiečių išsilavinimo, Bildung 

tradicijomis. „Iš tiesų iki gyvenimo pabaigos Freudas į meną, literatūrą žvelgė Goethe's 
ir Schopenhauerio akimis. Bendravusieji su jo kartos puikiai išsilavinusiais gydytojais ir 
teisininkais jo laiškuose pažins būdingą labiausiai išsilavinusiems Vidurio Europos „vik- 
toriečiams“ požiūrį į meną. Likimo ironija, kad Freudo mokymai tapo įrankiu ir daug 
prisidėjo naikinant ir griaunant šią tradiciją“ (Gombrich, 1987, p. 221). 

Gavęs įvairiapusį klasikinį išsilavinimą, Freudas aktyviai domėjosi meninės kultūros 
reiškiniais, daug skaitė, periodiškai išvykdavo į Italiją, nemažai laiko studijuodamas di- 
džiųjų meistrų kūrinius, praleisdavo muziejuose. Freudo laiškuose randame daug minčių 
apie įspūdžius, patirtus muziejų salėse, pasisakymų apie ekspresionistinę ir siurrealistinę 
dailę, patvirtinančių jo konservatyvias pažiūras. Ekspresionistus jis traktuoja kaip žmones, 
„turinčius įgimtų regėjimo defektų“, o siurrealistus, pasirinkusius jį savo šventuoju globėju, 
vertina kaip „grynus lunatikus^ Modernizmo dailę jis aiškina kaip svetimą tikram menui, 
patologišką veiklą. „Meno kūriniai, - prisipažįsta Freudas, - turi man stiprų poveikį, ypač 
poetiniai ir plastiniai, rečiau tapyba. Aš stengiuosi kiek galima ilgiau pabūti su jais ir noriu 
asmeniškai įsigyventi įjuos, t. y. suprasti, dėl ko jie veikia mane. Kai man tai nepavyksta, 
pavyzdžiui, klausantis muzikos, aš beveik nejaučiu pasitenkinimo“ (Freud, 1924, p. 29). 

Netgi būdamas racionalaus analitinio proto mąstytojas, Freudas, kaip ir Jenos roman- 
tikai, Schopenhaueris, Nietzsche, labiau vertino meninį pažinimą nei mokslinį. Jis siekė 
panaikinti ankstesnėje žmogaus psichikos ir pasąmonės veiklos tyrinėjimo tradicijoje su- 
formuotą priešpriešą tarp griežto racionalaus mokslinio pažinimo ir intuityvaus meninio. 
„Psichologijos subtilybių pažinime poetai gerokai aplenkė mus, prozos žmones, nes kurdami 
jie semiasi įkvėpimo iš tokių šaltinių, kokių mes dar neatskleidėme“ (Freud, 1912, p. 189). 

Siekdamas pasinerti į sudėtingą Žmogaus psichikos pasaulį ir atskleisti vidines meninės 
kūrybos paskatas, Freudas sukūrė ypatingą psichoanalitinę metodologiją ir subtilią kalbą, 
padedančią analizuoti ir aprašyti sudėtingus meno reiškinius. Aiškindamas menininko 
asmenybę kaip ypatingą intravertišką, artimą neurotikui tipą, pasižymintį jautria psichine 
struktūra, knygoje „Sapnų aiškinimas“ (Die Traumdeutung, 1900) daug dėmesio skyrė 
neurozės simptomų ir sapnų analizei. Juos, kaip ir meną, Freudas laikė ne tik tiesiogine 
pasąmonės potroškių apraiška, tačiau ir priemone atskleisti užslėptiems meninės kūrybos 
šaltiniams. 

Menininkas Freudo estetikoje - tai išorinę tikrovę atmetanti asmenybė, ignoruojanti 
visuomenėje nusistojusius socialinius, etinius principus ir siekianti patenkinti savo erotinius, 
egoistinius potraukius fantazijos sukurtame pasaulyje. „Jame kaupiasi labai stiprūs potrau- 
kiai, jis norėtų pagarbos, valdžios, turtų, šlovės ir moterų meilės, tačiau negali šių potraukių 
patenkinti. Todėl, kaip ir kiekvienas nepasitenkinantis žmogus, jis nusisuka nuo tikrovės 
ir perkelia visą dėmesį, taip pat libido, į savo fantazijos vaizdinius“ (Freud, 1989, p. 240). 

Vadinasi, stumiamas nepasitenkinimo tikrove ir užslėptos garbėtroškos, menininkas 
elgiasi panašiai kaip neurotikas arba žaidžiantis vaikas, kuris susikuria hermetišką vaiz- 
duotės pasaulį, į kurį sudeda daug išmonės, aistros, kūrybiškumo. „Fantazuoja tik tas, kas 
nepatenkintas. Nepatenkinti norai yra fantazijų varomosios jėgos, o kiekviena fantazija 
yra norų patenkinimas, nepatenkinančios tikrovės karikatūra“ (Grožio kontūrai, 1980, 
p. 76). Realybės principas čia iškyla kaip negatyvi menininko kūrybiškumą, spontaniškos 
jo kūrybinės energijos polėkį ribojanti jėga. Vadinasi, spalvingas meno pasaulis gimsta ir 
skleidžiasi tarp iškilaus fantazijų pasaulio, kuriame įgyvendinami slapčiausi menininko 
norai, dvasios polėkiai, ir rūsčios tikrovės, dažnai juos pasmerkiančios žlugti. Skirtingai 
nei neurotikas, kuris nugrimzta iliuzijų pasaulyje, menininkas kūryboje grįžta iš trapios 
fantazijos stichijos į tikrovę. Simboliniuose menininko vaizdiniuose, kaip ir alogiškuose 
sapnuose, pasąmonė suranda tokias slapčiausių troškimų ir biologinių potraukių simbo- 
lines priedangas, kurios pajėgia praslysti pro savotišką psichinę instanciją - dėl socialinių 
konvencijų įtakos susiformavusią cenzūrą, ir iškilti į dienos šviesą. Tikras menininkas 
pajėgia savo kūriniuose taip pakeisti, pridengti simboliais slapčiausias svajas ir fantazijas, 
kad jos, praradusios bauginantį ir atstumiantį asmeniškumą, sukelia suvokėjui estetinio 
pasitenkinimo jausmą. Savo kūriniuose išliedamas svajų pasaulyje gimusius vaizdinius, 
siekimus, potraukius, menininkas kartu pajunta dvasinį pasitenkinimą kūryba ir išsiva- 
duoja iš vidinių slegiančių prieštaravimų. 

Vadinasi, menas, be kitų funkcijų, psichoanalitinėje Freudo estetikoje įgauna ir „ka- 
tarsio terapijos“ funkciją, kadangi tiek sublimuojančiam savo nesąmoningą energiją meni- 
ninkui, tiek ir jo kūrybą suvokiančiam vartotojui padeda emocionaliai išsikrauti, o kartu 
ir išvengti jo tykančios psichinės patologijos. Svarbiausiu psichoanalitiko tikslu Ereudo 
koncepcijoje tampa meniniuose simboliuose užkoduotų slapčiausių menininko seksualinių 
potraukių, psichologinių kompleksų, patologiškų būsenų atskleidimas ir interpretavimas. 


Kolektyvinės pasąmonės vaidmuo C. G. Jungo 
meninės kūrybos koncepcijoje 


Kitas įtakingiausias psichoanalizės šalininkas, iškovojęs šiai krypčiai platų tarptautinį 
pripažinimą, yra šveicarų mokslininkas Carlas Gustavas Jungas (1875-1961). Baigęs me- 
dicinos studijas Bazelio universitete, jis tęsia mokslus Paryžiaus universitete ir College de 
France, kur vadovaujamas P. Janet domisi psichopatologija. Sugrįžęs į tėvynę, dirba gydy- 
toju Ciuricho universiteto psichiatrijos klinikoje, vėliau pradeda dėstyti. 1907 m. Jungas 
prisišlieja prie Freudo vadovaujamos Vienos psichoanalitikų mokyklos ir greit iškyla kaip 
vienas jos lyderių. 1911 m. jis tampa tarptautinės psichoanalitikų draugijos prezidentu. 

1912 m. paskelbta knyga ,,Libido trans- 
formacijos ir simboliai“ (Wandlungen und 
Symbole der Libido) zenklina subrendusio 
mokslininko atsiribojimą nuo klasikinės 
psichoanalizės ir liudija savarankiškos „ana- 
litinės psichologijos“ koncepcijos tapsmą. 
Vėliau Jungas keliauja po įvairias šalis, 
tyrinėja pirmykščių tautų mitologiją, ritu- 
alus, studijuoja Rytų religijas, psichologiją, 
filosofiją, meną, astrologiją, numerologiją 
ir kitas netradicines, periferines pažinimo 
sritis, kuriose ieško duomenų gelminiams 
psichikos procesams pažinti. Jungas yra vie- 
nas iš tų mąstytojų, kurie diegė Vakaruose 
kokybiškai naują tradicinių Rytų civilizacijų 
sukurtų vertybių sampratą. Rašydamas 
straipsnius, skirtus „Yiing“ idėjoms, man- 
dalų simbolikai, dzen tekstų ar Tibeto „Mi- 


rusiųjų knygos“ analizei, jis išryškino Rytų 
ir Vakarų mąstymo principų skirtumus. Psi- Carl Gustav Jung darbo kambaryje Ciuriche 
choanalizės laimėjimus jis vertina tik kaip 
pradžiamokslį palyginti su tradicinėse Rytų psichologijos sistemose įvaldytais principais. 
Jungo meno filosofija formuojasi palaipsniui, kritiškai apmąstant savo pirmtakų ir am- 
žininkų idėjas. Savo pažiūras jis vis koreguoja, papildo naujais duomenimis, pasisemtais iš 
gretimų humanitarinių mokslų ir netradicinių pažinimo sričių. Jungo koncepcijoje susipina 
Jenos romantikų, Schopenhauerio, Nietzsche’ idėjos, Bergsono mokymas apie archajiškus 
atavistinius prisiminimus, L. Levy-Bruhlio mokymai apie iracionalų mito prelogizmą ir 
kolektyvinių vaizdinių (reprėsentations collectives) pasaulį, Freudo psichoanalizės elementai 
ir daug iš Rytų mokymų perimtų idėjų. Dauguma kertinių Jungo idėjų tiesiogiai susijusios 
su psichoanalitiniu Freudo mokymu, su kuriuo subrendęs Jungas nuolatos polemizavo, 
permąstydamas daugelį ortodoksinės psichoanalizės idėjų. Jungas yra intuityvistas, plačios 
humanitarinės ir kultūrologinės orientacijos mąstytojas. Jo kūriniuose aiškiai pastebimas 
polinkis į poetinį mąstymo stilių. Dvidešimties tomų Jungo raštų rinkinyje neaptiksime 
nė vieno stambaus akademinio veikalo. Visos jo knygos susideda iš paskaitų, straipsnių, 
esė, vienijamų bendro pavadinimo. Mokslininkas labiausiai domisi mįslingais reiškiniais, 
sąmoningai vengia galutinių formuluočių, vienareikšmių atsakymų į keliamas problemas. 

Meną Jungas aiškina pirmiausia kaip meno filosofijos, o ne kaip psichologijos paži- 
nimo objektą, kadangi meninės kūrybos prigimtis yra „transcendentinė problema, kurios 
psichologija negali išspręsti, o tik aprašyti“. Meno teikiamos didelės galimybės psichikos 
problemoms pažinti skatina psichologo dėmesį teoriniams meno klausimams. Skirtingai 
nei daugelis teoretikų, iš gretimų mokslų perėjusių prie meno problemų, jis niekuomet ne- 
niekino modernojo meno, kadangi jame įžvelgė harmoningų klasikinio meno formų irimą, 
tiesioginį nestabilios laiko dvasios ir artėjančios visuotinės katastrofos nuojautos atspindį. 

Teorines meno problemas Jungas gvildena veikaluose „Apie analitinės psicholo- 
gijos ir poezijos kūrinio santykius“ (Uber die Beziehungen der analytischen Psychologie 
zum dichterischen Kunstwerk, 1922), „Psichologija ir poetinė kūryba“ (Psychologie und 
Dichtung,1930), „Picasso“ (Picasso, 1932) ir „Ulisas“ (Ulysses, 1932). Norėdami teisingai 
suprasti Jungo požiūrio į meno filosofijos problemas savitumą, turime trumpai pasiaiškinti 
jo sukurtas psichikos struktūros ir simbolių teorijas. 

Atmetęs froidistinį panseksualumo principą, Jungas aiškina libido kaip psichinę 
energiją apskritai. Skirtingai nei Freudo veikaluose, kuriuose psichika iškyla kaip atvira 
stabili sistema, maitinama somatinių potraukių impulsų, Jungo teorijoje psichika virsta 
uždara autonomine sistema, turinčia savus energetinius išteklius ir funkcionuojančia 
kompensacijos principu. 

Pagrindiniais psichikos struktūros elementais Jungas skelbia sąmonę (ego), kaukę 
(persona), šešėlį (schaften), dvasios vaizdinį (anima, artimus), individualią pasąmonę su 
jai būdingų kompleksų visuma ir kolektyvinę pasąmonę, kurios turinį sudaro archetipų 
pasaulis. Visi šie sąmoningi ir pasąmoningi psichikos komponentai papildo vienas kitą ir 
nuolat sąveikauja. Juos apjungia į vieningą sistemą savastis (das Selbst), kurios harmonija 
su „aš“ yra galutinė asmenybės dvasinės raidos pasekmė. 

Kauke Jungas vadina asmenybės sąmoningos veiklos (ego) tamsųjį antrininka, tai, 
„kuo žmogus nėra, tačiau jis pats ir kiti žmonės jį įsivaizduoja esant“ (Jung, 1950, p. 55). 
Šešėlis — tai gyvuliška, primityvi, nusikaltėliška asmenybės pusė, besislepianti po dorovin- 
gumo kauke ir siejanti asmenybę su istoriniais žvėriškais pasąmonės polinkiais. Anima 
ir animus - tai žmogaus dvilytiškumo simboliai. Animus - apibendrintas vyriškumo 
vaizdinys, pasireiškiantis moters dvasioje, o anima, priešingai - moteriškumas, įvairiomis 
formomis iškylantis vyro psichikoje. 

Sąmonę Jungas aiškina kaip „vėlyvą pasąmonės palikuonį“ (Jung, 1976, p. 6), išaugusį 
neaprėpiamame pasąmonės pasaulyje. Iš čia kyla ir vaizdingas sąmonės palyginimas su 
menkute sala neaprėpiamo ir gilaus vandenyno stichijoje. Taigi Jungas atmeta Freudo 
požiūrį į pasąmonę kaip sąmonės veiklos produktą. Pasąmonė čia suskyla į individualią 
pasąmonę, kuri yra subjektyvios psichikos išraiška, apimanti gyvenimo tėkmėje pamirš- 

tama turinį, ir viršasmeninę, arba kolektyvinę pasąmonę, kurios turinys yra bendras visai 
žmonijai gelminis psichikos sluoksnis (Seelenschicht). Šiam žmogaus psichikos lygmeniui 
svetimas individualus savitumas. Kuo giliau skverbiamės į psichikos gelmes, tuo jos ele- 
mentai universalesni, bendri visiems. 

Asmeninės pasąmonės turinį sudaro įvairūs emociškai suvokiami psichologiniai 
kompleksai, formuojantys asmenybės psichinę struktūrą, individualų dvasinį gyvenimą, 
o kolektyvinės pasąmonės pagrindas yra mitologiniai provaizdžiai (Urbilder), kuriuos 
Jungas vadina archetipais. Jie yra archajiškos kilmės ir susiję su kolektyvinėje pasąmonėje 
besiskleidžiančiomis struktūrinėmis schemomis, amžinomis praformomis, archetipiniais 
išgyvenimais, archajiškais simboliais, kylančiais iš žmonijos priešistorės laikų. Šia pra- 
sme archetipai artimi instinktams. „Archetipai - tai ne paveldėti instinktai, o polinkis į 
tipiškų idėjų ir instinktų raišką. <...> Jų kilmė nežinoma, jie gimsta kiekvieną akimirką 
ir bet kurioje pasaulio dalyje“ (Jung, 1990, p. 40). Tipiškiausiais archetipais šveicarų 
psichologas skelbia abstrakčius mandalos, Dao, anima, animus, motinos, tėvo, vaiko, 
išminčiaus vaizdinius. 

Pagrindine sudėtingo archetipų pasaulio apraiška Jungo koncepcijoje tampa simboliai, 
kurie aiškinami kaip pasąmonės kalba, pagrindinė jos kūrybinės prigimties raiškos forma. 
„Ženklas visada yra mažiau nei idėja, kurią jis žymi, o simbolis visada išreiškia daugiau 
nei jo akivaizdi ir tiesioginė reikšmė“ (Jung, 1977, p. 41). Kita vertus, simbolis virsta ir 
šifru, padedančių asmenybei užslaptinti savąją būtį. Vadinasi, asmenybės ir jos kūrybinės, 
meninės veiklos pažinimo raktas yra simbolių pasaulis. 

Meninės kūrybos esmę Jungas regi kaip amžiną psichinį dėsnį, susijusį su pilnatvės 
ilgesiu ir pasąmonės suvaldymo siekiu. Šis dėsnis neatsiejamas nuo kūrybingos asmenybės 
sugebėjimo kurti simbolius. Kiekvienas tikras menininkas, pats to nesuvokdamas, spontaniš- 
kai simbolių kalba išreiškia pasąmonės gelmėse slypinčius archajinius vaizdinius, archetipus. 

Plėtodamas Freudo idėjas, Jungas prabyla apie simbolinės sapnų kalbos giminystę su 
menininko fantazijos polėkiais, kurie taip pat yra maitinami pasąmonės versmių. Skirtingai 
nei Freudas, kuris, iškeldamas seksualumo svarbą, aiškino simbolių kūrimą kaip primi- 
tyvios mąstysenos išraišką, Jungas regėjo kūrybinei žmogaus dvasiai būdingą dvilypumą. 
Simbolis organiškai jungia pasąmonę ir sąmonę, kūnišką ir dvasinį, realųjį ir idealųjį pradą. 
Sugebėjimas kurti ir suvokti vaizdinius čia aiškinamas kaip vertingiausia žmogaus savybė, 
apibūdinanti jo kūrybines galias, nukreiptas į turtingo meno pasaulio kūrimą. 

Jungas tęsia romantinės ir iracionalistinės meno filosofijos tradiciją. Jo apmąstymų 
centre atsiduria meninės kūrybos subjekto, pasąmoningų meninės kūrybos ištakų, kūrybos 
proceso bei talento ir psichopatologijos santykių problemos. Jenos romantikų ir Schopen- 
hauerio idėjų veikiamas, jis aiškina kūrybą kaip svetimą paviršutinei filisterinei sąmonei. 

Kūrėjuje Jungas įžvelgia savotišką dvilypumą, aiškindamas jį pirmiausia kaip kažką didžiai 
žmogiška, asmeniška, kita vertus, kaip beasmenį kūrybinį pradą. 

Remdamasis psichologinių tipų teorija, Jungas išskiria du pagrindinius asmenybės 
tipus: ekstravertišką, orientuotą į išorinį pasaulį, ir introvertišką, besiorientuojantį į savo 
vidinį pasaulį, ir keturis šalutinius: sensorinį, intuityvų, mąstantį, emocinį. Tikrasis me- 
nininkas siejamas su introvertišku intuityviu pasaulio regėjimu, padedančiu prasiskverbti 
pro išorinį būties sluoksnį į reiškinių esmę. Intuityvaus introvertiško tipo menininkas 
natūraliai pasineria į kolektyvinės pasąmonės archetipų pasaulį. Jautrumas archetipinėms 
simbolinėms formoms ir sugebėjimas jas perteikti meno kūriniuose skelbiami neatsiejamais 
tikro menininko bruožais. 

Žvelgdamas į menininką skvarbiu psichologo žvilgsniu, Jungas siekia suvokti jo 
vidinį pasaulį, meno kūrybos prielaidas. Menininko „gyvenimas dėsningai yra lydimas 
konfliktų, nes jame nuolatos grumiasi dvi jėgos: paprastas Žmogus, visai teisėtai siekiantis 
laimės, pasitenkinimo ir saugaus gyvenimo, ir beatodairiška kūrybinė aistra, kuri, iškilus 
reikalui, pamina po kojom visus asmeninius norus. Dėl to daugelio menininkų asmeninis 
gyvenimas ir yra toks nepatenkinantis, netgi tragiškas; taip atsitinka ne dėl neaiškių likimo 
vingių, o dėl jų asmenybių žmogiškojo nevisavertiškumo, dėl nesugebėjimo prisitaikyti. 
Retai tepasitaiko kūrybingų žmonių, kuriems netektų brangiai sumokėti už dieviškąją 
sugebėjimo kibirkštį“ (Grožio kontūrai, 1980, p. 183). 

Plėtodamas iracionalistų idėjas Jungas savo meninės kūrybos koncepcijoje skelbia besą- 
lygišką pasąmoninių biologinių ir valios impulsų prioritetą sąmonės atžvilgiu. Jo traktuotėje 
meno kūrinys tarsi kaupia energiją iš pasąmonės gelmių. Iš čia kyla požiūris į menininką tik 
kaip į menkesnį už savo kūrinį instrumentą. „Pačia giliausia prasme rašytojas yra instru- 
mentas, jis menkesnis už savo kūrinį, tad mums nėra ko tikėtis, kad jis tą kūrinį paaiškins. Jis 
padarė viską ką galėjo kurdamas. Aiškinimą jis turi palikti kitiems žmonėms bei ateičiai. Didis 
kūrinys yra kaip sapnas, kuris, nepaisant jo akivaizdumo, niekuomet pats savęs nepaaiškina ir 
nėra vienareikšmis“ (Grožio kontūrai, 1980, p. 185). Gvildendamas meninės kūrybos prigimtį, 
Jungas prabyla apie du skirtingus menininkų tipus:psichologinį ir vizionieriškąjį. Pirmasis 
kurdamas apsiriboja tik gyvenimo paviršiuje ir sąmonės suvokimo lygmenyje esančiais 
reiškiniais. „Pirmapradė tokios kūrybos medžiaga kyla iš amži-nai pasikartojančių žmonių 
sielvartų ir džiaugsmų; ji maitina žmogiškąją sąmonę, kuri interpretuojama ir pateikiama 
poetine forma“ (Jung, 1991, p. 106). Tačiau toks gyvenimo paviršiumi slystantis ir emocinius 
išgyvenimus, psichologines reakcijas aprašinėjantis menas svetimas tikrajai gelmei, kadangi 
pasilieka „psichologiškai suvokiamų struktūrų sluoksnyje“. Visiškai kitokiame, daug giles- 
niame tikrovės suvokimo lygmenyje skleidžiasi antrasis, „vizionieriškasis“ („aiškiaregio“ 
menininko tipas, kuris prasiskverbia pro išorinį sąmoningos būties sluoksnį ir prisiliečia 


382 


PSICHOANALIZE 


prie gelminių „kolektyvinės pasąmonės“ versmių. Kūrybiniame akte jis suvokia visa laiko 
begalybę ir sukuria menines vertybes, reikšmingas visoms epochoms. 

Atmesdamas psichopatologines koncepcijas, Jungas vis dėlto įžvelgia tam tikrų 
analogijų tarp genialių menininkų kūrybos ir psichinių ligonių fantazijų. Ši giminystė 
pasitelkiama aiškinant du psichinės menininkų struktūros tipus: neurotinį ir šizofreniškąjį. 
Pirmąjį rodo polinkis į abstrakčius sintetinius vaizdinius, kuriuose aiškiai vyrauja juslinis 
pasaulio suvokimas. Ryškiausiu šio tipo menininku jis skelbia P. Picasso, kuriam būdin- 
gas polinkis į fragmentiškumą, linijų ir vaizdinių deformavimą. Antrajam tipui būdingas 
atsiribojimas nuo juslinio pasaulio suvokimo ir polinkis į alogišką meninę mąstyseną. Šį 
menininko tipą simbolizuoja J. Joyceo kūriniai, kuriuose menininkas visiškai ištirpsta, 
jiems būdinga chaotiška vaizdinių sistema, polinkis į absurdą, nuolatinis balansavimas 
tarp realaus ir irealaus, grožio ir bjaurumo. 

Ryškius tikrovės deformacijos elementus ir kūrybos giminystę psichinėmis ligomis 
sergančių žmonių vaizdiniams Jungas aiškina beatodairisku menininkų atsidavimu kūrybai, 
kuris praryja begalę gyvybinės energijos, deformuoja asmenybę, gyvenimo stilių ir priartina 
menininką prie psichinių ligonių, gyvenančių savo iliuzijų pasaulyje. Kita vertus, Jungas mė- 
gina nubrėžti liniją, skiriančią menininką nuo psichinio ligonio, nurodydamas, kad „negalima 
meno kūrinio kildinti iš „kompleksų“, kaip kildinama neurozė“ (Grožio kontūrai, 1980, p. 181). 

Taigi psichoanalizės šalininkai, atkreipdami dėmesį į tamsiuosius pasąmonės procesus, 
pamėgino ne tik paaiškinti užslėptus meninės kūrybos šaltinius, tačiau ir naujai pažvelgti 
į menininko asmenybę, paaiškinti jo kūrybinių galių amplitudę. Žmogaus kūrybiškumas 
čia siejamas ne su socialiniais veiksniais, protu, o su iracionaliais pasąmonės impulsais 
ir potraukiais. Psichoanalizės idėjos turėjo labai stiprų poveikį tolesnės estetikos, meno 
filosofijos ir meno raidai. 


J. Lacano prancūziškoji psichoanalitinės estetikos ir 
meno filosofijos versija 


Ryškiausias trečiosios struktūralistinės ir lingvistinės bangos psichoanalizės atstovas yra 
prancūzas Jacgues'as Lacanas (1901-1981). Tai savitas plačių mokslinių interesų mąstytojas, 
kurio tyrinėjimai neretai peržengia tradicinių psichoanalitinių mokslinių įžvalgų ribas 
ribas. Jis sukuria sudėtingą daugiasluoksnę, vidujai prieštaringą su daugybe išsišakojimų į 
įvairias mokslinio pažinimo sritis estetinę koncepciją, kurioje psichoanalitinė problematika 
glaudžiai susipina su psichoterapine, ontologine, lingvistine. 

Sudėtinga idėjinė evoliucija atsispindi Lacano intelektualinėje biografijoje, ku- 
rią galima skirstyti į tris pagrindinius etapus: „ikistruktūralistinį“ (1930-1940 m.), 

„struktūralistinį“ (1950-1960 m.) ir „poststruktūralistinį“ (1960-1970 m.) etapus. Vė- 
lyvieji tyrinėjimai tolsta nuo psichoanalizės autoritetų Freudo ir Jungo estetinių teorijų. 
Lacano įsitikinimu, nesąmoningumo sritis yra lygiai taip pat struktūruota kaip ir kalba. 
Tęsdamas Freudo tradiciją racionaliai analizuoja nesąmoningumą, tačiau, kita vertus, re- 
formuodamas psichoanalizės pradininko požiūrius desakralizuoja nesąmoningumo sritį 
ir įžvelgia joje struktūrinės organizacijos galimybes. Šias savo idėjas Lacanas pirmą kartą 
išplėtoja 1955-1956 metų seminaruose, kuriuose teigia, kad „nesąmoningumas yra tokia 
pat struktūra kaip ir kalba“ (l'inconscient est structurė comme un langage) (Lacan, 1981, 
p. 20). Taigi lakaniškoji „pulsacijos“ teorija paaiškina įvairių nesąmoningumo estetinių ir 
meno fenomenų išsiliejimą (tai artimas Freudo sublimacijos teorijai leitmotyvas) skirtingais 
pavidalais į įvairias kūrybinės veiklos ir meno formas. 

Su Lacano vardu siejamas prancūziškosios psichoanalizės versijos atsiradimas, kurioje 
akivaizdi antigermaniška ir antiamerikietiška orientacija, būdinga pokario prancūzų intelek- 
tualiniam elitui ir teorinių bei metodologinių nuostatų skverbimasis į kitas humanistikos ir 
meno sritis. Jo psichoanalizės versijai, nepaisant deklaruojamos ištikimybės psichoanalizės 
pradininko Freudo mokymui, būdinga daugybė nukrypimų nuo pamatinių ortodoksinės 
psichoanalizės nuostatų ir originalių filisterinę sąmonę šokiravusių idėjų. Šis klasikinės psi- 
choanalizės adeptas ir reformatorius po Freudo ir Jungo daugiausiai nuveikia psichoanalizės 
populiarinimui ir jos teorinių principų skverbimuisi į kitas humanistikos sritis. Lacanas tampa 
savotišku prancūzų intelektualinio elito ir meninės inteligentijos „guru“, į kurio paskaitas 
ir seminarus susirenka gausybė klausytojų. Nuolatinis seksualinių ir erotinių temų svarbos 
pabrėžimas neretai šokiruoja netgi liberaliąją akademinę bendruomenę. 

Nuo 1923 m. Lacanas įdėmiai studijuoja Freudo tekstus, o nuo 1925 m. skaito Nie- 
tzsche's knygas originalo kalba. 1930 m. prasideda naujas susidomėjimo siurrealistinėmis 
literatūros ir dailės teorijomis etapas. Heideggerio ir Merleau-Ponty veikalų studijos skatina 
filosofinį susidomėjimą pamatinėmis kūrybos, tiesos, būties, kalbos, estetiškumo prigim- 
ties bei daoizmo, čan, dzen mąstymo tradicijose plėtojamomis komunikacijos teorijomis. 
Į savo pirmtakų idėjas ir sąvokas mokslininkas žvelgia tik kaip į pagalbinę žaliavą savo 
originalios psichoanalitinės koncepcijos kūrimui. 

1932 m. apgina fenomenologinės pakraipos daktaro disertaciją „Apie paranojinę 
psichozę ir jos santykį su asmenybe“ (De la psychose paranoiague dans ses rapports avec la 
personnalitė), kurioje išdėsto pagrindines psichiatrinės praktikos patvirtintas idėjas apie šią 
psichinių sutrikimų formą. Ši disertacija sukelia didžiulį susidomėjimą ne tik tarp psicholo- 
gų, gydytojų, tačiau ir estetikos specialistų, meno kritikų ir meninėje aplinkoje. Disertacijos 
paskelbtas tekstas siurrealistinio žurnalo Minetaure pirmame numeryje iššaukia entuzias- 
tingą Salvadoro Dali susižavėjimą ir tampa šio siurrealizmo atstovo „paranoidinės kritikos“ 

teoriniu fundamentu. Nuo šiol užsimezga 
mokslininko ryšiai su siurrealistinės aplinkos 
kūrėjais Micheliu Leiris, Pauliu Eliuard'u ir 
Salvadoru Dali. 

Ilgainiui Lacaną sudomina į daugelio 
psichoanalitikų tyrinėjimo lauką besi- 


skverbiančios ir diskutuoti skatinančios 
šizofrenijos problemos, kurios tuometinėje 
akademinėje literatūroje ir estetinėje teori- 
joje vis dažniau siejamos su kūrybingumo ir 
genialumo problemomis. Šioje srityje moks- 
lininkas užmezga polemiką su Freudo pan- 
seksualizmo nuostatomis. Gvildendamas 


šizofrenijos genezės problemas jis teigia, kad 
„šizofrenijos atveju įvyksta kažkas, visiškai Jacgues Lacan 
pažeidžiančio subjekto santykį su realybe ir 
panaikinančio subjekto santykį kartu su forma. Čia atsiranda klausimas, ar ne aprėpia libido 
daug toliau to, kas buvo nustatyta remiantis seksualiniu registru kaip centriniu organi- 
zuojančiu mazgu. Štai čia ir būtų libido teorijos problematiškumas“ (Lacan, 1998, p. 154). 
Po Antrojo pasaulinio karo pabaigos Lacanas iškart aktyviai įsijungia į organizacinę ir 
mokslinę veiklą; moksliniuose tyrinėjimuose itin jaučiamas psichoanalitinės problematikos 
poveikis. Daugelis Lacano estetinių idėjų skleidžiasi tarpdalykinių tyrinėjimų srityje ir 
daugiau yra tik eskiziškai nubrėžtos nei detaliai išplėtotos. Mokslininkas aktyviai reiškiasi 
ne tik psichoanalizės, tačiau ir struktūralistinės, poststruktūralistinės filosofijos, estetikos, 
meno filosofijos ir psichiatrijos srityse. 1966 m. išleistas Lacano raštų rinkinys Ecrits („Raš- 
tai, 1966) tapo vienu ryškiausiu to meto moksliniu bestseleriu. Tuoj po jos paskelbimo 
Lacanas, kaip ir Foucault, tampa kultine prancūzų avangardinės intelektualų pakraipos 
ir meninės aplinkos asmenybe, kurios idėjos turi neabejotiną poveikį postmodernistinės 
filosofijos, estetikos tapsmui. Jis išgarsėja ne tik kaip Freudo idėjų interpretatorius, tačiau ir 
originalus mąstytojas, sukūręs įtakingą filosofinio užtaiso psichoanalizės srovę - lakanizmą. 
1951 m. Lacanas paskelbia „grįžimo prie Freudo“ (le retour a Freud) programinę nuostatą, 
kviesdamas pažinti „tikrą freudizma" (dun freudisme véritable) ir atriboti jį nuo daugybės 
iškraipymų vėlesnių sekėjų ir gausybės atskilusių nuo ortodoksinės psichoanalizės mokinių 
teorijose. Iš čia plaukia jo 1956 m. straipsnyje „Psichoanalizės situacija ir psichoanalitiko 
tapsmas“ išsakytas dar nedvejojančio metro idėjų teisingumu teiginys, „kad Freudo atradi- 
mai yra tokia tiesa. Kuri niekuomet nepraranda savo teisių“ (Lacan, 1971, p. 18). Iš tikrųjų 

tuometinė Lacano koncepcija pirmiausia yra nukreipta prieš XX a. pirmojoje pusėje įsigalėju- 
sias supaprastintas, iškreipiančias psichoanalizės pradininko Freudo idėjas. Konstatuodamas 
pofreudistinės psichoanalizės paklydimą klystkeliuose ir regėdamas XX a. pirmojoje pusėje 
išryškėjusį klasikinės psichoanalizės idėjų išsišakojimą ir daugybės Freudo mokinių nukly- 
dimus nuo pamatinių šios krypties pradininko teorinių ir metodologinių nuostatų Lacanas 
kviečia šios krypties šalininkus grįžti prie psichoanalizės ištakų. „Freudo novatoriškumas, jo 
atradimai reiškia tai, kad kiekvieną atskirą atvejį jis traktuoja kaip vienintelį“ (Lacan, 1998, 
p. 19-20). 

Būdamas vienas geriausių savo meto Freudo kūrybinio palikimo, tekstų ir idėjų žinovu 
bei interpretatoriumi, Lacanas, remdamasis struktūralizmo ir lingvistikos metodologinė- 
mis nuostatomis nuosekliai „valo“ Freudo teorijas ir sąvokas nuo vėlesnių antsluoksnių 
ir savitai interpretuoja daugelį pagrindinių klasikinės psichoanalizės idėjų. Taigi Lacanas 
suteikia galingą postūmį psichoanalizės pradininko idėjų atgimimui. 

Savo „geismo“ (dėsir) ir „malonumo“ (joissance) teorijose Lacanas toliau savitai plėtoja 
Freudo pansekseksualizmo idėjas. Jo įsitikinimu, geismas visada yra tiesiogiai susijęs su as- 
menybės projekcija į Kitą. Visi žmogaus geismai čia įpiešiami į jau susiklosčiusią simbolinę 
tvarką, kurios esmę sudaro kalba. Kita vertus, geismai neišvengiamai sujungia susvetimėjimą 
ir tampa vaisingais tik tuomet, kai pasiekia potroškių tikslą. Potroškiai, geismai čia yra ne- 
atsiejami nuo konkurencijos. Remdamasis hegelišku viešpatavimo ir vergiško paklusnumo 
dichotomijos principu, Lacanas atskiria du esmiškai skirtingus potroškių tipus Begehren ir 
Begirde, kurie mokslininko tekstuose verčiami ta pačia dėsir sąvoka, ir teigia, kad ši dviejų 
priešybių opozicija išlieka įvairiuose žmogaus psichinio gyvenimo aspektuose. 

Nuo 1953 iki 1979 m. tai yra beveik iki pat mirties, Lacanas veda savo garsiuosius 
seminarus. Pradžioje tai - ligoninės Sainte-Anne (l'hópital Sainte-Anne) paskaitų salė, 
vėliau L. Altussero ir C. Lėvi-Straussso pastangomis seminarai perkeliami į didžiausią eli- 
tinés l'École normale supérieure auditoriją, ir galiausiai į Sorbonos universiteto auditorijas, 
kurios talpina per tūkstantį klausytojų. Nors formaliai žvelgiant šie Lacano seminarų ciklai 
yra skirti Freudo idėjų interpretacijai, tačiau tikrovėje jų problematika aprėpia platų ne 
tik psichoanalizės, tačiau ir dabartinės humanistikos problemų lauką, kuriame nesunkiai 
aptiksime sąlyčio taškų su pagrindinėmis tuometinės prancūzų estetikos ir meno filosofijos 
raidos tendencijomis. Čia skleidžiasi tas aktualių humanistikos idėjų ir teorinių problemų 
kompleksas, iš kurio vėliau išsirutulioja prancūziškojo poststruktūralizmo ir postmoder- 
nizmo konceptualus idėjų ir sąvokų aparatas. 

Nuo 1964 m. Lacanas jau dėsto elitinėje Ecole normale supérieure, kuri dėka ten 
susitelkusių C. Lėvi Strausso, L. Althussero, R. Bartheso, M. Foucault, J. Derrida struk- 
tūralizmo idėjų pakilimo metu daro didžiulį poveikį prancūzų humanistikos ir estetinės 

minties raidai. Jis siekia suteikti psichoanalizei tvirtą mokslinį statusą, tačiau Lacanas, kaip 
ir daugelis postruktūralizmo ir postmodernizmo ideologų, neretai perdėm laisvai inter- 
pretavo akademinio mokslo sąvokas, suteikdamas joms neįprastas konotacijas. Perdėm 
laisvas daugelio kertinių sąvokų vartojimas neretai sulaukdavo kitų mokslinio pažinimo 
sričių atstovų kritinių reakcijų. Iš mėginimo suderinti skirtingus požiūrius plaukia daugelio 
Lacano skelbiamų teiginių nenuoseklumas ir vidinis prieštaringumas. 

Kontroversiški, gal ir atvirai provokuojantys aršias diskusijas Lacano įvairias huma- 
nistikos sritis aptarinėjantys darbai bei juose plėtojamos idėjos neabejotinai veikia įvairių 
dabartinės psichoanalizės pakraipų tarpdalykinių metodologinių prieigų ir tyrinėjimo 
strategijų raidą. Ilgainiui savo darbuose mokslininkas paneigia klasikinės psichoanalizės 
ir struktūralistinių tyrinėjimų nubrėžtas metodologines ribas ir seminaruose atveria daug 
ontologizuotai komparatyvistinei filosofijai, postmodernizmo estetikai būdingų naujų 
žmogaus psichikos, jo kūrybinės veiklos produktų tyrinėjimo perspektyvų. Taigi naujos 
įtakingos psichoanalizės krypties - lakanizmo idėjų ir sudėtingų metodologinių nuosta- 
tų kompleksas, kuris išplinta daugelyje pasaulio šalių ir aktyviai skverbiasi į filosofinių, 
estetinių, menotyrinių tyrinėjimų sritis, į postmodernistinio meno teoriją bei praktiką. 

Lacano psichoanalitinėje koncepcijoje estetikos ir meno filosofijos idėjos susipina 
su etinėmis ir pirmiausia skleidžiasi ontologinės problematikos plotmėje. Taigi išskirtinis 
mokslininko dėmesys skiriamas toms meno filosofijos problemoms, kuriuose ryškiausiai 
skleidžiasi tragiški ir dramatiški leitmotyvai, sukeliantys suvokėjui katarsio jausmą. Todėl 
jo tekstuose ir paskaitose aptinkame daug aliuzijų į tragiško ir dramatiško likimo kūrėjus, 
jų kūrinius bei meno kryptis. 

Suartindamas mokslininko ir menininko pažintines galimybes Lacanas aukština 
nesąmoningumo svarbą, intuityvaus pažinimo galią, intuicijos guvuma, nuovokuma, jos 
sugebėjimą įsiskverbti į sunkiai pažįstamų pasąmonės reiškinių esmę. Todėl ir sudėtingiau- 
sių Žmogaus supančio pasaulio reiškinių pažinimo, analizės meną sieja su pažįstančiojo 
sugebėjimu „perskaityti“ tuos jautriausių prasmių atspalvius, kurie atsiskleidžia subtiliau- 
siuose vaizduotės polėkių, kalbos, kliedesių ir sapnų registruose. 

Pasinėrimas į simboliškumo ir pasąmonės veiklos mechanizmų lauką skatina Lacano 
susidomėjimą kalbos poveikiu subjektui, jo kūrybiškumo ir kultūros bei meno problemomis. 
Iš čia plaukia požiūris į kalbos funkciją kaip fundamentalią žmogaus kūrybiškumo sklaidos 
prielaidą, kadangi būtent kalba, skleisdamasi tarp individų, jungia į vieningą visumą ir kitų 
žmonių gyvenimiškas patirtis, mintis, jausmus, vadinasi, įprasmina daugialypius ryšius tarp 
savo ir kitų patirčių. Todėl kalba Lacano koncepcijoje tampa galingu komunikacijos instru- 
mentu, padedančiu pažinti kitus ir tapti pačiam pažįstamu kitiems. Taigi psichoanalitikas 
teigia besąlygišką kalbos prioritetą milžiniškos nesąmoningumo sferos atžvilgiu. 

Gilindamasis į nesąmoningumo ir vaizduotės kūrybinės raiškos problemas Lacanas 
taip pat esmiškai koreguoja psichoanalitinę sapnų teoriją. Pirmiausia jis ženkliai išplečia 
freudistinių „sapnų dėsnių“ įtakos sritį perkeldamas ją ir į sąmonės budrumo būseną. Kita 
vertus, jis kaip ir daoizmo, čan ir dzen teoretikai suartina ir netgi deda lygybės ženklą 
tarp sapno ir budrumo būsenų. Savo poziciją jis grindžia teze, kad visais atvejais žmogaus 
kūrybinės veiklos galutinius rezultatus apsprendžia nesąmoningų impulsų, norų pulsavi- 
mas, kuris savo pobūdžiu yra panašus į neurozes ir kitas psichopatologines būsenas. Iš čia 
plaukia lakaniška spontaniška meninės kūrybos proceso interpretacija, kurioje šis procesas 
yra suvokiamas kaip sapnas, besiskleidžiantis tikrovėje. Prisiminkime kinų daoizmo filo- 
sofo Zhuangzi pasakojimą apie tai, kad kartą jam prisisapnavo, jog jis yra drugelis, laisvai 
nerūpestingai skrajojantis ir patenkintas gyvenimu. Jis nežinojo, kad jis - Zhuangzi. 

Tikro psichoanalizės specialisto analitinio pažinimo galia Lacano interpretacijoje yra 
artima daoizmo, čan ir dzen estetikos nuostatoms. Ji pirmiausia išryškėja mąstymo atvirume 
išorinio pasaulio įspūdžiams, užsisklendime nuo neautentiškų būties formų, atsiribojime 
nuo nustojusių akademiniame moksle dogmų ir sugebėjime abejoti išankstinių nuostatų 
teisingumu iki tol, kol neišsiskaidys paskutiniai jų požymiai. Lacano Rytų Azijos filosofinių 
teorijų suformuotas mąstymo, minčių dėstymo stilius ir kupina užuominų, neišsakymų, 
paradoksalių sugretinimų minčių dėstymo maniera neabejotinai yra savita. Greta nuoseklios 
racionalios filosofinės minties eigos, joje aptiksime daugybę „atviram“ Rytų Azijos mąstymo 
stiliui būdingų paradoksų, provokacijų, subtilių užuominų ir neišsakymų. Freudo raciona- 
listinio aiškumo siekis keistai susipina su Jungui būdingu vengimu supaprastinti sudėtingas 
psichoanalizės problemas. Tačiau susižavėjusio Rytų Azijos mąstymo tradicijomis Lacanui 
būdingas mąstymo atvirumas, teorijų ir vartojamų sąvokų neapibrėžtumas, situatyvumas. 
Postmodernistinėms teorijoms ir Rytų Azijos mąstymo stiliui būdingas iš tiksliųjų mokslų 
perimtų ir savitai traktuojamas Lacano schemas bei Vakarų mąstymo tradicijos sąvokų 
aberacijas aršiai kritikuoja pozityvistinės pakraipos mąstytojai ir tiksliųjų mokslų atstovai. 

Nereikėtų taip pat ignoruoti Lacano išskirtinio dėmesio kalbai estetinių aspektų, kadangi jis 
išplaukia ne tik iš susižavėjimo lingvistinémis E De Saussureo ir R. Jacobsono teorijomis, tačiau 
ir iš dėmesio daugelio psichoanalitiky ignoruojamai modernistinei vaizdo kultūrai. Pagrindinė 
kalbos funkcija, jo įsitikinimu, yra ne informacinė, o būtent vaizdinių gimdymo. Kita vertus, 
svarbiausia, kad šis psichoanalitikas buvo įsitikinęs, kad žodžių pasaulis kuria daiktų pasaulį. 

Nuo jaunystės Lacanas jaučia potraukį literatūrai ir vaizduojamajai dailei, tačiau 
skirtingai nei psichoanalizės pradininką jį domina ir naujausi modernistinės meninės 
kultūros reiškiniai, ypač susiję su iššūkiais tradicinėms meno formoms. Jis žavisi dadais- 
tinio ir siurrealistinio sąjūdžių estetinėmis idėjomis, gilinasi į jų leidžiamus leidinius, 
lankosi šių grupuočių šalininkų rengiamose dailės parodose. Entuziastingai sutinka 

André Bretono, Phillipeo Soupaulto idėjas, domisi jy skelbiamais „automatinio rašto“ 
principais, kurie savo raiškos formomis priminė psichiatrinėse ligoninėse stebimų paci- 
entų spontaniškas kūrybinės raiškos formas. Jis žavėjosi Paulio Claudelio, Andrė Gideo 
ir Jameso Joyceo, kurį pirmą kartą išvysta dar būdamas 17 metų ir vėliau periodiškai 
sugrįžta prie jo kūrybos analizės. 

Lacanas kolekcionuoja pirmiausia poimpresionistinės ir modernistinės dailės atstovų 
Claudeo Monet, Auguste Renoiro, Andrė Deraino, Pablo Picasso, Balthuso (Balthasar 
Klossowski de Rola), Alberto Giacometti, Andrė Masono ir kitų kūrinius, o paskaitų metu 
mėgsta demonstruoti Gustavo Courbeto skandalingą erotinį paveikslą „Pasaulio gimimas“. 

Tikriausiai neatsitiktinai Lacano psichoanalitinėje estetikoje ir meno filosofijoje sly- 
pinčias potencijas pirmiausia suvokia modernizmo ideologai, ypač modernistinių dailės 
krypčių dadaizmo ir siurrealizmo atstovai. Priminsiu, kad pirmasis, išreiškęs susižavėjimą 
jo disertacijoje išsakytomis idėjomis, yra Salvadoras Dali. Taip pat žinotina, kad jo artimi 
bičiuliai yra siurrealistinio sąjūdžio lyderiai Tristanas Tzara, Jacquesas Prėvert'as, Ray- 
mondas Queneau, Pierreas Reverdy, Andrė Masonas. 

Estetinį Lacano psichoanalitinės teorijos pobūdį apibūdina ir savita jos trijų pamatinių 
subjekto saviidentifikacijos proceso kategorijų - įsivaizduojamas - simbolinis - realus - 
sąveikos koncepcija. Visos šios trys kategorijos čia tarsi brėžia pagrindines žmogaus būties 
ir kūrybinės veiklos perspektyvas, padeda susieti dvi skirtingas praeities bei dabarties 
dimensijas. Skirtingai nei pirmtakai šių trijų struktūrų santykius jis tyrinėja pasitelkdamas 
iš tiksliųjų mokslų perimtas vizualines schemas ir savo teiginių argumentacijos metodus. 
Mokymo esmę Lacanas perteikia 1974-75 m. seminarų cikle, pasitelkdamas vizualinį 
trijų Boromeo žiedų modelį, kuriame kiekvienas iš šių trijų žiedų įprasmina skirtingus 
segmentus - įsivaizduojamas - simbolinis - realus. Nors vieno iš šių žiedų išėmimas iš 
šios trinarės sistemos iškart sugriauna šią trapią konstrukciją. 

Šių gimstančių kūrybiniame akte trijų estetinės patirties formų konfliktiškumas 
išsprendžiamas psichinės patirties interpretacijoje kaip trijų skirtingų registry — Įsivaiz- 
duojamas - simbolinis - realus sąveikos procesas. Visi trys skirtingi registrai, jų sąveikos 
variantai atspindi sudėtingą subjektyvumo tapsmo, arba asmenybės saviidentifikacijos, 
procesą. Kiekvienas iš jų asmenybės tapsmo procese kuria savitus santykius. 

Minėtų trijų skirtingų registrų pakopinės sklaidos schemą Lacanas pritaiko apibūdini- 
mui trijų pagrindinių savo kūrybinės evoliucijos etapų: pirmas - „ikistruktūralistinis“ skir- 
tas įsivaizduojamo esmės ir funkcijų apmastymui, antrasis - „struktūralistinis“ - simbolinio 
esmės apibrėžimui ir galiausiai, trečias „poststruktūralistinis“ - realybės - suvokimui. Si 
trinarė schema daugeliu savo nuostatų atitinka mums pažįstamas Freudo žmoniškosios psi- 
chikos sandaros struktūras: id, ego, superego. Iš čia plaukia Lacano ypatingą populiarumą 

įgavusi „veidrodžio stadijų“ ir „Aš“ susifor- 
mavusio iš ankstesnio identifikavimosi su 
„kito“ vaizdiniu (imagio) teorija. 

Dabar pamėginkime glaustai apibū- 
dinti kiekvieną sudėtinį minėtos trinarės 
konstrukcijos segmentą. Individo tapsmo, 
jo saviidentifikacijos ir gyvenimo eigoje 
Lacanas svarbiausiais laiko du pirmuosius - 
įsivaizduojamo ir simboliškumo. Pradėsime 
nuo įsivaizduojamo, kuris čia iškyla kaip 
kito žmogaus veiksmai, nuo kurių poveikio 
subjektas ginasi jam prieinamomis prie- 


monėmis ir šio gynybos proceso išdavoje 


Boromeo žiedai sukuria vientisą, tačiau iliuzorinį savojo „Aš“ 
vaizdinį, kuris siejasi su ego įsitvirtinimu. 
Šios sąvokos analizę Lacanas pradeda nuo asmenybės psichologinių bruožų formavimosi 
ankstyvoje vaikystėje. Ankstyvąją šio vaizdinio tapsmo fazę psichoanalitikas pavadina „vei- 
drodžio stadija. Ją susieja su ankstyvąja kūdikystės saviidentifikacijos pakopa, kuri išryškėja 
kūdikiui sulaukus 6-18 mėnesių, kada jis, žvelgdamas į veidrodį, pažįsta ir atskiria save nuo 
supančio pasaulio. Tačiau šis procesas, Lacano nuomone, skleidžiasi tik vaizduotės, o ne 
tikrovės lygmenyje, kadangi vaikas, nors regi, suvokia, kad veidrodyje yra jis pats, tačiau 
dar neįvaldo savo kūno judesių. Šis veidrodyje atsispindintis vaiko atvaizdas suvoktas kaip 
„kitas“, Lacano įsitikinimu, tampa kūdikio besiskleidžiančios savasties, jo gimstančio ego 
vienybės suvokimo pagrindu. 

Tolesniame individo saviidentifikacijos procese įsivaizduojama iliuzinė tapatybė 
„mano Aš“ įžengia į krizinę raidos fazę, kurioje dvejinasi į „aš“ (je), kaip beformės vidinės 
patirties būsenos, ir „mano aš“ (moi), kaip į konkrečią išorinę idealią formą, į kurią yra 
„įvilkta“ tų būsenų visuma. Tai laikotarpis, kai kūdikis pradeda atpažinti save veidrodyje 
ir ryškėja jo provaizdis. Vėliau besiformuojanti asmenybė santykyje su kitais visuomeninio 
gyvenimo subjektais, vadinamasis veidrodinis „aš“, palaipsniui virsta jau socialiu „aš“, tai 
yra brandesne asmenybe, akumuliuojančia svarbios visuomeninės patirties elementus. 

Taip pasitelkdamas „aš“ ir „kito“ sąvokas ir su jomis tiesiogiai susijusią ego teoriją 
Lacanas įžengia į socialinės komunikacijos problemų lauką. Jo įsitikinimu, žmogus nuo 
pat vaikystės yra įtrauktas į du esmiškai skirtingus tarpasmenybinės komunikacijos tipus. 
Pirmoji komunikacijos forma išryškėja „aš“ santykyje su kitais, į mane panašiais indivi- 
dais. Tai yra susvetimėjęs veidrodinis paties į komunikacinius ryšius įtraukto subjekto 

vaizdinys. Bendravimas su kitais, panasiais j tave, subjektais individui nesuteikia gelminio 
sąryšingumo su juo jausmo. Todėl tokiu atveju skirtingi subjektai yra įvelti į sudėtingus 
tarpusavio ryšius, kurių nevienareikšmiškumas atsispindi ir kalbos netapatume, būtent 
kalbos nesugebėjime atspindėti objektyvioje tikrovėje esančius objektyvius santykius. 

Antrasis komunikacijos tipas Lacano koncepcijoje atskleidžia naujus kelius subjek- 
tyvumo sklaidai, kadangi tiesiogiai siejasi su tais tikrovės suvokimo dėsniais ir simboline 
tvarka, kuriems sąveikaujant kuriamos subjekto reikšmės įgauna prasmę. Iš čia plaukia 
įsitikinimas, kad būtent antrasis komunikacijos tipas tik apnuogina ribas tarp vaizduotės 
ir tikrovės, tačiau nepajėgia jos įveikti. Vadinasi, šie du skirtingi komunikacijos tipai La- 
cano koncepcijoje ne tik atspindi du skirtingus intersubjektyvumo ir tikrovės suvokimo 
modelius, tačiau ir dvi esmiškai skirtingas meno formas: meno kaip kūrybinės veiklos, 
paremtos išmonės, iliuzijos kūrimo, vaizduotės žaismo galia, ir meno kaip sąžinės, sutelktos 
savyje, skausmo, tiesos, etinio santykio su tikrove išgyvenimu? 

Iš čia plaukia ir vėlesnis žmogiškos prigimties, kūrybinės veiklos ir vaizduotės sklaidos 
įvairiomis kryptimis komplikuotumas. Vaizduotės problema išplaukia iš asmenybės susi- 
dūrimo su vaizdinių pasauliu, kuris visada yra neatsiejamas nuo paties pasaulį suvokiančio 
subjekto vaizdinio. Todėl ir subjekto susidūrimas su veidrodiniu atspindžiu Lacanui visąlaik 
yra paties pasaulį suvokiančio subjekto vaizdinys. 

Antrasis šios trinarės sistemos segmentas - simbolinis įprasmina kitą žmogų, o tre- 
čiasis - realybė yra tai, kaip pats subjektas suvokia jį supančio pasaulio įvykius arba, kitais 
žodžiais tariant,tai yra jo paties individuali realybė. 

Visos trys mūsų aptartos sąvokos padeda subjektui apjungti į visumą ne tik praeitį 
ir dabartį, tačiau ir šių sąvokų sandūroje sukuria pagrindinių žmogaus jausmų gamą. 
Glaustai tariant, ją galima suvesti į šias pagrindines formules: įsivaizduojamas + realy- 
bė = neapykanta; realybė + simbolinis = nemokšiškumas (tamsumas); įsivaizduojamas + 
simbolinis = meilė. Šiuos jausmus Lacanas skelbia žmogaus būties ir psichinio gyvenimo 
esme (esminiais aspektais). 

Meno vaizdinių pasaulį, remdamasis mūsų jau aprašyta Boromeo žiedų schema, La- 
canas taip pat skirsto į įsivaizduojamą - simbolinį - realų. Suvokimas tikrovės lygmenyje 
yra neatsiejamas nuo suvokėjo sąmonės skilimo ir susvetimėjimo. Šio tikslo įgyvendini- 
mo priemone tampa tokie meno vaizdiniai, kurie yra suvokiami kaip idealus veidrodis. 
Adekvačiausiai atspindinčia autentišką veidrodinę simbolinio meno prigimtį meno 
rūšimi Lacanas skelbia kinematografą su jam būdingomis ne tik tradicinėmis, tačiau ir 
naujausiomis techninėmis meninės išraiškos priemonėmis. Vėlyvuosiuose Lacano tyrinė- 
jimuose dėl paskiausių Heiddegerio idėjų poveikio stiprėja psichoanalitinės problematikos 
ontologizavimas, estetikos ir Rytų Azijos filosofinių teorijų įtakos augimas. 

Paskutiniais gyvenimo metais jis apriboja savo mokslinę ir visuomeninę veiklą, pa- 
mažu nusišalina nuo visų užimamų pareigų, tvarko savo kūrybinį palikimą. 1980 m. po 
sunkios operacijos miršta. Tuomet ir besiformuojančioje postmodernizmo estetikoje, ir 
meno praktikoje išryškėja galinga jo idėjų įtakos banga. 

Vadinasi, pradėjęs savo veiklą kaip praktikuojantis gydytojas psichoterapeutas XX a. 
trečiajame dešimtmetyje, Lacanas pasineria į filosofijos, estetikos, meno filosofijos, literatūros 
studijas, kurių rezultatai atsispindėjo jo paranoidinei psichozei skirtoje disertacijoje ir kituose 
pojos pasirodžiusiuose įvairiose tekstuose. Kaip galėjome įsitikinti iš įvairių jo mokymų ana- 
lizės, šis aistringas psichoanalizės pradininko idėjų šalininkas ir kūrybingas interpretatorius 
tyrinėdamas ne tik sugrįžta prie racionalistinių Freudo teorijos principų, tačiau ir išplėtoja 
originalią psichoanalitinę teoriją, kurioje išryškėja tarpdalykiškumas bei galingas psichoana- 
lizės idėjų ir teorinių principų skverbimasis į kitas humanistikos sritis. Taip pat susiformuoja 
mokslininko siekis išvalyti psichoanalizės pradininko teorijas nuo XX a. pradžioje susikaupusių 
daugybės antsluoksnių, įvairių pseudomokslinių interpretacijų ir paversti psichoanalizę griežtai 
tarpdalykiniu mokslu, jungiančiu svariausius socialinių ir humanitarinių mokslų laimėjimus 
ir besiremiančiu apibrėžtais lingvistikos, logikos ir matematikos principais bei sąvokomis. 

Lakanizmas yra neabejotinai reikšmingas psichoanalizei, filosofijai, estetikai, meno 
filosofijai, kultūrologijai, menotyrai, psichiatrijai, sociologijai, etnologijai ir kitoms dabartinės 
humanistikos sritims. Beje, itin stiprus jo mokymų apie nesąmoningumo struktūrą, jos san- 
tykius su kalba, kalbos, aprėpiančios savo tinklu pasaulį, teksto begalybės sampratos, nesąmo- 
ningumo energijos pulsacijos, simbolizavimo, reikšmių kaitos, sapnų teorijos, spontaniškos 
nesąmoningos kūrybos teorijos, estetinio reliatyvizmo poveikis jaučiamas postmodernistinėje 
estetikoje, meno filosofijoje ir menotyroje. Lacano struktūralistinės psichoanalizės estetikos 
ir meno filosofijos idėjos tampa teoriniu Philippeo Sollerso įkurto ir nuo 1960 iki 1982 m. 
ėjusio įtakingo avangardinės pakraipos literatūros ir teorinio žurnalo „Tel Ouel“ fundamentu. 
Apie jį susibūrę kairieji intelektualai, rašytojai ir poetai paskleidžia struktūralistinės psicho- 
analizės principus įvairių kraštų estetikoje ir meno filosofijoje. Lacanas daug prisidėjo prie 
prancūzų struktūralizmo ir poststruktūralizmo idėjų sklaidos. Jo idėjų poveikis jaučiamas 
Levi-Strausso, Emilio Benevisteo, Jeano Hipolliteo, Paulio Ricoueuro, Louiso Altusserio, 
Bartheso, Foucault, Deleuze, Derrida, Baudrillardo ir kitų mąstytojų veikaluose. 

Iš tiesioginių Lacano mokinių ir pasekėjų branduolio pirmiausia reikėtų išskirti 
Jacgues'ą-Alainą Millerį, Charlesą Melmaną, Marcelj Czermaka, Claude Dorgeuillej, Jeaną 
Bergės, Jeaną-Jacguesą Tyszlerį ir kitus. Lakanizmo idėjos išplito Prancūzijoje, Belgijoje, JAV, 
Kanadoje, Italijoje, Rusijoje, Brazilijoje, Maroke ir kitose šalyse. Lacano idėjų poveikį, be psi- 
choanalitinės teorijos šalininkų, taip pat patyrė Paulis Eliuard’as, Louisas Althusseris ir Michelis 
Foucault, Julia Kristeva, Jeanas-Lucas Nancy, Alainas Badiou, Judith Butler, Slavojus Žižekas. 

Heidelbergas — svarbus universitetiniy studijy centras. Senovinis raiZinys 

Fenomenologinės estetikos ištakos 


XX a. estetikos ir meno filosofijos raidai daug reiškė susiformavusi fenomenologijos kon- 
cepcija. Jos gimimas siejasi su vokiečių mąstytojo Edmundo Husserlio (1859-1938) ir jo 
mokinių bei sekėjų Romano Ingardeno, Moritzo Geigerio, Nikolajaus Hartmanno, Sartreo, 
Maurice Merleau-Ponty, Mikele Dufrenneo, Paulio Ricoeuro, Emmanuelio Levino, Gvido 
Marpurgo-Tagliabue’s, Michelio Henry, Jean-Luc Mariono, Henri Maldiney, Jean-Louis 
Chrėtieno ir kitų idėjomis. 

Fenomenologinės ir su ja glaudžiai susijusios hermeneutinės filosofijos tyrinėjimai 
yra vienas ryškiausių po nepriklausomybės atgavimo Lietuvos filosofinės minties plėto- 
tės reiškinių. Tačiau, kita vertus, stebina neretai Lietuvos mokslininkų darbuose regimas 
nekritiškas adoracijos kupinas požiūris į fenomenologiją. Regis ji galinti visas dabartinės 
filosofijos problemas išspręsti pasitelkusi šią universalią metateoriją ar metodologiją. Skai- 
tant gausėjančius fenomenologinės problematikos tekstus kyla natūralus klausimas: kuo 
paaiškinamas mūsų fenomenologijos adeptų nenoras atsitraukti nuo lokalių fenomeno- 
logijos problemų gvildenimo ir drąsiau, kritiškai, tarsi iš šalies aptarinėti jos idėjų raidoje 
iškylančias sudėtingas teorinio ir ypač metodologinio pobūdžio problemas? Juk svariausi 
praeities ir dabartiniai fenomenologinés minties laimėjimai pirmiausia siejasi su neabe- 
jotinomis fenomenologinio metodo, suprantamo kaip atviros sugebančios evoliucionuoti, 
keistis, lytėti, jausti, prisitaikyti prie naujų reikalavimų pažinimo instrumento, galimybėmis. 

Tiesą sakant, neretai susidaro įspūdis, kad mokslininkai, Lietuvoje rašantys tekstus 
įvairiomis fenomenologijos temomis, sąmoningai ar suklaidinti galingo apologetinės lite- 
ratūros srauto, kuris išryškėjo, kai fenomenologiniai tyrinėjimai Vakaruose buvo madingi, 
vengia skausmingy Husserlio fenomenologijos projekto krizės, saulėlydžio temų, kurios 
seniai plačiai aptarinėjamos prancūzų ir kitų šalių humanistikoje. Šį esminį skirtumą tarp 
Prancūzijoje ir Lietuvoje pasirodančių fenomenologijai skirtų tekstų, ko gero, pirmiausia 
galima paaiškinti mūsų filosofinės minties jaunatvišku entuziazmu, o, antra vertus, tuo, 
kad po 1968 m. studentų revoliucijos ir poststruktūralizmo (postmodernizmo) ideologų 
(R. Barthes, M. Foucault, G. Deleuze, F. Guattari, J. Derrida, J.-F. Lyotard, J. Baudrillard) 
koncepcijų iškilimo Prancūzijoje fenomenologija tapo pirmaeilį aktualumą praradusiu 
istoriniu reiškiniu, o Lietuvoje ji dar ir šiandien suvokiama kaip gyvas ir perspektyvus 
filosofinės minties sklaidos procesas. 

Neatsitiktinai dauguma įtakingiausių poststruktūralizmo šalininkų ir postmoder- 
nizmo ideologų (iš dalies išimtis yra tik Derrida) atsiriboja nuo logocentrinių Husserlio 
fenomenologijos nuostatų ir radikaliai pasmerkia jas kaip atgyvenusias. Akivaizdu, kad 
1911 m. Husserlio teksto pavadinime išsakyta tezė apie filosofiją, kaip griežtą mokslą 

Siandien skamba kaip anachronizmas. 
Šiandiena jau aišku, kad filosofija, nepaisant 
daugybės apeliacijų į „griežtą moksliškumą,, 
niekuomet tikrąja šio žodžio prasme tokia 
nebuvo ir nebus. Jos tikrasis tikslas yra nuo- 
latinis sudėtingų žmogaus būties klausimų 
kėlimas ir nesibaigiantis atsakymų į juos 
ieškojimas. Todėl fenomenologinė mintis 
Prancūzijoje iš esmės pakeitė pagrindinius 
teorinius orientyrus, ženkliai išplėtė aptaria- 
mų filosofinių ir estetinių problemų laukus. 
Prancūzų fenomenologai, ir tai ypač akivaiz- 
du Merleau-Ponty veikaluose, ankstesnės 
vokiškos fenomenologijos ir daugybės kitų 


mąstymo tradicijų reliktus kūrybiškai pritai- 


ko jau kaip savo originaliai transformuoty 
metodologinių prieigų sudėtinį segmentą Edmund Husserl 

analizuodami konkrečias estetikos ir meno 

filosofijos problemas. 

Klasikinėje filosofijoje fenomenologija aiškinama kaip mokslas apie patyrimo objektą 
(Kantas) arba įvadas į filosofiją (Hegelis). Husserlis ir jo sekėjai fenomenologiją sieja su 
„grynosios sąmonės“, „grynų mąstymo struktūrų“, „žinojimo principų“ nepriklausomų 
nuo patyrimo, socialinių, istorinių veiksnių, tyrinėjimu. Fenomenologinės estetikos ša- 
lininkai, atmesdami Vakarų estetikos natūralistinę nuostatą, griežtai atskiriančią žmogų 
nuo jį supančio pasaulio, iškelia Rytų Azijos estetikai būdingą subjekto ir objekto vienybės 
idėją. Pasaulis fenomenologijoje neturi kitos reikšmės be tos, kurią jis gauna iš sgmonės, o 
sąmonė savo ruožtu neturi kitos reikšmės be tos, kurią ji gauna iš pasaulio. Iš čia kyla ašinė 
fenomenologinės estetikos ir meno filosofijos sąvoka intencionalumas (nuo lot. intentio — 
siekimas). Intencionalumas - tai tokia „visuotinė pamatinė realybė“, kuri teigia tiriamojo 
objekto buvimą pačioje sąmonėje ir sąmonės sugebėjimą „įveikti nuotolį tarp mąstymo 
ir to objekto, į kurį jis nukreiptas“. 

Husserlis aiškina fenomenologiją kaip savitą pažinimo archeologiją, siekiančią 
akivaizdumo (Evidenz). Iš čia plaukia pagrindinis fenomenologijos pradininko šūkis Zu 
den Sachen selbst („prie pačių daiktų“), t. y. sąmonės nukreiptumas į pačią daiktų vidinės 
esmės suvokimą, kurį dažniausiai niveliuoja kasdienė patirtis. Akivaizdumas pasiekiamas 
pasitelkiant fenomenologinę redukciją, t. y. „iškeliant už skliaustų“ (Einklammerungen), 

arba apvalant sąmonę nuo visa ko empiriška. Sąmonė apvaloma pereinant kelis etapus - 
psichologinės, eidetinės ir transcendentalios (t. y. išeinančios už subjektyviojo pažinimo 
ribų) redukcijos. 

Husserlis įžvelgė principinį skirtumą tarp paprasto regėjimo (Sehen) ir fenomeno- 
loginės įžvalgos (Schau). „Daiktas nėra duotybė, jo sąvoka nebus aiški, jeigu daiktą mes 
paprasčiausiai regime“ (Husserl, 1971, t. 5, p. 103). Fenomenologinės įžvalgos akte kons- 
truojant ir apmąstant už sąmonės ribų esantį daiktą, siekiama suvokti ne jo išorinę empi- 
ring prigimtį, o gilumines „prasmių struktūras“, kurias pati sąmonė kuria intencionalumo 
akte. Vadinasi, nuoseklioje sąmonės apvalymo, arba suskliautimo procedūroje lieka tik 
imanentinės grynosios sąmonės struktūros, kurios yra fenomenologinés analizės objektas. 

Husserlio veikaluose aprašinėjamas glaudžiai susijęs su išgyvenimais ir jusliniu akivaiz- 
dumu fenomenologinio pažinimo aktas artimas estetinio pažinimo aktui. Savo akademinės 
karjeros metu mokslininko paskelbtuose darbuose palyginti nedaug dėmesio skiriama 
estetikos ir meno filosofijos problematikai, tačiau apie 45 000 puslapių aprėpiančiame 
mokslininko archyve išnyra vis daugiau fenomenologinės estetikos idėjų. Šis estetinis feno- 
menologijos užtaisas galingai atsiskleidžia Husserlio mokinių ir sekėjų Ingardeno, Geigerio, 
N. Hartmanno ir ypač prancūzų fenomenologinės pakraipos mąstytojų Merleau-Ponty, 
Dufrenneo, Ricoeuro, Levino veikaluose. Husserlis suformulavo tik pagrindinius feno- 
menologinės metodologijos principus, kuriuos vėliau pritaikė estetikos ir meno filosofijos 
problematikai ir gan laisvai interpretavo jo pasekėjai. Čia paaiškėja, kodėl fenomenologinė 
estetika ir meno filosofija niekuomet nebuvo vieninga kryptis, kadangi kiekvienas ryškes- 
nis šiai krypčiai priskiriamas fenomenologas savitai interpretavo ir taikė savo koncepcijose 
Husserlio sukurto fenomenologinio metodo galimybes estetinių reiškinių ir meno analizei. 

Taikant Husserlio fenomenologinės metodologijos principus, ankstyvajame fenome- 
nologinės estetikos raidos etape pagrindinis vaidmuo tenka dviem jo mokiniams Geigeriui 
ir Ingardenui. Geigerio fenomenologinę estetiką veikė psichologinė estetika. Jaunystėje jis 
buvo T. Lippso ir Wundto mokinys, o vėliau pritapęs prie Husserlio mokyklos, veikaluose 
Beitrage zur Phūnomenologie des ūsthetischen Genusses („Estetinio pasitenkinimo fenome- 
nologiniai nagrinėjimai, 1913) ir Zugange der Asthetik („Keliai į estetiką“, 1928) pirmasis 
pamėgino pritaikyti fenomenologinés metodologijos principus psichologinės estetikos 
problemoms gvildenti. Jis tikėjosi, kad fenomenologinés analizės principai padės išvaduoti 
estetiką iš psichologizmui būdingo subjektyvizmo ir pavers ją mokslu. Pagrindinė Geigerio 
mokslinių interesų sritis siejasi su psichoanalitinei estetikai artimų pasąmonės struktūrų 
ir fenomenologiniu estetinio pasitenkinimo problemų gvildenimu. Geigeris nebuvo ori- 
ginalus teoretikas, nesuformulavo vientisos fenomenologinės estetikos teorijos, todėl jo 
idėjos neturėjo žymesnio poveikio estetinės minties raidai. 

R. Ingardeno meno kūrinio daugiasluoksniškumo koncepcija 


Klasikinę formą fenomenologinė estetika įgauna žymaus lenkų mąstytojo Romano Ingar- 
deno (1893-1970) veikaluose. Jis yra pirmosios fenomenologų estetikų kartos atstovas, 
daugiausia dėmesio skyręs daugiasluoksnių literatūros ir meno kūrinio struktūrų tyrinėjimui. 
Iš artimiausio rato Husserlio mokinių Ingardenas pirmiausia išsiskyrė išskirtiniu dėmesiu 
literatūrinei estetikai. Jo subtilia literatūros kūrinių analize išsiskiriantys tyrinėjimai pagrįs- 
tai laikomi ankstyvojo fenomenologinės estetikos raidos etapo laimėjimu, kadangi būtent 
jie nulėmė fenomenologijos principų įsigalėjimą ir populiarumą XX a. estetikoje bei meno 
filosofijoje. Ingardeno tyrinėjimams būdinga įvairiapusė analizė, filosofinė gelmė ir meto- 
dologinis nuoseklumas. 

Ingardenas yra „aksiologinio pliuralizmo“ šalininkas, pripažįstantis skirtingų este- 
tinių vertybių tipų koegzistavimą. Estetikos mokslą jis aiškina kaip filosofinę discipliną, 
perimančią iš ontologijos ir filosofinės vertybių teorijos pagrindinius metodologinius 
principus. Greta filosofinės estetikos, lenkų mąstytojas išskiria ir aprašomąją, arba vadi- 
namąją empirinę estetiką, o taip patistorinius tyrinėjimus (bendrąją meno teoriją, meninės 
kūrybos teoriją, estetinio išgyvenimo teoriją, įvairių meno krypčių sociologiją ir pan.), 
kurių tikslas teikti medžiagą ir empirinius faktus filosofinei estetikai. Pastaroji, turėdama 
savo specifinį objektą, problematiką, metodus, padeda formuoti pagrindines empirinių 
tyrinėjimų kryptis. 

Filosofiné estetika Ingardeno veikaluose iškyla kaip solidus daugiašakis fenomeno- 
loginės orientacijos mokslas, aprėpiantis 1) meno kūrinio ontologiją; 2) estetinio objekto 
ontologiją (estetinė meno kūrinio konkretizacija); 3) kūrybos proceso fenomenologiją; 
4) meno stilių fenomenologiją; 5) estetinių ir meninių vertybių ontologiją bei fenome- 
nologiją; 6) estetinio išgyvenimo fenomenologiją; 7) meno kūrinio ir estetinio objekto 
pažinimo teoriją, išskiriant meninių ir estetinių vertybių pažinimo bei vertybinės kritikos 
teorijas; 8) filosofinę meno prasmės, funkcijų ir estetinių vertybių teoriją. 

Taigi Ingardeno „aksiologinio pliuralizmo“ koncepcijos centre atsiduria fundamen- 
talios šiuolaikinės estetikos ir meno filosofijos problemos, iš kurių svarbiausios siejasi su 
fenomenologine ir aksiologine meno kūrinio struktūrų analize bei estetinio suvokimo 
klausimais. Čia fenomenologinės idėjos glaudžiai susipina su meno kūrinio ontologija. 

Nors Ingardeno veikaluose aptinkame puikius architektūros, muzikos, tapybos 
kūrinių analizės pavyzdžius, tačiau jo estetikoje vyrauja literatūrocentrinė orientacija. 
Literatūros kūrinys aiškinamas kaip palankiausias „intersubjektyvios“ fenomenologinės 
analizės objektas. Veikaluose Das literaturische Kunstvverk, („Literatūros meno kūrinys“, 
1931), Vom Erkennen des literaturischen Kunstwerks („Apie literatūros kūrinio pažinimą“, 

1937) ir trijy tomy veikale Studia z estetyki, 
(„Estetikos tyrinėjimai“, 1958-1966) In- 
gardenas, remdamasis Husserlio idéjomis, 
pateikia vientisos literatūrinio kūrinio 
fenomenologinės analizės metodologinius 
principus. Jo „aksiologinio pliuralizmo“ 
koncepcija remiasi intencionalumo kate- 
gorija, kurios pagrindu plėtojama vientisa 
„grynosios meno kūrinio būties“ interpre- 
tacijos teorija. Skelbdamas meno kūrinį 
intencionaliu objektu, Ingardenas kartu jį 
kildina iš sąmonės aktų. Meno kūrinys čia 
iškyla kaip daugelio skirtingų struktūrinių 
elementų, sluoksnių integralinė visuma, 
arba polifoniška harmonija, kuri estetinio 
suvokimo akte suvokiama tiesiogiai ir iškart. 


Remdamasis pamatiniais Husserlio 


Roman Ingarden fenomenologijos principais jis tyrinėja 

meno kūrinį lygiai taip pat kaip ir bet kokį 

kitą fenomenologinės analizės objektą traktuodamas jį kaip intencionalią konstrukcija, 

kurios pažinimas skleidžiasi kryptingo estetinio pažinimo akto ir nuo pradžios iki pabaigos 
aktyvia sąmonės veikla. 

Literatūros kūrinio struktūrą Ingardenas tyrinėja horizontaliai ir vertikaliai. Hori- 
zontaliame lygmenyje meno kūrinys susideda iš nuosekliai viena kitą keičiančių fazių, 
t. y. sudėtinių meno kūrinio komponentų, lemiančių jo daugiafaziškumą, aiškiai regimą 
stambios apimties literatūros kūriniuose (romane, apysakoje). Vertikaliajame lygmenyje 
jis išskiria keturis skirtingus fenomenologinés analizės sluoksnius: pirmasis - tai ženklų, 
skambesio, antrasis - semantinių struktūrų, sąlygojančių meno stilių ir suteikiančių jam 
estetines kokybes, trečiasis - vaizduojamojo daiktiškumo, arba turiningasis, ketvirtasis — 
regimųjų vaizdinių, tiesiogiai susijęs su estetinių vertybių pasauliu. Šių sluoksnių kiekis 
priklausomai nuo konkretaus meno kūrinio būties formos gali būti didesnis ar mažesnis. 

Ingardenas puikiai suvokė, kad vienas ryškiausių literatūros ir meno kūrėjo meistriš- 
kumo bruožų yra tobulas kompozicijos principų įvaldymas. Gvildendamas literatūrinės 
kompozicijos problemas jis pagrindinį dėmesį sutelkė į du pagrindinius principus - sche- 
matizaciją ir konkretizaciją. Pirmasis kompozicijos principas apibūdina kūrinį, kuriam 
nebūdingas jo sudėtinių komponentų aiškumas, greičiau jis išsiskiria daugybės skirtingų 

bruožų struktūros neisbaigtumu, kai tik pačiais bendriausiais štrichais schematiškai brėžiami 
būsimo kūrinio kontūrai, siužetinės linijos ir kiti sudėtiniai elementai. Šie schematizuotos 
kompozicijos ypatumai neretai yra susiję su ribotomis rašytojo meninės išraiškos galimy- 
bėmis, kadangi kalba gali būti ir nepajėgi adekvačiai perteikti jautriausius jo minčių poslin- 
kius, o maksimalistinis siekis išlieti šį platų nesibaigiančių minčių ir dvasios polėkių srautą 
literatūros kūrinyje nesuteikia kūrėjui galimybės sukurti visiškai išbaigtą kūrinį. Kita vertus, 
šis principinis literatūrinio kūrinio neišbaigtumas skatina schematizavimui oponuojančio 
„konkretizavimo“ principo iškilimą, kuris akivaizdžiai reiškiasi literatūros kūrinio skaitymo ir 
suvokimo metu. Tuomet kūrėjo tik bendriausiai štrichais nužymėta dar visai neapibrėžta lite- 
ratūros kūrinio schema suvokėjo vaizduotės dėka įgauna kūnišką formos aiškumą, gyvybingą 
apibrėžtumą ir tampa vientisu meniniu organizmu funkcionuojančiu nepriklausomai nuo 
tikrovės. Šis naujų jau estetinių prasmių, formų atsiskleidimas literatūrinio kūrinio sudėtinių 
komponentų visumos suvokimo ir konkretizacijos procese tiesiogiai siejasi ir su estetinių 
vertybių atsiradimu, kurios paverčia kūrinį visaverčiu literatūros ir meno proceso dalyviu. 

Literatūros kūrinio kaip daugiasluoksnės kompozicinės struktūros fenomenologinio 
tyrinėjimo principus Ingardenas perkelia ir į kitas meno rūšis. Šiuo aspektu originaliau- 
sia yra jo tapybos kūrinio fenomenologinė analizė (abstrakti tapyba, arabeska, vitražai). 
Ingardenas taikliai pastebi, kad paveikslas yra materialus daiktas, pasižymintis daugybe 
specifinių savybių, kurių, žvelgdami į pastarąjį kaip į estetinį ir meninį fenomeną, mes 
neretai nepastebime arba ignoruojame. Paveikslas pirmiausia turi materialią struktūrą: 
tai kartonas ar drobė, ištempta ant rėmų, kurioje tapybinėmis išraiškos priemonėmis yra 
pavaizduota. Drobės ar kartono paviršių visada dengia tam tikras dažų sluoksnis: įvairių 
formų spalvinės dėmės, tonai, linijos, tam tikras kompozicinių elementų išdėstymas, suku- 
riantis idealiąją vaizdinę realybę. „Kaip matome, paveikslas, - rašo Ingardenas, - <...> kaip 
ir literatūros kūrinys, yra daugiasluoksnė struktūra. Tačiau ne visi literatūriniame kūrinyje 
esantys sluoksniai yra būdingi tapybos kūriniui, be to, pagrindinis paveikslą sudarantis 
sluoksnis bus visai kitoks nei literatūros kūrinyje“ (Ingarden, 1962, p. 293). 

Paveikslai būna įvairių tipų, sąlygojančių skirtinga fenomenologinés tapybos analizės 
sluoksnių kiekį: tris (teminis paveikslas), du („grynasis paveikslas“, portretas, natiurmor- 
tas) ir netgi vieną (abstrakčioji tapyba, arabeska, vitražai). Pirmajame teminių paveikslų 
tipe fenomenologinės analizės būdu galime išskirti tris skirtingus sluoksnius: 1) tapybos 
priemonėmis išreikštą daikto rūšį, 2) pro jį ryškėjantį daiktą (materialųjį objektą), 3) lite- 
ratūrinę temą, nurodančią tam tikrą meno kūrinyje vaizduojamo daikto priešistorę arba 
priešistorę to, kas explicite vaizdžiai išreikšta paveiksle. 

Trisluoksniškumas, kaip minėta, būdingas teminiams paveikslams, kuriuose vy- 
rauja literatūrinis, siužetinis pradas. Tačiau antrojo tipo paveiksluose, portretuose, 

natiurmortuose, literatūrinė tema gali išnykti, kadangi žvelgdami į seniai gyvenusių ar 
nežinomų žmonių portretus mes regime tik portretuojamą žmogų ir nieko nežinome apie 
jį supantį literatūrinį kontekstą, kuris tapybos kūriniui yra neesminis. Taigi šiame paveikslų 
tipe susiduriame jau su redukuota dvisluoksne kūrinio struktūra. Šio tipo paveikslai apima 
1) pavaizduotą paveiksle objektą ir 2) rūšį, reprezentuojančią šį objektą ir rekonstruotą 
paveiksle (Ingarden, 1962, p. 303). 

Tačiau yra ir tokių abstrakčių paveikslų, arabeskų, vitražų, kuriuose nesurasime pa- 
vaizduotų jokių reginių ar materialiai apčiuopiamų daiktų, žmonių. Juose išnyksta meno 
kūrinio struktūros daugiasluoksniškumas. Iškyla natūralus klausimas, ar išnykus siužetui, 
jusliškai suvokiamiems daiktams, tokie kūriniai, palyginti su pasaulio meno istorijoje vy- 
ravusiais siužetiniais, netampa estetiškai antrarūšiai ir nenustoja buvę meno kūriniai. Šį 
klausimą lenkų mąstytojas atsako, kad šie kūriniai, nors ir nevaizduojantys jokių daiktų, 
žmonių, nepriklausomai nuo jų estetinės vertės „vis tiek yra tapybos kūriniai ir kaip tokie 
turi būti analizuojami“ (Ingarden, 1962, p. 303). Formaliosios mokyklos idėjų paveiktas 
Ingardenas menkina siužeto, literatūrinio prado reikšmę, kurį aiškina kaip neestetinio, 
svetimo tikrajai meno prigimčiai prado brovimąsi į estetinių vertybių pasaulį. Abstrakčios, 
formalios, grynai muzikinės paveikslo struktūros čia aiškinamos kaip daug svarbesnės nei 
įvairūs siužetiniai, literatūriniai tapybos aspektai. 

Fenomenologiškai gvildendamas meno kūrinių sluoksnius Ingardenas išskiria ir tam 
tikrų specifinių estetinių bei meninių vertybių visumą. Abiem šioms vertybių sistemoms 
būdingas objektyvumas, tačiau svarbu, kokiu aspektu jas gvildename. Meninės vertybės 
Ingardeno koncepcijoje aiškinamos kaip estetiškai neutralios meno kūrinio potencijos, 
slypinčios jame arba scheminėse jo konstrukcijose, o skiriamasis estetinių vertybių požymis 
yra kokybinė jų prigimtis, visiškai svetima meninėms vertybėms. Skirtingai nei estetinės 
vertybės, meninės vertybės visuomet skirtos kam nors. Jos, kaip ir meno kūriniai, yra 
„grynai instrumentalios prigimties“ (Ingarden, 1970, t. 3, p. 169). 

Ingardeno estetinių ir meninių vertybių sąveikos, meno kūrinio sluoksnių ir estetinio 
suvokimo proceso fenomenologinė analizė išsiskiria daugybe jautrių niuansų, subtilių 
pastebėjimų. Nuosekliai lukštenant skirtingus meno kūrimo sluoksnius, pasak lenkų es- 
tetiko, palaipsniui atsiskleidžia giluminė meno kūrinių prasmė, temdoma ar slepiama nuo 
mūsų įvairiais žodžiais, metaforomis, vertinimais. Sluoksnis po sluoksnio apvalydamas 
meno kūrinį nuo išorinių veiksnių, mokslininkas artėja prie pačios estetinių fenomenų ar 
meno kūrinių esmės, t. y. išvysta juos tokius, kokie jie yra, nepriklausomai nuo jų fizinės, 
socialinės, istorinės, funkcinės ar kitokios išorinės būties formos. 

Ingardeno estetinės idėjos tiesiogiai išplaukia iš pamatinių Huserlio fenomenolo- 
gijos principų, kadangi analizuodamas literatūros ir vaizduojamosios dailės kūrinius jis 

žvelgia į juos kaip intencionalią konstrukciją, kuri negali gyvuoti nepriklausomai nuo 
juos suvokiančios sąmonės bei intuityvaus ir iracionalaus savo prigimtimi suvokimo 
akto. Fenomenologinės estetikos ir meno kūrinio analizės principai, visapusiškai išplėtoti 
Ingardeno veikaluose, turėjo stiprų poveikį vėlesnei fenomenologinės, egzistencialistinės, 
hermeneutinės ir struktūralistinės estetikos ir meno filosofijos raidai. Daugelis Husser- 
lio iškeltų metodologinių principų plačiai pasklido XX a. estetikoje ir meno filosofijoje 
būtent Ingardeno veikalų dėka ir paveikė N. Hartmanną, E. Gilsoną, H.-G. Gadamerį, 
M. Merleau-Ponty, M. Dufrenne’a, S. Langerį, daugelį šalininkų. 


Prancūziškos fenomenologinės estetikos ir meno filosofijos savitumas 


4-ąjį dešimtmetį fenomenologijos idėjos plinta Prancūzijoje, kuri po II pasaulinio karo 
tampa pagrindiniu fenomenologinės estetikos ir meno filosofijos idėjų židiniu. Šios šalies 
fenomenologinės orientacijos mąstytojų (Merleau-Ponty, Sartreo, Levino, Dufrenneo, 
Ricoeuro) koncepcijoms būdingas suartėjimas su egzistencializmo, personalizmo ir her- 
meneutinės estetikos problematika. Jos, kaip teisingai pastebėjo M. Philibert'as, „išsaugojo 
Husserlio metodą, o ne doktriną“ (Philibert, 1971, p. 12). 

Fenomenologijos raida Prancūzijoje pokario metais glaudžiai susipynė su egzistenci- 
alizmu. Ir tik tuomet kai apvaldęs prancūzų intelektualų ir menininkų galvas tragiškumo 
nuotaikų prisodrinto egzistencializmo aistringas patosas pradėjo blėsti, tuomet vis akivaiz- 
džiau ryškėja fenomenologiniy idėjų pakilimas. Daugelį naujosios kartos prancūzų mas- 
tytojų susidomėjimą fenomenologijos idėjomis dar prieškario metais skatino Aleksandro 
Kojėve (daugelis jų ne tik lankė Kojėve paskaitas, tačiau ir artimai bendravo su šiuo rusų 
kilmės mokslininku, abstrakcionizmo pradininko V. Kandinskio sūnėnu) interpretuojamos 
Hegelio „Dvasios fenomenologijos“ idėjos, kurios gaivino susidomėjimą su vis didesnį 
pripažinimą įgaunančia Husserlio fenomenologija. Į meninės raiškos formas linkstantys 
tarp egzistencializmo ir fenomenologijos idėjų besiblaškantys prancūzų mąstytojai greitai 
perprato jiems dvasiškai artimą fenomenologijos kūrėjo teiginį: „svaja apie filosofiją kaip 
griežtą mokslą nuslinko į praeitį“ (Husserliana, p. 508). Taip žengdamas fenomenologinių 
idėjų įsisavinimo keliu Merleau-Ponty, Sartre'as tiesiogiai susidūrė su dviejų skirtingų Hus- 
serlio metodologinių nuostatų programomis: pirmoji - nuoseklaus racionalizmo adepto, 
antroji - išsižadėjusio ankstesnių perdėto racionalizmo iliuzijų filosofo. Suprantama, patyrę 
neklasikinės subjektyviosios ontologijos idėjų poveikį prancūzai pasirinko geriau laiko ir jų 
intelektualinius poreikius atitinkančią antrąją poziciją, tai yra, vėlyvojo Husserlio tyrinė- 
jimų programą. Šį mąstytoją vertino dėl sugebėjimo atsisakyti ankstesnių savo požiūrių 
ir kitaip prabilti apie tuos pačius dalykus. Iš čia plaukė, Merleau-Ponty akimis žvelgiant, 

esminiai autentiško mąstytojo bruožai: nepasitenkinimas tuo, kas pasiekta, sugebėjimas 
keistis ir išryškinti tai, kas anksčiau nebuvo mąstymo objektu. Husserlis paveikė prancūzų 
mąstytojus pagrindinėmis fenomenologinės metodologijos, reiklumo sau, nuolatinio 
atsinaujinimo nuostatomis; juos taip pat formavo mokymai apie deskriptyvinę analizę, 
redukciją, intensionalumą, kalbą, kūną, laiką, suvokimą ir pan. 

Įdėmiau analizuojant pirmosios prancūzų fenomenologų kartos atstovų — Sartreo, 
Merleu-Ponty ir Levino - fenomenologinės metodologijos implantacijos į prancūzišką 
dirvą aplinkybes, pamatysime, kad Husserlio idėjos įtraukiamos dažniausiai prisiden- 
giant jo nenuolankaus mokinio Heideggerio idėjomis ar jas pasitelkiant. Tiesa, gyvenimo 
saulėlydyje, 1963 m., Heideggeris, zvelgdamas į nueitą kelią, suminkština anksčiau leistų į 
Husserli kritikos strėlių kryptingumą. „O šiandien, - rašo jis esė Mano kelias į filosofiją, — 
atrodo, kad fenomenologinės filosofijos metas baigėsi. Ji jau laikoma savotiška atgyvena, 
kuri minima šalia kitų istorinių filosofijos tendencijų. Tačiau fenomenologija ir visa tai, kas 
jai savita, nėra kokia nors tendencija. <...> Fenomenologijos esmė - ne jos kaip filosofijos 
tendencijos realumas. Aukščiau už realumą stovi galimumas. Suprasti fenomenologiją - 
reiškia ją suvokti kaip galimybę“ ( Heidegger, 1969, p. 89). Prancūzų mąstytojai kryptingai 
plėtojo šią Heideggerio išryškintą galimybę ir savo darbuose praktiškai įgyvendino jo spė- 
jimą, kad fenomenologija gali pavirsti srove, veikiančia literatūrą, meną, mokslą ir politiką. 

Minėtas principinis Heideggerio ir Husserlio konfliktas, kai rašant veikalą Būtis ir 
laikas buvo konstatuotas ankstyvosios mokytojo fenomenologijos galimybių ribotumas, jos 
aklavietė, nesugebėjimas išsakyti būvinio būties, prancūzų fenomenologijos tradicijai buvo 
svarbus. Jis lėmė dėsningais tapusius prancūzų fenomenologų nukrypimus nuo Husserlio 
nutiestų kelių, plėtojimą daugybės problemų, buvusių ankstesnės fenomenologijos paraš- 
tėse. Tai viena priežasčių, kodėl prancūzų fenomenologijos dirvoje minėtas Heideggerio ir 
Husserlio konfliktas nuolat aptarinėjamas. Tai sąlygoja pirmosios prancūzų fenomenologų 
kartos lyderių svyravimą tarp fenomenologinés, egzistencinės, ontologinės ir hermeneutinés 
problematikos, pamatinių fenomenologinės filosofijos sąvokų daugybės naujų konotacijų, 
išsišakojančių temų, probleminių laukų, projekcijų į meno praktiką atsiradimą. 

Kiekvienas iš minėtų prancūzų mąstytojų tuomet sprendė jam rūpimus specifinius 
filosofijos ir estetikos uždavinius, šioje fenomenologu kartoje išryškėjo skirtingos fenome- 
nologijos galimybių vizijos ir individualūs iškilusių problemų sprendimo keliai. Iš tikrųjų, 
jei tik įdėmiau paanalizuosime mąstytojų Sartreo, Merleau-Ponty, Levino, Dufrenneo 
veikalus, pamatysime, kad nors vienaip ar kitaip jie susiję su pamatinėmis Husserlio 
metodologinėmis nuostatomis, konkrečiais mokymais, idėjomis, sąvokomis, tačiau tai iš 
esmės skirtingos fenomenologinės koncepcijos, susiformavusios skirtingų įtakų laukuose 
ir skirtingai sprendžiančios panašias estetikos ir meno filosofijos problemas. 

Kita vertus, pažvelgę į prancūzų fenomenologijos raidą, išvysime, kad dėl prancūzų kalbos 
ir mąstymo tradicijų savitumo (filosofijoje neįmanoma išvengti galingos kalbos specifiškumo 
ir konkrečioje tautoje susiklosčiusių mąstymo tradicijų įtakos) minėtos koncepcijos ženkliai 
nutolo nuo pirmojo Husserlio filosofijos kaip griežto mokslo projekto. Netgi turint omenyje 
principinius pirmosios ir antrosios filosofijos moksliškumo dogmą atmetančios reformuotos 
Husserlio filosofijos, į kurią neatsitiktinai, suvokdamas potencialias fenomenologijos nuvai- 
nikavimo galimybes, kreipiasi įžvalgusis Merleau-Ponty. Siekdamas išsaugoti aukštą feno- 
menologijos akademinį statusą, jis atkreipė žvilgsnį į ontologinės ir egzistencinės pakraipos 
akivaizdžiai filosofinės problematikos estetinimo ženklu pažymėtas teorijas. 

Todėl Merleau-Ponty, Levinui, Dufrenne'ui ir kitiems prancūzų mąstytojams, perė- 
musiems iš vokiečių mąstytojų fenomenologijos lyderių vaidmenį, svarbi heidegeriškoji 
perdėto Husserlio racionalumo ir filosofijos moksliškumo kritika. Ji padėjo Heideggerio 
transformuotas Husserlio idėjas be didesnio pasipriešinimo perkelti į prancūziškos filosofi- 
nės tradicijos dirvą, kurioje tuomet jau stiprėjo dar neįsitvirtinęs iš neklasikinės filosofijos 
(Schopenhauerio, Kierkegaardo, Nietzschees, Bergsono) paveldėtas glaudus filosofijos ir 
literatūros ryšys. Po postmodernistinės filosofijos įvykdytos revoliucijos apie prancūzų 
fenomenologinės tradicijos mąstytojų ištikimybę Husserlio griežto filosofijos moksliškumo 
nuostatoms šiandien jau neverta rimtai kalbėti. 

Egzistencinės pakraipos mąstytojų ratui, kuriame brendo ir fenomenologijos idėjos 
būdingas dėmesys ne tik filosofinei, tačiau ir literatūrinei saviraiškai, įvairiausiems kultūros, 
socialinio gyvenimo, politikos, laisvės, asmenybės įtrauktumo į istorinį vyksmą procesams. 
Juolab kad ir Ecole normale supérieure, kurioje jis studijavo, literatūrai ir kitoms huma- 
nistikos sritims buvo skiriamas didžiulis dėmesys. Todėl neturėtų stebinti neklasikinės 
egzistencinės pakraipos filosofijos poveikį patyrusio (juk Schopenhaueris, Kierkegaard'as, 
Nietzsche, Bergsonas buvo ne tik didūs mąstytojai bet ir išskirtinio talento žodžio meis- 
trai) Sartre’ui, Merleau-Ponty, Malraux susidomėjimas literatūros ir filosofijos sąsajomis. 

Kita vertus, jiems buvo gerai pažįstamos literatūros subtilybės, kurias siejo su kalbos 
ir specifinės poetinės ar literatūrinės raiškos galimybėmis. Tačiau didžiuosiuose literatūros 
ir poezijos kūriniuose, jo požiūriu, kalba praranda tradicinę komunikacinę funkciją; čia 
ji nėra paprasta informacinio turinio perteikimo priemonė, o virsta paties rašytojo kūnu, 
neatsiejama jo būties ir pasaulio suvokimo dalimi. Todėl bet kurioje kūrybinės veiklos for- 
moje, o ypač susijusioje su kalbinės raiškos sritimi; mąstytojas pabrėžia išskirtinę kalbėjimo 
manieros ar savito stiliaus svarbą. 

Būtent individuali kalbos maniera ar teksto rašymo nepriekaištingai įvaldytas stilius, 
Merleau-Ponty akimis žvelgiant, tarsi „įkrauna“ prasmę į suvokėjo sąmonę. Todėl skaitant 
prasmingą romaną ar poetinį tekstą, minčių išsakymo būdas, kalbėjimo forma, stilistinės 

raiškos savitumas tampa kelrodžiu, kaip patirti kūrinyje slypinčias prasmes, ypač skverbian- 
tis ir atkuriant jautriausių kūrėjo minčių (pavyzdžiui M. Prousto) atspalvius. Čia kalbėjimo 
intonacijos, pasak Merleau-Ponty, padeda geriausiai atkurti kūrėjo mąstymo manierą ir 
adekvačiau suprasti tą ar kitą literatūrą, poeziją ir net filosofiją. Tenka pripažinti, kad iškel- 
damas individualaus pasauliuo regėjimo ir meninės išraiškos stiliaus svarbą mąstytojas yra 
teisus, nes, po neklasikinės filosofijos įvykdyto literatūrinės kalbos ir filosofinio mąstymo 
suartinimo, savitas rašymo stilius literatūroje ir filosofijoje įgauna išskirtinę svarbą. 

Tačiau tiek mąstytojui tiek ir menininkui, rašytojui pereinant prie naujų kūrybinės 
saviraiškos formų neišvengiamai iškyla sudėtingos komunikacijos, suvokimo ir interpreta- 
cijos problemos. Todėl filosofijos, kaip ir literatūros, poezijos, muzikos bei tapybos, kūriniai, 
kurie savita kalba įtaigiai prabyla apie prasmingus dalykus pradžioje dažniausiai sunkiai 
skinasi kelią į pripažinimą, tačiau ilgainiui savitu kūrybinės raiškos stiliumi jie susikuria sau 
vertintojų publiką. Tiesa, kaip taikliai pastebi Merleau-Ponty, prozos ir poezijos srityje ši 
kalbos galia neretai yra menkiau regima, kadangi „mums atrodo, kad kartu su įprastinėmis 
žodžių prasmėmis mes jau turime savyje bet kokio teksto supratimui būtinas priemones, 
tuomet kai spalvų spektras ar skirtingi neišpuoselėti instrumento garsai, kokius mums 
teikia jų natūralus suvokimas, nepakanka muzikos ir tapybos prasmės sukūrimui. Tačiau 
literatūrinio kūrinio prasmė, tiesą sakant, formuojama ne tiek visuotinai priimtina žodžių 
prasme, kiek padeda jo kaitai. Vadinasi, kalboje glūdi kažkoks mąstymas kalboje (pensėe 
dans la parole) - arba tame, kas klauso arba skaito, arba to, kuris kalba arba rašo, - apie 
kurio buvimą netgi neįtaria intelektualizmas“ (Merleau-Ponty, 1982, p. 176). 

Prancūzų fenomenologinė estetika pirmiausia plėtojasi kaip „estetinės patirties fe- 
nomenologija“. Ją veikia Ingardeno idėjos ir Merleau-Ponty, Sartreo atlikta egzistencinė 
Husserlio idėjų revizija, po kurios ryškėja „radikalus sąmonės atskyrimas nuo viso to, kas 
ji nėra, ir jos apnuoginimas pirmapradėje esybėje kaip absoliuto, kuris gyvuoja nuo nieko 
nepriklausomas, pats savaime“ (Dartigues, 1972, p. 95). 


M. Merleau-Ponty meno filosofija 


Maurice Merleau-Ponty (1908-1961) yra viena reikšmingiausių ne tik fenomenologijos, 
tačiau ir XX a. vidurio Vakarų mąstymo tradicijos figūrų. Kalbant konkrečiau apie šio 
mąstytojo vietą estetikos ir meno filosofijos idėjų istorijoje, pirmiausia jis sietinas su 
vadinamosios egzistencinės fenomenologijos, egzistencializmo ir hermeneutikos tradicijo- 
mis. Jo išrinkimas 1952 m. prestižinio Collėge de France rektoriumi yra reikšmingas faktas, 
tarsi patvirtinantis išskirtinę šio mąstytojo vietą Vakarų filosofinės ir estetinės minties 
istorijoje. Tiesa sakant, Merleau-Ponty veikaluose estetinė ir filosofinė problematika 

yra itin glaudžiai susijusios. Neatsitiktinai jo 
koncepcija traktuojama kaip estetinė savo pri- 
gimtimi, vyraujančiais teminiais leitmotyvais 
bei tyrinėjimo laukais. 

Merleau-Ponty filosofiniai ir estetiniai 
požiūriai formavosi įvairių psichologinių 


teorijų, ypač geštalto ir biheiviorizmo psi- 
chologijos, klasikinės filosofijos (Descartes'as, 
Kantas, Hegelis), neklasikinės (Kierkegaard'as, 
Nietzsche, Bergsonas) egzistencinės mąstymo 
tradicijos (Marcelis, Heideggeris, Sartre'as), vė- 


lyvojo Husserlio pomirtinių tekstų, A. Malraux 


meno filosofijos ir Rytų Azijos estetinių idėjų 
sandūr oje. Maurice Merleau-Ponty 
Merleau-Ponty yra ne tik labai prancūziš- 
kas, bet dėl savo rafinuoto mąstymo stiliaus ir plačios humanitarinės erudicijos, įžvalgų 
gelmės stebėtinai įtaigus iki šiol aktualus mąstytojas. Jis savo fundamentaliais darbais 
atveria Vakaruose naują ilgam įsivyraujančią savitą, smarkiai egzistencializmo antspaudu 
paženklintą prancūzišką fenomenologijos bei iš jos išsirutuliojančią hermeneutinę tradiciją. 
Joje, lyginant su anksčiau išsiskleidusia vokiška, jaučiamas stipresnis orientacijos į jusliš- 
kumą, išraišką, estetinę patirtį, vadinasi, ir galingesnis estetinės problematikos užtaisas. 
Merleau-Ponty estetikos ir meno filosofijos problematikai skirtuose, ypač vėlyvuosiuo- 
se, tekstuose regime kito amžininko - Malraux - įtaigios, psichologizuotos, paradoksalaus 
mąstymo kupinos meno filosofijos poveikį. Nors vienoje iš savo paskutiniojo tarpsnio 
knygų Ženklai (Signes, 1960) Merleau-Ponty daug polemizuoja su Malraux, tačiau, kaip 
dažnai būna idėjų istorijoje, šioje polemikoje jis nepastebimai perima daugelį savo menamo 
oponento argumentų, vertinimų, požiūrių į meno istorijos raidą, netgi minčių dėstymo 
stilistinius elementus. Su Malraux jį sieja kūrybiškos menininko prigimties svarbos iš- 
kėlimas, autentiško mąstymo ir meno siejimas su tyliu, bežodžiu bylojimu, egzistencine 
patirtimi, stiliaus samprata, non finito principo svarbos kūryboje pabrėžimas. Juos taip 
pat suartina pagarbus požiūris į Rytų šalių kultūros laimėjimus, platūs ekskursai į įvairių 
tautų ir epochų meno šedevrus, esminio skirtumo tarp renesanso ir su juo susijusios rea- 
listinės meno tradicijos ir postimpesionistinės dailės bei modernistinio meno pabrėžimas. 
Merleau-Ponty perima Malraux mokymą apie tris skirtingas dialogo formas: 1) išdėstymo, 
padedančio geriau pažinti veiksmo aplinkybes; 2) tono, subtiliai išplėtoto jautriai niuan- 
suotuose M. Prousto tekstuose ir 3) scenos, plačiai kultivuojamos teatro ir kino menuose. 

Jam, kaip ir Malraux, menininko individualumas yra neatsiejamas nuo jo estetinių idealų, 
siekių bei kūrybinių ieškojimų kelyje išsikristalizavusio meninės kūrybos stiliaus savitumo. 

Ilgainiui Merleau-Ponty tapo kertine prancūziškosios fenomenologijos ir savita 
egzistencializmo idėjų plėtotės figūra. Jis daug nuveikė skleisdamas Prancūzijoje savitai 
interpretuotas Husserlio fenomenologijos, Kierkegaardo, Nietzsche's „subjektyviosios 
ontologijos“, Bergsono ir Heideggerio estetikos ir meno filosofijos idėjas. Kalbant apie šio 
mąstytojo idėjų istorinę misiją, galima nenusižengiant tiesai teigti, kad jis, sujungdamas 
minėtų vokiečių mąstytojų idėjas su prancūzų klasikinės ir modernios filosofijos laimėji- 
mais, suteikė postūmį vėlesnės prancūzų, ir ne tik jos, filosofinės ir estetinės minties raidai. 
Pasak P. Ricoeuro, Merleau-Ponty siekė išsiveržti iš fenomenologijos ir egzistencializmo 
nubrėžtų ribų, „įveikti Husserlj ir Heideggerį“ (Ricoeur, 1992, p. 172). 

Mastytojo kūrybinėje evoliucijoje galime išskirti tris pagrindinius glaudžiai tarpusa- 
vyje susijusius tarpsnius. Pirmuoju, kuris siejasi su La Structure du comportement („Elgesio 
struktūra“, 1942) ir La Phėnomėnologie de la perception („Suvokimo fenomenologija“, 1945), 
dėl geštalto ir biheiviorizmo psichologijos ir Husserlio fenomenologijos poveikio į pirmą 
planą iškyla suvokimo problemos. Jos plėtojamos glaudžioje sąveikoje su kitomis naujau- 
siomis psichologijos, filosofijos ir estetikos teorijomis. Suvokimas, pasak Merleau-Ponty, 
turi plačias galimybes atverti ypatingai svarbias gyvenamojo pasaulio (monde vėcu) vo- 
kiškoje mąstymo tradicijoje (Lebenswelt) dimensijas (Merleau-Ponty, 1990, p. 235-236). 

Į daugelį pamatinių estetikos ir meno filosofijos problemų jaunystėje jis žvelgia 
psichologiniu arba, kalbant konkrečiau, fiziologinių aspektu. Filosofinės problematikos 
psichologizavimas čia pasireiškia netgi tokių racionalizmo ideologų kaip Descartes'as, 
Kantas idėjų aiškinimu iš fiziologijos pozicijų, pabrėžiant glaudžius psichiškumo ir fizio- 
logiškumo ryšius, pereinant prie konkrečios psichologinių ir fiziologinių faktų analizės. 

Tolesnėje Merleau-Ponty evoliucijoje laipsniškai, bet akivaizdžiai didėja estetinės ir 
meno filosofijos problematikos reikšmė. Antruoju kūrybinės evoliucijos tarpsniu nuo 1947 
iki 1955 m., plėtodamas Suvokimo fenomenologijos idėjas, Merleau-Ponty dėmesį perkelia 
į kalbą ir įvairias kūrybinės veiklos sritis: literatūrą, dailę, mokslą, politiką. Svarbiausiame 
estetinei problematikai skirtame veikale Sens et non-sens („Prasmė ir beprasmybė“, 1948) 
ir ypač į jį įtrauktame esė Le doute de Cėzanne („Cėzanneo abejonės“), anksčiau išryš- 
kėjusios estetikos ir meno filosofijos idėjos toliau konceptualizuojamos ir pritaikomos 
konkrečių literatūros ir dailės reiškinių analizei. Čia ryškėja naujas posūkis į estetikos ir 
meno filosofijos problemų sureikšminimą, kuris dar akivaizdesnis tampa vėlyvuosiuose 
mąstytojo veikaluose. 

Psichologų ir filosofų pavardes jo tekstuose sparčiai papildo meno filosofų, dailininkų, 
poetų ir rašytojų vardai. Šis naujų pavardžių ir gausus aprašomųjų biografinių menininko 

asmenybės, pasaulio suvokimo, kūrybos proceso ypatumų, formalių meno kūrinių aspektų 
skverbimasis į tekstus rodo, kad Merleau-Ponty vis labiau tolsta nuo tradicinio fenome- 
nologinės filosofijos problemų lauko ir suka estetinės problematikos link. Jo veikaluose 
palaipsniui įsitvirtina dar ankstesnio tarpsnio veikaluose išryškėjusių, estetinį atspalvį ir 
konotacijas turinčių sąvokų grupė: forma, figūra, šviesa, garsas, fonas, struktūra, gelmė, 
tuštuma, neišbaigtumas, erdviškumas, horizontas, kraštovaizdis, peizažas, vizualizavimas, 
spalvų pojūtis, jautrumas spalvoms, skirtingų spalvų sąveikos ir pan. Iš pradžių minėtos 
sąvokos dar balansuoja tarp psichologinės ir estetinės problematikos. „Tačiau matyti, - aiškina 
savo poziciją mąstytojas, - reiškia pajausti spalvas arba šviesas, girdėti — pajausti garsus, 
justi - pajausti kokybes, tad nejaugi nepakanka pamatyti ką nors raudona arba išgirsti garsą 
lia, kad sužinotum, kas yra justi? Raudona ir žalia yra ne pojūčiai, o yra tai, kas juntama, 
kokybė, nėra sąmonės elementas, ji yra objekto savybė“ (Ten pat, p. 10). 

Šis objekto savybių tyrinėjimas ilgainiui tampa svarbiu Merleau-Ponty estetinės teo- 
rijos leitmotyvu, kadangi jis ypatingą dėmesį skiria jusliškai suvokiamoms estetinėms jų 
savybėms. Estetikos problemų įtakos laukas nenumaldomai plečiasi mąstytojui susitelkiant 
prie konkrečių menininkų personalijų ir jų kūrybos problemų. Kita vertus, filosofija apibū- 
dinama kaip esanti „jau ne vien esamos būties atspindys, o ir meno - tiesos atskleidimas“ 
(Ten pat, p. XV). Vadinasi, Merleau-Ponty estetikoje, kaip ir subjektyviosios ontologijos 
kūrėjų Kierkegaardo ir Nietzsche's koncepcijose, filosofijos ir meno tikslai suartinami, o 
pati filosofija neretai traktuojama kaip menas. 

Knyga Signes („Ženklai“, 1960) mąstytojas įžengia į trečią evoliucijos tarpsnį, kuriame 
ryškėja atsiribojimas nuo ankstesniuose veikaluose, ypač Suvokimo fenomenologijoje, išsaky- 
tų idėjų ir keltų problemų. Mastytojas pripažįsta, kad remiantis Husserlio fenomenologijos 
nuostatomis buvo neįmanoma jų išspręsti, kadangi sąmonė ir objektas nepagrįstai buvo su- 
priešinami. Nuo šiol ryškėja posūkis nuo egzistencinės fenomenologijos prie vadinamosios 
naujosios ontologijos. Mąstytojas išsikelia uždavinį atrasti pirmapradę, dar neartikuliuotą 
ir netematizuotą, ikirefleksiniame lygmenyje besiskleidžiančią būtį ir pirmapradį pasaulį, 
kuris yra ankstesnis už bet kokį objektyvų žinojimą apie jį. Šią funkciją, pasak filosofo, 
geriausiai atlieka tapyba, literatūra, metafora ir filosofija, kurių sąlytis su būtimi ir pasauliu 
išsiskiria pirmapradiškumu. Taigi vėlyvuosiuose Merleau-Ponty veikaluose ryškėja onto- 
loginės problematikos susipynimas su estetine, o pasaulio imperatyvumą išstumia Būties 
intencionalumas, kuris siejamas su žmogaus kūrybinės prigimties aukštinimu. 

Filosofo mąstysena, kaip minėjome, nukreipta į žmogiškos būties subjektyvumo, 
individo santykių su išoriniu pasauliu, egzistencija, kultūros ir meno vertybių pažinimą. 
Skirtingai nei daugelis amžininkų, Merleau-Ponty sureikšmina juslinę pažinimo pakopą, 
kuriai priskiria tiesioginį tiesos, grožio ir meno pasaulių pažinimą. Čia jo veikaluose 

ryškėja neklasikinei egzistencinės pakraipos filosofijai būdingas filosofinės problematikos 
subjektyvinimas ir estetinimas. 

Knygoje Ženklai esė Le langage indirect et les voix du silence („Netiesioginė kalba ir 
tylos balsai“) daug dėmesio skiriama Malraux meno filosofijos recepcijai ir netiesioginiam 
santykių su ja aiškinimuisi. Daugelis šio tarpsnio idėjų minėtame veikale tik nubrėžiamos, 
o kiti pagrindiniai estetikos ir meno filosofijos problemas gvildenantys veikalai iki netikėtos 
mąstytojo mirties lieka neužbaigti ir pasirodo vėliau. Tai - Le visible et Pinvisible („Regima 
ir neregima’, 1964), L'Oeil et lesprit („Akis ir dvasia“, 1964), Introduction à la prose du monde 
(„Įvadas į pasaulio prozą“, 1969). Pradedant veikalu Regima ir neregima, Merleau-Ponty 
koncepcijoje ženkliai stiprėja lingvistinių teorijų ir subjektyviosios ontologijos idėjų įtaka: 
subjektas ir suvokimo ryšys su pasauliu ir būtimi dabar yra tiesiamas per kalbą. Pasaulis 
čia aiškinamas kaip kūniškas, apgauptas visaapimančio pasaulio kūno (la chair du monde), 
kuris yra pirmapradės Būties atvertis žmogui. 

Iš visa apimančio pasaulio kūno sampratos išsirutulioja ir Merleau-Ponty autentiškos 
kūrybos, taip pat ir filosofavimo teorija, kurioje pabrėžiama pirminio autentiško santykio 
su pasauliu svarba. Filosofija čia aiškinama paradoksaliai, kaip Būtis bylojanti mumyse, ir 
kartu nebylios patirties išreiškimas, tiesiogiai susijęs su jos principiniu neišreiškiamumu. 
Tyla čia iškyla kaip autentiško filosofavimo stichija ir kartu tobuliausias gelminių minčių 
perteikimo instrumentas. Tačiau realiame gyvenime, siekdamas išreikšti savo unikalią 
patirtį, filosofas prabyla ten, kur turėtų tylėti, nesuvokdamas, kad tik tyla yra patikima 
sąlyčio su Būtimi ir jos tylos balsų girdėjimo forma. Todėl dailininkas, kurio kūryba 
skleidžiasi neverbalinės kalbos srityje, yra daug palankesnėje padėtyje nei filosofas, ir jo 
santykis su savo kūrybos objektu bei supančiu pasauliu tarsi tampa pavyzdžiu filosofui. 
Cia išryškėja Merleau-Ponty išsivadavimas iš Husserlio fenomenologinés analizės schemų 
ir susitelkimas prie konkrečių meno filosofijos problemų analizės. Tačiau tai jau būtų kito 
ciklo straipsnio tyrinėjimo objektas. 

Gvildenant brandžios Merleau-Ponty meno filosofijos koncepcijos savitumą, ryškėja jos 
genetiniai ryšiai su neklasikinės ir egzistencinės meno filosofijos tradicijomis, o ne su fenome- 
nologijoje plétojamomis idėjomis. Jie itin akivaizdūs meno, ypač mąstytojo menų hierarchijoje 
iškylančių tapybos ir literatūros ontologinėje interpretacijoje. Tapybą čia savo galimybėmis 
prilygina filosofijai ir pavadina filosofija išreiškiančia savo mintis vaizdinių kalba. Vėlyvuosiuo- 
se veikaluose prancūzų mąstytojas dar labiau iškelia tapybos svarbą filosofijai ir priskiria jai 
panašias galias kaip Schopenhaueris muzikai, kurią vadina kelrode filosofijos žvaigžde. Iš čia 
kyla tapybos poveikio galios vėlyvojoje Merleau-Ponty „naujojoje ontologijoje“ pateikimas 
kaip filosofijai sektino pavyzdžio. Vadinasi, tapytojo kūrybos procesas čia virsta savotišku idealu 
filosofui, o jo santykis su pasauliu beveik sutapatinamas su filosofo buvimu pasaulyje. 

Knygoje „Ženklai“, teigdamas, kad autentiškoje tapyboje yra tik vienas subjektas — me- 
nininkas, jis pasitelkia Malraux mintį „tapyba daugiausia kuriama ne vardan tikėjimo, ne 
vardan grožio, o individui“ (Malraux, 1947, p. 83). Tačiau ši aliuzija neturėtų mūsų klaidinti, 
kadangi gilindamiesi į Merleau-Ponty minties eigą įsitikiname, kad iš tikrųjų jis polemizuoja 
su Schopenhaueriu. Tai liudija kitas programinis teiginys, kad „šiuolaikinė tapyba kelia visai 
kitą problemą nei grįžimas prie individo: problemą pažinimo to, kaip galimas bendravimas be 
pirmapradės Gamtos, kuriai visi mūsų jausmai būtų atviri, kokiu būdu mes remdamiesi tuo, 
kas mumyse yra slėpiningiausia, esame susieti su universaliu pradu“ (Merleau-Ponty, 1960, 
p. 53). Čia pabrėžiama tyliomis spalvų, linijų, plemu, potėpių meninės išraiškos priemonėmis 
besiremiančio tapybos meno poveikio galia ir svarba pajėgiančiai suvokti šio meno subtilybes 
asmenybei. Jis kaip ir Malraux kalba apie kiekvienam tikram tapytojui ar reikšmingai tapybos 
mokyklai būdingą tobulumo siekimą, norą kiek galima įtaigiau perteikti tapomos tikrovės 
reiškinių ir objektų suvokimą paremtą mūsų regėjimo ir suvokimo mechanizmų veikla. Jis taip 
pat sutinka su Malraux, kad šiuolaikinė meno, kaip išraiškos koncepcija buvo greičiau nauja 
publikai nei patiems dailininkams, kurie jos svarbą suvokė. Todėl didieji tapybos meistrai 
nuolatos siekė išsivaduoti iš konkrečiais istoriniais tarpsniais viešpatavusių kanonų įtakos ir 
išryškinti savo pasaulio suvokimo ir regėjimo savitumą. 

„Šiuolaikinė tapyba laisvai paneigia praeitį, tam kad iš tikrųjų galėtų išsilaisvinti 
iš jos: panaudodama ją, ji gali tik užmiršti ją. Mokestis už jos naujumą slypi štai kame: 
išryškindama tai, kas buvo iki jos kaip trūkstantis momentas, ji kartu suteikia galimybę 
nujausti kitokią tapybą, ateities tapybą, kuri pačią ją privers reikštis trūkstamu momentu. 
Vadinasi, tapyba visumoje yra savotiškas nepavykęs bandymas kažko tokio, kas visuomet 
lieka neišsakytu“ (Merleau-Ponty, 1960, p. 78). Vadinasi neišsakymą jis laiko vienu es- 
mingiausia ne tik ateities tapybos, tačiau ir apskritai bet kokio autentiško meno bruožu. 
Daugelį esminių tapyboje vykstančių poslinkių Merleau-Ponty sieja su moderniojoje 
naujus meninės išraiškos principus, požiūrius į linijos, spalvos, šviesos, reljefo ir kitų su- 
dėtinių formaliųjų tapybos komponentų funkcijas, kurios moderniojoje tapyboje įgauna 
jau esmiškai kitokią metafizinę reikšmę. „Modernioji tapybastengiasi ne tiek pasirinkti 
tarp linijos ir spalvos arba netgi tarp daiktų įpavidalinimo ir ženklų kūrimo, kiek dauginti 
atitikmenų sistemas, nutraukti jų sąsają su daiktų apvalkalu. Ši pastanga gali pareikalauti 
kurti naujas medžiagas ar naujas išraiškos priemones, bet kartais tikslo siekiama peržiū- 
rint ir naujai pritaikant jau esamas“ (Merleau-Ponty, 2005, p. 92-93). Todėl iškiliausiuose 
moderniosios tapybos kūriniuose įžvelgia esminę metamorfozę, kurios išdavoje atsiranda 
naujos prasmės ir patys kūriniai tarsi atsiskleidžia kitoje šviesoje ir suteikdami suvokėjui 
naujas jų interpretacijos galimybes. 

Šias abstrakčiai suformuluotas egzistencinei meno filosofijos tradicijai artimas idėjas 
Merleau-Ponty perkelia į įvairių meno rūšių meninės išraiškos priemonių ir konkrečių 
menininkų (dailininkų, rašytojų) kūrybos principų bei jų kūrinių specifinių stilistinių 
bruožų tyrinėjimus. Perėjimas iš teorijos aukštumų į konkrečios estetinės analizės plotmę 
dabar įgyvendinamas pasitelkiant ankstesnėje meno filosofijoje aptarinėtus ir naujus kūrė- 
jus P. Cézanne’, A. Rodina, H. Matisse, P. Klee, R. Delaunay, A. Gacometti ir Stendhalį, 
H. de Balzacą, Ch. Baudelaireą, P. Verlaine’a, S. Mallarmé, P. Claudelį, M. Proustą, P. Valéry 
ir kitus, pateikiant originalias jų kūrybinių biografijų, požiūrių į meną, meninės kūrybos 
procesą, ir sukurtus kūrinius interpretacijas. 

Jau „Suvokimo fenomenologijoje“ Merleau-Ponty apmąstydamas suvokimo fenomeną 
įveda suvokimo ribotame lauke optinę „peizažo“ sąvoką. Jai būdingas konkrečios regimo 
horizonto erdvės ir suvokimo bei veiklos lauko visumos užsklendimas arba apribojimas. Iš 
čia plaukia teiginys „mūsų kūnas ir suvokimas nuolat skatina pasaulio centru laikyti tą pei- 
zažą, kurį jis mums atveria“ (Merleau-Ponty, 1981, p. 330). Kita vertus, peizažas čia tiesiogiai 
siejamas su konkrečia egzistencine ar fizikine erdve, joje vyraujančia nuotaika, atmosfera 
bei konkrečių objektų, daiktų išsidėstymu ribotame žvilgsniu aprėpiamame suvokimo 
lauke. Nors anot prancūzų mąstytojo kiekviena konkreti peizažo rėmais apibrėžta erdvė 
yra egzistencinė gyvenamoji erdvė, tačiau, patikslina jis: „aš niekada negyvenu visiškai 
antropologinėse erdvėse, visuomet esu įsišaknijęs konkrečioje natūralioje nežmogiškoje 
erdvėje“ (Merleau-Ponty, 1981, p. 339). Greta minėtos žmogiškos egzistencinės erdvės 
skleidžiasi ir kita iš objektyvių mus supančio pasaulio savybių susidedanti natūrali fizikinė 
erdvė, kuri, pavyzdžiui, suvokiant konkretų dailininko sukurtą paveikslą, pirmiausia iš- 
ryškėja medžiagiškai apčiuopiamuose formaliose konkretaus paveikslo savybėse: drobėje, 
dažuose, spalvose, faktūrose ir pan. Visi minėti meno kūrinio egzistencinės ir fizikinės būties 
aspektai filosofo požiūriu atsiskleidžia Polio Cėzanneo peizažinėje tapyboje. 

Rilkes, Heideggerio, Malraux, H. Reado ir daugybės kitų rėžį meno filosofijos idėjų 
istorijoje palikusių mąstytojų ir teoretizuojančių menininkų dėmesys unikaliai Cėzanneo 
asmenybei ir kūrybai yra neatsitiktinis. Merleau-Ponty tęsdamas šią tradiciją Cézanne, 
greta Leonardo da Vinci, traktuoja kaip išskirtinės svarbos modernėjančios Vakarų dailės 
tradicijos atstovą, genealų menininką par exellance, pasukusį Vakarų dailės raidą nauja 
kryptimi. Kita vertus šį dailininką jis traktuoja kaip savotišką autentiško kūrėjo ir itin 
reiklaus požiūrio į meną simbolį. Ypatingu dėmesio objektu tapusio Cėzanneo asmenybės 
ir kūrybos analizei Merleau-Ponty skiria specialų esė Le doute de Cėzanne („Cėzanneo 
abejonės“), kuris įeina į knygą Sens et non-sens, 1948), o taip pat įvairiais aspektais jo 
kūrybą aptarinėja daugelyje kitų veikalų. „Atsieta nuo jo paveikslų Cėzanneo kūrybos 
analizė,- aiškina Merleau-Ponty, - suteikia galimybę man rinktis tarp daugybės galimų 

Cézanne, ir tik tiesioginis paveikslų suvokimas pateikia man vienintelį realiai gyvavusį 
Cézanne? ir būtent jame analizė įgauna tikrą prasmę. Ne kitaip yra ir su poema ar romanu, 
nors jie susideda iš žodžių <...> Kai kalba skleidžia mums prasmę ne tik žodžiais, tačiau 
ir tarimu, intonacija, gestais ir veido išraiška, o šis prasminis priedelis atskleidžia jau ne 
kalbėtojo mintis, o jy ištakas ir pamatinį savo būties būdą, taip ir poezija, nors atsitiktinai ji 
tapo naratyvine ir reiškiančia, savo esmėje yra egzistencijos moduliacija“ (Merleau-Ponty, 
1982, p. 176). 

Cézanneas kūrė įvairaus žanro kūrinius, tačiau dvasiškai artimiausias jam buvo intymų 
santykį su dievinama gamta įprasminantis peizažo žanras, kuris jam suteikdavo galimybę 
atitrūkti nuo socialinių ryšių ir medituoti pirmapradę dievinamos Gamtos didybę. Todėl 
santykį su konkrečiais pamėgtais kraštovaizdžiais jam buvo nepaprastai svarbus ir šis sąlytis, 
kuris primina bendravimą su intymiausiais draugais. Iš čia plaukia ir Cėzanneo pamėgtas 
posakis „sugriebti peizažą“. Į šį jo intymaus sąlyčio su konkrečiu kraštovaizdžiu aspektą at- 
kreipia dėmesį ir Merleau-Ponty, kuris rašo: „Turiu savo motyvą, - sakydavo Cézanneais, ir 
aiškindavo, jog peizažas turi būti suimtas nei per aukštai, nei per žiemai, sučiuptas dar gyvas 
nieko nepraleidžiančiame tinklelyje. Taigi jis puldavo savo paveikslą iš visų pusių vienu metu, 
iš pradžių anglimi apvesdavo spalvų dėmes, geologinį skeletą. Vaizdas sodrėdavo, rišlėdavo, 
ryškėdavo, tapdavo darnesnis, iškart bresdavo. Peizažas, sakė jis, manyje save mąsto [se pense 
en moi], ir aš esu jo sąmonė. Niekas nėra labiau nutolęs nuo natūralizmo nei šis intuityvus 
mokslas. Menas nėra nei mėgdžiojimas, nei, tarp kitko, gamyba pagalinstinkto ar gero skonio 
pageidavimas. Tai — išraiškos procesas“ (Merleau-Ponty, 2010, p. 310). 

Tęsdamas romantikų, neklasikinės meno filosofijos šalininkų ir Sartreo tradiciją 
Merleau-Ponty aiškina autentišką kūrybą glaudžiame sąryšyje su įvairiomis psichinės pa- 
tologijos ir dvasinės sumaišties formomis. Todėl ir į autentiško menininko simboliu tapusį 
Cézanne jis žvelgia kaip į šizofrenijos paveiktą dailininką, kurio kūryboje, skverbiantis 
į tapomų objektų, reiškinių, daiktų esmę, savitai išsiskleidžia meninės išraiškos funkcija. 
Dailininko pasaulį filosofas traktuoja pirmiausia kaip regimąjį pasaulį, kuriame apart regi- 
mų dalykų nėra nieko kito. Vadinasi, tai išimtinai regimybės apibrėžta į pamišėlio išbaigtą 
pasaulį panaši, erdvė, kadangi ryškiausiais jos bruožais tampa išbaigtumas ir vientisumas. 
Todėl ir išplėtota iki savo kraštutinių galios ribų ir galimybių tapyba tarsi prabudina savo 
adeptuose savotišką beprotybę, glūdinčią pačioje regėjimo fenomeno prigimtyje, kadangi 
„regėti“ reiškia apvaldyti ir pajungti savo valiai konkrečius Būties ir mus supančio gamtos 
pasaulio vaizdinius, kurie pirmiausia turi tapti regimais ir tik vėliau konkrečioje drobėje 
virsta daugiau ar mažiau išbaigtų vaizdinių visuma. 

Glaudų psichinės patologijos, konkrečiu Cėzanneo atveju šizofrenijos ryšį su auten- 
tiška tapyba Merleau-Ponty sieja su kūrėjams būdingu nukrypimu nuo normos, drovumu, 

baukštumu, įžeidumu, nerimo jausmu, įtarumu, nemotyvuotais pykčio protrūkiais, užplūs- 
tančiomis depresijomis, nesugebėjimu lanksčiai bendrauti su kitais žmonėmis, prisitaikyti 
prie besikeičiančių gyvenimo aplinkybių. Tai sąlygojo atsiribojimą nuo išorinio pasaulio, 
pasitraukimą į papildomų problemų nesukeliantį įprastą, užsisklendusio savyje ir gamtos 
prieglobstyje gyvenimo būdą. Išryškindamas dailininko psichinės sandaros bruožus Mer- 
leau-Ponty tiesiogiai apeliuoja į šizofrenijos poveikio kūrybai teigiamus aspektus. Iš čia 
plaukia jo požiūriu begalinė Cėzanneo mąstyseną ir pagrindinius jo gyvenimo aspektus 
užvaldžiusi tapybos aistra. Tapyba tarsi tampa vieninteliu jo būties modusu. Likimo iro- 
nija, kad šis vienas didžiųjų Vakarų tapybos genijų ir reformatorių netgi 1905 m., kai buvo 
sukūręs praktiškai visus pagrindinius savo šedevrus dar nesugebėjo išsivaduoti iš kritikų 
nesupratimo ir ignoravimo. Tais lemtingais metais, kai prasidėjo galinga jo ieškojimų ir 
atradimų įtaką daugeliui didžiųjų modernistinės dailės srovių, jo kūryba vieno kritiko 
buvo pavadinta „girto asenizatoriaus tapyba“. 

Pasinėrimas visa savo savastimi į tapybos pasaulį, didžiųjų meistrų ir gamtos studijos, 
nepaprastas reiklumas savo išplėtoja jo profesinius įgūdžius ir pajautimą. Iš čia plaukia 
unikalus šio dailininko sugebėjimas itin jautriai jausti ryšį su supančia Gamta, Būties al- 
savimu, ne tik regėti, tačiau ir įtaigiai savo vizijas perteikti kūriniuose. Cėzanneo išskirtinį 
dėmesį gamtai, spalvai, jo sąmonę visiškai užvaldžiusią tapybos iš gamtos (sur nature) idėją 
Merleau-Ponty taip pat sieja su šizoidine asmenybės prigimtimi ir traktuoja kaip bėgimą 
nuo socialinio pasaulio. Tačiau gvildendamas talento ir ligos santykius jis neišrutulioja 
vienpusiškai kūrybos ir įvairių anomalijų ir psichinės patologijos formų, o daugiau kalba 
apie abipusį jų ryšį. „Cėzanneo nepasitikėjimas ir vienatvė, iš esmės, yra paaiškinamas 
ne nervine konstitucija, o jo kūrinio sumanymu“ ((Merleau-Ponty, 1960, p. 33). Čia jis 
tikriausiai nori pasakyti, kad dailininko kūryba yra neatsiejama nuo jo gyvenimo, kuris 
palieka neišvengiamus pėdsakus kūriniuose 

Iš tikrųjų turime daugybę dokumentuotų Ėmile Zola, Ėmile Bernardo, o vėliau ir dau- 
gybės garsių dalininkų, jo kaimynų liudijimų, kad realiame gyvenime Cézanneas išsiskyrė 
akivaizdžiais psichinės patologijos bruožais, nuolatinėmis abejonėmis savo pašauktumu, 
talento jėga, maksimalizmu kuris reiškėsi nesibaigiančiais bandymais kuo adekvačiau išreikšti 
savo darbuose vis išsprūstančius daiktų pasirodymo pirmapradžius struktūrinius principus, 
tačiau ir nepaprastu reiklumu sau, savo užsibrėžtiems tikslams ir maksimalistiniams kūrybos 
principams. Jis, kaip ir V. van Goghas ir P. Gauguinas, buvo vos ne fanatiškai pasišventęs 
„meno kelio“ idėjai. Taigi tapyba ir pats tapymo procesas dailininkui buvo viskas. Kita vertus, 
šis didis dailininkas ženkliai išsiskyrė iš aplinkos ne tik savo gyvenimo pajungimu kūrybai, 
tačiau ir neįtikėtinu darbštumu, tobulumo siekiu, galinga vaizduote, jo drobes persmelkian- 
čiais struktūriniais ir analitiniais mąstymo principais, išlavintu kompozicijos jausmu. 

Jo autentiškos tapybos vizija formavosi veikiant impresionistinei estetikai, kuria jau- 
nystėje jis žavėjosi. Tačiau vėliau, nepasitenkindamas impresionistams būdingu siekimu 
perteikti atmosferos, greit besikeičiančius su skirtingu dienos apšvietimu tiesiogiai susi- 
jusius išorinio pasaulio įspūdžius jis neišsižadėdamas daugelio impresionistų laimėjimų 
pasuko savu tapomo objekto medžiagiškumo, gilesnių sąsajų tarp pojūčių ir mąstymo bei 
patikimų struktūrinių ir analitinių tapybos principų išryškinimo keliu. Su impresionistiniu 
spalvos fenomeno spalvos sureikšminimu tiesiogiai siejasi Cėzanneo įsitikinimas, kad 
piešinys turi sietis su gamtos formomis ir išplaukti iš spalvos. 

Greta dviejų kitų didžiųjų postimpresionizmo atstovų: ekspresyvumą sureikšminusio 
van Gogho ir į simbolizmą linkusio Gauguino, šioje didžiojoje triadoje Cézanne’as buvo 
filosofams artimiausias į gelminių metafizinių esmių atskleidimą orientuotas dalininkas. 
Daugelį filosofų šis tapytojas žavėjo savo analitiniu ir sintetiniu mąstymo būdu, metodiškais 
bei moksliškais meninės kūrybos principais. Į šį jo asmenybės bruožą atkreipia dėmesį ir 
Merleau-Ponty: ,Cézanneas niekuomet nenorėjo „tapyti kaip laukinis“ [comme une brute]; 
jis siekė, kad protas, idėjos, mokslai, perspektyva, tradicija vėl turėtų sąlytį su natūraliuoju 
pasauliu, kuriam suprasti jie skirti; anot jo paties, jis norėjo mokslus „kilusius iš gamtos“, 
suvesti į akistatą su ja“ (Merleau-Ponty, 2010, p. 306). Dėl mąslumo, pagarbos mokslui, 
pamatinių struktūrinių bei kompozicinių tapybos principų svarbos iškėlimo Cėzanne'ui 
ilgainiui tarsi prilipo metaforiškas „mąstytojo“ vardas. 

Merleau-Ponty, suvokdamas Cėzanneo indėlį į moderniosios Vakarų tapybos raidą, 
neatsitiktinai atkreipia dėmesį į glaudų jo gyvenimo ir sukurtų kūrinių vidinį ryšį. Todėl šis 
dailininkas tampa jam parankiu pavyzdžiu egzistencinės fenomenologijos principų iliustra- 
vimui ir teoriniam pagrindimui. Čia filosofas galėjo pasitelkti ir anksčiau apie šio dailininko 
kūrybą rašiusių menininkų ir teoretikų įžvalgas, jas išplėtoti norima kryptimi. „Akivaizdu, 
kad gyvenimas nepaaiškina kūrinio, tačiau taip pat akivaizdu, kad jie sąveikauja vienas su kitu. 
Tiesa slypi tame, kad šis kūrinys reikalauja tokio gyvenimo“ (Merleau-Ponty, 1948, p. 34-35). 
Vadinasi, ir šios problemos sprendime Merleau-Ponty seka neklasikinės ir egzistencinės meno 
filosofijos pėdsakais, kadangi tiesiogiai dailininko kūrinius sieja su jo egzistencine patirtimi. 

Kita vertus, pro Merleau-Ponty akis nepraslenka egzaltuotas Cėzanneo požiūris į moksli- 
nius tapybos principus, tradiciją, didžiuosius praeities meistrus ir dievinamą Gamtą. Žinoma, 
kad gyvendamas Paryžiuje jis kasdien vyko į Luvrą studijuoti jų meistrystės paslapčių, piešinio, 
formalių plastinių tapybos subtilybių. Tačiau ne mažiau svarbus Cėzanneo įkvėpimo šaltinis 
buvo įdėmus nuolatos besikeičiančių gamtos apraiškų, formų, spalvų įvairovės studijavimas. 
Į gamtą jautriausius jos atspalvius, kaip ir Rytų Azijos peizažo tapybos meistrai, Cézanneas 
žvelgė kaip didžiausią dailininko mokytoją, neišsenkančią autentiškos tapybos versmę. „Gal 
bütijjog per savo nervinį silpnumą Cézanneas suformulavo visiems priimtiną dailės formą. 

Paliktas sau pačiam, jis galėjo žiūrėti į gamtą kaip tik žmogus gali į ją žiūrėti. Jo darbų prasmės 
negali lemti jo gyvenimas“ (Merleau-Ponty, 2010, p. 302). Gamta, kurią jis laikė neprilygstamu 
visų kartų dailininkų mokytoju, iš tikrųjų įgavo išskirtinę svarbą jo kūryboje ir gyvenime. 
Tačiau tai visiškai nereiškia, kad jis rėmėsi tradicinėmis gamtos pamėgdžiojimo koncepcijo- 
mis. Greičiau visiškai priešingai, jis siekė kūrybiškai išryškinti įvairiuose gamtos apraiškose 
slypinčius struktūrinius principus. Iš čia plaukia jo brandžių drobių griežtų kompozicinių 
sprendimų ir analitinės tendencijos, kurias vėliau išplėtojo kubizmo šalininkai. 

Ir pagaliau, siekdamas meninės išraiškos tobulumo, jis neretai šimtus seansų tapydavo 
vieną drobę, kaip ir impresionistai, tuos pačius „motyvus“ ir objektus mėgo tapyti įvairiu 
metų ir dienos apšvietimo laiku, iš skirtingų požiūrio taškų. Prislopindamas kontūrų 
svarbą, Cézanneas savo brandaus periodo tapiniuose siekė išryškinti spalvos ir kolorito 
teikiamas konstruktyvias meninės išraiškos galimybes. Atrodytų, kad įgyvendindamas savo 
maksimalistinius siekius jis juda savo pirmtakų impresionistų, siekusių išlaisvinti spalvą 
ir perteikti išorinio gamtos pasaulio gaivumą, nubrėžtais keliais, tačiau realioje tikrovėje 
jų ieškojimų ir atradimų rezultatai, nepaisant daugelio išorinių panašumų, buvo esmiš- 
kai skirtingi. Pirmieji, siekdami išreikšti pasaulio suvokimo betarpiškumą, tarsi pasidavė 
spontaniškam kūrybinės dvasios polėkiui, spalvų magija, griaunančiai aiškų tikrovės formų 
apibrėžtumą, o Cézanneas, nors jo daugelyje drobių spalva nustelbia kontūrinį piešinį, prie- 
šingai, siekia sugrąžinti tapybai jos konstruktyvius analitinius principus. Taigi jo fgürinéms 
kompozicijoms ir peizažams būdingas pirmapradžių geometrinių formų išryškinimas. 
Tačiau tą konstruktyvumą, suvokdamas glaudų spalvos ir piešinio ryšį, jis siekė išsaugoti 
nesureikšmindamas nei spalvos, nei kontūro, o traktuodamas kaip lygiavertes dailininko 
meninės išraiškos priemones. Iš čia kyla jo teiginys „piešinys turi išplaukti iš spalvos“. 

Tačiau filosofus, ypač Merleau-Ponty, domino dar vienas Cėzanneo, kaip ir Van Gogho, 
asmenybės ir kūrybos ypatumas; tai, kad begalinis atsidavimas tapybai šiuo konkrečiu atveju 
buvo neatsiejamas nuo šio dailininko jautrios psichinės struktūros, jo mąstymo ir gyvenimo 
būdo. Iš čia plaukia Cėzanneo atsiribojimas nuo išorinio pasaulio, kai kurių reakcijų nea- 
dekvatumas, baikštus drovumas, nedrąsumas, neprognozuojami pykčio protrūkiai, daugiau 
ar mažiau gilios depresijos užplūstantys tarpsniai. Šie Merleau-Ponty apmąstymai apie 
psichopatologinius didžiojo tapytojo kūrybą veikusius veiksnius susišaukia su jo kolegos 
Sartreo mėginimais paaiškinti G. Flauberto kūrybos ypatumus neurotinėmis savybėmis. 
Būtent liga, Sartreo įsitikinimu, čia tampa kūrėjui pozityviu meninės kūrybos proceso psi- 
chologiniu veiksniu ir paaiškina ne tik Flauberto, tačiau ir daugelio kitų didžių menininkų 
maksimalistų, siekiančių savo kūrinių meninės formos tobulumo, neurotinį kūrybos pobūdį, 
kadangi neurotinės būsenos, Sartreo požiūriu, Flaubertui yra vienintelė galima jo egzistencijos 
forma. Panašiai, Merleau-Ponty požiūriu, yra ir Cėzanneo asmenybės bei kūrybos atveju. 

Visas gerai žinomas amžininkams ir bičiuliams Cėzanneo nuo sąlyginės „normos“ 
nukrypstančias asmenybės savybes Merleau-Ponty sieja su pažeista dailininko psichine 
struktūra arba, aiškiau tariant, psichine liga. „Šis lankstaus santykio su kitais žmonėmis 
praradimas, šis bejėgiškumas apvaldant naujas situacijas, šis polinkis prie įpročių, aplinkos, 
kuri nesukuria problemų, ši nenuolanki opozicija teorijai ir praktikai, siekimas viešpatauti 
ir vienišos laisvės — visi šie požymiai sudaro prielaidas kalbėti apie liguistą konstituciją ir, 
pavyzdžiui, kaip buvo El Greco atveju, apie šizoidiškumą“ (Merleau-Ponty, 1948, p. 18). 

Taigi Merleau-Ponty savitai plėtoja mums gerai pažįstamus romantikų, neklasikinės meno 
filosofijos (Schopenhaueris, Kierkegaardas, Nietzsche), psichopatologinių ir psichoanalitinių 
koncepcijų šalininkų (C. Lambrozo, M. Nordau, S. Freudo, C.-G. Jungo) leitmotyvus. Todėl 
Cėzanneo asmenybės ir kūrybos savitumą tiesiogiai sieja ne su socialiniais veiksniais, jį supančia 
aplinka, o būtent su psichologine šios asmenybės sandarą sąlygojamų šizofrenijos stimuliuoja- 
mų procesų eiga. „Esama ryšio tarp šizofreniško charakterio ir Cėzanneo darbų, nes pastarieji 
atskleidžia metafizinę ligos prasmę - šizofrenija yra tarsi pasaulio redukcija į sustingdytų pa- 
vidalų visumą, sulaikant visas išraiškingas vertes; taip liga nustoja buvusi absurdišku faktu ar 
likimu, ji tampa bendra žmogiškos egzistencijos galimybe. Taip atsitinka, kai tokia egzistencija 
tiesiogiai susiduria su vienu iš savo paradoksų - išraiškos fenomenu; ir galiausiai šia prasme 
būti Cézanneu ir būti šizofreniku yra vienas ir tas pat“ (Merleau-Ponty, 2010, p. 314). 

Šis genealių menininkų kūrybos ryšys su įvairiomis psichinės patologijos formomis 
yra visiškai natūralus, kadangi begalinis atsidavimas kūrybai reikalauja ypatingos įvairių 
dvasinių ir fizinių jėgų koncentracijos, daugybės kūrybinio potencialo elementų didžiulio 
psichologinio apkrovimo natūraliai deformuoja jautresnę asmenybę, jos psichika ir veda 
prie paskirų asmenybės psichinės konstitucijos (sandaros) komponentų (segmentų) na- 
tūralių ryšių trūkinėjimo, deformacijų, įvairių anomalinių reiškinių 

Šie Merleau-Ponty autentiško su stipriu kūrėjo asmenybės egzistencijos užtaisu meno 
ir psichinių patologijų sąsajų tyrinėjimai stipriai paveikė postmodernistinės estetikos 
atstovus (Foucault, Deleuze, Guattari), kurie vėliau savitai rutuliojo psichopatologijos ir 
kūrybos sąryšių temą. 

Savo detalesniems teoriniams apmąstymams apie autentišką literatūrą, rašytoją, poetą 
ir jo meninės kūrybos procesą bei meninės išraiškos priemones Merleau-Ponty pasitelkia 
pavyzdžius iš prancūzų literatūros. Balzacas, Stendhalis, Mallarmė, Proustas, Valėry - tai 
rašytojai, kurių kūriniuose jis įžvelgia kelias vyraujančias temas. Pavyzdžiui, realisto, di- 
dingos daugiatomės „Žmogiškos komedijos“ autoriaus Balzaco kūriniuose vyrauja istorijos 
paslapčių kaip prasmės gimimo atsitiktinių įvykių sekoje, romantinių idealų persmelkto 
Stendhalio kūryboje tai - „Aš“ ir laisvės temos, o subtilaus psichologo Prousto - praeities 
sklaidos dabartyje ir prarastojo laiko temos. 

Kita vertus, gvildendamas žymiausių literatūros meistrų kūrybą kaip vieną svarbiausių 
jų skiriamųjų bruožų išskiria susidomėjimą filosofinėmis idėjomis, jų gyvenimo laikotarpiu 
viešpataujančiomis ideologijomis, socialiniais ir kultūriniais procesais. Atskirais istori- 
niais tarpsniais literatūra įvairiuose traktatuose, egodokumentikoje glaudžiai susipynė su 
filosofinėmis idėjomis. Išimtimi daugiau buvo racionalizuota klasikinė metafizika, kuri 
sureikšmino racionalų protą ir konceptualias schemas, išguidama iš interesų lauko asme- 
ninius lyrinius viražus. Todėl veikiant racionalistinei metafizikai ilgainiui tarp literatūros ir 
filosofijos adeptų išryškėjo esminiai skirtumai būtent kūrybos objekto ir meninės išraiškos 
priemonių sampratoje. 

Filosofą sudomino Balzaco romanuose „Nežinomas šedevras“, „Šagrenės oda“ išplė- 
tota menininko, meninės kūrybos proceso ir autentiško meno koncepcija, jos akivaizdžios 
analogijos su Cėzanneo požiūriu į meną. Merleau-Ponty žinojo apie ypatingą Cėzanneo 
susižavėjimą Balzaco „Nežinomame šedevre“ sukurtu dailininko Frenhoferio vaizdiniu, 
su kuriuo tapatinosi ir kuris jam tapo tarsi asmeniniu kelrodžiu. Dailininkas nuo jaunystės 
svajojo nutapyti „Šagrenės odoje“ rašytojo vaizdingai aprašytą ir jo pasąmonės gelmėse 
užstrigusią „šviežio sniego baltumo staltiesę“, kuri jam asocijavosi su iššūkiu netgi di- 
džiausiems tapybos meistrams. Neatsitiktinai pastarajame romane išplėtotuose Balzaco 
apmąstymuose apie ištikimybę gamtai, mokslinius meninės kūrybos principus ir ypač 
„minties išraišką“ (pensée à expimer) Merleau-Ponty įžvelgė tiesioginę analogiją su inty- 
miausiais kūrybiniais Cėzanneo siekiais. Iš čia plaukia jo autentiško meno metaforiškas 
palyginimas su ,poetisku mokslu“. Lygindamas Balzaco ir Cézanneo kūrybą jis prieina 
principinės išvados, kad tikras menininkas yra tas, kuris fiksuoja ir daro prieinomą kitiems 
patį „Žmogiškiausią“ iš žmoniškųjų spektaklių, kurio dalimi yra patys. 

Ne menkesnis filosofo susidomėjimas kūryba kito prancūzų literatūros klasiko - Sten- 
dhalio, kurį jis skelbia didžiu improvizacijos ir kalbos meistru. Šis rašytojas, skirtingai nei 
įvairūs mėgėjai, jau remiasi ilgo ir kryptingo darbo literatūros srityje sukaupta patirtimi, todėl 
sugeba meistriškai improvizuodami kalba papasakoti apie pasaulį, kuriame gyvena. „Tačiau, - 
rašo Merleau-Ponty, - yra kitos rūšies improvizacija, kai žmogus atsisukęs į pasaulį, apie kurį 
nori papasakoti, užbaigia kiekvieną savo Žodį taip, kad už jo tuoj pat atsiranda kitas: jis tarsi 
suderina savo balsą, kuris yra didesnė jo savastis nei naujagimio klyksmas gimimo metu. Yra 
automatinio rašto improvizacija ir improvizacija „Parmos vienuolyno“ (Merleau-Ponty, 1960, 
p. 53). Čia mąstytojas išryškina esminį mėgėjo ir tikro meistro pasaulio regėjimo gelmės ir 
meninės raiškos formų įvairovės skirtumą, kadangi išmokusiam kalbėti savo balsu rašytojui 
paklūsta įvairiausios literatūrinio stiliaus technikos ir meninės išraiškos galimybės. Taigi 
tikram stiliaus meistrui būdingas sugebėjimas išgauti jautriausius kalbos atspalvius, žaismas 
žaižaruojančiais tarsi žaibai įvairiausiais ženklais, žodžiais, arabeskomis. 

Kita vertus, Stendhalio kūryboje Merleau-Ponty įžvelgia lemtingas autoriaus susita- 
patinimo su herojumi pasekmes ir rafinuotos glaustos literatūrinės stilistikos saviraiškos 
formas. Stendhalis, pasak Merleau-Ponty, netikėtai sau surado lankstesnį vaizdavimo kūną 
ir pasiduodamas kūrybinei aistrai nuėjo sudėtingą kelią nuo regimo prie neregimo. Savo 
lanksčiais ir įvairiais meninės išraiškos principais meninės kūrybos procese rašytojas sura- 
do savo individualų kelią ir dažnai netikėtus originalius sprendimus tame visete galimybių, 
kurias atveria tikro meistro minčių išsakymo būdas ir specifinė kalba. Jis intuityviai jautė, 
kad kartais neišsakymas, estetinė užuomina, tylėjimas, reikiamoje teksto vietoje padarytos 
pauzės daug stipriau paveikia suvokėjo vaizduotės polėkius, nei pedantiškas smulkiausių 
detalių aprašinėjimas. „Stendhaliui, - taikliai pastebi Merleau-Ponty, - pakako persikūnyti 
į Žiuljeną ir priversti prieš mūsų akis, kaip būna kelionės metu mirguliuoti greta praslen- 
kančius daiktus. Jo glaustumas siejasi su praleistais ir neįvardytais daiktais, kurie buvo 
atrankos rezultatas“ (Merleau-Ponty, 1960, p. 75). 

Vadinasi, savo kūryboje jis itin jautriai apčiuopė ir surado savitą tiesos atskleidimo 
kelią tarp regimo ir neregimo, tačiau giliai išgyvenamo. „Prasmė - tai vientisas žodžio ju- 
dėjimas, štai kodėl mūsų mąstymas gyvuoja kalboje“ (Merleau-Ponty, 1960, p. 44). Rašytojo 
savo pasaulėjautos ir minčių išraiškai pasirinkta laužanti įprastinius klasikinės literatūros 
kanonus gyva ir išraiškinga kalba pati savaime yra sunkiai fiksuojamas ir įnoringas reiškinys 
ir jei ji išreiškia mintį ar daiktą, jos vaidmuo čia yra antraeilis lyginant su vidiniu gyveni- 
mu. Rašytojas, kaip ir audėjas, dirba „išvirkštinėje pusėje, susijusioje tik su kalba, staiga 
atsiduria prasmės aplinkoje“ (Merleau-Ponty, 1960, p. 46). Tačiau ilgainiui tobulindamas 
savo stilistines kalbinės raiškos priemones rašytojas įsikuria jau sukurtų ženklų ir išsakytų 
žodžių pasaulyje, ir iš mūsų reikalauja tik sugebėjimo naujai sutvarkyti mūsų reikšmes 
atitinkamai su tais nurodytais ženklais, kuriuos jis mums pateikia. Tačiau tikroji prasmė, 
kaip minėjome, yra išreiškiama tik tarp žodžių. „Prasmė, - teigia filosofas,- atsiranda tik 
ženklų susidūrimo vietose, tarsi intervaluose tarp žodžių“ (Merleau-Ponty, 1960, p. 44). 

Vadinasi, čia Merleau-Ponty tarsi vaizdžiai iliustruoja savo ir anksčiau Malraux išsaky- 
tą tezę, kad nors siužetą galima papasakoti, tačiau tikras romanas ir tapyba išreiškia pačius 
esmingiausius dalykus be žodžių. Iš čia plaukia įsitikinimas, kad autentiškoje kūryboje 
svarbiausia yra tyla, vaizduotės polėkis, estetinė užuomina ir neišsakymas, glaustai tariant, 
non finito principas kaip subtili meninės išraiškos ir galingo atviro emocinio poveikio 
priemonė tokio kūrinio suvokėjui. 

Aptartus didžiuosius tapytojus ir romanistus, konkrečiau kalbant Cézanne su Bal- 
zacu, M. Proustu, P. Valėry, Merleau-Ponty nuomone, su filosofu sieja pasaulio ir istorijos 
prasmės pažinimo siekis. Taigi menas čia, kaip ir neklasikinės meno filosofijos atstovų 
veikaluose, savo galiomis, sugebėjimu skverbtis į sudėtingiausių gyvenimo ir mus supančio 

pasaulio reiškinių esmę yra prilyginamas filosofijai. Šiuo panestetiniu romantiniu savo 
kilme leitmotyvu ir apvainikuojamas Merleau-Ponty kurtas sudėtingas egzistencinės 
fenomenologijos meno filosofijos pastatas. 

Glaustai aptarę Merleau-Ponty estetikos ir meno filosofijos ištakas, jį paveikusias idėjas, 
metodologines nuostatas, galime konstatuoti, kad mąstytojo evoliucijos kelias driekėsi nuo 
ankstyvųjų, psichologinės estetikos poveikio paženklintų fenomenologinių tyrinėjimų link 
subjektyviosios ontologijos įtakos dėka susiformavusios originalios meno filosofijos. Kita 
vertus, jo estetinių požiūrių raida tiesiogiai buvo susijusi su tuometėje Prancūzijoje sparčiai 
besirutuliojančiais fenomenologinés ir egzistencinės minties procesais, įtakingiausių to meto 
psichologinių, lingvistinių teorijų daugiabalsiškumu. Ir pagaliau, ją lėmė ir aktualėjanti 
būtinybė teoriškai apibendrinti naujus meninės kultūros raidos procesus. Analizuodamas 
savo meto kultūros, filosofinės minties ir meno raidos procesus jis giliau nei kiti amžininkai 
apčiuopė ir išryškino vyraujančias tendencijas. Filosofas tarsi sugėrė svarbiausias savo meto 
psichologinės, fenomenologinės ir egzistencines estetikos idėjas ir tapo prancūzų fenome- 
nologinės tradicijos įtakingiausiu atstovu, kurio veikaluose išryškėjo vėlesnės prancūzų 
fenomenologinės ir egzistencinės pakraipos estetikos magistralinės tendencijos. 

Ryškiausią poveikį Merleau-Ponty koncepcijos tapsmui turėjo Husserlio, subjekty- 
viosios ontologijos šalininkų, Heideggerio, Sartreo, Malraux ir geštalt bei biheiviorizmo 
psichologijos idėjos. Be minėtų krypčių, jo koncepcijoje savitai susipynė klasikinės, struk- 
tūralizmo, intuityvizmo, psichoanalitinės estetikos ir kitos teorijos. Estetinė Merleau-Ponty 
koncepcija sujungia ir savitai perlydo šias teorijas. Dėl jos įtakos vėlesnė fenomenologinė 
mintis Prancūzijoje iš esmės pakeitė savo pagrindinius orientyrus ir dažniausiai transfor- 
muotus fenomenologinius reliktus pritaiko kaip metodologinę prieigą moksliniu požiūriu 
korektiškai analizei. Pastaroji dažniausiai taikoma sprendžiant konkrečius lokalius filoso- 
fijos ir estetikos uždavinius arba tyrinėjant netolimos praeities filosofijos istoriją. 


M. Dufrenneo estetinės patirties fenomenologija 


Kita, greta Merleau-Ponty, reikšmingiausia šiuolaikinės fenomenologinés estetikos figü- 
ra yra Mikelis Dufrenneas (1910-1995). Su šia unikalia asmenybe teko daug ir artimai 
bendrauti 1981-1982 m. stažuotės Paryžiuje metu, kadangi jis buvo vienas mano studijų 
Sorbonoje ir Collėge de France vadovų. Jau tuomet kritiškai žvelgė į kai kuriems Vidurio 
ir Rytų Europos kolegoms būdingą siekį nekritiškai sureikšminti fenomenologijos galimy- 
bes ir traktavo šią kryptį, kuriai pats atstovavo, kaip į praeitį nuslinkusį istorinį reiškinį. 
Nuolatos pabrėždavo, kad kai Sartreas, Merleau-Ponty, Levinas ir jis pats perkėlinėjo iš 
Vokietijos į Prancūzijos dirvą Husserlio fenomenologinj projektą ir rašė pagrindinius savo 

fenomenologinius tekstus, tai buvo tiesioginis gyvas reagavimas į tuometinėje filosofijoje ir 
estetikoje pribrendusių aktualių problemų sprendimą. 

Dufrenneas įvairių mokslo sričių veikalų autorius, daugiametis estetikos žurnalo 
Revue desthėtigue redaktorius, daugelio specializuotų estetikos knygų serijų redaktorius 
ir kuratorius, vienas Tarptautinės estetikos asociacijos vadovų daug dėmesio skyrė įvairių 
kraštų specialistų estetinių tyrinėjimų koordinavimui. Jo bute dažnai rinkosi ne tik daugybė 
kolegų ir mokinių iš įvairių Prancūzijos miestų, tačiau ir specialistai iš Belgijos, Šveica- 
rijos, Italijos ir kitų kraštų. Dufrenneo moksliniai ryšiai ir interesai neretai peržengdavo 
įprastinės fenomenologinės problematikos ribas. 

Pagrindinémis konceptualiomis nuostatomis Dufrenne’as siejasi savo vyresniaisiais 
kolegoms Sartre'u ir Merleau-Ponty, kurie įtvirtino Prancūzijoje artimą egzistencializmui 
fenomenologijos versiją. Kalbėdamas apie savo ankstyvuosius ieškojimus fenomenologi- 
jos srityje jis rašo: „Mes nevertėme savęs nuodugniai sekti Husserlio pėdomis, kadangi 
supratome fenomenologiją ta prasme, kokia Sartreas ir Merleau-Ponty šią sąvoką akli- 
matizavo Prancūzijoje“ (Dufrenne, 1953, p. 4). Iš tikrųjų ankstyvuosiuose šio mąstytojo 
fenomenologiniuose tekstuose regime nemažai iš egzistencializmo estetikos paveldėtų 
temų, idėjų, motyvų, kurie atsispindi jo posūkyje į savitus vidinio dramatizmo kupinus 
menininko misijos, jo meninės kūrybos ypatumų bei fenomenologinius sąmonės ir su- 
vokimo procesų tyrinėjimus. 

Dufrenneas savo koncepcijoje apibendrina ankstesnės prancūzų fenomenologinės 
minties raidą; daugiausiai sąsajų čia regime su Merleau-Ponty idėjomis. Netgi jų idėjinė 
evoliucija nuo nuoseklaus fenomenologiniy principų plėtojimo prie išsivadavimo nuo 
griežtų fenomenologinio metodo nuostatų ir perėjimas prie universalios humanistinės 
estetikos kūrinio yra panaši, kadangi liudija apie šių dviejų iškiliausių prancūzų fenome- 
nologinės estetikos ir meno filosofijos atstovų intelektualinių siekių dvasinę giminystę. 

1953 m. paskelbęs savo fundamentalaus veikalo „Estetinio patyrimo fenomenologija“ 
(Phėnomėnologie de l'experience esthétique) pirmąjį toma, Dufrenneas iškilo kaip įtakingiau- 
sias fenomenologinės estetikos šalininkų antrosios kartos atstovas. Perėmęs pagrindinius 
fenomenologinio metodo principus, jis atmetė Husserlio pretenzijas į fenomenologijos 
sutapatinimą su universaliąja filosofija, apimančia metafiziką, epistemologiją, ontologiją, ir 
susiaurina jos tyrinėjimų sritį iki estetinės problematikos. Fenomenologinį aktą jis aiškina 
kaip savo giliausią estetinį aktą. 

Dufrenneo koncepcijoje savitai susipina Husserlio fenomenologijos, švietėjų, Kanto 
estetikos, egzistencializmo ir Rytų Azijos estetikos elementai. Jo veikalai kupini tikėjimo 
kosmine estetinės veiklos, meno galia, kurie gali padėti kūrybiškai asmenybei pabėgti nuo 
griaunančio technokratinės civilizacijos, logos kultūros tironijos poveikio. Kita vertus, 

veikiant Rytų Azijos estetinėms teorijoms estetinę veiklą ir meninę kūrybą Dufrenne'as 
aiškina kaip vienintelį būdą išsaugoti gelminį ryšį su gamtos pasauliu ir grįžti į pirmapra- 
dę būties pilnatvę. „Savitas pasaulis, kurį atskleidžia mums meno kūrinys, - rašo Duf- 
renneas, - tai galimas Gamtos pasaulis; įprasmindamas jį, meno kūrinys siunčia mums 
kreipimąsi iš gelmės ir kartu menininkas įgyja galimybę išreikšti save“ (Dufrenne, 1967, 
t. 1, p. 110). 

Mokslininko dėmesio centre yra estetinis patyrimas, kuris skleidžiasi dviem pagrin- 
diniais pavidalais: meninės kūrybos akte ir estetinių meninės kūrybos produktų suvokimo 
procese. Estetinė veikla ir meninė kūryba čia kaip ir romantikų koncepcijose sureikšmina- 
ma. Menas yra traktuojamas kaip aukščiausia ir tobuliausia žmogiškos kūrybinės veiklos 
forma, ir aiškinamas kaip visų tų kelių pradžia, kuriais juda į pažangą Žmonija. 

Dufrenneo veikaluose, kaip ir tradicinėse indų ir japonų estetinėse teorijose, iškeliama 
juslinio estetinio suvokimo svarba. Jam suteikiamos neišsemiamos galimybės ir pažintinė 
vertė. „Visos suvokimo formos yra mokslas; kad ir koks naivus šis mokslas būtų, jame jau 
glūdi žinojimo pamatas“ (Dufrenne, 1963, p. 166). Estetiniame suvokime išskiriami trys 
kokybiškai skirtingi lygmenys: 1) tiesioginio kontakto su suvokiamu objektu; 2) reprezen- 
tacijos, arba vaizduotės ir 3) refleksijos. Įprastiniame suvokimo akte refleksijos lygmenyje 
nustatomos suvokiamų objektų reikšmės, o estetinės refleksijos lygmenyje jau skleidžiasi 
išreiškiama prasmė tiesiogiai susijusi su kūrinio ekspresijos galia. Estetinio suvokimo ak- 
tas, pasak Dufrenneo, yra apvainikuojamas jausmu, kuris arba susisieja su refleksija arba 
išstumia ją. Suvokimas čia kaip ir Merleau-Ponty koncepcijoje yra tiesiogiai susiejamas su 
juslinėmis žmogaus kūno funkcijomis. Kita vertus, estetinis suvokimas, estetinė veikla ir 
tobuliausia jos forma - meninė kūryba bei jos vaisius - meno kūrinys Dufrenneo koncep- 
cijoje iškyla kaip pagrindinės estetinio patyrimo ir fenomenologinés analizės prielaidos. 

Taip Dufrenneo fenomenologinės analizės centre yra kūrimo aktas; jame gimsta meno 
kūrinys, kuris yra tapatinamas su kūrėju. Menininkui, siekiant išreikšti save, vadinasi, „iš- 
ryškėti kūrinyje“, kadangi menininkas savo ekspresija užmezga dialogą su suvokėjais tik per 
kūrinius. Kiekvieno menininko saviraiškos jėgą ir formaliosios kalbos stilių Dufrenne'as 
skelbia esant vienos prigimties, kadangi jie tiesiogiai siejasi su menininko „egzistencinės 
būties išraiška“ (Dufrenne, 1953, t. 1, p. 618). Vadinasi, jei menininkas yra ištikimas savo 
egzistenciniams idealams, jis kūriniuose autentiškai atskleidžia pasaulį (Dufrenne, 1967, 
t. 1, p. 108). Tačiau šis pasaulio atskleidimas tėra tik regimybė, kadangi tikrasis fenome- 
nologinės analizės objektas Dufrenneo estetikoje iš tikrųjų yra ne pats meno kūrinys, o jį 
suvokiančios sgmonės struktūra. Tik sąmonės analizė, dufreniškos fenomenologijos kon- 
cepcijos požiūriu, vienu ir tuo pačiu metu atskleidžia ir subjekto suvokimą, ir tą objektą, 
į kurį nukreipta sąmonė. „Estetinis objektas, - aiškina prancūzų fenomenologas, - <...> 

yra meno kūrinys tiek, kiek jis suvoktas. Estetinis suvokimas pagrindžia estetinį objektą, 
jam atiduodamas tai, kas priklauso, t. y. paklusdamas jam“ (Dufrenne, 1953, t. 1, p. 9-10). 

Racionaliam moksliniam požiūriui priešpriešindamas intuityvų fenomenologinį 
estetinį pažinimą, Dufrenne’as aiškina pastarąjį kaip aukščiausią pažinimo formą. Inten- 
cionalumo teorija ir fenomenologinės redukcijos principais paaiškinamas estetinio paži- 
nimo aktas, jo požiūriu, gali panaikinti subjekto ir objekto priešpriešą ir akis į akį suvesti 
su estetinių fenomeny būtimi. 

Fundamentaliame trijų tomų veikale „Estetika ir filosofija“ (Esthėtigue et philosophie, 
1967-1981) Dufrenneas polemizuoja su jtakingomis meno sociologijos koncepcijomis 
(Ch. Lalo, P. Francastelis), kurias kaltina vulgariu determinizmu, estetinės problematikos 
supaprastinimu, imanentinių meno raidos dėsningumų ignoravimu, nutolimu nuo jų 
esmės pažinimo. Savo tekstuose jis, kaip ir Fiedleris bei egzistencialistai, iškelia meninin- 
ko kūrybinio aktyvumo idėją kviesdamas kūrėjus aktyviau reaguoti į supančio pasaulio 
reiškinius ir kryptingai spręsti pribrendusias kūrybos problemas. Socialinis pasyvumas ir 
konformizmas, estetinės sferos suprekinimas čia traktuojami kaip vieni svarbiausių šiuo- 
laikinio meno nuosmukio priežasčių. Kita vertus, jis daug kalba apie būtinybę tikriems 
menininkams išsivaduoti iš senų praradusių aktualumą kūrybos schemų, drąsiau nertis 
į naujų formų ir savito stiliaus ieškojimus. Menininkas, norėdamas išreikšti giliausius 
troškimus, vaizduotės polėkius, pasak Dufrenneo, geriausiai tai gali padaryti kūrybiniame 
akte ir jo galutiniame produkte meno kūrinyje. Fenomenologinis metodas čia iškeliamas 
dėljam priskiriamo sugebėjimo atsiriboti nuo išorinių veiksnių ir atskleisti tiesą, slypinčią 
kūrinyje. „Štai kodėl su mumis kalba ne menininkas, o jo kūrinys, ir netgi dvigubai, nes 
menininkas nurodo jį, atskleisdamas pasaulį, kuris yra jo pasaulis. Menininko tiesa slypi 
jo kūrinyje, ir klausytis reikia tiesos, slypinčios kūrinyje“ (Dufrenne, 1967, t. 1, p. 107). 

Meno istorija Dufrenneo koncepcijoje iškyla kaip sudėtingas kelias, vedantis į grįžimą 
prie savo pirmapradžių gamtos ištakų. Todėl čia daugiau ar mažiau detaliai aptarinėjama 
įvairių meno rūšių sklaida meno istorijoje parodoma, kad visi didieji meno kūriniai ne- 
priklausomai nuo to kokioje medžiagoje jie yra įkūnyti „panaikina praeitį, įskaitant ir jį 
patį, ir atveria ateitį (Dufrenne, 1967, t. 1, p. 802). 

Tikram menui čia suteikiama „metafizinė prometėjiškoji“ misija, jis iškeliamas į ne- 
pasiekiamas aukštumas ir panašiai kaip ir Malraux koncepcijoje traktuojamas kaip būdas 
ne tik grįžti kūrėjui į pirmapradį gamtos prieglobstį, tačiau ir priartėti prie pagrindinių 
būties klausimų sprendimo. Todėl autentiško meno kūrinys čia virsta ne menininko vidinės 
saviraiškos forma, o „istorijos gumulu“ arba koncentratu. 

Tiesą sakant, Dufrenneo fenomenologinei estetikai svarbiausi yra ne išoriniai siužeti- 
niai meno kūrinio aspektai, kurie aiškinami kaip atsitiktiniai, o būtent formalieji, stilistiniai, 

į kurių pažinimą yra nukreiptas fenomenologinis metodas. Remdamasis Husserlio me- 
todologijos principais, Dufrenne'as „iškelia už skliaustų“ visus antraeilius, nereikšmingus 
objektus - autoriaus figūrą, jo likimą - ir siekia tiesiai pažvelgti į suvokiamo daikto būtį. 
Estetinis objektas išryškinamas estetinio suvokimo metu, palaipsniui nuimant vieną po 
kitos visas skraistes, kol suvokėjui atsiskleidžia objekto būtis. „Esmė, - aiškina Dufren- 
neas, - turi būti atskleidžiama nuimant skraistes palaipsniui, o ne peršokant nuo pažinta 
prie nepaZinta. Fenomenologija pirmiausia domisi žmogumi, nes sąmonė - visuomet 
savimonė: kaip tik čia yra fenomeno modelis, reikšmės atsiskleidimas sau“ (Dufrenne, 
1953, t. I, p. 4-5). Vadinasi, fenomenologinio estetinio pažinimo akte išnyksta įprastinė 
subjekto ir objekto priešprieša, kadangi abu jie yra įtraukti į tą gilaus estetinio išgyvenimo 
procesą, kuriame atsiskleidžia suvokiamų fenomenų esmė. Čia Dufrenneo fenomenologinė 
estetika tiesiogiai siejasi su egzistencinės estetikos ir hermeneutikos principais, kuriuos 
plėtojo kiti jam nuostatomis artimi mąstytojai. 

Taigi aptare įtakingiausių XX a. fenomenologinės estetikos ir meno filosofijos atstovų 
koncepcijas, galėjome įsitikinti, kad jų santykis su Husserlio nubrėžtomis metodologinėmis 
tyrinėjimo strategijomis ir metodais buvo skirtingas. Tai nesutrukdė fenomenologinės 
estetikai ir meno filosofijai tapti viena įtakingiausių XX a. humanistikos krypčių, kurią 
reprezentuoja nemažai iškilių asmenybių. Siekdamos pritaikyti pagrindinius fenomeno- 
logijos principus estetinių ir meno reiškinių analizei jos plėtojo savitas neretai tolstančias 
nuo pirmtako programinių nuostatų koncepcijas. Artimiausi Husserlio mokiniai nuose- 
kliau rėmėsi mokytojo nubrėžtais analizės principais, o prancūziškosios tradicijos kūrėjai, 
perėmę tik pagrindines fenomenologinės metodologijos nuostatas, jas susiejo su iš egzis- 
tencializmo, hermeneutikos ir kitų krypčių plaukiančiomis idėjomis. Įtakingiausių feno- 
menologinės estetikos ir meno filosofijos atstovų Ingardeno, Merleau-Ponty ir Dufrenneo 
idėjų poveikis buvo ilgalaikis. Jo įtakos pėdsakus regime egzistencializmo, personalizmo, 
psichoanalizės, hermeneutikos, postruktūralizmo ir postmodernizmo teoretikų veikaluose. 

Ištakos ir savitumas 


Egzistencializmo estetika ir meno filosofija formuojasi po Pirmojo pasaulinio karo, kilus 
visuotiniam nusivylimui tradicinėmis Vakarų civilizacijos vertybėmis ir prasidėjus sudė- 
tingam estetinės sąmonės transformacijos procesui, nulemtam apokaliptinių špengleriškų 
Der Untergang des Abendlandes (Vakarų saulėlydžio) nuotaikų. Šios krypties gimimas 
siejamas su G. Marcelio „Egzistencija ir objektyvumas“ (Existence et objectivitė, 1916), 
K. Jasperso „Pasaulėžiūrų psichologija“ (Psychologie der Weltanschauungen, 1919), M. Hei- 
deggerio „Būtis ir laikas“ (Sein und Zeit, 1927) ir J.-P. Sartreo „Būtis ir niekis“ (L'Étre et 
le nėant, 1943) veikalais. Juose kaip egzistencializmo išeities taškas iškeliamas mąstančio 
individo subjektyvumas, emocinė jo sąmonės ir būties struktūra. Naujos krypties idėjos 
pirmiausia atsiranda Vokietijoje, o Antrojo pasaulinio karo ir pokario metais įgavusios 
didžiulį populiarumą Prancūzijoje, išplinta įvairiose šalyse ir išsaugo įtaką iki septintojo 
dešimtmečio. „Iš tikrųjų Žodis „egzistencializmas“ - grynai prancūziškas išradimas, - rašo 
H.-G. Gadameris, - jį įvedė Sartre’as, kuris rutuliojo savo filosofiją 40-aisiais metais, t. y. 
kai vokiečiai okupavo Paryžių, ir vėliau ją pateikė garsioje knygoje Būtis ir niekis. Kartu 
Sartreas pagavo ir sugriebė tuos minties impulsus, kurių įtakos epicentre jis atsidūrė 
30-aisiais metais stažuotės Vokietijoje metu“ (Gadamer, 2007, p. 8). 

Egzistencializmas - tai ne tradicinė akademinė doktrina, o psichologinio pobūdžio 
kryptis, pasižyminti ypatinga pasaulėjauta, konkrečių asmenybės emocinių išgyvenimų 
kompleksu, savitais gyvenimo, mąstymo principais, paplitusiais tarp XX a. II pusės intelek- 
tualų ir menininkų. Egzistencialistų dėmesio centre yra kūrybingos asmenybės santykis 
su pasauliu, žmonėmis, Dievu, gyvenimo prasmės, kūrybos, laisvės, vidinio pasirinkimo, 
moralinės atsakomybės, meno socialinių funkcijų ir kitos problemos. 

Egzistencializmo estetikoje ir meno filosofijoje susilieja S. Kierkegaardo egzistencinės 
krizės, F. Nietzsche's „gyvenimo filosofijos“ ir E. Husserlio intencionalumo teorijos bei 
aktyvios sąmonės priešiškumo inertiškai materijai idėjos. Iš čia kyla sąvokos „egzistencija“ 
sureikšminimas, laisvo sąmonės akto priešpriešinimas svetimam žmogų supančiam pasau- 
liui. Tarp egzistencializmo idėjinių ištakų galime dar paminėti B. Pascalį, A. Schopenhauerį, 
E Dostojevskį, M. Unamuno, H. Bergsoną, W. Dilthey'ų ir kitus. Skirtingų egzistencializ- 
mo šalininkų koncepcijose minėtų ir daugybės kitų įtakų santykiai yra įvairūs; būtent jie 
sąlygoja skirtingas egzistencializmo estetikos ir meno filosofijos koncepcijas. Tačiau visas 
jas vienija reakcija prieš Apšvietos racionalizmą, kurį egzistencinės pakraipos mąstytojai 
kaltina aktualiausiy būties problemų ignoravimu. 

Perėmę personalistinius ir tragiškus A. Schopenhauerio, S. Kierkegaardo, E Nietzsche's 
motyvus, egzistencializmo kūrėjai priešpriešina didžiai asmeninę individo egzistenciją 

išorinei būčiai. Iš čia kyla pamatinė egzistencializmo idėja: egzistencija yra pirmesnė už 
esmę. Tikroji egzistencija ir įvairios asmenybės kūrybinės saviraiškos formos, pasak egzis- 
tencializmo šalininkų, atsiskleidžia tik kraštutinėje situacijoje. Ji nepasiekiama racionaliam 
pažinimui, o suvokiama tik jautriausiais emociniais išgyvenimais. 

Nuo pat pradžių besiformuojančios įvairios egzistencializmo versijos turi pabrėžti- 
nai personalistinį pobūdį ir glaudžiai siejasi su emociniu bei estetiniu požiūriu į pasaulį, 
būtį, sąmonę, gamtą, kūrybą, meną. Šios krypties kūrėjai priešpriešina savo subjektyvią 
žmogiškos būties interpretaciją metafizinės perdėm racionalizuotos klasikinės akademi- 
nės į moksliškumo principus orientuotos filosofijos beasmeniškumui ir objektyvizmui. 
„Egzistencializmas - tai ne akademinė filosofija, kurią dėsto iš katedrų ir tikslina pasi- 
telkiant profesorišką iškalbą (nors žodinių ginčų esama daug). Tai greičiau konkrečių 
nuotaikų, išplitusių visuomenėje, fiksavimas. Egzistencializmo kategorijos yra saviraiškos 
sąvokos, atspindinčios konkrečią dvasinę būseną, emocionalių asmenybės išgyvenimų 
kompleksą. Jos ženkliai skiriasi nuo kategorijų, su kuriomis paprastai susiduriame anali- 
zuodami išbaigtas ideologijos formas“ (Mamardašvili, 1990, p. 251). 

Prancūzų egzistencialistas Jeanas Wahlis taikliai pastebėjo, kad besidomintys egzistencia- 
lizmu susiduria su sunkumais, kurie išplaukia iš didelės koncepcijų, įvardytų šiuo pavadinimu 
įvairovės, (Wahl, 1954, p. 7). Pirmoje XX a. pusėje išsiskleidė daug skirtingų egzistencinės 
pakraipos teorijų, kurių šalininkai (G. Marcelis, M. Heideggeris, K. Jaspersas, M. Buberis, 
N. Berdiajevas, J.-P. Sartreas, A. Camus, A. Malraux, M. Merleau-Ponty, S. de Beauvoir, 
J. Wahlis ir kiti) pretendavo į radikalų ankstesnio metafizinio mąstymo būdo, problematikos, 
kalbinės ir estetinės saviraiškos formų pakeitimą. Besiformuojančio egzistencializmo šalininkų 
idėjos alsavo nonkonformistiniu patosu; jos buvo prisodrintos apokaliptinės krizės nuojautų 
ir atvirai konfrontavo su įsigalėjusiomis akademinės estetikos ir meno filosofijos nuostatomis. 

Egzistencializmo kūrėjai atkreipė dėmesį į žmogaus egzistencijos, asmenybės likimo, 
jos kūrybinės saviraiškos, sąmonės krizės, žmogaus diskomforto kultūros simbolių pasau- 
lyje, nusivylimo, susvetimėjimo, kančios, vienatvės, laisvės, absurdo, dehumanizacijos ir 
kitas temas. Jos artimos kiekvienam būties laikinumą ir tragizmą suvokusiam menininkui. 
Neatsitiktinai daugelis egzistencialistų (Marcelis, Sartre'as, Camus, Malraux, de Beauvoir, 
vėlyvasis Heideggeris ir kiti), plėtodami Schopenhauerio, Kierkegaardo ir Nietzsche's 
idėjas, manė, kad autentiškas mąstymas pamatiniais pažinimo metodais ir principais yra 
artimesnis menui nei mokslui. Jie mokslinį mąstymą sieja su abstrakčiais beasmeniais 
teoriniais interesais, o egzistencinį suartina su menu ir aiškina kaip intymiausių žmogaus 
išgyvenimų sklaidą. Menas čia iškyla kaip sąmonės laisvės sritis, tobuliausias būties esmės 
pažinimo instrumentas. Estetinių ir meninių įgūdžių plėtojimas egzistencializme aiškina- 
mas kaip priemonė, padedanti asmenybei įveikti ją kaustančių anoniminių jėgų spaudimą. 

Toks požiūris paaiškina, kodėl daugelis, ypač prancūzų egzistencialistų (Marcelis, Sartre'as, 
Camus, Malraux, de Beauvoir) savo idėjų išraiškai ir sklaidai plačiai pasitelkia meno (lite- 
ratūros kūrinių, literatūrinių esė) teikiamas galimybes. Tai paaiškina greitą prancūziškojo 
egzistencializmo idėjų išplitimą ir populiarumą. 


Transcendencija ir menas K. Jasperso koncepcijoje 


Ryškiausias religinio egzistencializmo estetikos atstovas yra žymus vokiečių mąstytojas 
Karlas Jaspersas (1883-1969). Jo pasaulėžiūroje ryškūs humanistiniai motyvai, susirū- 
pinimas tradicinių Vakarų kultūros vertybių krize. Išpažindamas švietėjų humanistinius 
idealus, jis kartu suvokia racionalistinės pasaulėžiūros ribotumą, nesugebėjimą atsakyti į 
dramatiškas XX a. žmogaus egzistencijos problemas. 

Glaudžiai siedamas estetiką su aktualiais žmogaus egzistencijos ir epochos dvasinės 
situacijos klausimais, Jaspersas gvildena estetines problemas beveik visuose pagrindiniuose 
savo veikaluose, rašo tyrinėjimus, skirtus E Hėlderlino, Leonardo da Vinci, A. Strindbergo 
ir Van Gogho kūrybos analizei. Iš psichologijos į filosofiją ėjusio Jasperso veikaluose jaučia- 
mas dėmesys kriziniams, psichopatologiniams estetiniams reiškiniams, kuriuose jis regi ne 
sąmonės destrukcijos, o dramatiškus jautrios meniškos asmenybės saviraiškos pėdsakus. 

Jasperso veikaluose aptinkame vientisą estetinę religinio egzistencializmo koncepciją, 
kurioje iškeliama žmogaus sąmonei nepasiekiama transcendencija. Tikroji žmogaus eg- 
zistencijos esmė atsiskleidžia kraštutinėje situacijoje (mirtis, liga, nuodėmė, neišperkama 
kaltė) ir įgauna prasmę dėka glaudaus sąryšio su transcendencija. Tuomet asmenybė 
išsivaduoja iš apgaulingos kasdienybės, schematiškų mokslinių vaizdinių, racionalaus 
proto vergijos ir randa egzistencinės, didžiai asmeninės pirmapradės būties tiesos, t. y. 
transcendencijos, Dievo pasaulį. Taip gimsta supratimas, kad visų sąmoningų Žmogaus 
veiklos formų (mokslo, meno, religijos) esmę sudaro iracionali nesuvokiama egzistencinė 
veikla, kad pasaulyje viešpataujantis alogizmas yra gelminės išminties šaltinis. 

Filosofiné, religinė ir meninė kūryba kartu su egzistenciniu išgyvenimu iškyla Jas- 
perso estetikoje kaip veiksminga priemonė, padedanti mąstančiam žmogui išsiveržti iš 
savojo egoistinio aš pančių. Šiuolaikinėje „alegorinėje“ epochoje asmenybės autentiškumui 
įtvirtinti, kūrybinėms galioms pasireikšti trukdo anonimiška niveliuojamoji neautentiškos 
masinės kultūros stichija, paraližiuojanti žmogaus valią. 

Iš čia kyla „ašinio laiko“ istorijoje problema, kurios atsparos tašku Jaspersas skelbia 
VI-V a. pr. m. e., kada Rytų ir Vakarų civilizacijose išryškėja sąmonės demitologizacijos 
požymiai, gimsta pasaulinės religijos, filosofinis mąstymas, menas, padedantis suvokti 
būties trapumą, baigtinumą ir transcendencijos reikšmę. 

Autentiško kontakto su transcendenci- 
ja galimybė atsiranda filosofinio mąstymo, = | |] 
religinio tikėjimo, religinės meninės kūry- mal 
bos arba suvokimo akte, kada asmenybė iT 
priartėja prie būties ir mąstymo „abso- ||| | 
liučios ribos“. Egzistencija, kreipdamasi į | y | ||| 
Dievų pasaulį, transcenduoja kuriamais Mis 
ir suvokiamais šifrais. „Transcendavimas lei- 

linių vaizdinių pavidalą įgavę šifrai tampa Karl Jaspers 


džia išsiveržti iš daiktiškumo ribų“ (Jaspers, 
1956, t. 1, p. 36). 

Žmogų supančio pasaulio daiktus ir 
reiškinius Jaspersas aiškina kaip transcen- 
dentinės būties šifrus. Pastariesiems gaunant 
daiktinį vaizdinį pavidalą ir jiems virstant 


simboliais, gimsta religija ir menas. Simbo- 


pagrindiniu egzistencialistinės Jasperso este- 

tikos analizės objektu, kadangi menininkas mąsto ir išreiškia savo idėjas kodų kalba. Vadinasi, 
estetinės meno esmės suvokimas yra tiesiogiai susijęs su pastarųjų prasmės atskleidimu arba 
interpretacija. 

Jaspersas kalba apie du skirtingus šių šifrų atskleidimo kelius: filosofinį ir meninį. 
Filosofija — tai subjektyvios iracionalios esmės, o menas - transcendentinės būties pasireiš- 
kimas. Abiejų jų pagrindinis tikslas - egzistencinės tiesos, įprasmintos šifruose, pažinimas. 
Esminis šių dviejų pažinimo formų skirtumas yra tas, kad filosofiją varžo racionalių mąstymo 
kategorijų pančiai, o menas išsivaduoja iš jų prievartos ir lengviau pasiekia „egzistencinį 
nušvitimą“, kuris yra artimas religiniam jausmui. 

Vadinasi, specifinis Jasperso estetinės koncepcijos bruožas - meno suartėjimas su 
religija, kuri gretinama su meno kūrimo ir suvokimo aktu. „Menas, - aiškina jis, - savo 
turiniu ir suvokimo forma ilgai išlieka tapatus religiniam vyksmui“ (Jaspers, 1956, t. 1, 
p. 331). Jis iškeliamas kaip autentiškas asmenybės suartėjimo su transcendencija būdas. 
Metafizikai ir filosofiniam mąstymui išsėmus savo galimybes, atsiskleidžia meno pasauliui 
būdingas tobulesnis būties pažinimas. „Remdamasis menu, mąstantis menininkas pasiekia 
tai, ko nepajėgia filosofas“ (Ten pat, p. 339). 

Menas Jasperso brėžiamoje būties struktūroje užima tarpinę vietą tarp mistikos ir 
egzistencijos, kadangi šifrai, kuriais operuoja menininkai ir jų kūrybos vartotojai, aiškina- 
mi ne kaip tikrovės, o kaip transcendentinės būties, platoniškų idėjų pasaulio atspindžiai. 

„Menas, be racionalios kalbos, prabyla savita kalba, kuri teikia mums žinių apie pirmapradę 
būties tiesą“ (Ten pat, p. 339). O pirmapradė būties tiesa čia reiškia transcendenciją, Die- 
vą. Kuo stipriau meno kūrinys veikia suvokėjo jausmus, nutolina jį nuo tikrovės ir pilkos 
kasdienybės, tuo jis reikšmingesnis. 

Menininko kūrybinės dvasios polėkis Jasperso veikaluose autentiškumu prilyginamas 
religinei ekstazei. Ši giminystė paaiškina menininko kūrybos procese spontaniškai besi- 
skleidžiančią transcendentinių jėgų galią, menininko egzistencijos tragizmą, užšifruotą, 
racionaliam pažinimui nepasiekiamą katastrofos nuojautą. Menininkas iškyla kaip bevar- 
dis istorinis religinių idealų reiškėjas, kūryboje besiremiantis visuotine transcendentine 
sąmone, kuri ir sąlygoja galutinius jo kūrybos rezultatus. 

Filosofo didybę, Jasperso nuomone, sąlygoja jo unikalumas, o menininko - „istorinis 
anonimiškumas“, t. y. sąmoningas savo kūrybos pajungimas „transcendentinei sąmonei“. 
Kiekvienas didis meno kūrinys yra originalus, tačiau menininko didingumas reiškiasi ne jo 
originalumu, o egzistencine neregima jėga, talento galia, intensyviu pasąmoniniu gyvenimu, 
sugebėjimu jausti kitiems nejaučiamus itin subtilius dalykus; „kur žmogus prisiartina prie 
būties gelmių, prabyla šifrais apie egzistenciją, ten talentas ir egzistencija susilieja į vientisą 
pradą, iškylantį genijaus polėkiu“ (Jaspers, 1956, t. 3, p. 195). Didis menininkas, kaip ir 
šventasis, savo kūrybinės dvasios polėkyje siekia transcendencijos, t. y. susiliejimo su amži- 
nuoju pradu. Jis suvienija transcendentinę būtį, sąmonę ir intuiciją, ir iš šios sintezės gimsta 
didieji meno kūriniai. Svarbiausiais specifiniais menininko genialumo požymiais skelbiama 
transcendentiškumas, stiprus egzistencinis išgyvenimas, intensyvi pasąmoninė kūrybinė 
veikla, išlavinta intuicija, atsiribojimas nuo paviršutinio visuotinio skonio. Iš čia kyla ge- 
nialios kūrybos „neoriginalumas“ ir „istorinis anonimiškumas“, kaip jį suvokia Jaspersas. 

Didžio menininko kūriniai Jasperso estetinėje teorijoje turi labai svarbią estetinę ir 
religinę paskirtį, kadangi apvalo suvokėjo sąmonę nuo ją kaustančios racionalaus proto tiro- 
nijos, pakylėja dvasią, teikia palaimą, atitraukia žmogų nuo pilkos kasdienybės, palengvina 
rūpesčius, kančias, atskleidžia egzistencijos prasmę. Todėl tikrasis menas traktuojamas kaip 
„egzistencijos nušvitimas“, kadangi jo padedamas žmogus atsiveria sau pačiam, priartėja 
prie transcendentinių amžinų vertybių, atsiriboja nuo apgaulingų formų. Suvokdamas 
atskleidžiantį „didžiausias būties gelmes meną“, suvokėjas priartėja prie amžinybės gelmių. 


Menas ir būtis M. Heideggerio meno filosofijoje 


Martino Heideggerio (1889-1976) meno filosofija atspindi būdingą XX a. kultūrai Rytų ir 
Vakarų mąstymo principų susiliejimą. Jo veikalai - tai ne tik aukštas intelektinis mąstymo 
lygis, mįslingumas, teorinių konstrukcijų sudėtingumas, bet ir fundamentalus filosofijos 

istorijos tekstų pažinimas, originali literatū- 
ros ir meno kūrinių interpretacija. Paskelbęs 
svarbiausius veikalus, Heideggeris tapo vi- 
suotinai pripažintu XX a. filosofijos klasiku, 
vienu iš paskutinių didžiųjų vokiečių mąs- 
tymo tradicijų tęsėjų. Šis ryšys pirmiausia 
matomas iš siekimo išsaugoti filosofinio 
suvokimo universalumą mokslinio pažini- 
mo diferenciacijos sąlygomis, pirmapradį jo 
santykį su būtimi. Šitai būdinga ir mąstytojo 
meno filosofijai, kurioje daugelis tradicinių 


šios mokslinio pažinimo srities problemų 


perkeliamos į kitą - ontologinės mąstyse- 
nos - plotmę. Martin Heidegger 

Heideggerio santykiai su ankstesne Va- 
karų egzistencinės estetikos ir meno filosofijos tradicija yra nevienareikšmiai: jo mąstysena, 
regis, persmelkta tradicijos ir glaudžiai susijusi su ja, kita vertus, ne tik daugeliu programinių 
nuostatų ženkliai skiriasi, tačiau ir griauna šios tradicijos pamatus. Tai naujos, lyginant su 
neklasikine, „postneklasikinės estetikos ir meno filosofijos“ atstovas, kuris tiesia kelius postmo- 
derniam mąstymui. Jo veikaluose išryškėjęs atotrūkis nuo tradicinės akademinės estetikos ir 
meno filosofijos buvo svarbus proveržis į kitas mąstymo erdves Vakarų mąstymo tradicijoje, 
kuri pasuko suartėjimo su Rytų Azijos tradicijomis keliu. Nepaisant Heideggerio atsiribojimo 
nuo egzistencializmo, jis tapo vienu įtakingiausių šios krypties atstovų. 

Heideggeris parėmė ir savitai transformavo daugelį Kierkegaardo ir Nietzsches vei- 
kaluose iškeltų egzistencinių idėjų. Programinės jo knygos „Būtis ir laikas“ (Sein und Zeit, 
1927) tikslas - naujos sistemingos, ontologiškai orientuotos filosofijos konstravimas. Jos 
centre atsiduria ne tiek žmogaus, kiek apskritai būties ontologija. „Kiekviena ontologija, 
net jeigu ji remiasi turtinga ir tobulai suręsta kategorijų sistema, lieka akla ir klaidinga savo 
nuostatomis, jei tik iš anksto neišsiaiškina būties prasmės ir neįžvelgia šiame aiškinimesi 
savo fundamentalaus uždavinio“ (Heidegger, 1960, p. 11). Kadangi būtis, pasak Heide- 
ggerio, skleidžiasi tik per žmogų kaip būtybę, vadinasi, būties pažinimas įmanomas tik 
remiantis konkrečios žmogaus būties analize, kuria ir turi prasidėti apmąstymai apie būtį. 

Mąstydamas apie žmogaus būties prasmę, Heideggeris, kaip ir Kierkegaardas, Bergso- 
nas, „tikrajai žmogaus būčiai (eigentliche Dasein) priešpriešina netikrąją būtį (uneigentliche 
Dasein). Pastarąjį būties modusą sąlygoja klaidinga gyvenimiška asmenybės orientaci- 
ja. Aukodama savąjį unikalumą, ji krypsta į išorines vertybes ir virsta susvetimėjusiu, 

nuasmenintu subjektu Das Man, praradusiu savo individualybę, atsakomybės jausmą už 
savo mintis ir veiksmus. Šis suvidutinėjęs standartinis žmogus, tapatindamas būtį (Sein) su 
esamybe (Seinde), skęsta pilkoje kasdienybėje ir virsta masinės sąmonės stereotipų auka. 
Tačiau greta netikrosios būties, yra ir tikroji būtis, kurios esmė - savosios egzistencijos 
laikinumo suvokimas, Heideggerio nuomone, padedantis mąstančiam žmogui suprasti 
kasdienės būties menkavertiškumą, įveikti mirties baimę, pajusti laisvės ilgesį ir rasti 
jėgų kitai gyvenimo pozicijai pasirinkti. Šis „šuolis į būtį“ padeda išsiveržti iš metafizinio 
mąstymo stichijos ir pajusti tiesioginį sąlytį su būtimi. Būties prasmės klausimas Heideg- 
gerio veikaluose neatsiejamas nuo metafizikos įveikimo ir radikalaus Vakarų mąstysenos 
posūkio į būties suvokimą. Pastaroji nuostata yra persmelkusi svarbiausius vėlyvuosius 
filosofo kūrinius. 

Norint iššifruoti slapčiausias jo vėlyvųjų veikalų mintis, atskleisti naudojamų sąvokų 
prasmę, suvokti haidegeriškos minties sklaidą, būtina nuolat grįžti prie „Būties ir laiko“, 
kurį jis pats vertino kaip savotišką įvadą į autentišką būties mąstymą. Ankstyvieji iki 
1930 m. rašyti veikalai pasižymi įprastu tuometinei vokiečių universitetinei filosofijai 
akademiniu stiliumi, daugmaž sistemingai dėstant mintis. Antrajame dvasinės evoliucijos 
etape neklasikinės meno filosofijos, ypač Nietzsche's, Dostojevskio, romantinės ir neoro- 
mantinės vokiečių poezijos, Rytų Azijos mąstymo tradicijų veikiamas, Heideggeris tolsta 
nuo savo mokytojo Husserlio „griežto moksliškumo“ nuostatų ir stiprina nesistemingo 
„poetinio“ mąstymo bruožus; dėmesio akcentai persistumia į Vakarų metafizinės filosofijos 
tradicijos kritikos, ontologines ir meno filosofijos problemas. 

Būties jėga, teigė Heideggeris, slypi jos iracionalioje kūrybinėje prigimtyje. Būties už- 
marštis metafizikos vyravimo epochoje ir nihilistinių tendencijų stiprėjimas, anot filosofo, 
susijęs su kūrybinio būties pašaukimo pamiršimu. Vėlyvajam Heideggeriui tobuliausia būties 
kūrybiškumo forma greta filosofijos tampa menas. Genialiais meno kūriniais kūrybinė būties 
prigimtis tarsi prasiveržia pro netikrąjį metafizinės kultūros sluoksnį su jos respektabiliomis, 
tačiau abejotinomis vertybėmis ir iškyla mūsų akyse išgrynintu bekalbiu būties spindesiu. 

Kitaip negu ankstyvuosiuose veikaluose, kuriuose vyravo egzistenciniai Kierkegaardo 
motyvai ir senovės graikų filosofijos sureikšminimas, ilgainiui svarbiausios mąstytojui 
tampa Nietzsche, daoizmo ir dzen idėjos. Šio posūkio esmė - principinis atsisakymas 
sisteminio mąstymo principų ir svarbiausių „Būtyje ir laike“ iškeltų idėjų bei sąvokų per- 
kėlimas į naują poetinio suvokimo plotmę. Susidomėjimas menine poetine problematika 
nulėmė filosofijos ir meno susiliejimą, pačios tekstų kalbos pasikeitimą, kuri praranda 
akademiškumą bei įgauna asmeninę mįslingumo kupiną saviraiškos formą. 

Būtent naujai suvokiamos Nietzsches, Hélderlino idėjos bei Rytų Azijos mąstymo ir 
meno tradicijų poveikis sąlygojo Heideggerio persiorientavimą į nesistemingo poetinio 

būties suvokimo plotme. Heideggeris yra prisipažinęs, jog Nietzsche's idėjų prasmės at- 
skleidimas jo sąmonėje rutuliojosi kartu su būties tiesos ieškojimais. Nietzsche's veikaluose 
Heideggeris įžvelgė ne tik Vakarų metafizikos pabaigą, nihilistinės pasaulėžiūros kritiką, bet 
ir naujos mąstysenos užuomazgas. Jis, kaip ir Nietzsche, laikė save mąstytoju, žvelgiančiu į 
pasaulį kitu požiūriu ir tiesiančiu kelią būties tiesai atskleisti. Jis toliau plėtojo Nietzsche's 
pradėtą metafizinės filosofijos, krikščionybės, savo meto kultūros, meno, masinės sąmonės 
stereotipų, nihilizmo kritiką, kėlė vertybių perkainojimo idėją ir ieškojo ikisokratinėje filo- 
sofijoje būties ir mąstymo sujungimo būdų. Su Nietzsche jį siejo meno kūrybinės prigim- 
ties ir jo aktualumo aukštinimas tradicinių kultūros vertybių krizės sąlygomis, požiūris į 
meną kaip aukščiausios būties tiesos pasireiškimo formą ir jėgą, padedančią visuomenėje 
įteisinti naujas dvasines vertybes. 

Kalbant apie vėlyvosios Heideggerio meno filosofijos genezę, norėtųsi atkreipti dė- 
mesį į tai, kad jos esmę sudarė ne visada aiškiai regimas daugelio ankstesnės neklasikinės 
(iracionalistinės) meno filosofijos tendencijų susiliejimas su Rytų Azijos (daoizmo, čan, dzen) 
teorinės minties apie meną tradicijomis. Ne taip kaip Jenos romantikų, Nietzsches, Bergsono 
koncepcijose, kur Rytų filosofinio bei meninio mąstymo principai atsispindėjo daugiausia 
epizodiškai (išimtimi iš dalies galima laikyti Schopenhauerio teorines konstrukcijas), Hei- 
deggerio veikaluose susiduriame su kokybiškai nauju, daug nuoseklesniu Rytų mąstysenos 
principų įsisavinimu. Čia norėtume atkreipti dėmesį, kad netgi pats filosofo gyvenimo bei 
mąstymo būdas, vertybinės orientacijos daug kuo primena daoizmo, čan, dzen pasaulė- 
žiūros šalininkų gyvenimą. Heideggeris iš tikrųjų buvo vienas iš tų mąstytojų, kurie pajuto 
epochos intelektualinius universalesnio požiūrio į pasaulį poreikius ir teoriškai grindė 
vėliau užliejusią Vakarų kultūrą vadinamojo „postmodernistinio orientalizmo“ bangą. 

Brandžios Heideggerio meno filosofijos artimumas daoizmo, čan ir dzen mąstymo 
tradicijoms matyti iš pagrindinės jos orientacijos į naują būties „kelių“ (Dao) pažinimą. 
Tobuliausia priemonė pasiekti šio tikslo Heideggerio ir minėtuose Rytų Azijos tradicijose 
neretai yra skelbiamas menas. Iš čia kyla identiškas spekuliatyvaus mąstymo neigimas, 
intuicijos priešpriešinimas protui, polinkis į simbolinį poetinį mąstymo stilių ir situaci- 
nes kategorijas. Daug sąsajų su klasikinio daoizmo ir dzen estetika atsiranda Heideggerio 
teiginiuose apie žmogaus būties pilnatvę sąlygojančius veiksnius, apmąstymuose apie tylą, 
meditaciją, tiesą, grožį, nebūtį, išmintį, asketiško ir paprasto gyvenimo būdo svarbą ir pan. 
Heideggeris, kaip ir daoizmo, čan, dzen adeptai daug kalba apie išminčių, kurio ryškiausias 
bruožas - tylėjimas. Kaip ir daoizmo, čan, dzen mąstymo tradicijose Heideggerio filosofijoje 
tylėjimas aiškinamas kaip aukščiausios išminties simbolis. 

Kita vertus, Heideggeris, kaip ir daoizmo, čan adeptai ieško gamtos ir žmogaus vien- 
tisumo, žvelgia į „niekį“ kaip kūrybos, būties pradžią, linksta į meditaciją, introspekciją, 

paprastumo poetizavimą. Kuo paprastesnis ir mažiau puoštas daiktas ar reiškinys, tuo 
aiškiau ir patraukliau jame „sušvinta pati save slepianti būtis. Tokio pobūdžio šviesa su- 
teikia kūriniui savo spindėjimą. Kūriniui suteiktas spindesys yra grožis. Grožis yra būdas 
atsiskleisti tiesai ir atvirumui“ (Grožio kontūrai, 1980, p. 237). Šie filosofo žodžiai tarsi 
kartoja Laozi, Zhuangzi ir dzen traktatuose dėstomas mintis. 

Heideggeriui, kaip ir minėtų Rytų Azijos estetikos, meno tradicijų šalininkams, grožis 
slypi mus supančioje į gamtoje, jos kasdieniškoje poetikoje, ir menininko tikslas jį įžvelgti. 
Pamatyti - tai sukurti, nes praregėjimas laikomas kur kas sunkesniu tikslu nei praktinis 
meninio sumanymo įgyvendinimas. Kitas svarbus Heideggerio teiginys, siejantis jį su Rytų 
Azijos koncepcijomis, yra tas, kad neišsakyta idėja slepia savyje giliausią mintį, grožį, prin- 
cipinį būties neišsakomumą. Daoizmo, čan ir dzen estetinės teorijos, kaip žinia, vertina non 
finito, t. y. neišsakymo, nebaigtumo, užuominos principą - ne kaip individualią menininko 
ar mąstytojo kūrybos manierą, o kaip autentišką būties tiesos raišką. Kadangi žmogiškoji 
būtis negali būti išsakyta iki galo, vadinasi, žmogaus dvasios kūrinys neišvengiamai atspindi 
šį principinį neišsakomumą. Iš čia kyla ir Heideggerio išpažįstamas meditacijos, neišbaig- 
tumo, tylėjimo kultas. Tyla jam yra tarsi savotiška įžanga į kalbą. Filosofas įsitikinęs, jog 
svarbiausia būties tiesos, minties, grožio esmė, nepaisant visų mūsų pastangų, lieka neišsa- 
kyta. Tačiau svarbiausią žodžio, minties, grožio prasmę iš dalies galima perteikti užuomina, 
pauze, tyla. Vadinasi, būties esmė gali byloti ir be kalbos. Tokios bekalbės būties bylojimo 
pavyzdys yra muzikos, dailės, architektūros ir kitokio meno kūriniai. Juose tarsi prasiveržia 
būties protestas prieš žmogaus kūrybiškumą kaustančias išorines jėgas. 

Heideggeriui kūrybos problema buvo itin svarbi. Jo, kaip ir Nietzsche's, koncepciją 
būtų galima pavadinti universalia kūrybos filosofija, nes šie mąstytojai tikėjo, kad kūryba - 
tai žmogaus būties įprasminimas, asmenybės potencialių galių įgyvendinimo galimybė. 
Meno esmė esanti kūryba - „tiesos globojimas“. „Tiesa pasireiškia kaip esamybės šviesuma 
ir uždarumas, kai ji yra kuriama. Kiekvienas menas, leidžiantis pasireikšti esamybės tiesai, 
iš esmės yra kūryba. Meno, apimančio meno kūrinius ir menininkus, esmė yra tiesos įsi- 
kūnijimas. Iš kūrybinės meno esmės išplaukia, kad jis esamybės viduje iškerta atvirą vietą, 
kurios viešumoje viskas yra kitaip, negu paprastai“ (Heideggeris, 1980, p. 247). 

Vadinasi, kūryba padeda meno kūrėjui bei jo suvokėjui išsiveržti iš kasdienybės ir priartėti 
prie tos egzistencinės būties tiesos, kurią menininkas įprasmina genialiu kūriniu. Kurdamas 
jis nemėgdžioja supančio pasaulio įvairovės, o kuria naują, į nieką nepanašią tikrovę. „Tiesos 
įteisinimas kūrinyje, - rašė Heideggeris, - yra sukūrimas tokios esamybės, kurios prieš tai dar 
nebuvo ir po to daugiau nebus. Tada sukūrimas iškelia tą esamybę į tokią viešumą, kad kūrė- 
jas nušviečia tik tą atvirą viešumą, kurioje jis pats pasirodo. Kur kūrimas kuria tik esamybės 
viešumą, tik tiesą, ten tai, kas sukurta, yra kūrinys. Toks kūrimas yra kūryba“ (ten pat, p. 241). 

Kūrybos procesą jis ir Bergsonas suvokia kaip iracionaly aktą, kurio negalima paaiš- 
kinti protu, nes jame nepaaiškinamu būdu skleidžiasi vidiniai žmogaus sąmonės impulsai, 
nepakartojamas „pavėluotas istorinės žmogus būties likimas“. Iš šių žodžių gali susidaryti 
nuomonė, kad Heideggeris kūrybos samprata aukština meninės kūrybos subjektą. Tačiau 
tai tik iliuzija, nes filosofo pažiūroms jis yra visiškai nereikšmingas. Menininkas jam - tik 
bevalis aukščiausios kūrybinės būties jėgos pasireiškimas. 

Vėlyvajam Heideggeriui tobuliausia būties kūrybiškumo raiškos forma, be filosofijos, 
tampa menas, tiksliau, aukščiausia hierarchijos požiūriu poezija. Filosofija ir poezija, pasak 
jo, yra skirtingose viršukalnėse, tačiau kalba apie tą patį. Genialiais meno kūriniais kūrybinė 
„būties“ prigimtis tarsi prasiveržia pro netikrąjį metafizinės kultūros ir jos respektabilių, 
tačiau abejotinų vertybių sluoksnį savo išgrynintu būties spindesiu. 

Taip nuo bendrų kūrybos problemų aptarimo mąstytojas palaipsniui pereina prie 
konkretesnės estetikos ir meno filosofijos problematikos. Heideggeris detaliai neanalizuoja 
meninės kūrybos subjekto, jo kūrybinio potencialo, įvairių meninės kūrybos procesų 
subtilybių. Jo dėmesio fokuse yra meninės kūrybos proceso produktas - meno kūrinys, 
kurį jis tyrinėja santykyje su ontologinėmis būties ir būties tiesos pažinimo problemomis. 

Kita vertus, Heideggeris kritiškai vertino ankstesnės teorinės minties apie meną raidą, 
psichologizmo sureikšminimą. Savaja meno filosofijos koncepcija jis paneigia vadinamajai 
„išgyvenimo estetikai“ būdingą subjekto ir objekto priešpriešą bei jutimišką požiūrį į mena. 
Naujųjų amžių filosofijoje įtvirtintą subjekto priešpriešą objektui mąstytojas laiko pagrin- 
dine būties pakeitimo esamybe, priežastimi, nulėmusia tą „subjektyvistinį pasaulėvaizdį“, 
kurio pagrindu formavosi meno, kaip visiškai atsieto nuo subjekto jutiminio išgyvenimo 
objekto, estetinės esmės aiškinimas. „Estetika meno kūrinį traktuoja kaip objektą ir būtent 
kaip aisthesis - juslinio suvokimo plačiąja prasme - objektą. Būdas, kuriuo Žmogus išgyvena 
meną, turi paaiškinti jo esmę. <...> Bet galbūt išgyvenimas yra elementas, kuriame menas 
žūsta“ (Heideggeris, 1980, p. 292). 

Dėl „išgyvenimo estetikai“ būdingo subjektyvistinio požiūrio į meno problemas ir pats 
mokslas apie meną, Heideggerio įsitikinimu, nusmunka iki psichologizmo ir žmogaus aistrų 
aprašinėjimo lygmens. Kaip ir kai kurie amžininkai jis atriboja į filosofinius meno pažinimo 
principus orientuotą meno filosofijos problematiką nuo į jutimiškumą ir vertybines nuosta- 
tas nukreiptos „išgyvenimo estetikos“. Dėl šio Heideggerio mąstysenai būdingo principinio 
atsiribojimo nuo ankstesnės estetinės minties „jutimiškumo“, kalbant apie jo požiūrį į meną, 
gvildenant įvairius meno kūrimo, funkcionavimo ir jame slypinčio turinio interpretacijos 
aspektus tikslinga pasitelkti kaip adekvatų ne „estetikos“, bet „meno filosofijos“ terminą. 

Tokia nuostata pateisinama dar vienu svarbiu jo mąstysenos aspektu būtent siekiu 
„priartėti prie būties“. Tai gi jis perima seną romantinę universalią „meno, kaip paties 

gyvenimo“, Heideggerio terminijoje - „būties“ raiškos idėją ir filosofiją, meną bei gyvenimą 
sujungė į vientisą ontologinį meninį reiškinį. Todėl meno kūrinys virsta savita istorinių 
būties struktūrų kodavimo ir raiškos forma. Atsiribodamas nuo „išgyvenimo estetikos“ 
principų, jis ne tik nori įveikti atotrūkį tarp meno ir gyvenimo, subjekto ir objekto, mąstymo 
ir būties, bet ir sutapatinti būtį su tiesa, o pastarąją traktuoti kaip būties atsiskleidimą. Toks 
ontologinis meno filosofijos funkcijų aiškinimas yra logiška mokslo apie meną pajungimo 
»fundamentaliosios ontologijos“ problemoms spręsti išdava. 

Teigdamas, kad meno kūrinys atveria pasaulį, Heideggeris kartu poetine forma aiš- 
kina pasaulį ne kaip tam tikrą atskirų daiktų visumą, o kaip sudėtingą istorinį, žmogišką 
kontekstą, į kurį įtraukiamas tiek ištisų tautų, tiek ir kiekvieno atskirai paimto žmogaus 
gyvenimas. Pasaulis ir žemė - tai daugialypės sąvokos, kuriomis remdamasis filosofas 
apmąsto ne tik žmogaus gyvenimą bet ir artimai su juo susijusią meno kūrinio būtį. 

„Būti kūriniui“ vėlyvajam Heideggeriui reiškia rodyti, atskleisti erdvę, pasaulį. Antiki- 
nė šventovė filosofo interpretacijoje ir atlieka šią funkciją, ji padeda ją supantiems daiktams 
įgauti savąją prasmę, o žmonėms - išvysti pačius save. Vadinasi, graikų šventovės aprašyme 
Heideggeris išdėsto menininko likimo ryšio su tam tikra erdvės, daiktų ir gyvenimiškų 
santykių sistema koncepciją. Meninė tiesa jam neatsiejama nuo konkrečios istorinės me- 
nininko būties pasaulio. Ši idėja rutuliojama viename paskutiniųjų filosofo veikalų „Menas 
ir erdvė“ (Die Kunst und der Raum, 1969), kuriame jautriai suskamba tragiški žmogaus 
būties šaknų, žmogų priglaudžiančios gimtinės ieškojimo motyvai. Erdvė, į kurią įtrauktas 
žmogus ir jį supančių daiktų pasaulis, čia tampa itin intymi. 

Vadinasi, Heideggerio meno filosofija tarsi kondensuotu pavidalu išreiškia daugelį 
pagrindinių egzistencializmo idėjų. Pirmiausia arši klasikinės Vakarų metafizikos kritika ir 
atsisakymas sisteminio mąstymo principų ir posūkis į nekategorinį poetinį meninį mąstymą, 
siekimas nutiesti tiltus tarp Rytų ir Vakarų mąstymo tradicijų atitiko ankstesniosios ontologinės 
pakraipos neklasikinės meno filosofijos raidos logiką. Antra vertus, stiprėjantis mokslo apie 
meną ontologizavimas ir rėmimasis solidžiomis filosofinėmis teorijomis Heideggerio veika- 
luose pirmiausia reiškė reakciją į XIX a. pabaigos ir XX a. pradžios teorinės minties apie meną 
eklektiškumą, empiriškumą, psichologizmą bei metodologinį nenuoseklumą. Trečia, filosofo 
mąstysenoje atsispindėjo vakarietiškos sąmonės krizės gilėjimas, žmogaus būties ir asmenybės 
kūrybinės laisvės problemų aktualėjimas, žmogaus susvetimėjimo ir niveliacijos simptomai, 
reakcija į formalistinės meno filosofijos įsigalėjimą ir trumpalaikes pseudoavangardistines 
meno kryptis, nukreipusias savo energiją į ezoterinį žaidimą meninėmis formomis. 

Iš čia išplaukia humanistinis Heideggerio siekimas išsiveržti iš neautentiškų vertybių 
pasaulio, vulgaraus eurocentrizmo ir įteisinti tikruosius, turinčius egzistencinę prasmę 
idealus ir dvasines vertybes (kurių simboliu tampa tikro meno kūrinys). Šioje nuostatoje 

ryškėja Heideggerio noras įveikti vakarietišką pragmatizmą, utilitarizmą, praplėsti tradi- 
cinės europcentrinės mąstysenos horizontus, atmesti mąstymo stereotipus ir nužymėti kelius 
Rytų ir Vakarų kultūros ir mąstymo tradicijų sintezei. Šios sintezės išeities taškas yra mitas, 
archajinė sąmonė, pasižymintys sinkretiška poetine dvasia, mąstymo ir būties vientisumu. 
Vadinasi, kelią, vedantį į priekį, į dvasingos kultūros ir meno atgimimą, filosofas siejo su 
žingsniu atgal į filosofinio mąstymo ištakas. Autentiško meno paskirtį Heideggeris artina 
su būties struktūrų įprasminimu, su naujų kelių ieškojimu kūryboje, kultūroje, gyvenime. 
Filosofas pabrėždavo aktyvų meninės veiklos poveikį žmonių sąmonei, poelgiams, suge- 
bėjimą teikti žmogaus gyvenimui prasmę, konsoliduoti ir nukreipti pagrindines kultūros 
raidos tendencijas ir netgi ištisų tautų likimą tam tikra linkme. 

Teigdamas, jog tikrame meno kūrinyje slypi pačios būties atgarsis ir atsiveria tas istori- 
nis kelias, kurį nueina tiek atskiras žmogus, tiek tautos, Heideggeris ne tik protestavo prieš 
masinės kultūros vienadieniškumą, išsigimimą, bet ir siekė priversti žmones susimąstyti, 
pajusti pareigą išsaugoti tikrąsias dvasines vertybes. Todėl pagrindiniu kultūros ir meno 
raidos stimulu jis laikė ne materialius, o dvasinius fenomenus. Atskleisdamas žmonėms 
istorinę būties tiesą ir formuodamas specifinį pasaulio regėjimo būdą, menas nulemia 
tolesnius žmonijos istorijos raidos kelius. Iš čia išplaukia tezė, kad visuomet, kai atsiranda 
tikrasis menas, istorija gauna postūmį - ji prasideda arba prasideda iš naujo. Vadinasi, 
Heideggerio meno filosofija - mitologizuota istorijos filosofija, kurioje menas pirmiausia yra 
istorijos varomoji jėga. Kita vertus, jis tampa priemone, atskleidžiančia šio proceso prasmę, 
kuri išryškėja atsiveriant istoriniam būties kodui meno kūrinyje. 


Kūrybos problemos J. P. Sartreo estetikoje 


Pokario metais, laikinai nuslūgus apkaltinto ryšiais su nacių ideologija Heideggerio įtakai, 
įsiviešpatauja kairiosios pakraipos prancūzų egzistencializmo idėjos. Neabejotinai įtakin- 
giausia su egzistencializmo sąjūdžiu susijusi meno filosofijos figūra tampa A. Malraux, o 
prancūzų egzistencializmo korifėjaus Jeano Paulio Sartreo (1905-1980) veikaluose egzis- 
tencializmas įgauna visapusiškai išplėtotos estetinės teorijos pavidalą. Tai plačių humani- 
tarinių interesų mąstytojas, rašytojas, dramaturgas, eseistas, publicistas, meno teoretikas, 
visuomenės veikėjas, pasipriešinimo ir daugybės pokario demokratinių sąjūdžių dalyvis. 
Egzistencinis mąstymas sudarė pagrindinę šios įvairiais talentais apdovanotos asmenybės 
kūrybos šerdį. 

Sartreo kuriama egzistencializmo koncepcija yra neatsiejama nuo pasikeitusių 
condition humaine („žmogiškos būties sąlygų“ - Malraux terminas) tragiškų naujausios 
istorijos įvykių, dviejų pasaulinių karų sukrėtimų, kolonijinis sistemos irimo, gilėjančios 

Vakarų civilizacijos vertybių krizės, miglotai 
suvokiamų niūrių istoriosofinių „pabaigos“ 
nuojautų. Savąją egzistencializmo versiją 
jis aiškina ne kaip vieną tarp daugelio kitų, 
tačiau tokią, kuri atspindi epochos dvasią 
ir lūkesčius. Iš čia plaukia autentiškam 
mąstymui, vadinasi, ir sau, formuluojamas 
tikslas - atskleisti būties specifiškumą, laisvės 
ilgesį, žmoguje slypinčias kūrybines galias, 
priversti jas tarnauti aukštiems humanisti- 
niams idealams ir kartu sugrąžinti individą 
prie slėpiningų egzistencijos versmių. 
Sartreo egzistencialistinių idėjų iški- 
limui ir augančiai įtakai neabejotiną po- 
veikį turėjo unikali erudicija, įžvalgumas, 
daugiabriaunė kūrybinė bei visuomeninė 
veikla, įtaigus meistriškas literatūrinis sti- 


lius. Jis, kaip ir bendražygiai, buvo neeilinio 
Jean-Paul Sartre lygio mąstytojas, tačiau ir vienas didžiųjų 
XX a. literatūros meistrų (tai liudija 1964 m. 
Nobelio premijos literatūros srityje paskyrimas). Jo kūryba turėjo didžiulį poveikį egzis- 
tencinės pasaulėjautos, idėjų bei motyvų išplitimui Vokietijos, Italijos, JAV ir kitų šalių 
filosofijoje, estetikoje, literatūroje, mene bei kitose srityse. Prisimindamas jaunystės laikus 
ir savo bičiulius jis rašė: „Mes visi buvome rašytojais metafizikais <...>, kadangi metafizika 
nėra bevaisė diskusija apie abstrakčias sąvokas, išslystančias iš patyrimo, tai gyva pastanga, 
siekianti iš vidaus aprėpti žmogiškos būties sąlygas jų totalume“ (Sartre, 1948, p. 251). 
Egzistencializmą jis suprato ne kaip abstrakčią teorinę sistemą, o į konkrečias kritiškai 
mąstančio žmogaus problemas susivedančią pasaulėžiūrą, kūrybinę veiklą, kuri daro įma- 
nomu Žmogaus gyvenimą svetimų neautentiškų vertybių pasaulyje. Iš Kierkegaardo perimta 
pamatinė ontologinė kategorija „egzistencija“ yra styguojanti Sartreo egzistencializmo ašis, 
kiekvieną žmogaus būties akimirką veikiantis veiksnys, kurio skiriamieji bruožai - susvetimė- 
jimas, nusivylimas, baimė, šleikštulys, būties džiaugsmingumo ir pusiausvyros praradimas. 
„Šleikštulyje“ ši sąvoka siejama su pasaulio ir žmogiškosios būties prasmingumo praradimu. 
Sartreo estetinės koncepcijos išeities taškas yra „mąstančiojo individo subjektyvu- 
mas“ (Sartre, 1946, p. 63), kuris iškeliamas kaip aukščiausia substanciali realybė, lemianti 
žmogaus būties esmę, kūrybos ir pasaulio suvokimą. Iš čia kyla garsioji Sartreo tezė 

„Egzistavimas yra pirmesnis už esmę“ (Sartre, 1996, p. 26). Šis nuolatos kartojamas įvai- 
riuose tekstuose teiginys pabrėžia vieną centrinių sartriško egzistencializmo nuostatų, 
kad žmogiškasis subjektyvumas yra pirminis, lemiantis žmogaus egzistenciją veiksnys. 

Plačiai paplitęs požiūris į Sartre'ą kaip nuoseklų egzistencializmo kūrėją ir adepta yra 
fikcija. Šiuo aspektu žvelgiant, Sartreo kūrybinė evoliucija primena unikalų dailės genijų 
Pablo Picasso, kuris nebijojo šokiruoti, nuolatos keistis ir kvietė paskui save eiti talentingų 
kūrėjų plejadą. Neišsemiamas šių dviejų asmenybių Picasso ir Sartreo kūrybiškumas bei 
siekių universalumas išsiskleidė įvairiais pavidalais. 

Savo ilgai plėtotos ir iki galo neįgyvendintos egzistencinės ontologijos principus 
Sartre'as perkelia į estetikos ir meno problemų plotmę. Šis problemų laukas mąstytojui 
buvo artimas, kadangi lygiagrečiai filosofinei kūrybai jis daug dėmesio skyrė eseistikai, 
literatūrai, kritinei įvairių meno rūšių kūrinių recepcijai. 

Nors Sartreas nerašė specialių sistemingų estetikos ir meno filosofijos teorinių tekstų, 
jo veikaluose egzistencializmo estetika įgauna originaliai išplėtotos teorijos pavidalą. Sar- 
treo estetikoje susipina Kierkegaardo egzistencinio mąstymo principai, Bergsono intuicijos 
teorija, fenomenologijos, marksizmo ir psichoanalitinės estetikos elementai. Jo estetinės 
koncepcijos išeities taškas yra „mąstančiojo individo subjektyvumas“ (Sartre, 1946, p. 63), 
iškeliamas kaip aukščiausia substanciali realybė, lemianti žmogaus būties esmę, kūrybos 
ir pasaulio suvokimą. Mastytojas plačiai gvildena estetiskumo prigimties, estetinės sąmo- 
nės, vaizduotės, menininko kūrybinio potencialo, meno specifikos, estetinio suvokimo, 
menininko laisvės, socialinio angažavimosi, meninės kūrybos procesų psichologijos ir 
daugelį kitų problemų. 

Sartreo estetinės pažiūros patyrė esminę evoliuciją. Skiriami trys pagrindiniai Sartreo 
estetinės evoliucijos periodai; pirmajame jis fenomenologiskai gvildeno estetinės sąmonės 
problemas, antrajame iškyla menininko kūrybos ir socialinio angažuotumo problemos, o 
trečiajame jo dėmesio centre atsiduria menininko asmenybės, kūrybos ištakų bei meninės 
kūrybos dėsningumų pažinimo problemos. 

Ankstyvuosiuose iki karo pradžios parašytuose veikaluose L'Imagination („Vaizduotė“, 
1936) ir Limaginaire. Psychologie phénoménologique de Vimagination („Įsivaizduojama. 
Fenomenologinė vaizduotės psichologija“, 1940) jis sutelkia dėmesį į psichologines estetinės 
sąmonės, menininko vaizduotės, meno kūrinio būties problemas, o pradedant knyga Būtis 
ir niekis, iškyla menininko, kūrybos proceso, socialinio angažavimosi, kūrybinės laisvės ir 
kitos, artimai susijusios su menininko kūrybiniu potencialu ir meninės kūrybos psicholo- 
gija, egzistencinis interpretavimas. Nuosekliausiai estetinę savo filosofinės programos dalį 
įgyvendino didžiulės apimties veikale, skirtame Flaubert'o gyvenimo ir kūrybos analizei. 
Šiame tyrime jis iškėlė uždavinį nuosekliai įgyvendinti grynai mokslinę kompleksinę vieno 

konkretaus kūrėjo intelektualinės biografijos, jo kūrybą sąlygojusių veiksnių, motyvų, 
vaizdinių sistemų ir pan. analizę. 

Ankstyvuosiuose veikaluose Sartre'as atskiria estetikos (grožio) sritį nuo etinės 
(gėrio). Moralę jis sieja su praktine žmonių veikla, o estetiką su vaizduotės, grožio ir 
meno sfera. Vėliau, stiprėjant humanistiniams ir socialiniams Sartreo estetikos moty- 
vams, ši priešprieša silpnėja, kadangi grožio sfera vis labiau suartinama su moraliniais 
principais. „Nors literatūra yra viena, o moralė - visai kita, estetinio imperatyvo esmėje 
slypi moralinis imperatyvas“ (Sartre, 1964, p. 110). Grožis dabar atspindi idealią pasau- 
lio būseną, kurioje esmė ir daiktų egzistavimas tarsi skleidžiasi absoliučioje vienybėje. 
Jis iškyla kaip pasauliui būdinga nerealizuota vertybė, besiskleidžianti tik per pačius 
žmones, siekiančius grožio! Žmogus tik tiek suvokia grožį pasaulyje, kiek pajėgia jį 
atgaivinti savo vaizduotėje. „Tai reiškia, - sako Sartre’as, - kad estetinėje intuicijoje aš 
suvokiu įsivaizduojamą objektą tik per paties savęs pagavą kaip totalumą būties savyje 
ir būties sau“ (Sartre, 1981, p. 236). 

Sartreo veikaluose fenomenologiškai aiškinamos vaizduotės (imagination) ir jos ko- 
relianto įsivaizduojama (l'imaginaire) kategorijos įgauna universalią reikšmę. Vaizduotés 
atsiradimas tampa kaip magiškas kūrybingumo ir laisvės sklaidos aktas. Per vaizduotę 
sąmonė išvysta kūrybinių galimybių erdvę, besiskleidžiantį grožį, suvokia žmogaus padėtį 
(situation) pasaulyje ir išryškina egzistencijos prasmę. 

Sartreo plėtojamoje vaizduotės teorijoje susipina fenomenologijos, egzistencializmo 
ir psichologinės estetikos elementai. Pagrindine vaizduotės funkcija skelbiamas vaizdinių 
kūrimas, kurie fenomenologiškai aiškinami kaip sąmonės veiklos padarinys. Sartreo tezė 
„vaizdinys yra sąmonė“ pabrėžia fenomenologinę abipusio sąmonės ir pasaulio sąryšingu- 
mo idėją. „Sąmonė neatsiejama nuo pasaulio, o pasaulis nuo sąmonės“. Vadinasi, pasaulyje 
besiskleidžiančioms grožio formoms ir meno kūriniams estetinę prasmę suteikia suvokėjo 
sąmonė. Jos įsitraukimas į estetinio suvokimo aktą aiškinamas kaip būtina „įsivaizduojama“ 
(l'imaginaire) gimimo prielaida. 

Kita vertus, nuolatos skatindama asmenybės kūrybingumą, kurdama didingą meno 
pasaulį, vaizduotė trukdo paskęsti pilkoje kasdienybėje. Taip aiškinamas praktinis tikrovės 
atskyrimas nuo aukštintojo vaizduotės sukurto meno pasaulio. „Jau dabar galima sufor- 
muluoti pagrindinę išvadą: meno kūrinys yra irealus“ (Sartre, 1940, p. 239). Vadinasi, 
menininko būties absurdiškumą, jo kovą su anoniminėmis žmogaus sąmonę ir laisvę 
kaustančiomis jėgomis pateisina jo kūrybinės veiklos produktas - meno kūrinys. „Meno 
kūrinys, - sako Sartreas, - netarnauja laisvei, o ją užkariauja“ (Sartre, 1948, p. 97). Menų 
hierarchijoje filosofas iškelia literatūrą, kuriai suteikia išskirtinę galimybę magiška žodžio 
galia aktyviai skverbtis į pasaulį, veikti žmonių sąmonę, plėsti jų laisvės horizontą. „Šian- 

dieną mūsų laisvė yra ne kas kita, kaip laisvas kovos pasirinkimas, siekiant išsivaduoti“ 
(Sartre, 1964, p.110). 

„Būtyje ir nieke“ Sartre'as atmeta tradicinę romantikų ir neklasikinės filosofijos 
šalininkų plėtojamą genijaus sampratą, pirmiausia siejamą su išskirtinėmis virš masės 
iškilusios unikaliais sugebėjimais apdovanotos asmenybės vaizdinį. „Prousto genialumas, - 
rašo jis, — tai ne jo kūrinys, paimtas izoliuotai, ir ne subjektyvus sugebėjimas jį sukurti. 
Tai pats kūrinys kaip asmenybės raiškos formų visuma. Štai kodėl, pagaliau, mes galime 
atmesti regimybės ir esmės dualizmą. Regimybė ne slepia esmę, ji ją atskleidžia; ji yra ta 
esmė“ (Sartre, 1981, p. 12). 

Esė „Baudelaire“ (1947) plėtojamas egzistencinis mokymas apie pirmapradį visuo- 
menės priešiškumą asmeniškiausiems menininko kūrybiniams polėkiams. Skiriamuoju 
tikro šiuolaikinio menininko bruožu skelbiamas jo priešiškumas pasauliui, sau ir tragiškas 
sąmonės skilimas. Jo sąmonė yra nuolatinėje įtampos, kovos su savimi būsenoje. Toks 
menininkas, siekdamas išreikšti unikalią egzistencinę patirtį, sąmoningai renkasi tragišką 
gyvenimišką poziciją (net kraštutinę jos formą - mirtį). Vadinasi, tikro menininko kūrybinė 
pergalė virsta pralaimėjimu, laisvė - pančiais, laimė - nelaime ir jo „kūryba priartėja prie 
savižudybės“ (Sartre, 1963, p. 241). 

Vėlyvuose veikaluose Critigue de la raison dialectigue („Dialektinio proto kritika“, 
1960) ir fundamentaliame Flauberto kūrybai skirtame 3 tomų veikale Lidiot de la famille 
(„Idiotas šeimoje“, 1971-1973) iškyla kompleksinės menininko kūrybą lemiančių veiksnių 
tyrinėjimo problemos. Pastarajame veikale Sartre'as pasitelkia „egzistencinės psichoana- 
lizės“ metodologines prieigas ir derina jas su biografinio, fenomenologinio, sociologinio 
ir kitų metodų bei tyrinėjimo strategijų teikiamomis galimybėmis. Skirtingai nei anks- 
tyvuosiuose veikaluose, marksizmo ir psichoanalizės veikiamas, autorius menininko 
kūrybos ištakas sieja su išorinėmis socialinėmis, ekonominėmis, politinėmis visuomenės 
struktūromis ir vidinėmis, psichoanalitiškai traktuojamomis asmenybės tapsmo vaikystėje 
problemomis. Meninės kūrybos prigimtį, Sartreo nuomone, galima teisingai suvokti tik 
remiantis kompleksine metodologija, t. y. išsiaiškinus objektyvius menininko kūrybiškumą 
lemiančius veiksnius. Vėliau nuosekliai įvairiais analizės aspektais pasitelkiant skirtingas 
metodologines prieigas ir tyrinėjimo strategijas galima papunkčiui atskleisti, kaip kiekviena 
asmenybė gyvenime ir kūryboje įveikia kaustančias išorines įtakas ir išlaisvina kūrybišku- 
mą. Menininko gyvenimas ir kūryba neatsiejami nuo egzistencinių būties prieštaravimų 
įveikimo, nuolatinės kovos už laisvę ir kūrybos erdvę. 

Analizuodamas Flauberto kūrybos ištakas, jo vaikystės ir paauglystės metus, Sartre'as 
parodo, kaip negatyvi vaikystės patirtis, šeimos aplinka sąlygojo psichologinių komplek- 
sy ir neurotinių simptomų įsigalėjimą būsimojo rašytojo pasaulėžiūroje. „Jei Flauberto 

gyvenimas buvo užprogramuotas, ištakų reikia ieškoti jo neurozėse“ (Sartre, 1973, t. 3, 
p. 447). Sudėtingi psichologiniai nerandančio vietos šeimoje berniuko santykiai su arti- 
maisiais, Sartreo nuomone, formavo Flauberto psichologiją, požiūrį į pasaulį, vertybines 
nuostatas, nevisavertiškumą ir idioto savimonę. Neigiama vaikystės patirtis ir su ja susijęs 
nevisavertiškumo jausmas sukėlė epilepsiją ir vertė keisti gyvenimo būdą. Galutinai atme- 
tęs neapkenčiamą merkantilinį buržua vertybių pasaulį, rašytojas sąmoningai pasirenka 
autsaiderio ir kūrėjo kelią. Vadinasi, kūryba Sartreo koncepcijoje padeda menininkui 
pabėgti nuo priešiško pasaulio, žmogaus egzistencijos skaudulių į idealų laisvės, fantazijos, 
meno pasaulį. Tikram menininkui, visiškai panirusiam į kūrybą, nepavyksta prisitaikyti 
prie merkantilios visuomenės principų, jis pasmerktas konfliktui, susvetimėjimui, neuro- 
zėms. Tragiškas sąmonės skilimas, neurozės ne tik laikomos tikrosiomis meninės kūrybos 
ištakomis, tačiau, kaip ir Dostojevskiui, Hélderlinui, Nietzsche'i, Proustui ir daugybei kitų 
didžių kūrėjų, padeda žvelgti į kitiems neregimas dvasios gelmes. 

Egzistenciškai išgyventą autentišką meno kūrinį Sartreas aiškina kaip „būties atspindį“, 
kvietimą suvokėjui pasinerti į kūrybinę veiklą. Svarbiausias jo tikslas - būties pilnatvės 
jausmo sugrąžinimas. Todėl tikras meno kūrinys suteikia šį jausmą ir menininkui, ir jo 
kūrinių suvokėjui, padeda jiems įveikti egzistencines negandas, išsaugoti tapatumą krizi- 
nėse situacijose ir paskatina veikti dėl aukštų humanistinių visuomenės idealų. 

Sartreo autoritetas ir estetinių idėjų poveikis intelektiniam elitui ir jaunuomenei, 
godžiai skaičiusiai jo knygas, buvo didžiulis. Jo pasitraukimas dėl sunkios ligos daugelio 
buvo suvoktas kaip nacionalinė tragedija, konkrečios humanistinių idealų kupinos epo- 
chos pabaiga. 

Taigi egzistencializmo estetika ir meno filosofija pirmiausia jautriai atspindėjo stiprė- 
jančias žmonių susvetimėjimo tendencijas, sąmonės bei tradicinių Vakarų kultūros ir meno 
vertybių krizę. Iš čia kyla egzistencinei pasaulėjautai būdingos tragiško nusivylimo, būties 
beprasmiškumo nuotaikos, noras susieti estetinį išgyvenimą ir meną su transcendentinė- 
mis vertybėmis (Marcelis, Jaspersas) arba aiškinti kaip priemonę įveikti sąmonės krizę ir 
įgauti socialinę, politinę, kūrybinę laisvę (Sartreas, Camus, Malraux, Merleau-Ponty, de 
Beauvoir). 

Kita vertus, įtakingiausių egzistencializmo atstovų požiūris į estetiką ir meno filosofiją, 
jos uždavinius, tikslus, kategorijų pasaulį buvo neįprastas, kadangi jie nesidomėjo tradici- 
nėmis sistemingai gvildenamomis spekuliatyvios estetikos ir meno filosofijos problemomis. 
Užuot nuosekliai akademiškai jas tyrinėję, jie emocionaliai apmąstė tas, kurios tiesiogiai 
siejosi su pamatiniais žmogaus egzistencijos klausimais. Šiuo aspektu egzistencializmas 
yra greičiau pasaulėžiūra, individualus mąstytojo santykio su jaudinančiomis egzistencijos 
problemomis nagrinėjimas. Pagrindinės egzistencialistų plėtojamos temos - žmogaus 

likimas, gyvenimo prasmės ieškojimas, 
kūrybinė asmenybės sklaida, jos laisvė, 
estetinio išgyvenimo ir meno reikšmės 
iškėlimas, menininko asmenybė, jos kū- 
rybos procesas - artimos intelektualams 
ir meninei inteligentijai. Todėl nenuosta- 
bu, kad egzistencializmo idėjos pasklido 
įvairiuose šalyse kaip jokios kitos XX a. 
estetikos ir meno filosofijos kryptys. 


Pokario metais, laikinai nuslūgus 
apkaltinto ryšiais su nacių ideologija Bičiulių apsuptyje Port-Royal kavinėje 
Heideggerio idėjų įtakai, įsiviešpatauja 
prancūzų egzistencializmo idėjos. Neabejotinai viena įtakingiausių pokario Vakarų filo- 
sofijos figūrų, kuri plėtojo neklasikinėje filosofijoje išryškėjusias egzistencinio mąstymo 
principus buvo Sartre'as. Būtent egzistencinės pakraipos filosofija sudarė pagrindinę šios 
įvairiais talentais apdovanotos asmenybės kūrybos šerdį. Mąstytojas sukūrė platų moralinį 
atgarsį pasaulyje susilaukusią savąją egzistencializmo filosofijos versija ir plačiai paskleidė 
„egzistencializmo“ terminą. „Iš tikrųjų žodis „egzistencializmas“ grynai prancūziškas išra- 
dimas,- rašo Gadameris, - Jį įvedė Sartreas, kuris rutuliojo savo filosofiją 40-siais metais, 
t. y. kai vokiečiai okupavo Paryžių, ir vėliau ją pateikė garsioje knygoje „Būtis ir Niekis“. 
Kartu Sartreas pagavo tuos minties impulsus, kurių įtakos epicentre jis atsidūrė 30-siais 
metais stažuotės Vokietijoje metu“ (Gadamer, 2007, p. 8). 

Prancūziškojo egzistencializmo lyderio Sartreo kuriama egzistencinės filosofijos 
versija yra neatsiejama nuo pasikeitusių condition humaine („žmogiškos būties salygy“- 
Malraux terminas) tragiškų naujausios istorijos įvykių, dviejų pasaulinių karų sukrėtimų, 
kolonializmo sistemos irimo, gilėjančios Vakarų civilizacijos vertybių krizės, miglotai 
suvokiamų niūrių istoriosofinių „pabaigos“ nuojautų. Pasaulinių karų absurdiškumas, 
nežmoniškumas ir didžiulės beprasmės aukos paliko rėžį Sartreo ir kritiškai mąstančio 
Vakarų intelektinio elito sąmonėje, vertė abejoti istorijos, proto, antropocentrinio požiūrio 
į pasaulį ir Vakarų filosofijos šlovintų idealų prasmingumu. 

Dėka neklasikinės filosofijos idėjų ir metodologinių nuostatų Sartreo egzistencinės 
pakraipos veikaluose mokslinių interesų centras perkeliamas nuo racionalistinei metafi- 
zinės filosofijos tradicijai būdingo susidomėjimo išorinio objektyvaus pasaulio pažinimu 
į subjektyvių asmenybės išgyvenimų, emocinių reakcijų sritį. Mąstytoją domina žmogaus 
egzistencijos problemos susvetimėjusiame ir jam priešiškame pasaulyje, kurias mąstytojas 
tyrinėja kaip sudėtinę asmenybės būties, jos sąmonės struktūrų dalį. Įžvalgus Sartreo protas 

Sartre Paryžiaus gatvėse skleidžia savo idėjas 


krypsta į universalių sprendimų paieškas; jis atmeta požiūrį, kad nuo būties negandų, 
asmenybės dehumanizacijos žmogus gali rasti patikimą prieglobstį ir išsigelbėjimą tik 
užsisklęsdamas nuo išorinio pasaulio baisumų ir pasinerdamas į subjektyvių išgyvenimų 
ir sąmonės sritį. Mąstytojo netenkina tokia pasyvaus stebėtojo gyvenimiškoji pozicija, 
todėl jis pabrėžia nonkonformistinius nesusitaikymo su tikrove, aktyvios kūrybinės ir 
socialinės veiklos motyvus. 

Sartreo idėjų iškilimui ir greit augančiai įtakai neabejotiną poveikį turėjo unikali eru- 
dicija, įžvalgumas, interesų įvairiapusiškumas, įtaigus meistriškas minčių dėstymo stilius 
ir daugiabriaunė kūrybinė bei visuomeninė veikla, puikus literatūrinis stilius. Jo kūryba 
turėjo didžiulį poveikį egzistencinės pasaulėjautos, idėjų bei motyvų išplitimui Vokietijos, 
Italijos ir kitų šalių filosofijoje, literatūroje, mene bei kitose srityse. 

Remdamasis Kierkegaardo idėjomis Sartreas plėtoja pagrindinę egzistencinės filoso- 
fijos nuostatą — „egzistavimas pirmesnis už esmę“ (EH, Sartre, 1946, p. 24). Šis nuolatos 
kartojamas įvairiuose tekstuose teiginys pabrėžia vieną centrinių sartriškos egzistencinės 
filosofijos konceptualių nuostatų, kad žmogiškasis subjektyvumas yra pirminis, apspren- 
džiantis žmogaus ir jo egzistencijos esmę. Iš Kierkegaardo perimta pamatinė kategorija 
„egzistencija“ yra styguojanti Sartreo egzistencinės filosofijos ašis. „Egzistencija“ tai 
kiekvieną žmogaus subjektyvios būties akimirką veikiantis veiksnys, kurio skiriamieji 
bruožai - susvetimėjimas, nusivylimas, baimė, šleikštulys, būties dziaugsmingumo ir 


442 


EGZISTENCIALIZMAS 


pusiausvyros praradimas. „Šleikštulyje“ ši sąvoka siejama su pasaulio ir žmogiškosios 
būties prasmingumo praradimu. 

Laisvė Sartreo traktuojama kaip pamatinis ir universalus žmogaus egzistencijos prin- 
cipas, apsprendžiantis etines jo nuostatas, elgesį. Kita vertus, ji iškyla ir kaip aukščiausia, 
absoliuti ir nekvestionuojama amžiams duota vertybė („žmogus yra pasmerktas laisvei“). 
Čia norėtųsi atkreipti dėmesį, kad „absoliučios laisvės“ savybė, kuria Sartreas priskiria žmo- 
gui pirmiausia yra mąstymo, vidinio pasirinkimo laisvė, kuri skleidžiasi grynosios dvasios 
ir abstrakčių idėjų plotmėje. „Laisvė - zmogiskoji būtis, pašalinanti savo praeitį iš vyksmo 
ir išskirianti savąjį niekį“ (Sartre, 1981, p. 64). 

Savo ilgai plėtotos ir iki galo neįgyvendintos egzistencinės ontologijos principus 
Sartre'as perkelia į estetikos ir meno problemų plotme. Šis problemų laukas mąstytojui 
buvo artimas, kadangi lygiagrečiai filosofinei kūrybai jis daug dėmesio skyrė eseistikai, 
literatūrai, kritinei meno recepcijai. Nuosekliausiai estetinę savo filosofinės programos dalį 
įgyvendino didžiulės apimties veikale, skirtame Flauberto gyvenimo ir kūrybos analizei. 
Šiame tyrime jis iškėlė sau uždavinį nuosekliai įgyvendinti grynai mokslinę kompleksinę 
vieno konkretaus kūrėjo intelektualinės biografijos, jo kūrybą sąlygojusių veiksnių, motyvų, 
vaizdinių sistemų ir pan. analizę. 

Egzistenciškai išgyventą autentišką meno kūrinį Sartreas aiškina kaip „būties atspin- 
dį“, kvieimą suvokėjui pasinerti į kūrybinę veiklą. Svarbiausias jo tikslas - būties pilnatvės 
jausmo sugrąžinimas. Todėl tikras meno kūrinys suteikia šį jausmą ir menininkui, ir jo 
kūrinių suvokėjui, padeda jiems įveikti egzistencines negandas, išsaugoti savo tapatumą 
krizinėse situacijose ir paskatina veiklai vardan aukštų humanistinių visuomenės idealų 
įtvirtinimo. 

Taigi egzistencializmo filosofija jautriai atspindėjo stiprėjančias žmonių susvetimėjimo 
tendencijas, sąmonės bei tradicinių Vakarų kultūros ir meno vertybių krizę. Iš čia kyla 
egzistencinei pasaulėjautai būdingos tragiško nusivylimo, būties beprasmiškumo nuotaikos, 
siekimas susieti estetinį išgyvenimą ir meną su transcendentinėmis vertybėmis (Marcelis, 
Jaspersas) arba aiškinti kaip priemonę įveikti sąmonės krizę ir įgauti socialinę, politinę, 
kūrybinę laisvę (Sartreas, Camus, Malraux, Merleau-Ponty, de Beauvoir). 

Galima ginčytis dėl paskirų Sartreo estetikos ir meno filosofijos detalių, atskirų kon- 
troversiškų teiginių, sąvokų, tačiau akivaizdu, kad jo asmenyje susiduriame su unikalia 
hegelišką universalizmą primenančia figūra. Be abejonės, tos žmogaus būties, jo laisvės, 
kūrybos problemos, kurias taip dramatiškai savo kūriniuose kėlė Sartre'as, buvo realios ir 
neįmanoma paneigti jo įžvalgumo ir originalumo jas sprendžiant. Tai pirmiausia siejasi su 
žmogaus problematikos išstūmimu iš aktualiausių tuometinės akademinės universitetinės 
filosofijos problemų lauko. Suabejojęs anksčiau vyravusių žmogaus, jo būties ir kūrybos 

problemų kėlimo ir sprendimo aktualumu, jis savo egzistencinės filosofijos koncepcijoje 
savitai sulydė daugelį ankstesnės neklasikinės filosofijos, fenomenologijos, psichoanalizės 
ir kitų idėjų suteikdamas ankstesnei žmogaus būties ir kūrybos interpretacijai daug naujų 
atspalvių. 

Pagrindinės Sartreo filosofiniuose ir literatūriniuose kūriniuose plėtojamos temos - 
žmogaus likimas, gyvenimo prasmės ieškojimas, pasirinkimas, kūrybinė asmenybės 
sklaida, jos laisvė - artimos intelektualams ir meninei inteligentijai. Egzistenciškai išgy- 
ventą autentišką meno kūrinį Sartre'as aiškina kaip „būties atspindį“, kvietimą suvokėjui 
pasinerti į kūrybinę veiklą. Svarbiausias jo tikslas - būties pilnatvės jausmo sugrąžinimas. 
Todėl tikras meno kūrinys suteikia šį jausmą ir menininkui, ir jo kūrinių suvokėjui, padeda 
jiems įveikti egzistencines negandas, išsaugoti tapatumą krizinėse situacijose ir paskatina 
veikti dėl aukštų humanistinių visuomenės idealų. 

Todėl nenuostabu, kad egzistencinės Sartreo idėjos rado platų tarptautinį atgarsį ir 
pasklido. Sartreo autoritetas ir poveikis Prancūzijos intelektiniam elitui ir jaunuomenei 
godžiai skaičiusiai jo knygas buvo didžiulis, todėl jo pasitraukimas daugelio buvo suvok- 
tas kaip nacionalinė tragedija, konkrečios humanistinių idealų kupinos epochos pabaiga. 
Sartreo autoritetas ir estetinių idėjų poveikis intelektiniam elitui ir jaunuomenei, godžiai 
skaičiusiai jo knygas, buvo didžiulis. 

Neatsitiktinai per Sartreo palydas Paryžiaus gatves užtvindė 25 000 žmonių. Tai buvo 
antros po Hugo tokios laidotuvės, kurios liudijo ne tik apie intelektualų, filosofijos, litera- 
tūros, meno mylėtojų, tačiau paprastų prancūzų pagarbą šiam valdžios nemėgiamam (dėl 
nuolatinės jos kritikos), tačiau nuosekliai teigusiam mąstymo ir būties vienovę, prancūzų 
mąstytojui. 

Hermeneutinės interpretacijos ištakos 


Hermeneutikos populiarumas ir jos idėjų bei metodologinių principų įsigalėjimas XX 
amžiaus septintojo ir aštuntojo dešimtmečio Vakarų estetikoje, meno filosofijoje, meno 
kritikoje tiesiogiai susijęs su „hermeneutinės situacijos“ susidarymu užgimstančioje 
postmodernistinėje kultūroje. Kontrkultūros epopėja, panaikinusi ribas tarp meno ir ne 
meno, aktyvus kitų civilizacinių pasaulių mąstymo, estetikos, meno principų skverbima- 
sis sujaukė tradicinių Vakarų kultūros vertybių hierarchiją ir suaktualino jų aiškinimą. 
Tradicinių vertybių krizės sąlygomis išsisemiančios fenomenologijos, egzistencializmo, 
ikonologijos, struktūralizmo idėjos palaipsniui susilieja naujoje sinkretiškoje estetikos ir 
meno filosofijos kryptyje hermeneutikoje, kurios šalininkai gilinasi į universalios meta- 
teorijos ir metodologijos vaidmenį. Skatinami hermeneutikos idėjų, daugelio anksčiau 
gyvavusių krypčių mąstytojai pradeda ieškoti sąlyčio taškų, kaip vieningai spręsti estetinių 
fenomenų ir meno kūrinių aiškinimo problemas. 

Po destruktyvios kontrkultūros patirties hermeneutinėje meno filosofijoje atgimsta 
dėmesys tradicijai. Daugelis meno filosofijos krypčių, interpretuodamos meno kūrinius, 
nepakankamai įvertino arba netgi atmetė tradicijos ir istorinės perspektyvos svarbą, dėl to 
kūrinių aiškinimas neretai būdavo supaprastinamas. Diegdami daugybę naujų tradicinių 
meno klodų pažinimo principų, hermeneutinės meno filosofijos šalininkai padėjo giliau 
suvokti meno kūrinių daugiabriauniškumą ir, P. Ricoeuro žodžiais tariant, „atsisveikinę 
su stabais, artėjo prie simbolių“. 

Kita vertus, išskirtinį daugelio įtakingų meno filosofų, literatūros, dailės teoretikų, 
ypač meno kritikų dėmesį hermeneutinei meno kūrinių analizei sąlygojo objektyvūs 
naujausių meno formų virsmai, metodologiniai poslinkiai estetikos ir meno fenomenų 
tyrinėjimų srityse, mokslininkų noras išplėsti instrumentinį mokslinių tyrinėjimų arse- 
nalą, suteikti meno kūrinių aiškinimui konkrečius principus. Norėdami geriau suprasti 
šiuolaikinės hermeneutinės meno filosofijos iškilimo priežastis ir jos skelbiamų metodo- 
loginių principų savitumą, turime trumpai pasiaiškinti pagrindinius jos raidos etapus. 
Hermeneutikos termino kilmė siejama su graikų dievo Hermio vardu, kuris graikų mito 
mitologijoje iškyla kaip dievų ir mirtingųjų tarpininkas, perteikiantis dievų valią žmonėms 
ir pastarųjų prašymus dievams. Iš čia kildinamas graikiškas žodis hermeneukos („aiškinu“, 
»interpretuoju“), kuris iš pradžių reiškė orakulų, senųjų tekstų, senovės poetų - daugiausia 
Homero - aiškinimo meną. Vėliau, helenizmo epochoje, hermeneutika formuojasi kaip 
mokslinio pažinimo sritis, kurios dėmesio centre atsiduria mįslingų tekstų, daugiareikšmių 
simbolių interpretacija bei ją lydinčios supratimo ir aiškinimo problemos. Viduramžiais 
hermeneutika glaudžiai siejosi su teologija ir retorika, Biblijos ir bažnyčios tėvų tekstų 

aiškinimu. Tuomet bažnytinių tekstų tyri- 
nėjimuose išryškėja du skirtingi požiūriai į 
hermeneutinės interpretacijos problemas: 
tekstinis istorinis, daugiausia dėmesio ski- 
riantis filologinėms, kalbos problemoms, ir 
simbolinis alegorinis, kuris labiau orientuojasi 
į teologinę ir filosofinę problematiką. Rene- 
sanso laikais klasikinei filologijai vaduojantis 


iš teologijos įtakos, hermeneutika tampa an- 
tikinių rašytinių paminklų vertimo į gyvąsias 
Vakarų Europos kalbas menu. 

Filologinés ir teologinės hermeneutikos 
raidos etapas prasideda Jenos romantikams 
artimo protestantizmo teologo ir filosofo 
F. Schleiermacherio (1768-1834) veikalais, 
kuris aiškina hermeneutiką kaip visų dvasios 


mokslų (humanitarinių) metodą. Romantiz- À 
mo meno filosofijos idéjy klestéjimo laikais Friedrich Schleiermacher 
Schleiermacherio veikaluose ryškėja herme- 

neutinės problematikos suartėjimas su meno filosofijos problematika. 

Naują požiūrį į hermeneutiką kaip į humanitarinės (istorinės) interpretacijos me- 
todą ir supratimo epistemologiją plėtoja „gyvenimo filosofijos“ šalininkas W. Dilthey'us 
(1833-1911). Jo veikaluose hermeneutika susilieja su „gyvenimo filosofijos“ tradicija ir 
tiesiogine prasme virsta filosofine hermeneutika. Kalbėdamas apie filosofinėje herme- 
neutikoje išryškėjusius poslinkius, P. Ricoeur'as pastebėjo, kad jos tikslas - išplėtoti tokius 
sugebėjimus, kurie apimtų gyvenimo patirtį ir padėtų „kuriant gyvenimo filosofiją slap- 
tai naudotis visomis dvasios filosofijos teikiamomis galimybėmis“ (Ricoeur, 1969, p. 9). 
Iš tiesų filosofinėje hermeneutikoje ryškėja kokybinis šuolis, kurio esmė - perėjimas nuo 
filologinių teksto prasmių aiškinimosi prie filosofinio supratimo ir aiškinimo problemų, 
glaudžiai siejant jas su Žmogaus būties ir kūrybos klausimais. Dilthey'us pirmasis suteikia 
hermeneutinei teorijai solidų, filosofinį pagrindą. 

Iki jo hermeneutika daugiausia plėtojosi kaip filologinė ir teologinė interpretacijos 
sistema, o vėliau įgavo filosofinės metodologijos pavidalą.Tęsdamas Jenos romantikų, 
Schopenhauerio, Nietzsche's tradiciją, Dilthey'us teigė, kad hermeneutinis pažinimas yra 
artimesnis meniniam nei moksliniam „konstravimui“, kadangi jo esmė - bendrasis dva- 
sinio gyvenimo suvokimas. Iš čia kyla humanitarinių mokslų ir meno suartinimo idėja, 

nors filosofas kalbėjo ir apie būtinybę humanitariniams mokslams, skirtingai nei menui, 
teikti bendrareikšmius rezultatus. 

Meno kūrinio supratimo problema Dilthey'aus veikaluose siejama su pagrindine 
gyvenimo filosofijos kategorija - intuityviu išgyvenimu (Erlebnis). Taigi čia atgimsta 
Schleiermacheriui būdingas psichologizavimas, kurį sąlygoja Dilthey'aus siekimas susieti 
hermeneutiką su „suprantančiąja psichologija“ ir įsijautimu į konkrečią praeities epochą, 
kultūros, meno tradiciją. Interpretatoriui nereikia racionaliai jos aiškinti, o intuityviai „su- 
prasti“ ir šį savo „supratimą“ perkelti į epochos kultūros ir meno reiškinių hermeneutinį 
aiškinimą. „Visuomenei svarbius faktus galime suvokti tik iš vidaus, remdamiesi mūsų 
pačių dvasios būsenų suvokimu“ (Dilthey, 1957, t. 5, p. 60). 

Jau Schleiermacheris iškėlė, o Dilthey'us, kalbėdamas apie hermeneutinį teksto ar 
meno kūrinio aiškinimą, sureikšmino unikalaus kūrybos akto santykį su konkrečia ne- 
nutrūkstama kultūros ir meno tradicija. Gvildendamas menininko siekių objektyvaciją, 
jis atkreipė dėmesį į konkrečioje tradicijoje vyraujančių kūrybos principų ir techninių 
saviraiškos priemonių poveikį netgi iškiliausioms asmenybėms. Dilthey'aus nuomone, 
menininko kūryba neatsiejama nuo techninių veiksnių, o pastarieji savo ruožtu plėtojasi 
kartu su konkrečios kultūrinės tradicijos apibrėžta istorine sąmone. 

Kita vertus, be tradicijos ir techninių veiksnių sąlygojamų bruožų, tekstuose ir meno 
kūriniuose visada skleidžiasi ir daugybė individualių, su „gyvenimo paslaptimi“ susijusių 
bruožų, kurie kelia hermeneutikai daugybę sudėtingų supratimo problemų. Vadinasi, 
hermeneutinei analizei būtina atsižvelgti į objektyvios dvasios ir individualybės sąveiką 
Sudėtingiausiu hermeneutinės analizės objektu tampa individualybė, kurios kūriniai atspin- 
di ne tik konkrečios epochos, tradicijos, tačiau ir unikalius dvasinio gyvenimo aspektus. 
Dėl to Dilthey'us kviečia skverbtis į jo kūrėjo dvasios pasaulį, suvokti jį iš vidaus, sunkiai 
suprantamus dalykus redukuoti į elementariusišgyvenimo vienetus, esančius sąmonėje, 
ir per įvairias pagalbines struktūras „judant į centrą“, remiantis detalių supratimu artėti 
prie visumos supratimo. 

Tolesnį svarbų žingsnį šiuolaikinės hermeneutinės meno filosofijos raidoje žengė 
fenomenologijos pradininkas Husserlis. Jau Dilthey'us, psichologiniu aspektu tyrinė- 
damas skirtingų asmenybių dvasinius pasaulius, susidūrė su sudėtinga problema, kaip 
galima atskirų asmenybių dvasinius pasaulius paversti objektyvaus bendrareikšmio 
pažinimo objektu. Šią problemą išsprendė Husserlis. Fenomenologiškai analizuodamas 
„grynosios sąmonės“ struktūras, jis išskiria jose sąmoningai nesuvokiamų intencionalių 
sąmonės aktų pasaulį, kuriame paskiri horizontai susilieja į vieningą „totalinį horizontą“. 
Jį Husserlis pavadino „gyvenamuoju pasauliu“, kuriame atsiveria erdvė atskirų individų 
tarpusavio supratimui. 

Taip fenomenologijoje gimusi idėja suteikia naują postūmį tolesnei hermeneutinés 
problematikos sklaidai. Meno kūrinių tyrinėtojas gauna svarius metodologinius herme- 
neutinio aiškinimo principus. Norėdamas suprasti bet kurios kultūros, epochos asmenybių 
sukurtus tekstus ar meno kūrinius, jis pirmiausia turi rekonstruoti jos „horizontą, arba 
„gyvenamąjį pasaulį“, kuriuo remiantis galima aiškintis ir suprasti atskirų jos paminklų 
prasmę. Aiškinantis fenomenologijos pradininko idėjų santykį su hermeneutikos kūrėjais, 
tenka pripažinti, kad Husserliui svarbiausia buvo grynoji fenomenologiné tyrinėjamo reiš- 
kinio duotybė, o hermeneutinis analizės aspektas išliko antraeiliu. „Tačiau, - kaip taikliai 
pastebėjo Gadameris, - detalioje deskripcinėje veikloje ryškėja hermeneutinis požiūris, 
kadangi jo pastangos nukreiptos į fenomenų „aiškinimą“, nuolatos plečiant horizontą ir 
didinant tikslumą“ (Gadamer, 1991, p. 126). 


M. Heideggeris ir ontologinė meno kūrinio interpretacija 


Remdamasis fenomenologinėmis Husserlio idėjomis, jo mokinys Heideggeris atveria 
naują šiuolaikinės hermeneutinės meno filosofijos raidos etapą. Pirmojo kūrybinės evo- 
liucijos etapo programiniame savo veikale Sein und Zeit („Būtis ir laikas“) hermeneutinę 
problematiką jis sujungia su fundamentaliosios ontologijos principais. Teigdamas, kad 
hermeneutika turi tapti ontologine, jis kartu pradeda naujai aiškinti visus sąmonės ir 
būties fenomenus. Supratimo problema Heideggerio fundamentaliojoje ontologijoje 
įgauna egzistencinę prasmę, kadangi meno kūrinio supratimas čia traktuojamas kaip 
„būties aiškinimas“. 

Ilgainiui Heideggerio mąstysenoje stiprėja reakcija į akademinės racionalistinės filoso- 
fijos principus ir jis pradeda aiškinti Husserlio „gyvenimiškąjį pasaulį“ kaip kalbos ir meno 
struktūrų pasaulį. Kalba kaip istorinis supratimo horizontas, jo įsitikinimu, apsprendžia 
žmogiškosios būties likimą; kadangi ne mes kalbame kalba, o greičiau pati kalba prabyla 
mūsų lūpomis. Iš čia kyla heidegeriškasis kalbos kaip „būties namų“ apibūdinimas. Ana- 
lizuodamas archaJiškus kalbos sluoksnius, Heideggeris įrodinėja, kad filosofinis mąstymas 
remiasi ne paprastu mąstymo sistemingumu, tačiau pirmiausia gilesniu įsiskverbimu 
į kalbą, kurios pasaulyje mes gyvename ir iš kurios mums atsiskleidžia pirmapradė daiktų, 
reiškinių ir meno kūrinių esmė. 

Vėlyvuosiuose Heideggerio veikaluose hermeneutika pateikiama jau ne kaip „būties 
aiškinimas“, o kaip „būties likimo“ vyksmas, sklaida, atsivėrimas. Būtis yra hermeneutiška, 
kadangi ji „suteikia“ žinią, prabyla poetų lūpomis arba didžiaisiais meno kūriniais, kuriuose 
„būtis“ prasiveržia pro sustingusio racionalaus žinojimo ir negyvų nuasmenintų žodžių 
stichiją. Būties iracionalumas meno kūrinių forma čia protestuoja prieš regimą pozityvių 

žinių, racionalaus proto prasmingumą. Tikri meno kūriniai visada yra daugiareikšmiai, 
todėljų giluminės prasmės hermeneutinis aiškinimas tampa Heideggerio meno filosofijos 
tikslu. Kalbėdamas apie meno prasmės aiškinimą, jis atkreipia dėmesį į tai, kad jo pras- 
mės atskleidimas ir supratimas visąlaik siejasi su tokiu „užbėgimu į priekį“, kuris remiasi 
prisiminimu. Būtis čia yra hermeneutiška, todėl ji praneša mums didžiųjų poetų poetine 
kalba arba meno kūriniais apie lemtį. 

Siekdamas atsiriboti nuo metafizinio mąstymo principų, Heideggeris dar nuosekliau 
negu subjektyviosios ontologijos šalininkai Kierkegaardas ir Nietzsche atsisakė daugelio 
visuotinai pripažintų klasikinės Vakarų filosofijos terminų, kuriuos aiškina kaip „meta- 
fizinius“: ontologija, egzistencija, transcendencija, hermeneutika ir pan. Netgi filosofijos 
terminą pakeitė mąstymu. Todėl brandžiuose Heideggerio veikaluose beveik neaptinkame 
klasikinei vokiečių filosofijai būdingo abstrakčių nuasmenintų kategorijų aparato, mums 
puikiai pažįstamų terminų vartojamų įprasta prasme. Juos keičia į filosofinių kategorijų 
lygmenį pakylėti gimtosios kalbos žodžiai, ypač tie, kuriuose skleidžiasi archajiškos pirmapra- 
dės tiesiogiai su daiktų ir reiškinių esme susijusios prasmės, kupinos daugybės konotacijų. 
Ivedes į savo tekstus šias artimas Rytų Azijos mąstymo tradicijoms situacines ir kontekstu- 
alias kategorijas, jis vengdamas galimų sinonimų, dažniausiai keičia jų parašymo formą, 
pridėdamas įvairius priešdelius ar jungdamas vieną sąvoką su kita ir pan. taip plėsdamas 
ir turtindamas įvairiais atspalviais sąvokų prasminį lauką. Todėl kalba, jos galimybių pa- 
naudojimas jam tampa svarbiu hermeneutinės analizės aspektu. 

Heideggeris daug kalba apie prarają, žiojančią tarp autentiškos minties ir jos kalbi- 
nės išraiškos formos galimybių. Iš čia plaukia jo įvairiuose tekstuose kartojamos mintys 
apie mąstytoją lydinčius kalbinės išraiškos ribotumus, galinėjimosi su kalba būtinybę ir 
reikalavimas kiekvienam mąstytojui kurti savo didžiai individualią kalbą, drąsiai įvedinėti 
primirštus žodžius ir naujadarus, padedančius jautriau išreikšti unikalią minčių sklaidą ir 
pažinti analizuojamus reiškinius. Jis ne tik deklaruoja, tačiau ir vadovaujasi šiais pamatiniais 
savo hermeneutikos principais. 

Heideggerio mintis, judėdama apgraibomis įvairiais mąstymo keliais ir klystkeliais, 
tarsi nuolatos jaučia autentiškos kalbinės saviraiškos trūkumą, nes būtent kalba jam tampa 
vienu svarbiausiu slėpiningos būties tiesos pažinimo instrumentu. „Galutinėje išdavoje 
kalbinių išraiškos priemonių trūkumas, kurį jauti skaitydamas Heideggerį ir kurį jaučia 
pats Heideggeris, - tai ne tik nelaimė ir vargas mąstytojo, kuris siekia suvokti neįprastą ir 
neišmąstytą. Tikriausiai, tai jau seniai vykstantis procesas, į kurį esame įtraukti visi. Žodžiai 
jau nebesiskleidžia kaip gėlės. Plačiai paplitusios kalbos manieros yra schematiškos lygiai 
tiek, kiek schematiškos yra situacijos, kurių apvaldymui jos pasitarnauja, o matematinių 
simbolių abstrakčiausia kalba, tikriausiai, puikiai atitinka techninio įsisavinimo ir pasaulio 

valdymo uždavinius. Čia kalbinių išraiškos 
priemonių trūkumas netgi nejaučiamas. Tik- 
riausiai gyvuoja tam tikra kalbinės išraiškos 
priemonių užmarštis, kuri yra tarsi savotiškas 
papildymas būties užmaršties, apie kurią by- 
loja Heideggeris, jei ne tiesiogiai, tai visomis 
jam prieinamomis priemonėmis“ (Gadamer, 
2007, p. 34). 

Kalba Heideggerio veikaluose reiškiasi 
ir kaip „būties balsas“. Į šį jo kalbos interpre- 
tacijos ypatumą atkreipia dėmesį J. Derrida. 
„Antai užsiminęs apie „būties balsą“, - rašo 
jis, - Heideggeris primena, kad jis yra tylus, 
nebylus, begarsis, bežodis, pirmapradiškai 
a-foniškas (die Gewūhr der lautlosen Stimme 
verbogener Quellen... ). Šaltinių balsas — ne- 
girdimas. Pertrūkis tarp pirmapradės būties 

prasmės ir žodžio, tarp prasmės ir balso, 
tarp „būties balso“ ir „phone“ (raidės o ir e 
čia rašomos su brūkšneliu viršuje - A. A.), Wilhelm Dilthey 


tarp „būties kreipimosi“ ir artikuliuoto garso. 
Toks pertrūkis, kuris vienu metu patvirtina pamatinę metaforą ir ja suabejoja, apnuogin- 
damas metaforinį neatitikimą, puikiai perteikia haidegeriškos situacijos dviprasmiškumą 
esaties metafizikos ir logocentrizmo atžvilgiu. Pertrūkis priklauso šiai metafizikai ir kartu 
ją peržengia. Tačiau neįmanoma jo padalyti perpus. Kartais pats peržengimo judesys jį 
sulaiko šiapus ribos“ (Derrida, 2006, p. 36). 

Pagrindiniuose Heideggerio tekstuose nesunkiai galime aptikti konkrečią jo funda- 
mentalios ontologijos ir hermeneutikos problemų lauką cementuojančią matricą, kuri 
neatsiejama nuo savito kalbinės saviraiškos stiliaus. Daugelis šio mąstytojo tekstų, juose 
vyraujančių leitmotyvų, pagrindinių sąvokų tarsi polifoniškos muzikos kūrinyje glaudžiai 
sąveikauja tarpusavyje. Minčių dėstymas jo tekstuose tarsi orientuotas į kalbą apie pačius 
esmingiausius, pirmapradžius žmogaus būties aspektus ir todėl mąstytojas tokį dėmesį 
skirią parankiausiai tokią patirtį išreiškiančiai archajiškai su pirmapradžiais dalykais 
susijusiai paties sukurtai didžiai individualiai kalbai. Minėtas pagrindinių problemų ir 
sąvokų pasaulis brėžia tas gaires ir riboženklius, kuriais remiantis atsargiai klaidžiodama 
ir ieškodama tiesos juda mąstytojo mintis. 

H.-G. Gadamerio hermeneutinė meno filosofija 


Daugelis ankstesnių hermeneutikos idėjų tarsi susilieja įtakingiausio hermeneutinės meno 
filosofijos šalininko Hanso-Georgo Gadamerio veikaluose. Jis gimė 1900 m. Breslau (Wro- 
clave) ir gavęs gimnazijoje humanitarinį pasiruošimą, tolesnius mokslus baigė Marburgo 
universitete, kur jam teko laimė patirti pasaulinio garso filosofų globą. Nietzsche's filosofiją 
jis studijuoja vadovaujamas N. Hartmanno, fenomenologiją - Husserlio ir M. Schellerio, 
klauso R. Bultmano ir P. Tillicho paskaitų, vėliau tampa Heideggerio mokiniu. Dirbdamas 
Leipcigo universitete jis bendrauja su kolega K. Lėwitu, o 1949 m. Heidelbergo universitete 
perima vadovauti K. Jasperso katedrai. Paskelbęs programinį veikalą Wahrheit und Me- 
thode („Tiesa ir metodas“, 1960), Gadameris iškyla greta Heideggerio ir prancūzų filosofo 
P. Ricoeuro kaip įtakingiausias hermeneutinės filosofijos šalininkas. 

Skirtingai nei ankstesnė filosofinės hermeneutikos tradicija (Schleiermacheris, 
Dilthey'us, Heideggeris), kurios atstovai reiškė pretenzijas į istorinių reiškinių, mokslų 
apie dvasią (humanitarinių), literatūros tekstų, meno kūrinių pažinimo metodologiją, 
Gadameris išplėtė hermeneutikos įtakos sferą ir paskelbė ją geriausiai epochos poreikius 
atitinkančia universalia filosofija, kurios principai pritaikomi humanitariniuose gamtos 
moksluose ir mene. „Tiesoje ir metode“ filosofas pareiškia, kad hermeneutika „nėra kaz- 
kokia dvasios mokslų metodologija, tačiau mėginimas pagaliau susitarti, kuo gi yra dvasios 
mokslai be savo metodologinės savimonės, o taip pat, kas juos sieja su mūsų patirties apie 
pasaulį vientisumu“ (Gadamer, 1988, p. 41). 

Gadameris apjungia ir kritiškai permąsto ankstesnės filosofinės hermeneutikos 
idėjas. Jo koncepcijoje jungiasi paskiros Jenos romantikų, Schleiermacherio, Nietzsche's, 
Dilthey'aus, Husserlio, Bultmano, Hegelio, Heideggerio ir kitų mąstytojų idėjos. Iš 
Schleiermacherio jis perima fundamentalius hermeneutinės metodologijos principus. 
Dilthey'us ir Husserlis jį domina kritiniu požiūriu į tradicines racionalistines ontologines 
teorijas ir siekimu susieti subjektyvius kūrybiškos asmenybės dvasios polėkius su „gyveni- 
mo“ struktūromis. Kalbėdamas apie filosofijos ištakas Gadameris pabrėžia žingsnio, kurį 
žengė Husserlis ir Heideggeris svarbą, beje, pats Husserlis apibūdino kaip „posūkį nuo 
mokslo pasaulio į gyvenimo pasaulį“ (Gadamer, 1991, p. 7). 

Tačiau vis dėlto prioritetą Gadameris teikia ne analitiniam Husserlio genijui, o Hei- 
deggeriui, kurio filosofijoje jis ir amžininkai įžvelgė autentiškos filosofavimo tradicijos 
atgimimą ir rado atsakymus į realius to meto mąstytojus dominusius klausimus. Gadameris 
prisipažįsta, kad jo hermeneutinių tyrinėjimų išeities taškas yra „menas ir „suprantantieji“ 
mokslai, o sąvokų aparatą jis sėmėsi Heideggerio egzistencinėje supratimo struktūroje“ (Ga- 
damer, 1991, p. 12). Po pažinties su Heideggeriu, 1923 m. Fraiburge Gadameris rašo: „Su- 

sitikimas su Heideggeriu patvirtino mano 
nuogąstavimus, kad abstrakčios mąstymo 
konstrukcijos, kuriomis aš rėmiausi negau- 
damas visiško pasitenkinimo, buvo visai ne 
tai, ko ieškojau filosofijoje. <...> anksčiau 
buvęs savitarpio supratimas tarp mokytojo 
(N. Hartmanno - A. A.) ir mokinio iširo 
ir aš pasukau Heideggerio nubrėžtu keliu“ 
(Gadamer, 1977, p. 34). Savo hermeneutinės 
filosofijos gimimą Gadameris aiškina kaip 
mėginimą teoriškai pagrįsti asmeninių 
tyrinėjimų ir pedagoginės veiklos stilių. Iš 
čia kyla požiūris į hermeneutiką kaip onto- 


loginės pakraipos „aiškinimo ir supratimo 
meną“, orientuotą į Visatos pažinimą ir Hans-Georg Gadamer 
glaudžiai susijusį su mokymu apie būtį. 

Dėmesiu ontologijai, poetinei kalbai ir filosofinės problematikos suartinimui su me- 
nine, Heideggeris nukreipia Gadamerį filosofinių meno problemų gvildenimo linkme. Iš 
čia kyla Gadameriui būdingas meninio pasaulio pažinimo iškėlimas virš mokslinio ir jo 
„kūrybinės“, „dialektinės“ prigimties pabrėžimas. „Meniniame patyrime susiduriame su 
daug aukštesnėmis nei metodiško pažinimo sferoje sritimis“ (Gadamer, 1988, p. 40). Ga- 
dameriui kaip ir Heideggeriui svarbu, kad meno kūrinys „atskleidžia būties tiesą“. Šio fakto 
dėka, meno filosofija įgauna teorinį fundamentą, leidžiantį kalbėti apie meno patyrime 
glūdinčią „pretenziją į tiesą“. Taip Gadameris tiesos problemos gvildenimą perkelia į meno 
patyrimo, tiksliau, ontologizuotos meno filosofijos plotmę. „Tas faktas, kad meno kūrinyje 
pasiekiama tiesa nepasiekiama jokiu kitu keliu, - pabrėžia Gadameris, - ir suteikia menui 
filosofinį reikšmingumą, įteisinantį save nepriklausomai nuo bet kokios racionalizacijos. 
Vadinasi, greta filosofinės patirties, meninė patirtis tampa primygtiniu kvietimu mokslinei 
sąmonei suvokti savo ribas“ (Gadamer, 1988, p. 40). 

Trumpas ekskursas į Gadamerio koncepcijos ištakas liudija, kad „estetikos“ ter- 
miną vargu ar galime korektiškai vartoti kalbėdami apie šio mąstytojo hermeneutinės 
meno analizės principus. Ir ne tik todėl, kad jis nuolatos demonstratyviai atsiriboja 
nuo juslinės estetinės patirties neapibrėžtumo. Vienas esminių Gadamerio hermeneu- 
tinės meno teorijos leitmotyvu, siejančių jį su Schellingo, Hegelio ir ypač Heideggerio 
meno filosofijos tradicija, slypi siekime įveikti estetinio pasaulio suvokimo matmens 
subjektyvumą ir neapibrėžtumą. Neatsitiktinai pirmoji „Tiesa ir metodas“ dalis vadinasi 

„Estetizmo matmens peržengimas“. Gadameris pirmiausia siekia maksimaliai išplėsti 
sureikšmintos meno filosofijos įtakos sferą ir nuolatos kalba apie filosofinės estetikos 
esmėje slypinčių prietarų, subjektyvizmo, pačios estetikos sąvokos „įveikimą“ (Gadamer, 
1988, p. 104-108, 114). 

Pagrindinės kritikos strėlės čia kreipiamos į „išgyvenimo estetiką“, teigiant, kad 
Kanto ir jo sekėjų veikaluose išryškėjęs Vakarų estetikos subjektyvizmas sąlygojo meno 
kūrinio suvokimo aiškinimą kaip visišką suvokiančiojo subjekto savivalę. Štai kodėl es- 
tetikoje įsigalėjo vertybinis reliatyvizmas, o estetikos mokslas ir su juo susijusi „estetinės 
sąmonės“ sąvoka tapo problematiškais. Vadinasi, meno vardan „estetika turi peržengti 
save ir atsisakyti to, kas estetiška“ (Gadamer, 1988, p. 114). Vienintelė išeitis, kurią 
filosofas palieka estetikai, tai jos transformacija į universalią meno filosofiją, savotišką 
meno tyrinėjimo metateoriją, mėginančią apibrėžti meno kūrinio būties, supratimo ir 
aiškinimo principus. 

Norint teisingai suprasti hermeneutinės Gadamerio meno filosofijos specifiškumą, 
būtina aiškintis filosofo požiūrį į kalbą ir jos „žaidybinę“ prigimtį. Kalba čia aiškinama 
kaip patikimiausias kelias į žmogaus būties ir meno pasaulio struktūrų supratimą, kaip 
„Žmogaus būties pasaulyje“ pamatas, pagrindinė tradicijų saugojimo ir puoselėjimo sfera. 
Tai sąlygoja socialinį kalbos reikšmingumą ir ontologinę gelmę, kadangi jos supratimu 
remiasi žmonių bendravimas. Teigdamas, kad būties ir meno esmės supratimas yra neatsie- 
jamos nuo kalbos, Gadameris sujungia į vieningą lydinį hermeneutinj ontologinį supratimo 
aspektą su lingvistiškai aiškinama meno filosofija. Pastarajai iškyla atsakingas uždavinys 
hermeneutiškai aiškinant meno kūrinius surasti bendrą tarpusavio supratimo kalbą. Ten, 
kur skleidžiasi didis menas, Gadamerio nuomone, išnyksta žmonių nesusikalbėjimas, 
kadangi atsiveria būties tiesa ir gimsta esmės supratimas. 

Su fenomenologijos šalininkais Gadamerį sieja įsitikinimas, kad iš visų meno rūšių 
svarbiausi yra literatūros ir poezijos kūriniai. Literatūros prioritetas čia siejamas su jos 
organišku ryšiu su kalba ir plačiomis hermeneutinio aiškinimo galimybėmis. Perėmęs 
Heideggerio tezę, kad meno esmė giliausiai atsiskleidžia poetiniame kūrinyje, kuriame 
„prabyla pati būtis, Gadameris, išplėtęs jos ribas, teigia, bet kokios autentiškos kūrybos 
prielaida yra kalba. Tobuliausia jos forma skelbiama didžiųjų poetų meninė kalba. Specifi- 
nis jos požymis siejamas su „žaidybine“ prigimtimi. Poetinio žodžio žaisme niekuomet 
nesusiduriame su paprastu atsakymu, kadangi kalba čia iškyla kaip toks žaidimas, „kuris 
ir pats žaisdamas įtraukia į save ir žaidėjus“. 

Vadinasi, poetinio žodžio specifiškumas slypi tame, kad jis, nuolatos „žaisdamas“ 
prasmėmis, atskleidžia sąvokų nepakankamumą pažinti tikrovę ir tuo iš esmės skiriasi 
nuo nuasmenintos mokslinės terminijos, kurioje gyvas prasmių „žaismas“ užgęsta. Šis 

poetinės kalbos ypatumas ryškiausiai atsiskleidžia genialių poetų kūryboje, kurių kaip ir 
orakulų žodžiai paprastai yra nevienareikšmiai. 

Skirtingai nei gyvoje spontaniškoje poetinėje kalboje, rašytiniame tekste (literatūroje) 
išnyksta su moduliacija ir gestais susijęs kalbėjimo betarpiškumas. Tačiau šie praradimai 
kompensuojami rašytiniam tekstui būdingu autentiškumu, griežtesniu jo struktūros fiksavi- 
mu. Jame skleidžiasi „būtis skirta klausai, kuri suvokia ir aiškinasi tekste besiskleidžiančias 
struktūras. Vadinasi, jau pati literatūrinio „teksto“ prigimtis yra hermeneutinė, kadangi 
jam reikalingas aiškinimas, kurio galutinis tikslas yra supratimas. ši hermeneutiné nuos- 
tata suartina literatūrinius ir filosofinius tekstus. Tačiau tarp jų yra ir esminis skirtumas, 
kadangi filosofinis tekstas nuzymi to kelio gaires, kuris hermeneutinius tyrinėjimus veda 
į mūsų mąstysenos supratimą. „Hermeneutiniai tyrinėjimai, remdamiesi meno patirtimi 
ir istorinėmis legendomis, siekia atskleisti visą hermeneutinį fenomeną jo visumoje. Tam, 
kad pažinti jame tokį tiesos patyrimą, kuris ne tik turi būti filosofiškai pagrįstas, tačiau ir 
pats tampa filosofavimo būdu“ (Gadamer, 1988, p. 40-41). 

„Tiesoje ir metode“ teoriškai grisdamas hermeneutikos universalumą ir jos galimy- 
bes filosofinio pažinimo sistemoje, Gadameris daugelį pamatinių hermeneutinės meno 
filosofijos problemų tik nužymi. „Užbaigęs savo knygą „Tiesa ir metodas“, - rašo jis, - aš 
suvokiau, kad mano uždavinių sritys gerokai išsiplėtė. Man iškilo būtinybė parašyti tarsi 
antrąjį knygos tomą ir jame teoriškai pateisinti ir pagrįsti meną ir istoriją jau ne kaip mokslo 
objektus, tačiau surasti ir pateisinti, orientuojantis į meną ir istoriją, naują tiesos mastelį“ 
(Gadamer, 1991, p. 7). Iš tiesų, vėliau pasirodžiusiuose programiniuose straipsniuose As- 
thetik und Hermeneutik („Estetika ir hermeneutika“, 1964), Aktualitat des Schonen („Grožio 
aktualumas“, 1975), Philosophie und Literatur („Filosofija ir literatūra“, 1988) ir kituose jis 
išplėtoja vientisą hermeneutinės meno filosofijos koncepciją. 

Gadamerio meno filosofijos dėmesio centre atsiduria ontologinės meno kūrinio 
būties, suvokimo, supratimo ir hermeneutinio aiškinimo problemos. Filosofo nuomone, 
menininko vaidmuo yra menkas, kadangi kūrybinės medžiagos pasirinkimas ir suteikimas 
jai konkrečios meninės formos nėra vien kūrėjo dvasios impulsų, jo vidinio gyvenimo 
išraiška. Vadinasi, Gadameris atsiriboja nuo romantinių ir iracionalistinių koncepcijų, 
iškeliančių menininko vidinio gyvenimo, subjektyvių išgyvenimų išraiškos svarbą ir per- 
eina į Heideggerio poziciją. 

Menininkas čia aiškinamas tik kaip priemonė, instrumentas, kuriuo remdamasis pa- 
saulis atskleidžia save, išsako savąją „būties tiesą“. Todėl tobulas meno kūrinys Gadamerio 
meno filosofijoje - tai principinis būties neišsakomumas, atvirumas vis naujoms interpre- 
tacijoms. Čia ir iškyla svarbiausias jo supratimo uždavinys. Kūrinys, pasak Gadamerio, 
turi būti suprantamas kaip pranešantis mums tam tikrą tiesą, o ne paprastai „istoriškai“ ar 

„psichologiškai“ interpretuojamas. „Ar neslypi nepakartojamas meno kūrinio aktualumas 
kaip tik tame, kad jis iki begalybės atviras naujoms ir naujoms interpretacijoms. Tegu 
kūrinio kūrėjas visąlaik galvoja apie savo epochos publiką, tačiau tikroji jo kūrinio būtis 
slypi tame, ką jis pajėgia pasakyti, o tai peržengia bet kokių istorinių apribojimų ribas. 
Kartu meno kūrinys tampa dabarties savastimi. Tačiau tai nereiškia, kad jis nekelia mums 
supratimo uždavinių arba to, kas jame nevaidina vaidmens, tarp kitko, ir jo istorinė kilmė“ 
(Gadamer, 1991, p. 257). Hermeneutinio meno kūrinio interpretacijos principai atveria 
erdvę sudėtingų kultūrų, meno tradicijų dirvoje gimusių meno kūrinių supratimui ir sudaro 
vieningos žmonijos kultūros ir meno istorijos rekonstravimo prielaidas. 

Meno kūrinio pažinimą Gadameris pradeda nuo savitikslės, užsisklendusios savyje jo 
būties koncepcijos ir laipsniško slypinčių prasmių suvokimo. „Suprasti, - sako jis, - tai reiš- 
kia pirmiausia išsiaiškinti, o jau po to išskirti kito nuomonę, numatyti, ką jis turi omenyje“ 
(Gadamer, 1991, p. 79). Hermeneutinio pažinimo eigoje Gadameris apriboja subjektyvaus 
prado, aiškintojo asmenybės vaidmenį ir traktuoja jį kaip trukdantį supratimui. Efektyvus 
pažinimas čia siejamas su „išankstiniu supratimu“, suponuotu konkrečios tradicijos, jai 
būdingų gyvenimo, mąstymo pasaulio suvokimo, techninių kūrybos principų. Vadinasi, 
literatūrinio teksto ar dailės kūrinio aiškinimas pirmiausia turi sietis su integracijos tradi- 
cija, kita vertus, jis pats tampa būtinu tradicijos momentu, jos sklaidos sudėtine grandimi. 
„Ką nors suprasti galima tik dėka anksčiau turimų prielaidų, o ne kai tyrinėjimo objektas 
iškyla kaip kažkas absoliučiai mįslinga“ (Gadamer, 1991, p. 18). „Išankstinis suvokimas“ 
hermeneutinėje analizėje tampa svarbia nuoseklaus judėjimo į priekį prielaida, kadangi 
jį nuolatos galima koreguoti, nors iš jo įtakos lauko neįmanoma visiškai išsivaduoti. Iš čia 
kyla požiūris į „išankstinį suvokimą“ kaip būtiną nuoseklaus hermeneutinio meno kūrinio 
aiškinimo prielaidą. Mąstymą be prielaidų Gadameris traktuoja kaip racionalizmo fikciją, 
ignoruojančią žmogiškos patirties baigtinumą ir istoriškumą. Iškeldamas ankstesnių kon- 
krečioje tradicijoje susiformavusių veiksnių pažinimo reikšmingumą, Gadameris paverčia 
juos svarbiu hermeneutinės refleksijos objektu. 

Gvildendamas supratimo problemą, Gadameris apeliuoja į ankstesnėje hermeneu- 
tikos tradicijoje išplėtotus metodologinius pažinimo principus. Jau Schleiermacheris, 
aiškindamasis analizuojamų tekstų ir meno kūrinių prasmes, apibūdino hermeneutikos 
metodą kaip „judėjimą ratu“ ir kartu įvedė „hermeneutinio rato“ sąvoką. Ji tiesiogiai 
siejasi su kokybiškai nauju požiūriu į kūrinio interpretacijos metodologiją, kurios 
esmė - remiantis atskiromis detalėmis atkurti kūrinio visumą ir priešingai, remiantis 
visuma, atkurti detales. 

„Analizuodamas hermeneutinį detalės ir visumos santykių ratą, Schleiermacheris 
išskyrė jame objektyvias ir subjektyvias puses. Kaip kad atskiras žodis atgyja sąryšingame 

vientisame sakinį, taip ir atskiras tekstas įeina į savo kontekstą - į rašytojo kūrybą, o 
rašytojo kūrybą - į visumą, apsprendžiančią tam tikro literatūrinio žanro arba literatūros 
apskritai kūrinius. Kita vertus, šis tekstas, būdamas konkrečios kūrybinės dvasinės akim- 
irkos sklaidos pasekmė, yra neatsiejamas nuo dvasinio autoriaus gyvenimo. Tik tokiame 
objektyvaus ir subjektyvaus visumos suvokime gali skleistis supratimas“ (Gadameris, 1991, 
p. 73). Iš Schleiermacherio perimtas hermeneutinio rato principas ir išskirtinis dėmesys 
tradicijai bei objektyvių ir subjektyvių veiksnių sąveikai tampa pagrindiniais Gadamerio 
hermeneutinės metodologijos principais, padedančiais aiškintis sunkiai suprantamas 
kūrinio prasmes. „Neišvengiamas judėjimas ratu, - sako jis, - tame ir slypi, kad už mégin- 
imo perskaityti ir noro suprasti kažką „štai čia“ parašytą „stovi mūsų pačių akys (ir mūsų 
pačių mintys), kuriomis mes tai regime“ (Gadamer, 1991, p. 19). Hermeneutinis ratas 
Gadamerio meno filosofijoje tampa nenutrūkstamos dvasinės kultūros raidos ir meno 
istorijos judėjimo simboliu. 

Nors Gadameris ir jo pirmtakai hermeneutinėje kūrinio analizėje daugiausiai rėmėsi 
literatūros ir poezijos tekstais, tačiau tarp literatūrinio ir vaizduojamosios dailės kūri- 
nio hermeneutinio aiškinimo nėra esminio skirtumo, kadangi abiem atvejais iškyla tas 
pats uždavinys „suprasti prasmę to, ką jis kalba ir paversti jį suprantamu sau ir kitiems. 
Nežodinio meno kūrinys todėl taip pat įeina į tiesioginį hermeneutikos uždavinių ratą“ 
(Gadamer, 1991, p. 262). 

Tiesa, vaizduojamosios dailės meno kūrinių hermeneutinis aiškinimas yra sudėtin- 
gesnis, kadangi juose ryšys tarp paveiksle vaizduojamų struktūrų ir jas pagimdžiusios 
kultūrinės tradicijos yra sunkiau apčiuopiamas nei literatūrinio teksto analizėje. Vis dėlto 
paveikslas yra lygiai taip pat hermeneutiškai lukštenamas, „skaitomas“ ir šifruojamas kaip 
parašytas tekstas. Interpretatoriui „reikia „perversti“ vieną po kitos briaunas vieno ir to 
paties, įvairius rakursus, kad galų gale tai, kas yra pavaizduota drobėje iškiltų visoje savo 
briaunų įvairovėje, o vadinasi, ir spalvoje, ir plastiškai naujai“ (Gadamer, 1991, p. 293). 
Vadinasi, interpretatorius, remdamasis įvairiais hermeneutinės analizės aspektais ir pa- 
laipsniui lukštendamas vis naujas detales, briaunas, atskleisdamas jų prasmę, santykius 
su tradicija, koreguodamas savo pirmapradį suvokimą, artėja prie visuminės kūrinio 
prasmės supratimo. 

Taigi hermeneutinė meno kūrinio interpretacija čia iškyla kaip integralinis praktikos 
momentas, kadangi ji neatsiejama nuo paties pažinimo proceso ir to, kas yra pažįstama. 
šiai teorijai galima padaryti priekaištą, kad ji pervertina kalbos reikšmę, „įsijautimo“ 
ir psichologinių supratimo aspektų, kurie atveria kelią interpretuotojo subjektyvizmui. 
Suvokdamas šį pavojų, Gadameris teigė, kad bet koks aiškinimas yra neatsiejamas nuo 
sudėtingos subjektyvių ir objektyvių veiksmų sąveikos. „Hermeneutinio rato“ principo 

iškėlimas čia vaidina ne tik metodologinio instrumento vaidmenį, tačiau ir išreiškia 
fundamentalią bet kokios interpretacijos prielaidą, skelbiančią, kad efektingas kūrinio 
supratimas neįmanomas be nuoseklaus istorinių, kultūrinių, tradicinių jį sąlygojančių 
veiksnių aiškinimosi. Vadinasi, hermeneutinė interpretacija, panašiai kaip ir archeologija, 
rekonstruoja „praeities“ tradicijos sluoksnius ir remdamiesi jais vis giliau skverbiasi į meno 
kūrinio supratimą. Hermeneutinio rato erdvėje istorijos tradicija ir reali besiskleidžianti 
aiškinimo praktika iškyla kaip sukimasis ratu, judant nuo detalės į visumą arba priešingai, 
nuo visumos į detalę. 

Gadamerio, Ricoeuro ir kitų hermeneutinės meno filosofijos šalininkų veikaluose 
ilgainiui išsikristalizuoja keletas pamatinių metodologinių nuoseklios hermeneutinės 
kūrinio analizės principų: 1) požiūris į meno kūrinį kaip minties objektyvacijos rezultatą, 
kurio „vidines prasmes“ galima hermeneutiškai aiškinti; 2) „vidinės prasmės“, laipsniškas 
atskleidimas, sugretinant kūrinį su jį inspiravusia kultūrine tradicija, laikotarpiu, jame 
vyraujančiais pagrindiniais techniniais kūrybos principais; 3) „įsijautimas“ į vidinį kū- 
rinio pasaulį, palyginant jo meninių vaizdinių sistemą su savo asmenybe, išgyvenimais, 
kūrybine patirtimi; 4) „dvasinio horizonto“ arba „tikrovės konteksto“, kuriame suvokiamas 
kūrinys, išplėtimas. 


P. Ricoeuro hermeneutinė fenomenologija 


Trečiasis iškilus hermeneutinės estetikos ir meno filosofijos atstovas buvo prancūzų 
mąstytojas, maištingojo Nanterre universiteto rektorius, daugiametis Sorbonos profe- 
sorius Polis Ricoeuras (1913-2005). Jis atstovauja prancūziškajai modernios herme- 
neutinės estetikos ir meno filosofijos tradicijai, kuriai būdinga glaudi sąveika su kitomis 
įtakingiausiomis tuometinės humanistikos kryptimis. Šio mąstytojo tekstai išsiskiria 
aukštu filosofinės refleksijos lygiu, polinkiu į sudėtingus abstrakčius išvedžiojimus. 
Retrospektyviai žvelgdamas į hermeneutikos nueitą kelią jis pirmiausia apibendrina 
ankstesnės hermeneutinės minties laimėjimus ir gvildena neišspręstas problemas. Iš 
čia plaukia visuminis požiūris į reikšmingiausius hermeneutinės minties raidos etapus 
ir siekis pajungti jos idėjas tolesniam pamatinių Žmogaus būties ir kūrybos problemų 
sprendimui. Kita vertus, pabrėždamas gelminj modernią hermeneutiką su fenomeno- 
logija siejantį ryšį, Ricoeuras savo koncepciją traktuoja kaip logišką fenomenologijos 
tąsą, jos papildymą ir natūralų mokslinio pažinimo raidai tyrimų laukų išplėtimą. 
„Mano tikslas, - teigia jis, - yra tyrinėjimas kelių, atverty šiuolaikinei filosofijai tuo, 
ką galima būtų pavadinti hermeneutinės problematikos skiepu fenomenologiniam 
metodui“ (Ricouer, 1969, p. 23). 

Tiesą sakant, Ricoeurui, puikiai pažįs- 
tančiam filosofijos idėjų istoriją, skirtingai 
nei pirmtakams, būdinga „sintetinė prieiga“ 
arba, kitais žodžiais tariant, noras po vadi- 
namosios „fenomenologinės hermeneuti- 
kos“ stogu sulieti į vieningą visumą daugelio 
kitų artimų teorinėmis ir metodologinėmis 
nuostatomis tuometinės estetikos ir meno 
filosofijos krypčių idėjas. Jis nuo jaunystės 


artimai bendravo su daugeliu iškiliausių 
to meto prancūzų mąstytojų, literatūros ir Paul Ricoeur 
vaizduojamosios dailės meistrų, tai neišven- 

giamai suformavo jo estetikos ir meno filosofijos idėjų savitumą. Priminsiu, kad tiesioginiu 
Ricoeuro mokytoju buvo pirmuosius egzistencializmo filosofijos tekstus, anksčiau nei Jas- 
persas ir Heideggeris paskelbęs Gabrielis Marcelis, artimu jaunystės bičiuliu buvo fenome- 
nologinės estetikos patriarchas Dufrenne’as, su kuriuo kartu filosofinės karjeros pradžioje 
paskelbė knygą Karl Jaspers et la philosophie de lexistence („Karlas Jaspersas ir egzistencijos 
filosofija“, 1947). Glaudus dvasinis ryšys jį taip pat siejo su personanalizmo pradininku 
Emmanueliu Mounier ir „egzistencinės fenomenologijos" atstovu Merleau-Ponty. 

Tarp jo įkvėpėjų taip pat verta paminėti gyvenimo filosofijos, „subjektyviosios on- 
tologijos“ ir „egzistencinės ontologijos“ tradiciją plėtojančius Kierkegaardą, Nietzscheę, 
Jaspersa, Bultmanna, Sartrea, Malraux, Saussure’a, Lévi-Straussa, Eliade ir kitu mąstytojus, 
kurių idėjos įvairiais keliais skverbėsi į hermeneutinę pokario prancūzų estetiką ir meno 
filosofiją. Prancūziškoje Ricoeuro fenomenologinės hermeneutikos versijoje kartu su 
fenomenologijos, egzistencializmo, Heideggerio ontologijos mokymais susiliejo paskiros 
personalizmo, struktūralizmo, formalizmo, analitinės filosofijos, kalbos filosofijos, psi- 
choanalizės ir kitos idėjos. 

Ricoeuro santykis su ankstesne filosofijos idėjų istorija yra sudėtingesnis, kadangi šio 
mąstytojo tekstai kupini giliausios pagarbos racionalizmo pradininkui Descartes'ui, kurio 
metafizikoje buvinys buvo pirmiausia apibrėžtas kaip vaizdinio objektyvumas, o tiesa - kaip 
vaizdinio tikrumas. Descarteso mąstymą Ricoeuras traktuoja kaip daug sudėtingesnį ir 
svarbesnį reiškinį nei tai pateikiama filosofijos istorijos vadovėliuose. Jis atkreipia dėmesį, 
kad kartu su Descarteso filosofijai pagrįstai priskiriamu „objektyvumu pasirodo ir subjek- 
tyvumas ta prasme, kad objekto būties tikrumas yra subjekto steigimo atitikmuo. Taigi 
turime kartu subjekto steigimą [position] ir vaizdinio teigimą [proposition]. Tai pasaulio 
kaip „vaizdo“ (Bild) epocha. <...> Pradedant Descartes'u žmogus tampa pirminiu ir realiu 

subjectum, pirminiu ir realiu pamatu. Taigi susidaro dviejų sąvokų - subjectum kaip pamato 
ir subjectum kaip aš - tam tikras bendrumas, tapatinimas. Subjektas kaip aš pats tampa 
centru, su kuriuo siejasi buvinys (das Seiende) (Ricoeur, 2000, p. 102). Taigi čia susiduria- 
me su savita Descarteso idėjų interpretacija, kuri Ricoeurui ypatingų sunkumų nesudaro 
kitam žingsniui - tiltų nutiesimui tarp Descarteso racionalistinės filosofijos ir racionalizmui 
oponuojančių „subjektyviosios ontologijos“ kūrėjų Kierkegaardo ir Nietzsche's koncepcijų. 

Tiesą sakant, kaip turėjome galimybę įsitikinti iš pateiktos Descarteso filosofijos 
interpretacijos Ricoeuras, iškildamas virš įvairių disciplinų ir koncepcijų prieštaravimų, 
ambicingai siekia kokybiškai naujos filosofinių idėjų sintezės. Savo hermeneutinės fenome- 
nologijos koncepcijos išeities tašku jis skelbia Husserlio idėjų naują „perskaitymą“ pasitel- 
kiant kalbos, simbolio ir mito teikiamas galimybes. Kita vertus, jis siekia sujungti Huserlio 
mokymą apie „gyvenimiškąjį pasaulį“ su hermeneutinėmis Heideggerio, egzistencializmo, 
personalizmo, struktūralizmo ir Freudo psichoanalizės idėjomis. Ir galiausiai, jo koncep- 
cijai būdingas ketinimas plėsti hermeneutinių tyrinėjimų lauką įvairiomis civilizacijos, 
kultūros, filosofijos, meno ir literatūros istorijos kryptimis. 

Genezės aspektu žvelgiant į Ricoeuro hermeneutinę koncepciją, galima aiškinti 
Husserlio intensionalumo teorijos sintezę su Heideggerio „ontologiniu posūkiu“ ir Da- 
sein analitika, kuri neverčia hermeneutikos šalininkų rinktis tarp supratimo ontologijos 
ir interpretacijos epistemologijos. „Mano išeities taškas ir kelrodis bus tai, ką vadinu pir- 
mapradžiu ryšiu tarp klausimo apie būtį ir Dasein kaip klausiančiojo iškilimo“ (Ricoeur, 
2000, p. 98). Čia jis, kaip ir Heideggeris, pradeda savo hermeneutikos teorijos kūrimą 
nuo klausimo apie būtį, kuris klasikinės racionalistinės Vakarų metafizikos buvo paliktas 
užmarštyje, kėlimo. Tai paaiškina pagrindinę Ricoeuro mąstymo orientaciją į gyvenimo 
filosofijos, fenomenologijos, egzistencializmo, personalizmo, psichoanalizės ir kitas iš 
neklasikinės filosofijos išplaukiančias žmogaus gyvenimo ir subjektyviosios ontologijos 
svarbą iškeliančias koncepcijas. 

Vadinasi, tiek Gadamerio, tiek ir Ricoeuro meno filosofijai vienodai svarbus buvo 
Heideggerio „Būtyje ir laike“ nubrėžtas ontologinis konstruktas. Tačiau Gadameris savo 
koncepcijoje juda Heideggerio atvertu hermeneutiniu vadinamuoju „trumpuoju keliu į 
būtį“, o štai Ricoeuras iriasi įvairiais aplinkeliais arba vadinamuoju „ilguoju keliu“. „Yra 
trumpas kelias, apie kurį pasakysiu pirmiausia, ir ilgas kelias, kuriuo pasiūlysiu eiti, - rašo 
jis knygoje „Egzistencija ir hermeneutika. Intrerpretacijų konfliktas“, - Trumpasis kelias - 
tai heidegeriškosios supratimo ontologijos kelias. Tokią supratimo ontologiją aš vadinu 
„trumpuoju keliu“, nes, atsisakydama ginčytis dėl metodo, ji iš karto pereina į baigtinės 
būtybės ontologijos plotmę, kad rastų ten supratimą jau nebe kaip buvimo būdą“ (Ricoeur, 
2001, p. 7). Šis kelias yra ilgas, jis eina per Heideggerio supratimo ontologijos klystkelius, 

sudėtingus kalbinius ir semantinius svarstymus, semantikos ir refleksijos problemų apta- 
rimą, prasminių simbolių struktūrų atskleidimą. 

Hermeneutika Ricoeuro koncepcijoje suvokiama kaip nuolatinis pažintinis kūrybiškas 
darbas, kurio tikslas suteikti suvokiamiems estetiniams fenomenams ir meno kūriniams 
prasmę. Jis skleidžiasi tarpinėje srityje tarp abstrakčios ir konkrečios refleksijos, kuomet 
mąstymas siekia išryškinti prasmę glūdinčią pamatinėje Ricoeuro estetikos sąvokoje sim- 
bolyje. Jis kviečia interpretacijai suteikti tokį patį prasmių lauką kaip ir simboliui, kadangi 
interpretacija tiesiogiai siejasi su intensyvia mąstymo veikla, siekiu iššifruoti estetikos ir 
meno filosofijos reiškiniuose slypinčias prasmes. Todėl simbolį ir interpretaciją Ricoeuras 
traktuoja kaip koreliatyvias sąvokas. 

Hermeneutinėje procedūroje interpretacija įveikia atstumą, skiriantį konkrečios epo- 
chos tekstą ar meno kūrinį nuo interpretatoriaus. Tačiau kadangi Ricoeuro hermeneutika 
pirmiausia yra orientuota į tekstą, o tekstai visada yra rašytinės kalbos pavyzdžiai, todėl 
čia ypatingas dėmesys yra skiriamas su raštu susijusiam hermeneutinių problemų laukui. 
„Raštas suteikia išraišką tam, kas tėra virtualu, kas dar tik formuojasi, vos mezgasi gyvoje 
kalboje - t. y. reikšmę atskiria nuo įvykio. Beje, šis atskyrimas nesuardo fundamentalios 
diskurso struktūros, aptartos pirmojoje mano ese. Teksto įgyta semantinė autonomija te- 
bėra valdoma įvykio ir reikšmės dialektikos. Maža to, galime teigti, kad raštas atskleidžia ir 
išryškina šią dialektiką. Raštas - visiška diskurso manifestacija“ (Ricoeur, 2000, p. 37-38). 
Taigi jis dar labiau sukonkretina savo poziciją, teigdamas, kad „rašto problema tampa 
hermeneutine problema jį papildančio poliaus - skaitymo - perspektyvoje“ (Ricoeur, 
2000, p. 54). 

Ricoeuro kaip ir daugelio to meto prancūzų mąstytojo tekstuose regimas filosofinės 
problematikos ontologizavimas ir estetinimas. Šią filosofinės problematikos ontologiza- 
vimo ir estetinimo tendenciją stiprino Heideggerio palinkimas į pirmapradžius kultūros, 
mąstymo, kalbos, rašto, poezijos, dailės sluoksnius. Iš čia plaukia Ricoeuro dėmesys 
tokiems svarbiems sinkretiškiems kultūros fenomenams kaip mitas, metafora, simbolis, 
taip poezijos, literatūros tekstų ir vaizduojamosios dailės kūrinių estetinei analizei, savitai 
tapybos, graviūros meninės išraiškos priemonių interpretacijai. 

Pagrindinis Ricoeuro fenomenologinės hermeneutikos uždavinys estetikos ir meno 
filosofijos problemų gvildenimo srityje atskleisti literatūroje, vaizduojamojoje dailėje 
ir muzikoje sukurtų didžiųjų meno kūrinių tikrąsias prasmes ir parodyti estetinių bei 
meno fenomeny svarbą žmonijos kultūros istorijai, jos ateities perspektyvų sklaidai. 
Gvildendamas šias problemas jis kaip ir Barthes'as apeliuoja į maksimaliai išplėstą teksto 
sąvoką, kurią lanksčiai pritaiko įvairių meno rūšių tyrinėjimui. „Anapus komparatyvistų 
fenomenologijai būdingo ekstensyvaus supratimo, - teigia Ricoeuras, - atsiveria tikrosios 

hermeneutikos, kurioje interpretacija kaskart pritaikoma konkrečiam tekstui, laukas. Juk 
kaip tik modernioje hermeneutikoje susijungia du dalykai: simbolis teikia prasmę, protas 
imasi ją dešifruoti“ (Ricoeur, 2001, p. 47). 

Taip suformuojama teorija apie tris pagrindinius simbolių tipus: kosminius, sapnų ir 
poetinius. Pirmasis simbolių tipas siejamas su religijos fenomenologijos, antrasis - psicho- 
analizės, o trečiasis - literatūrinės kritikos ir meno sritimi. Jo estetikos ir meno filosofijos 
idėjos skleidžiasi dažniausiai apmąstant literatūros plotmėje ryškėjančius procesus. Este- 
tinėje analizėje įvairiems literatūros žanrams jis teikia prioritetą, kadangi jie tyrinėtojui 
sudaro palankias sąlygas spręsti konkrečias estetikos problemas apeinant ir nesvarstant su 
raštu susijusiu problemų. Šiuo aspektu žvelgiant akivaizdus literatūros privalumas yra tas, 
kad „eilėraštis, pasakojimas ir esė remiasi kompozicijos dėsniais, iš esmės nepriklausančiais 
nuo šnekos ir rašto priešpriešos“ (Ricoeur, 2000, p. 44). 

Pabrėžtinai asmeninis Ricoeuro hermeneutinės estetikos problemų traktavimas 
ryškiausiai atsiskleidžia mito, metaforos, simbolio, laiko ir pasakojimo interpreta- 
cijose. Pradėkime nuo sinkretiškos mito interpretacijos. Iš tikrųjų daugelis to meto 
mąstytojų, ieškodami gyvybingų kūrybos, autentiško mąstymo versmių ir išeities iš 
klasikinės metafizikos krizės, atsisuko į mythos ir logos antinomiją, kuri tradiciškai 
įvairiais variantais išnirdama pasikartodama nuo graikų per visą Vakarų mąstymo 
tradicijos istoriją ypatingą aktualumą įgavo pokario filosofijoje. Ricoeuras neliko 
nuošalyje nuo šios problemos sprendimo ir pateikė jos savitą estetinę versiją. „Iš 
tiesų, - teigia jis, - pirmiausia filosofija į mitą ir jo epistemologinę pretenziją žvelgia 
kaip į vaizdinį. Tuomet mythos - logos problema tampa vaizdinio - sąvokos problema“ 
(Ricoeur, 1996, p. 237). 

Mitas Ricoeuro koncepcijoje tampa viena svarbiausių kūrėjo vaizduotę gaivinančių 
versmių, kuri ypatingą svarbą įgauna visuose estetinės veiklos formose. Skirtingai nei 
filosofija, kuri yra mąstymas sąvokomis, mitas skleidžiasi meninių vaizdinių pavidalu ir 
nuolatos atveria kūrybinei vaizduotei naujas erdves. Jų apmastymui Ricoeuras pirmiau- 
sia kreipiasi į jam artimiausią literatūros ir poezijos sritį, pasitelkdamas estetine gelme ir 
daugiasluoksniškumu išsiskiriančias metaforos ir simbolio sąvokas. 

Iš tikrųjų jam literatūros kūrinių kognityvinės vertės matu tampa anksčiau estetinio 
diskurso periferijoje buvusi metaforos sąvoka. Ji yra traktuojama kaip itin sudėtingas es- 
tetinis fenomenas, kuriame vienu metu jungiasi „genijaus sugebėjimai“ ir meistriškumas 
geometro, tobulai valdančio „proporcijų mokslą“. Pasitelkdamas vaizdingą britų estetiko 
Monroe Beardsley pastebėjimą, metaforą Ricoeuras taip pat traktuoja kaip „miniatiūrinį 
eilėraštį . Lygindamas metaforą su simboliu ir esminį šių sąvokų skirtumą įžvelgia tame, 
kad „metafora gimsta jau išgrynintoje logos erdvėje, tuo tarpu simbolis delsia bios ir logos 

takoskyroje. Jis liudija pirmapradį diskurso įsišaknijimą gyvenime. Jis gimsta ten, kur galia 
sutampa su forma“ (Ricoeur, 2000, p. 72). 

Kitas esminis skirtumas tarp simbolio ir metaforos tame, kad metafora yra laisvo 
diskurso išradimas, o simbolis yra susijęs su kosmosu. Ir galiausiai, šių dviejų kertinių 
savo estetikos sąvokų lyginimą Ricoeuras užbaigia paradoksaliu teiginiu, kad viena ver- 
tus metafora yra daugiau nei simbolis, o kita vertus, simbolis yra daugiau nei metafora. 
Metaforos pranašumas - tai iškelta į kalbą implicitinė simbolio semantika. Juk simbolis 
yra daugiau nei metafora, kadangi jis yra sudėtingesnis dvimatis reiškinys, kuris žmoni- 
jos kultūros istorijoje turi gilias šaknis, todėl gramzdina mus į paslaptingą galios patirtį 
(Ricoeur, 2000, p. 81-82). 

Hermeneutinė meno kūrinių interpretacija, Ricoeuro įsitikinimu, pagrindinį dėmesį 
sutelkia į tą simbolio reikšmių sritį, kuri tiesiogiai siejasi su kalbine raiška, tačiau kartu 
nėra tapati vien jai. Ta simbolio prasmių dalis, kuri netelpa į kalbinės raiškos sritį, išsiskiria 
didžiausia semantinio poveikio suvokėjui galia. Būtent ji reikalauja grįžtamojo ryšio tarp 
kalbos ir konkrečios patirties nustatymo, tai yra tiesioginio ryšio tarp kalbinės sferos ir 
gyvos gyvenimiškosios patirties. Šio ryšio nustatymas yra pagrindinė Ricoeuro hermeneu- 
tinės koncepcijos šerdis. Vadinasi, skirtingai nei Gadameris, kuris savo hermeneutinėje 
meno filosofijoje pabrėžia išskirtinę kalbinės patirties svarbą, Ricoeuras savo koncepcijoje 
akcentus perkelia jau ne į kalbinių reiškinių tyrinėjimus. Iš čia plaukia jo dėmesys struk- 
tūralizme ir psichoanalizėje plėtojamoms interpretacijos teorijoms. 

Tačiau jo siejamos su šiomis kryptimis viltys, kaip rodo vėliau pasirodę darbai, 
būtent psichoanalizei skirtas De l'interprétation. Essai sur Sigmund Freud („Apie inter- 
pretacija. Esė apie Freudą, 1965) ir struktūralizmui bei psichoanalizei skirta Le Conflit 
des interprétations. Essais d herméneutique („Interpretacijų konfliktas. Hemeneutikos 
esė“, 1969) nevisiškai pasiteisino. Pirmiausia psichoanalizę jis traktavo kaip „subjekto 
archeologiją“ ir vieną iš hermeneutinės estetikos ir meno filosofijos formų, tačiau ilgai- 
niui vis aiškiau suvokė tų problemų sudėtingumą, kurios kyla mokslininkui mėginant 
iššifruoti sapnų simbolius, jų ryšius su pasąmonės pasaulio, archajiškiausių simbolių 
sluoksnių struktūromis. 

Pripažindamas psichoanalitinės meno kūrinio interpretacijos ribų judrumą ir polinkį 
plėstis Ricoeuras pagrindinį jos trūkumą lyginant su terapeutine ir didaktine psichoana- 
lize regi tame, kad ji negali pasitelkti „laisvųjų asociacijų“ metodą. Kita vertus, čia nebėra 
vietos interpretacijai tiems vaisingiems gydytojo ir paciento santykiams, kuriuos regime 
terapinėje psichoanalizėje. Kadangi psichoanalitinė meno kūrinio interpretacija remiasi 
analogijos principu, todėl ir interpretacija tampa fragmentiška. Glaustai aptaręs įvairius 
estetinės ir meno problematikos Freudo straipsnius, Ricoeuras meta psichoanalitinei 

estetikai priekaištą, kad jos šalininkai nepateikia jokios solidesnės teorijos, kuri išsamiau 
traktuotų menininko ir meninės kūrybos proceso problemas. 

Kita vertus, jis taikliai pastebi, kad netgi analizuodamas išskirtinio talento Leonardo 
da Vinci fenomeną, Freudas iš esmės apsiriboja jo vaikystės prisiminimais, Leonardo 
kūrybinės manieros savitumais, šviesos blyksnių, šešėlių aprašinėjimais, o iš esmės nieko 
nekalba nei apie šį didų menininką nei jo kūrybos procesą. Tokiu būdu Freudas savąja 
Leonardui skirta esė, spekuliuodamas estetikos ir meno filosofijos problemomis, paska- 
tino lėkštos biografinės psichoanalizės literatūros srauto atsiradimą. Palankiau Ricoeuras 
vertina Freudo esė apie Mikelandželo Mozės skulptūrą, kadangi šio šedevro interpretacija 
įgyvendinama nuosekliai iki smulkiausių detalių kreipiantis į vaizduotės interpretaciją. 
Toks analitinis metodas iš tikrųjų padėjo psichoanalizės pradininkui sujungti vaizduotės 
veiklą su kūrybine veikla, vaizduotės interpretaciją ir meno kūrinio interpretaciją ir tai 
nepraslydo pro Ricoeuro akis. 

Su nemažiau sudėtingomis problemomis Ricoeuras susidūrė analizuodamas struktū- 
ralistinių prieigų hermeneutikoje galimybes, šios krypties šalininkams būdingus požiūrius 
į kalbą kaip uždarą sistemą, praradusią ryšį su kalbančiu žmogumi. „Pradėdami nuo Saus- 
sureo langue ir parole skiries, - teigia jis, - kad diskursas yra kalbos įvykis. Kalbotyros, 
tiriančios sistemų struktūrą, požiūriu, laikinis šio įvykio matmuo yra yra silpnoji parole 
kalbotyros epistemologijos vieta. Įvykiai praeina, o sistemos išlieka“ (Ricoeur, 2000, p. 20). 
Ricoeuro nepatenkino ir tai, kad struktūralistinės metodologijos šalininkai, traktuodami 
ženklus kaip užsisklendusios savyje sistemos neatsiejamą dalį, nepereidavo į platesnį 
svarbių humanistikos problemų sprendimui semantinių filosofinių, estetinių ir meninių 
problemų diskursų ir realaus jų sprendimo lygmenį. 

Įvairiuose tekstuose gvildendamas kalbos ir kalbančiojo problemas Ricoeuras pereina 
prie tuo metu prancūzų humanistikoje išskirtinį aktualumą įgavusios struktūralistinėje ir 
poststruktūralistinėje estetikoje plėtojamos vadinamosios diskursų teorijos. „Nurodydamas 
į pasaulį, diskursas tuo pat metu nurodo atgal į kalbantįjį. Ši koreliacija nėra atsitiktinė, 
nes būtent kalbėtojas kalbėdamas ir nurodo į pasaulį. Vykstantis ir vartojamas diskursas 
nurodo atgal ir pirmyn - į kalbėtoją ir pasaulį. Tai esminis kalbos kaip diskurso kriterijus“ 
(Ricoeur, 2000, p. 32-33). 

Ricoeuras pirmiausia aiškiai atskiria interpretacijos ir suvokimo sąvokas. Suvokimas 
čia yra traktuojamas kaip toks ženklų supratimo menas, kai konkrečios prasmės yra per- 
duodamos iš vienos sąmonės į kitas pasitelkiant, gestų, kūno judesių ar kalbos galimybes, o 
interpretacija siejama su supratimu, kuris perduodamas rašytine forma fiksuotais ženklais. 
Taigi mokslininkas įsitikinęs, kad bet koks netgi savęs supratimas yra neatsiejamas nuo 
ženklinės, simbolinės ar tekstinės formos. Taip brėžiama esminė skirtis tarp pažinimo ir 

supratimo, kuris remiasi interpretatoriaus veiklai būdinga intuicija. Viena vertus, tokia 
pozicija atmeta supratimo iracionalumą, kita vertus, pasitelkiant tekstų analizei struktū- 
rinius ženklinių sistemų principus atriboja nuo racionalių aiškinimo principų, kadangi 
jie supaprastina ir schematizuoja analizuojamus fenomenus. 

Kultūros vizualizacija, Ricoeuro įsitikinimu, prasideda ryškėjant vaizduojamosios 
dailės iškilimui Vakarų menų hierarchijoje. Šiame procese didžiulį poveikį turėjo olan- 
dų dailininkų aliejinės tapybos išradimas, kuris pagimdė naują meninės erdvės ir laiko 
suvokimą, išryškino dailininkų kontrastus, spalvoms suteikė anksčiau neregėtą spindesį 
ir apsaugojo jas nuo laiko poveikio. Taip remdamasis savo literatūros formų tyrinėjimais 
Ricoeuras įžengia į vaizduojamosios dailės hermeneutinės analizės sritį. Labiausiai jį do- 
mina tapybos ir graviūros raidoje ryškėjantys dėsningumai. Aliejinės tapybos technikoje 
jis įžvelgė esminį šios meno rūšies proveržį, kuris padėjo dailininkams įveikti mąstymo 
ribotumus ir sukūrė naują nuo tikrovės nepriklausomą estetinių vertybių ir simbolių 
pasaulį. „Tapytojas, - rašo jis, - kuris kartu buvo ir chemikas, distiliuotojas, lakuotojas 
bei glazūruotojas, įvaldęs naują medžiaginį raidyną, galėjo užrašyti naują tikrovės tekstą. 
Olandų meistrams tapyba nebuvo nei pasaulio atkūrimas, nei sukūrimas, o jo metamor- 
fozė“ (Ricoeur, 2000, p. 52). 

Gvildendamas tapybos ir graviūros meninės išraiškos galimybes Ricoeuras pastebi, 
kadjos nors ir kitomis priemonėmis, tačiau remiasi savitu išrastu raidynu, susidedančiu iš 
taškų, brūkšnių, spalvinių dėmių ir pan. Dar ryškesnį atsisakymą nuo tikrovės imitavimo 
jis regi impresionistinėje ir ypač abstrakčioje dailėje, kur įsivyrauja autonomiška tikrovės 
atžvilgiu abstrakčių formų ir ženklų kalba. „Ikoniškumas, - reziumuoja Ricoeuras, - yra 
tikrovės perrašymas. Raštas siaurąja prasme - atskiras ikoniškumo atvejis“ (Ricoeur, 
2000, p. 53). 

Viename paskutiniųjų savo didžiųjų veikalų trijų tomy Temps et rėcit („Laikas ir pasa- 
kojimas“) jis vėl grįžta prie literatūrinės estetikos problemų aptarimo, teigdamas, kad tikro 
žodžio meistro literatūrinis pasakojimas struktūrina laiką ir suteikia galimybę suvokėjui 
suvokti save kaip istorinį subjektą. Pasinėrimas į meninio laiko magmą, jo įsitikinimu, tik 
tada įgauna estetinę prasmę, kai pasakojimas susiejamas su asmenine suvokėjo patirtimi. 

Tarsi reziumuodamas savo psichoanalitinės estetikos ir meno filosofijos tyrinėjimus 
Ricoeuras teigia, kad autentiškas meno kūrinys aplenkia menininką ir tampa daugiau 
simboliu asmeninės žmogaus ir jo ateities vienybės, nei simptomu, liudijančiu apie jo 
išgyventus ir neišspręstus konfliktus. Šia prasme meno kūriniai, jo įsitikinimu, panašiai 
kaip ir jo bičiulio Dufrenneo estetikoje ir meno filosofijoje veda žmoniją naujų atradimų 
keliais kūrybinės sublimacijos ir simbolinės raiškos srityse. Ricoeuras pabrėžia išskirtinę 
skirtingų nuomonių susikirtimo ir diskusijų erdvės atvėrimo svarbą ir būtinybę pažaboti 

bet kokias požiūrių unifikavimo apraiškas. Daugybės skirtingų estetikos ir meno filosofijos 
fenomeny interpretacijų koegzistavimas, netgi atviras skirtingų interpretacijų konfliktas čia 
yra suvokiamas ne kaip trūkumas, o akivaizdus supratimo privalumas, sudarantis herme- 
neutinių interpretacijų esmę. 

Glaustai aptarę Heideggerio, Gadamerio ir Ricoeuro hermeneutines koncepcijas 
galime pereiti prie analizės apibendrinimo. Pirmiausia visos į mūsų akiratį patekusios mo- 
dernios hermeneutiko teorijos buvo paveiktos anksčiau gyvavusių hermeneutikos tradicijų 
įtakos, kurios dėmesio centre atsidūrė estetinių ir meno fenomenų pažinimo, supratimo ir 
hermeneutinės interpretacijos problemos. Kita vertus, ypač Heideggerio ir Ricoeuro esteti- 
nėse teorijose jaučiamas ne mažiau stiprus ir Husserlio fenomenologiniy idėjų poveikis. Ir 
galiausiai Heideggerio ir Ricoeuro koncepcijose pasirinktos hermeneutinės metodologinės 
prieigos apnuogina kai kuriuos esminius skirtumus. Kiekvienas žingsnis, kuriuo žengia 
Heideggeris, įgyvendindamas užsibrėžtą hermeneutinės meno filosofijos programą, yra 
ir filosofinis, ir hermeneutinis. Panašia strategija remiasi ir nuosekliai jo pėdomis einantis 
Gadameris, kuris savo hermeneutinėje meno filosofijoje kiek susiaurina ontologinį heide- 
geriškos hermeneutinės analizės lauką. Prancūziškoje Ricoeuro fenomenologinės herme- 
neutikos versijoje, kuri pirmiausia išplaukia iš prancūziškojo egzistencializmo pirmtako 
Marcelio, Husserlio fenomenologijos ir Heideggerio ontologijos idėjų, lyginant su dviem 
pirmaisiais, regimos kitokios kitų humanistikos sričių poveikio pakoreguotos estetinės 
nuostatos. Jos plaukia iš Heideggeriui ir Gadameriui svetimų universalių bendrafilosofinių 
ir antropologinių Ricoeuro ambicijų, pajungimo savo estetikos ir meno filosofijos tikslų 
įgyvendinimui paskirų personalizmo, struktūralizmo, formalizmo, analitinės filosofijos, 
kalbos filosofijos ir psichoanalizės idėjų bei metodologinių prieigų. 

Neopozityvistinė reakcija į metafizinės estetikos principus 


XX amžiaus šeštajame dešimtmetyje Vakaruose išryškėjo esminiai estetinės minties poky- 
čiai, kurie reiškėsi tarpusavyje konfrontuojančiomis ir polemizuojančiomis neopozityvisti- 
nėmis tendencijomis. Tuomet, scientizmo idėjų pakilimo metu, ženkliai išaugo struktūrinės 
lingvistikos ir loginio pozityvizmo metodologinių nuostatų įtaka. Naujų neopozityvistinių 
pakraipų šalininkai siekė radikaliai peržiūrėti klasikinės estetikos principus, įtvirtinti 
griežtus mokslinio pažinimo principus. Iš daugybės tuo metu išryškėjusių reformatoriškųjų 
antimetafizinių estetikos tendencijų pirmiausia reikėtų išskirti Prancūzijoje suklestėjusias 
struktūralizmo ir poststruktüralizmo, o anglosaksų šalyse - vyraujančias pozicijas įgavusias 
analitinės estetikos ir meno filosofijos pakraipas. Po neklasikinės estetikos iššūkio jose išryš- 
kėjo dvi radikaliausios pamatinių klasikinės metafizinės estetikos ir meno filosofijos principų 
transformavimo programos. Abi pakraipos savo programinėse nuostatose kritikavo ir siekė 
išstumti tradicinę metafizinę estetiką arba bent ženkliai apriboti jos įtaką. 

Klausimo esmė, kokia buvo šios kritikos motyvacija, tikslai, iš kokių metodologinių 
pozicijų buvo vykdomas estetinės problematikos transformavimas? Ieškant atsakymų į 
šiuos klausimus, iškart ryškėja tarp šių išoriškai skirtingų pakraipų neabejotinai bendri to 
meto poreikius atitinkantys griežto mokslinio pažinimo svarbą sureikšminantys bruožai: 
pirmiausia - tiek analitinė, tiek struktūralistinė estetika formuojasi kaip reakcija į „klasi- 
kinius“ metafizinio mąstymo principus ir siekia estetinę mintį išvaduoti iš tų dogmiškų 
požiūrių, kurie stabdo jos raidą; tačiau analitinė iškelia griežto filosofinės analizės metodo 
svarbą, o struktūralizmas pretenduoja tapti universaliu humanitarinių ir socialinių mokslų 
metodu. Antra, abiejų pakraipų šalininkai, veikiami lingvistinių teorijų, estetinę mintį 
kreipia tyrinėti kalbos problemas. Kalba juose jau traktuojama ne kaip komunikacijos 
priemonė, pažinimo instrumentas, bet kaip išskirtinė terpė, kurioje skleidžiasi samonin- 
gas ir pasąmoninis Žmogaus gyvenimas, iš kur kyla gelminės kūrybos ištakos. Ir pagaliau 
abiejų krypčių šalininkai atmeta arba apriboja teorinės estetikos galimybes, nors praktikoje 
patys šių apribojimų nepaiso. 

Beje, nors šių scientizmo dvasios kupinų krypčių šalininkų antiklasikinės kritinės 
nuostatos buvo panašios, tačiau tautinės kultūros ir mokslo tradicijos lėmė skirtingas jų 
įgyvendinimo strategijas, į pirmą vietą iškėlė įvairias estetikos ir meno filosofijos problemas 
bei skatino skirtingą poveikį tolesnės teorinės minties raidai. 

Analitinės estetikos pakraipų iškilimas JAV tiesiogiai siejosi su kultūrinio ir meninio 
gyvenimo pagyvėjimu karo ir pokario metais, kai į šią šalį plūstelėjo daug talentingų pa- 
bėgėlių iš totalitarizmo niokojamos Europos. Tapęs gausių finansinių išteklių ir iš įvairių 
pasaulio kraštų suplaukusių mokslininkų ir menininkų susitelkimo vieta, Niujorkas ambi- 

cingai pretendavo perimti pripažinto Vakarų intelektinio centro ir „meno Mekos“ Paryžiaus 
funkcijas estetinės minties ir meninės kultūros raidoje. Stiprėjanti konkurencija tarp JAV 
ir Prancūzijos, kurios intelektinis elitas atkakliai gynė savo tradicinius prioritetus huma- 
nistikos ir meno srityse, atsispindėjo estetikos bei meno filosofijos idėjų konfrontacijoje. 

Iki nūdienos užsitęsusi anglakalbės analitinės estetikos tradicijos šalininkų polemika 
su ryškias transformacijas patyrusia prancūziškojo poststruktūralizmo ir postmodernizmo 
estetikos tradicija - tai polemika tarp dviejų iš esmės konceptualiai skirtingų požiūrių į este- 
tikos ir meno filosofijos analizės objektus, pažinimo strategijas bei metodus. Pirmosios šali- 
ninkai perdėm sureikšmino racionaliojo proto ir nuoseklių loginių, analitinių procedūrų 
svarbą perprantant estetinius reiškinius, o antrosios suvokė, kad estetikos ir meno pasaulyje 
racionalizmas neretai yra neveiksmingas, nes nepajėgia giliau pažinti šios estetinės srities 
reiškinių. Todėl prancūzų poststruktūralistinės ir postmodernistinės estetikos šalininkai 
pasitelkia įvairių neeuropinių mąstymo tradicijų laimėjimus, neklasikinės estetikos prin- 
cipus bei tarpdalykines estetinių reiškinių tyrinėjimo strategijas, metodus, procedūras. 

Analitinės estetikos šalininkai juda tiesiu racionaliojo proto ir logikos sureikšminimo 
nubrėžtu keliu, o postmodernistinės estetikos šalininkai suvokia, kad tiesus viena linija 
vedantis kelias neretai yra perdėm paprastas, siekiant suvokti sudėtingesnių reiškinių 
esmę, kadangi iš esmės negali atskleisti analizuojamų reiškinių daugiamatiškumo ir kom- 
plikuotumo. Todėl jie nesivadovauja apibrėžtais akademinės estetikos kanonais, o siekia 
kiekvienu konkrečiu atveju kūrybiškai pasitelkti originalias tyrinėjimo strategijas, metodus 
ir semtis pažinimo iš gilesnių versmių nei tos, kurios yra akivaizdžios ir atsiranda tradiciškai 
analizuojant. 

Jau prancūzų struktūralistų ir semiotikų estetinės teorijos, nepaisant scientistinių 
nuostatų, išsiskyrė mąstymo atvirumu, aukštu humanitarinės ir kalbinės kultūros lygiu, 
taikliomis kultūrologinėmis įžvalgomis, nuolatinėmis projekcijomis į kitų civilizacijų, tautų 
kultūros, estetikos ir meno tradicijas, o daugeliui iš logikos, aksiologijos, epistemologijos 
ir lingvistikos į estetinę problematiką atėjusių anglosaksiškų šalių specialistų būdingas 
nekritiškas paskirų loginių procedūrų, o ne racionalumo apskritai sureikšminimas, men- 
kesnis humanitarinės kultūros, ypač meno praktikos, pažinimas (išimtis A. Danto). Tai 
itin ryšku, kai jie pereina prie arčiau su konkrečios meno praktikos pavyzdžiais susijusios 
meno filosofijos problematikos aptarimo, tuomet humanitarinės kultūros skurdumas 
tampa akivaizdus. 

Skirtumų tarp amerikinės analitinės ir prancūziškos postruktūralistinės estetikos 
pakraipų atsirado dėl skirtingo šiose šalyse sukaupto estetinės minties ir meninės kultūros 
bagažo. Tie teoriniai konceptai, kurie jau seniai buvo įvesti į prancūziškos estetikos apy- 
vartą ir tarsi buvo savaime suprantami, amerikiečiams, kurių profesionalios akademinės 

estetinės minties istorija iš esmės prasidėjo tik G. Santayanos veikalais, daugelį dalykų dar 
tik teko aiškintis. Būtent todėl JAV išskirtinę svarbą įgavo analitinės tendencijos, kurių 
šalininkai aiškinosi estetikos, meno filosofijos, meno kritikos, meno teorijos santykių ir jų 
kompetencijos sričių atribojimo problemas, mėgino aiškiau apibrėžti meno kūrinio statusą, 
pagrindinių estetikos ir meno filosofijos sąvokų prasmių lauką. Be to, skaitant analitinės 
estetikos šalininkų tekstus, kirba mintis, ar jie, siekdami teiginių aiškumo ir pavyzdžių 
akivaizdumo, nesupaprastina gvildenamų problemų esmės ir nepateikia paprasčiausių atsa- 
kymų į sudėtingas problemas, o to nepasakytum apie jų prancūzų kolegas. Ir pagaliau ame- 
rikiečiai gvildena gana nedaug teorinių akademinės estetikos ir meno filosofijos problemų, 
ojų kolegoms prancūzams, formuojantiems poststruktūralistinės estetikos diskursų lauką, 
būdingas platus, nesusaistytas cechinių nuostatų požiūris ir nuolatinis siekimas išsiveržti už 
klasikinės akademinės estetikos ir meno filosofijos problematikos ribų bei užmegzti dialogą 
su įvairiomis humanitarinėmis ir socialinėmis disciplinomis, meno praktika. 

Analizės daugiasluoksniškumas ir tyrinėjimo strategijų originalumas, daugybės tra- 
dicinių problemų naujų „neklasikinių“ aspektų išryškinimas lėmė didesnę prancūzų post- 
struktūralistinių nei amerikinių teorijų gelmę, platesnį jų pritaikymą, įtaką ir išliekamąją 
vertę. Tai tapo akivaizdu dar aštuntajame dešimtmetyje, kai išryškėjo naujas transatlantinis 
ir eurazinis postmoderniosios estetinės minties skrydis, tai yra Prancūzijoje sukurti konceptai 
ir sąvokos išplito JAV, Didžiojoje Britanijoje, Japonijoje, Rusijoje, Lenkijoje ir kitose buvusiose 
socialistinėse šalyse. 

Dėl to estetikos bei meno filosofijos disciplinos iš pagrindų pasikeitė, jos tapo lanks- 
tesnės, atviresnės naujovėms, savikritiškesnės nei anksčiau, svarbiausiu buvo įvardytas 
intelektualaus kritinio mąstymo atvirumas, kuris nustūmė konservatyvias tradicinės 
akademinės estetikos nuostatas, nukreiptas į žinių sisteminimą ir veiksmingą jų pritaiky- 
mą pedagoginiams akademinės sistemos reikalavimams. Požiūris į estetiką kaip į svarbią 
akademinę discipliną greta kitų universitetinių disciplinų ir kaip į instrumentą, padedantį 
formuoti bendrus estetinius įgūdžius, po 1968 m. revoliucijų aktualumą kuriam laikui tarsi 
prarado. Poststruktūralistinė estetika, iš akademinio pasaulio aktyviai įsiveržusi į Paryžiaus 
gatves ir kėlusi sau maksimalistinius pasaulį, kultūrą, gyvenimą pertvarkančius politinius, 
socialinius, kultūrinius tikslus, jau nebenorėjo grįžti į niūrias akademines auditorijas ir 
užsisklęsti intelektinių ir pedagoginių estetikos aspektų erdvėje. 


Analitinės estetikos sklaida 


Analizuojant JAV neopozityvistinės pakraipos analitines (arba lingvistines analitines) 
estetikos (antiesencializmas, estetinis perceptualizmas, institucinės teorijos) koncepci- 

jas, iskart pastebimas racionalumas ir radikali 
pamatinių klasikinės metafizinės estetikos prin- 
cipų kritika. Jos rutuliojosi stipriai veikiamos 
pokantiškojo kriticizmo, lingvistinių ir loginio 
pozityvizmo tendencijų. Plėtojant L. Wittgenstei- 
no vadinamųjų „kalbinių žaidimų“ idėjas, JAV ir 
Didžiojoje Britanijoje stiprėjo analitinių ir kitų į 
griežtą moksliškumą pretenduojančių koncepci- 
jų įtaka. Analitinė estetika buvo labai nevienalytė 
pirmiausia anglosaksų šalyse išsiskleidusi srovė, 
kuri jungė įvairias kryptis, mokyklas ir paskirus 
amerikiečių (W. G. Gallie, P. Ziffas, M. Weitzas, 
W. E. Kennickas, B. Tilghmanas, M. C. Beardsley, 
N. Goodmanas, G. Dickie, A. Danto, J. Margolis 
ir kt.) bei britų mąstytojus (H. Osbornas, R. Scru- 
tonas). Jie sąmoningai siekė susiaurinti estetinių 
tyrinėjimų lauką ir apvalyti estetiką nuo metafi- 
zinės problematikos neapibrėžtumo, suformuoti Monroe Curtis Beardsley 
objektyvią vienareikšmę estetinių reiškinių bei 
meno kūrinių interpretaciją. 

Analitinės estetikos idėjoms būdinga istorinė evoliucija ir daugybės susijusių doktrinų 


koegzistavimas. Tarp jų nerasime nei vienos reikšmingesnės, kurios savo istorinėje raidoje 
nebūtų patyrusios esminių pokyčių. Šių koncepcijų šalininkams būdingas pabrėžtinai 
kritinis racionalus mąstymas, griežtas analitiškumas, metodologinio nuoseklumo reika- 
lavimas, atsiribojimas nuo nepagrįstų spekuliacijų, aiškus gvildenamų estetikos ir meno 
filosofijos problemų bei klausimų formulavimas, išskirtinis dėmesys pasirinktų estetinių 
sąvokų preciziškam vartojimui konkrečiame kontekste neabejotinai buvo perspektyvus. 
Tačiau greta laimėjimų, skleidžiasi ir probleminiai šios krypties raidos aspektai. Akivaizdu, 
kad naujų griežtų analitinių mokslinės analizės principų ir kriterijų iškėlimas į pirmą vietą 
gerokai susiaurino analitinės estetikos šalininkų tyrinėjimų problemų lauką. 

Jiems būdingos pabrėžtinai kritinės nuostatos atsispindėjo ir požiūryje į estetiką, 
kaip į metakritinę discipliną, kurios tikslas - radikaliai peržiūrėti pamatines klasikinės 
metafizinės estetikos nuostatas, kategorijas ir sutelkti savo dėmesį į teorines kritikos 
problemas, o menas šiose konceptualiose nuostatose turėjo daugiau iliustratyvias 
funkcijas (pastaroji ypatybė daugiausia ir lėmė šios pakraipos šalininkų mąstymo sti- 
liaus ir koncepcijų savitumą). Kritinės analitikų nuostatos atsispindėjo ir šios krypties 

šalininkų veikalų pavadinimuose, pavyzdžiui, Beardsley Aesthetics: Problems in the 
Philosophy of Criticism („Estetika: filosofinės kritikos problemos“, 1958, J. Stolnitzo 
Aesthetics and Philosophy of Art Criticism („Estetika ir meno kritikos filosofija“, 1960), 
Margolis The Language of Art and Art Criticism („Meno kalba ir meno kritika“, 1965). 

Neigdami perdėtas klasikinės metafizinės estetikos pretenzijas ir pamatinius jos 
principus, daugelis analitinės estetikos šalininkų skelbė, kad pagrindinis estetikos ir meno 
filosofijos uždavinys - ne įvairių estetiškumo apraiškų ir veiksnių tyrinėjimas, jų gyvavimo 
faktų nustatymas, klasifikavimas, bet pirmiausia - sąmoningas atsiribojimas nuo speku- 
liatyvių estetikos problemų tyrinėjimo ir susitelkimas tikslinti žodžių reikšmes ir nagrinėti 
įvairias kalbos formas. Tai kūrė savitą analitinės estetikos šalininkų mąstymo stilių, kurio 
esmė - įsitikinimas, kad nuosekli griežtais loginiais principais pagrįsta įvairių estetikos ir 
meno filosofijos problemų analizė turi pakeisti neaiškią arba netikslią problemos išraišką 
kalboje tokia formuluote, kuri atskleistų tikrą gvildenamos problemos esmę. Todėl pre- 
ciziškas praktinis analitinių procedūrų pritaikymas gali rodyti, kad estetiniame diskurse 
tvirtas pozicijas įgavusi ir nekvestionuojama problema yra arba nekorektiškai iškelta „pseu- 
doproblema*, arba susijusi su klaidingu konkrečių kalbos formų vartojimu, arba pagaliau 
neturi tiesioginių ryšių su savita estetikos ar meno filosofijos problematika. 

Analitinėje estetikoje taip pat savitai transformavosi dar K. Fiedlerio, E. Utitzo, 
M. Dessoiro, M. Heideggerio veikaluose išryškėjęs siekimas atsiriboti nuo su subjekty- 
viais vertinimais susijusios estetinės problematikos neapibrėžtumo ir perkelti tyrinėtojų 
dėmesio centrą į, jų akimis žvelgiant, geriau griežtesniems mokslinės analizės principams 
paklūstančią meno filosofijos problematiką. Todėl analitinių koncepcijų šalininkai dėmesį 
perkelia į meno filosofijos metodologijos ir epistemologijos, metaestetikos, meno kalbos, 
meninės sąmonės, meno kūrinio savitumo pažinimo problemas. Juos domina estetikos ir 
meno filosofijos kompetencijos ribų atskyrimas, aiškinimasis, kokie pagrindiniai dabar- 
tinės estetikos ir meno filosofijos uždaviniai? Ar galima dabartinę estetiką redukuoti į 
metaestetiką ir metakritiką? Ar privalo ir pajėgi dabartinė meno filosofija atskleisti me- 
ninės kūrybos proceso, meno kūrinio, jo suvokimo, pamatinių kategorijų esmę, pateikti 
objektyvias ir vienareikšmes meno kūrinio interpretacijas? Ar gali pasiūlyti moksliniu 
požiūriu nepriekaištingus receptus, kaip preciziškai vartoti sąvokas konceptualioje meno 
filosofijos problemų analizėje, teoriniuose ginčuose ir įprastinėje kalboje? Kokios yra 
ontologinės ir specifinės intencionalios bei kultūrinės meno kūrinio būties prielaidos? 

Atskirą estetikos ir meno filosofijos problemų grupę analitinės pakraipos koncepcijose 
sudaro klausimai, susiję su šių mokslinio pažinimo sričių transformacija ir mėginimu kon- 
ceptualiai apmąstyti radikalių neoavangardinio meno krypčių estetikai ir meno filosofijai 
keliamas problemas. Pavyzdžiui, ar meno kūriniais galime laikyti tik vienetinius objektus 

ar ir bendrąsias sąvokas, neturinčius mate- 
rialaus įkūnijimo teorinius konceptus, jų 
notacijos pavyzdžius ir pan.? Ar gali meno 
teoretikas ir kritikas nekvestionuojamai 
pripažinti visus menininko kūrybinės dva- 
sios polėkius kaip meno kūrinį? Estetinės 
problematikos transformacija į meno filoso- 
fijos akivaizdi po minėtos Beardsley knygos 
„Estetika: filosofinės kritikos problemos“ 
pasirodymo. Ši tendencija vėliau plėtojama 
Danto, Margoliso ir kitų tyrinėjimuose. 


Pagrįstai kritikuodami universalias 
tradicinės metafizinės ir normatyvinės Arthur Danto 
estetikos, kaip filosofinės grožio bei meno 
teorijos, ambicijas, jų teorinio aparato ir metodologinių nuostatų neapibrėžtumą, teiginių 
kategoriškumą, kalbos, sąvokų miglotumą, šios pakraipos šalininkai iš principo atsisakė 
apibūdinti pamatinės klasikinės estetikos sąvokų esmę. Todėl jie kritiškai vertino jų požiūrį 
į tokias klasikinės estetikos kategorijas, kaip grožis ir menas, kurias kaltino neapibrėžtumu 
ir daugiareikšmiškumu. Jie apskritai abejojo atsakymų į klausimus, kas yra grožis ir kas 
yra menas, prasmingumu. Skeptiškai žvelgdami į teorinius apibendrinimus, jie aršiai kri- 
tikavo tradicinę (esencialistinę) metafizinę ir normatyvinę estetiką kaip filosofinę grožio 
ir meno teoriją. 

Estetikos ir meno filosofijos idėjų formavimo kalba čia tapo išskirtinės svarbos tyri- 
nėjimo objektu, todėl ir pirmiausia iškilo supratimo, prasmės, komunikacijos, preciziško 
sąvokų vartojimo skirtinguose kontekstuose ir panašios su mokslinės analizės nepriekaiš- 
tingumu susijusios problemos. Analitinės estetikos ir meno filosofijos šalininkai buvo 
įsitikinę, kad pagrindinis šių mokslų uždavinys - analizuoti kalbą, siekiant išsiaiškinti 
turinį tų problemų, kurios tradiciškai buvo priskiriamos estetikos ir meno filosofijos moks- 
lų sričiai. Klasikinei metafizinės estetikos ir meno filosofijos kūrėjams būdingas minčių 
dėstymo spekuliatyvumas, miglotumas, kalbos neapibrėžtumas, problemų formulavimo 
abstraktumas, tikslumo vengimas, nepakankamai suformuluotos teorinės ir metodologi- 
nės nuostatos, analitinės estetikos šalininkų požiūriu, neišvengiamai lėmė ir daugelio jų 
išvadų klaidingumą. 

Šios pakraipos šalininkai pradžioje skelbė, kad griežtus mokslinius reikalavimus 
atitinkanti teorija apskritai neįmanoma, o paskiri teoretikai netgi teigė, kad ji nereika- 
linga. Šios negatyvios teorijos atžvilgiu nuostatos buvo motyvuojamos minėtu klasikinės 

metafizinės estetikos spekuliatyvumu, jų 
akivaizdžių neatitikimu griežto analitinio 
mokslo reikalavimams. Kitas svarus argu- 
mentas buvo tas bejėgiškumas ir sunkumai, 
su kuriais estetika ir meno filosofija susidū- 
rė, siekdama teoriškai apmąstyti nuolatos 
besikeičiančius avangardinio meno raidos 
procesus, kurie netilpo į jokias klasikines 
šių mokslų schemas. Tai buvo viena prie- 
žasčių, paaiškinančių, kodėl universalias 
klasikinės metafizinės estetikos ambicijas 
analitinės estetikos šalininkai redukavo 
ir suvedė pirmiausia į lokalines kalbos 
problemas. Todėl daugelio pamatinių este- 
tikos ir meno filosofijos problemų tyrimas 
šioje tradicijoje dažniausiai apsiribodavo 
svarstymais, kurių pagrindinis tikslas — 
išryškinti, kaip vartojamos sąvokos ir ar jų 


vartojimas atitinka konkrečias jų pasitelki- 
mo estetinių reiškinių analizei prielaidas. 
Tačiau ilgainiui vis labiau ryškėjo radikalaus estetikos, kaip teorinės disciplinos, neigimo 
neperspektyvumas. 

Antiesencializmas tapo įtakinga ankstyvosios anglų ir amerikiečių analitinės esteti- 
kos pakraipa, kurios teorinė platforma pradėjo ryškėti dar šeštajame dešimtmetyje Ziffo, 
Weitzo, Kennicko ir ankstyvuosiuose Dickieo veikaluose, tačiau specialios analizės objektu 
ji tapo Danto, Dickieo, Goodmano, Margoliso, Tilghmano, Beardsley ir kitų tyrinėjimuo- 
se. Antiesencializmas, kaip taikliai pažymi R. Shustermanas, buvo vienas svarbiausių 
skiriamųjų analitinės estetikos bruožų (Shusterman, 1989, p. 6), kadangi jos šalininkai 
teigė, kad esminių, rūšinių, apibrėžiamųjų meno savybių apskritai nėra, o mėginimas jas 
surasti yra bevaisis. Taigi įtakinga antiesencializmo tendencija analitinėje estetikoje buvo 
kupina nihilistinio patoso tradicinių, arba, kitais žodžiais tariant, esencialistinių, teorijų 
atžvilgiu, teorijų, kurios abstrakčiai samprotavo apie nekvestionuojamos specifinės meno 
esmės ir unikalios jo prigimties egzistavimą. Antiesencializmas formavosi kaip koncep- 
tualus šios nuostatos neigimas. 

Todėl prasidėjo radikali klasikinės metafizinės estetikos ir meno filosofijos pamatinių 
principų kritika, kurios pirmi požymiai išryškėjo Ziffo straipsnyje The Task of Defining a 

Work of Art („Meno kūrinio apibrėžimo uždavinys“, 1953) ir antologijoje Aesthetics and 
Language („Estetika ir kalba“, 1954), kurie tarsi nubrėžė programines analitinės estetikos 
šalininkų antiklasikines nuostatas, jų pabrėžtinai kritinį požiūrį į spekuliatyvius metafizi- 
nės estetikos principus. Esencialistinių teorijų šalininkai buvo įsitikinę, kad gyvuoja tam 
tikra universali ir absoliuti meno esmė, kurios pažinimą jie skelbė svarbiausiu estetikos 
ir meno filosofijos tikslu. Tačiau, siekdami mokslinės meno esmės analizės, esencialistai 
užmiršo pamatinę aksiomą, kad tikrovėje kiekvienos konkrečios meno rūšies meno kūri- 
nio unikalumas ir originalumas reiškiasi skirtingu pavidalu, todėl nėra jokių nekintamų 
jo įvertinimo taisyklių ar kriterijų. 

Antiesencialistinės estetikos nuostatos vėliau buvo išplėtotos programiniame Wei- 
tzo straipsnyje The Role of Theory in Aesthetics („Teorijos vaidmuo estetikoje“, 1956), 
Kennicko Does Traditional Aesthetics Rest on a Mistake? („Ar tradicinė estetika remiasi 
klaida?“ 1958) ir kitų teoretikų veikaluose, kuriuose jau atvirai buvo teigiama, kad 
sąvokų menas ir meno kūrinys apibrėžimas bei esminių specifinių jų bruožų apibūdini- 
mas neįmanomas dėl meno įvairovės ir nuolatinės jo kaitos. Todėl buvo daroma ir kita 
principinė išvada, kad nepriekaištinga estetikos ir meno teorija logiškai neįmanoma, o 
vienintelis visą meno kūrinių įvairovę siejantis bruožas yra jų sugebėjimas sukelti savitus 
estetinius išgyvenimus, kurie skiriasi nuo pažintinių, religinių, erotinių ir kitų neestetinio 
pobūdžio išgyvenimų. Savo straipsnį Weitzas pradeda konstatavimu, kad teorija buvo ir 
yra estetikos bei meno filosofijos tikslas ir kad pagrindiniu jos „rūpesčiu ir toliau lieka 
meno prigimties išsiaiškinimas, jo apibrėžimo suformulavimas“ (Veicas, 1980, p. 371). 

Jis taikliai pastebi, kad kiekviena įtakinga kryptis bando pateikti savas „teisingas“ meną 
apibūdinančias savybes ir atmeta kitų požiūrius. Taigi estetinės minties istorija puikiai ilius- 
truoja, kad, nepaisant daugybės siekių įgyvendinti šį tikslą, jis taip ir liko neįgyvendintas. 
Weitzas įrodinėja, jog „estetikoje teorija - nurodyta klasikine prasme - niekada negalės 
būti sukurta, ir filosofams geriau atsisakyti klausimo, kokia yra meno prigimtis, ir pakeisti 
jį kitais klausimais, į kuriuos atsakymai duos visa, kas reikalinga menui suprasti“ (ten pat, 
p. 372). Mokslininkas įsitikinęs, kad ankstesnės estetikos teorijos, siekusios apibūdinti 
meno esmę, buvo logiškai ydingos, neišbaigtos, nepatikrinamos, pseudofaktinės, nes visos 
estetikos teorijos iš pagrindų klysta, vadovaudamosi nuostata, kad galima teisinga teorija, 
nes ji iškreipia meno sąvokos logiką. Šį savo požiūrį jis motyvuoja tuo, jog menas yra labai 
sudėtingas ir daugialypis, nepaklūstantis jokiai savybių sistemai. Todėl ir hipotezinėje 
estetikos teorijoje šių savybių neįmanoma apibrėžti logiškai. 

Weitzas kelia sau uždavinį, atsisakius apibrėžti tai, ko neįmanoma apibrėžti, parodyti 
meno sąvokos „asistemiškumą“, „atvirumą“ ir žaidybinę kilmę, tai, kad ji, priklausomai 
nuo konkrečios situacijos, keičia savo turinį ir įgauna naujų prasmių, atspalvių. „Nuolat 


475 


Antanas Andrijauskas. VAKARŲ ESTETIKA IR MENO FILOSOFIJA 


atsiranda ir ateityje neabejotinai atsiras naujų sąlygų (atvejų), iškils naujų meno formų, 
naujų krypčių, kurios reikalaus iš vertintojo ir juo labiau iš profesionalaus kritiko apsispręs- 
ti, ar sąvoka turi būti plečiama. Estetikai gali suformuluoti panašumo sąlygas teisingam 
sąvokos taikymui, bet niekuomet nesuformuluos būtinų sąlygų. Sąvokos menas taikymo 
sąlygos niekuomet negali būti išsamiai aprašytos, nes menininkas ir net gamta visada gali 
pateikti atvejų, reikalaujančių apsispręsti - praplėsti senąją sąvoką, jos nevartoti, ar sukurti 
naują“ (ten pat, p. 378-9). Ši negatyvi sąvokos menas, estetikos ir meno teorijai išsakyta 
Weitzo ir jo šalininkų nuostata, dešimtmečiui įsivyravo JAV estetikoje. 

Kitas svarbus analitinės estetikos šalininkus dominančių klausimų spektras susijęs su 
institucine meno kūrinių priklausomybe; tai yra su pamatiniais estetikos ir meno filosofijos 
klausimais. Ar menui būdingas institucinis pobūdis? Kokiomis sąlygomis žmogaus rankų 
ir gamtos kūriniams gali būti suteiktas meno kūrinio statusas? Kokios savybės, bruožai, 
aspektai, požymiai ir pan. suteikia galimybę konkretų daiktą ar reiškinį traktuoti kaip 
meno kūrinį? Šie klausimai vienaip ar kitaip buvo gvildenami dar ankstyvajame analitinės 
estetikos raidos etape vadinamųjų antiesencialistų ir institucinių koncepcijų šalininkų 
teorinėse nuostatose. 

Tačiau perdėtas antiesencialistinių nuostatų radikalumas ilgainiui sukėlė reakciją, 
kuri išryškėjo Dickieo, Danto, Margoliso, Beardsley veikaluose. Atmetę pirmtakų požiūrių 
kategoriškumą, jie ieškojo, kaip kitaip apibrėžti meno specifiškumą. Polemika su Weitzu 
paskatino atsirasti kitą institucinę teoriją, kuri susiformavo septintojo-aštuntojo dešimt- 
mečio sandūroje. Jos šalininkai, tęsdami tradicinių metafizinių koncepcijų kritiką, teigė, 
kad paskirais atvejais tiesiog būtinas aiškus sąvokos menas apibrėžimas, ir mėgino atsakyti 
į klausimą, kas yra menas. Naujos tendencijos netrukus atsiskleidė Dickieo ir Goodmano 
veikaluose - atsinaujino plačių teorinių apmąstymų ilgesys. Todėl, pavyzdžiui, Goodmanas 
esencialistinį klausimą What is art? (Kas yra menas?) estetikoje siūlė keisti intencionalis- 
tiniu klausimu When is art? - Kuomet (kažkas) yra menas?, tai yra kada vienas ar kitas 
konkretus objektas tampa menu? 

Dickie jau savo programiniame straipsnyje Defining Art („Apibrėždami meną“, 1969) 
teigė, kad menas turi būti analizuojamas kaip socialinis reiškinys, funkcionuojantis konkre- 
čioje socialinėje (institucinėje) aplinkoje. Straipsnio pradžioje jis pateikė tokį apibrėžimą: 
„Meno kūrinys aprašomąja prasme yra 1) artefaktas, 2) kuriam kokia nors visuomenė 
arba socialinė grupė suteikė kandidato būti vertinimam statusą“ (Dickie, 1969, p. 254). 
Šiam teiginiui išskleisti Dickie ir pasitelkė įvairių argumentų: jis įrodinėjo, kad „meno 
pasaulio“ žmogus konkrečiam objektui gali suteikti meno kūrinio statusą, visai teoriškai to 
nepagrįsdamas. Pakanka, kad kažkas, laikantis save meno pasaulio atstovu, vertintų kokį 
nors objektą, kaip kandidatą į meno kūrinio statusą. Tai visai neprivalo būti autoritetingas 

meno žinovas ar kritikas. Savo teorijai pagrįsti jis pasitelkė paveikslus tapančios šimpanzės 
Betsi iš Baltimorės zoologijos sodo pavyzdį. Lemiamu veiksniu Dickie skelbia vietą, kurioje 
eksponuojami į meno kūrinio statusą pretenduojantys tapiniai. Jei jie demonstruojami 
zoologijos muziejuje, tai yra viena, o visai kita, kai perkeliami į Čikagos meno institutą, 
kur jie įgauna meno kūrinio statusą. 

Vadinasi, nesileisdami į mokslininko argumentacijos subtilybes, galime reziumuoti, 
kad pasak Dickieo, „meno kūrinys yra toks daiktas, kurį kažkas konkrečioje visuomenėje 
pavadino meno kūriniu“. Toks abstraktus institucinis Dickieo meno kūrinio apibūdi- 
nimas susilaukė kritinės reakcijos ir aršių diskusijų, todėl vėlesniuose šio mokslininko 
darbuose - knygoje „Meno ratas: meno teorija“ (1984) ir straipsniuose - institucinė 
meno kūrinio koncepcija buvo koreguojama. Menininkas joje traktuojamas kaip asmuo, 
kuris sąmoningai dalyvauja meno kūrinių kūrimo procese, o meno kūrinys aiškinamas 
kaip konkrečios rūšies artefaktas, sukurtas, kad būtų pristatomas meno pasaulio publi- 
kai (Dickie, 2000, p. 96). Kitas įtakingas to meto estetikas Beardsley buvo vadinamojo 
estetinio perceptualizmo teorijos šalininkas, teorijos, kuri teigė, kad neįmanoma teisingai 
apibūdinti meno esmės, nepasitelkiant estetinės patirties sąvokos. „Meno kūrinys (pla- 
čiąja šio žodžio prasme), - rašė jis, - yra toks perceptualinis ar intencionalinis objektas, 
į kurį specialiai žvelgia iš estetinio požiūrio taško“ (Beardsley, 1982, p. 19). Vėlesnei 
analitinės estetikos raidai, ypač Danto ir Margoliso veikalams, jau būdingas didesnis 
mąstymo lankstumas ir laipsniškas nutolimas nuo perdėm kategoriškų ankstyviesiems 
analitinės estetikos šalininkų darbams būdingų kategoriškų nuostatų. 

Analitinės estetikos raida kupina daugybės paradoksų, bangavimų, nukrypimų nuo 
svarbiausių programiniuose tekstuose skelbiamų idėjų. Kaip dažnai būna humanistikos 
istorijoje, siekdami moksliškumo idealo, analitinės estetikos šalininkai perdėm sureikšmino 
pozityvistinių ir lingvistinių metodologijų teikiamas galimybes, formalizavo ir nusausino 
estetinę problematiką, parašė daugybę estetikos ar meno filosofijos tekstų, iš kurių išnyko 
paties meno dvasia. Nenuostabu, kad analitinės estetikos šalininkams būdingas nepasiti- 
kėjimas estetinės teorijos galimybėmis, apibendrinimų vengimas, vienpusis lingvistinių 
tyrinėjimo strategijų bei metodologinių prieigų sureikšminimas pastūmėjo ankstyvajame 
šios krypties raidos etape į kraštutinį empirizmą ir atsisakyti konceptualių filosofinės 
estetikos ir meno filosofijos problemų sprendimo. Radikalus empirizmas ilgainiui užgožė 
neabejotinai perspektyvius šios pakraipos laimėjimus ir vėliau vėl vertė grįžti prie teorinių 
mąstymo principų svarbos suvokimo. Savotiškas estetinis purizmas, išryškėjęs analitinių 
tendencijų sklaidoje, neišvengiamai ribojo jų skelbiamų idėjų poveikį. Todėl po aštuntajame 
dešimtmetyje pastebimo tarptautinio šios estetikos krypties pakilimo netgi pasauliniuose 
estetikos kongresuose netrukus atsiskleidė akivaizdus jos nuosmukis. 

Vadinasi, pripažindami neabejotiną analitinės estetikos šalininkų indėlį į estetikos 
ir meno filosofijos idėjų bei metodų istoriją, kuris pirmiausia siejosi su argumentuota 
metafizinių teorijų abstraktumo, kalbos miglotumo kritika ir įvedimu į estetinius tyrinė- 
jimus loginio mąstymo kultūros elementų, skatinusių įsigalėti tikslesnę ir aiškesnę kalbą, 
išskirtinį dėmesį preciziškam sąvokų vartojimui, vis dėlto negalime neatkreipti dėmesio 
į akivaizdų analitinės estetikos raidos paradoksalumą. Sukilusių prieš abstrakčius metafi- 
zinius klasikinės estetikos principus analitinės estetikos šalininkų veikaluose ilgainiui, greta 
vyraujančio skeptiško požiūrio į teorinius apibendrinimus, įsivyravo toks pats abstraktus, 
atsietas nuo konkrečios meno praktikos teoretizavimas ir atsiribojimas nuo sudėtingesnių 
filosofinių bei pasaulėžiūrinių problemų tyrinėjimo. 


Struktūralistinės estetikos principai 


Prancūzijoje neopozityvistinės estetinės minties raida, palyginti su anglosaksų šalimis, 
išsiskyrė daugeliu savitų bruožų, kuriuos pirmiausia lėmė šios šalies kultūrinio centro 
Paryžiaus šeštojo dešimtmečio intelektinio elito gyvenimo ypatumai. Tuomet Paryžiaus 
intelektiniuose sluoksniuose estetikos raida itin glaudžiai susipina su literatūros teore- 
tikų, kritikų, filosofų veikla ir augančia lingvistinių teorijų įtaka. Estetikai reiškiasi kaip 
rašytojai, kritikai, o rašytojai ir poetai — kaip filosofijos ir estetikos specialistai. Šiuose 
sluoksniuose, stiprėjant masinės kultūros ir meno poveikiui, vis dažniau nagrinėjamos 
intelektualams prieinamiausios literatūrinės raiškos formos, nes su „knyginės kultūros“ 
pasauliu žmogus gali tiesiogiai bendrauti, neišeidamas iš savo namų, ir šio bendravimo 
paveikumas pirmiausia priklausė nuo namų bibliotekos dydžio ir individualių intelektinių 
pastangų bei motyvacijos. 

Struktūralistinės (lot. structura - sandara, tvarka) ir semiotinés (gr. semeiotike — 
mokymas apie ženklus) estetikos suklestėjimas Prancūzijoje (C. Lėvi-Straussas, M. Fo- 
ucault, J. Derrida, J. Lacanas, R. Barthesas, L. Althusseris, M. Serresas, L. Goldmannas, 
A. J. Greimas, T. Todorovas, J. Kristeva) tiesiogiai siejosi su estetinių tyrinėjimų perėjimu 
nuo empirinio aprašomojo lygmens prie abstrakčių teorinių tyrinėjimų, kuriuose buvo 
pasitelktos iš struktūrinės lingvistikos perimtos sureikšminto struktūrinio metodo ir įvairių 
estetinių struktūrų formalizavimo procedūros. 

Struktūralizmas yra gana plati ir daugiareikšmė sąvoka. Plačiausia prasme ji varto- 
jama siekiant įvardyti įtakingą XX a. klestėjusią mokslinės minties pakraipą, siauresne 
prasme ji apibrėžia įvairiuose tiksliuosiuose, gamtos, socialiniuose ir humanitariniuose 
moksluose pasitelkiamus struktūrinės analizės teorijas, tyrinėjimo strategijas, metodus. Ir 
pagaliau šiuo terminu dažniausiai vadinamos vienos įtakingiausių antrosios XX a. pusės 

prancūzų humanistikos kryptys, turėjusios stiprų poveikį etnologijos, kultūros teorijos, 
sociologijos, psichologijos, filosofijos, estetikos, literatūrologijos, lingvistikos, menotyros 
ir kitų mokslų raidai. 

Struktūralistinės estetikos tapsmui Prancūzijoje stipriausią poveikį turėjo šveicarų lin- 
gvistas de Saussureas (1857-1913), „rusų formalioji mokykla“ (R. Jakobsonas, V. Šklovskis, 
B. Eichenbaumas, J. Tynianovas ir kt.) bei prancūzų mąstytojų C. Lėvi-Strausso, R. Bar- 
theso, J. Lacano ir M. Foucault idėjos. Struktūralizmo šalininkai užėmė tvirtas akademines 
pozicijas prestižiniame Collėge de France, iš kur šios estetikos krypties idėjos sparčiai sklido 
įvairiomis kryptimis. Lėvi-Straussas „atrado“ F. de Saussureo tekstų reikšmingumą, išplė- 
tojo jo kalbos teoriją, suteikė daug naujų konotacijų „struktūros“ kategorijai, o Barthes'as 
perkėlė šias idėjas į estetikos, literatūrologijos bei kritikos plotmę ir pagrindine savo este- 
tikos sąvoka paskelbė išplėstinę sąvokos „tekstas“ interpretaciją. 

Dar struktūralizmo ir semiotinės analizės pirmtakas de Saussure’as (1857-1913) 
knygoje Cours de linguistigue gėnėrale („Bendrosios lingvistikos kursas“, 1916) teigė, kad 
„kalba yra sistema, kuri paklūsta tik saviems imanentiniams dėsniams“, o mąstymą aiškino 
„kaip amorfinę nediferencijuotą masę“. Todėl, mokslininko žodžiais tariant, ir atsirado 
pamatinis semiologijos principas: „kalboje nėra nei ženklų, nei reikšmių, tačiau yra ženklų 
SKIRTUMŲ ir reikšmių sKIRTUMŲ“ (Il ny a dans la langue ni signes, ni significations, mais 
des DIFFERENCES de signes et des DIFFERENCES de signification (Saussure, 2002, p. 70). 

Jis išryškino esminius skirtumus tarp diachroniniy ir sinchroniniy kalbos aspektų; 
ji keičiasi laiko atžvilgiu ir kartu turi savo aiškiai apibrėžtą struktūrą kiekvienu konkrečiu 
savo istorinės raidos momentu. Būtent de Saussureas minėtame veikale įvedė terminą 
semiologija, kuriuo įvardijo būsimąjį bendrąjį mokslą apie ženklus. Jo svarbia sudedamąja 
dalimi turėjo vėliau tapti lingvistika. „Kai de Saussureo pasiūlyta ir vėliau kitų mokslininkų 
išplėtota semiologija tapo tarptautinių konferencijų tema, šis žodis buvo rimtai peržiūrėtas 
ir pasiūlyta jį pakeisti žodžiu semiotika būtent dėl tos priežasties, kuri ir domina mus čia: 
kad būtų išvengta painiavos tarp pagal savo kilme semiologinės lingvistikos ir medicininės 
semiologijos; todėl atitinkamai nemedicininę semiologiją buvo pasiūlyta vadinti semiotika 
(Barthes, 2003, c. 478). 

Šveicarų lingvisto paakintas dėmesys ženkliniams ir struktūriniams kalbos aspektams 
turėjo stiprų poveikį ženklo, struktūros, kalbos ir teksto problematikos iškilimui XX a. 
humanistikoje ir itin paveikė prancūziškosios, o vėliau ir kitų tautų estetinės minties raidą. 
Tačiau struktūralistinei estetikai įtaką darė ir kitų, ypač rusų, semiotikos šalininkų išplėtotos 
metodologinės nuostatos: jų požiūris į kalbą kaip savitą ženklų sistemą, žinių perdavimo, 
arba prasmės išreiškimo (reikšmė ir prasmė), funkcijų tyrinėjimas, komunikacijos tarp 
perduodančio žinias ir klausytojo (skaitytojo) bei kitos teorijos. 


479 


Antanas Andrijauskas. VAKARŲ ESTETIKA IR MENO FILOSOFIJA 


De Saussureo struktūrinės lingvistikos, 
rusų formalistų ir semiotiky metodologi- 
nius principus Barthesas perkėlė į estetikos 
ir kitų plačios kultūrologinės orientacijos 
disciplinų plotmę. Pasak jo, struktūraliz- 
mas - tai ne mokykla ir netgi ne sąjūdis 
(bent jau šiuo metu), nes dauguma autorių, 
kuriuos paprastai jungia šis žodis, visiškai 
nesijaučia siejami nei bendros doktrinos. 


\ „Bet kokios struktūralistinės veiklos tiks- 

Claude Lėvi-Strauss las - nesvarbu, ar ši veikla refleksyvi, ar 

poetinė - rekonstruoti „objektą“, kad jis 

šioje rekonstrukcijoje tam tikru būdu atskleistų šio objekto veikimo („funkcijų“) taisykles. 

Taigi struktūra iš esmės yra šio objekto atvaizdas, tačiau tai kryptingas, suinteresuotas 

atvaizdas, nes objekto modelis parodo kažką anksčiau nematoma, arba, tikriau, - nesu- 
prantama natūraliame objekte (Bartas, 1991, p. 159). 

Prancūzijoje lingvistinės metodologinės prieigos greit išplito į įvairias estetikos, 
meno, kultūros tyrinėjimo sritis. Greta iš pirmtakų perimtų formalios analizės principų 
ir struktūrinės lingvistikos metodų prancūzai plačiai pasitelkia tyrimams ir kitus loginius 
matematinius bei konkrečius ypač iš psichoanalizės perimtus metodus. Kaip siekiamybę 
struktūralistai, siekdami išsiaiškinti analizuojamų objektų ir reiškinių struktūrą, iškėlė 
tiksliesiems (matematikos, fizikos, gamtos) mokslams būdingą mąstymo procedūrų 
griežtumą ir nuoseklumą. Pagrindinis ankstyvojo struktūralizmo ideologas Lėvi-Straus- 
sas šią kryptį aiškino kaip logišką ir kraštutinį prancūziškojo racionalizmo vaisių, o kitas 
šios krypties šalininkas, vėliau tapęs įtakingu idėjų istoriku ir komparatyvizmo ideologu, 
M. Serresas idealą regėjo matematikoje, kuri tapo „tuo aktyviu mąstymu, kuris regi be 
žvilgsnio ir mąsto cogito be subjekto“ (Serres, 1968, p. 73). 

Šiuo požiūriu struktūralizmo estetika yra logiška prancūziškojo racionalizmo 
ideologijos tąsa, išsaugojusi ankstesnėms racionalistinėms estetinėms teorijoms būdingą 
tikėjimą racionalaus proto ir mokslinio pažinimo galimybėmis. Struktūralistai daug 
dėmesio skyrė estetinių objektų ir reiškinių būvio aprašymui, jų nelaikinių imanenti- 
nių savybių atskleidimui, preciziškai pasitelkdami racionalaus proto požiūriu aiškias 
tyrinėjimo strategijas, metodus. Jų pagrindinis tikslas buvo tirti ne subjekto, genijaus, 
menininko problemas, o nagrinėti įvairių neįsisamonintai funkcionuojančių ženklinių 
kultūros, estetikos ir meno sistemų struktūras. Todėl struktūralistinės estetikos šalininkai 
atsisakė izoliuotų faktų prioriteto ir stengėsi atskleisti analizuojamų faktų arba jų siste- 

mos elementų tarpusavio ryšius. Estetiniy reiškinių ir faktų tyrinėjimo strategija buvo 
pajungta sisteminės analizės principams. Pirmiausia buvo nagrinėjama pirminė stebimų 
objektų, reiškinių ar faktų organizacija, toliau nuosekliai pereinama prie vidinės objekto 
struktūros (sudedamųjų elementų hierarchijos, jų vidinių ryšių, kiekvieno elemento 
vidinių sąryšių) tyrinėjimo. Remiantis gautomis žiniomis, kitoje analizės fazėje kuria- 
mas teorinis analizuojamo objekto ar reiškinio modelis ir interpretuojamas tiriamoje 
medžiagoje. 

Struktūralistai perkėlė estetinių tyrinėjimų akcentus ne į estetinių požiūrių, o pirmiau- 
sia į plačiai traktuojamų sąvokų tekstas (le texte) ir rašymas (écriture) aptarimą bei naujų 
tyrinėjimo strategijų ir metodų įtvirtinimą humanistikoje. Jie ne tik siekė humanitarinius 
mokslus pakylėti iki nuoseklios racionalaus proto reikalavimams paklūstančios mokslinės 
teorijos lygmens, tačiau ir įveikti anglosaksų neopozityvistinėms estetinėms teorijoms 
būdingą lėkštą empiriškumą ir plačiau žvelgti į aktualių tuometinės humanistikos bei este- 
tikos uždavinius. Todėl atsirado struktūralistinės estetikos šalininkams būdingų ekskursų 
į įvairias mokslinio pažinimo ir meno sritis, polinkis į plačius teorinius apibendrinimus. 
Jie tarsi pažvelgė į klasikinės metafizinės estetikos problematiką pro lingvistinius akinius. 

Įtakingiausiu prancūzų struktūralistinės estetikos ideologu tapo Barthesas, kuris 
pradžioje, pokario metais, vaisingai užsiėmė „ikistruktūralistiniais“ tyrinėjimais. Jo, kaip 
ir kitų struktūralistinės estetikos šalininkų, veikalams būdingos formalistinės, lingvistinės 
ir literatūrocentrinės nuostatos. Veikiamas formalistinės ir lingvistinės estetikos, Barthes'as 
iškelia fonetinio rašto formų analizės reikšmingumą. Estetiką jis apibūdina „kaip meną 
regėti formas, sugebėjimą atskirti priežastis ir tikslus, sukurti vertybių sistemą, kuri la- 
biausiai priešinga politinėms“ (Rolland Barthes par Rolland Barthes, 1975, p. 172). Menas 
ir literatūra jam pirmiausia yra rašto formų kalba, todėl estetinių reiškinių esmės pažini- 
mas neatsiejamas nuo formų istorijos ir kaitos pažinimo. Literatūra čia iškyla pirmiausia 
kaip kalbos ir rašto pasaulis. Tačiau jis neapsiriboja literatūra, o plėtoja įvairių estetinės 
veiklos, vadinasi, ir rašto tipų teoriją, siekia surasti universalų įvairių kalbos formų komu- 
nikacijos lygmenį, sudarantį prielaidas plastiškam perėjimui iš vienos kūrybinės veiklos 
srities į kitą. Ši kūrybinio universalumo, sąsajų tarp įvairių kūrybinės veiklos formų ir 
humanistikos sričių idėja vėliau taps pamatiniu postmodernistinės estetikos bei meninės 
kūrybos principu. 

Struktūralistinės estetikos šalininkų kūrybines potencijas ir mąstymo lygį rodo uni- 
kalus idėjų istorijoje faktas, kad jie ne tik nesureikšmino akivaizdžių savo metodologinių 
ieškojimų laimėjimų, bet ir, suvokdami jų pritaikymo ribotumus, nevengė viešai apie 
juos kalbėti. Tik, pajutę išsekimo pavojų, savo skelbtų idėjų išsižadėjo ir evoliucionavo 
nauja poststruktūralistinės estetikos kryptimi. Šie bruožai ryškiausiai atsiskleidė Bartheso 

estetikoje, kuri tapo svarbiausia jungiamąja grandimi tarp struktūralistinių ir post- 
struktūralistinių estetinių teorijų. Neatsitiktinai Derrida kalba apie išskirtinį Bartheso 
vaidmenį, silpninant klasikinės metafizinės estetikos logocentrines nuostatas. Jis teigė, 
kad logocentrinė metafizika „buvo pajungta vadinamajai „rašto civilizacijai, kurioje mes 
gyvename, fonetinio rašto civilizacijai, tai yra logos civilizacijai, kurioje būties prasmė, 
jos tikslas apibūdinamas kaip buvimas (parousia). Bartheso įgyvendintas perversmas 
vaisingas ir būtinas aprašymui paties įženklinimo faktui ir jo misijai tos epochos ir tos 
civilizacijos, kuri plinta visame globalizuotame pasaulyje bei kartu įžengia į kelią, kuris 
ves ją į neišvengiamą pražūtį“ (Derrida, 1992, p. 75). 

Nepaneigiant neabejotinų Barthes nuopelnų, negalime ignoruoti ir struktūralistų 
estetinių reiškinių tyrinėjimuose išryškėjusių vienpusiškai sureikšmintų formalistinių ir 
imanentinių nuostatų, analizės eigoje judėjimo nuo formos, struktūros ir sistemos pažinimo 
prie prasmės. Analizuodami įvairius estetinius fenomenus struktūralistai pirmiausia pa- 
grindinį dėmesį sutelkia į vidinę struktūrinę ar morfologinę analizuojamų objektų sandarą, 
dažniausiai visiškai atsiribodami nuo jų genezės, istorinės raidos dėsningumų, funkcijų 
platesnėse socialinėse sistemose tyrinėjimo. Kita vertus, reiškiniai čia tyrinėjami išryški- 
nant juose struktūrinius ir sisteminius ryšius, siekiant analizuoti kaip vientisą sisteminį 
darinį. Toks struktūrinis ir sisteminis požiūriai į tyrinėjimo objektą, kai sistema užgožia 
jos sudėtinių komponentų ir daugybės jų tarpusavio ryšių tyrinėjimus, ne tik susiaurina 
tyrinėjimo lauką, tačiau ir objektyviai suglaudina išvadas. Ir pagaliau, judant nuo formos, 
struktūros ir sistemos prie prasmės, pastaroji sutapatinama su forma ir struktūra. 

Vadinasi, struktūralizmo iškilimas Prancūzijoje tapo vienu ryškiausiu vadinamojo 
„lingvistinio posūkio“ posūkio XX a. estetikoje ir meno filosofijoje liudijimu. Šis sąjūdis, 
įkvėptas svarių lingvistikos laimėjimų, išplaukė iš siekio, pasitelkiant tyrimams įvairius 
formalius ir matematinius metodus bei tyrinėjimo strategijas, pakylėti humanitarinius 
mokslus iki tiksliesiems mokslams būdingo išvadų patikimumo. Nors struktūralistinės 
tyrinėjimo strategijos išplito ir į kitas humanitarinių ir socialinių mokslų sritis, svariausi 
jo pasiekimai siejosi su archajinių kalbos, mitų, ritualų, tikėjimų, folkloro tyrinėjimais, 
o sudėtingesnių estetikos ir meno reiškinių pažinime jo nuopelnai mažiau reikšmingi. Šį 
struktūralistinių ir su jomis artimai susijusių semiotinių koncepcijų ribotumą ir tai, kad 
jos nepajėgė pateisinti siejamų vilčių, galima paaiškinti daugeliui scientistinių teorijų bū- 
dingu dirbtiniu analizuojamų objektų nuskurdinimu ir abstrakčiais tyrinėjimų rezultatais, 
kuriuose išnykdavo ženkli dalis estetikos ir meno fenomenams būdingo specifiškumo. Todėl 
struktūralistinių koncepcijų raidoje ilgainiui silpnėja scientistinės nuostatos, kurias keičia 
stiprėjančios reliatyvistinės ir pliuralistinės, lemiančios struktūralizmo transformaciją į 
poststruktūralizmą. 

Moderniosios meno sociologijos ištakos 


XX a. pradžioje estetikos ir meno filosofijos idėjų raidoje stiprėja sociologizacijos ir psichologi- 
zacijos tendencijos, kurios tiesiogiai siejasi su sociologijos ir psichologijos akademinio statuso 
augimu ir jų išsikovojamomis pozicijomis universitetinio išsilavinimo sistemoje. Šiame tarps- 
nyje meno sociologija pradeda lygiagrečiai formuotis į sąlyginai savarankiškas sociologinės arba 
menotyrinės pažinimo sistemos dalis, iš skirtingų išeities pozicijų tyrinėjančias pagrindines 
meno funkcionavimo visuomenėje problemas, įvairias meno ir visuomenės sąveikos formas. 
Jau pereinamame nuo sociologinės estetikos į meno sociologiją etape šie tyrinėjimai skyla į 
du pagrindinius srautus: 1) teorinės ir 2) empirinės arba taikomosios. Pirmosios pakraipos 
šalininkai aiškinasi teorinius meno ir visuomenės sąveikos dėsningumus, socialinių grupių, 
valdžios institucijų poveikį meninei kūrybai ir konkrečioje civilizacinėje erdvėje ir istoriniame 
kontekste vertinimo kriterijų formavimąsi, o antrosios - tyrinėja meno suvokėjų auditoriją, 
jos požiūrius į meninės kūrybos problemas, atlieka kiekybinius meninės kūrybos procesų ir 
jų poveikio visuomeninei sąmonei vertinimus bei rekomendacijas. 

Meno sociologijos, pretenduojančios į savarankiškos disciplinos statusą, būdinga ban- 
guojanti su pakilimais ir atoslūgiais raida. Pagrindiniai etapiniai pakilimo taškai geriausiai 
regimi šios mokslinio pažinimo srities lyderiu tapusioje prancūziškoje meno sociologijos 
tapsmo tradicijoje. Jos raidoje regime daug ryškių individualybių ir jų suformuotų moky- 
klų, kurios pagrindiniais teorinės minties suaktyvėjimo ir pakilimo tarpsniais perimdavo 
lyderio vaidmenį ir iki šiol užima vyraujančias pozicijas teorinėje meno sociologijoje. Todėl 
pagrindinį dėmesį sutelksime į nenutrūkstamas tradicijas turinčią prancūzų sociologinės 
minties raidą, kurioje nuosekliausiai atsispindi ne tik naujų idėjų, metodologinių prieigų 
sklaida, tačiau ir pagrindiniai meno sociologijos formavimosi į savarankišką mokslinių 
tyrimų kryptį etapai. Meno sociologijos problemų lauko tyrinėjimuose jau turime pui- 
kias lietuvių kalba paskelbtas V. Kavolio, A. Gaižučio ir Ž. Gaižutytės monografijas ir eilę 
solidžių studijų. 

Ankstyvajame sociologines estetikos ir jos viduje besikristalizuojančios meno sociolo- 
gijos užuomazgų tapsmo etape vyravo dar Apšvietos ideologų iškeltos Jean-Baptiste Dubos 
ir Charleso de Montesguieu socialinio meno sąlygotumo idėjos. Jas toliau plėtojo XIX a. 
kultūros ir meno istorikai, iš kurių įtaka šio amžiaus antroje pusėje išsiskyrė Hippolyte 
Taineas, o XX a. pradžioje É. Durkheimo mokykla. 

XX a. pirmoje pusėje Prancūzijoje, Vokietijoje, Vengrijoje, Rusijoje ir kitose šalyse 
ryškėja sociologinės estetikos atgimimas ir jos laipsniškas transformavimasis į savarankišką 
mokslinę discipliną - meno sociologiją. Tuomet iškilo ryškiausių prancūzų sociologinės es- 
tetikos atstovų E. Durkheimo mokinio Charleso Lalo ir Etienneo Souriau koncepcijos. Dar 

sociologinės estetikos šalininkai, išskirdami 
savarankišką meno sociologijos problemų 
lauką, suvokė, kad menas nėra izoliuotas 
nuo socialinių procesų, o plėtojasi glaudžiai 
sgveikaudamas su visuomenės ekonominio, 
kultūrinio išsivystymo lygiu, jos poreikiais, 
viešpataujančiais idealais ir daugybe kitų 
veiksnių, kurie sąlygoja menininkų sukurtų 
kūrinių poreikius, jų vertinimo, funkcio- 
navimo ir poveikio visuomeninei sąmonei 
dėsningumus. Šiuos požiūrius perėmę meno 
sociologijos kūrėjai pagrindinį dėmesį su- 
telkia į visuomenės ir meninės veiklos san- 
tykių, meno funkcionavimo civilizacijoje, 
kultūroje, visuomenėje, įvairių socialinių 
meno funkcijų, meno institucinių ryšių, 
meno ir suvokėjų bei daugybės kitų meno ir 
visuomenės santykių problemų tyrinėjimus. 


Ilgainiui meno sociologijos idėjų rai- 
doje vis aiškiau kristalizuojasi dvi minėtos Wilhelm Hausenstein 
pagrindinės pakraipos: teorinė ir empirinė, 
arba taikomoji. Pirmosios šalininkai toliau plėtoja H. Taineo, J.-M. Guyau, Ė. Diurkheimo, 
M. Mausso, M. Weberio, G. Simellio ir kitų meno sociologijos kūrėjų veikaluose išryškėju- 
sias teorines ir metodologines nuostatas. Jų dėmesio centre - visuomeninio meno sąlygo- 
tumo idėjos, civilizacijos, kultūros ir meno santykiai, skirtingų socialinių grupių, valdžios, 
institucijų poveikio meno raidai ir kiti teoriniai meno ir visuomenės santykių aspektai. 

Antrosios - iš skirtingų A. Comte idėjas plėtojančių pozityvizmo krypčių paveldėti 
empiriniai ir taikomieji tyrinėjimai. Jie, skleidžiantis pozityvistinei meno sociologijai, 
suformuoja savitus probleminius laukus, susijusius su empiriniais ir taikomaisiais įvairių 
meno rūšių poveikio skirtingoms suvokėjų auditorijoms tyrinėjimais. Šios pakraipos 
tyrinėtojai plačiai pasitelkia iš gamtotyros, tiksliųjų mokslų perimtus statistinius ir kieky- 
binius metodus. Apibendrinant išsakytas mintis galima teigti, kad visavertiškai dabartinė 
meno sociologija gali plėtotis tik derindama abi metodologines prieigas, tai vaizdžiai liudija 
civilizacinės meno sociologijos raida. 

Kiek nuošalyje nuo dviejų minėtų meno sociologijos tapsmo pakraipų teorinių 
ir empirinių tyrinėjimų sąveikos plotmėje skleidžiasi tiesiogiai su gilėjančiais Vakarų 

civilizacijos krizės leitmotyvais ir didžiųjų Rytų civilizacijų kultūros, estetikos, meno ver- 
tybių sistemų sklaida susijusi civilizacijos ir meno santykius tyrinėjanti civilizacinė meno 
sociologija (E. Durkheimas, M. Maussas, R. Guénonas, P. Masson-Ourselis, H. Corbinas, 
S. H. Nasras, V. Kavolis, L. Dumont'as ir kiti). Jos šalininkai, suvokdami teorijos ir empirijos 
jungties svarbą, pasitelkia įvairias komparatyvistines ir tarpdalykines tyrinėjimo strategijas. 
Jie atkreipia dėmesį, kad įvairių neeuropinių civilizacijų kultūros tipai skirtingai veikia 
meno raidos ir funkcionavimo visuomenėje procesus, o pagrindiniai kultūros sistemos 
segmentai (religija, mitologija, tradicijos ir pan.) skirtingai reglamentuoja visuomenės 
meninius poreikius, skonius, įvairių menų hierarchiją, meno formų suvokimo ypatumus 
ir daugybę kitų konkrečios civilizacijos meno raidos ir funkcionavimo veiksnių. 

Lyginamoji skirtingų civilizacinių pasaulių meninės kultūros raidos istorija aki- 
vaizdžiai liudija apie pagrindinių konkrečios civilizacijos kultūros sistemos segmentų, 
pavyzdžiui, stiprėjančių ar silpnėjančių valdžios, politinių institucijų, mitologijos, religinių 
sistemų, mokslo, technikos, mecenavimo tradicijų ir pan. tiesioginį poveikį meno raidai. 
Menas iš tikrųjų itin jautriai atspindi visas dominuojančias skirtingose Rytų ir Vakarų 
civilizacijose, jų konkrečiame istorinės raidos etape vyraujančių tendencijų pagrindinius 
bruožus, nors tenka pripažinti, kad meno visuomeninis sąlygotumas, lyginant su politika, 
teise, morale, religija, yra menkesnis. 

Kita vertus, meno kūrinių suvokimas konkrečioje civilizacinėje erdvėje įgauna griz- 
tamąjį visuomeninės sąmonės ryšį, kadangi menas tiesiogiai veikia kūrinius suvokiančius 
žmones, jų vertybines, etines nuostatas, skonius, dvasinius idealus, įvairias praktinės veik- 
los sritis. Sparčiai besiplėtojantys konkretūs civilizacinės meno sociologijos tyrinėjimai 
atskleidžia stulbinančią meno socialinių funkcijų, meninių skonių, estetinių prioritetų 
įvairovę, jų ryšius su skirtingų civilizacijų, regioninių, tautinių, etninių meno raidos 
formų ypatumais. Taigi daugybės civilizacinių meno formų savitumas yra sąlygojamas jų 
priklausomybės konkrečiam regionui, jame viešpataujančioms religijos, etikos tradicijoms, 
socialinės hierarchijos sluoksniams, išsilavinimo lygiui, auklėjimo sistemai, amžiui, lyčiai 
ir pan. veiksniams. Todėl ir šis sudėtingas problemų laukas yra neatsiejama meno socio- 
logijos tyrinėjimo objekto dalis. 

Prancūzų ir vokiečių mąstymo tradicijų įtakos šalyse meno sociologija plėtojasi 
skirtingomis kryptimis. Vokietijoje ir Vengrijoje besiformuojančioje meno sociologijoje 
jaučiamas stipresnis racionalistiniy ir kultūrologinių koncepcijų poveikis, o prancūzų - 
estetinių ir menotyrinių teorijų. 

Ankstyvuoju vokiečių meno sociologijos sklaidos laikotarpiu aktyviausiai reiškiasi 
Wilhelmas Hausensteinas (1882-1957), kurio veikaluose meno raida tiesiogiai siejama su 
ekonominėmis ir socialinėmis sąlygomis, jų poveikiu turiningoms ir formalioms meno 


486 


NUO SOCIOLOGINES ESTETIKOS Į MENO SOCIOLOGIJĄ 


kūrinio struktūroms. Formaliosios mokyklos idėjų veikiamas, jis teigia, kad „meno so- 
ciologija gali būti tik formos sociologija“ (Hausenstein, 1927, p. 27). Hausensteinas siekia 
įteisinti sociologinio meno pažinimo universalumą, jo sugebėjimą pažinti sudėtingiausias 
meno būties, funkcionavimo visuomenėje, menininko kūrybos, meno kūrinio struktūros 
problemas. Tačiau jo pretenzijos suteikti meno sociologijai universalios metadisciplinos 
statusą, apimančias estetiką, meno filosofiją, meninės kūrybos procesų psichologiją, nepa- 
siteisina. Hausensteino plėtojamai meno sociologijos koncepcijai trūksta sistemingo teorinio 
ir metodologinio pagrindo, todėl ji tolesnėje meno sociologijos raidoje paliekama nuošalyje. 

Ilgainiui vokiečių meno sociologijoje įsivyrauja programiniame M. Weberio straips- 
nyje Die rationalen und soziologischen Grundlagen der Musik („Racionalūs ir socialiniai 
muzikos pagrindai“, 1921) išsakytos idėjos, kurios paveikia T. Adorno ir jo šalininkų meno 
sociologijos koncepcijas. Pokarinėje vokiečių meno sociologijoje įsivyrauja Weberio, 
Lukacso ir marksizmo idėjų įtakoje besiplėtojanti Frankfurto mokykla (H. Marcuse, 
W. Benjaminas, J. Habermasas, T. Adornas), kurios šalininkų veikaluose į pirmą vietą 
iškyla biurgeriškojo racionalizmo kritikos ideologiniai ir politiniai meno sociologijos 
aspektai. Kalbant apie pokarinės Vakarų meno sociologijos raidą, būtina paminėti glau- 
džiai su vokiška meno sociologijos tradicija susijusių trijų įtakingų vengrų mokslininkų 
G. Lukacso, A. Hauserio, F. Antalo koncepcijas. 

Pokariu, greta kituose kraštuose besiskleidžiančios vadinamosios socialinės meno 
istorijos (Arnold Hauseris, Michaelis Baxandallis, Francis Haskellas, Enrico Castelnuovo), 
meno sociologijos išsiskyrimo iš kultūros sociologijos ir meno istorijos tarpsnyje iškilo kita 
įtakingiausia figūra prancūzas Pierreas Francastelis, kurio tyrinėjimai, teoriškai grindžiantys 
savarankišką meno sociologijos mokslo statusą, plėtojosi įtakojant meno istorijos ir istorinių 
disciplinų tyrinėjimo strategijoms, metodams ir kategorijoms. 

Po eilinio atoslūgio tarpsnio, po 1968 m. audringų įvykių ir Erancastelio Išėjimo, aštun- 
tame dešimtmetyje Prancūzijoje iškyla ryškiausia XX a. antrosios pusės sociologijos ir meno 
sociologijos figūra enciklopedistas Pierre'as Bourdieu, kurio konceptualūs aukšto teorinio 
lygio meno sociologijos darbai liudija apie šios disciplinos įžengimą į kokybiškai naują raidos 
etapą. Bourdieu ir jo sukurtos mokyklos šalininkų bei pasekėjų veikaluose meno sociologija 
jau virsta disciplina, kurioje įsivyrauja ne iš istorijos, o būtent sociologijos ir daugybės kitų 
disciplinų perimtos metodologinės prieigos, tyrinėjimo strategijos ir metodai. Nuo tol ženkli 
dalis Prancūzijoje ir kituose kraštuose vykdomų meno sociologijos tyrinėjimų jau gali būti 
priskiriami stiprėjančiam sociologinės metodologijos paveiktam tarpdalykinių tyrinėjimų 
srautui. Šiuos radikalius virsmus akivaizdžiai rodo meno sociologijos tyrinėjimuose plačiai 
plintantys specifiniai sociologinių mokslų metodai (statistika, anketos, pokalbiai, stebėjimai) 
ir įvairios tarpdalykinės socialinių, humanitarinių ir tiksliųjų mokslų metodologinės prieigos. 

Mūsų akimis žvelgiant, meno sociologijos mokslo brandą ir specifiškumą pirmiausia parodo 
ne jos tyrinėjimo objektas ir ne tik vyraujanti specifinių kategorijų sistema, jų hierarchija, ta- 
čiau objekto tyrinėjimo metodai, neignoruojantys empirinių statistinių duomenų, anketavimo, 
stebėjimo ir kitų tarpdalykinių metodologinių prieigų bei tyrinėjimų strategijų. 

Ši esminė meno sociologijos tyrinėjimo strategijų ir metodų slinktis, kuri akivaiz- 
džiai regima Bourdieu „meninio lauko sociologijoje“, jo mokyklos ir sekėjų veikaluose 
liudija, kad, suvokę savo uždavinių, objekto, struktūros, pamatinių kategorijų sistemos, 
metodologinių prieigų, tyrinėjimo strategijų ir metodų savitumą, į brandos amžių 
įžengusios meno sociologijos kūrėjai vaduojasi iš gretimų sociologiniam pažinimui 
mokslinių sistemų įtakos: artimos sociologiniams mokslams socialinės meno istorijos, 
kuri yra istorinių mokslų sistemos dalis; sociologinės estetikos, kuri yra filosofinių 
mokslų sistemos dalis; kultūros istorijos, kuri yra kultūrologinių mokslų sistemos dalis; 
ir skleidžiasi jau vyraujančio sociologinio pažinimo plotmėje. Tarp visų minėtų mokslinio 
pažinimo sričių istorijos, filosofijos, civilizacijos istorijos, kultūrologijos, antropologijos, 
etnologijos, menotyros ir kitų yra daug sąveikaujančių pažinimo teritorijų, tačiau kie- 
kvienos jų uždaviniai, tikslai, pagrindinių kategorijų sistemos, prioritetiniai tyrinėjimo 
laukai ir jų pažinimo metodai išsiskiria daugeliu specifinių bruožų. 

Bourdieu mokyklos iškilimo laikais, XX a. paskutiniuoju ir XXI a. pirmuoju de- 
šimtmečiais, prancūzų meno sociologijoje ima įsivyrauti nauja sociologinė meno socio- 
logijos pakraipa, o anksčiau gyvavusi menotyrinė meno sociologija pamažu išstumiama 
įakademinio diskurso paribius. Šį procesą pirmiausia lėmė postmodernios visuomenės, 
kultūros, estetinės sąmonės pokyčiai, naujų kultūros ir meno praktikų iškilimas, sti- 
prėjanti meno komercializacija, poslinkiai menų hierarchijos, tyrinėjimų strategijų ir 
metodų srityse. Pereinant nuo globalių į sociologinių idėjų plotmę, jis tiesiogiai siejasi 
su tuo, kad Bourdieu redaguojamo žurnalo ir jo sukurtos mokyklos skelbiamos idėjos 
bei metodologinės prieigos ėmė dominuoti įvairiose sociologinių tyrinėjimų srityse. 
Taigi akademinėje aplinkoje įsivyrauja požiūris į meno sociologiją jau ne kaip į menotyros 
discipliną, o kaip į neatsiejamą sociologinio pažinimo dalį. 

Kita vertus, aptariamu laikotarpiu Prancūzijoje ir kitose Vakarų šalyse sparčiai 
iš esmės keičiasi konceptualios teorinės nuostatos, iškyla nauji tyrinėjimo laukai ir 
problemos, didėja vidinė meno sociologijos tyrinėjimų diferenciacija, mokslininkų 
specializacija ir profesionalumas konkrečių tyrinėjimų srityse, stiprėja tarpdalykiš- 
kumas, intensyvėja šios disciplinos šalininkų sąlyčiai su istorija, estetika, filosofija, 
literatūrologija, meno istorija, antropologija, politologija, teise ir kt. Ypač išauga 
anksčiau ignoruotų ekonomistų ir statistikos specialistų vaidmuo meno sociologijos 
tyrinėjimuose, pavyzdžiui, išpopuliarėjusiuose tapybos rinkos (le marché de la peinture), 

meno industrijų, įvairių muziejų, galerijų ekonominės veiklos bei gausybės tarpininkų 
(dilerių, kolekcininkų, ekspertų ir pan.) veiklos tyrinėjimuose. Bourdieu sureikšmintus 
ekonominius ir statistinius metodus plačiai pasitelkia jo sekėjai Raymonde’as Moulin, 
Pierre-Michelis Mengeris, Nathali Heinich ir kiti tuometinės prancūzų meno sociologi- 
jos atstovai. Išsiplėtusių meno sociologijos tyrinėjimų sraute ryškėja esminiai poslinkiai, 
vis didesnę svarbą įgauna įvairių kultūrinės ir meninės industrijos formų, meno politi- 
kos, meno administravimo, meno rinkos, meno vertinimo, meno institucijų (muziejų, 
galerijų), menininko išskirtinumo, jo visuomeninio statuso ir tapatumo, kolekcinių 
meno kūrinių atrankos kriterijų, jų vertės augimo rinkoje priežasčių ir dėsningumų 
bei kiti tyrinėjimai. 

Itin sparčiai naujausioje meno sociologijoje plėtojasi recepcijos ir mediacijos tyri- 
nėjimai, kurie Bourdieu ir Heinich dėka tampa viena populiariausių temų ir problemų. 
Recepcijos srityje taip pat daug nuveikia Dario Gamboni, mediacijos - Raymondeas 
Moulin, kuri parašo statistiniais duomenimis paremtas solidžias monografijas. Jos ir 
Heinich tyrinėjimai, suaktualindami Bourdieu įžvalgas, paskatina plėtotis mediacijos 
sociologiją. Šiuose tyrinėjimuose pirmiausia iškyla įvairių tarpininkų (meno kritikų, 
meno sociologų, meno istorikų, parodų kuratorių, galerininkų ir kitų agentų) tarp meno 
kūrinių kūrėjų, suvokėjų ir prekeivių funkcijų meno rinkoje pažinimo problemos. Be 
universitetuose ir mokslinio tyrinėjimo institucijose dirbančių mokslininkų, į mediacijos 
sociologijos tyrinėjimus įsitraukia ir svarų indėlį sukuria muziejininkai. Tai dažniausiai 
įvairius ekonominės ir kultūrinės industrijos aspektus ar muziejinę problematiką gvilde- 
nantys mokslininkai ar jų grupės. Su šiais tyrinėjimais į mediacijos sociologiją skverbiasi 
tiesiogiai su muziejų veikla susiję sociologinių anketinių apklausų metodai, kurie pereina 
ir į akademinių tyrinėjimų sritį. 

Meno sociologijos tyrinėjimų intensyvėjimas taip pat susijęs su itin specializuotų 
kultūros ir muziejų tarnybų plėtra, nes prie didžiųjų muziejų kuriasi nauji mokslinių 
tyrinėjimų centrai, kuriuose gausėja su meno sociologijos problematika susijusių darbų. 
Intensyvėja kryptingas konkretaus profilio sociologijos ir siauresnių meno sociologijos 
specialistų rengimas universitetinėje sistemoje, formuojama profilinė jų specializacija, 
tolydžio auga mokslinės produkcijos kiekis, ji darosi įvairesnė, jautriau reaguoja į supre- 
kintos postmodernios meninės kultūros metamus iššūkius. 

Dar Bourdieu esant šlovės viršūnėje paskirų meno sociologijos adeptų veikaluose 
ryškėja atotrūkis nuo pabrėžtinai konceptualios su galingu poststruktūralistinės ir kriti- 
nės minties užtaisu jo meno sociologijos metodologinės paieškos empirinių, statistinių 
ir įvairių taikomųjų tyrinėjimų srityse. Ši meno sociologijos empiriškėjimo ir suartėji- 
mo su kitomis taikomojo profilio disciplinomis tendencija atsiskleidė talentingiausios 

Bourdieu mokinės Heinich pastaraisiais dviem dešimtmečiais paskelbtose daugiau nei 
dvidešimtyje monografijų. Skirtingai nei Bourdieu, kuris visomis priemonėmis pabrėžia 
sociologijos, jos tyrinėjimo prieigų, metodologinio instrumentarijaus viršenybę kitų 
socialinių ir humanitarinių mokslų atžvilgiu. Heinich šiuo požiūriu yra nuosaikesnė. 
Jos pozicija artimesnė reliatyvistiniams požiūriams, pripažįstantiems įvairių mokslinio 
pažinimo sistemų, jų pažinimo instrumentų ir teikiamų žinių vertę. Ji daugiau gilinasi į 
kitas nei Bourdieu meno sociologijos problemas ir tarsi mėgaujasi išsivadavimo iš galin- 
gos mokytojo įtakos teikiama intelektualine laisve. Jos dėmesio centre yra akivaizdžiai 
regima slinktis į vaizduojamosios dailės, komparatyvistinius, menininko tapatumo, 
jo socialinio statuso, meno recepcijos, meditacijos, įvairius taikomuosius muziejinės 
veiklos aspektus, o pastaraisiais metais Heinich daugiausiai reiškiasi projektiniuose 
užsakomuose tyrinėjimuose, kurie ilgainiui tampa monografijomis. 


Kelias iš sociologinės estetikos į meno sociologiją 
(Ch. Lalo ir E. Souriau) 


Esmingą poveikį modernios meno sociologijos kaip savarankiškos disciplinos tapsmui 
turėjo artimai su menotyrinės minties ir meno praktikos raida susijusios prancūziš- 
koji, iš sociologinės estetikos išsirutuliojusi, meno sociologijos tradicija. Netgi klestint 
intuityvistinėms, fenomenologinėms, egzistencialistinėms, personalistinėms, neotomisti- 
nėms estetikos kryptims meno sociologijos tyrinėjimai čia išsaugo tvirtas pozicijas. Pran- 
cūzų meno sociologijos įsivyravimas tarptautiniu mastu susijęs su XX a. įtakingiausiomis 
Ė. Durkheimo, M. Mausso, P. Francastelio, L. Goldmanno, R. Escarpit, vėliau P. Bourdieu, 
o šiandien N. Heinich vadovaujamomis meno sociologijos mokyklomis. Naujausioms jų 
pakraipoms dirvą parengė prancūzų estetikos autoritetų Ch. Lalo ir E. Souriau koncepcijos. 

XX a. pirmos pusės prancūzų sociologinės estetikos metras Charles Lalo (1877-1953) 
siekia pritaikyti bendrąją savo mokytojo E. Durkheimo sociologiją meninei veiklos analizei. 
Veikale Lart et la vie sociale („Menas ir visuomeninis gyvenimas“, 1921) jis pagrindžia 
istorinį požiūrį į meną kaip į socialinį reiškinį. Menas esąs glaudžiai susijęs su įvairiais 
socialiniais procesais, jo svarbiausios funkcijos neatsiejamos nuo estetinės sąmonės. Todėl 
naujoji „pozityvioji estetika“ turinti būti sociologinė. 

Savo estetiką Lalo apibūdina kaip meno istorijos, filosofijos ir meno kritikos sintezę, 
besiremiančią naujaisiais pozityviojo mokslo laimėjimais. Teoretikas teigia, kad jo estetikoje 
organiškai derinasi skirtingi meno tyrinėjimo metodai: pozityvistinis, istorinis, eksperimen- 
tinis, psichostruktūrinis. Sociologinėje estetikoje jis išskiria tris pagrindines problemų gru- 
pes: 1) visuomenės įtaka menui, 2) meno įtaka visuomenei, 3) tarpinė „socialinių elementų“ 

ir „meno struktūrų“ sąveikos problematika. Programiniame straipsnyje Mėthodes et objects 
de lesthétique sociologique („Sociologinės estetikos metodas ir objektas“, 1949) mokslininkas 
miglotai pareiškia, kad jo pozityvioji estetika siekia pakeisti „totalinio universalumo tezę“ 
ir „individualybės antitezę“ į organiškos grupės sintetines konstrukcijas ir konkretų kom- 
pleksinių reiškinių tyrinėjimą“ (Lalo, 1949, p. 8). Šiuo savo pareiškimu jis tarsi atsiriboja 
nuo hegeliškos tradicijos ir tuo metu populiarių neklasikinės pakraipos koncepcijų. 

Ankstesnė sociologinė prancūzų estetika nuo Ch. Montesguieu iki H. Taineo rėmėsi 
programine teze „menas - visuomenės gyvenimo išraiška“, o Lalo žengė toliau - rutulio- 
jo mintį apie dialektinį šių dviejų veiksnių ryšį, neatmesdamas ir galimos meno įtakos 
visuomenei. Pripažinęs įvairių socialinių reiškinių įtaką menui, Lalo pasisako ir už santy- 
kinį meno savarankiškumą, tuo priartėdamas prie marksistinės meno sociologijos. Lalo 
tiesmukai tapatina universalią sociumo sąvoką su kolektyvu, o kolektyvą priešpriešina 
individui, kurį interpretuoja kaip asocialų vienetą. Taigi remdamasis psichosociologinės 
teorijos principais, Lalo atmeta teiginį, kad individuali sąmonė - tai socialinės istorinės 
aplinkos padarinys. 

Meną Lalo daugiausia gvildena kaip asmenybės, veikiančios konkrečioje socialinėje 
aplinkoje, kūrybinės veiklos rezultatą. Tačiau į mokslą pretenduojanti sociologinė estetika, 
prancūzų teoretiko nuomone, turi orientuotis ne tik į subjektyvius, bet ir į objektyvius estetinę 
sąmonę sąlygojančius veiksnius, kadangi meninės kūrybos pobūdis tiesiogiai priklausąs nuo 
ekonominių, politinių, religinių, klasinių veiksnių. Tačiau šiuos veiksnius filosofas tarė esant 
lydimuosius ir neturinčius lemiamo vaidmens, nes meną jis laiko uždaru žaidimu, funkci- 
onuojančiu pagal savitus imanentinius dėsnius. Gvildendamas menininko ir visuomenės 
santykius Lalo teigia, kad priklausomai nuo menininko psichinės struktūros jo kūryba gali 
plėtotis trimis kryptimis: 1) menas artėti prie gyvenimo, 2) būti menas menui, 3) nutolti 
nuo gyvenimo realijų. Aiškindamas pirmąją ir trečiąją kryptį kaip du kraštutinumus, pers- 
pektyviausia menininko kūrybinės veiklos forma jis skelbia antrąją, kuri leidžia natūraliai 
reikštis menininko talentui ir sąlygoja socialiai reikšmingų meno kūrinių gimimą. Vadinasi, 
atskleisdamas daugialypius meno ir visuomenės ryšius, Lalo tęsia prancūzų sociologinės 
estetikos tradiciją ir integruoja daugybės to meto populiariausių estetinių teorijų elementus. 

Svarbius meno sociologijos aspektus tyrinėja garsus prancūzų realiosios estetikos 
atstovas Etienas Souriau (1892-1979). Tai įtakingiausias XX a. pirmos pusės prancūzų 
estetikas, nuo 1953 m. vadovavęs šalies estetikos ir meno filosofijos katedrai Sorbonos 
universitete, buvęs ilgametis prancūzų estetikos asociacijos vadovas ir prestižinio žurnalo 
Revue desthėtigue vyriausiasis redaktorius. Souriau - universalaus akademinio profilio 
mokslininkas, aktyviai reiškęsis estetikos, meno filosofijos, meno sociologijos, meno psi- 
chologijos ir kitose srityse. „Kad ir kokia būtų rytdienos estetika <...>,visiškai aišku, kad 

jos nebus galima suvokti be Ėtieno Souriau idėjų. Šiuolaikinėje meno filosofijoje jam tenka 
vyraujantis vaidmuo“ (Huisman, 1954, p. 61). Souriau koncepcija formavosi veikiama po- 
zityvistinės metodologijos ir formaliosios mokyklos idėjų. Knygoje Lavenir de lesthétique, 
1929) Souriau siekia suformuluoti naujos mokslinės estetikos principus, kurie leistų įveikti 
estetinių vertinimų subjektyvumą. Prie svarbiausių šios estetikos uždavinių jis priskiria 
meno kaip viską integruojančio reiškinio pažinimą ir jo socialinių funkcijų nustatymą. 

Meno sociologijos problematika, kaip minėta, yra viena iš daugelio Souriau mokslinių 
interesų sričių. Jis kritikuoja sociologų susižavėjimą meninės kūrybos ištakų ir pirmykš- 
čių tautų meno tyrinėjimu ir apgailestauja, kad trūksta studijų, gvildenančių meno vietą 
šiuolaikinėje visuomenėje. Meną jis laiko ne beprasmiu žaidimu, o didžiai reikšmingu 
socialiniu reiškiniu. Iš čia išsirutulioja vėliau Francastelio veikaluose plėtojama mintis, kad 
tarp meno, mokslo ir technikos raidos visada yra tiesioginis ryšys, kadangi naujausi mokslo 
ir technologijos laimėjimai tiesiogiai veikia ir meno kūrimo būdą. 

Meną Souriau traktuoja kaip jautriausią visuomenėje ir kultūroje vykstančių pokyčių 
indikatorių, kadangi jame anksčiausiai išryškėja tie poslinkiai, kurie vėliau skleidžiasi 
moksle, filosofijoje, etikoje ir įvairiose socialinio gyvenimo srityse. Labiausiai Souriau 
domina menininko santykiai su visuomene ir jo adaptacijos sociume problemos. Iš čia 
kyla glaudus meno sociologijos ir socialinės meno psichologijos problematikos ryšys. 
Tyrinėdamas socialinius ir psichologinius meninės kūrybos dėsningumus, jis teigia, kad 
meno kūrinys savo forma objektyvuoja tą pasaulio pažinimą, kuris pranoksta atskiro indi- 
vido poreikius ir įgauna visuomeninę reikšmę. Taip pat teoretikas pabrėžia visuomeninių 
idealų įtaką menininkų kūrybai. 

Taigi tarp meno ir visuomenės Souriau įžvelgia glaudų abipusį ryšį. Marksistinės fi- 
losofijos veikiamas, jis pripažįsta ekonominių sąlygų poveikį meno raidos procesui, meno 
sąveiką su ideologiniais, politiniais ir klasiniais interesais. Tačiau tuo Souriau ryšiai su 
marksizmu ir baigiasi, nes, sekdamas formaliosios mokyklos tradicija (Fiedleris, Rieglis, 
Wolfflinas), Souriau iškelia meninės formos reikšmę, o ideologinius ir idėjinius kūrybos 
aspektus laiko neesminiais. Taigi tęsdamas prancūzų šviečiamosios estetikos tradicijas, 
Souriau tarsi užbaigia klasikinį prancūzų sociologinės estetikos raidos etapą, kuriam būdinga 
nediferencijuota sociologinė problematika ir glaudus meno sociologijos ryšys su kitais meną 
ir visuomenę tyrinėjančiais mokslais. 


P. Francastelis ir meno sociologijos institucializavimas 


Žymiausias prancūzų meno sociologijos pamatinių principų grindėjas yra Pierreas Francas- 
telis (1900-1970). Jis buvo vienas iš nedaugelio savo epochos mąstytojų, kurie nepasidavė 

populiariai empirizmo bangai ir siekė išsaugoti aukštą teorinį meno sociologijos tyrinėjimų 
lygį. Skelbiamus teorinius principus jis taikė daugelyje meno problemoms skirtų veikalų. 
Palikdamas nuošalyje estetiškumo prigimties problemas, Francastelis savo tyrinėjimuose 
daugiausia dėmesio kreipia į sudėtingo santykių komplekso „visuomenė-menas-visuome- 
nė“ tyrinėjimą, technikos, mokslo, plastinių menų ir socialinių struktūrų sąveiką, meno 
kūrinio funkcionavimo tarp įvairių socialinių struktūrų problemas. 1948 m. Paryžiuje jis 
įkūrė įtakingiausią meno sociologijos tyrinėjimų centrą. Ši mokslo sritis, anksčiau vadin- 
ta sociologine estetika, dėl intensyvios Francastelio ir jo mokyklos šalininkų mokslinės 
veiklos mokslo pasaulyje galutinai įgauna meno sociologijos vardą (Francastel, 1970, 
p. 8). Francastelis kritiškai vertina ankstesnę sociologinę estetiką, pabrėždamas jos meto- 
dologinį nebrandumą ir problematikos neapibrėžtumą. Jis taikliai pastebėjo paradoksalų 
reiškinį, kad svarbiausias šio mokslo idėjas formavo ne estetikai, o būtent sociologijos 
atstovai. Pagrindinis jų tyrinėjimų trūkumas esąs siekimas išskaidyti meno sociologijos 
problematiką kituose moksluose. 

Francastelis siekia įtvirtinti mokslinį meno sociologijos statusą, apibendrinti užsi- 
tęsusias diskusijas apie šio mokslo objektą, metodus ir galimybes, nustatyti jo santykius 
su kitais artimais mokslais. Meno sociologiją jis aiškina ne kaip pagalbinę mokslo sritį, 
esančią tarp menotyros, estetikos ir sociologijos, o kaip savarankišką mokslą su specifiniu 
tyrinėjimo objektu, struktūra, kategorijų aparatu, meno tyrinėjimo metodais. 

Sociologinj metodą jis laiko itin svarbiu meno pažinimo instrumentu, padedančių 
apibūdinti istoriškai besiformuojančius meninės kūrybos dėsningumus, atskleidZianciu 
daugialypius meno ir visuomenės ryšius. Menas čia pirmiausia aiškinamas kaip plastinių 
struktūrų kalba, organiška žmogų supančios dirbtinės aplinkos dalis. Kita vertus, formuoda- 
mas kiekvienos epochos plastinę kalbą, jis kartu yra ir svarbi žmonių bendravimo priemonė. 
Pagaliau būdamas savita ženklų sistema, atspindinčia išorinio pasaulio dėsningumus, jis 
organiškai jungiąs du aspektus: dvasinį simbolinį ir materialųjį, priklausomą nuo technikos 
išsivystymo lygio. Dėl šio meno fenomeno daugiasluoksniškumo neįmanoma meno paaiš- 
kinti vien tik juo pačiu ir tyrinėti atskirai nuo jį veikiančių socialinių santykių komplekso. 

Kita vertus, meno kūrinį Francastelis suvokia ne tik kaip natūralų objektą, bet ir 
kaip tam tikrų vizualinių modelių, skirtingų simbolių ir ženklų sistemų padarinį (Fran- 
castel, 1979, p. 11). Jis patikslina šį teiginį nurodydamas, kad nedera meno savitumą sieti 
išimtinai su kalbos ir ženklų sistemomis, nes menas visų pirma yra ideologijos forma, 
o skirtingos ženklų sistemos - tik jos pasireiškimo būdas. Kadangi tarp ideologijos ir 
socialinių struktūrų esąs tiesioginis ryšys, tai menas, atspindėdamas dvasinius epochos 
poreikius, ekonomikos, technikos lygį, leidžiąs tyrinėtojui pažinti vidinius meninės 
kultūros funkcionavimo visuomenėje mechanizmus. 

Taip suprasdamas socialines meno funkcijas, Francastelis formuluoja pagrindinius 
meno sociologijos uždavinius: 1) aiškinti grupių ir civilizacijų tipologijos sociologiją; 2) su- 
kurti meno kūrinio kaip civilizacijų objekto sociologiją; 3) aiškinti figūratyviųjų objektų 
ir meninės išraiškos priemonių ypatumus; 4) tyrinėti įvairių išraiškos formų sociologiją 
ir atskirų meno kūrinio aspektų santykį su aplinkiniu pasauliu; 5) spręsti lyginamosios 
meno sociologijos (simbolio ir ženklo) problemas; 6) apibrėžti meno sociologijos vietą 
industrinėje visuomenėje. 

Gvildendamas meno santykius su mokslu ir technika, Francastelis prieina prie išvados, 
kad šios trys veiklos sritys rutuliojasi lygiagrečiai ir sudaro žmonijos dvasinės kultūros pa- 
grindą. Iš čia plaukia įsitikinimas, kad meno ir technikos negalima priešpriešinti, kadangi 
plėtojantis mokslui, technikai ir menui, visuomenėje susidaro sociokultūriniai kompleksai, 
formuojantys konkrečius vizualinius tikrovės suvokimo modelius, kuriuos nesąmoningai 
perima dauguma visuomenės narių. Vadinasi, meninėje kūryboje materializuojamos ne 
tik epochos pažiūros į erdvę ir laiką, tačiau ir su vaizduote susijęs sąmonės mobilumas, jos 
plastiškumas. Iš čia kyla požiūris, kad mene gimusios naujos erdvės, laiko koncepcijos gali 
paneigti arba paremti moksle bei technikoje vyraujančias sampratas. 

Francastelis teigia, kad Renesanso menininkai įtvirtino naują erdvės, regimosios 
tikrovės suvokimą, sukūrė naują optinę tikrovę, tiesiogiai susijusią su pasikeitusia socia- 
line būtimi. Šį pasikeitimą atspindi ir nauja renesansinės erdvinės perspektyvos sistema. 
Panofskyo idėjų veikiamas, Francastelis tyrinėja Renesanso laikų tapybines perspektyvos 
principus. Rezultatas - kategoriška išvada apie objektyvios erdves nerealumą. Iš čia kyla 
teiginys, kad meninė sąmonė kiekviename dvasinės kultūros raidos etape ją suformuojanti 
iš naujo. Francastelis pareiškia, jog naujas erdvinės perspektyvos principas kitados nulėmęs 
ne tik naują meno kryptį, bet ir „naujos visuomenės ir beveik naujo pasaulio kontūrus“ 
(Francastel, 1951, p. 25). 

Šiuolaikinį erdvės, greičio, materialių objektų vidinės struktūros suvokimą Fran- 
castelis gretina su Renesansu. Tačiau dėl stiprėjančio technikos ir naujų mokslo laimė- 
jimų poveikio šiuolaikinis menas linkęs paneigti Renesanso laikų antropocentrizmą ir 
harmoningą vizualinį pasaulio modelį (Francastel, 1964, p. 170). Todėl šiuolaikiniame 
mene renesansinė perspektyva, kuriai būdingas fiksuotas regėjimo taškas, pakeičiama 
išskaidytu, daugiataškiu regėjimu. Jame išnyksta klasikinio meno harmoningumas, raci- 
onalumas, formos aiškumas ir įtvirtinami nauji principai: analitinė harmoningų formų 
ardymo dvasia, dinamizmas, instinktyvaus ir iracionalaus prado aukštinimas, t. y. visa 
tai, kas esą atitinka veržlią XX a. dvasią. Šiuolaikinės meninės sąmonės transformaciją 
ir jos meninio regėjimo savitumą Francastelis sieja su įvairių socialinių veiksnių (pvz., 
auganti gamybos specializacija ir mechanizacija, visuomenės gyvenimo stichiškumas, 

dezorganizacija, meninės veiklos susveti- 
mėjimas) įtaka. Geriausiuose moderniojo 
meno pavyzdžiuose Francastelis įžvelgia 
ne mažesnį didingumą ir dvasingumą negu 
praeities mene. Taigi Francastelio meno 
sociologija teoriškai pagrindžia estetinę 
modernistinio meno vertę. 

Daugiausia Francastelio ir jo bendra- 
darbių pastangomis sociologinis meno tyri- 


nėjimas Prancūzijoje ir kitose Vakarų šalyse 
tampa labai populiarus. Pačioje meno socio- 
logijoje vyksta esminiai poslinkiai. Daugėja 
empirinių tyrinėjimų, stiprėja meno socio- 
logijos ryšiai su informacijos teorija, kiber- 
netika, statistika, euristika. Ryškėja reakcija 


prieš neseniai vyravusias egzistencialistines, 
psichologines, struktūralistines tendencijas. Pierre Francastel 

Meno sociologijos atstovai joms prikiša 

metodologinį neapibrėžtumą, istorizmo ignoravimą ir meno tyrinėjimų nemoksliškumą. 
Vertindami meną kaip socialinių santykių išdavą, meno sociologai nukreipia dėmesį į 
atskirų meno rūšių sąveikos analizę, meno ryšius su socialiniais institutais, į visuomeninių 
poreikių ir skonių įtaką menui. 

Tolesniam prancūzų meno sociologijos etapui būdinga tyrinėjimų specializacija ir 
diferenciacija. Meno sociologija skyla į vaizduojamosios dailės, literatūros, muzikos, te- 
atro, architektūros, audiovizualinių menų sociologiją. Intensyviau plėtojasi tokios meno 
sociologijos sritys, kaip meninės kūrybos sociologija, meninio suvokimo, meninio skonio 
sociologija, masinių komunikacijų sociologija. Sociologinį meno reiškinių tyrinėjimo kelią 
renkasi J. Boas ir M. Le Bot, tyrinėdami vaizduojamąją dailę, L. Goldmannas, R. Escarpit - 
literatūrą, A. Valon, J. Coen-Sea - audiovizualinį meną. 

Minėtini veikalai, kuriose rutuliojamos P. Francastelio idėjos - Boaso Lart et societė 
(„Menas ir visuomenė“, 1975) ir Le Bot Peinture et machinisme („Tapyba ir mechanizmai“, 
1973), Figures de lart contemporain („Šiuolaikinio meno formos“, 1977). Šie mokslininkai 
tyrinėjo socialinius modernistinio meno pokyčius sąlygojusius aspektus. 

Boasas įvairių krypčių avangardinio meno pokyčiuose regi „būties struktūrų“ atspin- 
džius. Šiuolaikinę meninę sąmonę jis aiškina ne kaip vientisą pasaulėžiūrinį organizmą, o 
kaip susidedančią iš daugybės tarpusavyje susijusių dalių atominę struktūrą. Tai, teoretiko 

nuomone, nulemia šiuolaikinio Vakarų meno fragmentiškumą, schematiškumą ir vienpu- 
sišką konceptualumą. Kaleidoskopiškai besikeičiančias avangardinio meno kryptis jis laiko 
„tarpine faze“ kelyje į ateities meną, kuriame vėl turėtų vyrauti kilnios meno socialinės 
paskirties idėjos. 

Francastelio tyrinėtą meno ir technikos sąveikos problemą toliau rutulioja Le Bot, 
kurio nuomone, šiuolaikinio meno radikalių pakitimų priežastis yra industrija, „mašinizmo 
eros“ revoliucija. Įvairiapusiškai analizuodamas „klasikinį“ 1910-1920 metų moderniz- 
mą, Le Bot siekė įrodyti, kad modernistinis menas yra nauja meno raidos pakopa, kuriai 
neįmanoma adekvačiai taikyti senų estetinių normų ir kategorijų, tasai menas tiesiogiai 
plaukiąs iš visą Vakarų kultūrą apėmusios gyvenimo technizacijos ir industrializacijos. 

Didelį populiarumą įgijo ir literatūros sociologija. Žymiausi jos atstovai L. Goldmannas 
ir R. Escarpit sukūrė savas mokyklas. Goldmannas, kuris vadino save Lukacso ir Marxo 
sekėjų, literatūrą vertina kaip vieną svarbiausių kultūros proceso komponentų, paklūstančių 
tiems patiems dėsniams, kaip ir kitos kultūros sritys. Savo genetinio struktūralizmo kon- 
cepcija Goldmannas siekia iš esmės pakeisti ankstesnės literatūros sociologijos nuostatas. Jo 
koncepcija esanti pranašesnė už ankstesnes, nes pastarosios siekusios atskleisti ryšius tarp 
literatūros kūrinių ir kolektyvinės sąmonės, o genetinis struktūralizmas įžvelgiąs tiesioginę 
analogiją tarp meno kūrinyje įkūnytų pasaulio struktūrų ir vienoms ar kitoms socialinėms 
grupėms būdingų mąstymo principų (Goldmann, 1964, p. 344). 

Bordo universiteto sociologų grupės vadovas R. Escarpit pagrindinį dėmesį skiria 
literatūros socialinėms funkcijoms tyrinėti. Escarpit kelia svarbų klausimą, koks yra prie- 
žastinis ryšys tarp socialinių ir meninių literatūros struktūrų. Atsakydamas į šį klausimą, 
mokslininkas daro įtikinamą išvadą, kad literatūros negalima apibrėžti, netyrinėjant jos 
funkcionavimo visuomenėje proceso, neaiškinant ryšių tarp knygos ir skaitytojo. Lite- 
ratūrą jis laiko specifiniu tikrovės įsisąmoninimo būdu, kuris iš esmės skiriasi nuo kitų 
gyvenimo pažinimo formų. Literatūros paskirtis esanti skaitymo procesas, leidžiantis 
suvienyti autorių ir skaitytoją. Taigi literatūra tampa ypatingu komunikacijos kanalu, 
funkcionuojančiu knygos dėka (Escarpit, 1970, p. 18). Literatūros sociologijos veikaluose 
R. Escarpit kritiškai analizuoja menininko padėtį demokratinėje visuomenėje, formuluoja 
aktualius literatūros funkcionavimo rinkos sąlygomis, literatūros priklausymo nuo val- 
dančiųjų klasių interesų, reklamos klausimus, paliečia menininko (rašytojo) ir jo kūrinių 
susvetimėjimo problemą. 

Kaip matome, šiuolaikinei meno sociologijai būdingas siekimas pažinti daugialypius 
meno ir visuomenės ryšius, tyrinėti meną kaip vientisą „sistemą sistemoje“, kaip sudėtingą 
struktūrą, veikiamą įvairių socialinių reiškinių, konstruoti tam tikrų idealų meno modelį 
ir atskleisti jo funkcionavimo visuomenėje mechanizmus. 

Meno sociologijos transformacija P. Bourdieu koncepcijoje 


Su Pierre Bourdieu (1930-2002) vardu ir jo sukurtos mokyklos iškilimu siejasi naujas meno 
sociologijos raidos etapas, kuriam būdinga daug inovatyvių idėjų. Prancūzų postmoderno 
epochos mąstytojų plejadoje Bourdieu yra viena ryškiausių socialinių mokslų figūrų, kuri 
daug nuveikia akademinio meno sociologijos statuso įtvirtinimui. Mokslininkas plėtoja 
absoliučios sociologijos mokslo hegemonijos dabartinėje humanistikoje idėją. Jo meno 
sociologijoje ši tendencija skleidžiasi estetikos, meno filosofijos, meno istorijos, meno 
psichologijos, meno kritikos ir kitų meno ir visuomenės santykius tyrinėjančių disciplinų 
besąlygišku pajungimu šios jaunos disciplinos sprendžiamiems klausimams. 

Kita vertus, Bourdieu veikaluose regime reakciją tiek į abstraktų teoretizavimą, tiek 
ir lėkštą pozityvizmą, mėginimą įveikti šių pozicijų kraštutinumus. Tai konceptualus 
aukšto teorinio lygio su poststruktūralizmo ir postmodernizmo teorinėmis nuostato- 
mis susijęs filosofinių ambicijų turintis mąstytojas suformavęs daugybę tvirtai įėjusių į 
dabartinę humanistiką ypač sociologinius mokslus teorinių konceptų, metodologinių 
prieigų, tyrinėjimo strategijų. Bourdieu integrali sociologinė metodologija jungia pa- 
matinius teorinės ir empirinės sociologijos principus; jis reiškiasi ne tik kaip aukšto lygio 
konceptualus teoretikas, tačiau ir praktikas, profesionaliai pasitelkiantis įvairius empirinius 
tyrinėjimo metodus. 

Retrospektyviai žvelgiant į XX a. antrosios pusės meno sociologijos raidą tenka pripa- 
žinti, kad prieš kelis dešimtmečius daugelis Bourdieu suformuotų konceptų, metodologinių 
prieigų, idėjų, kategorijų išsaugojo savo aktualumą ir tapo svarbiu posūkiu dabartinės meno 
sociologijos idėjų ir metodų raidoje. Nedaug dabartinių mąstytojų, praslinkus daugiau nei 
dešimtmečiui po Išėjimo, yra taip plačiai komentuojami tiek tėvynėje, tiek ir kituose kraš- 
tuose. Gyva polemiška mintimi pulsuojantys Bourdieu tekstai iki šiol audrina skaitytojų 
vaizduotę, kelia aršią jo aistringų sekėjų ir oponentų polemiką. 

Prancūzijoje ir frankofoniškoje kultūrinėje erdvėje šio mąstytojo išplėtotų idėjų 
poveikis yra įvairiapusis, paskutiniuosius du gyvenimo dešimtmečius jis jaučiamas toli 
už tėvynės ribų. „Pierre Bourdieu, - rašo Craig Calhoun,- yra iškiliausias savo kartos 
sociologas. Jo veikalai reikšmingi ne tik Prancūzijoje, tačiau ir pasaulyje. JAV šios įtakos 
visa apimantis atgimimas išryškėjo tuomet, kuomet Buordieu išėjo Anapilin, 2002 m. 
sausį (Calhoun, 2005, p. 441). 

Natalie Heinich, aptardama Bourdieu nuopelnus dabartiniam mokslui, visiškai pagrįs- 
tai šio mąstytojo veikalams priskiria „centrinę vietą meno sociologijoje“ (Heinich, 2008, 
p. 57). Iš tikrųjų šio universalaus mokslininko veikalų, idėjų, įvestų į mokslinį diskursą 
konceptų ir sąvokų poveikis dabartinės meno sociologijai yra gilus ir daugiasluoksnis, 

kadangi būtent jis suteikė dabartinei meno sociologijai 
solidžios akademinės disciplinos statusą, turėjo įtakos šio 
mokslo raidai. 

Bourdieu meno sociologijos koncepcija formuojasi 
užslėptos polemikos su tuomet viešpatavusios Francas- 
telio mokyklos ir vadinamosios socialinės meno istorijos 
(A. Hauser, E Antal, M. Baxandall, F. Haskell, E. Castel- 
nuovo) šalininkais, kurių veikaluose specifiniai sociologi- 


niai meno sociologijos aspektai nuolatos tarsi „nugrimsta“ 


istorijos mokslo metodologijos įtakoje besiplėtojančių meno 
istorijos problemų sraute. 

Meno sociologija Bourdieu akimis žvelgiant, turi visas 
tas savybes, kurios apibrėžia ją kaip savarankišką mokslinio 
pažinimo sritį. Šis požiūris paremiamas įsitikinimu, kad 
meno sociologija yra veiksminga kai aiškiai apibrėžia savo 


kompetencijos ribas, išryškina savo tyrinėjimo objekto ir 
Pierre Bourdieu metodologinių prieigų savitumą. Iš tikrųjų judėdama ben- 
drosios sociologijos nueitais keliais ji vis tvirčiau apčiuopia 
savo specifinį tyrinėjimo objektą, struktūrą, uždavinius, tyrinėjimo strategijas, metodus 
ir pagrindines problemas. „Meno sociologijos tyrinėjimo objektas — tai objektyvūs tar- 
pusavio ryšiai tarp menininko ir kitų menininkų bei agentų, kurie dalyvauja gaminant 
meno kūrinius arba kuriant jų visuomeninę vertę (kritikai, galerijų vadovai, mecenatai) 
(Bourdieu, 1980, p. 209). 

Vadinasi, pagrindinį šios mokslinio pažinimo srities tyrinėjimo objektą mokslininkas 
regi ne pazinime meno esmės, o jį supančios socialinės aplinkos. Taigi jo meno sociologijos 
koncepcijai būdingas išskirtinis dėmesys tiems socialiniams (kultūriniams, ekonominiams, 
politiniams, etiniams, estetiniams ir kt.) veiksniams, kurie atsispindi meno kūriniuose, 
lydi juos ir sąlygoja specifinius meno bruožus. 

Svariu sociologinės literatūros ir meno analizės pranašumu Bourdieu laiko galimybę 
išvengti subjektyvizmo ir objektyvizmo alternatyvos, t. y. atsiriboti nuo tradicinėms esteti- 
nėms teorijoms būdingo estetinės sąmonės subjektyvumo. Tyrinėtojo dėmesio perkėlimas 
į sociologinį literatūros ir meno aplinkos tyrinėjimą, platus tarpdalykinių bei lyginamųjų 
prieigų pasitelkimas suteikia mokslininkui galimybę, susitelkiant ties konkrečiais sociali- 
niais aplinkos veiksniais, kompleksiškai analizuoti į jo tyrimų sritį pakliuvusius socialinius 
ryšius, agentų įtampas, jų pozicijų santykius, suvokti jų atsiradimo ir funkcionavimo 
aplinkybes. 

Be dėmesio perkėlimo nuo meno prie įvairių socialinių literatūros ir meno laukuose 
susiklosčiusių socialinių ryšių tyrinėjimo Bourdieu koncepcijoje ryškėja principinės 
nuostatos, kurios liudija apie atsiribojimą nuo ankstesnės meno sociologijos tradicijos. 
Pirmiausia mokslininkas esmiškai keičia sociologinių tyrimų strategijas, tobulina sociolo- 
ginėse anketose darbo su statistika metodus, įveda į apklausuose užduodamus klausimus 
didesnę skirtingų atsakymų skalę. Iš čia plaukia naujos platesnės mokslinių interpretacijų 
galimybės, o kita vertus, ir daugiau skirtingų gautų duomenų analizės krypčių. Toks posū- 
kis empirinių ir statistinių tyrinėjimų strategijose ir metodologinėse nuostatuose sąlygoja 
tikslesnes ir daugiau pasvertas literatūros ir meno laukų tyrinėjimų išvadas ir atveria 
platesnes galimybes gautų sociologinės analizės duomenų interpretacijai. 

1992 m. dienos šviesą išvysta fundamentalus Bourdieu meno sociologijos veikalas 
Les rėgles de lart („Meno taisyklės“), kuriame plėtojant anksčiau aptartas idėjas, išsklei- 
džiamas naujas „mokslo apie kūrinius“ projektas, pasak kurio „tikrasis meno kūrinio 
objektas yra meninis pasaulio suvokimas tai yra pats menininkas, jo kūrybos maniera, 
stilius, patikimi jo meistriškumo ženklai“ (Bourdieu, 1992, p. 412). Čia įvairiais aspektais 
gvildenamos skirtingos literatūrinį ir meno laukus apibrėžiančios garsiai neartikuliuojamos, 
tačiau griežtai jį reguliuojančios taisyklės bei sudėtingi daugybės laukų dalyvių santykiai. 

Laukas Bourdieu tekstuose iškyla kaip aiškiai struktūruota socialinė erdvė skirtingų 
pozicijų, kurių kiekvienos savybės tiesiogiai priklauso nuo užimamos vietos lauko erdvėje, o 
ne nuo subjekto, kuris šias pozicijas užima. Jo meno sociologijos dėmesio centras palaipsniui 
persikelia į literatūrinio ir meninio laukų pagrindinių dalyvių - menininkų, jų kūrybos pro- 
duktų meno kūrinių, kritikų, kolekcionierių, istoriografų, meno kūrinių saugotojų, vartotojų, 
prekeivių, įvairiausių kultūros ir meno institucijų - muziejų, parodų salių, galerijų, salonų, 
meno mokyklų, kursų, meno akademijų ir daugybės kitų meninio lauko agentų sudėtingiausių 
įvairiausiais hierarchiniais ryšiais susietų santykių problemos. Vadinasi, metaforiška sąvoka 
„laukas“ čia įvardija sudėtingą įvairių santykių tarp skirtingų pozicijų audinį socialinėje erdvėje. 

Gvildenant Bourdieu meno sociologijos problemas, mus pirmiausia domina su 
estetine sfera susiję laukai, todėl nuo ekonominių, politinių, teisės ir kitų laukų dabar 
sąmoningai atsiribosime ir pagrindinį dėmesį sutelksime į literatūrinio ir meninio lau- 
kų analizę. „Literatūrinis (ir į ji panašus laukas), - rašo Bourdieu, - sudaro lauko jėgas, 
veikiančias visus įžengiančius į šį lauką skirtingai, priklausomai nuo dalyvių užimamos 
pozicijos (nurodysime labiausiai tolimus taškus: bestselerio autoriaus ir poeto avangardisto 
pozicijas). Kartu šis literatūrinis laukas dar yra ir laukas konkretesnės kovos, nukreiptos į 
šio lauko konservavimą arba transformavimą“ (Bourdieu, Nr. 89, 1991, p. 5). 

Iš meno sociologų, analizuojančių literatūros ir meno laukuose funkcionuojančius 
socialinius ryšius, Bourdieu reikalauja trijų būtinų tarpusavyje ir su socialinės tikrovės 

lygmenimis glaudžiai susijusių operacijų. Pirmiausia literatūros ir meno laukų pozicijų 
analizės platesnio valdžios lauko viduje, su kuriuo minėtos pozicijos santykiauja kaip 
mikrokosmas su mikrokosmu. Antra, analizės vidinės struktūros konkrečių literatūros ar 
meno laukų, kurie suvokiami kaip universumai paklūstantys savitiems funkcionavimo ir 
transformacijos dėsniams. Kitais žodžiais tariant, tai yra analizė struktūrinių santykių tarp 
pozicijų arba konkrečiame lauke veikiančių skirtingų individų arba institutų, kurie konku- 
ruoja tarpusavyje dėl meninio legitimumo. Ir galiausiai trečias analizės lygmuo - aiškini- 
masis, kaip susiformavo įvairūs habitus užimantys analizuojamuose laukuose skirtingas 
agentų pozicijas, kurios yra konkrečios socialinės trajektorijos pasekmės. 

Vadinasi, Bourdieu radikaliai performuluoja ir pakeičia pagrindinius ankstesnės 
meno sociologijos tradicijos gvildenamų problemų akcentus. Vietoj tradiciniu buvusio 
meno sociologijos adeptų aiškinimosi, „kaip vienas ar kitas kūrėjas tapo tuo, kuo jis yra“, 
jis esmiškai kitaip aiškina iš pamatinių sociologinės metodologijos nuostatų išplaukiančius 
meno sociologijos uždavinius ir kelia klausimą: „kokiu būdu remiantis konkretaus kūrėjo 
socialine kilme ir socializacijos procese įtvirtintomis savybėmis, kurios yra sąlygojamos 
socialinės kilmės, konkretus kūrėjas pajėgia užimti (o paskirais atvejais ir sukurti) jau 
esančias (arba laukiamas kad jas sukurtų) pozicijas“. Pastarosios, Bourdieu įsitikinimu, 
yra suponuojamos konkrečios istorinės literatūrinio ar meninio lauko būsenos ir atveria 
kūrėjui galimybę reikštis glūdinčioms šiose pozicijose potencijoms. 

Bourdieu mąstysenos originalumą išryškina ir savita jo meno sociologijos pamatinių 
kategorijų sistema, išskirtinis dėmesys individualių, neretai metaforiškų ir kontekstualių 
sąvokų jautriausioms konotacijoms. Šios ženkliai besiskiriančios nuo anksčiau gyvavusių 
koncepcijų sąvokų sistemos kūrimas išreiškia mokslininko norą geriau pažinti įvairius 
meno ir visuomenės sąveikos aspektus ir jų analizę susieti su asmeninėmis patirtimis. Iš 
plaukia glaudžiai su vartojamomis sąvokomis susijęs kritikos susilaukęs sudėtingas Bo- 
urdieu tekstų rašymo stilius, kuris prisodrintas neįprastomis metaforiškomis sąvokomis, 
spinduliuojančiomis įvairias filosofines potekstes. 

Bourdieu meno sociologija, lyginant su ankstesnėmis meno sociologijos koncepcijomis, 
išsiskiria originalių pagrindinių kategorijų sistema, iš kurių svarbiausios: socializacija, socia- 
linė erdvė, meninė erdvė, habitus (lot.- organizmo išvaizda, išorė), kultūrinis laukas, meninis 
laukas, literatūrinis laukas, nomos (gr. dėsnis, įstatymas), kultūrinis kapitalas, simbolinis kapi- 
talas, skonis, polinkis ir kitos (sąvokas „kultūrinis kapitalas“ ir „habitus“ jis perėmė tiesiogiai 
iš savo mokytojo L. Althussero). Ši kategorijų sistema, sudėtingi jos segmentų hierarchiniai 
tarpusavio priklausomybės santykiai, vidiniai struktūriniai ryšiai, kaip ir pati mokslininko 
meno sociologijos koncepcija, formavosi palaipsniui, kol įgavo atviros pajėgiančios keistis 
kontekstualių ir situacinių kategorijų su daugybe prasminių konotacijų sistemos pavidalą. 

Aptariamos meno sociologijos kategorijų sistemos išeities taškas yra socializacijos 
ir jai artima socialinės erdvės kategorijos, kurios siedamos literatūros ir meno kūrinių 
pasaulį su žmonijos kultūros istorija, žinių perdavimu iš vienos kartos į kitą atveria erdvę 
kitų kategorijų sklaidai. Pirmiausia Bourdieu apibrėžia socialinės erdvės santykį su joje 
besiskleidžiančiais skirtingais ekonominiais, politiniais, teisės, kultūros, mokslo, meno, 
literatūros, vaizduojamosios dailės ir pan. laukais. Kiekvienas konkretus laukas čia yra mi- 
krokosmas, kuris sudaro tam tikrą makrokosmo - bendros socialinės erdvės - dalį. Antra 
vertus, kiekvienas iš minėtų laukų turi savo žaidimo taisyklių rinkinį, kurių svarbiausia yra 
nomos. Pastaroji negali būti mechaniškai perkelta į kitos veiklos lauko erdvę. Pavyzdžiui, 
mus labiausiai dominančiame meniniame lauke nomos esmė atsiskleidžia XIX a. antroje 
pusėje Vakarų meninėje kultūroje išryškėjusioje vadinamoje „menas menui“ tendencijoje. 

Galiausiai socialinė erdvė arba aplinka steigia habitus — „tvirtų įgimtų polinkių siste- 
mą“, kurie vėliau tampa asmenybės išankstinėmis nuostatomis sąlygojančiomis konkrečias 
socialines praktikas. Ši daugiaprasmė su daugybe skirtingų konotacijų Bourdieu kategorija 
pirmiausia įvardija pamatinį principą, kuris kultūros ir meno istorijoje reguliuoja žmo- 
nių nuostatas, polinkius, veiksmus, pasaulio suvokimą, mąstymą, vertinimus, kalbėjimo 
būdą, pagrindines kūrybinės veiklos formas, vadinamus „gerais“ skonius, gyvenimo stilių 
ir pan. Habitusų paskirtis įveikti struktūralistinių požiūrių paviršutiniškumą ir perdėtą 
fenomenologijos psichologizmą. 

Socialinė erdvė jungia daugelį skirtingų laukų, kiekvienas iš kurių, pavyzdžiui, mokslo, 
meno, literatūros, vaizduojamosios dailės ir pan. yra sąlyginai nepriklausomas nuo kitų. 
Kita vertus, kiekvienas konkretus agentas gali vienu ir tuo pačiu metu būti keliuose lau- 
kuose. Ir galiausiai minėtų skirtingų laukų vidinė struktūra turi vienokį ar kitokį poveikį 
kiekvieno į šio lauko erdvę įžengiančio subjekto elgesiui. Todėl kiekvienas laukas Bour- 
dieu koncepcijoje yra įvairių formų kovos arena tarp jame esančių subjektų ar socialinių 
grupių. Tie žmonės, kurie užima vyraujančias pozicijas konkrečiame lauke, dažniausiai 
deda visas pastangas ne tik jų išsaugojimui, tačiau ir savo galios ir įtakos sferų išplėtimui. 
Priešingai į periferiją išstumtos asmenybės siekia joms prieinamomis priemonėmis pakeisti 
susiklosčiusius valdžios svertus ir kitus galios išteklius. 

Norėdami atskleisti Bourdieu meno sociologijos koncepcijos savitumą neišvengiamai 
turime aiškintis pamatinių sąvokų „kultūrinis kapitalas“, „meninis kapitalas“, „simboli- 
nis kapitalas“ prasmę, kadangi jos padeda geriau suprasti literatūros ir meno laukuose 
vykstančius socialinius procesus. Konkurencinėje kovoje konkretaus lauko viduje žmo- 
nės remiasi skirtingomis kapitalo formomis: 1) ekonominiu, kurį sudaro materialiniai ir 
finansiniai ištekliai; 2) kultūriniu, kurio esmė - visuomenėje pripažinimą įgavusios žinios, 
gauto išsilavinimo kokybė (mokslinis arba akademinis kapitalas), įvairių kultūrinių kodų 

pažinimas; socialiniu, kuris yra tiesiogiai susijęs su priklausymu konkrečiai socialinei 
grupei; meniniu, kuris siejasi su meno pasaulio pažinimo gelme ir įvairiapusiškumu ir 
galiausiai sudėtingiausiu simboliniu, kurio esmė - gyvenimo ir veiklos metu sukauptas 
visuomeninis prestižas, įgyta šlovė, pripažinimas. 

Iš visų išvardytų formų svarbiausias yra simbolinis kapitalas, kuris aiškinamas kaip 
toks ekonominis ir kultūrinis kapitalas, kuris visuomenėje įgauna platų pripažinimą. Jis 
yra pažįstamas remiantis konkrečiomis prestižinėmis kategorijomis, pripažįstamomis kon- 
krečiame kultūriniame lauke. Tai gali būti istorine atmintimi ar dokumentais patvirtinta 
ypatinga kilmė, prestižinės aukštosios mokyklos, garbingi vardai, įvairios akademinės rega- 
lijos, diplomai, premijos, priklausymas prestižinėms institucijoms, išrinkimai akademijos 
nariu ir pan. Kalbant apie simbolinį kapitalą, verta prisiminti ir vadinamąją „akademinę 
aristokratiją, išsiskiriančia ypatingomis regalijomis, vardais reikšmingu akademiniu ir 
kultūriniu kapitalu. Ji akademinėje terpėje ir kituose socialiniuose organizmuose išsiski- 
ria esencializmu, sąmoningu atsisakymu nuo savo esmės apibrėžtumo, požiūrių laisve, 
išsivadavimu nuo nereikšmingų taisyklių laikymosi. 

Literatūros ir meno sudėtingėjimas, rašytojų pasinėrimas į vidinių herojų išgyvenimų 
aprašinėjimus, dailėje formalių plastinių problemų iškilimas tiesiogiai siejasi ir su naujais 
iššūkiais kūrinių suvokėjams, todėl vis svarbesniais tampa visų dalyvių specifiniai sugebė- 
jimai profesionaliai, kvalifikuotai analizuoti kūriniuosio užkoduotas prasmes. Tačiau tai 
tik viena gvildenamos problemos pusė, kadangi be sudėtingėjančių meno kūrinių lauke 
klostosi ir ne mažiau komplikuoti lauko agentų žaidimai, kova dėl priveligijuotos pozi- 
cijos konkretaus lauko erdvėje. Iš čia plaukia vis svarbesniu tampantis įvairių tarpininkų 
(mediatorių) tarp menininko ir suvokėjo, menininko ir prekeivio vaidmuo. 

Aptariamų problemų kompleksas siejasi su atskira dabartinės meno sociologijos sriti- 
mi, vadinama „mediacijos sociologija“ ir joje veikiančių agentų bei įvairialypių socialinių 
santykių visuma. Iš čia kyla naujos sąvokos, kurios literatūros ir meno laukuose apibrėžia 
gausėjantį postmodernioje kultūroje „tarpininky“(mediatorių) tarp kūrinių kūrėjų, su- 
vokėjų ir prekeivių pasaulį. Šie tarpininkai meno lauke yra ta svarbi jungiamoji grandis, 
kuri vienintelė pajėgi kvalifikuotai suteikti kūrėjui pripažinimą (kuris tiesiogiai siejasi su 
jo simboliniu kapitalu) ir vertę jo sukurtiems kūriniams. 

Taip Bourdieu pasineria į meno kritikų, leidyklų ir dailės galerijų kuratorių ir pan. 
vaidmens ir funkcijų aptarimą minėtų kultūros, literatūros ir meno laukų erdvėse besisklei- 
džiančiuose socialiniuose procesuose. Tarpininkai čia tarsi įgauna dvigubų agentų funk- 
cijas ir būtent jų veiklos pastangomis ekonominė logika prasiskverbia į elitinę konkretaus 
lauko šerdį. Tarpininkams tenka derinti priešingas lauko dalyvių nuostatas: ekonomines 
neretai svetimas kūrėjams ir tas, kurios tiesiogiai siejasi su meninės kūrybos produktų 

sklaida prekybinėje rinkoje. Šioje sąveikoje įsijungia ir funkcionuoja daugybė socialinės 
hierarchijos, mecenavimo, užsakymo, reklamos ir kitų kultūrinio, literatūrinio ar meninio 
laukų socialinės veiklos užslėptų nuo eilinių žmonių akių mechanizmų. 

Suvokimas Bourdieu meno sociologijoje aiškinamas kaip savita „kultūrinio dešif- 
ravimo forma“, kuri yra nukreipta atskleisti galimas literatūros ir meno kodų prasmes. 
Šioje Bourdieu meno sociologijos dalyje galime įžvelgti analogijas su A. Warburgo ir 
E. Panofsky'io ikonologinės interpretacijos teorija. Glaustai tariant, suvokimo akte kultū- 
rinis meno kūrinio autoriaus kodas turi sutapti su suvokėjo kodu, antraip iškyla nesupra- 
timo grėsmė. Vadinasi, meno kūrinys kaip simbolinių kodų visuma šia prasme gyvuoja ir 
atsiskleidžia tik tokiam suvokėjui, kuris pajėgia šiuos kodus „įsisavinti“ — tai yra iššifruoti 
jame slypinčias simbolines prasmes. Kita vertus, suvokėjo kompetencija yra apsprendžiama 
būtinu autentiškam suvokimui pagalbinio instrumentų jvaldymu, t. y. įvairių meno kūrinių 
interpretacinių schemų pažinimu, taip pat ir daugybės veiksnių, kurie yra prielaida meninio 
kapitalo įgijimui. Čia kalbama apie kompetenciją, kuri yra apibrėžiama išankstiniu griežtų 
meninių principų žinojimu ir sugebėjimu suvokiamus reiškinius patalpinti į konkrečias 
klases bei ženklų sistemas. Meninė kompetencija čia taip pat siejama „su meno vaizdinių 
klasifikacija pagal stilistinius požymius“. 

Kompetentingo konkrečios kultūros ar meno srities žinovo, kaip ir gyvenimo ir mąsty- 
mo meno tapsmas, Bourdieu akimis žvelgiant, yra sudėtingesnis reiškinys nei vien teorinių 
ir praktinių principų įsisavinimas. Gvildendamas šias problemas jis iškelia tradicinėse Rytų 
(indų, kinų, japonų) estetinio auklėjimo sistemose paplitusius tiesioginius mokytojo ir mo- 
kinių santykius, kai mokinys visiškai pasitikėdamas seka paskui mokytoją ir nuolatos artimai 
bendraudamas su juo nesąmoningai perima pastarojo mąstymo būdą, elgesio normas, požiū- 
rius į gyvenimą, pasaulį ir pagrindinius supančio pasaulio, kultūros, meno reiškinių suvokimo 
bei vertinimo principus. Kita vertus, toks kompetencijos ugdymo būdas yra neatsiejamas 
nuo pažinimo kiekvienos konkrečios kultūros ir meno srities istorijos, sugebėjimo atskirti 
praeityje gyvavusias, tradicijas, kryptis, mokyklas, didžiuosius meistrus, jų stiliaus ypatumus, 
vidines meno kūrinio struktūras, meninės išraiškos priemones, jausti perspektyvias ateities 
tendencijas ir daugybę kitų dalykų. Iš čia plaukia vienas pagrindinių kompetentingos as- 
menybės bruožų: kvalifikuotos asmeninės nuomonės apie vertinamus reiškinius atsiradimas, 
kuris neatsiejamas nuo asmeninių pastangų ir įgyto išsilavinimo kokybės. Esant vienodo 
išsilavinimo sąlygoms, Bourdieu įsitikinimu, kokybiniai skirtumai kultūrinėje ir meninėje 
kompetencijoje yra nulemti asmenybės socialinės kilmės, šeimos aplinkos, kurioje bręsta 
asmenybė ir įvairių mokslo institucijų, kuriuose formuojasi asmenybė, kokybės. 

Kita vertus, kultūros, literatūros ir meno laukuose vykstantys socialiniai procesai iš 
esmės beveik niekuo nesiskiria nuo ekonominių, politinių ir kitų laukų, čia plėtojami tie 

patys galios žaidimai (nuolatinė kova nukreipta į transformaciją arba stabilumo išsaugo- 
jimą), konkurencija neretai įgauna itin rafinuotas subtiliai užmaskuotas formas. Šiuose 
laukuose skausmingai susiduriama su įvairių socialiai angažuotų į „absoliutų objektyvumą“ 
pretenduojančių asmenų, grupių vertinimais, sprendimais „atmesti“ ar „priimti“ įvairiems 
konkursams, projektams, programoms pateikiamus kūrinius. Čia veikia imantriausi kul- 
tūrinio ir simbolinio kapitalo formavimo mechanizmai, vieniems rašant pagiriamąsias 
recenzijas, tendencingai priskiriant daugiau nuopelnų, sumaniai reklamuojant, perskirstant 
regalijas, premijas, vertinant teikiant, kitiems — priešingai rašant anonimines negatyvias 
recenzijas ar kitaip darbo rezultatus nuvertinant kartu tendencingai formuojamas ir kon- 
krečių asmenybių simbolinio kapitalo dydis. 

Iš čia plaukia išskirtinė bet kokios kūrybinės veiklos legitimacijos problema, todėl 
vienas pagrindinių sunkumų kovoti literatūros ir meno laukuose yra aiškus lauko ribų 
arba dalyvių legitimumo kovoje nustatymas. Pasakyti apie konkretų kūrinį, pavyzdžiui, 
kad „tai - ne mokslinis darbas“, „Tai - ne literatūra“, „tai - ne tapyba“ arba „tai- nepers- 
pektyvus analizės objektas“, „tai - ne ta problematika“ ir pan. tikrovėje reiškia remiantis 
įvairiais galios instrumentais kvestionuoti arba atmesti šių kūrinių egzistavimo legitimu- 
mą, arba kitais žodžiais tariant pašalinti juos iš konkurencinės erdvės, ekskomunikuoti, 
išstumti į literatūrinio ar meninio lauko paribius. Tokie sumaniomis manipuliacijomis 
paremti socialiniai žaidimai, susiję su atskyrimu, išstūmimu į marginalijas, yra efektin- 
gas būdas „pašalinti“ iš konkretaus lauko ar sumenkinti konkurento simbolinį kapitalą, 
kai neveikia kitos garbingesnės konkurencijos priemonės. Šis tendencingo „išstūmimo iš 
lauko į marginalijas“ metodas žmonijos kultūros istorijoje dažnai buvo pasitelkiamas su 
galios centrais susijusių konservatyvių ideologų, funkcionierių. Remdamasis daugybe iš 
civilizacijos istorijos pasisemtų pavyzdžių, Bourdieu parodo, kad kuo aukštesnės inte- 
lektinės ir humanitarinės kultūros šalis, tuo joje stipriau veikia socialinės legitimacijos 
ir kultūros savisaugos mechanizmai, vyrauja aiškesnė kultūrinės hierarchijos sistema ir 
simbolinis kapitalas mažiau siejasi su politinės ir verslo hierarchijos viršuje esančiomis 
struktūromis ir asmenybėmis. 

Vadinasi, Bourdieu meno sociologija tiesiogiai išsirutulioja iš jo bendrosios so- 
ciologijos ir yra neatsiejama jos dalis. Lyginant su pirmtakų teorijomis, ji išsiskiria 
akivaizdžia sociologine orientacija, organiška empirijos ir teorijos jungtimi, daugybės 
naujų sociologinių metodų ir sąvokų pasitelkimu, iš kurių svarbiausios yra socializacija, 
socialinė erdvė, laukas, habitus, įvairios kapitalo formos. Iškeldamas išskirtinę sociolo- 
gijos svarbą socialinių ir humanitarinių mokslų aplinkoje, Bourdieu tiesiogiai sieja su 
išskirtiniu socializacijos vaidmeniu žmonijos civilizacijos, kultūros, literatūros ir meno 
istorijoje. Socializacijos funkcijos esmė - žmonijos kultūros, o, vadinasi, ir meno bei 

literatūros istorijoje sukauptų žinių perdavimas naujoms kartoms. Iš čia kyla ir svar- 
biausias specifinis meno sociologijos tyrinėjimo objektas - ta socialinė aplinka, kurioje 
funkcionuoja literatūros ir meno kūriniai. 

Antra vertus, skirtingai nei ankstesnė meno sociologijos tradicija, kuri plėtojosi 
estetikos, meno filosofijos ir meno istorijos teorinių ir metodologinių nuostatų veikiama 
ir orientavosi į filosofijai ir istorijai būdingas metodologines nuostatas, Bourdieu kon- 
cepcijoje dėmesio centras nuo menininko ir meno kūrinių analizės persikelia į socio- 
loginį menininko supančios socialinės aplinkos tyrinėjimą. Taigi dvinarėje disciplinos 
pavadinimo struktūroje meno sociologija ne tik išryškėja esminė slinktis nuo pirmosios 
šios disciplinos pavadinimo dalies „meno“ prie antrosios - „sociologija“, tačiau ir visiškai 
įsivyrauja sociologinės analizės principai. Ši slinktis jo meno sociologijoje skleidžiasi įvai- 
riomis kryptimis ir ženklina radikalų posūkį meno sociologijos idėjų ir metodų istorijoje. 

Trečia, su poststruktūralizmo tradicija susijusiuose konceptualiuose Bourdieu meno 
sociologijos nuostatuose nesunkiai aptiksime postmodernaus mąstymo bruožų. Pirmiausia 
tai siejasi su pabrėžtinai kritiniu požiūriu į anksčiau socialiniuose ir humanitariniuose 
moksluose gyvavusias tradicijas, siekiu radikaliai jas peržiūrėti. Todėl jo veikaluose paste- 
bimas universitetinėje mokslo tradicijoje dirbtinai nubrėžtų ribų ir pertvarų tarp skirtingų 
humanitarinių ir socialinių mokslų griovimas, išskirtinis dėmesys akademinio mokslo 
marginalijose buvusiems reiškiniams ir netradicinis daugelio jų interpretavimas, savitos 
individualių ir kontekstualių kategorijų sistemos kūrimas. 

Ir galiausiai, lyginant su pirmtakų koncepcijomis Bourdieu meno sociologijoje žen- 
kliai auga tarpdiscipliniškumo ir skirtingų vieną kitą papildančių tyrinėjimo strategijų 
bei metodų svarba. Čia vienos disciplinos atverti dėsningumai reikalauja jų pažinimo 
instrumentams papildymų iš kitų mokslinio pažinimo sričių. Šį glaudų skirtingų disci- 
plinų sąveikavimą Bourdieu pripažįsta tik besąlygiškos sociologinių mokslų hegemonijos 
sąlygomis. Tačiau greta minėtų panašumų su postmodernių teorijų autoriais, Bourdieu 
meno sociologijos koncepcijoje regime ir kai kuriuos esminius skaitymus. Jo piešiamas 
XX ir XXI a. sandūros kultūros, literatūros ir meno raidos besiskleidžiančių jėgų ir įtampų 
pasaulis yra ne kiliminis vienareikšmių fragmentų koliažinis rinkinys, o aiškiai apibrėžta 
daugybės veiksnių veiklos logika suformuota struktūrinė hierarchija, persmelkianti visas 
postmodernios kultūros socialinio organizmo poras. 


N. Heinich pragmatinė meno sociologija 


Kalbant apie po Bourdieu išsiskleidusio dabartinio prancūzų meno sociologijos raidos 
tarpsnio specifinius bruožus ir ryškiausias figūras, žvilgsnis savaime krypsta į pastaruosius 


595 


Antanas Andrijauskas. VAKARŲ ESTETIKA IR MENO FILOSOFIJA 


tris dešimtmečius vyravusios Bourdieu mokyklos atstovus. Naujos meno sociologijos raidos 
tendencijos pirmiausia išryškėja įtakingiausios Bourdieu mokinės ir ryškiausios dabartinės 
prancūzų meno sociologijos lyderės Nathalie Heinich (g. 1955) tyrinėjimuose, kurie yra 
nuoseklūs ir išsiskiria laipsniška tyrinėjimo laukų plėtra. Tai itin produktyvi mokslininkė, 
iš savo mokytojo paveldėjusi darbštumą ir efektyvaus mokslinio darbo įgūdžius. Heinich 
yra daugiau kaip 27 knygų ir daugybės mokslinių straipsnių autorė. Daugelis jų yra išversti 
į pagrindines pasaulio kalbas. Šiuo metu ji yra Nacionalinio mokslinių tyrimų centro 
(CNRS) Meno ir kalbos tyrinėjimo padalinio Centre de recherche sur les arts et le langage 
direktorė mokslo reikalams. 

Lietuvos akdeminiame diskurse Heinich meno sociologijos idėjos jau buvo aptarinė- 
jamos Bourdieu ir jo mokyklos idėjų analizei skirtos prieš aštuonerius metus paskelbtos 
Žilvinės Gaižutytės-Filipavičienės monografijos atskirame skyriuje „N. Heinich „išskir- 
tinumo sociologija“. Tačiau joje negalėjo būti aptarti vėlyvieji, jau po šios knygos pasiro- 
dymo išėję Heinich veikalai, kurie tapo, greta kitų problemų, ir mūsų aptarimo objektu. 

Įkvėpta Bourdieu idėjų, Heinich nueina sudėtingą evoliucijos kelią iki savitos meno 
sociologijos koncepcijos sukūrimo. Pradėjusi konkrečių meno sociologijos problemų 
tyrinéjimu ir išskleidusi ją labiausiai sudominusiy problemų lauką, ji dažniausiai tas pro- 
blemas išsamiau aptarinėja vienoje po kitos skelbiamų straipsnių ir monografijų serijose. 
Toks aiškiai centruotas požiūris į mokslinio darbo strateginius uždavinius, aštrus aktualių 
meno sociologijos problemų, artimiausių jos raidos tendencijų ir pribrendusių socialinių 
užsakymų jausmas padeda mokslininkei surasti savo akademinės veiklos teritorijas spal- 
vingame, daugybės ryškių asmenybių ir idėjų prisodrintame pastarųjų trijų dešimtmečių 
prancūzų meno sociologijos kraštovaizdyje. 

Nuo jaunystės stiprų poveikį Heinich pasaulėžiūrinių nuostatų formavimuisi daro 
aplinka. Dar paauglystėje giliai atmintyje įsirėžė audringi 1968 m. gegužės studentų 
maištai, kuriuose dalyvavo jos vyresnysis brolis. Mokydamasi gimtojo Marselio licėjuje, 
šeimos bibliotekoje ji aptiko tuomet pripažinimą meno pasaulyje įgijusio meno sociologo 
Pierreo Francastelio knygų. Baigusi licėjų, įstojo į Aix-en Provence universiteto filosofijos 
fakultetą, žavėjosi marksizmo, gošizmo (kairumo) idėjomis, kino menu, marksistinės pa- 
kraipos meno sociologo Lucieno Goldmanno veikalais. Studijų metais skaitydama naują, 
garsėjantį akademinėje bendruomenėje gaiviomis idėjomis žurnalą Actes de recherche en 
science sociales, ji atkreipia dėmesį į polemiškus žurnalo įkūrėjo Pierreo Bourdieu tekstus 
ir susidomi sociologija. Po universiteto baigimo atvykusi į Paryžių, lanko Lėcole de Louvre 
Huberto Damischo paskaitas, skaito meno sociologijos problemas gvildenančius Arnoldo 
Hauserio veikalus. Damischas, regėdamas jos interesus, pastūmėja susitikti su Bourdieu. Ji 
nuo 1977 m. Maisons des Sciences de l'homme lanko jo vedamą seminarą. Šis susitikimas 

su charizmatišku kairuoliškų pažiūrų Bour- 
dieu ir doktorantūros studijos prestižiniame 
EHESS tampa lemtingu tolesnės jos moksli- 
nės karjeros posūkiu. 

Vadovaujama Bourdieu, Heinich 
1981 m. apgina XVII a. prancūzų tapybos 
lauko sandarai skirtą pirmąją daktaro diser- 
taciją, kurioje šaltinių analizė, glaudžiai susi- 
pindama su teoriniais apmąstymais, atveria 
daugelio vėlesnių meno sociologijos pro- 
blemų tyrinėjimo laukus. 1982 m., kai Bo- 
urdieu užima prestižines Collėge de France 
sociologijos katedros profesoriaus pareigas 
ir išeina iš CNRS-EHESS, šioje institucijoje 
veikia kelios meno sociologijos problemas 
gvildenusios mokslininkų grupės. Heinich 
pateikia konkursui savo kandidatūrą į gru- 


pe, kuriai vadovauja Luc Boltanski. Beje, į ją 
įeina jau pažįstami sociologai Louis Thėve- i - 
not, Alainas Desrosiéres, Michel Pollakas. Nathalie Heinich 

Ankstyvieji Heinich meninio lauko 
sociologijos principus plėtojantys darbai skleidžiasi veikiami Bourdieu idėjų įtakos - tai aki- 
vaizdu įdėmiau lyginamuoju aspektu analizuojant pagrindines jos veikaluose aptarinėjamas 
meno sociologijos objekto, uždavinių, santykių su socialiniais ir humanitariniais mokslais, 
recepcijos, mediacijos, išskirtinumo sociologijos ir kitas problemas. Šios sąsajos regimos 
daugybėje detalesnių meno sociologijos problemų tyrinėjimų. Ilgainiui, išsikristalizavus 
pagrindinėms mokslinių interesų kryptims, Heinich tyrinėjimuose ryškėja laipsniškas 
nutolimas nuo kai kurių Bourdieu meno sociologijos nuostatų, tačiau išlieka pamatiniai 
jo sociologinių prieigų principai ir meno sociologijos problematikos siejimas daugiau su 
socialiniais nei humanitariniais mokslais. Iš čia kyla programinis Heinich teiginys, kad 
„meno sociologai savo tyrinėjimo objektus pažįsta ne kaip menotyrininkai, vadovaudamiesi 
estetiniu emociniu ar materialiu meno kūrinių vertingumu, o kaip sociologai, remdamiesi 
konkretiems objektams priskiriama epistemine verte“ (Heinich, 1997, Nr. 10, p. 15). 

Ryškėjančiam ambicingos mokinės atsiribojimui nuo mokytojo neabejotinai turi 
įtakos ir šių asmenybių mastelis, jų kūrybinis potencialas, esminiai charakterių bruožai, 
moksliniai interesai, humanitarinės kultūros lygio, išsilavinimo skirtumai, mąstymo ir 

minčių dėstymo būdas, kompetencija skirtingose mokslinio pažinimo srityse. Bourdieu 
yra aukšto teorinio konceptualaus mąstymo stiliaus mokslininkas, turintis įvairiapusį fi- 
losofinį, sociologinį, etnologinį, kultūrologinį, estetinį, literatūrologinį išsilavinimą, todėl 
natūraliai linksta į platesnius teorinius apibendrinimus. Gvildendamas meno sociologijos 
problemas, dėmesį sutelkia ne tik į sudėtingų teorinių ir metodologinių šio mokslo proble- 
mų sprendimą, bet ir puikiai išmano daugybę kitų, nuo sociologijos nutolusių mokslinio 
pažinimo sričių. Tai padeda jam aiškiai suvokti meno sociologijos galimybes, jos vietą ir 
funkcijas kitų socialinių ir humanitarinių mokslų visumoje. 

Neturinti tokio įvairiapusio akademinio išsilavinimo, konceptualaus mąstymo įgūdžių, 
tvirtos etnologinių, antropologinių mokslinių tyrinėjimų bazės, sociologijos pradmenis 
gavusi tiktai Bourdieu aplinkoje, Heinich savo sociologinės karjeros pradžioje natūraliai 
plėtoja mokytojo teorinius postulatus, įžvalgas, tačiau, palyginti su Bourdieu, ji yra artimiau 
susijusi su empirine ir taikomąja sociologija. Čia norėčiau priminti ir Heinich prisipazinima: 
„Išskyrus tai, ką aš išmokau pas Bourdieu, - rašo ji, - buvau sociologijoje visiška savamokslė 
(Heinich et Ténédos, 2006, p. 38). Tiesa, vėliau jos profesiniam augimui didžiulį poveikį turėjo 
pasinėrimas į sociologijos klasikų Maxo Weberio, Emile'io Durkheimo, Marcelio Mausso, 
Ervingo Goffmano, Pierreo Francastelio, Arnoldo Hauserio, Norberto Elias veikalų studijas 
ir įvairius klasikinės epochos šaltinius, kultūros, vaizduojamosios dailės ir literatūros istoriją. 
Ji gilinasi ne tik į turtingą prancūzų sociologinės, estetinės ir menotyrinės minties tradiciją, 
tačiau atranda ir dar neišverstus į prancūzų kalbą Erwino Panofsky'io, Michaelo Baxandallo, 
Franciso Haskello, Paulo Oskaro Kristellerio ir kitų autorių veikalus. Svarbus jos teorinėms 
ir metodologinėms nuostatoms buvo įdėmus Georgeso Dumėzilio tekstų skaitymas. 

Perimdama pamatines Bourdieu meninio lauko tyrinėjimo nuostatas, Heinich 
pirmiausia atsiriboja nuo mokytojui būdingo išskirtinio dėmesio literatūros procesų tyri- 
nėjimui (nors tam ir skiria atskirą monografiją), tačiau grįžta prie Francastelio mokyklos 
šalininkams būdingo dėmesio vaizduojamajai dailei ir vėl suartina sociologinę meno analizę 
su įvairiais menotyrinės analizės aspektais. Kita vertus, kitaip nei plačių enciklopedinių 
interesų mokytojo tekstuose, Heinich veikaluose regima slinktis sureikšminti meno so- 
ciologiją sociologinių mokslų sistemoje. Ši slinktis skleidžiasi mokslininkės susidomėjimu 
istorinėmis meninio lauko Prancūzijoje atsiradimo ir funkcionavimo prielaidomis, me- 
ninio lauko diferenciacijos, vaizduojamosios dailės, menininko pripažinimo, žavėjimosi 
juo, menininko tapatumo, jo socialinio statuso, meno recepcijos ir mediacijos, muziejinės 
veiklos, meno tarpininkų, estetinio suvokimo ir meno kūrinių vertės nustatymo, meno 
kūrinių funkcionavimo rinkoje ir kitomis problemomis. 

Tačiau kitaip nei Francastelis ir jo mokyklos šalininkai, kurių tyrinėjimai skleidžiasi 
veikiami istorijos metodologinių nuostatų, Heinich išsaugoja Bourdieu meno sociologijai 

būdingą orientaciją į sociologinės analizės metodus. Tiesa, ji negriauna socialinius ir hu- 
manitarinius mokslus skiriančių pertvarų, o gina sociologinės metodologijos autonomiš- 
kumą nuo kitų mokslinio pažinimo sričių skvarbos. Galiausiai ji perima ir tarpdalykines 
Bourdieu meno sociologijos nuostatas, tačiau kiek kitaip jas aiškina. „Tarpdalykiškumas, 
mano akimis žvelgiant, - rašo ji, - visai nereiškia vidinių disciplinos ribų panaikinimo ar 
jų ištrynimo tarp disciplinų, priešingai; aš manau, kad svarbu žinoti, jog gyvuoja ribos, 
skiriančios disciplinas, ir jog nėra taip lengva pereiti iš vienos disciplinos į kitą; yra me- 
todologiniai principai, konceptualūs dariniai ir teorinės tradicijos, būdingos kiekvienai 
konkrečiai disciplinai“ (Heinich et Tėnėdos, 2007, p. 51). 

Spartus Heinich mokslinės kompetencijos augimas kryptingai dirbant meno socio- 
logijos tyrinėjimų srityje ir jos darbų pripažinimas akademiniuose sluoksniuose skatina 
natūralų mokinės norą išsiveržti iš tokios monumentalios, galima sakyti, netgi kultinės 
figūros, kokia buvo Bourdieu, šešėlio. Esminiai šių asmenybių kūrybinio potencialo, išsi- 
lavinimo ir prioritetinių mokslinių interesų skirtumai išryškėja, kai subrendusi Heinich, 
toldama nuo Bourdieu įtakos, pasineria į praktinius empirinius ir taikomuosius meno so- 
ciologijos tyrimus, tiesiogiai susijusius su projektiniais užsakymais. Nors jie kartais išsilieja 
į naujus tyrinėjimo laukus ir šiuos tyrimus vainikuojančias didesnės ar mažesnės apimties 
knygas, tačiau tokių siauresnio taikomojo profilio užsakomųjų projektų įgyvendinimas 
jau ne visada reikalauja rimtų akademinių studijų ir plačios humanitarinės erudicijos. 

Heinich meno sociologijos koncepcija, lyginant ankstyvuosius ir vėliau paskelbtus 
darbus, patyrė esmines metamorfozes. Pradžioje jos šio mokslo samprata buvo stipriai 
pažymėta mokytojo Bourdieu teorinių ir metodologinių nuostatų įtakos, siekio pabrėžti 
specifinių sociologinių metodų ir tyrinėjimo strategijų svarbą. Ankstyvuoju kūrybinės 
evoliucijos tarpsniu pagrindiniai jos mokslinių interesų objektai - vaizduojamoji dailė, 
literatūra ir kinas. Šie darbai esmingai susiję su vertybių sociologijos tyrinėjimais. Ją domina 
meno sociologijos statuso, jos tyrinėjimo laukų apibrėžimo, meno sociologijos santykių su 
pažinimo teorija, meno funkcionavimo visuomenėje ir konkrečioje istorinėje aplinkoje, 
įvairios metodologinės meno sociologijos problemos. 

Kita vertus, Heinich meno sociologijos koncepcijoje ryškėja atsiribojimas nuo anks- 
tesnei meno sociologijai būdingų naratyvinių nuostatų, deklaratyvių svarstymų meno ir 
visuomenės santykių temomis. „Kada aš matau tekste parašyta „menas ir visuomenė“, 
„menas ir socialinis“, - rašo ji, - aš jau žinau, kad tai neturi jokio sąlyčio su sociologija. Pa- 
sakyti, viena vertus, kad yra „visuomenė“, o kita vertus, kad yra „menas“ tai nėra sociologinė 
prielaida: menas yra toks pat visuomeninis reiškinys kaip ir kitos žmogaus veiklos sritys, 
ir aš nežinau, kaip jį galima a priori izoliuoti nuo „visuomenės“ ir dar labiau - kaip juos 
vėliau galima bandyti sujungti (Ten pat, p. 44). Šiuose svarstymuose regimos iš Bourdieu 

paveldėtos nuostatos „kritinės“ sociologijos, kuri siekia viską, kas atrodo savaime supran- 
tama ir nekvestionuojama, išklibinti ir iš naujo pasverti kritiniu žvilgsniu. 

Plėtodama konceptualias Bourdieu tyrinėjimų nuostatas Heinich taip pat domisi 
meno sociologijos objekto, sociologijos idėjų istorijos ir metodologinių prieigų proble- 
momis, tačiau išgarsėja išskirtinumo, recepcijos, mediacijos, menininko (pirmiausia 
dailininko, rašytojo) tapatumo, jo pripažinimo, funkcionavimo visuomenėje, jo meno 
kūrinių suvokimo, vertinimo rinkoje, meno administravimo, muziejinės veiklos, meno 
madų, atlyginimo, mėgėjiškumo, profesionalumo, menininkų įpročių, karjeros tipų ir 
kitų problemų tyrinėjimais. Šiuo aspektu žvelgiant, jos meno sociologijos koncepcija pa- 
matinėmis savo teorinėmis ir metodologinėmis nuostatomis yra artima ne tik Bourdieu, 
tačiau ir kai kurioms vadinamosios pragmatinės sociologijos bei Norbeto Elias plėtotos 
istorinės sociologijos idėjoms, kurių analizei ji paskyrė atskirą monografiją La sociologie 
de Norbert Elias (2002). 

Meno sociologiją Bourdieu nuostatų įtakota Heinich traktuoja kaip neatsiejamą 
sociologinių mokslų sistemos dalį. Meno sociologija, jos požiūriu, privalo integruotis į 
sociologijos mokslą kaip vieną iš jo specializuotų sričių, kaip kad sporto, religijos, švieti- 
mo ir pan. sociologija, ir remtis tokiais pat griežtais kriterijais, metodais, problemomis, 
konceptais, tačiau pritaikytais menui. Kartu ji gina ir svarių laimėjimų jau pasiekusios 
meno sociologijos kaip savarankiškos sociologinės disciplinos autonomiškumą. Iš čia 
kyla įsitikinimas, kad meno sociologija dėl prancūzų humanistikos tradicijų išaukštinto 
privilegijuoto jos tyrinėjimo objekto statuso išlieka labai priklausoma nuo meno kulto ir 
yra artima meno istorijai bei estetikai, todėl jai trūksta aiškaus santykio su sociologinėmis 
tyrinėjimo strategijomis ir metodais. 

Kitas svarbus Heinich koncepcijos bruožas - reakcija prieš klasikinėje meno filosofijoje 
įtvirtintas menų hierarchijos sistemas. Suvokdama klasikinių menų hierarchijos sistemų 
griuvimą ir neperspektyvumą postmodernioje epochoje, ji siekia įtraukti į savo tyrinėjimus 
ne tik anksčiau privilegijuotą padėtį turėjusius, bet ir visus kitus, ne tokiais reikšmingais 
laikomus menus (les arts mineurs), kurie, jos įsitikinimu, yra tokie pat svarbūs kaip ir laikomi 
reikšmingais menai (les arts majeurs). Aptariamos idėjos susipina su Heinich veikaluose 
ryškėjančiu meno sociologijos įtakos sferos išplėtimu į kasdienybės sritį ir noru įtraukti į ją 
daugybę akademinio mokslo periferijoje anksčiau buvusių reiškinių. Su šiomis nuostato- 
mis susijęs ir kontekstualumo svarbos sureikšminimas meno sociologijos tyrinėjimuose. Ji 
apeliuoja į tyrinėjimus ikonologijos pradininkų Aby Warburgo ir Panofsky'io, kurie meno 
kūrinį pažįsta remdamiesi jo sąsajų su aplinka interpretavimu. Iš čia kyla Heinich įsitiki- 
nimas, kad jokia išeitinė mokslininko pozicija „nėra gera a priori, savaime ir absoliučiai: 
pozicija yra gera tik santykyje su savo kontekstine funkcija“ (Heinich et Tėnėdos, 2007, p. 50). 

Gvildendama dabartinio meno sociologo darbe kylančias teorines ir metodologines 
problemas, Heinich pažymi, kad jis jau nebegali vadovautis vien tradicinėmis ankstyvajame 
meno sociologijos raidos etape susiklosčiusiomis iš metafizikos paveldėtomis teorinėmis 
ir metodologinėmis nuostatomis. Todėl tyrėjui būtinas vidinis poreikis nuolatos tikrinti 
įvairių pagalbinių darbo instrumentų patikimumą savo pažinimo objektų atžvilgiu. Heinich 
pagrįstai kritikuoja kolegų tyrinėjimuose regimą metodologinių prieigų vienpusiškumą, 
teorijos atotrūkį nuo empirijos. Meno sociologai, jos įsitikinimu, naudojasi empirija tik 
kaip paprastu testu kurdami savuosius teorinius sociologijos modelius ir perdėm užsisklen- 
džia savo siauroje akademinėje bendruomenėje. Iš čia kyla Heinich kvietimas kolegoms 
būti dėmesingesniems reakcijoms į savo darbus, kadangi jų tyrinėjimai „skleidžiasi ne tik 
jų profesiniame pasaulyje (socialinių mokslų specialistų), tačiau taip pat ir tarp tų, kurie 
domisi šiais dalykais, - o tokių yra daug“ (Heinich, 1998, p. 83). 

Ir galiausiai Heinich būdingas dėmesys Bourdieu sureikšmintai vadinamajai „tiriamajai 
sociologijai“ (sociologie denguėte), kuri grindžiama apklausų ir anketų duomenimis, ir meno 
bei visuomenės santykių tyrinėjimams itin svarbia tyrinėjimo strategijų ir metodų proble- 
matika. Ilgainiui jos veikaluose išryškėja keturios pagrindinės meno sociologijos temos ir 
su jomis susiję probleminiai laukai: 1) kūrinių; 2) publikos arba suvokimo; 3) institucijų 
arba meno tarpininkų, arba tarpininkų (šios temos keičiasi priklausomai nuo tyrinėtojo 
arba pereinant nuo vienos teorijos prie kitos) ir 4) kūrėjo statuso. 

Savo koncepcijoje Heinich siekia konceptualiai pagrįsti naują, glaudžiai su postmoder- 
nios kultūros procesais susijusį ir komercializacijos, rinkos procesų stiprų poveikį patiriantį 
meno kūrinių mokslą. Iš čia kyla mokslininkės indėlis į vadinamąją „kūrinių sociologiją“, 
kuri savo prigimtimi anksčiau nebuvo prioritetinė sociologinių tyrinėjimų sritis, kadangi 
tos problemos tradiciškai buvo gvildenamos estetikos, meno filosofijos, tapybos, litera- 
tūros, muzikos, kino ir kitų menų istorijos problemų kontekste. Jos įsitikinimu, kūrinius 
reikia analizuoti ne kaip atskirą sociologinių tyrinėjimų objektą, bet kaip meno sociologui 
svarbią pagalbinę pažintinę dokumentinę medžiagą, savotišką dirvą, kuri padeda geriau 
pažinti mokslininką dominančius tyrinėjamus objektus ir reiškinius. Tai sąlygoja ypatingą 
mokslininkės domėjimąsi recepcijos ir mediacijos sociologijos problematika, meno kūrėjų, 
tarpininkų ir meno vartotojų santykių sudėtingiausių problemų kompleksu. 

Daugelio pagrindinių Heinich meno sociologijos koncepcijos temų ir problemų 
savotiškas išeities taškas yra 1981 m. apginta pirmoji daktaro disertacija, skirta XVII a. 
prancūzų dailės gyvenimo pokyčiams. Joje ir serijoje šia tema paskelbtų straipsnių, rem- 
damasi Bourdieu idėjomis, jauna mokslininkė sociologiniu aspektu analizuoja istorines 
meninio lauko Prancūzijoje atsiradimo ir funkcionavimo prielaidas. Aptariamo proceso 
esmė - tuometinėje kultūroje išryškėjusi mokslinės ir meninės veiklos diferenciacija. 

Jos įsitikinimu, šią diferenciaciją atspindi skirtingų perspektyvos sistemų įsigalėjimas ir 
tai, kad atsirado savarankiškos, nuo Mokslo akademijos atsiskyrusios meno institucijos: 
1648 m. įkurta Karališkoji tapybos ir skulptūros akademija (Acadėmie royale de peinture et 
de sculpture) ir jos pavyzdžiu įsteigtos Muzikos akademija (Académie de musique, 1669) ir 
Architektūros akademija Académie darchitecture, 1671) bei 1816 m. garsioji Dailiųjų menų 
akademija (Acadėmie des Beaux-Arts) Paryžiuje. Dėl šių institucinių poslinkių ne tik buvo 
formaliai įteisintas tapybos, skulptūros, muzikos, architektūros atsiskyrimas nuo amatų, 
bet ir patvirtinta tapybos ir skulptūros privilegijuota vieta tuometinėje menų hierarchijoje. 

Su šiais instituciniais pokyčiais tiesiogiai susijęs ir naujo, aukštesnio palyginti su amati- 
ninkais, tapytojų ir skulptorių socialinio statuso įtvirtinimas, kuris grindžiamas institucinio 
profesinio parengimo isskirtinumu. Tačiau lygiagrečiai meninėje kultūroje skleidžiasi ir kiti 
su naujos „dailiųjų menų“ (beaux-arts) sąvokos plitimu susiję procesai, kurie keičia visuo- 
menės požiūrį pirmiausia į tapybos, skulptūros, o kiek vėliau ir į muzikos, architektūros bei 
jų kūrėjų vietą, funkcijas, socialinį statusą, kūrėjo talentą, jo santykius su mecenatais ir pan. 
Iš čia plaukia jau romantizmo ir neklasikinės meno filosofijos kūrėjų visapusiškai išplėtota 
žmonių masei priešpriešinamo genijaus, arba unikalaus menininko, išskirtinumo teorija. 

Siekdama nutraukti ryšius su senąja naratyvine arba, kitais žodžiais tariant, apra$omaja 
sociologija, Heinich, kaip ir Bourdieu, prabyla apie teorijos ir empirijos jungties būtinybę 
ir menininko išskirtinumo problemos svarbą meno sociologijos tyrinėjimuose. Iš čia kyla 
ir vadinamosios „išskirtinumo sociologijos“ (sociologie de la singulatritė) pamatinės teo- 
rinės nuostatos ir didžiulis su menininku, jo socialiniu statusu, kūrybos produktais ir jų 
suvokimu, vertinimu susijęs problemų kompleksas. Jau ankstyvuosiuose savo straipsniuose 
analizuodama istorines meninio lauko atsiradimo prielaidas, Heinich pažymi, kad plečian- 
tis menininkų sluoksniui ir augant jo socialiniam statusui visuomenėje, ryškėja specifiniai 
šiam originalių autentiškų kūrėjų sluoksniui priskiriami gyvenimo būdo ypatumai. Taip 
išsikristalizavo ir dirbtinai poetizuojamas vadinamasis „bohemiškas gyvenimo stilius“, 
kuris savo ruožtu leido įsitvirtinti įtakingai menininkų išskirtinumo teorijai. Šios teorijos 
sklaidai, kaip minėjau, didžiulį poveikį turi romantikų ir neklasikinė meno filosofija bei 
įvairūs vėlesni šios teorijos šalininkai. Jų dėka nuo romantikų iki modernizmo ideologijos 
įsigalėjimo autentiško menininko išskirtinumo teorija patiria esmines metamorfozes, dėl 
kurių stiprėja menininko ir jo aplinkos priešprieša. 

Taip atsiveria naujas Heinich kūrybinės evoliucijos etapas, kuris siejasi ne tik su 
„išskirtinumo sociologija“, tačiau ir su daugybe darbų, kuriuose aptariamas menininko 
statusas, jo kūrybinės veiklos rezultatų - meno kūrinių - funkcionavimas sociume ir rin- 
koje. Kalbėdama apie šio mokslinių tyrinėjimų lauko iškilimo aplinkybes ji rašo: „Mano 
sumanymo planas yra toks: įrodyti, kad ten, kur paliečiamas menininko statusas, dalykai, 

kurie mums atrodo natūralūs ir žavingi, ne visuomet iš tikrųjų yra tokie. Apskritai ne- 
turime teisės kalbėti apie „genijų“ menininką, kadangi tai yra tik socialinė konstrukcija, 
susijusi su talentu ir parodanti, kad ji pakylėja vieną ideologiją - „talento ideologiją“. <...> 
Mano teiginys išplaukia iš Bourdieu, jis yra anti-esencialistinis, anti-natūralistinis, anti- 
substancialistinis, labai kritiškas — vadinasi, ir truputėlį chaotiškas, kadangi aš neišmanau 
meno istorijos tapsmo ir kadangi aš kaip pamišusi skaičiau viską, kas tik pakliūdavo man 
į rankas“ (Heinich et Tėnėdos, 2006, p. 23). 

Išskirtinumo sociologijos ir menininko statuso tyrinėjimo išeities tašku tapo pirmoji 
monografija La Gloire de Van Gogh. Essai danthropologie de ladmiration (Van Gogho 
šlovė. Antropologijos esė apie susižavėjimą), kuri atkreipė kolegų dėmesį į jos autorę. 
Ši labai asmeniška knyga apie Van Goghą, pačios Heinich prisipažinimu, buvo svarbus 
posūkis jos intelektualinėje biografijoje, kadangi dar būdama jauna suvokė galinti rašyti 
socialiai aktualias knygas. Kita vertus, kolegoms pripažinus knygą, ji patikėjo savo jėgo- 
mis. Ir galiausiai parengiamasis darbas, ir pats knygos rašymo procesas privertė ją plėsti 
savo mokslinių interesų lauką, kadangi tarsi įpareigojo kreiptis į skirtingas disciplinas — 
ekonomiką gvildenant pinigų problemą, religijų istoriją, antropologiją meno istoriją ir 
kitas disciplinas. 

Remdamasi tragiškos Van Gogho asmenybės gyvenimu ir kūryba, Heinich atskleidžia 
paslėptus naujos modernaus menininko sampratos formavimosi mechanizmus, kai drąsiai 
laužantis nusistojusius oficialiojo meno kanonus, visų niekinamas ir į meninio gyvenimo 
paribius išstumtas autentiško menininko tipas tampa visuotinio Zavéjimosi, garbinimo 
objektu, o atėjęs pripažinimas paverčia jį legendine asmenybe, klojančia pamatą šlovi- 
nimui jau po mirties. Tekste detaliai aptarinėjama šio naujo menininko tipo santykių su 
visuomenine aplinka, jo kūrybos recepcijos ypatumai, išryškėjantys visuomenės požiūrių 
į menininko socialinį statusą poslinkiai. 

Įvairiais aspektais gvildendama Van Goghą supantį socialinį kontekstą, Heinich pa- 
rodo, kad išskirtinio talento, nepelnytai išstumto jau po mirties gimusios tragiškų motyvų 
prisodrintos menininko legendos atsiradimas ir funkcionavimas visuomenėje suteikia 
jam ypatingą išskirtinumo aureolę. Kita vertus, žavėjimasis herojizuoja ir legendiniais 
paverčia netgi banalius biografijos įvykius, kuriuos susieja su tokiomis išskirtinumą le- 
gitimuojančiomis sąvokomis kaip marginalumas, originalumas, asketiškumas, begalinis 
atsidavimas kūrybai, keistumas, beprotybė. Šioms sąlyginės visuomeninės normos ribas 
peržengiančioms savybėms suteikiama išskirtinė estetinė vertė ir jos tiesiogiai susiejamos 
su menininko kūrybos ir jo sukurtų meno kūrinių autentiškumu. 

Vadinasi, žavėjimasis šiais tampančiais legendiniais kūrybos bruožais įtvirtina tokio 
tipo menininko išskirtinumą meno istorijoje ir iškelia jį menininkų masės, herojizuoja 

dailininko asmenybę ir kartu paverčia jo kūrinius išskirtiniais meno rinkos produktais. 
Tai savo ruožtu veikia jo kūrybos produktų kainą meno rinkoje, kadangi legendomis 
apipinta tragiška originalaus menininko biografija skatina nuolatinį ažiotažą dėl tokio 
modernaus menininko tipo asmenybės, taip pat ir nuolatinį jo kūrinių kainos kilimą. Čia 
iškyla ir daugybė kitų menininko išskirtinumą ir jo kūrinių funkcionavimą meno rinkoje 
lemiančių veiksnių, kuriuos detaliai aptarinėja mokslininkė. 

Dar knygoje Van Gogho šlovė išryškėjusios menininko išskirtinumo ir jo socialinio 
statuso idėjos toliau įvairiomis kryptimis buvo plėtojamos kitose Heinich intelektualinei 
evoliucijai svarbiose monografijose L'Épreuve de la grandeur („Didybės išbandymas“), Etre 
écrivain. Création et identité („Būti rašytoju. Kūryba ir tapatumas“), Lélite artiste. Excellence 
et singularitė en rėgime dėmocratigue („Elito menininkas. Meistriškumas ir išskirtinumas 
demokratinėje santvarkoje“). Jose tyrinėjami sociologiniai didžių menininkų šlovės augimo, 
jų funkcionavimo visuomenėje ir įvairūs išskirtinio talento menininkų tapatumą bei kūrybą 
veikiantys veiksniai. Kitaip nei menininko išskirtinumo problemos, kurios Vakarų meno 
filosofijos tradicijoje buvo aptarinėjamos romantikų, A. Schopenhauerio, E Nietzsche’ ir pa- 
grindinių modernizmo ideologų veikaluose, menininko tapatumo ir ypač jo socialinio statuso 
problemos tuomet sociologiniu aspektu dar buvo menkai tiriamos. Stiprėjantis menininko 
tapatybės suvokimas, kaip teisingai parodo Heinich, paveikia ir į modernumą pretenduojančio 
menininko socialinio statuso augimą, kuris XIX ir XX a. patiria esminius pokyčius. 

Nors pagrindinė Heinich tyrinėjimų medžiaga yra iš vaizduojamosios dailės istori- 
jos paimti pavyzdžiai, tačiau nuo 2000 m. jos moksliniai interesai pasuka kita kryptimi, 
kadangi susidomi literatūra, ypač Claudeo Simono kūryba. Ji parašo rašytojo socialinio 
statuso ir tapatumo problemų analizei skirtą atskirą veikalą Būti rašytoju. Kūryba ir tapa- 
tumas, kuriame sociologiniu požiūriu išryškinamas siauresnės nei kūrėjas ar menininkas 
kategorijos — „rašytojo“ — savitumas ir apibrėžiami šios kūrybinės veiklos srities atstovo 
specifiniai bruožai. Jie pirmiausia siejami su savitu gyvenimo būdu, socialiniu statusu, 
rašymo maniera, produkcijos, t. y. literatūrinės veiklos pobūdžiu, įvairiais su šia veikla 
susijusiais socialiniais ryšiais, savęs pateikimu visuomeninei opinijai, publikavimo, kūrinių 
suvokimo, sklaidos problemomis ir pan. 

Tuo metu, kai Heinich pradėjo gvildenti rašytojų statuso sociologines problemas, 
padėtis šioje meno sociologijos srityje buvo apverktina, kadangi pagrindinėmis Vakarų 
kalbomis buvo paskelbti tik keli mėgėjiški šiai problematikai skirti straipsniai. Pačios 
autorės prisipažinimu, dvejus metus rengdama minėtą monografiją Elito menininkas, 
ji ieškojo gvildenamai problematikai skirtų sociologinių darbų, taip pat net nedidelės 
apimties straipsnių, skirtų muzikantų statusui istorijoje, tačiau nieko nerado. Iš tikrųjų 
šios problemos tuomet dažniausiai į mokslininkų dėmesio lauką pakliūdavo analizuojant 

indų, kinų, japonų ar kitų Rytų kraštų estetikos ar meno istorijos problemas, tačiau nebuvo 
pabrėžiami sociologiniai aspektai. Todėl sociologiniai Heinich tyrinėjimai šioje srityje yra 
novatoriški ir netrukus tampa tarsi kelrodžiu paskui ją sekusiems mokslininkams, kadangi 
susidomėjimas šiomis problemomis pastaruoju metu auga. 

Menininko tapatumas, mokslininkės įsitikinimu, remiasi trimis skirtingais veiksniais: 
„nukrypimu nuo didžių kūrinių“ tarp savęs suvokimo (to, kaip aš save vertinu) ir kitų 
vertinimų (to, kaip vertina kiti), o šią priešpriešą galiausiai sušvelnina kitų požiūris (koks 
atrodo kitiems). Visus minėtus nukrypimus, Heinich įsitikinimu, daugiau sąlygoja vienoks 
ar kitoks savęs suvokimas nei blaivus savo galimybių ir laimėjimų įvertinimas (Mozarto 
arba Van Gogho atvejis) arba, priešingai, aukštesnės pagarbos ženklai (Jean Carričre atve- 
jis) — visi aptarti scenarijai veda į gilėjančias kūrėjo tapatumo krizes. 

Atskiras ir svarbus Heinich meno sociologijos tyrinėjimų laukas susijęs su Bourdieu 
idėjas plėtojančia ir ypač populiaria dabartinėje meno sociologijoje tapusia meno recepcijos 
ir mediacijos sociologija. Šioje srityje mokslininkė yra pripažintas autoritetas. Jau veikale 
Le triple jeu de lart contemporain. Sociologie des arts plastigues („Trigubas šiuolaikinio 
meno žaidimas. Vaizduojamųjų menų sociologija“) į Heinich dėmesio lauką pakliuvo trijų 
su menine veikla tiesiogiai susijusių meno sociologijos aspektų - produkcijos, mediacijos 
ir recepcijos - kompleksinis tyrinėjimas. Remdamasi konkrečių meno pasaulio reiškinių 
analize, ji piešia sudėtingą meno laukuose veikiančių agentų ir institucijų (muziejų, galeri- 
jų), privačių kolekcijų sąveiką, aptaria daugybės menininkų kūrybinės veiklos, tarpininkų 
(kritikų, galerininkų, parodų kuratorių, sociologų, meno istorikų ir pan.), meno suvokėjų 
ir vartotojų tarpusavio priklausomybę, kurią sąlygoja visuomeniniai santykiai. 

Meno recepcijos ir mediacijos tyrinėjimai pastaraisiais dešimtmečiais įvairiuose kraš- 
tuose aktualėja ir tampa vos ne klasikinėmis dabartinės meno sociologijos temomis. Jas 
plisti skatina suaktyvėjusios įvairiuose kraštuose prie didžiųjų muziejų įkurtos kultūrinės 
ir edukacinės tarnybos, moksliniai tyrimo centrai ir smarkiai gausėjantis skaičius juose 
dirbančių įvairaus akademinio profilio darbuotojų, kuriems sociologiniai tyrinėjamai yra 
svarbi jų tiesioginės veiklos dalis. Keičiasi ir didžiųjų muziejų veiklos strategijos. Muzie- 
jų vadovai, suvokdami ekonominę naudą, keičia tradicines lankytojų srauto pasyvaus 
aptarnavimo funkcijas ir vis daugiau dėmesio skiria įvairiems lankytojų dėmesį patrau- 
kiantiems netradiciniams renginiams bei jų ekonominio efektyvumo sociologiniams 
tyrinėjimams. 

Pastarųjų orientavimas į ekonominius uždavinius ir lankytojų gausinimą keičia ir 
prie muziejų prisišliejusių mokslininkų tyrinėjimų profilį bei uždavinius. Tad greta tradi- 
ciškai prie didžiųjų muziejų buvusiuose mokslinių meno tyrinėjimų centruose viešpata- 
vusių meno istorijos tyrinėjimų vis aktualesni darosi su muziejų sėkmingo ekonominio 

funkcionavimo kasdienybe susijusios praktinės ir taikomosios meno recepcijos bei me- 
diacijos sociologijos problemos. 

Vadinasi, keičiasi muziejuose besidarbuojančių tradicinių meno istorikų ir meno 
sociologų proporcinis santykis, tačiau ir meno recepcijos bei mediacijos tyrinėjimų svar- 
bos suvokimas. Tai kelia akademinį meno sociologijos tyrinėjimų statusą, skatina šios 
srities padalinių, darbuotojų skaičiaus gausėjimą, jų profesionalėjimą. Vadinasi, geriau 
finansuojami ir savo ekonominį efektyvumą įrodantys tyrinėjimai, o kartu auga su įvairiais 
netradiciniais muziejų veiklos aspektais susijusių mokslinių darbų srautas. 

Mediacijos problemų išsamesniam aptarimui skirta 2009 m. pasirodžiusi Heinich 
knyga Faire voir. Lart a lépreuve de ses mėdiations („Rodyti. Menas tarpininkavimo išban- 
dymuose“), kurioje greta tradicinėmis jau tapusių meno ribų, menininko statuso, meno 
politikos, muzeologijos, profesionalių ekspertizių, publikos reakcijų temų daugumoje iš 
devynių joje paskelbtų tekstų įvairiais aspektais aptariamos tarpininkavimo problemos 
plačiuose meno funkcionavimo dabartinėje visuomenėje ir kultūroje laukuose. Mokslininkė 
taip pat pasineria į meno politikos, dabartinio meno kolekcijų formavimo principų, meno 
kūrinių atrinkimo ir pirkimo kriterijų analizę, aptarinėja institucijų ir agentų konfliktus 
sprendžiant šias problemas, atskleidžia papildomus sunkumus, kylančius regioniniams 
muziejams dabartinėmis meno kolekcijų formavimo sąlygomis. Ji parodo, kad komplek- 
tuojant dabartinio meno kolekcijas, šias problemas atsakingi žmonės sprendžia remda- 
miesi tik abstrakčiomis frazėmis „patinka“ ar „nepatinka“, palikdami nuošalyje atsakingo 
komplektavimo kryptingumą sąlygojančius veiksnius. 

Savo tyrinėjimuose Heinich detaliai aptaria tris pagrindinius veiksnius, kurie daz- 
niausiai sukelia panašius nutarimus: pirmiausia deramas paties kūrinio pristatymas, antra 
vertus, menininko asmenybė ir galiausiai nutarimus priimančios komisijos sudėtis (Hei- 
nich, 2009, p. 116). Iš čia kyla racionaliai pagrįsti Heinich siūlymai, kaip demokratizuoti 
ir padidinti meno kūrinių muziejų kolekcijoms pirkimo procesų efektyvumą. Remdamasi 
konkrečių faktų analize, ji atskleidžia, kad suformuotoms institucijoms ir ekspertų gru- 
pėms vykdant būtinus meno kūrinių pirkimus, dažnai neatliekamos objektyvesniam jų 
įvertinimui būtinos procedūros, nepateikiama sistemingai pagrįsta ir aiškiai argumentuota 
priimtų sprendimų motyvacija. Šie tyrimai ir pateikiamos rekomendacijos sulaukia pa- 
lankaus ekspertų ir meninės bendruomenės įvertinimo, kadangi jos siūlymai pašalina kai 
kuriuos esminius modernaus meno kolekcijų formavimo trūkumus. 

Vienas reikšmingiausių Heinich veikalų yra 2010 m. paskelbta komparatyvistinė 
monografija intriguojančiu pavadinimu Guerre culturelle et art contemporain. Une com- 
paraison franco-amėricaine („Kultūrinis karas ir šiuolaikinis menas. Prancūzų ir ameri- 
kiečių palyginimas“). Šioje studijoje teoriškai apibendrinami Prinstono universiteto JAV 

prof. Michelio Laumonto ir prancūzų prof. Laurent Thėvenot vadovaujamos Politinės ir 
moralinės sociologijos grupės iš EHESS 1996 m. vykdytų lyginamųjų sociologinių tyrimų 
rezultatai. Tyrimas apima dešimtmetį nuo 1980 iki 1990 m. Daug metų tyrinėjusi šiuolaiki- 
nio meno procesus Heinich minėtoje knygoje lyginamuoju aspektu analizuoja visuomenės 
požiūrius į šiuolaikinį meną dviejose pagrindinėse dėl įtakos visame pasaulyje šioje srityje 
konkuruojančiose šalyse - Prancūzijoje ir JAV. 

Šis lyginamasis tyrimas atskleidžia tuometinėms minėtų šalių visuomenėms ir šiuolaiki- 
nio meno problemas sprendžiančioms institucijoms būdingus požiūrius į naujas meno for- 
mas. Tyrimai parodė, kad JAV tą dešimtmetį ne tik vyko įnirtinga visuomenės kova, nukreipta 
prieš naujas meno formas kultūroje, tačiau ir buvo plačiai eskaluojamos „šiuolaikinio meno 
krizės“ ir „kultūrinio karo“ idėjos, užvaldžiusios eilinių amerikiečių estetinę sąmonę. Knygoje 
aptariamos Amerikos konservatyvios visuomenės reakcijos į radikalias avangardinio meno 
formas Niujorke, Bostone, Vašingtone, Filadelfijoje, kurios sužlugdė kai kurių naujojo meno 
meistrų, pavyzdžiui, Andres Serrano parodas. Ši socialiai aktyvios amerikiečių visuomenės 
dalies, išauklėtos stipria konservatyvių religinių idealų ir realistinių meno tradicijų dvasia, 
reakcija virto šalyje savotišku „kultūriniu karu“ (Culture war), įgavusiu įvairias kultūrinės 
raiškos formas (Heinich, 2010, p. 18), o Prancūzijoje tokios aršios reakcijos, nukreiptos prieš 
naujojo meno formas, nebuvo ir lyginamajai analizei pasirinktu laikotarpiu spaudoje pasirodė 
palyginti nedaug „šiuolaikinio meno krizės“ problemas gvildenančių straipsnių. Iš čia kyla 
prancūzų visuomenei, meno specialistams ir apskritai visuomenei būdingas tolerantiškesnis, 
palyginti su amerikiečiais, požiūris į naujas meno formas. 

Vadinasi, Heinich atlikta lyginamoji analizė išryškina esminius skirtumus tarp prancū- 
zų ir amerikiečių požiūrio į naujas meno formas aptariamu laikotarpiu. Kitaip nei JAV, kur 
regime įtemptą „kultūrinio karo“ atmosferą, Prancūzijoje apskritai neišsikristalizuoja joks 
ryškesnis visuomeninis sąjūdis, nukreiptas prieš radikalias naujo meno formas. Tai pirmiausia 
lemia įnirtingus amerikiečių visuomenės debatus, o prancūzų visuomenėje apsiribojama 
vidine meno specialistų polemika dėl naujojo meno problemų. Kita vertus, JAV atsiranda 
radikalių naujojo meno formų, kurias provokuoja „kultūrinio karo“ problematikai skirtų 
straipsnių ir knygų srautas, taip pat daug vietos šiai problematikai skiriama TV ir kitose 
medijose, o Prancūzijoje ši tema visai nepakliūna į medijų dėmesio centrą. Šiuos esminius 
skirtumus Heinich aiškina amerikiečių ir prancūzų visuomenėse gyvuojančiomis kultūros, 
modernaus meno tradicijomis, meno socialiniu ir kultūriniu statusu šiose visuomenėse, naujų 
meno formų integravimo laipsniu į visuomeninę sąmonę ir kitais sociokultūriniais veiksniais. 

Apibendrinant išsakytas mintis galima teigti, kad prancūzų meno sociologijos raidoje 
Heinich iškyla ne tik kaip įtakingiausia Bourdieu mokyklos atstovė, tačiau ir ryškiausia 
dabartinės meno sociologijos figūra, kurios tyrinėjimai atspindi naujausias po Bourdieu 

išryškėjusias ne tik prancūzų, tačiau ir Vakarų meno sociologijos tendencijas, naujų meno 
sociologijos tyrinėjimų krypčių ir problemų įsigalėjimą. Kaip liudija gausios publikacijos, 
per tris kūrybinės veiklos dešimtmečius jos požiūriai patiria esmines metamorfozes. Anks- 
tyvuoju kūrybinės evoliucijos tarpsniu susitelkdama į Francasteliui ir Bourdieu būdingą 
išskirtinį dėmesį teorinėms ir metodologinėms meno sociologijos problemoms, ji reiškiasi 
kaip savo mokytojo meninio lauko sociologijos idėjų tęsėja. Jos tyrinėjimuose skleidžiasi 
daugelis Bourdieu nubrėžtų temų ir idėjų, susijusių su meno sociologijos problematikos 
perorientavimu į socialinių mokslų įtakos sferą. Jos koncepcijoje gilėja universalioms 
Bourdieu nuostatoms svetimas pabrėžtinas meno sferos sureikšminimas kultūroje ir kitų 
sociologijos tyrinėjimų kontekste, stipresnė orientacija į empirinius bei taikomuosius ty- 
rinėjimus. Tačiau, nors mąstymo būdas ir meno sociologijos prioritetai skyrėsi, Heinich 
tekstuose ilgai išlieka mokytoją ir mokinę siejantis suvokimas, kad meno sociologijos 
savarankiškumą ir tolesnę sėkmingą plėtrą gali laiduoti tik sociologinių mokslų tyrinėjimo 
strategijų, metodologinių prieigų ir konkrečių metodų vyravimas. 

Savo mokslinės karjeros pradžioje analizuodama naujų meno akademijų ir kitų meno 
institucijų atsiradimo Vakaruose poveikį meninės veiklos sferų diferenciacijai, Heinich 
nuosekliai pereina prie menininko išskirtinumo, jo statuso, kūrybos produktų funkcijų 
visuomenėje problemų tyrinėjimo. Tada išryškėja jos „išskirtinumo sociologijos“ indėlis į 
meninės industrijos, meno rinkos, meno produkcijos, meno kūrinių vertės nustatymo, meno 
recepcijos ir mediacijos, įvairių meno laukuose veikiančių agentų, tarpininkų, muziejinės 
veiklos ypatumų, profesionalių ekspertizių, muziejų kolekcijų komplektavimo ypatumų, 
publikos reakcijų tyrinėjimus. Ilgainiui toldama nuo konceptualių Bourdieu nuostatų, ji 
labiau linksta į empirinius, taikomuosius ir komparatyvistinius tyrinėjimus. Šias nuostatas 
sustiprino ir aktyvus jos įsitraukimas į užsakomuosius projektinius tyrinėjimus. 

Vadinasi, glaustai kalbant, pirmąją praėjusio amžiaus devintojo dešimtmečio pusę 
Heinich meno sociologija plėtojasi akivaizdžiai veikiama jos mokytojo idėjų, antroje to 
dešimtmečio pusėje ir paskutiniojo dešimtmečio pradžioje ji pamažu tolsta nuo Bourdieu 
meno sociologijos nuostatų, ir šis procesas ilgainiui stiprėja. Rengiant habilitacinį darbą 
(habilituoto daktaro disertaciją ji apgynė 1994 m.) prasideda intensyviausias Heinich 
akademinės tiriamosios veiklos tarpsnis, kai viena po kitos pasirodo naujos knygos, pa- 
vertusios ją prancūzų ir dabartinės Vakarų meno sociologijos lydere. 

K. Fiedlerio meno imanentiškumo teorija 


XIX a. pabaigoje minėtas formaliosios meno filosofijos pirmtakų idėjas plėtojo artimi 
draugai, vadinamojo „Romos ratelio“ atstovai K. Fiedleris, A. von Hilderbrandas ir H. von 
Marėes. Jie kvietė mokslininkus vėl atsigręžti į meną kaip mokslinio tyrinėjimo objektą 
ir pažinti jo vidinius formalius struktūrinius dėsnius. Šios „grynojo meninio regėjimo“ 
teorijos šalininkai tvirtino, jog menas yra autonominis, turintis savo formalius plėtotės 
dėsnius ir tik tuo pagrindu gali būti pažintas. 

Idėjinis šios grupuotės vadas Konradas Fiedleris (1841-1895) buvo nuosekliausias 
formaliosios meno filosofijos metodologinių principų grindėjas. Taikliu P. Junodo pastebė- 
jimu, Fiedleriui fortūna nebuvo palanki, kadangi jo raiškios, glaustai suformuluotos idėjos 
dažniausiai buvo priskiriamos artimiausiems bičiuliams, mokiniams ir sekėjams, tarp kurių 
buvo tokie korifėjai kaip A. Rieglis, H. Wėlfilinas, E. Panofky (Junod, 1976, p. 16-17). 

Įgijęs įvairiapusį humanitarinį išsilavinimą Heidelbergo, Berlyno ir Leipcigo univer- 
sitetuose, Fiedleris pradeda savarankišką gyvenimą dirbdamas teisininku. Tik po tėvo 
mirties, gavęs nemažą palikimą, jis galutinai pasišvenčia meno tyrinėjimams. Svarbią 
reikšmę Fiedlerio dvasinei evoliucijai turėjo 1876 m. įvykusios vedybos su Berlyno Senovės 
meno muziejaus direktoriaus J. Meyerio dukterimi. Žmonos tėvas įveda būsimąjį meno 
teoretiką į vokiečių muziejininkų ir menotyrininkų elitą, kartu pastūmėdamas profesio- 
naliai susidomėti teorinėmis ir metodologinėmis meno problemomis. 

Po daugelio ilgalaikių kelionių į Prancūziją, Italiją, Ispaniją, Graikiją, Palestiną, Siriją 
ir Egiptą Fiedleris ilgam apsistoja Romoje, kur tampa vokiečių menininkų bendruomenės, 
į kurią įėjo A. Feuerbachas, Marėes, Hildebrandas, F. Lenbachas ir šveicaras A. Bocklinas, 
globėju ir dosniu mecenatu. Ilgainiui jo artimiausiais draugais ir bendražygiais tampa 
Marėes ir Hilderbrandas. Glaudžiai su jais bendraujant, kristalizuojasi formalistinės Fied- 
lerio požiūros. 

Nepaisant išorinio Fiedlerio mąstysenos fragmentiškumo, jis, kaip ir Nietzsche, siekia 
sistemingai apmąstyti pagrindines meno būties, funkcionavimo ir vidinės sandaros proble- 
mas. Jo grakščiuose, tobulai nudailintuose aforizmuose savitai išreiškiamos ilgai brandintos 
mintys. Skirtingai nuo Marėes ir Hilderbrando, kurių požiūriai natūraliai išaugo iš jų meninio 
patyrimo, Fiedleris konstravo savo koncepciją „iš viršaus“, remdamasis filosofinėmis idėjomis 
ir išankstinėmis teorinėmis nuostatomis. Svarbiausios jų buvo siekimas 1) griežtai atriboti 
estetikos ir visuotinės meno teorijos arba meno filosofijos kompetencijos sferas, 2) gvildenti 
meną kaip imanentinį reiškinį ir 3) susieti meno fenomenų vertę su formaliomis struktūromis. 

Išryškindami teorines Fiedlerio meno filosofijos ištakas, mes pirmiausia turime pri- 
siminti Kanto pažinimo teoriją, kurios principais jis nuolatos remiasi. Jo pažiūroms turėjo 

įtakos formalistinés Herbarto idėjos, kurias 
papildė atskirais W. Schuppes „imanentinės 
filosofijos“, Schopenhauerio, Nietzsches ir 
Burckhardto meno filosofijos principais. Iš 
Schopenhauerio perima tezę „pasaulis yra 
vaizdinys“, tai yra mintį, kad visa pasaulio 
įvairovė yra vaizdiniai. Šią Schopenhauerio 
idėją sujungia su artima Schuppes mintimi 
apie „sąmonės imanentiškumą būčiai“, 
teigdamas kartu tikrovės nepriklausomu- 
mą nuo žmogiškosios sąmonės. Fiedlerio 
ryšiai su Bruckhardtu ne visada yra aiškiai 
matomi (tam turi įtakos nauja kultūrinė bei 
filosofinė situacija, kuri kelia mokslinin- 
kams kitokius uždavinius), tačiau kaip tik 


šie ryšiai daugiausia lemia fiedleriškosios 
meno filosofijos vietą formalizmo plėtotė- Adolph Konrad Fiedler 

je. Fiedleris susieja Burckhardto „meninio 

regėjimo“ teoriją su analogiškomis Rieglio, Wólfflino, Panofsky'io koncepcijomis, kuriose 
ryškėja grįžimas prie istorinių meno raidos, problemų gvildenimo. 

Vertindamas meną kaip savarankišką ir svarbią dvasinės kultūros sritį, Burckhardtas 
anksčiau nei Fiedleris stengėsi teoriškai pagrįsti meno autonomiją ekonominių, socialinių 
ir politinių reiškinių atžvilgiu, tyrinėti meno kūrinį tik dėl jo paties. Šis tyrinėjimo apri- 
bojimas imanentine problematika ir nulėmė Burckhardto vietą istorinėje meno filosofijos 
tendencijoje. Jis atsisakė tradicinio meno tyrinėjimo, kai pažinimo objektu tampa atskirų 
menininkų, mokyklų, krypčių laimėjimai, ir sutelkė dėmesį į konkrečias meno raidos proble- 
mas, į skirtumus, esančius tarp atskirų meno rūšių bei stilių, į vidinius struktūrinius formalius 
meno kūrinio aspektus. Analizės eigoje jis pasitelkia daugybę abstrakcijų, neapibrėždamas 
jų turinio. Viena gyvybingiausiy - „erdvinio stiliaus“ sąvoka, priešpriešina kitai - „plastinio 
konstruktyvaus“ stiliaus kategorijai, tapusiai itin populiaria tarp formalistinės meno ima- 
nentiškumo teorijos šalininkų. Burckhardto polinkis į meno istorijos filosofijos problemų 
gvildenimą, abstraktus formalizmas, meno imanentiškumo teorija, noras traktuoti meninę 
veiklą kaip abstrakčią meninę-estetinę konstrukciją, besiremiančią savitais „meninio re- 
gėjimo“ principais, darė didelį poveikį Fiedleriui ir kitiems tyrinėtojams, kurie jau mažiau 
dėmesio skyrė istorinėms meno raidos problemoms. Dėl to vėlesnėje formalistinėje meno 
teorijoje silpnėja tradicinis meno filosofijos ir meno istorijos ryšys. 

Svarbiausių meno problemų tyrinėjimą Fiedleris skyrė pažinimo teorijai. Mažai do- 
mėdamasis aktualiais meninio proceso reiškiniais, jis susitelkė į metodologines ir teorines 
meno filosofijos problemas, daugiausia dėmesio skirdamas meno specifikos, menininko 
kūrybinio aktyvumo, jo santykių su tikrove, meno formalių struktūrinių dėsnių, vidinės 
meno kūrinio architektonikos tyrinėjimą. Remdamasis Schopenhauerio mokymu apie 
intuityvų ir diskursyvų pažinimą, Fiedleris grindžia meninės veiklos specifiškumą, su- 
priešindamas jį mokslui. Abi šios visuomeninės sąmonės formos remiasi ta pačia jutimine 
medžiaga, tačiau mokslas operuoja abstrakcijomis, o menas prabyla intuityvia meninių 
vaizdinių kalba. „Meno esmė, pasak Fiedlerio, slypi intuityvios sąmonės galimybių sklai- 
doje“ (Fiedler, 1914, t. 2, p. 43). Teigdamas loginės mąstysenos ribotumą, jis kartu aukština 
poetinio arba meninio-intuityvaus pažinimo reikšmingumą, skelbdamas jį tokia kalba, kuri 
atskleidžia gelminę būties esmę. 

Svarus Fiedlerio meno teorijos laimėjimas siejasi su jo išplėtota meno filosofijos ir 
estetikos tyrimo objektų atribojimo koncepcija. Kritiškai vertindamas ankstesnius mokslo 
apie meną raidos laimėjimus, jis rašė, jog „iki pat mūsų dienų didžiausia ankstesnės meno 
filosofijos klaida yra ta, kad ji tyrinėjo meną jo poveikio aspektu. Todėl meno filosofija 
pamažu transformavosi į estetiką“ (Fiedler, 1913, t. 1, p. 99). Iš tiesų XIX a. pabaigoje didė- 
jant psichologinių tendencijų įtakai, meno filosofijos ir estetikos problematika supanašėjo. 
Tuomet estetikos specialistai ne tik siekė suvokti grožio specifiškumą, tačiau ir nuolatos 
brovėsi į teorinį meno esmės apmąstymą. Dėl to meno struktūros, priešingai meniniam 
patyrimui, vis dažniau buvo traktuojamos kaip estetinės struktūros, o meno esmė savo 
ruožtu siejama su estetinio pobūdžio vertybiniais kriterijais. Kita vertus, mokslininkai, gvil- 
dendami siauras meno suvokimo temas, neretai palikdavo nuošalyje svarbiausias teorines 
ir metodologines meno filosofijos problemas. Mėgindamas atskirti specifines konceptualias 
filosofijos problemas nuo juslinės prigimties menotyrinės estetikos problemų, Fiedleris 
ryžosi „išvalyti“ iš meno filosofijos estetines priemaišas. Jis teigė, kad estetikos objektas yra 
grožis ir jo suvokimo problemos, o meno filosofijai rūpi meno esmės, menininko kūrybinio 
aktyvumo, kūrybos ištakų ir meno kūrinio vidinių dėsnių pažinimo klausimai. Grožis 
atsiskleidžia subjektyviai juntant malonumą. Tuo tarpu meno filosofijos tikslas — tiesos 
pažinimas. Priešpriešindamas grožį tiesai, Fiedleris siekė įrodyti, jog meno filosofija neturi 
nieko bendra su estetika. Vadinasi, tikras meno kūrinys kuriamas ne jausmų ir grožio 
pagrindu. Norint jį suprasti, jausmų nepakanka. Iš čia plaukia programinė išvada: meno 
esmės pažinimas yra ne estetikos mokslo, o meno filosofijos kompetencijos sritis. 

Fiedlerio siekimas iš meno filosofijos pašalinti grožio ir iškelti tiesos sąvoką yra 
priešprieša minėtam XIX a. pabaigos teorinės minties perdėtam psichologizmui ir meno 
sociologizavimo tendencijai. Fiedlerio koncepcija, atskirdama grožį nuo meno, susiaurino 

tiesioginį pastarojo poveikį. Tai padarė Fiedlerio filosofiją elitiška. Teigdamas, jog tradi- 
ciniai ir paprasti žmonių požiūriai neturi nieko bendra su „tikruoju“ menu, mokslininkas 
pirmiausia siekė įtvirtinti meno nepriklausomumą nuo gyvenimo, išorinių veiksmų įtakos 
ir tyrinėti jį dėl jo paties, kaip visiškai imanentinį reiškinį. 

Iš čia plaukė įsitikinimas, jog meno fenomenų pažinimas turi remtis ne meno materi- 
alumu, o „vidine pažintine veikla“, kurią pavadino „intuityviu pažinimu“. Kaip ir Schopen- 
haueris, Fiedleris meno tikslu laikė žmogaus išlaisvinimą iš išorinio pasaulio beprasmybės. 
Tikrai didis menas, pasak Fiedlerio, yra linkęs į gryną kontempliaciją ir išreiškia supančio 
pasaulio formų įvairovę. Spontaniškame kūrybinės dvasios polėkyje menininkas pajungia 
sau tikrovę, modeliuodamas plastines formas. 

„Menas gali būti visiškai suprastas tik tada, kai visai pašalinama gamtos ir meninio 
vaizdinio priešprieša“ (Fiedler, 1914, t. 2, p. 99). Meninės kūrybos aktas čia aiškinamas 
kaip sintetinis universalus aktas, jungiantis įvairias subjektyvaus pasaulio regėjimo ir 
objektyvios tikrovės elementus. Tačiau natūralūs meno ryšiai su tikrove Fiedlerio veika- 
luose iškreipiami, nes tikrovę jis laiko „regimybe“, kurią sudaro ne kas kita, kaip formos, 
suvokiamos regėjimu. Iš čia plaukia teiginys, kad kūrybos procese menininkas ne atspindi 
pasaulį, o jį atkuria, sujungdamas tikrovės vaizdinius į vientisą autonomišką meninių formų 
sistemą. „Menas niekuo nepapildo gamtos, nes jis pats kuria gamtą“ (Fiedler, t. 2, p. 102). 
Fiedlerio nuomone, kūrybinis pradas suteikia kūriniui ne tik tikslingumą, rafinuotumą, 
nuoseklią vidinę meninių formų struktūrą, bet ir paverčia jį realesniu už pačią tikrovę. 
Meno kūrinys, kaip ir hegeliškoji idėja, tikrovės atžvilgiu yra pirminis. 

Fiedlerio meno filosofijoje išskirtinis vaidmuo tenka menininko kūrybiniam akty- 
vumui. Veikale „Apie menininko kūrybinio aktyvumo ištakas“ pabrėžiama, jog meniškai 
asmenybei būdingas nepaprastas vidinis kūrybinis aktyvumas, kurį pirmiausia išreiškia 
meno kūrinio forma ir turinys. „Jau nuo seno, - rašė Fiedleris, - dėl meninės veiklos esmės 
isreiskimo polemizuoja du didieji principai: tikrovės pakeitimo ir pamégdZiojimo. Manau, kad 
šį ginčą galima išspręsti vietoj šių dviejų principų iškėlus trečiąjį - tikrovės kūrimo principą“ 
(Fiedler, 1913, t. 1, p. 180) (kursyvas mano - A. A.). Kitoje vietoje savo mintį Fiedleris pa- 
tikslino šitaip: „Menininko kūrybinis aktyvumas yra ne tikrovės mėgdžiojimas ar jausmų 
išraiška, o laisvas kūrimas“ (Fiedler, 1876, p. 50). 

Taigi aptarta meninės kūrybos koncepcija jungia Kanto žmogaus aktyvaus kūrybi- 
nio prado sampratą su Novalio kūrybiškumo aukštinimu - Nietzsche's genijaus meninės 
kūrybos koncepcijos vitalizmu. Net meninių stilių sklaidos dėsningumus, įvairias meno 
raidos formas Fiedleris siejo ne su socialiniais kultūriniais veiksniais, o su skirtingomis 
menininko kūrybinio aktyvumo formomis. Meno raida čia interpretuojama kaip genia- 
lių kūrybinių asmenybių, suteikiančių menui konkrečias meninio regėjimo formas bei 

stilistinius elementus, veiklos rezultatas. Tarsi polemizuodamas su Goethe ir prancūzų 
sociologinės teorijos šalininkais, teigusiais socialinį genijaus kūrybos sąlygotumą, Fiedleris 
plėtoja individualistines Schopenhauerio, Burckchardto ir Nietzsches meno filosofijos 
idėjas. Jis teigė, kad „visose srityse genialus reiškinys atsiranda netikėtai, <...> jog genijus 
negali turėti pirmtakų“ (Fiedler, t. 2, 1914, p. 120). Todėl meno stilių raidos istorijoje kai 
vienos meninės formos išsisemia, naujos asmenybės sukuria naujas, kurios jas pakeičia. 
Meno stilių raida - kūrybinio pažintinio akto plitimas ir imanentinis regėjimo formų ki- 
timas. Hegelio veikaluose meno raidos varomosios jėgos vaidmenį atlieka dvasia (idėja), 
o Fiedlerio meno filosofijoje šią funkciją perima „grynojo meninio regėjimo“ formos. 

Atskyręs meną nuo vaizduojamųjų funkcijų, istorinės aplinkos, estetinio pasiten- 
kinimo, grožio atspindėjimo, Fiedleris meną siejo su ypatinga, tik menininkui būdinga 
„gryno meninio regėjimo“ forma. Svarbiausias menininko tikslas yra grynų, apvalytų nuo 
nemeninių veiksnių poveikio meninių formų kūrimas. Tobulame kūrinyje meninė forma, 
pasak Fiedlerio, pati turi aktyviai veikti grynai meninį, t. y. formalų, kūrinio audinį, dėl 
kurio meno kūrinys yra kuriamas. Ši forma neturi išreikšti nieko kita išskyrus save, nes visa, 
kas slypi už meninės išraiškos priemonių, yra už tikrosios meno esmės ribų. Šia prasme 
meno kūrinyje neįmanoma atskirti formos nuo turinio. Tačiau Fiedleris vartojo turinio 
sąvoką ir įprastine prasme, pripažindamas, kad turinys egzistuoja, jis vis dėlto teigė, jog 
tikrai meninė vertė priklauso ne nuo siužeto (pasakojamojo prado) ir kitų meno kūrinių 
turtingųjų aspektų, o nuo formos. 

Būtent forma Fiedlerio meno filosofijoje akumuliuoja visas meno kūrinio būties poten- 
cines galimybes, o menas čia yra aiškinamas kaip imanentiškai besivystantis reiškinys, kurį 
galima pažinti tik remiantis jo paties vidiniais dėsniais. Todėl meno esmė nepaaiškinama 
jokiais socialiniais, filosofiniais, religiniais, psichologiniais veiksniais, kurie atitraukia 
tyrinėtoją nuo svarbiausių grynai meninių formalių struktūrinių elementų suvokimo. Vadi- 
nasi, menas Fiedlerio koncepcijoje iškyla kaip visiškai uždaras, autonomiškas, besivystantis 
pagal savo vidinius dėsnius reiškinys, kurį nulemia „gryno meninio regėjimo“ formų, raidos 
dėsningumai. Meno tyrinėtojo tikslas - šių formų, formaliųjų kompozicinių struktūrų, 
meninės išraiškos priemonių ir stilių imanentinės kaitos analizė. 


A. Rieglio „meninės valios“ koncepcija 


Formaliosios meno filosofijos tradicijas plėtojo žymiausias Vienos menotyros mokyklos 
atstovas, R. Zimermano mokinys Aloisas Rieglis (1858-1905). Jo reikšmę tolesnei menoty- 
ros raidai Panofsky’s prilygino Kanto nuopelnams pažinimo teorijai (Panofsky, 1924, p. 71). 
Rieglio veikalai stebina mokslinių interesų įvairiapusiškumu, naujų idėjų gausa, netikėtais 


$24 


FORMALIOJI MOKYKLA 


minties posūkiais. Jo pažiūros formavosi veikiant ankstyvesnėms formalios menotyros 
tradicijoms, pozityvizmui, Hegelio, Schopenhauerio voliuntarizmo ir psichologizmo 
idėjomis. Daugelį idėjų, kurias aptinkame Rieglio veikaluose, gvildeno ir jo amžininkai: 
Fiedleris, Hilderbrandas, Marėes, Wolfflinas. Jų prioritetą kartais sunku nustatyti. 

Polemizuodamas su pirmtakais ir amžininkais, Rieglis savo koncepcijoje integravo 
daugelį jų idėjų. Jis buvo originalesnis meno teoretikas negu Fiedleris ir konceptualesnis 
negu Wolfflinas. Jam svetimas perdėtas Fiedlerio apriorizmas ir Wólfflino empirizmas. 
Rieglio mąstysenai būdingas minties lankstumas, metodologinis nuoseklumas. Išskyrus 
Historische Grammatik der bildenden Kiinste („Istorinė vaizduojamojo meno gramati- 
ka“), sudarytą iš Vienos universiteto menotyros katedroje perskaitytų paskaitų, jis nerašė 
populiarių veikalų. Todėl Rieglis ne toks populiarus kaip Wólfflinas, nors jo autoritetas 
akademiniuose sluoksniuose ir įtaka tolesnei teorinės minties raidai reikšmingesni. 

Moksliniai Rieglio interesai nuoseklūs. Remdamasis daugybe tirtų konkrečių meno 
faktų, jis sukūrė vientisą meno filosofiją, kurioje vyrauja istoriniai meno raidos klausimai. 
Wolfflino koncepcija gimė kaip meno raidos dėsningumų teorinio apibendrinimo rezulta- 
tas. Rieglio veikaluose svarbesnis vaidmuo tenka išankstinėms apriorinėms nuostatoms. Jo 
tikslas - sukurti objektyvų mokslą, kuris remtųsi „pozityviais faktais“ ir griežtais metodo- 
loginiais principais. Iš čia kyla siekis atskleisti aukščiausius ir bendriausius meno sandaros 
ir raidos dėsningumus, slypinčius po atsitiktinių reiškinių skraiste. Mėgindamas pažinti 
esminius meno raidos bruožus, Rieglis ieško meninės kūrybos ištakų, tų giluminių struk- 
tūrinių meno kūrinio elementų, kurie sąlygoja konkrečias meno būties formas, vidinius 
meno raidos dėsningumus. „Tikras meno esmės pažinimas, - rašė Rieglis, - galimas tik 
tuomet, kai išryškinama tų vaizduojamosios dailės elementų raidos istorija, kurią lemia 
aukščiausi ir vyraujantys visos žmogiškosios kūrybos veiksniai“ (Riegl, 1893, p. 24). Šis 
Rieglio polinkis į istorinių ir metodologinių problemų gvildenimą paaiškinamas ne tik 
austrų ir vokiečių menotyros ir meno filosofijos tradicijomis (su kuriomis jis buvo glaudžiai 
susijęs Vienos universitete), bet ir būtinybe spręsti tas problemas, su kuriomis susidūrė 
meno tyrėjai XIX ir XX amžių sandūroje. Sparti menotyros pažanga, stichiškas daugybės 
atskirų empirinių faktų apie skirtingas kultūras, civilizacijas, meno raidos periodus plūdi- 
mas iškėlė problemą, kaip susisteminti ir teoriškai pagrįsti naujausius mokslo duomenis. 
Praėjus beveik 150 metų, kai Ch. Bateaux paskelbė savo svarbiausią veikalą, Rieglis pa- 
mėgino konceptualiai apibendrinti naujausius menotyros duomenis. Jis, kaip ir Bateaux, 
ragino mokslininkus ne tyrinėti atskiros meno rūšies dėsningumus, o kurti tokią teorinę 
bazę, kuri sujungtų į vientisą sistemą fundamentalias meno pažinimo problemas (meno ir 
tikrovės santykis, kūrybos prigimtis, stilius, „meninė valia“, „meninis regėjimo“ ypatumai) ir 
teoriškai pagrįstų visoms vizualinio meno rūšims būdingus dėsningumus. 

Rieglis, neįsižadėdamas amžininkams būdingų meno stilių problemų sprendimo, 
susitelkė ties aktualiomis tuometinės meno filosofijos problemomis. Amžių sandūroje 
susidomėjimą meno stiliaus problemomis skatino vis sudėtingesnis meno procesas, kurio 
kondensuotumas ir prieštaringumas įgavo anksčiau neregėtą mastą. Kaleidoskopinė stilių 
kaita, meninės formos problemų aktualėjimas, išryškėjęs gimstančiame moderniajame 
mene, turėjo įtakos ir teorinės minties apie meną raidai. Itin populiari darosi „stiliaus“ 
kategorija, todėl atsiranda daugybė šios kategorijos interpretacijų. Ji tampa svarbiausia 
naujo „Visuotinio meno mokslo“ (Allgemeine Kunstwissenschaft) sąvoka. Stilius vis dažniau 
sutapatinamas su sąvoka „menas“ o meno istorija aiškinama kaip stilių kaitos istorija. Šie 
poslinkiai atsispindi ir meno mokslo pobūdyje. Meno istorija vis dažniau transformuojasi 
į meno istorijos filosofiją, kurioje daugiausia dėmesio kreipiama į meno stilių genezės ir 
raidos dėsningumus, vidinių mechanizmų, varomyjy jėgų, vidinių ir išorinių stilių raidos 
determinanty pažinimą, atskirų meno raidos etapų stilistinio savitumo ir ryšių tarp meno 
stilių ir kitų kultūros sferų pažinimą. 

Daugelio reikšmingiausių to meto meno teoretikų veikaluose regime ryškėjantį ato- 
trūkį tarp jų teorinių konstrukcijų ir realios meno praktikos. Teorinė mintis dažniausiai 
klaidžioja tolimoje praeityje, mėgindama pažinti „užmirštuosius“ meno raidos laikotarpius. 
Susižavėjimas formaliais uždaviniais, išryškėjęs Vakarų Europos moderniajame mene, 
lygiagrečiai reiškiasi ir meno moksle, kur meno stilių kaita vis dažniau aiškinama forma- 
listiškai kaip vienų meninių formų pakeitimas kitomis. 

Atsižvelgdamas į epochos dvasią, Rieglis meno istoriją traktuoja kaip meno stilių rai- 
dos istoriją. Jis nuolat pabrėžia, kad stiliaus sąvokos yra visuotinio pobūdžio, aprioriškos, 
dėsningos pagrindinės meno istorijos sąvokos. Iš čia kyla požiūris į stilių kaip „vyraujantį 
principą“, savotišką „meninį dėsnį“, sutvirtinantį ryšius tarp atskirų meninio reiškinio struk- 
tūrų ir elementų. Kita vertus, stiliaus sąvoka Riegliui įprasmina įvairių meninių reiškinių 
struktūrinį centrą. Netgi analizuodamas struktūrinius meno lygmenis (tikslas, motyvas, 
medžiaga, technika, forma), Rieglis juos nuosekliai išveda iš „vieningo stiliaus principo“. Ir 
pagaliau, Rieglio koncepcijoje išskiriami du skirtingi stiliaus principai: pirmasis - taktili- 
nis - remiasi lytėjimo pojūčiu, sukuriančiu izoliuotą vaizdinį, o antrasis - optinis, susijęs su 
regėjimu, formuoja vientisą suvokiamo objekto vaizdinį. Abu šio stiliaus principai Rieglio 
teorijoje išreiškia formalias meno kūrimo savybes ir reiškiasi kaip formalūs principai. 

Jau pirmoje knygoje Stilfragen: Grundlagen zu einer Geschichte der Ornamentik („Sti- 
liaus klausimai: Ornamentikos teorijos pagrindai“, 1893) Rieglis iškėlė daugelį tų problemų, 
kurios vėliau tapo svarbiausiu jo tyrinėjimo objektu. Gvildendamas ornamento evoliuciją 
nuo seniausių meno paminklų iki musulmoniškojo pasaulio kultūros pakilimo epochos, 
Rieglis pateikė plačią meninių stilių raidos panoramą. Jis įrodinėjo, jog meninių stilių 

raidos nenurūkstamumas - ne paprastas ankstesnių stilistinių raidos fazių pakartojimas, o 
nuolatinis naujų „konfliktų“ gimimas, kurie kiekvienoje istorinėje meninės kultūros raidos 
fazėje turi specifinę sprendimo formą. Tačiau tikrąja meninių formų kitimo priežastimi 
jis skelbia ne išorinius, materialius veiksnius, o kiekvienoje epochoje įsivyraujančius naujus 
meninius idealus. 

Knygoje Spatrómische Kunstindustrie („Vėlyvosios Romos dailės industrija“, 1901), 
tarsi išplėsdamas ankstesnių savo tyrinėjimų lauką, Rieglis vėl pasirinko tokį tyrinėjimų 
objektų ir keliamų problemų gvildenimo aspektą, kuris prieštaravo nusistojusiems mokslo 
pažiūroms (vėlyvoji Romos dailė buvo laikoma nereikšmingų Antikos meninės kultūros 
saulėlydžio etapu). Minėtoji knyga, pasak autoriaus, turėjo užpildyti spragą tarp brandžios 
Antikos ir Viduramžių meninės kultūros. Tačiau toks problemos formulavimas yra išorinis 
ir neatskleidžia tikrųjų Rieglio ieškojimų bei atradimų esmės. Kur kas labiau jį jaudino ne 
siauros menotyrinės problemos, o teoriniai ir metodologiniai globalių stilių raidos klausimai, 
kiekvieno meno raidos etapo unikalumo priežastys. 

Rieglio nuomone, nesugebėjimas įžvelgti tikrosios meninės vertės įvairių epochų ir 
skirtingų kultūrinių regionų meno kūriniuose dažniausiai rodo ne meno formų bevertiš- 
kumą, o žmonių menką skonį, meninio ir kultūrinio išprusimo trūkumą. Kiekvieną meno 
raidos fazę mokslininkas vertina kaip unikalų stilistinį reiškinį, kuris kitos epochos ar 
kultūrinio regiono atstovui dėl daugelio priežasčių neretai lieka svetimas. Šios hermeneu- 
tinės problemos paaiškinamos susiformavusių meninių skonių bei vertinimo stereotipais, 
kurie visada yra istoriškai riboti. Iš čia plaukia išvada, kad norint adekvačiai suvokti kitos 
kultūros, epochos meną bei jame įkūnyto grožio, harmonijos specifiką, būtina abstrahuotis 
nuo savo epochos meninių idėjų ir vertinimo stereotipų. Vadinasi, kiekvieną meninį reiš- 
kinį reikia suvokti kartu su jį suformavusia istorine bei kultūrine aplinka. Tokia kontekstinė 
metodologinė nuostata padėjo Riegliui išryškinti naujų meninės kultūros raidos bruožų. 

Meno pažinimas, Rieglio nuomone, turi prasidėti ne klausimu, kas yra menas, o kaip 
jis gimsta. Ieškodamas atsakymo į šį klausimą, mokslininkas gvildeno sudėtingus meno ir 
tikrovės santykius, aiškinosi meninės kūrybos pobūdį ir jos paskatas. Veikiamas Nietzsche's 
ir Fiedlerio idėjų, meninę kūrybą jis traktavo kaip aktyvią meninės sąmonės veiklą, skirtą 
kūrybiškam tikrovės permąstymui. Meninės sąmonės kreipimasis į ją supančias gamtines 
formas, Rieglio nuomone, neišvengiamai kuria meninės kūrybos rezultatų „natūraluma“. 
Tačiau tikras meno kūrinys - ne pasyvi gamtos imitacija, o sukūrimas to, ko nėra tikrovėje. 
Vadinasi, kurdamas menininkas, išgyvena tikrovę kaip savo individualų pasaulio suvoki- 
mą, ne tik pakeičia atsitiktinės, chaotiškas tikrovės formas, suteikia joms aiškiai apibrėžtą 
„architektoninį turinį“, harmoningy erdvinių struktūrų pavidalą, bet ir įkvepia joms savitą 
dvasinį pradą. 

Polemizuodamas su pozityvistu G. Semperiu, kuris svarbiausia meno raidos paskata 
laikė medžiagą, techniką ir paskirtį. Rieglis, neatmesdamas šių veiksnių vaidmens, pa- 
grindine meno varomąja jėga skelbė dvasinį pradą, kurį pavadino „menine valia“ (Kuns- 
twollen). „Visa meno istorija, - rašė Rieglis, - tai begalinė kova su materija, ir pirminiu 
lemiančiu pradu čia tampa ne instrumentas, technika, o meną kurianti mintis, kuri siekia 
išplėsti vaizduotės ribas, sustiprinti kūrybinį pradą“ (Riegl, 1893, p. 24). Šis dvasinio prado 
išaukštinimas Rieglio koncepcijoje liudija apie G. Hegelio „dvasios filosofijos“ įtaką. Meno 
istorija čia aiškinama kaip dvasios raidos istorija. 

Tačiau Rieglio teorinėse konstrukcijose susipina ir kitos dažnai iš pirmo žvilgsnio 
nesuderinamos idėjos. Pirmiausia, kritikuodamas Semperio pozityvizmą, jis ilgainiui 
kreipiasi į pozityvistinių teorijų aukštinamus konkrečius meno raidos faktus ir griežto 
moksliškumo nuostatas. Kita vertus, perėmęs daugelį Schopenhauerio iracionalios valios 
metafizikos bruožų, Rieglis interpretuoja „meninę valią“ kaip substancionalų pradą, kuris 
plėtojasi pagal savo imanentinius dėsnius. Ankstyvuosiuose veikaluose ši miglota sąvoka 
yra fatališka kaip „meno likimas“, o vėliau jai suteikiama universali voliuntaristinė pras- 
mė. Ilgainiui ji tampa atskiro meno kūrinio ir menininko kūrybinės nuostatos pažinimo 
instrumentu. Neretai Kunstwollen Rieglis apibūdina kaip „vidinį meninį impulsą“, arba 
„meno siekį“, skatinantį menininką kurti naujas menines formas. 

Taigi „meninė valia“ virsta esmine Rieglio koncepcijos sąvoka. Ją pasitelkęs, mokslininkas 
grindžia meninės veiklos specifiškumą, autonomiškumą, aiškinasi istorinius meno raidos 
dėsningumus ir varomąsias jėgas. Reikšdamasi kaip gyvas, geidžiamas, nepriklausomas nuo 
šalutinių veiksnių įtakos sistemiškai organizuojantis pradas, „meninė valia“ tarsi nužymi 
ir vėliau koreguoja svarbiausias meno raidos kryptis. Instinktyviame „meninės valios“ 
siekyje Rieglis regi „neišvengiamumą“, savotišką lemtį, kuriai neįmanoma pasipriešinti. Sis 
„meninės valios“ nukreiptumas į savo imanentinius tikslus yra ne atsitiktinis, o būtinas, 
bemaž fatališkas. Meno kūrinys Rieglio koncepcijoje suvokiamas kaip nepriklausomas nuo 
socialinių ryšių bei tikrovės atspindėjimo imanentinis „meninis atradimas“. 

Kalbėdamas apie plastinės „meninės valios“ raišką, Rieglis pastebi, kad ji pirmiau- 
sia skleidžiasi kaip specifinis „meninis regėjimas“, padedantis suvokti pasaulį. Todėl 
tikrovės sąvoka, apie kurią tiek daug kalba Rieglis apmąstymuose apie meno ir realaus 
pasaulio santykius, čia susiaurėja iki vizualiniams menams būdingos „regimos tikrovės“. 
Šios „regimos tikrovės“, arba „regėjimo formų“, nubrėžtose ribose ir vyksta konkrečių 
istorinių meno formų, motyvų, stilių raida. Taigi Rieglio dėmesys vis labiau krypsta ne į 
tikrovės objektų, o į jų atvaizdavimo „būdų“ pažinimą. Šios regėjimo formos skleidžiasi 
specifinėse, vyraujančiose skirtingais meno raidos tarpsniais linijinėse, spalvinėse, erdvinėse, 
kompozicinėse struktūrose, kurios laikomos formaliu principu. Taigi savo formalistinės 

meno filosofijos nuostatas Rieglis grindé aprioriniais vizualinio psichologinio pasaulio 
suvokimo désningumais. 

Samprotaudamas apie „meninės valios“ vaidmenį meno raidoje, Rieglis nuolat 
pabrėžia jos poveikio „daugiakryptingumą“ ir „įvairiaplaniškumą“. Jis ryžtingai paneigė 
supaprastintą požiūrį į meno raidą kaip vientisą linijinę realistinio pasaulio atvaizdavimo 
evoliuciją nuo elementarių į sudėtingesnes, aukštesnes formas. Tai spiralinės meno raidos 
koncepcijos šalininkas, kurio įsitikinimu, neįmanoma objektyviai įvertinti skirtingų regio- 
niniy meno formų ir istorinių meno raidos etapy remiantis vieninga ataskaitos sistema, nes 
istoriškai konkreti meninė sąmonė visada kuria tik tai, į ką nukreipta kiekvieno unikalaus 
meno raidos periodo „meninė valia“. Vadinasi, konkrečių meno formų specifiškumą lemia 
giluminiai poslinkiai, vykstantys tikrajame meninės valios pasaulyje. 

Skelbdamas kiekvieno konkretaus meno raidos tarpsnio stilistinį ir dvasinį vieningumą, 
Rieglis kovojo dviem frontais: 1) prieš jau minėtą vieningos pažangios linijinės meno raidos 
teoriją ir 2) prieš tradicinę meno „pakilimų“ bei „kritimų“ teoriją, kurią neigė. Iš čia plau- 
kia esminė išvada: blogy meno stilių negali būti, nes kiekvienas jų remiasi savo individualia 
„menine valia“. O jeigu kiekvieno meno raidos etapo esmėje glūdi savita „meninė valia“, 
nukreipianti meno raidą į vis naujas meno aukštumas, vadinasi, „meno raidoje neegzistuoja 
jokių nuosmukių“ (Riegl, 1927, p. 11, 18). Taigi aukštindamas dvasios kūrybinio aktyvumo 
idėją, Rieglis atsisakė ankstesnėje menotyroje viešpatavusios istorinės pažangos idėjos. Taip 
teoriškai grindžiamos meno istorijos rekonstravimo ir atskirų meno raidos etapų bei stilių 
reabilitavimo idėjos. Priminsime, kad ankstesnėje menotyroje daugelis meno raidos etapų 
buvo vertinama kaip „regreso“ pasireiškimas arba laikinas nukrypimas nuo magistralinių 
meno raidos krypčių. Rieglis pagrįstai išryškino šiuos požiūrių paviršutiniškumą. 

XIX ir XX a. sandūroje aptartos Rieglio idėjos atitiko ir teoriškai grindė esminius 
poslinkius, vykstančius Vakarų Europos meno teorijoje ir meno praktikoje. Stiprėjančios 
klasikinės Vakarų kultūros krizės paveikta meninė inteligentija, atsigręžė į neklasikinius 
ir periferinius meno raidos etapus, į sudėtingas skirtingų kultūrų bei civilizacijų sąveikos 
problemas. Vis geriau imama suvokti, jog kiekviena kultūra, nepaisant jos unikalumo, yra 
organiška universalios pasaulinės kultūros dalis. Dėl to meno moksle išryškėjo atsisakymas 
tradicinio eurocentrizmo ir išankstinių akademinių nuostatų, pastebimai išsiplėtė tyrinėjimų 
amplitudė. Mokslininkai ne tik ėmė nuosekliau nagrinėti užmirštuosius ir periferinius euro- 
pinės meninės kultūros reiškinius, bet ir susidomėjo Indijos, Kinijos, Japonijos, ikikolumbinės 
Amerikos, Afrikos ir Okeanijos menu. Šioje naujoje menotyros mokslo orientacijoje svarbus 
vaidmuo tenka Rieglio idėjoms. 

Tačiau Rieglio tezės apie kiekvieno meno raidos etapo unikalumą turėjo ir kitokių 
pasekmių. Meno moksle ji griovė nusistojusią meno raidos dėsningumų viziją ir eliminavo 

tradicinį klasikinės menotyros istoriškumą, nes teigė, jog objektyvus meno raidos procesas 
tolygus formaliai iš anksto užprogramuotai meninių stilių kaitai. Kartu šioje teorijoje buvo 
atsisakoma vertybinių nuostatų ir pretenzijų į galutinę tiesą. Idealiu Rieglis laikė tokį meno 
teoretiką, kuris sąmoningai atsisako „savo skonio savivalės“ ir mėgina grynai formaliose 
meno kūrinio struktūrose apčiuopti objektyvius meno raidos dėsningumus. „Geriausias 
meno istorikas yra tas, kuris atsisako asmeninio skonio, nes meno istorijoje svarbiausia yra 
surasti objektyvius istorinės raidos kriterijus“ (Dvorak, 1929, p. 285). Atsisakius meninių 
vertinimų, visi istoriniai meno raidos etapai ir skirtingos regioninės meno formos darosi 
lygiaverčiai. Dėl šio požiūrio M. Alpatovas yra išreiškęs mintį, jog objektyvumo vardan 
mokslas „pradeda atsisakyti bet kokių vertinimų, pripažindamas lygiaverčiais visus meni- 
ninkus, epochas ir stilius. Visa, kas tik įvyksta mene, įdomu jau vien dėl savo egzistavimo. 
Meno ir istorikas neturi teisti. Pakanka to, kad jis papasakoja apie tai, kaip viskas vyko. 
Eidama tokia linkme, meno istorija gali išsivaduoti iš prievartos, tendencingos kritikos ir 
tapti tikru mokslu“ (Alpatov, 1975, p. 52). Vadinasi, vardan kiekvieno meno raidos etapo 
savitumo išryškinamo Riegliui teko atsisakyti vertybių nuostatų. 

Taigi Rieglio meno filosofija susiklostė kaip reakcija į aprašomąsias empirines, 
neoromantines ir vulgarizuotas sociologines koncepcijas, kurios teikia pernelyg didelę 
reikšmę išoriniams siužetiniams meno aspektams, pervertina menininko asmenybės, 
aplinkos veiksnių svarbą ir todėl nepaiso meno specifiškumo. Iš čia išplaukia mokslininko 
siekimas sukurti objektyvų mokslą, kuris remtųsi griežtais metodologiniais ir formaliais 
struktūriniais meno pažinimo principais. Vienas svarbiausių Rieglio meno filosofijos nuo- 
pelnų - istorizmas, nuoseklus skirtingų epochų ir kultūrinių regionų meno specifiškumo 
išryškinimas. Tačiau tenka pripažinti, kad jo teorijoje šis konkrečių meno raidos etapų 
unikalumas ir nepakartojamumas neretai niveliuojamas, nes mokslininkas operuoja perdėm 
plačiomis stilistinėmis kategorijomis. Siekdamas sukurti nuosekliais meno raidos schemas, 
Rieglis kartais nepastebi detalių, ignoruoja menininko individualumą, jo specifinius kū- 
rybinius polėkius. Nors jo mokymas išsaugojo daugelį analogiškoms Schellingo, Hegelio 
istorinių stilių raidos koncepcijoms būdingų universalistinių bruožų, bet tarp jų yra ir 
esminių skirtumų. Pirmiausia Rieglis naujai permąstė svarbiausius globalinių stilių raidos 
laikotarpius ir šiuolaikinio „meninio regėjimo“ ištakas, aptiko jo pirmtakų ignoruojamoje 
vėlyvos Romos dailėje. Antra, jo koncepcijose ryškus kantiškasis apriorizmas (per Fiedlerį) 
ir formalistinė svarbiausių stiliaus kategorijų interpretacija. 

Rieglis daug nuveikė aiškindamasis vidinius stilistinių struktūrų formavimosi ir 
sąveikos mechanizmus, suvokdamas stiliaus vaidmenį kultūrinių ciklų kaitoje. Jo koncep- 
cija, kurioje gvildenama daugybė reikšmingų problemų, objektyviai atspindi tą faktą, kad 
formalistinėje meno filosofijoje stiprėja subjektyvios tendencijos. Rieglio meno filosofijoje 

glūdi vidinis prieštaravimas, kurį lemia subjektyvistinis jo teorijos demiurgo - „meninės 
valios“ traktavimas. Šiai kategorijai būdingas metaforiškas, voliuntaristinis pobūdis neiš- 
vengiamai konfrontuoja su mokslininko siekimu suteikti meno reiškinių pažinimui tvirtus 
teorinius ir metodologinius pagrindus. 

Nors Rieglis teigia, jog „meninei valiai“ svetima savivalė, kad ji išreiškia „aukščiausius 
meno raidos dėsningumus“, paklūsta determinuotai imanentinei meninių reiškinių raidos 
raiškai, vis dėlto objektyviai ši sąvoka nepraranda savo iracionalaus turinio. Mąstytojo 
teorija savotiškai blaškosi tarp dviejų skirtingų polių. Artėjant prie moksliškumo nuostatų 
įgyvendinimo, jo teorinės konstrukcijos pradeda griūti, nes jos sutvirtintos iracionaliais 
„meninės valios“ principais, kurių esmė svetima bet kokiai mokslinei sistemai. Kai Rie- 
glis paklūsta abstrakčiam „meninės valios“ voliuntarizmui, jis neišvengiamai tolsta nuo 
skelbiamų moksliškumo nuostatų. 


H. Wolfflino formalizmas 


Prie formaliosios metodologijos raidos yra prisidėjęs ir J. Burchhardto mokinys. Fiedle- 
rio ir A. von Hilderbrando draugas, kai kurių Rieglio idėjų tęsėjas šveicarų menotyri- 
ninkas Heinrichas Wolfflinas (1864-1945). Su šiuo vardu siejasi ženklūs XX a. pirmosios 
pusės mokslo apie meną laimėjimai. Wôlfflinas neabejotinai yra vienas reikšmingiausių 
XX a. pirmosios pusės meno istorikų, kurio veikalai, idėjos, metodologinės nuostatos 
ir pedagoginis talentas suvaidino išskirtinį vaidmenį įtvirtinant menotyros mokslo 
statusą. Šio meno istoriko išrinkimas tikruoju Vokietijos mokslų akademijos nariu yra 
beprecedentis faktas, oficialiai įteisinęs subrendusios menotyros vietą humanitarinių 
mokslų sistemoje. 

Wolfflino koncepcija formuojasi teoriškai apibendrinant Vakarų klasikinio meno 
raidos dėsningumus. Šis formalizmo adeptas nesižavi paprastu atskirų meno istorijos 
faktų surašymu, inventorizacija ar kompiliacija. Jis kuria objektyvų sistemingą menotyros 
mokslą, besiremiantį pozityviais faktais, griežta metodologija ir tų formaliųjų stilistinių 
meno elementų analize, kurie nulemia konkrečias meno būties formas ir jo istorinės 
raidos dėsningumus. Atsiribodamas nuo subjektyvizmo, jis kaip ir Rieglis, daugelį de- 
šimtmečių kūrė universalią meno formų gramatiką, siekdamas paversti menotyrą tiksliu 
mokslu, operuojančiu ne sunkiai apibrėžiamais miglotais skonio vertinimais, asocia- 
cijomis, o tikslia konkrečių empirinių faktų analize. Iš čia plaukia išskirtinis dėmesys 
metodologinėms problemoms, pagalbiniams tyrinėjimo instrumentams, konkrečių meno 
formų analizei. Wolfflinas besąlygišką prioritetą teikia vaizduojamajai dailei ir architek- 
tūrai, t. y. tiems menams, kuriems būdingas formų apibrėžtumas ir medžiagiškumas. 

Daugelis pamatinių Wolfflino menoty- 
rinės sistemos principų tiesiogiai išsirutulioja 
iš ankstesnės meno filosofijos ir menotyros 
tradicijų. Jis sulydo į vientisą sistemą hege- 
liškąjį mokymą apie istorines meno raidos 
formas, H. Taineo biologizmą, J. Burckhardto 
meninių stilių koncepciją, Fiedlerio „meni- 
nio regėjimo“ teoriją, A. von Hildebrando 
mokymą apie meninį suvokimą, paskirus 
Volkelto psichologinės estetikos ir T. Lippso 
Einfuhlung („įsijautimas“) teorijos elementus. 
B. Croce, detaliai tyrinėjęs Wolfflino teorijos 
ištakas, pagrįstai apibūdina jį kaip „eklektišką 
mąstytoją“ (Croce 1919, p. 261). Jis pabrėžia 
būtinumą konkrečiai tyrinėti meno kūrinius, 
jų menines išraiškos priemones. 


Perėmęs kaip pagrindą formalistinę 
Heinrich Wölfflin Romos ratelio teoriją, Wólfflinas išplėtoja 
įspūdingą globalinių stilių raidos ir meno 
kūrinių interpretacijos sistemą, jungiančią empirinės, pozityvistinės, komparatyvistinės, 
kultūrologinės, sociologinės, psichologinės ir hermeneutinės metodologijos aspektus. 
Pasitelkęs lyginamąjį metodą jis pereina prie klasikinio ir barokinio stilių lyginamosios 
analizės, aiškinasi jų kaitos ypatumus Šiaurės ir Pietų renesansiniuose sąjūdžiuose, speci- 
fines raiškos formas tapyboje, skulptūroje ir architektūroje. Dualistinėje klasikinio rene- 
sanso ir spontaniskojo baroko priešpriešoje jaučiamas E Nietzsche's veikaluose išplėtotos 
apoloniškojo ir dionisinio pradų dialektikos atšvaitai. Remdamasis šiomis opozicijomis 
menotyrininkas konstatuoja ciklinės meno istorijos viziją, kurioje klasikinį meno raidos 
tarpsnį keičia barokinis, o pastarąjį vėl klasikinis. 

Knygoje „Pagrindinėse meno istorijos sąvokos“, turinčios būdingą paaiškinimąjį 
pavadinimą „Stilių evoliucijos problema naujajame mene“, meno raidos procesas traktuo- 
jamas kaip laipsniškas atsiribojimas nuo materialaus juslinio suvokimo dėl grynai optinio. 
Mėgindamas atskleisti vidinius meno raidos mechanizmus, Wolfflinas susiduria su dilema: 
ar stilių raidos esmėje slypi imanentiniai (vidiniai) veiksniai; ar reikia vertinti šią raidą kaip 
tam tikrų suvokimo formų pasekmę; ar reikia ieškoti stilių raidos priežasčių išoriniuose 
veiksniuose, skatinančiuose jų vyksmą. Taigi pagrindinius „wolffliniškosios“ analizės objek- 
tas yra „stiliaus“ kategorija, kurią interpretuojant taip pat išryškėja formalistiniai momentai. 

Wolfflinas, kaip ir Rieglis, plėtoja hegelišką epochiniy meno raidos stilių koncepciją, 
papildydamas ją biologizmo, psichologizmo, pozityvizmo ir formalizmo elementais. Nauja 
šveicarų menotyrininko teorijoje yra atsisakymas požiūrio į asmenybę kaip į varomąją 
meno istorijos jėgą. Jis skelbė, jog „niekuomet nerašys apie asmenybes, o tik apie faktus“. 
Eliminuodamas iš meno istorijos tradicinę genijaus teoriją, jis ryžtingai atsisako savo 
mokytojo Burckhardto ir Nietzsches individualizmo, kurie aiškina meno istoriją pirmiau- 
sia kaip genialių menininkų kūrybos istoriją. Todėl Wölfflino meno istorijos koncepcija 
transformuojasi į inpersonalinę meno stilių istoriją arba iš A. Comteo veikalų perimtą 
vadinamąją „bevardę istoriją“ (histoire sans noms). Šitaip nuasmenindamas meno istoriją 
ir apsiribodamas griežta stilistine analize, jis tikisi atmesti neesmines detales, suvokti 
vidinius stilių tapsmo ir sklaidos mechanizmus, išryškinti „inpersonalinį“ meno sluoksnį 
ir kartu pakylėti menotyrą į aukštesnį teorinį lygį. Norint pasverti daikto meninę vertę, 
Wolfflino požiūriu, pirmiausia reikia atsižvelgti į formalius principus, kuriems svetimas 
išraiškingumas ir kurie priskiriami grynai optiniams reiškiniams. 

Stilius čia aiškinamas ne tik kaip formalus, bet ir turingas veiksnys, turintis kon- 
krečios epochos, geografinės aplinkos, nacionalinės kultūros, individualaus menininko 
temperamento ir kt. bruožus. Tačiau turinguosius veiksnius mąstytojas laiko pagalbiniais. 
Jo nuomone, svarbiausia meninių formų ir stilių varomoji jėga yra tam tikros „meninio 
regėjimo formos“, arba „optinės schemos“. Tai aiški Fiedlerio idėjų įtaka. Kiekvienas 
menininkas, pasak Wolfflino, skirtingai regi pasaulį ir būtent šio konkretaus „regėjimo“ 
plastinis įprasminimas sudaro meno kūrinio esmę. Tačiau pats meno kūrinys yra nevie- 
nalytis. Jis tarsi susideda iš dviejų skirtingų dalių: išorinės ir vidinės. 

Išorinė forma savo ruožtu suskyla į du susijusius sluoksnius. Pirmasis - „materiali — 
pamėgdžiojamoji pusė“, - susideda iš medžiagos ir technikos, o antrasis - idėja, tema, 
menininko pasaulėžiūra, t. y. visa tai, kas dažniausiai vadinama turiningąja puse. Pastaroji 
meno kūrinio pusė, Wolfflino manymu, gali būti visiškai skirtinga. Problema ta, kad meni- 
niame suvokime atsiskleidžia skirtingos „optinės sienos“, kurios „išreiškia giliąją meninio 
kūrinio esmę“. Vadinasi, po išoriniu meno kūrinio sluoksniu H. Wolfflinas aptinka kita 
„vidinį“ meninio regėjimo sluoksnį, kuris, įprasmindamas giliąją meninio kūrinio esmę, 
vaidina lemiamą vaidmenį imanentinėje meno raidoje. 

Detaliai išanalizavęs kompozicines ir erdvines klasikinio meno struktūras, Wolfflinas 
teigia, jog galima išskirti penkias pagrindines meninio pasaulio regėjimo, kuris evoliu- 
cionuoja, poras; 1) nuo linijinio pasaulio suvokimo prie tapybiško; 2) nuo plokštuminio 
prie giluminio; 3) nuo uždaros prie atviros formos; 4) nuo daugybės į vientisumą; į) nuo 
tektoniško į atektonišką. Wôlfflinas suprato, kad šios „pagrindinės sąvokos“ ir jo siūlomi 
meno tyrinėjimo principai nėra universalūs, nes juos galima efektyviai pritaikyti tik Vakarų 

Europos klasikinio periodo ir tik vaizduojamosios dailės analizei, bet negalima pažinti 
Rytų, Egipto, Bizantijos bei moderniojo meno raidos dėsningumų. Todėl „pagrindines 
sąvokas“ laikė tik pagalbine darbine schema, padedančia pažinti meninių stilių raidos 
dėsningumus. Šiose penkiose sąvokų porose jis taip pat išskyrė du skirtingus sluoksnius: 
„pamėgdžiojamąjį“ ir „dekoratyvųjį“. Pastarasis yra pagrindinis meninio suvokimo objek- 
tas, nes visoks meno kontempliacijos, t. y. jo pažinimo, procesas pirmiausia susiję su tam 
tikrų dekoratyvinių schemų arba struktūrų suvokimu. Regimieji reiškiniai, jo nuomone, 
visada išsikristalizuoja į tam tikras vizualines formas. 

Ignoruodamas aprašomuosius ir idėjinius meno kūrinio požiūrius, Wėlfflinas 
daugiausia dėmesio skiria formalių struktūrų tyrinėjimui. Kadangi, jo įsitikinimu, 
vaizduojamojoje dailėje „viskas yra forma“, tai įvairiapusė formos analizė yra būtina 
norint suvokti dvasinį meno kūrinio turinį. Detaliame formalių meno kūrimo struk- 
tary tyrinėjime Wolfflinas mato svarbiausią prielaidą, padedančią išlaisvinti menotyrą 
iš nespecifinių aprašomųjų metodų, sociologizmo ir psichologizmo vienpusiskumy, 
skonio, emocijų neapibrėžtumų ir paversti objektyviu mokslu, teikiančiu bemaž ekspe- 
rimentiškai patikrinamus duomenis. „Tarp meno istorikų, - išdidžiai pareiškia W6lffli- 
nas, — aš formalistas. Šį vardą aš prisiimu kaip garbingą titulą, nes meno istoriko tikslą aš 
pirmiausia matau plastinės formos analizėje. Tačiau žodis formalistas jungia savyje tam 
tikra prasme ir smerkiantį atspalvį, kadangi plastinės formos analizė traktuojama ne tik 
kaip pirmasis, bet ir galutinis tikslas, dėl to sumenkinama ir dvasinio meno kūrinio tu- 
rinio reikšmė. „Forma“ reiškia labai daug ką. O galiausiai vaizduojamajame mene viskas 
yra forma, todėl išsami formos analizė būtina jo dvasinio turinio suvokimui“ (Wölfflin, 
1941, p. 2). 

Vadinasi, formaliuosius meno aspektus Wolfflinas tapatina su „meniškumu“, many- 
damas, jog objektyvi meno kūrinio formaliųjų struktūrų analizė mokslą apie meną gali 
išvaduoti iš skonio savivalės, iš vienpusiško sociologizmo ir psichologizmo. Jo koncepcijoje 
iš dalies panaikinamas kūrinio ryšys su menininku ir suvokėju. Meno kūrinys suvokiamas 
beveik kaip „gryna daiktiné forma“. Kaip ir kiti formalizmo teoretikai, Wôlfflinas linkęs 
meną apvalyti nuo siužeto ir „nemeniškų“ aspektų, susieti jį su kontempliatyviomis „mąs- 
tymo formomis“. Kita vertus, jis nurodė, jog menininko požiūris į pasaulį priklauso nuo 
konkrečios „meninio regėjimo“ formos, kuri galiausiai lemia kiekvieno meno kūrinio 
pobūdį. Pabrėždamas, kad universalus epochos socialinis-psichologinis turinys lemia 
istoriškai konkretų meninio regėjimo būdą ir meninių stilių istorinės raidos ypatumus, 
Wolfflinas mėgina įveikti formalistinės teorijos ribotumą. 

Žvelgdami iš XXI a. pradžioje įgytos istorinės patirties perspektyvos į pamatines 
Wolfflino „bevardės meno istorijos“ formalistines idėjas, galime konstatuoti, kad, 

nepaisant esminių mokslinio pažinimo poslinkių, naujų metodologiniy instrumentų, 
periodiškai pasigirstančių kaltinimų velfliniškosios teorijos „tradiciškumu“, perdétu 
eurocentrizmu, daugelis šveicarų menotyrininko veikalų ir juose plėtojamų idėjų tebėra 
aktualios. 

Wolfflino „bevardės meno istorijos“ koncepcija susiformavo kaip reakcija į aprašomosios 
irakademinės menotyros eklektiškumą ir metodologinį bejėgiškumą. Joje išryškėjo radikalus 
menotyrinės minties posūkis nuo senosios „didžiųjų menininkų“ istorijos koncepcijos prie 
solidžiais meno filosofijos principais pagrįstos inpersonalinės meno stilių istorijos. Akivaizdu, 
kad Wolfflino formalizmas nėra nuoseklus, jis papildomas daugybe išlygų, patikslinimų, te- 
orijų, kurios neretai kelia dirbtinumo įspūdį. Čia regimos properšos tarp taiklių pastebėjimų 
ir iš estetikos, meno filosofijos, suvokimo psichologijos perimtų apriorinių schemų. Moks- 
lininko išskirtos pagrindinės meno istorijos sąvokų poros negali pretenduoti į universalų 
meno pažinimą, jos tinka tik riboto Vakarų meno istorijos tarpsnio pažinimui. Wôlfflino 
įžvalgumas ir menotyrinio talento galia atsiskleidžia ne tiek jo rūpestingai išplėtotose teori- 
nėse schemose, kiek pirmiausia subtilioje konkrečių meno kūrinių lyginamojoje ir formalioje 
analizėje. Daugelis jo vertinimų ir pastebėjimų buvo visuotinai pripažinti ir tapo neatsiejama 
nūdienos požiūrių į meną, ypač Renesanso ir Baroko dailę, dalimi. 

Wolfflino ir Rieglio veikalai tarsi užbaigė klasikinį meno stilių teorijos sklaidos etapą 
ir atvėrė naują, kuriame jau nuosekliai mėginama atskleisti vidinius formalius struktūrinius 
stilių formavimosi mechanizmus, suvokiamas aktyvus stiliaus vaidmuo kultūros ciklų kai- 
tos sistemoje. Šie mokslininkai pirmą kartą atskleidė meno stiliaus fenomeno dvilypumą, 
kuris reiškiasi kaip tam tikrų formalių struktūrų visuma. Kita vertus, jis funkcionuoja 
kaip kultūrinis istorinis reiškinys, apimantis esminius meno procesus ir kreipiantis juos 
konkrečia kryptimi. Svarbiausias stiliaus bruožas čia yra ne Winckelmanno ir Burckhar- 
dto skelbiamas stiliaus požymių „vientisumas“, gimstantis dėl atskirų stilistinių požymių 
integracijos į sąlygiškai savarankišką sistemą, o „struktūrinė formų vienybė“. 


H. Focillono formaliosios mokyklos versija 


Prancūzų formaliosios estetikos, meno filosofijos ir meno istorijos mokyklos žymiausi 
atstovai Henri Focillonas, Jurgis Baltrušaitis sūnus ir Andrė Malraux savo teorinėmis ir 
metodologinėmis nuostatomis ženkliai skyrėsi nuo vokiečiakalbės austrų, šveicarų ir vo- 
kiečių tradicijos. Prancūziškoje formaliojoje mokykloje pirmiausia jaučiamas glaudesnis 
ryšis su aktualia įvairių meno rūšių raidos praktika. Antra vertus, joje pastebimas stipres- 
nis prancūziškos humanistikos tradicijai būdingų orientalistikos laimėjimų ir galiausiai 
archeologinių įvairų civilizacijų meno paminklų tyrinėjimo poveikis. 

Neabejotinai įtakingiausiu prancūziškos formaliosios mokyklos atstovu buvo Henri 
Focillonas (1881-1943), kuris tapo viena iškiliausių XX a. pirmosios pusės estetikos 
ir menotyros figūrų. Tai - universalus, plačių humanitarinių interesų mokslininkas, 
kuris aktyviai reiškėsi įvairiose estetikos, menotyros srityse ir išgarsėjo kaip nuoseklus 
formalistinio metodo šalininkas. Jis nesiekė savo požiūriui suteikti sistemingo pavidalo, 
nesureikšmino nei griežtų teorinių konstrukcijų, nei intuityvaus pažinimo galimybių, 
kadangi jį labiausiai domino istorinė meno formų raida ir mechanizmas, kaip ji veikia 
vadinamuosius turininguosius meno kūrinių aspektus. Tai buvo amžiaus pradžiai būdingo 
klasikinio išsilavinimo intelektualas, kuris sugebėjo kūryboje išsaugoti pusiausvyrą tarp 
akademiškumo, vaizduotės polėkių ir potraukio laisvai stilistinei raiškai. 

Focillonas gimė Burgundijos sostinėje Dižone žymaus graviūros meistro Victoro Fo- 
cillono šeimoje. Šis miestas garsėjo įstabiais viduramžių architektūros ir meno paminklais, 
primenančiais šlovingą galingos kunigaikštystės istoriją. Iš šeimos aplinkos, kuri siejosi 
su meno, knygų, muziejų, literatūros pasauliu, Henri perėmė universalius humanitarinius 
interesus ir dėmesį įvairioms meninės kūrybos formoms. Jo tėvai bendravo su J.-F. Millet, 
H. Fantin-Latour, A. Daudet, G. Clemenceau, A.Vuillard'u, A. Rodinu, C. Monet ir dau- 
gybe kitų įžymybių. Artimais šeimos draugais buvo E. Carriere, G. Goffroy, C. Monet ir 
A. Rodinas. Jau būdamas garsiu meno istoriku Focillonas periodiškai piešė, kūrė grafikos 
lakštus, eiles ir įvairaus menotyrinio bei humanitarinio profilio tekstus. Netrukus išvyko į 
Paryžių, kur tęsė studijas dviejose akademinėse institucijose Sorbonoje ir L'Ecole Normale 
Supėrieure. Pastarojoje 1906 m. apgynė pirmąją disertaciją ir tais pačiais metais pradėjo 
dėstyti licėjuje. Po metų, gavęs valstybės stipendiją, dviem metams išvyko stažuotei į 
Italiją, ten lankydamasis įvairiuose miestuose studijavo klasikinio meno paminklus ir 
senuosius rašytinius tekstus. 

Focillong kaip ir J. Winckelmanną šios kelionės metu sužavėjo formalus klasikinio 
Antikos meno grožis. Iš čia plaukia vėliau jo tyrinėjimuose išsiskleidęs išskirtinis dėmesys 
formaliesiems meno kūrinio aspektams. Metai, praleisti Italijoje, galutinai įtvirtino pasiry- 
žimą imtis menotyros. Grįžęs iš Italijos dėstė Bourže (1908-1910) ir Šartro (1910-1913) 
licėjuose. Nuo 1913 iki 1925 m. ėjo meno istorijos docento, o vėliau profesoriaus pareigas 
Liono universitete ir kartu tapo šio miesto municipalinio dailės muziejaus direktoriumi. 
1918 m. apgynė Giovani Battista Piranese kūrybai skirtą habilituoto daktaro disertaciją, 
kurioje, neapsiribodamas šia asmenybe, daug dėmesio skyrė XVIII a. Italijos dvasinio 
klimato, meninio gyvenimo ir tuometinės dailės formalių pusių tyrinėjimui. 1924 m. 
Focillonas buvo pakviestas Sorbonos meno istorijos katedroje pakeisti Ė. Malį, o 1937 m. 
gavo kvietimą į prestižinį Collėge de France, kur pakeitė savo bičiulį P. Valėry ir lygiagrečiai 
nuo 1933 m. ėjo vizituojančio profesoriaus pareigas JAV Jeilio, o vėliau ir Naujojo Haveno 

universitetuose Kentukio valstijoje. Dirbdamas visose šiuose institucijose jis siekė įtvirtinti 
formalistinės analizės principus. 

Apie Focillono formos, sureikšminančios koncepcijos ištakas, svarbą kalbėti sunku, 
kadangi jų neafišavo. Mokslininkas domėjosi E. Souriau, A. Rieglio ir H. Wolfflino veikalais. 
Jis vienas pirmųjų suvokė nepripažinto E. Viollet-le-Duco lyginamųjų tyrinėjimų svarbą, 
artimai bendravo su Ė. Male, J. Strzygowskiu, P. Valėry, E. Panofsky'u, E. Windu, H. Tie- 
tze, L. Venturi, E. d'Orsu ir daugeliu kitų iškilių menotyrininky, su kuriais kurdamas savo 
formalistinę koncepciją polemizavo, įsiklausė į jų argumentus. Metams bėgant Focillono 
moksliniai interesai ir pagrindinės darbo kryptys ženkliai keitėsi, aprėpė daugelį pamati- 
nių estetikos, meno filosofijos problemų bei meno istorijos raidos etapų, tačiau ypatingas 
dėmesys krypo į formalių meno kūrinio aspektų analizę. 

Ankstyvajame mokslinės evoliucijos etape mokslininkas susitelkė ties dviem pa- 
grindinėmis temomis: graviūros menu ir Rytų daile. Pirmieji jo menotyriniai tyrinėjimai 
buvo skirti XIX a. litografijos istorijai, o 1911 m. paskelbė studiją Benvenuto Cellini, kuri 
buvo skirta italų renesanso auksakalio ir skulptoriaus kūrybos analizei, kurioje jau dėl 
šių menų prigimties išskirtinę svarbą įgauna formalūs meno kūrinio aspektai. 1919 m. 
menotyrininkas paskelbė formaliems graviūros meno aspektams skirtą knygą Technigue 
et sentiment („Technika ir jausmas“), o 1927-1930 m. seriją straipsnių apie A. Elshei- 
merio, E. Goya, E. Manet, A. Dürerio, H. Daumier, Rembrandto, G. Castiglione kūrybą, 
kuriuose jau ryškėja jo formaliosios analizės užuomazgos. Šiuos ir kitus didiesiems 
graviūros meistrams skirtus tyrinėjimus apjungė etapiniame veikale Maitres de lestampe 
(„Estampo meistrai“), kuris iki šiol išlieka klasikiniu šios pakraipos tyrinėjimų tekstu. 

Kai 1924 m. Focillonas buvo pakviestas dėstyti į Sorboną jis dar neturėjo solidžių 
viduramžių meno istorijai skirtų darbų. Daugelį metų gyvenęs miestuose Burže, Šartre, 
Paryžiuje, Lione, Dižone jis menkai domėjosi krikščioniškosios teologijos, ikonografijos 
subtilybės, tačiau gerai jautė viduramžių epochos meno dvasią. Pasinėręs į viduramžių 
kultūros ir meno studijas mokslininkas greit tapo pripažintu romaniškosios architektūros 
ir dailės specialistu. 

Pirmas žingsnis nauja kryptimi buvo neįmantri esė, skirta Pranciškui Asižiečiui 
(1925-1926), po kurios praslinkus keliems metams pasirodė tyrinėjimai L'Emplacement 
de la sculpture romane („Romaniškųjų skulptūrų išdėstymas“, 1929), Le probléme de logive 
(„Strėlinės arkos problema“, 1935), LArt de sculpteurs romans („Romanų skulptorių menas“, 
1931), LEglise Saint Etiene de Vignory („Saint Etieno Vignory bažnyčia“, 1937), Peintures 
romanes des eglises de France („Romaniškoji tapyba Prancūzijos bažnyčiose“, 1938) ir emi- 
gracijoje JAV karo metais paskelbta knyga Moyen Age. Survivances et réveils (Viduramžiai. 
Atgyvenos ir prabudimai“, 1943), Pierro Della Francesca („Pierro Della Francesca“, 1951). 

Visuose juose vėl pagrindinis dėmesys sutelkiamas į formalių viduramžių architektūros, 
interjerų ir dailės aspektų analizę. 

Greta viduramžių dailės, Focillonas buvo puikus XIX a. dailės žinovas, parašęs fun- 
damentalų dviejų tomų veikalą La Peinture aux XIX-e et XX-e siécles („XIX ir XX amžių 
tapyba“, 1927-1928). Čia vėlgi ji labiausiai domino XIX a. prancūzų dailėje išryškėję 
radikalūs lūžiai meninės formos srityje, tai yra perėjimas nuo romantinei ir realistinei 
tapybos tradicijai būdingų naratyvinių aspektų prie formos ir spalvos reikšmės iškilimo 
impresionizme, postimpresionizme ir ypač pagrindinėse klasikinio modernizmo kryp- 
tyse. Vienu brandžiausiu jo menotyrinių tekstų, kuris siekė glaustai aprėpti pagrindinius 
prancūzų dailės istorijos laimėjimus meninės formos srityje, buvo įvadas į katalogą 1937 m. 
prancūzų meno šedevrų parodai. 

1933m. tapęs estetikos profesoriumi Sorbonos universitete Focillonas pradėjo kurti 
savo mokyklą, kuri paliko ryškų pėdsaką menotyros idėjų istorijoje. Metras pasižymėjo 
subtiliu ironijos jausmu, buvo puikus pedagogas humanistas, labai rūpinosi neturtingais 
mokiniais, visokeriopai juos rėmė, padėdavo gauti darbą, užsakymus įvairių leidinių 
paruošimui. Jis išugdė daug didžių jo sukurtos formalistines mokyklos nuostatas plėto- 
jančių menotyrininkų, iš kurių pirmiausia paminėtini Andrė Chastelis, Jurgis Baltrušaitis, 
Bernardas Dorivalis, Charlesas Seymoras, Charleass Sterlingas, Renė Jullianas, Louis 
Grodeckis, Jeanas Bony, Robertas Braneris. Focillonas ir jo mokiniai A. Chastelis bei 
L. Grodeckis įvedė į prancūzų akademinio mokslo pasaulį vokiečiakalbėje menotyros 
tradicijoje plėtojamas formalistines „grynojo meninio regėjimo“ teorijos idėjas. 

Focillono mokyklos iškilimui didžiulį poveikį turėjo neeilinis jo pedagoginis talentas. 
Kolegas ir mokinius Focillonas žavėjo malonia elgesio ir kalbėjimo maniera, bendravimo 
šiltumu. Savo mokykloje, kaip ir E. Durkheimas, jis siekė įtvirtinti kolektyvinio darbo 
principus. Jis daug diskutavo su mokiniais, koregavo jų darbą ir pats patyrė neabejotiną 
jų poveikį. Vienas tokių mokinių ir artimiausių bendražygių viduramžių meno studijose 
buvo J. Baltrušaitis, kurio tyrinėjimai rutuliojosi lygiagrečiai metro interesams ir juos 
papildė. Į tai atkreipia dėmesį ir Focillono mokiniai E Henry ir G. Marsch-Micheli, kurie 
kalbėdami apie vaisingą mokytojo ir mokinio bendravimą, išskyrė originalų J. Baltrušai- 
čio veikalą La Stylistique ornementale dans la sculpture romane („Ornamentinė stilistika 
romaniškoje skulptūroje“, 1931). Jam būdingas sistemingas ir kruopštus įvairių metodų 
pritaikymas tyrinėjant romaniškosios skulptūros žmonių ir gyvūnų figūras, įjungiamas į 
palmės lapo formos architektūrinės detales, geometrines figūras ir pan. Jau ankstyvasis išsi- 
skiriantis preciziškumu veikalas apie Gruzijos ir Armėnijos viduramžių dailę, paskelbtas po 
kelionės į šias šalis, išsiskyrė puikia fotografine dokumentacija (Henry F., Marsch-Micheli 
G. Henri Focillon, professeur darcheologie et du Moyen Age, 1944, p. 39). 

André Chastel Venise Bernard Dorival Louis Grodecki Charles Sterling 


Romaninio meno stiliaus specifiškumo ir estetinės vertės mokslinio pagrindimo 
nuopelnas tenka Focillonui ir J. Baltrušaičiui, kurie tą pačią savaitę 1931 m. paskelbė dvi 
pamatines formaliems romaninio meno stiliaus aspektams skirtas knygas. Jose teoriškai 
grindžiamas romaninio stiliaus meno formų organiškumas ir aiškinamas jų santykis su 
ankstesne ir vėlesne Vakarų Europos meno formų raidos tradicija. Focillono knygoje Lart 
des sculpteurs romans („Romaninių skulptorių menas“) vyrauja formalusis požiūris. Todėl 
romaninis stilius čia apibrėžiamas kaip vientisa geometrinių formų sistema. J.Baltrušaičio 
disertacijoje iš esmės slypi ne tik formaliosios, bet ir istorinės kultūrinės bei lyginamosios 
metodologijos principai. Jo tikslas - romaninio stiliaus specifiškumo, ornamentinės skulp- 
tūros formų įvairovės ir evoliucijos dėsnių tyrinėjimas, jų įjungimas į vieningą viduramžių 
meno formų plėtotę. 

Gvildenant įvairius meno istorijos raidos aspektus, Focillonui itin aktualiomis 
tapo savo metodologinių išeities pozicijų konceptualaus pagrindimo problemos. Jo 
nepatenkino amžiaus pradžioje menotyroje vyravusios aprašomosios tendencijos. Jis 
ieškojo tvirtesnio teorinio ir metodologinio pamato, kuris padėtų menotyros mokslui 
išsivaduoti iš empirinio aprašinėjimo ir intuityvių moksliniais faktais nepagrįstų tei- 
ginių. Į ikonografiją ir ikonologiją menotyrininkas žvelgė atsainiai, laikydamas šiuos 
metodus lingvistinės metodologijos besiremiančiais folklioro tyrinėjimais analogu. 
Kaltindamas ikonografines ir ikonologines menotyros studijas perdėtu empiriškumu 
ir rimtos teorinės bazės trukumu, jis savo viltis siejo su formalia meno kūrinio anali- 
ze. „Meno istorija,- mėgo sakyti Focillonas, - yra formomis besireiškianti žmogiškoji 
dvasia“ ( L'histoire de l'art est l'histoire de lésprit humain par les formes). Laiške kolegai 
ir kartu nuolatiniam idėjiniam oponentui J. Strzygowskiui jis išsireiškė konkrečiau: 
„Meno istorija nėra periferinis mokslas, vaizdinės dokumentacijos būdas. Būdama 
dvasios raiškos formomis, istorija yra civilizacijos tyrinėjimų šerdis“ (Henri Focillon 
Lettre a J. Strzygowski, 1935, p. 133). 

Focillono veikaluose jo mokinys G.Kubleris įžvelgė norą formų tyrinėjimą susieti 
su ikonografine analize, kadangi visos meno formos skleidžiasi konkrečioje vietoje, 
o „meno raidos linijos yra įvairios, jos skleidžiasi įvairiuose meno sluoksniuose, pa- 
klūsta kaitai, yra asimetriškos, ypač pripažintų meno istorijos periodų pradžioje ir 
pabaigoje. Focillono metodas formų gyvenimo tyrinėjimuose siūlo regimų struktūrų 
tyrinėjimus su meno kūriniais tam, kad susietų suvokimą su jų organizacija“ (Kubler, 
1998, p. 17). 

Focillono metodologinių nuostatų pažinimo aspektu neabejotinai svarbiausias 
yra programinis jo veikalas La Vie de formes („Formų gyvenimas“), kuris puikiai 
reprezentuoja šio iškilaus menotyrininko mąstymo rafinuotumą ir gelmę. Šioje kny- 
goje mokslininkas tarsi apibendrina seniai brendusius požiūrius. Nepaisant nedidelės 
apimties, tai yra vienas konceptualiausių XX a. menotyros tekstų, kurį pagal poveikį 
menotyros idėjų istorijai galima palyginti su pagrindinėmis A. Rieglio, H. Wolfflino ir 
E. Panofsky'io knygomis. Šį glaustą penkių skyrių veikalą Focillonas parašė tarsi vienu 
ypu grėsmingų 1933 m. rudenį ir paskelbė kitais metais. Redaguodamas galutinį knygos 
tekstą menotyrininkas aptarinėjo paskirus teiginius su vasarnamyje Maranvilije viešė- 
jusiu E. Panofsky'iu. Knygos tekstas liudija apie neabejotiną E.Souriau, bergsonizmo 
ir formaliosios mokyklos idėjų įtaką. Jau E.Souriau teigė, kad „estetika pirmiausia yra 
mokslas apie formas“ (Souriau, 1929, p. 9) ir ragino kolegas įdėmiau studijuoti formų 
metamorfozes gyvenime bei mene. Neatsitiktinai šis veikalas turėjo itin stiprų poveikį 
XX a. menotyrinės minties raidai. 

„Formų gyvenime“ juntamas programinio H. Wolfflino veikalo Die Kunstgeschichtli- 
che Grundbegriffe („Pamatinės meno istorijos sąvokos“) poveikis, kuris regimas teiginių 
argumentacijos stiliuje, aiškioje ir glaustoje idėjų dėstymo formoje. Minėta H. Wolfflino 
knyga prancūzų menotyrininkas žavėjosi ir įdėmiai studijavo, apie tai liudija jo mokiniai. 
Šio abstraktaus artimesnio estetikai, nei tradicinei menotyrai teksto poleminis patosas 
yra nukreiptas prieš perdėtą Ė. Male ir A. Warburgo dėmesį ikonografinei problematikai 
ir su ja susijusius plačiais išvedžiojimus, H. Taineo socialinį determinizmą ir M. Dvožako 
„meno istorijos kaip dvasios istorijos“ abstrakcijas. Focillono nepatenkino Prancūzijoje 
viešpatavęs E. Malio ir G. Millet mokyklų išpopuliarintas ikonografinis menotyros metodas, 
jo glaudus ryšys su tradiciniais filologiniais analizės metodais. 

Kalbėdamas apie savo knygos atsiradimo motyvus autorius sakė, kad „Formų gy- 
venime“ jis siekė „remtis senais metodais“ ir kitais naujesniais tam, kad atskleistų meno 
istorijos perspektyvas. Knygos pradžioje autorius, E. Souriau idėjų inspiruotas, glaustai 
formuluoja savo požiūrį į formą, jos sudėtinių elementų santykius, jų dinamiką ir raidą. 
Jis prisipažįsta, kad meno kūrinių aiškinimas yra labai subtilus dalykas, kadangi meno 

kūrinys atspindi sudėtingiausių santykių 
sistemą, kurioje savitai susipina materija ir 
dvasia, forma ir turinys. Tačiau iš visų meno 
kūrinio aspektų svarbiausiu jis laiko formą, 
kurią paverčia pagrindiniu savo tyrinėjimų 
aspektu. „Gyvenimas yra forma, o forma yra 
gyvenimo būdas“ (Focillon, 1981, p. 2-3). Va- 


dinasi, net gyvenima jis traktuoja kaip forma, 
o forma kaip gyvenima, kadangi viskas mus Emile Male 

supančiame pasaulyje skleidžiasi ir suvokia- 

ma formų pavidalu. Meno kūrinys patenka į laiko tėkmę, bet priklauso amžinybei. Meno 
kūrinys menotyrininkui pirmiausia yra forma, o formoje glūdi prasmė, ji yra vertybė, 
pasižyminti savita individualia verte. Kadangi turinys visada skleidžiasi per formą, todėl 
būtent forma yra svarbesnė savo reikšme. Formų kaita turi savitą nepriklausomą nuo 
antraeilių turiningųjų ir socialinių veiksnių raidos logiką. Kita vertus, formai būdingas 
judrumas, tai judanti ir besikeičianti substancija, kuri nuolatos išgyvena įvairias istorinės 
raidos metamorfozes, kurios atsispindi stiliuose. 

Istorines formų metamorfozes, jų pokyčių ir skirtingos interpretacijos galimybes meno- 
tyrininkas tiesiogiai siejo su stiliumi kaip konkrečių formų ansambliu, kuris neapibrėžtoms 
ir nuolatos meno istorijos eigoje besikeičiančioms formoms suteikia tam tikrą apibrėžtumą, 
galimybę kokybiškai naujame lygmenyje analizuoti meno istorijos dėsningumus. 

Kruopščias formaliuoju analizės metodu paremtas viduramžių meno studijas apvai- 
nikuoja 1938 m. paskelbtas Focillono sintetinis veikalas LArt d'Occident („Vakarų menas“). 
Tai vientisa, kupina ekspresijos ir idėjų knyga, kurioje išsamiai gvildenami pamatiniai 
romaniškosios ir gotikos epochų meno formalūs stilistiniai bruožai. Viduramžių epo- 
chos kultūrą ir meną mokslininkas traktuoja kaip svarbiausią Vakarų civilizacijos raidos 
tarpsnį, kuriame klojami pamatai tolesnei jos raidai. Tai savotiškas himnas krikščioniškųjų 
viduramžių meno istorijai. Minėta knyga tapo savotišku įvadu į tolesnius paskelbtus jau 
po mirties viduramžių meno tyrinėjimus, kurie išvydo dienos šviesą tik 1952 m. bendru 
pavadinimu LAn mil („Tūkstantieji metai“). Ši knyga yra prisodrinta daugybės įdomių 
apmąstymų apie savitus viduramžių meninės kultūros bruožus, jos poveikį vėlesnei Vakarų 
civilizacijos raidai. 

Dėka nuosekliai savo tyrinėjimuose taikomų formalistinių nuostatų Focillonas, yra 
vienas ryškiausių XX a. pirmaisiais dešimtmečiais sparčiai besiformuojančios naujos meno 
istorijos filosofijos, sureikšminusios stiliaus svarbą, šalininkas. Stilius čia apibrėžiamas 
kaip „abstrakčių formų ansamblis“, kurio esmė pirmiausia atskleidžiama vėlgi formalių 

elementų santykiais. Jį sudaro formalūs elementai, turintys ženklo vertę ir atstojantys jam 
sąrašą, žodyną, o kartais - galingus įrankius. 

Stilių Foccilonas traktuoja ambivalentiškai: pirmiausia kaip kažin ką absoliutaus, 
o kita vertus, kaip nuolatos besikeičiantį meno reiškinį. „Stilius yra absoliutas ir kartu 
kintamybė. Žodis stilius, vartojamas apibrėžta prasme, reiškia aukščiausią meno kūrinio 
kokybę, leidžiančią jam pabėgti nuo laiko, t. y. tam tikrą amžiną vertę. Stilius, vertinamas 
visuotiniu aspektu, yra pavyzdys ir stabilumas; jis galioja visada ir yra suvokiamas kaip 
aukščiausias taškas tarp šoninių šlaitų, apibrėžiantis aukščių skalę. Per šią sąvoką žmogus 
išreiškia poreikį pažinti save tame, kas yra stabilu ir universalu, anapus istorijos bangavimo, 
lokalumo ir privatumo. Stilius, traktuojamas kaip abstrakcija, priešingai, reiškia vystymąsi, 
rišlią sujungtų tarpusavio atitikimo formų visumą, kurios harmonija kyla, susidaro ir išyra 
įvairovėje. Netgi apibrėžčiausiuose stiliuose yra nukrypimų ir smukimų etapai. Tai jau 
seniai įrodė architektūros paminklų tyrinėjimas“ (Ten pat, p. 11). 

Ir pagaliau stilius yra neatsiejamas nuo istorinės raidos, kuri yra sąlygojama konkre- 
taus techninio meistriškumo arba, jo žodžiais tariant, „techninio primato dėsnio“, kuris 
savo ruožtu išplaukia iš universalesnio stilių raidos dėsnio, apsprendžiančio konkrečių 
epochų ir etapų stilių raidos savitumus. Pastarasis dėsnis įgauna lemiamą vaidmenį is- 
torinėje stilių raidoje. Bet kokioje stilių raidos interpretacijoje menotyrininkas ragina 
atsižvelgti į du esminius faktus: daugelis stilių gali egzistuoti tuo pačiu laiku netgi labai 
artimuose kraštuose, netgi tame pačiame krašte, bei, antra, skirtingose techninėse srityse 
stiliai plėtojasi nevienodai. 

Kita vertus, čia aiškiai atskiriami Žmogaus gyvenimo ir stilių raidos etapai. Stiliaus 
esmę sudarantis formų gyvenimas ir nuolatinės jų metamorfozės rutuliojasi pagal savo 
autonomiškus, nepriklausomus nuo socialinių istorinių procesų dėsnius. Stilius ne tik kad 
nepriklauso nuo socialinės aplinkos, tačiau priešingai formų gyvenimas aktyviai įsibrauna 
į socialinį gyvenimą ir veikia socialinius procesus žmonių psichologiją, steigia įvairius 
socialinės struktūros tipus, gyvenimo stilių, žodyną, sąmonės būsenas. Arba kalbant ben- 
driau, „formų gyvenimas apsprendžia psichologinę terpę“. Čia ryškėja svarbus vėlesnei 
civilizacijos teorijai požiūris į stilių kaip itin svarbų civilizacines struktūras organizuojantį 
ir formuojantį reiškinį, kuris sudėlioja gelminius konkrečios kultūros sluoksnius, jos ge- 
notipą, pagrindinių stilistinių požymių rinkinį, brėžia ateities perspektyvas. 

Focillono pagrindinių keturių istorinių stilių raidos etapų koncepcija tiesiogiai 
siejasi su E.Souriau plėtojamomis idėjomis. Stilių raida paklusta griežtiems istorinės 
raidos dėsningumams. Kiekvienas stilius pereina konkrečius istorinės raidos etapus - 
eksperimentinį, klasikinį, rafinuotą ir barokinį. Eksperimentinis etapas siejasi su naujo 
stiliaus tapsmu, savęs apibrėžimu, klasikinis - su pagrindinių stiliaus ypatumų išryškėjimu 

ir konkrečios formų sistemos įsivyravimu, rafinuotas — su aukščiausia jo istorinės raidos 
faze, kada stilius įgauna išbaigtas ir rafinuotas formas. Ir pagaliau baigiamasis barokinis 
etapas prasideda tuomet, kai formos pradeda gyventi ir skleistis griežtai pagal savo vidi- 
nius dėsnius. 

Meno formos steigiasi konkrečiame laike ir erdvėje. Štai iš kur plaukia meno 
formų metamorfozių ypatumų tyrinėjimas konkrečiame laike ir erdvėje. Kita vertus, 
gvildendamas formalios meno kūrinių interpretacijos prielaidas, Focillonas išskiria tris 
pagrindinius veiksnius - meninį stilių, techninį meistriškumą ir kiekvienoje epochoje 
gyvuojančio elito dvasinį bendrumą, kuris sąlygoja visiškai kitokius požiūrius į meno 
reiškinius nei daugumos gyventojų. Šios elitarinės Focillono koncepcijos idėjos tie- 
siogiai siejasi su analogiškais F.Nietzsche's, H. Bergsono ir J. Ortegos y Gasseto meno 
filosofijos motyvais. 

Focillono koncepcijoje formalioji meno teorija tarsi įgauna išbaigtą pavidalą. Ji teoriš- 
kai grindžia meno formų morfologinės raidos autonomiškumo idėją. 1936 m. praslinkus 
keliems metams po „Formų gyvenimo“ paskelbimo jis taip apibendrino atliktą darbą: „Aš 
nepradėjau nuo sistemos kūrimo. Po daugelio metų darbo manau galiu raštu išdėstyti 
kelias išvadas“ (Relire Focillon, 1998, p. 28-29). 1941 m. Vašingtone rengtame taip ir 
nepaskelbtame pranešime konferencijai aptinkame svarbią to meto menotyrinės minties 
gilėjančios krizės konstataciją ir kvietimą kolegoms pasinerti į naujų metodologinių prieigų 
paieškas. „Meno istorija virsta panašia į mechanišką užsiėmimą. Tačiau mes privalome 
polemizuoti apie jos metodus ir juos keisti. Pažinimo pažanga neapsiriboja vien sąvokų 
sangrūdomis, bet jų nagrinėjimu, geresniu jų panaudojimu ir taip pat visišku perversmu 
metodų srityje. Tai didžiulė nelaimė žmonėms, kurie mėgsta intelektualinį konfortą. Tačiau 
dvasios gyvenimas bjaurisi komfortu“ (Ten pat, p. 172). 

Focillonas įvairiapuse moksline ir pedagogine veikla paliko ryškų pėdsaką ne tik Pran- 
cūzijos, tačiau ir JAV meno istorijos moksle. Karo metais dėstė Naujojo Haveno universitete 
Kentukio valstijoje, ten ir mirė 1943 m. Kitais metais jam buvo skirtas pomirtinis leidinys 
Mėlanges Henri Focillon, kuriame paskutinę pagarbą didžiam menotyrininkui atidavė jo 
garsūs kolegos ir mokiniai E. Panofsky, H.Tietze, L.Venturis, E.Windas, G. Wildensteinas, 
G. Kubleris ir kiti. 

Įtakingiausių formaliosios mokyklos koncepcijų analizė rodo, kad jos susiformavo kaip 
reakcija į vadinamųjų turiningųjų idėjinių ir siužetinių aspektų sureikšminimą estetikoje, 
meno filosofijoje ir meno istorijoje. Šie imanentinio meno kūrinio tyrinėjimo šalininkai 
buvo įsitikinę, kad estetika ir meno filosofija tik tada sugebės išspręsti savo uždavinius, 
kai atsisakys vienpusiškai vertinti idėjinius ir siužetinius meno kūrinio aspektus, atkreips 
dėmesį į esmingiausius, tai yra formaliuosius, imanentinius meno kūrinio aspektus, kurie 

beveik visada tebuvo ankstesnių meno teorijų posūniai. Taigi vietoj tradicinės turinio ir 
formos santykio sampratos, kurioje forma buvo suvokiama tik kaip antraeilis pasyvus 
elementas, formalioji meno filosofijos pakraipa iškėlė formos kaip aktyvaus organizuojan- 
čio prado idėją ir tvirtino, kad be detalios formaliyjy meno aspektų analizės neįmanoma 
prasmingai suvokti tikrosios meno kūrinių vertės. 

Meno istorijos filosofijos tapsmo teorinės prielaidos 


XX a. pradžioje sparčiai didėjant įvairių empirinių faktų iš meno istorijos srautui ir ryškė- 
jant menotyriniuose moksluose skirtingų pažinimo sričių diferenciacijai bei integracijai 
jų sandūroje formuojasi naujos meno fenomeną tyrinėjančios disciplinos. Viena iš to- 
kių - meno istorijos filosofija, kurios dėmesio centre yra ypatingą aktualumą XIX ir XX a. 
sandūroje įgavusios meno stilių raidos problemos. Išskirtinis estetikos, meno filosofijos ir 
menotyros specialistų dėmesys meninio stiliaus problemoms yra paaiškinamas pirmiausia 
meno istorijos kaip savarankiškos mokslinės disciplinos tapsmu, kuris tiesiogiai siejosi su 
mokslininkų siekimu geriau pažinti istorinių meno formų išsiskiriančių savitais stiliaus 
bruožais atsiradimo, funkcionavimo ir transformacijos dėsningumus. Kita vertus, ryškėjant 
meno istorijos raidoje būtinybei susisteminti sparčiai besikaupiančią empirinę faktografine 
apie įvairius istorinius meno stilius medžiagą menotyrinė mintis linksta į globaliy arba 
visuotinių meno stiliaus raidos problemų pažinimą. Šio proceso užuomazgas regime dar 
J. Winckelmanno „Senovės meno istorijoje“ (1764), tačiau konceptualesnė globalinių meno 
stilių teorija ryškėja XIX a. viduryje J. Burckhardto, o vėliau ir jo pasekėjų veikaluose. 

Dėka J. Burckhardto meno filosofijos poveikio stiliaus sąvoka vis dažniau menotyri- 
ninkų tekstuose sutapatinama su sąvoka „menas“, o meno istorija suvokiama kaip istorinių 
meno stilių kaita. Tai turi tiesioginį poveikį ir menotyros raidai, kurios atstovai vis dažniau 
linksta į meno istorijos filosofijos problematiką, kurios dėmesio fokuse atsiduria meninių 
stilių genezės, raidos klausimai, aiškinimasisvidinių meninių stilių raidos mechanizmų, 
juos nulemiančių išorinių bei vidinių veiksnių poveikis. Taigi susidomima pagrindinių 
meno raidos etapų stilistinio savitumo priežastimis, ryšiais ir skirtumais tarp stilių, įvairių 
kultūros ir socialinių veiksnių įtakomis meno stilių raidai ir pan. 

Kitas veiksnys, paskatinęs estetikos, meno filosofijos ir meno istorijos specialistų susidome- 
jima meno istorijos filosofijos problematika — objektyvūs XIX ir XX a. sandūros meno raidos 
procesai, kurie XX a. pradžioje įgauna anksčiau Vakarų meno tradicijos istorijoje neregėtą 
intensyvumą ir prieštaringumą. Kaleidoskopinė meno stilių kaita užgimstančiame modernis- 
tiniame mene iškelia meninės formos problemas, o tai neišvengiamai turi tiesioginį poveikį 
stiliaus teorijos sampratai, kurioje dėmesys skiriamas formaliems meno stiliaus aspektams. 

Tiesą sakant, amžių sandūroje stiliaus sąvoka įvairiose meno filosofų bei meno istorikų 
koncepcijose įgauna skirtingas interpretacijas. Ši sąvoka tampa naujo „Visuotinio meno 
mokslo“ (Allgemeine Kunstwissenschaft) bei E. Utitzo ir M. Dessoiro plėtojamos discipli- 
nos „Estetikos ir visuotinio meno mokslo“ (Asthetik und allgemeine Kunstwissenschaft) 
pamatine sąvoka. Vienas „Estetikos ir visuotinio meno mokslo“ pradininkų Utitzas išskiria 
aštuonias istoriškai susiklosčiusias stiliaus sąvokas: 1) individualų stilių, suvokiamą kaip 

konkrečios asmenybės meninės raiškos formą; 2) materialy stilių, kurio esmė išreiškiama 
konkrečia medžiaga (marmuras, medis, bronza), iš kurios meno kūrinys yra sukurtas; 3) 
tikslinį stilių, išreiškiantį konkretų meninio mąstymo kryptingumą (bažnytinis stilius, rūmų 
stilius ir pan.); 4) regioninį, arba vietinį stilių, kuris „realizuojamas“ konkrečios vietovės 
statybinėmis medžiagomis, klimato sąlygomis, dirva; 5) nacionalinį stilių, būdingą konk- 
rečiai tautai; 6) epochinį stilių (gotika, renesansas, barokas); 7) natūralistinį arba idealistinį 
stilių, priklausomą nuo gamtos pamėgdžiojimo pobūdžio. Ir galiausiai paisant vyraujančių 
stiliuje charakterio bruožų, jis gali būti dramatinis, epinis, tapybiškas ir pan. (Utitz, 1911, 
p. 32-35). Galima pateikti daugybę stiliaus fenomeno interpretacijos pavyzdžių, tačiau 
Utitzas įtikinamai išskleidžia jo įvairovę ir daugiasluoksniškumą. 

Ilgainiui aiškinantis stiliaus vaidmenį meno istorijoje menotyros mokslo šalininkai 
įžengia į naują jo raidos etapą, kuriame palaipsniui išsivaduoja iš empirinių ir aprašomųjų 
metodų vyraujančios įtakos ir artėja prie filosofinėms disciplinoms būdingų klausimų 
kėlimo ir sprendimo. Todėl besiformuojančios meno istorijos filosofijos probleminių laukų 
įtvirtinimo tyrinėtojų nuopelnai šiame procese yra neginčijami; jie kryptingai siekia paver- 
sti meno istorijos filosofiją disciplina su vidine struktūra, objektu, pagrindinių tyrinėjamų 
problemų lauku, kurio centre yra sąvoka „istorinis stilius“. 

Augantis dėmesys istorinių stilių ir meno istorijos filosofijos problematikai galingai 
išsiskleidė XIX ir XX a. sandūroje įtakingų F. Wickhoffo, A. Rieglio, Wolfflino, J. Strzygows- 
kio, J. Schlosserio, W. Worringerio, O. Spenglerio, E. Utitzo, H. Focillono, J. Baltrušaičio, 
Ch. Sterlingo, A. Chastelio, A. Malraux, M. Dvorako, Panofskyo, E. Gombricho, A. Hau- 
serio ir kitų įžvalgių meno teoretikų ir istorikų darbuose. Juose ypatingas dėmesys buvo 

skiriamas istorinių meno stilių raidos problematikai, kuri ir tapo meno istorijos filosofijos for- 
mavimosi į savitą menotyrinio pažinimo sritį išeities tašku. Susidomėjimas šia sritimi plaukė 
iš natūralaus mokslininkų noro pažinti istorinių meno stilių funkcionavimo dėsningumus, 
juos aprašyti, susisteminti, klasifikuoti ir galiausiai pateikti mokslinei bendruomenei meno 
istorijos raidos procesų įtikinamą ir pagrįstą paaiškinimą. 

Pavyzdžiui, menotyrininkas Rieglis, gvildendamas stiliaus fenomeno sklaidos 
ypatumus įvairiuose istoriniuose meno raidos tarpsniuose, veikiamas Schopenhauerio 
voliuntarizmo, pabrėžė „meninės valios“ (Kunstwollen) diktuojamų stilistinės raidos 
procesų vientisumą, nuoseklumą bei nulemtą neišvengiamumą. Tačiau toks menamas 
stilistinis konkrečios istorinės epochos vienodumas meno istorijos filosofijos kūrėjui 
Hauseriui sukėlė abejonių, todėl jis traktavo šias Rieglio idėjas kaip neatitinkantį tikrovės 
prasimanymą. Jo įsitikinimu, bet kokios epochos menas ne tiktai skyla į mokyklas, kartas, 
visuomenės klases, skirtingo išsilavinimo sluoksnius ir kitas bendrų pomėgių grupes, bet 
ir skilus šiuose dariniuose dažnai išryškėja nesutaikomos priešybės. 

Daugelis įtakingiausių XX a. pirmosios pusės menotyrininkų, dirbusių pagrindiniuose 
akademiniuose menotyros institucializavimo centruose, kuriuose tradiciškai pagrindinis 
dėmesys buvo sutelkiamas į Vakarų Antikos ir Renesanso, o kiek vėliau ir į viduramžių 
meno studijas tarsi sąmoningai tuomet siekė išsaugoti distanciją nuo aktualių intensyviai 
besiplėtojančio modernistinio meno procesų reflektavimo ir vertinimo. Todėl to meto 
menotyrinė mintis dažniausiai klaidžiojo „tolimuose“ Vakarų Antikos ir Renesanso, 
viduramžių, Bizantijos meno raidos perioduose, aprašinėjo konkrečių epochų ir regionų 
meno stilių charakteringiausius tipologinius bruožus. Vis dėlto intensyvūs to meto meno 
praktikoje yra modernistinio meno formų srityje vykstantys ieškojimai, kurie neišvengia- 
mai daro įtaką ir menotyrinės minties raidai. Joje akivaizdžiai regimas jau mūsų aptartų 
formalistinės meno filosofijos ir menotyros tendencijų įtakos augimas, kuris per Fiedlerio, 
Rieglio, Wólfflino, Focillono formalistiniy idėjų sklaidą paveikė daugelio vėlesnių formal- 
istinės estetikos ir meno filosofijos įtakos ženklintų koncepcijų atsiradimą. 

Iš čia plaukė augantis mokslininkų dėmesys formalių ir turiningųjų stiliaus segmentų 
santykių tyrinėjimui, jų noras geriau pažinti ne tik konkretaus meno kūrinio ar jų grupės, 
tačiau ir meno raidos periodo stilistinės kaitos dėsningumus. Vis aiškiau buvo suvokiama, 
kad stilistinės struktūros, nepriklausomai nuo meno fenomeno mastelio, persmelkia visus 
formalius ir idėjinius turininguosius meno aspektus. Todėl individualus menininko stilius 
neišvengiamai atspindi stilistinius dėsningumus, būdingus konkrečiam meno žanrui, 
rūšiai, krypčiai, nacionalinei tradicijai, epochai. Vadinasi, stilistinės meno struktūros tarsi 
sudaro tą vidinę vertybinę meno fenomeno šerdį, apie kurią telkiasi, nepriklausomai nuo 
jų dydžio, visi kiti formalūs ir turiningieji meno bruožai. 

Siekis sukurti moksliniais principais paremtus meno istorijos ir meno istorijos filosofi- 
jos mokslus, padedančius pažinti meno stilių raidos dėsningumus vokiškai kalbančiose 
šalyse, sąlygojo dviejų skirtingų menotyrinės minties pakraipų atsiradimą: imanentinės, 
kurios šalininkai, tyrinėdami meno stilių raidą, pabrėžė jų pažinime vidinių veiksnių 
svarbą (Rieglis, Wélfflinas, Focillonas), ir išraiškos, kurie pagrindinį dėmesį stilių analizėje 
sutelkė į įvairių meninės raiškos formų pažinimą - Worringeris, Dvorakas, W. Drostas, 
A. Malraux ir kiti. 

Žvelgiant į tuometinės Vakarų menotyrinės minties raidą darosi akivaizdu, kaip paste- 
bi savo programiniame veikale „Meno istorijos filosofija“ (1959) Hauseris, jog „stiliaus“ 
sąvoka meno istorijoje suvokiama kaip pagrindinė ir esminė. Be jos, geriausiu atveju, 
teturėtume menininkų istoriją, paaiškinančią įvairių meistrų kūrybos vienalaikiškumo ar 
sekos apžvalgą ir kartu kataloguojančią jų iškilius bei abejotinos vertės kūrinius. Be stiliaus 
sampratos mes taip pat negalėtume turėti jokios bendrų krypčių bei visuotinai pripažintų, 
siejančių kokios nors epochos, tautos ar vietovės kūrinius formų istorijos, įgalinančios apie 
meną kalbėti kaip apie raidos bei kaitos apraišką (Hauser, 1959, p. 208). 

Taigi stilius to meto menotyriniuose tekstuose yra suvokiamas kaip pamatinė ne tik 
meno istorijos filosofijos, tačiau ir meno istorijos sąvoka, kadangi, daugelio įtakingiausių 
mokslininkų įsitikinimu, pagrindiniai šių mokslinio pažinimo sričių laukai ir gvildenamos 
problemos tegali būti suformuluotos remiantis stiliaus samprata. Iš tikrųjų stiliaus sąvo- 
ka, įgijusi meno fenomeną tyrinėjančiuose moksluose išskirtinę svarbą, padeda tyrėjams 
nepaklysti individualiuose menininkų kūrybiniuose polėkiuose, o nuosekliai skverbtis į 
konkrečiuose meno istorijos raidos etapuose ryškėjančias beasmenes arba viršindividualias 
meno raidos tendencijas, bendriausias jų raidos kryptis. Todėl stilius yra suvokiamas kaip 
unikali daugelio pavienių ir nesugretinamų elementų visumos vienovė, sudėtinga formalių 
ir turiningųjų meno aspektų sąveika, kuri meno tyrėjui išgrynina ne tik meno istorijos 
sąvokų bendramatiškumą, tačiau ir stilistinės meno reiškinių kokybės bei padeda geriau 
suvokti pagrindines meno procesų kryptis. Iš daugelio šias meno istorijos filosofijos prob- 
lemas gvildenančių teorijų dabar detaliau aptarsime Panofskyo, Gombricho ir Hauserio 
koncepcijas. 


E. Panofsky’o transcendentali meno filosofija 


Nors pasaulinę šlovę vokiečių meno istorikas Erwinas Panofsky's (1892-1968) pelnė kaip 
subtilus klasikinės dailės žinovas, mįslingų meninių siužetų šifruotojas ir kaip vienas įta- 
kingo ikonologinio metodo pradininkų, tačiau ne mažiau svarbus jo indėlis ir sprendžiant 
meno istorijos filosofijos problemas. 

Jis — iškiliausias antrosios XX a. pusės 
dailėtyrininkas, kurio pavardė siejasi su 
svariais šio mokslo laimėjimais. Plėtodamas 
A. Rieglio ir H. Wólfflino idėjas jis siekė pa- 
versti dailėtyrą reikšmingu mokslu, besire- 
miančiu tikslia šaltinių, kultūrinio konteksto, 
stiliaus ypatumų ir formaliųjų bei turinin- 
guju meno veiksnių analize. Kadangi empi- 
riniai tyrinėjimo metodai riboti, dailėtyrą 
Panofsky's susiejo su naujaisiais filosofijos 
bei kitų humanitarinių mokslų pasiekimais 
ir taikė juos sistemingai meno kūriniams 
nagrinėti. Savo koncepcija jis tarsi apiben- 
drino svarbiausius ankstesnių vokiečių bei 
austrų menotyrininkų stiliaus teorijos me- 
todologinių ieškojimų rezultatus ir mėgino 


įveikti tuo metu sustiprėjusį „meno istorijos 
Erwin Panofsky ir meno filosofijos šalininkų tarpusavio ne- 
pasitikėjimą“ (Teyssedre, 1964, p. 321). 

Šiandien, kai klasikinė dailėtyra, daugiausia nagrinėjusi meno stilius, formas ir iko- 
nografinius elementus, per vieną šimtmetį nuėjusi kelią nuo jaunos disciplinos iki brandos 
ir savo galimybių suvokimo, vėl patyrė esminį lūžį - transformavosi į naują kontekstinę 
dailėtyrą, kurioje itin svarbu įdėmiau pažvelgti į šioje srityje daug nuveikusio Panofskyo 
meno istorijos filosofijos idėjų pasaulį. 

Panofsky’s pradžioje studijavo teisę Freiburgo universitete, vėliau domėjosi klasikine 
filologija ir filosofija. Tęsdamas mokslą Berlyno ir Miuncheno universitetuose pasinėrė į 
filosofijos, civilizacijos bei meno istorijos studijas. 1915 m. sėkmingai apgynė Albrechto 
Dūrerio meno teorijai skirtą disertaciją, 1921 m. pradėjo dėstyti meno istoriją neseniai 
įkurtame Hamburgo universitete, kur suartėjo su A. Warburgu. Pastarasis skatino jaunąjį 
mokslininką kruopščiai analizuoti šaltinius ir domėtis civilizacine problematika. 

Panofsky’s, kaip ir A. Warburgas, save laikė pirmiausia kultūros istoriku, besiremiančių 
įvairiomis kultūros sritimis ir hermeneutiškai interpretuojančiu simbolines meno kūrinių 
prasmes. Jaunas dailėtyrininkas greit išgarsėjo straipsniais, skirtais H. Wolfflino ir A. Rieg- 
lio meno teorijų kritinei analizei: Das Problem des Stils in der bildenden Kunst („Stiliaus 
problema vaizduojamajame mene“, 1915), Der Begriff des Kunstwollen („Meninės valios 
sąvoka“, 1920). Šio originalaus dailėtyrininko autoritetą įtvirtino knygos Die Perspektive 

als „symbolische Form“ („Perspektyva kaip „simbolinė forma“, 1924-1925, paskelbta 1927) 
ir Idea. Ein Beitrag zur Begriffsgeschichte der ūlteren Kunsttheorie („Idėja. Apie sąvokos 
istoriją senovės meno teorijoje“, 1924). 

Nuo 1926 iki 1933 m. Hamburgo universitete Panofsky's ėjo profesoriaus pareigas, dir- 
bo A. Warburgo bibliotekos Mokslinių tyrinėjimų centre (Kulturwissenschaftliche Bibliothek 
Warburg), kuris menotyros pasaulyje plačiau žinomas kaip Warburgo institutas. Dirbant čia 
stiprėjo civilizaciniai mokslininko interesai. 

Nesitenkindamas tuometinės menotyros empiriškumu, Panofsky's orientavosi į 
A. Rieglio, A. Warburgo, neokantininko E. Cassirerio ir E. Husserlio idėjas. Savo meto- 
dologinius principus jis išdėstė programinėse studijose Uber das Verhältnis der Kunstges- 
chichte zur Kunsttheorie („Apie meno istorijos ir teorijos santykius“, 1925) ir Zur Problem 
der Beschreibung und Inhaltsdeutung von Werken der bildenden Kunst (,Vaizduojamosios 
dailės kūrinio aprašymo ir aiškinimo problema“, 1932). 

Atėjus į valdžią naciams, žydų kilmės Panofsky's 1933 m. emigravo į JAV, kur nuo 
1931 m. skaitė paskaitas kaip vizituojantis dėstytojas Niujorko, o 1934-1935 m. - Prinstono 
universitetuose. Nuo 1935 m. iki gyvenimo pabaigos menotyrininkas profesoriavo Prinstono 
universitete ir kartu dirbo mokslinį darbą Mokslinių tyrimų institute (Institute for Advanced 
Study). Čia mokslininkas susidūrė su anglosaksų šalyse vyraujančiomis pozityvistinėmis 
tendencijomis ir daug žemesne filosofine bei humanitarine kultūra. Tai vertė jį, kaip ir 
daugelį kitų iš Europos emigravusių mokslininkų, peržiūrėti savo teorines konstrukcijas ir 
atsisakyti sudėtingos kalbos, būdingos daugeliui jo vokiečių kalba rašytų veikalų. 

Tai vaizdžiai apibūdina pats meno istorikas: „dailės istorijos žodynas vokiškai kalban- 
čiose šalyse tapo sudėtingesnis ir įmantresnis negu kur kitur ir galiausiai virto specializuota 
kalba, kurią - dar iki naciams vokiečių literatūrą padarant nebesuprantamą vokiečiams, 
nesergantiems jų liga - buvo sunku iškoduoti. Mūsų filosofijoje žodžių daugiau, nei kada 
nors svajota danguje ir žemėje, ir kiekvienam dailės istorikui, išsimokslinusiam Vokietijoje 
ir panorusiam kalbėti angliškai, teko kurti nuosavą žodyną. <...> Žodžiu, dailės istorikas, 
ir tas, kalbėdamas ar rašydamas angliškai, privalo daugmaž žinoti, ką norįs pasakyti, ir ši 
„padėtis be išeities“ mums visiems buvo nepaprastai naudinga. Beje, kaip tik tokia padėtis 
ir dar tai, kad amerikietis dėstytojas kur kas dažniau susiduria su neprofesionalia ir neprity- 
rusia publika negu jo kolega europietis, labai patarnavo tam, kad „atsirištų mūsų liežuviai“. 
Priversti reikšti mintis tiksliai bei suprantamai ir savo pačių nuostabai, čia pat suvokę, jog 
tai daryti sugebame, mes staiga įsidrąsinome rašyti knygas apie iškilius meistrus ar laikotar- 
pius, užuot — vien tik - rašę tuzinus specialių straipsnių; i$drjsome svarstyti, tarkim, bendrą 
viduramžių dailės klasikinės mitologijos problemą. Užuot - vien tik - tyrinėję pavienes 
Heraklio ar Veneros transformacijas“ (Panofsky, 1955, p. 329). 

Būtent JAV prasidėjo brandžiausias mokslininko dvasinės evoliucijos periodas: ikono- 
loginės metodologijos principus jis pagrindė teoriškai ir pritaikė praktiškai. Pagrindinius 
ikonologinės meno kūrinio interpretacijos principus Panofsky's išdėstė programiniuose 
veikaluose Studies in Iconology („Ikonologijos tyrinėjimai“, 1939), Gothic Architecture and 
Scholasticism („Gotikos architektūra ir scholastika“, 1951), Early Netherlandish Painting 
(„Ankstyvoji olandų tapyba“, 1953) ir Meaning in the Visual Arts („Vizualiųjų menų pras- 
mé“, 1955). 

Pirmaisiais XX a. dešimtmečiais dailėtyrininkai ieškojo naujų metodologiniy prin- 
cipų. „Visuotinis meno mokslas“ (Allgemeine Kunstwissenschaft) C. Fiedlerio, A. Rieglio, 
A. Wolfflino, E. Utitzo, M. Dessuaro ir kitų meno teoretikų pastangomis virto svarbia hu- 
manitarine disciplina, tyrinėjančia meno santykius su kitomis kultūros sritimis. Daugelis 
mokslininkų suvokė, kad apimančiam vis daugiau klausimų „visuotiniam meno mokslui“ 
trūksta metodologinių principų, kurie padėtų įveikti empiriškumą ir meno pažinimą 
glaudžiau susietų su kultūriniu epochos kontekstu. Toks buvo ir Panofsky’sio požiūris. 

Panofsky’s neabejotinai yra vienas nuosekliausių XX a. kultūrologinės pakraipos dai- 
lėtyrininkų. Pradėjęs teorinėmis ir metodologinėmis problemomis, vėliau ėmėsi sudėtingų 
civilizacijos istorijos ir meno filosofijos studijų, kurios paskatino analizuoti vėlyvųjų vidu- 
ramžių ir renesanso dailę. Vadinasi, ankstyvieji, 1915-1925 m., mokslininko tyrinėjimai 
buvo pagrindas brandžiųjų jau emigracijoje paskelbtų veikalų, kuriuose ir nagrinėjami 
tie dailės kūriniai. 

Mokslininko koncepcija formavosi kritiškai vertinant H. Wolfflino, A. Rieglio, A. War- 
burgo idėjas, jungiant jas su E. Husserlio fenomenologija ir E. Cassirerio simbolinių formų 
filosofija. Viename pirmųjų straipsnių - „Stiliaus problema vaizduojamojoje dailėje“ - jis 
aršiai kritikavo H. Wolfflino meno raidos dėsningumų sampratą, tačiau labiau norėjo išdės- 
tyti savo pažiūras, negu įsiskverbti į pastarojo konstrukcijų esmę. Panofsky's abstrahuojasi 
nuo H. Wolfflino „pagrindinių sąvokų“ apimančių klasikinį XV-XVIII a. meną ir nekri- 
tiškai pervertina jų reikšmę. Mokslininkui priekaištaujama dėl nepakankamo kategorijų 
„abstraktumo“ ir „filosofiškumo“ ( Panofsky, t. 10, 1915, p. 462-463). Tačiau dėl kai ko 
Panofsky’so kritika yra neabejotinai teisinga ir gerai atskleidžia H. Wolfflino koncepcijos 
netikslumus. Tai itin ryšku polemikoje dėl tezės apie du pagrindinius stiliaus veiksnius. 
Pirmas yra formalusis (vizualinis), antras - turiningasis („dvasios būsena“), kurį galima 
tyrinėti kaip ekspresiją. Dėl šių teorinių prielaidų apibūdindamas meninių stilių raidos 
dėsningumus H. Wolfflinas svarbiausiais laikė formalius meno kūrinio aspektus ir jo esmę 
siejo su kiekvienai epochai būdingomis „meninio regėjimo“ formomis. 

Panofsky’s pagrįstai suabejojo dėl formalaus H. Wolfflino stilistinių struktūrų (ku- 
rios lemia „pagrindines meno istorijos sąvokas“) aiškinimo, jų atskyrimo nuo turiningųjų 


552 


MENO ISTORIJOS FILOSOFIJA 


veiksnių įtakos. Gvildendamas formos ir turinio santykį meninių stilių raidoje, jis įro- 
dinėjo, kad skirtingose epochose negali egzistuoti vienodas turinys, nes tam tikro meto 
dailei būdinga istoriškai konkreti meninė forma taip veikia turininguosius veiksnius, jog 
jie neišvengiamai įgauna naują pavidalą. 

Vadinasi, istorinių meno formų raidoje autentiškai suprasti stiliaus reikšmę pagal 
H. Wolfflino metodologijai būdingą empirinį meno reiškinių tyrinėjimą yra neįmanoma, 
nes būtinai reikia išmanyti apie vidinius ir išorinius stilių raidą lemiančius veiksnius. Dėl 
to privalu taikyti lanksčias ir veiksmingas stilistinių struktūrų pažinimo priemones ir jau 
žinomus stilistinius požymius sieti su globališkesnėmis meno kultūros teorijos ir filosofi- 
jos problemomis. Straipsnyje „Meninės valios sąvoka“ Panofsky's mėgina Wolfflino idėjas 
sujungti su Rieglio, meno filosofo, peržengusio fenomenalaus meno pažinimo lygmenį, 
„meninės valios“ koncepcija. 

Nors Rieglį Panofsky’s labai gerbė, kritiškai vertino jo idėjas, pasisakė prieš XX a. 
pradžioje plačiai paplitusias psichologines „meninės valios“ interpretacijas, kurios šią 
sąvoką aiškino kaip individualios menininko psichologijos, filosofinės savimonės ir 
pan. išraišką. A. Rieglis, Panofsky'o nuomone, dar neįveikė šios psichologinės meno 
sampratos ribotumus, tačiau didžiulis jo nuopelnas yra tai, kad teoriškai pagrindė tokią 
„transcendentinę meno filosofiją, kuri šiuolaikiniam mokslui pakloja daug tvirtesnį 
pagrindą negu anksčiau vyravęs genetinis metodas“ (Panofsky, 1964, p. 47). 

Panofsky’s teigė, jog meninė valia tik tuomet atspindi mokslinio ir meninio pažinimo 
objektą, kai ji laikoma ne psichiniu, o „metaempiriniu“ reiškiniu, turinčiu savo objektyvų 
transcendentalinį, nepriklausomą nuo subjektyvių menininko siekių ir epochos psichologi- 
jos turinį. Funkcionuodama kaip ne fenomenalus, o kaip absoliutus metaistorinis lygmuo, 
ji ne tik gali būti išrutuliojama iš bet kokios apimties meno reiškinio, bet ir yra pajėgi at- 
skleisti tikrąją vidinę meno reiškinio esmę. Taigi „meninė valia“ Panofsky'so koncepcijoje 
virto objektyviu, meno esmėje glūdinčiu ir išreiškiančiu jo galutinę prasmę reiškiniu. Toks 
„meninės valios“ traktavimas mokslininkui padėjo įveikti turininguju ir formaliyjy meno 
kūrinio elementų priešpriešą, kuri vis labiau įsigali formaliojoje menotyroje, ir „vidinę 
meno kūrinio prasmę“ skatino tyrinėti kartu su vyraujančia tam tikro meninės kultūros 
laikotarpio tendencija. Pastarosios pažinimas yra svarbiausias „pagrindinių meno istori- 
jos sąvokų“ tikslas. 

Vadinasi, A. Rieglio „meninę valią“ iš psichologijos Panofsky's perkėlė į gnoseologijos 
bei kultūrologijos plotmę ir pavertė ją universalia skirtingų meninės kultūros funkciona- 
vimo aspektų pažinimo priemone, padedančia moksliškai atskleisti vidinę meninių reiš- 
kinių esmę. „Meninę valią“ laikydamas objektyviu pradu, glūdinčiu meno fenomene bei 
lemiančiu jo esmę, meninį stilių Panofsky’s traktavo kaip istoriškai besikeičiančią formaliyjy 

ir turiningyjy meno veiksnių sintezę. Meninė forma kaip aktyvus stiliaus pradas taip veikia 
turininguosius stiliaus aspektus, kad pagaliau su jais susilieja. Tačiau nors stilių mokslinin- 
kas interpretuoja kaip simbolišką svarbiausių epochos bruožų atspindį, meno stilių kaitą 
vis dėlto laiko vidine saviraida, pagrįsta vyraujančios tūrinės formos ir erdvės santykiais. 

Kritinis požiūris į Wólfflino ir Rieglio idėjas išryškina Panofsky'so koncepciją. Pas- 
tarasis vis labiau domisi aktualiomis teorinėmis meno filosofijos bei kultūrologinėmis 
problemomis. Jo veikaluose matyti naujausių koncepcijų įtaka, mažėja properša tarp 
istorinių ir filosofinių meno problemų analizės aspektų. Istorinių meno raidos dėsningu- 
mų apmąstymai čia papildyti meno filosofijos ir civilizacijos istorijos principais, kuriuos 
savo veikaluose iškėlė E. Husserlis, E. Windas, E. Burckhardtas, E Nietzsche, E. Cassireris, 
A. Warburgas. Meno filosofiją Panofsky’s supranta kaip griežtą mokslinę teoriją, filoso- 
fiškai ir metodologiškai grindžiančią tokį konceptualų meno fenomeno pažinimą, kuris 
įsiskverbia į apriorinių mąstymo dėsnių sritį ir atskleidžia „metapsichinę“ ir „metaistorinę“ 
meninių reiškinių esmę. 

Panofskyo dėmesys fenomenologijos idėjoms dėsningas, nes E. Husserlis pirmaisiais 
XX a. dešimtmečiais tapo „grynojo moksliškumo“ ir metodologinio nuoseklumo šalininku. 
Remdamasis šio mokslininko fenomenologinėmis idėjomis transcendentinę meno filosofiją 
Panofsky’s siekė paversti tokiu „griežtu mokslu“, kuriam būtų būdingi nuoseklūs „esmių 
suvokimo“ (Wesensschauung) principai. Jis perima pagrindinį fenomenologijos patosa Zu 
den Sachen selbst, t. y. sąmonės nukreiptumą „į pačių daiktų vidinės esmės suvokimą“, kurį 
dažniausiai niveliuoja kasdienė patirtis. 

Naujus požiūrius Panofsky’s įtvirtino programiniame straipsnyje „Apie meno istorijos 
ir meno teorijos santykius“ ir kituose vėliau paskelbtuose darbuose. Juose sujungiamos 
įvairios meno istorijos, meno filosofijos, civilizacijos istorijos koncepcijos ir ryškėja nau- 
ja meno pažinimo metodologija. Vadovaudamasis fenomenologijos ir Kanto pažinimo 
teorijos principais jis kuria tokią „griežtai mokslinę“ meno filosofiją, kuri pajėgtų aprėpti 
visas meno sritis, įsiskverbti į meno reiškinius, nepriklausomai nuo jų apimties. Tokią 
koncepciją esą galima sukurti tik pasitelkus „fenomenologinę redukciją“, t. y. „apvalius“ 
menotyrą nuo empirinio balasto ir išskyrus joje „grynai transcendentinių vertybių skalę“, 
išreiškiančią vidinę kūrinio esmę. 

Panofskyo koncepcijoje glaudžiai siejasi teorinis meno tyrinėjimas, arba „transcen- 
dentalinė meno filosofija“, ir istorinis meno pažinimas. Šį ryšį lemia dvilypė meno kūrinio 
kilmė. Meno kūrinį pirmiausia lemia istorinio proceso erdvės ir laiko santykiai, kita vertus, 
jis iškelia daugelį absoliutaus „metaistorinio“ pobūdžio problemų. Straipsnyje The History 
of Artas a Humanistic Discipline („Meno istorija kaip humanistinė disciplina“, 1940) me- 
no teorijos ir meno istorijos santykius Panofsky's vaizdžiai lygina su ryšiais tarp poetikos, 

retorikos ir literatūros istorijos. Mokslininkas gerai suvokia, kad meno teorija be konkrečios 
istorinės meno praktikos refleksijos virsta abstrakčia sąvokų schema, o meno istorija be 
teorijos paramos — beprasmiu pabirų faktų rinkiniu. Vadinasi, šie mokslai, papildydami 
vienas kitą, tarsi skirtingu aspektu aprėpia tą patį objektą. Meno teorijos sąvokos, - teigia 
Panofsky’s, - tik tuomet gali padėti moksliniam pažinimui, kai jos remiasi meno istorijos 
teikiama medžiaga ir, priešingai, meno istorijos teiginiai įgauna mokslinių sąvokų pavi- 
dalą tik tiesiogiai siedamiesi su teorijos suformuluotomis problemomis ( Panofsky, t. 18, 
1925, p. 144). 

Menoistorijos sąvokų sistemoje Panofsky's išskiria du skirtingus sluoksnius: žemuti- 
nį, nurodomyjy sąvokų, kurios atskleidžia jutimiskas meno kūrinio ypatybes, ir viršutinį, 
apibudinamyjy sąvokų, kurios šias savybes interpretuoja kaip tam tikrą vidinės prasmės 
sklaidą. Sąvokų priskyrimas dviem skirtingoms funkcionavimo sritims čia tiesiogiai su- 
sijęs ir su pačios meno istorijos skilimu į dvi tarpusavyje susijusias disciplinas: natūralią 
ir interpretacinę meno istoriją, arba ikonologiją. Pirmoji operuoja nurodomųjų sąvokų 
sistema. Svarbiausias jos uždavinys - išorinis empirinis meno tyrimų duomenų aprašinė- 
jimas ir sisteminimas. 

Interpretacinės meno istorijos koncepcijoje, be fenomenologinių idėjų, pastebimai 
stiprėja A. Warburgo, E. Cassirerio, J. Burckhardto ir F. Nietzsches kultūrologinių idėjų 
įtaka. Ikonologinės metodologijos pagrindas yra fenomenologinis vidinės meno kūrinio 
esmės iššifravimas, kuris remiasi istorine lyginamgja meno kūrinių simbolikos interpreta- 
cija. Meno kūrinys aiškinamas kaip tam tikra uždara integrali formaliųjų ir turiningųjų 
struktūrų visuma, kurios esmė atsiskleidžia skverbiantis į simbolinę jos prasmę. 

Iš ikonologijos metodo pradininko A. Warburgo ir kolegos Hamburgo universitete 
kultūros filosofo E. Cassirerio veikalų Panofsky's perėmė ir išplėtojo svarbiausius ikono- 
loginės metodologijos principus, kuriuos papildė kitų kultūros ir humanitarinių mokslų 
laimėjimais. Kultūrinė filosofinė A. Warburgo tyrinėjimų pakraipa Panofskyo koncepcijoje 
susiliejo su kultūrologine J. Burckhardto ir E Nietzsche tradicija. 

Perėmęs pagrindinius Warburgo ikonologinės metodologijos principus ir toliau juos 
sistemindamas, Panofsky's ilgainiui vis labiau domėjosi E. Cassirerio „simbolinių formų 
filosofija“. Kuo galima tai paaiškinti? Panofsky'į, kuris mėgino suformuluoti griežtos moks- 
linės metodologijos principus, tikriausiai baugino Warburgo tyrinėjimų empiriškumas, jo 
susižavėjimas psichologine „įsijautimo“ (Einfühlung) teorija, magija, mistika, okultizmu, 
ne visai filosofiška jo metodologija. Neokantininko Cassirerio polinkis į I. Kanto kriticiz- 
mą labiau atitiko Panofskyo „grynai mokslinės“ meno filosofijos kūrimo nuostatas. Kita 
vertus, E. Cassirerio „simbolinių formų filosofija“ buvo daugiau kultūrologinės pakraipos. 
Ji labiau atitiko tuometinio mokslo lygį ir buvo nuosekliau filosofiškai pagrįsta. Mastytojo 

veikaluose Panofsky's aptiko jau visapusiškai išplėtotą simbolių teoriją, kuri, atrodė, labai 
tiko meno filosofijai. 

Trečiojo dešimtmečio viduryje, veikiamas Cassirerio idėjų, pamatines metodologi- 
nes meno filosofijos problemas Panofsky's sprendė taikydamas Kanto terminus. Knygos 
Idea („Idėja“, 1924) pirmo leidimo įvade prisipažįsta, kad jo keliamos idėjos yra tiesiogiai 
susijusios su Warburgo bibliotekoje perskaitytu Cassirerio pranešimu Das Problem des 
Schónen und der Kunst in Platos Dialogen („Grožio problema ir menas Platono dialoguo- 
se“). Analogiškas idėjas kėlė ir Panofskyo draugas bei bendražygis E. Windas. 

Kiekvieną kultūros sritį arba, jo žodžiais tariant, simbolinę formą (mitą, kalbą, meną, 
religiją, mokslą) Cassireris aiškino kaip vienos globalinės problemos invariantus. Kiekviena 
iš šių simbolių formų yra autonomiška ir turi savitų bruožų. Šių formų tikslas - pasyvų 
jutiminių įspūdžių srautą nukreipti į dvasinių prasmingųjų vertybių sritį ir sukurti „fe- 
nomenalų simbolių pasaulį“. Simbolio materialumas čia susilieja su jo prasmės funkcija 
(Cassirer, t. 1, 1923, p. 42). Vadinasi, simbolinės formos atlieka komunikacijos kanalų 
funkcijas. Jos padeda nustatyti ryšius tarp aš ir tikrovės, žmogaus ir visuomenės. Žmogaus 
esmę Cassireris siejo su jo sugebėjimu kurti simbolius ir gyventi jų pasaulyje. Iš čia atsi- 
rado žmogaus kaip Animal Symbolicum apibūdinimas, kuris, pasak mokslininko, padeda 
suvokti žmonijos kultūroje. Ši pažiūra į kultūrines vertybes rodo žmogaus sugebėjimą 
kurti savo „idealų“ pasaulį ir kartu išsivaduoti iš gamtos bei įvairios socialinės priespau- 
dos. Iš visų kultūros sričių Cassirerio koncepcijoje toliausiai Žmogaus išsilaisvinimo keliu 
yra pažengęs menas. 

Menas, kaip ir kitos simbolinės formos, Cassirerio koncepcijoje tapo savotiška simbo- 
linė kalba, kurios tikslas - ne pamėgdžioti tikrovę, o atskleisti jos esmę. „Menas iš tiesų yra 
simbolinis, tačiau meno simboliškumas turi būti suvoktas imanentiškai, o ne transcenden- 
tine prasme. Tikrasis meno objektas - tai ne metafizinė Schellingo Begalybė ir ne Hegelio 
Absoliutas. Jo turime ieškoti kai kuriose pamatinėse struktūrose, mūsų jutiminės patirties 
elementuose - linijose, štrichuose, architektūrinėse ir muzikinėse formose“ (Cassirer, 1945, 
p. 157). Šiuo požiūriu menininkas yra toks pat kaip ir mokslininkas, naujo, dar nežinomo 
atradėjas, tik jis kuria ne mokslines sąvokas, faktus, dėsnius, o naujas menines formas, at- 
skleidžia begalinę jų įvairovę. Priešingai mokslui, kuris apibendrina tikrovės dėsningumus, 
menas siekia perprasti tikrovės vaizdinius, todėl pastarasis duoda „daug gyvesnį bei žavin- 
gesnį tikrovės vaizdinį ir sudaro galimybes geriau suvokti formų struktūrą“ (Ten pat, p. 170). 

Ir nors Cassireris, kaip yra pažymėjęs A. Chastelis, niekuomet nesuformulavo vientisos 
meno teorijos, jo veikalai pateikia prolegomenus sluoksnių išraiškos (Ausdrucktion) anali- 
zei (Chastel, 1983, p. 17). Warburgo ikonologinis metodas ir Cassirerio simbolinių formų 
filosofija buvo pagrindas Panofsky'ui perprasti hierarchinę vidinės meno kūrinio prasmę. 

Kalbédamas apie meno istoriko uzdavinius Panofsky’s teigé, kad esminj meno istoriko 
ir naivaus žiūrovo požiūrio į meno kūrinį skirtumą lemia tai, jog koks bebūtų kultūrinis 
horizontas, specialistas žino, kad jis neatitinka kultūrinio horizonto žmonių, gyvenusių 
kitose šalyse ir kitu metu. Todėl, gvildendamas konkrečius meno reiškinius, jis siekė už- 
pildyti trūkstamas grandis. Tyrinėjo, kiek tai įmanoma, menotyrinės analizės objekto su- 
kūrimo aplinkybes, tikrino visą jam prieinamą faktinę informaciją apie aplinką, epochą, 
autorystę, paskirtį ir pan. 

Panofsky's perėmė ir savitai konceptualizavo ankstesnėje ikonografinėje-ikonologinėje 
menotyros tradicijoje išryškėjusias pastangas atskleisti gelmines meno kūrinio prasmes 
pasitelkiant visus prieinamus vaizdinius ir rašytinius šaltinius. Ikonologinėje metodologi- 
joje, be visų anksčiau aptartų šaltinių, pirmiausia susiliejo A. Warburgo ir K. Manheimo 
idėjos. „Jis perėmė austrų sociologo Karlo Manheimo trijų pakopų schemą, kurią tas 
paskelbė 1921-1922 metais „Pasaulėžiūros interpretacijos“ tema. Panofsky's daug kartų 
aprašė modelį (1930, 1932, 1939, 1955 metais), kas kartą įvedamas pakeitimus ar vidinius 
perstūmimus, kad būtų parafrazuota pagal paskutinę redakciją. Kaip ir Manheimo, šį 
metodą sudaro trys pakopos. Tačiau jas galima išskirti tik teoriškai ir interpretatoriaus 
darbe jos yra vienintelis su meno kūriniu susijęs procesas. Pakopos atspindi vis gilesnį 
įsiskverbimą: nuo iki-ikonografinio aprašymo per ikonografinę analizę prie ikonografinės 
interpretacijos“ (Eberlein, 2002, p. 175). 

Panofsky'o ikonologinės metodologijos pagrindas yra sisteminis istorinis lyginamasis 
interpretacijos metodas, kuris taikomas meno kūrinyje užkoduotiems simboliams apibū- 
dinti. Meno kūrinys čia suvokiamas kaip savotiška hierarchinė organizacija, integrali įvairių 
komponentų ir funkcijų visuma, kurios „vidinė esmė“ atskleidžiama šią visumą „skaidant“, 
pamažu hermeneutiškai lukštenant formą, vaizdinį, idėją. Taip atsiranda hierarchinė trijų 
struktūrinių meno kūrinio pažinimo pakopų koncepcija, kurioje, perpratus kiekvieną že- 
mesnę kūrinio esmės pakopą, atsiranda galimybė tolesniam jo „vidinės esmės“ suvokimui. 
Rogeris taikliai apibūdino ikonologinį metodą, kaip savitą neokantinės Marburgo tradicijos 
ir Warburgo idėjų sintezę, iš kurios išsirutuliojo vokiškoji filosofinio idealizmo atmaina, 
vėliau tapusi „pozityvistiniu“ amerikietiškosios ikonologijos variantu (Roger, 1983, p. 49). 

Pirmoji „ikonografinė“ pakopa - tai išorinių formalių meno kūrinio elementų aprašinė- 
jimas, surūšiavimas bei pirminė analizė. Ikonografija čia yra pagalbinis tyrimas, suteikiantis 
žinių apie vietą ir laiką, kur ir kada tam tikros temos virto konkrečiais vaizdiniais motyvais. 
Vadinasi, ikonografija apibūdinama kaip dailės istorijos šaka, dailės kūrinių siužetą arba 
reikšmę nagrinėjanti atsietai nuo meninės formos. Kita vertus, grynai formali meno kūrinio 
analizė, pasak Panofskyo, yra neįmanoma, nes, aptardami formaliuosius veiksnius, neišven- 
giamai turime juos vertinti kaip tam tikrus prasmių simbolius. Todėl netgi pirmoje meno 

kūrinio gvildenimo pakopoje „tyrinėjama ne tik forma, bet ir joje slypinti prasmė“. Ši pako- 
pa pasiekiama įsijautimo (Einfühlung), t. y. empatijos, būdu ir turi du skirtingus lygmenis. 

Pirmasis aprėpia formas, spalvas, t. y. „jutimiškus ženklus“, neturinčius nieko bendra 
su tikrovės suvokimu. „Pirminis, arba įprastinis, siužetas, tačiau išsišakojantis į faktinį ir 
ekspresinį. Jis atsiskleidžia įvardijant grynąsias formas, t. y. manant, kad tam tikras linijų ir 
spalvų išdėstymas arba tam tikrą, savitą pavidalą įgavę bronzos ar akmens luitai vaizduo- 
ja natūralius objektus - žmones, gyvūnus, augalus, pastatus, įrankius ir t. t. (...) Grynųjų 
formų pasaulį, suvokiamą kaip pirminių ir įprastinių reikšmių buveinę, galime vadinti 
motyvų pasauliu. Šių motyvų išvardijimas sudarytų ikonografinį dailės kūrinio aprašymą“ 
(Panofsky, 1955, p. 28). 

Antrasis lygmuo - tai motyvų, arba „fenomenų prasmės“, suvokimas, kai perpratami 
formų ir ženklų tarpusavio santykiai bei jų ryšiai su tikrove. Todėl antroji „ikonografi- 
nės“ analizės pakopa susijusi su antrinių siužetų, simbolių, alegorijų ir kitų turiningųjų 
meno kūrinio elementų prasmės suvokimu. Šioje „turinio prasmės“ pažinimo pakopoje 
tyrinėtojas jau remiasi savąja kultūrine erudicija, pažintimi su skirtingų epochų dvasine 
kultūra. Konkrečius kūrinio motyvus siedamas su filosofinėmis koncepcijomis, literatū- 
ros ir meno tradicijomis, tyrinėtojas kartu pradeda suvokti gvildenamo reiškinio „turinio 
prasmę“ arba jame slypinčias „simbolines vertybes“. „Tokių įvaizdžių, pasakojimų ir ale- 
gorijų įvardijimas apibrėžia tyrimo sritį, paprastai vadinamą „ikonografija“. Tiesą sakant, 
kalbėdami apie siužetą, kiek šis skiriasi nuo formos, iš esmės imamės antrinio, arba su- 
tartinio, siužeto klausimų, t. y. konkrečių temų bei sampratų, kurios glūdi įvaizdžiuose, 
pasakojimuose ir alegorijose, o ne pirminio, arba įprastinio, siužeto, kurį sudaro meniniai 
motyvai“ (Ten pat, p. 29). 

Trečioje „ikonologinėje“ meno kūrinio vidinės prasmės suvokimo pakopoje, panau- 
dodamas pirmųjų dviejų rezultatus, tyrinėtojas pereina nuo išorinio gvildenamy faktų 
aprašinėjimo prie meno kūrinyje užkoduotos mokslinės „giluminės prasmės“ interpre- 
tacijos: skverbiamasi į vidines meno kūrinio turinio reikšmes ir nustatomi tie pamatiniai 
principai, kurie atskleidžia esmines tautos, laikotarpio, klasės, religinių ar filosofinių 
įsitikinimų nuostatas, pateiktas vieno asmens ir sutelktas į vieną kūrinį. Meno kūrinys 
interpretuojamas kaip svarbiausių žmogaus dvasios tendencijų išraiška. 

Teorinėje literatūroje dažniausiai nepakankamai pabrėžiamas Panofsky'o ikonologi- 
nės metodologijos ryšys su civilizacinėmis Burckhardto ir Nietzsche's idėjomis. Panofskyo 
koncepcijoje meno kūrinys simboline forma atspindi pagrindinius tam tikro civilizacijos 
raidos etapo ypatumus, nes jis suvokiamas kaip bendriausių epochos kultūrinių reiški- 
nių simbolis arba atvaizdas (Abbild). Šis glaudus meno kūrinyje įprasmintos simbolikos 
ir civilizacinio konteksto ryšys padeda meno tyrinėtojams fenomenologinės intencijos 

būdu skverbtis į meno kūrinio esmę ir interpretuoti jį kaip unikalios kultūrinių istorinių 
aplinkybių produktą, priartėti prie jo „imanentinės esmės“. Burckhardto knygoje Die 
Kultur der Renaissance in Italien („Renesanso kultūra Italijoje“, 1860) ir kai kuriuose tai 
pačiai epochai skirtuose Panofskyo veikaluose, pasak R. Rechto, matyti abiem autoriams 
būdingas dėmesys pažinti bendriausias epochos kultūros ir mąstymo tendencijas, kuriose 
ieškoma meno kūriniuose slypinčių mįslių įminimo (Recht, 1968, p. 322). 

Tai suformavo pamatinį Panofskyo kultūrologinės pakraipos dailėtyros bruožą, t. y. 
siekimą glaudžiau susieti mokslą apie meną su kitais kultūros ir humanitariniais mokslais, 
nes meno kūriniai visuomet yra ypatingame „socialiniame kontinuume“. Todėl, mėgin- 
damas atskleisti vidinę meno kūrinio prasmę, Panofsky’s remiasi ne tik artimomis meno 
šakomis, bet ir kitomis dvasinės kultūros sritimis (filosofija, religija, mitologija, teise, 
kalba ir t. t.). Jis įsitikinęs, jog visų humanitarinių mokslų struktūra ir problematika yra 
identiškos, o daugelio iš jų tyrimo metodai - bendri. Vadovaudamasis šia teze, Panofsky's 
mėgina rasti ryšį tarp meninių ir filosofinių mokslinių erdvės sąvokų: gotikinės architek- 
tūros ir scholastinės filosofijos ir t. t. Toks meno istorijos problemų sugretinimas su kitų 
humanitarinių mokslų problemomis, pasak mokslininko, įrodo, kad tam tikros epochos, 
regiono kultūroje kartu iškyla ir taip pat sprendžiamos visos dvasinės problemos. Vadi- 
nasi, norėdami suprasti „vidinę meno kūrinio prasmę“, suvokti kaip „unikalių istorinių 
aplinkybių požymį“ (Panofsky, 1939, p. 6), mes turime aiškintis ne tik tai, kas būdinga 
konkrečiam meno raidos momentui, bet ir kitoms dvasinės kultūros sritims, t. y. iš ribo- 
tos menotyrinės problematikos išsiveržti į platesnį Žmonijos dvasinės kultūros kontekstą. 
Svarbiausia vidinės meno kūrinio prasmės suvokimo priemonė yra „sintetinė intuicija“, 
kuri, aiškindama meno kūrinyje užkoduotus istorinius ir kultūrinius simbolius, atsklei- 
džia vidinę jo esmę. Reikia pripažinti, kad Panofsky's, būdamas įžvalgus ir sąžiningas 
mokslininkas, nesureikšmino ikonologinio metodo galimybių, nelaikė jo nei universaliu, 
nei vieninteliu teisingu. Jis suvokė šio metodo ribotumą nagrinėjant peizažinę tapybą, 
portretą ir kitus žanrus, pasižyminčius ribota ikonografinių elementų visuma. 

Neturėdami galimybės plačiau gvildenti ikonologinės metodologijos principų, 
norėtume atkreipti dėmesį į vieną metodologiškai svarbią Panofskyo mintį, kuri pa- 
deda geriau suvokti jo transcendentalinės meno filosofijos specifiškumą. Nesvarbu, ar 
interpretaciné meno istorija sugeba tobulai perprasti tyrinéjamus reiškinius, Panofsky'o 
koncepcijoje ji tik išryškina svarbiausias meno būties, funkcionavimo bei jo pažinimo 
problemas. Jų kėlimas ir sprendimo kompetencija priskiriama vien transcendentalinei 
meno filosofijai. Ši išvada itin svarbi XX a. pradžios istorinės meno filosofijos metodo- 
loginių idėjų raidos požiūriu, nes daugelis Rieglio sekėjų meno filosofijos problemati- 
ką mėgino sujungti su meno istorija. Tačiau tai vyksta ne dėl universalaus filosofinio 

pažinimo, o veikiant istorijos mokslo metodologijai. Tokia tradicinės meno filosofijos 
revizija, suprantama, nepateisina lūkesčių, nes mokslas, besiremiantis istorine metodo- 
logija, netenka substancionalios meno filosofijos esmės. Jis atitrūksta nuo fundamentalių 
bendrųjų metodologinių ir teorinių meno pažinimo problemų ir virsta konceptualiai 
tarpusavyje nesusijusių atskirų meno raidos problemų aprašinėjimu. Suvokdamas anks- 
tesnės menotyros trūkumus, kurių atsiranda sprendžiant svarbiausias meno problemas, 
Panofsky's nuolatos rėmėsi meno filosofijos ir kultūros mokslų laimėjimais. 

Vadinasi, polemizuodamas su anksčiau vyravusios empirinės, formaliosios, atribu- 
cinės, sociologinės menotyros idėjomis, Panofsky's įtvirtino dėmesį meno filosofijai, ci- 
vilizacinei aplinkai, sistemingai kompleksinei šaltinių ir ikonografinių elementų analizei. 
Klasikinės menotyros ribas jis išplėtė į meno filosofijos ir civilizacijos istorijos idėjų sritį, 
įteisino aktyvią kūrybingo interpretuotojo, siekiančio pažinti meno kūrinį kaip visumą. 
Panofskyo metodologinės nuostatos labai veikė draugų ir bendražygių, vadinamosios 
pirmosios kartos ikonologų, E. Windo, E. Gombricho ir jaunosios kartos neoikonologų 
E. von Forssmano, R. Kleino, B. Teyssėdre, G. Argano, O. Batschmanno ir daugelio kitų 
civilizacijos bei meno istorikų tyrinėjimus. 


E. Gombricho iliuzinio meno koncepcija 


Austrų kilmės anglų meno teoretikas Ernstas Hansas Gombrichas (g.1909), greta Panof- 
skyo, A. Hauserio ir R. Wittkowerio, yra vienas iškiliųjų senojo kontinento piligrimų, die- 
gusių anglosaksų šalyse humanitarinės kultūros meno istorijos filosofiją. Raiškaus stiliaus 
poleminiuose straipsniuose, esė ir studijose jis siekia integruoti estetikos, meno filosofijos, 
meno teorijos, meno psichologijos ir kitų humanitarinių mokslų metodologinius principus. 

Gombrichas gimė ir užaugo Vienoje, kuri XX a. pradžioje buvo svarbus intelektualinis 
ir meno centras. Čia skleidėsi garsioji Vienos menotyros mokykla (Wikhoffas, Rieglis, 
Dvorákas, Schlosseris), kurios tradicijų tęsėju tapo Gombrichas. Įstojęs į Vienos univer- 
sitetą, vadovaujamas Schlosserio jis studijuoja menotyrą, vėliau Berlyne klauso Wolfflino 
paskaitų. 1933 m. apgina disertaciją, skirtą italų architekto Gulio Romano kūrybos analizei. 

Iškilus fašistų invazijos grėsmei į Austriją, 1936 m. Gombrichas emigruoja į Lon- 
doną, kur suartėja su grupe austrų ir vokiečių mokslininkų, prisišliejusių prie Warburgo 
bibliotekos, perkeltos iš Hamburgo ir reorganizuotos į Warburgo institutą. „Warburgo 
mokykla“, kurios priešakyje buvo daug žydiškos kilmės mokslininkų, priklausė tai įžymių 
mokslininkų pagrindinei daliai, kuri Hitlerio diktatūros metais paliko arba turėjo palikti 
Vokietiją. 1933 metais — istorinio įžvalgumo ženklas - Warburgo privačiomis lėšomis 
sukurta biblioteka, tapusi moksliniu tyrinėjimų centru, buvo nedelsiant perkelta iš Ham- 

burgo į Londoną ir taip išgelbėta; ji, kitaip 
negu, pavyzdžiui, „Frankfurto mokyklos“ 
institutas, negrįžo į Vokietiją. Humanistinė 
kultūros karalystė tremtyje kaip kontrplėtra 
barbariškumui turėjo visiškai realią, liūdną 
prasmę“ (Eberlein, 2002, p. 180-181). 
Tapęs Warburgo instituto bendra- 
darbiu, Gombrichas perima ikonologinio 


meno tyrinėjimo metodus ir tęsia Warburgo, 
Windo, Panofskyo, Saxlio meno istorijos su Ernst Hans Gombrich 

plačia kultūrologine orientacija tyrinėjimų 

kryptį. Netrukus jis iškyla kaip vienas įtakingiausių meno istorikų ikonologinės metodologi- 
jos šalininkų. 1950 m. Gombrichas paskelbia populiariąją The Story of Art („Meno istoriją“), 
suteikusią jam tarptautinį pripažinimą, kurį 1960 m. galutinai įtvirtina programinė knyga 
Art and Illusion („Menas ir iliuzija“). Joje, atsiribodamas nuo ikonologinės metodologijos 
principų, Gombrichas plėtoja savarankišką „atvaizdo“ teoriją. 1959-1976 m. jis eina War- 
burgo instituto direktoriaus ir Londono universiteto klasikinio meno katedros profesoriaus 
pareigas. Septintąjį ir aštuntąjį dešimtmetį Gombrichas paskelbia naujų veikalų, kuriuos 
sudaro skirtingu laiku parašyti nedidelės apimties straipsniai, esė, pranešimai, paskaitų 
tekstai, recenzijos, atsiliepimai į dienos aktualijas. 

Atsekti Gombricho meno istorijos filosofijos ištakas būtų gan sudėtinga. Jo veikaluose 
ryški idėjų evoliucija - įvairiais laikotarpiais jis orientavosi į skirtingas meno filosofijos ir 
menotyros kryptis. Gombricho tyrinėjimams būdingas principinis pliuralizmas ir reliaty- 
vizmas. Daugelis pagrindinių jo meno istorijos filosofijos idėjų natūraliai išsirutuliojo iš 
ankstesnės Vienos menotyros mokyklos, vokiečių Kunstwissenschaft ir ikonologijos tradicijų. 

Vienos mokyklos teoretikams būdinga humanitarinė erudicija, mokytojo Schlosserio 
požiūris į meno istoriją kaip meninės kalbos bei išraiškos priemonių istoriją turėjo įtakos 
Gombricho pažiūroms. Kitas svarbus jo teorijos elementas - formaliosios meno filosofijos 
(Fiedlerio, Hildebrando, Marees) plėtojama grynojo meninio regėjimo teorija, kurią kiek 
modifikavęs mokslininkas sujungė su geštaltpsichologijos ir bihevioristinės psichologijos 
elementais. Tačiau Gombrichas atmetė formaliojoje meno filosofijoje vyraujančią formos idėją, 
orientaciją į imanentinius meno kūrinio aspektus, plastines, kompozicines paveikslo struktūras 
ir iškėlė atvaizdo, tikrovės iliuzijos perteikimo vaizduojamajame mene idėją. Tai nulėmė skir- 
tingą požiūrį į naujojo meno formas. Priešingai negu formaliosios meno filosofijos atstovai, 
kurie teoriškai rėmė modernujį meną, Gombrichas tapo vienu įtakingiausiu vaizduojamojo 
prado mene gynėju ir abstrakcionizmo oponentu. Jo atvaizdo, meninio regėjimo ir suvokimo 

teorijas galima vertinti kaip reakciją į formalistinių tendencijų įsigalėjimą ir abstrakčiosios 
dailės iškilimą. Gombrichą paveikė jaunystės draugo K. Popperio metodologiniai principai 
bei paskiros E. Malio, E. Cassirerio, E. Kriso, O. Kurzo, E. Windo, Panofskyo, Malraux idėjos. 

Ankstyvasis Gombricho tyrinėjimų etapas glaudžiai susijęs su ikonologinės mokyklos 
tradicija. Jis gilinosi į teorines šio metodo problemas, analizavo konkrečius meno kūri- 
nius. Vėliau Gombrichas tapo bene ryškiausiu šio metodo trūkumų kritiku. Jis išsklaidė 
daugelį ikonologijos sekėjų iliuzijų, kad meno kūriniuose slypintys simboliai yra kodas, 
įgalinantis surasti vienareikšmį atitikmenį tarp ženklo ir prasmės. Mėgindamas atskleisti 
ikonologijos šalininkams būdingo metodologinio nenuoseklumo ir fantazijų priežastis 
Gombrichas pasitelkia anglų kalbos žodį order, kuris konkrečiame kontekste (example to 
his order) įgyja luomo prasmę, nors išplėštas iš konteksto gali reikšti įsakymą, tvarką ar 
ordiną. Tuo būdu jis atkreipia dėmesį į iliuziją, kuri užvaldo vos pramokusius užsienio 
kalbos žmones, manančius, kad žodyne suradę visas juos dominančio žodžio reikšmes, nors 
ir nesuvokdami konteksto, jie teisingai perskaitys tekstą. Tačiau šios filologinės semantikos 
problemos yra juokingos palyginti su tomis, kurios iškyla tyrinėjant nepalyginti daugiau 
simbolinių prasmių turinčius įvairių epochų meno kūrinius. 

Apibendrindamas Panofskyo ir asmeninę patirtį, Gombrichas įveda ikonologinio 
metodo šalininkams būtinas taisykles arba principines metodologines nuostatas, kurių, 
jo manymu, turi griežtai laikytis mokslininkas, mėginantis atskleisti giliąsias simbolines 
meno kūrinio prasmes. Pirmiausia, jokiais spėjimais ar hipotezėmis negalima naudotis 
kaip atspara tolesnėms interpretacijoms. Po kiekvieno hipotetinio minties polėkio vėl 
reikia grįžti į išeities tašką, kad dokumentais ar šaltiniais patvirtintos ankstesnės hipotezės. 

Viename svarbiausių savo teorinių veikalų „Menas ir iliuzija“ Gombrichas, gvildenda- 
mas Naujųjų laikų vaizduojamosios dailės stilių raidos dėsningumus, įrodo, kaip kintantis 
konceptualus mąstymas ir vizualinis tikrovės suvokimas formuoja vis įvairiapusiškesnę 
realistinio meno tradiciją. Mokslininkas savo tyrinėjimo objektą apriboja išimtinai vizualiai 
suvokiamų meno formų ir tikrovės iliuzijos atkūrimo principų analize realistinės pakraipos 
dailėje nuo renesanso iki impresionizmo. 

Gombrichas, kaip ir Fiedleris, nuolatos pabrėžia kūrybinę realistinio, arba, jo žodžiais 
tariant, iliuzionistinio atvaizdavimo prigimtį. „Mintis, kad menas yra labiau kūryba nei 
imitavimas,- rašo menotyrininkas, - ne nauja. Ji išreiškiama įvairiomis formomis nuo Leo- 
nardo, teigusio, kad tapytojas yra „visų daiktų valdovas“, iki Klee, norėjusio kurti kaip pati 
gamta“ (Gombrich, 1966, p. 219). Į įkūnytą vaizdinį Gombrichas žvelgia ne kaip į pasyvų 
tikrovės atvaizdavimą, o kaip į aktyvią konceptualią regimos tikrovės rekonstrukciją daili- 
ninkui prieinamomis išraiškos priemonėmis. Prieš pradėdamas kurti jis, pasak Gombricho, 
jau turi turėti tam tikrą meninių vaizdinių konstravimo schemą arba koncepciją, kuri reikštų 

jo kūrybos tikslinguma. Vadinasi, aktyvusis kūrybinis pradas neatsiejamas nuo išmąstomų 
konceptualiųjų menininko nuostatų. Kryptingai menininko kūrybą organizuojantis pradas 
yra meninis stilius, susijęs su tradiciškai susiklosčiusiomis pasaulio vizualinio suvokimo 
ir tikrovės iliuzijos perteikimo formomis. Stilius traktuojamas kaip iš praeities paveldėtų 
meninės išraiškos, regėjimo ir tikrovės iliuzijos perteikimo schemų visuma, į kurią „įsijun- 
gia“ arba su kuria susilieja asmeninis menininko suvokimas ir specifiniai tikrovės iliuzijos 
perteikimo būdai. Taigi meninės išraiškos formų vienybė įtvirtina stabilios tikrovės iliuzijos 
atvaizdavimo schemas, kurios tampa atsparos tašku vėlesnių kartų dailininkams. 

„Menininkas negali pradėti nuo nulio, tačiau jis gali kritiškai vertinti savo pirmtakus“ 
(Gombrich, 1960, p. 321). Vadinasi, dailininkas yra ribojamas savo epochos stiliaus. Tarp 
menininko siekių ir jo galimybių yra vidinė priklausomybė, nes kūrybiškos dvasios polėkiai 
dažniausiai sąlygojami tradicijos apibrėžto meistriškumo. Tačiau šis meistriškumas - tai 
nuolatinių eksperimentų ir atradimų seka, atverianti menininkui naujas galimybes ir kartu 
stumianti į priekį meno raidos procesą. 

Net piešdamas realius objektus, dailininkas neišvengiamai analizuoja savo vizualinius 
pojūčius, ieško būtinų spalvinių, linijinių, ritminių, formalių tikrovės iliuzijos perteikimo 
būdų. Iš čia kyla menininko kuriamų tikrovės atvaizdų iliuziškumas, jų sąlygiškumas, nes 
tikrovės iliuziją dailininkas perteikia specifinėmis konvencionaliomis meninės išraiškos 
priemonėmis. Norėdamas vaizdžiai pateikti šį reiškinį, Gombrichas parašė garsųjį esė 
„Apmąstymai apie medinį arkliuką, arba Meninės formos ištakos“, kurioje vaikiškas me- 
dinis arkliukas tampa meno kūrinio metafora. Arkliukas, kuriuo jodinėja vaikai, dar nėra 
atvaizdas, o tik realus objekto pakaitalas, kurio tikslas - patenkinti vaiko poreikį Žaisti. 
Kuo stipresnis vaiko noras žaisti, tuo svarbesnė tampa medinio arkliuko funkcija palyginti 
su konkrečia personifikuojamo objekto ar kokios nors jo dalies (galvos, uodegos) forma. 
Toks požiūris suprantamas, kadangi vaikui formalios arkliuką apibūdinančios savybės 
nėra tokios svarbios, kaip jo paskirtis, t. y. sugebėjimas nešti raitelį. 

Šiuo vaizdingu pavyzdžiu Gombrichas aiškina tikrovės iliuzijos kilmę vaizduoja- 
mojoje dailėje, kur evoliucija taip pat prasideda funkcijos, įgaunančios išskirtinę svarbą 
visose ankstyvosiose meno formose. Tačiau ilgainiui funkcijos reikšmė menkėja ir tampa 
svarbesnės formalios tikrovės iliuzijos perteikimo priemonės. Dėl to vis sudėtingesni meno 
vaizdiniai artėja prie tikslaus tikrovės iliuzijos perteikimo. 

„Nesunku perdėti skirtumą tarp pirmykščio ir natüralistinio ar „iliuzinio“ meno, - 
aiškina Gombrichas, - visas menas yra „atvaizdo kūrimas“, o atvaizdo kūrimas pagrįstas 
pakaitalų kūrimu. Net iliuzinės pakraipos menininkas turi kurti dirbtinį „abstraktų“ atvaiz- 
dą, atsižvelgdamas į pradinius reikalavimus. Kad ir kaip keista, jis paprasčiausiai nemoka 
imituoti objekto išorinės formos, nes neturi pirminių žinių, kaip tokią formą konstruoti. 

Bet jei būtų kitaip, nereikėtų ir daugybės tokių knygų, pvz., „Kaip piešti žmogų“ ar „Kaip 
piešti laivus“. Wolfflinas kartą pastebėjo, kad daugumai paveikslų didesnę įtaką turėjo kiti 
paveikslai nei gamta“ (Gombrich, 1966, p. 219). Taigi, Gombricho nuomone, kuriamas 
atvaizdas savarankiškai neegzistuoja, o nurodo į kažką estetinį išoriniame pasaulyje ir todėl 
jis yra ankstesnio vizualinio patyrimo pakartojimas, bet ne pakaitalo kūrimas. 

Kūrybinę meninės iliuzijos atvaizdavimo prigimtį Gombrichas sieja su specifiniais 
regėjimo mechanizmais. Remdamasis šiuolaikinės geštaltpsichologijos ir biheviorizmo 
laimėjimais, jis aiškina regėjimą kaip nuolatinį tam tikrų modelių konstravimo procesą, 
koreguojamą tiesioginio menininko suvokimo. Stebėdamas pasaulį, dailininkas dažniausiai 
susiduria su gerai pažįstamais daiktais ir reiškiniais, todėl jo protas Žaibiškai įvardija tai, ką 
mato akis, ir šis procesas lieka nepastebimas. Tačiau dailininkui susidūrus su nepažįstamais 
daiktais, šie procesai pastebimai sulėtėja, nes siekdamas iššifruoti dėmesio centre atsidūrusį 
daiktą, jis analizuoja jį tol, kol intelektinė koncepcija ima visiškai atitikti jutimo organų 
teikiamus duomenis. Šiais individualiais meninio regėjimo ir suvokimo bruožais, pasak 
Gombricho, ir paaiškinama meno istorijoje sukurtų meninių iliuzijų įvairovė. Čia kyla 
labai svarbi išvada, kad kiekvieno dailininko meninis regėjimas yra savitas, nes jis atspindi 
unikalią asmeninę patirtį, skirtingą tikrovės reiškinių diapazoną, originalų konceptualų 
mąstymą, t. y. visus meninės kūrybos veiksnius, reguliuojamus individualios sąmonės. 

Tačiau konceptualios menininko sąmonėje slypinčios schemos tėra tik prielaida, lei- 
džianti užpildyti kuriamą vaizdinį konkrečiu gyvenimišku turiniu. Meninės kūrybos aktas 
visada skleidžiasi nuo abstrakčios, sunkiai apčiuopiamos meninio sumanymo užuomazgos 
iki konkretaus atvaizdavimo. Pasak Gombricho, tai yra būdinga tiek paskiram meno kūriniui, 
tiek meno raidos procesui apskritai, nes ir individualus tikrovės iliuzijos kūrimo aktas, ir 
meno raidos istorija nuosekliai pakartoja tą regimojo vaizdinio kūrimo procedūrą, kuri sklei- 
džiasi meninio suvokimo metu. Vadinasi, vienas ir tas pats procesas Gombricho koncepcijoje 
pasikartoja trijuose skirtinguose lygmenyse: vizualiniame tikrovės suvokime, individualiame 
menininko kūrybos akte ir istorinėje meno raidoje. „Meno raidos istoriją, - rašo jis, - kaip 
matyti iš mūsų pateiktos interpretacijos, galima palyginti su meistrisku gaminimu tokių 
raktų, kuriais galima atrakinti mįslingą mūsų pojūčių pasaulį“ (Gombrich, 1960, p. 359). 

Vadinasi, kad visos vaizduojamojo meno formos yra mūsų sąmonės konceptualios 
veiklos produktas, nes meno kūrinio idėja pirmiausia kyla iš žmogaus sąmonės reakcijų 
į pasaulį bei sąmonės suformuotų tikrovės vaizdinių. Todėl bet kuri vaizduojamojo meno 
Jorma neatsiejama nuo konceptualumo, o kiekviena konkreti atvaizdavimo iliuzija kūrinyje 
yra susijusi su konkrečiu meniniu stiliumi ir atpažįstama iš specifinių šio stiliaus bruožų. 

Kita labai svarbi Gombricho išvada susijusi su tikrovės iliuzijos perteikimo ir meninio 
suvokimo formų istoriškumu. Remdamasis istorine meno analize Gombrichas teigia, kad 

pirmykščiame mene dailininkai ne mėgdžiojo gamtą, o varžėsi su ja. Senųjų civilizacijų 
menininkai tarsi kūrė išorinio pasaulio objektų analogus. Nebuvo aiškių ribų tarp tikrovės 
ir meno kūriniuose gimstančios iliuzijos. Todėl Egipte sfinksai buvo traktuojami ne kaip 
meno kūriniai, o pirmiausia kaip piramidžių sargai. 

Radikalų posūkį meno raidos istorijoje Gombrichas įžvelgia graikų klasikiniame mene. 
Laikydamiesi mimezės (gamtos pamėgdžiojimo) principo, graikų menininkai išlaisvina 
meno kuriamą iliuziją iš Egipto ir Artimųjų Rytų dailei būdingo tikrovės analogų kūrimo. 
Taigi nuo Antikos iki impresionizmo atsiveria iliuzinio meno viešpatavimo etapas, kada 
Vakarų mene svarbiausia tendencija tampa iliuzinio panašumo perteikimas. 

Pastarasis meno aspektas itin ryškus Naujųjų laikų tapyboje, kurios korifėjai daug 
nuveikia iškeldami iliuzinio panašumo ir idealios grožio normos reikšmingumą vaiz- 
duojamojoje dailėje. Visų reikšmingiausių Naujųjų amžių tapybos stilistinių ieškojimų ir 
meninių pasiekimų esmę Gombrichui sudaro ne Rieglio ir Wólfflino aukštinami formalios 
meno kūrinio organizacijos principai, o skirtingi iliuzinio panašumo perteikimo lygme- 
nys. „Mano nuomone apie piešinio teisingumą ir kompozicijos harmoningumą galima 
spręsti remiantis objektyviais kriterijais, gvildenant paskirai ar visą visumą. Maža to, 
drįstu pastebėti, kad net tokie komponentai, kaip pasakojimo aiškumas ir žmogaus grožio 
atskleidimas, tampa norma, įgaunančia stabilios vertės. Man atrodo, kad reliatyvizmo 
reikšmė gvildenant šiuos reiškinius neatsakingai pervertinama. Gerai žinodamas, kad 
grožio idealai skirtingose šalyse ir epochose keičiasi, aš manau, kad mes suvokiame, ką 
turime omenyje, kai sakome, kad Rafaelio madona yra gražesnė nei Rembrandto madona, 
netgi tuomet, kai rembrantiškoji mums labiau patinka“ (Gombrich, 1966, p. 95-96). Taigi 
Gombrichui pagrindiniu meno kūrinio estetinės vertės kriterijumi tampa vaizduojamojo 
prado išryškinimas ir iliuzinio panašumo perteikimas. Palyginti su ankstesnių epochų 
menu, Naujaisiais laikais ryškėja esminis skirtumas, kadangi nuo šiol dailininkas tampa 
ne tik iliuzijos kūrėju, tačiau kartu ir savo meninės kūrybos proceso liudininku. Nuo šiol 
vaizduotės ir meninės iliuzijos kūrimo sferos padeda ryškiau atsiskirti nuo tikrovės, kuri 
tampa autonomiškumą įgaunančio meno modeliu. Įvykus šiems esminiams poslinkiams, 
mene stiprėja menininko kūrybiškumo ir naujų iliuzijos perteikimo priemonių ieškojimas. 

Menininkų polinkis eksperimentuoti, ieškoti naujų tikrovės iliuzijos perteikimo būdų, 
kaip rašo Gombrichas esė „Eksperimentavimas ir bandymai mene“, buvo viena svarbiausių 
meno istorijos varomųjų jėgų. Eksperimentuojama buvo visais laikais, pradedant seniau- 
siomis civilizacijomis. Menininkai visada ieškojo efektyvesnių, sumanytus tikslus labiau 
atitinkančių alternatyvų (Gombrich, 1983, p. 150). Gombrichas pabrėžia ieškojimų ir eks- 
perimentų svarbą meno raidai, nes bandymai ir netgi klaidos pagerina ir praturtina kūrybą 
netikėtais meninės minties šuoliais, padeda rasti naujus spontaniškus sprendimus. Judėjimas 

apgraibomis, eksperimentavimas laužo nusistojusias mąstymo ir kūrybos schemas, iš netvar- 
kingo chaoso sukuria netikėtus kūrinius, turinčius savo vidinę logiką. „Eskizas tai ne vien 
pasirengimas konkrečiam darbui, o labiau sudėtinė kūrybos proceso dalis, kuri skleidžiasi 
menininko sąmonėje užuot sustabdžiusi ir fiksavusi vaizduotės srautą ir išsaugo nuolatinę 
kūrybinio darbo įtampą“ (Gombrich, 1966, p. 61). Pradedant Leonardu, kiekvienas žymes- 
nis menininkas aprobavo ir keitė meninio tikrovės vaizdavimo schemas ir formavo savitą 
stilių. Kiekvienas reikšmingas stilistinis atradimas istorinės meno raidos procese skatina 
kitų kartų ieškojimus ir atradimus. Žingsnis po žingsnio plėtėsi stilistinių atradimų erdvė, 
keitėsi tikrovės atvaizdavimo schemos ir menas vis labiau artėjo prie adekvataus atvaizdo. 

Polinkis eksperimentuoti ypač suklestėjo XIX a. viduryje Prancūzijoje, sukėlęs impresio- 
nizmo triumfą. Jis nenutrūko ir vėliau - postimpresionistai persiėmė spalvotyros ir eksperi- 
mentinės fizikos idėjomis. „Nenuostabu, kad drąsiausi iš šių eksperimentų grindė įsitikinimą, 
kad menininko regėjimas yra visiškai subjekyvus. Nuo impresionizmo laikų susiformavo 
vėliau paplitęs požiūris į menininką kaip į žmogų, kuris medžius tapo mėlynai, o pievas 
raudonai ir į bet kokią kritiką išdidžiai atrėžia: „Aš taip regiu“. Tačiau nepriklausomai nuo to, 
kaip buvo suvokiami impresionistų paveikslai, praslinkus pradiniam šokui, žmonės išmoko 
juos suvokti“ (Gombrich, 1960, p. 324). Šią eksperimentavimo estafetę dar ryžtingiau tęsė 
modernistai: V. Kandinskis, kuris savo polinkį į abstrakciją grindė atomo ir materijos skai- 
dymo teorijomis, kubistai, ieškoję savo kūrybos analogijų reliatyvumo teorijoje, siurrealistai 
koketavę su froidizmu, oparto atstovai, naudoję fiziologines ir percepcines regėjimo savybes. 
„Aš žaviuosi jų išradingumu ir jaučiu pasitenkinimą šių ieškojimų įmantrumu, suprasdamas, 
kad negalima menininkų keikti už tam tikrą jų kūrybos reikšmės periferiškumą“ (Gombrich, 
1938, p. 166-167). Negalima teigti, kad šie menininkai nutraukė nuoseklią meno raidos 
grandinę, nes kaip tokia ji jau nebeegzistuoja (ten pat, p. 167). 

Gvildendamas Naujųjų amžių meno raidą XV-XVIII a. meno evoliucijoje Gombrichas 
mato nuoseklią vaizduojamojo prado plėtotę. Net manierizmas ir barokas, nepaisant jų 
pasirinktų specifinių tikrovės atvaizdavimo principų, iš tikrųjų tęsia tą pačią tendenciją, 
kuri susiklostė renesansinėje tapyboje. Ši vieninga linija, anot mokslininko, nutrūksta 
modernistinéje dailėje, nes čia iš esmės pakinta požiūris į praeities palikimą. 

Skirtingai nuo XVII-XIX a. dailės krypčių, kurios rėmėsi ir kūrybiškai plėtojo praei- 
ties meno tradicijas, modernioji dailė, suabejojusi klasikinių idealų absoliutumu, pasuko jų 
atmetimo ir neigimo keliu. Gombrichas išryškina pagrindinį skirtumą tarp klasikinei dailei 
būdingo aukojimo principo, kai menininkai, paaukodami kai kuriuos tradicinius princi- 
pus, išsaugo senųjų normų, tradicijų tęstinumą, ir radikalaus pašalinimo principo, būdingo 
„Neklasikinei“ moderniajai dailei. Kadangi modernistai ryžtingai paneigė klasikinės dailės 
idealus, normas, tradicijas, klasikinio meno vertybes apskritai, vadinasi, modernizmas negali 

būti vertinamas objektyviais klasikinės kultūros kriterijais. Ten, kur sugriaunama per amžius 
susiklosčiusi vertybių hierarchija, visų meninių reiškinių vertė susilygina. 

Taigi Gombrichas yra modernistinio meno teorijos ir praktikos, ypač abstrakcionizmo 
kritikas. Jam nepriimtinas abstrakcionizme įsivyravęs vaizduojamojo prado neigimas ir 
formalių, instinktyvių, alogiškų, ir racionalių kūrybos aspektų aukštinimas. Šis abstrak- 
tus meno vertės neigimas Gombricho koncepcijoje nuosekliai išsirutulioja iš jo tikrovės 
iliuzijos atvaizdavimo ir meninio regėjimo formų koncepcijos. 

Meninio regėjimo ir tikrovės iliuzijos perteikimo funkcijų suabsoliutinimas Gom- 
bricho, kaip ir Fiedlerio, Rieglio, Wélfflino koncepcijose, verčia pripažinti imanentinę 
meninių formų raidą. Ši raida sąlygojama imanentinių procesų, besiskleidžiančių meninio 
suvokimo ir iliuzijos perteikimo formų plotmėje. Vienos meninio regėjimo formos nuo- 
latos skatina kitų atsiradimą, tobulėjimą. Šią imanentinę iš formalistinės meno filosofijos 
perimtą meno raidos koncepciją Gombrichas išdėsto populiarioje visuotinėje „Meno 
istorijoje“, o teoriškai pagrindžia veikale „Menas ir iliuzija“. Socialinių, ekonominių ir kitų 
išorinių veiksnių analizės Gombrichas imasi tik tuomet, kai reikia paaiškinti epochinius 
meno istorijos lūžius. Visais kitais atvejais jis remiasi imanentine regėjimo, suvokimo ir 
atvaizdavimo formų savaimine raida. 

Taigi Gombrichas, nepaisant tam tikro jo tyrinėjimams būdingo nesistemingumo ir 
aprašomojo pobūdžio, iškyla kaip vienas subtiliausių meno teoretikų, sukūrusių originalią 
atvaizdo teoriją ir savitai sprendusių tradicines meno istorijos filosofijos problemas. Jo 
meno istorijos tyrinėjimams būdinga humanitarinė erudicija, taiklios įžvalgos, platus filo- 
sofijos, kultūrologijos ir kitų humanitarinių bei socialinių mokslų konteksto pasitelkimas. 


A. Hauserio socialinė meno istorijos filosofija 


Kitas iškilus meno istorijos filosofijos šalininkas Arnoldas Hauseris (1892-1978) yra 
Gyorgy Lukacso mokinys ir vienas įtakingiausių XX a. antrosios pusės socialinės pa- 
kraipos meno filosofų ir meno istorikų. Jo daugiasluoksnį kūrybinį palikimą galima 
nagrinėti įvairiais aspektais, siejant su ankstesne meno istorijos filosofijos tradicija, meno 
sociologijos arba socialinės meno istorijos idėjų raida. Tačiau, kadangi šio mokslininko 
mus labiausiai dominančios idėjos pirmiausia plėtojasi menotyrinių, o ne sociologinių 
kategorijų plotmėje, todėl dabar pagrindinį dėmesį šiame skyriuje sutelksime į jo meno 
istorijos filosofijos koncepciją. 

Pasaulinę šlovę Hauseris pelnė veikalais, gvildenančiais įvairius istorinius bei teorinius 
meno ir socialinių struktūrų santykių aspektus. Jis mokėsi Budapešto ir Berlyno universite- 
tuose, nuo 1919 m. ėjo sociologijos profesoriaus pareigas Budapešto universitete, greta Frigyes 

Antalo, Karlo Mannheimo, Bėla Balazso, Bėla Bartoko ir Zoltan Kodaly, dalyvavo G. Lukacso 
vadovaujamuose teoriniuose seminaruose. Po Horčio diktatūros įsigalėjimo emigravo į Italiją, 
dirbo Paryžiuje ir Vienoje. 1938 m. prijungus Austriją prie fašistinės Vokietijos emigravo į 
Angliją, vėliau įsikūrė JAV, o paskutines dienas praleido gimtojoje Vengrijoje. 

Hauserio kūrybinis palikimas nėra gausus, tačiau kiekviena knyga susilaukia plataus 
atgarsio. Tarptautinį pripažinimą pelno 1951 m. paskelbta fundamentalia 2 tomų studija 
Sozialgeschichte der Kunst und Literatur („Socialinė dailės ir literatūros istorija“), kuri 
apvainikuoja daugiau nei trijų dešimtmečių tyrinėjimų rezultatus. Pats autorius traktuoja 
šį veikalą kaip aprašomąją istorinės meno raidos interpretaciją, iliustruojančią „fundamen- 
talius sisteminio pobūdžio teiginius“. Pasaulinę šlovę Hauseriui suteikia 1958 m. paskel- 
bta konceptualiausia knyga Philosophie der Kunstgeschichte („Meno istorijos filosofija“), 
kurią galima vertinti kaip pagrindinių subrendusio mokslininko idėjų sintezę. Po šešerių 
įtempto darbo metų, 1964 m., jis išleidžia programinį veikalą Das Manierismus. Die Krise 
der Renaissance und der Ursprung der modernen Kunst („Manierizmas. Renesanso krizė ir 
šiuolaikinio meno kilmė"), kuriame plėtodamas M. Dvožako idėjas teoriškai grindžia naują 
požiūrį į manierizmą ir jo vaidmenį Vakarų Europos meninės kultūrai. 1974 m. dienos 
šviesą išvysta Soziologie der Kunst („Meno sociologija“), kurioje populiariai išdėstomos 
pagrindinės ne tiek meno sociologijai kiek socialinei meno istorijai artimos idėjos. 

Hauserio meno istorijos filosofija formuojasi veikiama kultūrinės istorinės H. Taineo 
mokyklos, G. Lukacso, M. Weberio ir M. Dvorako idėjų. Jo veikaluose taip pat pastebimas 
E Niezsches, A. Rieglio H. Wôlfflino, marksizmo ir psichoanalizės poveikis. Iš kultūrinės 
istorinės mokyklos atstovų ir Lukacso jis perima istorizmą, kultūrologinę orientaciją, 
dėmesį socialiniams ir ideologiniams meno raidos aspektams. Nors Lukacso poveikis 
Hauserio metodologijai yra ilgalaikis, gvildenant konkrečias meno raidos problemas jų 
požiūriai neretai išsiskiria, kadangi Hauseris daugiau krypsta į meno istorijos problematiką. 
Skirtingai nuo ankstyvojo Lukacso Heidelberger Philosophie der Kunst (1912-1914) („Hei- 
delbergo meno filosofijos (1912-1914))“ orientacijos į abstraktų Fiedlerio formalizmą 
Hauseris daugiau remiasi Dvorako „meno istorijos kaip dvasios istorijos“ samprata, 
kurią papildo M. Weberio mokymu apie įvairių kapitalistinio pobūdžio ekonominių 
santykių poveikį menui. Nors meną vienose jo apraiškose Hauseris pirmiausia aiškina kaip 
„socialinį“ reiškinį, tačiau jis nesureikšmina meno sociologijos svarbos. „Visas menas, - 
pabrėžia jis, - yra socialiai sąlygojamas, tačiau ne viskas mene paklūsta sociologiniams 
apibrėžimams“ (Hauser, 1959, p. 6). Meno sociologijos kompetencijai jis priskiria klasinius ir 
ideologinius meninės veiklos aspektus, o už mokslinės analizės ribų slypintį estetinių vertybių 
pasaulį laiko nepasiekiamu sociologinei metodologijai. Galinga priemone, padedančia giliau 
pažinti užslėptuosius meno aspektus, jis aptinka psichoanalitinėje S. Freudo pasąmonės 

teorijoje, kurią laiko efektyvia gvildenant 
sudėtingus procesus, vykstančius moder- 
niajame ir neoavangardiniame mene. 
Pagrindinis Hauserio oponentas tuome- 
tiniame meno sociologijos ir socialinės meno 
istorijos olimpe P. Francastelis perdėm kritiškai 
vertina Hauserio tyrinėjimų mokslinę vertę, jo 
tyrinėjimų aprašomąjį pobūdį, vartojamų 
sąvokų abstraktumą ir neapibrėžtumą. 
Jo nuomone, veikalai „Socialinė dailės ir 
literatūros istorija“ ir kiti, kuriuose meno 
procesas tampa tik iliustracija nekorektiškai 
suformuluotoms sociologinėms sąvokoms, 


grasina panaikinti meno sociologiją anksčiau Arnold Hauser 

nei ji pradės egzistuoti (Francastel, 1960, t. 2, 

p. 279). Šiuose priekaištuose yra dalis tiesos, kadangi Hauseris, skirtingai nuo Francastelo, 
neskiria dėmesio meno sociologijos statuso, jos turinio, struktūros, tyrinėjimų metodų, 
santykių su giminiškais mokslais apibrėžimui, o sutelkia dėmesį į filosofinius bei socialinius 
istorinės meno raidos aspektus. 

Hauseris išskirtinį dėmesį kreipė į meno istorijos filosofijos, meno sociologijos ir 
socialinės meno istorijos problemas, kurias sprendžiant jis buvo tikras autoritetas. Nors 
aukštai vertina sparčiai besiplėtojančias meno sociologijos pažintines galimybes, tačiau kartu 
puikiai suvokia šių galimybių išorines ir vidines ribas. Pirmiausia, taip neapibrėžiamas meni- 
nis tobulumas; jis, mokslininko įsitikinimu, neturi jokio sociologinio atitikmens. Todėl tose 
pačiose epochose, visuomeninėse sąlygose gali gimti ir vertingi, ir visiškai beverčiai meno 
kūriniai, ir pastarieji gali tarpusavyje neturėti nieko bendra, išskyrus daugiau ar mažiau tesusi- 
jusias su menininko požiūriu pagrindines konkretaus laikotarpio stiliui būdingas tendencijas. 

Taigi „socialinė meno istorija nei atstoja, nei apskritai anuliuoja meno istoriją, arba 
atvirkščiai; kiekvienos jų išeities taškas — skirtinga faktų bei vertybių seka. Kuomet apie 
socialinę meno istoriją sprendžiama remiantis visuotinės meno istorijos normomis, fak- 
tai pradeda atrodyti iškraipyti. Norint pasipriešinti šiam įspūdžiui, galima pažymėti, kad 
netgi meno istorija pasisavina besiskiriančius nuo paprastos meno kritikos bei betarpiškos 
estetinės patirties metmenis, kad dažnai esama neabejotinos įtampos tarp istorinių ir 
estetinių vertybių. Sociologinis požiūris į meną atmestinas tik tuomet, jei jis pretenduoja 
būti vieninteliu teisingu, ir jei jis suplaka į viena sociologinę kūrinio svarbą ir estetinę jo 
vertę (Hauser, 1959, p. 11). 

Nepritarimas socialinei meno istorijai kaip meno procesų interpretacijos būdui, Hau- 
serio įsitikinimu, kyla daugiausia dėl to, jog jai yra priskiriami siekiai, kuriais besivadovau- 
dama ji nei gali, nei nori jai priskiriamų uždavinių įvykdyti. Todėl atmesdamas kraštutinį 
determinizmą Hauseris įžvalgiai pripažįsta, kad tik grubiausias socialinės meno istorijos 
pavidalas siektų atvaizduoti pavienį meno tipą kaip vienalytę, baigtinę bei tiesioginę 
paskiros visuomeninės formos išraišką. Kita vertus, jis atkreipia kolegų dėmesį į tai, kad 
istoriškai sudėtingo amžiaus menas „niekuomet negali būti vienarūšis“ jau vien dėl tokios 
paprastos priežasties, kad tokios epochos visuomenė nėra vienalytė, todėl ir joje menas 
neišvengiamai tampa daugybės skirtingų socialinio sluoksnių, grupių, asmenų estetinių ir 
gyvenimiškųjų idealų išraiška. Šis ypatumas reiškia, kad meno istorijoje atsiranda daugybė 
skirtingų stilistinių meno tendencijų. 

Socialinė meno analizė Hauserio veikaluose nuolatos susipina su apmąstymais apie 
meno raidos dėsningumus, jos pobūdį, varomąsias jėgas, pagrindinius ir šalutinius meno 
stilių raidą lemiančius veiksnius. Todėl meno sociologijos ir socialinės meno istorijos pro- 
blematika čia natūraliai perauga į meno istorijos filosofijos ir meno filosofijos problematiką. 
Hauseriui pirmiausia yra svarbios istorinių meno raidos dėsningumų, vidinės stilių kaitos 
logikos pažinimo problemos. Taigi jo keliami klausimai būtų šie: kokios yra meno isto- 
rijos filosofijos galimybės, ribos, metodai, principai meno stilių raidos dėsningumams, 
varomosioms jėgoms pažinti? 

Veikalo „Meno istorijos filosofija“ Įvade Hauseris, kalbėdamas apie meno istoriko 
santykį su meno kūriniais, taikliai pastebi, kad meno kūrinys suvokėjui visada „yra iššūkis, 
kurio mes neaiškiname, tačiau prie kurio prisitaikome. Interpretuodami meno kūrinį, 
remiamės savo pačių siekiais bei pastangomis, ir suteikiame jam prasmę, išplaukiančią iš 
savos gyvensenos ir mąstysenos“ (Hauser, 1959, p. 3). Tačiau, kita vertus, jis pripažįsta, kad 
meno kūriniai suvokėjui išlieka tarsi nepasiekiamos aukštumos. Todėl mes nepriartėjame 
prie jų tiesiogiai, o sukamės ratu aplink juos. Šiuo tyrėjo ir meno kūrinio santykio ypatu- 
mu mokslininkas paaiškina, kodėl kiekviena karta į tuos pačius anksčiau sukurtus meno 
kūrinius visada žvelgia skirtingai ir naujai bei regi juose kitas savybes, skirtingus tų pačių 
meno kūrinių vertinimus ir jų interpretacijų virtines. 

Sprendžiant to meto menotyros mokslų problemas, meno istorikai pirmiausia siekė 
patalpinti kūrinį ar kūrinių grupes, susietas tyrinėjimo tema, į prigimtinius istorinius ryšius, 
aiškinosi meno kūrinių kilmę vietą, konkretaus menininko ar jų grupės, mokyklos, krypties 
atsiradimo kontekstą, meno kūrinių gimimo aplinkybes, jų tapatumą, sąsajas su kultūrine 
ir socialine aplinka. Domėjosi vyraujančiomis konkrečioje epochoje, geografinėje erdvėje, 
laikotarpyje dvasinės kultūros, stilistinėmis tendencijomis, metodais, kūrybos taisyklėmis, 
modeliais, tradicijomis, estetiniais ir skonio idealais, kurie ir nulemia pagrindinius skiria- 

muosius meno stiliaus bruožus. Tokiu būdu, teigia Hauseris, meno istorikas, viena vertus, 
susiduria su klausimais, į kuriuos gali būti atsakyta remiantis neabejotinu dokumentų ir kitų 
šaltinių akivaizdumu ir, kita vertus, su problemomis, kurias sprendžiant jis turi pasikliauti 
savo nuojauta. Tai siejasi su įsitikinimu, kad meno istoriko darbą sudaro ir faktų išaiškinimas, 
ir stiliaus kritika, istorinių santykių, pagrįstų išoriniais duomenimis, nustatymas, išaiškintų 
faktų papildymas arba išplėtojimas, remiantis vidiniu akivaizdumu. Minėtieji dalykai - dvi 
skirtingos procedūros, kurios turėtų nuolat viena kitą papildyti, tačiau iš tikrųjų jos dažnai 
konfliktuoja ir apie jas paprastai sprendžiama skirtingai (Hauseris, 1959, p. 253). 

Meno kūrinys Hauserio meno istorijos filosofijos koncepcijoje yra suvokiamas ne vien 
tik kompleksiškos asmeniškos patirties šaltinis. Būdamas kelių skirtingų priežastinių gijų 
sankirta, jis čia iškyla kaip trijų pagrindinių skirtingų sąlygotumų pasekmė: psichologinio, 
sociologinio ir stilistinio. Psichologiniam aspektui mokslininkas skiria mažiau dėmesio, o 
jį sutelkia į sociologinę ir stilistinę analizę. Pastaroji, jo įsitikinimu, išskirtinę svarbą įgauna 
įvairių individualių menininkų, menininkų grupuočių, srovių sudėtingiausių stilistinių 
gijų tyrinėjimuose, kadangi kaip rodo meno istorijos procesų analizė stilistinės tendencijos, 
stipriau nei sociologinės veikia meno eigą. Kita vertus, stilius yra labiau veikiamas daugybės 
objektyvių išorinių ir vidinių meno raidos dėsningumų, kurie turi įtakos individualiems 
konkrečių menininkų pasirinkimams. Iš čia plaukia mokslininko įsitikinimas, kad vėliau 
retrospektyviai žvelgiant į pagrindines meno raidos tendencijas įžvalgesniam tyrėjui aiškėja, 
kad minėti individai tikrovėje buvo ne ką daugiau, nei anoniminių konkrečiame regione ir 
epochoje vyravusių stilistinių meno tendencijų nešėjai. Čia stilistinė Hauserio meno istorijos 
procesų analizė tiesiogiai siejasi su sociologine, kadangi visuomeninius procesus jis suvokia 
kaip meno istorijos filosofijos stilistines tendencijas formuojančius veiksnius. 

Kita vertus, meno istorijos filosofijos atsiradimo ypatumai sąlygojo tai, kad šioje 
mokslinio pažinimo srityje ypatingai aktualios tapo abstraktaus filosofinio požiūrio į meną 
ir empirinės meno praktikos santykių problemos. Hauseris suvokia konceptualaus filosofinio 
požiūrio svarbą, sprendžiant sudėtingiausių istorinių meno stilių problemas, tačiau supras- 
damas, kad meno filosofijos istorijos konceptualios filosofinės nuostatos skleidžiasi empirinių 
menotyrinių faktų jūroje, jis filosofinio požiūrio svarbos vienpusiškai nesureikšmina. Iš čia 
plaukia mokslininko teiginys, kad idėjų istorijos atstovai greitai suklysta, skirdami filosofinei 
minčiai pranašumą meninių formų atžvilgiu tik todėl, jog pirmoji aiškiausiai pateikia jų 
„idėjų“ išraišką. Ir kaip iškalbingą šio teiginio patvirtinimą galime pateikti Dvorako gotikos 
meno prigimties aiškinimą ir jo siejimą su tos epochos filosofijos bei teologijos idėjomis. 
Dar akivaizdžiau šis filosofinių idėjų ir meno praktikos gelminis ryšys regimas Panofskyo 
veikale „Gotikos architektūra ir scholastika“, kuriame pabrėžiamas neatsiejamas scholastinės 
viduramžių filosofijos ryšys su struktūriniais gotikos architektūros principais. 

Tačiau Hauseriui yra svetimas pabrėžtinas Dvorako ir Panofsky šio ryšio akcentavimas. 
Jis nuosaikiau žvelgia į idėjų ir meno formų ryšį, teigdamas, kad filosofinės idėjos menui buvo 
ne daugiau, nei neapdorota medžiaga - svetima ir nepaklusni masė, laukianti formos, kuri meno 
praktikoje skleidžiasi kaip betarpiskos menininko patirties turinys. Tai, kad filosofija ir teologija 
patvirtino tokius gausius viduramžių meno formų sąsajų šaltinius, jo įsitikinimu, nereiškia, 
jog formalūs meno apibūdinimai nėra tiesiogiai kilę iš tuo metu vyravusios mokslinės minties 
metodų. Iš tikrųjų viduramžių menas ir mokslas gali turėti tam tikrus bendrus formalius 
bruožus - užbaigtumo troškimą, hierarchijos principų pripažinimą, simbolizmo pomėgį 
ir pan., tačiau šių filosofinių, teologinių ir meno praktikos raidos paralelizmų, jo požiūriu, 
nevertėtų suvokti pernelyg paraidžiui, kadangi abstrakti idėjų istorija ir konkrečios juslinės 
meno formomis niekuomet nebūdamos visiškai tapačios išsiskiria daugeliu specifinių bruožų. 
Formuluodamas pagrindinius istorinių meno raidos problemų pažinimo tikslus bei 
metodus Hauseris remiasi H. Taineo išplėtota sociologine metodologija, kurią papildė 
transformuotais austrų, šveicarų ir vokiečių formaliosios mokyklos metodologiniais 
principais. Meno raidos istoriją, jis kaip ir Winckelmanno - Burckhardto tradicijos bei 
formaliosios mokyklos atstovai, traktuoja pirmiausia kaip meno stilių kaitos istoriją. 
Kokybiškai naują istorinių meno stilių raidos dėsningumų pažinimo etapą Hau- 
seris sieja su A. Rieglio ir H. Wolfflino veikalais, iš kurių perima požiūrį į stilių kaip į 
struktūrinę formalių ir turiningųjų komponentų vienybę, svarbų kultūrinį-istorinį reiškinį, 
mobilizuojantį ir nukreipiantį meno raidos procesus konkrečia linkme. Tačiau skirtingai nuo 
formaliosios meno filosofijos teoretikų, aiškinusių meno raidą, kaip imanentinį paties meno 
viduje vykstančių pokyčių procesą, Hauseris pagrindinių meno raidos paskatų ieško išorinėse 
socialinėse, ekonominėse, politinėse, religinėse ištakose. Iš čia kyla požiūris į istorinių meno 
stilių raidą kaip dviejų pagrindinių komponentų „formos“ ir „išraiškos“ sąveikos rezultatą. 
Todėl menas niekuomet nesirutulioja viena kryptimi, tačiau ir netampa vien išorinių 
aplinkybių žaisliuku. Jo raida sąlygojama dviejų minėtų veiksnių: pirmojo, kuris yra judresnis 
imanentinis, glūdintis meninėje formoje, ir antrojo - slypinčio išorinėse struktūrose. 
Atskleisdamas silpnąsias Rieglio ir Wólfflino meno istorijos filosofijos puses, Hau- 
seris kartu perima Rieglio „vidinės būtinybės“ idėją, jo mokymą apie istorinę meno raidą 
kaip dėsningai vykstantį stilistinių pokyčių procesą, kuriame objektyvus dėsningumas i 
suranda savąjį kelia prieštaringame atsitiktinumų chaose. Tačiau skirtingai nei Rieglis, 
kuris aiškina vidinės būtinybės sklaidą kaip procesą, sąlygojamą tokių „meninės valios“ 
polėkių, kuriems neįmanoma pasipriešinti. Hauseris priešingai teigia principinį šio proceso 
atvirumą; kiekvienas meno raidos etapas, jo įsitikinimu, remiasi alogišku pasirinkimu, 
kuris esti neprogramuojamas ir negali būti įspraustas į uždarą meno stilių raidos schemą, 
kadangi šio judėjimo esmę visada sudaro laisvas valios aktas, pasirinkimas. Čia Hauserio 

idéjos tiesiogiai siejasi su Malraux istorinés meno raidos koncepcija, kurioje teigiama, kad 
menas plėtojasi savais netikėtais dėsniais ir šiuo atžvilgiu stilistinės Cézanneo manieros 
negalėjo iš anksto numatyti jokia logika (Malraux, 1989, p. 151). 

Nors ir pervertindamas socialinių veiksnių įtaką, Hauseris vengia vienpusių 
dogmatiškų meno raidos schemų. Istorinė meno raida čia virsta į dialektinį susiformavusių 
meninio regėjimo ir meninės išraiškos formų paneigimą, kuris yra sąlygojamas istoriškai 
besikeičiančių veiksnių. Kiekvienoje istorinėje meno raidos pakopoje šį procesą skirtingo- 
mis kryptimis vienu metu aktyviai veikia daugybė prieštaringai susipinančių tendencijų, 
kurių istoriškai konkreti sąveika ir lemia anksčiau vyravusių meninių formų bei stilių 
paneigimą. Tačiau šis paneigimas nėra absoliutus, kadangi dėl meno raidai būdingo formų 
perimamumo kiekvienas naujas stilius išsaugo socialiai aktualius ankstesniojo bruožus. 
Svarbiausiu šio dialektinio neigimo proceso bruožu Hauseris, veikiamas Lukacso minčių, 
skelbia negrįžtamumą, nuolatinį individualių meninių atradimų ir meno raidos proceso 
apskritai judėjimą nuo paprastų į sudėtingesnes meninės kūrybos formas. 

Nors kiekviename meno raidos etape koduojamas konkretaus menininko dvasinis pa- 
tyrimas, tačiau mėgindami suvokti kūrybos rezultatus, pasak Hauserio, niekuomet negalime 
tiksliai atkurti to, ką jis norėjo pasakyti viename ar kitame savo kūrinyje. Laikas ir gilėjanti 
istorinė distancija ištrina jo mintis ir emocijas, nutolina nuo mūsų jo gyventą epochą. 

Todėl vertindami praeities meno kūrinius, Hauserio nuomone, mes nesąmoningai 
išplėšiame juos iš to socialinio konteksto, kuriame jie gimsta ir funkcionuoja. Dėl to pavienį 
kūrinių interpretavimą visada lydi pavojus nuklysti ne tais keliais, kadangi kiekvienos istorinės 
epochos žmonėms būdingas savitas požiūris į praeitį. Vienintelis patikimas kelias į autentišką 
praeities meno kūrinių pažinimą Hauseriui yra kompleksinė socialinių meno aspektų analizė. 
Šios analizės būtinybę jis sieja su meno kūriniu kaip struktūra, organiškai jungiančia turinin- 
guosius ideologinius ir išraiškos pobūdžio formaliuosius estetinius elementus. Vadinasi, meno 
teoretikas, mėginantis pažinti dominančių meninių reiškinių esmę, turi remtis įvairiomis 
kompleksinėmis tyrinėjimo strategijomis ir metodais. Pažinime svarbus vaidmuo tenka 
istoriniams faktams, patikimiems dokumentuotiems šaltiniams, gautų duomenų ir faktų 
sisteminimui, išlavintai mokslininko intuicijai, sąvokų tikslumui. Tyrinėtojo keliamą teorinę 
prielaidą Hauseris kviečia patvirtinti konkrečiais istoriniais faktais ir šaltiniais. Nuolatinė 
analizės ir sintezės sąveika jam yra patikima autentiško kompleksinio meno pažinimo prielaida. 
Jis pasisako prieš asmenybės vaidmens niveliavimą meno istorijoje ir kviečia meno tyrinėtojus 
atkurti tą dvasinį kontekstą, kuriame gimė ir formavosi konkretus meno kūrinys ar stilius. 

Taigi skirtingai nuo Wolfflino ir Rieglio, neigiančių asmenybės vaidmenį meno raidos 
istorijoje, Hauseris dialektiškai žvelgia į subjektyvių ir objektyvių veiksnių įtaką meninių 
stilių raidai. Šios įtakos jis nelaiko nekintama konstanta, o plėtoja tezę apie socialinį 

meno sąlygotumą. „Individo kaip kūrybingos ir stilių formuojančios instancijos vaidmuo 
istorijoje nuolatos keičiasi; jis gali tapti milžiniškas, taip pat ir palyginti menkas. Nuo 
Renesanso laikų jis nuolatos auga, o pradedant romantizmu įgauna anksčiau neregėtą 
mastą“ (Hauser, 1959, p. 203.) XIX a. pabaigos ir ypač XX a. pradžios mene Hauseris regi 
naują posūkį į antiindividualistinę pasaulėjautą. Individualistinių tendencijų stiprėjimas 
čia tiesiogiai siejamas su visuomeniniais epochos poreikiais, socialiniu užsakymu, į kurį 
meninė kultūra jautriai reaguoja. Taigi kiekvienas meno raidos etapas iškelia jo dvasinius 
horizontus atitinkančias asmenybes ir formuoja iš esmės naujų meninę situacijų bei 
specifinių problemų visumy, kurios įgauna istoriškai konkretų pavidalų ir jų sprendimo 
būdų. Tad ir „problema mene gimsta kartu su jos sprendimu“. 

Ašinė Hauserio meno istorijos filosofijos kategorija yra stilius. Remdamasis stiliaus 
kategorija jis aiškinasi istorinės meno raidos pobūdį ir dėsningumus. Šiai sąvokai Hauserio 
veikaluose suteikiamos skirtingos prasmės: ji vartojama apibūdinti tam tikros epochos ir 
atskiro menininko esminių bruožų visumą, konkretų meninio pasaulio suvokimo būdą, 
formaliųjų ir turiningųjų meno kūrinio elementų visumą ir pan. Be šios pamatinės sąvokos 
meno istorija, Hauserio įsitikinimu, virsta tik paskirų menininkų gyvenimo ir kūrybos 
faktų paviršutiniško atpasakojimo istorija. Stiliaus kategorija leidžia tyrėjui gvildenti meno 
raidą kaip vientisą reiškinį, apimantį atskirų kūrėjų, mokyklų, krypčių, tautų, kraštų, 
epochų, meną. „Stilius yra daugelio sąmoningų ir tikslingų ieškojimų rezultatas, kurio 
negalima sąmoningai ir tikslingai sukurti“ (Hauser, 1959, p. 210). Svarbiausiu stiliaus 
bruožu tampa vientisumas, jungiantis atskirus stiliaus komponentus į sisteminę struktūrą. 
Skirtingai nuo nuolatos pasikartojančio schemos, stilių sudaro substancialūs visuotiniai 
principai ir šia prasme jis yra tarsi kūrybos modelis. Jame išsikristalizavę bruožai tampa 
savotišku standartu, norma, padedančia „priskirti meno kūrinį konkrečiam laikmečiui“ 
(Hauser, 1959, p. 214). 

Apibūdindamas stilių Hauseris išskiria penkis pagrindinius lygmenis: 1) menotyrinį, 
kai stilius gvildenamas kaip integrali tam tikrų stiliaus elementų visuma, 2) estetinį, kuomet 
svarbiausiomis laikomos estetinio suvokimo problemos ir stilius gvildenamas ne formaliųjų ir 
turiningųjų aspektų, o meninės tradicijos, menininko individualybės sandūros su konkrečia 
epocha atžvilgiu, 3) sociologinį, kada jis pažįstamas skirtingų konkrečios epochos socialinių 
struktūrų bei institutų sandūroje, 4) psichologinį, kai stilius aiškinamas sąryšyje su konkrečios 
epochos skonių visuma, 5) istorinį, kuomet stiliaus ypatumų tyrinėjimas siejamas su konkrečios 
epochos socialinių, ekonominių ir klasinių struktūrų dinamika. Šių stiliaus aspektų kompleksi- 
nio pažinimo visuma, pasak Hauserio, padeda efektyviai tyrinėti vienos ar kitos epochos meno 
raidos dėsningumus, suvokti meninių formų raidą sąlygojančius užslėptus mechanizmus. 
Svarbiausiu stiliaus fenomeno pažinimo aspektu jis skelbia sociologinį. 


574 


MENO ISTORIJOS FILOSOFIJA 


Čia mokslininkas pasineria į detalių istorinių stiliaus formų ir problemų tyrinėjimus. 
Ginčytinas stiliaus sąvokos pobūdis ir dėl jo atsirandantys meno istorijos mokslo keblumai, 
jo nuomone, kyla iš esmės dėl to, jog apie stilių galvotina kaip apie kažką visuotina, kas atsieta 
nuo paskiro menininko ir individualaus kūrinio, tačiau vis dėlto ne kaip apie „aukštesnę“, 
platonišką ar hegelišką idėją, pavyzdį, modelį, vertės metmenį ar normą. Stilius nėra nei 
kilmės, nei tikslingumo sąvoka; jis nėra nei nustatytas menininkui, nei pripažintas jo kaip 
tikslas. Stilius nėra nei rūšies samprata, kuriai priskirtini tam tikri reiškiniai, nei be to loginė 
kategorija, iš kurios gali būti kildinamos kitos sąvokos. Jis - veikiau dinamiška, santykinė, 
nuolat kintančio turinio sąvoka, kiekviename naujame kūrinyje įgyjanti naują prasmę. Ir vis 
dėlto, kaip kad buvo pasakyta, ji jokiais būdais nereiškia nieko, kas būtų lyg vis stiprėjanti 
Hegelio pasaulinės dvasios savižina ir savisklaida (Hauser, 1959, p. 209). 

Stilių suvokdamas kaip ypatingą struktūrą, kuri negalinti būti kildinama iš kūrinių, 
Hauseris vaizdžiai palygina jį su muzikine tema, kai žinomos tik jos variacijos. Pati tema, 
jei mėgintume ją atkurti, nebūtų nei variacijų suma, nei šių variacijų motyvų rinkinys, nei 
tuo labiau apibendrintas visų tapačių bruožų ar variacijų rinkinys. Kitais žodžiais tariant, 
varijacijų suma niekada negali apimti daugiau, santrauka visada apima mažiau, nei absoliuti 
visuma, iš kurios kiekviena iš tų variacijų kilo. 

Norėdamas geriau paaiškinti savo požiūrį į stiliaus fenomeną Hauseris pasitelkia ir kalbą, 
teigdamas, kad kaip ir kalboje, taip ir mene tėra „tarmės“; menas be stiliaus tiek pat neįtikėtinas, 
kiekir nepakitusi bei kasdieninės vartosenos „nesugadinta“ pasaulinė kalba. Glaustai tariant, 
jis prieina prie išvados, kad stilius yra tokia pati abstrakcija, kaip ir dirbtinė esperanto kalba, 
tačiau atskiri stiliai - ne didesnės abstrakcijos, nei anglų, vokiečių bei prancūzų kalbos su jų 
gramatinėmis sistemomis, būdinga žodžių sandara bei idiomatiniais posakiais. Čia jau aiškiai 
nuskamba mokslininko užuomina apie vidinį struktūrinį stiliaus fenomeno sudėtingumą. 

Kritiškai vertindamas ankstesnes stiliaus koncepcijas Hauseris aiškina stilių kaip 
objektyvią, universalią, dinamišką kategoriją, niveliuojančią individualius kūrėjo meninius 
sugebėjimus. Stiliuje jis išskiria du pagrindinius požymius - objektyvaciją ir dinamiškumų, 
kuriuos sieja su formalios organizacijos principais. Kita vertus, stiliuje reiškiasi ir tokios 
istorinės struktūros, kaip tradicija, technikos lygis, vyraujančios meninės išraiškos formos, 
visuotinės skonio normos arba aktualios temos, iškeliančios objektyvius, racionalius, 
viršindividualius uždavinius (Hauser, 1959, p. 210). Nors išorinius stiliaus požymius Hau- 
seris sieja su formalios organizacijos principais, tačiau giluminių jo formavimosi prielaidų 
ieško turiningose struktūrose. 

Kiekvienas istorinis stilius pirmapradį impulsą gauna iš išorės, o vėliau įgijęs vidines 
dinamiškas stilių formuojančias jėgas, jis ilgą laiką gali plėtotis nepriklausomai nuo išorinio 
poveikio. Šis teiginys Hauseriui metodologiškai svarbus, kadangi padeda paaiškinti netolygų 

ir įvairiakryptį stilių kaitos procesą, kada į visumą jungiasi esminiai socialūs ir individualūs, 
bendrareikšmiai ir unikalūs, formalieji ir turiningieji stiliaus aspektai. Polemizuodamas su 
meno imanentiskumo teorijos šalininkais (Fiedleriu, Riegliu, Wólfflinu), pagrindine stilių 
raidos varomąja jėga Hauseris skelbia socialinius, ekonominius, ideologinius poslinkius, 
visuomenėje bręstančius klasinius konfliktus. Naujų stilių iškilimą ir radikalius posūkius jis 
sieja su įvairių visuomenės grupių, klasių interesais, ideologinėmis, vertybinėmis nuostatomis, 
skoniais. Šis ideologinis meno pobūdis, išreiškiantis konkrečių visuomenės grupių socialinius 
interesus, dažniausiai yra subtiliai užslėptas sudarant įspūdį, kad jis tarnauja aukštesniems 
grožio tikslams ar atlieka svarbią visuomeninę misiją. Vadinasi, ideologinė meno prigimtis ir jo 
objektyvi vertė neprieštarauja tarpusavyje, kadangi tiesos sąvoka nėra adekvati meninei tiesai. 

Kita vertus, Hauseris suvokia, kad meno raidos istorija negali išvengti nei psicholo- 
ginio, nei sociologinio priežastingumo. „Stilistiniu požiūriu ir psichologija, ir sociologija 
daro tą pačią klaidą: jos tai, kas būdinga menui, kildina iš įvairialypio pobūdžio motyvų, 
menines formas aiškina kažkuo, kas neturi nieko bendra su „forma“. Tik aprašomoji analizė 
išsaugo meno kūrinio nepakartojamumą bei sudėtingumą; ir jis neišvengiamai griaunamas 
mėginant pragmatiškai jį aiškinti, ar tai būtų jo [meno kūrinio] kilmės, ar tikslingumo 
aiškinimas. Šiuo požiūriu psichologija ir meno istorija tėra tokioje pačioje padėtyje, kaip 
ir sociologija (Hauser, 1959, p. 14). 

Galiausiai, remiantis vien tik abstrakčiais ar formaliais stilistiniais svarstymais, Hause- 
rio įsitikinimu, niekuomet nepavyks aiškiai suprasti meno istorijos raidos procesų įvairovės 
bei sudėtingiausių peripetijų, pavyzdžiui, paaiškinti, kodėl meninės raidos linija tam ti- 
krame taške staiga nutrūksta ir, užuot toliau progresavusi. Todėl, jo įsitikinimu, žvelgiant 
į meno istorijoje ryškėjančius stilistinės raidos procesus jokios konkrečios meno krypties 
stilistinės raidos „kulminacija“ negali būti išpranašauta remiantis formaliais kriterijais; 
revoliucija įvyksta tuomet, kai tam tikras stilius ilgiau nebetinka išreikšti laiko dvasiai, 
kažkam, kas priklauso nuo psichologinių ir sociologinių sąlygų. 

Be abejonės, stiliaus pokyčio kryptis, Hauserio įsitikinimu, yra veikiama įvairių 
imanentinių stiliaus raidos veiksnių įtakos, tačiau niekuomet negalima ignoruoti ir įvairių 
išorinių aplinkybių poveikio ir šio proceso dalyvių tai yra subjektų konkrečių menininkų pa- 
sirinkimo galimybių. Kita vertus, Hauseris atkreipia savo minėtos knygos skaitytojų dėmesį, 
kad jokioje kitoje dvasinės veiklos srityje asmenybės, turinčios savitą kūrybinį potencialą, 
siekius, tikslus ir galias, vaidmuo nėra toks reikšmingas ir stulbinantis kaip mene, ypač 
brėžiant pagrindines visuotinės meno raidos stilistines tendencijas. „Ta aplinkybė, kad tiek 
daug vaizduojamojo meno kūrinių išliko be jų autorių vardų ar kokios nors informacijos 
apie jų sukūrimo datą, - pabrėžia Hauseris,- privertė istorikus gan anksti ieškoti šių kūrinių 
vietos plėtotės sąrangoje požymių ir tuo pagrindu bandyti aptikti tam tikras nuorodas apie 

jų kilmę. Tokiu būdu greičiausias ir sistemiškiausias stiliaus koncepcijos išplėtojimas buvo 
susijęs su vizualiniais menais; ir kai tik šią sąvoką pasisavino meno istorija, ji tapo lyg ir 
modeliu visiems tyrinėjimams kultūros istorijos sferoje (Hauser, 1959, p. 207). 

Hauserį domino meninių stilių raidos vidinių mechanizmų, jų varomųjų jėgų, gaivių 
protrūkių, išsiskaidymų, spartėjančių ar lėtėjančių raidos ritmų, pauzių, lūžių ir daugybės 
kitų vidinių ir išorinių veiksnių įtakojančių radikalius stiliaus pokyčius pažinimas. Ji jau- 
dino klausimai: kodėl stilistinės raidos procesai, įvykiai konkrečiame stilių raidos etape 
pasuka būtent tokia nauja linkme ir žmonės pradeda ieškoti naujų grožio ir tiesos gairių? 
Kokie pagrindiniai vidiniai ir išoriniai veiksniai lemia radikalius meno stilių pokyčius? Ar 
galima šiuos pokyčius aiškinti slinktimis estetinių idealų, skonio srityje, persisotinimo, ner- 
vinio nuovargio, energetinių išteklių išsekimo, formos pojūčio atbukimo ar kitais motyvais? 

Ieškodamas atsakymų į šiuos sudėtingus klausimus jis prieina prie išvados, kad netgi 
atrodžiusios pasenusios meno formos, kaip rodo meno stilių raidos procesai, neretai keičia 
savo vaidmenį ir sukelia naują susidomėjimą, išgelbstintį jas nuo užmaršties. Estetinių 
idealų ir skonio pokytis paprastai gali reikšti visuomeninės meno vartotojų padėties pokytį: 
stiliaus pokytis tarsi iš anksto suponuoja naujas estetines normas ir tai, kad atsiranda me- 
nininkai, galintys įgyvendinti jas. Vien tik žmonių persisotinimas senosiomis formomis 
dar nėra lemiamas; jis - veikiau požymis, nei priežastis. Naujovės troškimas - nebūtinai 
nuovargio ženklas; kiekvienas meno kūrinys - gaivi nuolatinių pastangų perteikti kažką 
netikėta, savita ir nutolti nuo to, kas įgrisę bei kasdieniška, apraiška. Nuvalkiotus stiliaus 
pavidalus naujam gyvavimui gali įkvėpti sugebantys menininkai, o kai pastarųjų nėra, šie 
stiliaus pavidalai gali nusidriekti niekam nenaudinga tėkme. 

Kūrybingam menininkui vyraujantys stiliai ir jų suponuotos formos, kanonai, įsigalėję 
skonio susitarimai kaip mat įgauna tokią prasmę, kokią šiems dalykams suteikia pats me- 
nininkas. Kaip nesama tradicijos, kuriai norėtų paklusti, jis suka savito stiliaus ir dvasiškai 
artimiausių meninės išraiškos formų ieškojimo keliu. Ir galiausiai, nauja jo įsitikinimu 
nėra tiesiog senojo tąsa ar užbaiga; visa tai sukelia naują formuoja visiškai kitokią estetinę ir 
sociokultūrinę situacija. Iš čia plaukia Hauserio įsitikinimas, kad gvildenant istorinių meno 
stilių raidą, niekuomet negalima kalbėti apie paprastą ankstesniojo stiliaus sugrįžimą. Todėl 
tokie meniniai terminai, kaip natūralizmas ar abstrakcija, impresionizmas ar ekspresionizmas — 
kuriuos įprasta taikyti nepriklausomai nuo aptariamos amžių įvairovės - nereiškia to paties 
dalyko. Kiekvienas požiūris, kiekvienas stilius, kiekviena forma savo istorijos tėkmėje patiria 
sudėtingiausią pervartas - tiek prasmės, tiek ir vaidmens bei funkcijos (Hauser, 1959, p. 253). 

Gvildendamas visuotinę meno raidos istoriją, Hauseris išskiria du vienas kitą keičiančius 
epochinius stilius: geometrinį ir natūralistinį. Geometrinis, kuriam būdingas meninių formų 
abstraktumas, polinkis į formalizavimą, pasižymi ryškiai elitiniu, ezoteriniu (užslaptintu) 

pobūdžiu. Jis būdingas tiems meno raidos etapams, kuriuose meninį skonį diktuoja elitiniai, 
aristokratiniai visuomenės sluoksniai. Šis stilius pasižymi sąlygine, simboline, užšifruota 
meninės išraiškos priemonių visuma. Išskirtiniai natūralistinio stiliaus bruožai - tiesioginis 
žmogų supančio pasaulio reiškinių, formų bei bruožų perkėlimas į meną. Jis būdingas tiems 
meno rados etapams, kai visuomenėje įsivyrauja masinės sąmonės stereotipai ir suniveliuotų 
skonių visuma. Tai stilius, atitinkantis daugumos skonį. Jis būdingas tiems meno raidos 
etapams, kuriuose įsigali ekonomikos, gyvenimo ir kultūros standartizacijos tendencijos, 
dėl kurių menas, prarasdamas stiliaus grynumą, nepraranda populiarumo. 

Hauseris, kaip ir Rieglis, Dvofákas, daugiau domisi periferiniais, „neklasikiniais“ 
meninės kultūros raidos etapais, kuriuose išryškėja rezignacijos ir tragiško sąmonės 
skilimo tendencijos. Šiuos etapus tradicinė menotyra dažniausiai ignoravo arba vertino 
kaip pagrindinių meno raidos kelių šalikelę. Hauseris siekia atskleisti jų stilistinį savitumą, 
meninių formų tikslingumą ir estetinę vertę. Pastarasis Hauserio meno istorijos filosofijos 
ypatumas itin ryškiai atsiskleidė pažiūroje į manierizmą. 

Savo visuotinių meno raidos stilių analizę Hauseris pradeda Senovės Egipto meno 
tyrinėjimu, kuriame išskiria du priešingus polinkius: 1) į simbolinį sąlygišką mąstymą, 
ignoruojantį tikrovę, 2) į realistinį pasaulio atspindėjimą. Greta šių pagrindinių krypčių, 
Hauseris išskiria ir kitas smulkesnes poliarines pakraipas, susijusias su statiškų ar 
dinamiškų, konservatyvių ar progresyvių, griežtai struktūruotų ar destruktyvių tendencijų 
vyravimu. Jų poveikis įvairiais meno raidos etapais yra skirtingas. Ankstyvajame Senovės 
Egipto meno raidos etape iki XVII dinastijos faraono Amenchotepo IV valdymo laikų 
išryškėjusią orientaciją į archajiškas simbolines formas Hauseris aiškina žynių kastos ir prie 
faraonų rūmų susiformavusios aristokratijos iškilimu, t. y. tų socialinių sluoksnių, kurių 
estetinis skonis ir ideologinės nuostatos buvo konservatyvios, nukreiptos į praėjusių amžių 
tradicijų išsaugojimą. Esminiai socialiniai poslinkiai, žynių kastos įtakos apribojimas ir 
tradicinių dievų panteono pakeitimas Amenchotepo IV valdymo laikais sąlygojo esminius 
pokyčius mene, jame įsivyravo realistinės tendencijos. 

Specifinius Senovės Graikijos meno bruožus Hauseris sieja su antikinio polio iškilimų 
ir naujų dinamiškų gamybinių bei prekybinių santykių įsigalėjimu, kuris padaro revoliucinį 
poveikį visoms kultūros ir meno sritims. Graikų meną iki Periklio epochos jis aiškina 
laisvų, dinamiškų civilizuojančių jėgų įtaka. Jaunos krikščionybės ir ankstyvųjų viduramžių 
mene vėl įsivyrauja simbolinės, ezoterinės tendencijos, kurios reiškiasi iki gotikos iškilimo. 

Svarbų dėmesį veikaluose Hauseris skiria pereinamajam nuo viduramžių į Renesansą 
gotikos menui, kurio natūralistinės tendencijos siejasi su miestų kultūros iškilimu, 
švietimo plitimu ir individualizmo stiprėjimu. Skirtingai nuo viduramžių epochos 
meno, kuriame skonio nuostatas dažniausiai diktavo aukštųjų visuomenės sluoksnių 

atstovai (todėl šis menas turi simbolinį ir ezoterinį pobūdį), vėlyvųjų viduramžių ir re- 
nesanso epochose demokratėjant visuomeniniam gyvenimui, į meninę kūrybą skverbiasi 
žemesniųjų socialinių sluoksnių atstovai (Leonardo, Peruginas, Botticellis, Bocaccio), kurie 
nesąmoningai išreiškia kylančios buržuazijos ir prekybininkų sluoksnių skonį, žemesniųjų 
visuomenės sluoksnių ir socialinių užsakymų įsigalėjimas mene sąlygoja meninės kultūros 
supasaulėjimą, kūrybiškumo standartizavimą ir meno lygio smukimą. Šių tendencijų 
triumfą Hauseris regi vėlyvajame Renesanse, kurį traktuoja kaip konservatyvų, dogmatišką 
meną, atspindintį merkantilios italų buržuazijos poreikius. 

Analizuodamas krizines Renesanso meno tendencijas, Hauseris mėgina atskleisti tą 
dvasinę atmosferą, kurioje, jo įsitikinimu, formuojasi vienas reikšmingiausių Vakarų Europos 
meno reiškinių - manierizmas. Mokslininkas dogmatiškam vėlyvojo Renesanso meninės 
išraiškos priemonių „uždarumui“ priešpriešina manierizmo meno formų „atvirumą“, naujumą 
ir turtingumą, aukština šio stiliaus savitumą ir estetinę vertę. Manierizmas čia aiškinamas 
kaip atsakas į Renesanso krizę ir kaip šiuolaikinių meninių stilių ištaka. Jis jautriai išreiškia 
naujos besiformuojančios kapitalistinės visuomenės pobūdį, tą dvasinę situaciją, kuri išryškėja 
per kontrreformaciją. Šios epochos mene ypatingai juntama asmenybės krizė, suklesti inte- 
lektualumas, iracionalumas, mistika, irealios tendencijos, ryškus vidinis asmenybės konfliktas, 
sąmonės skilimas, auganti įtampa tarp naujos formos ir normos, grožio ir jo išraiškos. 

Kapitalistinės ideologijos ir gamybos būdo plitimas porenesansiniu laikotarpiu, anot Hau- 
serio, neigiamai paveikia meninės kultūros raidą, kurioje, išskyrus trumpalaikę romantizmo 
reakciją prieš utilitarizmą, nuolatos stiprėja standartizacija ir plinta „populiarios“ meno formos. 
XIX amžių menotyrininkas traktuoja kaip populiaraus realistinio meno klestėjimo epochą. 

XX a. modernistinį meną Hauseris aiškina kaip galingą neoromantinių C. Monet, 
P. Cėzanneo, Ch. Baudelaireo, S. Mallarmė, M. Ravelio, C. Debussy kūryboje išplėtotų 
idėjų atgimimą, iš kurių tiesiogiai išsirutulioja didžiųjų XX a. meistrų P. Picasso, I. Stra- 
vinskio, B. Bartėko, V. Kandinskio kūryba. Šis menas yra ezoterinis, nekomunikabilus, 
sukūręs savitą užšifruotų simbolių, metaforų ir kodų kalbą. Jis atitinka riboto dvasinio elito 
poreikius ir yra neprieinamas masinei sąmonei, kuri orientuojasi į demokratiškas, standar- 
tizuotas, „uniformuotas“, masinių komunikacijų kanalais propaguojamas meno formas. 
Atskleisdamas glaudų masinio meno ryšį su unifikuojančiomis stereotipinėmis šiuolaikinės 
technines civilizacijos tendencijomis, Hauseris išskiria jame pseudoproblemiškumą, 
bėgimą nuo tikrovės, konformizmą, pramoginį pobūdį, neidėjiškumą, antihumaniškumą, 
sentimentalumą, narkotinį sugestyvumą, pasąmonės ir instinktų iškilimą, formalų 
skurdumą, orientavimąsi į stereotipus ir mąstymo šablonus. Gvildendamas šiuolaikinio 
neoavangardinio meno raidą, jis pastebi jame elitinio ir masinio meno suartėjimo 
požymius, kurie išsiskleidžia vėliau postmodernistinėje kultūroje. 

Meno istorija visada traktuoja savo tiriamąjį objektą naujoviškai, tačiau nebūtinai 
pateikdama išsamesnį ar aiškesnį požiūrį, nei gyvavęs prieš kelis šimtmečius. Hauseris yra 
įsitikinęs, kad meno istorija tobulédama ir plėtodama savo metodologinj instrumentariju 
neišvengiamai juda ir judės į priekį anksčiau ar vėliau pašalindama galimas klaidas. Jis 
puikiai supranta, kad dabartinis menotyros mokslas savo specifiškumo, tyrinėjimo objektų 
nevienalytiškumo, sudėtingumo, tyrinėjimo strategijų ir metodologinio instrumentarijaus 
netobulumo niekuomet negali visiškai potencialių klaidų eliminuoti, ir kad menotyros 
raida neatsiejama nuo naujų istorinių perspektyvų atskleidimo. 

Vadinasi, trijose šią menotyrinės minties kryptį - manierizmą - reprezentuojančiuose 
koncepcijose atsiskleidžia daugelis estetikos, meno filosofijos ir meno istorijos raidos 
tendencijų, paaiškinančių sąvokos „stilius“ iškilimą į akademinių interesų fokusą. Kita 
vertus, netikėtai išryškėja XIX a. pabaigoje ir XX a. pradžioje meno praktikoje vykstančių 
procesų poveikis teorinės minties raidai. Šiuo aspektu žvelgiant į naujas XX a. pradžioje 
besiformuojančias radikalias menotyrines minties slinktis, ryškėja daug įdomių dalykų. 
Tikriausiai Rieglio ir Wickhoffo vėlyvos Romos meno įteisinimas šių Vienos menotyros 
mokyklos korifėjų koncepcijose būtų buvęs neįmanomas be jų gyvenamo laikotarpio 
dekadentizmo tendencijų mene stiprėjimo, o Wolfflino baroko estetinės vertės pagrindimas 
būtų buvęs neįmanomas be impresionizmo dailės iškilimo ir jo svarbos teorinės recepci- 
jos. Galiausiai, ekspresionizmas ir siurrealizmas suteikė galimybę Dvožakui naujai atrasti 
manierizmo svarbą. Vadinasi, nepaisant to, kad XIX a. pabaigos ir XX a. pirmosios pusės 
menotyrinė mintis klaidžiojo tolimoje istorinėje praeityje, tačiau kaip rodo mano pateikti 
faktai, ji neretai pagrindinius impulsus naujų revoliucingų menotyros koncepcijų kėlimui 
ir sprendimui patirdavo reflektuodama savo meto „lūžinius“ meno stilių raidos etapus ir 
sudėtingas turiningųjų ir formalių meno kūrinių aspektų sąveikas. 

Kita vertus, trijų įtakingų menotyros atstovų koncepcijų analizė rodo, kad XX a. išsisk- 
leidusi meno istorijos filosofija, kaip meno istorija, sutelkdama pagrindinį dėmesį į istorinius 
meno stilius, neturi vienintelio veiksmingo tyrinėjimo metodo, kurį galima būtų kaip universalų 
instrumentą taikyti visų jau seniai pribrendusių jos problemų sėkmingam sprendimui įvairiose 
stiliaus teorijos ir metodologijos srityse. Todėl meno istorijos filosofijos šalininkai iškelia 
skirtingus istorinių stiliaus problemų aspektus ir kiekvienas savitai bando juos spręsti pasitelk- 
damas savitus metodologinius instrumentus ir būdus. Tokia padėtis šiek tiek paaiškina ir meno 
istorijos moksle susidariusią padėtį, kai skirtingų teorinių ir metodologinių prieigų šalininkai 
pateikia skirtingus atsakymus į tuos pačius klausimus. Tai žvelgiantiems iš šalies į menotyrinės 
minties raidos procesą sudaro įspūdį, kad meno istorijos filosofija, užsisklendusi stiliaus prob- 
lemų labirintuose, ne tik tūpčioja vietoje, tačiau ir išgyvena krizę susidūrusi su sudėtingomis 
psichologinėmis, sociologinėmis problemomis, būdingomis dabartinei menotyrai. 

Modernistinės meno filosofijos ištakos 


Modernistinės meno filosofijos tapsmas tiesiogiai siejasi su naujais Vakarų kultūros ir 
meno raidos reiškiniais, įgavusiais modernizmo (pranc. modernisme, moderne - dabarti- 
nis, šiuolaikinis, naujoviškas) vardą teoriniu apibendrinimu. Ši sąvoka prancūzų kalboje 
pirmiausia siejama su tuo, kas yra nauja, netradiciška, skiriasi nuo to, kas buvo anksčiau. 
Todėl ji įvardija maksimalistinių siekių kupinas meno kryptis, kurių lyderiai pretendavo 
į absoliutų novatoriškumą. Mes sąmoningai atsiribosime nuo kitų modernizmo raiškos 
formų ir savo dėmesį sutelksime tik į tas slinktis, kurios išryškėjo estetikos, meno filosofijos 
ir reprezentatyviausiose šiam sąjūdžiui vaizduojamosios dailės srityse. Modernizmas yra 
platus įvairias kultūros, estetikos, meno filosofijos ir meno sritis aprėpęs sąjūdis, galingai 
išsiskleidęs XX a. pradžioje pagrindinių Europos kultūros centrų vaizduojamojoje dailėje, 
architektūroje, muzikoje, literatūroje, taikomuosiuose menuose, meno teorijoje ir kituose 
kultūros reiškiniuose. Šis sąjūdis jungia įvairias avangardistinės pakraipos estetinės, meno 
filosofijos teorijas, meno kryptis, sroves ir stilius. Jiems būdingas klasikinių, ypač realis- 
tinio, romantinio, neoromantinio, simbolistinio, dekadentinio meno pamatinių estetinių 
principų, tendencijų, tradicijų neigimas. 

Terminas modernizmas padeda aiškiau atskirti naują Vakarų meno raidos etapą nuo 
ankstesnių įvairių neoromantinių ir dekadentinių krypčių. Iš čia plaukia modernizmo 
šalininkams būdingas naujumo, unikalumo, formalių ieškojimų, kartais pabrėžtino ekstra- 
vagantiškumo, epatažo siekimas, sąlygiškumas, komplikuotumas, naujoviškos, neįprastos 
meninės išraiškos priemonės. Savo estetine platforma ir meniniais idealais tai yra labai 
nevienalytis sąjūdis, kurio viename sparne skleidžiasi dramatiški, tragiški autentiškų me- 
ninės raiškos formų ieškojimai, o kitame - ezoterinis formalizmas, žaismas meninėmis 
formomis ir išraiškos priemonėmis. 

Modernizmo ištakos skirtingų autorių koncepcijose yra interpretuojamos labai 
įvairiai. Vieni jas sieja su naujomis XIX a. viduryje pirmiausia Prancūzijoje besiformuo- 
jančiomis estetinėmis teorijomis ir meno formomis, pavyzdžiui, su impresionizmo ir 
postimpresionizmo sąjūdžiais, Charlesu Baudelaire'u, Stephane'u Mallarmé ir kitų į ra- 
dikalų modernumą linkusių menininkų kūryba. Kiti - su 1890-1910 m. išryškėjusiomis 
tendencijomis. Dar kiti, kurie mano akimis žvelgiant, yra artimiausi tiesai modernizmo 
radimąsi sieja su XX a. pradžioje fovistinėje, kubistinėje, ekspresionistinėje, orfistinėje, 
futuristinėje tapyboje ir kitose vaizduojamosios dailės srityse išryškėjusiais estetinių 
nuostatų ir meninės formos lūžiais. 

Tiesą sakant, priklausomai nuo konceptualių nuostatų modernizmo ištakų formavi- 
mosi užuomazgas galima aptikti įvairiose XIX a. antrosios pusės kultūroje išryškėjusiose 

meninėse srovėse, kurių atstovai buvo linkę ignoruoti tuometes meninės raiškos normas ir 
ieškojo radikaliai naujų saviraiškos krypčių. Per pirmąjį XX a. dešimtmetį iškilo rašytojų, 
mąstytojų ir menininkų, sugebėjusių rasti naujus kūrybos būdus ir pasiūlyti kitokį nei 
egzistuojantis požiūrį į realybę. Modernizmas įvairiose meno srityse yra glaudžiai susijęs 
su įtakingiausiomis neklasikinės meno filosofijos ir daugelio XX a. pradžioje išsiskleidu- 
sių estetikos ir meno filosofijos idėjų, kurios tapo modernistinio meno krypčių teoriniu 
pamatu, akivaizdžiu jų lyderių manifestuose. Iš labiausiai modernizmo estetiką ir meno 
filosofiją paveikusių teorijų pirmiausia reikėtų išskirti Schopenhauerio iracionalios valios 
metafiziką, jo genijaus koncepciją, biologinių motyvų svarbos iškėlimą meninės kūrybos 
procese. Kierkegaardo indėlis formuojant modernizmo estetiką pirmiausia ryškėja kaip 
egzistencinės krizės filosofija, žmogaus būties tragizmo, neįveikiamos sąmonės krizės 
iškėlimas, susvetimėjimo konstatavimas, kvietimas bandyti pažinti kūrėjo vidinį pasaulį, 
jautriausius jo dvasinius išgyvenimus. Milžinišką įtaką modernizmo meno filosofijos 
tapsmui turėjo Nietzsche’ idėjos, jo pateiktas naujo laužančio tradicijas menininko genijaus 
vaizdinys, gaivališko biologinio prado, ekspresijos, išskirtinės meninės formos reikšmės 
aukštinimas. Bergsonas turėjo įtakos modernizmo lyderiams pirmiausia savo intuicijos 
koncepcija ir meninio laiko teorija. Psichoanalizės kūrėjai Freudas ir Jungas veikė savo 
išskirtiniu dėmesiu pasąmonės pasauliui, nesąmoningų instinktų, vaizduotės ir fantazijos 
svarbos suvokimu. 

Paryžiaus Vakarų modernistinio meno centro iškilimas ir dominavimas klasikinio 
modernizmo sklaidos epochoje pirmiausia sietinas su XIX a. antroje pusėje išryškėjusiu 
impresionistinės ir postimpresionistinės dailės iššūkiu konservatyvioms akademinės dailės 
tradicijomis. Būtent šių krypčių šalininkai klojo pamatus radikaliam Vakarų modernistinės 
meno filosofijos ir dailės tradicijos posūkiui į formos, spalvos, ekspresijos, analitinių ir 
struktūrinių mąstymo principų svarbos atskleidimą, kuris išryškėjo vėliau modernistinio 
meno pakraipose. XIX a. antroji pusė Paryžiuje ženklinta pirmiausia impresionizmo įtakos, 
o amžių sandūroje - iš postimpresionizmo estetikos plaukiančios įtakos. Visa tai išryškėjo 
po pomirtinės P. Cėzanneo parodos 1906 m., kai postimpresionistinės dailės ieškojimai ir 
atradimai tapo svarbūs naujai Vakarų modernistinės dailės tradicijai. 

XX a. pradžioje patekę į pagrindinius modernistinio meno centrus Paryžių, Vieną, 
Miuncheną, Leipcigą, Berlyną, Peterburgą, Maskvą (vadinasi, Paryžius čia ne išimtis, o tik 
akivaizdus internacionalinio modernistinio meno jėgų pergrupavimo požymis) avangar- 
dinės pakraipos menininkai praturtino save aktualių estetikos, meno filosofijos bei meno 
vertybių įvairove, bendraudami su kitų meno rūšių atstovais kūrė naujo modernistinio 
meno viziją, gilinosi į muziejuose ir galerijose eksponuojamų didžiųjų praeities meistrų, 
amžininkų kūrinius, aiškinosi jų aktualumą, vertybinę hierarchiją. 

Šiame radikalios estetinių paradigmy kaitos procese savo įtaka išsiskyrė Cézanneas, 
V. van Goghas ir P. Gauguinas, kurių kūryba turėjo didžiulį poveikį XX a. pradžioje 
besiformuojančioms klasikinio modernizmo kryptims. Cėzanne'as ženklino įvairias 
modernistinio meno kryptis, tačiau jo įtaka stipriausia buvo konstruktyvios analitinės 
pakraipos ir plastinės tapybos dailininkų kūryboje, antrasis - veikė savo ekspresionistinė- 
mis ir grynos spalvos išlaisvinimo tendencijomis, trečiasis - simboline metafizine tapybos 
orientacija ir prarastojo rojaus ieškojimu nuo civilizacijos centrų nutolusiose egzotiškose 
salose ir atokiose vietovėse. 

Akivaizdu, kad modernistinio sąjūdžio pradžioje akademinė, realistinė, neoromantinė 
dailės tradicija tapo nebeaktuali tarp jaunųjų avangardinės pakraipos dailininkų. Tai kad 
naujos estetiniu požiūriu aktualiausios fovizmo, kubizmo, orfizmo kryptys buvo inspiruo- 
tos prancūzų dailės raidos, pavertė XX a. pradžioje Paryžių pagrindiniu Vakarų meno ir 
į lyderio pozicijas įsiveržusios tapybos traukos centru. 

Paryžiaus vyravimas XX a. pradžios modernizmo estetikos ir meno sklaidoje buvo 
akivaizdus ir neginčijamas. Todėl daugybė iš įvairių pasaulio kraštų, kaip musulmonai į 
Meką, čia traukė jauni, ambicingi menininkai. Greta senųjų menininkų grupuočių, srovių 
amžiaus pradžioje skleidėsi ir minėtos užgimstančio modernizmo kryptys. Pirmaisiais 
XX a. dešimtmečiais Paryžiuje naujas dailės madas pirmiausia diktavo ryškiausios nepri- 
klausomos dailės figūros ir įvairios spontaniškai susiformavusios dvasiškai artimų meni- 
ninkų grupuotės, kurių šalininkai, plėtodami Cėzanneo, Van Gogho, Gauguino tapyboje 
išryškėjusias tendencijas, siekė atnaujinti meninę išraišką. 

Po pirmųjų klasikinio modernizmo krypčių kubizmo ir fovizmo iškilimo Paryžiuje 
pradėjo telktis įvairių kraštų avangardinės pakraipos dailininkai, kurie vėliau formavo 
klasikinio modernizmo krypčių estetiką ir meno praktiką. XX a. pradžioje meninis gy- 
venimas Paryžiuje kunkuliavo, nuolatos viena kitą keitė įvairios meno kryptys. Paryžius 
suteikė atvykusiems į jį grožiui imliems emigrantams dailininkams, poetams, rašytojams 
daug įspūdžių, atverčių ir kūrybinių impulsų. 

Galima skirtingai vertinti klasikinio modernizmo vaidmenį Vakarų meno istorijoje, 
tačiau, mano akimis žvelgiant, tai buvo vienas svarbiausių genijų ir talentų koncentracijos 
pasaulinio meno istorijoje tarpsnių. Modernistinis sąjūdis per labai trumpą laiką iškėlė 
neregėtą nuo Renesanso laikų genialių asmenybių plejadą, iš kurių pirmiausia išskirčiau 
P. Picasso, H. Matissea, G. Brague'ą, G. Rouault, V. Kandinskį, P. Klee, Ch. Soutine’a, 
A. Schonberga, B. Bartoka, I. Stravinskį, P. Hindemitą, M. Proustą, P. Valery, P. Eliuardą, 
E. Kafka, J. Joyceą ir daugybę kitų. Šie kūrėjai savo idėjomis ir meniniais ieškojimais ne 
tik paliko gilų rėžį pasaulinio meno istorijoje, tačiau ir skatino tolesnę modernizmo idėjų 
recepciją. 

Abstraktaus meno teorinis pagrindimas W. Worringerio koncepcijoje 


Po formaliosios mokyklos lyderių Fiedlerio, Rieglio ir Wélfflino koncepcijų, pabrėžiančių 
imanentinius ir formaliuosius meno raidos aspektus, iškilimo germaniškų šalių meną 
tiriančiuose moksluose stiprėja naujo modernistinio meno išskirtinės estetinės vertės 
teorinio pagrindimo tendencijos. Jų sklaidoje svarus vaidmuo tenka įtakingam vokiečių 
menoistorikui ir teoretikui Wilhelmui Worringeriui (1881-1965), kurio veikaluose ryškėja 
XX a. pradžiai germaniškųjų kraštų meno teoretikams būdingos formalistinės, psicho- 
loginės ir ekspresionistinės tendencijos. Šiame skyrelyje pagrindinį dėmesį sutelksime į 
modernistinio meno teoriniam pagrindimui svarbią jo abstrakcijos ir įsijautimo koncepciją, 
kuri ženkliai paveikė vokiškai kalbančių šalių modernistinio meno teoretikus ir įtakingų 
modernistinio meno krypčių lyderius. 

Worringeris pradžioje studijavo vokiečių filologiją, o vėliau meno istoriją Friburgo, 
Berlyno ir Miuncheno universitetuose. Mokėsi doktorantūroje Berno universitete, kur 
1907 m. apgynė daktaro disertaciją. Mus dominančių problemų aspektu svarbiausias pirma- 
sis disertacijos pagrindu Miuncheno Piper leidykloje paskelbtas didžiulį atgarsį modernis- 
tinėje sąmonėje įgavęs veikalas Abstraktion und Einfühlung: Ein Beitrag zur Stilpsychologie 
(„Abstrakcija ir įsijautimas: Stiliaus psichologijos tyrinėjimai“, 1908). Pratarmėje autorius 
prisipažino, kad turėjo laiko geriau išplėtoti atskiras savo argumentacijos detales. Knyga 
susilaukė didžiulio pasisekimo ir pakartotinių leidinių. Ji buvo plačiai komentuojama to 
meto menotyrininkų bei avangardinės pakraipos menininkų. 

Šis išsirutuliojęs iš vokiečių psichologinės estetikos ir formaliosios mokyklos tradicijų 
veikalas tapo kertiniu modernistinės meno filosofijos tekstu ir kartu į abstrakciją linkstan- 
čių modernistinės pakraipos menininkų manifestu. Iš tikrųjų būdamas ekspresionistinių 
į abstrakciją nukreiptų germaniškų kraštų modernizmo lyderių Vasilijaus Kandinskio ir 
Pauliaus Klee draugu, Worringeris ne tik turėjo tiesioginę įtaką jų teoriniams požiūriams, 
kūrybai, tačiau paveikė ir įtakingų modernistinį meną propaguojančių žurnalų „Sturm“ ir 
„Das Kunstblatt“ redaktorius Herwartą Waldeną ir Paulį Westheimą. 

Worringerio koncepcijoje savitai susipynė neklasikinės meno filosofijos, psichologinės 
estetikos, formaliosios menotyros ir hegeliškosios istorinių meno raidos formų idėjos. Iš 
A. Schopenhauerio jis perėmė požiūrį į regimą pasaulį kaip miražą, tarsi „Majos skraiste“ 
užsklendžiantį žmogaus sąmonę, spontaniško meną raidą apsprendžiančio voliuntaristinio 
biologinio prado idėją, iš H. Bergsono universalų „kūrybinės evoliucijos“ principą, iš psi- 
chologinės estetikos - polinkį į menotyrinės problematikos psichologizavimą. Formaliosios 
mokyklos įtaka sąlygojo Worringerio formalistines nuostatas, požiūrį į meno kūrinį kaip 
savarankišką organizmą, gyvuojantį lygiagrečiai su gamta, teorinės meno pažinimo sferos 

principinį atskyrimą nuo grožio problematikos (t. y. meno istorijos ir teorijos problema- 
tikos atribojimą nuo estetinės) ir pagaliau formaliyjy meno aspektų arba, kitais žodžiais 
tariant, meninės formos svarbos, sureikšminimą. 

Akivaizdu, kad Worringeris išplėtojo romantikų, neklasikinės meno filosofijos šali- 
ninky, J. Burckhardto ir Fiedlerio meno kūrinio kaip visiškai savarankiško, nepriklausomo 
nuo gamtos reiškinio idėją. „Mūsų tyrinėjimai remiasi įsitikinimu, kad meno kūrinys kaip 
savarankiškas organizmas gyvuoja lygiagrečiai gamtai ir be jokio gelminio ryšio su ja, jei 
gamtą mes suprantame kaip išorinį daiktų regimumą“ (Worringer, 1911, p. 1). 

Worringeris taip pat plėtojo Rieglio požiūrį į meno raidos istoriją ir teigė, kad kiekvie- 
nas raidos etapas išsiskiria savita Kunstwollen („menine valia“). Iš čia plaukė išvada, kad 
visi meno raidos etapai meno istoriko požiūriu yra lygiaverčiai. Kita vertus, jis įrodinėjo, 
kad Rieglio įvesta „meninės valios“ sąvoka suteikia galimybę menotyrininkams paaiškinti 
ne tik globalinių stilių raidos dėsningumus, bet ir daug platesnę žmogiškosios dvasios 
istoriją. Konkrečiame meno stiliuje besiskleidžianti „meno valia“ jam yra ne psichologi- 
nių, pasaulėžiūrinių, fiziologinių regėjimo dėsningumų išraiška, o užslėptas visuminis, 
persmelkiantis visus reiškinius dvasinis meno raidos variklis, artimas Schopenhauerio ir 
Nietzsche's „valios“ bei Bergsono ėlan vitale („gyvybinis polėkis“) savokoms. Psichologinės 
estetikos poveikis itin ryškus pamatinių Worringerio sąvokų „įsijautimas“, „abstrakcija“ 
ir „meninė valia“ interpretacijoje. 

Fiedlerio formalizmo poveikyje Rieglio „meninė valia“ Worringerio veikaluose 
transformavosi į „valią formai“. Skirtingai nei Rieglio „meninė valia“, kuri buvo nukreipta 
įregimą pasaulį, Worringerio koncepcijoje ji jau visiškai priklausoma nuo subjekto. Ir pa- 
galiau Worringeris pripažino Rieglio požiūrį į ornamentą kaip tobuliausią vaizduojamojo 
meno formą, kadangi pastariesiems būdingas abstrahavimasis nuo tiesmuko organiškų 
realaus pasaulio formų atvaizdavimo, o tai geriausiai atskleidžia abstraktaus meno esmę. 

Išoriškai žvelgiant, gali susidaryti įspūdis, kad Worringeris besąlygiškai perėmė ir 
tęsė Fiedlerio pradėtą XIX ir XX a. sandūroje didžiulę įtaką vokiškai kalbančiose šalyse 
įgavusios psichologinės estetikos (T. Fechneris, T. Lippsas, W.Wundtas) ir joje plėtojamos 
„įsijautimo“ teorijos kritiką. Tačiau iš tiesų viskas sudėtingiau, kadangi kritikuojant neretai 
įsiklausoma į oponentų argumentus. Taip atsitiko ir Worringerio atveju. Nors jis nukreipė 
savo kritikos strėles į ryškiausio psichologinės estetikos šalininko Lippso „įsijautimo“ 
(Einfühlung) teoriją, tačiau tikrovėje perėmė daug jos elementų. Jo poleminis patosas nu- 
kreiptas į amžių sandūros psichologinės estetikos skleidžiamas subjektyvistines tendencijas, 
kurioms veikiant estetikos moksle ryškėja perėjimas nuo vyravusio estetinio objektyvizmo 
į estetinį subjektyvizma, t. y. prie tokios estetikos, kuri rėmėsi ne estetinio objekto forma, o 
kontempliuojančio subjekto elgesiu. Taigi estetinis subjektyvizmas, Worringerio nuomone, 

pasiekė kulminaciją teorijoje, kurią galima apibūdinti Lippso įvesta sąvoka „įsijautimas“. 
Nenuostabu, kad pagrindiniu savo pirmosios knygos tikslu Worringeris skelbė siekimą 
įrodyti, kad jo meto estetikoje vyraujanti sąvoka „įsijautimas“ negali būti pritaikyta „plačiai 
meno istorijos sričiai“ (Worringer, 1911, p. 3). 

Worringerio „abstrakcijos“ ir „įsijautimo“ priešprieša primena Wolfflino pamég- 
tas dualistines opozicijas. Pastarajam pamatiniu jo meno teorijos išeities tašku buvo 
„klasikos“ sąvoka, tačiau jis naudojosi ja tik kalbėdamas apie atskirą kūrinį vienoje 
konkrečioje kultūroje. Worringeris aprėpia daug platesnį skirtingų kultūrų klasikinių 
meno tradicijų lauką. Jis protestavo prieš būdingą jo epochai klasikos „legalizavimą“ 
(Bazin, 1986, p. 203). 

Psichologinis meninės kūrybos ir konkretaus meno kūrinio atsiradimo pagrindas 
Worringerio koncepcijoje buvo konkretaus regiono ir epochos žmonių pasaulėjauta 
(Weltgefühl) ir iš jos išsikristalizavusi savita, pasižyminti savais siekiais „meninė valia“, kuri 
meno istorijoje reiškiasi dviem esmiškai skirtingais pavidalais: neautentisku - klasikinio 
meno tradicijai būdingu įsijautimu, kuriam būdingas panteistinis žavėjimasis gamtos 
grožiu, orientacija į išorinių gamtos formų pamėgdžiojimą ir autentišku, kurio esmė 
yra spontaniška iš žmogaus dvasios gelmių besiskleidžianti „valia abstrakcijai“ ir bemaž 
mistinis anapusybės ilgesys. „Abstrakcijos siekis“ Worringerio koncepcijoje yra bet kokio 
autentiško meno ištaka. Jis apibūdinamas kaip didžiulio vidinio konflikto tarp žmogaus ir 
jo supančio išorinio pasaulio pasekmė. Pirmasis pavidalas tiesiogiai siejasi su racionalistinei 
pasaulėjautai būdingu tikėjimu proto galimybėmis, orientacija į realistinį išorinio pasaulio 
atspindėjimą. Tai formuoja ir šiais realistiniais principais besiremiančią „meninę valią“, 
linkstančią meninės kūrybos srityje į organiškų gyvenimo formų tikrovišką atspindėjimą. 
Iš čia plaukia į tikrovę nukreiptos meninės valios polėkių suformuotas, Vakarų realistinei 
meno tradicijai būdingas, natūralizmas. 

Teoriškai grįsdamas autentiško meno viziją Worringeris plėtojo kitokio nei realistinio 
meno nepriklausomumo nuo tikrovės idėją. Meno kūrinį jis aiškino kaip nepriklausomą, 
tolygų gamtai organizmą, besiplėtojantį pagal savo specifinius dėsnius. Pagrindinė auten- 
tiško meno ištaka ir varomoji jėga Worringerio koncepcijoje yra „abstrakcijos seka“, arba 
„valia abstrakcijai“, kuri istoriškai reiškėsi grynų meno formų išraiškos priemonėmis. Todėl 
ir meninė valia Worringeriui pirmiausia buvo „valia formai“. Menotyrininkas kvietė „atsi- 
riboti nuo turinio kaip antrinio momento bet kuriame meniniame vaizdavime“ (Worringer, 
1911, p. 30). Šiuo aspektu žvelgiant, Worringeris buvo nuoseklus formaliosios mokyklos 
idėjų šalininkas, kadangi nuolatos priminė, kad menas, kuris neprabyla grynomis meno 
formomis, negali pretenduoti į autentiško arba, kitais žodžiais tariant, tikro meno statusą 
ir tapti visaverčio mokslinio tyrinėjimo objektu. 

Apžvelgęs pagrindinius pasaulinio meno raidos etapus Worringeris teigė, kad ski- 
riamasis bet kokio tikro meno raidos bruožas yra abstrakcijos siekimas. Todėl tais meno 
raidos tarpsniais, kai šis bruožas buvo nustumiamas į antrą eilę ir įsivyraudavo įsijautimas 
arba pasitikėjimas išoriniu regimuoju daiktiniu pasauliu, menas neišvengiamai patirdavo 
nuosmukį. Įsijautimo menas, jo įsitikinimu, atsirado tuomet, kai žmogus pasuko raciona- 
laus gamtos pajungimo savo tikslams keliu ir kartu supančiojo natūralių menininko dvasios 
polėkių, vaizduotės ir fantazijos galias. Worringeris suartino renesanso, porenesansinės 
epochos, XIX a. realistinės ir natūralistinės pakraipos menininkus, įžvelgė jų kūryboje 
analogišką organiško gyvenimiškojo turinio atspindėjimo tendenciją, kurios esmė gali 
būti suvesta į natūralistinį regimo pasaulio pavaizdavimą. Šį „meninės valios“ posūkį į 
gyvenimiškųjų, artimų gamtinėms formoms atspindėjimą menotyrininkas traktavo kaip 
„nukrypimą nuo magistralinių meno raidos tikslų“, kadangi dėmesys tikrovei priemonę 
paverčia tikslu, vadinasi, menas nukreipiamas ne į esmės, o išorinių dalykų vaizdavimą. 

Įsijautimo tradicijos paviršutiniškai gamtą mėgdžiojantis menas Worringerio pa- 
saulinio meno istorijos vizijoje iškyla tik kaip akimirkos blyksnis ilgoje žmonijos kultūros 
istorijoje, kurioje, jo įsitikinimu, tūkstantmečiais viešpatavo kita esminė abstrakcijos sie- 
kio tendencija. Tačiau dėl stereotipinių Vakarų menotyros istorijoje įsigalėjusių nuostatų 
būtent klasikiniam menui buvo skiriamas nepagrįstai didelis vaidmuo. Apnuogindamas 
klasikinėje Vakarų menotyroje viešpataujančių eurocentrinių nuostatų ribotumą Wor- 
ringeris traktavo Antikos ir Renesanso meną kaip nukrypimą nuo tikrųjų meno raidos 
tikslų ir kelių. Jis prabilo apie šių nekritiškai sureikšmintų Vakarų meno istorijos tarpsnių 
meninės kūrybos primityvumą lyginant su joms oponuojančių įvairiuose civilizaciniuose 
pasauliuose besiskleidžiančių meninės raiškos formų įvairove, abstraktaus meno tendencijų 
autentiškumu ir dvasingumu. 

Kai Žmogaus dvasia išsėmė racionalaus pasaulio pažinimo galimybes, Worringe- 
rio įsitikinimu, joje vėl atgimė nenugalimas abstrakcijos siekis. „Tai, kas anksčiau buvo 
instinktu, dabar tapo paskutine sąmonės pasekme. Šiuolaikinis žmogus savo priešpriešoje 
Visatos vaizdiniui yra toks pat bejėgis, kaip ir primityvus žmogus“ (Ten pat, p. 19). Taigi 
gaivališkas abstrakcijos siekis pirmiausia moderniuoju laikotarpiu visa jėga išsiskleidė 
užgimstančiame modernistiniame mene ir ypač ekspresionizme, kurio istorinės reikšmės 
aukštinimui Worringeris skyrė daug dėmesio. „Istorinis ekspresionizmo nuopelnas, - pa- 
brėžia jis, - yra tai, kad jis buvo pirmuoju ryZtingu bandymu pasiekti visišką sudvasintą 
išraišką“ (Worringer, 1956, p. 96). 

Taigi Worringerio modernistinio meno išskirtinumą aukštinančioje koncepcijoje 
brėžiama neįveikiama linija tarp dviejų oponuojančių meno raidos tendencijų: įsijautimo 
ir abstrakcijos. Pirmajai būdingas individualaus prado iškėlimas, natūralizmas, organiško 

pasaulio sureikšminimas, trimatis erdvinis pasaulio suvokimas, apvalių formų vyravimas, 
optinis pasaulio suvokimas. Šie įsijautimo tradicijai būdingi bruožai pirmiausia išryškėja 
graikų mene (ypač graikų šventyklų architektūroje) ir daugelyje vėlesnių į šį meną besio- 
rentuojančių realistinių meno tradicijų. Antrajai - į abstrakcijos sureikšminimą linkstančiai 
meno tradicijai būdingas kolektyvinio prado iškėlimas, stiliaus savitumo išryškinimas, 
neorganiško pasaulio sureikšminimas, plokštuminis pasaulio suvokimas, tiesios linijos 
vyravimas, taktilinis pasaulio suvokimas. Šie bruožai išryškėja Senovės Egipto mene (ypač 
piramidžių architektūroje). Tarpinę padėtį tarp šių dviejų viešpataujančių meno istorijoje 
tradicijų Worringeris priskyrė Bizantijos menui, iš kurio formų sąveikos su keltų ir germanų 
genčių menu jis išrutulioja šiaurės tautų meno formas. 

Akivaizdu, kad savąja modernistinio meno principus aukštinančia koncepcija Worrin- 
geris sukilo prieš to meto akademinėje menotyroje viešpatavusias eurocentines nuostatas ir 
siekė nuvainikuoti vienpusiškai šlovinamą Antikos ir Renesanso dailę. Šiuos Vakarų meno 
raidos etapus jis traktavo kaip apgaulės meną ir nukrypimą nuo tikrosios meno paskirties. 
Tiesa, pripažįsta Worringeris šis apgaulės menas išsiskyrė neabejotinu formos rafinuotumu 
ir subtiliu grožio jausmu, nors jam trūko tikram menui būdingo laisvos kūrybingos dvasios 
polėkio. Todėl klasikinio meno tradiciją jis aiškino kaip istorinį tik konkretiems žmonijos 
istorijos tarpsniams būdingą ribotų meninės išraiškos galimybių reiškinį. 

Ir priešingai, aukščiausiu tikro menininko kūrybos tikslu Worringeris skelbė abs- 
trakčių nepriklausomų nuo tikrovės meno formų kūrimą. Čia ir atsiskleidė parodoksalus 
Worringerio santykis su kitais modernistinio meno teoretikais ir jo išskirtinės estetinės 
vertės grindėjais. Pirmiausia Worringeris niekuomet ypatingai nesidomėjo modernaus 
meno raida, kita vertus, jo veikaluose plačiai vartojama pamatinė sąvoka „abstrakcija“ 
turėjo kitokią platesnę prasmę nei gausių vėliau modernistinio meno teorijoje iškilusių 
abstraktaus meno grindėjų tekstuose. Likimo ironija, kad konservatyvių estetinių skonių 
Worringeris, pats to nenorėdamas, klojo tvirtus teorinius pamatus naujo modernistinio 
meno estetikai, jo laipsniškam perėjimui nuo vokiškai kalbančiose šalyse išsiskleidusio 
„Tilto“ grupuotės menininkų reprezentuojamo sąlyginai nuosaikaus ekspresionizmo per 
„Mėlynojo raitelio“ grupuotės menininkų kūrybą į formos aspektu radikalesnes ekspresio- 
nizmo atmainas, vedusias link abstraktaus meno modernistinio meno istorijoje iškilimą. 

Vadinasi, pasitelkęs Rieglio „meninės valios“ teoriją ir meno istorijos raidos schemas, 
Worringeris papildė jas klasikinės ir naujausios meno filosofijos idėjomis bei iš psichologi- 
nės estetikos perimtomis sąvokomis „abstrakcija“ ir „įsijautimas“. Šių sąvokų atsiradimas 
Worringerio modernistinio meno prioritetą teoriškai grindžiančioje koncepcijoje liudijo 
apie formalizmo ir psichologizmo tendencijų suartėjimą XX a. pradžios meną tiriančiuose 
moksluose. Pagrindinis Worringerio, o vėliau ir daugybės jo sekėjų besiformuojančioje 

modernistinės meno filosofijos tradicijoje tikslas - abstraktaus meno prioriteto iškėlimas 
glaudžiai sąveikaujant su psichologine žmonijos raida ir kartu formalistinių tendencijų 
įtvirtinimas naujausių meno formų tyrinėjimuose. Neatsitiktinai Worringeris iškėlė abs- 
trakcijos siekį ir vadinamąjį „formos instinktą“ kaip aukščiausią žmogiškosios dvasios 
išraišką. Pamatinė Worringerio koncepcijos sąvoka „meninė valia“, įkūnyta konkrečiame 
meno stiliuje, ženklino sunkiai nusakomą visa aprėpiantį pasaulinį dvasinį polėkį. 

Todėl klasikinis įsijautimo kupinas menas čia dėl tendencingai tuo metu viešpatavusių 
Vokietijoje germanofiliškų nuostatų yra traktuojamas kaip specifinė neautentiška roma- 
niškųjų tautų pasaulėjautos savybė. Priešingai, egzaltuotas mistinis tikrovės suvokimas ir 
anapusybės ilgesys priskiriamas germaniškoms tautoms nuo paleolito kultūros laikų iki 
tuometinio ekspresionizmo apraiškų. Ši tendencija, mokslininko įsitikinimu, ryškiausiai 
atsiskleidė gotikos mene, ir jo tradicijas tęsiančiam modernizme ypač nuo ekspresionizmo 
įabstrakciją evoliucionuojančioje jo tendencijoje, kurią Worringeris įžvalgiai aiškino kaip 
magistralinę savo meto autentiško modernistinio meno raidos liniją. 

Vadinasi, Worringerio modernistinio meno išskirtinę svarbą aukštinančioje kon- 
cepcijoje išskiriami du pagrindiniai kultūros ir meno raidos tipai: pirmasis - „klasikinis“, 
besiremiantis „įsijautimo“ ir ištikimybės natūralisiniam gamtos suvokimui principais ir 
antrasis — „universalus“ - linkstantis į viršrealią „abstrakciją“, įvairias abstraktaus meno 
pakraipas, kurias jis aiškina kaip universalios mistinės sąmonės spontaniško begalybės 
siekio išraišką. Taigi Worringeris savo modernistinio meno filosofijoje iškėlė abstrakcijos 
siekį ir vadinamąjį „formos instinktą“ kaip aukščiausią žmogiškos dvasios išraišką ir šio- 
mis savo programinėmis nuostatomis klojo germaniškuose kraštuose pamatus vėlesniam 
modernistinio meno krypčių - ypač ekspresionizmo, kubizmo, spontaniško ir geometrinio 
abstrakcionizmo - teoriniam pagrindimui. 


J. Ortega y Gasseto meno dehumanizacijos teorija 


Tarp XX a. dvasios valdovų ispanų mąstytojas José Ortega y Gassetas (1883-1955) yra viena 
paskutinių mirštančios humanistinės Vakarų civilizacijos asmenybių. Tai pasaulinio gar- 
so filosofas, kultūrologas, estetikas, meno filosofas, kritikas, sociologas, masinės kultūros 
teoretikas, eseistas ir aukštuomenės žmogus. Šis „ispanų kultūros grandas“, kaip vadina jį 
amžininkai, pavergdavo erudicija, vertinimų taiklumu, žaisminga ironija. 

Šio puikaus literatūrinio stiliaus meistro veikaluose nėra klasikinei meno filosofijai 
būdingo sistemingumo. Jis nesiekė nei sukurti vientisos filosofinės sistemos, nei tapti 
akademiniu mąstytoju. Tiksliausiai jo filosofinių ieškojimų esmę, pasak paties masty- 
tojo, apibūdina frazė amor intellectualis, t. y. intelektinė aistra. Filosofo mąstymo stilius 

savitas, kupinas proto energijos, jautrumo žmogaus būties, jo kūrybinės realizacijos ir 
modernistinio meno problemoms. Įvairiais savo dvasios raidos tarpsniais jis domėjosi ir 
kultūros filosofija, ir „gyvenimo filosofija“, ir filosofine antropologija, ir meno filosofija. 
Esminiais savo mąstysenos bruožais jis bene artimiausias egzistencinės filosofijos tradicijai 
(Schopenhaueris, Kierkegaard'as, Nietzsche, de Unamuno, Heideggeris), kurioje vyrauja 
asmeninė autoriaus pozicija. Ortegos mąstyseną veikė ir formalistinės meno filosofijos 
idėjos (Fiedleris, Rieglis), ypač fidleriškasis elitarizmas, formalizmas ir „meninio regėji- 
mo“ koncepcija. Jis, kaip ir Fiedleris, Nietzsche, S. Mallarmė, Valėry, įrodinėja, kad Vakarų 
kultūrą gali išgelbėti tik elitiškumas, todėl būtina sukurti naują elitinę kultūrą ir meną, 
kurie ryžtingai atsiribotų nuo masių, tiesmuko realizmo ir įtvirtintų naujas modernaus 
pasaulio dvasią atspindinčias kultūros ir meno formas. 

Regėdamas stiprėjančias asmenybės, humanistinių idealų, kultūros ir meno nivelia- 
cijos, technokratijos tendencijas Ortega ieškojo būdų šiems procesams paveikti. Raciona- 
listinės pasaulėžiūros įsigalėjimą jis laikė viena pagrindinių filosofijos, kultūros ir meno 
krizės priežasčių ir pasisakė prieš vienpusišką racionalizmo kultą: jis teigė, kad besaikis 
žavėjimasis protu pernelyg ilgai vyravo, siekiant atsiriboti nuo kasdienių žmogaus būties 
ir kūrybos problemų. Kita vertus, atsiribodamas nuo realistinio meno tradicijų jis viso- 
keriopai rėmė naujas užgimstančio modernistinio meno tendencijas. 

Jo redaguojamas kultiniu ispanakalbėse šalyse tapęs žurnalas „Revista de Occidente“ 
priartino ispanų kalbą vartojančių šalių filosofus, menininkus, literatūros ir meno teore- 
tikus prie pasaulinių kultūros ir naujo modernistinio meno aktualijų. Publikuojamiems 
straipsniams Ortega skyrė daug dėmesio. Pirmojo raštų dvitomio pratarmėje jis nurodo 
savo kultūrologinį credo: kiekvienai nacionalinei kultūrai būtina nuolat plėsti savo dvasios 
horizontus, gilintis į svarbiausius kitų kultūrų laimėjimus. Mąstytojas apgailestaudamas 
teigia, kad daugelis dvasinių vertybių ispanų tautai yra svetimos ir čia dar „karaliauja kas- 
dieniškos ir vulgarios vertybės“ (Mesnard, 1957, p. VIII). Šis niūrios kultūrinės tėvynės 
aplinkos suvokimas ir vertė jį daug dėmesio skirti tokiai intelektualiai priemonei, kaip 
žurnalas. Jame nuolat buvo informuojama apie svarbiausius kultūrinius bei modernistinio 
meno procesus, vykstančius Prancūzijoje, Vokietijoje ir kitose šalyse, skelbiama naujausių 
verstinių filosofijos, estetikos, kultūrologijos, meno kritikos publikacijų. 

Perėmęs dramatiškus egzistencinės filosofijos leitmotyvus, Ortega, skirtingai nei 
Heideggeris, orientuojasi ne į žmogaus būties „laikinumą“, „baigtinumą“, bet ieško būdų 
visapusiškai atskleisti asmenybės kūrybiškumą. Filosofas įsitikinęs, kad mąstantis žmogus, 
tik pasirinkdamas egzistencinę gyvenimo poziciją, kurdamas savitą autentiškos kultūros 
„antipasaulį“, priešingą kvazikultūrinių reiškinių lavinai, gali rasti dvasinį išsigelbėjimą 
ir kartu - jo orumo nepažeidžiančią išeitį iš gyvenimo dramos. Jo gyvenimo sąvoka yra 

platesnė negu kultūros, vadinasi, kiekviena kultūra iš esmės yra klaida, nes gyvenimas negali 
būti išreiškiamas vien kultūrinėmis vertybėmis. Todėl filosofas formuoja savitos, pabrėžtinai 
estetizuotos kultūros-žaidimo taisykles, simbolizuojančias intelektualios sąmonės bėgimą 
nuo žiaurios tikrovės ir egzistencijos skaudulių į aukščiausių dvasinių bei meninių vertybių 
pasaulį. Tokios kultūros modelis jam atrodo esąs modernusis XX a. pradžios menas. Taip 
Ortega nuosekliai pereina iš kultūros filosofijos problematikos į estetikos ir meno filoso- 
fijos problematiką. 

Ortegos estetikos ir meno filosofijos kontūrai ryškėja jau ankstyvosiose esė „Džokon- 
da“ (1911), Estėtica en el tranvia („Estetika tramvajuje“, 1913), Meditaciones del Ouijote 
(„Meditacijos apie Don Kichotą“, 1914), Ensayo de estética a maniera de prologo („Esė 
estetinėmis temomis prologo forma“, 1914), Sobre el punto de vista en las artes („Apie 
žiūrėjimo tašką mene“, 1924). Pastarosiose trijose aiškiai matyti daugelis būsimojo progra- 
minio modernistinio meno filosofijai skirto veikalo „Meno dehumanizavimas“ (La deshu- 
manización del arte, 1925) leitmotyvų. Šiuose veikaluose regima reakcija į psichologizmą 
meno teorijoje ir išsigimstančias antrosios XIX a. pusės realistines bei natūralistines meno 
kryptis ir akcentuojama naujo modernistinio meno svarba. 

Kritikuodamas realistinės tradicijos literatūrą dėl jos perdėto dėmesio siužetui, pas- 
kutine reikšminga romano žanro manifestacija Ortega vadina M. Prousto epopėją Praras- 
to laiko beieškant. Šiuolaikinio romano esmę, jo akimis, sudaro ne veiksmas, bet grynas 
išgyvenimas - personažų veikloje, jų tarpusavio santykiuose ir aplinkoje. Polemika su 
psichologine pažiūra į meną Ortega tęsia veikale „Esė... ^. Jausmai, emocijų išraiška, anot 
jo, - tai ne pagrindinis meno tikslas, kurio siekia menininkai. Meno kūrinyje neišreiškia- 
mas realus jausmas, kuris yra tik ženklas, išraiškos būdas. Don Kichotas, - aiškina jis, - ne 
realus žmogus, o nepriklausomas estetinis objektas, gyvenantis savoje aplinkoje, kitokioje 
nei fizinė ir psichologinė estetinio pasaulio aplinka. 

Plėtodamas šią mintį, Ortega lygina kalbos ir meno funkcijas. Kalba aprašinėja, 
apibūdina daiktus, o menas išraiškos forma juos įgyvendina. Ši meninė išraiška reiškiasi 
ambivalentiškai: 1) iliuzijos sukūrimo ir 2) įgyvendinimo formomis. Vadinasi, menas yra 
„sukūrimas“ savitos, visiškai nepriklausomos nuo tikrovės meninės vertybės arba naujo 
daiktiškumo. Kita vertus, meno „irealumas“ irgi dvilypis: 1) jis nerealus, jo objektas yra 
kažkas nauja, iš esmės besiskiriantis nuo tikrovės, 2) šis naujas estetinis objektas neišven- 
giamai lemia tikrovės panaikinimą. 

Šią mintį Ortega aiškina meno kūrinį traktuodamas kaip sąmonės būsenos įprasmi- 
nimą. Filosofo įsitikinimu, niekas negali tapti sąmonės objektu tol, kol neįgauna koncep- 
tualios idėjos pavidalo. Norėdamas aprašyti jaučiamą skausmą, rašytojas turi pasitraukti 
iš jutimo į „pašalinio stebėtojo poziciją“, t. y. tapti tokiu aš, kuris pajėgia savo skausmą 

analizuoti iš šalies. Taip pirmapradis „aš jaučiu skausmą“ virsta autonomišku vaizdinu. 
Tęsdamas fenomenologinius apmąstymus, Ortega pažymi, kad pati statula visada skiriasi 
nuo to statulos vaizdinio, su kuriuo menininkas suranda vidinį ryšį. Vadinasi, menas, kaip 
sąmonės kūrybos padarinys, visada yra irealus. 

Meno istoriją Ortega aiškina kaip nuolatos besikeičiančių meninių stilių raidos istoriją, 
kai nauji stiliai keičia jau neturinčius galimybių plėtotis. Meninių stilių kaitą lemia ne tik 
dvasiniai, socialiniai pokyčiai, tačiau ir grynai vidiniai meno raidos procesai. Pavyzdžiui, 
europinės tapybos raidą nuo Giotto iki filosofo gyvenamojo meto moderniosios tapybos 
straipsnyje „Apie žiūrėjimo tašką mene“ Ortega traktuoja kaip laipsnišką rutuliojimąsi nuo 
realaus apimtinio tikrovės objektų vaizdavimo subjektyvaus menininko dvasios būsenų 
iprasminimo link. Gvildendamas Quattrocento epochos italų ir flamandų tapytojų kūrybą, 
atkreipia dėmesį į jų tapomų objektų „apčiuopiamą daiktiškumą“. Vėlesniuose Raffaelio, 
El Greco, P. de Riberos, M. da Caravaggio ir kitų dailininkų kūriniuose jis pastebi laips- 
bei subjektyvių menininko dvasios būsenų svarbą. 

Vakarų tapybos pokytį, Ortegos manymu, paskatino impresionizmas, kurio šalininkai, 
tarsi ignoruodami taktilinius materialius regimų daiktų požymius, ima vertinti savo vidi- 
nį pasaulį ir pateikia jo „impresiją“. Atrades tapomų daiktų tūrį, Cėzanne'as savo regimą 
pasaulį konstruoja iš pirminių geometrinių formų - kubo, cilindro, kūgio. Kartu jis toliau 
interiorizuoja subjektyvius menininko suvokimus. Klasikinio modernizmo tapybą Orte- 
ga aiškina kaip iš esmės naują pasaulėvoką, grąžinančią meną į tikrąjį kelią. Šiam menui 
būdinga „stiliaus valia“. Taigi stilizuoti - vadinasi, deformuoti realybę, derealizuoti. Mene 
„nėra kito būdo dehumanizuoti, išskyrus stilizavimą“ (Ten pat, p. 488). Naujieji tapytojai 
tapo ne regimą pasaulį ar gyvą modelį, bet pirmiausia menininko idėją, jo vaizdinius apie 
regimąjį pasaulį. Ekspresionistai, kubistai, abstrakcionistai nuo daiktų pereina prie „gry- 
nų“ idėjų, schemų, simbolių kūrimo. Taigi porenesansinės Vakarų tapybos istorija Ortegos 
koncepcijoje modeliuojama taip: iš pradžių tapomi daiktai, paskui įspūdžiai ir pagaliau 
idėjos, t. y. dėmesys pirmiausia sutelkiamas į išorinę tikrovę, vėliau į tai, kas subjektyvu, 
ir galiausiai į tai, kas intrasubjektyvu. Šie trys etapai identiški Vakarų filosofijos etapams. 

Pagrindiniame modernistinės meno filosofijos problemas gvildenančiame veikale 
„Meno dehumanizavimas“ Ortega siekia teoriškai apmąstyti Vakarų Europos dailės raidą 
nuo impresionizmo iki pirmųjų XX a. dešimtmečių. Jo meno dehumanizavimo koncepcija 
glaudžiai siejasi su ankstesne iracionalistinės meno filosofijos (Schopenhaueris, Nietzsche) 
tradicija. Pirmieji meno dehumanizavimo teorijos požymiai matyti Schopenhauerio vo- 
liuntarizme. Skelbdamas subjektyvių menininko polėkių, užslėptų jo instinktų prioritetą, 
iracionalizmo pradininkas kartu išstumia iš kūrybos daugelį tradicinių meno vertybių. 

Sujo vardu siejamas dehumanizuotam menui būdingas pasaulėžiūros tragizmas, panieka 
masėms, tikrovės ignoravimas, formos prioriteto skelbimas, siekimas įprasminti metafi- 
zines idėjas, atspindinčias pasaulio esmę. Schopenhaueris atskiria meno kūrinio formą 
nuo materialaus pagrindo ir priartina ją prie abstrakčios idėjos. Taip atsiranda mintis, kad 
„formos esmė suvokiama abstrakčiai ir intelektualiai“. 

Meno dehumanizavimo idėjos rutuliojamos Kierkegaardo „egzistencinės krizės“ filo- 
sofijoje. Ankstesnę racionalistinés meno filosofijos tradiciją kaltindamas „impersonalumu“, 
autentiškos kūrybos atramos tašku jis vadina mąstančio individo subjektyvumą 
(Kierkegaard, 1960, p. 474). Tikras menas, jo įsitikinimu, turi ne atspindėti realų pasaulį, 
o išreikšti didžiai individualią menininko patirtį, žvelgti į pasaulį „iš vidaus“, iš vienišo, 
esančio priešiškame jam pasaulyje autsaiderio pozicijų. Dehumanizuoto meno sampratą 
formavo Kierkegaardo neįveikiama kūrybinė asmenybės krizė, jo potraukis mitologinėms 
(kvazimitologinėms) konstrukcijoms, aukščiausios realybės aprašinėjimas iracionaliais 
metodais (simbolizmas), griežčiausio subjektyvumo kultas. Jo, kaip ir Nietzsche's, veika- 
luose aukštinama pasaulio disharmonijos idėja, kurios subjektyvus atspindys yra „skilusi“ 
sąmonė, praradusi ryšį su tradicinėmis harmonijos, humanizmo, gėrio ir grožio sąvokomis. 

Meno dehumanizavimo idėjos toliau plėtojamos reliatyvistinėje Nietzsches meno filoso- 
fijos koncepcijoje. Savaja radikalia „vertybių perkainojimo“ programa jis siūlo iš naujo dvasios 
genijų meno pašalinti visas „žmogiškas, perdėm Zmogiskas" realybes ir mene įtvirtinti „ant- 
žmogiškus“ idealus, kuriems svetimas sentimentalumas ir minkštakūniškumas. Išlaisvinęs 
meną iš tikrovės „pančių“ ir meno kuriamą iliuziją paskelbęs aukščiausia vertybe, jis kovoja 
dėl naujo „dehumanizuoto“ genijų meno, kuris ignoruoja masių skonį. Jo nuomone, tik me- 
nas, esantis „kitoje gėrio ir blogio pusėje“, gali sukurti naują dvasios genijų kastą. Nietzsche 
ryžtingai atmeta išsigimstančio realistinio meno tradicijas ir aukština subjektyvią genijaus 
valią, formos reikšmę, teigia principinį meninės kūrybos akto spontaniškumą. Naujosios 
modernistų kartos menininkai perėmė iš jo įsitikinimą esą žmogaus būties tragiškumas ne- 
išvengiamas, tezę, kad „tikrojo“ meno tikslas - vaizduoti ne realų pasaulį, o menininko vidinį 
pasaulį. Taigi Nietzsches koncepcijoje formuojama nauja meno dehumanizavimo programa, 
nukreipta prieš dekadentines XIX a. pabaigos tendencijas ir įtvirtinanti naujo modernistinio 
meno estetinius idealus. Įkvėpti maištingų šio mąstytojo idėjų, modernistinės kartos meni- 
ninkai ryžtingai atmeta realistinio meno principus ir pradeda kurti „dehumanizuotą“ meną. 

Tolesnė teorinės minties ir meno praktikos raida pastebimai keičiasi. Šios dvi intelek- 
tinės veiklos sritys tarpusavyje sąveikauja, ir — tai itin svarbu - nuo šiol besiformuojančios 
meno filosofijos koncepcijos patiria stiprų moderniajame mene vykstančių procesų povei- 
kį. Audringa ekspresionizmo, kubizmo, futurizmo, dadaizmo, abstrakcionizmo evoliucija 
kelia teorinio apmąstymo būtinybę. 

Veikale „Meno dehumanizavimas“ Ortega siekia filosofiškai interpretuoti moderniojo 
Vakarų meno procesus. Naujasis menas išstumia vertybes - tai jis traktuoja kaip tikro 
dvasingo meno atgimimo požymį. Priešnuodis šioje koncepcijoje - „dehumanizavimas“, 
kuris turėjo apsaugoti tikrąją elitinę dvasios genijų kultūrą nuo destruktyvaus masinės 
kvazikultüros poveikio. Dehumanizavimo esmė - kurti ne savitą originalų meną, o for- 
muoti kontempliatyvių intelektualų kastą, kuri, kultūros ir meno padedama, sugebėtų 
išsaugoti dvasingumą. Kontempliatyvumas filosofui - tikrojo egzistavimo modusas ir 
didingas meno stilius. 

Analizuodamas XIX a. pabaigos - XX a. pradžios didžiųjų modernistinio meno re- 
formatorių P. Picasso, S. Mallarmė, M. Prousto, J. Joyceo ir kitų kūrybą, Ortega teigia, jog 
ryškiausias jų meno bruožas yra „naujas estetinis jutimiskumas’, t. y. neigiamas Siuolaiki- 
nio menininko požiūris į „žmogiškąją realybę“. Jame irgi vengiama gyvų formų, siekiama, 
kad meno kūrinys būtų tik meno kūrinys, aukštinama žaidybinė jo kilmė, ironiškumas, 
vengiama visokio melo ir atsiribojama nuo transcendencijos. Šį naująjį meninės kūrybos 
stilių, kuris formuojasi kaip tiesioginė reakcija į individo depersonalizaciją, jis pavadina 
„meno dehumanizavimu“. Tradicinės pakraipos menas siekė sukurti tokią pačią ar tobules- 
nę tikrovę, perteikti jos iliuziją, o naujasis dehumanizuotas menas sutelkia dėmesį į grynai 
estetines vertybes, pabrėždamas meninio objekto nerealumą ir sąlygiškumą. Vadinasi, 
naujieji menininkai, sąmoningai vengdami tiesmukai atspindėti tikrovę, siekia išplėsti 
meno pasaulį vaizduotės sukurtomis sąlygiškomis formomis, simboliais, metaforomis. 

„Paprasti žmonės mano, kad pabėgti nuo realybės lengva, o šitai yra sunkiausias da- 
lykas pasaulyje. Lengva apibūdinti ar nupiešti dalyką, kuris visiškai neturi prasmės, kuris 
yra negražus: šitam pakanka be sąryšio sudėlioti žodžius arba nubrėžti netvarkingas linijas. 
Tačiau gebėti sukonstruoti kažką, kas nėra „natūralios tikrovės“ kopija ir vis dėlto turi šiek 
tiek substantyvumo, yra pats didžiausias menas“ (Ortega, 1999, p. 486). Tikrovė čia traktuo- 
jama kaip savotiškas persekiotojas, trukdantis menininkui pabėgti į kitą - grynųjų meninių 
vertybių pasaulį. Taigi, atsiribodamas nuo realistinio meno tradicijos, Ortega teoriškai 
pateisina abstrakcija besiremiančias moderniojo meno kryptis. Pažymėtina, jog jis, kaip 
ir de Unamuno, nepaisant daugkartinių bandymų atsiriboti nuo kraštutinių moderniojo 
meno apraiškų, objektyviai tapo vienas autoritetingiausių moderniojo meno teoretikų. 

Jeigu modernizmas yra ne visai menas, teigia Ortega, vis tiek jis išsaugoja tikrojo meno 
reikšmę tiems, kurie geba suvokti grynąsias estetines vertybes. „Dehumanizuotas“ menas 
visai netapatus „modernizmui“. „Dehumanizuotas“ yra bet kuris didis meninis stilius (ne- 
priklausomai nuo epochos), kuris neleidžia, jog kūrinio šerdis slypėtų žmogui svarbiose 
vertybėse. Vadinasi, analizuodamas meno dehumanizavimą, ispanų filosofas žengia daug 
toliau negu jo pirmtakai - teigia principinį „meniška“ ir „žmogiška“ nesuderinamuma. 

Jo nuomone, jeigu neįmanomas grynasis menas, tai reikia bent siekti iš „dehumanizuoto“ 
meno pašalinti tas žmogiškąsias realijas, kurios dominavo romantiniame ir natūralisti- 
niame mene. 

Realizmą (daugiausia XIX a.) filosofas atmeta kaip nemenišką reiškinį, pagrįstą tik 
išoriniu siužetiniu pradu ir tolimą gelminei meno esmei. „Visa meninė XIX amžiaus kū- 
ryba, - rašo jis, - buvo negryna. Estetinių elementų menininkai palikdavo minimumą, 
beveik ištisai savo kūrinius užpildydavo prasimanymais apie žmogiškąją realybę. <...> 
Kaip tik tai padės suprasti, kodėl XIX amžiaus menas buvo toks populiarus: jis buvo ski- 
riamas įvairiaspalvei masei, be to, tokiu mastu, kad tai jau buvo nebe menas, bet paties 
gyvenimo fragmentas. Reikia atsiminti, kad visose epochose, kuriose egzistavo du skir- 
tingi meno tipai, vienas mažumai, o kitas daugumai, pastarasis visada buvo realistinis“ 
(Ten pat, p. 478). 

Suartindamas pagrindines XIX a. meno sroves (realizmą, romantizmą, natūralizmą) 
ir priskirdamas jas bendrajai realistinio meno tradicijai, Ortega priešpriešina jas naujajam 
modernistiniam menui. Realistinės tradicijos menas, remdamasis išgyvenimu, daugiau- 
sia dėmesio sutelkia į tikrovės atspindėjimą, o naujasis dehumanizuotas modernistinis 
menas krypsta į grynai estetinių muzikalių formų kūrimą. Naujajame modernistiniame 
mene tikrovė sąmoningai iškraipoma, pakeičiama sąlygine schema, simboliu, metafora. 
Čia triumfuoja grynai individualus stilius, vengiama emocijų, sentimentalumo, siekiama 
išsaugoti nuotolį tarp tikrovės ir kuriamos naujos meninės realybės. Kai meno apvalymas 
nuo žmogiškojo prado pasiekia tokį lygį, jog šis vos pastebimas, tuomet, Ortegos many- 
mu, susiduriame su tokiomis meninėmis vertybėmis, kurias įvertinti pajėgs tik tie, kurie 
pasižymi itin subtiliu meniniu skoniu. Tai bus menas menininkams, o ne masei. Tai bus 
kastos, o ne demokratiškas menas“ (Ten pat). 

Taigi naujasis modernistinis menas žmones skirsto į dvi priešingas grupes: į tuos, 
kurie jį supranta, mažumą, ir į tuos, kurie yra nusiteikę priešiškai - absoliučią daugumą. 
Pastarieji, susidūrę su naujojo meno apraiškomis, jaučiasi bejėgiai, užgauti, nes toks menas 
jų suvokimui neprieinamas. Todėl instinktyviai kyla neigiama reakcija miesčionims, susi- 
dūrusiems su naujuoju menu („ten, kur pasirodo naujosios mūzos, - sako Ortega, - masė 
stojasi piestu“). Vadinasi, naujojo meno nepopuliarumas Ortegos koncepcijoje atlieka so- 
ciologinę funkciją ir įtvirtina atotrūkį tarp dviejų priešingų polių: „tikrai estetinio“ tapusio 
menininkų ir dvasinio elito nuosavybe, ir „netikrojo“, paliekamo masei. Fiksuodamas jų 
atitrūkimą, filosofas ragina dvasinį elitą sutelkti jėgas ir nepasiduoti utilitaristinės pasau- 
lėžiūros spaudimui. 

Taigi Ortega savitai interpretuoja daugelį aktualių XX a. kultūros ir modernistinio 
meno raidos problemų. Jis, kaip ir Nietzsche, suvokia realią, totalitarinės ideologijos, 

utilitarizmo įsigalėjimo, gyvenimo racionalizacijos ir standartizacijos kultūrai ir menui 
keliamą grėsmę; modernistiniame mene regi didėjantį atotrūkį tarp naujausių autentiškų 
kultūros, meno formų ir masinės sąmonės poreikių. Veiksminga ispanų mąstytojo kova 
su masinės kultūros įtaka, žmogaus laisvės ribojimu dėl dvasingo meno padėjo daugeliui 
Vakarų intelektualų suvokti kultūros masiškėjimo grėsmę. 

Šio visuotinai pripažinto ispanakalbės kultūros patriarcho, „didžiojo mokytojo ir 
auklėtojo“ idėjos ir įvairiapusė kultūrinė ir meninė veikla daro ilgalaikį poveikį Vakarų 
intelektualams ir modernistinės pakraipos menininkams. Jo idėjos itin plačiai sklinda 
Ispanijoje ir Lotynų Amerikos šalyse, į jas įsiklauso daugelis žymiausių filosofų, kultūros 
veikėjų, menininkų. Intensyvi kultūrinė Ortega veikla yra pavyzdys daugeliui šių šalių 
intelektualų bei menininkų, skatina ispanakalbių modernistinės pakraipos menininkų 
veržimąsi į pirmaujančias pozicijas pasaulinėje kultūroje. Ortegaos idėjos turėjo stiprią 
įtaką Ženevos kritikų mokyklai, kontrkultūros, postmodernizmo teoretikams, daugeliui 
žymiausių XX a. mąstytojų, meno teoretikų bei menininkų, iš kurių pirmiausia vertėtų 
išskirti H. Marcuse’, J. Derrida, R. Barthes’a, L. Sea, M. McLucana, E. Gombricha, G. Bas- 
chellard’a, A. Artaud, A. Machado, E G. Lorca, J. R. Jimėnezą, R. Alberti, S. Dali, L. Buūuelį, 
C. J. Celą, V. Aleixandre, J. L. Borgesą, J. Cortazarą, O. Pazą. 


Formos instinkto iškėlimas H. Reado meno filosofijoje 


Herbertas Readas (1893-1968) - pirmasis pasaulinio garso britų meno teoretikas, me- 
srityje. Šio teoretiko svarbiausios knygos susilaukė daugelio leidimų ir išverstos beveik į 
visas didžiąsias pasaulio kalbas. Apibendrindamas daugelio skirtingų filosofinių tradicijų 
bei mąstytojų idėjas, Readas sukūrė savitą modernistinio meno filosofiją. Knygoje The 
Meaning of Art („Meno prasmė“, 1931) Readas pirmą kartą glaustai formuluoja daugelį 
pagrindinių savo meno filosofijos idėjų, kurias papildo, koreguoja vėlesniuose darbuose. 
Jau šiame veikale menas traktuojamas kaip aloginės, intuityvios saviraiškos forma. 
Penktajame dešimtmetyje pagrindiniu Reado mokslinių tyrinėjimų objektu tampa 
moderniojo meno problemos. Viena po kitos pasirodo jo knygos The Philosophie of Mo- 
dern Art („Moderniojo meno filosofija“, 1951), The Tenth Muse („Dešimtoji mūza“, 1952), 
A Concise History of Modern Painting („Trumpa šiuolaikinės tapybos istorija“, 1964). Šios 
knygos greit išverčiamos į daugelį kalbų ir suteikia Readui platų tarptautinį pripažinimą. 
1954 m. Didžiosios Britanijos karalienė už nuopelnus estetikos bei meno tyrinėjimų srityse 
suteikia Readui lordo titulą. Jis tampa draugijos „Auklėjimas meno priemonėmis“ prezi- 
dentu, Londono Šiuolaikinio meno instituto direktoriumi, The British Journal of Aesthetics 

redaktoriumi, Britų estetikų draugijos prezidentu. 1966 m. Readas apdovanojamas už 
nuopelnus kultūros srityje tarptautine Erazmo premija. 

Reado kūrybinis palikimas gausus ir įvairialypis. Jis parašė per trisdešimt teorinių 
knygų, kurias dažniausiai sudaro vienos temos jungiami esė rinkiniai. Gyva rašymo ma- 
niera Readas artimas prancūzų eseistinei tradicijai (P. Valéry, P. Claudelis, P. Eliuard’as, 
A. Camus, A. Malraux). Lanksti, polemiška esė forma, nedidelė apimtis, autentiškumas ir 
pabrėžtinai intymus kontaktas su skaitytoju imponuoja Readui. Esė žanrą jis laiko labiausiai 
atitinkančiu XX a. intelektualinės kultūros poreikius ir šiuolaikinės meno filosofijos pobūdį. 

Remdamasis švietėjų ir romantikų kapitalizmo kritika, Readas iškelia humanistinę 
meno filosofijos ir estetinio auklėjimo misiją šiuolaikiniame pasaulyje. Jo apmąstymų 
centre - merkantilinės visuomenės ir dvasingos asmenybės konflikto, meninės kūrybos 
ištakų, kūrybos proceso, menininko saviraiškos, moderniojo meno problemos. Apmąs- 
tymais apie žmogaus gyvenimo ir kūrybos prasmę, susirūpinimu žmogaus likimu Readas 
artimas egzistencialistinės meno filosofijos tradicijai. „Tačiau aš nesiryžtu savosios kon- 
cepcijos vadinti egzistencialistine filosofija, nes perimu iš egzistencialistų išbaigtas idėjas 
bei požiūrius. Manieji apmąstymai apie istorinius ir psichologinius meno aspektus gali 
būti traktuojami kaip estetinė filosofija“ (Read, 1960, p. 28.) Savo estetinę filosofiją Readas 
tapatina su meno filosofija. Jo įsitikinimu, meno filosofijos reikšmė ateičiai labai svarbi. 

Reado nuomone, menas ir estetinės vertybės XX a. intelektualui tampa vieninteliu 
patikimu dvasingumo prieglobsčiu. Didėjančią meno įtaką žmogaus dvasiniams poreikiams 
Readas kaip ir Malraux, Ortega y Gassetas, Dufrenneas, laiko kone vienintele atsvara des- 
truktyvioms amžiaus tendencijoms. Menas jo koncepcijoje iškyla kaip svarbiausia žmogaus 
ir visuomenės santykių harmonizavimo priemonė, padedanti mąstančiai asmenybei surasti 
kontaktą su būtimi. 

Readas kritiškai žvelgia į monolitines meno filosofijos sistemas, sistemingumo kultą, 
vienpusišką proto aukštinimą, mokslininkų pretenzijas į galutines tiesas. Jis pats prisipažįs- 
ta, kad yra eklektikas, arba, kitais žodžiais tariant, pliuralistas. „Aš esu pliuralistas, - rašo 
Readas, - pripažįstantis, kad yra savarankiškų tiesų, ir todėl nenoriu per prievartą tempti 
jų į pataisos namus vien tam, kad būtų suvestos į mistifikuotas formules“ (Read, 1957a, 
p. 4.) Reado meno filosofijos koncepcija susiformavo ne iš karto, tai ilgų apmąstymų, 
koregavimų, papildymų sudėtingos dvasinės evoliucijos rezultatas. 

Didžiausią poveikį jo modernistinio meno filosofijos tapsmui turi intuityvistinė 
Bergsono meno filosofija, iš kurios jis perima mokslinio ir meninio pasaulio suvokimo 
dualizmą, įsitikinimą, kad tikroji būtis būdinga tik „gyvybiniam polėkiui“, požiūrį į meninę 
kūrybą kaip nuolatinį sąmonės ribų plėtimą, naujo, dar nežinomo pasaulio atskleidimą, 
biologinių motyvų, instinkto ir intuicijos reikšmės aukštinimą, minties raiškumą ir subtilų 

psichologizmą. Meninės kūrybos prigimtį Readas kaip ir jo įkvėpėjas sieja vien su instinkto 
ir intuicijos sferomis. 

Kitas svarbus Reado pasaulėžiūros atramos taškas - psichoanalitinės S. Freudo, C.-G. 
Jungo idėjos. Jis perima iš Freudo trinarę žmogaus psichikos schemą, mokymą apie pa- 
sąmonės prioritetą kūryboje, o meninę kūrybą aiškina kaip „giliausių psichikos lygmenų 
materializavimą“. Jis atkreipia dėmesį į svarbią Freudo mintį apie poetams ir dailininkams 
būdingą sugebėjimą pasinerti į giluminį kolektyvinių svajy ir fantazijų lygmenį, peržengti 
individualaus pasaulio pažinimo ribas. Readas kritikuoja Freudą, kad pastarasis nepa- 
aiškina, kaip kolektyvinėje pasąmonėje besireiškiančios pirmapradės vaizdinių sistemos 
įprasminamos poetų ir dailininkų kūriniuose. Atsakymą į šį klausimą suranda Jungo 
archetipų ir kolektyvinės pasąmonės teorijose, mokyme, kad šalia individualios sąmonės 
greta gyvuoja ir kolektyvinė pasąmonė, kurioje atsispindi ankstesniųjų kartų patyrimas 
ir skleidžiasi žmonėms būdingi instinktai ir archetipai, kurie yra pirminiai jaunesnės 
individualios sąmonės atžvilgiu. 

Reado pasaulėžiūroje psichoanalitinės idėjos jungiasi su formalizmo, egzistencializ- 
mo ir E. Cassirerio simbolinių formų filosofijos idėjomis. Jis perima Cassirerio mokymą 
apie meninių formų sugebėjimą transformuoti pasyvų jutiminių įspūdžių srautą į grynai 
dvasinių prasmingų vertybių sritį ir kurti simbolių pasaulį, kuris reiškiasi „mūsų jutiminės 
patirties elementais - linijomis, štrichais, architektūrinėmis ir muzikinėmis formomis“ 
(Cassirer, 1945, p. 157). Šiuo požiūriu menininkas, kaip ir mokslininkas, yra naujo ne- 
žinomo pasaulio atradėjas, tik jo veiklos sfera - ne mokslinės sąvokos, faktai, dėsniai, o 
intuicija ir naujos meninės formos, begalinė jų įvairovė. Meno kūrinio gimimo procesas 
Reado koncepcijoje įgauna egzistencinę prasmę. Gvildendamas meno ištakų problemą, 
Readas jau pirmykščiame žmoguje įžvelgia pirminio kūrybinio impulso pasireiškimą. 
Kūrybinis pradas toks galingas, kad neišvengiamai griauna bet kokius žmogaus kūrybišku- 
mo varžymus. Todėl visai nesvarbu, kokiomis sąlygomis kuria menininkas. Šiuo atžvilgiu 
„Netgi kalėjimas gali tapti geriausia tirono dovana menininkui“. 

Žmogaus kūrybiškumą Readas sieja su jo prigimtyje slypinčiu „formos instinktu“. 
Rieglio meninės valios (Kunstwollen) kategorijai Readas suteikia dar ryškesnę biologinę 
prasmę, tuo priartėdamas prie Worringerio formos instinkto kategorijos. Kaip ir Worrin- 
geris, Readas prabyla apie valią, nukreiptą į abstrakčių formų kūrimų, ir nuolatos pabrėžia 
ne intelektinį, o instinktyvųjį meninės kūrybos pobūdį. Meninė kūryba čia aiškinama 
kaip spontaniškas, stichinis ir visuomet grynas individo kūrybinės raiškos aktas. Meno 
savitumas, palyginti su kitomis žmogaus dvasinės veiklos sritimis, pasireiškia tuo, kad 
meno kūrinys visuomet įkūnija asmenybės išsilaisvinimą bėgimą nuo chaoso, kita ver- 
tus, teikia žmogui džiaugsmą. „Primityvus žmogus, - rašo Readas, - jau buvo žmogus ir 

neišvengiamai turėjo jausti pasitenkinimą kūrybiniu aktyvumu, kuriuo jis buvo apdova- 
notas. Kitais žodžiais tariant, menas gyvavo nepriklausomai nuo magijos ir turėjo savus jį 
maitinančius šaltinius, tik daug vėliau jis pradėjo asocijuotis su magiškąja veikla.“ (Read, 
1956, p. 12.) 

Meną Readas traktuoja kaip sugebėjimą „materializuoti giliausius žmogaus psichikos 
lygmenis“, kaip kryptingą formų modeliavimą, kaip atkaklią kovą su neklusnia materija. 
„Jeigu publika nesuvokia instinktyvios meno prigimties, - sako Readas, - tuomet ji nepa- 
jėgia prisiliesti prie jo gelmės, kur pasitenkinimas intensyviausias“ (Read, 1957, p. 293.) 
Kai slapčiausi menininko siekimai neranda atgarsio publikoje, tuomet į dialogą tenka 
įsitraukti filosofui, kurio tikslas — atskleisti menininko misiją ir kūrybos prasmę. Meno 
esmė Readui atsiskleidžia abstrakčiose formose bei simboliuose, kuriuose kristalizuojasi 
slapčiausi menininko dvasios polėkiai. Šios formos ir simboliai yra autonomiški tikrovės 
atžvilgiu ir neturi analogų realybėje. Bet kokių išorinių nemeninių (socialinių, politinių, 
religinių) veiksnių įsibrovimą į meno stichiją Readas traktuoja kaip nusižengimą esminiams 
meno tikslams. Iš čia kyla teiginys, kad „kiekviena intelektualinė ir religinė įtaka, kuri siekia 
kontroliuoti meną, neišvengiamai saisto jo pirmapradį gyvybingumą“ (Read, 1956, p. 105). 

Požiūris į menininką ir meninės kūrybos procesą skirtingais Reado dvasinės evoliu- 
cijos tarpsniais pastebimai keitėsi. Ankstyvuosiuose jo darbuose vyravo Bergsono idėjos: 
menininkas buvo traktuojamas kaip mediumas, nesąmoningai perteikiantis ir varijuojantis 
pasąmonėje esančius daugmaž stabilius ir specifinius vaizdinius. Vėliau pastebimai stiprėja 
formalistinių, psichoanalitinių bei ontologinių Heideggerio idėjų poveikis. Absoliutinda- 
mas menininko kūrybiškumo, originalumo reikšmę, Readas vis dažniau aiškina meninės 
kūrybos procesą kaip „būties formavimą“, kažko nauja dar neregėta atradimą, nesąmoningą 
archetipinių struktūrų emanaciją. 

Siekdamas sušvelninti šiuolaikinio žmogaus konfliktą su niveliuojančiomis indus- 
trinės civilizacijos tendencijomis, Readas siūlo auklėti žmones menu. Jis yra „estetinės ir 
moralinės revoliucijos“ šalininkas. Ši revoliucija gali būti įgyvendinta integruojant menines 
disciplinas į žmonių auklėjimą, besiremiantį visiškai nauju būdu - meno priemonėmis, 
kurios padeda plėtoti visas fizines bei dvasines žmonių, ypač vaikų, galias, pasaulėjautą, 
jautrumą grožiui ir etinėmis vertybėms. „Muzika, tapyba, naudingų daiktų gaminimas, 
žmogaus kūno proporcijos ir augalų tikslingumo suvokimas, paverstas mūsų auklėjimo 
metodų pagrindu, suteiks vaikams gracingumą ir harmonijos jausmą, ne tik apdovanos 
juos kilniu elgesiu, bet ir kilniu charakteriu, ne tik gracingu kūnu, bet ir skaidriu protu. 
Menas suformuos tas savybes, sako Platonas, anksčiau, nei vaikas pradės mąstyti, suteiks 
jam giminystės, „sąryšio“ instinktą, kuris lemia intelektą. Išsiugdęs šį instinktą, vaikas 
visuomet galės teisingai mąstyti n veikti“ (Read, 1966, p. 11). 

Reado istorinės meno raidos koncepcija rutuliojasi ryškioje biologinių teorijų įtakoje. 
„Meno raidos istorija ir žmogaus sąmoningumo istorija, - rašo jis knygoje „Vaizdinys ir 
idėja“ - yra biologinis procesas“ (Read, 1955, p. 137). Šis procesas turi dvi pagrindines 
tendencijas: 1) realistinio figūrinio meno, siekiančio atspindėti tikrovę, ir 2) abstrakčiojo 
simbolinio meno, išreiškiančio grynai estetinę meno prigimtį. 

Realistinės figūrinės dailės ištakas Readas atpažįsta neolito epochos mene, kuriam 
būdingas objektyvaus beasmenio prado vyravimas. Šio meno principas - ne atrinkti, o 
kopijuoti tikrovę, sutelkti dailininko dėmesį ties vienu ar kitu pasaulio reiškiniu bei as- 
pektu. Tačiau realistinio meno principai, anot Reado, Vakaruose susiformuoja ir įsivyrauja 
tik Renesanso ir vėlesniųjų epochų mene. Šis menas pažeidžia estetinę meno prasmę ir 
„užtemdo“ grynai estetinę formą gyvenimišku turiniu. Todėl XV-XIX a. realistinės tra- 
dicijos meną ir įvairias akademizmo modifikacijas Readas traktuoja kaip nukrypimą nuo 
gyvybingųjų meno ištakų. 

Abstrakčios nefigūrinės šiuolaikinės dailės užuomazgų Readas ieško paleolito epo- 
choje. Šios epochos dailėje jis regi amžiną žmogaus dvasios polinkį į abstrakciją, simbolinę 
saviraišką. Paleolito epochos tapybos polinkis geometrizuoti abstrakčias formas čia trak- 
tuojamas kaip svarbus posūkis meno raidos istorijoje, liudijantis, kad pirmykščio žmogaus 
dvasinis pasaulis darosi vis sudėtingesnis, kūrybinės potencijos auga. Dar jutiminiame 
estetiniame lygmenyje žmogus suvokia abstrakčios formos galią ir žavesį. Polinkį kurti 
grynas abstrakčias simbolines formas Readas aiškina kaip giluminę žmogaus kūrybinės 
dvasios bei slapčiausių instinktų raišką. Suvesdami išorinio pasaulio įvairovę į abstrakčias 
simbolines formas, stilizuodami jas, skirtingų epochų menininkai suteikdavo nefigūri- 
nei dailei skirtingą simbolinę prasmę. Abstrakčios nefigūrinės dailės pėdsakus Readas 
aptinka Egipto, keltų, viduramžių mene. Šiuolaikinis modernusis menas tarsi grįžta prie 
gyvybingųjų meno ištakų. 

Readą domina tik toks menas, kuris remiasi instinktyvia, nesąmoninga, nesuderinama 
su protu veikla, pajėgia kurti „naują“, „kitą, mums nepažįstamą tikrovę, įveda į sudėtin- 
gesnių, grynai estetinių išgyvenimų pasaulį. Tokio kokybiškai naujo meno užuomazgas jis 
aptinka XX a. klasikinio modernizmo mene. Knygose gvildendamas modernistinio meno 
fenomeną jis atkreipia dėmesį, kad modernizmą sudaro stulbinanti srovių ir individualių 
meninių stilių įvairovė, kurioje jis išskiria dvi ryškėjančias tendencijas, viena iš jų dar 
išsaugoja sąsajas su anksčiau viešpatavusia realistine tradicija, o kitoje - regimas akivaiz- 
dus posūkis į abstrakciją. Šioje pakraipoje menininkai savo idėjas perteikia formaliomis 
struktūromis, konceptualiais metafiziniais vaizdiniais, ženklais, simboliais, metaforomis. 

Pagrindinių Reado veikalų apie modernistinį meną patosas nukreiptas į siekį teoriškai 
pagrįsti šį meną, ypač abstrakcionizmą, kaip dėsningą pasaulinės dailės evoliucijos 

rezultatą. Readas prisideda prie žymių prancūzų modernistinio meno teoretikų P. Fran- 
castelio, B. Dorivalio, M. Briono, M. Ragono, H. Seuphoro, iškeliančių modernizmą kaip 
kokybiškai naują meno kultūros etapą. 

Dar studijų metais susipažinęs su P. Cėzanneo, P. Gauguino, V. van Gogho, P. Pi- 
casso, P. Klee ir V. Kandinskio kūryba, jis visą gyvenimą buvo aktyvus klasikinio 
modernizmo dailės propaguotojas, tačiau santūriai vertino neoavangardinės amerikiečių 
dailės ieškojimus. Susidomėjęs modernizmo fenomenu, jis pradėjo įdėmiai studijuoti 
filosofines, etines, psichologines jo prielaidas. Modernizmo genezę vaizduojamosios 
dailės srityje Readas siejo su Cėzanneo siekimu matyti kitaip objektyviai be „grynojo“ 
proto ir „negrynų“ emocijų įsikišimo nei anksčiau viešpatavusios realistinės tradicijos 
šalininkai. 

„Moderniojo meno filosofijoje“ Readas pabrėžia glaudų moderniojo meno ryšį su 
iracionalizmo filosofija (Kierkegaardas, Nietzsche, Heideggeris), kurioje formuojasi naujos 
„krizinės“ sąmonės užuomazgos. Šiuolaikinė meno filosofija, nuolatos primena jis, turi 
atsiminti, kad modernusis menas formuojasi iš esmės kitoje dvasinėje situacijoje. „Aš 
neabejoju, kad šiuolaikinio meno bėgimas nuo tikrovės vaizdavimo į įvairias abstrakcijos 
formas tiesiogiai išreiškia tas religines ir filosofines teorijas, kurias savo ruožtu sąlygojo 
ekonominiai veiksniai, atvedę žmoniją į dvasinio nesvarumo būseną.“ (Read, 1957, b, 
p. 106.) Klasikinės filosofinės tradicijos permąstymo principai, kurie brendo iracionalios 
meno filosofijos plotmėje (atsisakoma pažinti išorinį pasaulį, gilinamasi į žmogaus vidinį 
gyvenimą, jautriausius sąmonės poslinkius), XX a. pradžioje randa atgarsį moderniajame 
mene, kur jutiminius tikrovės vaizdinius pakeičia simboliniai, išreiškiantys subjektyvųjį 
menininko regėjimą. 

Moderniosios tapybos ištakas Readas fiksuoja ir romantizmo dailėje, subjektyviai 
deformavusioje tikrovės formas, o svarbiausiu modernizmo atramos tašku skelbia didžiojo 
mąstytojo analitiko Cėzanneo kūrybą, iš kurios, pasak jo, išsirutulioja kubizmas ir daugelis 
kitų modernizmo krypčių. Moderniojo meno istoriją jis traktuoja kaip nuoseklią įvairių 
modernizmo krypčių evoliuciją abstrakcionizmo linkme, o abstrakčios formos bei sim- 
boliai jam atrodo giluminė meno esmės apraiška. Abstrakcionizmas, jo požiūriu, įkūnija 
visišką nesuinteresuotumą ir aukščiausią estetinę vertę, kuri reiškiasi grynomis formomis, 
linijomis, plokštumomis, abstrakčiais simboliais ir šifrais. 

Reado išplėtota modernistinio meno filosofija turėjo didžiulį poveikį požiūrio pasi- 
keitimui į modernistinio meno vietą pasaulinio meno raidos istorijoje anglakalbėse šalyse. 
Modernizmas čia kaip ir Prancūzijoje pradedamas traktuoti kaip vienas revoliucingiausių 
Vakarų meno istorijos sąjūdžių, iškėlusių daugybę išskirtinio talento asmenybių, įtvirti- 
nusių jo margaspalvę stilistiką ir naujus meninės kūrybos principus. 

A. Malraux modernaus meno filosofija 


Įtakingas modernistinio meno filosofijos šalininkas André Malraux (1901-1976) - legen- 
dinė XX a. asmenybė, žavėjusi amžininkus talento įvairiapusiškumu ir meninio skonio 
rafinuotumu. Žymus meno filosofas, įtakingas prancūzų egzistencialistas, pasaulinio garso 
rašytojas, visuomenės veikėjas savo gyvenimu įkūnijo mąstymo ir būties vienybės idėją. 
Daugeliui Malraux kūrybos gerbėjų jis tapo didžiosios humanitarinės prancūzų kultūros 
bei tikro inteligento, jaučiančio atsakomybę už savo veiksmus ir supantį pasaulį, simbo- 
lis. Vienas subtiliausių mūsų šimtmečio neeuropinių tautų ir modernistinio meno žinovų 
pasižymėjo unikalia erudicija. Jo skirtingų epochų ir civilizacijų meno paminklų vertinimai 
yra neįtikėtinai taiklūs ir įtaigūs. Filosofo idėjos turėjo didžiulį poveikį pokario Vakarų 
inteligentijai, padėjo jai kitaip pažvelgti į pasaulinės kultūros ir meno raidos istoriją, ypač 
į neeuropinių civilizacijų meno laimėjimus. 

Malraux gimė Paryžiuje, kur jau vaikystėje atsiskleidė jo potraukis humanitariniams 
mokslams, literatūrai ir vaizduojamajam menui. Šių sugebėjimų sklaidai buvo palankus 
intelektualus šeimos bei Paryžiaus - pripažinto pasaulinės kultūros centro klimatas. Tarp 
humanitarinės prancūzų inteligentijos XX a. pradžioje buvo itin populiarios Schopenhau- 
erio, Nietzsche’ ir Bergsono idėjos. Apie jas dažnai buvo diskutuojama ir Malraux tėvų 
salone. Gyvenimo pabaigoje Les Antimémoires („Antimemuaruose“, 1967) jis prisimena: 
„Mano tėvas labiausiai vertino F. Nietzscheę ne todėl, kad jis pasižymėjo aiškiaregiškumu, 
o dėl proto dosnumo, kurį įžvelgė“ (Malraux, 1967, p. 37). 

Iš Schopenhauerio, Nietzsche's, Bergsono veikalų imlus jaunuolis perėmė susižavėjimą 
Rytų kultūromis, meno kultą, intuicijos, kūrybiškumo aukštinimą, pasaulėžiūros tragizmą 
ir egzistencinio mąstymo užuomazgas. Baigęs licėjų, jis įstojo į garsiąją l'École des langues 
orientales (Rytų kalbų mokyklą) ir pasinėrė į archeologijos, orientalistikos, sanskrito bei 
kinų kalbų studijas. Jis buvo nuolatinis Guimet Rytų meno muziejaus ir L'École de Louvre 
lankytojas. Kartu įsitraukė į literatūrinį Paryžiaus gyvenimą, kur prisišliejo prie tuomet 
modernizmo estetikos idėjas skelbiančių dadaistinės ir siurrealistinės pakraipos rašytojų bei 
poetų. 1921 m. dvidešimtmetis jaunuolis paskelbė pirmąją, kupiną avangardinių motyvų, 
knygą Lunes en papier („Mėnuliai popieriuje“), kurioje savitai susipynė tikrovė ir fantazija, 
išryškėjo polinkis į pakylėtą stilių. Šioje knygoje išsakė svarbų vėlesnei jo meno filosofijai 
teiginį, kad tik lygindami skirtingas meno tradicijas ir formas, galime autentiškai suvokti 
meno reiškinių esmę. 

1923 m. vasarą pagaliau išsipildė Malraux svajonė, ir jis išvyko į Kambodžą, kur tyri- 
nėjo užmirštus khmerų civilizacijos architektūros paminklus. Trumpam grįžęs į Prancūziją, 
jis netrukus vėl susiruošia į Indokiniją (1924-1925) ir Rytų Aziją, kur 1925-1927 m. akty- 

viai dalyvavo Kinijos revoliucijoje ir pirmą 
kartą susidūrė su didžiosios kinų civilizaci- 
jos meno laimėjimais. 1926 m. jis išleidžia 
knygą La tentation de LOccident („Vakarų 
pagunda“), kurioje kelia Rytų ir Vakarų kul- 
tūros ir meno tradicijų sąlyčio problemas. 
Tarsi tęsdamas Nietzsche's mintis, jis mąsto 
apie Vakarų civilizacijos krizės priežastis, 
svarsto, kodėl joje nyksta dvasinės vertybės, 
daugelį šimtmečių buvusios absoliučios. 
Šiuolaikinę Vakarų civilizaciją Malraux 
vertina kaip pirmą nereligingą, praradusią 
autentišką tikėjimą civilizaciją. Jo kūriniuo- 
se vis daugiau dramatiškų egzistencinių 


motyvų, žmogaus būties absurdiškumo 

Andrė Malraux apmąstymų, teigiamas neišvengiamas as- 

menybės konfliktas su ją supančiu pasauliu 

ir būtinybė kilti į stoišką kovą už savųjų idealų įtvirtinimą. Ankstyvuosiuose publicisti- 

niuose Malraux straipsniuose ir esė meno klausimais jau rutuliojasi svarbiausia jo meno 

filosofijos idėja: menas - vienintelis Absoliutas, lemties jvaldymo priemonė, suteikianti 

žmogaus būčiai prasmę. Filosofas daug kalba apie kūrybinę žmogaus prigimtį, išskirtinę 

meno svarbą kultūrai ir žmogaus gyvenimui. Jo veikaluose savitai reiškiasi XX a. maišti- 
ninkų egzistencinės krypties intelektualų - naujo Absoliuto ieškojimai. 

Malraux save laikė ne estetiku, o meno filosofu. Puikiu stiliumi parašyti jo eseistikos 
veikalai išsiskiria asmenine meno samprata, kurios esmė - didžiai savita filosofuojančio 
subjekto saviraiška. Kaip ir Kierkegaardo bei Nietzsche's tekstuose, čia susiduriame su tie- 
sos, grožio išgyvenimu, jautriausiais minties pokyčiais, situacinėmis kategorijomis. Pokario 
metais Malraux paskelbė devynias meno filosofijos knygas, kurių temos glaudžiai siejasi su 
ketvirtajame dešimtmetyje menotyriniuose esė, romanuose ir publicistiniuose straipsniuose 
plėtojamomis modernaus meno svarbą iškeliančiomis idėjomis. Pagrindinės Malraux meno 
filosofijos idėjos pirmą kartą sujungiamos į visumą La Psychologie de l'Art („Meno psicho- 
logijoje“, 1947-1950), susidedančioje iš trijų tomy: Le musée imaginaire („Įsivaizduojamas 
muziejus“, 1947), La création artistique („Meninė kūryba“, 1948) ir La monnaie de labsolu 
(„Absoliuto kaina“, 1950). Vėlesniuose veikaluose šias knygoje išsakytas mintis, idėjas, temas 
plėtoja bei konkretina. „Meno psichologijos“ pavadinimas metaforiškas. Joje negvildenamos 
teorinės meno psichologijos problemos, nenusakoma meno psichologijos vieta kitų kūrybą 

tyrinėjančių mokslų atžvilgiu. Knygoje išreikštas Malraux požiūris į pamatines meno būties, 
istorinės raidos ir suvokimo problemas. „Meno psichologija“ nepasižymi kompozicijos, sti- 
liaus, minties vientisumu, tačiau joje jau aiški pagrindinė mąstytojo meno filosofijos kryptis. 
Nemaža reikšminga šios knygos teksto dalis vėliau buvo įtraukta į programinį Malraux 
meno filosofijos veikalą Les voix de silence („Tylos balsai, 1951). 

Kitos svarbiausios Malraux menotyros knygos: Saturne („Saturnas“, 1950), La musėe 
imaginaire de la sculpture mondiale („Įsivaizduojamas pasaulinės skulptūros muziejus“ 
trys tomai, 1952-1954), La statuairre („Skulptūra“, 1952), Des bas-reliefs aux grottes sacrėes 
(„Nuo bareljefų prie Šventųjų grotų“, 1954), La monde chrėtien („Krikščioniškasis pasaulis“, 
1954) ir La mėtamorphose des dieux („Dievų metamorfozės“, 1957). Visuose juose menas 
įvardijamas kaip aukščiausia dvasinė vertybė, padedanti įveikti žmonių susvetimėjimą ir 
grąžinanti harmoniją. 

Apie teorines Malraux meno filosofijos ištakas kalbėti sunku, nes jo veikaluose be- 
veik neaptinkame tiesioginių nuorodų į autorius, kuriais jis rėmėsi. Kritiškai vertindamas 
ankstesnės meno filosofijos pasiekimus, į pirmtakų idėjas jis žvelgė kaip į savosios kon- 
cepcijos žaliavą. Stipriausią poveikį Malraux pasaulėžiūrai turėjo egzistencinės pakraipos 
mąstytojai, Bergsono intuityvizmas, Focillono, Rieglio, Wėlfilino formalizmas, Husserlio 
fenomenologija, Prousto „prisiminimų“ ir vidinio išgyvenimo koncepcija, M. Dvorako 
teorija apie meno kūrinyje įkūnytų formų sugebėjimą kalbėti vis naujais balsais, geštaltp- 
sichologijos mokymas apie suvokimo ir atminties procesus, taip pat paskiros Souriau, 
Ortega y Gasseto, Jungo idėjos. 

Iš neklasikinės meno filosofijos atstovų Malraux perėmė pasaulėžiūros pantragizmą, 
nepasitikėjimą racionalaus proto galia, požiūrį į meną, kaip į aukščiausią būties esmės su- 
vokimo priemonę, naikinančią moksliniam pažinimui būdingus prieštaravimus. Tęsdamas 
Schopenhauerio, Nietzsche’s ir Bergsono mokymus apie meninės intuicijos sugebėjimą 
prasiskverbti pro paslaptingą „Majos skraistę“ (Malraux veikaluose - pro „regimybės“ 
sluoksnį) į būties esmę, Malraux dar labiau iškėlė meninio pažinimo reikšmę ir meną 
prilygino Absoliutui. 

Su Nietzsche Malraux sieja „Dievo mirties“ ir tuometinės Vakarų kultūros krizės 
konstatavimas, mintis apie neįveikiamą sąmonės krizę, tragiškas optimizmas, mokymas 
apie prometėjišką žmogaus kovą su lemtimi. Jis pabrėžė egzistencinį tikro meno pobūdį, 
jo sugebėjimą suteikti žmogaus būčiai prasmę, plėtojo mokymą apie meną, kaip apie „tylos 
balsų“ pasaulį, kuris glaudžiai siejosi su M. Heideggerio požiūriu į meną, kaip į „bekalbį 
būties bylojimą“, ir su Camus - kaip į „nesąryšingą pasaulio tylėjimą“. 

Vėlyvajam M. Heideggeriui Malraux artimas poetiniu filosofavimo stiliumi, Rytų 
kultūros aukštinimu, vertinimu meno kūrinio, kaip tokio menininko ekspresijos rezultato, 

kuriame „skleidžiasi“, „atsiveria“ būties tiesa. Tačiau Malraux ne taip, kaip ankstyvasis 
Heideggeris, kurio meno filosofijoje vyrauja „žvilgsnis atgal“ ir vienpusis graikų kultūros 
aukštinimas, ryžtingai pasisako prieš meno bei grožio formų kanoniškumą ir aukština 
įvairių epochų, civilizacijų, tarp jų ir šiuolaikinio meno formų atvirumą bei sakralinę kilmę. 

Malraux meno filosofijoje taip pat jaučiamas kultinės H. Focillono knygos La vie 
de formes („Formų gyvenimas“, 1931) poveikis. Iš jos filosofas perėmė mokymą apie 
autonomišką meninių formų kaitą ir metamorfozes, požiūrį į stilių, kaip į istoriškai besi- 
keičiančių „formų ansamblį“. Šiuos mokymus suvienijo su prancūzų realiosios estetikos 
šalininko Souriau teorija, teigiančia, kad menas, kalbėdamas meninių formų kalba, su- 
kuria „įsivaizduojamą meno pasaulį“, besiplėtojantį pagal savo imanentinius dėsnius. Iš 
čia išsirutuliojo garsioji „Įsivaizduojamojo muziejaus“ ir modernistinio meno atsiradimo 
svarbą iškeliančios koncepcijos. 

Archeologijos studijos ir dalyvavimas archeologinėse ekspedicijose turėjo tiesioginį 
poveikį Malraux meno filosofijai, kuriai būdingas išskirtinės meno reikšmės kultūrai pri- 
pažinimas. Susidūrimas su skirtingų kultūrų bei civilizacijų meninės kultūros „fragmen- 
tais“, „nuolaužomis“ plėtojo jo vaizduotės polėkius, intuiciją, be kurių neįmanoma atkurti 
trūkstamų meninės kultūros pjūvių. Todėl Malraux meno filosofija detalų konkretaus 
meno kūrinio tyrinėjimą savitai susiejo su intuicija, netikėtomis asociacijomis, skirtingų 
kultūros bei meno tradicijų sugretinimu. Tai būdinga ne tik „Įsivaizduojamam muziejui“, 
bet ir kitiems jo modernistinio meno problemas gvildenantiems veikalams. 

Kita vertus, Malraux buvo vienas pirmųjų didžių meno teoretikų, suvokusių išskir- 
tinę muziejų, radikalios modernizacijos poveikio meno raidai ir vizualiai suvokiamos 
kultūros bei reprodukavimo svarbą ateičiai. Jis tarsi nuspėjo tolesnes besiformuojančios 
metacivilizacinės kultūros epochai būdingas teksto kultūros regresijos, degradacijos ir 
vaizdo kultūros įsivyravimo tendencijas. Muziejų atsiradimas, jo požiūriu, esmiškai pakeitė 
mūsiškąją pasaulinės dailės istorijos viziją. Šių vos prieš kelis šimtmečius atsiradusių meno 
kūrinių saugyklų vaidmuo dabartiniam meno vertybes suvokiančiam žmogui tapo ypač 
svarbi. Muziejuose greta išdėstyti įvairių civilizacijų Žmogaus sukurti daiktai ne tik įgau- 
na naujas, jiems iš pradžių neskirtas, funkcijas, tačiau ir padeda atkurti realią pasaulinės 
kultūros bei meno raidos istoriją. 

Ir galiausiai, Malraux meno filosofijos esméje slypi pantragiška pasaulio ir žmogaus 
būties samprata. Po „Dievo mirties“ ir žlugus tikėjimui absoliučia racionalaus proto galia 
tuometinėje Vakarų kultūroje vienintelėmis patikimomis autentiškomis vertybėmis jis 
vadina genialius meno kūrinius, kurie išgryninto pavidalo atsiranda desakralizuotų ver- 
tybių pasaulyje. Menas, filosofo manymu, įkūnija aukščiausias žmonijos sukurtas dvasinės 
vertybės. Jis mąstytojo suvokiamas kaip naujas metafizinis Absoliutas, kurio esmė giliau- 

siai atsiskleidžia ne literatūriniu žodžiu, o tapybai ir skulptūrai būdingų meninių formų 
kalba. Nuo tų laikų, kai žmogus užgimė vienatvei, ji suteikia galimybę šią kalbą supran- 
tantiems pajusti giluminį tarpusavio sąryšingumą. Menas, ypač tragiškojo modernistinio 
meno formos Malraux koncepcijoje yra traktuojamas kaip žmogaus revanšas. Beveik visų 
didžiųjų praeities meno kūrinių gyvybingumą esą lemia kiekvieno jų dialogas su kažkuo 
dvasiai aukščiausiu. Visuose šiuose dialoguose dieviškasis pradas traktuojamas tik kaip 
žmogiškojo viršūnė. 

Taigi harmoningas meno pasaulis, kuriam būdingas vidinis išbaigtumas, egzistencinių 
motyvų kupinoje Malraux meno filosofijoje įvardijamas kaip tikrovės kompensacija, kaip 
patikimas žmogaus prieglobstis nuo jam svetimo chaotiško išorinio pasaulio baisumų. 
Menas - prometėjiškos kovos su lemtimi simbolis. „Visos meno formos, - rašė Malraux, - 
tai kova su likimu, įsitikinimu, kad kosmosas žmogui abejingas ir jam grasina“ (Malraux, 
1948, p. 144). Įprasmindamas nuolatinę žmogaus kūrėjo kovą su likimu, menas čia įgauna 
„antilikimo“ (antidestin) prasmę. 

Malraux nuolatos pabrėžia principinį meno, ypač modernistinių jo apraiškų auto- 
nomiškumą tikrovės atžvilgiu ir teigia, kad meną kuria gyvenimas, tačiau menu tampa 
tik tuomet, kai išslysta iš jo įtakos. Iš čia plaukia jo atsainus požiūris į Vakaruose ilgai 
viešpatavusią realistinio meno tradiciją ir modernistinio meno svarbos iškėlimas. Todėl 
realizmo terminas Malraux meno filosofijoje yra „neautentiškos“ kūrybos sinonimas. 
Tikras menininkas - tikrovės oponentas, varžovas, kuris savo kūriniuose tikrą pasaulį 
keičia aukštesne autonomiška menine tikrove. Menininkas vaizduoja ne tai, „kas yra 
tikrovėje, o tai, ką nori matyti, kas verta vaizduoti“ (Ten pat, p.156). Nagrinėdamas pa- 
grindinius praeities meno raidos etapus ir modernistinio Vakarų meno pokyčius, tikrojo 
meno bruožu Malraux vadina ne realistinį išorinio pasaulio vaizdavimą, o menininko 
sugebėjimą išreikšti žmogaus padėtį pasaulyje. „Didžiosios skulptūros epochos menkai 
rūpinosi realizmu ir buvo priešingos iliuzijai. Seniausių istorinių civilizacijų skulptoriai 
kūrė formas, kurių nepajėgs paaiškinti nei gyvenimo mėgdžiojimas, nei žiūrovo pasiten- 
kinimas; dieviškasis pradas nebuvo panašus į žmogiškąjį ir nesirūpino tuo, kad patiktų“ 
(Malraux, 1952, p. 41). 

Skelbdamas pabrėžti modernistiniam menui būdingą besąlygišką „raiškos“ pirmenybę 
„vaizduojamojo“ prado atžvilgiu, Malraux tiesiogiai siejasi su egzistencine religinės pakrai- 
pos meno filosofija, kurioje menas aiškinamas kaip giliausių žmogaus būties struktūrų, 
religinių jausmų išraiška, kaip intymus priartėjimas prie sakralinių vertybių. Menas, jo 
įsitikinimu, religingam Žmogui suteikia vienintelę galimybę konkretaus vaizdo forma iš- 
vysti Dievą. „Kiekviena Zmogiskoji realybė yra tik regimybė, žvelgiant iš to tikrojo pasaulio 
pozicijų, kurį aptinka ir išryškina religinis menas“ (Malraux, 1957, p. 4). Kita vertus, menas 

priartina žmogų prie aukščiausių vertybių esmės suvokimo, tiesiogiai veikia mąstyseną, 
veiksmus, gyvenimo nuostatas, plėtoja jo kūrybiškumą. 

Pasak Malraux, būti, vadinasi, dvasiškai kurti. Visa, kas trukdo kurti, jo meno filosofija 
priskiria metaforiškai likimo sąvokai. Kūryba, kaip ir Nietzsche's veikaluose, jam - onto- 
loginės būties pagrindas, pagrindinė tikros egzistencijos, laisvės, artėjimo prie Absoliuto 
prielaida. Ją traktuoja kaip išskirtinį žmogaus, suvokusio individualios būties „baigtinumą“ 
ir savo kūrybos vaisių „amžinumą“, pozymi, kaip vienintelį žmogaus aktą, nukreiptą prieš 
išorinio pasaulio iracionalumą. Tačiau kūryba - tai ne tik būdas asmenybei išsilaisvinti iš 
iracionalių ją varžančių pasmerkimo lemčiai jėgų, bet ir nuolatinis asmenybės dvasinių 
galių atskleidimas. Kuriančio menininko valia iš chaotiškų mus supančio pasaulio formų 
sukuria kokybiškai naują formų vienybę. „Kad ir koks sudėtingas bei išskaidytas menas, 
netgi V. van Gogho ir A. Rimbaud kūriniuose, palyginti su chaosu ir gyvenimu, jis tampa 
„vienybe“ (Malraux, 1951, p. 322). 

Remdamasis O. Rodino mintimi, kad „linijos ir atspalviai menininkams tėra užslėptų 
realybių simboliai“, Malraux plėtojo teoriją apie ezoterinį tikrojo meno pobūdį, užšifruotą 
jo kalbą, „paslaptingą galią“,tarnavimą „kitam“, nepasiekiamam filisterinei sąmonei, pa- 
sauliui. Todėl priartėti prie meno esmės įmanoma tik įvaldant ezoterinę „tylos balsų“, t. y. 
linijų, formų, žodžių, kalbą. „Menas, - teigė Malraux, - yra tai, kas sudaro linijų, garsų, 
žodžių, žmogiškosios išraiškos kalbą, o ne tai, kas tik faktiškai veikia“ (Ten pat, p. 518). 

Čia Malraux, tęsdamas romantinę ir neklasikinę meno filosofijos tradiciją, neabe- 
jotinai jautriai priartėja prie slapčiausių meninės kūrybos bei autentiško meno kūrinio 
radimosi versmių. Kas gi iš tikrųjų yra menininkas ir jo kūrybos produktas tikrąją ciniško 
postmodernistinio reliatyvizmo nenuvalkiota prasme? Pirmiausia - būtina autentiško 
meno kūrinio atsiradimo prielaida tikriausiai yra ne bet koks, tačiau išskirtinėmis kūrėjo 
galiomis apdovanotas meninės kūrybos subjektas, kuris klasikinėje estetikoje įvardijamas 
talentu, genijumi ar neutraliau - menininku. Tačiau, mums rodos, Malraux itin taikliai 
užsimena apie tokios asmenybės sugebėjimą atsiriboti nuo išorinio pasaulio, girdėti kitiems 
negirdimus balsus, regėti kitiems neregimas spalvas, o svarbiausia - sugebėti autentiškai 
atskleisti gelmines savo mintis ir dvasios polėkius. 

Todėl kaip ir Nietzsche, Ortega y Gassetas, Malraux atriboja uždarą „tikrųjų“ meninin- 
kų, „suvienytų pagal paslaptingos valdžios poZymj', pasaulį nuo platesnio - „nemeninio“. 
Menininkų kasta, pasižymėdama vidiniu regėjimu ir klausa, pajėgia perprasti į giluminę 
būties bei reiškinių esmę, o „nemenininkai“ yra pasmerkti paviršutiniškai „perpasakoti“ 
gyvenimo įvykius, siužetus. Jiems svetimas „vidinis regėjimas“, be kurio neįmanoma 
kurti tikrojo meno. Ši dichotomija Malraux koncepcijoje išryškėja ir suvokiant meną, nes 
asmenybės, neišsiugdžiusios „vidinio regėjimo“, gali suvokti tik išorinį „vaizduojamąjį“ 

arba „pasakojamąjį“ meno kūrinio sluoksnį, nepajėgdamos prisiliesti prie jame slypinčios 
gelmės, kurią suvokia tik menininkai ir intelektualai. 

Kovodamas su dogmatiškomis realizmo, natūralizmo apraiškomis, meną apribo- 
jančiais neveiksmingais kanonais, Malraux, veikiamas estetinių Rytų teorijų, aukština 
neužbaigtumo, eskiziškumo, estetinės užuominos, t. y. non finito principo, reikšmę. 
Savo pažiūras jis paremia Ch. Baudelaireo teze, kad „genialus eskizas išraiškingesnis 
nei išbaigtas kūrinys“. Malraux įsitikinęs, jog tikras meno kūrinys jungia principinį ne- 
išsakomumą, nežinomybę, nuolatinį minties pulsavimą. „Kiekvieną didį meną, - rašė 
jis, - skatina tas, kurio prasmė išslysta ir žūsta tuomet, kai prarandama nežinomybė“ 
(Malraux, 1952, p. 44). 

1934 m. paskelbtame esė „Menininko pozicija“ Malraux suformuluoja tezę apie neiš- 
vengiamą prieštaravimą tarp autentiško modernistinio menininko ir jį supančio pasaulio. 
Šį prieštaravimą jis įvardija svarbia modernaus menininko formavimosi prielaida. Kaipgi 
vyksta menininko tapsmas? Ankstyvąjį menininko formavimosi etapą Malraux sieja su jį 
sužavėjusio menininko stiliaus mėgdžiojimu, iš kurio perimami paskiri dvasiškai artimiausi 
stiliaus bruožai. Šis pasirinkimas, polinkis į vieno ar kito meistro kūrybą siejamas su lem- 
timi, giluminiu menininko ryšiu su transcendencija. „Kiekvieną genijų remtis tiesioginiais 
pirmtakais skatina, be abejo, tai, kad jų atradimų fermentas dar neišnaudotas“ (Malraux, 
1951, p. 317). Tačiau, netgi mėgdžiodamas svetimą stilių, tikras menininkas nesąmoningai 
siekia nutraukti ryšius su juo ir suformuoti savitą pasaulio regėjimą. Kai menininko ryšys 
su jį sukürusia tradicija nutrūksta ir suvokiama aukščiausia meno paskirtis, tuomet įvyksta 
„kokybinis šuolis“ ir kuriamas savitas stilius. „Menininką formuoja ne jaunystės periodas, 
o konfliktas su kitomis subrendusiomis asmenybėmis, ne jo dar nepakankamai suvoktas 
pasaulis, bet kova su kitų primestomis pasauliui formomis“ (Ten pat, p. 279). 

Kita svarbi autentiško menininko tapsmo prielaida - tai atsidavimas idėjai, kūrybos 
aistrai, galingam dvasios polėkiui kurti naujas menines formas. Be šio polėkio, kuris pa- 
jungia menininką sau ir tarsi vaiduoklis jį persekioja, neįmanoma būti tikru kūrėju. „Visi 
didieji tapytojai buvo apimti aistros vidinį pasaulį paversti tapybiniu“ (Ten pat, p. 580). 
Tačiau, kita vertus, kiekviena epocha nubrėžia menininkui tam tikras ribas, kurias, įtvirtin- 
damas savąjį stilių, jis išplečia arba peržengia. „Kad ir ką teigtų menininkas, jis niekuomet 
nepajungia pasaulio tam, kuo jį pakeičia. Dailininko valia keisti pasaulį yra neatskiriama 
nuo jo prigimties“ (Ten pat, p. 322). 

Vadinasi, meninės kūrybos aktas Malraux meno filosofijoje aiškinamas kaip natūralus 
jo būtinybės kurti pasireiškimas. Kai viduramžių meistras, teigia jis, išdrožė nukryžiuotąjį, 
o egiptiečių skulptorius iškalė portretinę mirusiojo statulą, jie kūrė tai, ką šiandieną pava- 
dintume fetišais arba sakralinėmis figūromis; jie negalvojo apie meną, netgi neįtarė apie 

jo buvimą. Nukryžiuotojo figūra jiems pakeitė Kristų, skulptūrinis portretas - mirusįjį. 
Mintis, kad juos kada nors demonstruos greta viename muziejuje, kad būtų palygintos 
linijos ir apimtis, „jiems būtų pasirodžiusi šventvagiška“. Čia Malraux taikliai pastebi, kad 
praeityje skirtingų civilizacijų sukurtiems konkrečias funkcijas atliekantiems daiktams ir 
objektams vėlesnių kartų žmonės, laikydami juos meno muziejuose, suteikė visiškai naują 
šiuolaikišką meno kūriniui prasmę ir pavertė materialiai apčiuopiamu rekonstruojamos 
konkrečios šalies ar epochos meno istorijos faktu. 

Gilindamasis į meninės kūrybos esmę Malraux skiria dvi kūrybos formas: 1) „auten- 
tišką kūrybą“ (crėation), kuri išsiveržia iš gyvenimo stichijos įtakos ir tiesiogiai išreiškia 
giliausius menininko kūrybinius polėkius, ir 2) „produkciją“ (production), kuri išsirutulioja 
iš gyvenimo ir lieka visiškai nuo jo priklausoma. Skiriamasis autentiškos kūrybos bruo- 
Žas - jo įkūnytos darnos „kokybė“, t. y. menininko pasirinktų meninės išraiškos priemonių 
įtaigumas ir meistriškumas. Kiekvieną „tikrą“ paveikslą ar skulptūrą Malraux aiškina ne 
kaip vaizdinių sistemą, o kaip kūrybinio akto įkūnijimą, kurio metu kaip aktyvaus meni- 
ninko sąmonės įsiveržimo į pasaulį ir chaoso transformavimo rezultatas objektyvizuojama 
gyvenimiškoji kūrėjo drama. 

Į meno kūrinį Malraux žvelgia kaip į daiktą, kuris gali patekti kaip seniena į palėpes 
ar muziejus, tačiau kuris tuo pat metu reiškia ir dramatiško likimo suvaldymą, susidü- 
rimą su laiku, amžinybe. „Kiekvienas šedevras slepia nirštantį ar burnojantį suvaldytą 
likimą. Iš jo menininko paskatos semiasi jėgų, kad, gimęs vienatvei, rastų ryšį su Visata 
ir suteiktų kūriniams žmogiškas intonacijas; didžiuosiuose praeities meno kūriniuose 
glūdi nenugalimas, sutramdęs mirtį vidinis išnykusių civilizacijų balsas. Šventa daina, 
kurią dainuoja išlikęs gyvas, bet ne nemirtingas balsas, iškyla aukščiau nenumaldomo 
mirties orkestro garsų“ (Ten pat, p. 628). Vadinasi, istorinis laikas tėra „išorinė“ meno 
kūrinio atsiradimo prielaida. „Kūrinį kuria laikas, tačiau meno kūrinys jis tampa tik 
tuomet, kai išslysta iš jo įtakos“ (Malraux, 1957, p. 32), o jo vertę ir dvasinį turinį nule- 
mia kiti veiksniai. Kokie? 

Norint atsakyti į šį klausimą, reikia aiškintis Malraux požiūrį į skiriamuosius tikro 
meno kūrinio ir šedevro požymius. Tikras meno kūrinys nuo šedevro skiriasi tik kokybe. 
Šedevrais filosofas vadina tokius aukščiausius meninės kūrybos produktus, kuriuose giliau- 
siai įprasminamas žmogiškasis genijus. „Šedevras atrodo iš anksto numatytas, pasiekiamas 
kaip tam tikrų patikslinimų rezultatas, tačiau giluminė jo esmė niekuomet neperprantama, 
ir šedevras tampa tuo, ką galima pažinti tik remiantis jo paties būtimi“ (Malraux, 1951, 
p. 453). Pagrindiniai šedevrų bruožai - ypatingas stiliaus koncentruotumas, sugebėjimas 
priešintis tradicijoms, kanonams, eklektizmo ignoravimas, orientavimasis į būties esmės 
išraišką, besąlygiškas subjektyvios menininko valios vyravimas tikrovės atžvilgiu. 

Labai svarbi Malraux meno filosofijoje įvairiapusė stiliaus sąvoka. Jos turinys pri- 
klausomai nuo konteksto įgauna skirtingą prasmę. Neretai ji sutapatinama su menu. 
Stilius kartais įgauna vos ne metafizinę, artimą Absoliutui prasmę arba traktuojamas 
kaip kondensuota tam tikro meno raidos periodo, epochos, kultūros ar konkretaus 
menininko kūrybos išraiška. Tačiau dažniausiai apibūdinamas kaip integrali tam tikrų 
formalių meno struktūrų visuma, kuri ryškiai atsiskleidžia įvairiose modernistinio 
meno pakraipose. 

Stilius, pasak Malraux, atsiranda kartu su menu, ir raiškus jo braižas regimas jau 
Altamiros freskose. Be stiliaus neįmanomas nei menas, nei istorinė jo raida. „Stiliaus ieško- 
jimai, - perfrazuodamas H. Focillną, rašė Malraux, - tai meno gyvenimas“ (Malraux, 1952, 
p. 43). Istorinė meninių stilių raida Malraux meno istorijos filosofijoje pateikiama kaip 
meno judėjimas Absoliuto esmės pažinimo linkme, kaip koncentruotas meninis pasaulio 
esmės suvokimo būdas ir menininko įsijungimo į kosminę stichiją priemonė. „Kiekvienas 
didis stilius — tai priartėjimas prie jautrios mūsų gyvenimo perspektyvos, amžinybės pa- 
saulio“ (Malraux, 1948, p. 154). Vadinasi, stilius suvokiamas kaip jungiamoji grandis tarp 
konkrečios asmenybės, epochos dvasinių polėkių ir transcendentalios amžinybės. Absor- 
buodamas kosmines jėgas, Visatos energiją, per stilių menininkas įgauna galingos meno 
pajungimo savo valiai energijos. „Pavergti meną -vadinasi, pirmiausia primesti jam stilių, 
tiksliau pasakius, tokius stiliaus ieškojimus, kurie yra meno gyvenimas, pakeisti sąlygotu- 
mus, kadangi menas pajėgia atlaikyti tūkstančius prievartos būdų, o miršta tik nuo vieno“ 
(Malraux, 1952, t. 1, p. 43). Malraux aukština modernistinio meno stiliaus grynumo ir 
originalumo reikšmę, nuolatos pabrėžia, jog tikras stilius ir realizmas yra visiškai skirtingi 
dalykai. Joks meno kūrinys, kryptis, mokykla neįgauna meninės vertės ir negali pretenduoti 
į reikšmingą vaidmenį meno istorijoje, kol neprabyla išraiškinga meninių formų kalba, 
kol neatsisako išorinių schemų ir neįgauna stiliui būdingo vientisumo. Vadinasi, surasti 
savo vietą pasaulyje galima tik įtvirtinus originalų stilių. Šiuo požiūriu autentiškas menas 
yra tai, kas skatina formas virsti stiliumi. 

Nors Malraux nesprendžia meno istorijos problemų, tačiau jo veikaluose aptinkama 
vientisa epochinių stilių raidos koncepcija. Tyrinėdamas jų kaitą, menotyrininkas rėmėsi 
Focillono „formų gyvenimo“ teorija ir Rieglio mokymu apie „meninės valios“ (Kunst- 
wollen) veiklos daugiakryptiškumą. Pagrindine varomąja meninių stilių istorinės kaitos 
jėga Malraux įvardijo nesąmoningą menininkų siekimą įveikti įprastas meninės iliuzijos 
perteikimo formas ir kurti naujas. Kiekvienas talentingas menininkas, įtvirtindamas in- 
dividualų stilių, ne tik atskleidžia naujus meno horizontus, bet ir duoda galingą impulsą 
vėliau kursiantiems menininkams, kurie vėl grąžina į dialektinio stilių konflikto būseną. 
Šis nuolatinis ankstesnės tradicijos paneigimas yra pagrindinė nenutrūkstamos meno 

raidos priežastis. Ši konfrontacijos su tradicija ir jos paneigimo nuostata taip pat galingai 
skleidžiasi įvairiose modernistinio meno kryptyse. 

Gvildendamas pasaulinės dailės istoriją, Malraux skiria dvi istoriškai susiformavusias 
meninės išraiškos formas: 1) simbolinę, būdingą Egipto, Graikijos, Asirijos, Kinijos, Japo- 
nijos menui, ir 2) iracionaliąją, įsitvirtinusią krikščioniškame Vakarų mene. Pagrindinis 
jų skirtumas tas, kad simbolinis menas remiasi abstrakčia simbolių kalba, o iracionalu- 
sis - dieviškojo prado įkūnijimo žmoguje idėja. Pasaulinio meno raidos istorijoje Malraux 
skiria ir tokius periodus, kurie nepajėgia išreikšti „aukščiausių būties tiesų“. Tai senovės 
Graikijos menas po Periklio epochos, Romos menas ir porenesansinis Vakarų Europos 
menas, aprėpiantis ilgą tarpsnį iki impresionizmo, kuris atgaivina tikrojo meno dvasią. 

Šiuolaikinio arba modernaus meno eros pradžią Malraux siejo su E. Manet „Olim- 
pija“ (1863); kai meninėje Vakarų Europos sąmonėje išryškėjo esmiškai naujas požiūris 
į praeities meną. Anksčiau Vakarų literatūroje ir tapyboje viešpatavęs vergiškas tikrovės 
mėgdžiojimas nustumiamas į antrą vietą, o į priekį išsiveržia paties menininko kūrėjo fi- 
gūra. Išskirtinis dabartinio meno bruožas - dėl subjektyvaus menininko regėjimo nustoja 
estetinėje sąmonėje skleistis objektyvi tikrovė. Dėl to moderniojoje dailėje keičiasi požiūris 
į siužeto svarbą. Dabar paveikslas esti reikšmingas, o „gyvenimo vaizdavimas keičiamas 
jo aneksija“. Iš tikrųjų didžio Vakarų dailės reformatoriaus modernistinės dailės įkvėpėjo 
Cėzanneo kūriniuose siužetas darosi vis mažiau reikšmingas, ir tai lemia ne skrupulingas 
detalių „išpiešimas“, kaip flamandų tapytojų kūriniuose, ir ne meilė natiurmortui. Tiesiog 
šitaip Cėzanne'as duoda valią saviraiškai. Toks siužeto svarbos nunykimas, kuris vėliau bus 
abstrakčiosios tapybos pagrindas, reiškia darantis reikšmingesnę ne meno kūrinio grafinę 
pusę, dėmesį skrupulingai vaizduojamoms realistinėms detalėms, o svarbiu tampančiam 
pačiam menininkui emocinių santykių su savimi ir supančiu pasauliu išryškinimui. 
Šiuolaikinis modernizmo estetikos esmę atspindintis dailininkas abstrakcionistas, anot 
Malraux, savąjį mitą kuria lygiai taip pat, kaip didis rusų psichologinio romano meistras 
E Dostojevskis savąjį - šitaip ir reikia suprasti J.W. Goethes posakį, kad kiekvienas rašy- 
tojas rašo išsamų savo raštų rinkinį. Galima pasakyti, kad P. Picasso „visą savo gyvenimą 
iš esmės tai ir darė“. Radikalus šiuolaikinio modernistinio meno atotrūkis nuo tikrovės ir 
troškimas atskleisti vidinį menininko pasaulį, Malraux nuomone, reiškia, kad menas vėl, 
kaip ir religinės pasaulėžiūros vyravimo laikais, susigrąžina prarastąją sakralinę prasmę ir 
virsta „aukščiausiosios tiesos ieškojimu“, vertybe, suteikiančia „prasmę žmogaus būčiai“. 
Dabartinio meno stilių filosofas vadina intelektualiausiu iš visų, gyvavusių per visą meno 
raidos istoriją. 

Šiuolaikiniam modernistiniam menui suteikdamas sakralinę prasmę ir gretindamas jį 
su didingiausiais religinio meno raidos etapais, jų dvasinę giminystę Malraux mato tikrovės, 

kaip „regimybės“ (l'apparence), paneigima. „Cėzanneo genijus paneigia „regimybę“ lygiai 
taip pat, kaip ir šventieji menai (arts sacrėes)“ (Malraux, 1957, p. 30). Tačiau religiniam 
menui svarbu transcendentinis pasaulis, o šiuolaikinis menininkas modernistas ieško 
Absoliuto. „G. Bragueo natiurmortas, kaip ir bizantiečių miniatiūra, priklauso kitam pa- 
sauliui ir yra paslėpto Dievo atspindys, kurį nori pavadinti tapyba ir kuris vadinasi menu. 
Religinis išraiškos būdas gali erzinti, tačiau nėra jokio kito. Šis menas ne Dievo, o Absoliuto 
įkūnijimas“ (Malraux, 1951, p. 598). Modernusis menas nuo religinio skiriasi sąmoningu 
atsiribojimu nuo filisterinės sąmonės, „prakeiktumu“ ir pasaulėžiūros tragiškumu. Šiuo- 
laikiniai dailininkai užmezga dialogą tik su tapyba ir nekreipia dėmesio į vartotoją, juos 
domina tik tie, „kurie perima jų vertybines nuostatas“. Pabrėždamas principinį dabarti- 
nio meno „tragiškumą“ ir „prakeiktumą“, menininko sąmonės skilimą, jo susvetimėjimą 
mąstytojas laiko svarbiu autentiškos kūrybos stimulu. Netgi į praeities meną jis žvelgia iš 
pantragizmo pozicijų. 

Moderniojo meno įsigalėjimas XX a. kultūroje, meno kūrinių reprodukavimo ir meno 
leidinių išplitimas, pasak Malraux, ne tik keičia tradicinį požiūrį į meną, tačiau ir suteikia 
galimybę vaizduotei atkurti muziejų, kuriame į nedalomą visumą jungiasi daugelis skirtin- 
gose epochose ir įvairių civilizacijų sukurtų meno šedevrų. [sivaizduojamas muziejus - tai 
ne vaizduojamojo, o kaip tik sakralinio meno muziejus, nes visuose šedevruose slypi tos 
pačios dieviškosios prigimties pėdsakai. Todėl ir šiuolaikiniai intelektualai meldžiasi „ne 
medyje įkūnytam Kristui, o meno kūriniams, vadinamiems nukryžiuotaisiais“. Įsivaizduo- 
jamajame muziejuje, „romaniškasis nukryžiuotasis ir egiptietiškoji mirusiojo statula gali 
tapti šiuolaikiniais kūriniais“ (Malraux, 1957, p. 3). 

Vadinasi, atsiskleidžia giluminis ryšys tarp skirtingose epochose ir įvairių civiliza- 
cijų sukurtų šedevrų, kurie užmezga tarpusavio dialogą, kadangi egiptiečių, indų, kinų, 
japonų, actekų, graikų, viduramžių ir šiuolaikinių tikrųjų menininkų kūriniuose slypi 
tas pats sakralinis pradas. Konkrečiame ar vaizduotės sukurtame muziejuje šie kūriniai 
subtiliai jaučiančiam grožio esmę intelektualui pakeičia tradicinę šventovės funkciją, nes 
padeda jam patirti katarsį ir priartėti prie aukščiausiųjų dvasinių vertybių. „Vaizduojamojo 
meno muziejus, - pasak Malraux, primena tas neišnaudotas galimybes, kurias galime 
perimti iš praeities. Šiame muziejuje į vieną vietą surinkti žmogaus gyvenimo pilnatvę 
atskleidžiantys kūrybos fragmentai, taip pat šių kūrinių gyvavimas liudija dvasios polėkio 
nenugalimumą. Kiekvienas šedevras čia traktuojamas kaip savotiškas pasaulio nugalėjimas, 
o jo pamoka ir kiekvieno menininko pergalė prieš savąjį vergiškumą - tik dalelė meno 
triumfo panoramoje. 

Paskutinio Malraux „Meno psichologijos“ tomo - „Absoliuto kaina“ - pavadinimas 
iš tiesų simbolinis. Jis atskleidžia šio subtilaus intelektualo egzistencinę dvasinių ieškojimų 

prasmę. Menas jo meno filosofijoje tampa pagrindiniu dvasingumo prieglobsčiu, jausmų 
ugdymo, autentiško dvasinio žmonių bendravimo mokykla. Jis grąžina tą giluminį inte- 
lektualių žmonių sąryšingumą, kuris pažeidžiamas „pasitraukus Dievams“ (Nietzsche's 
motyvas). Vadinasi, Malraux meno filosofija - tai mėginimas pakeisti tradicinę religijos 
funkciją nauja menine intelektualų religija, kurios aukščiausiasis dievas - metafiziškai 
traktuojamas menas. Jis turi padėti sutrumpinti pereinamąjį žmonijos kelią į žmogaus 
būties prasmės suvokimą. 

Tik mesdama tragiško nusivylimo kupiną prometėjišką iššūkį lemčiai bei „išsipirkda- 
ma“ teisę į tikrą būtį, asmenybė gali išsiveržti iš ją supančio pasaulio stichijos ir tenkintis 
savo prometėjiškos kovos duotybe. Pagrindinis šios tragiškos žūtbūtinės kovos, kančių ir 
praradimų krūvis Malraux tragiškojo optimizmo koncepcijoje tenka išrinktajai menininkų 
ir subtiliai jaučiančių menines vertybes intelektualų kartai, kuri pasiaukodama atskleidžia 
kelius į laisvę ir padeda žmonijai įgyvendinti kūrybines galias. 

Teorinės postmodernizmo estetikos ištakos 


Šios dalies dėmesio centre - paskutiniame XX a. ketvirtyje išsiskleidę nauji kultūrinio, so- 
cialinio, politinio gyvenimo, filosofijos, estetinės minties ir meno transformacijos procesai. 
Dabar, kai postmodernus mąstymas skverbiasi į marginalijose buvusias humanistikos, kul- 
tūros, estetikos ir meno sritis, svarbu aiškintis gelmines šių pokyčių priežastis ir pasekmes 
tolesnei žmonijos kultūros raidai. Siekiant tai išsiaiškinti, dabartinėje humanistikoje išplito 
du pagrindiniai terminai „postmodernybė“ ir „postmodernizmas“. Abu jie, kaip liudija 
priešdėliai, ženklina tai, kas vyksta po anksčiau gyvavusių reiškinių. Pirmasis įvardija po 
ėpogue moderne įsigalėjusios globalizacijos, technogeninės civilizacijos ir naujausių in- 
formacinių technologijų paveiktos naujos POST modernios epochos būseną ar pobūdį, o 
antrasis - kultūros, filosofijos, estetikos, literatūros ir meno raidos slinktis bei tendencijas, 
kurioms šioje knygoje skiriamas pagrindinis dėmesys. 

Tūkstantmečio pabaigoje lygiagrečiai skleidžiasi keletas svarbių procesų, turinčių 
istoriosofinę prasmę ir ilgalaikius padarinius civilizacijos istorijai. Žmonijos kultūros 
istorijoje pirmą kartą pereinama nuo sąlyginai izoliuotų lokalinių civilizacijų (egiptiečių, 
šumerų, indų, kinų, graikų, inkų, actekų, arabų musulmonų ir t. t.) prie vieningos meta- 
civilizacijos, kurioje ryškėja sudėtingas skirtingų civilizacijų socialiai aktualių religijos, 
etikos, estetikos, meno, kasdienio gyvenimo klodų susipynimas ir asimiliacija. Kitas lūžis 
tiesiogiai siejasi su teksto kultūros recesija, degradacija ir intensyvia vaizdo kultūros plėto- 
te. Šis globalinis perėjimas nuo teksto prie vaizdo paaiškina, kodėl, silpstant klasikiniams 
Vakarų mąstymo ir kūrybos principams, metacivilizacinėje postmodernizmo kultūroje 
toks stiprus hieroglifinės tradicijos zonoje (Kinija, Japonija) susiformavusių „neklasiki- 
nių“ mąstymo ir kūrybos principų poveikis. Jos esmę sudarantis hieroglifas yra sintetinė 
vizualinė struktūra, daugiakryptės laisvai formuojamos vaizdo kultūros modelis, idealiai 
atitinkantis postmodernizmo poreikius. 

Įsigalint postmoderno principams, vis labiau aiškėja, kad tai naujas post eurocentris- 
tinės civilizacijos fenomenas. Postmodernizmas iš tiesų yra tai, kas chronologiškai eina 
po modernizmo, tačiau tai ne paprasta reakcija į modernizmo sukurtą vertybių sistemą ir 
pasaulio regėjimo, mąstymo, kūrybos principus, o epochos perversmas, radikali kultūros 
paradigmų ir dvasinių orientyrų kaita, kurios reikšmės dar nesuvokėme. Postmoderne 
išryškėję radikalūs poslinkiai turi ne lokaline, o globalinę istoriosofinę prasmę. Esame 
Naujaisiais amžiais Vakarų Europos civilizacijoje susiklosčiusios pasaulėžiūros, klasiki- 
nės filosofijos, estetikos, meno idealų irimo liudininkai. Taigi kalbėdami apie klasikinės 
vakarietiškosios kultūros, ypač meno formų radikalią transformaciją epochų sandūroje, 
turime aiškiai suvokti, kad tai, kas vyksta šiuolaikinėje postmoderno kultūroje, mene, nėra 

eilinis stilius, o kokybiškai naujas civilizacijos lūžis. Jis susijęs su perėjimu nuo klasikinių 
eurocentriniy mąstymo ir kūrybos principų, laikytų vieninteliais galimais ir teisingais, prie 
universalesniy, neklasikinių, atvirų, polilogisky, jungiančių aktualiausius visų žmonijos 
kultūrą formavusių civilizacijų ir tautų kultūros simbolius bei kodus. Dabartinėje masinių 
komunikacijų viešpatavimo metacivilizacijoje susidaro anksčiau neregėtos galimybės 
sąveikauti skirtingų pasaulio regionų kultūroms. 

Postmodernizmo idėjų įsigalėjimo epochoje esame vieno svarbiausių Vakarų civili- 
zacijos istorijoje kultūros ir meno lūžių liudytojai, lūžio, radikaliai keičiančio daugelį per 
amžius nusistovėjusių Europos meno nuostatų ir kūrybos principų. Žvilgsnis į dabartinius 
procesus atskleidžia, Oswaldo Spenglerio žodžiais tariant, gyvybinės energijos siekimo ir 
perėjimo iš gyvos „kultūros“ į surambėjusios technokratinės „civilizacijos“ stadiją požymius. 

Postmodernios metacivilizacinės kultūros tapsmas - tai pirmiausia globalizacija, su- 
dėtingas naujos pasaulio bendrijos, naujo integralaus kultūros tipo ir pliuralistinės vertybių 
sistemos kūrimas, kuris neįmanomas be atsiradimo kančių, priešybių susipynimo, skir- 
tingų civilizacinių tradicijų susidūrimo, konkurencijos, glaudesnio supratimo ieškojimo. 
Dvasinės kultūros srityje tiesioginė globalizacijos išraiška yra ekumenizmo tendencijų 
stiprėjimas. Internacionalios sintetinės religijos, filosofijos, estetikos, meno formos, vei- 
kiamos globalizacijos, postmoderno kultūroje niveliuojasi, transformuojasi, sudėtingėja 
ir skleidžiasi įvairiuose Žemės rutulio regionuose. Šių formų įvairovė, polietniškumas, 
daugiakalbystė, sudarantys būtinas prielaidas integralios metacivilizacijos tapsmui, pir- 
miausia įsigali megapoliuose, kuriuose intensyviau sąveikauja įvairios kultūros tradicijos. 

Aktyvėjantys civilizacijų, tautų kontaktai keičia dar neseniai vyravusias Vakarų civili- 
zacijos ekspansionistines tendencijas. Kaip priešprieša ir atsvara joms stiprėja kontreuro- 
centrinės galingos postmodernistinio neoorientalizmo ir kitų neeuropinių civilizacijų įtakos 
bangos, griaunančios vakarietiškojo hegemonizmo pamatus. Foucault į žurnalisto klausimą: 
„Ar galime kalbėti apie Rytų mąstymo ir kultūros formų įsiskverbimą į vakarietiškąją civi- 
lizaciją?“ - įžvalgiai pastebėjo, kad tikrovėje skleidžiasi priešpriešiniai procesai. „Išoriškai 
žvelgiant praslinkus šimtui penkiasdešimt metų, tarkime po Schopenhauerio, - sako jis, - 
mes iš tiesų rytietiškėjame, kartu visas pasaulis vesternizuojasi. Vakarai tampa imlesni indų 
filosofijai, afrikietiškam menui, japonų tapybai, arabų mistikai. Indų filosofija, afrikietiškas 
menas įgyja tas savybes, kurių dėka vakarietiškoji civilizacija jas sąlyginai asimiliuoja“ (Fou- 
cault, 1994, p. 604). Iš tikrųjų postmoderno epochoje naujos ryškėjančios metacivilizacinės 
kultūros orientalizacija, vesternizacija, afrikanizacija, lotynoamerikonizacija tampa vieningu 
procesu, kuriame ryškėja visą Žemę aprėpiančios kosmopolitinės integralios kultūros kon- 
tūrai. Vienas svarbiausių teigiamų dabartinės postmoderniosios kultūros raidos bruožų, 
kad visur stiprėja pasaulinių istorinių procesų vieningumo supratimas. 

Naujų postmoderno idėjų įtakos au- 
gimas nuo septintojo XX a. dešimtmečio 
pastebimas įvairiose Vakarų socialinio 
gyvenimo, humanistikos ir kultūros srityse: 
filosofijoje, estetikoje, literatūroje, vaizduo- 
jamoje dailėje, architektūroje, muzikoje, 
audiovizualiniuose menuose, sociologijoje, 
politologijoje ir pan. Šie poslinkiai siejosi 
su Vakarų hegemonijos silpnėjimu, pliura- 
lizmo ir decentralizacijos bei tarpkultūrinių 
komunikacijų sklaida visose ekonomikos, 
politikos, kultūros srityse. Taip išaugo 
bendražmogiškų vertybių ir neeuropinių 
civilizacijų kultūros tradicijų, simbolių ir 
kodų įtaka. 

Postmodernus mąstymas įtvirtina re- 
liatyvizmą, kuris skelbia, kad tie mąstymo 
principai, vertybės, normos, simboliai, 
vertinimo kriterijai, kurie gyvavo Vakarų ci- 


vilizacijoje, negali būti laikomi vieninteliais 

Jean-Frangois Lyotar teisingais ir universaliai atitinkančiais žmo- 

gaus prigimtį. Todėl atsisakiusi klasikinėje 

kultūros filosofijoje vyravusios abstraktaus Rytų ir Vakarų civilizacijų supriešinimo tradi- 

cijos, dabartinė humanistika dėmesio centrą palaipsniui perkelia iš abstrakčių binarinių 

Rytų - Vakarų opozicijų lygmens į viename morfologiniame lygmenyje funkcionuojančių 

sociokultūrinių struktūrų konkrečią lyginamąją analizę, atspindinčią pliuralistinį, į meta- 
civilizacinę raidos pakopą evoliucionuojantį, pasaulį. 

Naujų elektroninių masinės komunikacijos priemonių atsiradimas radikaliai keičia 
situaciją, informacinė revoliucija griauna tautines valstybes skiriančias kliūtis ir įtvirtina 
universalias kultūros, estetikos ir meno tendencijas. Ekrano ir vaizdo kultūra yra tarptau- 
tinė, įveikianti svarbius komunikacinius rašto kultūros apribojimus. Esmingiausias ryškė- 
jančios naujos postnacionalinės metacivilizacijos skiriamasis bruožas - planetos tapsmas 
vientiso informacinio diskurso lauku. Nenusižengdami tiesai dabartinę civilizaciją galime 
vadinti informacine metacivilizacija. 

Šios naujos kultūros, aktyviai veikiančios postmodernistinę sąmonę ir tikrovės suvo- 
kimą, esmė - ne linijinis tekstas, o nuolatos besikeičiantis vaizdų srautas. Tai ir personažų 

kalba, animacinis modeliavimas, rašytiniai tekstai, regimi ir girdimi vaizdai ir daugybė 
kitų komponentų. Esminis vaizdo kultūros skirtumas, jei lyginsime ją su knygine teksto 
tradicija, priartinantis ją prie pirmapradės žmonijos patirties, yra informacijos įvairovė ir 
asmeninis kontaktas, autentiškas bendravimas su kalbančiu ekraninio teksto partneriu. 

Visuomeninės sąmonės struktūra, tikrovės suvokimas, mąstymo stilius, netgi turinys 
priklauso nuo informacijos priemonių. Pavyzdžiui, raštas, knyga ugdo universalų požiūrį 
į pasaulį, ir tai neabejotinai patvirtina pati kultūra bei jos suvokimas. O audiovizualinės 
komunikacijos priemonės (ekranai ir kompiuterių vaizduokliai su virtualiosios realybės 
pasauliu, mirgantys nuolatos besikeičiančiais regimais, girdimais vaizdais) skatina mozai- 
kiškai žiūrėti ir į pasaulį. Taip prarandamas knygų, klasikinio humanitarinio išsilavinimo 
puoselėtas kūrybos fundamentalumas, stiprėja standartizacijos ir niveliavimosi tendenci- 
jos. Naujojo tūkstantmečio kultūrą, nepaisant mūsų pagarbos knygai, tikriausiai nulems 
sunkiai nuspėjamas vaizdo kultūros plėtojimasis, o spaudinių ateitis tampa miglota. 

Dėl medijų ekspansijos poveikio estetikoje ir mene sustiprėjo anonimiškumo ten- 
dencijos, pakito meno kūrinio samprata, klasikinių estetinių kategorijų sistema, išryškėjo 
jų kontekstualumas, situatyvumas, išaugo įvairių kasdienybės, bjaurumo apraiškų svarba, 
įsigalėjo neapibrėžtumas. Neregėto poveikio elektroninės technologijos nustūmė visas 
tradicines originalumo ir autorystės sampratas, nes medijų estetikos principus formavo 
dažniausiai kolektyviniai įvairių sričių specialistų estetiniai ir technologiniai sprendimai. 
Medijų estetika ir menas tapo anonimiški. Svarbiausiomis ėmė darytis simuliakro, me- 
takalbos, intertekstualumo problemos, medijų estetika skverbėsi į daugybę netradicinių 
klasikinės estetikos ignoruojamų sričių, kasdienybę, landšaftą, ekologiją, feminizmą ir 
pan. Meno kūrinys, veikiamas medijų estetikos ir rinkos, vis dažniau traktuojamas kaip 
gamybinės veiklos produktas. 

Dabartinio estetikos mokslo ribos išsiplėtė, prarado apibrėžtumą, pasikeitė požiūris 
į jo tyrinėjimo objektą ir pagrindinių problemų lauką. Estetinis pažinimas skverbiasi į 
naujas, anksčiau traktuotas kaip neestetines, teritorijas ir jas jungia į platesnį vos ne iki 
begalybės išsiplėtusį dabartinės estetikos tyrinėjamų objektų lauką. Toks naujų probleminių 
mokslinio pažinimo erdvių atsiradimas tiesiogiai siejasi su sparčia komunikacijų plėtote 
metacivilizacinėje kultūroje, estetinės patirties kaita, ribų tarp skirtingų gyvenimo sričių 
nykimu, totaliniu japonų kultūros tradicijai būdingu įvairių kasdienybės sričių estetinimu. 

Postmodernistinéje estetikoje ryškėja tai, ka Lyotard'as taikliai įvardijo „žinių legiti- 
mumo principo irimu’, t. y. totaliniu klasikinės mąstymo paradigmos suformuotų mokslų 
sistemos žlugimu, sistemos, kurioje kiekvienas mokslas užėmė jam skirtą nišą ir buvo aiškiai 
apibrėžęs savo kompetencijos bei pagrindinių probleminių laukų teritorijas. Pastaraisiais 
dešimtmečiais humanitarinių ir socialinių mokslų ribos akivaizdžiai niveliuojasi, stiprėja 

įvairių mokslinio pažinimo sričių persismelkimas, o jų sąveikos erdvėse formuojasi nauji 
probleminiai blokai, paribių zonos, kurios sparčiai plečiasi įvairiomis kryptimis, užkariauja 
naujas teritorijas. Taip stiprėja integruojantis estetikos potencialas ir mezgasi tarpdalykinis 
polilogas su kitomis mokslinio pažinimo sritimis. 

Vienas būdingiausių dabartinės estetinės minties raidos bruožų - totalinis noma- 
dologijos tendencijų stiprėjimas, t. y. estetinės kaitos procesų intensyvėjimas iš vieno 
civilizacinio pasaulio į kitus ir iš vienos kultūros, estetinio pažinimo, meno srities įvairių 
meno simbolių, estetinių konceptų, idėjų, sąvokų vartojimas kitose, kur, atrodė, nejmano- 
ma. Nauja postmoderni estetinė patirtis peržengė lokalines tradicinės Vakarų metafizikos 
nubrėžtas estetikos mokslo objekto ribas ir aprėpė daug platesnes teritorijas - tiek geo- 
grafinių įvairių civilizacinių pasaulių estetikos tradicijų susipynimo aspektų, tiek morfo- 
loginių - nuo Visatos harmonijos iki kūno topologijos estetikos. Šiuos pokyčius skatino 
naujų probleminių laukų iškilimas. 

Iš vientiso išgrynintos klasikinės akademinės estetikos srauto tarsi išsiliejo gausybė 
išsiskaidančių mažesnių upelių, pretenduojančių į savo estetinės patirties objekto uni- 
kalumą. Taip klasikinė monolitinė akademinė estetika transformavosi ir skilo į daugybę 
lokalinių „estetikų“ ir meno filosofijų, sąveikaujančių su anksčiau neestetinėmis laikomo- 
mis sociumo, kultūros, kasdienybės, įvairių veiklos formų sritimis: atsirado atmosferos, 
kraštovaizdžio, miško, parkų, vandens, kūno, daikto, urbanistinė, kasdienybės, techninė, 
dizaino, medicinos, sporto, reklamos, mados, feminizmo, medijų, multimedijų, virtualioji, 
detalės, minimalizmo, tylos, prasmės neišsakymo, potekstės, neišbaigtumo, santūrumo, 
nuobodulio, monotonijos, trivialumo, banalumo, skurdumo, atsitiktinumo, senėjimo ir 
daugybė kitų lokalių estetikų, kurios atspindi dabartinės estetinės sąmonės mobilumą, 
dinamiškumą, daugiamatiškumą, fragmentiškumą ir nuolatinę estetikos teritorijų plė- 
trą. Pasak Marco Jimenezo, „jokia estetinė teorija šiandien negali būti kelrodis“, kuris 
nekvestionuojamai gali priskirti meno kūriniams daugumos laukiamas interpretacijas ir 
„apskritai XX a. pabaigoje meno filosofija yra priversta atsisakyti savo praeities ambicijų“ 
(Jimenez, 1997, p. 429). 

Kai kritiškai vertinamos iš konteksto išplėštos paskirų postmodernistinės estetikos 
ir meno filosofijos kūrėjų idėjos, iš akiračio išslysta kiti svarbūs šios krypties šalininkų 
nuopelnai. Akivaizdu, kad būtent postmodernizmo estetika kultūrologija, filosofija, ir 
meno filosofija nokautavo eurocentrizmo ideologiją, nuvainikavo daugybę dogmiškų 
klasikinės metafizinės estetikos nuostatų, tada įsigalėjo idėjų ir metodologinių nuostatų 
pliuralizmas, išryškėjo daugybė naujų estetinio pažinimo sričių, originalių tyrinėjimo 
strategijų, problemų formulavimų, kokių arba nebuvo nei klasikinėje, nei neklasikinėje 
Vakarų estetikos tradicijoje, arba ženkliai skyrėsi požiūris į anksčiau gvildentas problemas. 

Tai Bartheso Teksto, „tekstinės erdvės“, kompaktiskumo intuicijos, konotacijos, 
politinės semiologijos, nulinio laipsnio, autoriaus mirties ir jos interpretacijos teorijos, 
Foucaulto istorinės pasąmonės, genealogijos, epistemos, diskurso, jo tvarkos, žinojimo 
archeologijos, įvykių singuliariškumo, galios diskurso, diskursyvinių praktikų sąveikos, 
seksualumo, geidžiančios visuomenės, disciplininės visuomenės ir kiti tyrinėjimai, De- 
leuzeo ir Guattario nomadologijos, rizomos, pli (klostės, sulenkimo), šizoanalizės, kūno 
be organų, singuliariškumo, koncepto studijos, Derrida gramatologijos, dekonstruktyvi- 
zmo, logocentrizmo, preformizmo, onto- teo- teleo- falo- fono- logocentrizmo kritikos 
teorija, Lyotardo postmodernios būties, postmodernistinio jausmingumo, metanaracijų 
saulėlydžio, naratologijos, paralogijos, agonistikos, tapybos analitikos, Baudrillardo si- 
muliakro, simuliacijos, referento miražo, kodo monopolijos, postistorinio hiperrealizmo 
ir suprekintos kultūros tyrinėjimai bei daugybė kitų konceptų, idėjų, sąvokų. Daugybė 
pradžioje šokiravusių poststruktūralizmo ir postmodernizmo estetikos konceptų, idėjų, 
sąvokų tvirtai įaugo į dabartinės filosofijos ir estetikos žodyną. Į jų srautą reikėtų įtraukti 
postmetafizinio mąstymo, after-postmodernismo, marginalumo, intelekto estetikos, vir- 
tualios tikrovės, naracijos, acentrizmo, metanaracijų saulėlydžio, labirinto, logotomijos, 
logomachijos, logofobijos, déjà vu, binarizmo, tuščio ženklo, chaosmos, labirinto, kalbinių 
žaidimų, struktūros žaismo, teksto erotikos, intertekstualumo, geismų mašinos, išskaidymo, 
pėdsako, nelinijinės dinamikos koncepcijas ir daugybę kitų. 

Postmodernistinės sąvokos akivaizdžiai pakeitė šimtmečiais nusistojusių pamatinių 
klasikinės filosofijos ir estetikos kategorijų hierarchiją. Tenka pripažinti, kad mąstome 
ir kuriame veikiami jau naujos postmodernios estetikos šalininkų sukurtos kategorijų 
sistemos. 

Dėl postmoderniojo mąstymo ekspansijos mokslininkų interesai apėmė klasikinės 
estetikos marginalijose buvusių reiškinių pažinimą, mažiau imta domėtis antikos, Vakarų 
renesanso estetika. Postmodernistinis orientalizmas paskatino mokslininkus tyrinėti ne- 
europines, ypač įvairių Rytų Azijos tautų estetikos ir meno tradicijas, pradėti lyginamąsias 
Vakarų ir neeuropinių tautų estetikos tradicijų studijas, vis didesnį poveikį įgauna įvairios 
komparatyvistinės estetikos tendencijos. 

Estetikos ir meno filosofijos specialistai atsigręžia į vadinamuosius „estetikos hibridus“, 
balansuojančius tradiciškai pripažįstamoje estetinėje ir vadinamojoje „neestetikoje“ srityje, 
kuri netilpo į klasikinės akademinės estetikos nubrėžtų estetinių objektų sritį. Šis dėmesys 
periferiniams estetiniams reiškiniams itin išryškėjo prancūziškojo poststruktūralizmo 
ir postmodernizmo estetikoje; joje išplito sąvokos „marginalijų analizė“ „marginalinis 
estetinis objektas“, „marginalinė erdvė“ ir pan. Tačiau ribų tarp estetikos ir neestetikos 
sričių reliatyvumas dabartinėje estetikoje darosi vis akivaizdesnis. 

Estetikos teritorijos sparčiai plinta ne tik į ribines zonas tarp to, kas tradiciškai vadi- 
nama „estetiška“ ir „neestetiška“, tačiau ir į mokslinių diskursų sritį. Daugelio pamatinių 
klasikinės akademinės estetikos nuostatų irimas panaikino elitines nuostatas, pretenzijas 
į išaukštinto ir rafinuoto skonio monopoliją. Stiprėjant kultūrinio gyvenimo demokrati- 
zacijai, totalinei masinės kultūros ekspansijai dabartinėje estetikoje įsigali tolerantiškesnis 
požiūris į įvairias gyvenimo, kasdienybės, masinės kultūros apraiškas bei anksčiau estetinio 
pažinimo periferijoje buvusius reiškinius. Veikiant tradicinei japonų estetikai, postmo- 
dernizmo kultūroje išryškėjo kasdienybės ir buitinių detalių, landšafto, aplinkos, būsto, 
gamybinės aplinkos estetinimo tendencijos. 

Didžiulį poveikį postmodernistinės estetikos, meno filosofijos ir meno psichologijos 
raidai turėjo Freudo ir jo sekėjų idėjos, kurios nukreipė estetinę mintį į kriziniy, anoma- 
linių, psichopatologinių, fiziologinių reiškinių tyrinėjimą. Kaip priešprieša klasikinėje 
estetikoje ir meno filosofijoje sureikšmintas dvasios kategorijai posmodernioje estetikoje 
išsiskleidė fiziologinis psichoanalizės užtaisas, suaktualinęs seksualumo, libido energetinių 
impulsų, kūno fenomenologijos, kūno topografijos ir kūno topologijos problemas. 

Pažymėtina, kad estetikos teritorijų plėtrą skatino ir vartotojiškoje visuomenėje 
įsigalinčios vadybos ir gamybos struktūros, kurių lyderiai puikiai suvokė prekines gamy- 
binės aplinkos estetinimo galimybes. Postmodernistinis menas prarado klasikiniam ir 
modernistiniam būdingas idealistines nuostatas, jis tapo preke, gamybos ir meninės rinkos 
funkcionavimo produktu. Vis svarbesnį vaidmenį dabartinėje estetikoje įgavo prekiniai, 
reklamos ir kiti aspektai, kurie skatina vartojimo objektų estetinimo tendencijas. O šios 
turėjo poveikį ir estetikai. 

Kaip atsakas į destruktyvią gamybinę veiklą didesnę įtaką dabartinėje estetikoje įgauna 
ekoestetikos, landšafto estetikos, miško estetikos, vandens estetikos, ežerų estetikos ir pan. 
apraiškos, kurių šalininkai siekia harmonizuoti žmogaus santykį su jį supančia gamta. Iš 
čia kyla išskirtinis dabartinės estetikos specialistų dėmesys tradicinėms Rytų Azijos esteti- 
nėms teorijoms (kuriose ypatingas dėmesys buvo teikiamas estetinėms gamtos savybėms), 
įvairių gamtos reiškinių, objektų estetinių savybių tyrinėjimui. 

Ir pagaliau sparti naujausių technologijų (skaitmeninių, lazerinių), masinės komu- 
nikacijos kanalų, audiovizualinių menų plėtotė iškėlė medijų, multimedijų estetikos ir 
virtualiosios tikrovės estetinio apmąstymo svarbą ir kartu radikaliai pakeitė tradicinius 
požiūrius į estetinę tikrovę. Virtualumo sąvoka dabartinėje medijų estetikoje buvo įtvirtina- 
ma priešpriešinant ją substancionalumo ir potencialumo kategorijoms. Postmodernistinę 
kultūrą ir meną užtvindžiusių virtualiosios tikrovės ženklų ir simbolių paradoksalumas 
yra tas, kad virtualūs objektai skleidžiasi dabartinės kultūros kraštovaizdyje, nors ir ne 
substancionaliu pavidalu, tačiau realiai. Jie nuolatos veikia žmonių sąmonę, estetinius 

skonius. Virtualiosios tikrovės vaizdiniai - tai dar negalutinai įvykę įvykiai, nevisiškai 
išsiskleidusios estetinės būties formos, kurios turi savybę skleistis už monoontinio mąstymo 
ir tikrovės suvokimo. Čia ne tik atsivėrė naujos postmodernistinės estetikos teritorijos, 
tačiau ir dabarties estetikai iškilo kelių lygiagrečiai gyvuojančių menamos ir realios tikrovės 
koegzistavimo bei sąveikos problema. 

Akivaizdus televizijos poveikio estetinei sąmonei stiprėjimas. Populiarios televizijos 
laidos suvokiamos kaip autonomiška tikrovė, visuomeninio gyvenimo apraiškos - kaip 
TV veidrodis. Į žmonių hedonistinių poreikių patenkinimą, vizualumą, serialumą orien- 
tuotos TV laidos turi stiprų poveikį auditorijos estetinėms nuostatoms, skoniams, padeda 
įtvirtinti pasyvią vartotojišką psichologiją. 

Naujausių telekomunikacijų, t. y. medijų priemonių, techniškai tobulas tikrovės 
objektų atkūrimas sukuria dabartinėje kultūroje ir mene daugybę kitų objektų, o ženklinė 
jų reprezentacija - sudėtingą simuliakrų pasaulį suvokėjo sąmonėje. Simuliakrai tampa ne 
tik svarbiausiais virtualiosios estetinės tikrovės dėmenimis, tačiau ir konkuruoja suvokėjo 
sąmonėje su realia tikrove. Tarp šių dviejų pasaulių sąmonėje nusitrina ribos. Vis labiau 
įsigalintys postmodernioje kultūroje simuliakrai realią tikrovę, įprastinį laiko, erdvės, 
tapatumo ir kitų pamatinių Žmogaus būties kategorijų suvokimą paverčia problemine, 
reliatyvia. Vietoj racionalaus stabilaus subjekto, atsiranda intuityvus nestabilus, difuzinis, 
veikiantis interaktyvioje erdvėje. Šių astruktūriškų, improvizacinių reiškinių veržimasis 
į dabartinę estetiką, pažeidė klasikinėje estetikoje viešpatavusias centro, hierarchiškumo 
nuostatas arba, kitais žodžiais tariant, pašalino pagrindinio organizuojančio estetinį dis- 
kursą segmento idėją, kurią pakeitė pliuralistinis požiūris į įvairias dominantes, tai irgi 
skatino užimti naujas estetinio pažinimo teritorijas. 

Postmodernistinės estetikos ir meno filosofijos tekstai praranda aiškų racionalumą, 
struktūriškumą, jie jautriau apčiuopia ir išreiškia unikalios estetinės ir meninės patirties, 
atviro kūrybinio mąstymo lankstumą, praranda klasikinei estetikai būdingas pretenzijas į 
griežtą moksliškumą. Čia ypatingą svarbą įgauna tyrinėjimo kampo, požiūrio savitumas, 
unikali kalbinės saviraiškos forma, individualus kategorijų aparatas. Neklasikinėje esteti- 
koje dažnai greta teorinių įžvalgų gelmės iškyla nuo jų neatsiejama literatūrinė forma. Šie 
tekstai lyg ir artimesni intelektinei prozai nei klasikinės akademinės estetikos tekstams; 
jie paklūsta savitiems poetikos ir retorikos dėsniams ir kartu virsta literatūriniais tekstais 
su jiems būdingų metaforų, siužetinių linijų ir intrigų kaita. 

Taigi postmodernistinés estetikos šalininkų plėtojamas estetinis diskursas supanašėja 
su literatūriniu, istoriniu ir kitais dabartinės humanistikos diskursais. Įvairios mintys susi- 
pina, išsiskiria ir plėtojasi savitais keliais, tekstų autoriai be jokių psichologinių kompleksų 
pereina iš vienos humanistikos srities kalbinės raiškos formų, metaforų, retorinių figūrų 


623 


Antanas Andrijauskas. VAKARŲ ESTETIKA IR MENO FILOSOFIJA 


į kitas. Šis kalbinių formų plastiškumas, klasikinei estetikai būdingo griežto ir nuoseklaus 
minties dėstymo ir programos praradimas yra vienas ryškiausių postmodernistinės es- 
tetikos bruožų. Antiklasikinės ir antiracionalios postmodernistinės estetikos nuostatos 
skatina sureikšminti mąstymo subjektyvumo, kalbos metaforiškumo, didžiai individualias 
kontekstines sąvokas, kurioms suteikiama tarsi savarankiška būtis, aukštas kūrybiškumo 
laipsnis. Jos jau yra ne griežtai fiksuotų nuasmenintų reikšmių atspaudas, o įkūnija gyvą 
minties sklaidos procesą ir konkrečioje situacijoje naujų kontekstinių prasmių ryškė- 
jimą bei atsiskleidimą. Vadinasi, skirtingai nei klasikinėje ir modernistinėje estetikoje, 
postmodernistinėje estetikoje iškyla subjektyvumas ir lingvistinė priklausomybė. Todėl 
kiekviena subjektyvi estetinė interpretacija išreiškia tik konkretaus estetinio teksto auto- 
riaus požiūrius, vertinimus, kurie savo esme 1) yra subjektyvūs, 2) turi vienodai pagrįstą 
gyvavimo teisę. Iš čia plaukia estetinių požiūrių subjektyvizmas ir reliatyvizmas, pagarba 
kitų civilizacinių pasaulių estetikos ir meno filosofijos tradicijoms, meno formoms. 


R. Bartheso estetinių idėjų evoliucija 


Naujų estetikos ir meno filosofijos metodologinių nuostatų, literatūros ir meno tyrinė- 
jimo strategijų kaitos aspektu svarbiu tapo poststruktūralistinis etapas, kuris siejasi su 
daugybės naujų neklasikinių tyrinėjimo laukų iškilimu ir postmodernizmo estetikai bei 
meno filosofijai būdingų konceptų, idėjų, sąvokų skverbimusi į akademinį diskursą. Šiuo 
požiūriu viena įtakingiausių to meto blėstančios struktūralistinės minties bei kylančios 
poststruktūralistinės estetinės teorijos figūrų tampa Roland'as Barthes'as (1915-1980). Tai 
humanitaras, subtilaus literatūrinio stiliaus mąstytojas, kurio moksliniai interesai apėmė 
estetikos, meno filosofijos, lingvistikos, teatro ir literatūros kritikos bei meno semiotinės 
analizės problemas. 

Bartheso pažiūros patyrė esminę evoliuciją, kurioje išskirtini trys pagrindiniai raidos 
etapai: pirmajam, pokario metų, būdingas susižavėjimas Sartreo ir marksistinėmis idė- 
jomis, antrajam - struktūralistinės ir semiotinės, o paskutiniam - poststruktūralistinių 
idėjų įsigalėjimas. Pradžioje jis prasmingai užsiėmė „ikistruktūralistiniais“ tyrinėjimais, 
pasirodė jo ankstyvajai estetinei koncepcijai svarbūs veikalai: Le Degrė zėro de lécriture 
(„Nulinis rašymo laipsnis“, 1953), Mythologies („Mitologijos“, 1957), Sur Racine („Apie 
Rasiną“, 1963), Essais critigues („Kritinės esė“, 1964). Vėliau perėjęs į struktūralizmo 
pozicijas, Barthes'as jungia atskirus struktūralistinės, semiotinės ir egzistencinės estetikos 
elementus, o VIII dešimtmetyje nuosekliai evoliucionuoja į poststruktūralistines artimas 
vėliau išsiskleidusiai postmodernistinei estetikai pozicijas. 

Nuo jaunystės Barthes'as aktyviai dalyvauja kairuoliškuose sąjūdžiuose, o studi- 

juodamas Sorbonoje (1935-1939) įkūria mėgėjišką théatre antique („antikinį teatrą“), vėliau 
artimai bendrauja su garsiais prancūzų teatro reformatoriais Jean Vilaru, Charlesu Dullinu, 
Louis Juvet, Antonin Artaud, skleidė Brechto estetines idėjas, domėjosi literatūra, muzi- 
ka, vaizduojamąja daile, mada. Dėstydamas Aleksandrijos universitete Egipte (1949-50) 
suartėja su semiotikos korifėjumi Algirdu Greimu, kuris paskatina jį domėtis lingvistikos 
ir struktūralistinėmis idėjomis. Ankstyvojo periodo darbai suteikė platų pripažinimą: 
1960 m. pakviečiamas vadovauti VI skyriui prestižinės Lėcole pratigue des Hautes Etudes, o 
nuo 1962 m. pradeda eiti šios institucijos direktoriaus pareigas. Barthes’, kaip ir daugelį to 
meto prancūzų intelektualų, paveikė pokario metais Prancūzijoje didžiulę įtaką įgavusios 
orientalizmo idėjos, augantis intelektinio elito susidomėjimas Rytų Azijos kultūromis. 

Ankstyvoji Bartheso požiūrių evoliucija tiesiogiai siejosi su tuometinės prancūzų hu- 
manistikos raidos aktualijomis. Prancūzijoje teorinės minties raida, palyginti su anglosaksų 
šalimis, išsiskyrė savitais bruožais, kuriuos pirmiausia lėmė šios šalies kultūrinio centro 
Paryžiaus šeštojo dešimtmečio intelektinio elito gyvenimo ypatumai ir naujos humanis- 
tikos bei meno tendencijos. Klestint egzistencializmo idėjoms Paryžiaus intelektiniuose 
sluoksniuose filosofinės minties raida neklasikinės filosofijos (Kierkegaardas, Nietzsche) 
idėjoms skleidžiantis glaudžiai susipina su literatūros teoretikų ir meno kritikų veikla. 
Filosofai atsiveria kaip rašytojai, kritikai, o rašytojai ir poetai - kaip filosofijos ir estetikos 
specialistai. Stiprėjant masinės kultūros ir agresyvaus avangardinio meno poveikiui vi- 
suomeninei sąmonei, vis dažniau intelektualų dėmesys krypsta į rafinuotas ir parodoksalias 
neretai ryškiu asmenybės antspaudu ženklintas literatūrinės raiškos formas. Su „knyginės 
kultūros“ pasauliu Kierkegaardo, Nietzsche's ir egzistencializmo estetikos idėjų įtakoti in- 
telektualai gali tiesiogiai bendrauti, neišeidami iš savo namų; šio bendravimo paveikumas 
pirmiausia priklauso nuo namų bibliotekos dydžio ir individualių gyvenimo ir kūrybos 
prasmės ieškančių intelektualų pastangų bei motyvacijos. 

XX a. septintajame dešimtmetyje Paryžiaus intelektualiniuose sluoksniuose ryškėja 
radikalus „vertybių perkainojimas“, kuris tiesiogiai siejasi su neseniai vyravusių raciona- 
lizuotų scientistinių, neopozityvistinių, struktūralistinių, semiotinių, analitinės ir ling- 
vistinės pakraipos koncepcijų krize. Kaip reakcija į scientistines koncepcijas formuojasi į 
neklasikinę estetiką, meno filosofija ir Rytų Azijos estetines idėjas besiorientuojanti po- 
ststruktūralistinė estetika, kuri greitai ima vyrauti užgimstančio prancūziškojo postmoder- 
nizmo idėjų sklaidoje. Vienas pagrindinių šios naujos estetinės minties orientacijos šauklių 
tampa Barthes'as, kuris nepasitenkindamas strukūralistinės metodologijos teikiamomis 
galimybėmis aštuntame dešimtmetyje nuosekliai evoliucionuoja į poststruktūralistinės 
teorijos pozicijas. Estetikos, literatūros, meno reiškinius nuo šiol jis traktuoja kaip kalbos 
ir rašto universumą, kurio visiems sudedamiesiems dėmenims - estetiniams ženklams, 

simboliams, formoms, struktūroms, ženklų 
sistemoms - prasmę teikia jų pamatą suda- 
ranti kalba (Barthes, 1967, p. 9). 

Šį radikalų Barthes'o posūkį nuo 
struktūralistinės prie poststruktūralistinės 
problematikos skatina jaunesnieji kolegos 
Lacanas, Foucault, Derrida ir apie Zur- 
nala Tel Quel susispietusi jaunoji karta, jo 


žodžiais tariant, originalūs, kupini intelek- 
tinės energijos, rašto genijai (Roland Barthes 
par Roland Barthes 1975, p. 177), tarp kurių 
buvo ir talentinga jo mokinė Julia Kriste- 


va. Apeliuodamas į esminius lingvistikos, 

Roland Barthes antropologijos, psichoanalizės, filosofijos, 

semiotikos, etnologijos, estetikos ir kitų hu- 

manistikos sričių pokyčius, paskutinio tarpsnio veikaluose Barthes'as jau teoriškai grindžia 

perėjimą nuo struktūralistinės prie „teksto“ kaip pamatinės savo poststruktūralistinės 
estetikos kategorijos interpretacijos. 

Šios naujos estetikos principai ryškėja programiniame straipsnyje „Autoriaus mirtis“ 
(1968) ir klasika tapusioje knygoje „S/Z“ (1970), kurioje analizuojamas H. de Balzaco 
apsakymas „Saracinas“. Čia perėjimas nuo struktūralistinio prie naujo poststruktüralis- 
tinio etapo yra traktuojamas kaip perėjimas nuo tradicinės kūrinio analizės prie kokybiškai 
naujos daug universalesnės savo galimybėmis ir netradicinėmis tyrinėjimo strategijomis bei 
metodais „tekstinės analizės“. Tačiau ši esminė slinktis tyrinėtojo metodologinėse nuosta- 
tose iš dėmesio lauko nepašalina meno kūrinio analizės būtinybės tradiciniais įjungiant 
ir struktūralistinius metodus, tiesiog dabar visas tyrinėtojo dėmesys yra sutelkiamas į 
„anapus“ meno kūrinio besiskleidžiantį daug platesnį „tekstinės analizės“ lauką. 

Estetiką Barthes'as apibūdina „kaip meną regėti formas, sugebėjimą atskirti priežastis 
ir tikslus, sukurti vertybių sistemą, kuri labiausiai priešinga politinėms“ (Roland Barthes par 
Roland Barthes 1975, p. 172). Jis atmeta klasikinėje estetikoje nusistovėjusias meno kūrinių 
analizės schemas ir iškelia postmodernistinėje estetikoje didžiulį populiarumą įgavusių 
sureikšmintų ženklų sistemų, Teksto, tekstinės erdvės, kompaktiškumo intuicijos, citavimo, 
stereotipo, intertekstualumo, ženklų sistemų paslankumo, jų konotacinių prasmių tekamumo 
ir migracijos įvairiomis kryptimis svarbą. Kartu Bartheso koncepcijoje ryškėjo nuolatinis 
judėjimas ir taip būdingas postmodernizmo estetikai naujų anksčiau buvusių akademinio 
diskurso marginalijose probleminių sričių, neklasikinių tyrinėjimo prieigų, strategijų bei su 

jomis susijusių sąvokų aparato plėtimasis. Tačiau, kita vertus, Bartheso koncepcija išsaugo 
minėtą daugeliui to meto iš egzistencializmo ir Kierkegaardo, Nietzsche's estetinių teorijų 
išplaukiančią literatūrocentrinę pakraipą, pamatinėmis nuostatomis artimą literatūrinės 
kritikos teorijai, nors daugelio jo teiginių, kaip ir Nietzsche's universalumas, lengvai pritaiko- 
mas ir platesnėms filosofijos, estetikos kultūrologijos ir literatūros bei meno kritikos sritims. 

Iš tikrųjų Barthesas įvairiais savo kūrybinės evoliucijos etapais daug dėmesio skyrė 
kritikai, paskelbė daugybę tekstų apie literatūrą, poeziją, teatrą ir kitas meno sritis. Jis aiškiai 
brėžia skiriamąją liniją tarp literatūros ir meno kūrinio kritinės recepcijos, tai yra kritikos 
kompetencijos srities ir teksto, pavyzdžiui, jo aukštinamo Marcelio Prousto „skaitymo“. 
Kritiką jis aiškina kaip konkrečiais tikslais ir metodologiniais principais besiremiančią 
kalbą, kuri iškyla metakalbos pavidalu santykyje su vieno ar kito meno kūrinio kalba. Todėl 
bet kuris kritikas, analizuodamas aktualius meno reiškinius priklausomai nuo talento, 
humanitarinės kultūros, išsako daugiau ar mažiau tikslius požiūrius į konkretaus meno 
kūrinio vertę ir kartu naikina barjerus tarp menininko meninės kūrybos rezultato - meno 
kūrinio ir jį suvokiančių vartotojų, tai yra publikos. 

Tačiau iškart norėčiau atkreipti skaitytojų dėmesį, kad nepaisant išskirtinio Bartheso ir 
jo sekėjų dėmesio literatūros ir meno kritikos problematikai, kritikos jis nelaikė visaverčiu 
mokslu, nes prasmes ji tik apčiuopia, išryškina, kuria, tačiau nuosekliai jų netyrinėja; tai 
daro į mokslinio pažinimo statusą pretenduojantis estetikos mokslas. 

Bartheso veikalams būdingas ribų tarp estetikos, meno filosofijos, meno psichologijos, 
literatūrologijos, kultūrologijos ir literatūros bei meno kritikos problematikos nykimas. 
Veikiant jo idėjoms Tekstas plačiąja prasme poststruktūralizmo ir postmodernizmo estetikoje 
suvokiamas kaip paslanki magma, kuri dėl intelektinių judesių nuolatos keičiasi ir įgauna 
naujų pavidalų ir semantiniy prasmių. Knygoje „Teksto malonumas“ (Le plaisir du texte, 
1973) išplėtota teksto malonumo, t. y. jo rašymo, skaitymo ir mėgavimosi reikšmių klodais 
bei atspalviais, koncepcija (Barthes, 1991, p. 278). 

Metaforiškai traktuojamas tekstas virsta pamatine ir universalia Bartheso ir daugy- 
bės jo sekėjų estetikos kategorija, poststruktūralistų adoracijos ir analizės objektu. Kai ši 
sąvoka vartojama plačiąja prasme, žodis Tekstas rašomas iš didžiosios raidės. Dėka Bar- 
theso idėjų poststruktūralizmo ir postmodernizmo estetikoje Tekstas išplečiamas vos ne 
iki begalybės; peržengia visų civilizacinių, kultūrinių tradicijų ribotumus, netelpa į jokius 
žanrinius apribojimus, griauna įprastus gramatinius santykius, griežtai determinuotas 
klasikinės estetikos schemas. Vienu svarbiausių taip plačiai traktuojamo Teksto bruožų 
tampa jo principinis daugiamatiškumas. 

Tekstas čia aiškinamas kaip daugybės semantinių prasmių kupina universali estetinė 
kategorija, kuri kartais traktuojama ir kaip milžiniškas intertekstas, „reikšmių galaktika“, 

o meno kūrinys - kaip užkulisyje vykstančios tekstinės veiklos rezultatas. Vadinasi, meno 
kūrinys, palyginant su Tekstu, yra siauresnė ir ne tokia reikšminga Bartheso estetikos 
sąvoka. Jam būdingas linijiškumas ir negrįžtamumas, chronologinė raida. Jo teksto 
sąvoka yra labai artima mįslingos hieroglifais užrašytos Yijing („Permainų knygos“) 
knygos ypatumams, nes neturi aiškiai fiksuotos pradžios, centro, jis - daugiaprasmis. 
Meno kūrinio metafora yra organizmas, o teksto metafora - audinys arba voratinklis; jis 
neauga, nesirutulioja, bet, veikiamas semantikos ir kombinatorikos, skleidžiasi. Kūrinys 
lengvai skaitomas, vartojamas, interpretuojamas, o tekstas yra neperskaitomas. Vadinasi, 
būtent Barthes'as sukūria postmodernizmo estetikai būdingas tekstinio audinio, tekstinio 
voratinklio, laiško-teksto, skaitymo-laiško, tekstinės erdvės, hiperteksto, tekstinės analizės 
ir pan. sąvokas. 

Knygoje „S/Z“ mokslininkas išplėtojo vadinamąją tekstinės analizės metodologiją, 
kurioje iškeliamas Rytų Azijos estetikai būdingas non finito (nebaigtumo, neišsakymo, 
estetinės užuominos) principas, įvardytas kaip „nonfinalinės prasminės genezės“ procesas. 
Jo tikslas - suvienyti poststruktūralistinę teksto struktūros analizę su postmoderniu požiūriu 
į tekstą, kaip astruktūrinę plastiskg sistemą, t. y. suvienyti du nesuderinamus dalykus - 
struktūros idėją ir kombinatorinės begalybės idėją. 

Iš tikrųjų Barthes'as, kaip ir daugelis postmodernizmo ideologų, labai domėjosi 
komparatyvistine problematika ir Rytų Azijos hieroglifinio ideografinio rašto kultūromis. 
Keliavo po Japoniją ir Kiniją, o vėliau išleido šių kelionių įkvėptas knygas, kuriuose ryškėja 
jo prieraišumas šioms kultūroms. Tai liudija parašytos knygos Lempire de signes („Žen- 
klų imperija“, 1970), Alors la Chine ? („O dabar Kinija“, 1975) ir jau po tragiškos mirties 
autoįvykyje paskelbta Carnets de voyage en Chine („Užrašai apie kelionę Kinijoje“, 2009). 
Autorius juose pagrindinį dėmesį sutelkia ne į tradicinių tuometinei komparatyvistikai 
teorinių ir metodologinių problemų analizę, o į atrodančius neįprastus su kasdieniu japonų, 
kinų gyvenimu ir vaizdine kultūra susijusius ženkliškus šių kultūrų aspektus. Pasirinkdamas 
analizei įvairius Rytų Azijos kultūros, kasdienio gyvenimo, meno bruožus jis ne tik lygina, 
tačiau kartu ir nesąmoningai supriešina juos analogiškiems Vakarų civilizacijos, kurią trak- 
tuoja kaip agresyvią, nukreiptą prieš natūralią žmogaus prigimtį. Minčių seka, vertinimai 
liudija, kad Bartheso simpatijos besąlygiškai yra japoniškos kultūros, šios šalies žmonių 
pusėje, jis tarsi džiaugsmingai konstatuoja, kad pasaulyje yra perspektyvesnė alternatyva 
vakarietiškos kultūros raidos modeliui. 

Pirmą iš minėtų rytietiškai problematikai skirtų knygų atveria glaustas autoriaus tikslų 
pristatymas, kuriame teigiama, kad šis tekstas ne „komentuoja“ vaizdinius. O vaizdiniai 
ne „iliustruoja“ tekstą: „Kiekviena iš jų buvo man tarsi vizualinis blykstelėjimas ar nušvy- 
timas, panašus į tą, kurį dzen adeptai vadina satori; susipindamas, tekstas ir paveikslėliai 

aprūpina tėkmę, kaitą reikšmėmis: kūną, veidą, parašytą, ir iš jų suteikia galimybę nuskaityti 
simbolių erdvę“ (Barthes, 1970 b, p. 7). 

Toks netradicinis požiūris, netikėtas pasirinktų vaizdinių, o, vadinasi, ir temų, ob- 
jektų įtraukimas į lyginamosios Rytų Azijos ir Vakarų kultūrų, estetikos sampratų analizės 
lauką, savo apmąstymų „pririšimas“ prie pateikiamų konkrečių ženkliškų vaizdų, menkiau 
pažįstančius japonų kultūros savitumą skaitytojus pradžioje gali dėl neįprastumo šokiruoti. 
Šios neįprastos knygos tyrinėjimų strategijų ypatumus tikriausiai galime paaiškinti keliais 
veiksniais: pirmiausia prancūziškai kultūrai būdingu aukštesniu nei kitose Vakarų šalyse 
Rytų Azijos kultūros, meno vertybių ir simbolių integracijos lygiu, nes chinoiserie tradicija 
Prancūzijoje gyvybinga nuo XVIII a., japonisme nuo XIX a. vidurio iškilus impresionistų ir 
postimpresionistų sąjūdžiams čia suleido gilias šaknis. Antra vertus, jau nuo XIX a. šalyje 
susiformavo pirmosios Vakaruose stiprios orientalistikos, o XX a. pradžioje komparatyvis- 
tikos mokyklos. Ir pagaliau svarbiausias šio išskirtinio prancūzų poststruktūralistų ir post- 
modernistų dėmesio Rytų Azijos kultūroms veiksnys - tai hieroglifinės zonos kultūroms 
būdingas vizualumas ir ženkliškumas. Todél prancūzų modernioje estetikoje plačiai buvo 
aptarinėjamos įvairios vizualiai suvokiamos ženklinės, simbolinės kinų ir japonų estetinės 
kultūros ypatybės, kurios be Bartheso, domino Malraux, Merleau-Ponty, Lėvi-Straussą, 
Foucault, Deleuze3, Derrida, Lyotard'a, Dufrenne’ ir kitus aptariamo rato mąstytojus. 

Neatsitiktinai knygoje pavadintoje „Ženklų imperija“ Barthes'as išskirtinį dėmesį 
teikia ženkliniams ir simboliniams japonų kultūros ir rašto aspektams. Rašto ženkliškumas 
čia aiškinamas kaip tarp jį suprantančių žmonių komunikacijos, tai yra žinių kaupimo, jų 
transliacijos, pasikeitimo jomis ir informacijos sklaidos pagrindas. Su ženklais tiesiogiai 
siejasi estetinės ir semantinės jų reikšmės, kurios skirtingose Rytų Azijos ir Vakarų tautų 
kalbinėse sistemose išsakomos ir suvokiamos skirtingai. Japonijoje, pasak Bartheso, es- 
tetinių prasmių imperija yra tokia plati, tiek viršija kalbėjimą, kad pasikeitimas ženklais 
išsaugoja užburiantį turtingumą, paslankumą, rafinuotumą, nepaisant netgi kalbos ne- 
perregimumo, o kartais ir dėka jo. 

Vadinasi, Barthesas, plėtodamas neklasikinės ir komparatyvistinės estetikos nuostatas, 
pirmiausia paneigia klasikinėje Vakarų kultūros, mąstymo ir estetikos tradicijoje vyravusį 
hierarchinės subordinacijos principą ir iš jo išplaukiančias eurocentrinės pasaulėžiūros 
nuostatas. Alternatyvų kritikuojamai Vakarų kultūrai idealų jis ieško rafinuotoje japonų 
kultūroje, pateikiančioje estetikai daugybę neklasikinių „atviro“ supančiam pasauliui 
mąstymo modelių. Antra, į poststruktūralistinę ir postmodernistinę estetinę teoriją jis įveda 
naujas neklasikines tarpdalykines tyrinėjimo strategijas, metodus. Trečia, nukreipia savo 
sekėjų dėmesį į marginalinius estetinius reiškinius, paradoksalius, pulsuojančius minties 
šuolius, iškelia estetikoje kalbos, sąvokinio aparato tobulinimo ir stilistinių formų svarbą. 

Ketvirta, nubrėžia naujas estetikos, meno filosofijos, literatūros teorijos, meno kritikos 
tyrinėjimo sritis, įveda į akademinį diskursą daugybę originalių teorinių konceptų, sąvokų. 
Ir pagaliau, dar vienas jo indėlis į vėlesnės humanistikos ir postmodernizmo estetikos raidą 
sietinas su pliuralistinėmis ir reliatyvistinėmis metodologinėmis nuostatomis, grįstomis 
įsitikinimu, kad visos dabartinėje humanistikoje gyvuojančios nuostatos yra priimtinos, 
lygiai taip pat kaip ir jų mokslinė vertė yra vienodai abejotina ir reliatyvi, reikalaujanti 
konkrečiu atveju išsamios kompleksinės kritinės analizės. 

Šios reliatyvistinės Bartheso estetinės idėjos buvo reikšmingos vėlesnės poststruktūra- 
listinės ir postmodernistinės estetikos bei meno praktikos raidai. Dėl jų sumenksta 
mokslininkų dėmesys modernistinėje estetikoje vyravusiam menininkui, genijui, me- 
ninės kūrybos subjektui, kaip pagrindiniam estetinės analizės herojui, daugiau domimasi 
beasmeniu Tekstu, jo formalių simbolinių struktūrų, daugybės naujų neklasikinių iš 
neeuropinių civilizacinių pasaulių perimtų estetinių konceptų ir meninės raiškos formų 
tyrinėjimu. Aktualėja dėmesys įvairiems anksčiau nesvarbiems reiškiniams, atskiram 
visumos segmentui, detalei, lemiančiai postmodernistinės estetikos fragmentiškumą ir 
nebaigtumą. Aptartos novatoriškos griaunančios daugelį pamatinių Vakarų klasikinės 
estetikos principų Bartheso idėjos paveikė estetines Foucault, Deleuzeo, Guattari, Derrida, 
Lyotardo, Kristevos, Todorovo ir daugelio kitų teorijas. 


M. Foucault estetinių diskursų teorija 


Michelis Foucault (1926-1984) - vienas originaliausių didžiųjų pasibaigusio amžiaus 
mąstytojų, kurie nuvainikavo tradicinius eurocentrinius požiūrius į Vakarų civilizaciją, jos 
estetiką, meną, mąstymo stilių, sąvokinį aparatą, išklibino daugelį anksčiau nepajudinamų 
vakarietiškojo mąstymo nuostatų. Šis pripažintas lyderis naujosios nonkonformistinės 
prancūzų intelektinio elito kartos buvo vienas didžiųjų klasikinės Vakarų estetikos ir meno 
filosofijos reformatorių; tuo akivaizdžiai įsitikini gilindamasis į po jo mirties išleistų Dits 
et čcrits („Pasakyta ir parašyta“, 1994) keturių tomų tekstus. Jis nepasitikėjo nuvalkiotomis 
tiesomis, dogmiškomis mąstymo schemomis, klasikinėje estetikoje ir meno filosofijoje 
nuolat kartojamų pavyzdžių analize, ieškojo gilesnės slėpiningosios, sunkiai aptinkamos 
ir daugumai nesuvokiamos prasmės. 

Skaitydamas didžiąsias knygas, skirtas beprotybės, kalėjimo, seksualumo istorijai, 
ne taip akivaizdžiai junti konceptualaus mąstymo naujoviškumą, kuris išsiskleidžia glaus- 
tuose probleminiuose straipsniuose, pokalbiuose ir interviu. Gilindamasis į lakoniškas 
formuluotes, taiklias įžvalgas, suvoki, kad po šio mąstytojo atliktos pamatinių Vakarų 
civilizacijos (kurią jis įvardijo kaip „inkvizicinę“) mąstymo principų, etinių, estetinių idealų 

analizės, jau nebegalima mąstyti taip, tarsi 
Foucault nebuvo. 

Jis kritikuoja vakarietiškąjį centrizmo, 
logos kultą ir su jais susijusią eurocentrizmo 
ideologiją. Iš čia plaukia atsainus požiūris 
į Vakarų kultūrą, jos filosofiją, estetiką, 
meną, atvirumas kitų civilizacijų mąstymo 
ir kultūros tradicijų laimėjimams. Kaip ir 
daugelis postmodernizmo ideologų domisi 
Rytų Azijos ypač japonų civilizacijos kultū- 
ros tradicijomis. „Tas, kuris susimąsto apie 
vakarietišką racionalizmą,- teigė jis, - negali 
nesikreipti į šią civilizaciją, įkūnijančią savo- 
tišką mįslę, kurią nelengva įspėti“ (Eribon, 
2008, p. 343). Jį stipriai veikė daoistinės ir 
dzen filosofijos įtakos banga, nuvilnijusi 
Prancūzijoje. Jos paveiktas, vyko į Japoniją, 
įdėmiai studijavo dzen filosofiją, išskirtinį Michel Foucault 


dėmesį teikė įvairiems rytietiškiems psi- 
chotreningo, t. y. asmenybės saviugdos, metodams. Tačiau šis dėmesys japonų kultūrai ne 
peraugo į aistrą kaip Malraux, Merleau-Ponty, Lėvi-Strausso, Bartheso atvejais. 

1966 m. paskelbta knyga Les Mots et les Choses. Une archėologie des sciences humaines 
(„Žodžiai ir daiktai. Humanitarinių mokslų archeologija“, 1966 ) susilaukė neįtikėtino 
moksliniam veikalui pasisekimo. Foucault joje sutelkia dėmesį į marginalines kultūros 
istorijos problemas, stengdamasis surasti originalius neklasikinius sprendimus. Knygos 
įvade autorius prisipažįsta, kad mintis parašyti ją kilo skaitant Borgeso cituojamą kinų 
enciklopediją, kuri pasiūlė visiškai kitokį negu Vakarų mąstymo modelį (Foucault, 1977, 
p. 35-36). Ši knyga suteikė mokslininkui pasaulinę šlovę ir netikėtai pavertė studentijos 
dievaičiu. 1969 m. Foucault buvo išrinktas į vieną autoritetingiausių Prancūzijos mokslo 
šventovių Collėge de France; tapo specialiai jam įsteigtos Minties sistemų istorijos katedros 
(d'Histoire des systémes de pensée) istorijos katedros profesoriumi. 

Lyginant su klasikinės filosofijos atstovais, Foucault buvo neįprastas mąstytojas, netel- 
pantis į akademinio ar, kitais žodžiais tariant, universitetinės aplinkos profesoriaus rėmus. 
Kai kuriais charakteringais pasaulėjautos ir mąstysenos bruožais jis artimas neklasikinės 
meno filosofijos kūrėjams. Foucault autentiško mąstymo samprata buvo artima Kierke- 
gaardui ir ypač Nietzsche'i. Ir ne tik todėl, kad jam svetima klasikinei meno filosofijos 

tradicijai būdinga akademinė problematika, bet pirmiausia dėl neklasikinei filosofijai būdin- 
go filosofinės ir meninės problematikos suartinimo, mąstymo, kalbinės saviraiškos laisvumo, 
nuolatinių ekskursų į grožinės literatūros, meno sritis, požiūrio į autentišką mąstymą kaip į 
nuolatinį tobulinimąsi kalbinės išraiškos srityje. 

Foucault buvo charakteringas prancūzų kritiškai mąstančio ir nuolatos valdžios 
struktūroms oponuojančio maištingo intelektualo įsikūnijimas. Jam nebuvo nepajudi- 
namų dogmų ir kanonų. Iš čia jo tekstuose plaukia mąstymo „atvirumo“ aukštinimas. 
Mastyti „kitaip“, nuolatos abejojant Vakarų perdėm racionalizuotos filosofijos ir estetikos 
tradicijoje įsigalėjusių idėjų pagrįstumu, diskutuoti su praeities mąstytojais, menininkais, 
jų kūriniais, priešpriešinti kritinį nepriklausomo intelektualo balsą valdžios struktūroms, 
būti disidentu, jam buvo principinis dalykas. 

Jaunystėje Foucault patyrė stiprią egzistencializmo (Sartreas, Malraux, Merleau-Ponty) 
įtaką. „Studijų metais,- prisipažįsta jis, - dievinau Andrė Malraux. Aš žinojau atmintinai 
ištisus jo knygų puslapius...(Eribon, 2008, p. 290). Tuomet egzistencinė pasaulėjauta jo 
traumuotai su daugybe psichologinių kompleksų dvasiai buvo artima. Išsivadavimas iš šios 
įtakos tęsėsi ilgiau nei jam norėjosi, tačiau egzistencinės pasaulėjautos elementai ir sartriško 
socialinio angažuotumo, politizacijos nuostatos jame išliko iki gyvenimo pabaigos. „Mes 
suvokéme Sartreo kartą kaip, neabejotinai vyriškai narsią ir taurią, kuriai būdinga aistra 
gyvenimui, politikai ir egzistencijai“ (Foucault, t. 1, 1994, p. 514). 

Daugelis ankstyvuosiuose Foucault veikaluose plėtojamų nuostatų artimos struktū- 
ralizmui, todėl neatsitiktinai savo akademinės karjeros pradžioje jis greta Lėvi Strausso, 
Bartheso, Lacano, Althusserio buvo suvokiamas kaip įtakingas šios krypties šauklys. 
Struktūralistinės metodologijos galimybes jis aiškinosi įvairiuose savo veikaluose. Foucault 
atiduoda pagarbos duoklę Georges Dumėziliui, kuris išmokė jį nagrinėti vidinę diskurso 
sandarą, visiškai kitaip aprašyti diskurso transformacijas ir jo santykius su institucija. Savo 
tekstuose ir interviu jis taip pat daug kalba apie tiesioginį mokytoją Hyppolite'ą. Foucault 
iš Hyppoliteo perėmė mąstymo lankstumą, intelektinių judesių kaitą, požiūrį į autentišką 
mąstymą kaip į nuolatinį praeities temų atsinaujinimą, o į esmę - kaip į tai, kas patirtyje 
nuolatos išnyra ir išslysta. 

Jo pasaulėžiūrai akivaizdi Bartheso idėjų įtaka. Foucault tyrinėjimų laukas - ap- 
mąstymai apie teksto funkcijas, erdvės, teksto santykį su autoriumi, autoriaus mirties 
ir kiti daugiau estetiniai, literatūrologiniai ir lingvistiniais tyrinėjimai. Šis jo tyrinėjimų 
laukas susipina su poststrukūralizmo problematika. Kitas labai svarbias savo diskursų 
teorijai „subjekto suprobleminimo“ nuostatas jis perėmė iš neklasikinės filosofijos ir 
tolimų struktūralistinei bei poststruktūralistinei tradicijai mąstytojų Nietzsche's, Bataille, 
Blanchot, Klossowskio. 

Mastytojas neigia sisteminio mąstymo ir perdėto racionalizmo, kurį jis vadina ,,logo- 
centrizmu“ principus, siekia peržengti dirbtines mokslus skiriančias ribas ir, priklausomai 
nuo konkretaus tyrinėjamo objekto, laisvai pasirenka įvairias tarpdisciplinines pažinimo 
strategijas bei metodus. Jo filosofijos centre buvo pamatinė daugelį brandaus periodo 
veikalų persmelkianti „diskurso“ (discours) sąvoka. „Aš nenoriu, - aiškina jis,- ieškoti po 
diskursu - kuo yra žmonių mintis, tačiau mėginu aiškintis diskursą jo būties pavidalu, 
kaip tam tikrą praktiką“ (Foucault, 1994, t. 1, p. 772). 

Jį žavi neklasikinės estetikos tradicijai būdingas filosofinės ir meninės problematikos 
suartinimas, mąstymo, kalbinės saviraiškos laisvumas, ekskursai į grožinės literatūros, 
meno sritis, požiūris į autentišką mąstymą kaip nuolatinį tobulinimąsi kalbinės išraiškos 
srityje. Kaip ir neklasikinės filosofijos pradininkai, jis vengė prisirišti prie konkrečios pozi- 
cijos, požiūrio, dogmatizuotų metodologinių prieigų, nuolatos keitė socialines kaukes, metė 
iššūkius visuomenėje įsigalėjusiems požiūriams. 

Persiėmęs neklasikinės estetikos idėjomis Foucault aršiai kritikavo Vakarų mąstymo 
tradiciją ir neigė daugelio tradicinės metafizikos problemų menamą realumą. Jo kritikos 
strėlės nukreiptos prieš platoniškąjį dualizmą ir eurocentrinius prietarus. Pagrindinis 
brandaus Foucault įkvėpimo šaltinis yra Nietzsche, kurio veikalus pradėjo skaityti dar 1953 
metais. Nietzsche, prisipažįsta mąstytojas, buvo jam tikras atradimas - pakeitė požiūrį į 
filosofinio diskurso pobūdį ir suteikė laisvesnį estetinį pavidalą. Nietzsche's tekstuose jį 
žavėjo filosofijos suartėjimas su literatūra, rafinuota meninė forma, klasikinių akademinės 
filosofijos klišių nepaisymas, pabrėžtinai asmeninis mąstymo stilius, nesiskaitymas su 
visuomenėje įsigalėjusiomis tiesomis. „Jaučiau, kad jame suradau kažką visiškai kita, nei 
buvau mokytas. Skaičiau jį aistringai ir, veikiamas jo, visiškai pakeičiau gyvenimą; mečiau 
darbą psichinių ligonių prieglaudoje ir išvykau iš Prancūzijos. Jaučiausi tarsi spąstuose. 
Nietzsche's dėka praregėjau, ir visa, kas supo, man tapo svetima. Iki šiol jaučiuosi dar ne- 
visiškai įsitraukęs į socialinį ir intelektinį Prancūzijos gyvenimą“ (Technologies of the Self. 
A Seminar with Michel Foucault, 1988, p. 13). 

Iš Nietzsches veikalų į Foucault tekstus perėjo diskurso teorijos, mokymų apie tie- 
są, antžmogį, galią, valdžią, prievartą ir kitų elementai. Garsioji Foucault geneologijos 
koncepcija taip pat tiesiogiai išplaukia iš Nietzscheės idėjų rato. Skirtingai nei Foucault 
pažinimo archeologija, kurios tyrinėjimo objektas yra diskursas, jo geneologijos objektas 
yra šio diskurso praktikų pažinimas. Geneologija tyrinėja praktikų raidą laike, sudėtingus 
jų sąveikos aspektus. Foucault, kaip ir jo įkvėpėjas, sutelkia dėmesį į dabartinių praktikų 
ištakas, jų įvairiausias sąveikos formas, siekia parodyti, kad dabartinėje Vakarų civilizacijoje 
viešpataujančios praktikos nėra vienintelės galimos. Abu vadovaudamiesi Vakarų civilizaci- 
joje įsigalėjusiomis praktikomis, atskleidžia išskirtinį nuozmaus smurto, prievartos, ciniškų 

galingųjų interesų, o ne kilnių išaukštintų dvasinių idealų vaidmenį istorijoje. Foucault, kaip 
ir Nietzsche išskirtinį dėmesį „beprotybės patirčiai“ tikriausiai galima psichoanalitiniais 
terminais paaiškinti kaip savotišką sublimacijos formą, tai yra kaip bėgimo būdą nuo šios 
dar jaunystėje jį trikdžiusios ir psichologiškai traumavusios grėsmės. 

Išskirtinę svarbą brandžioje Foucault koncepcijoje įgauna pamatinė diskurso (discours) 
kategorija. Tai viena dažniausiai vartojamų jo tekstuose sąvokų, kurios svarų terminologinį 
prasmių lauką sunku adekvačiai perteikti lietuvių kalba. Tais atvejais, kai ji nėra konceptu- 
ali, ją galima versti sąvokomis „kalba“, kartais „svarstymai“, „išsakymai“, tačiau nei viena iš 
jų neperteikia Foucault jai suteiktų konotacijų platumo ir energetikos. Iš šios kategorijos 
ilgainiui išsirutuliojo originali „diskurso tvarkos“ koncepcija. Diskursas yra tai, kas suside- 
da iš konkrečių ženklų, formulavimo aktų, pasiūlymų, sprendimų. Jis reiškiasi išsakymų, 
kurie paklūsta tai pačiai sistemai pavidalu. Vadinasi, jungia ribotą išsakymų skaičių ir 
yra istoriškas. Todėl Foucault diskursą kartais metaforiškai vadina „istorijos fragmentu“. 

Foucault, kaip ir neklasikinės bei kitų postmodernistinés filosofijos šalininkų veikaluo- 
se akivaizdus filosofinės problematikos estetinimas. Iš minėto disciplinų ribų ignoravimo 
ir tarpdisciplininių tyrinėjimų svarbos pabrėžimo plaukia Foucault veikalams būdingas 
estetinių problemų susipynimas su kitų jį dominančių tyrinėjimo laukų problemomis. Jo 
estetinė teorija orientuota į XX a. avangardinio meno kryptis, kurių šalininkai siekia paneigti 
tradicinių požiūrių dogmiškumą ir išplėsti kūrybiškumo erdves. Antra, jis perima moder- 
nizmo ir avangardinio meno korifėjams būdingą išskirtinį dėmesį formaliesiems literatūros 
ir kitų meno rūšių aspektams. Ir atsiriboja nuo klasikinėje estetikoje vyravusių vadinamųjų 
turiningųjų ir dvasinių meno kūrinių aspektų sureikšminimo. Jam, kaip ir Malraux, menas 
pirmiausia yra formų kalba. Todėl pripažindamas turiningųjų estetinės analizės dėmenų - 
talento, genijaus, pasaulėvaizdžio, kūrybos, vaizduotės, intuicijos, įkvėpimo, kūrybinės 
dvasios polėkio, metaforinio mąstymo ir pan. - reikšmingumą, veikiamas formalistinės, 
struktūralistinės ir semiotinės estetikos, jis vis dėlto svarbiausiu estetinės analizės sandu 
skelbia formalių meno kūrinių aspektų, simbolių, įvairių ženklinių struktūrų pažinimą. Jo 
požiūris į estetinės analizės objektą išreikštas jau tapusia lakia formule: „Ieškome grynų 
formų“. Ši frazė liudija filosofo polinkį į avangardinio meno procesų tyrinėjimus ir į for- 
maliųjų, su grynai muzikalia meninių ir ženklinių formų architektonika susijusių aspektų, 
kuriems būdinga estetinė, nutolusi nuo realistinio tikrovės atspindėjimo prasmė, analizę. 

Jį labiausiai domina ne pripažinimą įgavę klasikinės literatūros, dailės, muzikos kū- 
riniai, bet dar tik besiskleidžiančios avangardinio meno formos. Mąstytojas draugavo su 
prancūzų postmodernistinės muzikos korifėjumi Boulezu, „naujojo romano“ kūrėju Ro- 
bbe-Grillet, rašytoju, filosofu, psichoanalitiku, dailininku, literatūros kritiku Ktossowskiu 
ir daugybe kitų avangardinės pakraipos prancūzų menininkų bei intelektualų. Žavėjosi 

Mallarmé, Artaud, Rousseliu, Blanchot, Bataille'u, Becketu, argentiniečių rašytoju Borge- 
su - jo mistifikuoti apmąstymai apie mjslingoje kinų enciklopedijoje pateiktą neįprastą 
klasifikacijos sistemą pastūmėja pažvelgti į įprastus reiškinius, idėjas kitaip, išryškinti 
naujus jų požymius. 

Kita vertus, Foucault, kaip ir Bartheso, estetikai būdinga iš struktūralistinės estetikos 
tradicijos paveldėta lingvistinė metodologija ir literatūrocentrinė pakraipa. Jis suvienija 
kalbą, raštą ir literatūrą. Kalba čia iškyla kaip sistemiškai organizuojantis estetinį literatūros 
ir rašto diskursą „grynasis pradas“. Ji padeda literatūrai išryškinti grynąją ir valdingą žodžių, 
įvairių ženklinių struktūrų būtį, įsiveržti į platesnius kultūros vandenis, veikti žmonių sa- 
mone, kultūros procesus, todėl literatūrą filosofas pirmiausia vertina kaip rašto atskleistas 
pirmaprades kalbos struktūras, padedančias išgryninti analizuojamų reiškinių prasmes. 

Savo gelmine pirmaprade prasme literatūros esmė atsiskleidžia kalbant, arba, kitais 
žodžiais tariant, glausta fraze „Aš sakau“. Nei prieš ją, nei po jos „nėra jokios kitos lite- 
ratūrinės erdvės“, nes už šio suskliautinto kalbėjimo akto ribų driekiasi nebylios tylos 
pasaulis. Akivaizdu, kad šią savo literatūros interpretaciją Foucault paremia avangardinės 
literatūros ir teatro ieškojimais, išryškėjusiais Rousselio, Artaud ir jų sekėjų kūriniuose, 
kuriuose išskirtinę svarbą įgauna netikėti kalbiniai viražai, poetinės figūros, metaforų 
sugretinimai, asociacijų ir ritmų žaismas, literatūrinės kalbos priemonėmis sukuriantis 
ypatingą „lingvistinę erdvę“. 

Foucault sukūrė anonimiškumo, kaip gyvavimo „pasaulyje be mitų“, teoriją. Priešingai 
klasikinei tradicijai, rašytinį tekstą traktuojančiai kaip dokumentą, kurio ištakos ir kūrėjas 
yra jo autorius, veikiamas Hypollitte, ir Bartheso idėjų, Foucault traktuoja jį kaip įvykį ir 
instrumentą, kuriuo remiantis galima įsiskverbti į tikrovę ir ją pažinti. Minėtų mąstytojų 
idėjos tapo svarbiausiais Foucault kelrodžiais, nubrėžusiais pagrindinę jo tyrinėjimų kryptį, 
kuri dėl išskirtinio dėmesio kriziniams, marginaliniams reiškiniams ryškiai skyrėsi nuo jį 
inspiravusių mąstytojų koncepcijų. 

Dabar dėmesys jo diskursų teorijoje persikelia į kūrėjo ir jo kūrybos produktų meno 
kūrinių santykius su vadinamosiomis „diskursyvinėmis bendrijomis“, kurios atlieka 
kūrybos produktų, tai yra kūrinių (mokslinių, meninių) sklaidoje svarbų vaidmenį, kadangi 
tarsi viduramžių cechines gildijos ne tik gamina, išsaugoja, kuria diskursų vertybinius 
kriterijus, tačiau remdamiesi jais formuoja visuomenėje estetinę opiniją paremiančią ar 
žlugdančią kūrėjo siekius. Šioji leidžia kūrėjų sukurtiems meno kūriniams funkcionuoti 
ir cirkuliuoti apibrėžtoje uždaroje erdvėje, skleidžia juos pagal griežtas estetines taisykles, 
ojų kūrėjai, sakytojai nepraranda savo nuosavybės. 

Atmesdamas klasikinės estetikos nuostatas, konkretaus rašytojo savitumo ištakų 
Foucault ieško ne pasaulėžiūrinėse, ideologinėse, psichologinėse ar kitose nuostatose, 

o pirmiausia struktūriniuose ir semiotiniuose kalbinės saviraiškos ypatumuose. Būtent kal- 
bos požiūriu jis vertina stiliaus, žanro, manieros ypatumus, o literatūrinės kūrybos ištakas 
įžvelgia pirmapradėse imanentinėse kalbinėse talpose, iš kurių kaip iš neišsemiamo indo 
liejasi kūrėjo frazės, minčių ir žodžių srautai. Vadinasi, tai, ką klasikinė estetika traktuoja 
kaip įvairių išorinių veiksnių, konkrečių tradicijų, mokyklų ar asmenybių poveikį, Foucault 
estetikoje yra vidinių kalbinių struktūrų sąveikos padarinys. 

Gvildendamas po Barthes darbų vis didesnį aktualumą įgaunančias autoriaus pro- 
blemas Foucault prabyla apie XIX a. susiformavusį naują savitą autorių tipą iš esmės be- 
siskiriantį nuo gerai pažįstamų „didžiųjų“ literatūros, religinių tekstų, mokslų pagrindėjų 
autorių. Jis juos pavadina „diskursų kūrėjais“. Jų kūrybinės veiklos savitumą Foucault regi 
tame, kad jie yra ne savo knygų kūrėjai, tačiau savo idėjomis ir mintimis formuoja daug 
platesnį diskursų ir daugybės kitų tekstų kūrimo laukus. Prie tokių didžiųjų autorių jis 
priskiria Freuda, Marxa ir kitus didžiuosius mąstytojus. Šiandieną nedaug nusiZengdami 
tiesai prie šios plejados galime priskirti ir patį Foucault. 

Pagrindinį dėmesį jis ilgainiui sutelkia į teksto santykių su autoriumi, imanentinių 
meno kūrinio formalių ir ženklinių struktūrų sąveikos problemas, abejoja klasikinės esteti- 
kos nuostatų pagrįstumu. Analizuodamas šias problemas, jis žengia Bartheso pėdomis, nes 
autorių traktuoja kaip mažiau reikšmingą dalyką nei sudėtingus ir daugiamačius teksto ir 
rašto pasaulius. „Galima pasakyti, - teigė jis, - kad dabartinis raštas išsilaisvino iš išraiškos 
temos; jis kreipiasi tik į patį save“ (Foucault, 1996, p. 13). Rašto radimuisi svarbiausiu jis 
laiko tam tikros ypatingos estetinės ženklų, simbolių, kalbinių struktūrų erdvės atsiradimą, 
kurioje rašantysis subjektas, tai yra teksto autorius, nuolatos išnyksta. 

Aptaręs teksto ir autoriaus santykių problemą Foucault pereina prie kitos kertinės 
estetikos sąvokos - kūrinys - aptarimo ir tolesnių jo santykių su autoriumi tyrinėjimo ir 
stengiasi parodyti, kad šis klausimas visai nėra toks paprastas, kaip tai dažniausiai nekves- 
tionuojamai pateikia klasikinės estetikos tradicija. Jis kelia klausimą, ar visa, ką autorius 
paliko parašyta, galima laikyti kūriniais. Ieškodamas atsakymo į jį, pasitelkia Nietzsche's 
pavyzdį: kokiais kriterijais remiantis reikėtų atrinkti publikuoti jo neskelbtus tekstus? 
„Kai, pavyzdžiui, ruošiamės skelbti Nietzscheės kūrinius, - klausia Foucault, - kur reikia 
sustoti? Žinoma, reikia paskelbti viską, tačiau ką reiškia šitas „viskas“? Viską, ką Nietzsche 
paskelbė pats, - tai suprantama. Jo kūrinių juodraščius? Neabejotina. Aforizmų eskizus? 
Taip. Tačiau taip pat ir tai, kas išbraukta ar parašyta paraštėse? Taip“ (Foucault, 1996, p. 16). 

Ir pagaliau Foucault pereina prie vainikuojančios jo estetinę analizę sąvokos „raštas“, 
kuri nors dar išsaugo nykstančio autoriaus pėdsakus, tačiau ir teikia naujų argumentų 
autoriaus asmeniui pašalinti iš poststruktūralistinių estetinių tyrinėjimų lauko. Raštas 
plačiąja su civilizacijos istorija susijusia, o ne buitine ar technine prasme, iš tikrųjų yra 

šis tas daugiau nei kokio nors vieno konkretaus subjekto kūrybinės veiklos produktas ir 
todėl jo išskirtinės civilizuojančios misijos svarbos pripažinimas teikia galimybę nors 
laikinai iš estetinės analizės lauko pašalinti autorių ir traktuoti raštą transcendentaliniais 
terminais kaip „meno kūrinio gyvenimo pratęsimo po autoriaus mirties estetinį principą“. 
Šis autoriaus išnykimas Foucault koncepcijoje traktuojamas kaip logiškas kultūros isto- 
rijos raidos reiškinys, kuris, pradedant Mallarmė, sparčiai plėtojamas ir užsklendžiamas 
transcendentaline užsklanda. Jis kelia retorinį klausimą: „Ar nenusidriekia šiandien svarbi 
takoskyros linija tarp tų, kurie vis dar mano, jog galima mąstyti dabartinius XIX a. isto- 
rinės transcendentalinės tradicijos protrūkius, ir tų, kurie deda visas pastangas galutinai 
išsivaduoti iš jos įtakos?“ (Ten pat, p. 18). 

Vadinasi, Foucault sugėręs savyje neklasikinės, egzistencializmo, poststruktūralizmo 
estetikos ir daugelio kitų krypčių bei koncepcijų elementus Foucault suformulavo origi- 
nalią diskursų teoriją, kurią traktavo kaip svarbų pagalbinį instrumentą naujam požiūriui 
į kultūros, filosofijos, estetikos, literatūros, meno istorijos įvairius segmentus bei aktua- 
liausias žmogaus būties ir kūrybos problemas. Mąstytojo veikaluose nuolatos skambantys 
egzistenciniai ir nonkonformistiniai Nietzsche's motyvai liudija apie glaudų jo diskurso 
teorijos ryšį su „neklasikinės“ arba „subjektyvios ontologijos“ pakraipos koncepcijomis. 
Iš čia plaukia noras radikaliai peržiūrėti racionalistinėje Vakarų mąstymo tradicijoje 
vyravusias eurocentrines nuostatas. Į Foucault tyrimų fokusą pakliuvusios diskursų atsi- 
radimo ir sklaidos problemos per platesnį kultūros, filosofijos, estetikos ir meno istorijos 
problematikos kontekstą atvedė Foucault prie išvados apie žmogaus kaip subjekto išnykimą 
įvairiose kalbinėse ir biologinėse struktūrose. 


Deleuzeo nomadologinė estetika 


Kitas įtakingas poststruktūralistinės ir postmodernistinės teorijos šalininkas yra nekla- 
sikinės filosofijos tradicijų tęsėjas ir reformatorius Gilles Deleuzeas (1925-1995). Šio 
Kierkegaardo, Nietzsche's, Bergsono, Freudo, Sartreo idėjų įkvėpto nomadologijos ir šizoa- 
nalizės šalininko idėjos oponuoja kitam įtakingam poststruktūralizmo variantui - Derrida 
dekonstruktyvizmui. Tai neabejotinai viena sudėtingiausių XX a. antrosios pusės Vakarų 
estetikos ir meno filosofijos figūrų, kurią Foucault laiko filosofiškiausiu protu Prancūzijoje. 

Skirtingai nei Barthes'as ir Derrida, Deleuze'as mažiau dėmesio skiria lingvistinėms 
problemoms, tačiau Bartheso estetinių idėjų poveikis jaučiamas ir jo teorinėse konstruk- 
cijose. Nors Deleuzeas teigia, kad niekad nesidomėjo metafizikos įveikimu ar filosofijos 
mirtimi, būdamas neklasikinės estetikos sekėjas, kaip ir kiti poststruktūralizmo ir postmo- 
dernizmo ideologai, išsaugoja kritinį požiūrį į klasikinę Vakarų mąstymo tradiciją. Joje, 

panašiai kaip ir Foucault, regi istoriškai susiformavusį represyvų mąstymo tipą, kuris siejasi 
su daugybe istoriškai susiformavusių dogmiškų požiūrių, atribojančių nuo autentiško 
mąstymo perspektyvos. 

Deleuze3, kaip ir Foucault, domina įvairios psichinės anomalijos, skirtingos beproty- 
bės apraiškos, kurias sieja su galingų geismų, pasąmonės polėkių ir fantazmų sublimacija. 
Aukščiausia pasąmonės polėkių raiškos sinteze Deleuze'ui yra menininko asmenybė. Jį 
traukia ne klasikinės estetikos apra$omo meninės kūrybos subjekto, genijaus vaizdinys, 
o itin komplikuotos XX a. avangardinio meno asmenybės Artaud, Becketas, Kafka, kurių 
tiek gyvenime, tiek kūryboje į pirmą eilę iškyla būties dramatizmas, pasąmonės struktūros 
ir įvairios egzistencinės ribinės situacijos. Kita vertus, jis priešpriešina revoliucingą sie- 
kiantį išplėsti kūrybiškumo erdves post-modernizmą reakcingam, praradusiam gyvybinę 
potenciją modernizmui. 

Išskirtinės svarbos Deleuzeo intelektualinės evoliucijos faktas yra atidus Nietzscheės, 
Bergsono, Freudo tekstų studijavimas, artimas bendravimas su kultinėmis poststruktūra- 
lizmo figūromis ir postmodernistinių idėjų sekėjais Foucault ir Guattari. Jis palieka ryškius 
pėdsakus kiekvieno iš šių didžių XX a. pabaigos mąstytojų intelektinėje biografijoje, padeda 
mums geriau suvokti ne tik, kas juos sieja, tačiau ir kas skiria. Su Foucault Deleuze’ vienija 
išskirtinė pagarba Nietzscheei, kurio kūrybinį palikimą abu plačiai skleidžia. Nuo 1964 m. 
Deleuze'as kartu su Foucault ruošia garsųjį kolokviumą Cerisi-la-salle, kuris galutinai 
pakeičia filosofijos istorijos žinovų požiūrį į Nietzsche's filosofiją, paverčia pastarąjį vienu 
reikšmingiausių Vakarų mąstymo tradicijos reformatorių. 

Filosofijos ir estetikos idėjų istorija Deleuzeo veikaluose iškyla ne kaip anksčiau gy- 
vavusių teorijų, mokyklų idėjų interpretacinė analizė tai yra jy hermeneutiné refleksija, o 
kaip konstruktyvus netrūkstamas viena su kita konkuruojančių dėl vietos po saule kon- 
cepcijų kūrimo procesas. Jo įsitikinimu kiekviena karta atsineša su savimi savus konceptus, 
kurie konkuruodami su kitais siekia išplėsti filosofinio pažinimo erdves. Kalbėdamas apie 
filosofijos ir estetikos idėjų istoriją Deleuze'as teigia, kad ji „nėra itin reflektuojanti. Savo 
pobūdžiu tai veikiau tapyba - įvairūs dvasiniai, konceptualūs portretai. Kaip ir tapyboje, 
čia reikia pasiekti panašumą, tačiau nepanašiomis, skirtingomis priemonėmis: panašumą 
reikia rodyti, bet ne reprodukuoti (negalima tenkintis vien tuo, ką išsakė filosofas). Filo- 
sofai siūlo naujas sąvokas, jie jas plėtoja, bet nenurodo ar bent pakankamai neatskleidžia 
problemų, kurios šiomis sąvokomis aptariamos“ (Deleuze, 1990, p. 185). 

Vadinasi, filosofui būdingos konstruktyvios mąstymo nuostatos natūraliai papildomos 
estetinėmis ir meninėmis, kadangi filosofinių ir estetinių konceptų kūrimas palyginamas 
su menu, kaip išraiška tų galimybių, kurios suvokiamos kaip realybės vaizdinys. Todėl 
filosofija ir menas čia metaforiškai aiškinamas kaip skirtingos formos melodinių linijų nuo- 

latinis susipynimas. Beje, koncepty ktrimas 
yra suvokiamas kaip toks pat sudėtingas ir 
kūrybiškumo reikalaujantis uždavinys kaip 
ir vertingų meno kūrinių kūrimas. 

Savo požiūrius į filosofiją Deleuze'as 
išplėtoja kartu su Guattari parašytame vei- 
kalas Qu est-ce que la philosophie? („Kas yra 
filosofija“, 1991), kuriame, greta specifinių 
filosofijos istorinių ir teorinių problemų 
aptarimo, yra daugybė aliuzijų į estetiką ir 
įvairias meno formas. Daugelį svarbiausių 
filosofijos ir žmogaus būties problemų 
jie apmąsto per santykį su menu, kuriam 


teikia išskirtinę svarbą žmonių gyvenime. 
Šiuo požiūriu aptariamos knygos autoriai Gilles Deleuze 
yra panestetinės „gyvenimo filosofijos“ ir 
egzistencinės filosofinės tradicijos tęsėjai. Tikro filosofo gyvenimas, Deleuzeo nuomone, 
yra toks spalvingas ir ryškus, kad neišvengiamai virsta meno kūriniu. La vie comme une 
oeuvre dart („Gyvenimas kaip meno kūrinys“) - taip vadinasi jo 1986 m. paskelbta esė, 
kurioje autentiško mąstytojo gyvenimas iškyla kaip kūrinys, kuriam būdingas savitas 
estetinis stilius, ritmas, nuolatinis grožio ilgesys. Filosofinės būties estetika persmelkia ir 
Deleuzeo mąstymą, ir gyvenimą, kurį 1995 m. lapkričio 3 d. jis nutraukia - iššoka per savo 
buto langą Paryžiuje, užbaigdamas savo gyvenimo dramą ir ilgai kamavusią ligą. 

Filosofiją Deleuzeas ir Guattari apibūdina kaip meną formuoti, išradinėti, gaminti kon- 
ceptus (Philosophie est lart de former, d'inventer, de fabriquer des concepts) (Deleuze, Guattari, 
1991, p. 8). Koncepty sklaidos sritis yra filosofijos idėjų istorija, kurioje regime, kaip netikėtai 
ar dėsningai chaoso erdvėje atsiranda įvairūs konceptai, kurie sąveikauja, polemizuoja ir 
kovoja dėl įtakos su greta esančiais. Chaosas Deleuzeo ir Guattari estetikoje traktuojamas 
kaip universali mąstymo ir būties procesus gaubianti jėga, o menas, mokslas ir filosofija - 
trys kūrybos formos, kuriose reiškiasi siekianti nusistojusius mąstymo ir kūrybos stereotipus 
apvaldyti kūrybinė žmogaus dvasia. „Tapytojas netapo ant neliestos drobės, rašytojas nerašo 
ant nepaliesto rašto lapo, lapas ir drobė jau išmarginti gyvuojančiais, anksčiau sukurtais ša- 
bloniškais ženklais, kuriuos pradžioje reikia ištrinti, nuvalyti, suploti, netgi suskaidyti į dalis, 
kad liktų vietos atplūstančiam chaosui, kuris virstų regėjimu“ (Ten pat, p. 192). 

Autentiško arba vadinamojo „nomadinio mąstymo“ koncepcija pirmiausia buvo 
pateikta Deleuzeo veikale „Prasmės logika“, vėliau išplėtota kartu su Guattari antrame 

knygos „Kapitalizmas ir šizofrenija“ tome. Nomadinis mąstytojas simbolizuojantis jų akimis 
žvelgiant, tikro mąstytojo tipą laisvai juda savo gyvenamo pasaulio erdvėje iš vieno taško 
į kitą, apgyvena juos, o vėliau juda neprisirišdamas prie konkrečios vietovės. Nomadinis 
mąstymas čia iškyla kaip sėslaus sustingusio, dogmiško mąstymo ir būties suvokimo anti- 
podas; jis nepaklūsta centralizuotai valdžiai ir kontrolei, yra laisvas, kūrybiškas, atsiribojęs 
nuo sėslų mąstymą slegiančių įsipareigojimų, servilizmo, konformizmo, dogmų, konvenci- 
jų. Akivaizdu, kad Deleuzeo nomadologijos koncepcija nukreipta prieš klasikinės Vakarų 
metafizinės tradicijos dogmatizmą, totalitarizmą, griežtą reglamentaciją, apribojančią 
asmenybės kūrybiškumą, jos spontaniškų dvasios polėkių laisvę. Svarbiausias ankstesnės 
metafizinės tradicijos trūkumas, - jo manymu, realios patirties ignoravimas ir nesugebė- 
jimas atsiriboti nuo žmogaus kūrybiškumą varžančių dalykų. 

Kita vertus, vietoj klasikiniam mąstymui būdingos apibrėžtos kategorijos „struktūra“ 
Deleuzeas ir Guattari sureikšmina metaforišką kategoriją rizoma (pranc. rhizome - ša- 
kniastiebis), t. y., vietoj šaknies, siejamos su griežtai fiksuota ašine struktūra, iškeliamas 
astruktūrinis šakniastiebis, arba žemėje užslėptas stiebas, kuris, įkūnydamas potencialią 
begalybę, gali įgauti įvairiausių konfigūracijų, laisvai augti ir plėtotis bet kuria kryptimi. 
Šakniastiebio metafora yra artima pamatinei daoizmo filosofijos Dao kategorijai, nes 
simbolizuoja iš principo atvirą, atsisakantį klasikinei Vakarų metafizinei estetikai būdingų 
logocentrinių nuostatų, nehierarchišką, nestruktūrinį ir nelinijinį visumos organizavimo, 
estetinio pasaulio suvokimo ir kūrybos modelį. 

Skirtingai nei Barthes pėdomis sekę Foucault, Guattari, Derrida, Deleuze'as nesu- 
reikšmina lingvistikos svarbos. Jam svarbesnės yra kinematografe ir literatūroje atsisklei- 
džiančios estetinės analizės galimybės. Filosofo posūkis į neklasikinės estetikos tradiciją 
akivaizdžiai regimas programinio veikalo „Skirtis ir kartotė“ pradžioje, kur jis prabyla apie 
Kierkegaard'ui ir Nietzsche'i būdingą vieną ir tą pačią jėgą ir prijungia prie jų dėl akiai 
zavaus triptiko Ch. Péguy. Neklasikinės estetikos pradininkų plėtojama estetika Deleuze'ui 
atrodo šiuolaikiškesnė, geriau atspindi dvasinius nūdienos poreikius; ji žavi mąstytoją au- 
tentiškumu ir priešprieša dogmiškoms Vakarų klasikinės metafizinės estetikos nuostatoms. 

Deleuzeas, kaip ir neklasikinės estetikos šalininkai (Kierkegaard'as, Nietzsche, 
Bergsonas), išskirtinį dėmesį skiria kalbai, sąvokų tobulinimui, nes autentišką mąstymą 
suvokia kaip sugebėjimą sąvokomis išryškinti mažiau pastebimas analizuojamų daiktų 
ir reiškinių prasmes. „Filosofija yra sąvokų kūrimas“ (Deleuze, 1990, p. 185). Deleuze'as 
žavisi savitomis stilistiškai ir meninės formos požiūriu išbaigtomis puikaus žodžio meistro 
Blanchot miniatiūromis. Tačiau pagrindinis stilistinių formų požiūriu dėmesio objektas 
yra prisiminimų poetikos ir savitos laiko sampratos persmelkta Prousto kūryba. Jis re- 
miasi Bergsono ir Prousto nuolatos tekančio laiko ir atminties samprata, ypač didingos 

„prarastojo laiko“ epopėjos kūrėjo mintimi, kad „rašytojas išranda kalbos erdvėje naują 
kalbą - savotišką užsienio kalbą“. Toks įprastos rašančiajam kalbinės erdvės ir naujų kūrėjo 
išrastų stilistinių, sintaksinių ir kitų figūrų sąveikavimas, pasak Deleuzeo, gimdo energetinę 
įtampą, stimuliuojančią kūrybiškumą ir iš įprastų kalbos schemų, klišių išsivadavusią savitą 
minties bei kalbinių figūrų sklaidą. 

Deleuzeas kaip pavyzdį autentiškai kalbinei raiškai pasitelkia išeivio iš Rytų Europos 
amerikiečio, rašančio prancūziškai, Louis Wolfsono knygą Le schizo et les langues („Šizo 
ir kalbos“, 1970). Pastarasis specialiai studijuoja šizofrenija sergančių Žmonių tekstus ir 
savo kūriniuose siekia pritaikyti neįprastas neretai alogiškas jų kalbinės raškos formas. 
Jo puikiu literatūriniu stiliumi parašytuose kūriniuose savitai susipina ne tik gausūs 
anglicizmai, tačiau ir jidiš, rusų kalbų sluoksniai, panašiai, kaip Prahoje gyvenusio ir 
vokiškai rašiusio Kafkos, ar Airijoje gimusio ir prancūziškai rašiusio Becketo knygose. 
Šie skirtingas kultūrines erdves ir kalbines tradicijas siejantys rašytojai sugalvoja mažos 
kalbos panaudojimą didelėje, kurioje jie save išreiškia: jie sumažina šią kalbą, paverčia ją 
minorine, kaip muzikoje, kurioje minoriškumas reiškia nuolatiniame išderinime gyvuo- 
jančius dinamiškus santykius. 

Minėtų didžiųjų žodžio meistrų kalbinės raiškos didybę - Deleuzeas regi šiame suma- 
žinime, kuris priverčia kalbą judėti į priekį, pintis užburtoje linijoje, suteikia jai ypatingą 
niuansuotumą ir kalbinės saviraiškos plastiškumą. Iš čia plaukia požiūris į dvikalbiskuma 
kaip svarbią gero stiliaus tapsmo prielaidą. Iš tikrųjų skirtingų kalbų struktūros, sintaksės, 
žodyno formavimo dėsningumų ir daugybės kitų dalykų suvokimas, nuolatinis dažnai 
nesąmoningas rašomos kalbos išraiškos priemonių galimybių lyginimas su kitomis pa- 
deda rašančiam ne tik geriau suvokti konkrečios kalbos savitumą, bet ir naujas galimybes 
sintaksės, naujadarų, kalbos konstrukcijų laužymo ir apskritai naujomis meninės išraiškos 
formų turtinimo srityse. Iš čia plaukia išvada, kad didis rašytojas — tarsi svetimtautis kal- 
boje, kurioje jis reiškiasi, netgi tuomet, kai tai yra jo gimtoji kalba. 

Kita vertus, rašymas Deleuze'ui yra neatsiejamas nuo regos ir girdėjimo. Cia jis yra 
teisus, kadangi subtilus kalbinės saviraiškos jausmas, kaip, pavyzdžiui, Nietzsche, Berg- 
sono, Prousto, Kafkos atvejais, yra neįmanomas be kitų juslių išplėtojimo ir glaudžios 
jų sąveikos. Todėl ir vaizduojamosios dailės bei muzikos kalbos ir meninės išraiškos 
priemonių pažinimas yra svarbus kiekvienam tekstus rašančiam mąstytojui ir rašytojui. 
Jautriausių tapybiniam pasaulio suvokimui spalvinių struktūrų kaip ir muzikinių jausmas 
suteikia galimybę rašančiam išraiškingiau ir vaizdingiau išsakyti savo mintis, idėjas. Todėl 
įvairiomis juslėmis apdovanoto tikro žodžio meistro kalba tarsi dainuoja, perteikia įvai- 
rių aprašomų daiktų, gamtos reiškinių jautriausius atspalvius. Taip kalbinėje saviraiškoje 
išplečiama ir atnaujinama iki „nesintaksinių“, „negramatinių“ ir netgi „nekalbinių“ ribų 

artimų psichinės patologijos klinikinėms būsenoms rašančiojo kalbinės išraiškos prie- 
monių gama. Todėl iš didžiųjų mąstytojų, rašytojų, poetų tekstų prasminių ribų neretai 
skleidžiasi jų auros savitumą sudarantis vaizdinis ir muzikinis fonas, suteikiantis tekstui 
papildomas prasmines konotacijas. 

Po glaudaus bendravimo su Guattari tarpsnio trečiajame dvasinės evoliucijos etape 
(kuriame minėtas bendravimas išsirutulioja į kokybiškai naują lygmenį) Deleuzeo dėmesys 
persikelia į vaizduojamosios dailės, kino estetikos ir vizualumo problematikos studijas. 
Jis vis daugiau domisi vaizdinių judėjimo ir suvokimo estetikos problematika. Dviem 
Deleuzeo kino estetikai skirtoms knygoms - Cinéma. 1. L'Image-mouvement, Cinéma. 
2. L'Image-temps būdingas savitas požiūris ne tik į kino, bet ir į estetikos problemas. „Ši 
knyga - ne kino istorijos apybraiža, - rašo pirmosios „Įvade“ autorius, - tai taksonomijos 
judesys, bandymas klasifikuoti vaizdinius ir ženklus. Juolab kad jau pirmajame tome apsiri- 
bojame tik elementų apibüdinimu, dar daugiau - tik vienos klasifikacijos dalies elementais“ 
(Deleuze, 1983, p. 7). Knygų pavadinimai rodo, kad pirmame tome daugiausia aptariamos 
įvairiausios „vaizdinio-judėjimo“ apraiškos, o antrajame tyrinėjamos „vaizdinio-laiko“ 
metamorfozės. Didžiuosius režisierius Deleuzeas vaizdžiai lygina ne tik su tapytojais, archi- 
tektais ir muzikantais, tačiau ir su mąstytojais, nurodydamas, kad jų mąstymo pagrindas yra 
„Ne sąvoka, o vaizdinys: „vaizdinys-judėjimas“ ir „vaizdinys-laikas“. Iš čia plaukia pagrįstas 
požiūris į kino istoriją kaip sudedamąją ir vis aktualėjančią visuotinės meno istorijos dalį, 
kuri skleidžiasi savarankiškų ir nepakeičiamų vizualinių meno formų pavidalu. 

Kinematografą jis suvokia kaip galingą dabarties vizualinės kultūros poreikius ati- 
tinkančią artimą filosofijai „minties mašiną“, kuri funkcionuoja ne remdamasi judėjimu, 
pasakojimu, o pirmiausia aktualizuodama konkretų įvykį laike. Todėl vis dažniau šios 
Deleuzeo kūrybos srities apibūdinimui neretai vietos įprastinio „estetikos“ termino kartais 
pasitelkiamas kitas — „kino filosofijos“. Jo pasitelkimas labiau pabrėžia Deleuzeo „filo- 
sofinį“ konceptualų požiūrį į kinematografo savitumo, jo socialinių funkcijų ir poveikio 
suvokėjui,itin aktualaus santykio su virtualumu problemas. Šios kinematografui būdingos 
savybės gali būti priskirtos ir daugeliui vėlyvųjų Deleuzeo filosofinių, ypač estetinių tekstų, 
kuriuose vis dažniau išsitrina ribos tarp tikrovės ir išmonės ir sklendžiama kūrėjo sąmonės 
sukurtame išgalvotame pasaulyje. Neatsitiktinai kalbėdamas apie tai Jean-Luc Nancy, pasi- 
telkia „virtualios filosofijos“ terminą, tai yra tokios, kuri sudaro „universumą, sukurtą tik iš 
vaizdinių, tačiau ne tik iš tokių vaizdinių, kuriems būdinga aiškiai išreikšta tikrovės iliuzija, 
bet, greičiau, jau nepaliekantis erdvės tikrovės ir vaizdinio opozicijai“ (Nancy, 1996, p. 116). 

Deleuzeo kino ir vizualumo estetikai skirti tekstai išsiskiria ne tik savitai išskleidžiama 
individualių estetinių sąvokų sistema, tačiau ir perteikia XX a. pabaigos estetinėje sąmonėje 
išryškėjusius estetikos ir meno problematikos pokyčius, susijusius su medijų estetikos 

ekspansija, vizualumo ir laikinėms struktūroms būdingu dinamiškumo problemų aktu- 
alėjimu. Deleuzeas žavisi kinui būdinga nuolatinio vaizdinių judėjimo ir kaitos stichija, 
naujomis kinematografo meninės išraiškos ir poveikio estetinei sąmonei galimybėmis. 
Tačiau kita vertus, kinas, kaip įtaigių vizualinių vaizdinių gaminimo mašina, jam padeda 
pereiti prie platesnių filosofinių ir estetinių apibendrinimų, apmąstymų apie laiko, būties, 
nuolatinės kaitos, vizualumo problemas. Jam svarbu, kad kinematografe išryškėję pavei- 
kūs žmonių sąmonei vaizdinių reprodukavimo mechanizmai toliau plėtojami dabartinę 
kultūrą veikiančioje mass media industrijoje. Todėl ir kino istorija aptariamose knygose 
pirmiausia traktuojama kaip vizualumo ir estetinio suvokimo istorijos dedamoji. Vadinasi, 
kino suvokéjo požiūris į pamatines kino meno ir mass media problemas yra neatsiejama 
Deleuzeo plėtojamos estetinės koncepcijos dalis. 

Būdamas filosofas, Deleuze'as siekia per kiną pažvelgti į esmines dabartines filosofijos, 
estetikos, besikeičiančios žmogaus savivokos problemas, aiškinasi tuos kino mechanizmus, 
meninės išraiškos priemonių arsenalą, kurie padeda veikti estetinę sąmonę. Šiuolaikinį 
pasaulį jis traktuoja kaip simuliakrų pasaulį, kuriama nėra vietos Dievo, subjekto tapatybės 
išgyvenimui. Visos tapatybės komercializuotame pasaulyje yra tik simuliuojamos, atsiranda 
kaip gilesnio žaidimo optinis „efektas“ - skirtybės ir pakartojimo žaismas. 

Tikro kūrėjo, mąstytojo, menininko, intelektualo misiją Deleuzeas, kaip ir didis daoiz- 
mo filosofas Zhuangzi, regi samoningoje ir principinėje priešpriešoje valdžios struktūroms 
visose jų apraiškos formose. Nomadinio tipo mąstytojas ir nuo jo neatsiejamas laisvas, 
nepriklausomas nuo šio pasaulio stipriųjų nonkonformistinis kūrybingas mąstymas 
Deleuzeo koncepcijoje atlieka šią laisvam kūrėjui skirtą misiją. Opoziciškumas valdžios 
struktūroms ir nonkonformizmas jam, kaip ir Foucault, yra svarbūs mąstymo, būties ir 
kūrybos autentiškumo rodikliai. Iš tikrųjų jis daug energijos ir laiko savo gyvenime skyrė 
nepriklausomo intelektualo pozicijos patvirtinimui. Taip pat kaip ir savo tekstuose jis 
žaidžia, perkomponuoja įvairias savo filosofijoje gvildenamas situacijas, linksta į didžios 
egzistencinės prasmės kupiną gyvenimo ir mirties žaismą. Jo nepriklausomas charakte- 
ris ir iššūkis visuomenės vertybėms dramatiškai atsiskleidžia gyvenimo pabaigoje, kai 
išvargintas ligos jis sąmoningai pasirenka ir kruopščiai suplanuoja paskutinį savo būties 
akordą - Išėjimą nusižudant. 

Sumuojant atliktą analizę galima teigti, kad Deleuze'as buvo vienas iš konceptualiausių 
ir originaliausių XX a. antrosios pusės mąstytojų, kurio, kaip ir daugelio kitų prancūzų 
poststruktūralistinės ir postmodernios filosofijos šalininkų veikaluose, greta griežtai 
suręstų analitinių filosofinių tekstų, skleidžiasi epochai būdingos filosofinės problematikos 
estetinimo ir naujų artimų menui filosofinės išraiškos formų paieškos tendencijos. Deleuzeo 
mąstymo originalumas - pirmiausia jo santykis su ankstesne mąstymo tradicija, autentiško 

nomadinio mąstymo vizija, rizomos, labirinto ir konceptualios filosofinio mąstymo pri- 
gimties teorijos. Suaktualintos koncepto, nomadologijos, rizomos, labirinto, šizoanalizės 
ir kitos sąvokos giliai įsiskverbė į įvairias dabartinės humanistikos sritis. 


J. Derrida dekonstrukcijos teorija 


Greta Foucault ir Deleuze, vienas įtakingiausių pastarųjų dešimtmečių Vakarų mąstytojų, 
poststrūkturalizmo ir postmodernizmo ideologas yra Jacguesas Derrida (1930-2004). 
Skirtingai nei Lévi-Straussas, Lacanas ir Barthesas, kurie teigia nefilosofinį savo koncep- 
cijų pobūdį, Derrida neslepia filosofinių ambicijų. Jo veikaluose estetika ir meno filosofija 
susipina su euristika, literatūrologija, lingvistika, sociologija, psichoanalize, dailės kritika. 
Tekstai išsiskiria idėjų ir metodologinių prieigų originalumu, netradiciniais kontroversiškais 
požiūriais, konceptualumu, stilistinės raiškos formų įvairove. Rafinuota ir intelektuali Der- 
rida koncepcija orientuota į intelektualiai išprususius žmones, turinčius išlavintą skonį, gerą 
pasirengimą filosofijos, literatūros ir vaizduojamosios dailės srityse. Čia būtinas gebėjimas 
įsigilinti į kūrybos proceso subtilybes, teksto skaitymo/rašymo eigoje išnyrančias žaidybines 
nuostatas, kompozicijos subtilybes, įvairius tekstinius ir intertekstinius prasminių atspalvius. 

Derrida klasikinės filosofijos, estetikos ir meno filosofijos principus klibinančios idėjos 
sunkiai skinasi pripažinimą Prancūzijoje, tačiau jo darbai susilaukia didžiulio susižavėji- 
mo JAV, Japonijoje ir kitose šalyse - čia jis greit tampa įtakingiausiu prancūzų mąstytoju. 
Tačiau jo veiklą ne visi vertina vienodai. Analitinės pakraipos šalininkai kritiškai žvelgia 
į mąstytojo tekstus, kuriuose, jų nuomone, trūksta nuoseklaus griežtumo ir racionalumo. 
Nepaisant kritikos, teisingumo dėlei turime pripažinti, kad Derrida - neeilinio talento 
originalus mąstytojas, kuris neatsitiktinai savo teorijų įtaka ir interpretacinės literatūros 
skirtos jo idėjų analizei kiekiu dabar konkuruoja su Heideggeriu ir savo tiesioginiu mo- 
kytoju Foucault. 

Šiame skyriuje iš įvairialypės Derrida kūrybos į pagrindinį analizės centrą ištrauksime 
jo dekonstrukcijos teoriją ir su ja tiesiogiai susijusias metafizinio mąstymo, centruotumo, logo- 
centrizmo kritikos ir Vakarų mąstymo tradicijos kaitos problemas. Dekonstrukcijos konceptas 
jo kūrybiniame palikime yra toks svarbus ir turintis tokią įtaką estetinės minties ir meno 
filosofijos raidai, jog nenuostabu, kad jis taip sparčiai skverbiasi į dabartinį estetinį diskursą, 
kad tampa vos ne oficialiu Derrida estetikos ir meno filosofijos skiriamuoju ženklu. 

Derrida idėjinės evoliucijos kelias į dabartinės humanistikos aukštumas ir savo vietos jose 
atradimą - kupinas daugybės susidūrimų su kitais mąstytojais ir knygomis, kurių problema- 
tika formuoja jo požiūrius. Akademinės karjeros pradžioje Derrida rašo fenomenologinius, 
vėliau prisišliejęs prie Tel Quel grupės - struktūralistinės pakraipos, o dar vėliau - poststruk- 

tūralistinius veikalus. Nuo devintojo desim- 
tmečio pagrindinis jo dėmesys nukrypsta į 
literatūros ir vaizduojamosios dailės estetiką; 
skelbia įvairius postmodernistinės pakraipos 
tekstus. Visų minėtų periodų požiūrius vienija 
atsiribojimas nuo Vakarų klasikinėje filoso- 
fijoje viešpatavusių racionalistinių nuostatų, 
klasikinės akademinės filosofijos sterilumo. 
Derrida skirtinguose tekstuose ir inter- 
viu, kalbėdamas apie savo dekonstrukcijos teo- 
rijos ištakas, mini įvairių mąstytojų: Rousseau, 
Kierkegaardo, Nietzscheės, Husserlio, Freudo, 
Heideggerio, Valėry, Lėvi-Strausso, Barthes, 
Foucault, Lyotardo, Althussero ir kitų veikalus. 
Pagrindinėmis savo nuostatomis mąstytojas 


yra neklasikinės estetikos ir meno filosofijos i 
tradicijos teséjas, kurio veikaluose plétojama Jacques Derrida 

perdėm racionalizuoto metafizinio mąstymo 

kritikos ir filosofinės problematikos estetinimo, tai yra jo su menu suartėjimo, tendencija. Šioje 
srityje vėliau pagrindiniais jo įkvėpimo šaltiniais yra Nietzsche, Valėry, Barthes, Foucault ir 
stipriai daoizmo bei dzen idėjų paveiktas vėlyvasis Heideggeris. 

Derrida santykiai su Foucault, kurio „susižavėjusiu ir kupinu pripažinimo mokiniu 
save laikė“ (Derrida, 1967, p. 51) - nevienareikšmiai. Jaunystėje jis žavisi Foucault mąs- 
tymo radikalumu, netikėtomis metodologinėmis prieitimis, minties posūkiais, skirtingo- 
mis kalbinės raiškos formomis, tačiau ilgainiui jų moksliniai interesai ima skirtis. Gavęs 
svarbių intelektinių impulsų iš savo mokytojo, Derrida, sulaukęs jo kritikos, pasuka kiek 
kitu keliu. Tiesą sakant, pagrindiniai besiformuojančios originalios Derrida estetinės 
koncepcijos bruožai - vienos universalios metodologijos atsisakymas, skirtingų pažinimo 
kalbų ir žanrų susipynimas, pažinimo procesų atvirumas, daugiasluoksniškumas, neapi- 
brėžtumas, neišbaigtumas, dėmesys periferiniams, marginaliniams reiškiniams ir daugelis 
kitų dalykų yra paveikti Foucault įtakos. Ji jaučiama įvairių periodų skirtingos pakraipos 
tyrinėjimuose; ypač tai akivaizdu knygoje La vėritė en peinture („Tiesa tapyboje“, 1978), 
kurioje daug dėmesio skiriama minčių išsakymo formoms, tyrinėjimo strategijoms, ne tik 
pripažintiems, bet ir dar tik kovojantiems dėl pripažinimo menininkams. 

Jis taip pat plėtoja paskiras Valėry ir Bartheso idėjas. Mąstytojas aukštai vertina 
Valėry, kurį traktuoja kaip dekonstruktyvizmo pirmtaką, suabejusį priešpriešų filosofija 

versus literatūra ir balsas versus raštas pagrįstumu. Bartheso idėjų įtaka — plati ir įvai- 
riapusė; ji verčia Derrida įdėmiau žvelgti į rašto ir teksto, autoriaus ir kūrinio santykių 
problemas, formuoja pamatinius jo dekonstrukcijos metodologijos ir literatūrinių tekstų 
analizės principus. 

Jau Bartheso veikaluose galime įžvelgti Derrida plėtojamos dekonstrukcijos metodo- 
logijos užuomazgų gaires, nes, siekdamas pažinti konkrečių tekstų ir estetinių reiškinių esmę, 
tekstus jis skaido į prasminius blokus, nuodugniai nagrinėja ir vėliau grįžta prie dalinės jy 
rekonstrukcijos. Paprastas teksto skaitymas čia yra traktuojamas tik kaip slydimas teksto 
paviršiumi, sutvirtintu pasakojamaisiais elementais, tarpusavyje susijusiomis frazėmis, 
neregint teksto gelmėse slypinčių prasminių sluoksnių ir atspalvių. Bartheso tekstinės 
rekonstrukcijos tyrinėjimai neabejotinai paveikia Derrida rekonstrukcijos teorijos kon- 
ceptualias ir metodologines nuostatas. 

Programiniame veikale De la Grammatologie („Apie gramatologija^ 1967) Derrida 
atsiriboja nuo struktūralistų požiūrių į poetiką kaip į lingvistikos sritį ir išplėtoja platesnę 
discipliną - gramatologiją, kurioje fonologinė lingvistika traktuojama kaip šios mokslinio 
pažinimo srities dedamoji. Gramatologija yra ta mokslinio pažinimo sritis, kuri, kaip ir 
Bartheso tyrinėjimai, nuolatos balansuoja tarp estetikos, literatūros, lingvistikos; tai moks- 
las apie raštą, tokią pažinimo sritį, kuri neturi konkretaus ir aiškiai apibrėžto tyrinėjimo 
objekto. Šį neapibrėžtumą sustiprina Derrida pasirinkta prancūzų kalbos dalelytė de, kuri 
reiškia apie ir tarsi įprasmina klaidžiojimo ir tiesos ieškojimo procesą. 

Literatūros srityje Derrida prioritetą teikia didiesiems avangardinės ir modernisti- 
nės literatūros meistrams Mallarmé, Proustui, Joyce'ui, Artaud, Bataille'ui, Sollersui. Šių 
literatūros reformatorių neretai estetikos ir filosofijos paribiuose balansuojančius tekstus 
jis vertina, kadangi jie paneigia tradicines literatūros normas, požiūrius į meno tikslus ir 
esmę, dekonstruoja anksčiau literatūroje ir estetikoje viešpatavusias realistines nuostatas, 
laužo įvairius žanrus skiriančias ribas ir atveria naujas už klasikinės estetikos rėmų esančias 
meninio pasaulio suvokimo ir kūrėjo saviraiškos galimybes. Minėtų didžių žodžio meistrų 
įžvalgos ir jų kūryboje išryškėję klasikinių literatūros formų nuvainikavimo, naujų kalbinės 
saviraiškos galimybių ieškojimai jam yra svarbūs konstruojant savąjį Vakarų mąstymo 
tradicijos dekonstrukcijos projektą. 

Daugumoje ankstyvųjų Derrida tekstų ryškėja svarbiausių jį dominusių struktūralisti- 
nių ir poststruktūralistinių idėjų sąveika, dėmesio centras nuo stabilių struktūrinių elementų 
tyrinėjimo perkeliamas į nestruktūrinių, tokių kaip improvizacija, atsitiktinumas, neišbaig- 
tumas, geismas, noras, kūniškumas, valdžia, laisvė, kūryba, analizę. Jo mąstysenos pagrin- 
das - principinis atsiribojimas nuo anksčiau vyravusių aiškiai struktūruotų Lėvi-Strausso 
idėjų. Iš čia plaukia jo pamatinės struktūralizmo sąvokos struktūra kritika. „Būtų nesunku 

įrodyti, - rašo Derrida, - kad struktūros konceptas (le concept de structure) ir netgi pats žodis 
struktūra yra epistemos (lepistéme), tai yra iškart ir vakarietiško mokslo, ir vakarietiškos 
filosofijos, kurios šaknys siekia įprastinės kalbos dirvą, amžininkas“ (Derrida, 1967, p. 409). 

Plétodamas Nietzsche's ir Heideggerio idėjas bei radikalizuodamas jų pateiktą Vakarų 
racionalistinės metafizikos destrukcijos programą, Derrida pateikia savitą dekonstrukcijos 
teoriją, kurioje aiškina, kad dekonstrukcijos procedūra nėra destrukcija, kuri siejasi su grio- 
vimu, ji nesitenkina tik negatyviais judesiais, yra plastiška, išradinga, daugiasluoksnė, pripa- 
žįstanti skirtingų žiūros taškų, skirtingų metodologiniy prieigų vertę. Norėdamas paaiškinti 
savo požiūrį, jis dekonstruojamą tekstą vaizdingai palygina su moters prigimtim, kuriai, 
jo nuomone, būdinga ne fiksuota esmė, nes ji nuolatos keičiasi, o veiksmai iš principo yra 
dviprasmiški. Visi kultūros tekstai, ženklai Derrida dekonstrukcijos estetikoje aiškinami kaip 
nestabilūs, nes nėra amžinų ir nekintamų dėsningumų. Dekonstrukcija čia iškyla kaip įvairių 
humanitarinių mokslų duomenimis paremta paskirų kultūros, meno, literatūros elementų 
dekonstrukcija ir rekonstrukcija arba, kitais žodžiais tariant, išardymas ir surinkimas. Šios 
procedūros tikslas - pertvarkyti pamatines Vakarų civilizacijos suformuotas metafizinės 
filosofijos, estetikos kategorijas ir atsisakyti binarinio mąstymo principų. 

Dekonstrukcija, pasak Derrida, negali būti analizė (nes jai svetimas siekimas suvesti 
tyrinėjamus reiškinius į paprasčiausius elementus), ji negali būti ir sintezė. Dekonstrukcijos 
procedūra yra tuo pačiu metu struktūralistinis ir antistruktūralistinis (poststruktūralistinis) 
judesys, nes ankstyvoji dekonstrukcijos proceso fazė skleidžiasi struktūralistinės metodolo- 
gijos nubrėžtų procedūrų lauke: objektą skaidant į smulkesnius elementus, juos grupuojant 
įtam tikrus struktūrinius elementus, jų tarpusavio ryšių nustatymą ir pan. Čia į pirmą eilę 
iškyla ne griovimas, o struktūros rekonstrukcija, laikinas sudedamųjų struktūros elementų 
demontažas. Pirmąją struktūrų išardymo fazę vėliau pakeičia atvirkštinės krypties judesys, 
tai yra išskaidytų ir išardytų elementų surinkimas ir suvedimas į visumą. 

Beje, dekonstrukcija ne tik klibina pamatines Vakarų metafizikos nuostatas, bet 
ir padeda mąstytojui sutelkti dėmesį į save, į vidinį pasaulį, į mąstymo procedūras. Šis 
metodas susideda iš nuolatinio siekimo mąstyti apie save, siekti savimonės ir nuolatinis 
susidūrimas su nesėkmėmis šiame kelyje. Kitaip sakant, dekonstrukcijos praktika - tai 
pastangos konstruojant mintį dekonstruoti save ir šiuo konkrečiu veiksmu ar metu 
kuriamą teorinę konstrukciją. Visi kultūros, estetikos, meno ženklai čia aiškinami kaip 
dvilypiai, dviprasmiai, nestabilūs; nėra jokių amžinų ir nekintamų struktūrų, nepajudinamų 
dėsningumų, todėl viskas gali būti filosofiškai „išjudinta“. Dekonstruoti opoziciją, vadinasi, 
sugriauti nusistojusios hierarchijos ir centravimo principus. 

Derrida apeliuoja į Nietzsche's teiginį, kad „senoji estetika visada buvo vartotojų 
(pasyvių ir imlių) estetika, todėl ją pakeisti turi gamintojų estetika“ (Derrida, 1978, p. 

61). Tačiau tenka pripažinti, kad ankstyvajai Derrida estetikai, ypač studijai Force et 
signification („Jėga ir reikšmė“), kuri vėliau buvo pirmosios didelės apimties jo knygos 
Lécriture et diffėrence pradžia, dar būdingas kompromisinis požiūris į Vakarų estetinę 
tradiciją, tačiau kuo toliau, tuo ji vertinama vis pesimistiškiau. „Struktūralistinė pozicija 
ir mūsų dabartinė padėtis kalbos akivaizdoje arba pačioje kalboje yra ne tik istorijos 
momentas. Greičiau tai nustebimas ir suglumimas kalbos akivaizdoje kaip prieš istorijos 
versmę. Priešais istoriškumą. Pagaliau lygiai tas pats kaip pripažinimas, išrutuliotas iki 
pasaulinės kultūros mastų, pakartojimas tos su niekuo nepalyginamos nuostabos dėl 
kalbos galimybių, kurios suaudrinusių vadinamąjį vakarietiškąjį mąstymą (la pensée 
occidentale), mąstymą, galintį paskleisti savo viešpatavimą, kai Vakarų viešpatavimas 
blėsta“ (ten pat, p. 10-11). 

Pavyzdžiui, Vakarų klasikinė estetika nekvestionuojama vertybe laiko grožį, todėl 
bjaurumas dažniausiai traktuojamas tik kaip estetinės vertės neturintis antipodas arba 
antraeilė pavaldi jai kategorija. Vėlesnė Vakarų modernistinės estetikos raida atskleidė 
tokio grožio ir bjaurumo supriešinimo nepagrįstumą. Tai turėjo lemtingų pasekmių 
klasikinės estetikos nuosmukiui. Dėka Rytų Azijos estetikos poveikio gilesnių poliarinių 
kategorijų grožis ir bjaurumas santykių suvokimas sąlygojo pamatinės grožio kategorijos 
turinio nuvertėjimą dabartinėje estetikos kategorijų sistemoje. Grožio kategoriją Vakarų 
estetikoje keičia neutrali ir universalesnė kategorija „estetiškumas“. 

Stiliaus, meno kūrinių formos ir apskritai meninės išraiškos problemoms Derrida 
teikia išskirtinę svarbą. „Stiliaus klausimas, — rašė jis, - visada yra egzaminas. Stilius 
visuomet turi būti smaigalyje, kaip kad į priekį išsikišęs burlaivio pirmagalio snapas, 
įveikiantis vandens paviršiaus pasipriešinimą“ (Derrida, 1978, p. 29). Nors Derrida 
estetikai yra svarbus turinio ir formos vienybės principas, lemiantis kiekvieno kūrinio 
jėgą, harmoniją ir grožį, tačiau jis supranta, kad menas pirmiausia yra konkrečios meno 
rūšies formaliųjų struktūrų kalba. Neatsitiktinai ankstyvuosiuose veikaluose, skirtuose 
estetinei problematikai, jis pasineria į formaliųjų meno kūrinio struktūrų analizę. Tęs- 
damas literatūrocentrinę Bartheso estetikos tradiciją, Derrida iš esmės tyrinėja forma- 
liuosius literatūros kūrinių aspektus. Pavyzdžiui, analizuodamas Jeano Rousset estetiką 
jis atkreipia dėmesį į formaliųjų meno kūrinio struktūrų lyginamąją analizę. Lygindamas 
formaliųjų meno struktūrų iškilimą Corneille, Marivaux, Claudelio, Prousto kūryboje, 
Derrida teigia, kad, gvildenant Corneille, Marivaux kūrybą, atsiskleidžia geometrizmas, 
o Prousto ir Claudelio - preformizmas. 

Preformizmo terminas čia perimtas iš biologijos (lot. praeformo - iš anksto sufor- 
muluoju) teorijos, teigiančios, kad jau spermatozoide arba kiaušinėlyje yra susiformavęs 
miniatiūrinis suaugęs organizmas, kurio vystymasis yra tik paprastas didėjimas. Ši teorija 

glūdi Prousto ir Claudelio estetikoje, o Rousset estetinės nuostatos yra jai giminiškos. 
Beje, akivaizdu, kad formalūs meno kūrinio aspektai pastarųjų menininkų kūryboje yra 
turtingesni ir geriau įsisavinti. 

Tačiau panašių dalykų galime rasti ne tik estetikoje, bet ir literatūroje. Garsiojoje Pro- 
usto epopėjoje „Prarastojo laiko beieškant“. „Paties Prousto kūriniuose, - rašė Derrida, - 
mums pateikti įrodymai šia prasme neturėtų kelti jokių abejonių, jei jos mus dar apima - 
struktūrinis poreikis buvo nuolatinis ir sąmoningas, tai išryškėjo įstabioje simetrijoje (nei 
teisingoje, nei melagingoje), pasikartojimuose, uždaro rato formose, priešingame apšvietime, 
vieno užklojime kitu be pirmojo sutapimo su antruoju ir pan. Teleologija čia yra ne kritikos 
projekcija, o autoriaus tema. Pabaigos įtrauktumas į pradžią, keisti santykiai tarp subjekto, 
kuris rašo knygą, ir jo siužeto, tarp pasakotojo ir herojaus sąmonės - visa tai primena įvar- 
džio mes tapsmo ir dialektikos stilių „Dvasios fenomenologijoje“ (Derrida, 1967, p. 38). 

Iš tikrųjų Derrida apeliacija į šį modernistinės literatūros šedevrą yra taikli. Pro- 
usto kūryboje, jautriuose „sąmonės srauto“ pasažuose į akis krinta išskirtinė gausybės 
formalių kompozicinių struktūrų svarba, jų intensyvumas, netradiciniai funkcionavimo 
būdai meno kūrinio audinyje, medžiagos dėstymo neįprastumas: čia pasakotojas nuo- 
latos virsta herojumi, romano pabaiga įžengia į pradžią. Paties Prousto prisipažinimu, 
paskutinis pirmojo tomo skyrius buvo parašytas iškart po pirmo pirmojo tomo skyriaus. 
Visi kiti didžiuliai šio kūrinio tomai buvo parašyti vėliau. Todėl atskiros epopėjos dalys, 
pavyzdžiui, „Svano meilė“ funkcionuoja kaip tekstas intertekste, romanas romane arba 
paveikslas paveiksle. Daugybė panašių dalykų yra ir Claudelio kūriniuose. „Ši estetika, - 
apibendrina Derrida, - kuri panaikina trukmę (durėe) ir jėgą (force) kaip skirtumą tarp 
gilės ir ąžuolo, Prousto ir Claudelio veikaluose nėra savarankiška. Ji perteikia konkrečią 
metafiziką. „Gryno pavidalo laiką“ Proustas irgi vadina „nelaikiniu“ (intemporelle) arba 
„amžinu“ (éternel). Tiesa laikui nepavaldi. Laiko prasmė, grynas laikiškumas (temporalité) 
yra nuo laiko nepriklausomas (ten pat, p. 40). Derrida iš tikrųjų domina sudėtingiausi 
laiko struktūrų ryšiai, meno kūrinio vidinių morfologinių struktūrų sąsajos, formalūs jo 
aspektai, tos galimybės, kuriomis estetikos specialistas, analitikas, kritikas, o kartu ir meno 
kūrėjas gali pasinaudoti - pasinerti į sudėtingą meno kūrinių pasaulio magmą, išryškinti 
sudėtingiausias kompozicines struktūras, jų sąveikos mechanizmus. 

Taigi Derrida atliekamų įvairių dekonstrukcijos procedūrų išdava - ne metafizikos 
pabaiga, o jos užsklendimas, suskliautimas, išorinio pavertimas vidiniu, besiskleidžiančiu 
vidinėje Teksto erdvėje, tai yra filosofijos virsmas kokybiškai nauja postfilosofija, estetikos — 
postestetika, kurios pagrindiniai skiriamieji bruožai — estetinės raiškos formų, tekstų įvairovė, 
jų susipynimas, laisvos transformacijos iš vienos raiškos formos į kitą, iš vieno teksto - į kitą 
tekstą ir kontekstą, neapibrėžtumas, neišsakymas, estetinė užuomina, išskirtinis dėmesys 

marginaliniams reiškiniams, situacinėms kategorijoms, stilistinių ir meninės kalbos formų 
įvairovei. Tai jau kokybiškai naujos postmodernistinės estetikos principai. 

Vadinasi, apibendrindami galime teigti, kad Derrida ir kiti jo bendražygiai, post- 
struktūralizmo ir postmodernizmo estetikos šalininkai, sukilę prieš eurocentrines Vakarų 
humanistikos nuostatas, įtvirtina platesnį, peržengiantį vakarietiškojo etnocentrizmo ribo- 
tumus požiūrį į pasaulinės kultūros, skirtingų mąstymo tradicijų, estetinės minties, meno 
filosofijos ir literatūros bei meno istoriją. Derrida kritikuoja Vakarų Europos mąstymo 
tradicijai būdingas logocentristines nuostatas. Jis, kaip ir kiti postmodernizmo ideologai 
(Foucault, Deleuzeas, Lyotard’as, Kristeva), Vakarų mąstymo tradiciją traktuoja tik kaip 
ribotą eurocentristinį požiūrį, kuris remdamasis imperine Vakarų ideologija agresyviai 
pretenduoja į savo pasaulio vizijos universalumą. 

Derrida dekostruktyvizmo indėlis į šią eurocentrizmo ir logocentrizmo kritikos epo- 
pėją neabejotinai yra svarus. Jo idėjos yra artimos postmodernistinei estetikai bei menui, 
kuriuose į pirmą eilę iškyla koncepcija, idėja, žaidybinės nuostatos, manipuliavimas opo- 
zicijomis, polinkis į atskirų detalių preparavimą, jų savitumo išryškinimą, neapibrėžtumą, 
dviprasmiškumą, fragmentiskuma, siekimą išsakyti neišsakomą, polinkis į ironiją, groteską, 
griaunantį save iš vidaus. Retrospektyviai žvelgiant aiškėja, kad ši dekonstrukcijos teorija 
yra ne tik Vakarų mąstymo tradicijos imperiniy nuostatų atmetimas, tačiau ir sudėtinga 
struktūralistinių bei antistruktūralistinių arba poststruktūralistinių metodologinių pro- 
cedūrų dermė, kurios tikslas, atsiribojus nuo vakarietiškam etnocentriniam mąstymui 
būdingo ribotumo, plačiau žvelgti į pasaulį. 

Neatsitiktinai klasikinės Vakarų estetikos ir meno filosofijos principus klibinančios 
Derrida dekonstruktyvizmo idėjos plačiai pasklinda pastarųjų dešimtmečių postmoder- 
nistinėje estetikoje ir mene, nes Vakarų civilizacija pereina į kokybiškai naują metaci- 
vilizacinę raidos pakopą ir tai kartu su Rytų tautų estetinių idėjų bei meninės kūrybos 
principų sklaida kelia pagrįstas abejones daugelio šimtmečiais Vakarų klasikinėje estetikoje 
ir meno filosofijoje puoselėtų etnocentrinių idėjų bei požiūrių pagrįstumu. Neatsitiktinai 
itin stiprų poveikį postmodernizmo estetikai ir meno filosofijai turėjo Derrida ir jo ben- 
dražygių įvairiais frontais vedama Vakarų kultūros ir mąstymo tradicijos, eurocentrinių 
nuostatų kritika, kuri plėtojosi lygiagrečiai įtakingoms „postmodernistinio orientalizmo“ 
ir komparatyvizmo tendencijoms. 


Postmodernizmas ir modernizmas 


Gvildendami postmodernistinio meno genezę, vieni teoretikai pabrėžia jo opoziciją klasiki- 
nėms Naujųjų laikų (ėpogue moderne) meno tradicijoms, kiti - klasikiniam modernizmui, 

treti regi reakciją į komercializuotas vėlyvojo modernizmo formas. Yra ir kitų požiūrių. 
Pavyzdžiui, anglų postmodernistinės architektūros teoretikas Charlesas Jencksas knygoje 
The Language of Post-Modern Architecture („Postmoderniosios architektūros kalba“) po- 
stmodernizmą traktuoja kaip naują stilių, keičiantį modernizmą. Prancūzų teoretikas 
Lyotard’as, tokį požiūrį pagrįstai laikydamas perdėm vulgariu, postmodernizmą apibūdina 
kaip Apšvietos racionalistinės Vakarų estetinės ir meninės tradicijos neigimą. „Postmoder- 
nizmas, - rašo jis, - atsiranda ne po modernizmo ir ne prieš jį, o slaptu pavidalu skleidžiasi 
modernizme“ (Lyotard, 1986: citatos tekstas yra knygos viršelyje). Welchas patikslina 
šią tezę teigdamas, kad „postmodernizmas jokiu būdu nėra nei antimodernizmas, nei 
transmodernizmas - jis yra savo paties ribotumus ir rigorizmus įveikiantis modernizmas“ 
(Welsch, 2004, p. 188). 

Norėdami adekvačiai suvokti esminių pokyčių, vykstančių dabartiniame mene, pras- 
me, turime aiškintis POST modernizmo ir jo artimiausio alter ego - modernizmo santykius. 
Postmodernistinės kartos menininkai, savo programiniuose pareiškimuose neigiantys 
estetinius modernizmo principus, kurdami vis dėlto aktyviai remiasi modernizmo iko- 
nografija, plastiniais principais ir kitais komponentais, tiesa, maskuodami ir ištirpindami 
juos kitose vaizdinėse sistemose. Taikliu Hassano pastebėjimu, modernizmas ir postmo- 
dernizmas nėra atskirti didžiąja kinų siena, kadangi „istorija rašoma ant to paties lapo, o 
kultūra išlieka laidi praeičiai, dabarčiai ir ateičiai (Hassan, 1982, p. 264). 

Modernistinei pasaulėžiūrai būdingas beveik fanatiškas pažangos kultas atsispindėjo 
Le Corbusier radikaliame projekte (planuojant modernų ateities Paryžių siūlyta nugriauti 
senamiestį). Tai antroji negatyvi modernistinio maksimalizmo pusė. Tačiau ilgainiui 
šie maksimalistiniai siekiai išblėso. Tai tapo akivaizdu po Antrojo pasaulinio karo, kai 
paaiškėjo, kad modernistinių novatoriškų kūrybinių galių galimybės išsemtos, o naujos 
postmodernistinės generacijos menininkams lieka galimybė tik naudotis ir žaisti jau su- 
kauptais kultūros simboliais ir kodais. 

Ankstyvajame postmodernistinio meno stiprėjimo etape spontaniškai viena ki- 
tą keičiančias ir tarpusavyje polemizuojančias naujojo meno formas menotyrininkai 
vadino trumpalaikėmis, chaotiškomis, pretenduojančiomis į naujumą meno srovėmis. 
Tačiau netrukus postmodernistinio meno principai poststruktūralizmo ir dekonst- 
ruktyvizmo estetikoje (Foucault, Barthes, Derrida, Lyotard, Lacan, Deleuze, Guattari, 
De Man ir kiti) gavo teorinį pagrindą ir susiklostė į bemaž vientisą konceptualią idėjų 
sistemą. Radikalių postmodernistinio meno formų skverbimasis į dabartinę Vakarų 
kultūrą keičia požiūrį į modernizmo „revoliucingumą“, kuris dėl postmodernistinių 
novacijų virsta akademišku reiškiniu, įsijungiančiu į ankstesnę porenesansinę ėpogue 
moderne meno tradiciją. 

Postmodernistinis menas susiformavo kitoje postmodernistinės civilizacijos erdvėje, 
perkrautoje teorinių konstrukcijų kultūros ir meno simbolių, kodų, kurie teikia naujų kū- 
rybinės fantazijos galimybių. Dabartinio menininko akiratyje visų epochų ir civilizacijų 
„įsivaizduojamas meno muziejus“ (Malraux), leidžiantis kurti jau artefektų interpretacijos 
lygmeniu, bet ir naujausi kompiuterinės eros pasiekimai. Kuriamos naujos daugiaplanės 
sintetinės meno formos, siekiama atnaujinti meninės išraiškos priemones, eksperimentuo- 
jama naujausiomis technologijomis, išryškinant dinamines, akustines medžiagų savybes, 
pasitelkiant fiziologinius ir percepcinius regėjimo ypatumus. Menininkai siekia atskleisti 
archajinių kultūros tekstų, žodžių, garsų propoeziją, tamsiąsias, ezoterines, slaptąsias 
reiškinių ypatybes. Rytų estetikos pavyzdžiu ieškoma „nulinio kultūros taško“, nuo kurio 
viskas prasideda, skelbiamas principinis kūrybos proceso atvirumas, - meno vartotojas 
suvokimo procese turįs pripildyti meno kūrinį individualaus turinio. Iš čia kyla kultūros 
ženklų simboliškumo ir sąlygiškumo sureikšminimas, principinis reliatyvizmas, žaidimo 
ir spontaniško kūrybinio polėkio iškėlimas. 

Tokia jau likimo ironija, kad, nepaisant aistringo postmodernizmo šalininkų sieki- 
mo paneigti klasikinio modernizmo iškeltų vertybių ir idealų sistemą, naujasis sąjūdis 
perėmė savo pirmtako dvilypumą. Postmodernizme ryškėja du skirtingos orientacijos 
poliai, kurių erdvėje skleidžiasi šis daugialypis judėjimas. Pirmasis - populiarusis, arba 
ezoteriškai formalistinis, kuriame vyrauja susižavėjimas idėjos ir formos naujumu, „kon- 
cepcijos“ savitiksliškumu. Hipertrofuotas žaismo kultas (kultūros klodais ir „tekstais“ 
plačiąja prasme), susijęs su formaliais ieškojimais ir pragmatiškais vartotojiškos visuo- 
menės bei masinės sąmonės poreikiais. Ši labiau išorinius efektus vertinanti pakraipa iš 
popkultūros perėmė meno desakralizaciją, orientaciją į masinį meną, nemenišką, neretai 
šokiruojantį, kasdienišką buitinį kontekstą, dėmesį paslėptai, tamsiajai ego antrininko 
pusei, už klasikinės etikos, estetikos ribų esantiems nešvankiems, šokiruojantiems reiš- 
kiniams; o iš kontrkultūros - polinkį į destruktyvias akcijas, klasikinės kultūros idealų 
dekanonizavimą, drastišką destrukciją. Jos šalininkų kūrybą veikia „negatyvios estetikos“, 
„antiestetikos“ ir dekonstruktyvizmo estetikos idėjos, siekia paneigti tradicinį požiūrį į 
protą, humanizmą, dvasingumą, seksą ir parodyti naują realybę, išlaisvintą nuo stereo- 
tipų. Tai nesibaigiančio naujumo paieškos. 

Antrasis polius - intelektualus, humanistinis, arba ieškantis. Jo šalininkai, atmetę savo 
pirmtakams modernistams būdingą pasaulėžiūros tragizmą, estetinėmis meno vertybėmis 
siekia agresyvaus technokratizmo ir masinės kultūros terorizuojamam mąstančiam žmogui 
grąžinti jį priglaudžiančią etninę, tautinę, vietinę tradiciją. Tik nuolatos turėdami omenyje 
šį principinį postmodernistinės kultūros ir meno dvilypumą, jo orientavimasi į skirtingus 
idealus, galime suprasti ir paaiškinti daugybę postmodernizmo paradoksų. 

Dekonstruktyvistinis stilius Guggenheim de Bilbao muziejus. Arch. Frank Gehri. 1998 


Skirtingai nei klasikinio modernizmo išpažinėjai, kurie, remdamiesi pirmaprade 
žmogaus būties tragiškumo idėja, meta iššūkį tradicinėms vertybėms, postmodernistams 
būdingas konformizmas - jie tarsi atsisako tikslų pertvarkyti pasaulį bei atsakomybės už 
savo kūrybos padarinius. Modernistai siekia išreikšti save, palikti kūriniuose individua- 
lybės, dramatiškos dvasios ar savito stiliaus pėdsakus, o postmodernistai, nuvertindami 
subjektyvųjį pradą, manipuliuoja antriniais kultūros „tekstais“, „nuolaužomis“, suteikia 
galimybę atsiskleisti medžiagoms, jų natūralioms formoms, savybėms. Modernistai neigė 
senąjį meną, aukštino naujus estetinius, meninius idealus ir vertybes. Jų estetinėse nuosta- 
tose ir kūryboje ryškus maksimalizmas, priešprieša tradicijai, novacijų sureikšminimas. 

Postmodernistai modernistinės sąmonės radikalizmui, išskyrus bekompromisį ra- 
cionalizuotos „logos kultūros“ su jos griežtais standartais atmetimą, priešpriešina pro- 
graminį indiferentiškumą ir toleranciją. Atmesdami modernistinį principą tabula rasa, 
jie atsisako radikalios pasaulėžiūros ir siekia įteisinti istorinį požiūrį į praeities meną, 
įtraukdami ir modernizmą. Tai lemia principinį postmodernistinés pasaulėžiūros pliu- 
ralizmą. Ji nepripažįsta jokių vyraujančių filosofinių, estetinių, meninių požiūrių. Eco 
sąmojingai pastebėjo, kad žodis postmodernizmas sugalvotas siekiant apibrėžti „visuotinį 
kultūrinį poliglotizmą“. Postmodernistinis „visaėdiškumas“ lemia ir jo eklektišką pobūdį, 
metastiliškumą, pasireiškiantį visų epochų ir stilių lygiateisiškumo teigimu. Vadinasi, 

postmodernistiniam menui būdingas polinkis į įvairių meninių formų, stilių, idėjų, dis- 
kursų hibridizaciją. 

Postmodernizmui artimas retrospektyvizmas, siekis atmesti tarptautinį moderniz- 
mo stilių, permąstyti istoriškai susiklosčiusios meninės kultūros daugiasluoksniškumą, 
panaudoti jos patirtį, nacionalinius, lokalinius „kodus“ bei „tekstus“ ir kurti ikonografija, 
kuri apima neregėtą elementų kiekį iš kitų - neeuropiniy civilizacijų bei marginalinių ir 
neklasikinių kultūros, taip pat meno raidos periodų. 

Dėlkultūros „persisotinimo“ įvairiais simboliais ir ženklais postmodernistiniame me- 
ne auga menininkų dėmesys euristiniam pradui. Čia kaip ir daoizmo, čan, dzen tradicijų 
mene pats kūrybos procesas vertinamas labiau nei kūrybos rezultatas. Konceptualumas, 
aukštas teorinės refleksijos lygis, glaudus ryšys su estetika, meno teorija tampa būdingiau- 
siais postmodernistinio meno bruožais. Tai lemia išskirtinį menininkų dėmesį įvairioms 
intelektualinėms, improvizacinéms bei žaidybinėms meno formoms, konceptualios idėjos 
sklaidai. Todėl ezoteriniam postmodernizmui būdingas tekstinių struktūrų žaismas, nuo- 
latinis balansavimas tarp fikcijos ir tikrovės, beveik patologiškas siekimas desakralizuoti ir 
dekanonizuoti įsigalėjusius prietarus, išankstines nuostatas, vertybes, išsilaisvinti iš nor- 
matyvinės estetikos standartų ir „muzikuoti“ grynomis formomis, idėjomis, konceptais. 

Kita vertus, dėl totalinio susižavėjimo konceptualumu, pasak Derrida, kūriniai taip 
„apauga“ filosofiniais ir kritiniais komentarais, kad kalbėti apie meno kūrinius tradiciniu 
požiūriu jau nebėra prasmės. Manipuliavimas estetinėmis ir meninėmis vertybėmis, kon- 
ceptais postmodernistinėje kultūroje pasiekia tokius milžiniškus mastus ir tampa tokia 
galinga masinės komunikacijos priemonėmis žmonių sąmonę veikiančia jėga, kad turime 
pripažinti, jog pildosi Kierkegaardo ir Nietzsche's pranašystės žmogaus egzistenciją ateityje 
tapsiant estetiška. Iš tiesų postmodernistinio meno fikcijų kuriama realybė daugeliui zmo- 
nių, paklūstančių masinės komunikacijos priemonių poveikiui, tampa realesnė nei tikrovė. 

Postmodernizme atgimsta modernistinei sąmonei būdingas polinkis į groteską, 
ironiją, savęs parodijavimą. Tačiau postmodernistiniam groteskui svetimi modernistų 
pamėgti klounados, bufonados (Pablo Picasso, Erich Heckel, Marc Chagall, Paul Klee, 
Georges Rouault), išorinio pasaulio absurdiškumo ir žmogaus būties tragizmo, žmogaus 
nesugebėjimo rasti savo vietą pasaulyje motyvai (Franz Kafka, James Joyce, Erich Kirchner, 
Chaim Soutine). 

Postmodernistai dažniausiai abstrahuojasi, nusišalina nuo groteskiškos situacijos, 
vaizduoja ją ne „iš vidaus“, o iš stebėtojo pozicijų, paversdami pačią padėtį ir joje veikian- 
čius herojus, antiherojus, intelektines struktūras, citatas postmodernistinių manipuliacijų 
objektu (J. L. Borges, Eco, J. Faulz). Postmodernistinis groteskas yra daugiaprasmis, baugi- 
nantis, jame juntamas iššūkis stereotipams, natūraliems normos ir nenormos santykiams. 

Tai šizofreniškas sujaukty estetinių vertybių pasaulis, kupinas dviprasmybių, arogancijos, 
savęs parodijavimo. Jame išnyksta tradicinis etinių kategorijų poliariškumas, atotrūkis tarp 
fikcijos ir tikrovės, sapno ir realybės. Tai puikiai išreikšta garsiojoje Zhuangzi alegorijoje 
apie Žmogų, susapnavusį, kad jis yra drugelis, ir vėliau jau nebežinantį, ar jis yra drugelis, 
kuris susapnavo, kad jis žmogus, ar atvirkščiai. 

Postmodernistiniam groteske keistai susipina ironiškas kaukių maskaradas ir de- 
struktyvi užgniaužto juoko galia. Tai ne kvatojantis, „išsikraunantis“ Francois Rabelais 
groteskas, o „užsisklendęs savyje“, apnuodijantis žmogų ir jį supantį pasaulį. Jam būdin- 
gas agresyvus nihilizmas, apoloniškas sąmonės skaidrumas ir jo paralyžius. Pastarosios, 
mano nuomone, simptomiškiausios, postmodernistiniam groteskui būdingos absurdo 
sureikšminimo pavyzdys yra S. Becketto pjesė En attendant Godot („Belaukiant Godo“ 
Jos herojai nepajėgia mąstyti, imtis atsakomybės, jie nežino, kur eiti, nedrįsta pajudėti iš 
vietos, nes laukia nurodymų iš viršaus. 

Atmesdami tarptautinį modernizmo stilių, kosmopolitizmą, humanistinės orientacijos 
postmodernistai atsisuka į užmirštas vietines, marginalines, nacionalines, etnines tradi- 
cijas. Postmodernistiné estetika, naujai pažvelgusi į etninės kultūros reikšmę didžiosiose 
tradicinėse Rytų civilizacijose, suprato etninės kultūros savitumo svarbą. Pripažįstama, kad 
būtent ji skatina giliuosius kultūros procesus, daro įtaką autentiškos meno kultūros sklaidai. 

Perimdami kritinį modernistinės estetikos patosą, humanistinės krypties postmoder- 
nistai dažnai apeliuoja į šiuolaikinės Vakarų visuomenės, kultūros „patalogiškumą“, eksplo- 
atuoja modernistų pamėgtus krizės, mirties, nuosmukio motyvus. Liguistai reflektuodami 
karčią destruktyvių kontrkultūros tendencijų protrūkio patirtį, jie siekia permąstyti 
modernistinio meno raidą ir taikyti modernizmo pasiekimus „naujo postmodernistinio 
jausmingumo“ išraiškai. Šiuo aspektu žvelgdami į postmodernizmą, atrodo, galėtume 
sutikti su I. Hassanu, teigiančiu, kad postmodernizmo estetika ir menas kuriama senųjų 
prarastųjų idealų griuvėsiuose. Tačiau toks požiūris į postmodernizmą ignoruoja daugelio 
kokybiškai naujų, jau minėtųjų „neklasikinių“ ir rytietiškų kūrybos principų atsiradimą. 

Vadinasi, įsigalint estetiniams postmodernizmo principams, aiškėja, kad tai kokybiš- 
kai naujas stadijinis posteurocentrinis meninės kultūros fenomenas. Postmodernizmas 
istoriosofine prasme iš tikryjų yra tai, kas chronologiškai yra po modernizmo, tačiau tai 
ne paprastas atsakas į modernizmo korifėjų sukurtą vertybių sistemą ir pasaulio regėjimo, 
mąstymo, kūrybos principus, o epochos perversmas, radikali kultūros paradigmų ir dvasinių 
orientyrų kaita, kurios reikšmės dar nesuvokėme. Esminiai postmodernizmo kultūros po- 
kyčiai turi ne lokaline, o globalią istoriosofinę prasmę. Esame Naujaisiais amžiais Vakarų 
Europos civilizacijoje susiklosčiusios pasaulėžiūros, klasikinės filosofijos, estetikos, meno 
idealų irimo ir naujos metacivilizacinės kultūros atsiradimo liudytojai. 

Postmodernistinė humanistika yra Vakaruose įvykusio praregėjimo padarinys - kad 
europinė kultūra, kurios atstovai dažniausiai iš aukšto žvelgė į kitas kultūras, civilizaci- 
jas, ne tik nėra „ideali“ ir „vienintelė teisinga“, tačiau ir jos sukurtų vertybių hierarchijos 
pasaulis pasirodė mažiau stabilus nei tradicinėse Rytų civilizacijose. Vadinasi, Vakaruose 
susiformavę mąstymo principai, meninės kūrybos formos, estetiniai idealai, vertybių hierar- 
chija nėra universalūs, vieninteliai galimi, kaip teigė eurocentrinės pasaulėžiūros šalininkai. 
Todėl humanistinio postmodernistinės estetikos sparno šalininkai, atsiribodami nuo 
eurocentrinių nuostatų, siekia plėsti tradicinių vakarietiškų mąstymo, kūrybos, meno for- 
mas, praplėsti kitų civilizacijų siekimais, sugrąžinti kontrkultūros traumuotiems Vakarams 
vertikalių dvasinių vertybių pasaulį, išlaisvinti kūrybines asmenybės jėgas ir padėti pabėgti 
nuo, standartinių kultūros formų. 

Akivaizdu, kad neklasikinių ir orientalistinių teorijų įtakos augimas tiesiogiai siejosi 
su stiprėjančia alternatyvių Vakarams idealų paieška. Šiuo požiūriu postmodernistinis 
orientalizmas neatsiejamas nuo XX a. pabaigoje išryškėjusios tradicinių Vakarų civiliza- 
cijos aukštinamų vertybių krizės, ideologijų bankroto, klasikinių vakarietiškų mąstymo 
ir kūrybos principų išsekimo. Blėstant klasikinėms Vakarų filosofijos, religijos, meno 
formoms ir jų dvasiniam užtaisui postmodernistinėje kultūroje, natūraliai stiprėja kitų 
neklasikinių mąstymo, kūrybos principų paieškos ir perėmimas. Postmodernistinėje 
kultūroje atsiradusią tuštumą užpildo tų civilizacijų laimėjimai. Taigi formuojasi iš esmės 
naujos universalios metaestetikos tipas, integruojantis įvairių civilizacijų estetines idėjas 
bei meno laimėjimus. 

Išsisemiant klasikinėms Vakarų filosofijos, religijos, meno formoms, blėstant jų dva- 
siniam pradui postmoderno kultūroje stiprėja neklasikinių mąstymo, kūrybos principų 
paieškos. Įdėmiau pažvelgę į postmoderno kultūrą, išvysime tradicinių Indijos filosofi- 
nių, psichologinių, religinių idėjų kilimą, aktyvų kinų mąstymo principų, daoizmo, čan 
estetikos, konfucianizmo etikos, Rytų Azijos peizažo ir spontaniškos tapybos, kaligrafijos, 
poezijos, japonų dzen pasaulėžiūros, tradicinės architektūros, dizaino, sodų meno, trieilės 
poezijos, Noh ir bunraku teatrų estetinių principų, afrikietiškos muzikos sąskambių, Lo- 
tynų Amerikos romano, dailės principų skverbimąsi į postmoderno kultūrą. Tai iš esmės 
naujas universalios postmoderniosios kultūros tipas, jungiantis įvairių civilizacijų idėjas 
ir kultūros laimėjimus. 

Postmodernistinis reliatyvizmas, dairymasis į kitas neeuropines kultūros tradicijas 
susijęs su neklasikinės filosofijos šalininkų Vakarų kultūros tradicijų kritika ir orientalizmo 
idėjų sklaida. Priešinamasi tendencingam nekritiškam eurocentriniam graikų ir Vakarų 
kultūros, filosofijos, meno tradicijų mitologizavimui. Išsirutuliojusios iš graikų filosofijos 
Vakarų metafizikos sureikšminimas Vakaruose neseniai buvo toks galingas, kad įvairiose 

filosofinėse mokyklose ji tapo vos ne vienintelis teisingas filosofinis mąstymas, nepasiekia- 
mas idealas. Jo teisingumu ir dieviškąja misija nėra ko abejoti, tereikia tikėti kaip amžina 
ir nekintama religine dogma. 

Postmodernistinė kultūros teorija, filosofija, kaip ir kiek anksčiau menotyra, vaduojasi 
iš vinkelmaniškosios „helenomanijos mitologijos“ kerų. Žlugus eurocentrinei pasaulinės 
kultūros vizijai, graikų filosofija, kaip ir jų menas, praranda ankstenę šlovę. Kultūros, fi- 
losofijos, meno tradicijos susiformavusios Graikijoje ir Vakarų Europoje, į marginalizmą 
besiorientuojančiai postmodernistinei sąmonei ne tokios aktualios ir įdomios kaip nekla- 
sikinės, egzotiškos kultūros. „Mūsų aklas sekimas graikais baigėsi, graikai ne klasikai, jie 
tiesiog archajiški“, - taip reziumuoja naują sąmonėjimo situaciją vakarietiškojo intelektu- 
alizmo skelbėjas Ortega y Gassetas. 

Postmodernizmo šalininkai atsainiai žvelgia į klasikinėje humanistikoje vyravusį 
„helenomanijos kultą“, jų nedomina grįžimas prie Antikos idealų. Iš čia atsirado kritinis 
požiūris į klasikinėse teorijose vyravusį susidomėjimą Antikos, Renesanso ir porenesansi- 
nio Vakarų kultūros raidos etapą. Kritikuodami eurocentrines nuostatas, įkvėpimo šaltinių 
postmodernizmo šalininkai dažniausiai ieško neeuropinėse, ypač Rytų Azijos civilizacijose, 
kuriose žavi hieroglifinei kultūrai būdingas žaismingumas, neapibrėžtumas, neišsakymo 
estetika, Kinijoje susiformavęs nonkonformisto intelektualo, menininko-mąstytojo idealas. 


Postmodernizmas ir estetinis Rytų reliatyvizmas 


Postmodernizmas ir orientalizmas - tai aktuali tema aptariant prancūziškojo poststruktū- 
ralizmo ir postmodernizmo estetiką, kurios įtakingiausi ideologai į savo teorijas integravo 
įvairias rytietiškos kilmės idėjas. Galingas Rytų kultūros, filosofijos, estetikos ir meno 
teorijų įsiliejimas į prancūziškąjį teorinį diskursą paaiškinamas šios šalies humanistikos 
raidos ypatumais, pirmiausia aukštu orientalistinių studijų lygiu ir moksliniu statusu 
bei žymiausių įvairių orientalistikos šalininkų idėjų integracija į socialiai aktualių idėjų 
srautą. Nors ir tarp žymiausių kitų tautų orientalistinių idėjų skelbėjų buvo garbių mąs- 
tytojų, pavyzdžiui, germaniskuose kraštuose - Hermanas Hesse, Carlas Gustavas Jungas, 
Heideggeris, Martinas Buberis, anglosaksų kraštuose - Arnoldas Toynbee, Josephas Nee- 
dhamas, Rorthy (pastarasis amerikinio postmodernizmo lyderis tapo įtakingo Honolulu 
komparatyvizmo sąjūdžio šalininku), tačiau Prancūzijoje Rytų tautų estetikos idėjų ir 
meninės kūrybos principų integracijos laipsnis į pastarųjų dešimtmečių humanistikos 
diskursą buvo platesnis. 

Postmodernistinės kartos estetikams ir menininkams būdinga klasikinių Vakarų 
mąstymo, kūrybos ir eurocentrinių nuostatų kritika rėmėsi neklasikinės filosofijos tradi- 


657 


Antanas Andrijauskas. VAKARŲ ESTETIKA IR MENO FILOSOFIJA 


cija, kuri kreipė Vakarų mąstyseną intravertiškumo, ontologizavimo, estetinių problemų 
sureikšminimo link ir kartu padėjo suartėti su Rytų tautų mąstymo ir kūrybos principais. 
Todėl kaip opozicija vakarietiškojo eurocentrizmo ir merkantilizmo tendencijoms išsi- 
skleidė postmodernistinio orientalizmo banga, kurios šalininkai atmetė modernistinės 
estetikos ir meno elitiškumą, atsisuko į kasdienybę, marginalinius kultūros ir meno reiš- 
kinius, siekė sugerti kitų neeuropinių civilizacijų estetines koncepcijas ir meninės kūry- 
bos formas. Postmodernistinis „posūkis į Rytus“, kurį pabrėžia šios pakraipos šalininkai, 
išryškino reakciją į klasikinius Vakarų mąstymo ir meninės kūrybos principus, atotrūkį 
nuo ankstesnės tradicijos, kurios pamatinės nuostatos postmodernizmo arba atmetamos, 
arba radikaliai permąstomos. 

Didžiųjų vokiečių klasikinės filosofijos tradicijų saugotojo Heideggerio ir įtakingų 
prancūzų postmodernistinės filosofijos ideologų posūkis nuo racionalistinių mąstymo 
principų į rytietišką poetinį mąstymą yra simptomiškas reiškinys. Stiprėjančios dvasinės 
krizės sąlygomis, ypač po vakuumo, atsiradusio dėl destruktyvios kontrkultūros bangos, 
imama ieškoti naujų idealų, mąstymo ir kūrybos principų; daugelio filosofų, intelektualų 
ir menininkų žvilgsniai natūraliai krypsta į Rytus, kur randama alternatyva negatyvioms 
Vakarų kultūros apraiškoms bei dvasinio atsinaujinimo šaltinis. 

Savo vėlyvuosiuose veikaluose Heideggeris atsisako graikiškos „filosofijos“ sąvokos, 
nes mano, kad tolesnė graikų metafizikos plėtotė jau nebeįmanoma. Vakarietiškos me- 
tafizikos dualizmo įveikimą jis sieja su priartėjimu prie dao kultūros. „Žodyje „kelias“ 
(dao), - sako Heideggeris, - tikriausiai slypi slapčiausia gelmė“ (Heidegger, 1977, p. 198). 
Atmesdamas racionalistinius mąstymo principus, jis linksta į daoizmo filosofijai būdingą 
poetinį mąstymo stilių ir kuria pasaulį iš situacinių ir kontekstinių kategorijų, padedančių 
autentiškai išreikšti unikalią gyvenimo patirtį. Pasak D. Halliburtono, Heideggeris, veikia- 
mas Rytų filosofijos, suformavo „poetinio mąstymo“ modelį, tapusį pagrindiniu postmo- 
dernistinės sąmonės požymiu. „Šis mąstymas paveikė ne tik kolegas filosofus T. Adorno, 
Beckerį, Derrida, M. Dufrenne’a, Foucault, K. Jaspersa, E. Leviną, M. Merleau-Ponty ir 
Sartreą, tačiau ir kultūrologą M. Bense’a, sociologus A. Schutzą ir L. Goldmaną, rašytojus 
M. Blanchot, A. Machado, J. Nollsoną, O. Pazą ir W. Persey“ (Halliburton, 1981, p. VII). 

Tūkstantmetėmis Rytų kultūros, filosofijos, estetikos, meno tradicijomis remiasi 
daugelis įtakingiausių šio meto dvasios valdovų - Heideggeris, Malraux, Jungas, Hesse, 
Sartre'as, Foucault, Derrida, Barthes'as, Eliade, Dufrenne, Toynbee, Marcuse, Buberis, 
Munro, McLucanas, J. Kristeva ir kiti. Ši reikšmingiausia postmodernistinio orientalizmo 
banga atsirita galingu komparatyvistiniu sąjūdžiu kultūrologijoje, filosofijoje, estetikoje, 
menotyroje; jo šalininkai siekia nutiesti supratimo tiltus tarp Rytų ir Vakarų pasaulių idėjų 
bei idealų. Pasak komparatyvistinio judėjimo šalininkų, autentiškų Rytų filosofinių, esteti- 


658 


POSTMODERNIZMO ESTETIKA IR MENO FILOSOFIJA 


nių, literatūrinių šaltinių publikavimas turi „atskleisti vakariečiams rytietiškos mąstysenos 
specifiškumą ir išsiaiškinti planetinės filosofijos galimybes sintezuojant Rytų ir Vakarų 
idėjas ir idealus“ (Philosophy East and West, 1988, p. 255). 

Šeštajame ir septintajame dešimtmetyje į Vakarus plūsteli galingas įvairios orienta- 
listinės literatūros srautas, didžiulį susidomėjimą sukelia Konfucijaus, Laozi, Zhuangzi, 
Taoyuanmingo, Wang Wei, Tu Fu, Murosaki Shikibu, Sei Shonagon, Zeami, Basho vardai. 
Postmodernistinę sąmonę stipriai veikia Rytų Azijos poezija, peizažinės tapybos estetika, 
kaligrafija, architektūra, taikomoji dailė, dizainas, „Permainų knyga“, daoizmo, čan, dzen, 
tantrizmo, sufizmo ir kitų krypčių idėjos. Komparatyvizmo sąjūdis ne tik galutinai dis- 
kredituoja eurocentrines idėjas, bet ir keičia postmodernistinę sąmonę. 

Nepaisant gaivinančio oriento įdėjų ir meno formų poveikio postmodernistinei są- 
monei, tenka pripažinti, kad neretai šis poveikis buvo paviršutiniškas, kadangi skleidėsi ir 
filisterinės sąmonės lygiu. Rytų kultūros, filosofijos, estetikos, meno principų profanacija 
dar nebuvo įgavusi tokių mastų. Vis dėlto šiame globaliniame postmodernistiniame orien- 
talizme galime įžvelgti epochai būdingą pasaulėžiūrą, susijusią su neklasikinių mąstymo ir 
kūrybos principų paieška, arba, Foucault žodžiais tariant, „epistemą, lemiančią šiuolaikinės 
Vakarų civilizacijos pobūdį“. 

Dvasinių orientyrų kaita aiškiai pastebima septintojo ir aštuntojo dešimtmečio Pary- 
žiaus bei kitų Vakarų kultūros centrų gyvenime, kur buvo surengtos išsamios retrospek- 
tyvinės indų, kinų, japonų, arabų, ikikolumbinių civilizacijų meno parodos. Kitu svarbiu 
postmodernistinės ikonografijos formavimosi veiksniu tampa 1981 m. Pompidou centre 
Paryžiuje eksponuota paroda „1919-1939 m. naujieji realizmai (tarp revoliucijos ir reakci- 
jos)“ bei daugelis kitų vėlesnių analogiškos orientacijos parodų. Tokios parodos, be inten- 
syvaus kitų civilizacijų neklasikinių meninės kūrybos principų skverbimosi, skatino dėmesį 
senoms realistinėms meno formoms ir stiliams, kurie atrodė negrįžtamai prarasti. Greit šie 
„vertybių perkainojimo“ požymiai pasirodo Milane, Kelne, Kaselyje, Niujorke, Londone, 
Venecijoje ir kituose Vakarų kultūros centruose. Perėjimas nuo tradicinių Vakarų meno 
formų prie naujų postmodernistinių, išsiskiriančių meninės išraiškos priemonių įvairove, 
mąstysenos atvirumu, ryškėja daugelyje šio periodo vaizduojamosios dailės, literatūros, 
muzikos, teatro gyvenimo reiškinių. Atidžiau nagrinėjant tipologinius postmodernistinio 
orientalizmo bruožus, įkvėpimo šaltinius iškart į akis krinta esminiai orientacijų pokyčiai. 
XIX-XX a. pradžios Vakarų intelektualų idealas dažniausiai buvo įvairios indų kultūros 
apraiškos, o XX a. pabaigoje įsivyraujant vaizdo kultūrai išskirtiniai tapo tradicinės kinų 
ir japonų filosofijos, estetikos, meno principai. 

Postmodernizmo filosofija, estetika, menas yra Vakaruose įvykusio praregėjimo 
padarinys - Europos kultūra, kurios atstovai iš aukšto žvelgė į kitas kultūras, civilizacijas, 

ne tik nėra „ideali“ ir „vienintelė teisinga“, tačiau ir jos sukurtų vertybių hierarchijos pa- 
saulis pasirodė mažiau stabilus nei tradicinėse Rytų civilizacijose. Europoje susiformavę 
mąstymo principai, meninės kūrybos formos, estetiniai idealai, vertybių hierarchija nėra 
universalūs, vieninteliai galimi, kaip teigė eurocentrinės pasaulėžiūros šalininkai. Todėl 
humanistinės postmodernizmo krypties puoselėtojai, atsiribodami nuo eurocentrinių 
nuostatų, siekia išplėsti tradicinių vakarietiškų mąstymo, kūrybos, meno formų amplitudę, 
praturtinti ją, sugrąžinti kontrkultūros traumuotiems Vakarams dvasinių vertybių pasaulį, 
išlaisvinti kūrybines asmenybės jėgas ir padėti jai pabėgti nuo nuasmenintų, standartinių 
kultūros formų. 

Postmodernistinė humanistika toleruoja visas kultūras ir civilizacijas, tačiau, skirtingai 
nei XIX a. ir XX a. pradžios, kuri labiau linko į Indijos civilizaciją, ji daugiau domisi Rytų 
Azijos (Kinija, Japonija) kultūromis. Traukos centrų pasikeitimą neabejotinai paveikė 
anksčiau minėtas perėjimas nuo teksto prie vaizdo, išsekus klasikiniams Vakarų mąsty- 
mo ir kūrybos principams, postmodernistinė sąmonė atsigręžia į hieroglifinės kultūros 
zonoje išsikristalizavusius neklasikinius mąstymo ir kūrybos principus. Rytų Azijos rašto 
esmę sudarantis hieroglifas yra vizualinė struktūra, daugiakryptės, laisvai formuojamos 
vaizdinės kultūros modelis, idealiai atitinkantis į vaizdą krypstančios postmodernistinės 
civilizacijos poreikius. 

Vadinamoji postmodernistinio oriento banga, Prancūziją užliejusi šeštajame - septin- 
tajame dešimtmetyje, savo įtaka ir mastais nustelbė XIX a. viduryje ir XIX-XX a. sandūroje 
nuvilnijusias japonizmo bangas. Prancūziškojo oriento savitumas pirmiausia atsiskleidė 
išskirtiniu dėmesiu ne Indijos (tai būdinga anglams ir germaniškųjų kraštų intelektualams), 
o būtent Rytų Azijos filosofijos, estetikos ir meno tradicijoms. 

Struktūralistinės ir poststruktūralistinės estetikos kūrėjus, kaip ir daugelį kitų to 
meto prancūzų intelektualų, paveikė minėtos Prancūziją užliejusios oriento bangos, 
kurios paakino intelektinio elito ir menininkų susidomėjimą įvairiomis Rytų kultūros 
ir meno apraiškomis. C. Lėvi-Straussas ne tik tyrinėjo Rytų tautų kultūrą ir mitologiją, 
tačiau rašė studiją apie dzen tapytojo ir kaligrafo Sengai (1750-1837) kūrybą, Barthes'as 
keliavo po Japoniją ir Kiniją, o vėliau išleido japonų kultūrai skirtą knygą Lempire des 
signes („Ženklų imperija“, 1970) ir brošiūrą Alors a la Chine? („O dabar Kinija?“ 1975). 
Japoniją jis traktavo kaip įstabios estetinės kultūros šalį, kurioje skleidžiasi idealių ženklų 
sistemos. Barthesas vertino Rytų Azijoje gyvuojančias poezijos, teatro, vaizduojamosios 
dailės, kasdienio gyvenimo estetikos formas ir kartu išskyrė ypatingą estetinės sąmonės 
tipą, subtiliai suvokiantį kultūros ir meno ženklų sąlygiškumą. Foucault įdėmiai studija- 
vo dzen tekstus ir meditatyvinę praktika, Deleuzeas ir Guattari tekstuose daug aliuzijų į 
kinų kultūrą, filosofiją, garsų žymaus įtakingos dzen Soto mokyklos pradininko Dogeno 

traktatą Shobogenzo. Derrida gilinosi į daoistinius, čan ir dzen tekstus ir skelbė Japoniją 
postmoderniausia šalimi, Todorovas rašė įžangą E. Saido knygai „Orientalizmas“, Kristeva 
iki šiol vadovauja įvairioms Japonijos-Prancūzijos kultūrinėms draugijoms. Galima pateikti 
ir daugybę kitų pavyzdžių, liudijančių postmodernistinės estetinės sąmonės „pasisukimą“ 
į Rytų Azijos kultūros, filosofijos, estetikos ir meno tradicijas. 

Globaliniame postmodernistiniame orientalizme galime įžvelgti būdingos epochos 
pasaulėžiūros simptomus, pasireiškiančius neklasikinių mąstymo ir kūrybos principų 
paieška, arba, Foucault žodžiais tariant, „epistemą, lemiančią šiuolaikinės Vakarų civiliza- 
cijos pobūdį“. Veikiant Rytų filosofinėms ir estetinėms tradicijoms, kyla vertybių perkai- 
nojimo poreikis (Nietzsche), artimai susijęs su neseniai vyravusių perdėm racionalizuotų 
scientistinių, neopozityvistinių, struktūralistinių, semiotinių, analitinių koncepcijų krize. 
Reaguodama į scientistines koncepcijas formuojasi nauja poststruktūralistinė filosofija ir 
kultūros teorija. 

Postmodernistinės srovės mąstytojai ir menininkai perima Rytų Azijos principus. 
Daugelis jų ideologų kaip tik klasikinėje kinų civilizacijoje ieško idealaus intelektualo 
prototipo ir aptinka jį Tang ir Sung epochose. To meto iškiliausios asmenybės - artistiš- 
kos, besireiškiančios daugelyje kultūros ir meno sričių - postmodernistus labiausiai žavi 
opoziciškumu visuomenės valdymo struktūroms, estetiniu mėgavimusi būties ir gamtos 
stichijomis. 

Iš Rytų Azijos estetinių teorijų postmodernistai perėmė pozityvią „nieko“, „tuštumos“, 
„pirmapradės tylos“, „pauzės“, „neužpildytos tuščios erdvės“ interpretaciją, tikrojo grožio 
ir principinio tiesos neišreiškiamumo idėjas. Šios daoistinės, čan, dzen idėjos tiesiogiai 
siejasi su vėlyvojo Heideggerio mintimis, kad „tylėjimas yra savotiška įžanga kalbai“, o 
„niekas - kūrybos pradžia“, su Sartreo požiūriu į tuštumą, kaip į „būties nebūtį“, „gry- 
ną egzistenciją, „nieką“, gyvenimo pilnatvės ir įvairovės šaltinį. Tylos, pauzės muzikoje 
ir teatro mene akimirkas, neužpildytas erdves tapyboje postmodernistai laiko estetiškai 
svarbiausiais meno kūrimo elementais, apimančiais pasaulio ir žmogaus patirties įvairovę. 
Jie ne tik suvokė, bet ir sugebėjo savo kūriniuose įspūdingai panaudoti emocinę tylumos, 
pauzės, tuštumos poveikio galią, jų sugebėjimą sukurti ypatingą meditacinę aplinką. 

Postmodernizmo estetikoje nykstanti klasikinė menų hierarchija ir meno suartėjimas 
su kasdieniu gyvenimu tiesiogiai siejosi su Rytų Azijos, ypač japonų tradicinės estetikos, 
poveikiu. Pavyzdžiui, nuo XVI a. išskirtinį išgyvenimą japonų estetikoje ir mene reiškusi 
arbatos ceremonija ilgai Vakaruose buvo traktuojama kaip egzotiškas reiškinys. Tačiau 
ilgainiui atsirado naujas požiūris į šį rafinuotą japonų tradicinės kultūros reiškinį, kuriame 
jungiasi subtilios estetikos, daugybės menų, etikos ir kasdienybės elementai. Šio kaip ir 
daugelio kitų Rytų Azijos estetikos ir meno reiškinių pripažinimas atskleidė daugelio 

tradiciškai Vakaruose sureikšmintų estetikos ir meno formų ribotumą, vertė ieškoti univer- 
salesnių neklasikinių estetikos principų. „Arbatos ceremonija ar ikebana yra tokios pačios 
svarbos menas Japonijoje kaip poezija arba tapyba. Arbatos ceremonijos atvejis yra ypač 
svarbus, nes jis rodo, kad netgi kukliausia žmogaus veikla gali būti stilizuota ir pakylėta į 
sudėtingą, jautrų ir labai rafinuotą išgyvenimą“ (Schaeffer 1992, p. 31). J.-M. Schaefferis 
teisingai pastebi, kad skirtumas tarp įprastų kasdienybės ir meno objektų, kurie dažnai 
iškreipia ginčus apie santykius tarp meno ir kitų žmogaus veiklos formų, taip pat praranda 
aštrumą: tikrovėje nėra jokio nesuderinamumo tarp meno objekto ir utilitarinio objekto 
būties, nes meno kūrinio statusas nėra tiesiogiai susijęs su specifine funkcija (ten pat, p. 31). 

„Visai šiuolaikinei dizaino koncepcijai, interjerui, meno funkcionavimui kasdienio 
gyvenimo srityje ir net architektūroje, - rašo E. O. Reishaueris, - mano nuomone, didesnį 
poveikį turi japonų estetinės tradicijos nei Vakarų. Kitaip tariant, žmonės visur pradeda 
regėti daiktus japonų akimis. Keramikai visame pasaulyje nesislėpdami seka japoniškais 
pavyzdžiais, kurie remiasi viduramžiais Japonijoje viešpatavusiais skoniais. Peizažinis sodų 
menas tapo japonų menu. Muso Kokushi (dzen vienuolis, garsus sodų meistras, gyvenęs 
1275-1351 m.) idėjos apie architektūros bei kraštovaizdžio santykius dar labai gyvos ir 
dabar; Versalio projektuotojai dabar jaustųsi esantys visiškai svetimame pasaulyje. Šiuo- 
laikiniam menui daug artimesnis Sesshū nei jo amžininkas Raphaelis. Literatūros srityje 
tradicinės poetinės formos tanka bei haiku išsaugojo savo reikšmingumą Japonijoje ir turi 
stiprią įtaką poezijos sampratai visame pasaulyje“ (Goregliad, 1983, p. 6). 

Postmodernistinė architektūros ir dizaino koncepcija patyrė įvairiapusį tradicinės 
japonų architektūros, dizaino, japoniškos modulio sampratos poveikį. Įsivyravo naujas 
požiūris į pastato ir jį supančio gamtovaizdžio santykius, atsirado tradiciniams japonų 
statiniams būdingos plokštuminės erdvės, santūrūs lakoniški interjerai, išplito japonų 
dizaine viešpataujančios neryškios spalvos, japoniškųjų sodų stilių elementai, ypač verti- 
namos natūralios medžiagos. Architektūroje ir skulptūroje asketiškos Rytų Azijos estetikos 
įtaka reiškiasi menininkų potraukiu natūralioms medžiagoms, faktūroms, struktūroms, 
spalvoms, neperkrautai funkcionaliai erdvei. Pastatų interjeras ir eksterjeras yra glaudžiai 
susiję, architektai neretai - pavyzdžiui, Pompidou centro pastate Paryžiuje, - sąmoningai 
„apnuogina“ pastato konstrukciją, liftus, eskalatorius, įvairias funkcines arterijas. Postmo- 
dernistinės architektūros pastatai kaip ir Rytų Azijos architektūrinėje estetikoje rūpestingai 
įkomponuojami į kraštovaizdį ir architektūrinį kontekstą. 

Japonizmo estetika paveikė šiuolaikinį postmodernistinį teatrą, kuriame susiduria- 
me su kokybiškai nauju nuoseklesniu ir įvairiapusiškesniu noh, kabuki, bunraku teatrinės 
estetikos, aktorių rengimu. Tradicinio japonų teatro laimėjimai organiškai jauga į postmo- 
dernistinio teatro estetiką ir keičia jo sampratą bei gausina meninės išraiškos galimybes. 

Apsnigtas dzen sodas Tofokuji Dzen sodas 
šventykloje 


Naujos kartos režisieriai atmetė modernistinio teatro stilių, jam būdingą kosmopo- 
litizmą, formaliųjų aspektų sureikšminimą, įkvėpimo ir dvasinio atsinaujinimo šaltinių 
ieško neklasikiniuose japonų teatrinės estetikos principuose. Juos itin domina atviros, 
žaidybinės, intuityviosios, spontaniškos, kupinos simbolikos, improvizacijos, grotesko 
kūrybos formos, keičiančios įsisenėjusius kūrybos stereotipus. Dėl to režisieriai vertina 
tradiciniam japonų teatrui būdingą estetinį švarumą, susikaupimą, savitus sceninės erdvės 
padalijimo ir transformacijos principus, organišką menų sąveiką, subtilią kaukės reikšmę, 
išmoningą balansavimą tarp tikrovės ir iliuzijos, sudėtingą psichologinę aktorių treniruo- 
tę, meditacijos metodus, padedančius natūraliai įsitraukti į kūrybinį procesą ir paveikiai 
išnaudoti kūrybines galias. Ypač populiarus iš dzen estetikos perimtas non finito, tai yra 
estetinės užuominos, neišsakymo principas. Jis teigia, kad bet koks išbaigtumas pažeidžia 
natūralią gyvenimo tėkmę ir siejasi su sąstingiu, mirtimi. Neišbaigtumo poetika skatina 
atvirą diskursą, subtilias estetines užuominas, nuolatinį žaismą simbolinėmis prasmėmis, 
kaukėmis, ženklais, vienareikšmiškumo vengimą. 

Jau Camile Saint-Saéns pranašavo, kad funkcine harmonija besiremianti muzika 
pasmerkta žūti. Grįždama prie archajinių dermių, prancūzų kompozitoriaus nuomone, 
neišvengiamai pateksį Rytų muzikos sąskambių įtaką, kuri atvers naują muzikos erą. Šios 
pranašystės pradėjo pildytis iškilus avangardinės muzikos lyderiams J. Cage'ui, P. Boulezui, 
J. Xenakiui, G. Ligeti, L. Ferrari, S. Gubadulinai, Ph. Glassui ir daugeliui kitų, kurie atsisakė 
daugelio klasikinės muzikos principų ir ieškojo naujų meninės išraiškos priemonių. Tylos, 
intervalo, pauzės kultas postmodernistinėje muzikoje tampa ypač populiarus. 

Cage, Ligeti, Ferrair, remdamiesi dzen estetika, kuria „meditacinę tylos muziką“, netgi 
visai „tylinčius“ opusus, rytietiškus mikrointervalus Xenaki juos jungia su „tylos zonomis“. 
Šie kompozitoriai daro įtaką daugybei postmodernistinės muzikos kūrinių, kuriuose svar- 
biausias muzikinės kalbos meditatyvumas, o pagrindinėmis išraiškos priemonėmis tampa 
daugiareikšmiai intervalai, pauzės. 

Orientalizmo įtaka matyti ir vieno žymiausių šiuolaikinių kompozitorių ir muzikos 
teoretikų Cageo kūryboje, kurio pasaulėžiūrą veikė daoizmo, dzen ir poparto estetika. Jau- 
nystėje jis studijavo Los Andžele ir, vadovaujamas R. Buchlingo, Arnoldo Schėnbergo, Pary- 
žiuje gilinosi į Rytų Azijos muzikos, folkloro, tapybos, kaligrafijos, filosofinių-estetinių idėjų 
pasaulį, Kolumbijos universitete klausė Daisetz Teitaro Suzuki paskaitų apie dzen filosofiją. 

Ankstyvuosiuose, 1939-1950 m., kūriniuose Cageas remiasi Schónbergo ir Antono 
von Weberno dvylikagarsės kompozicijos metodu, aktyviai pasitelkdamas egzotiškus 
muzikos instrumentus, bei Indijos, Indonezijos, Afrikos, Lotynų Amerikos, Rytų Azijos 
muzikos ritmus ir tembrų atspalvius. Penktajame dešimtmetyje kompozitorius tampa vie- 
nu ryškiausių neoavangardinės muzikos kūrėjų ir teoretikų. Jis aktyviai eksperimentuoja, 
naudoja „koliažinę polistilistiką“, aleatorinės ir konkrečiosios muzikos elementus. Jo kūryba 
remiasi tylos sureikšminimu, ironija, paradoksaliu muzikiniu mąstymu, plačiai improvi- 
zuojama, yra psichologinio šoko elementų, pasityčiojama iš naivių klausytojų, siekiama 
„Išgirsti“ ir priversti skambėti muziką, kuri „visąlaik yra“ kasdienybės garsų pasaulyje. 

Lyginant su daugelio ankstesnių Vakarų kompozitorių (Igorio Stravinskio, Bela Bar- 
toko, Benjamino Briteno, Olivier Messiano, Ricardo Malipiero) orientalizmu, Cageo kūry- 
boje japonizmo estetikos poveikis yra stipresnis ir nuosekliau teoriškai pagrįstas. Dėl Rytų 
Azijos estetikos įtakos jis susidomi meditacine muzikos prigimtimi, tylos ir kasdieniškų 
mus supančių garsų meninės išraiškos galimybėmis. Muziką vertina be išankstinių nuo- 
statų. Jo teorijos esmė - tezė apie „neindividualų“ naujosios muzikos stilių. Garsai „turi 
būti patys savimi“, į jų pasaulį visai nebūtina brautis žmogaus sąmonei. 

Teorinius meditacinės muzikos principus Cage'as grindžia daoizmo (Zhuangzi) ir 
dzen estetikos postulatais, dėl to sukuria teoriją apie visa persmelkiančią būties muziką, 
kurioje išnyksta skirtumai tarp muzikos garsų ir mus supančio turtingo garsų (konkre- 
čios muzikos) pasaulio. Kompozitorius taip pat remiasi Zhuangzi mintimi, kad praeitis 
ir dabartis jungiasi vientisame būties sraute, todėl menininkas neturi ilgėtis praeities, tik 
siekti aprėpti dabartį. Vadinasi, pagrindinis jo tikslas — pajusti šį būties vientisumą, įsilieti 
įjo srautą ir taip glaudžiai sutapti su supančiu pasauliu, kad meno kūrinys spontaniškai 
lietųsi iš pasąmonės gelmės. 

Nuolatos pabrėždamas gelminį kūrėjo ir suvokėjo ryšį su supančiu garsų pasauliu, 
Cage'as siekia išryškinti astralinę muzikos prigimtį. Žmogų, esantį garsų pasaulyje, jis 

traktuoja kaip universalių būties dermiy, visa aprėpiančios kosminės „sferų harmonijos“ 
pasireiškimą. Todėl ir kiekviename garsų sąskambyje regi kurios nors iš šešiasdešimt ke- 
turių „Permainų knygos“ heksagramų kombinacijų išraišką, atspindinčią tik konkrečiai 
būties akimirkai, situacijai būdingą kosminių stichijų poveikį. „Mus supantis pasaulis 
keičiasi, - teigia Cage’as, - ir menininkas privalo atspindėti jo pokyčius“ (Revue d'Esthéti- 
gue 1968, p. 11). 

Vadinasi, Cageo harmonijos teorijos pamatu tampa „Permainų knygos“ heksagra- 
mos ir dzen estetikos principai, kuriais remdamasis kompozitorius nustato pagrindines 
muzikos kūrinio dermes, sudėtingus garsų ir intervalų santykius. Jis kartu akcentuoja 
tylos, pauzės, neišsakymo reikšmę harmonijos teorijai. Ši non finito, tylos, pauzės, este- 
tinės užuominos koncepcija geriausiems Cageo kūriniams suteikia meditacinį pobūdį, 
ypatingą mįslingumą, minties gelmę. Kompozitorius pabrėžia muzikos savaimingumo, 
netikėtumo, intuityvumo, alogiškumo reikšmę, siekia išryškinti žmogaus dvasios vieny- 
bės su supančiu pasauliu idėją, panaikinti dualizmą tarp praeities ir dabarties, intuicijos 
ir proto, tradicinių muzikos dermių ir supančių kasdienybės triukšmų, Rytų ir Vakarų 
muzikos pasaulių. Cageo dzen estetikos principai jo mokinių ir sekėjų dėka greit plito 
įvairiose postmodernistinio meno srityse. 

Postmodernistinėje estetikoje ir mene savitai transformuojasi dzenbudistinė dharmų 
teorija, traktuojanti žmogų supantį pasaulį kaip vientisą spontanišką būties srautą, kuriame 
kiekviena akimirka paklūsta nenutrūkstamos kaitos procesui. Ši teorija skatina kurti neil- 
galaikius, greit prarandančius pirmapradį pavidalą, yrančius, kaip ir viskas šiame laikiname 
pasaulyje, kūrinius. Greta nuolatinio pasaulio kintamumo idėjos, postmodernistiniame 
mene išskirtinė reikšmė tenka iš „Permainų knygos“ perimtai „atsitiktinumo“ teorijai, ku- 
ri postmodernistinėje estetikoje tampa konceptualiu aleatorinės muzikos, „spontaniškos 
tapybos“, „psichinio automatizmo’, „formos jausmo“, pagrindu. Pavyzdžiui, aleatorinės 
muzikos kūrėjai plačiai naudoja atsitiktines „Permainų knygos“ heksagramų kombinaci- 
jas, pasirinkdami pagrindinę būsimo kūrinio temą, „garsų masių“ ir intervalų santykius, 
kuriais remiasi improvizacinėje kūryboje. 

Vakaruose kartu ryškėja kokybiškai naujas tradicinės Rytų Azijos dailės suvokimo 
etapas: susidomėjimas klasikine japonų graviūra nuslopsta - intelektualams ir dailinin- 
kams svarbesni spontaniškosios tapybos mokyklų fengliu, wenrenhua, sumi-e, bunjinga 
(nanga), ypač zenga, haiga principai bei artima joms kaligrafija. Pamatinių Rytų Azijos 
bei Vakarų estetikos ir meno principų sugretinimas padeda vakariečiams suvokti spon- 
taniškosios tapybos ir kaligrafijos krypčių rafinuotumą, išskirtinę estetinę vertę ir jų vietą 
pasaulinio meno istorijoje. Vakarų dailininkai išvysta juose siekiamo autentiškumo ir 
artistizmo idealą. 

Naujomis orientalizmo formomis, susijusiomis su abstrakčių spontaniškosios lyrinės 
abstrakcijos, veiksmo, gesto, tašizmo ir kitų dailės mokyklų įsigalėjimu, prasidėjo naujas 
esminis Vakarų tapybos išsilaisvinimo iš daugelį amžių vyravusios figūrinės tapybos etapas. 
Tradicines mimezės principu paremtas estetines koncepcijas išstumia besiskverbiančios 
į estetinę Vakarų sąmonę rytietiškos (spontaniškos menininko saviraiškos, tuštumos, 
erdvės, neišsakymo, kaligrafizmo, ženkliškumo, spalvos, ritmo, linijos ir pan.) sampra- 
tos. Ieškantiems dvasinio atsinaujinimo menininkams ir menotyrininkams jos pasirodė 
esančios autentiškos bei patrauklios. 

Orientalizmo tendencijų įsigalėjimas postmodernistinėje tapyboje siejasi su A. Ma- 
ssono sekėjų įtakingų Ecole de Paris meistrų Georgeso Mathieu, Hanso Hartungo, Pierre 
Soulages, Bernardo Dubuffet, Henri Michaux, ispano Antonio Tapiés ir daugelio kitų 
tapytojų kūryba. Visus sieja pagarba Rytų Azijos dailės tradicijoms, intelektinė kultūra ir 
pabrėžtinai subjektyvus intuityvus pasaulio suvokimas. 

Rytų Azijos spontaniškosios tapybos mokyklų ir kaligrafizmo įtaka išryškėjo dauge- 
lyje abstrakcijos linkme besivystančių Vakarų neoavangardinio meno krypčių ir mokyklų, 
iš kurių vertėtų išskirti lyrinę abstrakciją, abstraktųjį ekspresionizmą, tašizmą, tellurizmą, 
veiksmo tapybą, transavangardą ir Cobros grupuotę. Lyrinės abstrakcijos bei veiksmo 
tapybos šalininkai žavėjosi spontaniškomis Rytų Azijos tapybos mokyklomis, dzen me- 
ditacinės psichologinės treniruotės principais ir virtuoziška teptuko valdymo technika, 
tašizmo šalininkai perėmė zenga ir haiga mokyklų meistrams būdingą dailininko kūrybinės 
energijos išlaisvinimą ir dėmesį spontaniškam meninės kūrybos procesui. 

Paryžiuje kaip geometrinės abstrakcijos (labstraction gėometrigue) opozicija susifor- 
mavo įtakingiausia Rytų Azijos spontaniškosios tapybos ir kaligrafijos inspiruota abstrak- 
čiojo meno kryptis, vadinamoji lyrinė abstrakcija (labstraction lyrique), kurios estetiniai 
principai nulėmė daugelio kitų postmodernistinio orientalizmo tendencijų sklaidą. 

Ecole de Paris tarptautinėje dailininkų bendrijoje išryškėjo nauji orientalizmo sklai- 
dos bruožai. Paryžiaus dailininkai susidomėjo spontaniškosios Rytų Azijos tapybos ir 
kaligrafijos tendencijomis, kurios įgavo įvairiausius pavidalus lyrinės abstrakcijos estetiką 
vertinančių dailininkų kūryboje. 

Prancūzų dailininkų kūryboje atsiradę orientalizmo paveikti spontaniškosios tapybos 
ir kaligrafizmo principai plito JAV ir kitose šalyse. Abstrakčiąją tapybą kitoje Atlanto van- 
denyno pusėje skatino dailininkai emigrantai iš Prancūzijos. Retrospektyvinės jų kūrinių 
parodos sutelkė JAV abstrakčios pakraipos menininkus, kurių susižavėjimas dzen estetika, 
abstrakcija ir kaligrafizmu tapo vos ne epidemija. 

Spontaniškus rytietiškos estetikos principus JAV, kaip ir Prancūzijoje, skelbė inte- 
lektinės erudicijos dailininkai. Orientalizmo poveikis išryškėjo dviejose pagrindinėse 

JAV susiformavusiose abstrakčiojo meno mokyklose: Ramiojo vandenyno pakrantės ir 
Niujorko. Pirmosios mokyklos branduolį sudarė Markas Tobey (1890-1976), Markas 
Rothko (1903-1970) ir Robertas Motherwellis (g. 1915). Rytų Azijos estetikos ir japoniz- 
mo poveikis žymus Niujorko ir abstrakčiosios tapybos mokyklos grupuotei, į kurią įėjo 
Arcile Gorky, Willemas de Kooningas, Jacsonas Pollockas, A. Gottliebas, Franzas Klineas, 
Barnettas Newmanas. 

Bene labiausiai orientalizmo įtaka paveikė amerikietiškojo tašizmo šalininką Pollocką, 
kuris susižavėjo kaligrafizmo tendencijomis. Jam, kaip ir dzen tradicijos meistrams, svar- 
biausia yra ne galutinis rezultatas, o pats ekstazės ir mistinės paslapties kupinas tapymo 
procesas, jo pėdsakai laike ir konkrečiuose meno kūriniuose. Jis, kaip ir Mathieu, atsisa- 
kė tradicinės tapybos atgyvenos molberto ir tapė tiesiogiai ant grindų gulinčios drobės, 
rečiau pakabintos ant sienos. Pollockas perėmė dzen meistrams būdingą tradiciją, kurie 
pradėdavo tapyti po trumpos psichologinės treniruotės ir vidinio susikaupimo. Paskui 
kūrybos procese dailininkas elgdavosi tarsi mūšyje: spontaniškai braukdavo linijas ir taš- 
kydavo dažus paveikslo erdvėje. 

Pollocko veiksmo tapybai nebūdingas agresyvumas ir destruktyvumas. Spontaniš- 
kame kūrybos akte jam svarbiausia subjektyvios menininko dvasios būsenos, jautriausių 
dvasios pokyčių, įvairių linijinių struktūrų harmonijos ir ritmingos sąveikos išraiška. Jis, 
kaip ir Mathieu, tapė didžiulius paveikslus ir į JAV dailę perkėlė gigantomanijos tradiciją. 
Ją noriai rėmė meno vadybininkai, kadangi didžiulio formato paveikslai tiko milžiniškoms 
JAV architektūros ansamblių erdvėms. Pollocko veiksmo tapyba JAV buvo savotiškas pran- 
cūziškojo tašizmo analogas. 

Postmodernistinėje dailėje ryškėja sąmoningas nutolimas nuo siužetinių kolizijų, 
spalvų, vaizdinio turtingumo, antraeilių detalių ir dėmesio koncentravimas į pabrėžtinai 
lakoniškas linijines, tonines ar plastines struktūras. Minimalistinės tendencijos aiškiai 
pastebimos dzen kaligrafijos veikiamoje Newmano, Rothko „kontempliatyviojoje“, arba 
,meditacinéje 5 tapyboje, milžiniškos apimties Klineo paveiksluose, kuriuose, kaip ir dzen 
meistrų darbuose, įspūdingai panaudojami kaligrafiškos tapymo manieros principai, pla- 
čios tuštumos, vadinamosios „nematerialaus tapybinio jausmingumo“ zonos. 

Oriento estetikos principų poveikis akivaizdžiai jaučiamas konceptualiajame mene, 
kurio šalininkai remiasi dzen estetika, traktuojančia individualų aš ir patį meninės kū- 
rybos objektą kaip iliuzijos reiškinį. Iš čia kyla konceptualiojo meno ideologo J. Kosutho 
raginimas naujai pažvelgti į patį kūrybos procesą ir meno kūrinį. Remdamiesi dzen idė- 
jomis apie mus supančių daiktų nerealumą, konceptualistai, pavyzdžiui, žymus korėjiečių 
kilmės kompozitorius, instaliacijų autorius ir videomeno pradininkas Nam June Paik tei- 
gia, kad kūrybinė menininko dvasia reiškiasi ne realių meninių objektų, o „grynų idėjų“, 

arba „koncepcijų“, kūrimu. Tai lemia išskirtinį konceptualistų dėmesį meninio sumanymo 
formavimosi procesui, išreikštam jų kūriniuose įvairiomis ženklinėmis ar vaizdinių siste- 
momis. Rytų estetinės idėjos susipina su poststruktūralistine estetika. 

Svarbi vieta tenka palimpsesto krypčiai, kurios pavadinimas kilo iš senų išbluku- 
sių rankraščių, antrą kartą panaudotų rašymui, pavadinimo. Šios krypties šalininkai ant 
šiek tiek nuplauto seno meno kūrinio rašto sluoksnio kloja naujus tapybinius sluoksnius, 
ženklus, išgaudami skirtingų „tekstų“, kultūros klodų, tradicijų sąveiką. Taip išreiškiama 
postmodernistinė meno kūrinio daugiasluoksniškumo ir nuolatinės praeities, dabarties 
ir ateities sąveikos idėja, kuri įgyvendinama cituojant, kartojant tekstus, jų pėdsakus, 
simbolius, ženklus. Palimpsesto principą iki tikro meno aukštumų iškėlė žymus vokiečių 
dailininkas A. Kieferis - jis dažnai remiasi Rytų kaligrafijos principais, naudoja įvairius 
biblinių tekstų fragmentus, pasitelkia sudėtingiausias natūralias medžiagas, kad autentiš- 
kiau perteiktų praeities kultūros „tekstų“ daugiasluoksniškumą. 

Ypač populiarus postmodernistiniame mene iš daoizmo ir dzen estetikos perim- 
tas non finito, t. y. estetinės užuominos, neišsakymo, principas. Pabrėžiama intuicijos ir 
improvizacijos svarba. Postmodernistai siekia perimti tradicinius rytietiškos meditaci- 
jos metodus, padedančius natūraliai įsitraukti į kūrybos procesą ir tikslingai panaudoti 
kūrybines galias. 

Postmodernistinėje kūryboje svarbiausiu tampa ne galutinis fiksuotas rezultatas, o 
kaip ir daoizmo, čan, dzen tradicijose - estetinį pasitenkinimą teikiantis kūrybos aktas, 
jo ontologinis laike besiskleidžiantis procesualumas, t. y. įvairiomis formomis ir pavida- 
lais ištęsiama subjektyvi tikrovė, procesas, kurio dalyvis yra autorius. Tačiau įdomiausias 
šios klasikinės estetikos nuostatų revizijos aspektas yra tai, kad šis „dalyvavimas procese“ 
(kuriame kuriantis/pažįstantis subjektas susilieja su objektu) yra plėtojamas ir perkelia- 
mas iš kūrybos fazės į jau sukurtų artefaktų pažinimo ir interpretacijos plotmę. Todėl ir 
tyrinėtojas formuluoja kokybiškai naujas interaktyvias strategijas, kurioms svarbiausia 
įvairūs intelektinės veiklos procesai, kalbos, rašto formos, vizualinės struktūros, verbalinių 
ir neverbalinių tekstų nagrinėjimas, sudėtingiausių savirefleksijos vyksmų pažinimas. 

Vadinasi, spontaniškųjų Rytų Azijos estetinių teorijų veikiamoje postmodernistinėje 
estetikoje meno kūrinys suvokiamas ne kaip galutinis kūrybinės veiklos rezultatas, o kaip 
atviras, besikeičiantis, tekantis vaizdinio, verbalinio, neverbalinio ir daugybės kitų komu- 
nikacijos formų turintis procesas. Ši nauja kūrybos erdvė išreiškiama paslankiais kultūros 
ženklais, simboliais, vaizdiniais, kurie keičiasi ir įgauna subjektyvių atspalvių konkrečiame 
kūrybos procese. 

Glaustai aptarę įvairius postmodernistinės kultūros, filosofijos ir meno aspektus, 
galime teigti, kad šio sudėtingo reiškinio nevienalytiškumas ir prieštaringumas lemia tar- 

pine jo būseną tarp senos klasikinės kultūros vertybių ir simbolių sistemos (įtraukiant į 
ją ir modernizmo), kurios jis atsisako, ir naujos, tiesiogiai susijusios su metacivilizacinės, 
kurios jis įžvelgia tik kontūrus. Postmoderniosios kultūros procesai vyksta ir dar toli iki 
loginės pabaigos. Viena vertus, joje ryškėja neklasikinės Vakarų klasikinės kultūros for- 
mų reinterpretacijos, išsekimo požymiai, originalumo badas ir kompiliatyvios kultūros 
suklestėjimas, kita vertus, karštligiška naujų mąstymo, kūrybos paradigmų paieška. Todėl 
reiktų vengti perdėm kategoriškų išvadų apie galimus jos padarinius žmonijos kultūros 
istorijai. Tampa akivaizdūs postmodernistinės epopėjos rezultatai: tai smūgis eurocentri- 
nei pasaulinės kultūros, filosofijos ir meno raidos vizijai, etnocentrizmo ideologijai, įdė- 
miau pradėta žvelgti į vadinamąsias periferines ir marginalines kultūros formas, išsiplėtė 
dėl globalizacijos pasaulio regėjimo horizontai, žengti žingsniai kultūrinio pliuralizmo, 
žmogiškosios kultūros formų įvairovės suvokimo, estetinių idealų decentralizacijos kryp- 
timi, „svetimą“ suvokiant kaip „savą“, išsivaduojant iš mąstymo konvencijų ir stereotipų, 
griaunant mokslus ir meno rūšis skiriančias ribas, estetizuojant daugelį kultūros sričių, 
iškeliant euristinio prado svarbą. 

Vadinasi, postmodernistinės estetikos šalininkai, kritikuodami pamatinius klasikinės 
Vakarų metafizinės estetikos principus, pagrindiniu savo estetinės programos uždaviniu 
skelbė būtinybę dekonstruoti su logocentrinėmis ir fonologizmu susijusius racionalistinius 
ir scientistinius teorinius konceptus ir kartu išsiveržti iš metafizinės estetikos nuostatų 
ribotumo. Tad postmodernistinės estetikos šalininkai ėmėsi radikaliai ieškoti alternatyvų 
vakarietiškam racionaliam mąstymo ir pasaulio suvokimo būdui rytietiškų mąstymo bei 
tikrovės suvokimo galimybių. 

Epilogas ir baigiamosios pastabos 


Trilogijos „Estetikos ir meno filosofijos idėjų istorija: Rytai-Vakarai“ tomuose komplek- 
siškai aptarę senojo pasaulio civilizacinėje erdvėje susiformavusių pagrindinių Rytų ir 
Vakarų estetinės minties ir meno filosofijos idėjų lauką, dabar apsistosime ties bendriau- 
siais konceptualiais teoriniais apibendrinimais, o vėliau pereisime prie tyrinėto estetinės 
minties ir meno filosofijos raidos proceso detalesnių istorinių dėsningumų išryškinimo. 
Pirmiausia, kaip rodo seniausių Afro-Euroazijos didžiųjų upių baseinuose išsiskleidusių 
šumerų, Egipto, indų ir kinų estetinės minties užuomazgų tyrinėjimas, šių civilizacijų 
atstovai anksčiausiai įžengė į žmonijos estetinės minties tapsmo procesą ir vyravo anksty- 
vajame jos raidos etape. Neatsitiktinai kalbėdami apie Senojo pasaulio civilizacinėje erdvėje 
prieš 5000 metų užgimusią vieningą globalią ekonominių ir kultūrinių santykių sistemą 
du civilizacinės komparatyvistikos korifėjai Maxas Weberis ir Andrė Frankas nuolatos 
pabrėžė, kad politika, ekonomika ir kultūra yra svarbiausi bet kokios socialinės dinamikos 
veiksniai. Kita vertus, jie teigė, kad retrospektyviai žvelgiant į žmonijos nueitą kelią, pa- 
saulinės kultūros istorijoje iškyla ir nuosmukį išgyvena įvairūs civilizaciniai branduoliai, 
išsiskiriantys skirtingais centro ir periferijos santykiais, tačiau jų įtaka ir vaidmuo žmonijos 
dvasinės kultūros istorijoje pirmiausia yra apsprendžiama jų glaudžiai tarpusavyje susijusių 
ekonomikos, politikos ir kultūros tradicijų poveikio galios. 

Iš tikrųjų vieningos į mūsų dėmesio fokusą pakliuvusios Rytų ir Vakarų civilizacinių 
pasaulių kultūros, estetinės minties, meno filosofijos, meno teorijos ir menų sistemos 
tapsmo ištakas aptinkame seniausiuose miesto tipo civilizacijų židiniuose Mesopotamijoje, 
Egipte, Hindustano pusiasalyje ir Kinijoje. Čia ankstyvajame estetinės minties užuomazgų 
formavimosi tarpsnyje nuo maždaug III tūkstantmečio pr. m. e. iškyla seniausios miesto 
tipo su savitomis rašto sistemomis civilizacijos, kurios viešpatauja iki VI a. pr. m. erą. 
Tuomet vadinamuoju „ašiniu laiku“ į didžiųjų Rytų civilizacijų estetinį polilogą įsijungia 
Mažosios Azijos pakrantėje kylanti senovės graikų civilizacija, ir milžiniškoje Afro-Euro- 
azijos kultūrinėje erdvėje prasideda nauja pirmųjų filosofijos mokyklų ir didžiųjų religijų 
formavimosi epocha. Aptariamame ilgame nuo III tūkstantmečio pr. m. e. iki „ašinio laiko“ 
estetinės minties užuomazgų formavimosi tarpsnyje galime išskirti šiuos du pagrindinius 
bendriausius civilizacinės raidos dėsningumus: 1) estetinės minties užuomazgų formavi- 
mosi procesas skirtinguose Senojo pasaulio regionuose tiesiogiai siejosi su jų civilizacine, 
ekonomine ir kultūrine raida, jų kultūriniu dominavimu milžiniškoje Afro-Euroazijos 
civilizacinėje erdvėje; 2) minėtų regioninių civilizacijų ekonominės, politinės ir kultūrinės 
galios augimas dažniausiai tiesiogiai atsispindėjo ir estetinės minties bei meninės veiklos 
intensyvėjime. 

Vadinasi, minėtose keturiose didžiųjų upių civilizacijose formavosi ankstyviausios 
estetinių požiūrių sistemos, kurios stipriai veikė vėlesnių greta gyvavusių kultūrų esteti- 
nės minties tradicijų tapsmo procesą. Taip į tolesnę estetinės minties raidą ilgainiui buvo 
įtraukiamos kitų Afro-Euroazijos civilizacinės erdvės tautų - babiloniečių, asirų, senovės 
žydų, iranėnų, senovės graikų, romėnų, japonų, arabų ir kitų - estetiniai požiūriai. Ne- 
nuostabu, kad anksčiau į kultūros vertybių kūrimo kelią įžengusių Rytų ekonominis ir 
kultūrinis dominavimas civilizacinėje raidoje atsispindėjo ne tik estetinės minties, įvairių 
meno formų, jų teorinės recepcijos pakilime, tačiau ir nepalyginamai didesnėje estetines 
problemas gvildenančių šaltinių ir traktatų gausoje. 

Istorinis lyginamasis, be eurocentrinių mitų, žvilgsnis į Rytų bei Antikos ir iš jos 
išplaukiančios Vakarų estetinės minties ir meno filosofijos ištakas, pagrindinius istorinės 
jų raidos etapus apnuogina estetikos ir meno filosofijos idėjų raidos savitumą, padeda 
tyrėjams geriau orientuotis ankstyvųjų estetinių požiūrių, glaudžiai susijusių su mitine ir 
religine sąmone, istorinėse metamorfozėse, sąveikose su kituose civilizaciniuose pasauliuo- 
se besiskleidžiančiomis estetinėmis idėjomis. Kaip turėjome galimybę įsitikinti dviejuose 
anksčiau paskelbtuose Rytų estetinės minties ir meno teorijos raidai skirtuose trilogijos 
tomuose daugelis Antikos tradicijai būdingų estetinių idėjų formavosi greta gyvavusių 
senesnių Mesopotamijos, Artimųjų Rytų tautų ir ypač Egipto estetikos idėjų bei meno 
kanonų poveikyje, kurie toliau buvo plėtojami paisant senovės Romos ir Vakarų estetikos 
ir meno filosofijos tradicijos. 

Tačiau po svaigaus Antikos estetinės minties pakilimo tarpsnio, jos kultūros tradicijai 
išgyvenant gilią krizę, prasideda nauja su senovės hebrajų estetinių požiūrių įtakos augimu 
susijusi banga. Jai aktyviai veikiant naujų iš Rytų sklindančių senovės žydų estetinių idealų 
su Antikos idėjomis sintezėje Vakarų viduramžiais formuojasi nauja krikščioniškosios 
estetikos tradicija. Joje ryškėja reakcija prieš antikinės estetikos ekstravertiškumą, hedo- 
nizmą ir skleidžiasi nauja rytietiškų asketiškų, intravertiškų, anapusinių estetinių idealų 
visuma, kuri apsprendžia beveik tūkstantmetį viešpatavusios Vakarų viduramžių estetikos 
ir meno tradicijos savitumą. 

Per tūkstantmetį viešpatavusius Vakarų viduramžiais kultūrinius ryšius su didinga ara- 
bų-musulmoniškojo pasaulio estetikos ir meno tradicija gotikos epochos pabaigoje ryškėja 
Vakarų renesanso estetiniai idealai, kurių esmė - tai Antikos estetinių idealų atgimimas, 
pasaulietinių su miestų kultūros iškilimu susijusių universalizmo ir humanizmo apraiškų 
stiprėjimas. Tiesą sakant, Vakarų renesanso estetinių idealų vaidmuo nuo J. Michelet ir 
J. Burckhardto laikų pasaulinės kultūros, estetinės minties ir meno istorijoje neretai yra 
nekritiškai pervertinamas, užmirštant, kad galingos Rytų renesansinių sąjūdžių bangos, 
anksčiau užgimusios Rytuose, užliejo visą Afro-Euroazijos civilizacinę erdvę nuo Kinijos 

per Indijos Šiaurę, Iraną, Gruziją, Armėniją, araby-musulmony pasaulį. Šios bangos, 
skleisdamosis iš Rytų į Vakarus per glaudžius Vakarų kultūrinius ryšius su arabų-mu- 
sulmoniškąja kultūra Ispanijoje, Sicilijoje, veikė naujus Sienoje, Florencijoje, Paryžiuje, 
Tolede, Antverpene, Gente, Briugėje ir kituose Vakarų miestuose išsikleidusius estetinės 
minties ir meno kaitos procesus. 

Daugelio Vakarų mokslininkų tyrinėjimuose nepagrįstai sureikšminamas XVI a. dar 
tik ryškėjančios europinės ekonominės galios augimas, kuris, tiesą sakant, niekaip nepaly- 
ginamas su didžiosiomis Rytų po mongolų destruktyvių antplūdžių atsigavusių imperijų 
ekonominio ir kultūrinio fondo mastais. Iš tikrųjų, kai po niokojančių nomadų antplūdžių 
susilpnėjusios didžiosios Rytų civilizacijos išgyvena ekonominį ir politinį nuosmukį, tuo 
pasinaudoja galingiausios Vakarų valstybės, kurios siekdamos įtvirtinti savo hegemonines 
užmačias po didžiųjų geografinių atradimų plėtė savo ekspansiją visame žemės rutulyje, 
tačiau jų laimėjimai ekonomikos, kultūros, estetinės minties ir meno srityse toli gražu 
nebuvo tokie svarūs kaip tai yra vaizduojama eurocentrinėje istoriografijoje. 

Lygindami vakarinėje pasaulinės sistemos dalyje iškilusias galingiausias Vakarų 
Europos valstybes Portugaliją, Olandiją, Ispaniją, Prancūziją su Azijoje XVI-XVIII a. gyva- 
vusiomis imperijomis, pamatysime, kad Mingų dinastijos valdoma Kinija, Moholų Indija, 
Osmanų Turkija ir tikriausiai Safavidų dinastijos valdomas Iranas politiniu, ekonominiu 
požiūriais buvo galingesni sociokultūriniai organizmai, nustelbiantys ne tik bet kurią iš 
minėtų Vakarų valstybių, o, ko gero, ir visas Vakarų valstybes kartu paėmus (Frank, 1998, 
p. 353 ir Erank, Gills, 2000, p. 10-11). 

Braudelio, Franko ir kitų civilizacinės bei filosofinės komparatyvistikos atstovų kritikos 
strėlės pagrįstai yra nukreiptos į primityvios eurocentrizmo ideologijos viešpatavimą ne tik 
menkai išsilavinusioje terpėje, tačiau Vakarų humanistikoje apskritai. Iš tikrųjų įdėmiau 
pažvelgus į Vakarų šalyse netgi XX ir XXI a. sandūroje pasirodžiusius įvairių mokslinio 
pažinimo sričių vidurinių ir aukštųjų mokyklų vadovėlius, taip pat paskelbtas vadinamąsias 
„visuotines“ filosofijos, estetinės minties, meno istorijas, iškart į akis krinta daugybė nieko 
bendro su realia žmonijos kultūros istorija neturinčių eurocentrinių ideologinių klišių 
ir esminių žmonijos kultūros istorijos faktų iškraipymų. Beveik visos humanitarinių ir 
kitų mokslų „visuotinės“ istorijos prasideda nuo tik „ašiniu laiku“ įžengusios į civilizacinį 
procesą senovės graikų kultūros, estetinės minties, meno laimėjimų aptarimo, o vėliau per 
Romos imperiją, Vakarų Europos viduramžius, ignoruojant anksčiau išryškėjusias įvairias 
nuo Kinijos sklindančias Rytų renesansinių sąjūdžių bangas, veda į „vienintelį tikrąjį Vakarų 
renesansą. Per jį eurocentristinės pasaulėžiūros šalininkus jau tiesiai kreipia į Naujuosius 
amžius, reformaciją, Apšvietos epochą, o modernizacijos ir kapitalizmo sistemos raidos ke- 
lias siejamas jau išimtinai su „vienintelės tikros dinamiškos“ Vakarų civilizacijos laimėjimais. 

Šių įtaigiai skambančių ir šimtmečiais Vakarų visuomeninei sąmonei diegiamy, tačiau 
neturinčių mokslinio pamato, europietiškos pasaulio vizijos apspręstų legendų sklaidai 
iki šiol nėra pabaigos, nepaisant to, kad specialistams jau seniai žinoma, jog praslinkus 
daugiau nei trims amžiams po vadinamojo „didžiojo XVI a. Vakarų stebuklo“, didžiausias 
nenutrūkstamas civilizacines tradicijas turinčių Indijos ir Kinijos ekonominis ir kultūrinis 
potencialas, knygų leidybos mastai netgi XIX a. pradžioje buvo didesni nei visos Vakarų 
Europos kartu paėmus, o didžiųjų Rytų valstybių vyravimas pasaulio ekonominėje siste- 
moje tęsėsi dar ne vieną dešimtmetį ir padėtis Vakarų naudai pasikeitė tik apie 1830 metus. 

Civilizacinės komparatyvistikos šalininkai, remdamiesi kruopščia daugybės šaltinių ir 
nekvestionuojamų statistinių duomenų lyginamąja analize, pagrįstai teigia, kad, vertinant 
objektyviai, platesnėje civilizacinėje perspektyvoje minėtas „Vakarų iškilimas“ yra tik frag- 
mentas pastarųjų penkių tūkstančių metų Senojo pasaulio kultūros istorijoje. Globaliame 
pasaulio ekonomikos pasidalinime iki 1800 m. Azija užėmė centrinę poziciją, o Europai 
liko marginalinė. Iš tikrųjų, kaip rodo detalūs Paulo Kennedy atlikti lyginamieji tyrinėjimai, 
1800 m. Kinijai pasaulinėje pramoninėje gamyboje tenka 33,3 procentai, o Vakarų pramo- 
ninės gamybos avangarde žengusiai Didžiajai Britanijai tik 5,6 procento (Kenedy, 1989, 
p. 190). Nereikia turėti jokių iliuzijų, kad dvasinės kultūros, mokslo, estetinės minties ar 
meno srityje padėtis aptariamu laikotarpiu iš esmės skyrėsi. Iš pateiktų duomenų plaukia 
logiška išvada, kad mokslininkai turi ne tik radikaliai peržiūrėti įsigalėjusias istoriografijos 
nuostatas, sociologines teorijas, vienpusiškai aukštinančias Vakarų iškilimą, tačiau ir jas 
atmesti (Ten pat, p. 227). 

Minėtas Vakarų valstybių galios augimo procesas tiesiogiai siejosi su kolonializmo 
ir europocentrizmo ideologijos įtakos augimu, europiečių siekiu pažinti ir apvaldyti po 
didžiųjų geografinių atradimų globalėjantį pasaulį. Šios ideologinės slinktys atsispindi ir 
filosofinio bei estetinio mąstymo srityse. Iš čia plaukia Naujųjų amžių Vakarų filosofijos 
posūkis į epistemologinę problematiką, o vėliau ir racionalistinės kupinos istorinio opti- 
mizmo ir prieštaringumo Apšvietos ideologijos bei vokiečių klasikinės filosofijos idėjos. 
Jų išeities taškas XVIII a. viduryje pasirodę du svarbūs tolesnei Vakarų estetikos ir meno 
filosofijos raidai Batteux ir Baumgarteno veikalai. Šis simbolinis lūžio estetikos ir meno 
filosofijos raidoje taškas apie 1750 m. yra tiesiogiai susijęs su augančia Vakarų civilizacijos 
ekonomine, politine ir kultūrine galia, kai ji meta iššūkį ilgai iki tol kultūrinėje raidoje 
vyravusioms indų, kinų ir arabų-musulmoniškos civilizacijos erdvėje iškilusioms osmanų, 
safavidų ir Mogolų imperijoms, kurios įžengusios į gilios krizės fazę sparčiai praradinėjo 
savo įtaką kultūros, estetinės minties ir meno srityje. Vadinasi, neatsitiktinai būtent XVIII a. 
viduryje Batteux ir Baumgarteno veikaluose ryškėja savarankiškų estetikos ir meno filoso- 
fijos disciplinų išsiskyrimo pradmenys, o vėliau meno istorijos, meno teorijos, meno kritikos, 

meno sociologijos, meno psichologijos, meno istorijos filosofijos ir kity menotyriniy mokslinių 
disciplinų formavimosi kontūrai. 

Taip susiformuoja Vakarų estetikos ir meno filosofijos tradicijos pakilimo ir klestėjimo 
tarpsnis, kuris pirmiausia siejasi su klasikinės (Kantas, Schellingas, Hegelis), neklasikinės 
(Schopenhaueris, Kierkegaardas, Nietzsche) meno filosofijos koncepcijų iškilimu, o vė- 
liau ir įvairių reakcijų į jas sklaida. XX a. pradžioje stiprėjant metodologinio pliuralizmo 
poveikiui, estetikos ir meno filosofijos raidoje išryškėjo daugybės skirtingų konceptualiai 
specializuotų krypčių ir mokyklų (intuityvizmas, psichoanalizė, fenomenologija, egzisten- 
cializmas, hermeneutika ir pan.) formavimasis. Jis tęsėsi ir po „postmodernistinio lūžio“ 
XX a. pabaigoje bei XXI a. pradžioje glaudžiai susijusio su globalizacijos tendencijomis ir 
sparčia informacinių technologijų sklaida. 

Kita vertus, XX a. pabaigoje ir XXI a. pradžioje vis akivaizdesni tampa Vakarų pasaulio 
ekonominės, politinės ir kultūrinės krizės, aiškiau tariant, klasikinės kultūros, estetinės 
minties, meno tradicijos agonijos, mirties požymiai, kurie atsispindi ir humanistinius 
orientyrus praradusioje visaėdėje postmodernistinėje estetikoje. Šie procesai tiesiogiai 
siejasi su minėtu civilizacinių galios centrų persistūmimu, jų kaita, senų intelektualinės, 
kultūrinės ir meninės galios centrų atgimimu Rytuose, pirmiausia Rytų Azijos kraštuose. Ir 
galiausiai tai atsispindi Vakaruose, stiprėjant istoriosofinėms tendencijoms ir postmoder- 
nistinės estetikos ir meno filosofijos raidoje, liudijančioje apie kokybiškai naują europinių 
ir neeuropinių tradicijų sąveiką besiformuojančioje kokybiškai naujoje metacivilizacijoje. 

Vadinasi, pasaulinės kultūros, estetinės minties ir meninio aktyvumo centrai daugelį 
kartų keitėsi dėl civilizacinių raidos procesų, periodiškai persikeldami iš vienos milžiniškos 
Afro-Eurazijos erdvės į kitą, kol galiausiai jos centru tapo Europa, o paskui XX a. antroje 
pusėje Vakarų Europos civilizacijos atsišakojimas Šiaurės Amerika, kuri pastaraisiais de- 
šimtmečiais, atgimstant didžiosioms Rytų galioms, neišvengiamai praranda savo Antrojo 
pasaulinio karo metu įgytas pozicijas, kai buvo nuniokoti visi pagrindiniai jos konkurentai. 
Todėl remdamiesi gausiais lyginamųjų Rytų ir Vakarų civilizacijų studijų specialistų duo- 
menimis, galime kalbėti apie artėjančius naujus radikalius virsmus, tiesiogiai susijusius su 
eiline civilizacinių centrų slinktimi, naujomis civilizacinėmis konfigūracijomis ir artėjančia 
Azijos valstybių, ypač Kinijos, sugrįžtančia hegemonija pasaulyje. Franko programinio 
veikalo pavadinimo pirmą ir pamatinę sąvoką „PerORIENTaciją“ galime traktuoti kaip 
užuominą apie globalios ekonomikos, kultūros ir meno centro sugrįžimą į Aziją, kurioje ji 
užsimezgė ir tūkstantmečiais buvo pasaulinės ekonomikos ir kultūrinės galios centru. Šis 
veikalas, išpranašavęs daugelį tuomet (1993 m.) šokiravusį pasaulinio ekonomikos centro 
pasislinkimą iš Vakarų Europos ir Šiaurės Amerikos į Aziją, suteikė knygos autoriui kasmet 
augančią pasaulinę šlovę. 

Ir galiausiai išsiplėtusiame visos planetos mastu metacivilizacinės postmodernios 
kultūros pasaulyje, greta jau solidžias estetinės minties ir meno filosofijos tradicijas turinčių 
Rytų bei Vakarų kultūrų, į akademinio diskurso lauką vis aktyviau įsijungia anksčiau mar- 
ginalijose buvusios Juodosios užsacharės Afrikos, Lotynų Amerikos, Okeanijos estetikos, 
meno filosofijos, meno teorijos ir meno praktikos tradicijos. Postmodernioje metacivi- 
lizacinėje kultūroje sparčiai keičiantis estetikos ir meno filosofijos mokslinių tyrinėjimų 
teritorijoms ir probleminiams laukams, vėl tapo aktualūs jų tyrinėjimo objekto, struktūros, 
pagrindinių problemų santykių su giminiškomis disciplinomis klausimai. 

Taigi, norėdami suvokti realią visuotinę estetikos ir meno filosofijos idėjų istoriją, 
visada turime atsargiai žvelgti į jau kelis šimtmečius skleidžiamus įvairius kryptingą 
ideologinį, tačiau ne mokslinį užtaisą turinčius eurocentrinius mitus. Sąžiningo moksli- 
ninko kritiškas žvilgsnis turi būti nukreiptas ne į atskiros visuomenės, o būtent platesnes 
civilizacinių pasaulių kultūros raidos ir sąveikos konfigūracijas, akivaizdžiai paveikusias 
dabartinės estetinės minties ir meno filosofijos pliuralistinių idėjų raidą. Įdėmiau kritiškai 
pažvelgę į Rytų ir Vakarų civilizacijų istorijoje, tai yra visoje planetoje vykstančius procesus, 
išvysime neišvengiamą pastaruosius du šimtmečius viešpatavusios Vakarų civilizacijos 
nuosmukį ir artėjančius naujus radikalius civilizacinius virsmus. Jie konfigūruojami nuola- 
tinėmis civilizacinių centrų slinktimis ir gimstančiomis planetoje naujomis civilizacinėmis 
situacijomis, padėtimis, kurios tiesiogiai siejasi su artėjančia didžiausias nenutrūkstamas 
kultūros tradicijas turinčios ir sparčiai ekonomiškai stiprėjančių Azijos valstybių, ypač 
Kinijos, sugrįžtančia hegemonija pasaulyje. 

Etnocentrizmas, nesvarbu, ar tai vakarietiškas, ar kiniškas, ar Juodosios subsacha- 
rinės Afrikos, visada sąlygoja nesamoninga, o retkarčiais ir samoninga siekimą vertinti 
kituose civilizaciniuose pasauliuose ir kultūrose susiklosčiusias estetikos, meno filosofijos 
ir meno teorijos tradicijas, remiantis savoje kultūros tradicijoje susiklosčiusiais požiū- 
riais ir kategorijomis. Tačiau pereidami prie lyginamosios skirtingų civilizacijų estetikos 
ir meno filosofijos tradicijų, jose istoriškai išsikristalizavusių estetinių kategorijų sistemų 
analizės ir ieškodami tarp jų simetriškų atitikmenų, netrukus suvokiame, kad skirtingose 
civilizacinėse tradicijose dažnai nesutampa pagrindinės estetinės kategorijos, jų hierar- 
chija, konkrečių kategorijų prasminės konotacijos ir daugybė kitų svarbių dalykų. Todėl 
turime mokytis tolerancijos, pagarbos kitokioms mąstymo, estetinio pasaulio suvokimo 
tradicijoms ir suvokti, kad daugelis dabartiniame pasaulyje viešpataujančių estetinių ide- 
alų, idėjų ir nuostatų neišvengiamai keisis stiprėjant metacivilizacinėje kultūroje įvairių 
estetinių tradicijų sąveikai bei natūraliai konkurencijai. 

The history of aesthetics and of the philosophy of art, of the development of these ideas, 
may be viewed as an evolution into greater concreteness of the objects studied by these 
fields of learning. Their fundamental ideas and problems (harmony, beauty, the nature of 
art, etc.) are much older than aesthetics and the philosophy of art as fields of study. The 
historical sources of aesthetic thought lie hidden in remote antiquity, in the mythology of 
preclassical society. As people observed the beauty of nature and created archaic cosmogon- 
ic myths and works of art, they reflected about harmony and beauty. The aesthetic insights 
that arose from an amorphous sum of mythological views were gradually connected by 
early thinkers into more general philosophical theories. Eventually, aesthetics crystallized 
into a more or less single system of learned knowledge from which there later emerged 
the philosophy of art. The terms aesthetics and philosophy of art appeared only after these 
branches of learning had already become independent disciplines. 

The objects of aesthetics and the philosophy of art have never been precisely defined. 
In various civilizations, since they are open to change and dependent on peoples view of the 
world around them and of aesthetic and artistic phenomena, these objects have noticeably 
changed. Baumgartens works already highlight the duality of the object of aesthetic study 
because this object encompasses two groups of essentially different phenomena: 1) the 
aesthetic, which are closely connected to the categories of beauty and taste as well as to man’s 
sensory, evaluative, and aesthetic attitude toward the phenomena of his environment and 
2) the general theory of art, which deals with fundamental problems concerning the nature 
of art, the structure of the artistic world, the subject of artistic creation, and artistic activity. 

Under the influence of Egypt and the Near East, on the northern shores of the Med- 
iterranean, there formed another important cradle of civilization — ancient Greece and 
Rome, which in turn greatly influenced the development of later Western culture, aesthetic 
thought, and art. Among ancient civilizations, Classical Antiquity is comparatively young; 
its oldest literary monuments - the epics of Homer and Hesiod - date back only to the 
8-7" century B.C. 

For many centuries the young civilization of the Greeks developed under the influence 
of the values and symbols created by the older civilizations of Egypt and the Near East. 
Egypt, Babylonia, Phoenicia, Persia - for the Greeks, these were well-known countries 
toward which they constantly directed their gaze. Even Greek mythology, literature, and 
art were oriented toward the East, which, unlike the barbaric West, was associated with 
enlightenment and civilization. It is hardly a matter of chance that Greek philosophy 
and aesthetics were born not in the European part of Greece, not on the Peloponnesian 

peninsula, but in Ionia, i.e. on the fringes of the Greek world, in Asia Minor and on nearby 
islands. The domination of early Greek aesthetics by Ephesus, Miletus, and Colophon, 
Ionian cities on the shores of Asia Minor, can be explained by the fact that they had close 
ties with the main centers of ancient Near Eastern civilization. 

As kinship ties were breaking down, and the polis ruled by aristocrats was forming, 
ancient Greek aesthetics entered its early classical period with the rise of the influential 
cosmological theories of Heraclitus and the Pythagoreans, which marked the transition from 
a mythological understanding of the world to conceptual thinking. 

The next, or middle classical, period is connected with the sophists of the mid-5" 
century B.C. - Protagoras, Gorgias, Hippias, Antiphon, and their opponent Socrates. The 
views of these thinkers reflect the transition of Greek aesthetic thought from the philosoph- 
ical cosmology of early classicism to a new human-centered aesthetics. The period of High 
Classicism is connected with the emergence of Platos objectively idealistic aesthetic theory, 
while his pupil, the encyclopedic thinker Aristotle, became the leading representative of 
Late Classicism and, with his own ideas, summarized the most important achievements 
of earlier Greek aesthetic thought. 

After Alexander the Macedonians conquests, there began the period of Hellenism. Its 
most significant aesthetic phenomenon - alongside Platos Academy and the widespread 
schools of Aristotelian Peripatetics, Epicureans, Skeptics, and Stoics - was Neo-Platonism, 
the most eminent representatives of which were Plotinus, Porphyry, Iamblichus, and Proclus. 

The concept of beauty that became dominant in ancient Greek aesthetics was formed 
under the influence of early organicist cosmogonic conceptions. Their point of departure was 
the visible, audible, and sensorily perceptible cosmos, which was interpreted rather like a perfect, 
living, and beautiful human body. Therefore, beauty was almost always understood in physical 
terms; the thinking was ontological and attributed to beauty objective "sculptural" qualities. 

In Greek aesthetics, existence and the entire cosmos, which was so important to 
the worldview of Classical Antiquity, were primarily understood as harmony, which was 
considered the most important principle of the cosmic structure of the world. Hence fol- 
lows the special importance of the category harmony in Greek aesthetics. This category is 
usually interpreted as the most perfect form of aesthetic expression - one which, despite 
the diversity of its complex components, is a single whole. 

The view of the Middle Ages as a period dominated by ignorance, a period whose distin- 
guishing feature is the rejection of ancient education and learning, of ancient philosophical and 
artistic principles, is not only foreign to historical truth but also distorts the logic of cultural 
development and attests to a lack of confidence in human creative powers. Feudalism and 
its closely allied medieval culture, aesthetics, and art were in many respects progressive 

phenomena. This period, which succeeded Classical Antiquity, drew into the orbit of its 
spiritual culture Western and Eastern European peoples living on the periphery of civili- 
zation and in a state of barbarism - peoples who adopted the values created by the ancient 
world, actively entered into the process of creating world culture, and soon began to play 
an important role in it. Whenever we find the Middle Ages being “lynched,” whenever we 
encounter a simple rejection of this period for superficial reasons, we must not forget that 
it was precisely during the “gloomy Middle Ages” that religious systems with all-encompassing 
worldviews (Hinduism, Christianity, Islam) were formed as well as many of the states and 
national languages of today’s Western Europe - that arsenal of cultural, aesthetic, and artistic 
values that comprises the foundation of contemporary Western civilization. 

First of all, when we begin to examine the history of Western medieval aesthetic 
thought, we need to know that a modern understanding of aesthetics did not exist during 
this period. A different view of beauty (pulchrum) and art (ars) was dominant as well as 
a different hierarchy of aesthetic categories — one subject to specific principles of sub- 
ordination that were oriented toward the next world. Moreover, the genius of medieval 
aesthetics - and culture, in general - cannot be understood correctly if it is assessed from 
the vantage point of a modern worldview. The spiritual, aesthetic, and artistic ideals of the 
Middle Ages can be grasped only by seeing this period through the prism of its fundamental 
beliefs, categories, ideas, and values. Our perception of Western medieval aesthetics is also 
deformed by the multifaceted, indefinite, and fragmentary nature of today’s aesthetics. 
Medieval aesthetic thought developed from a unified worldview which combined into a single 
whole the dominant heavenly world and the less significant earthly one. 

In the Middle Ages, the main concepts and criteria of beauty had evolved from ancient 
aesthetic ideas altered by a theocentric worldview. Different theoreticians emphasized the 
importance of proportion, mathematical ratio, or pleasant abstract detail. Eventually, there 
emerged the definition of beauty as formal harmony, and this became one of the most 
important principles for understanding not only medieval aesthetics but also cosmology 
and the world in general. The essential difference in the medieval understanding of beauty 
in comparison to ancient conceptions was due to the exaltation of Christian spirituality, 
ie. the unconditional subordination of the aesthetic sphere to theology, to the demands 
of religious consciousness. This affirmation of the priority of the transcendental, spiritual, 
absolute, or heavenly world as opposed to the earthly one was based on complex theoretical 
reasoning. Because God was considered the unconditionally real source of all things, the ma- 
terial, earthly world was relegated, in the Middle Ages, to the sphere of inauthentic, secondary, 
illusory existence. In this way, earthly beauty became a symbolical and allegorical species of 
true heavenly beauty. Thus, in medieval culture and aesthetics we encounter, as it were, 

an upside-down worldview in which the highest reality is bestowed on the ideal, invisible, 
divine world, and sensory, material, tangible things are, in contrast, understood as unreal. 

After a long period dominated by the religious aesthetics of the Middle Ages, the 
movements of the Renaissance emerged as city culture developed in various Eastern and 
Western countries. These movements attest to the gradual spread of new, secular, human- 
istic aesthetic ideals expressed by a new type of universal creative personality. 

Presenting many new facts and observations from the history of other European and 
Oriental renaissance movements, later critics of Michelet and Burckhardt showed that the 
Renaissance is a far more complicated, multifaceted, and controversial phenomenon than 
earlier researchers had thought. After the occurrence of fundamental changes during the 
second half of the 20" century in Medieval and Oriental studies, present-day scholarship 
now rejects the traditional opposition between the Renaissance and the Middle Ages. What 
has become dominant is a view of the Renaissance as an important transitional period 
from the religious culture, aesthetics, and art of the Middle Ages to new secular forms. 

Another important defect in most earlier research into Renaissance aesthetics was 
that manifestations of Renaissance culture, aesthetics, and art were regarded as exclusively 
Italian or Western European cultural phenomena. With the collapse of Eurocentric atti- 
tudes and the growth in our knowledge of similar movements (often astonishing in their 
cultural, aesthetic, and artistic diversity) in China, Japan, and India, our understanding 
of the Renaissance is deepening. 

Different scholars date various renaissances as follows: in China during the 8*-13* 
century, in India during the 9-14" century, in the Islamic world during the 9*-14* cen- 
tury, in Central Asia during the 9-15" century, in Japan during the 15-16" century, in 
Italy during the 14-16" century, and in other Western European countries during the 
14-17" century. Indeed, objective patterns of development led the great Eastern civilizations 
with their rich traditions of ancient culture, aesthetic thought, and art to their own renais- 
sance movements earlier than Italy. The most advanced peoples of Western Europe entered 
history as creators of world culture only during the 8°-9" century with the establishment 
of the Carolingian Empire in what is today France and Germany, while in China, India, 
Central Asia, and the Arab caliphate there was already, at that time, a clear ascendancy of 
renaissance culture and of various movements in humanistic philosophy, aesthetics, and art. 

In order to correctly understand the nature of renaissance aesthetics, we should 
describe its main specific features. First of all, renaissance aesthetics and art were, in all 
Eastern and Western countries, exclusively a product of city culture, closely related to the 
intensification of economic and social life and to the emergence of a new humanitarian 
intelligentsia that professed humanistic ideas. 

Throughout Eurasia, from China to Flanders, in the main centers of local renaissance 
movements, we can see growing tendencies toward a humanistic, rationalistic aesthetics, 
the spread of free-thinking, and a gradual transition from divina studia to humana studia. 
In China, India, Byzantium, the Arab world, and Italy, the spread of humanistic ideas, the 
exaltation of freedom, and the liberation of the human mind from scholastic thinking brought 
forth a hitherto unseen abundance of secular, anti-orthodox texts, under the influence of 
which the theocentric aesthetic tradition of the Middle Ages was shaken from its foundations. 

This qualitatively new (in comparison to the Middle Ages) aspect of Renaissance 
aesthetics is inseparable from the appearance of the individual, the uomo singolare, and 
the consolidation of his personalistic creative powers. Hence follows the exaltation of what 
is characteristic of the Renaissance worldview and its aesthetics: individualism, Titanism, 
the universalism of the creative personality. Renaissances were indeed periods dominated 
by geniuses and titanic personalities, periods when a multitude of brilliant works appeared 
in poetry, painting, sculpture, architecture, and various fields of learning as well as in 
aesthetics and art theory. The creators of renaissance aesthetics - Wang Wei, Han Yu, Mi 
Fu, Su Shi, Sankara, Abhinavagupta, ibn Sina (Avicenna), ibn Rushd (Averroés), Nava’, 
Rustaveli, Petrarch, Leonardo, Dūrer - were multifaceted uomo universale personalities 
who worked in many spheres of culture. These personalities were connected, however, not 
only by their universalism, their Titanism, and their spontaneous, ineffable understanding 
of their creative powers but also by their inner contradictions, their tragic nature, their 
understanding of the limitations of their Titanism and individualism, and their sense of 
isolation. These leading figures in renaissance culture - regardless of their country - are 
united by their tragic sense, despite their ambition to assume divine functions and exalt 
their own egos, of the limitations and transitoriness of human aspirations. 

The Enlightenment began a qualitatively new stage in the development of aesthetics 
and the philosophy of art. The rise of aesthetic thought during this period is connected 
with the new concept of art that emerged during the 16-17" century. In Western Europe, 
from the 5° century B.C. to the 16" century, the view of Classical Antiquity was dominant: 
art was understood as the ability to create by following certain rules. The arts, in addition 
to the ones in today’s sense of the word (sculpture, painting), also included various crafts. 

From the late 17" to the first half of the 18^ century, however, because of intense 
artistic activity, we can see a growing distinction between the sphere of art and that of 
crafts. Creative work that follows the laws of beauty was considered the distinguishing 
feature of art, and the concepts applied to the sphere of art were those of the useful arts 
(les arts utiles) and of the higher or fine arts (les beaux-arts, die schónen Künste). 'This 
new, narrower concept of the fine arts appeared in France in 1657 in the works of Jean de 

La Fontaine. The art theoreticians of the 17-18" century classified sculpture, painting, 
music, literature, and theater as fine arts. In order to validate the concept of art, it was 
ultimately necessary to ascertain what all the different fine arts have in common. Of the 
many proposed solutions to this problem, the one given by Charles Batteux eventually 
won universal recognition - that art is the imitation of the beautiful in nature (limitation 
de la belle nature). 

In this way, a new, narrower concept of art acquired a theoretical basis and gave an 
impulse to the further development of aesthetic thought. However, the philosophical 
analysis of the phenomenon of art did not begin immediately. The aesthetics of the En- 
lightenment still had to travel a long road until the social role of art was understood as well 
as its place among the most important of human spiritual needs. This aesthetics expressed 
the ideology of new, revolutionary social forces that rose to the struggle against feudalism. 
The people of the Enlightenment believed in historical progress, the power of reason, and 
bright prospects for the human condition. This faith also determined the new cognitive 
orientation of the art theory of the time. The study of art gradually lost its ontological sta- 
tus (as part of the philosophical theory of being) and acquired a gnoseological character. 

Dreaming of a harmonious and multifaceted personality able to realize its creative 
powers, the Enlightenment increasingly turned its gaze to the sphere of art out of a desire 
for it to become an object of independent scholarly research. Thus, in the 18" century, 
almost simultaneously in several countries, the study of art, which for a long time had had 
neither a clear structure nor defined terms and problematics, began to diverge into two 
principal streams: the philosophical and the art-historical. The first of these is characterized 
by reflection on art without going beyond the bounds of philosophical knowledge, and the 
second - by moving on from an analysis of specific works of art to broader art-historical 
generalizations. The Enlightenment gave the aesthetic sphere and its allied world of art the 
peculiar function of a harmonizer, which, it was believed, helps overcome the disharmony 
in man and the world around him. Hence followed the conviction that through art, aesthetic 
education, and the cultivation of taste it is possible to transform the world and resolve the 
most important social conflicts. 

Classical German philosophy represents an important new stage in the development of 
modern aesthetics and a modern philosophy of art, the ideas of which are inseparable from 
Immanuel Kant (1724-1804). His ideas initiated a new period, one dominated by German 
philosophy, in the Western intellectual tradition. In Kant's most important work on aesthetics, 
Kritik der Urteilskraft (Critique ofthe Power of Judgment, 1790), we will not find the graceful 
artistic form and expressiveness of thought characteristic of Charles Batteux, Johann Joachim 
Winckelmann, Friedrich Schiller, Arthur Schopenhauer, and other thinkers who wrote on 

questions of aesthetics and the philosophy of art. This fact is especially obvious if one begins 
to study Kant’s aesthetics after having become acquainted with Winckelmanns ideas, which 
in one way or another are connected with theoretical reflection on specific works of art. At 
first, Kant's austere rationalism — his complex logical constructions, his rigorous reasoning, 
his profound abstract judgments about the nature of beauty and art - astound rather than 
captivate the reader. Only after delving deeper into the drift of his thought does the rigorous 
logic and interconnectedness of the definitions given begin to emerge. 

Kant's follower and the author of the first systematically constructed philosophy of 
art, Friedrich Wilhelm Joseph von Schelling (1775-1854), was three years younger than 
his classmates when he began his studies at the Tūbinger Stift, a Lutheran seminary where 
he became friends with Hegel and Hėlderlin. These three youths, who were to become 
leading figures in German culture, matured under the intellectual influence of the French 
Revolution and classical German philosophy. At the age of seventeen, Schelling graduated 
from this seminary with a master’s degree in philosophy, and at twenty-three, with assis- 
tance from Fichte and Goethe, he became a professor at the University of Jena. 

Schelling did not immediately occupy himself with the philosophy of art. In his early 
works he devoted most of his attention to the natural sciences. While associating with 
Schiller, Goethe, and Hėlderlin, however, he was increasingly drawn to the ideas of the Jena 
Romantics. This new interest was also greatly aided by his acquaintance with the brothers 
August Wilhelm and Friedrich von Schlegel, Ludwig Tieck, and Novalis. Schelling admired 
the diversity of the Romantics’ cultural and artistic interests as well as their artistism, the 
freedom of their thinking, their cult of art, beauty, and nature, and their effort to rise above 
the greyness of everyday life. 

Thus, despite the complicated twists and turns in his intellectual evolution, Schelling 
is one of the central figures in the development of the philosophy of art. During the early 
period of his intellectual evolution, he systematized the ideas of the Jena Romantics. 
However, his greatest contribution to the philosophy of art is related to the development 
of classical German philosophy. Building on his predecessors, he combined the two main 
tendencies - the philosophical and the art-historical - and many of the separate ideas in 
the Western philosophy of art into a single system. Consistently following the principle that 
philosophy is indivisible, he conceptually reflected on the place of art in philosophical knowl- 
edge and laid the foundations for a systematic philosophy of art. A profound feeling for art 
and high philosophical culture helped him encompass the world of art, both historically and 
morphologically, as a single multilayered whole. 

The inconsistency and incompleteness of Schelling’s philosophy of art and the constant 
changes in his scholarly interests influenced his followers in different ways: according to 

their leanings, they often emphasized one or another aspect of his thought. Thus, his em- 
phasis on the unconscious and the significance of myth, his aestheticism and individualism, 
his cult of intuition and genius, and his existential motifs were adopted and made absolute 
by representatives of different schools of the nonclassical philosophy of art. 

The philosophical system created by Georg Wilhelm Friedrich Hegel (1770-1831) 
and its component - the philosophy of art - are the last great encyclopedic expression of 
Western philosophical thought. In his conception of the philosophy of art, Hegel combined 
and systematized the most important ideas of his predecessors. Like Aristotle during 
ancient times, he not only completed one of the most fruitful stages in the development 
of theoretical thought but also summarized, in his conception, many of the fundamental 
ideas of his period. One should understand that this comparison between the historical 
roles of Hegel and Aristotle is only relative, because the objective-idealistic orientation of 
Hegelian philosophy is much closer to the Platonic system. Hegel is reminiscent of Aris- 
totle in his systematic attitudes, his encyclopedic learning, his rationalism, his thirst for 
knowledge, his multifaceted interests, his meticulousness, and his efforts to find a scientific 
basis for his conclusions. 

Together with Kant and Schelling, Hegel shares the systematic attitude of classical 
German philosophy, in which the systematic principle is an inseparable part of absolute 
knowledge. Here, the inclination toward systematic thinking is determined by the emphases 
of rationalist philosophy: the priority of intellect, the cult of learning, and the pursuit of 
consistent knowledge and logical completeness. 

For Hegel, a system is a symbol of truth, for it connects many parts into a whole 
that is subject to a rigorous scientific method (“philosophizing without a system cannot 
be anything scientific” [Ein Philosophieren ohne System kann nichts Wissenschaftliches 
sein....]). On the other hand, as this philosopher's conviction grew that the system he had 
created was the supreme and ultimate result of the development of philosophical thought, 
it eventually acquired the rigid form of a dogma. In this respect, as Croce aptly observed, 
Kants system is “more modern and relevant" than Hegel’s (Croce, 1939, p. 223), for the 
thinker of Kėnigsberg only revealed the horizons of systematic reflection on the aesthetic 
sphere and the world of the arts, but he did not seek to force his insights into the frame- 
work of a priori dogmatic schemata. Hegel was not protected against mistakes due to an 
overemphasis on systematic attitudes even by his strong sense of history and dialectics - 
a sense which exceeded that of many of his most talented contemporaries. 

In his treatment of the relationship between various art forms and genres, Hegel, like 
Schelling, mentions their uneven development. In the Hegelian system, each stage of this 
development has its own dominant art forms and genres, which evolve in accordance with 

a certain scheme. After performing their appointed role in advancing the world spirit, 
they withdraw into the background. Thus, in Hegels philosophy the real patterns in the 
development of art are distorted. Here, there are many artificial theoretical schemata 
directly dependent on the requirements of the system he constructed. For this reason, 
Hegel’s development of art forms becomes an end in itself, a closed system subject to its 
own inner contradictions. Moreover, when describing the interaction between various art 
forms and genres, Hegel sometimes ignores his own schemata. 

Thus, when polemicizing with the Romantics about the subjectiveness and indefinite- 
ness of their conceptions, Hegel orients himself toward the rigorous demands of a rational 
philosophical system and creates a closed schema for the historical and morphological 
development of the arts. Because the Hegelian system is closed, however, an unavoida- 
ble conflict arises between his dialectical method, which denies all limitations and sees 
everywhere only endless creation, and the dogmatism of this system. In order to save 
his philosophical system, Hegel was forced to limit his dialectical method because, as he 
consistently developed the principles of this method, an unresolvable conflict had to arise 
in which his dialectical method constantly threatened to destroy from within the system 
he had so meticulously created. Hegel understood this problem and consciously limited 
his application of the laws of dialectic. For this reason, his philosophy of art inevitably 
became dogmatic. 

Having emphasized the rational mind and principles of systematic thinking, the 
exponents of classical aesthetics and the classical philosophy of art were unable to ful- 
ly understand the crisis that was brewing at the heart of Western culture and that was 
influencing changes in aesthetic and artistic consciousness. For this reason, as classical 
metaphysical aesthetics was crumbling, there eventually developed a new, nonclassical 
aesthetics whose followers (Schopenhauer, Kierkegaard, Nietzsche) rose up against the 
rationalism that had dominated the West for several centuries and sought to change its 
fundamental attitudes. Hence, a reaction arose against Enlightenment rationalism and 
optimism, and there was growing disillusionment with traditional values as well as a new 
emphasis on the importance of introspection and subjectivity. 

Developed by the originators of nonclassical aesthetics, the criticism of “dishonest” 
and “impersonal” rationalism not only meant a rejection of the traditional principles of 
classical metaphysics with their claims of universality but also showed an aspiration to 
create, on the basis of aesthetics and the philosophy of art, an artistically interpreted indi- 
vidual human life, or, in other words, a personality with its own unique inner world and its 
own problems of authentic creative expression. The works of these thinkers began a new 
stage in the development of Western aesthetics and the philosophy of art - one that may be 

called critical or nonclassical. What became important was the concept of a disharmonious 
world, a subjective reflection of which is the “split” aesthetic consciousness that is filled 
with tragedy and has lost its connection with traditional concepts of harmony, human- 
ism, goodness, and beauty. These changes are related to a transition in Western aesthetic 
thought - from the classical to the nonclassical period in its development. The exponents of 
these new ideas directed their intellectual energy toward subjective reality, the problems of 
understanding the aesthetic world and artistic creation, the uniqueness of constantly changing 
human subjectivity, the structures of the subconscious, the psychology of the creative process, 
and the subtleties of language and plasticity - none of which can be expressed through prin- 
ciples of systematic thinking or categories of rationalist aesthetics. 

In their treatment of these problems, the founders of nonclassical aesthetics - 
Schopenhauer, Kierkegaard, and Nietzsche - relied on a nonsubstantial concept of existence 
(personality is not something given, but a totality of constantly emerging new possibilities), 
and at the same time they made the problems of aesthetics subjective. They sought to abolish 
the boundaries separating art and life, which they wanted to combine into a single absolutized 
aesthetic phenomenon. For this reason, what was characteristic of classical aesthetics - the 
systematic logical development of a thought in the form of a monologue - was replaced in 
works by exponents of nonclassical aesthetics by an impulsive, indirect way of expressing 
thoughts and by a free manner of writing. This thinking sought to capture and authentically 
convey the simultaneity, multidimensionality, and diversity of spontaneous, often ephem- 
eral, fluctuating human thought processes. Thus, these texts became more complicated 
and acquired a discontinuous, pluralistic, unfinished, metaphorical form. Here, thinking 
in unified, clearly articulated blocks is replaced by fragmentariness, i.e. by pithy, meticulously 
polished aphorisms full of great philosophical meaning or by impressionistic, independent 
fragments that seem like casual reactions to life events, both of which approaches break down 
the unity characteristic of a classical philosophical text and promote the establishment of new, 
nonclassical stylistic forms. These new principles of artistic expression and composition 
expanded the traditional possibilities for communication in philosophical texts. 

During the second half of the 19" century, the seminal ideas of German classicism 
about aesthetics and the philosophy of art were exhausted, and in the works of Hegel's 
followers the principles of abstract speculative thought were discredited. For this reason, 
the post-Hegelian period was dominated by a reaction against aesthetics from above. The 
proponents of new developments sought to replace the metaphysical constructs that had 
fallen into disrepute with the collection, description, and systematization of empirical facts 
and the study of the structural and formal principles of art. They strove to turn aesthetics 
and the philosophy of art into positive, exact sciences in which no room would remain 

for vague judgments based on taste. This desire to be liberated from the oppression of 
metaphysical thinking and the attempt to connect the science of art with the study of facts 
empirically ascertained through observation and experimentation reflect the positivist spirit 
of the age. In the post-Hegelian philosophy of art, however, apart from the dominant pos- 
itivist orientation toward the analysis of specific artistic facts, it is necessary to distinguish 
one more important new trend - an interest in the historical development of art. Many 
scholars took a renewed interest in the theory of artistic styles, and the philosophy of art 
was imperceptibly transformed into the philosophy of the history of art. This change was 
influenced by the ideas of Winckelmann, Schelling, and Hegel about the historical forms 
of the development of art. 

Thus began a new stage in the development of aesthetics and the philosophy of art - 
one connected with the decline of German classical idealism and the formation of new 
methodological orientations in the philosophy of art. Here, we need to distinguish a number 
of influential trends: positivist, Marxist, sociological, formalist, psychological, intuitivist, 
and others. This emerging methodological pluralism in the scholarly study of art was due 
to the general decline in the theoretical level of the philosophy of art during the post-He- 
gelian period. Moreover, growing artistic activity promoted the development of theoretical 
thought. These dialectically contradictory forces gave urgency to methodological questions. 

A brief survey of some of the new methodological trends that formed during the 
second half of the 19" century shows that in the West, at the turn of the 20" century, a 
fundamental new break was emerging in the development of aesthetics and the philosophy 
of art. Under the influence of nonclassical, positivist, Marxist, culturological, sociological, 
psychological, and other research strategies the exhausted theories of classicism were 
replaced by new theories that spread during the early decades of the 20" century. This 
transformation involved a long and conflict-ridden process; therefore, it is impossible to 
precisely delineate its boundaries in specific countries and in the development of various 
trends, schools, and conceptions. During this transitional period, the panorama of devel- 
oping ideas was variegated and contradictory. Never before did we see such a convoluted 
diversity of trends, schools, and eclectic, derivative ideas that at one and the same time 
were highly promising, innovative, and connected with a decline in the power of thought. 

During the 20" century, an entire spectrum of new and influential movements, schools, 
and concepts unfolds. The problems of classical aesthetics and the philosophy of art are 
often pushed aside by new and usually exaggerated problems. Some movements empha- 
sized the structures of aesthetic consciousness (phenomenology, existentialism); others — 
the nature of artistic creation (intuitivism, psychoanalysis); still others - the structural 
components of the work of art (formalism, structuralism). Many of the most influential 

concepts of the 20" century are highly individualized and difficult to define; they do not 
fit into the framework of a specific movement or school. On the other hand, the works of 
individual theoreticians reveal a clear-cut evolution of ideas and the intertwining of the 
ideas and methodological principles of different movements. For this reason, individual 
personalities are only conditionally assigned to a specific movement. 

Not by chance, in any attempt to determine the place of different movements and ideas 
in 20?-century Western intellectual history the problem of their systematization arises. On 
the basis of how the proponents of these movements deal with the main problems they 
consider, we may distinguish various principles or methods of typological systematization. 

First of all, the fundamental theoretical and methodological approaches employed 
allow us to distinguish at least four main groups of movements and conceptions in the 
aesthetics and philosophy of art of the 20" century: 1) the personalist (subjectivist) - in- 
tuitivism, psychoanalysis, neo-Freudianism, existentialism, neo-Kantianism, neo-Nietzs- 
cheanism (directly related to the “philosophy of life" tradition), etc.; 2) the objectivist - 
neo-Thomism, neo-Platonism; 3) the neopositivist - linguistic, analytic, structuralist, 
semiotic, informational, art-metric, etc. approaches; 4) the eclectic - the ideas of Étienne 
Souriau, Herbert Read, André Malraux, and many others. 

In addition to this highly abstract systematization, based on theory and methodology, of 
the aesthetics and philosophy of art of the 20" century, a different typological description is 
also desirable - one directly related to the solution of specific theoretical and methodological 
problems. On the basis of how specific questions are answered, for example, about the nature 
of the creative process, we may distinguish the intuitivist, psychoanalytical, phenomeno- 
logical, existentialist, personalist, pragmatist, and other movements. These movements in 
aesthetics and the philosophy of art may also be grouped according to how they are related 
to different movements in 20?-century modern art. However, this manner of systematiza- 
tion is meaningful only if we start from below, i.e. with the specific practices of modern art. 

The poststructuralist period, associated with many newly rising non-classical rasearch 
fields and concepts and ideas of postmodernist aesthetics and philosophy of art penetrating 
into the academic discourse was an important aspect for the change in new methodolog- 
ical convictions of aesthetics and philosophy of art, as well as strategies for literature and 
art research. In this view, Roland Barthes becomes one of the most influential figures of 
at that time fading structuralist thought and rising poststructural aesthetic theory. He 
was a thinker who possessed wide humanitarian sensibility and subtle literary style, with 
scientific interests covering problems of aesthetics, philosophy of art, linguistics, theatre 
and literary criticism and art semiotic analysis. 

Monografija yra trilogijos „Estetikos ir meno filosofijos idėjų istorija: Rytai- Vakarai“, skirtos visuotinės 

teorijos tyrinėjimų konceptualią sintezę. Tai tarpdalykinis humanitarinės krypties veikalas, aprėpiantis 
pagrindinius estetikos, meno filosofijos ir meno teorijos raidos etapus plačioje lyginamosios analizės 
perspektyvoje. 

